
Det hår år en digital kopia av en bok som har bevarats i generationer på bibliotekens hyllor innan Google omsorgsfullt skannade in 
den. Det år en del av ett projekt for att gora all vårldens bocker mojliga att upptåcka på nåtet. 

Den har overlevt så långe att upphovsråtten har utgått och boken har blivit allmån egendom. En bok i allmån egendom år en bok 
som aldrig har varit belagd med upphovsrått eller vars skyddstid har lopt ut. Huruvida en bok har blivit allmån egendom eller inte 
varierar från land till land. Sådana bocker år portar till det forflutna och representerar ett overflod av historia, kultur och kunskap 
som många gånger år svårt att upptåcka. 

Markeringar, noteringar och andra marginalanteckningar i den ursprungliga boken finns med i filen. Det år en påminnelse om bokens 
långa fård från forlaget till ett bibliotek och slutligen till dig. 



Rikt linjer for anvåndning 

Google år stolt over att digitalisera bocker som har blivit allmån egendom i samarbete med bibliotek och gora dem tillgångliga for 
alla. Dessa bocker tillhor månskligheten, och vi forvaltar bara kulturarvet. Men det hår arbetet kostar mycket pengar, så for att vi 
ska kunna fortsåtta att tillhandahålla denna resurs, har vi vidtagit åtgårder for att forhindra kommersiella foretags missbruk. Vi har 
bland annat infort tekniska inskrånkningar for automatiserade frågor. 

Vi ber dig åven att: 

• Endast anvånda filerna utan ekonomisk vinning i åtanke 

Vi har tagit fram Google boksokning for att det ska anvåndas av enskilda personer, och vi vill att du anvånder dessa filer for 
enskilt, ideellt bruk. 

• Avstå från automatiska frågor 

Skicka inte automatiska frågor av något slag till Googles system. Om du forskar i maskinoversåttning, textigenkånning eller andra 
områden dår det år intressant att få tillgång till stora mångder text, ta då kontakt med oss. Vi ser gårna att material som år 
allmån egendom anvånds for dessa syften och kan kanske hjålpa till om du har ytterligare behov. 

• Bibehålla upphovsmårket 

Googles "vattenståmpel" som finns i varje fil år nodvåndig for att informera allmånheten om det hår projektet och att hjålpa 
dem att hitta ytterligare material på Google boksokning. Ta inte bort den. 

• Håll dig på rått sida om lagen 

Oavsett vad du gor ska du komma ihåg att du bår ansvaret for att se till att det du gor år lagligt. Forutsått inte att en bok har 
blivit allmån egendom i andra lånder bara for att vi tror att den har blivit det for låsare i USA. Huruvida en bok skyddas av 
upphovsrått skiljer sig åt från land till land, och vi kan inte ge dig några råd om det år tillåtet att anvånda en viss bok på ett 
sårskilt sått. Forutsått inte att en bok går att anvånda på vilket sått som helst var som helst i vårlden bara for att den dyker 
upp i Google boksokning. Skadest åndet for upphovsråttsbrott kan vara mycket hogt. 

Om Google boksokning 

Googles mål år att ordna vårldens information och gora den anvåndbar och tillgånglig overallt. Google boksokning hjålper låsare att 
upptåcka vårlde ns bocker och forfattare och for låggare att nå nya målgrupper. Du kan soka igenom all text i den hår boken på webben 



på foljande lånk |http : / /books . google . com/ 

Dette er en digital kopi af en bog, der har været bevaret i generationer på bibliotekshylder, før den omhyggeligt er scannet af Google 
som del af et projekt, der går ud på at gøre verdens bøger tilgængelige online. 

Den har overlevet længe nok til, at ophavsretten er udløbet, og til at bogen er blevet offentlig ejendom. En offentligt ejet bog er en bog, 
der aldrig har været underlagt copyright, eller hvor de juridiske copyright vilkår er udløbet. Om en bog er offentlig ejendom varierer fra 
land til land. Bøger, der er offentlig ejendom, er vores indblik i fortiden og repræsenterer en rigdom af historie, kultur og viden, der 
ofte er vanskelig at opdage. 

Mærker, kommentarer og andre marginalnoter, der er vises i det oprindelige bind, vises i denne fil - en påmindelse om denne bogs lange 
rejse fra udgiver til et bibliotek og endelig til dig. 



Retningslinjer for anvendelse 

Google er stolte over at indgå partnerskaber med biblioteker om at digitalisere offentligt ejede materialer og gøre dem bredt tilgængelige. 
Offentligt ejede bøger tilhører alle og vi er blot deres vogtere. Selvom dette arbejde er kostbart, så har vi taget skridt i retning af at 
forhindre misbrug fra kommerciel side, herunder placering af tekniske begrænsninger på automatiserede forespørgsler for fortsat at 
kunne tilvejebringe denne kilde. 

Vi beder dig også om følgende: 

• Anvend kun disse filer til ikke-kommercielt brug 

Vi designede Google Bogsøgning til enkeltpersoner, og vi beder dig om at bruge disse filer til personlige, ikke-kommercielle formål. 

• Undlad at bruge automatiserede forespørgsler 

Undlad at sende automatiserede søgninger af nogen som helst art til Googles system. Hvis du foretager undersøgelse af maski- 
noversættelse, optisk tegngenkendelse eller andre områder, hvor adgangen til store mængder tekst er nyttig, bør du kontakte os. 
Vi opmuntrer til anvendelse af offentligt ejede materialer til disse formål, og kan måske hjælpe. 

• Bevar tilegnelse 

Det Google- "vandmærke" du ser på hver fil er en vigtig måde at fortælle mennesker om dette projekt og hjælpe dem med at finde 
yderligere materialer ved brug af Google Bogsøgning. Lad være med at fjerne det. 

• Overhold reglerne 

Uanset hvad du bruger, skal du huske, at du er ansvarlig for at sikre, at det du gør er lovligt. Antag ikke, at bare fordi vi tror, 
at en bog er offentlig ejendom for brugere i USA, at værket også er offentlig ejendom for brugere i andre lande. Om en bog 
stadig er underlagt copyright varierer fra land til land, og vi kan ikke tilbyde vejledning i, om en bestemt anvendelse af en bog er 
tilladt. Antag ikke at en bogs tilstedeværelse i Google Bogsøgning betyder, at den kan bruges på enhver måde overalt i verden. 
Erstatningspligten for krænkelse af copyright kan være ganske alvorlig. 

Om Google Bogsøgning 

Det er Googles mission at organisere alverdens oplysninger for at gøre dem almindeligt tilgængelige og nyttige. Google Bogsøgning 
hjælper læsere med at opdage alverdens bøger, samtidig med at det hjælper forfattere og udgivere med at nå nye målgrupper. Du kan 



søge gennem hele teksten i denne bog på internettet på http : //books . google . com 

HENRYK SIENKIEWICZ: 

KULTEGNINGER. 

INDHOLD: 

Den gamle Tjener. — Hania. — Kultegninger. 
Fra Polsk ved Knud Berlin. 



(Berlingske Tidende). »Sienkiewicz er en fint dannet og 
begavet Natur, der altid forstaar at holde sig saa nær som muligt 
til Skjønhedslinien uden nogensteds at overskride den. Saavel 
Adelens som Bondestandens Liv har han studeret i deres forskjel- 
lige Skikkelser; i et farverigt Sprog udvikler han sine Tanker, og 
han interesserer overalt, fordi han fortæller klart og koncist med 
vexlende Humor og Satire.« 

(Politiken). » Denne Historie er mesterlig fortalt, og 

i det Hele fortjener denne Bog at læses. Der hviler over dens 
Blade en egen sørgmodig Ynde, som gjør Læsningen særdeles 
tiltrækkende.« 

(Avisen). »Der er ingen Tvivl om, at man staar overfor en 
stor digterisk Begavelse.« 

(Verdens Gang). »Vor Læseverden vil i ham lære at kjende 
en højst interessant Skildrer, som med gribende Sandhed tegner 
Billeder af et ejendommeligt og for os i mangt og meget fremmed Liv.« 

(Dagbladet, Kristiania). »Det er fængslende at læse om 
dette forunderlige Liv derude paa de polske Sletter, hvor den 
mest aristokratiske Dannelse gaar Haand i Haand med den højeste 
Grad af Uvidenhed og Raahed. Ogsaa i dramatisk Henseende er 
Bogen fortræffelig.« 

4 Kr., eleg. indb. 5 Kr. 25 Øre. 

Det var umiddelbart efter Høsten, at en ung Mand, en 
ung Akademiker ved Navn Andreas Ursin kom til Byen som 
konstitueret Adjunkt i Historie og klassiske Sprog ved den 
lærde Skole. 

Han var filologisk Kandidat og allerede et lille Stykke af 
en Videnskabsmand, idet han kort før sin Ankomst havde modtaget 
Universitetets Guldmedaille for en Afhandling om Cassiodorus. 
Men han var lige saa lidt en Pedant af Væsen som en Bogorm 
af Udseende. 

Han var en frisk og fornøjelig, køn, ung Fyr med blond 
Helskæg, kruset Haar, rank Holdning, kraftig, lidt undersætsig 
Bygning. Han var munter og underholdende i Samtale, beleven 
overfor Damer, høflig overfor alle. Han førte sig ypperlig i en 
Dans, syntes at have en smuk Fremtid og var netop hjemkommen 
fra en paa offentlig Bekostning foretagen Rejse i Italien, Græken- 
land og Frankrig — - kort sagt: han var som skabt til at vække 
Opsigt og gøre Lykke i denne lille Ravnekrog, der i de sidste ti 
Aar havde været henvist til som Genstand for sin Beundring at 
tage til Takke med en falmet Ritmester ved Dragonerne, hvis 
sværtede Moustacher, blaaskjoldede Ansigt, blodsprængte Øjne, 
tynde, vaklende Ben og bundløse Gæld allerede forlængst havde 
bragt hans Glorie til at blegne og berøvet ham endog den unge 
Handelsstands Misundelse over hans distingverede Mouocle og 
Ridderkorset paa hans vatterede Bryst. 

Andreas Ursin selv var sig baade sine ydre og indre Fortrin 
fuldt vel bevidst. Han havde endog en lille, vel begrundet Anelse 
om, at hans højere Overordnede havde udset ham til at spille en 

Tilskueren. 1889. 1 

Rolle for denne lille By, idet han skulde være som det friske Blod, 
der bragte nyt Liv i dens sørgeligt hensygnende Skole, hvilken 
nu i en Menneskealder under et Dusin gamle skimlede Lærere og 
en ganske mosgroet Olding af en Rektor var sunket ned til at 
blive en Fabel for det hele Land. 

Men Andreas Ursin var baade for klog og forsigtig til at 
lade sig mærke med sine Anelser i denne Retning og vogtede sig 
i det hele nøje for at give sig Blottelser af enhver Art. 

Han vidste godt, hvor umaadelig lidt der skulde til for at 
gøre en ny Mand umulig i disse Omgivelser, hvor aarvaagen 
Kritiken og hvor prikken Æresfølelsen i en saadan lille By altid 
var, hvor skarptsynet man overalt vogtede paa enhver Forsyndelse, 
og hvorledes navnlig den ringeste Mistanke hos Byens Beboere 
om, at han følte sig dens smaa Forhold overlegen, øjeblikkelig 
vilde give hafti Naadestødet. 

Overfor sine gamle af Støv, Mug, Snus, Slid, Drik eller 
Næringssorger fuldkommen aandssløvede Kolleger i Skolen, baade 
Adjunkterne og de simple Timelærerer, optraadte han da til en 
Begyndelse som en beskeden ung Mand, der gærne vilde belæres 
af de ældres Erfaring; — og navnlig gjorde han dette overfor den 
ganske sindssvage Rektor, en antediluviansk Over-Dødbider, der, 
hver Gang han mødte ham i Skolens mørke Korridorer, strakte sit 
store, røde, skaldede Sokrateshoved frem paa sin tynde, slunkne 
Hals og stirrede paa ham gennem sine Hornbriller, som om han 
aldrig havde set ham før og ikke vidste, hvortil han skulde hen- 
føre ham. Kun i Ny og Næ, naar Skolens Forhold førte dem i 
Samtale med hinanden, kunde der pludselig tændes et lurende 
Glimt i den gamles tomme Blik, — som om der da ogsaa hos 
ham begyndte at dæmre Anelser om, at han her stod overfor 
sin Banemand. 

Som Andreas Ursin gik frem overfor sine Kolleger i Skolen, 
forholdt han sig med klog Forudseenhed ogsaa overfor den 
øvrige By. 

Paa Gaden hilste han alle Byens Borgere, høje som lave, 
med samme udsøgte Høflighed, idet han førte sin stivpuldede 
brune Hat smukt ud for sig i Arms Længde og derpaa satte den 
tilbage paa Hovedet med en egen sikker Bevægelse, der klædte ham 
godt og uvilkaarlig indgød tillidsvækkende Forestillinger om Energi. 
I Selskabslivet bevægede han sig overalt med den klædeligste 
Anstand, ganske fordringsløst og en lille Smule usikkert — saadan 



Digitized by Google 



En lille By. 



3 



som en fremmed, der er ængstelig for at komme til at overtræde 
Stedets Former — desuden med et passende Udtryk af stille Be- 
gejstring over alt, hvad han blev Vidne til, som om det altsammen 
var ham noget nyt og behageligt overraskende. Damerne konver- 
serede han med levende Deltagelse om Byens friskeste Nyheder, 
mens han — lidt koket — legede med deres Vifter og hemmeligt 
skottede ned til en lille Rose paa sin egen sorte Selskabsdragt, 
hvis elegante Snit og tilhørende fantasifuldt bundne Slip virkelig gav 
hans Skikkelse Glans. Taalmodig og med udtryksfuld Opmærksom- 
hed hørte han paa den selvbehagelige Amtmand, og han lo sammen 
med de andre Herrer, naar Byens Broder Lystig, Politimesteren, 
ved Toddybordet fortalte sine »kriminellet Historier; ja, selv med 
den lille faarekyllingeagtige Sognepræst søgte han Samtale, naar 
han saå denne staa — som han plejede — forladt henne i en 
Krog, med Hænderne samlede foran Brystet og Lommetørklædet 
hængende alenlangt ud af Baglommen, blidt vuggende sig paa de 
brede Hæle med en lovsangsagtig Nynnen, mens han over sin store, 
blaa, hvælvede Briller ligesom tilkastede Vorherre kammeratlige Gen- 
kendelsesblik gennem Gibslof tet. Overfor Byens gamle, udannede, halvt 
bondeagtige Købmænd havde Andreas Ursin mest ondt ved at finde 
den rette Tone; de saå bestandig tavs paa ham med et Blik, der 
ligesom gennemborede ham, og med en mut Mund, der syntes at 
krumme sig til et haanligt: Hvalp! Men med Byraadets Medlemmer 
og andre ledende Mænd talte han interesseret om Vandværket, 
den nye Havnemole, Rendestenenes Udskyldning , det forbedrede 
Renovationssystem og lignende kommunale Foranstaltninger, idet 
han i Samtalens Løb nævnte Byens Navn i samme Aandedræt 
som London og Berlin uden at fortrække en Mine derved. Om 
sig selv derimod, sine Rejser og Oplevelser, talte han saa godt 
som aldrig; og naar nogen begyndte at underholde sig med ham 
om hans videnskabelige Fortjænester, hans enestaaende Eksaminer 
og hans Guldmedaille, afbrød han regelmæssig vedkommende med 
et uimodstaaeligt Smil, som om han vilde sige: lad os nu ikke tale 
om Bagateller! — kort sagt: han vilde gøre Lykke og paa For- 
haand indtage for sig denne lille By, hvis aandelige Fører han 
dog var bestemt til en Gang at blive. 

Endog Eleverne paa Skolen søgte han med Forstandighed 
at knytte til sig, idet han overfor de ældre benyttede en halvt 
kammeratlig, overfor de yngste en næsten faderlig beskyttende 
Tone — paa en saadan Maade, at de desuagtet ikke glemte den 

fornødne Respekt. Det var ham en Trang ogsaa her at vinde 
alle Hjærter, og han var endnu ung nok til fra sin egen Skole- 
gang at huske, hvor farlige Fjender saadanne Smaadrenge kan 
være, hvor skarpt et Øje de har for alle smaa Svagheder, og 
hvor ubarmhjærtigt de kan benytte sig deraf overfor en Lærer, 
de først en Gang har lagt for Had. 

Det kan da efter alt dette ikke undre, at Andreas Ursin 
blev højlig forbavset, da han efterhaanden mærkede, at han trods 
sin Fremfærd ingenlunde naaede sin Hensigt. Han kunde ikke 
forstaa, hvad det var, der var i Vejen; men han kunde heller 
ikke undgaa ved enhver Lejlighed at føle, at han var Genstand 
for Byens Kritik, ja at man rent ud havde ham til bedste bag 
hans Ryg. 

Han mærkede det først hos Eleverne paa Skolen, der, blot 
han uforvarende tiltalte dem paa Gangene eller Legepladsen, blev 
røde og forfjamskede og slog Øjnene ned, som om de skjulte en 
ond Samvittighed. Og inden han vidste Ordet af det, havde 
Stemningen bredt sig som en Smitte over hele Byen. Det var, 
som om der overalt fødtes en dulgt Lattermildhed i Luften, saa 
snart han viste sig. Enten han befandt sig i et Selskab, i en 
Butik, eller hilste Folk paa Gaden, havde han en Fornemmelse 
af, at man morede sig paa hans Bekostning og smilte til hinanden, 
saa snart han vendte Ryggen til. 

Den omtalte Dragon-Ritmester, der straks havde set i ham 
den frygtede Rival, begyndte endog ganske aabenlyst at hovere 
over ham. Ved et stort Aftenselskab hos Apotekeren, hvor hele 
Byens Honoratiores var samlet, havde han i en løftet Stemning 
ved Afskeden, mens han sammen med andre af Selskabet søgte 
efter sit Tøj ude i Entréen, tilsidst vendt sig om imod ham og sagt : 

»Undskyld, Hr. Adjunkt! ... De skulde vel ikke have hørt 
noget til min Hat?c 

Andreas Ursin havde troskyldig svaret nej, da han i det 
samme hos de tilstedeværende mærkede en besynderlig Uro, som 
alene Ritmesterens Spørgsmaal kunde have foraarsaget. Et Par 
unge Handelsherrer i Døren begyndte aabenlyst at fnise, og Damerne 
fik med ét mærkelig travlt med at bukke sig ned efter deres 
Galoscher og samle sammen paa deres Pakkenelliker. 

Andreas Ursin bed af Klogskab sin Harme i sig, skøndt 
Blodet suste ham hedt forbi Ørene; — og hele Natten laa han og 
vendte sig i sin Sæng og brød sit Hoved for at udfinde, hvad det 

kande være for en ondskabsfuld Hentydning, der havde ligget 
skjult i Ritmesterens Bemærkning. Han drejede og endevendte 
Ordene Gang efter Gang og gentog dem i en Uendelighed for sig 
selv — men blev dog lige klog. 

Saa slog han det hele hen i Bevidstheden om sin uhyre 
Overlegenhed. Hvad var det hele egentlig værd at tale om? 
Han kunde jo le ad dem til Gengæld! ... En Smule forloren 
Ritmester! ... En Hoben uvidende Mennesker! . . . 

Alligevel begyndte Sagen at antage betænkelige Dimensioner. 
Endog hans egne Kolleger syntes at vaagne op af deres Døs og 
smidske, saa snart de saå ham. Ja, om det saa var Spæk- 
høkerne i Kælderhalsene og Træskohandlerne i Portene, saa kæmpede 
endog disse med et lunt Smil, naar han gik dem forbi paa Gaden, og 
i Butiksdørene stod Komis'er med Knappenaale stukket i Frakke- 
opslaget og varskoede hinanden ved forventningsfulde Fløjt om hans 
Komme. Og idet han saa passerede, bukkede de sig med udsøgt 
Artighed helt ned til Jorden, ligesom for at tvinge ham til at hilse, 
hvorpaa de atter tilkastede hinanden betydningsfulde Hm! og 
Hu-Hu! og Mjav! over Gaden bag hans Ryg, saa snart han var 
kommen forbi. 

Han havde tilsidst Fornemmelsen af, at der ikke fandtes 
det Barn i hele Byen, der ikke vidste, hvad det var, man fandt 
latterligt hos ham. Men selv kunde han trods al sin Aarvaagenhed 
og utrættelige Forsken ikke komme paa Spor efter den mindste 
Traad. — 

Den hele Sag faldt Andreas Ursin saa meget mere trykkende, 
som han netop var begyndt at blive forelsket. 

Genstanden for hans ømme Følelser var Politimesterens 
Cecilie, — saadan som det var at vente. Hvorfor skulde vel han 
alene undgaa at forulykke i disse store mørkeblaa Øjnes rolige 
Dyb, der allerede havde krævet saa mange Ofre? Hvorfor skulde 
hendes blonde Haarpur ikke ogsaa for ham blive den Snare, hvori 
hans Sind forvildede sig, eller det fine Smilehul i hendes Kind den 
Faldgrube, hvorover hans vagabonderende Blik endelig snublede? 

Cecilie Ankersen var nu nitten Aar. Den fine Frugt, der 
var vokset op i Byens fuldeste Solskin, bestraalet af al Lykkes 
Naade, var nu moden, færdig til at plukkes — af den, der kunde 
naa den. »GuldæbleU, som hun som Barn var bleven kaldt, 
da hun ved sin fra Sjælland medbragte Hedebo- Ammes Haand gik 
gennem Gaden med sit lokkede Gyldenhaar udslaaet under en 

lille mørkeblaa Fløjlshue, med æblerøde Kinder og af Sol straalende 
Øjne, indtagende selv de gamle Bondekøbmænds flintehaarde 
Hjærter ved sit lille sjællandsk syngende »God Dage, saa hun 
efterhaanden var bleven alles Øjesten, Genstand for baade Kvinder 
og Mænds Forgudelse, ja tilsidst, da hendes egen Moder døde, næsten 
ligesom hele Byens fælles Plejebarn, som man skinsygt vogtede 
overfor hinanden, for at ingen skulde tilegne sig hende helt, — 
»Guldæbletc hang nu rejsefærdigt paa sin Stilk, rede til ved første 
faldende Dug at sænke sig ned i den lykkelige Haand, der skulde 
volde saa megen Smerte, oprive saa mange Saar, fremkalde saa 
megen Misundelse og knuse saa manges Haab. 

Cicilie vidste godt selv, at hendes Udviklingstid var omme, 
og hun følte godt, at Høsten var nær. 

Heller ikke var det hende helt fremmed, hvor fristende hun 
netop nu var. Dertil havde hun allerede set for mange Øjne 
stirre fulde af Appetit op paa hende — lige fra Kontoristernes i 
Faderens Kontor og Ritmesterens bag Séglasset til den halvgamle, 
ugifte Amtmands smaabitte Griseøjne , naar denne paa Nyaarsballet 
i Klubben efter Bordet førte hende ind i den lille »Vinterhavet 
bag Salen og her satte sig hos hende i den bløde Hjørnesofa 
og faderlig gav sig til at lege med hendes Fingre. 

Men Cecilie var mærkeligt nok ikke bleven fordærvet af 
alle disse Menneskers Forkælelse, og hendes Sind var endnu ikke 
blevet smittet af al det hede Begær, den sværmeriske Attraa 
eller halsende Brynde, der overalt fyldte Luften omkring hende. 
Hun bevægede sig muntert og sorgløst i det altsammen som en, 
der, om hun blot kunde faa Lov dertil, allerhelst vilde flagre i Frihed 
endnu en Stund og nyde den lette Beruselse, hvori al denne 
Hyldest, denne Smiger og alle disse Blikke, der graadigt ligesom 
spiste hende op, alligevel satte hende. Hun morede sig endnu som et 
Barn over disse lidenskabelige Tilnærmelser, disse forfjamskede Miner 
og stammende Tilstaaelser, der gjorde alle Herrerne saa komiske. 
Og hun lo lige utvungent deraf, enten det var den ulykkelige 
nye Provisor Spreckelsen, der af lutter Hjærtekvababbelse regel- 
mæssigt fik Hikke, hver Gang han saa hende, eller det var 
selve Præsten, der under gammelmandssrailende, tilsyneladende 
uskyldigt Kurmageri fik hende hen for sig selv i en Krog og bag 
sin store blaa Brille forslugent betragtede hendes dejlige hvide 
Hals, den velformede, ligesom i ungdommeligt Overmod svulmende 
Buste og de nydelige smaa Øren med det lillebitte Diamantlyn 

i den rosenrøde Flip, — mens han med Fingerspidserne ængsteligt 
og blidt klappede hende paa den blottede Underarm. 

Men levede saaledes Cecilie Ankersen sorgløst i det sol- 
beskinnede Nu uden synderlig at bekymre sig om sin Fremtid 
endsige at lægge Planer for en betryggende Fremtidslykke, saa 
gjorde hendes Fader, Politimesteren, til Gengæld dette sidste for 
dem begge. 

Ingen skulde ellers tro, at denne forsorne Bulderbasse, der 
tilsyneladende aldrig havde taget sig meget af sin Datter men 
villig overladt hende til hele Byens ømme Omsorg — ingen skulde 
have tænkt, at der i dette store, vinblussende Hoved virkelig 
gærede Planer for Cecilies Fremtid, — endsige store og dristige 
Planer, som han blot ikke havde været saa dum at betro til 
nogen eller blot røbe med et Ord. 

Ofte, naar han ud paa Natten, efter Hjemkomsten fra Klubben, 
sad inde i sit Værelse, indhyllet i den sædvanlige uigennemtrængelige 
Cigardamp og med Sodavand og Eognaksflasken foran sig, sagde 
han til sig selv, endog halv højt: 

»Man skal ikke være et Fæ . . . aldrig noget Fæ. . . . Naar 
man en Gang har faaet saadan en Skat til Datter ... til Datter . . . 
saa skulde man hænges op i den højeste Galge, om man lod 
hende stryge for den første den bedste Lømmel, der kommer 
svansende med en Rose i Knaphullet. . . . Men det bliver der 
heller ikke noget af, saa længe jeg sidder i Kommissionen, som 
Bager Konradsen siger. . . . Jeg skal nok skaffe dig en Mand, min 
Glut, som baade du og jeg kan være tjænt med. . . . For nu 
maa vi holde Ørene stive, Politimester! ... Du skal se, min 
Tøs, det gaar altsammen nok . . . gaar altsammen nok c. 

Og mens han trøstede sig saaledes, steg et Billede frem i 
Taagen for hans Blik — Amtmandens Billede, tilknappet, med 
mørke Bakkenbarter, langagtigt Ansigt, lange, forlorne Tænder, et 
ubarmhjærtigt Smil og smaa, koldt gennemskuende Griseøjne under 
tætte, sorte Bryn. 

Ogsaa Amtmanden var en forholdsvis ny Mand i den lille 
By, der i det hele i den sidste Tid — ligesom ved en beregnet 
kraftig Indgriben fra højere Steder — ved forskellige nye Embeds- 
besættelser var bleven revet ud af sin gamle Slendrian. Han 
havde endnu ikke været her et fuldt Aar, og Politimester Ankersen 
havde saaledes hidtil ikke haft Lejlighed til at se ham ret mange 
Gange i sit Hus. Men nu bestemte han sig til at gøre et stort 

og imponerende Gilde til hans Ære, ved hvilket han vilde 
opbyde alt for at smigre hans Forfængelighed. Han havde nemlig 
allerede gennemskuet, at det var paa denne Vis, denne departementale 
Istap skulde smeltes. Og da han netop i den sidste Tid i Smug 
særlig nøje havde iagttaget sin Datter og troede at kunne be- 
rolige sig med, at hendes Hjærte endnu var frit, skred han til Iværk- 
sættelsen af sin Plan med de bedste Forhaabninger. 

Alligevel mente Andreas Ursin at have Grund til at tro, at 
han ikke var Frøken Cecilie ganske ligegyldig. 

Dersom nogen havde spurgt ham om, hvorpaa han støttede 
denne sin Formodning, vilde han være kommen i Forlegenhed med 
Svaret. Ti Cecilie havde i Virkeligheden aldrig givet nogen særlig 
Interesse tilkende overfor ham. Sligt laa ikke for hendes Natur 
og vilde ogsaa kun daarlig have stemt med hele den lette Tone, 
paa hvilken hun overfor alle disse rivaliserende Kurmagere havde 
maattet slaa ind for ikke at bevirke Ufred imellem dem. 

Desuagtet mente han at have bemærket, at hendes Øjne 
havde hvilet paa ham med et ejendommeligt Velbehag den alier 
første Gang, de saas. Og senere smigrede han sig med den Tro 
at have kunnet spore, at hun alene stod uberørt af hele det 
ravnekrogsagtige Skumleri, der var sat i Gang imod ham; at 
alene hun ikke deltog i den taabelige Komedie, man her spillede 
bag hans Ryg. 

Denne skønne Indbildning gav ham hundredfold Erstatning 
for al den Tort, han ellers her havde maattet lide. Og intet 
havde maaske saa meget som netop den bidraget til at give hans 
ømme Følelser Næring og tilsidst bragt Ilden i hans Hjærte til 
at tage Overhaand. 

Men saa hændte det en stormfuld Dag, at han uforvarende 
mødte hende sammen med en Veninde ude paa den vestre Promenade 
langs Plantagen. 

Idet han gik dem forbi og tog sin Hat ærbødigt af, hilste 
de begge tilsyneladende roligt og behersket. Men allerede paa 
Afstand havde han set dem puffe ligesom forventningsfuldt til 
hinanden, idet de fik Øje paa ham. Og da de nu var kommen saa 
langt bag ham, at de troede sig udenfor Hørevidde, stak de 
Ansigterne ned i Mufferne og brød ud i en aabenbar kun med 
yderste Nød tilbageholdt Latter. 

Men Stormen, der førte tilbage, bragte deres Ord videre, 
end de havde tænkt. Og sammen med deres hjærtelige Fnisen 

opfangede Adjunktens krampagtig spidsede Øren følgende Brud- 
stykke af et Ordskifte. 

»Nej, det er ved Gud for komisk. . . .c 

»Ja, vil du nu sige mig, er det nu muligt at bare sig . . .« 

»Blot han ikke har kunnet se noget paa os . . .« 

»Og du har virkelig ikke vidst det før? . . .c 

». . . Far . . . men troede . . . bare Løjer . . .« 

»Aa, Gud . . . hele Byen . . . Ottilie sa'e . . . søger bare 
at komme til at møde ham. . . . For man kunde jo ved Gud 
næsten tro det værste, ikke sandt? . . .c 

». . . mange . . . saadan videre . . .c 

>. . . alene. . . . Klokken fem. . . . Ritmester Rosen . . . 
den allerstørste. . . .c 

Andreas Ursin var bleven ligbleg. Han gik lige hjem til 
sin Bolig, satte sig i sin Hestehaarssofa og sank sammen. Med 
Skægget begravet i sine knyttede Hænder, Albuerne støttet paa 
Knæene, stirrede han i en hel Klokketime stift ud for sig paa 
Gulvet ligesom i en Forstening. 

Hvad var det dog for en ubarmhjærtig Magt, der her drev 
sit Spil med ham? Hvad i Guds Navn kunde det dog være, som 
alle i denne By fandt saa latterligt hos ham, at det var paa Veje 
til at gøre ham Opholdet her umuligt? Han forstod det slet 
ikke længer. For det maatte jo være noget, som alle kunde se, 
en Abnormitet, som sprang selv Børnene i Øjnene. Hans Ydre 
kunde det ikke være. Han vidste jo dog, at var han ingen Adonis, 
saa var han dog heller ikke hverken vind eller skæv eller halt 
eller pukkelrygget. Hans Væsen? Men var han da ikke netop 
fra allerførste Færd optraadt saa fordringsløst, saa lidt udæskende 
som muligt, og havde han ikke paa ethvert Punkt bestræbt sig 
for saa fuldkomment som muligt at rette sig ind i disse for ham 
fremmede og uvante Forhold? Hvem kunde han have stødt paa 
Ærmet? Overfor hvem i den hele By, lige fra dens Rangspersoner 
til dens fattigste Stodder, kunde han have glemt blot et eneste 
skyldigt Hensyn? Hvad var der da i Vejen? . . . Hans Liv? 
Havde man hørt noget om hans Fortid, som kunde kaste et 
latterligt Skær over ham? At han som Dreng havde været for- 
elsket i sin fyrretyveaarige Tante og gjort hende en Kærligheds- 
erklæring; eller at han som Student i flere Aar havde hilst paa 
en Barber fra Store Kongensgade i den Tro, at det var en meget 
højtstaaende Person, hvem alle skyldte Ærefrygt — hvem kunde 

vel vide det her? Og selv om saa var — hvad forfærdeligt var 
der saa vel deri? For øvrig vidste han selv, kun om sin Ungdom, 
at den havde været fuld af Savn og Forsagelse parret med rastløs 
Flid. Allerede som Student havde han ved usle Informationer 
ernæret baade sig selv og sin syge Moder og endda taget sine 
Eksaminer baade bedre og hurtigere end de allerfleste. Var det 
maaske det, man fandt saa latterligt? Han troede, han kunde 
sige uden Pral, at han havde været sin Stand, sin Familje til 
Ære; og han havde da ogsaa hidtil alle Vegne kun mødt Anerkendelse, 
Opmuntring, ja Beundring og Misundelse. Og havde han derfor 
været overmodig eller blot forfængelig? Hvorfor havde man ham 
da her saa ondskabsfuldt til bedste? Hvorfor? I snart to Maaneder 
havde han nu været nær ved at bryde sit Hoved i Stykker for 
at komme paa Spor derefter. Men det var som at kæmpe mod 
et Kogleri, en usynlig, hundredhovedet Trold, der aldrig var til at 
faa imellem Hænderne, men som spøgede overalt i Luften om- 
kring ham og med sine hundrede Tunger bestandig raabte ham 
sit: her! ind i Øret, som om den lagde an paa at berøve ham 
Forstanden. Hvad skulde han gøre? Han havde i den hele By 
ikke en Ven, til hvem han kunde betro sig, ikke en bekendt, hvem 
han, uden at ydmyge sig, kunde tale til og anmode om Forklaring. 
Hvad i Herrens Navn skulde han da gribe til? Hvordan faa Bugt 

med dette Uhyre, som 

I det samme bankede det frygtsomt paa Døren, og paa 
Adjunktens barske »Kom inde indtraadte i Værelset en lille Purk 
paa en halv Snes Aar med lyst, studset Haar og store flade 
Øren. Ganske ildrød i Hovedet af Forlegenhed blev han staaende 
helt stum og traadte sig selv paa Tæerne henne ved Døren, 
mens han under den ene Arm slæbte paa en stor Pakke blaa 
Stilebøger. 

Det var den lille Karsten, Kæmnerens Søn fra nederste Latin, 
der som Klassens >Ordensduks« bragte de latinske Stilebøger. 
Han var ellers blandt alle Skolens Elever Adjunkt Ursins specielle 
Kæledægge, hvem denne ofte talte med paa Skolens Gange og 
morede sig over paa Legepladsen. Men i Dag var Adjunkten for 
optagen af egne Bekymringer — han pegede blot adspredt hen 
paa et Bord ved Kakkelovnen og forandrede end ikke Stilling. 

»Læg dem dérc, mumlede han. 

Den lille Fyr løftede sig varsomt i Vejret og vaklede paa 
indadvendte Taaspidser over Gulvet hen til Bordet, hvor han af- 

læssede sin Byrde; hvorefter han atter skyndsomt og paa samme 
lydløse Maade vendte tilbage mod Døren, synlig lettet ved at have 
sit Ærinde saa vel overstaaet. 

Men i det samme for en Tanke som et Lyn gennem Andreas 
Ursins Hjærne. Han løftede Hovedet — og netop som Purken 
hævede Haanden op til Dørlaasen, hørte han henne fra Sofaen: 

»Hør lidt, Karsten — lad mig tale et Ord med dige 

Der gik som et Lammelsens Stød gennem den lille Drenge- 
krop, Haanden faldt slapt ned fra sin Vej til Laasen, og han vendte 
sig end ikke om, før Adjunkten havde gentaget sin Opfordring. 

Selv da nærmede han sig kun nølende, Skridt for Skridt, 
med ligesom af Skræk slagne Bevægelser og med den onde Sam- 
vittigheds raadvilde Blik flakkende om i den Ende af Stuen, der 
var modsat den, hvori Adjunkten befandt sig. 

»Naa, kom nu, min Drenge, gentog denne. »Du skal ikke 
være bange ... jeg vil blot snakke et lille Ord med dig . . . 
naa, det var ret . . . kom kun helt herhen . . . saadan . . . Tag 
Fingren af Munden, min Dreng ... og lad mig nu høre, . . . 
var det Stilebøgerne, du kom med? . . . 

Den arme Purk formelig rystede over hele Kroppen mellem 
sin Lærers Knæ, skøndt denne beroligende klappede ham over hans 
kuglerunde Kradsbørste-Hoved, idet han venligt tiltalte ham. Han 
spurgte ham ud om hans Hjem, spurgte om hans Moder var rask, 
hans Fader kommen hjem fra København, og gled fra et Spørgs- 
maal om den lille Søster Rikke læmpeligt over til at tale om 
Skolen, om Lektierne, om hans Kammerater og — ganske for- 
sigtig — om Lærerne; indtil han tilsidst udbrød: 

»Sig mig, saa har I naturligvis ogsaa Øgenavne til jeres 
Lærere, hva? . . . Har I ikke? . . . Naa, naa — bliv nu ikke 
bange ... jeg skal saamænd ikke røbe jer, I smaa Gavtyve. . . . 
Men sig mig nu . . . lad mig en Gang høre. . . . Hvad kalder I 
f. Eks. mig? . . . Naa, sig det kun frit ud. Jeg véd dog, I har 
et Navn til mig. . . . Hvad kalder I mig saa?c 

Det var, som om al Drengens Blod ved dette Spørgsmaal 
pressedes op i hans Kinder og ud i hans store Øren, saa disse 
tilsidst saa ud, som om det var paa Nippet til at dryppe af dem. 
Men da Andreas Ursin, trods alle venlige Overtalelser, ikke kunde 
faa ham til at tale, begyndte Adjunkten i sin Iver at bruge 
Mund, ja tilsidst at true og befale — for nu følte han, at han 
endelig havde fundet et Spor. 

»Hører du? ... Du skal sige mig det«, næsten raabte han. 
Men Drengen tav fremdeles. 

»Jeg er din Lærere, vedblev han »og jeg vil vide det. . . . 
Du skal ikke faa Ubehageligheder deraf, hvad det saa end er . . . 
men jeg vil have, at du skal sige mig det . . . forstaar du? . . . 
Jeg slipper dig ikke, før du har sagt mig detc 

Ved de sidste Ord ruskede han endog i Hidsighed den græde- 
færdige Dreng saa eftertrykkeligt i Skuldren, at Fyren helt mistede 
Fatningen. Og først da — og mens Adjunkten bøjede Øret helt 
ned til hans Mund — kom det endelig hviskende over de skælv- 
ende Læber: 

»Knækkerten«. 

»Knækkerten U gentog Ursin halvhøjt og saå sig om. »Knæk- 
kerten! . . . Hvad skal det sige? . . . Hvorfor har I givet mig 
det Navn? . . . Naa, hvorfor?« begyndte han atter indtrængende. 

Men da han hurtig fik Fornemmelsen af, at Drengen før 
vilde lade sig radbrække, end han bragte Forklaringen af Ordet 
over sine Læber, slap han ham tilsidst mat og lod ham gaa. 

»Gaa« — sagde han blot, mens han selv sank langsomt 
tilbage i Sofahjørnet. 

Her sad han endnu længe efter, at Døren havde lukket sig 
bag den ulykkelige Knægt, og saå grundende frem for sig. 

»Knækkerten!« — »Knækkerten!« blev han ved at gentage 
for sig selv, — saå ned ad sig, rejste sig endelig op og betragtede sine 
Underekstremiteter. »Det maa jo være noget ved min Figur. 
Har jeg da skæve Ben, »knækkede« Haser? Jeg har dog aldrig 
vidst andet, end at jeg tvært imod var ganske velskabt. Eller er 
det min Næse?« — han lod Pegefingren glide ned ad dens Ryg — 
Har den noget Bræk? Man har dog altid sagt mig, at den var ual- 
mindelig velformet. Men hvad er det da? — mine Arme, min 
Ryg? . . . Knækkerten! . . . Knækkerten! . . . Hvad skal det Ord 
betyde! For de kan dog for Pokker ikke have grebet det helt 
ud af Luften. De maa jo dog have hentet det fra en eller anden 
Ejendommelighed hos mig«. . . . 

Han gav sig til at vandre op og ned ad Gulvet. Hans 
Sporiver var bleven hidset til den yderste Grænse. Han maatte 
til Bunds i Sagen nu. Nu, da han temmelig sikkert endelig havde 
faaet fat i Uhyrets Hale, vilde han ogsaa se dets Ansigt, for at 
kunne brække Gifttænderne af dets Gab. 

Han standsede pludselig sin Gang over Gulvet; han havde 
fattet en Beslutning. Han vilde endnu samme Eftermiddag gaa 
hen til Adjunkt Carlsen, den af Medlærerne, han følte sig mest 
knyttet til, — og rent ud spørge ham, om han kendte det Øgenavn, 
hvorunder han gik i Byen eller i det mindste mellem Eleverne 
paa Skolen, og hvorfra det skrev sig. Carlsen var vist i Grunden 
en flink Kollega, som sikkert hverken vilde misbruge hans For- 
trolighed eller føre ham bag Lyset. — 

Han tog straks sin Frakke paa, satte sin Hat paa Hovedet, 
knappede omhyggelig sine nye Spadserehandsker om Hænderne 
og stak sin brune, med en lille Agatknap forsynede Rørstok under 
Armen. — Han vilde skride til Handling uden at tøve. 

Men forinden han forlod Værelset, stillede han sig, støttet 
til sin Stok, endnu en Gang op foran Pillespejlet i denne fulde 
Paaklædning. Og mens han betragtede sit Billede derinde, 
spurgte han for titusende Gang sig selv, hvor det var muligt, 
at nogen, end sige en hel By, kunde finde noget latterligt ved 
ham. Han syntes, det maatte være enten ham eller Byen, der 
var gal — anden Forklaring kunde han ikke tænke sig — og det 
var derfor ikke underligt, at han tilsidst slog fast, at det var Byen. 
Naar han saaledes stod og betragtede sig selv fra Spidsen af sine 
Støvler til Pulden af sin brune Hat, kunde han ikke med sin 
ærligste Villie se andet, end at han virkelig var en smuk Mand, 
endog en ikke almindelig smuk Mand, med en nobel Holdning og 
en ulastelig Smag. Eller var maaske ikke denne Frakke, disse 
Benklæder, disse kun lidet spidse Støvler, var det ikke altsammen 
af passende Farve og Snit, hverken for moderne eller for iøjne- 
stikkende gammeldags? Eller var der noget paafaldende ved denne 
Hat, noget udfordrende ved disse Handsker? 

Han rystede paa Hovedet, som om han igen vilde sige: 
jeg forstaar det ikke — og gik stille ned ad den knirkende Trappe. 

Nede paa Gaden, som han hurtig skyndte sig igennem, 
syntes han nu at læse Ordet »Knæk kerten c bag det sædvanlige, 
halvdulgte Smil i alle de mødendes Ansigter Selv to opløbne 
Skoledrenge fra øverste Klasse, der kom ham forbi, gav sig 
ganske ugenert til at fnise kun et Par Skridt fra ham; og i 
den ophidsede Sindsstemning, hvori han befandt sig, var han 
paa Nippet til at vende sig om og tildele de to Lømler en 
alvorlig Afrøfling midt paa Gaden, da han i det samme fik Øje 

paa den gamle Overlærer Asmussen nede i Strædet og derfor med 
Vold bed sin Harme i sig. 

Den gamle Overlærer kom trissende hen ad Fliserækken i 
sin sædvanlige Slæbegang, med den ene Haand paa Ryggen af 
sin brune Kalmukkes Skødefrakke, den anden svingende langsomt 
sin Spanskrørsstok rundt i Haandtaget. 

Idet Adjunkt Ursin gik forbi ham, hilste han ham skyndsomst 
— han brændte af Utaalmodighed efter at faa fat i Adjunkt 
Carlsen for endelig at faa denne ubegribelige Gaade løst. 

Men da han nu selv i Overlærerens gamle Mumieansigt 
genkendte hint forhadte Smils blege Genfærd som en lun Mimren 
mellem de høje Flipper, kunde han ikke styre sig længer. Ganske 
ude af sig selv af Raseri, gik han lige hen imod den gamle Mand, 
fordrede Forklaring, spurgte ham med høje Ord, hvorfor han 
havde lét og gav tilsidst, uden ret selv at vide det, Luft for hele 
sin Lidelseshistorie her midt paa den aabne Gade. 

Den gamle Overlærer havde i Regyndelsen sét noget for- 
bløffet paa denne ophidsede unge Mand; men efterhaanden som 
han af dennes forvirrede Tale forstod, hvorom Sagen drejede sig, 
smilede han atter lunt mellem sine Fadermordere og klappede 
ham beroligende paa Skuldren. 

»Kære unge Vene, sagde han saa tilsidst godlidende. »Tag 
Dem dog ikke den Sag saa nær ... det er jo bare en Bagatel«. 

»Men hvad er det da? Hvad er det da?c raabte Andreas 
Ursin ude af sig selv. 

»Tys! Tys! Tag dog ikke saadan paa Vej. . . . Her er 
jo Folk i Gaden. . . . Det hele er jo ikke noget at snakke om«. 

»Men jeg maa dog vide, hvad det erc 

»Ja vist, ja vist ... det er for Resten underligt, De ikke 
selv har mærket det. Det er jo ikke andet end det, kære Ven, 
at . . . naar De hilser . . .c 

»Min Hilsen? Er der noget i Vejen med den? Hilser jeg 
maaske-ikke ærbødigt nok?c 

»Jo, jo vist netop særdeles ærbødigt — giv Dem dog til- 
freds, Menneske. . . . Det er da egentlig heller ikke Deres Hilsen, 
men ... nu ja, Deres Hat . . .c 

»Min Hat?c gentog Ursin og tog uvilkaarlig sin brune Stiv- 
puldede af Hovedet og saå paa den. »Det er jo en ganske al- 
mindelig Filthat, saadan som de fleste Mennesker gaar mede 

>Ja, ja, jac tyssede den Gamle. »Men sæt dog for Guds 
Skyld Hatten paa Hovedet ... der kunde jo komme nogen af 
Skoledisciplene. Hvad vilde de tænke? . . . Det er jo egentlig 
heller ikke Hatten. . . . Det er blot, naar De saadan hilser, og 
saa saadan fører Hatten rask frem, saa — har De ikke mærket 
det? — saa giver det bestandig saadan et lille morsomt Knæk i 
Skyggen . . . saadan et ganske lille Knæk. . . .c 

»Knækkerten U faldt det Adjunkten halvhøjt ud af Munden. 

»Se, det er der nu én, der en Gang har lagt Mærke til. 
Saa har han tilfældig fortalt det til andre, og tilsidst har vi alle- 
sammen moret os lidt over det, naar vi mødte Dem — for det 
lød virkelig ganske pudsigtc, sagde den gamle og smilte atter ret 
hjærteligt i Erindringen derom. — »Ja, se det er saamænd det hele, 
kære Ven. Det er jo ikke noget at tage sig nær — Herregud, 
Folk skal jo have lidt at more sig med i en saadan lille By, 
ikke sandt ?c 

Andreas Ursin gik slukøret hjem. 

Hvilke Dumheder! Hvilken Ravnekrog! Ved en saadan 
Bagatel havde virkelig en hel By fæstet sig! 

Da han kom op paa sit Værelse stillede han sig op paa 
Gulvet og tog sin Hat af, saadan som han plejede at gøre det, 
naar han hilste paa en Bekendt. Han førte den rask i Arms 
Længde ud for sig og — ja — det gav virkelig et lille Knæk i 
Skyggen. Og dette var virkelig det hele? Det var slet ikke andet, 
de havde lét af? 

Han prøvede igen en Gang at hilse, én Gang til, to Gange, 
han blev ved — og smilte — det lød virkelig ganske pudsigt. — 
Knæk, knæk, sagde det. — Og det var virkelig det hele! — 

Dagen efter købte Adjunkt Ursin sig en ny Hat. Det var 
en fornyet Skærsild for ham at gaa igennem, da han stod i Butiken, 
hvor Kommis'erne var ved at rævne af undertrykt Fnisen — ikke 
at tale om de første Dage, da han viste sig paa Gaden med den 
nye Bedækning, en smuk, blødpuldet lysegraa, der klædte ham for- 
træffeligt, og som han forinden hjemme i sin Stue i en hel Time 
havde hilst Oehlenschlågers Buste med, for at forvisse sig om, 
at der ingen mistænkelige Lyde gemte sig i den. 

Men efterhaanden som Folk i Byen vænnede sig til Adjunkt 
Ursins nye Hat, glemte de ogsaa Historien med den gamle. Og 
hurtigere, end han selv havde troet, blev han nu hjemmevant i 

Byens Forhold. Ti Folk holdt virkelig af ham; og selv Cecilie 
Ankersen kom ham snart igen i Møde med den gamle Frimodighed. 

Men fik de da hinanden? Og hvorledes gik det Politimesteren, 
Amtmanden og den ulykkelige Provisor. Ja, derom kan jeg maaske 
faa Lejlighed til at fortælle »Tilskuerensc Læsere en anden Gang. 

Dette er blot Historien om Adjunkt Ursins Hat. Og da 
denne nu er ude af Verden, er dens Saga heller ikke længer. 

Henrik Pontoppidan. 

Je n'ai pas prétendu prouver que les Plantes 
sont sensibles ; mais j'ai voulu montrer qu il n'est 
pas prouvé qu'elles ne le sont point. 

Bonnet: Contemplation de la Nature. 1764. 

I. 

Hensigten med nærværende Afhandling er at belyse Spørgs- 
maalet: om Planterne kunne kaldes »besjælede« i lignende Forstand 
som Dyrene, eller, med andre Ord, om vi hos Planterne kunne 
formode psykiske Funktioner. En mytologisk, poetisk eller 
ren filosofisk Behandling af Æmnet vil jeg ikke byde, derimod 
skal jeg søge at give en almenfattelig Fremstilling af den moderne 
eksperimentelle Plantefysiologis Stilling til dette gamle Spørgsmaal. 

Skulle vi undersøge, om Planterne ere »besjælede c Væsener, 
bør vi først være enige med Hensyn til, hvad vi her ville forstaa 
ved en »Sjæl«. Men da Forsøg paa at definere dette Begreb 
kunde føre os udenfor Fysiologiens Omraade og tilmed turde 
falde mindre heldigt ud, kan Spørgsmaalet omskrives saaledes: 
Have Planterne Sanser og Bevidsthed? 

Idet Spørgsmaalet om Bevidstheden foreløbig holdes ude af 
Betragtning, skulle vi først undersøge, om Planterne have Sanser 
— jeg mener hermed, om der i Planternes Maade at modtage og 
reagere paa ydre Paavirkninger (f. Eks. Berøring, Belysning, Lyd, 
Gifte o. s. v.) findes Lighed med de Love, vi kende fra Dyrenes 
og Menneskets Sanse- og .Nervefysiologi. Da man sædvanligvis 
ikke ser noget til særlige Sanseorganer hos Planterne, ere mange 
maaske tilbøjelige til straks at nægte Planterne Sansning. Men 
dette vilde være ganske uberettiget. Ti for det første er det slet 

Tilskueren. 1880. 2 

ikke givet, at Sansning absolut skal være knyttet til og betinget 
af særlige Organer — saadanne Organer betegne kun en vidt 
dreven Arbejdsdeling hos de paagældende Organismer — og, for 
det andet, findes der virkelig hos mange Planter Dannelser, der 
kun kan opfattes som Sanseorganer. Til dette Forhold komme vi 
siden lejlighedsvis tilbage, ligesom til Spørgsmaalet , hvorvidt 
»Nerver« mangle i Planterne; jeg har her kun villet pointere, at 
man ikke kan afgøre Sagen ved en Afvisning paa Forhaand, saa- 
ledes som det sædvanlig sker. 

Spørgsmaalet bliver altsaa, om der i den Maade, hvorpaa 
Planten forholder sig overfor sine Omgivelser, findes Overens- 




Fig. 1. Den følsomme Mimose (Mimosa pudica). 
A et Blad i upirret Tilstand, B et saadant efter Pirring. 



stemmelse med Dyrenes og vore egne Forhold. Vi kunne begynde 
med Planternes saakaldte »Følsomhed for Berøring«. Det vil 
sikkert være enhver af Læserne bekendt, at visse Planter eller 
Plantedele kaldes »følsomme«, fordi de ved Berøring, Stød — eller 
ved en brat Temperatursvingning o. 1. — udføre visse Bevægelser. 
Mest berømt er den • følsomme Mimose«, der hører hjemme i Syd- 
amerika: ved en kun svag Berøring lukker den sine Smaablade 
sammen og lader hele Bladet hænge ned, ligesom slappet. Man 
behøver dog ikke at gaa udenlands for at finde saadanne »føl- 
somme« Plantedele; hos os findes mange Planter paa Mark og i 
Skov, der, navnlig i Blomsten, ejer bevægelige »følsomme« Organer; 
jeg skal blot som Eksempel nævne Kornblomstens og Ber- 

berissens Støvdragere. Disse Bevægelser omtales nærmere i 2det 
Afsnit. En noget anden Art »Følsomhed« kendes hos de saakaldte 
Slyngtraade, der findes hos klattrende 1 ) Planter, f. Eks. hos 
Galdebær (Bryonio), hos Agurken, Vinstokken og talrige andre. 
Ved Slyngtraadenes Forhold maa vi 
dvæle noget længere, da de frembyde 
meget af Interesse. 

Naar en Slyngtraad — den maa 
hverken være for ung eller for gammel 
— kommer i Berøring med et fast 
Legeme, f. Eks. en Pind, saa bøjer 
den sig paa det berørte Sted hen imod 
det fremmede Legeme, og naar Pinden 
ikke fjærnes, vil Slyngtraaden snart 
have viklet sig helt omkring den. Fig. 2 
viser en Slyngtraad af Galdebær, der 
har viklet sig om en lille Gren. Saa- 
danne Forhold ere lette at iagttage i 
ethvert Spalier med Vinranker og i 
ethvert Ærtebed — heri er der jo ikke 
noget nyt. Jeg skal derfor ikke, hvor 
fristende det end kunde være, nærmere 
beskrive, hvorledes disse Bevægelser 
foregaa og hvilken Nytte Planterne 
have af Slyngtraadene. 

Her interesserer os kun selve 
den »Følsomhed«, som Slyngtraadene 
vise, og vi spørge: er Betegnelsen 
»Følsomhed« heldig valgt, fiar denne 
»Følsomhed« noget som helst tilfælles 
med vor Følesans? Jo, den har; den 
stemmer, hvor mærkeligt det end lyder, Fig< 2> Slyngtraad af Ga ldebær 
i alt væsentligt overens med vor egen (Bryonia), naturlig Størrelse. 
Følesans. Her siges udtrykkelig Føle- 

sans, ti om Planten har Fornemmelse af at blive berørt, og, 
i saa Fald, om en saadan Fornemmelse ligner vor Fornemmelse 



') Ikke at forveksle med slyngende Planter, f. Eks. Humle, Snerle o. fl. a., 
der omslynge deres Støtte paa Grund af en ejendommelig Modifikation 
af Længdevæksten; et Forhold, der endnu ikke er ganske opklaret. 

2* 

af Berøring, er en hel anden Sag, som først kan behandles, naar 
Problemet om Planternes Bevidsthed er løst. 

At Slyngtraadenes Følsomhed stemmer overens med vor 
Følesans, vil fremgaa af det følgende. For at vi selv skal mærke 
Berøring, eller, med andre Ord, for at vor Hudfølelses Organer 
skal pirres (tilstrækkelig), ere følgende Betingelser nødvendige. 
For det første maa Huden sammentrykkes med en vis 
Styrke — ved for svag Berøring sker ingen Pirring, vi føle 
intet. Men denne Betingelse er ikke den eneste; for at en saadan 
Berøring skal pirre Sanseorganerne i Huden, maa nærliggende 
Dele af vor Hud trykkes ulige stærkt, saaledes at der 
er en vis, ikke for ringe Forskel, eller, med andre Ord, en 
Del af Huden maa forskydes tilstrækkeligt ud til Siden — Huden 
maa »trække sig« lidt. Faste Legemer ere som Regel tilstrækkelig 
ujævne til at paavirke Huden uregelmæssigt, derfor føles de over 
det hele; men naar man stikker Haanden ned i en Væske, f. Eks 
Vand eller Kviksølv (af Legemets Temperatur), føler man, som 
bekendt, ikke Berøringen undtagen just ved Væskens Overflade; 
kun dér er den angivne Betingelse opfyldt. Nede i Væsken er 
Forskellen mellem Trykket paa nærliggende Dele af Huden for 
ringe; der er en altfor jævn Overgang mellem det stærkere Tryk 
i Væskens dybere Lag og det svagere i de øvre Lag. Endnu en 
tredje Betingelse er nødvendig: Berøringen maa ikke være 
uforanderlig, men intermitterende, d. v. s. den maa ske i 
Form af en Række tilstrækkelig hurtig paa hverandre følgende 
Smaastød eller Svingninger. Denne tredje Betingelse for vore 
Føleorganers Pirring er ganske vist tilsyneladende i Modstrid med 
den daglige Erfaring, at vi ved formentlig ganske rolig Berøring 
kan føle et fast Legeme (f. Eks. et Penneskaft mellem Fingrene), 
men en slig Berøring er dog næppe aldeles konstant, dels fordi vi 
altid ryste om end nok saa lidt, dels ogsaa fordi Blodomløbet i 
Aarerne fremkalde en ganske vist kun yderst svag Uro. De an- 
stillede Forsøg have, saa vidt jeg véd, endnu ikke bragt fuld 
Klarhed i Sagen, men den nys nævnte Betingelse er en nødvendig 
Konsekvens af den >øversteLov« i Nervefysiologien, at en Pirring 
aldrig finder Sted ved en stabil Tilstand. 

Det har nu vist sig, navnlig ved den tyske Plantefysiolog 
Pfeffers Undersøgelser, at de samme tre Betingelser ere nød- 
vendige for at Slyngtraadene skulle vise Spor af Pirring. At 
Berøring under en vis Styrke ikke fremkalder Krumning af Slyng- 

Iraade, er let at paavise; nogle Planters Slyngtraade ere i øvrigt 
meget fintfølende. Saaledes f. Eks. Passionsblomstens (særlig 
Passiflora virens') Traade og navnlig Slyngtraadene hos Sicyos, en 
Plante af Græskarfamiljen. Hos denne Plante pirres en Slyngtraad 
endog, naar man lægger en Stump Garn derpaa, som ikke vejer 
mere end 2 Milligram ( 4 /ioooo Kvint), medens vi paa de mest 
følsomme Steder af Huden, efter Kammiers Undersøgelser, først 
spore en Berøring, der er 10 Gange kraftigere. Absolut set, ere 
disse Slyngtraade mere fintfølende end vi; tager man imidlertid 
Hensyn til Slyngtraadenes ringe Mægtighed, er denne »Finfølelsec 
dog langt ringere end vor. — Den anden af de før nævnte Be- 
tingelser gælder ligeledes for Slyngtraadene. Lader man en Draabe 
Kviksølv eller andre Væsker, selv i Form af en kraftig Straale, 
paavirke Slyngtraadene, saa ses ingen Pirring, og ligeledes for- 
blive selv de følsomste Traade ganske uforandrede, naar man be- 
rører dem med en Pind, der er overtrukken med et Lag af Gela- 
tine-Gelé (indeholdende c. 14— 20 pCt. Gelatine), selvom denne Gelé 
er meget fast at føle paa. Ti Gelatinegeléen slutter sig ved Be- 
røringen saa tæt op til Slyngtraaden, at der ingensteds bliver 
Spring i Berøringens Styrke, saaledes som hos faste Legemer i 
/Umindelighed, men kun ganske jævne Overgange. Strør man 
derimod en ringe Mængde af et nok saa fint Pulver paa Gelatine- 
pinden, saa vil den straks pirre Slyngtraaden. Der synes, hvad 
man maaske vil have bemærket, dog at være en Forskel mellem 
Slyngtraadene og vor Hud ; ti medens dennes Organer pirres, naar 
der blot er tilstrækkelig stærk Forskel mellem Trykket paa 
to nærliggende Punkter af Hudens Overflade, selv om Overgangen 
er jævn (derfor føle vi Berøring af Væsker ved disses Over- 
flade alene), saa kræver Slyngtraaden en mere brat Overgang 
mellem Berøringstrykket paa meget nærliggende Punkter af sin 
Overflade — derfor pirres den slet ikke af Væsker, Gelé o. s. v. 
Slyngtraadene ere for saa vidt mindre fintfølende, men Forskellen 
er kan kvantitativ og derfor uvæsentlig. — Hvad endelig den 
tredje Betingelse angaar, altsaa den, at Berøringen maa være for- 
anderlig (stødvis) for at pirre, saa viser dette Forhold sig saa 
klart, at en Nervefysiolog ikke kunde ønske sig en bedre Demon- 
stration. Har man anbragt Planten paa et Bord, der er ganske 
beskyttet mod Rystelser, og, for at hindre forstyrrende Luft- 
strømninger, dækket den med en Glasklokke, efter først at have 
hængt en Stump Garn paa Slyngtraaden, saa ses ikke den mindste 

Krumning hos denne. Er Bordet derimod udsat for Rystelser, 
eller kan Slyngtraaden paa Grund af Lufttræk ikke holdes rolig, 
saa sker Pirringen snart: Slyngtraaden krummes. 

Vi se altsaa, at Slyngtraadene, for ved Berøring at pirres, 
kræve ganske lignende Betingelser som vor Hud; ja, med Hensyn 
til den sidst omtalte Betingelse — intermitterende Berøring — 
viser Slyngtraaden sin Overensstemmelse med Nervefysiologiens 
Grundlov mere umiddelbart end selve vor Hud. Vi have derfor 
Ret til at tilskrive disse Slyngtraade en Følesans, der, i alt 
Fald i det periferiske, svarer til vor egen. 

Ligesom der i vor Hud findes Føleceller og Følelegemer, 
hvis Funktion dog endnu ikke er sikkert kendt, saaledes har Pfeffer 
i Overhuden af visse Planters Slyngtraade fundet ejendommelige 
Dannelser, som ses af hosstaaende Figur (Fig. 3), der gengiver et 




Fig. 3. Længdesnit af to Overhudsceller fra den følsomme Side af 
Agurkens Slyngtraad. Ved 8 ses de sømformede Fortsættelser af Celleslimen 
ind i Ydervæggene. (Efter Pfeffer). 

Længdesnit af to Overhudsceller af Agurkens Slyngtraad. Man 
ser, hvorledes Protoplasmaet (»Celleslimen« , d. e. den egentlige, 
livsvirksomme Del af Cellen) fortsætter sig ind i Ydervæggene, 
dannende smaa sømformede Fremspring — eller »Porer«, om man 
vil. Agurkens Slyngtraade ere kun følsomme paa én Side, og i 
Overensstemmelse hermed findes de nævnte, ejendommelige Dan- 
nelser kun paa denne Side. Man indser let, at saadanne Frem- 
spring maa kunne gøre Slyngtraadene mere fintfølende, idet Pro- 
taplasmaet ligesom rykkes længere ud mod Periferien. Er der 
saaledes næppe Tvivl om, at vi f. Eks i Agurkens Slyngtraade 
have en Slags »Føleorganer« i Huden, saa er det paa den anden 
Side meget vigtigt at bemærke, at saadanne Dannelser ingenlunde 
findes i alle Slyngtraade, f. Eks. aldrig i Vinstokkens eller i 
Passionsblomstens, hvilke sidste dog høre til de følsomste. Heri 

ses en Illustration til den før udtalte Paastand, at særlige Organer 
ikke ere absolut nødvendige for Sansning. 

Hos Galdebær (Bryonia) findes i Slyngtraadene de nævnte 
Fremspring over hele Periferien, og dog reagere Slyngtraadene 
kun paa Berøring af den ene Side. Dette Forhold synes at gøre 
det af med disse formentlige »Føleorganer«; imidlertid maa det 
erindres, at naar Slyngtraade kun ere i Stand til at bøje sig til 
den ene Side, saa er dette betinget af, at de anatomiske Ele- 
menter — visse langstrakte, tyndvæggede Celler — som spille en 
Hovedrolle i Krumningens Mekanik, kun findes paa denne ene 
Side. Medens man derfor med Rette kan paastaa, at en Slyng- 
traad er følsom paa den Side, der reagerer paa Berøring, tør 
man ikke uden videre paastaa det modsatte for den Sides Ved- 
kommende, der ikke reagerer, naar denne Mangel paa Reaktion 
allerede er en nødvendig Følge af Traadens mekaniske Indret- 
ning. Vi kende et lignende Forhold fra vor Haand: vi kunne kun 
gribe i én Retning og have dog Hudfølelse over hele Haandens 
Overflade. Paa Slyngtraadenes Bygning skal jeg ikke gaa nærmere 
ind, det maa være nok paany at fremhæve, at der mellem vor 
Hud — vor følsomme Overflade — og Slyngtraadenes ikke er 
nogen principiel Forskel med Hensyn til Betingelserne for Mod- 
tagelse af Berørings-Indtryk. 

Hos mangfoldige andre Planteorganer kan man iagttage en 
stærkere eller svagere Ævne til at bøje sig hen imod et berørende 
fremmed Legeme; denne »Berøringsfølsomhed« eller, rettere sagt, 
Reaktion paa Berøring er langt mere udbredt i Planteriget, end 
man i Almindelighed gør sig det klart. Det er hyppig gaaet saa- 
ledes i Plantefysiologiens Historie, at man har troet at se mærke- 
lige Undtagelser i Forhold, der senere vise sig at være almene. 
I de fleste Tilfælde synes denne Følsomhed imidlertid at være 
yderst ringe, idet nemlig Reaktionen kun er svag eller ganske 
mangler. Fra Reaktionens Udeblivelse kan man dog, som alt an- 
tydet, ingenlunde slutte til »Ufølsomhed«; men da Planterne i Al- 
mindelighed ikke kunne have Nytte af den hos Slyngtraadene saa 
stærkt fremtrædende Ævne, synes det naturligt, at denne Ævne 
sædvanlig ikke har naaet nogen videre høj Udvikling. 

Vi forlade nu Følesansen for at vende os til nogle af de 
laveste Planter. Fig. 4 viser nogle paa en Sten fastsiddende 
Eksemplarer af en grøn Traadalge, der lever i fersk Vand. Dens 
Navn, Ulotrix, er her uvæsentligt; der findes mangfoldige Arter, 

der forholde sig som den, med Hensyn til hvad der her har In- 
teresse. Naar Planten har naaet en vis Alder, plejer Cellernes 
Indhold, deres »levende Krop«, om man vil, at dele sig i to Dele. 
Væggen brister og de to smaa adskilte Kroppe slippe ud. Man 
ser da, at disse ere udstyrede med en rød, saakaldt Øjeplet, med 
en pulserende Vacuole (d. e. et Saftrum, der i et vist Tempo 
afvekslende udvides og sammentrækkes) og med to eller flere 




Fig. 4. Ulotrix, stærk Forstørrelse, a Brudstykke af en ældre Traad, der 
danner Sværmesporer. 6— f. Forskellige Stadier af Sværmesporens Udvikling 
til en ny Plante. Øverst i Fig. ses en Sværmespore stærkere forstørret, v den 
pulserede Vacuole. ø „Øjeplet* 1 (efter Dodel-Port). 



Fimrehaar, hvilke sidste bevæges meget hurtigt og derved bidrage 
til at give det lille Væsen den Fart hvormed det sværmer randt i 
Vandet. Naar denne »Sværmespore« har muntret sig nogen Tid 
i den Dam, der udgør dens Verden, slaar den sig til Ro som ad- 
stadig Borger; den fæster sig til en Sten eller lignende og vokser 
snart ud til en lille Plante, der ser ganske saadan ud, som 
Moderplanten. 

Paa Grund af saadanne Sværmesporers Bevægelser, antog 
man dem en Tid for »Infusionsdyr« — ti efter de ældre Systema- 
tikeres Anskuelser havde kun Dyr Lov til at være selvbevægelige. 
Men da disse Sværmere dannes af og atter udvikle sig til »rigtige« 
Planter, gik denne Forklaring ikke i Længden. Saa mente man 
— og denne Mening træffer man ofte endnu — at de iagttagne 
Bevægelser dog alligevel ikke vare vilkaarlige, saadan som »virke- 
lige« Infusionsdyrs; men hvor meget man end fra forskellig Side 
har kæmpet for her at drage skarpe Grænser mellem Planter og 
Dyr, saa har denne Kamp dog netop ført til det Resultat, at 
ingen skarp Grænse findes: vore Algesporer have lige saa godt 
vilkaarlig Bevægelse som de lavere Infusionsdyr og disses Bevæ- 
gelser paavirkes ganske som hines af visse ydre Pirringer, som 
nu skulle betragtes lidt nærmere. 

Især spiller Lyset en stor Rolle; vi komme senere tilbage 
hertil. Men ogsaa mange Næringsstoffer og Kemikalier virke 
bestemmende paa Sværmesporernes Retning: de kunne, alt efter 
Omstændighederne, virke tiltrækkende eller frastødende. Disse 
Pirringsfænomener har man i de sidste Par Aar begyndt at stu- 
dere nærmere; det er atter Pfeffer, hvis Undersøgelser have 
givet højst mærkelige Resultater. Der findes nemlig her, selv hos 
disse laveste Planteformer, en fuldkommen Analogi med vor Ævne 
til at opfatte Forskellen i Pirringernes Styrke. 

For at anskueliggøre dette, maa jeg først i Korthed minde 
on> den saakaldte Weber'ske Lov, der lettest anskueliggøres ved 
følgende Eksempel. Naar man ser paa en ensartet belyst, hvid 
Flade, f. Eks. et udfoldet Ark Papir, saa frembringer det i os en 
Lysfornemmelse af en vis Styrke. Vi kan nu belyse Papirets 
højre Halvdel just saa meget stærkere end den venstre Halvdel, 
at vi lige akkurat kan se Forskel paa de to Belysninger. Saa 
har vi altsaa, ved en vis Tilvækst af Belysning (som vi kan maale), 
frembragt en lige netop følelig Tilvækst i vor Lysfornemmelse. 
Nu spørges der: kræves, for at fremkalde en saadan akkurat 
mærkelig Tilvækst i Lysfornemmelse, altid denne bestemte Belys- 
ningstil vækst, eller retter Forholdet sig efter den oprindelige Be- 
lysning? Det har nu vist sig, at dette sidste er Tilfældet: jo 
stærkere Papirets Belysning oprindelig er, desto stærkere maa 
ogsaa Belysningstilvæksten være for at mærkes. Der er endog 
ganske bestemte Talforhold tilstede, lidt forskellige for forskellige 
Individer, men alment kan det siges, at Lystilvæksten ved almindelig 

klar Belysning raaa udgøre ca. ^100 af den oprindelige Belys- 
ning for lige at kunne spores. (Lysforneinmelsen tiltager i arit- 
metisk Progression, naar Lysstyrken tiltager i geometrisk Pro- 
gression). Og, hvad der gælder vort Syn, har ogsaa vist sig — 
mer eller mindre tydeligt — at gælde for de andre Sanser. Med 
andre Ord: jo stærkere vort Syn, vor Smag, Hørelse 
o. s. v. allerede er pirret, desto stærkere maa en Pir- 
ringstil vækst gøres for at vi overhovedet skal kunne 
mærke den — ligesom en fattig Dreng bliver glad over en Øre, 
medens en saadan Værdi aldeles ikke paavirker en Rigmand. 

Denne vel bekendte Lov gælder vor Fornemmelse; nu 
kan man jo ikke se, om Planten har »Fornemmelser«; ti sligt 
kender enhver jo kun fra sit eget Jeg. Men vi kan undersøge, 
om en tilsvarende Lov udtrykker sig i Plantens Maade at reagere 
paa Forandringer i de ydre Forhold. Og en saadan, ganske til- 
svarende Lov findes nu virkelig. Tydeligst har den vist sig ved 
visse Sværmesporers og navnlig Bakteriers Bevægelsesretning i sin 
Afhængighed af Næringsstoffer og Kemikalier. Naar man i en ren 
Vanddraabe under Mikroskopet har saadanne Smaa væsener, f. Eks. 
almindelige Forraadnelsesbakterier, saa ser man, at de fordele sig 
jævnt over hele Draaben, naar man holder al fremmed Indflydelse 
borte. Stikker man nu et meget fint Glasrør (Kapillarrør) , hvori 
der findes en yderst svag Opløsning af Salt, Sukker eller f. Eks. 
Kødekstrakt, saa vil man se, at Bakterierne samle sig ved Rørets 
Munding, ja de søge endog ofte helt op i Røret. Ved at anvende 
disse Forhold kan man endog konstruere »Fælder« for bestemte 
Organismer, ligesom den bekendte Fremtoning, at forskellige Bak- 
terier, Infusionsdyr o. a. samle sig omkring forraadnede Stoffer, 
just beror paa denne »kemiske Tiltrækning«. 

Hvis man fra Begyndelsen lader Bakterierne ligge i en 
Draabe, der selv indeholder lidt Kødekstrakt, saa maa man i 
Røret have en netop 5 Gange saa stærk Kødekstraktopløsning for 
nu at faa Bakterierne lokkede til. Og har man Bakterierne i en 
Draabe af denne stærkere Opløsning, ja saa maa man atter an- 
vende en 5 Gange saa stærk Opløsning i Røret for at faa Bak- 
terierne samlede, og saaledes fremdeles. Og ganske tilsvarende 
Forhold findes hos alle nærmere undersøgte Organismer, for saa 
vidt de da overhovedet pirres af saadanne kemiske Midler — for 
saa vidt, altsaa, at de have »Smag« derfor. Ogsaa for andre 
Pirringer, f. Eks. for Lysets, synes tilsvarende Forhold at gælde. 

Men dette er jo en slaaende Analogi med den nys nævnte 
Weber'ske Lov. 

Skøndt det saaledes, for at vi skal opfatte Forskel paa 
to Pirringers Styrke og for at Sværmesporer, Bakterier, Infusions- 
dyr o. s. v. skulle reagere paa en slig Forskel, kræves ganske 
tilsvarende Betingelser, saa tør man dog deraf ikke uden videre 
slutte, at ogsaa disse Organismer »opfatte« Forskellen, blive sig 
den »bevidst«; derimod har man Ret til at slutte, at der i det 
rent legemlige er en betydningsfuld Overensstemmelse. Nogle 
Psykologer, f. Eks. Fechner, have ment, at den Weber'ske 
Lov hos os er Udtrykket for Forholdet mellem de legemlige Pro- 
cessers Intensitet og Bevidstheden — med andre Ord: mellem 
Nervevirksomhed og »Sjæl«. Hvis dette var rigtigt, saa maatte 
vi i de omtalte Forsøg med Bakterier og Sværmesporer se en 
meget vægtig Grund til at tilskrive ogsaa dem en »Sjæl« lige saa 
godt som vi tilskrive Dyrene en saadan. Men andre, navnlig 
Fysiologerne, se i den Weber'ske Lov kun et Udtryk for Ejen- 
dommeligheder i Legemets Organisation, saa meget mere, som 
man kender ganske tilsvarende Forhold i den uorganiske Natur 
(f. Eks. en Kanonkugles Hastighed i Forhold til Ladningen, eller, 
rent alment, et Legemes Hastighed i Forhold til dets »levende 
Kraft«). Fysiologerne betragte altsaa den Weber'ske Lov som en 
ren fysiologisk Lov og dette vil sikkert være det rigtigste. De 
omtalte Forsøg med Mikroorganismerne, hvilke Forsøg nærmest 
maa tages til Indtægt for denne Opfattelse, sige altsaa slet ikke 
noget om disse Organismers mulige »Bevidsthed«. Men de sige, 
at der med Hensyn til en af de mest karakteristiske Sider af 
Pirringsfænomenerne ingen principiel fysiologisk Forskel er 
mellem de højst organiserede Væsener — Mennesket — og de 
allerlaveste Planteformer. 

Vi skal imidlertid ogsaa se, at de højere Planter i alt 
væsentligt forholde sig som Sværmerne. De højere Planter ere 
fastsiddende: da de finde deres Næring — Jordens Salte og Vand, 
Atmosfærens Kulsyre og Ilt — saa at sige overalt, hvor de over- 
hovedet kunne slaa Rod, saa har de jo heller ikke Brug for den 
fri Bevægelighed, som er nødvendig for de Væsener, der maa 
søge efter deres Næring. Ogsaa i Dyreriget findes fastsiddende 
Former, f. Eks. Koraller, som af den Grund i ældre Tider regnedes 
til Planteriget. Dog, de højere Planter ere ingenlunde helt ube- 
vægelige; saaledes véd enhver, at Stængler og Blade vende sig 

mod Lyset (Heliotropi), og at en Plante, naar den lægges ned, 
paany søger at naa den lodrette Stilling ved at krumme Stænglen 
opad og Roden nedad (Geotropi). Ligeledes bøje Rødderne sig 
under Væksten hen imod de Dele af Jorden, hvor den finder de 
heldigste Fugtighedsforhold (Hydrotropi) eller Varmegrad (Thermo- 
tropi) og saa fremdeles. Tidligere saa man i disse Bevægelser 
noget helt andet end Sværmesporernes fri Bevægelser, og man har 



I 




Fig. 5. Olieskimmelen (Phy corny ces nitens), m Myceliet (Svampens vegetative Del), 
udviklet i Gelatine; g Sporehuse bærende „Frugthyfer". Svag Forstørrelse. (Sachs). 

opstillet meget forskellige Forklaringer af disse de højere Planters 
»Retningsbevægelser« under Væksten. Disse ofte meget skarp- 
sindigt udtænkte Teorier vare fortrinsvis afpassede efter de højere 
Planter, hvis Organer ere sammensatte af mangfoldige Celler, men 
tog ofte intet Hensyn til de saakaldte »ikke- cellulære« Planter. 

Som Eksempel paa en saadan Plante kan tjæne den i Fig. 5 
afbildede Svamp, der er beslægtet med nogle hos os almindelige 

Skimmelsvampe. Hele Svampen, hvor forgrenet dens Mycelium 
(d. e. den vegetative Del af Svampens Legeme) end er, beslaar 
kun af én eneste Celle, eller, rettere sagt, den er ikke delt i 
Celler. De kraftige, oprette Grene, der i Spidsen udvikle Spore- 
husene, bøje sig, ligesom de højere Planters Stængler under 
Væksten hen imod ensidigt indfaldende Lys; de rette sig op, naar 
de lægges vandret o. s. v. — de ere ogsaa, i Forbigaaende sagt, 
»følsomme« for Berøring. Betragter man under Mikroskopet en 
lodret staaende, ung »Frugthyfe« af denne 
Svamp, saa ser man, at Celleslimen er 
temmelig ligelig fordelt langs Væggens Sider 
(Fig. 6 a). Lægger man nu f. Eks. Hyfen 
vandret, saa vil den snart krumme sig 
opad. Prøver man nu hvorledes Celle- 
slimen er fordelt, saa ser man, at i Hy- a b 
fens bøjede Del findes Celleslimen i størst pjg t g, (Skematiseret). 
Mængde paa den konkave Side af Or- Sml. Teksten, 

ganet, medens den modsatte Side er fattig 

paa Celleslim (Fig. 6 b). Celleslimens Hovedmasse er altsaa gaaet 
over mod den ene Side. Og da Cellevæggene dannes og fortykkes 
under Medvirkning af Celleslimen, er det let forstaaeligt, at ogsaa 
Væggen bliver tykkere paa den ene Side af Organet, hvor Celle- 
slimen er rigeligst ophobet. 

Da nu Saftspændingen (d. e. det Tryk, som Celleindholdet 
udøver paa Væggen) søger at udspile Væggen, saa er det klart, 
at dennes fortykkede Side ikke kan strække sig saa let som den 
tynde Side: derfor maa hele Hyfen bøje sig i samme Retning, 
som Celleslimen er vandret. 

Og hos de højere Planter, hvis Organer bestaa af talrige 
Celler, er Forholdet ganske tilsvarende. Tidligere pointerede man 
stærkt, at de enkelte Planteceller hver for sig udgøre ét selv- 
stændigt Hele og at en Plante maatte opfattes som >et Samfund«, 
som en »demokratisk Republik af meget uafhængige Celleborgere« ; 
det har imidlertid vist sig, at disse Celler — i alt Fald i ung Til- 
stand — alle staa i Forbindelse med hverandre, derved at der fra 
Cellekrop til Cellekrop, tværs gennem Cellevæggene, gaa fine 
Porer, gennem hvilke Kroppene (Celleslimen) kommunicere (Fig. 7), 
saa at altsaa Planten egentlig udgør ét eneste Legeme fuldt saa 
vel som Dyret. Og nu har det endvidere vist sig, at naar f. Eks. 
ensidigt Lys pirrer en Stængel til at bøje sig hen imod Lyskilden, 

saa iagttages det tilsvarende som hos de ikke celledelte Planter: 
Cellerne paa den belyste Side blive rigest paa Celleslim og Væg- 
gene fortykkes stærkest paa Lyssiden. Og da denne Side ikke 
giver saa meget efter for Saftspændingen, som Skyggesiden, maa 
hele Organet krummes over mod Lyset paa samme Maade, som 
det omtaltes for de nys nævnte Svampes Vedkommende. Det til- 
svarende gælder for Organer, der bøje sig fra Lyset og i det hele 
taget for alle »Retningsbevægelser«. Disse svare saaledes ganske 
til Sværmesporernes Pirringsbevægelser. Selv om denne, afWort- 




Fig. 7. Protaplasma-Forbindelse gennem Cellevæggene i Leddet 
af Mimosebladet. Stærk Forstørrelse. 

ni a n n fremsatte Opfattelse ikke ganske holder Stik — det i Fig. G 
illustrerede Forhold er nemlig snarere en Følge af Krumningen, 
end Aarsag dertil — - saa har dog bl. a. No 11 s Undersøgelser fast- 
slaaet, hvad der for os er vigtigst, at de højere Planters Retnings- 
bevægelser ikke, som tidligere antaget, ere et Resultat af den 
enkelte Celles Virksomhed, men at derimod Planten reagerer som 
Helhed. Overensstemmelsen med Sværmesporerne viser sig dog deri, 
at ogsaa hos de fastsiddende Planter den før nævnte Weber'ske 
Lov synes at gælde; bestemte Talangivelser foreligge dog ikke endnu. 

Hidtil have vi holdt os til normale Tilstande hos Planterne. 
Men ogsaa under abnorme Tilstande viser Overensstemmelsen med 
Dyrene sig. Vi kunne saaledes bedøve Planterne, endog paa 
en Maade »beruse« dem. Sætter man f. Eks. en Mimose under 
en Glasklokke, hvis Inderside er befugtet med nogle Draaber Klo- 
roform eller Æter, saa kan man efter faa Minutters Forløb iagt- 
tage, at »Følsomheden« er borte; man kan berøre, saare, ryste 
Mimosen saa meget man vil, ingen Bevægelse sker. Det samme 

gælder Slyngtraade og i det hele taget enhver »Følsomhed« hos 
Planterne. Ved en for længe fortsat eller for stærk Indvirkning 
af Kloroform o. s. v. dræbes Planterne, men kort Tids Bedøvning 
taales uden Skade. 

Planterne paavirkes i det hele taget af Kloroform o. a. paa 
en Maade, der ganske svarer til Forholdet hos Dyrene. Ifald man 
anvender en tilstrækkelig, iøvrigt kun ringe Mængde af Bedøvnings- 
midlet, ophører nemlig, foruden »Følsomheden« de egentlige Er- 
næringsprocesser (»Opbygningsprocesser«) og al Vækst, medens 
det øvrige Stofskifte (f. Eks. Aandedrættet) vedvarer. Kloroform 
spiller derfor i de plantefysiologiske Laboratorier en ikke ringe 
Rolle, og ved Bed øvningens Hjælp har man vundet flere vigtige 
Resultater vedrørende Planternes Aandedrætsforhold. Foruden ved 
Kloroform og Æter kan man ogsaa bedøve Planterne ved Ilt- 
mangel i den omgivende Luft — altsaa ved Kvælning, om man 
vil. Jeg skal dog ikke gaa nærmere ind paa Bedøvningsfænome- 
nerne, men nøjes med den givne Antydning, at disse ere analoge 
for Dyr og Planter, hvilken Opfattelse skyldes den berømte franske 
Fysiolog Claude Bernard. 

Derimod maa vi opholde os lidt ved de tidligere omtalte 
grønne Sværmesporer og de Berusningsfænomener, de frembyde, 
naar man giver dem lidt Æter eller Hoffmansdraaber. De fore- 
liggende Forsøg ere anstillede af den finske Plantefysiolog Elf- 
ving. I Mørke bevæge Sværmesporerne sig i Vandet uden bestemt 
Retning. Belyses de nu ensidigt, ja saa forandres dette Forhold 
ikke, førend Lyset naar en vis Styrke. Men da ile de hen imod 
Lyset, jo raskere, jo stærkere Belysningen er. Ved en mere inten- 
siv Belysning ophører dog denne Virkning — Sværmerne ere da 
ligesom »tilfredse« med Belysningen — og er, endelig, Belysningen 
endnu stærkere, flygte de bort fra Lyset. Ved en meget stærk 
Belysning ligge de ligesom lammede og dø efterhaanden. Dette 
Forhold er jo i og for sig interessant nok; men endnu mere 
mærkelig er den Iagttagelse, som El f vin g har gjort. Sætter man 
nemlig en meget ringe Mængde Æter til Vandet, saa blive Sværme- 
sporerne meget mere følsomme for Lyset. En langt svagere Be- 
lysning end før, er nu tilstrækkelig til at faa dem til at bevæge 
sig hen imod Lyset, og endvidere taale de en meget stærkere Be- 
lysning end før, inden de fly Lyset. De ere, kort sagt, blevne 
opstrammede ved Æteren. Ligheden med den Virkning et Par 
Smaasnapse har paa os, er ikke ringe. — Hvor vidt højere Planter 

paavirkes paa en tilsvarende Maade, vides endnu ikke sikkert, men 
det er af flere Grunde sandsynligt. At de nævnte Stoffer i hvert 
Tilfælde have en vis ophidsende Virkning paa Planternes Stof- 
skifte fremgaar deraf, at de forstærke Aandedrættet ikke ubetydeligt. 

Forskellige andre Forhold hos Planterne skulle blive omtalte 
i det følgende Afsnit; af det hidtil meddelte ses dog allerede saa 
væsentlige Analogier mellem Dyrenes Sanser og Planternes Maade 
at reagere paa de ydre Forhold, mellem det »periferiske« hos Dyr 
og Planter, at vi tvinges til ogsaa at tilskrive disse Sanser, særlig 
da Følesans, Lyssans, en Art Smagssans, om man vil kalde 
den saaledes, fremdeles Temperatursans, Sans for Tyngden o. a. 
Lugtesans er ikke paavist; den morsomme fra en »begejstret« 
engelsk Dame stammende Fortælling, at f. Eks. Fluefangeren og 
andre insektædende Planter kunne lugte et Stykke Bøfsteg, ja 
endog Menneskekød og bøje Bladene hen imod saadanne Sager for 
at snappe dem, kan nærmest kaldes en Røverhistorie. Ligeledes 
kendes intet hos Planterne, der svarer til Hørelsen. 

Spørgsmaalet, om Planterne have Sanser, maa altsaa be- 
svares bekræftende. Forinden vi, i næste Afsnit, gaa ind paa 
Spørgsmaalet om Planternes Bevidsthed, skal her kun tilføjes, at 
ligesom vi tale om »Sansebedrag« hos os og Dyrene, saaledes kan 
man ogsaa »narre« Planterne paa forskellig Maade. Saaledes f. Eks. 
blev det jo allerede anført, at Slyngtraade ikke »føle« en med 
Gelatinegelé overtrukken Pind, skøndt en saadan vilde afgive en 
fortræffelig Støtte, og, omvendt, griber Slyngtraaden en Garnstump, 
der aldeles ikke har nogen Værd som Støtte o. s. fr. Og hvad de 
selvbevægelige Smaaplanter angaar, da kunne de ikke alene ved 
Næringsstoffer, men ogsaa ved ganske unyttige Salte, ja endog ved 
dødbringende Gifte (der formodenlig maa være »velsmagende« for 
dem) lokkes ind i de før omtalte Glasrør. Og paa talrige andre 
Maader viser det sig, at der i Planternes Maade at reagere paa 
Pirringer — lige saa vel som i vor og Dyrenes — ikke er gennem- 
ført nogen ubetinget Hensigtsmæssighed, men en større eller 
mindre »Tilpasning« til de almindelige Forhold. 

(Sluttes). 
W. Johannsen. 

„we still have slept together, Rose at an 

instant, learn'd, play'd, eat together; And where- 
soe'er we went, like Juno's swans, still we went 
coupled, and inseparable. 

W. Shakespeare. 

Hver paa sin Vis skuffe disse Bøger Læseren. Pastor Graae 
rar den danske Frimenighedspræst i Flensborg mellem vore to 
sidste Krige. Han befandt sig altsaa i et af Brændpunkterne for 
den nationale Kamp derovre, og med Rette kunde man i hans 
Bøger vente interessante Oplysninger om denne Kamp, men de 
ere kun en Række {nagre Dagbogsblade, Embedsbreve og Avis- 
artikler, som alene ved Bogbinderens Mellemkomst have faaet 
Bogform, og man lægger dem bort med en stille Forundring over, 
at sligt lader sig udgive. Alle de Spørgsmaal, der strømme ind 
paa én ved Graae's Navn, lades ubesvarede. Hvorledes lykkedes 
det ham at danne en dansk Menighed i Flensborg? Fra hvilke 
Kkaser i Samfundet hentede den sine Medlemmer? Hvorledes 
var Flensborgs nationale Fysiognomi imellem 1851 — 64? I hvilken 
Retning gik Udviklingen? Lykkedes det Hr. Graae at blive en 
Faldblods-Flensborger, var han »en af deres egne«, eller stod han 
udenfor deres fulde Tillid og Fortrolighed? Alle disse og mange 
flere Spørgsmaal lades ubesvarede, og det eneste Læseren faar 
rigtig Rede paa, er Pastorens egen Personlighed. — Pastor Graaes 
Udnævnelse til dansk Frimenighedspræst i Flensborg er et mærkeligt 
Eksempel paa den Halvhedsaand , der karakteriserede det danske 
Regimente i Sønderjylland efter 1850. Ved Krigens Slutning havde 
man oprettet en dansk Frimenighed i Flensborg, en halv Menneske- 
alder tidligere end i Kongeriget havde man tilladt de gode Flens- 

TUakueren. 1889. 3 

borgere at løse Sognebaand og nyde en kirkelig Frihed, der stak 
mærkværdig af mod den Konservatisme, der ellers herskede i 
Hertugdømmets Styrelse. Men alligevel havde man ikke Fordoms- 
frihed nok til at gøre Skridtet fuldt ud. Hele det ydre Apparat 
var lagt til Rette efter grundtvigske Principer, og til at arbejde 
med dette Apparat valgte man saa en Mand, der var en kras 
Modstander af Grundtvigs Livsopfattelse. De Overvejelser, der 
førte til Graaes Valg, ligge lige for Haanden. Pastor Graae var 
en Hædersmand. Han havde over sig nogle Stænk af Ole Vinds 
Aand, der klæde ham fortrinlig, han var sikkerlig mere djærv og 
langt mindre tjænende end de allerfleste af Datidens danske gejst- 
lige; han var dannet Prædikant nok til at kunne samle Embeds- 
standen om sin Lærestol, og brav, ligefrem, ja, om man vil, robust 
nok til at kunne vinde Smaafolk for sig og sit Formaal. Ved at 
læse hans Optegnelser faar man baade Respekt og Sympati for 
Manden. Og rent ydre set havde han alt ønskeligt Held med sig. 
I nogle faa Aar skabte han en blomstrende Menighed paa bar 
Bund; og han og hans Medhjælpere fremtryllede en dansk Skole 
paa 500 Børn i en Stad, hvor der ingensinde tidligere havde været 
undervist paa Dansk. Dette er jo al Ære værd, men i en vis 
Forstand byggede Graae alligevel paa Sand. Han var ikke Med- 
ejer af den vidunderlige Surdej, der er i Stand til at skabe et nyt 
Aandsstof, mægtig til at modstaa en modejne Politistats Tryk. 
Det første store Uvejr, der drog hen over hans Menighed, splittede 
den ad som Avner for Vinden, af den Bygning, der var hans Livs 
Glæde og hans Sjæls Stolthed, lodes end ikke Sten paa Sten, ja 
da Hyrden selv havde forladt den, kostede det Preusserne kun et 
Pennestrøg at tilintetgøre den. I Aaret 1851 ejede den danske 
Folkekirke ganske andre Aandskræfter end dem, der repræsen- 
teredes af Pastor Graae, og naar man af hans egne Optegnelser 
ser, at Mænd som Magister Lindberg og Peder Rørdam søgte 
Embedet sammen med ham, kan man kun beklage, at den da- 
værende Styrelse var altfor hildet til at gøre et bedre Valg. Det 
er muligt, at den danske Frimenighed i Flensborg under en af 
disse Mænds Ledelse vilde have arbejdet sig frem ad meget trange 
og tunge Veje; men den vilde da heller ikke have været til at 
udrydde ved Politiforanstaltninger. Det er sandsynligt, at den 
ikke vilde have givet Anledning til al den Avisrøgelse, der steg 
op om Graaes Menighed, men paa den anden Side vilde den da 
ogsaa have trodset baade Wrangel, v. Zedlitz og hele det branden- 

burgske Væsen. Præsten i Idestrup maa have faaet ganske sære 
Tanker ved at se, at to formløst ordinerede, nordslesvigske Semi- 
narister formaaede at vedligeholde eller skabe danske Frimenig- 
heder i den Luft, der saa fuldstændig tog Livet af hans egen. 

A. C. C. Holdt er en Mand af en hel anden Slags. Han 
har hverken Graaes djærve Aplomb eller udfordrende Princip- 
fasthed. Hos ham er alt mildt, jævnende og stilfærdigt. Man 
hører sjælden et stærkt Ord af hans Mund; men som faa eller 
ingen kender han den Jordbund, hvorpaa han færdes, og har for 
længst indset det unyttige i at komme med hidsig Tale der, hvor 
kun en rolig, solid og venlig Fremstilling kan finde Indgang. 
Født i Mellemslesvig i de første Tiaar af Aarhundredet og op- 
draget paa Tysk har han som moden Mand gennemlevet alle de 
tunge Omvæltninger, der siden den Tid ere gaaede hen over 
Landet, i denne Skole har han lært Tolerance, men han har altid 
været os og vor Sag oprigtig hengiven og ved sin Livsaften staar 
han som dansk Flensborger og har sat sig som Opgave at skildre 
sin kære Adoptivbys Historie i For- og Nutid. I flere Henseender 
tilfredsstiller hans Bog dog ikke os danske, og den er jo ogsaa 
nærmest skreven for et tysk Publikum. Den er — betegnende 
nok for flensborgske Tilstande — fremgaaet af et Kompromis 
mellem den danske Forfatter og den tyske Forlægger, paa samme 
Maade ere selv de største Foretagender i Flensborg satte i Gang 
i den sidste Menneskealder, ti der gaar den politisk-nationale 
Bølge sjælden saa højt, at to Byesbørn fra modsatte Lejre ikke 
skulde kunne enes om et alménnyttigt Skridt. Forfatteren har 
maattet gøre store Indrømmelser. Byens hele nationale og 
politiske Udvikling berøres kun i Forbigaaende og flere Kapitler 
ere skrevne med en vidtdreven Varsomhed. Det har ikke været 
Forfatteren tilladt at skrive Sandhed i fuld Belysning, det er derfor 
hans beskedne Maal at faa saa meget med af den som muligt. 
Saa vidt jeg véd, er Holdts Bog den eneste tyskskrevne og dansk- 
venlige Bog, der siden 1864 er udkommen i Hertugdømmerne. 
I hele den slesvig-holstenske Literatur prisgives vi endnu som for 
25 Aar siden til Had og Bagtalelse, vore nærmeste Naboer imod 
Syd gøre sig Umag for at aflevere den ene Ladning efter den 
anden af ondskabsfulde Fordrejelser, usandfærdig Historieskrivning 
og hadefuldt Pjank, uden at nogen her i Landet synes at bryde 
sig videre om det. Det nuværende Slægtled kender ikke det 
brændende Had til alt dansk, som disse Mennesker nære. Vi 

have ophørt at interessere os for Holstenerne og Sydslesvigerne, 
og vi bryde os heller ikke om, hvad de skrive om os, men dette 
er aabenbart en stor Fejl. De spærre os endnu stadig Vejen til 
Tyskland. I næsten alle Skolebøger og Tidsskrifter, ja selv i lærde 
Arbejder træffer man deres banale eller hadefulde Fremstillinger 
af dansk Historie og Statsstyrelse, af dansk Væsen og Liv 1 ), og 
vi kunne ikke vente at finde selv en blot nogenlunde upartisk 
Bedømmelse i Tyskland, førend dette Skribleri er fejet til Side. 
Derfor er Holdts Arbejde os saa kærkomment. Han har stillet 
Flensborgs Historie i sandfærdig Belysning, og ved Siden af sine 
store Fortjænester som Topograf og Historiker har han desuden 
forhindret, at en eller anden af de slesvig-holstenske Literater, der 
sysler med samme Æmne, har faaet Lejlighed til at »skrive« en 
Bog sammen, der først og fremmest vilde have haft til Formaal 
at stille os i Gabestokken. Vi kunne derfor ikke være ham 
taknemlig nok. — 



Af Sønderjyllands Byer har ingen saaledes været knyttet til 
danske Konger, dansk Politik og Handel som Flensborg. Trods 
alle ulyksalige Misgreb have vore forskellige Regeringer altid holdt 
fast paa denne By. Beliggende midt i Hertugdømmet, lige langt 
fra Østersø og Vesterhav, fra Kongeaa og Ejder danner den 
Landets Centrum og Tyngdepunkt og sikrede vor Kongemagt et 
Støttepunkt, som kun to Stormagters Ild og Sværd kunde fravriste 
den. Fra 1459 til 1864 har Byen delt vore Nederlag og Sejre, 
vore bitreste Ydmygelser og højeste Triumfer. Med sjælden 
Dygtighed har dens Handelsstand forstaaet at udnytte alle de 
Chanser, som vore Stats- og Handelsforhold bød den, og med 
ligefrem beundringsværdig Fasthed har den formaaet at bære eller 
afbøde alle de tunge Slag, vor tragiske Statstil værelse har tilføjet 
den og os. I de sidste Aarhundreder er Flensborgs økonomiske 
Status som et Barometer, hvorpaa den danske Stats Sundheds- 
tilstand kan aflæses. Udslaget er sikkert og nøjagtigt; ti her 



') Fra den allernyeste Tid kan jeg henvise til: „Die Gegenwart. Juni 1888. 
Artikel af Asmussen: Die Dånen in Schleswig. - H. Lettau: Heimats- 
kunde fur Schleswig-Holstein. — Archiv fur Anthropologie. 1888. Bd. XVIII. 
Artikel af Dr. Meisner i Rendsborg. 

husedes en Handelsaand , der greb enhver Lejlighed ved Haarene, 
men derfor ogsaa lige saa sikkert blev truffen af den tilbage- 
rullende Strøm, der kun altfor ofte gik hen over os. Derfor er 
Flensborgs Handelshistorie saa interessant. 

I hele Middelalderen overskyggedes den af Lybek. Først 
> da Kong Hans, Kristian d. II og Kristian III havde skabt vort 
Søværn, tilkæmpet os Herredømmet i Østersøen og knækket den 
baltiske Hansa, først da traadte Flensborg frem af sin provinsielle 
Dunkelhed. Den blev vor Kongemagts Kælebarn, den blev plejet 
og støttet paa alle Maader og hurtig tilkæmpede den sig en be- 
tydelig Handel. Men den sank atter dybt med vor svækkede 
Magtstilling omkring 1660, og den Fattigdommens Depression, der 
rugede over Landet indtil Midten af forrige Aarhundrede, delte 
den med alle i Syd og Nord. Efter 1776 indtraadte et vældigt 
Omslag. Regeringens paa en Gang kloge, tilbageholdende og 
værdige Politik sikrede vor Handel Fordele som ingensinde senere 
og under det neutrale danske Flag opførte københavnske og flens- 
borgske Købmænd et Kapløb for egen Rigdom og Nationens 
Velstand og Lykke, der søger sin Lige i vor Historie. Flensborg 
blev en Grossistby, der forsynede det halve Norden med sine 
Varer og det oftest endog i forædlet Tilstand. Den erhvervede 
sig et uhyre Afsætningsomraade i Norge, i Kongeriget, i Sverige, 
den inddrog Finmarken, Island og Grønland i sin storstilede 
Virksomhed, Byens egne Skibe besøgte England, Frankrig, Spanien, 
Vestindien og Nordamerika og hjemførte Varer, der beherskede 
Markedet fra Kongeaa til Ditmarsken, ja ad Smughandelens Veje 
trængte dybt ind i Nørrejylland. Dens Handelsflaade voksede med 
rivende Fart. I mindre end 30 Aar fordoblede dens Læsteantal 
sig mere end tre Gange, og i Aaret 1806 havde Staden en Flaade 
paa 271 Skibe med en Drægtighed af c. 15000 Læster. Denne 
Flaade var bygget paa egne Værfter, den blev ført af indfødte 
Skippere og havde en Bemanding af over 2000 Søfolk. I 30 Aar 
fordobledes Byens Folketal, Staden sprængte sine gamle, skinsygt 
bevoksede Grænser og til alle Sider kravlede det ny Flensborg 
op ad Bakkerne for at faa Plads og Albuerum. Guldet gled i 
Strømme ind i Gavlhusenes snævre og mørke Kontorer, der skabtes 
en Købmandsstand, hvis Beregninger omfattede den halve Jord, 
og hvis Redelighed, Energi og Punktlighed gjorde det flensborgske 
Navn yndet og agtet overalt, hvor vor Vimpel viste sig. — I disse 
Velmagtsdage fødtes det Flensborg, som vore Fædre elskede saa 

højt og som elskede os ikke mindre. Velstanden, Lykken og 
Hæderen bandt de gode Flensborgeres Hjærter endnu fastere til 
den Kongemagt, der i sidste Instans var deres Rigdoms Kilde 
Deres gamle, ærlige Kongetroskab forvandledes til Kongedyrkelse 
Som alle andre danske vare de ikke blot Landsfaderens lydige og 
gode Børn; i deres Patriotisme var der noget særegent, noget 
potenseret, noget ubeskriveligt, noget flensborgsk, de vare næsten 
en lille Del af Majestæten. Paa sit Kompas havde enhver god 
gammel Flensborger ikke blot de almindelige 4 Hovedverdens- 
hjørner, nej, han havde desuden en 5te Retning, og den viste 
uvægerlig imod Flensborg. Han kunde lige saa lidt tænke sig et 
Flensborg uden en oldenborgsk Monark som en dansk Konge 
uden et Flensborg. De to hørte uadskillelig sammen, og der 
kunde næppe være nogen Tvivl om, at hans henrivende »Thal- 
stadtt jo udgjorde Rigets Midtpunkt og Kærne. Under saadanne 
Omstændigheder maatte Flensborgs Patriotisme søge sig nye Former. 
Byen fik sin egen Kongedigter, sin Poetus laureatus og, betegnende 
nok, Patriotismens ny Sanger var en Købmand. Han hed Andreas 
Peter Andresen, en anset og velstaaende Mand, der døde som 
Borgmester. Andresen raadede over stor Formsans og lyrisk Ord- 
rigdom, særlig Naturstemninger kunde han give et smukt og 
kraftigt Udtryk, og Byens henrivende Havn har han besunget i 
Verslinjer, der ville erindres, saa længe Flensborg er til. Desuden 
var han en heldig Lejlighedsdigter og Folkesanger, og i hvert 
Fald beherskede han Byens politisk-patriotiske Livsytringer i en 
hel Menneskealder. Uagtet Byen allerede havde én kgl. Æresgarde, 
den saakaldte røde Hestgarde eller Frederiksgarde, hvis egentlige 
Grundlægger Frants Bøckmann var, forslog denne dog ikke længere. 
1799 oprettede Andresen den grønne Fodgarde eller Kristiansgarden, 
hvis Formaal var at hædre Kongens Nærværelse og fejre Roya- 
lismens Hædersdage med tilbørlig Eclat. Dette Kor var sammen- 
sat af Byens Elite, det fik hurtig en overvældende Indflydelse ved 
alle solenne Lejligheder og gav Byen et forhøjet patriotisk Sving. 
Andresen var Chef og for at faa et Indtryk af Stadens politiske 
Stemninger, maa man læse hans versificerede Taler til denne Garde. l ) 
I Digterens Øjne er Kristian den syvende en Barmhjærtighedens, 



*) Andresen: Lied far Stiftungsfeier d. Christiansgarde. 1806. Declamation 
an die Christiansgarde. 1806. — Rede an die Christiansgarde. 1809. 
o. s. v. o. s. v. 

Fredens og Frihedens Engel, Kronprins Frederik er »Schutzgott 
der dånischen Provinzenc, og Marie »eine Holdinnt, der, hvis alle 
Kvinder lignede hende, vilde forvandle »Dan og Nora« til et 
Elysium. Og dette er ikke Snobberi. Det er fuldt, ærlig ment 
Alvor, talt af en selvstændig Mand til djærve og frittænkende 
Fæller. Saaledes var Tiden og saaledes var særlig Flensborg. 

B Wo weht des Friedens Palmenzweig 
so schirmend und so segensreich? 
Wo hebt des Geistes Blfltenflor 
die Kunst und Wissenscbaft empor? 
Wo biatht rur Patriotenthat 
und BQrgerfleisz ein Lorbeerblatt? 
Wo lebt ein Volk so still beglukt, 
so fessellos und ungedrftckt, 
und so geschuzt von Landpanier 
als Daniens? — als, Bruder, wir? 
Und das bat Friederich getban, 
auf seiner Weisheit fester Bahn !• 

Peter Andresen sang disse Følelser ind i den ganske Stad; 
de vare varme og stærke nok til at overleve de frygtelige Ulykker, 
der kort efter brasede ned over Byen, og de havde desinficeret 
Jordbunden saa godt, at den slesvigholstenske Smitte en Menneske- 
alder senere ikke kunde trives i den gamle Kongestad. 



Krigen 1807—14 traf Flensborgs Handel og Velstand paa 
det føleligste. Dens Handelsflaade blev næsten tilintetgjort. 200, 
til Dels kostbart ladede Skibe opsnappedes af Englænderne eller 
gik paa anden Maade til Grunde, og alene derved led Byen et 
Tab paa 10 Millioner Kroner. Derefter fulgte Statens Finansnød. 
Denne berørte vel ikke umiddelbart Hertugdømmernes Pengevæsen, 
da dette siden 1788 havde sin egen solide og velordnede Stilling, 
men alligevel led særlig Flensborg uhyre Tab ved de dansk-norske 
Betalingsstandsninger og Værdiløsheden af vore Papirspenge. Saa 
fulgte Freden 1814. Norge afstodes til Sverige, og derved mistede 
Flensborg sit vigtigste Marked. Den store Brændevinseksport paa 
Norge, der hidtil havde sysselsat 200 flensborgske Brænderier og 
et tilsvarende Antal Skibe, hørte fuldstændig op, alle større 
Handelsforet agender døde ben, Fragtfarten formindskedes, Skibs- 

byggeriet standsede, og selv efter Fredsslutningen sank Byens 
Hypoteker, der i den gode Tid havde naaet en svimlende Højde, 
dybere end den mørkeste Pessimisme kunde have forudset. I et 
Par Aar laa Byen som bedøvet. Almenvelstanden var tilintetgjort, 
og kun i ganske enkelte Familjer var det lykkedes at bevare 
noget af den svundne Tids Rigdom. — Men i Flensborg taber 
man ikke let Modet. Mange af de sønderrevne Traade knyttedes 
atter, og for de Handelsveje, der uigendkaldelig vare spærrede, 
søgtes med vanlig Iver Erstatning i ny. Flensborgernes Blik gik 
atter imod Nord. I Danmark, Island og Grønland, men særlig 
paa vore vestindiske Øer, opdagede det spejdende Øje ny Handels- 
muligheder, der maatte prøves. Et enkelt rigt Firma satte Skibs- 
ekspeditioner i Gang paa disse Øer og efter nogle faa Aars Forløb 
tog disse Foretagender et stort Opsving samt affødte en Mængde 
Fabriker til de ny Produkters Forædling. Ved Slutningen af 
1816 havde Flensborg atter en Flaade paa 189 Skibe (c. 7000 
Læster), der vare bemandede med c. 1200 Mand. En vidtløftig 
Fragtfart aabnedes paa alle indlandske Havne og en Række ind- 
bringende Fangstrejser til Island og Grønland sattes i Værk. Der 
var atter kommen Fart over Byen. Under det uhyre Armodens 
Tryk, der hvilede paa Kongeriget, overtog Flensborg Landets 
Forsyning med Kolonial- og Manufakturvarer og henimod Slut- 
ningen af Kong Frederik den sjettes Regering hævede Byen sig 
atter til et Handelscentrum, der, bortset fra Hamborg, søgte sin 
Lige i vide Omkredse. Før Krigen 1848 var Almenvelstanden 
atter bragt til Veje, og denne hvilede paa en sundere Basis, paa 
mindre abnorme Forhold end tidligere. — - De tunge Slag, der 
ramte Byen, gjorde intet Skaar i dens loyale Sindelag. Da den 
syntes sin Undergang nær, sang Digterkøbmanden lige saa ufor- 
trøden og hjærtelig til Frederiks og Maries Pris, som da en 
Masteskov fyldte hans kære Havn. Desuden knyttede Ulykken 
og den efterfølgende Udvikling Byen endnu nærmere til Konge- 
riget, i Tiaarene fra 1820—40 havde den ingen Grund til at be- 
klage sig, og ved Kristian den ottendes Tronbestigelse viste den 
derfor ogsaa væsentlig det samme patriotiske Fysiognomi som 
ved Aarhundredets Begyndelse. Men hvorledes skulde det gaa 
Staden, naar den ny-nationale Strømning naaede den? I 400 
Aar havde de danske Kongers velvillige Styrelse næret Byens 
patriotiske Kongetroskab og samtidig havde disse Kongers Re- 
gering fortrængt Byens ældgamle danske Sprog. Ved Siden af 



Digitized by Google 



Flensborg. 



41 



en stærk Udvikling af danske loyale Følelser gik en lige saa 
stærk Germanisering af det Sprog, hvori disse Følelser søgte 
Udtryk, ja, da dette Sindelag stod i sin højeste Flor var Dansk 
trængt helt tilbage fra Byens offentlige Liv og ukendt som officielt 
Meddelelsesmiddel De danske Konger pristes paa Tysk af ærlige 
danske Sind. For en national Vækkelse, der kom ikke blot som 
en flad, hidsig og ilter sproglig Fordring, var her ikke desmindre 
en fortrinlig Jordbund. Flensborg havde lidt og stridt sammen 
med os, nydt, haabet og kæmpet i vort Følge Slægt efter Slægt; 
dens Fortid bundede i vor egen, og en virkelig aandig, ikke blot 
sproglig-formel, Regeneration paa dette Grundlag laa indenfor de 
flensborgske Muligheder. De gamle Flensborgere havde en uhyre 
Skræk og Afsky for al Sprog- Agitation, og det forekommer mig, 
at de ogsaa i denne Henseende tænkte som kloge og verdens- 
erfarne Mænd. En Stat kan improviseres, men et Folk ikke. 
Det er Frugten af en lang, ofte smertelig Udvikling. Dets Kend- 
dingstegn er ikke alene dette eller hint Racemærke, denne eller 
hin Afstamning, disse Sæder og Skikke, ja, i Folkenes Liv er der 
endogsaa noget, der staar over Sproget; det er Mandens Vilje, 
det er de nulevende Individers sympatetiske Tilslutning til fælles 
Liv i Lyst og Nød paa det historisk tilvejebragte Grundlag. Uden 
en saadan Tilslutning er Folket sygt, og denne Sygdom kan ikke 
afhjælpes ved selv meget agressive Sprogreskripter, ja, disse ville 
vel ikke føre andet med sig end en yderligere Krænkelse af den 
naturlige Udvikling. For enhver sympatetisk Forstaaelse af Flens- 
borg er det nødvendig at have disse Betragtninger in mente. 
1840 var Staden en overvejende tysktalende By, i umindelige 
Tider havde først Plattysk og senere Højtysk været dens officielle 
Sprog, Dansken var indskrænket til den nordlige Del og til Yder- 
kanterne, men dette udelukkede ikke, at Flensborg sammen med 
den nordlige Del af Sønderjylland fik Del i Datidens nationale 
Genopvækkelse. Hovedrepræsentanten for denne Retning i Byen 
er Værkmester Kruse. Med ham fødtes et nyt Begreb: han var 
»Sflddånet. Ordet har ingen Klang længere, en og anden minder 
det vel endog om »Hjemmetyskeren i Kejserrigets Nordmarkc; men 
ikke desmindre var Bevægelsen fuldt berettiget; den hvilede paa 
Præmisser, som ingen kan underkende, og hvis vort Statsskib 
havde kunnet sejle i roligere Vande, vilde den sikkerlig have ført 
sin Sag til Sejr. Kruse var født i Ekernførde og havde faaet sin 
første Dannelse i Datidens tarvelige Almueskoler, senere havde han 

tumlet sig omkring i Tyskland og Polen som rejsende Haand- 
værkssvend og i sin Ungdom synes han ingensinde at være 
kommen i Berøring med dansk Aandsliv, ja, han kunde end ikke 
yort Sprog og lærte ingensinde at tale det ordentligt ; men alligevel 
følte han sig ikke blot som dansk Undersaat, men som dansk. 
1833 nedsatte han sig i Flensborg, og da han havde de personlige 
Egenskaber, som denne By særlig ynder: en djærv Ærlighed, en 
altid slagfærdig Energi og en stor Sum af munter Livslyst blev 
han hurtig den ledende Aand i Flensborgs lavere Middelstand. 
Han var tømret af et ægte sønderjysk Stof, han stak ikke op for 
nogen. Da hans slesvig-holstenske Fjender 1848 slæbte ham til 
Rendsborg og lod ham hensidde i et modbydeligt Fangehul i 
10 Uger, erklærede han vedholdende: »Ich bin ein Dåne, geburtig 
aus Eckernforde im Kflnigreich Danemark U Og da en højtstaaende 
dansk Embedsmand senere bebrejdede ham, at han kun talte 
Tysk, svarede Kruse: »Ja, det er Deres Skyldit — »Hvorledes?« 
— »Er det maaske ikke alle de høje Herrers Skyld, at der 
ikke er blevet sørget for, at vi i vor Skolegang kunde lære 
ordentlig Dansk?« — Betegnende nok er Kruses første offentlige 
Fremtræden knyttet til Genopvækkelsen af det gamle flensborgske 
Set. Knudsgilde. Derved greb han tilbage hélt forbi den særlig 
slesvigske Udvikling og fornyede Erindringen af det oprindelig 
fælles. Dette skete i Sommeren 1841, og ved denne Lejlighed 
holdt hån en historisk Tale paa Vers, »Historisch-poetische Rede 
mit Liedern«, der paa én Gang er baade mærkelig og snurrig. 
Den gode fiensborgske Snedkermester tumler paa den mest 
ugenerte og sommetider tillige paa den mest uforstaaelige Maade 
med vore gamle Konger og Helte. Hele Digtet igennem hagler 
og sner det i fede Typer med Hjalter og Signer, Dan'er og 
Rolfer, Knytlinger og Valdemarer, Skjoldunger og Oldenborger 1 ). 
Den nye flensborgske Digter er tilvisse lige saa royalistisk som sin 
mere formfuldendte Forgænger, men der kommer et nyt Moment 
ind i Sangen. Det er ikke længere alene »Kongens Danmark«, 
han besynger, det er det danske Folk og dets Eje, der staar 
for hans Blik. 



! ) Historisch-Poetische Rede mit Liedern, bei Einweihung KOnig Knuds 
Schutzengilde. Gehalten von J. Kruse. Aeltermann dieser Gilde. 
Flensborg. 1841. 

»Dånnemark! Vaterland! Brudervolk schwOrt: 

Weltalt es hOrt ~ 
Liebe — Dir! fortan in GlQckszeit und Noth. 
Liebe — Dir! gilt's auch auf Leben und Tod! 

Dånnemark! Vaterland! uralter Leu! 

Hehr, stark und treu — 
Skalden einst sangen des Heldenvolks Muth; — 
RGhmlichst noch flosz jiingst Altdanias Blut.* 

Kruse er et Bevis for, at de sproglige Forskelligheder ikke 
dannede nogen uoverstigelig Skranke for en national Regeneration 
af hele den danske Folkestamme, at dansk Friheds- og Ligheds- 
sans, dansk Aandsliv og Kultur kunde have fundet Vej til det 
tysktalende Slesvig uden just at være ledsaget af de Sprogreskripter, 
der et Tiaar senere kom i deres Følge og modarbejdede deres 
Virksomhed. Kruse talte ganske vist i Begyndelsen til kun 7 
Mand, men hans lille Skare steg snart til 7 Gange 7, og før en 
des værre altfor tidlig Død bortrev ham, havde hans Lærdomme 
gennemsyret den halve Stad, ja, de stode endog paa Nippet til at 
give denne et delvis andet sprogligt Fysiognomi. Dette var den 
rette Vej. — Med Kruse som Oldermand tog Set. Knuds Gildet 
Fart, 1844 rejste det sit eget Hus, St. Knuds Borg (der endnu er 
et Besøg værd), og det blev hurtig en virksom Faktor i Byens 
offentlige Liv. Da Brødrene 1846 overrakte Kruse en Æressabel 
for hans alt udførte Bedrifter, var der i Oldermandens Svartale en 
krigersk Klang, møntet paa »Rettens og Sandhedens Fjender«, der 
sikkerlig ikke forfejlede sin Adresse, og da Prinsen af Noer samme 
Aar i Kong Kristian den VIIFs Følge besøgte Byen, havde Brødrene 
den Dristighed at gøre omkring i det Øjeblik, hans Durchlauchtighed 
passerede forbi dem. 

Men medens Kruse sled i det med St. Knuds Gildet, havde 
den loyale Borgerstand udført et lige saa fortjænstligt Arbejde. 
1 Slesvigholstenismens Barndom, før den havde afdækket sit 
egentlige Maal, var det lykkedes Advokat Bremer at finde Støtte 
i Byen. 1835 oprettede han »Borgerforeningen« som en pseudo- 
politisk Klub og hjulpen af et gammelt Bygilde valgtes han til 
Stænderdeputeret for Flensborg. Men da Borgerne saå, hvorhen 
Bevægelsen bar, gjorde de hurtig rent Bord. Borgerforeningen 
rensede sig for alle separatistiske Elementer og blev Midtpunktet 
for gammel-flensborgsk Troskab og Livslyst. Byen selv valgte to 
loyale Borgere til Stænderdeputerede, og for Bremer blev der 

intet andet tilovers, end at skælde den ud i Aviserne for »gesin- 
nungslost. Umiddelbart før Krigens Udbrud 1848 bestod Byen af 
et slesvigholstensk Embedsparti, der støttedes af enkelte, mest 
sydfra indvandrede Borgere, — af et stort loyalt Borgerparti, der 
vedvarende levede paa A. P. Andresenske Forestillinger, der be- 
kæmpede al politisk »Umtriebe«, der var tilfreds med at være 
flensborgsk og kun flensborgsk og fandt sig selv i Senator Nielsen 
bekendte Slagord: »Jeder Schritt weiter nach Suden und jeder 
Schritt weiter nach Norden bringt uns VerdeibenU — samt af et 
nationalt Smaamandsparti , der under gunstige Omstændigheder 
ikke vilde sky at bringe Flensborg et, ja mange Skridt længere 
imod Nord. Saaledes rustet gik Flensborg atter ind til skæbne- 
svangre Omvæltninger og Rystelser. 



Treaarskrigen 1848—50 var en stor Ulykke for Flensborg. 
Byens Handel led uoprettelige Tab, og dens Skibsfart hørte næsten 
ganske op. Det slesvigholstenske Parti vilde paatvinge dens 
Skippere et Flag, som de ikke kunde benytte længere end til 
Okseøerne, og Stadens livlige Skibsbro forvandledes til »eine 
Viehweidec Det var umulig for Byen at opretholde sine For- 
bindelser eller beskytte sin Handel, og den maatte bittert erfare 
at ubeskyttet Handel er en løs Vare, der let vender sig anden- 
steds hen og aldrig kommer tilbage. Da Freden endelig sluttedes, 
var Flensborgs store Kolonialhandel paa Vestindien gaaet til 
København, og Byen kunde ikke erobre den tilbage. I de 3 Krigs- 
aar havde dens kongerigske Kunder ligeledes lært at hjælpe sig 
selv eller at forsyne sig andensteds fra, og det lykkedes kun 
delvis atter at knytte de gamle Traade. I de faa Aar, Flensborg 
endnu tilhørte Riget, befandt dens Søfart og Handel sig i en 
svævende og vanskelig Stilling. Den begyndte allerede den Gang 
at slaa ind paa Fabrikvirksomhed i større Stil særlig med Konge- 
riget som Marked; ad forskellige Veje søgte Regeringen ogsaa at 
komme den til Hjælp, den blev Provinshovedstad, den blev Ende- 
punktet for den sydslesvigske Jærnvej, Stapelstad for en storstilet 
engelsk Transithandel tværs over Halvøen, og for dens Skyld om- 
gikkes Regeringen med store Havneplaner paa Hertugdømmets 
Vestkyst. Mellem 1851 og 64 vare Byens økonomiske Forhold 
dog langt fra glimrende. Kun de værste Saar bleve lægte og et 

fuldstændigt Brud med Fortiden blev derved undgaaet. Alligevel 
var Flensborg Danmarks dygtigste, rigeste og lykkeligste Provins- 
by. — Heller ikke i national Henseende betegner Treaarskrigen et 
afgørende Brud mellem gammelt og nyt Firtiernes Partiforbold 
fortsattes efter Krigen, men Kampen blev langt mere stimuleret 
bevidst og ondartet. Vore Sejre, Hoffets hyppige Nærværelse paa 
Lyksborg, Stændernes lidenskabelige Optræden, den store Skare af 
danske Embedsmænd, det nationale Partis hidsige Iver og Mod- 
standernes heftige Nødværge forvandlede Byen til et sydende Kar. 
Den danske Regerings Optræden i Flensborg var præget af hen- 
synsfuld og klog Opportunisme. Den havde at gøre med en loyal 
tyskdannet og dansksindet Borgerstand, den ønskede at bevare 
dette Sindelag, og den blandede derfor ikke en utidig og uheldig 
Sprogkamp ind i den stedlige Politik, hvorved sikkerlig ogsaa en 
betydelig Del af disse elskværdige Bedsteborgere vilde være bleven 
dreven over i Modstandernes Lejr. Medens der Syd og Vest for 
Byen foretoges meget indgribende Ændringer i de officielle Sprog- 
forhold, blev alt ved det gamle i Flensborg. Præsterne, særlig 
Pastor Ewaldsen, opbyggede Byens Fædre paa klangfuldt Højtysk 
og vandt sig en stor og taknemlig Menighed, Byens første Borg- 
mester, Kammerherre Rosen, glædede sig ved en altid voksende 
Popularitet, og kunde dette end ikke siges om flere af de andre 
Embedsmænd, der kun i ringe Grad forstod den Naturbund og 
Befolkning, som var betroet til deres Omsorg, saa bødede Kongens 
Personlighed paa Statstjænernes Skavanker. Den Kongeskikkelse, 
det gode Flensborg havde drømt og digtet om i hundrede Aar, 
traadte dem lyslevende i Møde i Kong Frederiks Person; han be- 
lløvede blot at vise sig for at tage Byen med Storm, han var »en 
af deres egnet, han var en født Flensborger. Kongen helede 
meget, som andre søndrede. I Mellemslesvig betyder hans Minde 
langt mere end uskønsomme Avisskrivere synes at ane, ja selv 
nede i Angel har jeg truffet gamle, uforsonlige Partigængere , der 
med hævnfnysende Raseri styrtede sig over Hagerups og Aleth 
Hansens Navne, men blottede deres Hoved for »unser gutte 
Friederich !t — og i det hele turde det vel være paa Tide, at vi 
ogsaa her hjemme tog med større Varsomhed paa en Kongeskikkelse, 
der øvede en saa stor Indflydelse paa sin Samtid. — Allen be- 
klager, at ikke ogsaa Flensborg blev velsignet med Sprogreskripter, 
men der er sikkerlig ingen Grund til at gentage hans Beklagelser. 
Det eneste vi sommetider manglede i Flensborg for at gøre vor 

Sejr vis og fuldstændig, var passende Personligbeder, Resten vilde 
være kommen af sig selv. Flensborg daniseredes paa Tysk. Den 
lærde Skole, Kirken, Retssalen og Pressen forkyndte vor Dannelse 
og Kultur paa et fremmed Tungemaal, kun saaledes kunde den 
naa til Befolkningens Øre og Hjærte, og i denne Atmosfære 
voksede en Slægt op, der var rede til langt inderligere end før at 
gaa op i det danske Folk. Kruses Standpunkt før Krigen blev 
stiltiende accepteret af det loyale Flensborg efter Fredsslutningen, 
men det »tro slesvigsket var ikke længere Værkmesteren nok, han 
ilede langt ud over sig selv, og hans Maal var nu intet mindre 
end Byens sproglige Danisering ad Frivillighedens Vej. Han var 
den arbejdende Energi, der skabte den danske Skole. 

Graae siger, at Kruses Livsopgave var Troskabs Befæstelse 
og Danskhedens Udbredelse i Flensborg. St. Knuds Gilde og 
den danske Borgerskole, det var de to Løftestænger, som han 
indsaa', at det for hans Vedkommende kom an paa at bruge rette- 
lig. »Han var Mand for at gennembryde Mure og omstyrte Befæst- 
ninger. Hans Virksomhed og Udholdenhed var mageløs, og derfor 
udrettede han noget.« Dette er selvfølgelig en smuk Ros, men 
Pastor Graae vilde have gjort sig mere fortjænt af Kruses Minde, 
om han havde skildret, hvorledes han bar sig ad med at gennem- 
bryde disse Mure og Volde. Nogle Virkelighedstræk ere mere 
værd end et Gros Almindeligheder, og idet Graae svigter paa 
dette Punkt, er det for Tiden umulig at give et blot nogenlunde 
tilfredsstillende Billede af Flensborgs rent- nationale Bestræbelser 
før 1864. — Denne Bevægelse koncentrerede sig om den danske 
Skole og Kirke. Den begyndte uendelig smaat, men voksede med 
stor Kraft 1863 talte Menigheden 600 Familjer og Skolen skred 
frem i en Gangart, der lovede det mest forbavsende Resultat. 

I 11 Aar havde den erobret en Femtedel af Byens Børne- 
antal, og der kan ikke være mindste Tvivl om, at efter en 
Menneskealders Virksomhed vilde den have vendt op og ned paa 

Byens sproglige Forhold. Allerede umiddelbart før Krigen 1864 
mærkedes det saa vel i Byens offentlige som private Liv, hvorledes 
Danskheden rykkede frem, sikker, rolig og sejersbevidst, og i Løbet 
af nogle faa Aar vilde Flensborg være bleven Danskhedens faste Borg. 



Krigen 1864 skar alle Flensborgs gamle Handelsforbindelser 
over som med et tveægget Sværd. Den gjorde rent Bord; den 
rev Byen fuldstændig ud af sit naturlige Leje, og efter Freden i 
Wien var Flensborg ikke længere nogen Søhandelsstad og er ikke 
senere bleven det. Den blev en preussisk Provinsby af 4de eller 
5te Rang. Den befandt sig uhyre ilde ved denne Deklassering. I 
10 Aar gik dens Handelsflaade ned fra 11,000 til 7,000 Tons, 
dens Folketal gik tilbage, og fuldstændig Stagnation indtraadte i 
alle Erhvervsforhold. Dens Fabrikvæsen, der paa den inderligste 
Maade var knyttet til det danske Marked, gik med raske Skridt 
sin Undergang i Møde; en stor Del af Byens vigtigste Haandværk T 
der vare baserede paa Skibsfarten og Søhandelen, geraadede i 
fuldstændig Forfald, og da den tyske Regering saa 1869 med et 
Slag indførte Næringsfrihed i en By med et stærkt udviklet Laugs- 
væsen, led de øvrige Haandværk og det lille Erhverv under Rystelser T 
der syntes at udelukke ethvert Haab om Modstand mod den Synd- 
flod af tyske Varer, der oversvømmede Landet. — Men endnu en 
Gang skulde de gode Flensborgere have Lejlighed til at vise, af 
hvad Stof de vare dannede. I det sidste Aarhundrede havde de 
taget saa mangen Dravat, tømt saa mangen en Skaal, »om end 
ingen besk som den sidste«, og det blev deres Ærgerrigheds 
Maal ogsaa at ride denne sidste store Ulykkesbølge af. Fra den 
danske Tid havde de store opsparede Formuer, de havde Mænd 
med Handelsaand, med sundt Blik og Alménsans, og alle vare 
de besjælede af en brændende Kærlighed til deres kære Stad. De 
vidste, at de vare fuldstændig henviste til sig selv, de vidste, at 
ingen Oldenborger længere vilde staa med sin højre udstrakt, fuld 
af gyldne flensborgske Privilegier, men deres egen Historie sagde 
dem jo ogsaa, at uagtet deres By flere Gange havde været bragt 
ud paa Undergangens Rand, havde den dog altid vidst at und- 
slippe Faren, og hvorfor skulde de ikke være lige saa dygtige og 
lige saa heldige som Fædrene? Omtrent en halv Snes gamle, rige 
Flensborg-Familjer kastede sig i Breschen for at redde Byen fra 

en forsmædelig Tilbagegang. De vare fra begge Lejre; under 
Glansen, der udgik fra det store og nærliggende Formaal, blegnede 
Modsætningen mellem Dansk og Tysk, og i fælles Arbejde møde 
vi Mænd som Bucka, Brodersen, Andreas Jurgensen, Dittmann o. fl. 
Efter 1869 dannede disse Mænd det ene storstilede Foretagende 
efter det andet. Til Erstatning for den direkte Handel skabte de 
en stor og indbringende Fragtfart mest i oversøiske Farvande, og 
Haand i Haand dermed gik en resolut Overgang fra Sejl til Damp. 
I et Tiaar omdannedes Byens Flaade. De anskaffede først et 
enkelt Dampskib, der i hvert Fald kunde anvendes som Kulslæber 
paa England, men med Tillid til Fremtiden kaldte de det »Primac 
Foretagendet lykkedes over Forventning. Næste Aar kom »Sekundat, 
senere »Tertiac og i nogle ganske faa Aar raadede Aktieselskabet 
over 6 Dampskibe, byggede i England. Men da udførte det et 
nyt heldigt Træk, idet det anlagde sit eget Jærnskibsbyggeri i 
Flensborg. 1884 havde Selskabet 14 større og mindre Skibe i 
Virksomhed, og det kunde udbetale en Dividende paa 15 til 17°/o. 
Et saa glimrende Held vakte Kappelyst og i Aarene omkring 
1880 fik Flensborg flere nye Selskaber og Rederier, der virke paa 
samme Maade, eller hvis Skibe besørger den store Sommertrafik 
paa Badestederne langs Fjorden. 1884 havde Flensborg henimod 
50 Dampskibe. Men denne betydelige Dampflaade staar kun i 
ringe Forbindelse med Byens Handel eller Fabrikvirksomhed, den 
er gaaet over i Verdenshandelens Tjæneste og afgiver ikke længere 
nogen Norm for Byens Omsætning eller Velstand. Paa samme 
Maade have Byens Fabriker emanciperet sig fra Søhandelen. De 
bearbejde og forædle ikke længere de Raaprodukter: Sukker, 
Alkohol og Tobak som de store en gros Forretninger hentede 
hjem og senere spredte over et stort Opland, den Art Virksomhed 
er næslen ganske ophørt, og er bleven erstattet af langt mere 
storstilede Foretagender. Hertil hører i første Linje Jærnskibs- 
værftet, der begyndte sin Virksomhed 1874. Dets første Skibe 
vakte almindelig Beundring, det modtog talrige Bestillinger fra 
Ind- og Udland, i Tiaaret 1874 — 84 løb ikke færre end 70 Dampere 
af Stabelen, det udbetalte samtidig en Dividende paa indtil 19% 
og beskæftigede henimod 1,000 Arbejdere. Paa samme Tidspunkt 
grundlagde nogle af de ovennævnte Mænd Aktiebryggeriet, hvis 
Produkt har sat sig urokkelig fast i Befolkningens Gunst, og hvis 
Virksomhed betaler sig lige saa godt som vore hjemlige Ølfabriker. 
Senere fulgte endnu andre Aktieforetagender og en Række ældre 

Virksomheder udvidedes efter en storartet Maalestok, særlig Byens 
Papirmølle, forskellige Jærnstøberier og Maskinværksteder, Glas- 
pusterier o. a., hvis nærmere Omtale kun vilde virke trættende. 
Disse Fabriker have omskabt Flensborgs Fysiognomi. Det er 
selvfølgelig urigtig at sige, at Flensborg for Tiden bestaar af 
Fabrikherrer, Kuponklippere, Detailhandlere og Arbejdere, men 
Udviklingen gaar i denne Retning. — Man behøver blot at tage 
en Aarsberetning fra det flensborgske Handelskammer i sin Haand 
for at se, under hvilke trange Vilkaar Byens Handel arbejder. 
Hamborgs og Kiels Konkurrence, Vandreauktionerne og Vandre- 
lagerne berøver den mere og mere dens naturlige Opland, og den 
har nu færre Handelshuse end for 40 Aar siden. Paa samme 
Maade gaar en stor Række Haandværksgrene stadig tilbage, og 
de øvrige kunne kun redde sig ved at slaa over i Kunst- eller 
Storindustri. 1847 havde Flensborg i Kolonialbranchen 16 en gros 
og 65 en detail Forretninger, 1883 i detiiele 39, samtidig talte 
Byen 104 Skomager- og 71 Skrædderværksleder mod henholdsvis 
43 og 38, og i flere Haandværk er Forholdet endnu ugunstigere. 
Med andre Ord: fra en Søhandelsstad med en velstaaende, dygtig 
og selvstændig Handels- og Haandværksstand forvandles Flensborg 
til en Fabrikby med en til Folketallet svarende Detailhandel og 
en Landhandel, der er i stadig aftagende. Men trods denne for- 
bavsende Nedgang i Mellemstandens Erhversgrene er Byens Folketal 
vokset efter en ret betydelig Maalestok. Skalaen for det sidste 
Hundredaar ser saaledes ud. 

1769. 1803 1835. 1845. 1855. 1860. 1870. 1880. 1885. 
6,842 10,666 12,438 13,443 18,875 21,976 21,325 30,956 33,009. 

Af denne Statistik ses det, at Flensborg i Tiaaret 1860—70 gik 
tilbage, at den tyske Indvandring ijcke kunde hamle op med den 
danske Udvandring, samt at Byens Folketal efter 1870, særlig fra 
74, gjorde et usædvanligt Spring. Dette Opsving er udelukkende 
baseret paa Byens Fabrikvirksomhed og er ikke af nogen over- 
dreven sund Art. Flensborg har rekruteret sin Arbejderstand 
ikke fra det sønderjyske Opland, men fra det indre Tyskland, 
dens Folketal have været underkastede mærkelige Fluktuationer 
og endogsaa været nær ved 35,000 for atter at gaa ned til 33,000, 



') Flensborgs Mandtal i Aarhundredets første Halvdel er dog meget usikkert. 
Gudme siger, at Byen 1803 havde 13,019 Indb. og Jensen, at den 1840 
havde 15,540. 

Tilskueren. 1889. 4 



Digitized by Google 



50 



Flensborg. 



det er derfor, delvis i hvert Fald, en rodløs Befolkning, der har 
søgt til Byen, og erindrer man endvidere, at en talrig tysk Em- 
bedsstand opholder sig i den, er det næppe noget overdrevent i 
den Paastand, at hvert tredje Menneske i Flensborg 1884 ikke 
var nogen født Flensborger, ja, ikke en Gang havde opholdt sig i 
Staden et Decennium. Man vil derfor forstaa, hvilken uhyre Ind- 
flydelse Byens industrielle Omdannelse maatte have paa dens 
national-politiske Fysiognomi. 

Saa' det galt ud med Flensborgs Erhvervsliv efter 1864, gik 
det selvfølgelig endnu værre ud over Byens nyvakte Danskhed. 
De tyske Stormagter havde mældt sig som Befriere, og næppe 
havde de sat Benene indenfor Rødeport, før de forvandledes til 
barbariske Undertrykkere. Preusserne behandle Kejserrigets under- 
trykte Folk som Kællingen i Æventyret selve den gode Gud. Han 
havde paataget sig at arbejde for hende imod at faa et Brød; 
men saa gik alle Kællingens Bestræbelser ud paa at gøre dette 
Brød saa lille som muligt, hun forlod al menneskelig Norm 
for Brød, i sin Gerrigheds Vaande lavede hun Skrabekager af den 
Dej, der hang fast ved Truget, ved hendes Arme; men de bleve 
for store, meget for store, disse Skrabekager. Tilsidst pillede hun 
Dejen af sine Negle, lavede et lille Brød deraf, skar det over og 
gav Vorherre Halvdelen, men da blev han ogsaa saa vred, at han 
skabte hende om til en Ugle, der er hadet af alle sine fjerede 
Kammerater. Hidtil er det gaaet Preusserne bedre end Kællingen; 
de ere ganske vist tilstrækkelig uglesete af deres Naboer, men 
Gudsdommen lader endnu vente paa sig, og Sønderjyderne maa 
vedvarende leve af Halvdelen af den Fedme, der kan skrabes af 
Brandenborgernes Negle. I Flensbog traf Preusserne en dansk 
Administration og danske Embedsmænd; — denne Uting maatte 
øjeblikkelig tilintetgøres. De traf en Latinskole med blandet dansk 
og tysk Undervisningssprog, og i Byens Hovedkirker dansksindede 
Præster, der paa Tysk forkyndte Luthers rene Lære; — hvilke 
urimelig store Rundebrød! Hr. v. Zedlitz og Provst Peters 
»slagtede« et Par Adjunkter til Frokost, en Rektor og et passende 
Antal Præster til Middag, og i en Haandevending var hele dette 
Uvæsen bragt paa Døren. Saa traf de en fri dansk Menighed, 
der ad Frivillighedens Vej havde vokset sig stor og stærk, der 
talte 2 å 3,000 Individer og havde Skoler med over 500 Børn. 
1 den gode tyske Stad Flensborg var dette »eine befremdende 
Geschichte«, hvilket, udlagt paa godt Dansk, er det samme som 

en altfor urimelig stor Skrabekage. Præsten blev afsat, Menig- 
beden opløst og Skolerne lukkede. Men alligevel kom nogle af 
disse forstokkede Mennesker og bad om Tilladelse til at høre 
danske Foredrag; — aldeles umuligt! Det eneste, Hr. v. Zedlitz 
kunde byde dem, var Tilladelse til at danne en Hjælpeforening 
med et ugentligt Firskillingsbidrag for trængende Medborgere, vel 
at mærke, naar de vilde afskedige deres »låstigec Bud og kønt 
rette sig efter Politimesterens Vink 1 ). Saaledes ser Halvdelen af 
et brandenborgsk »Neglebrød« ud. Med et Slag udryddedes det 
danske Sprog i alle Flensborgs offentlige Institutioner; men den 
preussiske Stat er en gudsfrygtig Stat, den sørger for Undersaatternes 
Sjælevel, og i Steden for en dansk Menighed fik Byen en dansk 
»Prædiker«, en Diakon ved Vor Frue Kirke, der skulde tilfreds- 
stille den Trang til et Guds Ord paa Dansk, der vel endnu altid 
maatte være tilstede i den vildledte Stad, selvfølgelig dog uden at 
ban fik Lov til at udføre alle de rituelle Handlinger, hvorpaa 
Menighedslivet bygger. Saaledes var der gjort Kaal paa Byens 
rent nationale Tendenser; efter Graaes og Kruses begejstrede An- 
strengelser blev der, saa vidt jeg ved, intet andet tilbage, end at 
Byens »Gewerbeschule« giver en karrig, ren fakultativ Undervis- 
ning i det danske Sprog i nogle Aftentimer om Vinteren. 

Men bag ved denne fremskudte Falanx stod Byens gamle, 
royalistisk-nationale Borgerstand, den traadte fuldt ud paa egen 
Odelsgrund, den havde stive Nakker og haarde Pandebrask, og 
den lod sig ikke udslette ved Kancellireskripter. Ingensinde har 
det gamle Flensborg vist sig vor Kærlighed og sin egen Fortid 
saa værdig, som da det med en intet ændsende Opofrelse plejede 
vore Sønner under vore forsmædeligste Ydmygelser; og da det 
1867, til Trods for vore Nederlag, forkyndte for Alverden, at det 
vilde tilhøre det tungt nedbøjede danske Folk. I det nævnte Aar 
stemte 53°/o af Flensborgs Befolkning paa den danske Kandidat 
til den nordtyske Rigsdag, og det uagtet hele vor Embedsstand 
og en Skare at Byens bedste danske havde forladt Landet og 
vare blevne erstattede af Slesvigholstenere og Preussere; ja, uagtet 
det preussiske Bureaukrati havde haft hele 4 Aar til at indrette sig 
bekvemt og bringe sit snildtordnede Valgapparat i Gang. Nu viste 
det sig, hvad A. P. Andresens Flensborg var værd. Under 20 Aars 



l ) Se: Flensborgske Tilstande under det preussiske Herredømme. Kbhvn. 
1867. 

4* 

lange Fremmedherredømme holdt det Stillingen, det afværgede 
alle Preussernes Anløb, en overvældende tysk Indvandrings Farer, 
og til Slutning var det ikke den preussiske Statsmagt, men en 
ny oppositionel Dannelse, fælles for alle moderne Stater, der blev 
Danskhedens farligste Fjende. — Flensborg er en politisk discret 
By. Dens Sindelag ligger ikke paa Gaden, til dagligdags træde 
de store politiske Modsætninger ikke i Forgrunden, og Fanatismen 
er en kun lidet kendt og endnu mindre skattet Vare iblandt Be- 
folkningen. Men alligevel har denne sit Standpunkt, og dens 
Tolerance Grænser, som den ikke ønsker krænkede. Selv Byens 
nuværende Styrelse tvinges af den offentlige Mening til at benytte 
en hensynsfuldere Form end den, der ellers benyttes i Nord- 
slesvig. De blinde Rasere imod vor Nationalitet ere tyndtsaaede, 
ja, de findes maaske kun i den preussiske Dommerstand, særlig 
hos en enkelt Mand, der er udgaaet af en dansk Renegat-Familje. 
Den flenborgske Borger holder sig fjærn fra det preussiske 
Bureaukrati, der som en Nybygd paa fremmed Grund lever uden- 
for den Stads Liv, hvor den har sin Bolig og det støttes kun 
af en snævrere Kreds, der dyrker preussisk Storhed i Forbindelse 
med højtyske literær-æstetiske Interesser. Danskheden omfatter 
endnu Kærnen af Borgerstanden. Den var saa heldig at kunne 
støtte sig til en Snes Mænd, der ved Karakterfasthed, Stilling eller 
Formue dannede Ryghvirvlerne i et Parti, som kun holdtes oppe 
ved egen Kraft, og man maa ingenlunde tro, at den Folkebund, 
der Sekler igennem har fostret saa mangen Patriot og saa megen 
Kærlighed til det gamle Fædreland, pludselig skulde være bleven 
gold, fordi en brandenborgsk eller socialistisk Hvirvelstorm er 
gaaet hen over den. Danskheden har endnu ikke talt sit sidste 
Ord i Flensborg. 

Men desuden havde vi det Held, at Byen endnu en Gang 
saa sit politisk-patriotiske Ideal realiseret af en dansk Mand. 
Endnu en Gang blev en Sydslesviger den flensborgske Danskheds 
Fører, og denne »Suddåne« havde optaget hele den forudgaaende 
Udvikling i en kraftig og rigt udstyret Personlighed. Ingen kender 
det mærkelige mellemslesvigske Folkeslag som Gustav johannsen, 
og ingen nulevende er udstyret med en saa lykkelig intuitive Gave 
til at tale til dette Folkeslag, gøre sig afholdt af det, vinde og 
lede det som netop han. Han kan — for at bruge et slesvigsk 
Udtryk — gaa ud og ind ad disse Folks Hjærter med Træsko 
paa. Umiddelbart efter Krigen nedsatte han sig i Flensborg som 

dansk Boghandler, senere stiftede han Byens første danske Blad, 
men kom hurtig i Konflikt med Bureaukratiet, der er hans fødte 
Modsætning, og han maatte udholde den ene Fæstn ingsarrest efter 
den anden. Under disse Genvordigheder tilsatte han sin Formue, 
men ikke sit gode Humør, og Flensborg lønnede ham ved at 
gøre ham til Byens populæreste Mand. Han naaede lige saa dybt 
ned i Folkemassen som Kruse og næsten lige saa højt op som A. P. 
Andresen. Han var netop det juste-milieu, som Flensborgerne 
attraaede. Uryggelig i sin danske Overbevisning, men læmpelig, 
mild og hensynsfuld i Fprmen, en dygtig Taler, en glimrende 
Selskabsbroder, en Mand med et stærkt Legeme og et klart 
Hoved, kort sagt, en Levendegørelse af deres eget Ideal, saaledes 
som det er udtrykt i en ældre Borgerforenings-Sang: 

»Unser Wahlspruch, Brtider! 
Sei bei Freud' und Wein: 
Immer klug, doch bieder, 
Froh, doch ernst zu sein!* 

Om ham fylkedes, alt hvad der var dansk i Flensborg og 
ved Valget 1881 lykkedes det at sætte ham igennem som Rigs- 
dagsmand for 2den Valgkreds. For første Gang efter 1867 var 
Sønderjylland fra Kongeaaen til Slien repræsenteret af danske. 

Men samtidig viste den ny Fjendes Fortrav sig paa Kamp- 
pladsen. Socialisten Hasenslever fik ved samme Valg 333 Stemmer, 
og ved næste Omgang 1884 steg disse til 806. Disse Stemmer 
skyldtes dog endnu de indvandrede tyske Arbejdere, og man 
syntes ikke at ængstes over den hurtige Gangart, hvormed Partiet 
skred frem eller til Bunds at forstaa den indgribende Betydning, 
Byens omdannede Erhversliv havde for en socialitisk Propaganda, 
idet de flensborgske Arbejdere vare komne fuldstændig ind under 
Kapitalens Herredømme. Ved Valget 1886 angreb Socialisterne 
nogle af vore bedste Forskansninger: de selvstændige flenborgske 
Arbejdere, der hidtil som én Mand havde støttet vor Sag. De 
behøvede ikke at indprente disse et nyt Had til den preussiske 
Statsmagt, til Militærismen, til Frihedens og Rettens Undertrykkere, 
ti dette Had var allerede tilstede. De mødte heller ingen fast 
Organisation, der kunde spærre dem Vejen, ingen nævneværdig 
sproglig Vanskelighed, ja det danske Parti kunde end ikke gennem 
Pressen kæmpe med Eftertryk, da dets Organ for Tiden ikke 
har nogen Indflydelse i Byen. Socialisterne rettede med stor 

Kraft deres Angreb mod Vælgernes Kærlighed til deres gamle 
Fædreland, de søgte at berøve dem ethvert Haab, enhver 
Udsigt til en dansk Fremtid og derigennem forvandle dem til 
>Skruebrækkere« overfor deres egen Stamme og egen Fortid. 
Socialisternes Kandidat, Skrædder Heinzel fra Kiel, optraadte 
med Dygtighed. Han fortalte dem, at Nordslesvig ingensinde 
vilde komme tilbage til Danmark. Det var ganske vist skét en 
Gang — sagde han — at Hvalfisken havde udspyet Jonas, men 
dette vilde ikke gentage sig, og for øvrigt kunde det jo være 
ligegyldigt, enten vi vare danske, tyske eller italienske, naar vi 
blot havde vort Udkomme ; vort Fædreland er der, hvor vi finder 
vort Brød. — Ved Valget berøvede Heinzel det danske Parti over 
900 Stemmer og senere er det gaaet endnu værre; men hertil kom, 
et idet den socialistiske Kile, ledsaget af Striker og andre Be- 
sværligheder, rammedes ind i det flensborgske Liv, skræmmede 
den en Masse besiddende over i Bureaukratiets Lejr, hvof de ellers 
aldrig vilde være kommen , og den har saaledes i dobbelt Hen- 
seende været en stor Ulykke for den danske Sag. Her hjemme har 
man bebrejdet Sønderjyderne, at de leve paa opslidte Idealer, at de 
isolere sig, at de ikke følge med Tiden, at de ganske anderledes 
maa lade sig befrugte af det moderne Aandsliv og optage dets 
forskellige Ytringsformer i sig, men det er kun Uforstand, der 
taler saaledes, og det er slet ikke nødvendig altid at være paa 
Moden. Indenfor vore smaa Enemærker er der ingensinde ført en 
noblere, hæderligere eller skønnere Kamp for Ret, Frihed og 
Menneskelighed end den, der for Tiden føres i Sønderjylland, men 
naar 180,000 Bønder og Borgermænd skulle tage det op med en 
Statsmagt paa 47 Mill., er der ingen Plads for den Luksus, der 
hedder politiske Partier eller stærkt afvigende Aandsretninger. 
Under Tidens Genvordigheder maa de finde sig i at blive Patrio- 
tismens Livegne, og hidtil have de baaret denne Lod med et 
sundt og djærvt Humør. — Det er forstaaeligt, at tyske Socia- 
lister kunne føle sig kaldede til at trænge ind paa denne Arena, 
de udvide derved baade deres Ideers og deres Races Omraade, 
men det er ubegribeligt, at danske Partifæller kunne juble over 
deres Sejr. Vi kunne hente meget godt fra Tyskland, vi kunne 
nære varm Sympati for forskellige tyske Aandsretninger og 
Personligheder, men ét kunne vi ikke! Vi kunne umulig nære 
venlige Følelser imod dem, der lade sig bruge af eller hjælper en 
tyrannisk Regering til at nedbryde et ædelt Folks Modstandsævne. 

Denne Opfattelse har det danske Socialdemokrati des værre 
ikke. Dets Hovedorgan jubler over vort Nederlag i Flensborg 
(Socialdemokraten V/5 86), det siger, at »Gustav Johannsen re- 
præsenterer den samme enfoldige Danskhed som f. Eks. Ingemann 
Petersen eller Garderhøjen her hjemme«, og »hellere denne 
[socialistiske] Tilvækst for vore Brødre i Tyskland end en Tilvækst 
for det Parti, hvis Fædreland er den Plet og Klat, hvor Hadet 
til fremmede Nationer gror frodigst«. — Jeg har altid ment, at 
den Kamp, Sønderjyderne for Tiden udfægter, var det sidste for- 
tvivlede Stævne for at bevare deres Menneskeret og vor Odels- 
grund ubeskaaret, at der hos Tredjemand hører en sjælden brutal 
Hjærtesløshed til i denne ulige Kamp at ville berøve dem nogle 
af deres Tropper; — jeg mener endvidere, at selv en eventuel 
socialistisk Stat vil komme til at regne med Racernes Eksistens 
og Ret til Jorden saa vel som med det historisk givne Folkestof, 
at denne Kamp til syvende og sidst altsaa ogsaa vilde komme en 
saadan Stat til Gode, og det maa derfor beklages, at Bladet ikke 
bar noget af Gustav Johannsens »Enfoldighed« og alligevel taler 
som et Barn. 



»Flensburg vvird Weltstadt«, sige dens Beundrere. Men 
dermed har det des værre kun ringe Udsigter, og Ordene ere vel 
heller ikke helt alvorlig mente. De skulle vel kun udtrykke Be- 
undring for den kraftige Vækst, den i Sandhed storartede Moder- 
nisering af Byens ydre, den Sum af kommunale Forbedringer, 
der i de sidste 30 Aar ere indførte. Flensborg er en usædvanlig 
hyggelig By. Med stort Behag færdes man i dens Gader og glæder 
sig i lige høj Grad ved de mange hyggelige og velhavende Hjem, 
man faar Indblik i, som ved Butikernes storstadsmæssige »Schau- 
fenster«. For en dansk er der meget nyt i Flensborg og dog 
idet fremmed, den er hjemlig paa sin Maade, og vi have ondt 
ved at løsrive os fra dens bizarre Gadeprospekter, hvor nyt og 
gammelt er blandet sammen paa en paafaldende Maade, fra dens 
Havn, dens Spadseregange og Udsigtshøje, dens henrivende Omegn, 
hvor man til den ene Side har kontinentale Vuer ud over sol- 
belyste, kornbølgende Bakkedrag og til den anden Side Fjorden, 
der som et bredt Staalbaand skærer sig ind under skovklædte 
Skrænter og danner det ene hyggelige Indelukke efter det andet, 

overvogtet af Flensborgs 'Spir til den ene og Broagers Tvilling- 
taarne til den anden Side. Hvor er det ikke henrivende at drive 
i Baad en Sommerdag udenfor Havnen. Byens Larm og Skibs- 
værftets Hammerslag naa ud til en som mægtige Forkyndere af 
den Travlhed, der hersker indenfor. Husrækkernes røde Terasser 
op imellem Vestskraaningens grønne Løvfang, Domhusets smukke 
Linjer og Kasernernes vældige Masser, det prægtige Kulturlandskab 
op langs Aabenraa- Vejen — alt aander Velstand, Kraft og Ud- 
vikling. Men vi se ogsaa foran os den eneste Plet i Hertug- 
dømmet, som hidtil har formaaet at undslippe den svindsottige 
Udmagring, der med Preusserherredømmet er bleven Landets Lod. 
Slesvig affolkes efter en stadig voksende Skala. Medens de magre 
jyske Amter vokse med c. 1 °/o af Befolkningen om Aaret, tage 
alle de nordslesvigske Amter af med 1 °/o aarlig. I Femaaret 
1880—85 har Haderslev Amt tabt 2,836, Sønderborg 1,937 og 
Tønder 1,811 Individer og udenfor Flensborg er ikke en eneste af 
Hertugdømmets Kredse i Vækst 1 ), ja, i de danske Egne gaar Ud- 
magringen saa vidt, at Ejerne løbe bort fra deres usælgelige Huse r 
og for første Gang efter halvandet hundrede Aars Forløb optræder 
Usseldommens mest skrigende Tegn, de »øde« Huse, atter i Landet. — 
Men den samme Udmagrings-Lov hviler i Virkeligheden 
ogsaa over Flensborg, og det skyldes alene dens dygtige Borgere, 
at den hidtil ikke er traadt tydeligere frem. Byen er distanceret 
af sine Konkurrenter, siden 1864 er den sakket uhjælpelig bagud, 
og den vil sikkerlig ingensinde kunne indhente det tabte. Imod 
Nord er den overfløjet af Aarhus og imod Syd af Kiel. Statistik 
set tager dette sig saaledes ud: 



1860. 

Aarhus 11,009. 

Flensborg 21,976. 

Kiel ca. 18,000. 



1870. 1880. 1885. 

15,025. 24,831. 29,263. 

21,325. 30,956. 33,009. 

31,747. 43,594. 51,707. 



Disse Tal føre et meget tydeligt Sprog. Om 25 Aar vil Kiel være 
en Storstad og Aarhus godt paa Veje dertil, medens Flensborg 
alt nu er i Færd med at glide henimod den provincielle Ube- 
tydelighed, hvoraf danske Konger, dansk Politik og Handel for 
Sekler siden hjalp den ud. Med de forandrede politiske For- 
hold har den mistet sit Opland, sit maritime og kommercielle 



*) v. Wobiser: Statistik v. Schleswig-Holstein. Altona. 1887. 

Grandlag og sine gamle Velstandskilder. Ved en uhyre An- 
strengelse af dens dygtige Forretningsmænd, ved en energisk og 
klog Brug af de fra den danske Tid opsparede Kapitaler er det 
lykkedes den at gøre Fremskridt, men ikke des mindre befinder den 
sig i samme beklagelige Stilling som de Polarrejsende, der arbejde 
sig frem over en imod Syd drivende Ismark: efter en Dag fuld 
af de voldsomste Anstrengelser befinde de sig omtrent paa samme 
geografiske Sted, som da de begyndte, eller i hvert Fald svarer 
Fremgangen ingenlunde til det store Indskud af Kraft og Møje. 
— Da vort Blod flød i Strømme paa Dybbøl, kæmpede vi ikke 
alene for Besiddelsen af Hertugdømmerne, men ogsaa for vort 
Herredømme i den vestlige Del af Østersøen, for vor Velstand r 
vor Handel og Søfart, og ikke mindst for Flensborgs. Efter vore 
Nederlag er den baltiske Hansa atter opstaaet, dens Sæde er ikke 
længere Lybeck, men Kiel, og den støttes ikke af en Skare hvervede 
Landsknegte, men at' en national Hær paa 2 Mill. og af et mægtigt 
Kejserdømmes Hjælpekilder. Vi føle allerede denne Hansas Over- 
vægt, og vi ville sikkerlig komme til at føle den endnu stærkere. 
I Fremtiden ville vi behøve al vor Klogskab, al vor Energi, al 
vor Ævne for at afbøde den ny Situations Farer, men dette gælder 
i endnu højere Grad for Flensborg. I en ulige Kamp med den 
baltiske Hansas mægtige Arvtager og adskilt fra Danmark gaar 
Flensborg en vanskelig Fremtid i Møde. Stormagtsvold har søndret, 
hvad der hørte uadskillelig sammen, men endnu har Flensborg 
og Danmark fælles Modstandere, fælles H and eisfjender, og vor 
Race, baade her og hist, er tilstrækkelig hærdet i Kampens og 
Ulykkens Skole, til at holde ud. Endnu har den gamle sønder- 
jyske Kongeby stoute Sind og varme Hjærter, der holder fast ved 
Fortidens Minder og Fremtidens Haab, endnu er der Danskheds- 
Frø i Flensborg. Vi haabe! 

P. Lauridsen. 

hos Schiller og i Virkeligheden. 

I næstforrige Aar kunde Schillers »Don Carlos« fejre sit 
Hundredaarsjubilæum. Flere Aar igennem havde Digteren syslet 
med Æmnet, og allerede i 1785 offentliggjorde han det meste af 
de 3 første Akter; først 1787 forelaa hele Digtet i sin nuværende 
Skikkelse. Fra dette Øjeblik stod Dramaet som et af Schillers 
Mesterværker, læst og elsket af Tusender, og dets Helt, den ulykke- 
lige spanske Prins, vandt sig en Plads i manges Hjærter. Enhver 
erindrer sig Hovedtrækkene i hans Skæbne: Elisabet af Frankrig, 
den Brud, der var lovet Carlos, havde Filip II hjemført til sig 
selv; men den Kærlighed, som Ynglingen allerede havde fattet til 
hende, udslukkedes ikke, og blev ogsaa gengældt af hans unge 
Stifmoder, der følte sig fremmed ved det ortodokse spanske Hof 
med dets« stive Etikette. Kærligheden var dog ikke den eneste 
Lidenskab, der fyldte Carlos 1 Sjæl ; fra sin tidligste Tid havde han 
følt varmt for de Folkefærd, der knugedes under Faderens Despoti, 
og drømt om en Gang at kunne skænke sine Undersaatter Frihed 
i Stat og Religion. Frisk og kæk tegner da den prægtige Ynglinge- 
skikkelse sig paa den mørke Baggrund. Knuden strammes: Kong 
Filip frygter denne Søn, der paa alle Punkter staar ham imod, 
han hader denne Yngling, der har berøvet ham hans kosteligste 
Klenodie.« Og netop i det Øjeblik, da Carlos er rede til at ofre 
sin egoistiske Lidenskab for Kærligheden til Folket, da han tager 
Afsked med Dronningen og vil flygte til Nederlandene, da træder 
Kongen ind imellem dem, og medens Dronningen falder afmægtig 
til Jorden, overgives Carlos til den ubønhørlige Inkvisition. 

Jeg dvæler ikke videre ved Schillers Don Carlos; her skal 
hverken gives en literær Karakteristik eller en æstetisk Vurdering 



Digitized by Google 



Don Carlos. 



59 



af Dramaet. Det er som Historiker, at jeg betragter Schillers 
Værk, og det Spørgsmaal, jeg retter til det, er, om det stemmer 
overens med den historiske Virkelighed. Schiller selv har vistnok 
ment, at det var saaledes; ikke naturligvis, at alle Enkelthederne 
var korrekte, men vel, at Grundtrækkene var historiske, at hans 
»Don Carlos« i det store og væsentlige gav en sanddru Skildring 
af Filip II.s Søn i det 16de Aarhundrede. Da han i sit Tids- 
skrift »Rheinische Thalia« udgav de første Akter af Dramaet, bad 
han sine Læsere forud at sætte sig ind i Carlos 1 Historie, saaledes 
som den var fremstillet af den franske Abbé de Saint Real. 
Den Mand, som Schiller her henviser til, levede i Ludvig XIV.s 
tidligere Aar; hans ret talrige historiske Arbejder blev modtagne 
med stor Velvilje af Publikum, som de vandt ved livlig Stil, an- 
skuelig Fremstilling og pikante Enkeltheder, og ikke mindst gjaldt 
det hans Skildring af Don Carlos, der i Virkeligheden blev be- 
stemmende for Europas Opfattelse af den unge Prins Aarhundreder 
igennem. Fra dette Værk har ogsaa Schiller hentet saa godt som 
alt, hvad han véd om Don Carlos. Begivenhedernes Gang, alle 
Hovedpersonerne stammer herfra, ja selv Titlen bærer Vidne derom ; 
naar Schillers Værk nemlig i Originaludgaven fører Titlen Dom 
Carlos, og Digteren blev dadlet for at have anvendt den portugis- 
iske Form i Stedet for den spanske, saa er ogsaa dette Træk 
hentet fra Saint Real. Og fremfor alt har han da hentet Hoved- 
trækkene af sin Opfattelse af Prinsens Karakter fra den franske 
Historiker. Hos Saint Réal ligesom hos Schiller er Don Carlos en 
ædel Yngling, der er fyldt af to Lidenskaber, af Kærlighed til sin 
Stifmoder og af Stræben efter at udrette noget stort. Længe er 
det Kærligheden, der har Overhaand hos Carlos, men da de neder- 
landske Sendemænd opfordrer ham til at komme deres under- 
trykte Fædreland til Hjælp, da »skammede han sig over endnu 
intet at have gjort for Æren« (Schiller: »Dreiundzwanzig Jahre, 
und nichts fur die Unsterblichkeit gethan«). Han beslutter at 
flygte til Nederlandene, og Dronningen bestyrker ham deri. Kun 
den egentlige Krise fremstilles anderledes hos Saint Réal end hos 
Schiller, der her har forladt Historien for at give Digtet en 
mere dramatisk Slutning. Hos Saint Réal bliver Carlos fængslet i 
sit Værelse om Natten, da alt var forberedt til Flugt; han bliver 
overgivet til Inkvisitionen, og denne tilsteder ham kun frit Valg 
af sin Dødsmaade; Carlos lader da Åarerne aabne paa sig i 
et Bad. Et Par Maaneder efter døde ogsaa den unge Dronning. 

Schiller arbejdede som sagt paa Don Carlos flere Aar 
igennem, i en Tid, der for ham selv personlig var højst bevæget, 
og under Indtryk heraf undergik ogsaa Digtningen de største Æn- 
dringer. Der er endnu bevaret en ældre Plan til Dramaet, og i 
denne følger Schiller Saint Réal endnu meget nøjere, end det siden 
blev Tilfældet. Hele Vægten lægges her udelukkende paa Kærlig- 
hedsforholdet til Dronningen, medens Prinsens politiske Planer 
træder stærkt i Skygge; Don Juan optræder ligesom hos Saint 
Réal som Carlos' Medbejler til Dronningens Gunst, og Marquis 
Posa har her endnu intet at gøre med Politiken og med Neder- 
lænderne, men er alene Prinsens fortrolige i hans Kærlighed, 
Mellemmand mellem ham og hans elskede, atter ganske som hos 
Saint Réal, der kun kender Posa som »den mest fuldendte af alle 
de unge Herrer« ved Prinsens Hof. 

Naar dette siden blev anderledes, er det dog ikke blot en 
Følge af Schillers egen Udvikling i disse Aar, der gør, at han vil 
lægge mere ind i Dramaet end just at give »et Familjemaleri fra 
et kongeligt Hus«; der er tillige her en literær Paavirkning, som 
er ganske kuriøs. Don Carlos' tragiske Skæbne havde allerede 
frjstet en fransk Dramatiker paa Ludvig XIV.s Tid ved Navn 
Campistron; ligesom Schiller havde denne laget Stoffet fra 
Saint Réal, og kun Navnene havde han helt ændret, da det stred 
mod Klassicismens Regler at lade Personer fra Nytiden optræde i 
en Tragedje. Saaledes flyttede da Campistron Scenen fra Madrid 
til Byzans; Filip II blev til den græske Kejser Kalojohan, Carlos 
omdøbtes til Andronikos, og de misfornøjede Nederlændere blev 
til oprørske Bulgarer. Dette Stykke har Schiller utvivlsomt kendt, 
hvad man har paa vist gennem en Mængde Enkeltheder, og naar 
han ved den sidste Omarbejdelse af Don Carlos skød Marquis Posa 
mere i Forgrunden og lod ham være den veltalende Udsending 
fra de flanderske Provinser, saa har han netop dertil fundet Vej- 
ledning i Campistrons Tragedje. Hos Saint Réal berøres de neder- 
landske Udsendinges Besøg hos Don Carlos kun rent i Forbi- 
gaaende; hos Campistron spiller derimod Bulgarernes Afsending, 
Leontius, som han kaldes, en stor Rolle og optræder saa vel over- 
for Sønnen som overfor Faderen som den begejstrede Talsmand 
for Bulgarernes krænkede Rettigheder. For den, der vil følge 
Schiller ind i hans Arbejdsværelse, er en Sammenligning med 
Campistron meget lærerig; os interesserer den mindre, ti ogsaa 
Campistron har jo hentet sin historiske Kundskab fra Saint Réal. 

Naar vi før spurgte, om Schillers Skildring af Don Carlos 
vaf historisk korrekt, er Spørgsmaalet da nu blevet til, om Saint 
Réals Skildring er det. Den franske Abbed kalder selv sin Frem- 
stilling >nouvelle historiquec, og man faar derved en Formodning, 
som sikkert heller ikke er ugrundet, om at han har behandlet sit 
Stof med noget større Frihed, end vi nu er vante til at tilstaa 
Historikeren. Dette er dog underordnet; naar en moderne Hi- 
storiker paa Forhaand vil betvivle Korrektheden af Saint Réals 
Skildring, saa har det en mere almindelig Grund, saa ligger det i, 
at man paa hans Tid og længe derefter kun havde, kun kunde 
have en højst usikker Kendskab til Fortidens Begivenheder og da 
særlig til en saa mysteriøs Historie som Sammenstødet mellem 
Filip II og hans Søn. Saint Réal nævner i sin Fortale en halv 
Snes Forfattere, hvorfra han har sin Kundskab om Don Carlos; 
ser man lidt nærmere paa denne Liste, viser det sig, at de nævnte 
Forfattere falder i to Grupper, som man kortelig kan betegne som 
spanske Historikere og som udenlandske Historikere. Begge Grupper 
har deres Fortrin, fremfor alt dog store Mangler. De spanske 
Historikere er omstændelige, paa mange Punkter velunderrettede, 
men de har skrevet under et stærkt Tryk, de ser allesammen 
Sagen fra Filip II.s Synspunkt og er meget fjendtlig stemte imod 
Don Carlos. De fremmede Historikere har friere kunnet udtale, 
hvad de mente, og det er langtfra, at de er partiske for Kong 
Filip; snarere er de paa Forhaand indtagne imod ham, der var 
saa frygtet og hadet rundt omkring i Europa. Men til Gengæld 
er deres Kundskab saa overordentlig begrænset; de véd i Virkelig- 
heden saa lidt om Sagen, løse Rygter og usikre Sagn kommer med 
ind, naar da Forfatterne ikke foretrækker at lade deres egne Paa- 
fund udfylde Hullerne i deres Viden. Hver Gruppe af Saint Réals 
Kilder har saaledes sin Fremstilling af Don Carlos, den andens 
ganske modsat, og paa dette Grundlag at udfinde, hvad Sandheden 
virkelig var, det var saa godt som umuligt. Saint Réal har da 
valgt sit Standpunkt, ikke efter en forstandsmæssig Værdsættelse af 
Kilderne, men saaledes som det bødes ham af hans Sympatier og 
Antipatier. Han har paa Forhaand været stemt mod den strænge 
Filip II; han har haft en naturlig Medfølelse med den ulykkelige 
Carlos, og Abbedens Landsmandskab med den unge Dronning 
har ført ham i samme Retning. 

Saa lidt der er Grund til at dadle Saint Réal for ad den 
Vej at have fundet sit Standpunkt, saa klart er det, at vi ikke 

kan fæste Lid til, at hans Udslag er det rette. For os er der Ad- 
gang til en Rigdom af Kilder til Don Carlos' Historie, hvorom 
hverken Saint Réal eller Schiller har kunnet drømme. Det nittende 
A århundrede har aabnet Arkivernes Døre for Granskerne; alle de 
hemmelige Papirer, som Staterne tidligere gemte saa omhyggelig, 
er blevet tilgængelige, en Hærskare af ivrige Forskere har arbejdet 
paa at drage alt det for Lyset, der skjuler sig i de gulnede Breve 
og de støvede Akter. Vi behøver ikke mere at bygge paa de løse 
Rygter om Don Carlos 1 Skæbne, der maaske en Menneskealder 
senere fæstedes til Papiret; vi kan følge de enkelte Begivenheder 
i hans Liv, saaledes som de fremmede Staters Sendemænd ved 
Hoffet i Madrid iagttog dem og berettede dem til deres Hjemlands 
Regering. Vi kan kontrolere de spanske Historikeres Beretninger 
ved de Akter om selve Sagen, der endnu findes i det spanske 
Statsarkiv; vi har Optegnelser fra Carlos selv og fra hans Om- 
givelser, hans Testamente, hans Regnskabsbøger osv., og vi har 
endnu flere Lævninger fra Kong Filips Regering, drejende sig om 
Carlos og hans Skæbne. Aar igennem har en belgisk Historiker 
ved Navn Gachard syslet med at fremdrage dette Stof, spredt 
som det er rundt om i de europæiske Statsarkiver , 6g i 1863 
kunde han forelægge Resultatet i et Værk paa to Bind om >Don 
Carlos et Philippe II«. 

Paa dette Grundlag skal jeg søge at fremstille Don Carlos, 
som han var i Virkeligheden. Billedet vil blive meget forskelligt 
fra det, vi har fundet hos Schiller, saa forskelligt, at jeg helst 
vilde bede mine Læsere helt at glemme, hvad de véd ad denne Vej. 

* 

* * 

Filip II var i en ung Alder bleven gift med Prinsesse Marie 
af Portugal, sin kødelige Kusine, og den 8. Juli 1545 fødte hun 
ham en Søn, der blev kaldt Carlos efter Bedstefaderen. Moderen 
døde et Par Dage efter Sønnens Fødsel, og i hans Barndom op- 
holdt Faderen sig for det meste fjærnt fra ham, rundt om i Eu- 
ropa, hvor hans Faders eller hans egne politiske Planer kaldte 
ham hen. Imens voksede Carlos til i Spanien; han nød, som man 
kan tænke sig, en omhyggelig Opdragelse, og savnede heller ikke 
kvindeligt Tilsyn. I Faderens Fraværelse betragtedes den lille 
Prins som Castiliens Regent; som saadan var det ham, der 1556 
proklamerede sin Fader som Konge, den Gang Karl V havde fra- 
sagt sig Kronen, og kort efter modtog han sin Bedstefader, da 

denne søgte Hvile i Spanien, ligesom han i 1559 præsiderede ved 
et stort Auto-da-f é, der varede i 12 Timer, og hvorved to Mænd 
og fem Kvinder brændtes som Kættere 1 ). 

Paa denne Tid begynder vi at høre lidt nærmere om 
Prinsen og hans Karakter. Hans legemlige Konstitution ses at 
være nogenlunde tilfredsstillende, om end ikke synderlig kraftig; 
hans aandelige Udvikling var derimod meget tilbage, alle han& 
Omgivelser klagede over hans Ulyst til at lære, og der sporedes 
tillige hos Drengen en ustyrlig Heftighed, som vakte megen Ængst- 
else hos hans Frænder. Vi har endnu et Brev fra hans Opdrager, 
en værdig Gejstlig, til Kongen, hvori han i høj Grad beklager det 
daarlige Resultat, som er kommet ud af alle hans Bestræbelser; 
hans eneste Haab er, at Forholdene vil forbedres, naar Filip 
kommer til Spanien og selv kan lede Sønnens Udvikling. Dette 
skete i 1559, da Carlos var 14 Aar gammel. 

Den ventede Forbedring indtraadte dog ikke, ti Prinsen be- 
gyndte nu at lide af en Feber, som atter og atter vendte tilbage 
i den følgende Tid og svækkede ham overordentlig i disse vigtige 
Overgangsaar, saa meget mere som Lægerne i Mangel af et virke- 
lig feberstillende Middel — Kininen kom først til Europa i 1640 — 
søgte at fordrive Feberen ved den ene Aareladning efter den 
anden. Man prøvede, om en Ændring i Prinsens Opholdssted ikke 
skulde hjælpe, og han blev sendt til Alcala, en lille By i Madrids 
Omegn; det hjalp noget paa Feberen, men til Gengæld havde han 
her i Aa ret 1562 et meget alvorligt Uheld. Den sy ttenaarige Yng- 
ling havde forelsket sig i en Portnerdatter, og da han fra sit Vindu 
saa hende i Slotshaven, vilde han ile ned til hende, men han faldt 
da paa den stejle Trappe og forslog Baghovedet stærkt. To 
Maaneder igennem svævede han mellem Liv og Død, og da han 
endelig blev reddet, kunde Lægerne nok paastaa, at det var deres 
Kunst, der var Skyld i det gode Udfald ; Carlos selv og formodent- 
lig mange med ham var dog overbevist om, at Helbredelsen 
skyldtes den hellige Diegos Ben, som i det kritiske Øjeblik var 
blevet baarne ind til den syge. Faderen havde, saa længe Sønnen 
laa paa Sygelejet, vist ham den kærligste Interesse; han rejste 
stadig ud til Alcala og taalmodig overværede han i alt 14 time- 



J ) Der er fablet meget om, at Don Carlos fra dette Øjeblik nærede et uud- 
slukkeligt Had til Inkvisitionen , men det er en ganske grundløs Paa- 
stand. 

lange Konsultationer af Lægerne. Et Øjevidne siger, at det vel 
maatte vække Medlidenhed at se Prinsen med Dødens Bleghed i 
Ansigtet, men at det kunde faa Stene til at græde at se Faderen 
ved Sygesængen, hjælpende sin Søn med Øjnene fulde af Taarer. 

Carlos var i Færd med at blive Mand, og Tronfølgeren i 
det mægtige spanske Rige begyndte at tiltrække sig den alminde- 
lige Opmærksomhed; vi har adskillige Indberetninger fra de frem- 
mede Sendemænd ved det spanske Hof, der sysselsætter sig med 
ham, og kan ad den Vej faa hans Billede ret levende frem. 

Hans ydre var lidet tiltalende. Den langvarige Sygdom 
havde sat sine Mærker paa ham; hans Ansigt var blegt, hans 
smalle Skuldre, det flade Bryst og de tynde Ben viste hans Le- 
gemes Svaghed. Paa Ryggen havde han en lille Pukkel i Højde med 
Maven; hans ene Skulder var lidt højere end den anden, det 
venstre Ben betydelig længere end det højre, og i det hele be- 
tjænte han sig kun med Anstrængelse af Legemets højre Side. 
Han havde Vanskelighed ved at tale, begyndte stammende og fort- 
satte stødvis. Han var umaadeholdende i Spise, og mange mente, 
at han derved selv var Skyld i sin Sygelighed ; Vin holdt han ikke 
af, men han nedslugte umaadelige Masser af Isvand. I hans aand- 
elige Anlæg genfandt man noget af den Forkrøblethed , som vi 
har set i hans ydre; de fleste blev frastødt af ham, men de en- 
kelte, der kom ham nærmere, fandt dog ogsaa meget godt hos 
ham. Dem, han holdt af, omfattede han med lidenskabelig Varme, 
men flere var de, som han hadede. Han var aaben og sanddru; 
»hvad han har i Hjærtet, har han ogsaa i Mundene, sagde man 
om ham, og han tilgav aldrig den, som han greb i en Usandhed. 
Men han var stridig, og ingen kunde rokke ham i hans Meninger ; 
han var skarp og skaanede ingen for sine bidende Bemærkninger. 
Og han lod sig ikke altid nøje med Ord; der gik mange Rygter 
om, hvorledes han ofte havde ladet sine Hoffolk smage Stokken 
eller vel endog truet dem med Dolkestød, og i hans Regnskaber 
ser man bl. a., hvorledes der udbetales Erstatning til en Fader, 
hvis smaa Piger Prinsen har pisket. Prinsens ømtaalige Heftig- 
hed, som han aldeles ikke kunde beherske, hans hele sygelige og 
eksalterede Aandspræg kunde nok indgyde Iagttagerne Ængstelse 
for hans Fremtid. En af dem fandt Anledning til at minde om, 
at der var Sindssyge i hans Familje (hans Oldemoder Johanne 
havde været vanvittig), og en anden erklærede, at han vel ikke 
vilde sige sin Mening om Prinsen helt ud, da dette vilde føre til 

upassende Udtryk, men det vilde ban udtale, at hvis Gud ikke 
helt forandrede Prinsens Tanker og Dømmekraft, saa maatte det 
tage den sørgeligste Ende med ham. 

Carlos var bleven hyldet som Tronfølger i Castilien; men 
Filip II var endnu kun en Mand i Trediverne, og med Prins- 
ens Tronbestigelse kunde det da have lange Udsigter. Nærm- 
ere laa derimod det vigtige Spørgsmaal: Hvem skulde Carlos giftes 
med? Det var Kabinetspolitikens Tid, og Forlovelser og Ægte- 
skaber hørte til de mest yndede Genstande for Diplomaternes 
Spekulationer. Carlos 1 Fader var bleven gift, da han kun var 
16 Aar gammel; hans Bedstefader var vel først bleven det i sit 
26de Aar, men til Gengæld var han bleven forlovet allerede da 
han laa i Vuggen, og havde haft Tid til at gentage dette Eks- 
periment 9 Gange, før han gled ind i Ægteskabets Havn. Ogsaa 
med Carlos' Giflermaal havde Politikerne tidlig begyndt at sysle; 
da der i 1559 forhandledes om Fred mellem Spanien og Frankrig 
og Forsoningen efter Tidens Skik skulde besegles ved et Giftermaal, 
aftaltes der et Parti mellem den spanske Prins og Elisabet af 
Valois, et af Katharina af Medicis mange Børn. Inden Freden blev 
endelig afsluttet, ændredes Aftalen dog derhen, at det blev selve 
Kong Filip, der skulde ægte Prinsessen, hvad der ogsaa skete 
Aaret efter. Saaledes fik Don Carlos en Stifmoder i Stedet for en 
Brud; at dette har været en Skuffelse, der har ramt den fjorten- 
aarige Dreng synderlig dybt, mærker man dog ikke. Der udviklede 
sig et ganske naturligt og hjærteligt Forhold mellem ham og den 
unge Dronning; hun havde aabenbart Medfølelse med den syge- 
lige, melankolske Yngling og søgte at opmuntre ham, hvor hun 
kunde, og han viste hende til Gengæld varm Hengivenhed. Han 
saas ofte i Selskab med Dronningen, og naar hun om Aftenen 
holdt en lille Dans med sine Damer, blev Carlos indbudt med; — 
men at der heri skulde gemme sig en gensidig Kærlighed, det er 
der intet, der tyder paa, og meget, der taler imod. Elisabets 
Ægteskab var i det hele lykkeligt; hun fandt sig godt til Rette i 
de spanske Forhold og var fuldt tilfreds med den hensynsfulde 
Opmærksomhed, hvormed Filip omgav hende, og da hun en Gang 
havde været syg, og Kongen ikke havde forladt hende et eneste 
Øjeblik, skrev hun henrykt til sin Moder, at hun var den lykke- 
ligste Kvinde i Verden. Ægteskabet syntes ikke straks at blive 
frugtbart, og da Don Carlos i 1562 laa saa farlig syg, ytrede han 

Tilskueren. 1889. 5 

til Faderen sin Sorg over at skulle dø, før Dronningen havde født 
Børn, — et ganske betegnende Træk. Senere fødte Elisabet dog 
et Par Døtre. 

Hen i Tredserne blev Spørgsmaalet om Carlos' Ægteskab 
brændende. Medens alle Europas Hoffer udspændte deres Næt 
efter den rige Arving, vilde Spanierne helst have ham gift med 
hans egen Tante, Donna Juana, der vel var 8 Aar ældre end 
han, men regnedes for en af Spaniens skønneste Damer, og dertil 
var en klog Fyrstinde, der havde styret Riget godt under Filips 
Fraværelse og vundet megen Yndest hos Folket. Ikke med Urette 
mente man, at Carlos kunde trænge til at have en Vejleder i 
sin Hustru, men maaske var det netop dette, der frastødte den 
unge Prins; vist er det, at skøndt han holdt meget af sin Tante, 
vilde han absolut ikke have Tanten til Hustru. »Heller dø«, 
sagde han med sin sædvanlige Heftighed. Ikke heldigere gik det, 
da Dronning Elisabet søgte at vinde ham for sin yngre Søster 
Margrete. Skøndt hun i flere Aar arbejdede paa at faa dette 
Parti i Stand, lykkedes det dog ikke; Carlos indrømmede, at den 
lille Prinsesse var rigtig køn, men videre vilde han ikke gaa. 

Mere alvorlig var der Tale om Marie Stuart, der sad som 
en tyveaarig Enke paa Skotlands Trone. Det tiltalte Don Carlos ; 
naar hans Fader, som han ventede, vilde overlade ham Styrelsen 
i Nederlandene, saa kunde han »ved at gifte sig med Dronningen 
af Skotland blive mere end blot sin Faders Statholder, faa en 
anden Titel og større Magte Han opgav dog hurtig denne Plan 
og fæstede sig endelig ved Tanken om sin Kusine, den østrigske 
Ærkehertuginde Anna, der var hans jævnaldrende, og i hvis 
Portræt han var bleven meget indtaget. Han erklærede ofte med 
største Bestemthed, at hende vilde han have og ingen anden, og 
hun var stadig i hans Tanker. "Man saa ham hensunken i stille 
Betragtning foran hendes Billede, og da han en Gang kørte ud 
med Dronningen og hendes Damer, og hun spurgte ham, der sad 
tavs i Vognen, hvor hans Tanker var henne, svarede han, at de 
var 200 Mile borte. »Og hvor da?« spurgte Dronningen. »Hos 
min Kusine«. Carlos udtalte ogsaa, at han i alle Sager vilde 
lystre Kongen, sin Fader, men hvad Ægteskab angaar og Valget 
af den, med hvem han skulde tilbringe sit Liv, saa vedkom det 
kun ham. 

Saaledes kunde den tyveaarige Prins tænke; Faderen og 
dennes Ministre derimod havde ikke megen Sans for Kærlighed 

og Erotik. De saa Sagen fra Statsmandens Standpunkt: en 
giftefærdig Prins, det var et Moment i Europas Storpolitik, der 
maatte udbyttes efter bedste Ævne. »Kongenc, skriver den franske 
Gesandt, »vakler frem og tilbage, fremviser sin Vare og opgør 
sit Regnestykke; tilsidst tager han, hvad han bar mest Fordel af c. 
Filip forhastede sig ikke; det var, som han sagde, af Vigtighed 
for hans og Kristenhedens Sager at holde Prinsen fri for ethvert 
Baand lige indtil det Øjeblik, da hans Bryllup kunde finde Sted. 
Saaledes blev Don Carlos' Giflermaal vævet ind i Europas Politik, 
og det svingede frem og tilbage med Spaniens Forhold til Frankrig, 
til Østrig og til England. Dette kan vi her ikke forfølge; men 
der kommer et andet Moment til, som interesserer os mere: Hen- 
synet til Prinsens Person, til hans legemlige og aandelige Svaghed 
spiller med ind i Filips og hans Raadgiveres Overvejelser. Var 
det beldigt, at denne sygelige Yngling indgik Ægteskab? Kunde 
man lade denne stridige og heftige Karakter indvikles i et frem- 
med Lands Forhold? Kunde man betro ham en selvstændig 
Post, der kunde svare til hans Stilling som Ægtemand, f. Eks. 
sætte ham til Statholder i Nederlandene. 

Saadanne Spørgsmaal var fremme i det kongelige Raad, 
og Svaret var ikke, som Don Carlos og hans Venner kunde 
ønske det. At gifte den spanske Kronprins med Marie Stuart var 
i sig selv fristende nok; der aabnedes herved Udsigt til at gen- 
vinde Skotland for Katolicismen, og man skaffede Spanien en 
Forbundsfælle i Ryggen paa England, hvor Dronning Elisabet 
mere og mere udviklede sig til at blive Filips store Modstander- 
inde. Filips kirkelige og politiske Interesse maatte i lige høj Grad 
anbefale dette Parti, og dog besluttede man efter lange Over- 
vejelser at opgive den skotske Plan, opgive den netop af Hensyn 
til Carlos* Personlighed ; >paa Grund af Prinsens Karakterc , hedder 
det, >kunde man dog af dette Ægteskab ikke forvente de ønskede 
Frugter c Af andre Grunde, men med ikke mindre Sympati, 
maatte Filip se paa Tanken om en ægteskabelig Forbindelse med 
de beslægtede Habsburgere i Tyskland. En Tid lang havde der 
hersket Kulde mellem de to Linjer af det mægtige Hus; denne 
Kølighed var nu i Færd med at svinde bort, og Filip ønskede 
intet hellere end at faa den helt udryddet ved et Ægteskab. 
Atter traadte imidlertid Hensynet til Prinsen hindrende i Vejen; 
allerede i 1562 skrev Filip i Fortrolighed til Kejserhoffet, at Ægte- 
skabet maatte udsættes af Hensyn til Prinsens aandelige Mangler, 

5* 

og siden gik det ene Aar efter det andet, uden at man kunde 
formaa Filip til at træffe nogen endelig Afgørelse. 

Vi har Lejlighed til ogsaa at se Don Carlos under Syns- 
punktet den tilkommende Ægtemand fra en anden Side. Kejser 
Maximilian havde sendt en af sine Diplomater, Friherre v. Dietrich- 
stein, til Madrid for at virke for Giftermaalet mellem Carlos og 
hans Datter, og i sine Indberetninger kommer denne da, som 
naturligt var, ofte tilbage til Prinsen og søger at fremstille hans 
aandelige og legemlige Tilstand. Uheldigvis har Friherren ikke 
været nogen stor Psykolog: »Det er vanskeligt at dømme om 
Prinsen (es ist beschwerlich von ime zue judiciren)« , dette Ord, 
der undslipper ham en enkelt Gang, kunde staa som Motto over 
alle hans Indberetninger, saa vaklende og modsigende er de 
Forsøg paa Karakteristik, han giver. Dertil er Dietrichstein ikke 
helt upartisk; han er saa ivrig for at faa Giftermaalet i Stand, 
at han helst vil lukke sine Øjne for, hvad der kan tale imod 
det. Men hvor ofte maa han alligevel ikke dvæle ved Prinsens 
sælsomme Væsen, fortælle om hans Egensindighed, hans Heftig- 
hed og Ilsindethed, som Gesandten — vistnok med megen Urette 
— forklarer ved en forsømt Opdragelse, tale om Prinsens Syge- 
lighed, hvori denne selv synes at være Skyld. Fuldstændig uklar 
er Dietrichstein om det Hovedpunkt, som han især havde Ordre 
til at skaffe oplyst: var Carlos virkelig i Stand til at indgaa 
Giftermaal, kunde hans Ægteskab blive frugtbart? Atter og atter 
ventilerer Gesandten dette Punkt, og han kan ikke skjule, at den 
almindelige Stemme i denne Retning kun spaaede slet. Naar han 
da skal sammenfatte sin Karakteristik af Prinsen, falder den om- 
trent saaledes ud: »Carlos er i Sandhed en svag og sygelig 
Herre, men paa den anden Side en mægtig Konges Sønt; — 
man føler saa godt, baade, hvad Dietrichstein mente, og hvorfor 
han saa gærne vilde tro noget andet. 

Saaledes gik da det ene Aar hen efter det andet, uden at 
det kom til nogen Afgørelse med Don Carlos' Giftermaal. Det 
var en tung Skuffelse for den unge Prins, ti naar hans Tanker 
stedse mere kredsede om Giftermaalet, var hans fantastiske Kær- 
lighed til Kusinen herved endda det mindste; fremfor alt saa 
han i Ægteskabet en sikker Vej til en selvstændig Stilling, og 
dette var det, han især længtes efter. Han var nu over 20 Aar 
gammel; i den Alder havde Karl V. været den mægtige Hersker over 
næsten grænseløse Riger og Filip II i det mindste styret Spanien 

med stor Selvstændighed under Faderens lange Fraværelse. Carlos 
derimod var intet, levede ved Faderens Hof, var altid under 
hans Øjne. Det var dette, han vilde ud af, og naar Faderen og 
hans Ministre stadig forhalede Afgørelsen af Giftermaalet, saa han 
deri kun en ufortjænt Krænkelse, et Forsøg paa at holde ham 
borte fra den Stilling, som han var selvskrevet til at indtage. 
Han var voksen, og man behandlede ham som et Barn, der ikke 
kunde gaa ene. Saaledes udvikledes der hos ham en stigende 
Misnøje med Faderen, et voksende Had til Filips Raadgivere; med 
Aaret 1564 begynder de fremmede Sendemænd at tale om det 
spændte Forhold mellem Fader og Søn, og i den følgende Tid 
kommer de atter og atter tilbage dertil. 

Vi véd, at Carlos ikke hørte til dem, der formaar at skjule 
deres Følelser. Hans bidende Sarkasme, der allerede tidligere 
havde frastødt saa mange, blev nu rettet mod Faderen og dennes 
Politik; han kritiserede Filips Handlinger, han dadlede hans 
Raadgivere, og han gjorde dette, hvem han saa end talte med. 
Undertiden kunde han ramme godt. Det fortælles, at han lod 
lave en Bog med mange hvide Blade; paa Titelbladet skrev han: 
»Kong Filips store og beundringsværdige Rejserc, og indeni fulgte 
saa fra Blad til Blad: »Rejsen fra Madrid til EscuriaU, >Rejsen 
fra Escurial til Toledoc, »fra Toledo til Madride, »fra Madrid til 
Aranjuezc, »fra Aranjuez til Madrid« osv. Unægteligt ganske 
træffende overfor Filip II, der i sine sidste 40 Aar ikke kom 
udenfor Spaniens Grænser og yderst sjældent videre end fra Madrid 
ad til Lystslottene i Omegnen. 

Vi véd ikke synderlig om, hvorledes Filip II har stillet sig 
overfor denne Søn, der letsindig kritiserede sin kongelige Fader i 
et Land, hvor Enevælden var saa udviklet, at den ellers nok 
kunde holde al Kritik nede. Det har sikkert ikke ligget for Filip 
ved milde Ord og venlig Tiltale at søge at faa Sønnen tii at 
indse det upassende i sin Opførsel; dog maa det indrømmes, at 
Kongen gjorde et og andet for at tilfredsstille Carlos' ubestemte 
Lyst til Virksomhed og f. Eks. en Tid lang lod ham præsidere i 
Statsraadet og Krigsraadet. Man forstaar let, at dette ikke til- 
fredsstillede Don Carlos; at føre Forsædet ved Raadslagninger 
mellem ældre, veltjænte Embedsmænd, det var ikke den Art Be- 
drifter, hans Hu stod til, og han vidste saa godt som nogen, at 
de egentlige Afgørelser ikke blev truffet i Raadet, men i Kongens 
Kabinet, hvortil kun nogle faa af de fortroligste Raadgivere havde 



Digitized by Google 



70 



Don Carlos. 



Adgang. Det Indblik i Statshemmelighederne, som man nægtede 
Carlos, søgte han da selv at skaffe sig; en skønne Dag fandt han 
paa hverken mer eller mindre end at lure ved Døren til Kabi- 
nettet. Det gjorde han ganske aabenlyst, i hele Hoffets Nær- 
værelse, og da en af hans Kavallerer forestillede ham det mindre 
passende deri, fik han en Ørefigen til Løn og derefter sin Afsked 
af Prinsens Tjæneste. At Kongen trøstede den uheldige Raad- 
giver med en Stilling ved sit Hof, var jo ret naturligt. 

Den stærke Følelse af at være haardt forurettet og krænket 
borede sig dybere og dybere ned i Prinsen, og under Indtryk 
deraf voksede det sygelige Hang, der allerede fra først af laa i 
hans Karakter; fra hans senere Aar mældes der da ogsaa oftere 
om Udskejelser i den ene eller den anden Retning. Hans Hoffolk 
led under hans grænseløse Heftighed; der fortaltes om Stokkeslag 
til den ene og Trusler paa Livet mod den anden. Hvad han fik 
Lyst til, købte han uden noget Hensyn til Prisen, ja han kunde 
falde paa at betale det tidobbelte af, hvad Sælgeren forlangte. 
Det hed sig, at han strejfede om paa Madrids Gader; andre vilde 
have set ham i Byens berygtede Huse. Jeg antyder kun alt 
dette med meget Forbehold; ti det er klart, at da det spændte 
Forhold mellem Fader og Søn blev bekendt, saa fog Bagtalelsen 
Flugt, og mange kunde mene at vinde Gunst hos Faderen ved 
at dadle Sønnen. For os er det da omtrent umuligt her at 
skelne sandt fra opdigtet. Sikrere kan man derimod bygge paa 
det Faktum, at Carlos* virkelige, utvivlsomme Venner paa denne 
Tid følte den største Ængstelse over den Retning, han var kommen 
ind paa, og indtrængende opfordrede ham til at standse paa en 
Vej, der vilde føre ham i Fordærvelse. Det var Tilfældet baade 
med hans forhenværende Lærer, der nu var bleven Biskop, og 
ligeledes med en Retslærd ved Navn Suarez, som under hans 
Ophold i Alcala var kommen til at staa ham nær. Begge skrev 
de i varme Ord til den unge Prins om, hvor urimeligt og hvor 
urigtigt det var af ham at sætte sig op imod Faderen; begge 
beder de ham om først og fremmest at lære at tæmme sit eget 
Sind, og naar den sidste minder Prinsen om den Ørefigen, han 
skal have givet Don Alonso, om hans Trusel mod Don Fadrique 
om at støde ham ned med en Dolk, om de 23 Heste, som han 
5 Timer igennem har overvældet med Slag, saa viser dette i 
det mindste, hvad selv hans Venner kunde tænke sig som muligt 
ud fra deres Kendskab til Prinsens Karakter. 

Hvad der længe havde gæret hos Carlos, kom endelig til 
fuldt Udbrud, da han led sin sidste store Skuffelse. Naar han 
havde drømt om en selvstændig Stilling, havde han særlig rettet 
sine Tanker paa Nederlandene. Det var gammel Skik, at Kronen 
i disse fjærne Landsdele blev repræsenteret ved et Medlem af det 
kongelige Hus, og allerede da Carlos spekulerede over Gifter- 
maalet med Marie Stuart, havde han jo set sig selv som Styrer 
af de flanderske Provinser. Nu syntes der at aabne sig en Mu- 
lighed for ham til at blive dette. I hele Filip II.s Tid havde 
Nederlandene været styrede af hans Halvsøster Margrete af Parma, 
men en Kvindes Haand syntes ikke længer tilstrækkelig til at 
holde Nederlænderne i Tømme; Protestantismen havde bredt sig 
stærkt der oppe, og Haand i Haand med Kætteriet havde der 
rejst sig en national Opposition, der vilde opretholde Landets 
Friheder mod den truende spanske Enevælde. Filip tænkte vir- 
kelig paa at give Margrete en mandlig Afløser eller paa selv at 
rejse til Nederlandene for derved at bringe Landet til Ro. Carlos 
haabede nu at kunne blive den nye Statholder, eller hvis Faderen 
selv vilde rejse derhen, maatte dette, mente Carlos, i det mindste 
medføre et Møde med Kejseren og dermed den endelige Afgørelse 
af hans Giftermaal med Anna; han vilde selv følge Faderen paa 
Rejsen og ventede da at blive efterladt i Flandern, naar Kongen 
vendte hjem. Med hele sin Sjæls Heftighed kastede han sig ind 
i disse lyse Planer, og da de spanske Stænder ytrede Ønsket om, 
at Kongen vilde lade sin Søn blive tilbage som Regent i Spanien, 
trængte Carlos, brydende al Etikette, ind i Stændernes Forsamlings- 
sal; i de heftigste Udtryk dadlede han det Indgreb i hans For- 
hold, som Stænderne havde tilladt sig, og erklærede, at de de- 
puterede, der fastholdt Forslaget, i ham vilde faa en Dødsfjende, 
som nok skulde vide at hævne sig. 

Saa ivrig havde Don Carlos hæftet sig ved disse Mulig- 
heder; desto forfærdeligere blev ogsaa Skuffelsen, da slet intet af, 
hvad han havde haabet, gik i Opfyldelse. Kongens Rejse blev 
først opsat og senere helt stillet i Bero; til Statholder i Neder- 
landene valgte Filip Hertugen af Alba. Da Carlos hørte om 
denne Udnævnelse, kom det til en heftig Scene imellem ham og 
Alba; Prinsen skal have draget Dolken mod Hertugen og truet 
med at dræbe ham, hvis han ikke opgav at rejse til Neder- 
landene. 



Digitized by Google 



72 



Don Carlos. 



Fra nu af følte Carlos sig i Krig med Faderen. Hvad 
Filip nægtede ham, vilde han skaffe sig ved egen Kraft, og han 
forsøgte det paa en næsten barnlig, naiv Maade. Han lavede sit 
Værelse om til en Fæstning; han sov ikke mere uden at have 
Vaaben under sin Hovedpude, og hans Garderobe var fuld af 
Kugler, Krudt og Arkebuser; en fransk Ingeniør lavede ham en 
Mekanisme, der tillod ham, naar han laa i sin Sæng, at aabne 
og lukke Døren til Soveværelset. Saaledes følte Carlos sig fore- 
løbig sikker og kunde nu i Ro tænke paa sin Flugt; ti det var 
den Udvej, han vilde gribe. Det gjaldt først >at skaffe Penge til 
Veje. Han mente at have Brug for 600,000 Dukater, og han 
sendte i den Anledning to af sine Kammerjunkere ud paa Rejser 
til Spaniens forskellige Byer. Lidt senere skrev han til flere af 
Castiliens Stormænd og befalede dem at holde sig rede til at 
ledsage ham paa en Rejse, som han havde for. Ligeledes for- 
fattede han Epistler saa vel til Castiliens Stænder som til Europas 
Fyrster; i dem alle udviklede han, hvorledes Faderens skammelige 
Behandling havde tvunget ham til at flygte. Disse sidste Breve 
blev dog ikke afsendte; Stormændene derimod modtog deres og 
skyndte sig naturligvis at berette Kong Filip om denne mærkelige 
Ordre; der er vel heller ingen Tvivl om, at Kongen har været 
fuldstændig underrettet om alle de andre Forholdsregler, som 
Carlos havde truffet. 

Det var ved Juletid 1567. Filip havde begivet sig ud til 
Escurial for her i dette Slot, der tillige var et Kloster, at tilbringe 
den hellige Fest; denne Fraværelse var det, at Carlos ønskede at 
benytte. Han betroede sine Planer til sin Onkel Don Juan, der 
ikke var meget ældre end han selv. Han viste ham, hvor lidt 
Filip havde gjort for ham, og hvor meget han, Carlos, kunde 
gøre; naar Juan vilde følge ham til Italien, vilde han skænke 
ham enten Hertugdømmet Milano eller Kongeriget Neapel. Don 
Juan søgte først at snakke Carlos fra disse vilde Planer; da det 
ikke vilde lykkes, udbad han sig lidt Betænkningstid og skyndte 
sig saa ud til Escurial, hvor han aabenbarede Kongen alt. Kort 
efter kom der Underretninger fra anden Side. I Anledning af et 
af Paven udskrevet Jubilæum skulde hele den kongelige Familje 
nyde Sakramentet den 28de December. Dagen før gik Don Carlos 
til Skrifte, men da han betroede sin Skriftefader, at han bar et 
dødeligt Had til en Person, som han ikke kunde tilgive, nægtede 
Munken ham af denne Grund Absolution. Forgæves forhandlede 

Prinsen saa vel med ham som med andre Teologer; det lykkedes 
ham ikke at overbevise dem om, at han under disse Forhold 
kunde faa Syndstilgivelse, og da han foreslog dem at omgaa 
Spørgsmaalet ved at give ham en uindviet Hostie, vakte dette 
naturligvis Munkenes største Rædsel. Prioren i Klostret tog ham 
til Side og udspurgte ham om, hvem den Mand var, som han 
ikke kunde tilgive. Carlos svarede først, at det var en Mand af 
høj Stand, senere, at det var hans Fader. Ogsaa dette blev 
meddelt Kong Filip. 

Hvad der rørte sig i Filips Hjærte ved denne Lejlighed, 
derom véd Historien intet at fortælle. Kongen blev i Escurial 
Julen igennem og et Par Uger ind i det nye Aar; han over- 
værede en Kirkeindvielse, han var tilstede ved en Munks Ind- 
trædelse i Klostret. Intet tydede paa noget usædvanligt, uden 
alene dette, at der fra Escurial kom Befaling til Præsterne i 
Madrid og Omegn om offentlig i Kirkerne at rette den Bøn til 
Gud, at han vilde raade og vejlede Kongen ved en vigtig Af- 
gørelse, som han havde at træffe. 

Endelig den 17de Januar kom Filip til Madrid; Dagen efter 
blev Carlos fængslet. Om Aftenen Kl. 11 traadte Kongen ind i 
hans Værelse med Sværd i Haanden og Rustning under Kappen; 
han var ledsaget af sine vigtigste Raadgivere, af nogle Hoffolk 
og en halv Snes Soldater. Den snilde Mekanisme, som Prinsen 
havde ladet lave, var i Forvejen sat ud af Virksomhed, og Prinsen 
blev først vækket af sin Søvn ved den Støj, som de indtrædende 
gjorde. Man fjærnede de Vaaben, som han havde gemt, alle 
hans Papirer blev taget fra ham, Vinduerne i hans Værelse blev 
tilspigrede, og det blev overdraget nogle Adelsmænd at vogte paa 
Prinsen baade Dag og Nat. Alle beundrede den fuldstændige 
Sjælsro, som Kongen viste, og at det ved denne Lejlighed, som 
andre Beretninger vil vide, er kommet til en heftig Scene mellem 
Fader og Søn, synes lidet sandsynligt; muligvis har dog Kongen 
sagt de Ord til Carlos, som er saa betegnende for Filip II: »Fra 
nu af vil jeg behandle Eder ikke som Fader, men som Konge«. 

Fængslingen af Spaniens Kronprins var en Begivenhed, 
der vakte Opsigt langt ud over Rigets Grænser. Filip II frem- 
stillede selv Sagen i Breve til de beslægtede Hoffer, og han 
lægger i disse Skrivelser især Vægt paa, at hvad der var sket, 
ikke var foranlediget ved en enkelt Forløbelse af Sønnen; Fængs- 

lingen var et Resultat af en igennem flere Aar fortsat Iagttagelse 
af Prinsens Karakter. »Deres Højhede, skrev han til den tyske 
Kejserinde, »vil jeg sige, at hvis Prinsen kun havde gjort sig 
skyldig i Ulydighed, i Mangel paa Respekt overfor mig, saa vilde 
jeg vel have fundet en anden Udvej, som frelste hans Ære, der 
ogsaa er min. Men hans Handlinger har stadfæstet den Mening, 
som man i flere Aar har haft om hans Karakter og hans Natur, 
og det er disse Mangler, som har tvunget mig til at se mere 
fremad og til at forekomme den store Skade, som var at frygte 
for Kirkens Interesse og mine Staters Bedste; dette er jeg for- 
pligtet til at gøre uden Hensyn til Blodets Baand eller noget 
andet menneskeligt Forholde. Paa lignende Vis udtaler Filip sig 
overfor Paven. Han fremhæver, hvilken Byrde Gud har lagt paa 
hans Skuldre ved de Stater, hvis Styrelse han har betroet til 
hans Varetægt, og hvor store Vanskeligheder særlig Opretholdelsen 
af den ortodokse Religion volder; netop derfor er det saa væsent- 
ligt, at hans Efterfølger fortsætter i hans Aand. »Men det har 
behaget Gud for mine Synders Skyld at give mig en Søn, der 
har saa store Mangler, nogle stammende fra hans Forstand, andre 
fra hans Natur, at han ganske savner Ævne til at styre Staten c 
Da den spanske Sendemand i Rom afgav det nysnævnte 
Brev til Paven — det var den fromme og fanatiske Munk Pius V 
— , roste denne meget Kongens Handlemaade; han forstod vel, 
sagde han, at Religionens Opholdelse var afhængig ikke blot af, 
at Kong Filip fik en lang Regering, men ogsaa af, at han fik en 
Efterfølger, der fulgte det af ham anviste Spor. Ligesom Paven 
var ogsaa de fremmede Gesandter i Madrid fuldt overbeviste om, 
at Filip havde handlet efter nøje Overvejelse og af gode Grunde. 
Selv den mod Carlos saa venligtsindede Dietrichstein skriver, at 
»enhver kender Kongens Sagtmodighed og véd, hvor meget al 
Strænghed er ham imodc; han maa derfor have haft »høje og 
store Aarsager« til sin Optræden. Dronning Elisabet, der følte 
den største Medfølelse med den ulykkelige Prins, tvivlede heller 
ikke paa Carlos' Uret overfor Faderen: »Gud har villet, at 
Prinsen har aabenbaret sig som han er, til min største Be- 
klagelse«. 

Man sætte sig ret ind i Filips Tankegang. Sønnens 
Fængsling var ikke en Straf, heller ikke et Middel til at for- 
bedre ham, ti dette havde man forsøgt, og det havde vist 
sig ugørligt; det var ikke noget forbigaaende, der siden kunde 

ændres. Nej, Maalet var »at skaffe et sandt og fuldstændigt 
Lægemiddel (or den kommende Tid og at forhindre den store 
Skade, som man kunde vente fra Prinsen, medens Faderen levede, 
og endnu mere senere«. Og Filip tilføjede de forfærdelige Ord: 
»Denne første Forholdsregel, som er bleven anset for nødvendig, 
vil derfor som Konsekvenser have andre Dispositioner, saaledes 
som Tilfældets Natur kræver«. 

Hvad Filip her mener, er let at forstaa. At holde Prinsen, 
den af Stænderne hyldede Tronfølger, i evigt Fængsel, maatte 
politisk set betegnes som en Umulighed. Det vilde være en 
stadig Fare, saa længe Filip regerede, og den Dag, han døde, 
vilde Prinsen træde ud af sit Fængsel som Landets lovlige Herre. 
Hvis Carlos skulde leve, maatte han i det mindste frakendes sine 
Rettigheder som Tronfølger, hvad der kun kunde ske ved en ny 
Beslutning af Castiliens Cortes. Man synes i Virkeligheden, 
straks efter at Prinsen var fængslet, at have tænkt paa at gaa 
denne Vej; der blev optaget Forhør, afhørt Vidnesbyrd, indhentet 
Erklæringer, men efter et Par Maaneders Forløb høres der intet 
mere herom. Har man frygtet Modstand fra Cortes, eller har 
man ment, at denne Vej dog ikke var »et sandt og fuldstændigt 
Lægemiddel«? Karl V.s Moder Johanne havde været utvivlsomt 
vanvittig og i lang Tid udetrængt fra Styrelsen, og dog kom der 
alligevel et Øjeblik, hvor Spanierne benyttede sig af hendes Navn 
til at rejse Opstand mod Rigets lovlige Herre. 

I Virkeligheden var Carlos* Død den nødvendige »Konse- 
kvens« af hans Fængsling, og han døde da ogsaa et halvt Aar 
efter, den 24de Juli 1568. Dette er sikkert nok, men hvorledes 
døde han? Det hedder i de officielle Beretninger, at da den 
tørre Sommervarme begyndte i Madrid og plagede Prinsen, øde- 
lagde han sin egen Sundhed ved at drikke endeløse Mængder af 
Isvand; han lod Værelset helt gennemfugte og kom endogsaa Is i 
sin Sæng. Resultatet var en Dysenteri, som gjorde Ende paa 
Prinsens Liv. 

Er det gaaet saaledes til, eller har de Rygter Ret, der 
hurtig bredte sig om, at Prinsen var bleven dræbt i sit Fængsel? 
Hvis vi vil være ærlige, maa vi sige, at derom kan vi ikke have 
nogen Mening. Carlos' Vogtere var tavse, Fængslets Mure var 
tykke; enhver Forbindelse med Yderverdenen var afskaaren. Der 
er da sikkert ingen Grund til at tro, at Rygternes Ophavsmænd 



Digitized by Google 



76 



Don Carlos. 



har vidst noget om, hvad der den 24de Juli foregik bag Fængslets 
Vægge, — men paa den anden Side, kan vi være sikre paa, at hvad 
Filip II berettede eller lod sine Hofmænd fortælle, at det var 
Sandheden? To Aar efter døde den fængslede nederlandske Ud- 
sending Montigny paa Slottet i Simancas; det berettedes officielt, 
at han først var bleven syg og tilsidst var død af sin Sygdom. 
Saaledes fortalte Filip det til de fremmede Sendemænd i Madrid, 
og han forelagde dem Breve fra Simancas, hvori Sygdommens 
Gang var skildret. Ikke desto mindre véd vi nu, at Montigny er 
bleven henrettet i sit Fængsel; man har fundet baade Kongens 
Ordre dertil og Slotshøvedsmandens Erklæring om Ordrens rigtige 
Udførelse. Dette Eksempel vil vise, hvor lidt man tør stole paa 
de officielle Beretninger om Carlos' Endeligt. 

Om det da er gaaet Carlos som Montigny, eller om 
Skæbnen virkelig har befriet Filip fra selv at drage »de nødvendige 
Konsekvenserc , det kan ingen sige. Sikkert synes det derimod, 
at hvis man vil fæste Lid til den officielle Beretning, saa kan 
Filip dog ikke frikendes for at have tilladt sin Søn selv at frem- 
skynde sin Død. Naar man havde sat en Skærm for Fængsels- 
værelsets Ovn for at hindre Carlos i at springe i Ilden, naar man 
havde frataget ham ethvert skærende Redskab, hvormed han 
kunde saare sig selv, saa kunde man vel ogsaa have begrænset 
hans Misbrug af Isvand, hvad der jo var en gammel Uvane hos 
Prinsen, og naar Filip, som har forudset denne Indvending, søger 
at afvæbne den ved at sige, at Prinsen i saa Fald sikkert havde 
overgivet sig til andre Daarskaber, der havde været endnu mere 
skæbnesvangre for hans Liv »og, hvad der var værre, for hans 
Sjæl«, er Forsvaret ikke meget overbevisende. Maaske kan dog 
netop det, at Filip skriver saaledes lige efter Prinsens Død, tages 
som et Slags Bevis for, at Prinsen virkelig er omkommen paa den 
angivne Maade; skulde en hemmelig Henrettelse skjules ved en 
foregiven Sygdom, havde Filip vel fundet paa en anden Syge- 
historie, der mindre blottede hans egen passive Del i Søn- 
nens Død. 

Saaledes ender da Don Carlos' Saga. Jeg har ladet 
Kendsgerningerne tale, og hvorledes man vil dømme Fader og 
Søn imellem, vil jeg henstille til Læseren selv. Mig synes det 
klart, at hvorvel der ikke kan være Tale om, at Carlos i egent- 

ligste Forstand var vanvittig 1 ), saa kan hans Sjælstilstand dog 
heller ikke have været normal og sund; et Sted i det vidtløftige 
Grænseland mellem fuld Sjælesundhed og hel Sindssyge, dér maa 
hans Stade søges. Mere har Faderen heller ikke paastaaet, og 
jeg tror, at han her har sagt, hvad han virkelig ménte. Vistnok 
er det saa, at ingen er forpligtet til at tro Filip paa hans Ord; 
han var som Statsmand en stor Hykler, større end maaske nogen 
i dette Machiavellismens Aarhundrede, og han veg aldrig tilbage 
for at bruge en Usandhed, naar den kunde tjæne hans Formaal. 
Men i dette Tilfælde tror jeg, at han ikke har haft noget at 
skjule; hele hans Optræden bliver kun forklarlig, naar han virke- 
lig har ment, at Sønnen var uskikket til at være hans Efterfølger. 
Kong Filip var ingen Tyran, der gik frem med Grusomhed, fordi 
Grusomhed i sig selv var ham kær; — han var Fanatiker, fuldt 
overbevist om sit Kald til at værne om Trone og Alter, og han 
fulgte dette Kald med jærnhaard Konsekvens. Ingensteds kommer 
hans umenneskelige Haardhed stærkere frem end i Forholdet til 
Sønnen; men man maatte skabe Filip helt om for at tænke sig, 
at han kunde have handlet anderledes. Han handlede overfor 
Carlos »som Konge, ikke som Fadere 

* * 

Vi har set, hvorledes den historiske Don Carlos var, og 
vender nu tilbage til Schillers. Megen Lighed mellem de to er 
der just ikke, og naar jeg før sagde, at Schiller sikkert mente, at 
hans Skildring af Carlos i Grundtrækkene var i fuld Overens- 
stemmelse med Historien, kan man nok med Forundring spørge, 
hvorledes i al Verden dog den ældre Historieskrivning kan være 
kommen til et saadant Billede af Carlos, naar Virkeligheden var, 
som jeg nu har tegnet den. I Virkeligheden har dette Ideal- 



') Der er fremkommet en Notits om, at en Autografsamler i Madrid skal 
eje et utvivlsomt ægte Brev fra Carlos til Paven, hvis Form og Indhold 
i lige Grad vidner om Sindsforvirring; uheldigvis vil Samleren ikke til- 
stede Brevets Offentliggørelse, da det derved vilde miste noget af sit 
Værd som Autograf. Meddelelsen maa sikkert modtages med megen 
Mistillid. 



Digitized by Google 



78 



Don Carlos. 



billede sikkert heller ikke sin Rod, men vel i samtidige Rygter 
og gamle Sagn. 

Havde allerede Carlos' Fængsling vakt overordentlig Opsigt, 
saa gjorde hans pludselig efterfølgende Død det endnu mere; i 
Spanien og rundt omkring ved Europas Hoffer diskuterede man 
hans Skæbne, spekulerede over hans Dødsmaade og allermest 
over, hvad der vel kunde være Aarsagen til hans Undergang. 
Man kendte Filip tilstrækkelig til at vide, at han ikke havde 
handlet uden gode Grunde, og man var altfor mistroisk overfor 
ham, til at man skulde slaa sig til Ro med de Grunde, han selv 
havde angivet. Prinsens Karakter, hans mulige Sindssyge var en 
altfor vag Aarsag; man troede, at der maatte være præcisere, 
mere tvingende Grunde til Kongens Handlemaade. Nogle gættede 
da paa, at Carlos havde været Kætter, at Arvingen til den største 
katolske Magt i Europa, at Sønnen af Katolicismens ivrigste For- 
kæmper var en hemmelig Protestant, og man mindedes, at Filip 
en Gang havde ytret, at om hans egen Søn blev fordømt af 
Inkvisitionen , vilde han selv være den første til at bære 
Brænde til Baalet. Andre gissede, at Carlos havde været en 
Forræder mod sin Fader, at han havde staaet i hemmelig For- 
bindelse med Nederlænderne, med Egmont, med Montigny, ja 
med selve Vilhelm af Oranien, og at det havde været hans Plan 
at flygte til Nederlandene og rejse dem til Kamp mod Filip. 

Disse Rygter var vidt spredte, og vi bør prøve lidt nær- 
mere, om de maaske har truffet Sandheden. Var Carlos en fra- 
falden fra sin Faders Tro eller en Forræder mod hans Krone, 
vilde dette jo fuldt ud forklare , ja til en vis Grad forsvare Filips 
Optræden. 

Carlos skal have staaet i Forbindelse med de nederlandske 
misfornøjede. Der er det rigtige deri, at Regentskabet i Neder- 
landene jo altid havde staaet for ham som hans første Maal, og 
naar han vilde flygte til Italien, er det meget muligt, at han ad 
denne Vej vilde søge op til Flandern. Men at de nederlandske 
Statsmænd skulde have indladt sig med denne umodne og eksal- 
terede Yngling, og allermest, at de nederlandske Udsendinge i 
Spanien, der her var i en saa overordentlig vanskelig og farlig 
Stilling, skulde have vovet at drøfte Planer mod Filip med denne 
hans Søn, der saa daarlig forstod at lægge Skjul paa, hvad han 
havde paa Hjærtet, — det forekommer mig ganske utroligt. 

Der er da heller ikke i de rige Kilder til den nederlandske 
Opstands Historie fundet det allermindste Spor til nogen Forbindelse 
mellem Oppositionen og Don Carlos ; • tvært imod , Oranien har 
paaviselig haft en meget daarlig Mening om Carlos' Personlighed, 
og naar han senere udslynger den Beskyldning mod Kong Filip, 
at han baade har dræbt sin Søn og sin Hustru, saa nævner han 
derved heller ikke noget om, at Carlos skal have fulgt Neder- 
lændernes Frihedsstræben med Sympati 1 ). 

Carlos skal have været hemmelig Protestant. Der er virkelig 
et enkelt Faktum, der kunde tyde paa, at Prinsens Rettroenhed 
var omtvistelig. Jeg har tidligere berørt en Formaningsskrivelse, 
som Carlos' Ven Suarez rettede til Prinsen et Aarstid før hans 
Fængsling, og i dette Brev staar bl. a. de Ord: »Hvad vil man 
sige, naar man erfarer, at Eders Højhed ikke gaar til Skrifte, og 
naar visse andre Ting aabenbares, som er saa skrækkelige, at 
den hellige Inkvisition vilde blande sig deri, hvis det angik enhver 
anden Person, for at faa at vide, om denne var Kristen eller ikke«. 
Dette lyder jo stærkt nok, men det bør dog tilføjes, at da den 
pavelige Nuntius efter Carlos' Fængsling anstillede en nøje Under- 
søgelse om hans Rettroenhed, kom han til det Udslag, at der 
kun var to betænkelige Ting derved, dels at han en Gang havde 
ønsket at kommunicere med en uindviet Hostie, dels at man af 
hans Forstands Svaghed kunde frygte, at han ikke vilde holde 
Rigerne saa rene for Kætteri som Faderen. Under disse Forhold 
skal Suarez' Ord vel ikke forstaas saa slemt, som de lyder; lad 
Carlos ved en og anden Lejlighed have vist sig noget letsindig i 
Udøvelsen af sine religiøse Pligter, lad ham allerede tidligere være 
fremkommet med en saa vild Idé som den om den uindviede Hostie, 
dette vilde i det strængt ortodokse Spanien være tilstrækkeligt 
til at forklare Suarez' Ytringer. Men hvilket Spring er der ikke 
derfra til virkelig at være Kætter, hemmelig Protestant! At Carlos 
ikke var dette, kan vi sige med den fuldstændigste Sikkerhed; 



J ) En af Filip II.s betroede Ministre, Antonio Perez, faldt siden i Unaade 
og reddede kun sit Liv ved at flygte til England. Fra dette sikre Sted 
angreb han Filip paa det heftigste og beskyldte ham ogsaa for at have 
ladet Carlos kvæle i Fængslet; Sønnen skal have modtaget Opfordring 
„fra de tyske Protestanter, Nederlandene, Dronningen af England og 
Kongen af Danmark* til at slutte Forbund med dem! 

alle de Træk, vi kender af hans Liv, vidner derimod. Atter og 
atter ser vi ham knyttet til Katolicismen med de stærkeste Baand, 
paa alle Punkter fremtræder han som en bigot Tilhænger af den 
ene saliggørende Kirke. Særlig stærkt fremtræder hans Ærefrygt 
for Helgenerne og hans Kærlighed til Relikvier. Da han er 
bleven reddet fra sin farlige Sygdom i 1562 ved at røre ved 
Munken Diegos Ben, bliver det ham fra det Øjeblik et Hjærte- 
anliggende at faa Diego kanoniseret, hvorom han retter gentagne 
Anmodninger til Paven. Efter den samme Sygdom viser han sin 
Taknemlighed for Helbredelsen ved at skænke sin egen Vægt i 
Guld og Sølv til forskellige Kirker. Og han viser sig hildet i den 
krasseste Overtro, naar han, som hans Regnskab viser, lader en 
Præst læse Messer, for at derved nogle forsvundne Perler skal 
komme frem igen. 

At Carlos var »hemmelig Protestant« maa da anses for 
ganske urigtigt, at han har været i hemmelig Forstaaelse med 
Faderens Fjender som i det mindste højst usandsynligt. Men begge 
Rygter indeholder dog en lille Kærne af Sandhed. Carlos havde 
Planer mod Faderen, som man maatte kalde forræderske, hvis de 
ikke saa klart var en Frugt af et umodent og sygt Sind, og han 
har, hvad Religionen angaar, ytret en eller anden vild Idé, der 
nok kunde kaldes kættersk, hvis den ikke var født i en halvt 
forvirret Hjærne. 

Helt anderledes forholder det sig med det Træk, der siden 
bliver det mest fremtrædende i Don Carlos* Historie, det, at han 
skal have været forelsket i sin Stifmoder, Dronning Elisabet. 
Det er noget, hvorom der aldeles ikke ytres noget i Samtiden; 
det fremtræder end ikke som et løst Rygte. Det skimtes derimod 
først en Menneskealder efter hos den franske Forfatter Brantome, 
som fortæller, at »da Carlos første Gang saa Dronningen, blev 
han saa overvældet af hendes Skønhed, at han fra da af nærede 
og viste et dødeligt Had mod Faderen, der havde berøvet ham 
denne skønne Pris«. Og han tilføjer, at »efter hvad man siger, 
skal dette til Dels være Grunden til hans Død; ti Kongen var 
saa skinsyg, at andre knap vovede at se paa Dronningen«. Fra 
denne lille Begyndelse tog Sagnudviklingen Fart. Sagnet opsøger 
altid med Forkærlighed de mest personlige og følelsesfulde Motiver, 
og man fordybede sig da i Forholdet mellem den unge Prins og 
hans skønne Stifmoder, der var bunden til den stive og strænge 

Konge. Man lagde Mærke til, at Dronningen var død pludselig, 
kun 3 Maaneder efter Carlos; hvor nær laa det da ikke at gætte 
paa en Sammenhæng, at formode, at Kongens Skinsyge havde 
ramt begge de skyldige. Snart tvivlede man da ikke paa Kong 
Filips Skinsyge, heller ikke paa Carlos' Kærlighed til Stifmoderen; 
højst var man uklar over, hvorvidt Elisabet af sin Lidenskab 
for Prinsen var ført til at være sin Ægtefælle utro eller ikke. 
Uheldigvis er dog selve Grundlaget for Sagnudviklingen højst 
upaalideligt. Brant6me skrev sine historiske Værker, der var 
rettede til de adelige Læsekredse i Frankrig, med flot Pen og stor 
Letsindighed; pikante Anekdoter, slibrige Historier er han fuld af, 
og hvor hans Viden slipper op, lader han sin dristige Fantasi 
fylde Hullet ud. En Paastand hos ham er da lidet værd, og et 
>on dit« saa godt som værdiløst. 

Jeg har ovenfor fortalt, hvad der kan siges om Forholdet 
mellem Carlos og Dronningen, og naar vi yderligere husker, 
hvorledes han Aar igennem er forelsket i sin østrigske Kusine 
og vedkender sig denne Kærlighed overfor Dronningen, er dette vel 
tilstrækkeligt til at klare hans Følelser. Og hvad Filips Skinsyge 
angaar, saa har ikke en eneste af de mange Iagttagere, der ved 
det spanske Hof opmærksomt studerede Kongefamiljens Forhold, 
kunnet opdage det mindste Tegn paa den, og selv da Carlos' 
Fængsling og Død satte Diplomaternes Gætteævne i den største 
Virksomhed, faldt ingen paa, at det skulde være Skinsyge, der 
ledede Kongen. Og hvor fjærnt maatte denne Formodning ikke 
ogsaa ligge for dem, der saa Carlos, som han var, sygelig og 
forkrøblet. Først da man om Carlos kun huskede, at han havde 
været en ung og ulykkelig Fyrste, som den haarde Fader havde 
knust, da man ikke mere vidste, at Dronningens pludselige Død 
skyldtes en mislykket Barnefødsel, og at hun paa Dødslejet tog 
den kærligste Afsked med Kong Filip, da og først da kunde Sagnet 
tage Vækst 1 ). 



] ) Siden Gachard offentliggjorde det store Materiale, han havde indsamlet 
til Don Carlos 1 Historie, er Prinsens Skæbne ofte bleven skildret. BL a. 
har to fremragende tyske Historikere, Ranke og Maurenbrecher, 
fremstillet Carlos i korte Karakteristiker, og deres Opfattelse falder i det 
væsentlige sammen med den, som jeg her har gjort gældende. Til 
ganske modsatte Resultater er derimod en anden tysk Historiker kommen 

Tilskueren. 1889. 6 

Vi har saaledes set, hvilke Rygter der opkom om Don Carlos 
og hans Skæbne; følge i Enkelthederne, hvorledes de voksede 
videre, bredte sig, traadte i Forbindelse med hinanden, udpyntedes 
og udpensledes, vilde blive for vidtløftigt. Vi maa nøjes med at 
have set Udspringet af de Strømme, der I il sidst udmunder i Saint 
Réals Skildring og derved bliver Grundlaget for Schillers Drama. 

Et er der dog, som Schiller ikke har fundet i sine Kilder. 
Naar hos Campistron Leontius, alias Marquis Posa, træder frem 
som Bulgarernes Talsmand, saa er det for dette Folk, han taler r 
og kun for det, for dets historisk opvoksede Rettigheder, som en 
tyrannisk Styrelse søger at bryde; — naar Posa hos Schiller gør 
det samme, saa har Nederlændernes Frihedsstræben en videre 
Baggrund. Leontius taler kun for det enkelte Folk (tout un peuple r 
seigneur , vous parle par ma bouche), Posa derimod træder frem 
for Carlos som »Abgeordneter der ganzen Menschheitc Heri har 
vi den store Forskel, heri har vi det, som Schiller selv lagde til. 
Hvad der hos Forgængerne var enkelt, særskilt, historisk betinget r 
det bliver hos Schiller almindeligt, generelt. Hans Carlos ser i Neder- 
lændernes Frihedsstræben det store Frihedsprincip, det frihedskære 
Folk, der rejser sig mod Tyrannens Despoti. Han staar i Religionen 
ikke som blot en Fjende af den spanske Inkvisition og dens 
Autodaféer (mere havde Saint Réals Katolicisme ikke tilladt ham 
at være), ikke som en hemmelig Protestant, som Rygtet havde 
gjort ham til; han kæmper ikke for én Religion mod en anden r 
det er den almindelige Trosfrihed og Tolerance, der er hans Ideal. 



nemlig Adolf Schmidt, j sit Skrift „Epochen und Katastrophen". Han 
mener, at alt hvad ondt der er sagt om Don Carlos, kan føres tilbage 
til en og samme Kilde, en systematisk Bagvaskelse, drevet Aar igennem 
af Kong Filip og hans Raadgivere. Kongen skal nemlig fra første Færd 
af have hadet sin eneste Søn, fordi han var lige saa aaben, som Filip 
var hyklerisk, lige saa frisindet, som Kongen var despotisk. — Saa 
modsatte Udslag kan der vindes ud fra det samme Materiale, et trist 
Vidnesbyrd om Historiegranskningens Usikkerhed. Schmidts hele Bevis- 
førelse, hvor aandfuld og skarpsindig den end er, synes dog ikke at kunne 
bestaa for en upartisk Prøvelse. Det er ganske utroligt, at de fremmede 
Sendemænd skal have ladet sig narre saa fuldstændig i Bedømmelsen 
af den Prins, som de dog selv havde Lejlighed til personlig at iagttage, 
og hvad angaar Prinsens liberale Meninger i Politik og Religion, saa 
skorter det i Virkeligheden ganske paa Bevis derfor. 

Schillers Don Carlos brænder af Begejstring, men Begejstringens 
Genstand er ikke det enkelte Folk, ikke den enkelte Religion; 
det er Menneskeheden, det er Menneskets uforgribelige Rettigheder, 
Friheden i Religion og Samfund. 

Dette har Schiller ikke fundet i sine Kilder, og at dette 
ikke har hjemme i det 16de Aarhundrede, i Religionskrigenes og 
den religiøse Fanatismes Tid, det behøver ikke at bevises. Uden 
dette sidste Tillæg havde Schillers Don Carlos været vel ikke et 
Portræt af den virkelige Carlos, saaledes som vi nu kan trænge 
frem til ham, men det havde i det mindste været en Fyrste, der 
kunde have levet i det 16de Aarhundrede. Ved derimod at lade 
Carlos bæres af det store Humanitetsideal, som først det 18de 
Aarhundrede frembragte, har Schiller ganske revet ham bort fra 
den Tidsalder, hvori han er anbragt. Og Historikeren, der stræber 
at forstaa den virkelige Don Carlos, faar ikke i Schillers Drama 
nogen Vejledning dertil. 

Men, ganske vist, Schillers Don Carlos er noget mere, noget 
uendelig større end et Bidrag til Forstaaelse af Don Carlos og 
hans Tid. Det er ikke det historiske Apparat i Dramaet, der 
varmer vore Hjærter og vækker vor Begejstring. Det er ikke det, 
som Schiller har laant fra andre, men det, som han har skrevet 
ud af sig selv, af sit eget Hjærte og sin egen Hjærne. Naar han 
skildrer Carlos' Følelser for Dronningen, saa er det Ord, skrevne 
med hans Hjærteblod; som Carlos elskede den, fra hvem Menneskenes 
Love adskilte ham, saaledes elskede Schiller i deAar, da »Don Carlos« 
blev digtet, den skønne og lidenskabelige Fru v. Kalb, og han 
ønskede at kunne sige som Don Carlos 1 ), at Kærlighedens Rettig- 
heder er ældre end Altrets Formler. Og det var ikke blot Carlos, 
>dem , s feurig durch die Wangen lief, wenn man von Freiheit sprach« ; 
det gjaldt ogsaa Schiller. Og naar Digteren lader Carlos' Ideal 
renses og vokse, saa er det Schillers egen Udvikling i disse Aar, 
der afspejler sig heri. Stræbet efter den egoistiske Lykke træder 
tilbage for Arbejdet i Samfundets Tjæneste; Kærligheden til den 
enkelte afløses af Kærlighed til Menneskeslægten. Og da Marquis 
Posa, denne Johannes den Døber, der spaar om den ny Frelser, 
i den store Samtale med Kong Filip aabenbarer sit Hjærtes 
hemmeligste Tanker, saa er det Schiller, der taler igennem ham, 



') I den første Samtale med Dronningen. Disse Ord er udeladte i den 
endelige Bearbejdelse. 

6* 

Schillers Drøm om den ny Stat, der skulde komme, hvor Folkets 
Lykke og ikke Kongens Storhed var Maalet, hvor Friheden adlede 
Menneskene. 

Schillers »Don Carlosc, værdiløs til Forstaaelse af det 
16de Aarhundrede, giver os da det dybeste Indblik i Schillers 
egen Tid. Det er et Trompetstød, der lyder paa Slagdagens 
Morgen; det er en Lur, der kalder frem til Kamp, og Schiller véd, 
hvad Kampen betyder: »Ich fordre mein Jahrhundert in die 
Schranken«. Saaledes skrev han 1737; to Aar efter udbrød den 
franske Revolution. 

Kr. Erslev. 

Slavehandelen i Afrika er for Øjeblikket et staaende Tema, 
og det synes, som om der i Slutningen af det nittende Aar- 
hundrede virkelig vil blive gjort alvorlige forberedende Skridt til 
Ophævelsen af et Onde, der maa betegnes som en af de mørkeste 
Pletter i Menneskehedens Historie. Den umiddelbare Aarsag til, 
at man netop nu vil skride ind mod den afrikanske Slavehandel, 
er ganske simpelt den, at Tiden er kommen til, at det store 
mørke Fastland ikke længere kan henligge forholdsvis uberørt 
udenfor Verdensmarkedet, der baade trænger til de Produkter, 
som Landet frembringer og vil kunne frémbringe og til at til- 
fredsstille de Fornødenheder, der vil kunne opstaa blandt Landets 
talrige Børn, naar disse bringes i regelmæssigt Handelssamkvem 
med Omverdenen. Et saadant Samkvem er kun i ringe Grad 
muligt for Øjeblikket, om ikke af anden Grund, saa blot fordi det 
ikke vil blive taalt, at Europæere optræde som Menneskejægere 
og Slaveholdere — og ingen, der ikke kan og vil optræde som 
saadanne, kan arbejde Side om Side med den menneskejagende 
og slaveholdende Araber, der baade røver Handelsvare og 
Arbejdskraft. 

Naar der tales om Slaveriets Ophævelse i Afrika, da er 
det egentlig ikke saa meget herom, at Drøftelsen af, hvad vi ville 
kalde det største af alle afrikanske Spørgsmaal, drejer sig, men 
det er, i det mindste foreløbig, om Ophævelsen af Arabernes 
Menneskejagt. I Aarhundreder, ja, i Aartusender er Afrika blevet 
hensynsløst aareladt. I de ældste Tider, da Romerne og Grækerne 
havde Kolonier i Afrika ved det røde og det indiske Hav, er der 
blevet udført Slaver fra Afrika, og Millioner af Negre ere senere 
blevne slæbte fra Hus og Hjem og under navnløse Kvaler førte 

til den ny Verden 1 ). Hvilket Hav af Taarer end denne Trafik 
har kostet, og hvor store Kyststrækninger, der end ere blevne til 
Dels affolkede herved, saa er dog sikkert Arabernes Menneskejagt 
i den sidste eller de to sidste Menneskealdre en, om muligt, endnu 
grusommere Svøbe for den afrikanske Befolkning end kristne 
Folkeslags, tidligere af vedkommende Staters Regeringer autori- 
serede Handel med Negerslaver. Med rivende Hurtighed har 
Ondet grebet om sig, og Nutidens paalideligste rejsende nævne 
talrige Eksempler paa, at Affolkningen i det indre, selv i de frugt- 
bareste Egne, tager Overhaand Aar for Aar i en forfærdelig Grad 
paa Grund af Arabernes Grusomheder. 

Nutidens Afrikaforskning, Tildragelserne i de øvre Nilegne, 
Kongostatens Dannelse og de engelske og tydske Kolonisations- 
foretagender i Østafrika ere alle Begivenheder, der have affødt en 
omfattende Afrika-Literatur, og som en rød Traad gennem denne 
gaar: Arabernes Menneskejagt. Slaveholdet, der har bestaaet 
blandt Negerstammerne fra de ældste Tider, har ganske sikkert 
Skyggesider, og det meget mørke Skyggesider, skøndt det paa sine 
Steder i Afrika fremtræder under en overmaade mild Form, men 
Slavehold, og hvad dermed staar i Forbindelse, er nu en Gang 
saa indgroet i Befolkningens Bevidsthed, at ingen kan tænke paa 
at udrydde dette paa en Studs. Naar Talen er om at afskaffe 



J ) Som el sørgeligt Kuriosum skulle vi nævne følgende. Udførslen at' 
Slaver fra Vest- og Østkysten for 1807—19 var: 

Til Brasilien 680,000 Slaver. 

- de spanske Kolonier . . . 615,000 — 

- andre Steder 562,000 — 

Gaaede tabt under Vej s . . . 337,000 — 

I Alt . . . 2,194,000 Slaver. 



I Aaret 1819 etableredes Krydsere til Opbringeise af Slaveskibe og fra 
1819—47 udførtes: 

Til Brasilien 1,122,000 Slaver. 

- de spanske Kolonier . . . 831,000 
Gaaede tabt under Vejs . . . 688,000 — 
Opbragte af Krydserne .... 177,000 — 
I A lt . . . 2,758,000 Slaver. 

Fra 1807—47 blev der saaledes udført næsten fem Millioner Slaver fra 
Afrika, af hvilke den langt overvejende Del gik til den ny Verden. 
(Proceedings of the Royal Geographical Society 1884 Side 736.) 

Slavehold blandt indfødte i Afrika, gør man maaske bedst i ikke 
at glemme, at Livegenskabet først for nylig blev ophævet i 
Rusland, der dog havde været et kristent Land i Aarhundreder, 
og at Slaveriet først ophørte i Brasilien forleden Dag. Med 
Arabernes Menneskejagt og den deraf følgende Slavehandel er det 
en hel anden Sag. Araberens Haand er løftet mod alle, og alles 
Hænder maa løftes mod ham. Han er i Spidsen for sine Bander 
af bevæbnede Slaver Afrikas Landeplage, værre end alle det 
gamle Testamentes Landeplager tilsammen. Død og Ødelæggelse 
betegner hans Vej, og Menneskejagten og dens Følger ere ube- 
tinget de alvorligste Skranker, der i Nutiden rejses mod ethvert 
Fremskridt i udstrakte Egne af det store Fastland. 

Med Østkysten af Afrika som Udgangspunkt, da denne Del 
af Landet for Øjeblikket tiltrækker sig en ikke ringe Opmærk- 
somhed , ville vi følge de menneskejagende Arabere ind i Landet 
Det var det dygtige Handelsfolk, Araberne, som i den graa Oldtid 
grundlagde de første Faktorier paa den østafrikanske Kyst. 
Phønicierne fik upaatvivlelig Underretning om Besejlingen af 
Afrikas Østkyst af Araberne, dg skøndt disse i Tidernes Løb ogsaa 
have maattet bøje sig for græsk, romersk og længere hen i 
Tiden for portugisisk Foretagelsesaand paa den østafrikanske 
Kyst, saa have de dog aldrig ganske mistet Fodfæste i eller op- 
givet deres Handelsforbindelser med disse Egne. Fra Midten af 
det syvende og indtil Slutningen af det femtende Aarhundrede 
havde Araberne uindskrænket Herredømme paa Østkysten af 
Afrika. De græsk-romerske Kolonier faldt for Islams om sig 
gribende Magt, men de arabiske Kolonier bleve aldrig andet end 
Handelsetablissementer uden nærmere politisk Forbindelse med 
Moderlandet. Flere af de arabiske Kolonier, blandt hvilke nævnes 
nogle af de Smaabyer , som man i denne Tid ofte har set omtalt 
under Krigsbegivenhederne paa Sansibarkysten , spillede allerede 
den Gang en Rolle. Enkelte af de arabiske Faktorier beskrives i 
deres Glansperiode som blomstrende Handelsbyer, hvor Schejkerne 
optraadte med stor Pragt, og hvor Livet bar Præget af Rigdom, 
vunden ved udbredt Handel. Anselige Ruiner i maurisk Stil 
minde endnu om arabisk Kolonisation for mange Aarhundreder 
siden, og i høje Toner omtalte Portugiserne den Kultur, som de 
i Slutningen af det femtende Aarhundrede, da Vasco da Gama 
opdagede Søvejen til Indien, saa uventet fandt i disse fjærne Egne. 

I omtrent to Aarhundreder bleve nu Portugiserne Herrer 
paa Østkysten af Afrika, men i Slutningen af det syttende Aar- 
hundrede gjorde Araberne med Hæljp af de utilfredse indfødte en 
Ende paa det slette og tyranniske portugisiske Regimente. Kun 
Mosambik vedblev at være portugisisk Besiddelse, og det blev 
uden Betydning, at Fæstningen Mombassa paa Sansibarkysten blev 
tilbageerobret, ti fem Aar senere anrettede d^ indfødte et Masse- 
blodbad paa alles Portugiserne i denne By. Siden den Tid og 
indtil vore Dage, da, som bekendt, Tyskland og England ere op- 
traadte paa den østafrikanske Skueplads, have Araberne atter 
spillet Mester her. 

Som en mægtig Bølge var Islam i forholdsvis kort Tid 
skyllet over hele Nordafrika, og selv Sudan gik ikke fri, ti omtrent 
Aar 1100 trængte Araberne ind i Bornu og senere i Vadaj, 
Darfur og Kordofan for derefter at vinde et endnu større Omraade 
i disse Egne for Muhameds Lære. En lignende Bevægelse fandt 
dog ikke Sted paa Kysten ved det indiske Hav, trods den livlige 
arabiske Handel, der fra Oldtiden var dreven herpaa. Som Bevis 
paa, hvor stærkt Samkvemmet var mellem Østafrika og Arabien 
i Khalifernes Dage, skulle vi anføre, at flere tusende Negre fra 
Sansibarkysten gentagne Gange deltoge i Krigene i Arabien og 
Mesopotamien i det ottende og niende Aarhundrede. 

Landene ved Østkysten af Afrika have tidligere været langt 
stærkere befolkede end nu, og hverken Portugiserne eller Araberne 
have faret med Læmpe overfor den indfødte Befolkning. Slaver 
og Elfenben — hertil kom tidligere ogsaa Guld — have i de 
ældste Tider som i vore Dage udgjort Hovedudførselsartikler fra 
Afrika, men det er først i den nyeste Tid, at Arabernes Menneske- 
jagt har udbredt sig til det indre og er gaaet over alle Grænser. 
Saa at sige enhver rejsende fortæller herom, og som Illustration 
af Ondet udgives der nu ikke sjælden Kaart, paa hvilke man i 
Afrikas indre finder betydelige Landstrækninger med følgende be- 
klagelige Betegnelse: »Affolket af Slavejægerec 

Arabernes Frem trængen til det indre fra den østafrikanske 
Kyst er, som anført, sket i den nyere Tid, og overhovedet har 
Oprettelsen af Sultanatet Sansibar — Øen Sansibar blev i 1840 
Sultanen af Maskats Residens — i høj Grad maattet styrke det 
arabiske Element i Østafrika. 

Til Østkysten af Afrika fører der forskellige Slavekaravan- 
veje fra det indre til Byerne paa Sansibarkysten, og selv den 

nordligste Del af de sydligere liggende portugisiske Besiddelser ere 
ikke paa Kaartene ganske blottede for de uhyggelige Streger, der 
betegne Slavekaravanvejene. I det indre have Araberne Kolonier, 
der bestandig skydes dybere ind i Landet, og i disse Kolonier 
leve de omgivne af en vis Luksus og Komfort. Jorden omkring 
Kolonierne opdyrkes af Slaver, og herfra udsendes Handelsekspedi- 
tioner d: Røvertog efter Slaver og Elfenben. Forinden Forholdet 
i den allerseneste Tid er blevet saa spændt mellem Europæerne 
og Araberne, have hvide rejsende mangen en god Gang fundet 
højst velkomne Hvilepunkter i de arabiske Kolonier, hvor de ere 
blevne gæstfrit modtagne og satte i Stand til at fortsætte Rejsen. 

Den betydeligste Koloni nærmest Kysten er den i mang- 
foldige Rejsebeskrivelser omtalte Koloni Tabora, som ligger om- 
trent 90 danske Mil inde i Landet. Tabora, hvorfra Araberne 
trængte frem til den store Nilsø, blev anlagt omkring Aaret 1830. 
En halv Snes Aar senere anlagdes ved Tanganikasøens Bredder 
Kolonien Ujiji, der har spillet en stor Rolle i Opdagelsesrejsernes 
Historie, og som bl. a. er bleven almindelig bekendt, da det var 
her, Stanley i 1871 fandt Livingstone, som efter en længere 
Udflugt til det indre søgte tilbage hertil for at blive i Stand til 
at fortsætte sine Rejser. Først i Aaret 1868 nedsatte en Araber 
af blandet Blod sig i Nyangwé, der ligger ved den øvre Kongoflod 
omtrent midt imellem det indiske Hav og Atlanterhavet, og da 
Livingstone tre Aar senere kom hertil, hvor han skulde blive 
Vidne til saa oprørende Grusomheder af Araberne mod de fred- 
sommelige indfødte, var Kolonien vokset betydelig. En lignende 
Iagttagelse gjorde Stanley, da han i 1876 kom til Nyangwé. Fra 
denne Koloni udbredte Araberne sig videre, til Egnene syd og 
vest for Kongofloden, og det er kun ganske faa Aar siden, de 
trængte frem til Egnene neden for Stanley Faldene, hvorfra de i 
omtrent alle Retninger foretoge Razziar. 

Vi have i store Træk fulgt Arabernes Fremtrængen ad den 
nævnte, bekendte Rejserute. En lignende Fremtrængen har fundet 
Sted andensteds fra Østkysten; omkring den store Nyassa Sø 
sydøst for Tanganika Søen husere Araberne saaledes ogsaa slemt 
og ere herfra trængte længere frem mod vest. Vi ville nu gøre 
Læserne bekendte med en Række Udtalelser af forskellige rejsende 
om Menneskejagten. Det er den fyldigste Maade, hvorpaa denne 
Landeplage kan belyses, og vi behøve ikke at gaa tilbage i Tiden, 

men kun at holde os til et Tidsrum, der med Rette kan betegnes 
som »vore Dage«, ja, som »den Dag i Dag«. 

Paa sin sidste store Rejse kom Liyingstone i 1871 til 
Nyangwé. Arabiske Slavejægere hærjede Landet, og hans Dagbog 
indeholder talrige Optegnelser om disses Grusomheder. En Dag 
hedder det: »Otte Landsbyer staa i Luer; det er Said bin Habibs 
Slaver . . . .« En anden Dag hedder det: »Hele Morgenen have 

Geværerne knaldet ovre paa den anden Side af Floden til Under- 
retning om, at Araberen Dugumbe's Folk myrde ...... Det var 

d. 15 Juli 1871, at Dagen begyndte paa denne, just ikke ualminde- 
lige Maade, men inden Solen gik ned, var Livingstone bleven 
Vidne til et Myrderi, som han aldrig glemte. 

»Det var en hed, lummer Dag«, skriver Livingstone, »og 
da jeg gik ud paa Markedspladsen, saa jeg tre af de Folk, der 
nylig vare komne med Dugurabe. Det forundrede mig at se disse 
tre Karle med deres Bøsser, og jeg følte mig stærkt fristet til at 
gøre dem Bebrejdelser, ligesom en af mine Folk gjorde, fordi de 
medbragte Vaaben paa Torvepladsen, men saa tænkte jeg, at de 
maaske vare uvidende om de gældende Bestemmelser, og jeg vilde 
allerede gaa min Vej, da jeg saa en af Fyrene tage fat paa en 
Høne, han pruttede om. Førend jeg var kommen halvtredsinds- 
tyve Skridt bort, forkyndte Knaldet af to Skud midt inde i Skaren, 
at Slagteriet var begyndt. I tætte Skarer styrtede Folk bort fra 
Pladsen, kastede, i Forskrækkelse deres Varer fra sig og løb af 
Sted. Samtidig med, at de tre havde givet Ild paa Folkemassen 
oppe ved den øverste Ende af Markedspladsen, fyrede en Afdeling 
nede i Nærheden af Vigen løs paa de forfærdede Kvinder, som 
styrtede ned til Kanoerne. I et Antal af 50 eller flere vare disse 
klemte sammen i Bugten, og i deres paniske Skræk glemte 
Mændene deres Aarer. Kanoerne kunde ikke bringes ud, da 
Vigen var altfor lille for saa stor en Mængde; Mænd og Kvinder 
deriblandt flere, som vare saarede, strømmede ned i Fartøjerne 
og sprang eller kravlede saa skrigende i Vandet. En lang Række 
Hoveder ude i Floden viste, hvordan de stakkels Mennesker 
massevis svømmede ud imod en 0. De maatte uundgaaelig 
omkomme. 

Imidlertid blev der uafbrudt fyret Skud paa Skud efter de 
hjælpeløse, druknende Stakler. Nogle af Hovederne i den lange 
Række forsvandt stille, medens andre, førend de sank, strakte 
deres Arme højt op i Veiret som for at anraabe den himmelske 

Fader. En Kano tog saa mange om Bord, som den kunde, og alle 
roede med Arme og Hænder; tre andre løb hastigt ud og op- 
samlede synkende Venner — indtil de alle paa én Gang gik under 

og forsvandt. Lidt efter lidt forsvandt alle Hovederne 

Araberne anslog Antallet af omkomne til 3—400. 

Min første Indskydelse var at skyde Morderne ned med 
min Pistol, men Dugumbe advarede mig imod at indlade mig i 
en Mordstrid, og senere var jeg taknemmelig, fordi jeg fulgte hans 
Raad. To slyngelagtige Musselmænd vilde paastaa, at det var 
Englændernes Folk, der havde skudt de indfødte. Efterat den 
skrækkelige Sene havde fundet Sted i Floden, vedblev den arabiske 
Slavejæger Tagamojo's Folk, ti han var Hovedophavsmanden, at 
fyre paa de indfødte og stikke Ild i deres Byer, og imedens jeg 
skriver dette, hører jeg de høje Klageraab ovre fra den modsatte 
Bred over dem, som ere blevne dræbte. Ingen faar vel nogen- 
sinde bestemt at vide, hvor mange Mennesker der have maattet 
lade Livet paa denne klare, varme Sommermorgen; for mig var 
det, som om jeg var i Helvede. Alle Slaverne i Byerne fore løs 
paa de flygtende inde paa Land .... Jeg talte tolv brændende 
Landsbyer, og hvad er Hensigten med alt dette Myrderi? . . . . 
Arabernes fornemste Hensigt var den, at de ønskede, de indfødte 
skulde faa et haandgribeligt Indtryk af de fremmedes Magt og 
Betydning, men det er skrækkeligt, at man endog blot har kunnet 
fatte den Tanke at myrde saa mange Mennesker. Det gjorde 
mig hjærtesyg « 

Et Aar senere skrev gamle Livingstone : 

»Saa ofte jeg har forsøgt at skildre Slavehandelen i Øst- 
afrika, var det nødvendigt for mig at moderere Sandheden, for at 
man ikke skulde tro, at jeg gjorde mig skyldig i Overdrivelse; ti 
det er ligefrem umuligt at gøre Ondet værre, end det er. Det, 
jeg har set, og dette er kun dagligdags Begivenheder, der høre 
med til Trafiken, er saa gyselig modbydeligt, at jeg altid søger 
at forjage Tanken derom, men medens det paa denne Maade er 
lykkedes mig efterhaanden at blive højst uhyggelige Midder kvit, 
dukker Erindringen om de Slavehandlersener , jeg har oplevet, 
stadig op igen og bringer mig til at fare op om Natten, saa 
levende staa de for mig.« 

I Aarene 1873 — 75 foretog den engelske Søoffiser Cameron 
en Rejse tværs gennem Afrika med Sansibar som Udgangspunkt. 
Cameron, der umiddelbart forinden havde gjort Tjæneste paa et 

engelsk Krigsskib, som havde haft Station ved Østkysten af 
Afrika, havde paa dette To£t rig Lejlighed ti) at blive Vidne til 
Slavernes umenneskelige Behandling om Bord i de arabiske Slave- 
skibe, som han var med til at opbringe. Paa sin lange Afrika- 
rejse skulde han erfare, hvorledes Slavejægerne hærjede Landet, 
og hans Rejseværk indeholder forskellige Meddelelser herom. Vi 
skulle ikke nærmere beskæftige os med disse, men blot anføre et 
Uddrag af et Brev, som han for et halvt Aars Tid siden til- 
stillede Kardinal Lavigerie, der vil være Læserne bekendt paa 
Grund af sin Iver for at prædike Korstog mod Slavejægerne 
i Afrika. 

»Jeg har om Bord i de arabiske Slaveskibe«, skriver Gameron, 
»set Slaverne bundne, med Knæ til Hage, bedækkede med Saar 
og Bylder, døende af Sult og Tørst, de døde sammenbundne med 
de levende, og dertil kom Kopper, som forøgede Elendigheden! 

Men alt dette er for intet at regne mod de Gyseligheder, 
man oplever paa Landjorden: nedbrændte Landsbyer, myrdede 
Mennesker, som forsvarede deres Arnested, hele Landskaber lagte 
øde, voldtagne Kvinder, og Børn døende af Sult! Har en Moder 
faaet Tilladelse til at føre sit spæde Barn med sig, og den brutale 
Slavedriver synes, at den stakkels, svage Kvinde ikke har Kræfter 
nok til ogsaa at bære en Dragt, da slynger han Barnet til Jorden 
og knuser dets Hoved for Moderens -Øjne ! Tusender af ulykke- 
lige Mennesker maa i tunge Dragter selv slæbe det Bytte, som de 
grusomme Røvere have frastjaalet dem ; de tvinges til at marschere, 
trods døende og bedækkede med Saar, og foruden deres Last 
lægger man dem et Aag om Halsen, saaledes som det sker med 
Husdyrene her til Lands . . . Kan en stakkels Slave ikke gaa et 
Skridt videre, saa befrir man ham ikke en Gang for Aaget, men 
lader ham ligge for at dø med det om Halsen. Ofte ere Mænd 
og Kvinder paa denne Maade, medens de endnu vare levende, 
blevne sønderrevne af vilde Dyr, og dog ere disse mindre blod- 
tørstige end de, der lod de ulykkelige gaa til Grunde uden Hjælp .. .« 

Da Stanley i Slutningen af 1876 paa sin store Rejse 
gennem det mørke Fastland kom til Nyangwé, vare Araberne 
herfra trængt dybere ind i Landet paa den modsatte Bred af den 
mægtige Flod — Lualaba — der løb forbi den arabiske Koloni, 
og som den berømte Opdager skulde gøre identisk med Kongo- 
floden. Slavejægerne havde ogsaa, rigtignok med Tab, gjort 
Razziar i nordlig og nordøstlig Retning fra Nyangwé, men 

hverken Araberen eller nogen hvid rejsende havde ævnet at følge 
Flodens Løb. Stanley bevægede den bekendte arabiske Slave- 
handler Tippu-Tip mod Løfte om en klækkelig Belønning til at 
eskortere sig et Stykke Vej, og lidet anede han den Gang, at han 
skulde blive Arabernes Vejviser til den øvre, sejlbare Kongo Flods 
tæt befolkede Egne. Tippu-Tip og Stanley skiltes ad 40 Mil fra 
Nyangwé. Slavehandleren vendte tilbage til Kolonien, hvor man 
efter nogen Tids Forløb gav sig til at udruste en Ekspedition for 
at udbrede Død og Ødelæggelse højere op ad Floden, som man 
nu havde faaet udvidet Kundskab om. Stanley fortsatte sin navn- 
kundige, romantiske Rejse, der skulde berige Geografien med en 
af Aarhundredets største Opdagelser — Kongo Flodens Løb. 

Næppe var Stanley kommen tilbage til Europa, førend 
Kongen af Belgien henvendte sig til ham med Anmodning om at 
stille sig i Spidsen for det kæmpemæssige Foretagende, der affødte 
Oprettelsen af den fri Kongo Stat. Efter utrolige Anstrengelser 
lykkedes det Stanley at sætte et Par Smaadampere i Vandet paa 
den øvre Kongo Flod. Med »Ildkanoerne« dampede han op ad 
den mægtige Flod, og da han i Slutningen af 1883 kom til Egnen 
ved Bifloden Aruvimi — omtrent seks Aar efter at han første 
Gang havde været her — saa han paa Bredderne af Hovedfloden 
de sørgelige Beviser paa, at Araberne nu ogsaa vare naaede her 
hen, omtrent 80 Mil fra Nyangwé! Udstrakte Egne vare saaledes 
i disse faa Aar blevne en ny Skueplads for Arabernes Ødelæg- 
gelser. Brandtomter betegnede nu Beliggenheden af de store 
Landsbyer, han tidligere havde set, og de tiloversblevne indfødte 
fortalte ham, »at grusomme Mænd i hvide Klæder med Ildvaaben« 
havde overfaldet Landsbyerne om Natten, stukket Ild paa dem, 
dræbt Mændene og slæbt Kvinder og Børn bort. 

Stanley dampede videre; Lig kom drivende med Strømmen, 
og snart skulde han træffe Araberne og deres Bander. 

>I min Kikkert kunde jeg se Telte« skriver Stanley, »og 
Lejrens Størrelse viste, at Slavejægerne raadede over en betydelig 

Styrke Paa en eller anden Maade maatte disse Slavejægere 

være komne ned ad Floden fra Nyangwé udenom Faldene. I 
nogen Tid rasede der i mit Indre en heftig Kamp, og det kostede 
mig den største Overvejelse at besejre en saa at sige uovervindelig 
Lyst til at hævne de Nederdrægtigheder og Massakrer, som disse 
Niddingsmænd havde begaaet mod de stakkels, sovende indfødte 
i saa mangen en Landsby 

Vi slog Lejr nedenfor Arabernes Lejr, og kort efter at vi 
havde fortøjet vore Baade, saa jeg mine Sansibarmænd veksle 
Haandtryk med de Slaver, som havde lagt Landet øde for at 
forsyne deres Herre med Elfenben og Slaver. Vi erfarede, at 
denne Bande Stimænd og Røvere — de vare ikke andet — ble ve 
anførte af flere Høvdinger. For seksten Maaneder siden havde 
Banden forladt Vandfaldsegnene. I Løbet af elleve Maaneder vare 
Egnene mellem Floderne Kongo og Lubiranzi blevne hjemsøgte 
med Held. Banden havde derpaa besluttet at udstrække sine 
Plyndringstog videre; den bestod oprindelig af tre Hundrede Mand, 
bevæbnede med Flintlaasgeværer, dobbeltløbede Perkussionsgeværer 
og nogle faa Bagladevaaben , og blev ledsaget af dobbelt saa 
mange Kvinder og Slaver til Opvartning. 

Jeg tilbragte Formiddagen i Arabernes Lejr, og om Efter- 
middagen fik jeg Tilladelse til at se Fangerne, der vare anbragte 
i et Indelukke, som laa et Par Hundrede Alen fra Lejren. Inde- 
lukket var omgivet af et Gærde, som var dannet af Materiale fra 
den nærmest ødelagte Landsby; selv Banantræerne vare blevne 
huggede om. I Indelukket var der opført flere Rækker 
lave Skur. 

Ved at træde ind i Fangernes Lejr faar man straks det 
Indtryk, at der her er stuvet et utilbørligt stort Antal Mennesker 
sammen paa et forholdsvis lille Rum. Man ser den ene Række 
mørke, nøgne Kroppe efter den anden, og hist og her en af de 
hvidklædte Voldsmænd. Her er staaende, liggende, gaaende, tavse 
mørke Kroppe, en stor Mængde Børn af alle Aldre, og hist ser 
man en Gruppe aldeles nøgne, gamle Kvinder, som ere nærved 
at segne under Vægten af Kassava, Bananer og Brændsel. Denne 
sørgelige Gruppe ledsages af et Par med Bøsser bevæbnede Mænd. 
Ved at se nøjere til opdage vi, at næsten alle Fangerne bære 
Lænker; en Række Ynglinge, vel en Snes Stykker, bære Halsjærn 
som ere forbundne med Lænker; alle Børn over ti Aar have en 
Kobberring om hvert Ben med tilhørende Lænke; deraf kommer 
den besynderlige, uhyggelige Ro, der hviler over Lejren; omkring 
de lænkede Mødre ser man smaa Børn; Patteglutten skjuler 
Lænken, som fra Halsjærnet hænger ned over Moderens Barm; 
jeg kunde ikke opdage en eneste voksen Mand blandt Fangerne. 
Ved Siden af Skurene, under hvilke Massen af de ulykkelige 
opholder sig, ser man store Dynger af røvede Genstande 

Skøndt Udtrykket i mit Ansigt ikke forraadte mine Følelser 
vankede jeg som drømmende omkring i al denne navnløse Elendig- 
hed. Jeg saa Stimændene luske omkring den dødsdømte Landsby, 
hvis Indbyggere sov trygt; pludselig bleve de brændende Fakler 
svingede, og snart laa den slumrende Landsby indhyllet i et 
Flammehav; Bøsserne knaldede; de søvndrukne Mænd, der kom 
ravende ud af Hytterne, faldt som Fluer, og Kvinder og Børn 
bleve slæbte bort Jeg ønskede, at jeg, overladt til mig selv, 
kunde faa Lov til at samle mine Tanker, der drejede sig om den 
forfærdelige Dødsdom, der var fældet over Landsbyer i Snesevis. 

Slavehandlerne fortælle, at der kun er 2300 Fanger i dette 
Indelukke, og dog have de hærjet en Landstrækning, som er 
større end Irland. Foruden Fangerne have Menneskejægerne gjort 
et Bytte af to tusend Elefanttænder. Dette er Udbyttet, efter 
at 43 Distrikter og 118 Landsbyer ere blevne lagte øde med Ed 
og Sværd ! De Vaaben, jeg ser ligge strøede omkring i Indelukket, 
vise, at mange voksne Mænd ere faldne. Antager man, at enhver 
af disse Landsbyer var befolket med kun et tusend Mennesker, 
saa er Udbyttet i Fanger kun to Procent, og dette Udbytte gaar 
ned til det halve, naar Menneskerøverne endelig en Gang naa 
hjem til Nyangwé, ti mange af Fangerne omkomme under Vejs 
af Sult, Nød, Elendighed og Smaakopper. Kun én Procent 
Udbytte! 

For øvrigt have Slavehandlerne fortalt migr, at de tidligere 
have sendt lige saa mange Fanger hjem, som der nu findes i 
Byerne. Fem Ekspeditioner have været afsendte til den døds- 
dømte Landstrækning; fire af disse Røvertog ere forbi. Landet 
ligger ganske øde. Dersom de andre Ekspeditioner have været 
lige saa heldige som ftenne, er det saaledes lykkedes Slavejægerne 

at bortføre omtrent fem tusend Kvinder og Børn Det er 

et elendigt Udbytte af en Befolkning, som vi anslaa til en Million 
Mennesker De 5000 Slavers Tilfangetagelse har kostet om- 
trent 33,000 Mennesker Livet! Og hvilke Slaver! Kvinder og 
Børn, der ikke kunde løbe bort, og som snart paa Grund af deres 
Ungdom ville glemme de Rædsler, som vare forbundne med deres 
Tilfangetagelse. Dog bar ethvert af de mindste Børn efter al 
Sandsynlighed kostet Faderen og maaske tre voksne Sønner og 
tre voksne Døtre Livet. En hel Familje er gaaet til Grunde for 
at fange et lille, svagt Barn. der ikke kan bruges til noget! 

Saadanne Tanker fylde mit Sind, hver Gang jeg kommer 
til at tænke paa det rædselsfulde Indelukke. Jeg ser de ulykke- 
lige bestandig tage Haanden til Halsen for at lette paa det 
trykkende Halsjærn, og mangt et blodigt Haandled blottes ved 
denne Lejlighed. Hvilket ubeskriveligt Svineri herskede der ikke 
blandt alle disse smudsige og uvaskede Mennesker i dette for- 
færdelige Hundehus! Hvilken Stank forpestede ikke Luften! Det 
kunde jo ikke være andet, end at disse stakkels Mennesker, som 
vare lænkede sammen, indtil tyve Mennesker i samme Lænke, 
maatte vade i deres eget Skarn. Kun de gamle Kvinder gaa løse. 
De sendes ud i Marken under Bedækning af bevæbnede Menneske- 
jægere, der frygte de indfødtes Hævn. De knapt tilmaalte Levnets- 
midler kastes til Fangerne som til Hunde, og under Fodringen 
styrte de udhungrede Stakler sig som Dyr over dem. Flere af 
disse ulykkelige Væsener have været lænkede sammen paa denne 
Maade i Maaneder; de ere gruelig afmagrede; Knoklerne staa frem 
og Huden hænger i Rynker paa de slunkne Kroppe, Hvor bønlig 
betragte ikke de store Øjne mig! 

Hvad er Grunden til dette Menneskeslagteri, til denne grue- 
lige Elendighed! Kun en gammel, pengegrisk Arabers slette 
Instinkter! Han vil have Slaver, som han med Fordel kan sælge 
til andre Arabere, og da han er i Besiddelse af et tilstrækkeligt 
stort Antal Vaaben, bevæbner han tre hundrede Slaver med 
Geværer og sender dem af Sted for at slagte Mennesker med 
lige saa koldt Blod, som naar en engelsk Adelsmand rækker sine 
Gæster Bøsser og tillader dem at dræbe Vildt paa sin Ejendom. 
Denne Araber har udgydt saa meget Blod, at han selv og hans 
Slægt kunde drukne deri!« 

Saa vidt Stanley. 

I Aaret 1886 kom den tyske rejsende, Kaptajn Wissmann 
hvis Navn i denne Tid saa ofte er bleven nævnt i Forbindelse 
med disse Dages Begivenheder i Afrika, paa sin anden store Rejse 
gennem Landet fra Atlanterhavet til det indiske Hav, til Egnene 
mellem Lomani og Sankurru, to Floder der høre til Kongos Flod- 
system. Fire Aar tidligere havde han besøgt de samme Egne, af 
hvilke han havde givet en idyllisk Beskrivelse. En talrig, gæstfri 
og vindskibelig Befolkning levede i Fred og Lykke i store Lands- 
byer i den skønne, frugtbare Egn, som var godt dyrket. Da 
Wissmann for nu kun halvtredje Aar siden nærmede sig Sankurru, 
glædede han sig ret efter en lang og anstrængende Rejse med 

en stor Karavane, som det havde været vanskeligt at proviantere, 
til at hvile ud hos sine gamle, gode Venner, som havde modtaget 
ham saa gæstfrit forrige Gang. Men hvor dybt skuffet blev han 
ikke ved at træffe Brandtomter, hvor de venlige Landsbyer havde 
staaet. Egnen var saa at sige mennesketom. Kun nogle stakkels 
sky Mænd, der først viste sig, da de havde set, at den fremmede 
rejsende ikke vilde gøre dem ondt, vare blevne tilbage. De for- 
talte Wissmann, hvorledes en af Tippu-Tips undergivne i Spidsen 
for tre hundrede bevæbnede Slaver pludselig var trængt ind i 
Landet og havde skændet og brændt, røvet og myrdet og slæbt 
Kvinder og Børn bort. Tre Gange med »tre Maanerst Mellemrum 
havde Banden vist sig. Nu laa den yndige Egn øde — den 
fredelige Stamme havde ophørt at eksistere. 

Wissmann traf kort derpaa Slavejægerne. Han maatte, 
magtesløs som han var, holde gode Miner til slet Spil, hvor 
oprørt han end var over, hvad han havde set, og hvor opbragt 
han skulde blive over, hvad han fik at se. Indgangen til Menneske- 
jægernes Lejr var nemlig »prydet« med halvtredsindstyve afhugne, 
højre Hænder, som vare naglede til Porten, og Umennesket, der 
anførte Banden, morede sig med at skyde til Skive efter dem af 
hans Fanger, der om Aftenen skulde fortæres ved en Fest, som 
han gav sine undergivne, der for en Del bestod af Negre af 
menneskeædende Stammer! — Denne ene Bande havde i kort Tid 
gjort det af med en talrig, flittig og fredelig Befolkning, der 
levede lykkelig i en paradisisk Egn. 

Vi skulle endnu kun nævne et sidste Eksempel paa, hvor 
over al Beskrivelse forfærdelig Tilstanden kan være i det indre 
Afrika den Dag i Dag, og vælge — der er desto værre nok at 
vælge iblandt — at gøre et kort Uddrag af en Skrivelse fra en 
fransk Missionær, i hvilken han meddeler sin foresatte, Kardinal 
Uvigerie, hvorledes det for Øjeblikket ser ud i Ujiji ved Tanganika 
Søens Bredder. Til Ujiji kom, som tidligere anført, Araberne i 
Aarene omkring 1840. 

»Min Penc, skriver Missionæren, »vægrer sig ved at be- 
skrive alle de Gyseligheder, jeg er bleven Vidne til i denne bedst 
befolkede Araberby i Tanganika Distriktet. Her er et sandt 
Sodoma .... Jeg har tidligere besøgt Slavemarkedet i Ujiji, men 
den Gang var der ikke saa mange Slaver som nu. Nu er Slave- 
markedet bogstavelig talt overfyldt, hvorfor Slaverne sælges for 
Spotpris, men de ere næsten alle halv døde af Sult og Elendighed. 

Tilskueren. 1889. 7 

I lange Rækker vare Slaverne — Mænd, Kvinder og Børn — 
lænkede sammen. Nogle vare bundne sammen med Strikker 
gennem Ørene. I Gaderne mødte man talrige, levende Skeletter, 
der møjsommelig slæbte sig af Sted, støttede til en Stok. De gik 
løse omkring, ti de vare for svage til at undvige. Deres Legemer 
vare bedækkede med Saar, der vidnede om den slette Behandling, 
de havde lidt paa Marschen. Nogle ulykkelige laa hist og her 
og ventede paa Døden, da deres Herrer ikke længere gav dem 
Føde, fordi det var aabenbart, at de ikke mere havde nogen 
Værdi. Men udenfor Byen, mellem denne og Søen, saa man dog 
endnu tydeligere Beviser paa den skrækkelige Elendighed, som den 
afskyelige Slavehandel medfører. Her er nemlig Ujiji's Kirkegaard 
eller rettere det Sted, hvor man henkaster de døde og døende 
Slaver. Hyænerne besørge Begravelsen her til Lands. Jeg spurgte 
en Araber, hvoraf det kom, at der for Øjeblikket fandtes saa 
mange Lig paa den gruelige Kirkegaard, og i den ligegyldigste 
Tone af Verden fik jeg følgende Svar: »Vi have plejet at kaste 
Ligene af Slaverne herud, og tidligere slæbte Hyænerne dem bort 
hver Nat, men i Aar er der død saa mange Slaver, at der ikke 
er Dyr nok til at æde dem. Hyænerne have ædt sig vamle i 

Menneskekød!« 

Ovenstaaende maa være tilstrækkeligt til at godtgøre, hvor 
ulyksalige Forhold Arabernes Fremtrængen har fremkaldt i vidt 
udstrakte Egne af Mellemafrika. Noget lignende er Tilfældet i 
Nilegnene og over næsten hele Sudan, ti Forespørgslen efter 
Slaver er stadig enorm stor. Den er selvfølgelig størst i selve 
Landet — en Mængde Slaver transporteres gennem Sahara til 
Marokko og Egnene syd for Middelhavslandene — men ogsaa 
udenfor Afrika er Begæret efter »sort Elfenbenc meget betydeligt. 
Af offisielle engelske Regeringsindberetninger fremgaar det saaledes 
at der den Dag i Dag fra den afrikanske Kyst bringes Slaver selv 
ad Middelhavet til Tyrkiet. Vel er der ikke her Tale om, at 
Trafiken drives med Slaveskibe, men i Smug føres der endnu 
upaatvivlelig Slaver som Passagerer eller Tjænestetyende fra 
Ægypten, Tripolis og Marokko til Tyrkiet I det røde Hav og 
Bugten ved Aden er Slavetrafiken ret livlig, og fra Østkysten af Afrika, 
saa vel fra Sansibar Kysten som fra den portugisiske Mosambik Kyst, 
udføres der Slaver til Arabien, Madagaskar og de mindre Øer, 
der ligge nærmere eller fjærnere fra Kysten i den vestlige Del af 
det indiske Hav. I de nærmeste Aar før 1873, da Englænderne 

tvang Sultanen af Sansibar til at afskaffe Slavehandelen, udførtes 
der aarlig 20 — 30,000 Slaver fra Sansibar Kysten. Udførslen 
dreves herefter kun i Smug, men er tiltagen stærkt i de senere 
Aar, bl. a. paa Grund af Slavejægernes Udbredelse i det indre. 

Saa vel i det røde Hav som i det smalle Farvand mellem 
Fastlandet og Øen Sansibar og nærliggende Øer begunstiges den 
skammelige Trafik i høj Grad af Forholdene. Rejsen fra Kyst til 
Kyst, hvor der findes mange Smuthuller, er kun kort, og i mørke 
Nætter er det paa Grund af Vindforholdene en forholdsvis let Sag 
at undgaa Krydserne og disses Baade, naar da ikke Kysten be- 
vogtes overmaade stærkt, hvilket er en bekostelig Sag paa Grund 
af de betydelige Afstande. Indtil den tyske Regering for ganske 
kort Tid siden er skreden ind, har den engelske Regering, der 
jo i sin Tid ofrede Hundreder af Millioner og mange Søfolk i et 
usundt Klima for at standse Slaveudførslen fra Vestkysten, ude- 
lukkende haft Æren for at have optraadt kraftig mod Slavehandelen 
paa Østkysten, og det er jo ikke saa sjældent i Dagspressen at 
læse om engelske Krydsere, der opbringe Slaveskibe saa vel i det 
røde Hav som ved . Sansibar Kysten. Er det Krigsskibenes Baade, 
der med næppe en halv Snes Mands Besætning støde paa Slave- 
skibene, da ere de rundelige Prisepenge, den engelske Regering 
giver sine Søfolk, som have denne anstrængende og for Helbreden 
farlige Tjæneste, ofte blevne dyrt betalte med Blod. 

Det er selvfølgelig en fuldstændig Umulighed blot nogen- 
lunde bestemt at afgøre, hvor stort et Blodoffer Slavehandelen og 
den dermed forbundne Menneskejagt aarlig kræver af den ulykke- 
lige Befolkning i Afrika. De Tal, der anføres af paalidelige Mænd, 
ere, som det til Dels vil fremgaa af det foregaaende, svimlende 
store, saa store som om det ulykkelige Afrika Aar ud og Aar ind 
vaandede sig under den blodigste Krig. Det Antal Slaver, der 
naar Kysten, udgør jo nemlig kun en Brøkdel af de ødelæggende 
Razziaers Ofre. Den fuldstændig hensynsløse Nedslagtning under 
selve Overfaldene paa Landsbyerne overbydes kun, om muligt, af 
Slavejægernes umenneskelige Behandling under de maanedlange 
Marscher, og det er ingen Overdrivelse, »at afblegede Menneskeben 
kunne vise den rejsende Vej ad de mest befærdede Slavekaravan- 
vejec. For hver Slave, der naar Markedet, regner man, at fem 
til ti Mennesker ere gaaede til Grunde, og det Antal Mennesker, 
som Slavejagten aarlig kræver, angives forskelligt, fra en halv 
indtil halvanden Million! 

7* 

Naar man læser saadanne Talstørrelser — og de laveste 
des værre sjældnest — fristes man næsten til at antage, at Araberne 
i Mellemafrika maa være meget talrige, men det er saa langt fra 
at være Tilfældet, at det egentlig talt kun er en Haandfuld 
Arabere og Folk af blandet Blod, som husere i det indre. Det er 
imidlertid umuligt med Nøjagtighed at angive, hvor mange Arabere, 
der lever i Mellemafrika. Det største Antal, der angives, er 30,000, 
men det er aabenbart altfor højt, og en med Forholdene saa nøje 
bekendt afrikarej sende som Gerhard Rholfs skriver, at der mellem 
Egnene omkring de store Søer og Østkysten kun lever mellem et 
og to tusende Arabere. Arabere af ublandet Blod ere særdeles 
sjældne i disse Egne, hvorfor Araberne af nogenlunde rent Blod 
ere meget stolte af deres lyse Hudfarve. Haremerne rekruteres af 
Negerinder, og flere Portræter af Arabere, der enten spille en 
Rolle i Rejsebeskrivelsen eller ere blevne bekendte under de nu- 
værende Uroligheder paa Østkysten, godtgøre noksom de afbildede 
Personers Oprindelse. Den bekendte Tippu-Tip har saaledes en 
meget mørk Hudfarve og udprægede Negeransigtstræk, og det 
samme er Tilfældet med Mænd, der have beklædt den frem- 
ragende Stilling som Vali — Guvernør — i Byen paa Sansibar- 
kysten. Slavejægerne i det indre udgøre kun et lille Mindretal af 
den i Forvejen ringe arabiske Befolkning. 

Overfor de indfødte have Araberne, der taale Klimaet godt, 
en meget stor Indflydelse paa Grund af deres værdige, overlegne 
Optræden og — fordi de ere i Besiddelse af Ildvaaben. Araberne, 
der ere trængte ind i Landet fra Sansibar Kysten, ere, i det mindste 
hidtil ikke, som deres Trosfæller andensteds, optraadte som 
religiøse Fanatikere, men som Forretningsfolk. At de Negre, der, 
væsentlig som bevæbnede Slaver, ere komne i nærmere For- 
bindelse med deres Herrer, have faaet et Anstrøg af Muhameda- 
nisme, er nærmest en Følge af Efterabelseslyst og ikke af Tvang. 
Den Neger, som Araberen betror en Bøsse, betragter sig allerede 
af den Grund som en Person, der staar højt over sine Lands- 
mænd. I Afrika bruges Bøssen ikke alene for Alvor, men her 
saluterer man med den ved alle mulige og umulige Lejligheder, 
og at faa fat i en Bøsse, saa at alle og enhver kan høre og se, 
hvad man er for en Karl, er selvfølgelig Idealet for en indfødt, 
som, naar han tilmed bliver Muhamedaner o: lærer at fremmumle 
Allass Navn og en kort Bøn, er kommen den stolte Araber saa 
nær, som han overhovedet kan komme ham i dette Liv. 

Som man vil have set af de tidligere anførte Uddrag af de 
rejsendes Beretninger, udrustes de Ekspeditioner, der skulle hente 
Slaver og Elfenben, i Kolonierne i det indre. En Bande, med 
Bøsser bevæbnede Slaver stilles under Befaling af nogle faa 
Arabere eller Personer, der have lidt Araberblod i sig, og man 
kaster sig nu skaanselsløst over de værgeløse indfødtes Landsbyer, 
eller ogsaa blander man sig i de indfødtes indbyrdes Stridigheder 
eller søger at hidse Stammerne mod hinanden til egen Fordel. 
Foruden den forfærdelige Ødelæggelse af Menneskeliv og Ejendom, 
der er en Følge af Arabernes Optræden, virker denne i høj Grad 
demoraliserende paa Befolkningen. Til Bevis herfor, om der ellers 
behøves Bevis for noget i og for sig saa indlysende, skulle vi blot 
anføre nogle faa Ord af Livingstone. Efter en Gang at have 
omtalt, hvorledes en Arabers muhamedanske Slaver en skøn 
Morgenstund af Kaadhed havde stukket nogle Landsbyer i Brand, 
skriver den berømte rejsende: »Dersom man overhovedet kan 
kalde Sansibar-Slaver Mennesker, saa ere Menneskene ogsaa værre 
end vilde Dyr, men det er en monstrøs Uretfærdighed at sammen- 
ligne de frie Afrikanere, der leve under deres egne Høvdinger og 
deres egne Love og dyrke deres egen Jord — at sammenligne 
dem med, hvad Slaver blive til i Sansibar og alle andre Steder«. 

Det er denne over alle Grænser gaaende fuldstændige 
Foragt for Menneskeliv, som Arabernes Optræden afføder og 
fremmer, der er saa sørgelig. For den muhamedanske Araber er 
den indfødte, mørkfarvede Hedning kun et lavtstaaende Væsen, et 
Dyr. Vel agtedes Menneskeliv for saa at sige intet i flere Egne af 
Afrika, forinden Araberne viste sig, og det særlig, hvor der findes 
forholdsvis større Negerriger. Man læser saaledes om Menneske- 
ofringer, ja, om Stater, hvor det er Skik og Brug at begrave 
lemlæstede Mennesker levende sammen med afdøde Herskere, og 
Razziaer for at gøre Slaver var ikke ualmindelige, men kommer 
imidlertid en arabisk Slavehandler til en saadan Egn, bliver Til- 
standen kun, om muligt, endnu værre, ti han er i Besiddelse af 
sjældne Varer og fremfor alt af de uvurderlige Ildvaaben. Araberen 
tager som Betaling »kun« Slaver og Elfenben, og begge Dele 
kunne tilvejebringes af Landets Hersker ved at overfalde Naboerne 
efter en større Maalestok end nogensinde tidligere. 

Det er saare let fatteligt, at de Beretninger, der fra saa 
mange Kanter ere strømmede ind til den civiliserede Verden om 
et saa forfærdeligt Onde som Arabernes Menneskejagt i Afrika, 

maa have gjort et dybt og varigt Indtryk hist og her. Vi skulle 
ikke her gennemgaa Rækken af Traktatbestemmelser, der i Aar- 
hundredets Løb gentagne Gange ere blevne tagne mod Slave- 
handelen, lige saa lidt som vi nærmere skulle berøre Antislaveri- 
Selskabers Oprettelse og Virksomhed, men blot henvise til, at der 
i den seneste Tid er blevet rejst en alvorlig Bevægelse for at 
skaffe Midler til Veje til at kunne drage virksomt tilfelts mod 
Menneskejagten. 

Kardinalerkebiskoppen af Karthago, Lavigerie, der har 
sendt talrige franske Missionærer til Afrikas Indre, har nemlig i 
flere Lande med stor Styrke prædiket Korstog mod Menneske- 
jægerne, og det er lykkedes ham at rejse en Bevægelse, der turde 
give praktisk Resultat. Det er Kardinalens Plan, at et begrænset 
Antal hvide skulle begive sig til Afrika for paa forskellige Punkter 
i Landet at samle de indfødte om sig og lære dem at gøre Modstand 
mod Araberne. Det er en Selvfølge, at det maa være energiske, 
unge Mænd, der kræves som aktive Medlemmer af denne »hellige 
Legion« — en forhenværende pavelig Zuavkaptajn virker allerede 
i den omhandlede Retning i Hjærtet af Afrika — men ser man 
hen til, hvad enkelte Mænd have udrettet i Afrika og til den 
Omstændighed, at der stedse mælder sig et stort Antal fortrinlige 
Kræfter, naar der er Tale selv om aldrig saa farlige og æventyrlige 
Afrikaekspeditioner, da maa det anses for givet — hvad der for øvrigt 
allerede har vist sig — at det ikke vil komme til at skorte paa 
Folk. Der er jo slet ikke Tale om at sende en lille Hær af hvide 
til det indre Afrika, men i hvert Tilfælde til en Begyndelse, kun 
nogle hundrede modige, for Sagen begejstrede unge Mænd, som i 
Smaagrupper kunne samle de indfødte om sig paa heldigt be- 
liggende Steder mod det, som vi have set, i Virkeligheden rent for- 
svindende Antal Arabere eller saakaldte Arabere, der kun altfor 
længe have faaet Lov til at spille Mestre, og mod hvem der hidtil 
ikke er bleven rejst stort anden Modstand end den, som indfødte, 
bevæbnede med Spyd og Buer, kunne iværksætte. Selvfølgelig 
vil Oprettelsen og Vedligeholdelsen af saadanne Stationer, naar 
de skulle være tilstede i tilstrækkeligt Antal, komme til at koste 
mange Penge, men Kardinal Lavigerie har allerede opnaaet, at 
Pengebidrag flyde ret villigt ind, og at flere unge Mænd, blandt 
hvilke enkelte velhavende Folk, have mældt sig rede til at ofre 
Helbred og Liv for den gode Sag, trods de Indvendinger, der ere 
blevne rejste mod Kardinalens Plan. 

Et Blik paa Kaartet vil vise, at selve Landets geografiske 
Forhold i flere Retninger ere gunstige for Oprettelsen af Stationer, 
og vi skulle i saa Henseende henvise til de store, ejendommelige 
Seer, der findes i Østafrika. Nærmest Kysten ligger Nyassa Søen, 
hvortil der ved Flodforbindelse er forholdsvis let Adgang fra Havet. 
Denne Sø, ligesom ogsaa Tanganika Søen, er langstrakt i næsten 
nordlig-sydlig Retning, og Nyassa's Nordspids ligger omtrent paa 
Højden af Tanganika's Sydspids i kun ifi danske Mils Afstand. 
Den førstnævnte Sø er omtr. 75 Mil og den sidstnævnte ikke 
mindre end 90 Mil lang, saa at det er indlysende, at man ved 
disse Søer, der allerede ere befærdede af et Par Smaadampere, 
er i Stand til at spænde over et betydeligt Landomraade. Noget 
Lignende er Tilfældet med den store Nilsø, Victoria Nyanza, og 
endelig har man dybere inde i Landet, i Kongofloden og i dens 
store, sejlbare Bifloder, en ypperlig Operationsbasis mod Arabernes 
Udbredelse. Man bør bestandig fastholde, at man i Mellemafrika, 
hvorpaa Opmærksomheden er bleven særlig henledet, heldigvis 
endnu ikke har at gøre med Mahdier, Khalifer eller lignende for- 
holdsvis mægtige Fanatikere. Den tidligere nævnte afrikarejsende 
Cameron støtter Kardinalens Plan og skriver herom: »Naar vi 
vare i Besiddelse af smaa, vel bevæbnede og godt disciplinerede 
Afdelinger ved de store Søer og paa andre Punkter i det indre, 
vilde det snart lykkes os at forhindre Slavetransporter. Hidtil er 
der ikke blevet gjort noget i denne Retning, men et Hundrede 
Europæere vilde kunne beherske Nyassa Søen, og det samme 
gælder om de andre store Søer og nogle Hovedstationer ved 
Hovedvejene«. Naar man overhovedet læser om den Modstands- 
kraft, som en enkelt Missionsstation ved Tanganika Søen for nylig 
havde overfor Slavejægernes Bander, dels paa Grund af Stationens 
Vaaben og dels fordi de indfødte af særdeles gode Grunde sluttede 
sig til Missionærerne, saa betragter man ikke Kardinalens Opgave, 
hvor besværlig, bekostelig og langvarig den i og for sig vil blive, 
for uløselig, og man har Vanskelighed ved at dele en Anskuelse, 
som er kommen til Orde og gaar ud paa at betragte enhver 
virksom Indskriden mod Arabernes Menneskejagt i Mellemafrika 
som ensbetydende med et Forsøg paa at erobre hele det mørke 
Fastland. 

Menneskejagten maa angribes i Ondets Rod, og den ligger 
dybt inde i Landet og kan langt fra rammes tilstrækkelig kraftigt ved 
den Blokade, som af forskellige Magter er bleven etableret, væsentlig 

i politiske Øjemed, paa en lang Strækning af den afrikanske Øst- 
kyst. At kraftig Optræden mod Indførsel af Vaaben og Krudt 
og mod Udførsel af Slaver dog vil komme til at genere Araberne 
føleligt, er en given Sag. I Følge en Indberetning fra den engelske 
Generalkonsul paa Sansibar er det nemlig meget betydelige 
Kvantiteter Vaaben og Krudt, der i den senere Tid, samtidig med, 
at Araberne have udbredt sig saa uhyggelig stærkt i det indre, 
blive indførte via Sansibar. Fra 1ste Januar— 23de Juni indførtes 
der saaledes her: 37,441 Geværer af alle Slags, 188 Pistoler, en 
Million Kugler, tre Millioner Fænghætter, 70,050 Patroner og 
69,350 Pund Krudt. Generalkonsulen antager, at der aarlig ind- 
føres 80—100,000 Stykker Skydevaaben, og denne Trafik med 
Vaaben og Krudt er gaaet i længere Tid, ikke mindst til Fordel 
for Sultanen af Sansibar, der bar Monopol paa Handelen med 
Krudt. Det var for Resten paa høje Tid, at Blokaden blev erklæret, 
naar man erfarer, at man, foruden en Del Præcisions vaaben , til- 
lige ventede en Forsending af 200,000 Pund Krudt til Sansibar* 
Kongen af Belgien har ogsaa for Kongostatens Vedkommende for- 
budt Indførsel af Vaaben og Krudt ad Kongo Floden. 

Spørgsmaalet om at udrette noget mod de fortvivlede For- 
hold i det indre Afrika er for Øjeblikket alvorligere oppe end 
nogensinde før, og vi skulle slutte disse Linjer med at minde om 
nogle af de sidste Ord, Livingstone skrev forinden sin Død i Afrika: 

»Alt, hvad jeg kan tilføje i min Ensomhed, er: Gid Himlens 
rige Velsignelse bliver enhver til Del, være sig Amerikaner, Eng- 
lænder eller Tyrk, som vil hjælpe til at læge dette Verdens aabne 
Saarc 

Disse Linjer pryde den sorte Marmorplade, der dækker den 
store afrikarejsendes Ben i Westminster Akbediet. 

O. Irminger. 

Det gør ikke just noget særlig lysteligt Indtryk nu mod Aarets Slutning- 
at kaste Blikket tilbage paa den forløbne Del af Koncertsæsonen; selv efter 
vore beskedne Forhold maa det siges at være utilbørlig lidt hvad der er ud- 
rettet i denne Tid. Ikke blot har der været afholdt forholdsvis faa Koncerter r 
men alle staa de for Erindringen i et jævnt graat i graat, hvoraf kun et 
eneste friskere, mere levende Indtryk hæver sig frem: det man modtog af 
Koncertforeningens 1ste Koncert Denne kom da ogsaa til at lyse som 
en Stjærne i Mørket, og dens Fortjænstfuldhed sprang saaledes — til Held for 
Foreningen — mere i Øjnene, end den maaske vilde have gjort i en i øvrig 
værdifuldere Sæson. — Til denne Mathed over hele Musiklivet, der har ytret 
sig paa saa mange Maader: deri at ikke en eneste stor fremmed Kunstner har 
gæstet os, i at ikke ét betydeligt indenlandsk Værk er kommet frem, og i at 
kun meget faa nye udenlandske Sager af Værdi er sat paa Programmerne, der 
mest har været baseret paa Repriser, ikke altid af lige stor Interesse — til den 
vilde man maaske søge Grunden deri, at en Sæson, der folger lige efter Ud- 
stillingssommeren med Musikfest, russisk og svensk Opera og andet Slid paa 
det musikalske Publikums Penge, maatte være særlig uheldig stillet. Nogen 
Indflydelse har dette Forhold jo vist nok haft, og det har vel navnlig nok 
bidraget til, at de »fremmede« og deres Impressarier har betænkt sig paa at 
komme hertil; men for øvrig tror jeg, at det er tilfældige Omstændigheder, der 
har gjort sig gældende, hvorfor man ogsaa endnu med godt Mod tør se den 
følgende Del af Sæsonen i Møde. — Musikforeningen vil saaledes undskylde 
sig med, at Forberedelserne til den store, betydningsfulde Opgave: Matthæus- 
pamontn lægger Beslag paa en stor Del af Korets Tid; men hvorfor man da 
kun har opført et eneste af de store klassiske Orkesterværker, som det særlig 
er denne Forenings Sag at føre frem, det er ikke let at se. Koncert for- 
en ingen vil vel søge et beskedent Skjul bag sine ret tarvelige pekuniære 
Affærer, der endog truede med at føre til en Opløsning ved Sæsonens Begyndelse 
— og man maa des værre ogsaa lade denne Undskyldning passere. Derimod 
synes de filharmoniske Koncerter og Gæciliaf orenin gen vanskelig at 
kunne rense sig for en Bebrejdelse for om ikke just at have arbejdet for lidt, 
saa dog ikke at have opnaaet et Resultat, der svarede til hvad der er an- 
vendt af Tid og Udgifter. At denne Bebrejdelse nærmest faar Adresse 

til de filharmoniske Koncerter, vil ikke undre: det er mod disse Kon- 
certer, at alle de, der her hjemme længes efter nyt Liv, nye Impulser udefra« 
efter Frihed og Bevægelse, har vænnet sig til at rette deres Blik og til 
deres begavede Leder har vi set hen med mer end vanlig Forventning; for 
hver Gang der da paa disse Koncerter, jeg vil ikke sige lides et Nederlag, men 
blot ikke vindes en Sejer, ikke sker noget musikalsk betydningsfuldt, for hver 
Gang de synker ned til at imødekomme det mindre gode i Publikums Smag 
eller deres Program blot danner Rammen om en berømt Virtuos' Optræden, 
«r det da en større Sag, der tager Skade, end Dirigentens personlige Omdømme 
^ller Koncerternes materielle Status. 



Den første store Musik forenings Koncert indlededes med Beethovens 
Symfoni Nr. 7 i A-Dur. Udførelsen af dette Storværk under Prof. Gades 
Ledelse var en Kunstydelse af høj Rang. Der er, synes mig, noget vist høj- 
tidsfuldt i at hore disse den klassiske Kunsts Hovedværker, førte frem af den 
gamle Mester, der ene her hjemme sidder inde med Traditionen for deres Ud- 
førelse, og navnlig nu, da efter Tidens Orden hver Sæson kan være den sidste. 
Gade staar i Spidsen for Musikforeningen, synes det mig at være af Interesse 
at vogte nøje paa, hvorledes han opfører disse Værker og navnlig at dette er 
en Pligt for de yngre Musikere, der skal træde i hans Sted, lidt før eller lidt 
senere. Om Enkeltheder kan der naturligvis disputeres; Ævnerne kan være 
saa ganske individuelle, Temperamenterne saa forskellige, at der ikke kan 
overføres noget fra den ene til den anden (saaledes Gades Ævner til at faa 
Sang i Orkesterspillet, Joh. Svendsens Sans for det rhytmiske) — men 
trods dette er det godt, at der i Koncertsalen — som i Teateret — dannes og 
fastholdes en Tradition med Hensyn til Udførelsen i det store og hele, 
saaledes at disse klassiske Værker staa med rene og klare Linjer for Publikums 
Bevidsthed, og saaledes, at man ikke risikerer at se dem gjort til Genstand for 
Eksperimenter i nogen Retning. Med Hensyn til denne Symfoni vil jeg her 
blot henlede Opmærksomheden paa Gades fine Valg af Tempoer for dens fire 
Dele, der efter Betegnelserne alle er »hurtige« Stykker. — Det andet opførte 
Orkesterværk var Richard Wagners Forspil til Parsifal. Dette i og for sig 
dejlige Stykke Musik med den forunderlig »hellige« Klang gjorde imidlertid ved 
denne Koncert ikke fuldt den Virkning, som da det opførtes første Gang ved 
en Slags Mindefest for Wagner; Skylden herfor bar dels de urene Træblæse- 
instrumenter, dels et formentlig vel hurtigt Tempo i Sidesatsen (•/« Takt). — 
Den af Fru Liitken kønt sungne Mozart ske Arie med Violin og Orkester 
var (saa vel som Beethovens Koncertterzet, der opførtes ved Foreningens 
2den Koncert) helt skabelonmæssig gjort og temmelig kedsommelig. Det er 
vanskeligt at forstaa Tanken med at drage den Slags rene Lejlighedsarbejder 
frem, der, om de end naturligvis ikke skader de store Navne, de fører, saa dog 
ingenlunde kan bæres oppe af dem. For øvrig fik man her Lejlighed til at 
glæde sig over Hr. Svendsens fine Violinspil og over Orkesterets usædvanlig 
delikate Akkompagneren. — Mendelsohns Kantate: Die erste Walpurgisnacht 
«r for saa vidt af Interesse, som den, skreven i hans unge Alder (først i Tyverne), 
viser ham som den fuldfærdige Komponist med alle de Fejl og Fortrin, vi 



Digitized by 



Google 



Koncertsæsonen. 



107 



kende fra hans senere Virksomhed. Men for øvrig er det et af hans svagere 
Arbejder; det er navnlig let forstaaeligt, at her, hvor det gælder om at opnaa 
Effekten (Rædslen) ved Musikens rent mekaniske Virkning (Larm og Bulder) 
kan Mendelsohns reserverede Kunst ikke slaa til. — Goethe med sine faa 
realistiske Linjer sætter Fantasien i langt stærkere Bevægelse end Mendelsohn, 
der tager sin Tilflugt til balletagtig Musik, der for øvrig altid er vis paa at falde 
i god Jord hos det store Publikum. — 

Den 2den storeKoncert indeholdt, foruden den nysnævnte Beethoven- 
ske Terzet, en maaske vel tidlig Gentagelse af Schumanns Manfred (første 
Gang opført i Fjor) og et velkendt Udtog af Beethovens Musik til Alkens 
Ruiner, af hvilken man navnlig beundrer det helt impressionistisk henkastede 
Derunschkor , samt som Nyhed Max Bruchs 2den Violin- Koncert. Man har, 
som det synes med Urette, været temmelig enig om i Omtalen af denne Koncert 
at sammenligne den med Bruchs 1ste Koncert, og da plat at forkaste den. 
En saadan Kritik, der kun gaar ud paa Sammenligning enten med samme 
Kunstners andre Værker eller med fremmede Kompositioner, synes imidlertid 
ikke synderlig lærerig, og i hvert Fald er den som oftest uretfærdig; man maa 
dog gaa ud fra, at Kunstneren har skabt sit nye Værk, fordi han mente at 
have noget nyt at sige, og falder de to Værker ikke ganske sammen i Form 
og Indhold (hvad i dette Tilfælde ingenlunde kan siges), bør man sikkerlig 
søge Kunstnerpersonlighedens forskellige Sider i hvert Værk for sig. Den 
2den Koneert er et smukt Arbejde; den indledes ejendommelig nok med en 
lang og bred Adagio, et alvorligt, melodiøst og stilfuldt Stykke, der, navnlig 
ved en fortrinlig Brug af Basunerne, klinger særdeles godt; en kortere recitati visk 
Sats leder paa en morsom Maade over i Finalen, der ganske vist er svagere 
og mindre original end det forudgaaende, men som dog er skreven af en smagfuld 
Kunstner, der med Klid undgaar »Gemeinplåtze«. — Naar man hørte Hr. Anton 
Svendsens Udførelse af Koncerten forstod man, at det — som det siges — 
har været ham særlig raagtpaaliggende at faa den ført frem ; navnlig den store 
Adagio spillede han prægtig og ret con amore; hvad Finalen angaar, da inde- 
holder den som al Musik, der ikke skrives af Violinspillere ex professo, næsten 
uovervindelige Vanskeligheder eller rettere Vanskeligheder, der, selv om de over- 
vindes, ikke gør den Virkning, der tilsigtes, og som det derfor næppe engang 
lønner sig at overvinde. Hr. Svendsen gav sig nu med dansk Ærlighed tap- 
pert i Kast med disse Vanskeligheder og sejrede næsten overalt, maaske han 
dog havde opnaaet mere ved at være mindre samvittighedsfuld, og saa paa den 
anden Side skarpere pointere, hvad det væsentlig kom an paa. — Ved Musik- 
foreningens 1ste Abonnements-Koncert glimrede Hr. Aug. Winding ved 
sin fine, kunstneriske Udførelse af den ægte Beethovenske Trio op. 70 (D-Dur); 
særlig i den fantasifulde Largo naaede Hr. Windings Spil meget højt. For 
øvrig bestod Koncerten af en Mozartsk Kvartet (med en fremtrædende Cello- 
stemme) og af Brahms Sekstet i G-Dur. — 



Fru Marcella Sembrich, der skulde have medvirket ved den 1ste 
filharmoniske Koncert, maatte paa Grund af Sygdom opgive at optræde, 
og hendes Sang, der efter en Prøve, jeg havde Lejlighed til at overvære, at 

dømme, vilde have beredt en stor Nydelse, blev erstattet afHr. Ant Svendsens 
Udførelse af 2 mindre Salonstykker. Koncerten havde imidlertid tabt sin 
Charme, ti det øvrige Program gjorde i betænkelig Grad Indtryk af blot at 
være beregnet paa at tjæne til Baggrund for Fru Sembrichs Sang. — 
Beethovens Leonore Ouverture (Nr. 3) (flot, men lidt usikkert udført), 
Schumanns Abendlied og Joh. Svendsens Symfoni i B-Dur er hørt ofte, 
Symfonien sidste Gang ved Musikfesten i Sommer i en Udførelse, imod hvilken 
den filharmoniske tog sig lidt tarvelig ud. Ogsaa Saint-Saéns: Le rouet 
d'Omphale er vistnok spillet nogle Gange før og er i alt Fald en temmelig ube- 
tydelig Repræsentant for den »symfoniske Digtning«, overfladisk i sin Karakteristik 
og noget vulgær i sit Anlæg. — 

* * 

Koncertforeningens 1ste Koncert i Aar var egentlig den sidste — 
fra i Fjor, en Gæld der afbetaltes, idet Koncerten til stor pekuniær Ulæmpe for 
Foreningen 2 Gange blev aflyst i Fjor og tilsidst helt opgivet. Den gjorde da 
ogsaa i sin endelige Skikkelse et noget overgemt Indtryk, og man forlod den 
med en temmelig nøgtern Følelse. — Saint Saéns Syndfloden, der oprindelig 
var bestemt til at opføres i det flatterende Lys af Komponistens egen Direktion, 
er for 1ste og 3dje Dels Vedkommende saa lidt inspireret Musik, at man ikke 
bryder sig om at høre den ret ofte; et desto betydeligere Indtryk gør ganske 
vist den genialt opfundne 2den Del, men den vilde have taget sig bedre ud, 
om den var opført alene. — Fr. Rungs Astolfskvadet , helt igennem en 
Andenhaands-Komposition , kunde Frk. Gåtje ikke redde fra at gravlægges i 
Stilhed, og en Indtogsmarsch med Kor af Goldmarks Opera Dronningen af 
Saba var for fattig i Omfang og Indhold til at give noget Begreb om den vel- 
renommerede Opera. — Fornøjelige var derimod nogle Brahmske Sange for 
Damekor, ligesom det var en Glæde atter at høre Otto Mallings Violinfantaei, 
af hvilken Introduktionen med den smukt holdte drømmende Karakter er det 
betydeligste. — Hr. Anton Svendsen, der tog lidt reserveret paa Violin- 
soloen i Preludiei af Syndfloden, maaske for at bøde paa dets lidt sødlige 
Karaktér, spillede Fantasien særdeles smukt, men havde kun en maadelig Støtte 
i Orkesterledsagelsen, der blev holdt i et jævnt Forte og helt manglede Lys og 
Skygge. — Den følgende Koncert (nominelt altsaa den første i denne 
Sæson) var som foran omtalt langt betydeligere og til Dato den eneste virkelige 
musikalske »Begivenhed«. Men dette, at en Koncert med 4 Nyheder, hvoraf 
ingen er stor af Omfang og kun én kan siges at have nogen dybere Interesse 
udover den øjeblikkelige, kan faa en saa fremtrædende Karaktér, er det ikke 
just et Tegn paa, hvor sørgelig mat denne Sæson hidtil har været? — De to 
Nyheder var norske, de to franske. Af Grieg opførtes en Koncertouvertnre 
„I Hø8t u — den var des værre kun halvvejs morsom, man glædede sig over 
det ejendommelige, friske Motiv, som ligger til Grund for den (det samme 
Grieg ogsaa har benyttet i en ypperlig Sang, men man følte sig utilfreds ved 
den »stumpede« Maade, hvorpaa Ouverturen var sat sammen, og den lidet 
overlegne Maade, hvorpaa den var instrumenteret. Helt morsomt var det der- 
imod at høre Joh. Svendsens „norske Rhapsodi (Nr. 2); en Fantasi over 
nationale Dansemelodier og Folkesange, der iklædt en farverig Instrumentation 

river Tilhørerne helt med. — Den ene franske Nyhed var en Koneert for 
Violoncel af Saint-Saéns. Den gjorde ikke noget særlig betydeligt Indtryk; 
men var paa den anden Side køn og naturlig, og navnlig var Forholdet mellem 
Orkester og Soloinstrnment velberegnet, hvad især mærkedes i den line 
Allegretto, i hvilken Celloens kantabile Satser flettes ind i Akkompagnementets 
Stakkato. — Hr. Rob Hansens Udførelse af Solostemmen var nærved at 
være en Mønsterpræstation, og han høstede et i vore Musikforeninger usædvanlig 
livligt Bifald. Hans Tone kunde nok være finere og fyldigere, men for disse 
Mangler bærer maaske Instrumentet nogen Skyld, og i hvert Fald man glemte 
dem den Aften over den glimrende Overlegenhed, hvormed han overvandt 
denne Koncerts vistnok særlig store tekniske Vanskeligheder, den kunstneriske 
Klarhed i Foredraget og ikke mindst over den, særlig for dette Instrument, 
usædvanlig fortræffelige Intonation. — VedSiden af Br ah m s prægtige Schicksalslied 
var Programmets vægtigste Nummer et mindre Udtog af Berlioz la damna- 
tion de Faust. Det blotte Navn Berlioz har i mange Aar sat Musikernes Liden- 
skaber i Bevægelse; der har staaet Parti mod Parti, Modstandernes har været 
det største og Publikum har i det hele sluttet sig til dem eller været skeptisk 
afventende. Nu synes et Omslag imidlertid at være sket: Berlioz er forgudet 
af sine Landsmænd, og rundt om i de tyske Musikbyer opføres hans Værker; 
er nu end Begejstringen dér ikke saa énstemmig, saa er dog de, der endnu for- 
kætre ham, fordi de ikke kan eller vil se hvilken selvstændig begavet og energisk 
Kunstner han var, vistnok nu snart talte. At vort Publikums Smag ogsaa har 
vendt sig, viste denne Koncert, Udtoget af Faust synes helt igennem at blive mødt 
med Sympati, ja en enkelt Del, Mefistofeles' Serenade, vakte ligefrem Entu- 
siasme og maatte gentages. Indrømmes maa det nu imidlertid, at naar man 
hørte de to første Stykker, songe de Faust og danse des sylphes, skulde man 
ikke ane, at de var skrevne af en musikalsk »Revolutionsmand«, saa sarte og 
poetiske i Udtale og Følelse, saa noble i Melodi og jævne i Harmonien som 
de er; i den nysnævnte Serenade viser Berlioz alt mere Hestefoden, men det 
er nok først, naar man kommer til hans Orkesterværker, at man faar ham at 
se, som han er, og at der, det skal ikke benægtes, kan være Mening i at 
diskutere hans Ævner og Betydning. — Korets Deltagelse i songe de Faust var 
særdeles nydelig, m. H. t. Klangskønhed og fin Nuanceren præsterede det 
navnlig betydelig mere end sædvanlig. 

Gæciliaf o reningen s Opførelse af Hån del s Alexanderfest kunde nok 
Sive 'Anledning til adskillige Betragtninger, navnlig om vor Tids Forhold til 
denne Komponist, hvem vi, naar vi vil være ganske ærlige, nu vistnok mangler 
de fleste Betingelser for at komme i noget inderligere Forhold til og som maaske 
ogsaa ret beset nok bliver en Del overvurderet, naar der — ifølge gammel Tradition 
— i Reglen endnu anvises ham en Plads ved Siden af den herlige Bach. Dog at 
komme nærmere ind herpaa tillader Pladsen mig ikke, jeg vil kun bemærke, at 
det var umuligt, selv med den bedste Vilje, at holde Interessen vedlige for 
dette Værk, selv om Øret ogsaa ofte fangedes af »klassiske« Skønheder. Maaske 
▼ilde det have været rigtigt at opføre Alexanderfesten i Udtog i langt højere 
Grad end nu var Tilfældet, maaske vilde ogsaa en noget stilfuldere Udførelse 

have øget Interessen; jeg slutter mig vel ikke til dem, der slet ikke vil hore 
Tale om Hån del , med mindre der kan sættes et Kor paa mange Hundreder 
paa Benene; jeg ser i det hele ikke, at der kan tillægges Korets kvantitative 
Forøgelse nogen synderlig Betydning med Hensyn til det rent musikalske Indtryk. 
Men paa den anden Side maa man indrømme, at Opførelsen i Cæciliafor- 
eningen ikke bidrog til at hæve dette Indtryk: Koret var meget flinkt indstuderet, 
men Mandsstemmerne for faatallig besat, Solosangerne var ikke overalt sikre 
og tilsyneladende ikke just interesserede i deres i det hele ganske vist lidet 
fornøjelige Opgaver, og det temmelig lille Orkester gjorde, maaske paa Grund 
af en uheldig Anbringelse, ingen solid Virkning. — I saa Henseende maa man 
ønske, at det, naar Foreningen gaar til den næste store Opgave: Spontinis 
Vestalinde, maa lykkes at finde et bedre Lokale end Folketeaterets. — 

* * 
• 

Den første Soirée for Kammermusik indlededes med en, maaske 
paa Grund af sin Vanskelighed, sjælden spillet Sonate for Piano og Violoncel 
af Chopin. Ved denne enkelte Opførelse kunde man kun tilegne sig den 
melodiøse, romanceagtige Largo, de øvrige Stykker var urolige og i formel 
Henseende lidet tilgængelige. Derefter fulgte 3 nye Fantasistykker for Oboe 
og Piano af Robert Hansen. De slog i høj Grad an hos Publikum og med 
Rette. Uagtet der her er Tale om Smaastykker, der fra Indholdets Side ikke 
kan veje særlig meget, er man dog fristet til at kalde disse Stykker noget at det 
bedste, Ro b. Hansen har gjort. Ligesom hans i Fjor opførte Suite for Orkester 
tyder de paa en fortjænstfuld Stræben hen imod et naturligt, frisk og melodiøst 
Udtryk, en Stræben, der her i endnu højere Grad er kronet med Held, men disse 
Stykker synes ved Siden heraf at være finere i Stemningen og rigere i Melodien 
end Suiten, ligesom de har det specielle Fortrin at være i høj Grad tænkte 
for Oboens ejendommelige Karaktér, i hvilken Henseende navnlig Finalen 
indeholdt meget pudsig opfundne Enkeltheder. — Nogle kønne Sange af Emil 
Hartmann blev sungne af Fru LUtken. Da Sangerinden nu — til Held for 
vort Musikliv — synes at være i Stand til jævnlig at optræde i Koncertsalen, 
maa det være tilladt at gøre opmærksom paa, at selv den, der glæder sig nok 
saa meget over hendes herlige Stemmemidler og indsmigrende Syngemaade, 
ikke helt kan opgive Fordringen paa noget større Fordybelse i det foredragne 
Digts Aand og Tekst. — En fornøjelig om ikke særlig fremragende Oktet for 
Blæseinstrumenter (ogsaa behandlet som Strygekvintet) af Beethoven sluttede 
Koncerten. Udførelsen stod ikke fuldt paa Højde med, hvad Kapellets dygtige 
Stab plejer at præstere, navnlig burde dets Medlemmer ikke være med til 
den uheldige Slendrian, der des værre her hjemme hersker med Hensyn til 
Udførelsen af Hornstemmen. 

D. »o/,, 88. 

Will. Behrend. 

Den 21de December indbragte Dr. phil. Edv. Brandes i Folketinget et 
Lovforslag om Teaterdriften i Købenbavn. Det foreslaas heri, at det kgl. 
Teaters muldnede Privilegium af 29deDecbr. 1747, der er fornyet Ilte Septbr. 1750, 
ophæves straks, fremdeles tilsigter Forslaget at gøre Teaterdrift i København 
til fri Næring for enhver, der opfylder Næringslovens Bestemmelser, endvidere 
at give Eftertrykslovens Bestemmelse om, at en Forfatter har Raadighed over 
sit Arbejde, naar det Teater, til hvilket han har overdraget sit Stykke, ikke 
har spillet dette i fem (Dr. Brandes knapper af til tre) paa hinanden følgende 
Aar, Gyldighed ogsaa overfor det kongelige Teater, endelig tages der i Forslaget 
alt skyldigt Hensyn til de nuværende Ihændehavere af private Teaterbevillinger, 
idet den fri Teaterdrifts Virkeliggørelse udskydes til efter 1ste Januar 1892. 

Intet Aar kunde som Jubelaaret efter Stavnsbaandets Løsning være egnet 
til Indbringelse af dette Lovforslag, der med ét Slag sønderbryder det Stavns- 
baand, der længe har hæmmet Kildespringet i vor dramatiske Literatur. Te- 
aterbestyrelsen, der nu, saa snart et Stykke er opført blot én eneste Gang paa 
det kgl. Teaters Scene, straks indtræder i alle Faderrettigheder, vil efter For- 
slaget, om den i nogle Aar helt forsømmer disse, vige Pladsen for den rette 
Fader: Forfatteren. Det vil saaledes ikke i Fremtiden være muligt ved Chikaner 
og Intriger at faa et Stykke hengemt til evige Tider i Arkivet, ti har Stykket 
Livskraft, vil det efter et Par Aars Forløb kunne genopstaa paa en anden 
Scene. I saadanne Tilfælde er den kortest mulige Mellemtid ønskelig, og det 
er derfor naturligt, at Forslaget korter Eftertrykslovens fem Aar af til tre. 

Lovforslaget rydder fremdeles alle Hindringer af Vejen for et virkeligt 
godt dansk Repertoire paa Privatteatrene: Holberg og Oehlenschlåger, Heiberg 
og Hertz, o. s. v., kort hele vor dramatiske Literatur vil komme til at ligge 
Direktørerne aaben, de behøver blot at strække Haanden ud, straks har de 
gode danske Stykker at opføre. At de private Teaterbevillinger til Gengæld 
er ofrede, vil maaske i Øjeblikket vække lidt Uvilje hos vedkommende Be- 
villingshaver, men Tanken om det rige og for største Delen ganske gralis- 
Materiale, Repertoiret nu kan bygges af, vil forhaabentligt hurtigt bringe 
Sindet i Ligevægt. 

Ogsaa Skuespillernes Stilling vil, om Forslaget bliver Lov, være langt 
gunstigere i Fremtiden end nu. Intet Talent vil længere kunne tvinges til at 
udjamres i Privatteatrenes flade Repertoire, ti dette vil slet ikke længere være 
til. Ingen kongelig Skuespiller vil længere nødes af Indtægtshensyn til at gore 
sløvende Teatertjæneste; vil det kgl. Teaters Bestyrelse ikke give ham de store 
Opgaver, hans kunstneriske Attraa higer mod, behøver han ikke længere, for 
blot at faa taalelige Roller, at blive ved det kgl. Teater, han kan vandre bort 
og paa andre Steder finde, hvad han søger: store Opgaver, Fritid til ret at 

leve sig ind i sin Fantasis Skikkelser og rigelig Gage. Er den knurrende Util- 
fredshed med det kgl. Teaters nuværende Repertoire, er den brændende Længsel 
mod større, klassiske Opgaver, som Personalet ved Udgangen af Teateraaret 
1886—87 formulerede i den noksom omtalte Adresse, endnu stadigt tilstede, 
bør den Adresses Ophavsmænd nu skyndsomst sætte sig i Spidsen for endnu 
en Adresse, der til Rigsdagen udtaler den københavnske Skuespillerstands fulde 
Tilslutning til det forelagte Lovforslag. Ogsaa de med den nuværende Tilstand 
misfornøjede Forfattere, der efter Forlydende i alle københavnske Blade allerede 
inden Forslagets Indbringelse havde paatænkt at formulere deres Utilfredshed 
i en Adresse til Rigsdagen, vil upaal vivieligt gøre klogt i at bruge til Grundlag 
det Forslag, som allerede ligger paa Rigsdagens Bord. 

Højst lærerigt vil det da blive at høre, hvad Forsvar det nuværende 
Systems pligtmæssige Advokater, Justitsministeren og Kultusministeren, vil føre 
for deres haardt betrængte Klient: Teaterprivilegiet af 29de Decbr. 1747. Dog 
selv uden Adressens Tilslutning til Forslaget vil de to nævnte Ekscellencer 
sikkert have Hyre nok med at forsvare dette af en enevældig Konge udstedte 
Privilegium, der, saa utroligt det end lyder, endnu den Dag i Dag knibser paa 
Næsen den, over 100 Aar senere, af den danske folkevalgte Rigsdag vedtagne 
Eftertrykslov af 1857. 

Det kgl. Teater indtager ubestrideligt Førstepladsen blandt de køben- 
bavnske Teatre, men sad det ikke inde med Privilegiet, skulde det tilkæmpe 
sig eller dog gennem stadig Kamp med jævnstillede Konkurrenter hævde denne 
Førsteplads, vilde et Repertoire, der i to Maaueder af Nyheder kun bragte et 
originalt Helaftensstykke og et lille Indgangsstykke af Hertz i ny Indstudering, 
være en plat Umulighed. 

Helaftensstykket Dristigt vovet — ! viser, at Forfatteren, Hr. Edgard 
Hdyer, er en ganske uerfaren Mand i den Kunst at forfatte Stykker, ti han 
springer hvert Øjeblik fra den ene Skuespilart til den anden, fra Farce til 
Melodrama, fra Lystspil til Intrigestyk ke, ustandseligt frem og tilbage; og hvad 
værre er: Hr. Høyer savner næsten alle Vegne Virkelighedens faste Grund 
under Fødderne; dog hans Stykke har den Egenskab tilfælles med Julegrøden, 
at der godt gemt i det, som Mandlen i Grøden, findes en enkelt lille Kærne, 
et lille Stump levende Virkelighed. Det er lige i Slutningen af tredje Akt, at 
dette findes : den unge Pige, Ellen Birk, har i et ubetænksomt Øjeblik forlovet 
sig med den unge medicinske Kandidat, Otto Jensen; efterhaanden opdager 
hun, at hendes Kærlighed kun var en Døgnflue og vil slaa op med ham, men 
han, der virkelig holder af hende, vil tvinge hende til at blive ved ham og 
taler hende haardt til: »En hæderlig Pige giver ikke en Mand sit Ord for at 
tage det igen fjorten Dage efter. ... Det Ord, man har givet, det er helligt, 
forstaar du. Og det kan man ikke tage tilbage, det binder, til det bliver givet 
tilbage. Og jeg har ikke løst dig fra dit Ord, og jeg løser dig aldrig fra det. 
Vil du alligevel gøre Skandale og bryde med mig, saa har jeg Ret til at sige, 
at du ikke er en hæderlig Pige, at du er en — en — 

I denne Replik er antydet et københavnsk Skuespil med god naturlig 
Konflikt; havde Hr Hdyer holdt sig hertil, havde han haft to Menneske- 
sjæle at granske og udlægge for Tilskuerne, men saa lidet opmærksom paa 
-dette Æmnes Ypperlighed har han været, at han har brugt det kun som et 
Bihjul i sit Farce- Intrigestyk kes forvirrede Maskineri. Smagløst er det dog, 

at han hidskaffer den lykkelige Opløsning ved en dette Forhold ganske uved- 
kommende Historie fra Ottos Fortid. Hr. Hflyer har dristigt vovet at rette et 
Slag mod det danske Samfundsonde , der nævnes Forlovelse, men han har 
ikke vundet, hverken helt eller halvt, og herfor kan han for en stor Del 
takke sig selv og sin egen Blindhed. 

Replikerne i Dristigt vovet — ! bære et tydeligt københavnsk Præg, 
men des værre hører deres Tone hjemme paa 4de Bagsal ,i Borgergade eller 
Grønnegade, med andre Ord, den er simpel, altfor simpel. Forfatteren erklærer 
i en Stump Fortale til Stykket, at »de ikke faa Forsyndelser mod dansk Sæt- 
ningsbygning udelukkende skyldes den Omstændighed, at han har søgt at 
imitere den daglige Tale saa meget som muligt«, ja endnu et Skridt dybere 
er han gaaet, idet han i Stavemaaden har søgt at gengive Udtalen. Den sidste 
Bestræbelse har faaet det Udfald, at mange Ord i trykt Tilstand tager sig ud 
som det rene Volapflk, men det turde i det hele være stærk Tvivl underkastet, 
om en Forfatters Opgave i Behandlingen af Sproget er at efterligne den 
daglige Tale, om det ikke langt snarere er hans Pligt at bidrage sit til at 
højne samme Tales Form. 

Hr. Hflyer har maaske Talent, en Del Smaatræk kunde tyde herpaa, og der 
er ungdommelig Fart i Humøret, men han bør træffe sit Valg mellem de for- 
skellige Arter af Skuespil, vælge klart og bestemt, i hvilken han for Fremtiden vil 
arbejde, ti intet skader et Stykke mere end denne bestandige Falden-ud af Tonen, 
saaledes som da i Dristigt vovet — ! en med Folkekomedie-Rørelse behandlet 
forført Pige pludselig falder ned i en vild Farce. Det er saamænd et ganske fortjænst- 
fuldt Arbejde at skrive en god dansk Farce, og hertil vil Hr. H6yer medbringe sit 
københavnske, endnu meget grovkornede Humør, men først og fremmest maa han 
sørge for, at hans Personer bliver paa Virkelighedens faste Grund. Følgefast 
Gennemførelse af Personernes Karakterer er heller ikke ilde i et Stykke, hvad 
enten dette er en munter Farce eller et alvorligt Skuespil; det virker saaledes 
lidt nedstemmende paa Humøret, naar, som i Dristigt vovet—!, den 
samme Dame, der midt om Dagen ved sin Bortgang beordrer Pigen til at lukke 
Skodderne, om Aftenen begiver sig til Ro uden engang at lukke Havestudøren 
eller slukke den brændende Lampe. Hr. Hoyer har alle Vegne lagt Vægten 
paa Situationernes Pudsighed, om Fornuften i hans Personers Gøren og Laden 
gik med i Købet, var for ham en underordnet Biting. 

Stykket gav, som let tænkeligt, ikke Skuespillerne nogen Lejlighed til 
fint Spil. Stykkets Hovedperson, Hestehandler Mortensen, spilledes af Hr. Olaf 
Poulsen, der med stor Bravur og latterfremlokkende Betoning afleverede Rollens 
mange Flovser. Et Par af Teatrets yngre Kræfter vakte særlig Opmærksomhed; 
Fru Bloch saaledes med sin ypperligt maskerede svenske Lina ; idet hele kunde 
hun staa som et lysende Eksempel for alle københavnske Skuespillerinder, 
yngre som ældre, ti ingen er saa beredvillig som hun til at ofre sit eget Ansigt 
for Rollens Skyld, for at gøre Figuren mere levende. Ogsaa Hr. Mantzius for- 
tjæner at nævnes, ikke blot havde han, der en lang Tid syntes kun mod- 
stræbende at maskere sig. en god Maske, passelig brutal til den kolde Mediciner 
med de radikale Ideer, men i Afskedsscenen kom der en tung Alvor over hans 
Stemme, der gød næsten Gravlæggelses Højtidelighed i Replikernes flade prd. 

Foruden Dristigt vovet — ! har det kgl. Teater, som sagt, i Løbet af 
toMaaneder af Nyheder endnu kun opført Indkvarteringen i ny Indstudering. 

Dette hertz8ke Lystspil er højst ubetydeligt og utroligt: en ung Pige, der er 
dybt forelsket i en ung Officer, udmajes som Frue i Huset ved hans An- 
komst: tro dette hvo, som vil, og saa har Hertz end ikke ladet os faa det 
mindste at vide om, hvorledes hun overtales til at spille med i denne Komedie. 
Dog denne unge Pige er ikke Hovedpersonen, det er derimod den unge Frue, 
der altsaa forvandles til ung Pige; af hende, der næppe er 20 Aar, forlanger 
Hertz nu en fuldt udviklet Dames taktfulde Snildhed i Afstraffelsen af den 
stakkels Ægtemand, der i rasende Skinsyge har hittet paa hele denne forrykte 
Byttehistorie. 

Fru Bloch havde faaet denne unge Kones Rolle tildelt, men hendes 
Fremtræden havde, trods adskillig knejsende Rankhed, intet dameagtigt over sig, 
og hendes spidse Replikbehandling passede kun daarligt til den bløde, næsten 
kælne Rytme, der hos Hertz binder Ord til Ord. For øvrigt havde hendes Spil 
en Del Reminicenser fra tidligere Roller; hun krydsede saaledes determineret 
Armene foran Brystet ligervis som Mathilde i Under Snefog, hun kiggede 
drilsk paa Skraa til Brandt, aldeles som Trine i Aprilsnarrene; i det hele 
kunde man ikke frigøre sig for det Indtryk, at hun paa Grund af mange Roller 
allerede var begyndt at levere ufærdigt Arbejde fra sig. 

Folketeatret har regnet paa den evig unge, glade Julestemning, og det 
synes at have regnet meget rigtigt ved at lade Hr. Reumert omsætte Fortællingen 
VedNytaarstid i NøddeboPræstegaard til Vaudeville-Komedien Nøddebo 
Præstegaard. Ændringen i Titlen antyder ret beset den Forandring, der er 
foregaaet med Forlæggelsen af Centrum: medens Fortællingen navnlig havde 
de tre Studenter og da især den 18aarige Nikolaj til Centrum, har Bearbejderen 
med snildt Blik for Folketeatrets Personale og Publikum lagt Hovedvægten 
paa den lune Hyggelighed i den danske Præstegaard ved Juletid, og Folketeatret, 
der paa dette Felt har mange Sejre at pege tilbage paa, fejrede en hel Triumf 
ved det sikre Ensemble, hvormed Nøddebo Præstegaard gik over Scenen. 
Skade havde det maaske dog ikke været, om Tilskuerne med egne Øjne havde 
iagttaget nogle af Nikolajs Galskaber, nu fortaltes disse kun. 

De tre Studenter havde gode Fremstillere: Hr. Benjamin Pedersen holdt 
»Gamle« fri for al teologisk Vammelhed, Hr. Ring var tør og stiv som en juridisk 
Protokol, og Hr. Reumerts Nikolaj var en burschikos Student, der besad Slag- 
færdighed paa Tungen og Gummielasticum i Kroppen. Af de øvrige fortjæner 
Hr. Dorph-Petersen at nævnes for sin fornøjelige, lidt vel støjende Kusk, Hr. 
Nellemann for sin forgræmmede Maske som den stakkels, under sin Kones 
Tøffel staaende Degn, og sidst, men ikke mindst Fru Julie Hansen for den 
livsalige Tungeraphed, hendes Degnekone udviklede. 

Dagmarteatret havde til Nytaarsdag oppudset Folketeatrets Lejlighedsspil 
fra forrige Udstillingsaar , Nytaarsrevyen; muligvis var det godt Latin den 
Gang, nu er Stykket kun kedeligt. Morsomt var dog det Paahit at efterligne 
Folketeatrets grimme Mellemaktstæppe paa Miss Humbugs Skørt; naar Hr. 
Victor Neumanns gesellem æssige Kast med Cigarstumpen op i Mundvigen er 
nævnt, er der intet glemt, der fortjæner at huskes. 

(Afsluttet 8de Jan.) 

Arthur Aumont. 

Paa P. G. Philipsens Forlag har forladt Pressen 3dje Levering af 

Haandbog 

i den 

græske og romerske Mythologi. 

Af 

V. A. Bloch, og J. M. Secher, 

Rektor ved Metropolitanskolen. Bestyrer af Fredericia Latinskole. 

Anden gennemsete Udgave. 

Med ea. 120 i Texten indtrykte Afbildninger. 

Den i 1881 fremkomne første Udgave af dette Værk er blevet 
modtaget saa gunstigt af den nordiske Læseverden, at Paabegyndelsen 
af en ny Udgave allerede nu er blevet nødvendig. 

Denne nye Udgaves Tekst vil blive underkastet et omhyggeligt 
Gennemsyn; talrige siden første Udgave fremkomne udenlandske mytho- 
logiske Værker ere blevne raadspurgte, adskillige Enkeltlieder ere blevne 
rettede og Tilføjelser foretagne. Men i det Hele og Store vil Teksten 
fremtræde i den paa engang populære og dog fuldt ud videnskabeligt 
paalidelige Skikkelse, i hvilken den ved sin første Fremtræden har vundet 
Læseverdenens Bifald. 

Mere gennemgribende Ændringer ville finde Sted med Hensyn 
til Værkets Illustrationer. Af adskillige berømte Billedværker er det 
ved Hjælp af nyere Fremstillingsmaader lykkedes at tilvejebringe paa- 
lideligere Afbildninger; ikke faa, betydelige Kunstværker, som tidligere 
savnedes, ere blevne gengivne til den nye Udgave. Som en Følge 
heraf vil Billedsamlingen baade blive større og smukkere end i første 
Udgave, et Forhold, der vil være af særlig Betydning ved Bogens An- 
vendelse i de af vore Undervisningsanstalter, hvor intet andet let til- 
gængeligt Billedapparat er tilstede. 

Baade i denne Henseende og med Hensyn til Teksten har det 
været Formaalet i endnu højere Grad end hidtil at gøre Værket til, 
hvad der udtaltes som Formaalet ved første Udgave: „for den Unge 
et vcerdifuldt Dannelsesmiddel, for den Ældre en paalidelig Haandbog 
ved Studiet af Digterne og Kunstværkerne , for begge en værdifuld 
Festgave.* 



Anden gennemsete Udgave af Bloch og Secher: Haandbog i den 
græske og romerske Mythologi vil udkomme i 9 Leveringer, hver paa 
tre Ark i stort Medianformat, til en Pris af 75 Øre pr. Levering. 
Leveringerne ville blive udgivne med ca. 3 Ugers Mellemrum. 

Subskription, der er bindende for hele Værket, modtages i enhver 
Boghandel i Danmark, Norge og Sverig, saa vel som hos Forlæggeren, 
Højbroplads 5. 

NIELS MØLLER: 

EPTBBAAR. 

DIGTE. 

Morgenbladet. »Niels Moller horer til dem, de unge selv 
nævner blandt deres bedste Kræfter. Man læser heller ikke disse 
Digte uden at faa baade Respekt og Venskab for Forfatteren. 
Her er utvivlsomt rige Evner, Kundskabsfylde og Arbejdsdygtighed. 
Siden Drachmanns første lille Bind Digte er der næppe herhjemme 
udkommet nogen mere lovende Første-samling.« 

Jyllandsposten. »Man maa anerkjende i »Efteraar« ikke at 
træffe noget Digt, der ikke fængsler ved sit Indhold og ved sin 
malende Kraft. Digtsamlingen er en ganske særlig lovende, ja 
næsten fuldendt Debut.« 

Verdens Gang. »Det er længe siden, der udkom en betyde- 
ligere Digtsamling end Niels Møllers »Efteraar. Fuldendt Form, 
Følelse og Tanker. — Samlingen indeholder ogsaa endel fortræffe- 
lige Oversættelser.« 

1 Kr. 75 Øre, eleg. indb. 3 Kr. 



Af "Tilskueren" udkommer et Hæfte hver Maa ned paa 
gjennemsnitlig 5 Ark i stort Medianformat Subskriptions' 
prisen udgør 1 Kr. for hvert Hæfte eller 12 Kr. om Aaret. 
Subskription, der er bindende for én Aargang 9 modtages 
paa ethvert Postkontor uden nogen Prisforhøjelse og i 
alle Boglader, saa vel som hos Forlæggeren, Hojb?vplads 5, 
Kjobenhavn K. 

Sammesteds faas Aargang ene 1884 — 1888 9 Pris 
pr. Aargang 12 Kr. 

Henvendelser i Redaktionsanliggender bedes rettede til 
Udgiveren, Falkoner alle 11 A, Frederiksberg I. (Tr. bedst 
Mandag og Tirsdag lO 1 ^ — ll 1 ^). 

Lærebog 

i 

ZOOLOGIEN. 

Nærmest til Brug for Studerende og Lærere. . 

Af 

J. E. V. Boas, 

Docent, Dr. phiL 
Med 354 Figurer. 



(Nationaltidende.) »Man vil ikke kunne nægte, at her fore- 
ligger et Arbejde, som indtager en fremragende Plads i vor zoo- 
logiske Lærebogsliteratur, og at det bærer Vidnesbyrd, ikke blot 
om dybtgaaende Kundskaber, men ogsaa om ualmindelig Flid.* 

(Politiken.) »Fremkomsten af dette Arbejde er en betyd- 
ningsfuld Begivenhed for Alle, der interessere sig for Udbredelse 
af fyldig Kundskab til Naturvidenskaberne her i Landet. Der kan 
ikke være Tvivl om, at Dr. Boas' Bog vil yde et væsentlig Bidrag 
hertil.« 

(Verdens Gang.) »For enhver Ven af Faget er denne Bog 
en Begivenhed. Forhaabenlig vil den vinde almeen Indgang hos 
vore Lærere i Naturhistorie, og den kan ikke indtrængende nok 
anbefales alle Skolebibliotheker. Skønt strænkt videnskabelig i sit 
Anlæg, er Bogen letlæst og fængslende for Enhver, der er kommet 
ud over Begynderens Standpunkt.«« 

(Norsk Magasin for Lægevidenskab.) »Ordningen af Stoffet 
er saa naturlig og ligetil, at man maa højlig forbavses, at den ikke 
er foretaget før. Man har her for sig et ikke alene omhyggelig 
planlagt, men ogsaa et overordentlig indholdsrigt Arbejde.« 

10 Kr. 75 Øre; indb. 12 Kr. 50 Øre. 

Uet var rigtignok et andet Slags Bal, det t Byfogden havde 
givet i Nat, end Klub- og Borgerballerne. 

I Stedet for Raadhussalens salpeterplettede, limfarvede 
Vægge med plumpe Granguirlander, i Stedet for »Hotel Post- 
gaardens lange, smalle Sal med de gamle Papirstapeter frem- 
stillende Fernando Cortez's Erobring af Mejico, hvor store Fedte- 
klatter havde sat Mærker paa Menneskenes Ansigter, paa Hestenes 
Krop, paa Bjærgenes lyseblaa Sider, paa den blegblaa Horizont, 
dansedes her i — 2 Saloner. Dørfløjene vare tagne af, man 
havde danset over den lave Tærskel. Man havde slynget Kæde 
gennem en Række Værelser med Tæpper, Portierer, høje Værelser 
med gyldenrammede lysfarvede Lærredsfelter paa Væggene. 

Ikke faa Oljebilleder, mange Kobberstik, Statuetter og nyde- 
lige Nipssager paa Etagérer, runde Piedestaler saas som ved et 
Lysglimt, mens de lystklædte Damer og sortklædte Horror bugtede 
sig igennem under Musik af Strygere, Klarinetter og Fløjter, uden 
Trompetskingren , en langt doucere, finere, kælnere Musik end 
den, Byens Beboere vare vante til fra de offentlige Baller. Og et 
finere Selskab! Ingen Butikssvende med Labber, der fyldte de 
hvide Handsker som en Risengrynspølse en Tarm. Ingen skraa- 
lugtende Avlsforvaltere. 

Det var Herregaardsfolk fra Omegnen, ja nogle fine Pro- 
prietær- og Forpagterfamiljer vare tagne med. Det var Præste- 
gaardens hyggelige Døtre, klædte saa tarveligt og dog saa smag- 
fuldt i hvidt Tyll med kulørte Bælter og Baand; det var Byens 
Embedsmænds- og bedste Købmandsfamiljer med Døtre og Sønner. 

Fin staaende Seksa med lette Vildt- og Fuglepostejer — ikke 
Andesteg og Rødkaal — , god Bordeauxvin, Sherry og Champagne 
— ikke sur, manipuleret Rødvin og hjemmelavet Sillery mousseux. 

Tilskueren. 1899. 8 

Ikke at Toiletterne var saa særdeles kostbare. Det var 
tynde, kønne Stoffer, Baldamerne bar, ikke knitrende og raslende 
Silketøjer med Ruches og Poches. 

Vi er i en lille Købstad i Aaret 1865. Men Byfogden var 
en rig Mand, havde for et halvt Aar siden tiltraadt sit Embede, 
havde været Overauditør, bar Titel af Kammerjunker og hans 
lem og tredive aarige Frue var en født Baronesse. 

Den lavest stillede Dame i Købstadens Rangforordning var 
Datteren af en Købmandsenke, der efter sin Mands Død var redu- 
ceret til at have det strængt nødvendige til at leve for. 

Men Johanne Alslev var den smukkeste Pige i Byen og 
Kammerjunkerinden vidste, at hun havde været indbudt til Bal 
paa to Herregaarde i de sidste Par Aar. Hun var desuden vel 
oplært, havde frekventeret Københavns anseteste Dannelsesanstalt. 

Hun maatte kunne være »hoffahigc ved Kammerjunker, 
Overauditør, By- og Herredsfoged Graven I iorsfs og hans Hustru, 
født Baronesse Gyldenskjolds Fest. 

Hun blev en Art Primadonna paa Ballet. Ikke saaledes, 
at de fineste Herrer, Grever og Kammerjunkere fra Herregaardene, 
nogensinde havde engageret hende til hele Danse, men de inkli- 
nerede livlig for hende, og en ung Artillerilieutnant med gyldent 
Bandeler og Guldepauletter dansede den sidste Vals med hende. 

Alle havde indrømmet, at hun var dejlig i den simple T 
lyseblaa Tarletanskjole med gule Roser og hvide Kameliaer i 
Haaret. Den lille, lidt skarpt og uregelmæssigt tegnede Næse 
misklædte hende ikke. 

Hvor var de mørke Øjenbryn ikke fint trukne over de sorte- 
blaa Øjne med de lange sorte, bløde Vipper! Mørkeblondt — ved 
Lys mørkebrunt Haar sad å la Pompadour, Legemets Linje var 
fin og slynget, Barmen passende høj, Midien passende slank, Hof- 
ternes Runding ulastelig ... og hvilke smalle Fødder. 

Da hun trak Handskerne af under Spisningen, hviskede en 
ung Grevesøn til sin Nabo Artillerilieutenanten : 

— Man kan ikke se, at Faderen har nusset Svesker. De 
lange Fingre med Mandelneglene! Man skulde s'gu tro, hun var 
af Familje. Det er kuriøst! 

Hendes stadige Kavalerer — hver af dem havde danset to 
Danse med hende — havde været Forststuderende Andreas Borch 
og stud. teol. Karl Hellmann. Det var Børn fra Byen, hen- 
holdsvis Sønner af »Universitetsforvalterenc — han bar Titel af 

Justitsraad — og af Toldkassereren — han var død, men var 
Kammerraad, mens han levede. 

Kammerjunkerinden, Byfogdens Frue, var fornøjet med den 
unge Dame. Hun forstod med virkelig Takt, sagde hun til en 
Jægermester, at holde sig paa sit eget. Ikke Spor af koket. Mild, 
naturlig og venlig mod alle. Hun holdt sig til sine Ungdoms- 
bekendte, den kønne Forstmand og den unge Student, tog mod 
Hyldest af højere staaende uden Forlegenhed og uden Ubeskedenhed, 
og det var Kammerjunkerinden ret kært at have husket hende. 
Hun var den første i sin Kreds ligesom den lille Baronesse Adler- 
krone var det i sin. 

Ikke Spor af koket! Virkelig sød og pæn. Det var det al- 
mindelige Udtryk for den tempererede, venlige Atmosfære, som 
den fine Portion frembragte om den unge Dame. Artillerilieute- 
nanten fremhævede, at hun havde »lært en Delt. 

Fra de to unge Byesbørn, der henhørte til Embedsklassen, 
udgik der en langt varmere Beundringstrang. Men de dæmpede 
den af, saa længe Ballet varede, for at komme i Jævnmaal med 
den fine Fests almindelige Temperatur. 

Klokken blev halv tre, før Ballet endte. Vogn efter Vogn 
rumlede ind og ud ad Byfogdens høje Port. Overtøjet i Gangen 
susede dæmpet, naar det toges ned ad Knagerækkerne og iførtes 
af Ejerne. En Vognmandskaret skulde køre den smukke Frøken 
Johanne Alslev hjem. Paa hver Side af Vogntrinet stod Forst- 
studerende Borch og stud. teol. Karl Hellmann. De vilde begge 
hjælpe hende til Vogns. 

Hun lo let og gav dem hver sin Haand og svang sig ind 
i det mørke Rum, fik lige hørt et: Godnat, Frøken! fik lige set 
en hvid Handske, som bevægede sig op mod en mørk Kasket 
med en rund Guldlidse og et Stykke af en Guldbandeler bag en 
stor mørk Kappe. Artillerilieutenanten bød hende et venligt Farvel 
med en velklingende og dyb Røst. 

Sneen knirkede under Skinnerne, da Vognen rullede ud af 
det dæmrende Portrum og rask løb ud i den hvide Vinternat. 
Maanen lavede Sølvbroderi paa Vognens Ruf og Fading, til Vognen 
brat forsvandt om et Gadehjørne. 

II. 

— Du, det var dog et dejligt Bal! Det er dog den bedste 
Aften i mit Liv, sagde Student Hellmann til sin Ven, Forstmanden Borch. 

8* 

... — Har du nogensinde moret dig bedre end i Aften? . . . 
Fy, hvor det er glat! 

— Lad os tage hinanden under Armen, sagde den unge 
Forststuderende adspredt og dybt basbrummende. 

Hellmann saa op paa ham og mødte et Par brune Øjne, 
trofaste, troskyldige som en stor Hunds. 

Det var glat. Deres høje Hæle gled under de ganske ny 
Saaler paa de ganske ny lakerede Balsko, hvis Overlæder blinkede 
med Sølvreflekser. 

De gik Arm i Arm, mens Vogne rullede til tre Sider fra 
Kammerjunkerens Port paa Hjørnet ad Torvet ad tre der ud- 
løbende Gader. 

Andreas Borch laa »paa Distrikt« hos en kongelig Skov- 
rider en Mil fra Byen. Men han havde Juleferie ligesom Karl 
Hellmann. Og Borchs Fader, Justitsraaden, boede et Stykke uden- 
for Byen, i en smuk, landlig Bolig lidt til Side for en Allé, der 
fra en af Byens Udkørsler bekransede Landevejen. 

De to Venner vare komne udenfor Byen ud paa den sagte 
nedskraanende Vej. Paa hver Side af Alléens Træer et hvidt 
Rum, halvlyst under Vintermaanens Skær, med fint varierede, halvt 
skelnelige lilla, lyseblaa, bleggule Toner. 

Lydene i den tavse Nat var lige saa sarte. Det knitrede i 
Sneen, et af Kulden dæmpet, men dog gnistrende Liv; det knagede 
sagte i Ahorn- og Rønnebærtræernes Grene langs Alléen, mens 
deres Stammers tynde Isskorper glimtede ud i Natten som Glanslys 
paa Broncekandelabrer. 

Det var saa lyst, at man i det fjærne saa de Trægrupper, 
som omgav Huse og Gaarde knejse sort op over det meget hvide. 
Fjæm Hundeglam klang helt ud i Kulden, som var den fanget af 
et Tæppe. Hvilken kold Stilhed, hvilket dæmpet Lys oven paa 
den højttonende Dansemusik! Der laa Aaen, som beherskede hele 
det snedækkede tilfrosne Engdrag vidt og bredt som en Indsø. 

I Maaneglansen saås de Steder midt i Strømstriben som 
havde trodset Frosten. De stirrede mørke og dog glinsende ud 
mod den alt dækkende Sne, som et Par Øjne i et blegt, døende 
Ansigt, Vidner om et energisk Sjæleliv trods tyngende Vaande. 

Andreas Borch standsede brat, stod stille som for at drage 
Vejret dybt. Karl Hellmann slap hans Arm. Borch lagde sin 
Arm om en iskandiseret Træstamme og drog et dybt Suk. 

Hellmann tog fat paa samme Træstamme fra en anden 
Side, sukkede ogsaa, men sagtere end sin Ven. 

Maanen stod lige over deres Hoveder og beskinnede deres 
Ansigter som en elektrisk Lampe. Den oplyste et smukt regel- 
mæssigt Ansigt, lidt blegbrunt — det saå helt hvidt ud denne 
Nat — et mørkebrunt tidlig udgroet, derfor blødt krøllet Skæg 
— det saå helt sort ud denne Nat — ja dæmrede over i blaat. 
Disse Ting tilhørte Andreas Borch. 

Den skinnede ned paa et fyldigt pigeagtigt Ansigt med 
runde Kinder, paa et blondt »Kunstnerhaarc — der blev askegraat 
i Maanelyset — , paa en rund stærk Hage, men den kunde ikke 
flattere Skægget som paa Forstmandens — den teologiske Student 
havde kun en svag Moustacce, der krummede sig langs den korte 
Overlæbe og ikke aldeles dulgte et Par tykke røde Læber. Saa,- 
dan tog Earl Hellmann sig ud. 

Der stod nu de to Venner, omfavnende Træets Stamme, 
hver fra sin Side og lod deres Blikke svømme ud i den hvide Nat. 

Andreas Borch brød først Tavsheden. Skøndt han talte 
dæmpet, gjorde Stemmens Lyd Indtryk paa hans Ven, som skar 
man i hans Kød: 

— Du Karl . . det var en dejlig Aften! Du følger mig vel 
helt hjem. 

— Ja. 

— Og gaar op med mig i mit Gavlkammer? Det gør ingen 
Forstyrrelse. Den gamle sover i den anden Ende af Huset . . . 
Jeg har Cigarer og . . . jeg tror lidt Arrak ... og Vand er der 
jo altid. 

— Ja — . . . jeg kan hvad det skal være . . . Andreas ! . . . 
se ... du ... se, hvor det er skønt? 

De standsede igen. Andreas lagde Armen om Nakken paa 
Karl. Han vilde se ham stift ind i Øjnene, vilde maaske være 
Undersøger, eksperimenterende Psykolog. Men Karl Hellmann 
slog over i at lé og spurgte: 

— Hvad glor du paa, Andreas? 

— Ikke paa noget, svarede Borch. Lad os gaa videre. 

Og saa gjorde de og kom ned til Universitetsforvalterens 
Bolig. Den laa nedenfor Bakken. Et langt Stuehus med mange 
smaa Vinduer, med en stor, nu snedækt Plæne foran, kranset af 
Rim og Sne, ligesom Straataget med de halvrunde Kvistvinduer. 

I et Øjebliks Forlegenhed ... et Øjeblik, hvor noget laa 
stærkt og tungt og dog livslystent opadstigende i hans Sind — et 
Øjeblik hvor han vilde have udsendt en ildglødende Lyrik, hvis 
han havde kunnet digte, gav Karl Hellmann sig til at nynne: 

Mortensen din Direktør, 
Det er s'gu din Kone 

og rystede i vild Lystighed Sne over sin Vens sorte Hat fra et af 
de unge Poppelskud, som stod ensomt, som forskudt paa Plænens 
Rand udenfor de gamle Fællers Kreds. 

Andreas Borch svarede ham med et Livtag. Der laa de 
og lo — maaske lige nær ved at græde, om de havde turdet. 

De ble ve ivrige under Legen ligesom Børn, der begynde at 
slaas for Spøg og ender med at slaas for Alvor. 

Andreas Borch masede kold Sne i Ansigtet paa Karl Hell- 
mann. Karl Hellmann tog et saa stærkt Tag i Andreas Borchs 
Strubehoved, at Vennen ømmede sig derved. 

Pludselig kom den unge Forstmand til Fornuft og sagde: 

— Karl, vi er gale! Vi har sorte Kjoler under vore Over- 
frakker — med Silkefdr i Skøderne. Hvad vil din Tante sige, 
hvis vi har revet det itu. 

De rejste sig op, ildrøde i Ansigterne, svedende, trods al 
det kolde, de havde væltet sig i. 

Karl Hellmann tog sig til Panden. Han syntes han havde 
noget at skamme sig over. 

— Farvel, Andreas, nu gaar jeg hjem, sagde han. 

— Nej, nej, du, raabte Borch og greb ham i Armen, saa 
han nær var gaaet bagover. Vi maa op i min Kvist — Har vi 
ikke meget at tale om i Aften, Karl! Hvad? 

— Jo, det har vi vel nok, mumlede Studenten og lod sin 
Ven trække af med sig. 

111. 

— Pst — du, stille . . . gaa sagte! ... Den gamle Justits- 
raad sover saa let 

— Pst — Pst — det er dine Støvler , som knirker, Andreas ! 

— De forbandede lakerede ... de er saa stramme og 
stive : . . Ja, ja, ja. 

Saa hviskede de to Venner til hinanden, mens de gik op ad 
den stejle, smalle Loftstrappe, hvor hvert Trin knagede gnavent 
under deres Trin. 

— Jeg tænder en Svovlstik — jeg har en Æske i Lommen, 
hviskede Karl Hellmann. 

— Nej, lad vær! lad vær! Straataget hænger lige ned over 
Trappen. Bi lidt, nu har jeg fat i Nøglen, Jomfru Schmidt har 
ladet den sidde i Laasen. Hun vidste, jeg kom sent hjem. Pst . . . 
pst... gaa stille. . . Staa saa, Karl . . . Her har Jomfru Schmidt 
lagt Svovlstikkerne, her paa Servanten. 

Der blev Lys. En lille Oljelampe blev tændt. 

Vennerne sad i det lille Værelse med hvidkalkede Vægge 
og lavt nedludende Bjælkeloft med blaahvid Limfarve. 

Det halvrunde Vindue, der sad imellem den skraa Tagvæg 
op under Loftet, havde tæt tilfrosne Ruder. De frosne Blomster 
fik blege Regnbuefarver fra Lampeskæret. 

Der var en Sæng, som optog den ene Væg; saa var der et 
gammelt Chatol af poleret Fyrretræ paa et Stykke Væg paa den 
ene Side Døren, saa var der et lille Bord med et rødt uldent 
sortfigureret Tæppe midt paa Gulvet og tre Rørstole. 

En lille Kakkelovn med Kogehul fuldendte Udstyrelsen. 

Andreas Borch rørte ved den. 

— Lidt lunket . . . du . . . sagde han. Gamle Schmidt 
har dog lagt i den, før hun gik i Sæng . . . men de tynde Plader. . . 
Nu skal du for Resten se . . . Kender du de Tingester? 

Ved en Støvleknægts Hjælp ragede Borch en lille Papirs- 
pakke, som laa under Sængen, frem for Lyset. Han aabncde den, 
tog to harpiksbesatte Ildtændere frem, tændte dem i Kakkelovnen 
og smed Brænde og Tørv oven paa; tændte saa en lille Oljelampe 
med Porcellæns Kuppel. 

— Vi har meget at tale om, Karl! men vi vil have det 
lunt og hyggeligt, min gamle Dreng, brummede Andreas Borch. 

Imidlertid syntes det ikke, at nogen af de to Venner havde 
stærk Hast med at komme til en Hjærteudgydelse. Karl Hellmann 
blev siddende med sin hvide Slipssløjfe mellem Overfrakkekravens 
opsmøgede Flige, den sorte Silkehat ned i Panden, uden at gide 
rejse sig og tænde den udslukte Cigarstump, der sad i Munden 
paa ham. 

Og Andreas Borch gik længe og nørkede med Spritkedel, 
Vandkaraffe og Arraksflaske. Han syntes ogsaa at tøve med at 
komme ind paa en Samtale, han selv havde bebudet. 

Endelig flammede den blaa Spritlampe under Kedlen. Men 
Andreas Borch gav sig endda god Tid, trak de »lakeredec af og 

erstattede dem med Filtmorgensko, ombyttede Kjole og Overfrakke 
med en vatteret Slaabrok, ledte efter Cigarer, alt imellem smaa- 
sukkende og smaaraumlende, kastede tavs en fugtig Cigar hen ad 
Bordet til sin Ven. 

Det begyndte at knitre og knage i den lille tyndbenede 
Kakkelovn.* Spritkedlens Tud sendte Røg ud i det kolde Rum 
omkap med de to unge Menneskers Aande. Snart kom Cigar- 
røgen til. 

Vandet kogte. Forstmanden blandede kogende Vand og 
Arrak, satte sig ned, klinkede med Vennen. Et stift Smil krum- 
mede Læben under det bløde Overskæg. Han rømmede sig T 
smaapuslede med Glassene, betragtede saa sin Ven med et tøvende, 
langt Blik. Men Vennens Øjne mødte ikke hans. 

Karl Hellmann stirrede med sammenknebne Øjne ud i Osen t 
lod til kun at interessere sig for sin Cigarrøgs Bol tren mellem den 
øvrige Damp. 

Andreas Borch maatte bryde Isen, siden Karl Hellmann 
ikke vilde. 

— Det er varmt, sagde han. 

— Det er det, sagde Studenten og knappede sin Frakke op. 
Kakkelovnen, der blev lige hurtig hed og kold, begyndte at 

sende ham sin Straalevarme. 

— En dannet, begavet og noget formuende Embedsmand . . . 
det er dog den lykkeligste i vort Land, sagde Borch. . . . Det er 
skammeligt, at jeg ikke kunde bide paa Latinen, maatte gaa ned 
i Realklassen og nøjes med Præliminæreksamen . . . Skovrider, det 
kan jeg blive; det er ogsaa det højeste ... og det har Fandens 
lange Udsigter. Men du ... du er akademisk Borger og — du y 
Karl — Studenterne, det er egentlig Adelen i dette Land. 

— Aa — Snak. Hvad Udsigter har jeg? 

— Karl — flere end jeg. Du kan blive Adjunkt straks 
efter din Embedseksamen. 

— Vist ikke. Filologerne tage alle Adjunktposter nu til Dags. 

— Saa — aa? Og Præstekald ... ja, det varer s'gu vist 
lige saa længe, inden du kan faa det, som det varer, inden jeg 
kan faa en Skovriderplads, selv en privat. 

Andreas Borchs Træk blev milde, som om en Trøst var 
dalet ned over ham. 

— Jeg vil heller ikke være Præst, sagde Karl Hellmann. 

— Hm, hm . . . se, se! Hvorfor studerer du da Teologi? 

— Ja, hvad skal man studere, naar man . . . naar man 
slet ikke har praktiske, men kun ideelle Interesser? Teologiens 
Studium giver én et Indblik i Filosofi, i Middelalderens Kultur, 
som er indesluttet i Kirkehistorien. Den kan ogsaa vise én Vej 
til kunsthistoriske Studier. Man vedligeholder sin Kundskab til 
Græsk, som andre Studenter, undtagen Filologerne, glemmer faa 
Aar efter deres Artium. Teologien er, synes mig, det mest dan- 
nende Studium her til Lands. 

— Hm, hm. Saa kan det jo have lange Udsigter med dig, 
inden du havner, sagde Borch og sank hen i Tanker. 

Han rejste sig og gik en Stund med srnaa Skridt op og 
ned. Hans Bryst løftede og sænkede sig, stærkt aandende. Saa 
sukkede han. 

Karl Hellmann sukkede ogsaa. Andreas Borch satte sig 
ned lige overfor sin Ven. Over det smalle Bord bredte han sine 
Arme ud; hans Hænder faldt ned paa Karl Hellmanns Haandled. 

— Du ... du ... jeg maa ud med det, sagde han stakkat 
og hurtigt, ... du elsker Johanne Alslev . . og . . og . . det 
gør jeg med. 

— Det har jeg længe vidst, mumlede Karl. 

Andreas Borch lænede sig tilbage paa Stoleryggen og sagde : 

— Hun gik fra dig til mig, fra mig til dig i Aften. Jeg 
havde ikke Tid til at blive jaloux paa dig. For det, at hun fore- 
trak os to gamle Venner for langt finere og fornemmere Folk, 
det blev jeg saa himmelstormende glad over, Karl, at jeg først 
da vi kom ned i Porten og stod bag hendes Vogn ærgrede mig 
over, at du, med al din Kendskab til Literatur og Kunst, maatte 
have stukket mig ud. 

Egentlig var jeg gal paa dig, men saa syntes jeg, vi skulde 
tale sammen, min gamle Dreng. Skal vi det? Skal vi lade være 
at genere os, Karl? 

— Ja, gamle ... lad os det. 

— Brrr! Skal vi duellere paa Liv og Død? sagde Andreas, 
efterlignende Provinsskuespillerpatos . . . paa Kaarde, Pistol . . . 
eller Hasselkæppe? Hvad? 

— Ja, lad os det . . . ha, ha, ha! 

— Og ingen maa forlade Pladsen, før Rivalen ligger stendød 
— eller — ha, ha . . . mørtærsket for Sejerherrens Fødder. 

Andreas Borch saå i Øjeblikket ud, som om han for Spøg 
var lige ved at glide ind i Alvor og Lidenskab . . . men det var 

kun et kort Øjenglimt. Øjet blev mildt som før, da ban havde 
udtalt de sidste Ord. 

— Ved Odin, VeP og Ve og alle Guder! sagde Karl Hell- 
mann, lo, men uden glad Klang i Latteren. 

— Godt . . . sagde Borch og pumpede et Suk op, lad os 
saa tage et lille Glas. Skaal, min gamle Dreng ! Tak for alt godt 
vi har haft sammen . . . lige fra vi gik paa Skolen og du skrev 
mine latinske og siden mine danske Stile for mig ... ja lige fra 
vi foraad os i Stikkelsbær sammen hernede i Fa'rs Have og sloges 
med Skallerne, fra vi knap kunde knappe vore Bukser, og lige til 
denne Aften, da vi to gamle indfødte stak Grever, Baroner, 
Kammerjunkere og Lieutnanter ud hos vor søde, yndige Johanne. . . 
Skal vi drikke hendes Skaal, Karl Hellmann? Inbona caritate— ? 
Hvad? Har jeg helt glemt det forbandede Latin? 

Studenten rejste sig, strøg den blonde Haarmanke fra Panden 
og klinkede med sin Ven. Han kastede Hovedet tilbage. Hans 
fine, hvide Haand strøg det dunede Overskæg. Mens han løftede 
paa Glasset med den sølvforgyldtfarvede Drik, sagde han langsomt 
dvælende paa hvert Ord: 

Hun er svaj 
som en Kvist i den grønnende Maj. 

Hendes Smil 
er saa skarpt som en Solstraalepil. 

Hun er klog som en Fugl 

i sit dækkende Skjul 

hun er 

Saa begyndte han at tale meget hurtigt. 

— Hun er aldeles enestaaende, er hun, Johanne Alslev... 
og jeg elsker hende . . . min Sæl og Salighed . . . Andreas . . . 
den hele Aften har jeg suget Duften ind fra hendes hvide Hals . . . 
den duftede som Ambra . . . fugtig, kølig . . . den lyste som 
Elfenben under Kronernes Glans naar hun svang sig i Polkaen . . . 
hendes Øjne de var som Kornblomster paa en skyovertrukken 
Sommerdag! Skaal — min Medbejler, min Rival . . . min gamle Ven! 

Hvad Fanden! . . . Græder du, Karl. Hvad græder du 
for, dit Dyr? . . . Hvad, min gamle Dreng? spurgte Andreas Borch 
i en mut, bekymret Tone. 

Nu 1q Karl Hellmann og sagde: 

— Jeg græder over mine daarlige Vers ligesom Præsterne 
over deres daarlige Prædikener. Skaal — Skaal, Andreas! 

Forstmanden rejste sig, gik hen til Earl Hellmann, strøg 
sin Haand ned ad hans Nakke og sagde, famlende efter Ordene: 

— Du, Karl . . . skal vi være enige om én Ting ... ja, det 
er maaske ikke saa let . . . skal vi være enige om . . . ikke om at elske 
Johanne Alslev ... for det gør vi begge to . . . men at elske hende 
saaledes som et Par honnette Mennesker elsker en Pige som hende 
... og saa . . . du . . . saa kæmpe om hende . . . som gode 
Venner . . . hun maa selv vælge ... og vælger hun dig, saa . . . 
ja, saa bliver jeg s'gu helt bedrøvet, men slet ikke arrig paa dig 
og vil hun hellere have mig ... saa maa du ikke være gal paa 
mig mere end tre, fire Aar . . . Skaal, Karl. lad være at se saa 
grinagtig ud, som om du vilde bide dig selv i Næsen . . . men 
en af os to . . . vi skal , min Sæl , have hende . . . skal vi være 
enige om det? 

Karl Hellmann sugede paa sin Cigar, som vilde han æde 
den, sendte Røg og Damp ud, som vilde han dæmpe Lampelyset 
i det lille Gavlkammer. Han sagde: 

— Hør, Andreas ... du tænker paa Giftermaal — 

— Ja, hvad Faen . . . Det ender jo al Kærlighed med. 

— Jeg tænker ikke paa Besiddelsen ... jeg vælger den 
evige Længsel. 

— Ja, ved du hvad . . . den bliver s'gu sejg i Aarenes Løb, 
du ... Naa, du vil saamænd ogsaa gifte dig med Johanne Alslev 
den Dag, du kan føde dig og hende. 

— Aa, hvem tænker paa sligt? 

— Det gør jeg, f. Eks. . . . 

— Ja, saa faar du hende, for jeg er fattig som en Kirke- 
rotte, uden Udsigter . . . fordi jeg ikke vil være Præst . . . Men 
hun elsker dig ikke . . . hun elsker mig . . . 

— Saa— aa— aa? Har hun sagt dig det, Karl? 

— Nej. 

— Naa— aa! Hvor véd du det da? 

— Aa — jeg véd det heller ikke. 

— Naa — aa — aa. 

— Nu gaar jeg, Andreas. * 

— Hvorfor? Bliv lidt og lad os snakke lidt mere om 
Tingene. 

— Jeg kan ikke ... jeg kan ikke . .. du vinder Sejer, for 
du har Tro paa dette tørre, reale, haandgribelige — gevaltige Liv 
...dette 

(Karl Hellmann tog fat i en Stol og hug den mod Gulvet). 
Borch sagde: 

— Pst — væk ikke den gamle Justitsraad og den gamle 
Jomfru Schmidt. 

Karl Hellmann vedblev pegende ud: 

— Jeg lever, tror paa Stjærneglans, paa Livet i . . . Ideerne 
der oppe . . . langt borte . . . Platons Tankestjærner . . . Shakespeares 
Billedvrimmel . . . 

— Ja, ja, ja . . . det gør jeg Skam ogsaa, Karl ... for saa 
vidt jeg kender dem . . . men derfor kan man jo nok med Tiden 
søge først at blive kongelig Skovfoged og saa kongelig, eller i 
Nødsfald privat Skovrider . . . 

— Aa, du er et Vrøvl! 

— Det er jeg ogsaa. 

— Farvel. 

— Gaar du? 

— Ja, man skal da hjem en Gang. 

— Aa ja . . . Men ... du har fulgt mig hjem — nu vil 
jeg ogsaa følge dig hjem. 

— Jeg gaar hellere ene. 

— Ja, men det faar du ikke Lov til. 

— Jeg kan ikke taale at tale mere om den Ting, vi har 
talt om, Andreas. 

— Den Ting? 

— Aa — skab dig ikke . . du véd, hvad jeg mener. 

— Men jeg vil bare tage dig under Armen, og mens du 
ser paa Platons Stjærner og Shakespeares Nordlys, saa vil jeg 
sørge for, at Arrakspunch og Elskov, glat Føre og spidshælede 
Damestøvler ikke skal bringe dig i en altfor ubehagelig Afhængighed 
af din Moder Jorden. 

— Du er en svær god Fyr, Andreas. 

— Hæ — det siger Jomfru Schmidt ogsaa, naar jeg klapper 
hende paa hendes magre Ryg, naar vor Gamle har mukket over 
hendes Mad. 

— Andreas Borch fulgte Karl Hellmann til hans Tantes lille 
Hus med de fire Fag i den oljemalede Facade med det ene Kvistfag 
foroven — hjalp sin Ven med at faa den gamle trevne Dørlaas 
til at lystre Nøglen, blev staaende paa det modsatte Fortov til 
han saa Lys indenfor Kvistvinduet, saa vidste han, at Karl Hell- 
mann var naaet til sit Sovekammer. 

Saa gik han ene hjem ad den korte Gade . . . nynnende 
som en brummende Humlebi: 

God Nat, god Nat 

Nu drømmer jeg om min Skat. 

blev afbrudt, ligesom han var ved Udgangen af Byen af Vægter 
og Tøffelmager Jensen, som sagde: 

Det var Ret Hr. Borch, den er jeg med paa . . . 

Borch havde Lyst til at sige »Hold Kæfte men han gjorde 
det ikke. 

IV. 

Købmand Peter Alslev havde i sin Tid haft en af Byens 
største Forretninger — en af de Tiders sædvanlige kombi- 
nerede Forretninger, al Slags Købmandshandel og Landbrug, 
Brænderi — han havde fulgt Tidens Krav og bygget Damp- 
brænderi — og Studefedning. 

Han døde i sin bedste Alder, nogle og fyrretyve Aar gammel, 
før Næringsloven af 1857. Hans Forretning var blomstrende, 
men der stak ikke faa Penge i den, ti Alslev havde bygget meget. 

Kun faa Aar efter hans Død maatte Enken bortforpagte 
det hele, enten det nu skyldtes daarlig Bestyrelse eller dalende 
Konjunkturer. Dog gav den Købmand, der overtog det hele, 
hende en saa anstændig Aarepenge, at hun og hendes eneste Datter 
Johanne kunde leve pænt og ordentligt. 

De maatte drive Økonomi, men egentlig smaat eller knapt 
var det ikke. 

Madam Alslev . . . man kaldte hende endnu »Madame af 
gammel Vane, mens man havde kaldt hendes Datter Frøken, fra 
hun blev voksen — var en vel oplært Kone efter de Tiders Vil- 
kaar. Hun var en Præstedatter fra Byens Omegn, var tidlig 
bleven forældreløs og maatte tjæne sit Brød. 

Hun var Medhjælperske hos en gammel tysk Dame, der 
holdt Byens eneste Pigeinstitut, da den alt da etablerede og frem- 
blomstrende Købmand Peter Alslev friede til hende i en Kane 
efter et Formiddagsgilde i Nabobyens Gæstgivergaard efter en 
animeret Frokost. Denne Frokost og dette Bal havde været 
Kanefartens Maal. Peter Alslev havde været flot med Champagne, 
blev erotisk, og da han kørte Jomfru Malvina Ørbeck hjem ad 
den isfunklende Landevej, friede han og fik Ja. 

Ganske rolig resigneret men uden at det egentlig smertede 
at resignere, tagende det hele som en Naturnødvendighed, gled 
den unge Kone over fra boglig og pædagogisk Syssel til Arbejde 
i Køkken og Kælder, i Strygestue og Vaskerhus, i Bryggers 
og Mælkestue. 

Livet gled jævnt, som Kanen havde gledet langs den glatte 
brede Chaussée paa deres Forlovelsesdag. Manden var skikkelig 
og flittig, beundrede sin dannede Hustru, som var saa sikker i 
Skrivningen af de fremmede Ord, der skulde bruges i Handelsbreve. 

Peter Alslev var en beskeden Mand, men han havde sin 
ejendommelige, stille Stolthed. Medens et Par af hans Kollegaer, 
som var jævnstillede med ham i Formueomstændigheder, »higede 
op ad« til Omgang med Byens Embedsmænd og Omegnens tyske 
Herregaardsforpagtere, holdt Peter Alslev sig paa sit eget og 
gjorde ikke Stads af andre end af sine Kunder. 

Han døde af Lungebetændelse. Man mente, at han havde 
forkølet sig ved i de kolde Efteraarsdage at færdes i sin ny, under 
Bygning værende Studestald, hvor Vind og Slud strøg rundt om 
og imellem det rejste Bindingsværks Bjælker. 

Hans eneste Barn, Johanne, var lige konfirmeret, da han 
døde. Hun havde ikke set stort til sin Fader, ti han færdedes 
ude i sine mange Forretningslokaler og paa sin Mark; naar han 
var i Stuen var han god og venlig, men gærne træt. Frokosten 
blev bragt ham smurt ud i Butiken. Naar han havde spist til 
Middag tog han sig en Lur, gik saa straks til sit Arbejde, og naar 
han ?ad med den tændte Pibe i Sofaen efter Aftensbordet, faldt 
han i Søvn, inden han gik i Sæng. 

En af Grundene, hvorfor han ikke synderlig omgikkes sine 
Standsfæller Byens Købmænd, udtrykte ban saaledes: 

— Min Kone med sin Dannelse kan virkelig ikke finde sig 
i de Madamers Konversation om Tjænestepiger og al Slags kede- 
ligt Tøjeri. 

Han tænkte ikke paa, at hun ikke hørte stort andet 
i Hjemmet. 

Han gav hende 25 Daler om Aaret til at købe Bøger for 
og Dagligstuens Bogskab med Glasdørene var meget pænt forsynet 
med Værker lige fra Holberg til Kr. Winther — der var endog 
nogle tyske Værker: Goethes og Schillers, nogle franske: Madame 
de Staéls »Corinne«, et Par Digtsamlinger af Victor Hugo, Alfred 
de Vignys Cinq-Mars og Mérimées Colomba. 

Han tænkte ikke paa, at den Flothed var unyttig, ti hvor 
skulde Madam Alslev faa Tid til at læse eller vedligeholde sine 
Sprogkundskaber, som endda aldrig havde været synderlig grundige? 
Hun havde sikkert glemt den Smule Fransk og Tysk, da hun 
havde været Provinskøbmandskone i 10 Aar. 

Men Peter Alslev undlod aldrig, naar Folk fra Byen, mindst 
naar en københavnsk Handelsrejsende var til Stede i hans Daglig- 
stue, at trække Lejligheden ved Haarene for at gøre dem op- 
mærksomme paa sin Kones »Bibliotek«. 

Han glemte ikke hvad han havde hørt sin Fætter, en 
Adjunkt ved Latinskolen i Nabobyen, kalde de tideelle Interesser« , 
et Udtryk som Peter Alslev gemte i en saa tro Hukommelse, at 
ban mindedes det paa sit Dødsleje. 

Han bad sin Hustru, ud af en skjult Skuffe i det gamle 
Chatol, at tage en Konvolut frem. Han stønnede med sin af 
Sygdommen brudte Stemme under et astmatisk Aandedræt: 

— Kære Malvina — jeg har forsømt dine ideelle Inter- 
esser ... det bebrejder jeg mig nu . . . men du har altid været 
saa god ... og hvis jeg skal væk . . . græd ikke ... det er jo 
ikke sagt ... at jeg skal væk ... saa ligger der 500 Rigsdaler 
... det ... det .. . er til Johanne ... at hun kan komme til 
København og ... og fortsætte sine »ideelle Interesser« ... og 
ikke skal blive afbrudt i dem . . . saadan som du er bleven. 

Det skete som han havde bestemt. To Aar plejede Johanne 
Alslev sine ideelle Interesser i Hovedstadens mest renommerede 
Dannelsesanstalt for unge Piger. Da hun var letnem ligesom 
begge Forældrene lærte hun en Del uden stor Anstrængelse, kom 
hjem stærk, sund, glad og meget smuk. Da f6r hun fra Bal til 
Bal, fra Selskab, stille glad, øjentindrende, sortbrynet, kunde 
ogsaa, ganske naivt, tage Alvorsminen paa, naar hun havde til 
Kavaller en studeret Mand, som talte med hende om Literatur, 
Teater og Kunst. 

Moderen gjorde til Gengæld mange unge Selskaber og var 
lige saa stolt af sin Datter Johanne, som hendes salig Mand 
havde været af sin Hustru Malvina. 

Saa var det, alt mens Tingene gik deres glade Gang, at 
det kom op for Dagslyset, at den hellige Grav ikke var saa vel 
forvaret, at Madame Alslev maatte forpagte Forretning og Jord 
bort, at der maatte tages Reb i Sejlene, at der maatte føres et 
stille Liv i Huset. 

Det gjorde hende lidt ondt for Johannes Skyld, selv var 
hun uden at ville tilstaa det for sig selv, inderst inde glad over 
at faa Ro. 

Der sad nu hun og hendes Datter i den rummelige lave 
Stue de lange Vinteraftener under buldrende Kakkelovnsild og 
venlig klart lysende Lampeflammer — Moderen i Sofaen, hæklende 
strikkende, syende; Datteren paa en Stol læsende højt for Mama 
de fleste Bøger, som kom ud. 

Ti Læsetasken — det var den sidste Luksus, som Fru 
Alslev vilde nægte sig. Nu, det var jo ogsaa kun 5 Daler 
om Aaret. 

Fru Malvina Alslev i sin baandbesatte Kappe, køn endnu 
med det lille Ansigt med de venlig, nysgerrige Øjne, med de smaa 
Hænder som var blevne lidt haarde og tørre af at tage fat, sad 
og glædede sig over Bøgernes opdigtede Verden. Hun var en 
mild Kritiker, syntes godt om alt, hvad der bødes hende fra den 
Kant, græd og lo frisk som en ung Pige. 

Hun og Johanne følte sig efterhaanden omtrent som jævn- 
aldrende. Fru Alslev var ogsaa glad, naar Johanne blev inviteret 
til Bal eller Selskab. En Dalers Penge havde hun altid tilovers 
til Entréen til de offentlige Baller. Hun og Johanne syede i 
Fællesskab Balkjolerne, begge havde de Sans for smukke Farver 
i Stofferne, for at arrangere Blomster til Haaret og til Bryst- eller 
Haandbuketter. 

Naar der kom lange Mellemrum mellem Baller og Fester, 
og Johanne ikke behøvede at sove langt op paa Dagen, men kunde 
staa op Klokken syv om Morgenen, saa tog Moderen Timer i 
Tysk og Fransk hos Johanne. Med den største Tro paa Viden- 
skabens Betydning lod Fru Malvina Alslev sig eksaminere af sin 
Datter i de franske, tyske og engelske Verber efter Borrings, 
Peder Hjorts og Mariboes Grammatik. Men det blev ved Form- 
læren. De naaede aldrig til at læse Bøger sammen — det var 
det fjærne Maal, som Fru Alslev satte sig. Men Propylæerne, der 
førte til Templerne paa de fremmede Literaturers Akropolis var 
lang og stejl. At man kunde gaa Genveje, anede hverken Fru 
Malina eller Frøken Johanne. 

„Faire, faisant, fait, je fais, je fis". 

»Ich thue, ich that, ich habe gethan«. 

„1 do, I did, I hare done" 

gennemkonjugerede i Tempora og Modi lød i Morgentimerne, 
fra Johanne stod op, til Frokosten blev serveret Kl. 10. De to 
kvindelige Studerende sled stadig i Verberne. De disputerede 
venligt om Subjonctif var det samme som Konjunktiv, hvad 
Moderen ikke rigtig vilde indrømme Datterens Ret til at paastaa, 
hvorimod hun nok vilde indrømme at »Ich wurde thun« var det 
samme som *Je ferais*. 

Johanne kunde virre lidt utaalmodig med sit haarfagre 
lille Hoved naar hun fandt Mo'r Malvina tungnem. Naar Moderen 
opdagede det smilte hun vemodig-venligt. Saa lo Johanne, rejste 
sig, lagde sig ned paa Skamlen foran Moderen og kælede 
for hende. 

Johanne havde haft adskillige Barndomsbeundrere af Mand- 
kønnet — eller Drengekønnet, for alt som Barn var hun Byens 
smukkeste Pige. Men de spredtes ad for alle Vinde kort efter, at 
de vare konfirmerede. 

Kun Andreas Borch, som laa paa Distrikt efter et langt 
Ophold i København for at tage Præliminæreksamen, og Karl 
Hellmann, der, rnens han var Gymnasiast, jævnlig kom til sin 
Fødeby, og nu, efter at være bleven Student, tilbragte de lange 
Universitetsferier hos sin Tante, var de to levende Fortsættelser af 
hendes Barndom. Hun kunde ikke huske den Tid, hun ikke havde 
kendt dem. Det var hendes Kammerater. 

De havde naturligvis været du's med hende begge to. Men 
da hun kom hjem fra Dannelsesanstalten i København, havde hun 
paa en let Maade betydet dem, at det ikke gik an, idet hun havde 
sagt »de« til dem, før de fik Tid til at sige »du« til hende. 

Saa gik det videre med »de«. 

V. 

Det var midt i Juleugen. Der faldt en Søndag mellem Jul 
og Nytaar. Johanne havde været i Kirke med sin Moder tre 
Gange i Juleugen: til »liturgisk« Gudstjæneste Juleaften, mens 
Grøden blev kogt, Gaasen stegt og Æbleskiverne bagte hjemme; 
første Juledags Morgen til »Froprædiken« under tusende bleggule 
Stearinlysflammer, der osede op under Spidsbuernes røde Ribber, 
havde drukket dejlig stærk Kaffe og spist frisk fed Julekage med 
sin Moder, da de kom hjem, ved Lys , mens Sneen faldt tyndt og 
dunet ude i den mørke Vintermorgen, endelig anden Juledag 
havde hun hørt Kateketen prædike til »Aftensang«. 

liUkucrcn. 1889. 9 

Moderen holdt mere af at høre Provsten end Kateketen. Hun 
indrømmede, der var mere Alvor i Kateketen, mere positiv Kristen- 
dom, men Provsten var mildere; hans Ord lød mere menneskelig, 
»og, hvad saa end de nyere Teologer siger, Johanne, om det, at 
man ikke skal gestikulere og deklamere, saa paastaar jeg, at en køn 
Stemme og passende Gestus kan virke meget paa Tilhørerne, for 
de er jo dog Mennesker »og ingen skal faa mig til at tro, at Reli- 
gionen er indstiftet for Engle ålenet. 

Johanne havde ikke læst Søren Kierkegaard, kun et fjærnt, 
saare formildet Ekko af hans Dommedagstorden var naaet til 
hende. Provsten var hende for meget en Fløjls-Præst. Kateketen 
var strængere, vist mere i Retning af Idealet. 

Lørdag Nat var det, at Kammerjunker Gravenhorst havde 
holdt sit flotte Bal. Der var den Gang saa liden Pietisme i 
Atmosfæren, at ikke en Kat i Byen havde fundet paa at forarge 
sig derover, saa lidt som Værten og Værtinden, den fødte og 
ortodoks opdragne Baronesse, havde tænkt paa, at det kunde 
forarge nogen. Hvem tænkte desuden paa en Helligdag, som 
dumpede saa umærkelig ned i al denne Festrigdom. 

En Søndag mellem Jul og Nytaar! 



Søndag Morgen vaagnede Fru Alslev paa sædvanlig Tid, 
Klokken seks, uagtet hun havde siddet oppe til Klokken over to 
(or at modtage sin Datter med varm Kaffe og Søsterkage, for at 
hjælpe hende af Baltoilettet, for at faa hendes Godnatkys og høre 
en Smule nyt fra den ny Borgmesters Bal. 

Aldrig havde hun efter noget Bal set Johanne saa smuk, 
saa »animeretc, saa glad. Selv var Fru Alslev bleven saa glad 
over, at Johanne havde danset mest med Andreas Borch og Karl 
Hellmann, de gamle Venner fra Barndommen. Bare hun maatte 
blive forlovet med en af dem efter sit eget fri Valg mellem dem! 

Fru Alslev vaagnede altsaa etter de faa Timers Søvn, lod 
sin Mands gamle Guld-Repeterur angive hende Klokkeslet . . . 

Klokken var seks . . . godt og vel seks. Hun lyttede. Der 
lød et dæmpet, dybt regelmæssigt Aandedræt i det tavse, bælg- 
mørke Rum. En uforstyrret Rytme, den Takt. hvori den sover, 
som har et sundt, ungt Legeme og en god Samvittighed. 

Fru Alslev forsøgte paa at sove videre, men det kunde hun 
ikke. Mange Aars Vane bragte hende til at vaagne bestemt paa 
den Tid. 

Med stor Forsigtighed tændte hun Lys, stod op, klædte sig 
lydløst paa, standsede for at lytte til sin Datters Aandedræt, var 
mere end en Gang fristet til at kysse denne røde, paa Klem 
staaende Mund, som sendte en lille fin Røg ud i Sovekamrets 
Rum, kysse den varme Kind, samle Haaret, som strømmede ned 
ad den ene Side paa Hovedpuden, putte den hvide Haand og 
Arm, som havde listet sig op over Dynen og havde fordybet sig 
i Haaret, ned i Varmen igen. 

Men hun nænnede ikke at gøre det. Det var Synd at 
vække Barnet. Hun gav sig saa til at pusle i Stuer og Køkken. 

Naar Johanne vaagnede, skulde hun have en Kop rigtig stærk 
og varm Kaffe med æggerig, dejlig »pibet« Søsterkage til. 

Det buldrede allerede baade i Dagligstuens og Sovekamrets 
Kakkelovn. Paa det runde Divanbord i Dagligstuen knejsede 
Uoderatørlampen med sin grønne Skærm. Dejlig varmt var der 
i begge Stuer. De duftede af rigtig god Kaffe. 

Hvad mon Klokken var? Halv ni ... og det var mørkt 
Det var egentlig urimeligt at brænde Lys saa langt op paa 
Dagen. Men — hvad kunde Fru Alslev gøre ved, at Sollyset 
havde saa svært ved at komme til sin Ret? Og endelig ... det 
var jo den hellige Juletid. Naar skulde man have Lov til at lave 
sig det lidt lyst og lunt, hvis det ikke skulde være i denne vel- 
signede og gode Tid. 

Johanne sov; det hørte hendes Moder. Lampen skulde 
virkelig brænde og Gardinerne blive ved at være nedrullede, saa 
Johanne kunde drikke Kaffe ved Lys. Det var saa morsomt at 
drikke Kaffe ved Lys om Morgenen. Fru Alslev vilde tage en 
B°g og give sig til at læse. Hun aabnede det pæne Bogskab. 
Fru Gyllembourg ... ja ... det kunde være morsomt . . . 

Ding, dang, ding. dang! 

Ud over By og Eng, vidt gennem Luften, hen over Sne, 
paa Gader og Marker, over Is paa Søer og Damme klang Klokkerne 
paa samme Tid, som Vintermorgenrøden tændtes, bleggul, blegrød 
paa Jorden, med Karmoisin og Guld i sagte svævende Skyer 
paa Himlen. 

Fru Alslev anede dunkelt, hvad der maatte gaa for sig, og 
hvad der gik for sig ude om Byen. 

Erindringer fra gamle Dage, fra hendes Ophold paa Landet, 
dukkede op. Nej ikke Fru Gyllembourg i de københavnske Stuer! 
Hellere en Salmebog. Hun famlede efter en saadan Bog. Skulde 

9* 

det være den gamle »Evangelisk-Kristelige« eller Roskilde-Kon- 
vents ny. 

„Et Barn er født i Bethlehem — Bethlehem 
ti glæder sig Jerusalem — Halleluja! Halleluja! 

Hun kom til at smile. Hun mindedes de snøvlende Stemmer i 
Stoleraderne, Degnens Smørtenor, og Præstens falske Toner i 
Messerecitativet. 

Hun blev vred paa sig selv, fordi hun ikke kunde blive fri 
for de forstyrrende Minder fra Gudstjænestens Komik i den lille 
Landsbykirke. 

Sagte nynnede hun Salmerne, sang ikke, for saa kunde hun 
blive lige saa latterlig som Præsten og Degnen. 
Klokkerne klang. 

. .. Jul, Jul, Jul! .... Jo det var Søndag i Dag. 

— Johanne, Johanne! Min egen Pige! Nu skal vi staa 
op. Nu skal vi i Kirke. 

Saaledes raabte hun . . . eller troede hun at raabe ind 
gennem Døren til Sovekamret. 

Johannes hvide, lange Haand hang ned langs Sængens Side. 
Fru Malvina Alslev trykkede et Kys paa den og hviskede ind i 
hendes Øre. 

— Vi skal i Kirke, Johanne. 

— Ja ... ja ... ja .. . Moder ! svarede Datteren , strakte 
sig, mens hun vendte sig i Sængen og gabede pænt, diskret. 

— Det er Søndag, min Pige. 

— Ja, Moder . . . Nej ... det er det ikke. 

— Kan du høre Klokkerne, Johanne? 

— Ne-ej . . . Lad mig sove. Jeg er saa træt. 
Fru Alslev sukkede. 

— Sov, sov, mit Barn ! . . . Men Klokken er halv ti. 

— Saa kan vi gaa til Aftensang, mumlede Johanne. 

— Det har du Ret i. Det kan vi. Saa præker Kateketen jo. 

— Aa-ja . . . Det gør han vel. 

Nu var det latterligt at brænde Lys mere, tænkte Fru Alslev. 
Oljen kostede Penge. Fru Alslev fik pludselig husmoderlige, øko- 
nomiske Følelser midt i den hellige Juletid. Hun sukkede, rullede 
op for Vinduerne. 

Fru Alslev tog et Bind af Mynsters »Betragtninger« ud af 
sit Bogskab og læste en af Betragtningerne med stor Andagt, 
gennemgik samvittighedsfuldt Stilens indviklede Sætninger, var 

glad over at hun fuldstændig havde forstaaet hvad hun havde 
læst, at hun med en Passer i sin Tanke havde sammenholdt de 
langt rækkende Perioder fra Begyndelsen til Enden. 

Det sneede med dunede, dovent faldende Fnug. Samtidig 
skinnede en bleg Sol. 

— Gud, hvor det er kønt! Gud er lige god i alle 
Aarstider, tænkte Fru Malvina Alslev . . . Men Johanne! Hun 
sover endnu. 

Klokkeklangen svirrede gennem Luften i tonende Bølger. 
Fru Alslev rejste sig. Fra Vinduet kunde hun se Vellydsbringeren 
i Klokken og Kneblen taktfast svinge Klangen ud fra det høje 
Kirketaarn for Verdens fire Vinde vidt aabne Lydhuller. 

Fru Alslev havde elsket de Klokker, saa længe hun havde 
boet i Købstaden. 

Naar hun skulde »vrøvlec med Bønderkonerne i hendes Mands 
Tid, naar hun fandt, at Livets »Prosa« aad hendes Ungdoms »Poesi« 
op, saa havde Klokken højt oppe i Taarnet, hvad enten den 
ringede tolv eller syv været hendes Trøst og hendes Maner. 

Hun glemte sin Bog. Den faldt fra hendes Skød ned paa 
Gulvet, alt mens hun lyttede til Klokkerne, der først ringede og 
saa kimede bag efter. De tav brat. 

Hvad nu? 

En langt tyndere, spædere, klingrende Klokke lød. 

Fru Alslev hørte noget skure sagte mod Brostene gennem 
den bløde Sne. Et Knald! En Ry sten af Klokker. En snøftende 
Hest. Hvad er det? 

En kraftig, dyb Røst lød ude fra Gaden: 

— Frøken Alslev! Vil De køre i Kane. Det er godt efter 
et Bal ... Frøken Alslev! ... Frøken Johanne Alslev! 

Saa et Knald og en Vrinsken og en Klang af rystende 
spæde Knebler i smaa dirrende, verdslige Klokker. 

Jo, der holdt en Kane derude. Hesten stampede og 
skrabede mod Jorden som en Hane. Alt imens rystede den Sølv- 
bjælderne paa Klokkespillet, der skinnede som en kæmpemæssig 
Lillekonval. 

Bag paa Kanen, paa et Bræt stod en Mand i Pelshue, 
Kørepels og Pelsstøvler. Sne og Rim sad i hans Skæg. 

— Aa. Det er den unge Borch. Herre Gud! Skal han 
nu have Johanne ud . . . At de unge Herrer altid skal bruge 
Kaner til ... naa ja, ja ! 

Lidt vrissende gik Fru Alslev ind i Sovekamret. 
Endnu laa Johanne med Hænderne sammenslyngede om sit 
Nakkehaar. 

— Barn ... du ligger her og sover til langt op paa Dagen 
Det er for galt! Det er for galt Johanne. Og nu holder 
den unge Borch udenfor med sin Fader, Justitsraadens Kane 
... og — 

Johanne rejste sig paa Hug. 

— Er han med en Kane ... Borch? Hvad? Aa sig til 
ham, at jeg skal være færdig .. . paa ... tyve ... fem og tyve 
Minuter. 

Hun talte endnu, da hun efter at være sprunget ud af 
Sængen, satte de småa rosenrøde nøgne Fødder i de fjerbesatte 
Pampusser. Hun drev en kraftig Svamp fuld af koldt Vand mod 
sit Aiisigt, staaende foran Servanten, demonstrerende med den 
nøgne hvide Arm, saa den mørke Kvast under Armhulingen 
skælmsk røbede sig. 

Moderen sagde: 

— Dæk dig lidt til. Husk paa, der holder en ung Herre 
ude paa Gaden. 

— Kan han se mig? spurgte Johanne og lo. Nu bliver 
du altfor dydig, Moder. Men sig til Borch, at han kan køre en 
lille Omgang alene . . . paa en halv Time ... saa kan jeg baade 
være klædt paa og . . . saa har vi drukket vor Kaffe . . . Moder. 
(Her vendte Johanne sig, mens Vandraaber trillede ned ad hendes 
nøgne gulhvide Hals, helt ned paa det marmorhvide højt siddende 
spidse og faste Bryst, saa de nydelige smaa jomfruelige Vorter 
blev til beduggede Rosenknopper). 

— Det er ogsaa et farligt Pjaskeri med dig, Johanne. 

Fru Alslev gav sin Datter et lille Klask paa den kolde 
vaade Ryg; gik ind i Dagligstuen, lindede paa Vinduet — dog 
ikke førend at have skjult sit Hoved og Overkrops Negligé i et 
uldent Shavvl. 

— Johanne er lige staaet op, Hr. Borch. Om en halv 
Time ... 

— Mo'er — Mo'er lød Johannes Røst bag Spisestuedøren, 
du kan sige til Borch, at . . . 

— Men Barn — kom dog ikke herind — 

— Nej — hvor kan det falde dig ind? 

Fru Alslev blev ræd for, at et Glimt af Johannes utilslørede 
Yndigheder skulde gennemskinne Døren, men ogsaa for at hun 
skulde forkøle sig. Hun raabte: 

— Men sødeste Barn . . . bliv inde ... Hr. Borch — 
Hr. Borch! 

Kanen, som allerede var svungen halvt om standsede ved 
et Ryk i Tømmen. 

— Aa Hr. Borch . . . Jeg skulde sige Dem * . . Johanne . . . 
' bliv inde . . . raab gennem Døren til mig. 

— Sig til Borch, at han kan køre hen og hente Hellmann 
... Der er jo Plads til to bag paa Kanen. 

Fru Alslev fandt, at det var en udmærket Idé af Johanne. 
En ung Pige er i en anstændigere Situation naar hun er sammen 
med to, end naar hun er med én Herre. Hun meddelte straks 
Borch gennem Vinduet sin Datters Besked. 

Andreas Borch lettede paa Peltshuen, svingede rask om, men 
sagde ved sig selv: Saa for Fanden! Helst havde jeg været ene. 

Men han lystrede Ordre. En god halv Time efter holdt 
Kanen paa samme Sted, hvor vi først saa den. Nu stod der to 
bag paa: Andreas Borch og Karl Hellmann. 

Den sidste havde ingen Pels. Han stod og holdt sig ved 
Sædets Rygstød, frysende om Benene gennem de sorte Benklæder 
under den korte Vinlerpaletot og om Hænderne gennem de brune 
Skindhandsker. 

Han skottede op til Vennen med det rimpudrede Skæg 
Sne og Rim foragtede at indlade sig med hans blonde Antydning 
af en Moustache. 

Johanne kom hoppende ud med lodne Støvler, sort 
Fløjlshat, Frynsekaabe, stor Boa om Halsen ... Moderen raabte 
gennem Døren: 

— Her er din gamle Kaabe Johanne? 

— Der er Fodpose i Kanen, Fru Alslev. 

Og Kanen fløj af Sted, højt klingende, mens Sneklumper 
slog dumpt mod dens Svejf, og Piskens Knald smældede som 
smaa Pistolskud. 

VI. 

Ud i Granskoven, i den store Granskov lidt fra Byen for 
Kanen som en kraftig roet Baad paa stille Vand. 

Det var hørt op med at sne. Solen skinnede med al den 
Magt, den raadede over paa en Vinterdag. 

Bleggule og blegblaa laa Markerne med de fine Snefolder r 
saa bløde som i en Tulles Balkjole. 

Snart et pudret Hoved af en ung Gran, snart en Fyr 
knejsende som en Kandelaber. Der hang Istapper højt oppe som 
Dupperne paa en venetiansk Lysekrone, staalgraa i Kærnen, med 
let Spil af lyst Rødt og Gult mod Solsiden. 

Det var stille Frost. Ikke en Vind bevægede den lydløse 
Skov. Kun Klokkerne klang tyndt, kun Kanemejerne skurede 
blødt, naar de fangedes af Hjulsporene i den linde Sne. 

Mildt smilende ud i Vinterluften fra Sædet i Kanen, som 
vel havde kunnet rumme to, bredte Johanne sig i Sædet, nydende 
Fodposens Varme, den strygende Fart, de smykkede Træer, de 
fine, skære Farver over Landskabet, den klingrende Lyd fra 
Hesteryggen, samlende det altsammen i en fælles Strøm af ung 
Sundhedsfølelse, tryg mellem Barndomsvennerne der bag paa; let 
beruset af Minder fra den forrige Aftens Bal, der vuggede hende 
med dæmpet Efterklang af Musiken af Strygerne og Træblæserne. 

De to unge Mænd stod stadig bøjede mod hende. Andreas 
Borch mod hendes højre, Karl Hellmann mod hendes venstre 
Kind, stundum saa nær, at de mærkede Duften af den unge svagt 
bedunede Hud, mens deres Blikke stjaalent gled ned hvor Pels- 
kaaben højnedes af Brystets muntre Hvælving. 

Det flammede inde i dem. Stundum mødtes deres Øjne 
bag ved Johanne, naar de var trætte af den foroverbøjede 
Stilling. 

Men Flammen dæmpedes af en god, dansk Opdragelse, af 
naturlig dansk Frygtsomhed, af den danske Frostvejrsluft, af dansk 
Frygt for at blive grinagtig. 

Snart talte den ene, snart talte den anden. Vist er det, 
at der ingen Flamme slog ud af deres Ord. 

Ti de talte til Johanne om de ligegyldigste Ting af Verden, 
om Ballet, om Bynyt, om Artilleriløjtnanten, som de var enige 
om at finde lapset, om Udsigten til flere Juleballer, mens Klokken 
sang sin tynde, satiriske Vise over indadvendt Patos og indeklemt 
Længsel, mens Kanesvejfet bølgede spodsk med raslende Folder T 
mens Sne og Sol smaat lo hinanden i Møde, enige om at more 
sig godmodigt over de to bange Elskere der bag paa Kanebrættet. 

Johanne mærkede ogsaa nok noget indvendigt. Men 
hun gjorde sig ikke Regnskab for, om det brune Skæg tilhøjre 
der blev graat af ihængende Rim, eller den smalle bedunede 

Overlæbe til venstre var hende kærest, vejrede vel fagre Ord 
bag al den dagligdags Veltalenhed, der brusede imod hende 
fra begge Sider, snart fra højre, snart fra venstre, snart fra 
begge Sider paa en Gang. 

Det var, som blev der snart sunget venligt og godt for 
hende, snart i Bas fra højre, snart i Tenor fra venstre, snart 
samlede det hele sig til en køn Duet til hendes Ære. 

Det var en Genklang fra Gaarsnattens Bal. 

Da hun et Øjeblik samme Morgen, før hun sov ind, og 
det varede ikke længe det Øjeblik, havde holdt en kort Minde- 
revue, havde hun ment, at han med Guldbandeleret var den 
flotteste Balherre, Andreas Borch den smukkeste, Karl Hellmann 
den intelligenteste. 

Han med Guldbandeleret for forbi hende som et flygtigt, 
aldrig genkommende Solblink paa hendes Vej, en fremmed Til- 
værelse, som havde hun mødt en fransk Marquis. Andreas Borch 
dansede saa godt, Karl Hellmann saa daarligt, men saa havde 
Karl Hellmann citeret leende: 

Komm meine Liebste, komin lass uns wandeln, 
Wandeln der Liebe ist himmlischer Tanz 

fortalt, at Linjerne vare af Goethe Saa, da Johanne tog fra Ballet, 
var Vægtskaalen i hendes Sind sænket en Smule ned til Fordel 
for Studenten. 

Nu under Kanefarten stod Skaalerne lige højt, Tungen 
aldeles ubevægelig. 

Pludselig røg et forvovent Indfald op i Andreas Borch . . . 
et drilsk, et kaadt Indfald. 

— Skal vi vælte? sagde han ... det er helt blødt overalt 

— Ja — jo — jo, sagde Johanne og klappede i Hænderne, 
saa Handskerne klaskede tørt og skarpt som et let Piskesmæld. 
Det vilde være rædsomt morsomt. 

— Ja, men Karl Hellmann er bange tor at vælte, sagde 
Forstmanden. 

— Gu' er jeg ej. 

— Gu' er du saa. Siden du væltede som Dreng, da du 
skulde køre til vor Latinskoleby efter Juleferien, i en Snedrive og 
brækkede Kragebenet saa maa du indrømme at du er køreangest. 

— Aa Vrøvl . . . Vælt du bare med Kanen. 

— Frøken Johanne — skal jeg køre Kanen op i den Sten- 
bunke der, saa falder vi lige ned i den bløde Sne i Grøften. 

— - Er De gal Borch, det er da ikke Deres Alvor? sagde 
hun, vendte sig om med et alvorligt, spændt Ansigt og greb hans 
venstre Arm, som holdt Tøjlerne. 

Han var lige ved at frigøre sig for Trykket af hendes Arm 
og udføre sin diminutive Fortvivlelseshandling. Men han tog sig 
dog i det, sugede Is af sit Overskæg og sagde: 

— Vær ikke bange, Frøken — det vilde være Synd for 
Karl Hellmanns Skyld. For jeg forsikrer Dem, han er alligevel 
køreangest. 

— Giv mig Tømmen, dit Sludrehoved . . . saa skal du se. 

— Ja saa vælter vi s'gu af os selv. 

Andreas Borch blev glad, da Frøken Johanne lo og spurgte: 

— Kan De hverken ride eller køre Hellmann? 

Karl Hellmann svarede ikke. Han var forstemt fra det 
Øjeblik af. tLøftelsent gik fra ham. Han tav stille mens Andreas 
Borch udelukkende havde Ordet. Jo mere han og Johanne talte 
og lo sammen, desto mere snørede hans Hjærte sig sammen. 

Tæt omhyllet i Tungsindets Taage kom han tilbage til 
Byen, afslog Fru Alslevs Indbydelse at komme ind og spise Frokost, 
medens Forstmanden tog imod den. 

Studenten drev op ad Gaden alene, sort i Sind med af- 
mægtig, ævneløs Lyst til at gøre et eller andet Ondt ... en 
Mørkets Gerning. 

VII. 

Karl Hellmann drev ned til det Hus, der havde været 
hans Hjem i hans Fødeby, siden hans Faders Død for et Par Aar 
siden. Sin Moder havde han aldrig kendt. Men hans Moster 
Frøken Aurelia Fahlgren, hans Gudmoder, havde taget sig af ham 
og skaffet ham et Hjem. 

Hun var Datter af en høj Embedsmand i København, der 
var død som Departementschef i Finantsministeriet med Titel af 
Konferensraad. Han havde i sin Tid skaffet sin Svigersøn, Karl 
Hellmanns Fader, der var Fuldmægtig i samme Ministerium, en 
gammel cand. phil., Pladsen som Toldkasserer. Konferensraad 
Fahlgren havde ingen Sønner, kun de to Døtre. 

Den ældste var Aurelia. Konferensraaden var sikker paa, 
at hun aldrig blev gift. Hans Rang gav ham Ret til at købe 
hende ind i et »Jomfruklostert i Jylland, hvor kun faa Konven- 
tualinder kunde bo, men mange nyde »Hævningc. 

Lidt Penge havde han ogsaa efterladt Døtrene. Karl 
Hellmanns Fader havde snart spist sin tidlig afdøde Hustrus 
lille Kapital op. 

Da Søsteren døde, bestyrede Aurelia sin Svogers Hus. Da 
saa Svogeren døde, var hun en Dame paa henved halvtreds, men 
endnu stod 8 Konventualinder, som nød »Hævning c fra Klostret 
forud for hende, inden hun kunde faa Bolig i samme Kloster. 

Dels af Selvopholdelsesdrift, dels af Forargelse over sin 
letsindige Svoger, som var »jagt-, selskabs- og Phombregalc, som 
indlod sig med Omegnens Forpagtere og Herremænd i slig Sport 
og døde af Apopleksi paa en af Omegnens Herregaarde med »flere 
Matadorerc i Haanden, havde hun værnet om sin lille Kapital. 

Hun havde endog gjort den frugtbringende, mens Købmand 
Peter Alslev levede, havde sammen med ham tjænt nogle Penge, 
var klog nok til at trække alt ud af hans Forretning, da han 
var død, havde købt Huset af sin Svogers Bo, lejet Halvdelen af 
Stueetagen ud til en pensioneret, stokdøv Postmesterenke, brugte 
selv den halve Stueetage og Værelset paa Kvisten, sad der og 
slog sig pænt igennem, afventende den Stund, da Klostrets Døre 
aabnedes for hende. 

Det var en Dame af rent diminutive Dimensioner, hvad 
Længde angaar, ikke stort over et Par Alen høj. Skæbnen havde 
tilmed begavet hende med en kedelig flad lille Næse, en meget 
slap farveløs Hud, en Vorte midt paa Hagen med et Fipskæg, 
bestaaende af en fire, fem temmelig lange Haar. Hun havde 
ganske vist kønne, store blaa Øjne, et rigt gulblondt Haar, som 
hun friserede med lange snørklede Hængekrøller paa hver Side 
Tindingerne. Disse Hængekrøller naaede omtrent Skuldrene og 
dækkede den korte Hals. 

Aldrig havde nogen Mand nærmet sig hende med Antyd- 
ning af at finde Behag i hende. Mens hun var ung og kom paa 
Baller i København, havde hun altid »siddet overe, lige til hendes 
Søster blev forlovet med Fuldmægtig Hellmann, hendes Faders 
Underordnede. Da havde han ofret hende en Dans paa hvert 
Bal, men Frøken Aurelia var klog nok til at se, at det var Hoveri- 
tjæneste fra hans Side. 

Tidlig indsaa hun — eller snarere anede — at hun var 
lagt an paa at »sidde overe hele Livet igennem. 

Men saa rejste en Slags Trods sig i hende. I de Forhold 
og i den Tid, hvori hun levede, kunde hun ikke slaa ind paa en 

Virksomhed som en Mands ... ja Gouvernante! Men det kunde 
dog en Datter af en Konferensraad ikke være bekendt at blive; 
desuden havde boglig Lærdom aldrig tiltrukket Frøken Aurelia 
Fahlgren. Hendes Skolelærdom bed ikke stort paa hende. Hendes 
Haandskrift lignede levende Rejer med Klatter og Eraller. 

Mysterier som Forskellen mellem kunde og kunne, skukfe 
og skul/e, viltfe og vilte naaede hun aldrig at blive indviet i. 

Hendes Trods fik et komisk Udslag. Dette lillebitte Kvinde- 
menneske lagde sig et mandhaftigt, næsten raat Væsen, mand- 
folkeagtige Manerer til, ja tilstræbte en næsten brutal Korporals- 
tone i sit Talesæt, sagde »Sluddere, »s'guc, »hold Mund« o. s. v. 
Kun i alt vedrørende det kønslige var hun stadig som en ægte 
Vestalinde. Kom nogen med Antydninger til hende i den Retning, 
nogen, der af hendes øvrige, frie Udtryksmaade sluttede, at hun 
kunde taale en Drøjhed af saadan Art, saa fik han en Drøjhed 
igen i Form af »Gris« eller sligt 

Ofte paastod hun, at alle Mandfolk var nogle Svin ... alle 
uden Undtagelse. 

Hun elskede sin Søstersøn. Da hans Fader var død, sagde 
hun med taarefyldte Øjne: 

— Hvad kan det hjælpe, at du tuder, din dumme Hvalp? 
Det kan du jo overlade et gammelt fjollet Fruentimmer 

som mig. 

Føj. Er du et Mandfolk? ... Er du bange for at tage fet 
og tjæne noget til Brødet? Rugbrød, Smør og Ost skal du faa 
at æde, saa længe jeg lever. Og saa kan du da ikke dø af Sult. 
din Flæbeunge. 

Det blev sagt med en spæd Røst som en pippende Spurvs, 
hvad der gjorde de forceret grove Udtryk end mere barokke. 

Studenten kom til at le med Taarer i Øjnene. 

Frøken Aurelia var jævnlig gnaven. Naar Karl Hellmann kom 
til hende i Ferierne, kunde han hverken gaa eller staa Tanten til Pas. 

Han havde sit lille Værelse oppe paa Kvisten, hun selv 
boede og sov i Stueetagen. Naar han kom ned om Morgenen til 
The, sagde hun noget som: 

— Kan den Herre ikke vende sig i Sængen paa en mindre 
dundrende Maner, hvad? Jeg har ikke faaet Søvn i mine Øjne 
hele Natten — og saa smider Herr Studenten sine Støvlehæle ned 
mod Gulvet, naar han trækker dem af. Har den Kavaller ikke lært 
saa meget Filosofi eller Naturhistorie eller hvad Pokker det Kram 

kaldes, at han ved, at andre Mennesker har Nerver? Aa, du gode 
Gud . . . Er det moderne i København at smaske, naar man spiser 
>Hveder«. Hvad? 

Men naar han skulde rejse til København, havde Tante 
åurelia gærne et Par Femdalersedler tilovers til sin Søstersøn. 
Hun gav ham dem gærne paa følgende Maade: 

— Buk dig Dreng , at jeg kan nati din Næse . . . Den er 
ikke slet saa grim som din Faders. Skynd dig! 

Naar saa Søstersønnen adlød hende, masede hun de to 
Sedler ind mod hans Næse, gav ham et Tryk paa den saa godt, 
som hendes smaa tørre Hænder med de krogede Fingre ævnede 
det og sagde: 

— Og saa en Begmand i Tilgift, Dreng. 

Naar han sagde farvel, blev Tanten siddende i sin Sofa 
og hendes sidste Ord var i følgende Stil : 

— Pil saa af, Grønært og kom ikke for sent til Jærnbanen. 
Kommer han drivende tilbage igen, smider jeg ham s'gu ud, det gør jeg. 

Naar han var borte, saa fik hun Vand i Øjnene men sagde 
til Pigen: 

— Saa Birthe, saa kan vi da begynde at leve ordentlig nu, 
da vi er fri for Mandfolkesjov. Et Mandfolk gør mere Vrøvl i et Hus 
end fire Fruentimmer. Kvistkammeret ser vel ud som et Svinehul ? 

Birthe svarede: 

Nej saadan nogle Mandfolk tør'er aldrig deres Ben inden de 
gaar ind paa et Gulvtæppe. Man kan ikke holde »Tæppenerc 
rene efter dem. 

Birthe var en Bondepige, men hun havde længe tjænt hos 
de fineste Familjer i forskellige Købstæder i Amtet, altid hos 
Embedsmænd. 

Medens hendes Frøken havde sænket sit stilistiske Niveau 
i Salen, havde Birthe højnet sit. 

I Dag — Dagen efter Ballet, Kanefartsdagen , sad den lille 
bitte Frøken Åurelia paa en Forhøjning ved sit Vindu, paa en i 
Forhold til hendes korte Krop altfor høj Stol, hvorfor en meget 
høj Skammel var anbragt under hendes Fødder. 

Trodsig stak Stumpnæsen ud i Verden, mens Fingrene 
stadig trak en tyk Naal gennem et Kanevas paa en Ramme. Det 
skulde »grundesc med sort Traad. Derpaa skulde Roser og Liljer, 
Stedmoderblomster og Avrikler broderes til Pudeovertræk. 



Digitized by Google 



144 



En Forlovelse. 



Frøken Aurelia havde et helt Lager af saadanne Genstande. 
Hver af dem havde hun bestemt til en eller anden Veninde fra 
gamle Dage, naar hun tog fat paa Arbejdet. Men mens hun 
gjorde det færdigt, tænkte hun sig saa arrig paa samme gamle 
Veninde, mindedes, hvor hun havde været falsk eller koket, snærpet 
eller fræk — nej, saa min S'æl, om hun fortjænte, at man sled og 
slæbte for hende — saa blev alle de kulørte Broderisager op- 
hobede i den nederste uhyre Skuflfe i den gamle »Sekretærc, den, 
Frøken Aurelia havde arvet efter sin Moder, Konferentsraadinden, 
der dog kun var Etatsraadinde, da hun døde. 

Fra sit høje Stade saa hun gennem Vinduesspejlet sin 
Søstersøn alke gennem Sneen hjem ad. 

— Birthe, Birthe! raabte hun — koger Vandet til Kaffen? 
Birthe kom ind fra den lille Spisestue ud til Gaarden. 

— Fuldstændigen, Frøken, sagde hun. 

— Ja, for nu kommer han først, den Gris. To Timer for 
sent til Frokost. 

— Uden at tænke paa, at andre Mennesker kunde føle 
Trang til at nyde en Genstand paa den anden Side Middag, for 
Klokken er et. 

— Du er et Bondehøvede, Birthe. Maa jeg være fri for at 
høre dig ræsonnere over den unge Herre? 

— Det prætenderer jeg ingenlunde paa, sagde Birthe, 
men . . . 

— Men? 

— Studenten kunde lige godt . . . 

— Hvad kunde han? 

Frøkenen saa saa haanligt hen mod Birthe, at Bondepigen 
sagde ydmygt. 

— Ingen Ting, Frøken. 

— Sikken han kommer slaskende langs Gaden! Han 
træder sig selv over Tæerne, sagde Frøken Aurelia. Pyh — det 
er en Konferensraads Dattersøn . . . med saadant et Fodskifte. 

— Ja og Faderen var Kammerraad. 

— Du er et Fæ, Birthe. Kammerraad er en sjofel Titel. 

— Ja, men den ny Byfoged er dog Kammerjunker. 

— Det er ogsaa en net Titel for en Mand, der er kommen 
til Skæls Aar og Alder. Det passer for en Læggestrutter i hvide 
Silkestrømper paa et Hofbal. Kan du ikke forstaa, du »Bonde- 

målene«, at naar min Fader var Konferensraad, saa var ban om- 
trent lige saa meget som en Kammerherre. 

— Ja, det jo vil sige en Amtmand. 

Frøken Aurelia rystede hidsig fortvivlet paa Hovedet, aldeles 
opgivende at faa Birthe til at forstaa den kongelige danske Rang- 
forordnings fine Nuancer. Birthe blev ved i beskeden dannet Tone: 

— Ja, for en Junker ... det er dog en Slags Dreng ... og 
jeg kan forstaa at en Herre ... en Kammerherre maa være 
mere end en Kammerjunker . . . men se en Kammerraad ... se 
det maa dog være lige midt imellem. 

— Ba, ba, ba, ba, ba! Ti stille ... Se hvor Karl glor 
efter Hjørnerne. Jeg sidder her og ærgrer mig over ham. 

— Hans Fader havde sikkerligen et rettere Fodskifte, sagde 

Birthe. 

— Hans Fader var et Fæ ... Se nu, hvor han skal skabe 
sig den Studenterfløs ... Han ved jo meget godt, at Gadedøren 
aldrig er lukket i Laas om Dagen, og nu griber han, Gud hjælpe 
mig, i Klokkestrængen. 

— Ka . . rel . . . Hold Mund ! Jeg mener. Lad vær' at 

ringe! 

De sidste Ord raabte Konferensraaddatteren og Konventual- 
inden i det jydske Kloster ud af sit Vindue, som hun havde aabnet 
paa Klem. Saa fortsatte hun med skingrende Røst, da hun hørte 
sin Søstersøns Trin i Gangen. 

— Tør Fødderne ordentlig af — ! Ka-rel! Hører du. 
Mere endnu. Stamp først Sneen af! Mere endnu! 

Han lød, kom ind med et forknyt Ansigt, en ludende 
Holdning. 

— Ja — du har vel ædt sure Sild til Frokost og drukket 
Eddike til. Hvor længe skal man vente paa Herren? Jeg hørte 
nok, at han ... Herrens Ven ... ham Skovløberaspiranten, kom 
ringlende med sin Kane, og at Herren vilde ud og lufte sig med 
sin Ven efter Ballet hos den herlige Kammerjunker ... og saa 
skal ældre Folk vente timevis paa Hr. Studiosussen. 

De gik ind i den lille Spisestue, hvor Selvkogeren skinnede 
som Guld og Kaffen gennemduflede hele Rummet. Paa den krid- 
hvide Dug stod en lille nydelig Frokost dækket. Marineret Sild, 
Skinke, Æg, Vildandesteg, ganske smaa Stykker, paa ganske smaa 
Assietter. 

En sand Konventualindeanretning. Frøken Aurelia sagde: 

— Vil du have Brændevin? Skab dig ikke Dreng og agér 
højbenet. Et Mandfolk, som ikke drikker Spiritus og ikke ryger 
Tobak, er et Mæhæ . . . Der staar Kognak i Buffeten. Er du for 
god til at rejse din dovne Krop og selv gaa hen og tage den? 
Vil du have at en ældre Pige selv skal sætte Kognak paa Bordet 
og faa Tyendet til at tro, at hun drikker? . . . Gud sikket et artigt 
Barn! Se, hvor han lystrer! Kan du ikke skynde dig og sætte 
dig ned og spise. Jeg har s'gu ventet længe nok, Karl. 

Trods sin Elskovskvide spiste Karl Hellmann godt. Bal 
om Natten, Kanefart om Morgenen, det giver Appetit til Frokost 
trods Hjærtets lønlige Saar. 

Karl Hellmann spiste sin Tantes Frokost med dyb Alvor, 
under distræt Ordknaphed, svarende bagvendt paa hendes Spørgs- 
maal, der regnede krydsforhørsagtig ind paa ham fra alle Sider. 

Saa meget fik Tanten dog ud af ham, at Kammerjunkerens 
Bal havde været nydeligt, at Johanne Alslev havde været Ballets 
smukkeste Dame, at han og Andreas Borch havde været ude og 
køre i Kane med hende til Morgen. 

Men Meddelelserne dryppede kun i smaa Draaber, som 
Tanten maatte presse ud af Neveuen. Hans Svar var gnavne, 
næsten uartige. Tantens Tone havde bredt sig over Huset. Karl 
svarede hende i samme Dur, som hun spurgte i. 

Endelig syntes det, som om de begge blev kede af at snakke. 
Frokosten fuldendtes i Tavshed. Under Pavserne betragtede 
Frøken Aurelia lidt sin Søstersøn. Han saa ikke op fra Tallerken 
eller Kaffekop, men ned i vedkommende Bordtøj. 

Da Karl havde spist af, sagde hans Tante: 

— Naa. Hvad saa? 
Han svarede: 

— Hva' behager? 

Hun- efterlignede en Kats ynkeligste Toner. 

— Mjav, mjav, mjav! ... Da din Fader havde Kærestesorg, 
saa sukkede og aad han afvekslende. Har du nogensinde vidst, 
at det var mig, der friede for ham til din Moder? 

— Gjorde du, Tante? 

— Ja, Gu' gjorde jeg saa. 

— Fortæl mig lidt om det. 

— Nej, Gu' gør jeg ej. Tror du jeg vil gøre Nar ad dine 
Forældre i din Nærværelse. Nej ær din Fader og din Moder og 

hold saa Mund for Resten . . . Hm. . . . hm. Har den grønne — 
ham Skovfogeddrengen stukket dig ud, Karl? 

— Aa! — 

— Naa saadan: ... Det kan man kalde Romantik hos en 
ung Pige! Foretrække én, som ikke kunde lære, hvad der be- 
høvedes i en Smule Latinskole for min Søsters — for én, der dog 
har bedste Karakter til Artium og Udmærkelse til Philosophicum . . . 
Kræmmertøs ! 

— Men Tante . . . hvad er det dog du finder paa? 

— Tror du jeg er dummere fordi jeg ikke er bleven saa 
lang som din og den vordende Skovtrolds Tankers Muse? ... De 
store er dovne, de smaa forvovne, sagde man ovre paa Fyen i 
gamle Dage ... Men Herre Gud, Dreng! Nu har du jo spist 
godt ... og du ser ud , som havde jeg kun foret dig med Faare- 
kyllinger . . . Aa, det store Pattebarn! Skal du have en Nassetaar? 

Hun rejste sig op fra Sædet, slog med et rask Kast de 
lyseblonde, graasprængte Hængekrøller bag Ørene, rettede samtidig 
omhyggelig paa Kappen, at den ikke skulde indtage nogen som 
helst uregelmæssig Stilling paa hendes Hoved, tørrede omstændelig 
sin Mund med Servietten og sin Næse med Lommetørklædet. 

Hun gik over Gulvet hen til sin Søstersøns Stol, tog ham 
om Hovedet, tvang det ned til sit lille, magre Bryst, klappede 
langs Nakkehaaret, behandlede ham, som var det en stor Hund, 
hun havde for sig og trykkede tilsidst et Kys i hans Nakkehule. 

— Du gode Gud, hvor saadanne langstrakte Mandfolk i 
Grunden er lette at tumle. — Du Karl ... jeg har givet Birthe 
Ordre til at holde dit Kammer varmt deroppe. Gaa op og læg 
dig ... du har ikke faaet sovet ordentlig ud fra i Nat . . . Gaa 
nu! Rejs dig dog Dreng. 

VIII. 

Da Karl var gaaet, fnøs den gamle Frøken lidt, mens hun 
rettede paa sin Halsstrimmel. 

— Altid skal de stinke af Tobak . .. disse stærke Herrer! 
Hun gik hen og tog sin Flaske ægte Køllnervand, den eneste 
Parfume hun brugte — men den brugte hun ogsaa i rigeligt Maal 
— og stænkede sig ned foran med den. 

Hele Tiden snakkede hun med sig selv: 

Titømeren. 1880. 10 

— Herre Gud! Skal jeg nu ud og frie anden Gang ... uh 
saadant noget Vrævl! Pyh! Det bliver endnu en Gang en For- 
lovelse paa en halv Snes Aar ligesom Faderens. Og ham maatte 
jeg endda tvinge til at søge det Posekiggerlevebrød her i Byen, 
fordi hans »aandelige Interessere bandt ham til København. . . . 
Ja, ja. Gud ske Lov, at jeg har kunnet grine ad alle Mandfolk. 

Hun gik ind i sit af nyvasket, kridhvidt Tøj i Sængetæppe 
og Haandklæder duftende og skinnende Sovekammer, gjorde Toi- 
lette, mens hun mumlede med Knappenaale i Munden: 

— De store er de dovne, de smaa er de forvovne. 

Hun saa sig i Spejlet, snoede den ene Krølle i et kraftigt 
Tag for at give den den ønskede fuldkomne Proptrækkerform, tog 
Kaabe, Boa og Muffe, gemte sig i al det Loddenskab, der domine- 
rede hende som den store Hale et lille Egern, aabnede Døren til 
Køkkenet og raabte: 

— Birthe, tag rent Forklæde og det tærnede Uldshawl paa. 
Du skal i Byen med mig . . . Det er saa forbistret glat. Gaa bag 
efter mig ... for hvis jeg falder 

— Det skal ingenlunde finde Sted, Frøken, sagde Birthe, 
mens hun gjorde sig færdig i stor Hast. 

— Du stinker af Tørverøg. Gaa ind i mit Soveværelse og 
stænk dig med lidt Eau de Cologne ned ad Shawlet, for naar 
Tørverøgsstank kommer ud i Kulden bliver den rent nedersaksisk. 
— Hvis jeg altsaa falder, saa fanger du mig. 

— Ja, det er bestemt, sagde Birthe. 

Den lille Konventualinde satte sine smaa Hæle i Gadens 
Sné med selvbevidst Myndighed, stak sin Stumpnæse op i den 
klare Frostdag, lagde sin Parasol som et Gevær i Hvil paa sin 
venstre Skulder og spankede gennem Byens Gader — bestandig 
midt paa Gaden, som om der ikke var Plads til hende paa For- 
tovene — hilsende med korte Nik og et Udslag med Haanden 
dem, der hilste hende. Den store Birthe, dødningealvorlig og med 
en højtidelig Foragt overfor Mennesker og Hunde, som hun 
passerede, stadig bag sin Frøken i to Skridts Afstand, havde 
ogsaa Fornemmelsen af, at hun burde vise de indfødte, at hun 
havde Selvfølelse. Men hun savnede en Kurv eller en anden 
Genstand at bære. Nu voldte de ledige, mægtige Hænder i de 
sorte Uldfingervanter hende nogen Forlegenhed. 

Snart lod hun dem slapt daske ned ad sine Laar, hvad 
hun fandt mindre værdigt, snart foldede hun dem over Maven, 

hvad hun fandt ubekvemt i Længden, snart satte hun den ene i 
Siden og lod den anden Haand falde ned igen, det fandt hun 
skabagtigt. 

— Hvem der var saa modig som Frøkenen! 

Se hvor Støvlehælene gaar som Trommestikker. Det lille 
bitte Menneske, kunde vist tvinge hele Byen til at lystre sig, naar 
hun tog sig det for. Det kommer der af at være kommen af saa 
dannede Folk. 

Saaledes tænkte Birthe, og da hendes Tankegang bevægede 
sig i saare langsom Fart, var den ikke færdig, da Frøken Fahlgren 
gjorde en Drejning i saa brat en Vinkel, at hendes Hæle gled . . . 

Birthe for op fra sine Tankers Puder — tog efter sin 
Frøkens Taille for at standse hende i Faldet, som der dog heldigvis 
ikke blev noget af. Inde paa Fortovet udenfor Fru Alslevs 
Gadedør, sagde Frøkenen til Birthe: 

— Gaa ind i Køkkenet — der gennem Porten — og vent, 
til jeg kommer ud igen ... Bi lidt. Ring først paa Klokken . . . 
jeg vil ikke svine mine Handsker til paa det gamle Jærnkram — 
tag din Vante af først — kan du dog aldrig blive proper, din 
Bondesidse? 

Birthe, som var sig sin Properhed bevidst, blev indvendig 
arrig, turde imidlertid ikke sige noget, hvorfor Fru Alslevs Dør- 
klokkegreb og Klokkestræng maatte undgælde for Birthes for- 
nærmede Stemning. 

Klokkegrebet knagede, Strængen hvinede og langt bag ude 
skingrede Klokken, som om den var gal. 

— Klodsmalene, sagde Frøkenen til Birthe. 

Inde i Stuen får Fru Alslev forfærdet sammen. Hun stod 
foran Spejlet og bandt Hagesløjfen under sin Hat, paaklædt, som 
hun var til at gaa i Kirke. Hun var altid færdig i god Tid, 
maatte altid vente paa Johanne, som sad inde i Sovekamret og 
trak Uldgamacher over sine hvide Strømper — surmulende, lang- 
somt — følte, at hun slet ikke var stemt til at gaa i Kirke, men 
uden Kraft til at gøre Modstand mod Moderens milde, lokkende 
Ihærdighed. 

Hun var ved at søge at bringe Overensstemmelse med sin 
fyldige Læg og den stramme Gamache — garde bas som den 
kaldtes — da den stærke Klokkeklemten lød. 

Den lille Dame skred ind i Stuen, den hyggelige pæne Stue 
med vel megen Kakkelovnsvarme, bragte Kulde med sig, saa 

10» 

Fru Alslev f6r lidt sammen derved. Hun kom som en Meddelelse 
af noget skarpere og strængere, end man var vant til at finde i 
dette Rum, der aldrig havde hørt vredere Toner end det lidt 
utaalmodige Gnaveris, hvor en venlig Hygges sagte Kurren, mildt 
som en Huskats Spinden dog klang igennem. 

Frøkenens Øjne f6r politispionerende om, op og ned i 
Stuen , efter at hun havde bestræbt sig for at sige goddag paa 
den fornemst mulige Maade fra Højden af sine Støvlehæle og sin 
mod Loften knejsende Næse. 

— Propert er her, indrømmede Frøken Fahlgren stiltiende 
efter hurtig med Øjnene at have gennemløbet hver Krog i Stuen. 

Fru Alslev vidste ogsaa godt, hvad gode Manerer havde at 
betyde. Hun havde jo i sin Tid været Gouvernante paa en Herre- 
gaard. Hun vidste vel, at den lille Dame, som hun aldrig før 
havde talt med, var af fin Familje, men hun, Fru Alslev, havde 
haft en Jægermester til Principal i sin Tid, var dog Datter af en 
kongelig Embedsmand. Hun havde ogsaa sin Værdighed at 
holde paa. 

Fru Alslev hilste mildt og venligt til Svar paa det rotte- 
pibende Goddag og sagde: 

— Værs'artig . . . Det er jo Frøken Fahlgren. 

— De skal nok ud — hvad? 

— Aa — vi havde tænkt paa at gaa i Kirke. 

— For at høre Kateketen? 

— Ja . . . Frøkenen foretrækker maaske — 

— Provsten? Nej, det véd Gud jeg ikke gør. Provsten 
bræger som en gammel Vædder — men Kateketen ligner en 
Konditorsvend. Men Guds Ord er lige godt hvem der saa for- 
kynder det. 

— Er Deres Datter hjemme? 
_ Jo— o- ! 

Fru Alslev vidste ikke ret, hvorfor hun var bange, men 
følte, at hun var det. 

— Kan man komme til at tale med hende, hvis ellers den 
unge Dame er staaet op? 

— Jo — o — . 

Fru Alslev trak Handskerne paa det aller korrekteste ned 
over Fingrene, saa de ikke satte »Ører« ud over dem. Frøken 
Fahlgren saa paa hende, virrende med Næseboerne som en Kanin. 

— Hun har været paa Bal i Nat . . . Deres Datter? 

— Jo — o—o — oh. 

Fru Alslev følte et Pligtbud til at være fornærmet og til 
at stramme sig op til Fornemhed lyde i sit Sind. 

Hun stillede sig op med Haanden lænet mod Spejlkonsollen 
for at faa en Støtte til sin Holdning. Hun betragtede den lille 
næseløftende Frøken, der sad der i Lænestolen med de stikkende 
Øjne. Hvad vilde hun dog egentlig? 

Fru Alslev var, trods sin godmodige Naivetet dog saa meget 
Kvinde, at hun vejrede en Kønsfælles krigeriske Stemning gennem 
den Luft, den lille Frøken bragte med ind i Stuen. 

— Tør jeg bede Dem kalde paa Deres Datler? 

— Ja, jeg ved virkelig ikke — Frøken . : . for ... 

Fru Alslev burde være fornærmet, burde have hævdet sin 
Datters fuldstændige Uafhængighed af den lille fremmede Dame — 
— følte godt, det var hendes Pligt, men vidste ikke, hvorledes 
hun skulde kæmpe imod, var lige ved at græde over sin Udygtig- 
hed til Kamp . . . 

— Hun har kørt i Kane i Dag med to unge Mennesker, 
sagde Frøken Fahlgren myndigt. Fru Alslev tænkte: Hvad kommer 
det Dem véd, men sagde højt: 

— Jo — o — langsomt udtrukket. 

— Naa— ad— ah — sagde Frøken Fahlgren i samme Tempo 
i en Toneart, der var lige ved at være vrængende . . . Min Søster- 
søn, Candidatus philosophiæ Hellmann var en af dem — Hvad? 

— Det er dog uforskammet — havde Fru Alslev Lyst til 
at sige, men hun sagde det ikke, hun nikkede blot. 

— Naa. — Ser De. — Min Søstersøn er forelsket i Deres 

Datter. 

— Men jeg maa virkelig bede Frøkenen om — 

Den lille Dame rev Fru Alslevs Replik over som med en 
skrattende Rift i et Stykke Lærred. 

— Og han skal ikke faa Lov til at være længe forlovet, 
saadan som hans Fader var, for det er dumt, forstaar De. Jeg 
skal holde ham saadan i Ørnene (den gamle Dame sagde altid 
saadan i Stedet for Ørene) at han skal tage sin Embedseksamen 
om fire Aar, og lever jeg, saa kan jeg godt undvære 400 Daler 
om Aaret, mens han maa leve af Informationer, inden han kan 
blive Adjunkt, og naar han bliver Præst en Gang, saa er jeg vel 
krepert, men saa er der endda lidt til at købe Besætning og 
saadan t noget for. 

— Ja, men jeg kan virkelig ikke sige om min Dalter — 

— Saa? Ikke? Hvad er det hun hedder. Johanne er det 
jo. Det Navn skriver min Søstersøn i Duggen paa Ruden i sit 
Kammer der hjemme. Det skal nu være romantisk. Hej ... er 
den Frøken Johanne til at faa i Tale? 

Fru Alslev dirrede indvendig af Harme, men inden hun 
kunde faa samlet sig til Ord eller Handling, havde Fru Fahlgren 
fat i Laasens Haandgreb, for gennem Spisestuen, snel som en 
Rotte, sagde blot vendende sig om i Farten: 

— Her er jo ingen Mandfolk i Huset . . . Godt. Saa kan 
man vel gaa lige ind i Sovekamret — Klokken er jo to. Sængene 
maa jo være redte og Vandtøjet slaaet ud. 

Lige som hun havde banket paa Døren til Sovekamret, gik 
den op, og Johanne Alslev viste sig paa Tærskelen, høj og rank, 
med blussende Kinder under Fløjelsh atten, med høj Barm under 
Figurkaaben, med glinsende sorle Handsker, trukne saa korrekt 
paa, at hver Negl viste sin fine Hvælving og sin langstrakte Form 
derunder. 

— Høj, bi lidt, min lille Dame, sagde den gamle Frøken, 
som et Øjeblik havde Fornemmelsen af at kunne blive løben over 
Ende af denne »store Pige«. 

Johanne standsede overrasket og forfjamsket. Frøken 
Aurelia saa op og ned ad hende, som maalte hun hende. 

Fru Alslev stod paa Dørtærskelen mellem Daglig- og Spise- 
stuen, lige saa forfjamsket som sin Datter, med en frygtsom 
Tvivl om det lille Kvindevæsens Sindstilstand var fuld normal. 

Men med en hurtig Sans for en Udvej havde Frøken Aurelia 
med sin korte Fod raget en Skammel, som stod under et lille 
Bord ved Vinduet, hen til sig, besteg den og kunde nu, ved at 
rejse sig paa Tæerne, naa at trykke et Kys paa Johannes Underlæbe. 

— Saa — Gud velsigne dig, mit Barn, siden det skulde 
være — dette Forlovelsesvæsen. Men alle Mennesker siger, at du 
er en sød Pige ... og livlig. For Fyren er noget dvask, og han 
skal strammes op. 

Hun snurrede rundt som en Top, gav Skammelen et kraftigt 
Spark hen mod Fru Alslev, der nu stod midt i Stuen, sprang 
igen op paa den og kyssede hende. 

— Men Frøken Fahlgren . . . hvad er der? Hvad skal det 
betyde? stønnede Fru Alslev, medens den lille som en paatrængende 
kælen Kat slog sine Fingre i hendes buttede Arme. 

— Aa det ved De jo meget vel, min gode Frue! Det er 
dog ogsaa Fandens, at gamle gifte Koner her til Lands vil spille 
Ingenuer . . . men I vil i Kirke , Børn ! Det vil jeg med. Man 
skal altid tage vor Herre til Vidne, naar man gør noget i denne 
Verden, som har noget at betyde. Foruden ham er vi s'gu ikke 
en sur Sild vær/1. 

— Men maa jeg spørge Frøkenen, hvad De egentlig mener? 
spurgte Fru Alslev og søgte at tale vredt. 

— Ja Gu' maa De saa, men jeg svarer ikke. Lad Fyren 
snarest mulig blive gift . . . Inden I faar Børn, I to, saa kan han 
godt leve af Informationer . . . Naa nu ringer det anden Gang. 
Lad os saa komme i Kirke. 

— Ja ... men . . . 

— Jeg kan ikke lide at komme, naar de er midt i en 
Psalme . . . Kom nu . . . Glem ikke at lukke af lille Frue. 

Moder og Datter vidste ikke at gøre andet, end hvad man 
gør lige overfor et halvgalt Menneske: at lyde det og snakke 
det efter Munden. 

Under rungende Klokkeklang, spaserede den velvoksne Moder 
og Datter til Kirke med den lille Dame imellem sig. 

— Lad som ingen Ting! Bed til Gud for Deres Datters 
og Svigersøns Fremtid, Fru Alslev ... og De, lille ... De Jo- 
banne ... græd De kun s en stille Taare ... Det er Aandens 
uudsigelige Sukke, som vor Herre sætter mest Pris paa 

Frøken Aurelia tog den ene Haand ud af sin Muffe, klemte 
Muflen mod Maven og foldede saa begge Hænderne oven paa den. 
De naaede Kirken, gik ind. 

Lige nu tonede fra Orgelet: 

Vi samles for dit Aasyn her, 
o Gud, dit Ord at høre 

og straks i Midterskibets Gang slog Frøken Aurelia ind i Koral- 
melodien med en skingrende gennemtrængende gammel Sopran 
uden Spor af Mellemtoner. Fru Alslev gjorde et Forsøg paa at 
slippe fra hende og gaa ind i det Stolestade, som hun og Johanne 
var vante til at benytte, men Frøken Aurelia holdt saa fast i 
hendes og Johannes Arm, at det vilde have vakt Opsigt, om de 
re? sig løs. De maatte ind i den Stol, hvori Frøken Fahlgren 
plejede at sidde. 

Moder og Datter dukkede sig forlegne ned. De var lige 
ved at græde. Frøken Aurelia sang saa frejdig som en gammel 
Lærke. Men pludselig gav hun hver af sine Naboer et Albuestød; 
standsede midt i en af Koralens langt udtrukne Helnoder og sagde: 

— Kan I se Børn, derovre sidder han — ham, Karl! Skab 
Jer ikke. Se op! 

Damerne dukkede sig endnu dybere. Frøken Aurelia kneb 
dem i Armen, mens hun begyndte at synge igen. 

— Se paa ham for en Ulykke, sagde hun midt i en Halvnode. 
Hun rejste sig syngende med Psalmebogen i Haanden og 

nikkede til Karl Hellmann , som sad ovre paa Mandfolkesiden et 
Stykke længere nede i Kirken. 

Hun rejste sig som paa et Kommandoord, da Degnen 
havde læst fra, sang af fuld Hals alle Psalmer med, græd af og 
til, kælede for sine Naboerskers Arme, kyssede paa Haanden ad 
sin Søstersøn, bad til Gud af sit fulde Hjærte, men hver Bøn gik 
i Jærnbanefart, mens Afskedspostludiet bruste fra Orgelet. 

IX. 

Frøken Aurelia tog igen begge Damer hver under sin Arm 
ude i »Vaabenhuset«. 

— I ryster Børn . . . ! Ja , men I har godt af Sindsbe- 
vægelser . .. Hvorfor river I i mine Arme? Saa, saa, saa, saa! 

De stod udenfor paa Kirkegaarden, trak i Frøkenens Arme, 
men hun stod imod og standsede dem, som en Kusk, der vil 
have sin Vilje, vendte sig om og raabte: 

— Ka— r— el ... Gud hvor bliver han af, den Torsk? Og 
Birthe, den Kamel! Jeg saa hende jo paa en af Bænkene i det 
ene Sideskib. Hun sov ... det gør hun altid, naar hun er i 
Kirke. Lad os blive staaende og vente paa dem ... Ja, træk kun 
i mig, min rare Pige, men nu er Tingen afgjort. 

Nu har De sagt Ja ... og det Fruentimmervrævl ... Ja i 
Dag og Nej i Morgen . . . det vil jeg sige ... det respekterer jeg 
ikke mere end som saa . . . 

Konferensraad Fahlgrens Datter spyttede og fortsatte: 

— Naa nu hiver I begge to i mig. Nej, holdt ... I bliver, 
til Karl kommer. Saa, saa, saa, saa! 

Fru Alslev og Johanne kunde sagtens have slidt sig løs, 
men den lille holdt dem saa energisk fast, at de ikke vovede 

det Ti det kunde have vakt Opsigt nu, da alle Kirkegængerne 
efterhaanden kom ud fra Vaabenhuset og passerede Kirkegaarden. 

— Birthe . . . naa kan du endelig komme, din gamle Drag- 
kiste . . . Skynd dig hjem og varm Kalkunen op . . . Der er Karl — 
Kar— el! Rap dig, Dreng. Jeg kan jo ikke staa her og skrige 
højt i alle Menneskers Nærværelse . . . Gud, hvor han er fjollet . . . 
Kom! Jeg har besørget det hele. Alting er i Orden. 

Studenten maatte komme. Folk stod stille og saa efter den 
lille Hankekrukke midt mellem de to høje Damer. 

— Lad os gaa uden for Tante sagde han . . . Jeg forstaar 
ikke. - 

— Vrævl! . . . Men lad os komme ud . . . det har du Ret i. 
Folk havde samlet sig i Vaabenhuset i smaa Grupper. Ude 

paa Kirkegaarden flokkedes de sammen. 

Postmesterens Frue gik først hen imod de fire og sagde højt: 

— Gratulerer. Saa lød der fra mange Kirkegængeres Munde, 
almindelig Gratulation paa Kirkegaarden. 

Den gamle Frøken tog mod Lykønskningerne, som om hun 
selv var blevet forlovet og sagde: 

— Ja der maatte gøres noget, ellers var det aldrig blevet 
til noget. 

S. SCHANDORPH. 



Digitized by Google 



Tre hidtil utrykte Breve fra Søren Kierkegaard. 

(Meddelte af Cand. phil. Carl With.) 



Efterfølgende 3 Breves Affattelse9tid er ubekendt, da de ingen Dato- 
betegnelse bære. Det første har Underskriften : »Til Frue Henriette Kierkegaard 
Pedersborg p. Sorøe. Hermed en Pakke m. Adressenc. Paa det tredje er med 
Biskop Kierkegaards Haand tilføjet: »Fra Onkel Søren til Jette. Aaret ukjendt 
(i ell. eft. 1847?;«. 

Sofie Henriette Kierkegaard, f. Glahn, Datter af Pastor Poul Glahn ved 
Garnisonskirke, blev født d. Ude Maj 1809. Allerede som ung Pige var hun 
svagelig. Den 12te Maj 1841 ægtede hun Dr. P. Ghr. Kierkegaard, der Aaret 
efter blev Præst i Pedersborg og Kindertofte ved Sorø og 1857 Biskop i Aalborg. 
Efter at hun d. 27de Marts 1842 havde født sit eneste Barn, nuværende 
Gand. theol. P. Kierkegaard (den i 2 af Brevene omtalte Poul), tiltog hendes 
Svaghed (nervøse Lidelser) i høj Grad, indtil hun efter et næsten 30aarigt 
Sygeleje døde d. 1ste Juni 1881. Hendes Mands Broder, Søren Kierkegaard, 
gæstede en sjælden Gang Pedersborg en Dags Tid og viste hende altid megen 
Deltagelse, ligesom hun altid omtalte ham med stor Kærlighed. 



Kjere Jette! 

Det er mig kjert, at De selv har givet Anledningen til at 
sende medfølgende Exemplar. De bærer da selv Ansvaret, og vil 
vel selv desto omhyggeligere vaage over, at det ikke skeer, hvad 
der vilde være mig ukjert, om De ved at læse Bogen eller ved at 
læse noget enkelt Partie i den paa nogen Maade skulde collidere 
med min Broders Forestilling om hvad der er gavnlig eller skade- 
lig Læsning. 

See derfor har jeg indrettet det saaledes, at Eftertrykket 
ingenlunde kommer til at hvile paa, om De nu læser eller ikke, 
hvad jeg aldrig forpligter Nogen til og da i Særdeleshed ikke 
Dem, hvem jeg dog vel ikke kan agte at besvære — med et 
Fri -Exemplar. 

Det er mit eget Exemplar, oprindeligen bestemt for mig 
selv: det har altsaa et reent personligt Forhold til mig ikke i 
Egenskab af Forfatter saaledes som de andre Exemplarer, men 
snarere som havde Forfatteren foræret mig det. Imidlertid fore- 
kommer det mig nu, at det har forfeilet sin Bestemmelse, og først 
finder sin rette Bestemmelse ved at bestemmes for Dem, — det 
eneste Exemplar af hele Oplaget, der egnede sig hertil. — Det er 
fra Bogbinderens Haand (og i at bedømme Bogbinder-Arbeide er 
jeg dog vel upartisk) nydelig udstyret. — Det er gjennemlæst af 
mig, og forsaavidt altsaa et læst Exemplar. See, nu er Alt i sin 
Orden. De kan et lille Øjeblik beundre Bogbinderens Kunst, som 
De vilde beundre en hvilkensomhelt anden Kunst-Gjenstand ; der- 
paa kan De — et længere Øjeblik, hvis det er Dem kjert, glædes 
ved Tanken om at det er en Foræring; og derpaa kan De lægge 
Bogen hen ( — thi dén er læst — ), gjemme den som man gjemmer 
en Foræring, gjemme den omhyggeligt, — hvis den er Dem en 
kjer Foræring. 

Dog nok herom. Det gjorde mig ondt, at jeg ikke kunde 
tage Afsked med Dem, jeg haaber, at dette lille Brev, hvorved jeg 
tager Afsked, vil finde Dem saa vel, som jeg fandt Dem ved min 
Ankomst. Tab for Alt ikke Lysten til at gaae: jeg gaaer 
mig hver Dag det daglige Velbefindende til og gaaer 
fra enhver Sygdom; jeg har gaaet mig mine bedste 
Tanker til, og jeg kjender ingen Tanke saa tung, at 
man jo kan gaa fra den. Selv om man gik saaledes efter sit 
Helbred, at dette bestandigt var een Station forud — jeg vilde 
sige: gaae! Det er jo ogsaa aabenbart, at man ved at gaae be- 
standigt kommer Velbefindendet saa nær som det er En muligt, 
selv om man ikke ganske naaer det, — men, ved at sidde 
stille, og jo mere man sidder stille, desto nærmere 
kommer Ildebefindendet. Kun i Bevægelse er Sundheden og 
Frelsen at finde. Nægter Nogen, at Bevægelse er til: saa gjør jeg 
som Diogenes, saa gaaer jeg. Nægter Nogen, at Sundheden er i 
Bevægelsen, saa gaaer jeg fra alle sygelige Indvendinger. Naar 
man saaledes bliver ved at gaae, saa gaaer det nok. Og 
ude paa Landet har De jo alle Fordelene; De er ikke udsat for 
at blive standset inden De lykkelig og vel er kommeft] ud af 
Porten, De er heil. ei udsat for at blive opsnappet paa Hjemvejen. 
Jeg erindrer netop, hvad der for nogen Tid siden hændte mig, og 
hvad der da oftere er hændt mig. Jeg havde gaaet en halvanden 

Time, havde faaet tænkt meget, og var ved Bevægelsens Hjælp 
ret bleven mig selv et yderst behageligt Menneske. Hvilken Lykke, 
og som De vel kan tænke, hvilken Omsorg for om muligt at frelse 
min Lykke hjem. Jeg iler altsaa hurtigt, med nedslaget Øie 
stjæler jeg mig saa at sige gjennem Gaderne, i Tillid til at have 
Fortougsret regner jeg paa slet ikke at behøve at see mig for 
(hvorved man da saa let bliver fangen netop naar man seer sig 
for — for at undgaae) og iler saaledes med min Lykke paa For- 
touget (thi Forbuddet mod at bære Noget paa Fortouget strækker 
sig ikke til Bylter, der gjøre En lettere) — lige paa en Mand, der 
altid lider af Ildebefindende, og derfor med nedslaget Øje, trodsende 
paa sit lidebefindende, end ikke mener at behøve at see sig for, 
naar han ikke har Fortougsret. Jeg var standset. Det var en 
velfornemme Mand, som nu beærede mig med en Samtale. Saa- 
ledes var Alt tabt. Efter endt Samtale var der for mig kun Eet 
at gjøre: istedenfor at gaae hjem at gaae igjen. 

Der er som De selv seer endeligen ikke mere Plads i dette 
Brev, og derfor afbryder jeg Samtalen. — Thi det har dog for- 
saavidt været en Samtale, som jeg bestandigt har tænkt Dem til- 
stede. Lev vel! 

Deres 

S. Kierkegaard. 



Kjere Jette! 

Tak for det lille Brev, jeg, efter Deres Ord, maa have før- 
end Julen. Jeg iler med at svare, at De kan faae mit Svar førend 
Nytaar. 

Tiden mellem Juul og Nytaar er for mig almindeligviis en 
saare beleilig Tid til at modtage Breve, en heldig Aarstid for ved- 
kommende Brevskriver, hvis han ellers anseer det for et Held at 
faae Svar fra mig. 

Nu, De er atter sengeliggende. Imidlertid, det var dog en 
sund og frisk, Intet mindre end sygelig Beslutning af Dem, saa- 
ledes udenvidere at skrive mig til, uagtet De saa længe Intet har 
hørt af mig. See, det er et godt Tegn og det glæder mig. >Ifior 
ved samme Tid skrev De et Brev til mig — men det blev ikke 
afsendt«. Seer De, den Gang var de maaske ikke sengeliggende 
og dog var Deres Tilstand da muligt mere en Sengeliggendes. 



Digitized by Google 



Breve fra Søren Kierkegaard. 



159 



Altsaa glæder jeg mig ogsaa paa Deres Vegne over at have 
modtaget dette Brev fra Dem som et Tegn paa Sundhed. Bevar 
den, udvikle den i det kommende Aar, som Gud nok vil lade blive 
Dem et glædeligt Aar. Det er noget, der hænger saa dybt sammen 
med legemlig Sygelighed, denne stille inderligt smertende og lang- 
somt tærende Bekymring, der snart vender sig lidende paa den 
ene Side, og mener sig glemt af andre, »som formodentligen aldrig 
tænke paa Ene, snart vender sig paa den anden Side, og frygter 
for, at det man har at sige eller skrive, at det ikke skulde være 
godt nok. O, jag den bort denne Bekymring, der især er Dem 
saa farlig, fordi De saa ofte er sengeliggende og bestandig ligger 
i eensformig Stilhed. Den, der har travlt i Livet, han glemmer 
snart saadanne Tanker; men den, der kun seer meget lidt For- 
andring omkring sig, for ham kan let Bekymringer næsten blive en 
Nødvendighed. Naar man lever i smaa Værelser — det veed De 
jo nok — saa maa der ofte luftes ud: og saaledes ogsaa naar 
man kun omgaaes faae Tanker, og kun har lidt Adspredelse, saa 
er det saa yderst vigtigt, at hvad man, aandeligt forstaaet, ind- 
aander, at det er gode og velgjørende og milde og beroligende 
Tanker. 

Adspredelser behøver De ogsaa, men det er ikke saa let at 
skaffe Adspredelse tilveie i Eensformighed. Og dog er det maaske 
lettere end man troer, naar man blot selv vil. Man troer vel i 
Almindelighed, at det, der bestemmer Ens Tankers Retning, ligger 
i det Udvortes, er den større eller mindre Sandsynlighed for det 
eller det. Men dette er ikke saaledes. Det, der bestemmer Ens 
Tankers Retning, ligger væsentligen i En selv. Den, der [har] 
Hang til Sørgmodighed f. E., for ham er det Ulykkelige bestandigt 
det Sandsynligste, hvorfor? fordi det Sørgmodige ligger i ham. 
Der var i det givne Tilfælde lige saa stor maaske større Sandsyn- 
lighed for det Modsatte; men han bryder vilkaarligt af, har strax 
nok for at slutte, at noget Ulykkeligt vil hændes ham. 

Men hvad er saa det at troe? At troe er bestandigt 
at vente det Glade, det Lykkelige, det Gode. Men er det ikke en 
overordentlig og livsalig Adspredelse! O, hvad behøver man saa 
mere! Det kunde synes næsten spøgefuldt, hvad jeg nu vil sige, 
og dog er det. just Alvor, og Dem saa oprigtigt meertt: De er til- 
deels stadigt lidende — altsaa her er just Opgaven; adspred nu 
Sindet, væn Dem til troende at forvandle Lidelse til For- 
ventning af det Glædelige. Det er virkeligen muligt. — 



Digitized by Google 



160 



Breve fra Søren Kierkegaard. 



Det, der fordres, er denne Bøielighed i det stille Sind, der, hver 
Gang det slaaer feil for En, strax i samme Øieblik begynder for 
fra og siger: ja, ja, det kommer nok næste Gang. O, om man 
aldrig saae noget Menneske — og i det Tilfælde er De jo dog 
langtfra — man kan paa den Maade troende trylle som en 
Verden af Adspredelse ind i eller frem i det eensomste Værelse. 

Det er vistnok i Almindelighed det Rigtige at advare mod 
Selvkjerlighed : dog anseer jeg det for min Pligt at sige til 
enhver Lidende, med hvem jeg kommer i Berøring, pas vel 
paa, at Du skal elske Dig selv. Naar man er lidende og 
ikke kan gjøre Meget for Andre, saa kommer saa let denne sørg- 
modige Tanke, at man er som til Overflod i Verden, hvad Andre 
maaske ogsaa stundom lade En forstaae. Da huske man paa, at 
for Gud er ethvert Menneske lige vigtigt, ja var der For- 
skjel, saa maatte vel den meget Lidende været nærmest Gjenstand 
for Guds Omsorg. Og ogsaa heri ligger en uendelig gudelig Ad- 
spredelse. Men jeg afbryder, jeg kan med Sandhed sige: jeg 
mangler Plads. Lev vel kjere Jette; glædeligt Nytaar; tak fordi 
De saa smukt endte det gamle Aar med at tænke paa mig. Hils 
Peter og Poul. 

Deres hengivne 
S. K. 

Kjere Jette! 

Ved i disse Dage at have seet og talet adskilligt med min 
Broder er jeg ret levende kommet til at tænke paa Dem. Imidlertid 
skylder jeg dog Sandheden ikke at gjøre mig værre end jeg er; 
og det er virkelig sandt, at jeg i den forløbne lange Tid, siden 
jeg sidst saa Dem ell. hørte Noget fra Dem, ikke har undladt at 
tænke paa Dem. Men De veed nok, hvorledes det gaaer; naar 
man ikke er blevet samtidig med en Begivenheds Begyndelse, saa 
har man ondt ved senere ret at komme ind i den; man venter 
snarere, at der skal indtræde en ny, for saa at benytte Øieblikket 
til at faae begyndt. Det er, idetmindste er det saaledes med mig, 
i Forhold til Livets Begivenheder, de sørgelige saa vel som de 
glædelige — kommer jeg ikke til at begynde strax, saa sidder jeg 
hellere over, for saa at begynde næste Gang med Begyndelsen. 

Det gaar langt tilbage i Tiden, hvad jeg nu vil tale om. 
De havde allerede i længere Tid været syg, da jeg først fik det 

at vide. Just dette, at jeg ikke kunde komme til at begynde med 
Begyndelsen gjorde, at jeg slet ikke kom til at begynde. Tiden 
gik hen, flere Gange foresatte jeg mig at skrive Dem til, men be- 
standigt stillede denne Indvending sig standsende imod: nu er det 
bagefter, hvor skal jeg begynde. Saa gik Tiden hen, »Søndag 
kom og Søndag gik Hans ingen Støvler fikc Tilsidst kom jeg 
saa reent ud af Vanen, det er, jeg blev vant til at finde Begynd- 
elsens Vanskelighed ikke til at overkomme. — Ak, og maaskee er 
det da gaaet Dem paa en lignende Maade. Ibegyndelsen har De 
vel nu og da tænkt: det er dog underligt, at jeg slet Intet hører 
fra ham; det er en Skam af ham; men nu er det bagefter, nu 
kan han lige saa godt spare Uleiligheden. 

Da kom min Broder til Byen; det kom i mig til et Brud, 
et Gjennembrud: her har De et Brev. Hvad De seer i det) vil 
naturlig viis beroe paa, hvorledes De modtager det; hvad De 
finder i det, vil naturligvis beroe paa, hvorledes De læser det — 
dog troer jeg ikke at man paa nogen Maade skulde behøve at 
være øvet i den Kunst at læse mellem Linierne, for ud af det at 
læse Deeltagelsen. 

Peter sagde mig, at De endnu bestandigt ligger. Det Tunge 
heri i Tidens Længde, kan jeg dog, skjøndt ikke selv saaledes for- 
søgt, ret levende sætte mig ind i. Det Tunge er, hvad jeg engang 
har talet med Dem om, blandt Andet ogsaa dette, at det næsten 
er umuligt at undgaae Menneskenes Misforstaaelse, naar man lider 
saaledes. »Det er ikke Feber, det er ei heller at have brudt 
Armen, heller ikke at være faldet og at have slaaet sig — hvad 
er det da?c Saaledes spørger utaalmodigt Lægen, og utaalmodigt 
den almindelige menneskelige Deeltagelse — ak, og just det der 
spørges om, naar man lider saaledes, er Taalmodighed , Taal- 
modighed til ikke at tabe Modet, Taalmodighed til at bære Deel- 
tagelsens Utaalmodighed. Men vi Mennesker, og vor Deeltagelse 
er nu engang ikke anderledes. Og naar man lider, som De lider, 
— om der ogsaa er, hvad der dog vistnok er ved Deres Side eet 
Menneske, der trofast holder ud at drage i lige Aag med Dem — 
man faaer dog ret Lejlighed til at sande, at Taalmodighedens Gud 
egentlig er Den, der ganske ubetinget kan holde ud med samme 
evig uforandrede Deeltagelse at bekymres om et Menneske. Det 
er saa rørende, hvad der staaer i en gammel Psalme: »om jeg 
hver Time græd og vilde spørgec, nemlig om hvorfra Hjælp og 
Lindring skulde komme — det er saa rørende det Svar, Digteren 

giver sig selv: »Gud lever jo endnuc Og han er hver Dag, paa 
ethvert Klokkeslet, tidlig om Morgenen, i en søvnløs Time om 
Natten, paa den Tid af Dagen, hvor man befinder sig svagest - 
han er uforandret den Samme. 

Kjere Jette, naar jeg saaledes har faael Pennen i Haanden, 
kunde jeg gjerne blive ved at skrive Pagina op og Pagina ned; 
mig var det kjert at gjøre det, Dem vilde det maaske ikke være 
ukjert at læse det. Men jeg maa i dette Øjeblik bryde af, og et 
saadant Brev lader sig altid fortsætte efter en Dags Forløb. 

Far vel — thi det er mig som havde jeg talet med Dem; 
far vel! Hils Poul; fortæl ham engang imellem Noget om mig, 
at han da ikke voxer op i fuldkommen Uvidenhed om, at han 
har en Onkel. Peter har jeg bedet at hilse Dem ret inderligt fra 
mig; hils De nu igjen Peter fra 

Deres 
S. K. 

ii. 

Det fremgik af det i det foregaaende meddelte, at man 
ikke kan fraskrive Planterne Sanser; ti der findes en paafaldende 
Overensstemmelse mellem Planterne og selv de højeste Dyr med 
Hensyn til de almene Love, der gælder for Modtagelsen af 
(resp. Reaktionen paa) ydre Pirringer. Med andre Ord, det har 
vist sig, at Dyr og Planter med Hensyn til Sansningen stemme 
overens i det rent ydre, i det »periferiske«, som man plejer at 
udtrykke det. — Derimod have vi endnu ikke berørt det vanske- 
lige Problem, om der hos Planterne ligger »Fornemmelse« bag 
Sansningen, saaledes som vi forudsatte det hos Dyrene. Det er 
dette, Problemet om Planternes Bevidsthed, jeg skal søge at 
belyse i nærværende Afsnit. 

Dersom alle Planter vare i Stand til at udføre saa iøjne- 
faldende Bevægelser, som f. Eks. den ofte nævnte Mimose, eller 
dersom blot de Pirringsbevægelser, vi finde hos alle Planter under 
deres Vækst, hos Slyngtraade o.s.v., foregik i hurtigere Tempo, 
saa at Mark og Skov tydelig viste sig i stadig Bevægelse, saa 
vilde man vel næppe nogensinde have opfattet Plantelivet som 
væsentlig forskelligt fra Dyrelivet. Netop den tilsyneladende 
Ubevægelighed, der som Regel udmærker de højere Planter, 
var Aarsagen til, at Aristoteles — den første, der vides at have 
gjort Planterne til Genstand for egentlig videnskabelig Gransk- 
ning — tillige fraskrev Planterne al Følelse, og dermed satte 
sin Autoritets Stempel paa den Kløft mellem Dyre- og Planterige, 

Tilskueren. 1889. 11 

der for den overfladiske, populære Opfattelse synes saa ind- 
lysende 1 ). 

Aristoteles var dog ikke blind for den Vanskelighed at 
trække en skarp Grænse mellem de to Riger. Men han havde, 
som det synes, kun Øje for at visse lavere Dyr , f. Eks. Østers og 
Havsvampe, der er fastsiddende, netop i dette Forhold minde om 
Planterne. Han saa ikke den omvendte Lighed, Tilstedeværelsen 
af »dyriske Karakterer« hos Planterne, og det kunde derfor ikke 
gavne Planternes Anseelse, at allerede han betoner den jævne 
Overgang mellem Dyr og Planter. 

Den aristoteliske Lære, at Dyret har en »følende og er- 
nærende Sjæl«, Planten derimod kun en »ernærende Sjæl«, d. v. s. 
altsaa, at Planterne savne al Bevidsthed, har — i Lighed 
med andre aristoteliske Anskuelser — haft den allerstørste Ind- 
flydelse paa to Aartusenders 8 ) Opfattelse. Og vi spore denne Ind- 
flydelse den Dag i Dag. De to, i dyrfysiologiske Lærebøger brugte 
Betegnelser: »det vegetative Livs Funktioner« og »det animale 
Livs Funktioner«, henholdsvis for Læren om Stofskifte, Forplant- 
ning og Udvikling og for Nerve-, Muskel- og Sansefysiologi, kan 
tjæne som Illustration hertil. 

Den Tradition, som efterhaanden dannede sig med Hensyn 
til Planterne, var saa mægtig, at da Mimosens Bevægelser bleve 
bekendte i Midten af det syttende Aarhundrede og. omtrent sam- 
tidig, Pirringsbevægelserne hos Kornblomstens Støvtraade, man i 
disse Bevægelser selvfølgelig maatte se noget »rent fysisk«, fremfor 
at falde i Tvivl om den aristoteliske Sætnings Rigtighed. Disse 
Opdagelser bleve derfor foreløbig uden Betydning, i det højeste 
nævnes de som kuriøse Undtagelser. 

Linné, hvis største Fortjæneste af Botaniken utvivlsomt 
er den at have ordnet og klassificeret det indtil da fore- 
liggende Materiale, stod fuldstændig paa dette Standpunkt, hvad 
der ogsaa finder sit Udtryk i hans noksom bekendte Sætning: 
»Stenene vokse, Planterne vokse og leve, Dyrene vokse, leve og 
føle« — en Udtalelse, som dog ikke er ganske original hos ham, 



') Her maa dog bemærkes, at ikke alle Folkeslag have haft denne Opfat- 
telse; i Hinduernes ældgamle Lovbog siges der saaledes, at Planterne 
have „indre Bevidsthed og føle Lyst og Smerte". (Fechner). 

a ) Middelalderens overtroiske Forestillinger om mystiske Kræfter i visse 
Planter (f. Eks. „Alrunens" i Skikkelse af et Menneske tildannede Rødder 
m. m.) kan vi her ganske se bort fra, ligesom fra Poesiens Plantesjæle. 

men skriver sig fra ældre Forfattere. Linnés uhyre Autoritet, 
der paa saa mange Maader hæmmede nyere Retningers Opkomst 
i Botaniken, umuliggjorde Udbredelsen af mere selvstændige 
Tænkeres afvigende Opfattelser; de kortfattede, klare Dogmer, i 
hvilke han fremsatte sin Opfattelse af Plantens Væsen, udgøre en 
hel lille Katekismus (Fundamenta botanica), som længe dannede 
Grundvolden for enhver retskaffen Botanikers Tro. 

Blandt de af Linnés samtidige, der hævdede »Følelse c for 
Planterne, maa i første Linje nævnes den berømte Naturforsker 
og Filosof, Charles Bonnet i Geneve, af hvis mangfoldige, for- 
skelligartede Undersøgelser flere have blivende Værd. I hans Værk 
»Betragtninger over Naturene (1764) afhandles, i et meget udfør- 
ligt Afsnit, Ligheden mellem Dyr og Planter, og, skøndt de den 
Gang kendte Analogier ikke udgjorde stort mere, end enhver med 
Lethed kan iagttage med et nogenlunde omhyggeligt Blik paa 
Naturen, saa kommer han dog, efter paa en aandfuld Maade at 
have sammenlignet Frøet med Ægget, Knop med Foster, Dyrs 
og Planters Ernæring, Vækst, Befrugtning, Formering, Misdannelser, 
Sygdomme, Alderdom og Død, Bygning, Saftstrømninger (Kredsløb), 
Bevægelser m. m., samt efter at have betragtet Pirringsfænomen- 
erne og Dyrenes Følsomhed, til den Slutning, at intet taler mod 
ogsaa at tilskrive Planterne Følelse. Han giver sin Opfattelse 
Udtryk bl. a. i de træffende, af den moderne fysiologiske Kemi saa 
fuldt ud bekræftede Ord: »Planter og Dyr ere kun Modifikationer 
af samme organiserede Stof«. Karakteristisk er hans i Iver for 
Sagen fremsatte Ytring, at der, sét fra et alment Synspunkt, ikke 
er Forskel mellem en Kat og en Rosenbusk 1 ). 

Bonnets Værk kan, med alle sine Ufuldkommenheder, 
læses med Udbytte den Dag i Dag. Af vor danske Literatur kan 
der omtrent fra samme Tid nævnes — rigtignok kun som 

J ) Denne betegnende Udtalelse er saalydende: „Dites au Vulgaire que les 
Philosophes ont de la peine a distinguer un Chat d'un Rosier : il rira des 
Philosophes, & dem and er a sMl est rien dans le monde, qui soit plus 
facile å distinguer? G'est que le Vulgaire qui ignore Tart d'abstraire, 
jage sur des idées particulieres, & que les Philosophes jugent sur des 
idées générales. Retranchez de la notion du Chat & de celle du Rosier 
toutes les propriétés qui constituent dans Tun et Tautre TEspece, le 
Genre, la Classe, pour ne retenir que les propriétés les plus générales, qui 
caractérisent rAnimal ou la Plante, k il ne vous restera aucune ni ar que 
^raiment distin cti ve entre le Chat & le Rosier". 

11* 

Kuriosum — en lille Bog af ErnstSchulze: »Tanker om Plant- 
ernes dyriske Lighed. Til andres Eftertanke, Undersøgelse og 
Fornøjelsec, København 1772. En af Forfatterens Ideer, at Plant- 
erne skulle have en »Lugtelse . . . stærkere, føleligere, lifligere . . . 
og mere sjælerørendec end mange Dyrs, og at Blomsternes Griffel 
fungerer som Næse, der indsuger den af Blomsterstøvet befrugtede 
Luft, vil være nok til nu at karakterisere Bogen som fortrinsvis 
»til Fornøjelsec. Forfatterens Respekt for Linné, hvis Anskuelse 
jo skal imødegaas, er i øvrigt meget betegnende for dennes mægtige 
Autoritet. 

Det ligger dog udenfor min Opgave — og vilde føre alt 
for vidt — her at give en Oversigt over vort Spørgsmaals Hi- 
storie; Literaturen er temmelig omfattende og spredt 1 ). Som et 
i flere Henseender interessant Værk skal dog her nævnes Fec li- 
ner 's »Nanna oder uber das Seelenleben der Pflanzent. Leipzig 
1848. I denne Bog, hvis Titel allerede antyder en vis Symbolik 
(Baldurs Kone, Nanna, gøres til Symbol for Plantesjælen), findes 

— foruden en omhyggelig Sammenstilling af de den Gang kendte 
Analogier mellem Dyr og Planter — en Mængde aandfulde og 
træffende Bemærkninger, navnlig i kritisk Retning. Nutidslæsere 
ville dog næppe ret goutere Fechner's Bog paa Grund af dens 
megen Symbolik og Fantasi. Af samme Aarsag er Bogen oftest 

— rigtignok med Urette — bleven ignoreret af Botanikerne. 

Vi vende atter tilbage til Linné og hans Skole, hvis An- 
skuelser, som sagt, beherskede Datiden. En af Linnés ivrigste 
Tilhængere, Jakob Gesner i Zurich, har givet en Kommentar 
til Mesterens i »Fundamenta botanicac fremsatte Sætninger. Her 
gives en Oversigt over de forskellige Bevægelser , man kendte i 
Planteriget, hvilke Bevægelser alle forenes i én Kategori. Saaledes 
sammenstilles Mimosens Bevægelser med Opspringningen af Kapslen 
hos Springbalsaminen (Impatiens noli tangere, hos hvilken Plante 
Kapslens lange, smalle Klapper ved Modningen ere saa stærkt 
spændte mod hverandre, at Kapslen ved den mindste Berøring 
aabner sig eksplosionsagtigt). Endvidere omtales de mere lang- 
somme Bevægelser, som forskellige indtørrede Plantedele udføre, 
naar Luftens Fugtighedsgrad forandrer sig — f. Eks. »NæbeU 
hos Frugterne af Hejrenæb (Erodium), der i tør Tilstand er 



') Den danske Literatur udfindes let ved Hjælp af Prof. „Warmings 
Oversigt over dansk Botanisk Literatur, i Botanisk Tidsskrift, Bd. 12. 

sammenrullet, saaledes som Fig. 8 viser, men i fugtig Luft opruller 
sig mere eller mindre. Om alle disse Bevægelser hedder det nu: 
Al denne >Følsomhedc er betinget af Planternes mekaniske Byg- 
ning og Bevægelserne skyldes Indvirkning af Varme, Kulde, Fugtig- 
hed eller Tørke, ganske som naar et snoet Reb forkorter sig (men 
bliver tykkere) ved at optage Fugtighed, og atter ved Udtørring 
faar sin oprindelige Længde. »Af hvilken Grund disse Bevægelser 
hos Planterne ikke bevise nogen Følsomhed, saaledes som den, 
ved Medvirkning af den opfattende Sjæl, udøves 
i Dyrenec 

Denne Behandling under ét af alle 
Plantebevægelser er dog meget uheldig; ti der 
er en dyb Væsensforskel mellem de sidstnævnte 
saakaldte »hygroskopiskec Bevægelser, Kapslers 
Opspringning, Frøs og Sporers Udslyngning o.s.v. 
paa den ene Side og paa den anden Side de 
egentlige Pirringsbevægelser. Disse sidste fore- 
gaa kun hos levende Planter og enten fikseres 
ved Væksten de pirrede Organer i deres ny 
Stilling (f. Eks. Slyngtraade) eller de antage 
efter nogen Tids Forløb af sig selv atter den 
oprindelige Stilling (f. Eks. Mimosen) og ere da 
igen modtagelige for Pirring. De »hygroskopiske 
Bevægelserc derimod foregaa lige godt hvad 
enten de paagældende Organer ere levende eller smaafru^afHejrenæb 
ej; fortrinsvis findes de netop hos døde, ind- i tør Tilstand, 
tørrede Organer. Den bekendte Fremtoning, at 
de kurveblomstrede af Tidselgruppen lukke deres Kurve i Regn- 
vejr og aabne dem i Tørvejr, afgiver et smukt Eksempel paa 
saadanne Bevægelser. Selvfølgelig hverken fikseres disse Bevægelser 
eller gaa de tilbage »af sig selv«, derimod naar Fugtighedstil- 
standen forandres; de paagældende Plantedele ere ikke selv virk- 
somme, og det er fortrinsvis simple fysiske Forhold i Bygningen 
af deres Skelet, der betinge saadanne Bevægelser. 

Vi maa altsaa holde Pirringsbevægelserne skarpt ad- 
skilte fra saadanne langt simplere Forhold. Imidlertid har den 
Linnéiske Skole for saa vidt Ret i sin ren mekaniske Opfattelse 
af alle Plantebevægelser, som enhver legemlig Bevægelse, 
hvad enten den sker i den livløse Natur, hos Planter eller hos 
Dyr, fremtræder som Resultatet af mekaniske Aarsager. 

Hovedfejlen i den Linnéiske Anskuelse ligger deri, at man søgte 
at forklare Planternes Bevægelser rent mekanisk og samtidig 
paa Forhaand satte Dyrenes Bevægelser i Forbindelse med 
mystiske Kræfter. 

Plantefysiologien har, som fortrinsvis eksperimentel Viden- 
skab, nærmest vundet ved den herskende, rent materialistiske 
Opfattelse af Plantens Livsvirksomhed. Man har — bortset fra den 
naturfilosofiske Periodes Spekulationer — saa at sige aldrig for- 
søgt at løse noget plantefysiologisk Problem ved at ty til »Sjælene, 
saaledes som det ikke sjældent er sket i Dyrfysiologien, hvor For- 
holdene jo i mange Tilfælde ere mere indviklede. Og, under For- 
udsætning af, samt ved Bestræbelsen efter at finde rent mekaniske 
Forhold som Aarsag til Livsytringerne, er Plantefysiologien ad 
Eksperimentets Vej paa flere Punkter naaet til at kunne opstille 
mekaniske Teorier, som, hvor ufuldstændige de end kunne - og 
maa — være, dog betegne betydningsfulde Fremskridt og danne 
Udgangspunkter for nye, resultatrige Forsøg. Ogsaa de i forrige 
Afsnit omtalte Kendsgerninger ere indvundne uden Hensyn til \ 
Spekulationer om Planternes Bevidsthed. — I 

Spørgsmaalet om Planterne have Bevidsthed, kan ifølge 
Sagens Natur aldrig blive afgjort absolut bevisende. Da Bevidst- 
hed er noget, enhver kun kender fra sit eget Jeg, saa kan man 
strængt taget ikke engang levere noget virkeligt Bevis for, at 1 
»andre Mennesker € have Bevidsthed, for at »de andrec ere mere 
end Automater. Naar vi dog gensidig forudsætte Bevidsthed hos 
hverandre, saa sker det, fordi vi ad Analogiens Vej slutte fra os 
selv til andre: det er saaledes altid kun rent legemlige Frem- 
toninger (Bevægelser og Resultater af saadanne) af hvilke vi 
slutte os til andres Bevidsthed. Jeg anser det ikke for overflødigt 
udtrykkelig at betone denne Trivialitet, da der, mærkelig nok, ofte 
syndes mod den, endog af fremragende Forskere. 

Der er altsaa kun én Maade, paa hvilken vi kan søge 
Problemet belyst, nemlig ved at undersøge, hvor langt den legem- 
lige Overensstemmelse mellem Dyr og Planter gaar — om den 
ogsaa omfatter de fysiologiske Processer hos Dyr og Mennesker, 
som vi, med større eller mindre Berettigelse, ere vante til at sætte 
i Forbindelse med psykiske Funktioner. Samtidig kan vi prøve 
Værdien af de Grunde, der fremsættes mod Opfattelsen af Plant- 
erne som bevidste Væsener. De Indvendinger, som ikke have 
deres Rod i virkelig eller dog formentlig Kendskab til Planternes 

Livsytringer, Indvendinger altsaa af ren spekulativ eller dogmatisk 
Natur, maa vi her se ganske bort fra; de have jo ej heller Betyd- 
ning for den naturvidenskabelige Opfattelse 1 ). 

Den ældgamle Hovedindvending, at Planterne mangle al 
Bevægelse, er jo opgivet. Mere Vægt kunde man tillægge den 
Indvending, at de højere Planters Bevægelser direkte fremkaldes 
af ydre Pirringer, medens Dyrene ogsaa frit, af »indre Impulserc, 
udføre Bevægelser. Dog turde disse »indre Impulserc atter staa i 
et mere eller mindre indviklet Afhængighedsforhold af Omgivelserne 
og saaledes nærmest blive Udtryk for en mere indirekte Virkning 
af disse, medens Virkningerne hos Planterne oftest er mere 
direkte. Hos højere Planter — de laveste Planteformers Analogi 
med de laveste Dyr med Hensyn til Bevægelserne bleve alt tid- 
ligere omtalt — kendes imidlertid ogsaa Bevægelser, der foregaa 
tilsyneladende ganske uafhængige af Forandringer i de ydre For- 
hold, disse Bevægelser kaldes derfor ogsaa »autonome« Bevægelser. 
Mest bekendt er i saa Henseende den ostindiske ærteblomstrede, 
med Esparsetten beslægtede Desmodium gyrans, hvis Blade hos 
kraftige Eksemplarer under gunstige Livsbetingelser kunne svinge 
saa hurtig rundt i kredsformede eller elliptiske Baner, at de endog 
ved at støde mod hverandre skulle kunne frembringe en knitrende 
Lyd. Ogsaa hos flere indenlandske Planter, f. Eks. kos Skovsyren 
(Oxdis) og de fleste Kløverarter samt andre med Led forsynede 
Blade, iagttages tilsvarende Bevægelser. Vil man hos disse Planter 
iagttage de »autonome Bevægelser, maa man — om Dagen, ti 
om Natten »sove« Bladene, d. v. s. indtage faste op- eller nedad- 
bøjede Stillinger — stille Planterne i Mørke, da Sollyset hæmmer 
Bevægelserne. De autonome Bevægelser skulle dog ikke lignes 
ved de højere Dyrs vilkaarlige Bevægelser, men skulle her kun 
antyde, at ogsaa de højere Planter have Bevægelser, til hvilke 
Impulsen slet ikke kendes, men søges i indre Aarsager. 

De mere moderne Indvendinger kunne, efter at vi allerede 
i det foregaaende have set t at Planterne ikke mangle Sanser, 
samles i to Hovedpunkter: 1) Planterne have ikke Muskler og 



*) Til Forstaaelse med Teologer skal jeg her bemærke, at Teologiens 
Begreb „pneuma*, o: den udødelige Aand, der alene tilskrives Mennesket, 
end ikke tangeres i nærværende Afhandling. Vi bevæge os her kun paa 
»Kødets* Omraade og Problemet bliver altsaa, teologisk set, om Planterne, 
saaledes som Dyrene, kan antages at have „psyke 11 foruden „soma". 

Nerver, ej heller Centralorganer: de mangle Hjærne og maa derfor 
ogsaa mangle de Funktioner, vi tilskrive Hjærnen; da denne er 
»Bevidsthedens Sæde«, maa Planterne saaledes mangle Bevidsthed, 
og 2) Planterne har ingen Individualitet. 

Med Hensyn til Manglen af Muskler stiller Sagen sig saa- 
ledes. Man har længe antaget, at den umiddelbare mekaniske 
A årsag til Pirringsbe vægeiserne — saa vel som »Vækstbevægel- 
sernec — hos de højere Planter maatte søges i Forandringer i 
Saftspændingen hos Cellerne i de bevægelige Organer. I Plante- 
cellerne ligger Protoplasmaet (Celleslimen), naar de første Stadier 
af Udviklingen ere overstaaede, hyppigst som en tapetagtig Be- 
klædning tæt op til Cellevæggen, omsluttende Cellesaften. Celle- 
saften er en vandig Vædske, der indeholder 

H tlinlBIB forskel,i S e opl øs te Stoffer, f. Eks. Sukker, 
1 IBS Syrer, Salte o. fl. a. Ved disse Stoffers 
vandsugende Ævne tiltrækkes Vand fra de 
Ledninger, der fra Roden føre Vandet op 
i Planten. Cellesaften vil saaledes forøges 
i Rumfang, og Celleslimen maa derved ud- 
spiles og trykkes med Kraft op mod Væg- 
gen. Den Kraft, hvormed dette sker, kan 
være meget betydelig, ja endog svare til 
flere Atmosfærers Tryk. Overfor denne Saft- 
spænding (den saakaldte »Turgor«) giver 
Cellevæggen, der er mere eller mindre 
elastisk, til en vis Grad efter: hele Cellen 
svulmer altsaa op, struttende af Saft. 
Saftspændingen er just Aarsag til unge 
voksende Organers Fasthed og Stivhed. Dræbes eller udtørres en 
saftspændt Celle, eller suger man Vandet fra dem ved at lægge 
dem i en stærk Saltopløsning, saa ophæves Saftspændingen og 
Cellen trækker sig da mere eller mindre stærkt sammen og slappes. 
Herpaa beror det, at Planterne i Tørke »hænge« med Bladene. 

Betragter man Mimosebladenes bevægelige Led — eller et- 
hvert andet lignende Led, saa viser det følgende Bygning (Fig. 9). 
Karstrængene løbe samlede gennem Midten af Leddet — ved 
denne Ordning bliver dette saa bøjeligt, som muligt; ved »bøjnings- 
faste« Organer findes derimod Strængene i Omkredsen. Uden 
om den midtstillede Stræng ligge flere Lag Parenkymceller, mellem 
hvilke der findes talrige luftfyldte Mellemgange (»Intercellularrum«), 




Fig. 9. Skematisk Længde- 
snit af et bevægeligt Led. 
k. Karstræng, m. Mellem- 
gange. 

og endelig findes, yderst, Overhuden. Naar saadant et Led bar 
udført en Pirrings-Bevægelse, ser man, at Parenkymcellerne paa 
den konkave Side ere blevne langt mindre end de oprindelig vare, 
og tillige, at Mellemgangene nu indeholde Væske. Cellerne have 
altsaa her afgivet Vand; deres Saftspænding er, med andre Ord, 
forringet. Ganske tilsvarende Forhold iagttages hos Organer, der 
ved Berøring forkorte sig, f. Eks. de tidligere nævnte Støvtraade 
bos Kornblomsten : her forringes Saftspændingen over hele Organet. 

Det laa nu nær at betragte denne Forringelse i Saftspænd- 
ingen som Aarsag til Sammentrækningen , i det man f. Eks. fore- 
stillede sig, at Pirringen først bevirkede en — naturligvis fra 
Protoplasmaet udgaaende — kemisk Forandring i Cellesaften, hvor- 
ved dennes vandsugende Kraft forringedes. Vandudtrædningen og 
Cellernes Forkortning vare da nødvendige, letforstaaelige Følger. 
Med denne Opfattelse, der stod i nøje Sammenhæng med den 
Lære, at Vandstrømninger betinge Ledning af Pirringen i 
Planten (sml. nedenfor), kunde man ikkun ad Omveje finde Ana- 
logier med Musklerne. Men denne hele Opfattelse, der stemmede 
godt med hvad man hidtil vidste, maa nu opgives som urigtig. 
Det er ikke den forringede Saftspænding, der er Aarsag til Celle- 
slimens Sammentrækning, men omvendt Celleslimens Sammen- 
trækning, der er Aarsag til den formindskede Saftspænding og 
derved til hele Bevægelsen. Det er navnlig Undersøgelser af den 
engelske Botaniker W. Gardiner, som have ført til dette Resultat. 

Allerede tidligere havde Burdon Sanderson paa vist en 
fuldstændig Analogi mellem Muskler og bevægelige Plantedele, med 
Hensyn til disse Organers egne elektriske Egenskaber (ikke at 
forveksle med Elektricitetens Virkning paa Organerne) i Hvile og 
under Pirring, og ligeledes paavist, at Pirringen hos Planterne, 
ligesom hos Musklerne, ikke straks fremkalder Bevægelse, men i 
faa Øjeblikke er »latent«. Sanderson og navnlig Munk, der 
ligeledes nøje undersøgte Plante -Elektriciteten, betonede dog ud- 
trykkelig, at selve Bevægelsen hos Planteorganerne ikke svarer 
til Musklernes Kontraktion. 

Imidlertid har Gardiner nu fundet, at Protoplasmaet i 
Cellerne paa den konkave Side af bevægelige Organer, f. Eks. og- 
saa hos Mimosens Led, efter Pirringen er bleven langt mere 
uigennemtrængelig end oprindelig for visse Farvestoffer og Salte. 
Han kan endog ved efter Pirring at sønderskære et Mimose-Led i 
en Opløsning af det røde Farvestof Eosin paa den ufuldstændige 

Farvning kende, hvilke Celledrag, der ere pirrelige. Gardiner 
slutter af disse Forhold, at Protoplasmaet maa have fortættet sig, 
trukket sig sammen. I Cellerne af Solduggens Kjcrtelhaars 
>Hoveder« har han ligeledes iagttaget et ejendommelig Sammen- 
trækningsfænomen: i upirret Tilstand ere Kertelcellernes saakaldte 
»Rhabdoid« langstrakt, efter Pirring nærmer det sig Kugleform. 
Endvidere har han ved at udsætte Traadalger for middelstærke, 
elektriske Induktionsslag — samt ogsaa ved nogle andre Pirrings- 
midler — iagttaget Sammentrækningsfænomener hos Protoplasmaet, 
der ere væsentlig forskellige fra den nys omtalte passive Sammen- 
trækning (»Plasmalyset), man ser, naar vandsugende Midler ind- 
virke paa Cellerne. Endelig påaviser Gardiner nærmere den 
Overensstemmelse, der findes mellem Dyrenes Muskler og de be- 
vægelige Planteorganer med Hensyn til den elektriske Strøms 
forskelligartede Indvirkninger. Det er ugørligt at forklare denne 
Overensstemmelse uden at forudsætte lidt Kendskab til Nervernes 
og Musklernes Fysiologi; derfor skal jeg indskrænke mig til at 
anføre nogle mere almene Udtalelser af Gardiner. Han siger 
saaledes: Den vidunderlige Finhed, med hvilken Mimoseleddets 
pirrelige Celler under ét reagere paa Pirring og den Kendsgerning, 
at de med Hensyn til Elektricitetens Virkning følge samme Love 
som den dyriske Muskel, giver Ret til at formode, at vi ved 
Mimosebladets Bevægelser virkelig have at gøre med en Kon- 
traktionsproces, svarende til Musklernes. Der siges fremdeles : der 
synes ikke at kunne være Tvivl om, at Plantecellernes Protoplasma 
lige som de dyriske Cellers, have Ævne til aktiv Kontraktion. 
Han mener, at hos alle pirrelige Organer skyldes Bevægelsen en 
virkelig Sammentrækning af de pirrelige Cellers Protoplasma, og 
at det er ved denne Sammentrækning, at Vandet udstødes. 
Gardiner antager fremdeles, at Kontraktionsævne findes — i 
stærkere eller svagere Grad — hos alle levende Planteceller. 
Mellem Pirringsbevægelserne hos Planterne og Muskelkontraktionen 
hos Dyrene, kan der saaledes, efter alt det meddelte, ikke tales 
om Væsensforskel, men kun om Gradsforskel. 

Overensstemmelsen mellem de laveste, selvbevægelige Planter 
og de laveste Dyreformer blev tidligere omtalt, her skal kun an- 
føres, at den ansete hollandske Fysiolog Engelmann, som for 
nogle Aar siden har givet en samlet Oversigt over de den Gang 
kendte, herhenhørende Forhold, kun ser Gradsforskel mellem de 
lavest organiserede Væseners Bevægelser (samt Protoplasma- 

strømninger og Fimrebevægelser) og de højeste Dyreformers 
Muskelkontraktion, en Opfattelse, der allerede i Femtierne blev 
fremsat af den tyske Naturforsker F. Cohn. 

At Nerver mangle hos Planterne, er en ofte fremdragen 
Sætning, og mange se heri en saare vigtig Forskel mellem Planter 
og Dyr. At der nu i Planterne faktisk finder Ledning af Pirringer 
Sted, er bekendt nok, det mest nærliggende Eksempel her paa 
frembyder Mimosen. Man har længe vidst, at Pirring af et enkelt 
Smaablad kan foranledige Bladets andre Smaablade til at bevæge 
sig og, naar Pirringen er stærk nok, til at faa Bladet som Helhed, 
ja endog alle Plantens Blade til at sænke sig. Da man nu, som 
anført, iagttager en Vandudtrædelse af de pirrede Celler, laa den 
Anskuelse nær, at den derved frembragte pludselige Svingning i 
Vandtrykket alt efter sin Styrke maatte kunne spores i større eller 
mindre Afstand fra Pirringsstedet og derved fremkalde yderligere 
Pirring. Da Vandet fortrinsvis strømmer i Karstrængene, og da 
Forsøg bl. a. havde vist, at Pirringen ikke ledes gennem en Stængel 
eller Bladstilk, hvis Karstrænge ere skaarne over, fik denne An- 
skuelse en vis Sandsynlighed for sig. Ledningen af Pirring hos 
Mimosen blev saaledes opfattet som noget grundforskelligt fra den 
dyriske Nerveledning, og, hvad der syntes at gælde for Mimosen, 
blev sædvanlig udstrakt til at gælde for alle andre pirreligé Plante- 
organer. I en af de — ogsaa af vore Medicinere — mest benyt- 
tede Lærebøger i Dyrfysiologi (Hermann's) pointeres det saaledes 
særligt, at Ledningen af Pirringen hos Planterne ingen Lighed har 
med Dyrenes Nervevirksomhed. 

Denne Opfattelre er imidlertid ganske uberettiget. Ti det er 
for det første slet ikke bevist, at det altid er Vandstrømninger, 
der i Mimosen lede Pirringerne. I det højeste er det paavist, at 
pludselige, stødvise Forandringer i Lufttrykket i Karstrængene 
kunne virke pirrende i Lighed med ude fra kommende Stød. 
Efter hvad der nu foreligger, navnlig efter Undersøgelser af 
Gardiner, maa man antage, at Ledningsbanerne for Pirringen 
ikke ere de vædskeførende Strænge, men de nærmest uden om 
disse liggende Celledrag, som jo kun altfor let beskadiges, naar 
man søger at overskære selve Strængene. Disse Celledrag og 
tilsvarende Celler i andre Planteorganer synes saaledes at være 
udstyrede med særlig Ledningsævne. Endvidere kan Ledningen i 
mangfoldige andre Tilfælde slet ikke bringes i Forbindelse med 

Vandstrømninger, hvad ogsaa Pfeffer, der har opstillet Vandstrøm- 
Teorien for Mimosens Vedkommende, indrømmer. Hvorledes 
Ledningen sker er imidlertid en Gaade, men ganske lige saa 
gaadefuld er Ledningen af Pirringer i Dyrenes Nerver. Man véd 
egentlig intet om Ledningens Væsen. Da de elektriske Egenskaber 
hos Nerver og Muskler — Egenskaber, som i det væsentlige gen- 
findes i alle levende Dyre- og Plantevæv — bleve opdagede, vare 
spekulative Hoveder tilbøjelige til at opfatte Ledningen som elekt- 
risk, dog blev denne Opfattelse snart forladt, alene af den Grund, 
at Nervetraadene ikke ere elektrisk isolerede. Vi staa endnu 
baade hos Dyr og Planter med Hensyn til Pirringers Ledning 
overfor uløste Gaader; efter de i forrige Afsnit omtalte mærkelige 
Overensstemmelser, som Planternes Forhold til de ydre Pirringer 
vise med Dyrenes Forhold, ligger det nærmest at opfatte disse 
Gaader som én, fremfor at formode to principielt forskellige Led- 
ningsmaaden Iagttagelser fra Planteriget, som give Antydninger 
til Forstaaelse af Ledningens Nalur, bør derfor ikke afvises af 
Dyrfysiologien som denne uvedkommende. 

Saa længe man mente, at Plantens enkelte Celler hver for 
sig udgjorde ét Hele, maatte Manglen af Nerver træde særlig stærkt 
frem ; men da det nu er paavist, at der fra Celle til Celle gaar fine 
protoplasmatiske Forbindelsestraade (Sml. Fig. 7), saa synes Manglen 
af særlig udformede Nerver mindre væsentlig. I øvrigt findes der, 
som nys anført, hos forskellige Planter Cellerækker, i hvilke Led- 
ningen fortrinsvis synes at ledes. Vi staa i disse Tilfælde 
overfor en ikke fuldt gennemført Arbejdsdeling. Ogsaa hos lavt- 
staaende Dyreformer — vi behøve ikke at gaa til de laveste — 
ses tilsvarende Forhold. I de højere Dyrs Nerver se vi kun Ud- 
trykket for en langt videre dreven Arbejdsdeling, eller, med andre 
Ord — for at bruge et bekendt Citat — : >Nerverne ere blot 
Steder i Vævene, der lettere gennemløbes af ydre Paa virkningers 
Følge, uden at man derfor i dem maa søge mere hemmeligheds- 
fulde Kræfter end i de øvrige Dele af Legemet c Hvad der 
karakteriserer Nervevirksomheden, nemlig at »visse Processer i ét 
Organ nødvendigvis medfører visse Processer i et andet Organ, 
ganske uafhængig af direkte Berøring eller af Vandstrømningen 
(Hermann), det findes hos Planterne saa vel som hos Dyrene. 
Saaledes ere mange bevægelige Plantedele slet ikke pirrelige for 
Berøring af selve det bevægende Organ, men kun for Berøring 

paa visse andre Steder, f. Eks. hos Fluefangeren l ) (Fig. 10) ere 
kun Børsterne paa Bladet modtagelige for en slig Pirring; hos 




Fig. 10. Blade af »Fluefangeren*. A. viser Pladen aaben; de følsomme Børster, 
tre paa hver Side af Midtribben, ere synlige. B. og C. sammenlukkede Blade. 

Solduggens (Fig. 11) Kertelhaar kan ikkun > Hovederne« modtage 
Pirringen, medens Bevægelserne udføres ved ensidig Sammentræk- 




Fig. 11. Soldug. Bladroset og et enkelt Blad, forstørret for at vise 
Haarenes .Hoveder". 

ning af Stilkens nedre Celler. Herhen hører ogsaa den af Dar- 
win hævdede, i sin Tid saa meget omtalte saakaldte »Hjærne- 
Funktion« hos Rodspidsen d: det Forhold, at kun Spidsen af 



*) Saa vel Fluefangeren som Solduggen høre til de „insektædende" Planter, 
og de her omtalte Bevægelser staa i den nøjeste Forbindelse med dette 
Forhold, som Pladsen dog ikke tillader mig at omtale nærmere. Her 
skal kun bemærkes, at dette .dyriske* Næringserhverv ikke frembyder 
nogen mærkelig Undtagelse i Planteriget, tvært imod er Fordøjelsen hos 
Dyr og Planter — ikke alene de snyltende — i Principet ganske over- 
ensstemmende. 

Rødderne skal være følsom for Tyngde, Lys m. m. Dette Forhold 
er dog næppe rigtig tydet og Navnet ganske vildledende (Rod- 
spidsen kunde ikke sammenlignes med et Centralorgan, men 
derimod med et Sanseorgan). Det er imidlertid sikkert fastslaaet 
af Molisch, at det er tilstrækkeligt at paavirke Rodspidsen 
for at faa Roden til at udføre visse Retningsbevægelser. Da nu 
selve Spidsen ikke krummes, sker her altsaa en Ledning af Pirring 
i Lighed med de nys nævnte Eksempler. 

Efter alt, hvad der foreligger, ses der altsaa, med Hensyn 
til »Nervespørgsmaalet« , ingen kvalitativ Forskel mellem Dyr og 
Planter. 

Hvad Manglen af Hjærne og i det hele taget af Central- 
organer angaar, da maa det først erindres, at disse Organer ere 
sammensatte af Celler lige saa vel som ethvert andet Organ hos 
Dyr og Planter. Og ligesom det blev anført for Nervernes Ved- 
kommende, saaledes maa ogsaa Centralorganerne hos de Dyr, der 
overhovedet ere udstyrede hermed, opfattes som Resultatet af en 
meget vidt dreven Arbejdsdeling mellem Vævene. Nervesystemet 
og dets Centralorganer have utvivlsomt den allerstørste Betydning 
for Bevidsthedslivets højere Udvikling, for Intelligensen i videste 
Forstand, men derfor maa man dog ikke opfatte den gængse Lære, 
at Hjærnen er Bevidsthedens Sæde, altfor bogstavelig, som om 
Bevidstheden var noget, der sidder inde i Hjærnen eller produceres 
af den og kun ved Hjælp af Hjærnen skal kunne være knyttet til 
Organismerne. Til dette Punkt komme vi nedenfor tilbage, ved 
Behandlingen af Individualitets-Spørgsmaalet. 

Her gælder det først at undersøge, om der i Planteriget 
findes noget, der svarer til nervøse Centra, noget, der svarer til 
»Refleksvirkningerne« hos Dyrene. Den simpleste Form for en 
Refleks virkning kan anskueliggøres ved dette Skema 8 M ~7 G - S be- 
tegner et for Pirring direkte modtageligt Organ (f. Eks. Sanse- 
organ), C et Centralorgan og M et af Centralorganet afhængigt 
Organ (f. Eks. en Muskel, Kertel el. lign.). Naar nu S pirres, 
ledes Pirringen til C og fra C udgaar derpaa en Impuls til M: 
er dette f. Eks. en Muskel , trækker den sig sammen. Fjærnes C 
kan Pirring af S ikke (eller dog kun usikkert) fremkalde Virk- 
somhed i M. 

I Bladene af den ofte nævnte Soldug (Fig. 11) findes nu et 
Forhold, der kun kan opfattes som en Art Refleksvirkning — det 
er i øvrigt hidtil det eneste af den Natur, der kendes i Plante- 

riget 1 ); Opdagelsen skyldes Darwin. Det blev allerede ovenfor 
fremhævet, at kun Kertelhaarets Hovede var modtagelig for direkte 
Pirring. Lægger man f. Eks. en Glassplint paa et Haars »Hovedet, 
saa vil Haaret krumme sig, saa snart Pirringen er naaet frem ti) 
dets bevægelige Del. De nærmest omkring staaende Haar ville 
ogsaa snart bøje sig som Følge af den fra det først pirrede Haar 
udgaaende Impuls. 

En hel Del langsommere end Ledningen af denne Bevægelses- 
impuls, skrider en anden, ogsaa ved Pirringen indledet, meget 
ejendommelig Proces fremad. Denne Proces kan i Korthed karakter- 
iseres derved, at det oprindelige Hulrum (Vacuolen), hvori Celle- 
saften findes, eflerhaanden deler sig i flere smaa. Denne saa- 
kaldte »Aggregationsproces« begynder i de nærmest »HovedeU 
værende Celler og forplanter sig derfra nedefter. Ligesom Be- 
vægelsesimpulsen udbreder sig til Nabo-Haarene, saaledes gaar 
det ogsaa med Aggregationen. Men nu kommer det ejendomme- 
lige. Skøndt Pirringen maa gennemløbe disse Nabo-Haar fra neden 
opefter, saa begynder dog Aggregationen ogsaa her først i de 
øverste Celler af Haaret. Og har man, inden Pirringen, fjærnet 
Nabo-Haarenes »Hoveder«, saa iagttages ingen — eller dog kun 
utydelig — Aggregation. Med andre Ord, »Hovedet« er et vigtigt 
Mellemled for at Impulsen til Aggregationen skal komme til Virk- 
ning. Der er saaledes her en Art Refleksvirkning til Stede. 
Derimod findes en saadan Virkning ikke med Hensyn til Bevæg- 
elsen; ti hvad enten Hovedet mangler eller ej, fremkaldes Bevægelse 
ved den fra det først pirrede Haar udgaaende Impuls. 

Vi have saaledes sét, at Planternes Mangel af egentlige 
Muskler og Nerver ikke betegner nogen Væsensforskel mellem 
Planter og Dyr, ja at der endog i et enkelt Tilfælde er fundet 
Antydninger af Refleksvirkninger i Planten, Antydninger altsaa af 
lokale Centralorganer. Den Forskel, der findes mellem paa den 
ene Side Dyr, der have Hjærne, og paa den anden Side Planter 
og hjærneløse Dyr, kan billedlig — ikke blot med »Aandrighed«, 
men med en dyb Sandhed — lignes ved Forskellen mellem en 
slærk centraliseret Kulturstat og et løst Nomadesamfund; saa vel 



l ) Jeg venter, at Fremtiden vil bringe flere herhen hørende Tilfælde for 
Dagens Lys. Hvor man nu kun ser simpel Ledning af Pirring, findes 
dog maaske af og til „locale Centra". Gellerne ved Grunden af Flue- 
fangerens Børstehaar kunne tydes som saadanne Centra. 

mellem disse to Statsformer som mellem vore Organismer er der 
ingen dyb Kløft, men jævne Overgange: de højst differentierede 
Former synes jo ogsaa paa begge Omraader at have udviklet sig 
af mere primitive. — 

Det er en ret almindelig Opfattelse, at Planten ikke er ét 
Individ; men, i Modsætning til Dyrene, hvor Individualiteten er 
iøjnefaldende, er »et Samfund af Celler«. Skøndt denne Opfattelse 
ikke siger noget om Bevidstheden — idet Problemet jo kun bliver 
at henvise til den enkelte Celle — , saa bliver dog netop denne 
Henvisning til Elementærorganismen skæbnesvanger ved at slaa 
»den højere Enhed« i Planten i Stykker. Men en saadan Enhed 
er ikke desto mindre tilstede hos Planten saa vel som hos Dyret, 
og dette er et Cellesamfund fuldt saa vel som Planten. Vi have 
i det foregaaende set flere Eksempler paa, hvorledes Planten eller 
dens Organer reagerer som en Helhed, Eksempler, der kunne 
suppleres med talrige andre; og jeg behøver næppe paany at 
erindre om de ofte omtalte Forbindelsestraade mellem alle Plantens 
livsvirksomme Celler. Nyere Forfattere gaa, i Betragtning af disse 
Forhold, saa vidt, at de i Plantens forskellige Cellers Protoplasma 
kun se et eneste, afdelt Legeme; de se saaledes ingen Væsens- 
forskel mellem celledelte Planter og ikke-cellulære Planter (sml. 
Fig. 5), men betragte begge Former som lige gode Enheder. 

Farligere for Planten, opfattet som Enhed, synes maaske 
den store Dele lighed, der udmærker Planterne. Denne Dele- 
lighed i sin Forbindelse med den for mange Planter saa karakter- 
istiske Formering ad vegetativ Vej, endvidere den saa typiske 
Knopskydning hos Planterne, samt alle de under Navnet »Skuddets 
Metamorfosec saa vel kendte Forhold, foranledigede den berømte 
Botaniker Alexander Brauns lige saa aandfulde som tiltalende 
Opfattelse af Skuddet — eller Knoppen — som Plante-Individet 
Planten som Helhed bliver herefter en Koloni af forskelligt ud- 
viklede Skud og paralleliseres saaledes med de saakaldte Dyre- 
kolonier. Ved slige Kolonier er det imidlertid meget vanskeligt 
at drage Grænsen for det enkelte Individ; de enkelte formentlige 
Individer ere med Hensyn til deres Funktion nærmest at op- 
fatte som Organer af ét Hele. »Individ« og »Koloni« turde her 
nærmest være morfologiske Begreber, der som saadanne 
have deres Betydning for Naturhistorien; dog behøve de ikke at 
svare til de virkelige fysiologiske og psykiske Forhold. 

Det er i det hele saa sin Sag med Begrebet >Individc i 
dets bogstavelige Betydning — det er netop kun et Begreb, et 
Produkt af vor Abstraktion, hvortil der ikke svarer noget virkeligt. 
Intet levende Væsen er nemlig udeleligt. Dette er et Hovedpunkt 
ved enhver Bestræbelse for at klare Spørgsmaalet om Plantens 
Bevidsthed. Paa Planternes Delelighed behøver jeg ikke at gaa 
nærmere ind; at denne Delelighed hos mange Planter er for- 
bavsende stor, véd enhver, der blot har Spor af praktisk Kend- 
skab til Planterne. I Dyreriget træffes ikke alene hos de laveste 
Former en tilsvarende, vidtgaaende Delelighed, forbunden med en 
ofte forbavsende Reproduktionsævne, men selv hos saa højt organ- 
iserede Dyr som f. Eks. visse Børsteorme træffes lignende Forhold. 
Hos de højeste Dyreformer findes denne umiddelbare Delelighed 
ikke mere — kun en større eller mindre Reproduktionsævne er 
tilbage — , men i al Forplantning have vi blot med modificerede 
Delingsprocesser at gøre. Deleligheden er saaledes noget universelt, 
der i og for sig hverken siger fra eller til med Hensyn til Be- 
vidsthedsproblemet. 

Man møder ganske vist ved Betragtning af Deleligheden en 
ny stor Gaade, nemlig om og hvorledes »det bevidstec, der dog 
— vi kende det hver især fra os selv — synes saa absolut 
»individuelt c , kan deles; men det er den samme Gaade, som vi 
møde i det ældgamle Spørgsmaal om hvorledes eller hvornaar 
>Sjælenc opstaar i Fosteret, og der vil ej heller ved Betragtninger 
herover kunne findes nogen principiel Forskel mellem Dyr og 
Planter. 

Deleligheden blev omtalt nærmere, navnlig fordi de herhen 
hørende Forhold kunne give Oplysninger med Hensyn til Central- 
organernes Betydning og derved blive af Vigtighed for vort 
Tema. Lad os f. Eks. betragte en Regnorm ; efter dens hele Forhold 
vil ingen tvivle paa at den i psykisk Henseende er en Enhed lige saa 
vel som et hvert andet Dyr. Dens Nervesystem er, som Børsteormenes 
i det hele taget, ret vel udviklet. Man finder i disse Dyrs forreste 
Led en særlig formet, dobbelt Nerveknude, en »Hjærnet, og fra 
denne løbe to Nervestrænge langs Bugsiden gennem alle Led, idet 
hver Stræng i hvert Led danner en lille Nerveknude. Bort- 
skærer man nu de første Led af Regnormen, fjærner man altsaa 
Hjærnen, ja saa behøver Dyret ikke at dø, men efter nogen 
Tids Forløb kan Skaden atter være udbedret: Dyret har atter en 

Tilskueren. 1889. 12 

Hjærne 1 ), Mund o. s. v M og lever normalt videre. I særlig gunstige 
Tilfælde synes det endog at kunne lykkes at lave to Regnorme 
ud af én, ved at skære dem midt over. Dette og lignende Forsøg 
vise nu, at de psykiske Funktioner — at Bevidsthedslivet — her 
ikke gaar uigenkaldelig tabt med Tabet af Hjærnen. Nu véd vi 
jo ikke hvorledes en dekapiteret Regnorms psykiske Tilstand er, 
men at den fysiologiske Enhed ikke er ophævet, fremgaar jo 
netop deraf, at der udvikles en ny Hjærne. 

Netop denne fysiologiske Enhed, som ogsaa iagttages hos 
højere Dyr, hvis Hjærne er borttaget, samt de hensigtsmæssige 
Bevægelser, som saadanne hovedløse Dyr eller saadanne, hos 
hvilke Forbindelsen mellem Hjærne og Rygmarv er afbrudt, kunne 
udføre, har bl.a. givet en af de genialeste tyske Fysiologer, Pf luger, 
Anledning til at forestille sig en »Rygmarvssjæl« ; med andre Ord 
til den Anskuelse, at det almen t-psykiske ikke er lokaliseret i 
Hjærnen. Det vilde føre altfor vidt at komme ind paa de her- 
hen hørende, lige saa interessante som vanskelige Spørgsmaal s ); 
til Forstaaelse af det, hvorom det her drejer sig, skal jeg derimod 
anføre en langt ældre Udtalelse afFechner (i hans tidligere 
nævnte Bog, S. 288). Han henviser til Dyr — lad os her, da 
Fechners Eksempel, efter vort nuværende Kendskab, ikke var 
heldigt, nævne f. Eks. Rundorme — der ikke have ét Centralorgan, 
men flere Nerveknuder omkring Svælget, af hvilke ikke nogen 
enkelt særlig kan udpeges som den vigtigste. Saadanne Dyr, siger 
Fechner, bevæge sig dog med alle Tegn paa psykisk Enhed lige 
saa godt som Dyr med kun ét Hovedcentralorgan. Naar imidlertid 
den psykiske Enhed kan bestaa med en Fordeling paa flere Centra, 
saa maa den selvfølgelig lige saa godt kunne bestaa med en For- 
deling paa Hundrede eller Tusende Nerveknuder og, hvor Nerver 
ikke ere nødvendige for Organismen, med en Fordeling paa Mil- 
lioner af Celler. Det kommer saaledes med Hensyn til den psykiske 
Enhed slet ikke an paa Centraliseringen. Utvivlsomt har Sammen- 
hobningen af Nervemasse i vor Hjærne den allerstørste Betydning, 
men Hjærnens Rolle maa være en ganske anden end at betinge 
Enheden i det psykiske. 



*) Ogsaa højere Dyr. særlig Fugle, kunne længe overleve Tabet af Hjærnen, 

endog delvis regenerere den. 
a ) En fortræffelig Behandling af denne Sag findes i Langes Geschichte d. 

Materialismus. II. 3te Aufl. 1877 p. 346. 

Man behøver dog næppe at gaa denne Fechnerske Omvej 
for at naa dette Resultat; den Omstændighed, at vor Hjærne be- 
staar af to symmetriske, ligeberettigede Dele, er jo i Grunden talende 
nok. For at undgaa den af Hjærnens Tvedeling opstaaede Vanske- 
lighed, have Forfattere i ældre Tider antaget, at »Sjælene var 
knyttet til Legemet ved Conarium, et lille uparret Organ i 
Hjærnen. 

Hvor stor en Betydning Tilstedeværelsen af en Hjærne eller 
rent alment, et »Centralorganc og dettes finere Udformning end 
utvivlsomt har for en højere Udvikling af Bevidsthedslivet, for 
Intelligensen, saa kan en »Hjærnec dog aldrig være en nødvendig 
Betingelse for Bevidsthed overhovedet, for Eksistens af psykisk 
Liv hos en Organisme. 

Og her kan jeg da afslutte vore Betragtninger. Jeg siger 
med Bonnet: Jeg paastaar ikke at kunne bevise, at Planterne 
virkelig have Bevidsthed; men det er aldeles ikke bevist, at de 
ikke have det. Om mere end »en dæmrende Lyst- og Ulyst- 
følelsec kan der dog vel ikke være Tale; nogen »Intelligensc kan 
man næppe tilskrive Planten 1 ). Dog, absolut afvisende bør man 
ej heller her stille sig. Ti Plantens »Instinkterc trodse, ligesom 
Dyrenes, endnu alle Forsøg paa Forklaring. Naar den lille m aske- 
blomstrede, Linaria CymbaUaria (og talrige Planter forholde sig paa 
lignende Maade) paa lange Stilke sender sine nys udsprungne Blomster 
ud mod Lyset, ud til Insekternes Virksomhed som postillons 
d'amour, og derpaa atter lader Blomsten gemme sig i det tætte 
Løvværks Skjul, hvor Frugten modnes, saa kan Plantefysiologien 
gærne kalde det første af disse Vækstfænomener »positiv Helio- 
tropic, det andet »negativ Heliotropic — men en »Forklaringc 
kan den foreløbig slet ikke give. 



*) Et Moment af Vigtighed til Forstaaelse af Planternes manglende Intel- 
ligens, er den Maade, hvorpaa Planterne søge Næring — eller rettere, 
at de, som nævnt i 1ste Afsnit, netop ikke behøve at „søge* den. 
Planterne ligne for saa vidt Snyltedyr, f. Eks. særlig Tarm parasiter, 
som de føre et virkeligt „Slaraffenliv* uden Bekymring for Føden. Den 
for Naturens Husholdning fundamentale Forskel, at de grønne Planter selv 
tilberede deres Næring af Luftens og Jordvandets Stoffer, medens alle 
Dyr direkte eller indirekte leve paa Planterigets Bekostning, faar her 
mindre Betydning. Moralen er den, at baade Parasiter og Planter ere 
, fordummede* paa Grund af deres magelige Livsførelse. 

12* 

I nærværende Afhandling, der væsentlig er en Gengivelse 
af to i »Naturhistorisk Foreningcs Søndagsmøder holdte Foredrag, 
har jeg langtfra fremdraget alle Analogier mellem Dyr og Planter, 
saaledes kun i Forbigaaende berørt den Overensstemmelse, der 
hersker i Henseende til Ernæringens og Stofskiftets Principer: 
Dyre- og Plantelivets Kemi er ét. At denne, ved hver ny 
Undersøgelse klarere fremtrædende, »kemiskee Overensstemmelse 
mellem Planter og Dyr har lige saa stor Betydning for vort 
Spørgsmaal, som de mere »fysiske« Overensstemmelser, der her 
alene bleve omtalte nærmere, er indlysende — om ikke af andre 
Grunde, saa fordi alle en Organismes Livsprocesser staa i uløselig 
indbyrdes Sammenhæng. Derfor kan det nu ikke undre, at 
Planternes Stofskifte ikke — som man ofte har troet — lettere 
»forklares kemiske end Dyrenes. Ja Planterne synes endog, efter 
Bøhms og mine egne Forsøg, at kunne faa »Feberc som Følge 
af forskellige Indgreb , f. Eks. Saar, Hede, Kulde o. a. , et Forhold, 
der her kun skal berøres for at antyde, hvor sammensatte Plant- 
ernes Livsprocesser ere. 

Ligesom man i Dyrfysiologien mere og mere kommer til 
Erkendelsen af Nervesystemets Indflydelse ved Processer, der tid- 
ligere betragtedes fra et vel ensidigt kemisk Synspunkt, saaledes 
gør ogsaa Plantefysiologien 'Dag for Dag Opdagelser, der mere og 
mere viser hen til hvad man kunde kalde »nervøse Indflydelsere 
ogsaa hos Planterne. Jo dybere man trænger ind i Plantelivets 
Væsen — man er dog endnu ikke langt fra Overfladen — , jo 
klarere indser man Sandheden i Claude Bernards Ord: 

»Der er kun én Slags Liv, kun én Fysiologi for alle levende 
Væsener.c 

W. Johannsen« 

Gennemlæsningen af de 7000 Sider dansk og norsk 
Skønliteratur. som i Slutningen af forrige Aar og i Begyndelsen 
af dette har foreligget Tilskueren, er jeg uvilkaarlig kommen 
til at tænke paa en bornholmsk Skolemand, der en Gang 
havde givet mig en Fortælling til Bedømmelse. Den udgjorde 
halvfemte hundrede Sider tæt skreven pædagogisk Snakkesalighed, 
og i Slutningskapitlet var Helten ikke kommen længere end til 
den sidste Eksamensdag paa Seminariet. Han havde da endnu 
ikke haft den Forelskelse, som der paa næsten hver anden Side i 
Bogen var taget Forholdsregler imod. Da jeg antydede for For- 
fatteren, at Bogen næppe egnede sig til Trykning, bl. a. fordi For- 
tællingen var noget omfangsrig i Forhold til det Stof, den be- 
handlede, saa han ironisk paa mig, og med ikke ringe Vægt 
svarede ban paa sit bornholmske Maal: »Jeg skal sige Dem noget, 
mit Valgsprog har ved denne Lejlighed været: Mangt, men 
ikke megetc, hvorved han uden Tvivl har ment at sige: 
»Meget, men ikke mangt c. Men det blev nu ikke opklaret. 

Disse i haarde, ligesom mislykkede Ganelyde udstødte Ord: 
>Mangt, men ikke megetc, har forfulgt mig under det meste af 
den nævnte Læsning. Men da jeg ikke tvivler paa, at det samme 
ironiske Blik, der den Gang mødte mig fra min Skolelærer, ogsaa 
vil være til rede for mig nu, om jeg søgte at gøre min Mening 
gældende overfor Forfatterne, skal jeg være forsigtig og holde 
mig til de Arbejder, som ikke har vakt hin Forestilling hos mig. 

Der er da først Henrik Ibsens Skuespil Fruen fra Havet, 
der vistnok er den af Julemarkedets mange Bøger, som har vakt 
mest Opmærksomhed. Den vilde ogsaa i enhver Literatur ind- 
tage en fremragende Plads. 

Skuespillet er — underligt nok, siden det er af Ibsen 
— ikke særlig godt bygget, idet Gangen i Komedien og 
den dermed følgende Stigning i Stemningen ikke er frembragt 
ved en tilsvarende Udvikling hos Personerne fra Møde til Møde 
(som i Rosmersholm), men ved tilfældige Afbrydelser, der rent ud- 
vortes taget opsætter Løsningen. Havde Forfatteren straks ladet 
sine Mennesker tale sig ud for hinanden, kunde vi lige saa godt 
i anden eller tredje Akt som i femte have staaet ved Afslutningen. 
Dette er saa paafaldende i Arnholms og Bolettes Forhold, at en- 
hver formodentlig har været opmærksom derpaa, men endog 
selve Stykkets poetiske Midtpunkt, det første Møde mellem Fruen 
fra Havet og den Fremmede, bliver kun til det Led i Begiven- 
hedernes Række, som det er, derved, at Ægtemanden kommer til 
og afbryder Underholdningen. Og at Misforstaaelserne og Uklar- 
heden mellem Wangel og hans Hustru overhovedet kan holdes 
vedlige, skyldes udelukkende de bratte Standsninger i deres Sam- 
taler, som Forfatteren anvender, dels ved at lade Tæppet gaa 
ned og dels ved at føre andre Personer ind paa Scenen i af- 
gørende Øjeblikke. I sidste Akt er den vilkaarlige Sønderhugning 
af Optrinene saa aabenlys, at det virker forstyrrende. 

Men en endnu farligere teknisk Mangel ved Stykket er det, 
at vi ikke forstaar, hvorfor Dramaet har ladet vente paa sig 
indtil nu. Hvor er det muligt, at to Mennesker som Ellida og 
Wangel, efter først at have været gifte i seks Aar har kunnet 
leve, som de har gjort det, i tre paa fjerde Aar, uden at sige til 
hinanden blot noget af alt det, de nu taler om? Men at tage 
det som Udgangspunkt for et Drama, at to Ægtefolk med et 
stærkt udviklet Hjærne- og Nerveliv skulde kunne tilbringe Aar 
ved hinandens Side som en Ask og en El, der blot giver lidt 
gensidig Skygge eller Læ, er at begynde i den Urimelighed, at 
Varme og Kulde i de menneskelige Følelser skulde kunne veksle 
i et Samliv uden at sætte tydelige Mærker. Forud for den Fred, 
vi nu ser, maa der have været i alt Fald delvis Ufred, og har 
der været det, staar ingen af de nu givne Forudsætninger helt 
ved Magt. Forholdet mellem Ægtefolkene vilde da — sand- 
synligvis — have været mindre godt, men under alle Omstændig- 
heder betydelig klarere end nu. En nervøs Kvinde som Ellida mister 
nemlig Herredømmet over sig selv, naar hun bliver vred eller 
angst, og hun blotter sig. Og skulde der end, mærkelig 
nok, ikke mellem Ægtefællerne have været hæftige Optrin, er 

de to Pigebørn der jo. Det vilde være omtrent utænkeligt, at 
den paagaaende, frit talende og skinsyge Hilde ikke skulde have 
ladet Stedmoderen mærke sin Misstemning i utvetydige Ord. Men 
en Strid imellem disse to vilde fremkalde Uro over hele Linjen, 
og ved saadanne Lejligheder maatte Wangel have faaet en Del 
af de Oplysninger, han nu savner. 

Der er saaledes i Stykkets Anlæg og Bygning ikke uvæsent- 
lige Mangler. Det hindrer imidlertid ikke, at Fruen fra Havet 
som moderne Aandsfrembringelse staar betydelig over sin For- 
gænger, der i Henseende til Bygning er temmelig uangribelig. 

Der har nylig her hjemme været rejst Tvivl om, hvad 
moderne i literær Forstand vil sige. Jeg henviser i saa Hen- 
seende til nogle Artikler af Valdemar Vedd (imødegaaede af 
Dr. Schandorph) i Tidsskriftet Ny Jørcfs August-, November- og 
Decemberhæfter fra i Fjor og til en Artikel af Henrik Pontoppidan 
i Politiken af Ilte November f. A. Bag disse trykte Udtalelser 
staar vistnok en i forskellige Kredse udbredt Stemning. 

Den sidste af de nævnte Forfattere sætter sig paa Læsernes 
Standpunkt og samler sin Mening om Nutidens Kunst i følgende 
Sætninger: »Vi bryder os ikke en Døjt om Virkelighed, Sandhed 
og Naturtroskab, naar Digteren blot bevæger os med sin Sorg, 
fryder os med sin Glæde, ægger os med sit Had. Han maa da 
for os gærne føre os op til Skyerne, om han helst vil tilhviske 
os sin Lykke der, eller ned til Underverdenen, om han vil betro 
os sine Ulykker i Mørke osv.c Og stærkere endnu udbryder han 
et andet Sted: »Sandhed, Virkelighedstroskab og Anskuelighed (!) 
... ere Begreber, som i og for sig ingen Betydning har for 
Kunsten ... En kraftig Løgn, præget med Geniets Stempel, er 
for Kunsten tusind Gange mere værd end selv den dybsindigste 
Sandhed, der ikke har faaet Form og Lød. c Og Valdemar Vedel 
naar — ad andre Veje unægtelig — til et lignende Resultat, idet 
han om den Literatur, som er i Frembrud, tror at kunne bebude, 
at »Digterens Kunst vil aldeles ikke — som nu efter Kunstens 
Katekismus — gaa ud paa enten Ærlighed eller Sanddruhed, men 
alene paa at gøre Virkning, o: sætte Læserens Sind i de Sinds- 
bevægelser og fylde det med de Billeder og Forestillinger, som 
Digtets Idé kræver. Dette er den rette Kunst: med lydhør 
Forstaaelse af Sjælelivets Økonomi at kunne haandtere Læsernes 
Sind, forme det efter sit Lune, spille hvad Melodier, man vil, paa 
dets Toneregister.t 

Udtalelserne forekommer mig ikke helt tydelige, men saa 
meget synes i alt Fald at staa fast, at begge Forfatterne mener, 
at man i Kunsten nu bør komme bort fra de hidtil saa meget 
priste Skildringer af Virkeligheden. Men dette maa igen sige: 
bort fra den Virkelighed, som er udenfor Kunstneren, for begge 
peger med en Glæde, som om Tanken var ny, paa Kunstnerens 
Indre som Kunstens evige Kilde. Det er hans Sorg eller Glæde 
eller Had, det er hans lydhøre Forstaaelse a f Sjælelivets Økonomi (?), 
som skal spilles paa Sindenes Toneregistre. 

Men saa opstaar unægtelig det Spørgsmaal: Hvorledes 
skal dette gaa for sig? En Sorg kan ikke spilles i al Alminde- 
lighed, og en Økonomi maa have positive Værdier at tumle med. 

Pontoppidan svarer: Det er for Kunsten ligegyldigt, hvad 
Digteren finder paa, forudsat blot, at han giver sin »Løgn« Form 
og Lød, og Vedel skriver — i Sammenhæng med sin Afhandlings 
Tankegang, at det er »Tidens Sjæleliv«, han savner i Nutidens 
Digtning — : »Det moderne Livs stærkeste ejendommeligste Stem- 
ninger og Tanker vil i fantasirige Hjærner skabe sig om i Men- 
neskeskikkelser og Livsskæbner, der, enten de nu ligner Virkelig- 
heden eller ej (men den voksende Fortrolighed med Livets Love 
vil af sig sete bringe disse til Anvendelse ogsaa i Fantasiens 
Verden), ere fuldbaarne Børn af Hjærnernes Drømme og Hjært- 
ernes Krav.« 

Det vil med andre Ord sige — ti den indskudte Parentes 
har ikke meget paa sig: hvad er »Livets Love« for en Digter 
af den beskrevne Art? — , at det moderne i den skrivende 
Kunst skulde blive en Literatur, hvor, som i den netop forladte, 
Anelser og Længsler blev lige gode med prøvede Opfattelser og 
erfarede Stemninger, hvor det sete i den Grad afhang af Øjnene, 
der saa, at det ikke burde forstemme, om en Ko blev til en 
Vejrmølle, naar det blev fremstillet med tilstrækkelig Energi, hvor 
kort sagt Livets Liv blev puttet i Skammekrogen, og til vor Be- 
skuelse kun Digteren var tilbage, skinnende af Rørelse over sit 
eget Hjærtes Krav. 

Jeg føler mig ikke paa Forhaand overbevist om, at det vil 
gaa saaledes. Og undersøger man Vejen, ad hvilken de to For- 
fattere og andre med dem er komne til deres Mening, lokker den 
heller ikke til at slaa Følge. 

Vedel skriver: »Nutidsforfatterne . . . digter ude fra, ikke 
inde fra, man vil ikke give Læserne ny ejendommelige Indtryk, 

men stræber at gengive Læseren, hvad han har i Forvejen, — 
Allemands Opfattelsen af Virkeligheden, der formenes at være 
den sobert og upersonlig opfattede objektive Virkelighed. Man 
gaar paa Jagt efter »rigtige« Smaatræk og sanker sammen en 
Sum af ydre Portrætligheder, smækker saa en Historie sammen, 
der stemmer med det en Gang autoriserede Skema for, hvordan 
det gaar til i Virkeligheden — ti der er næsten lige saa meget 
stereotypt og konventionelt i vor Literaturs Opfattelse af men- 
neskelige Forhold og Naturer som i f. Eks. en Oehlenschlågers — ; 
men der er ingen ny Synspunkter, ingen ejendommelig, og per- 
sonlig Opfattelse af Livet og Menneskenaturen, som aander or- 
ganisk Helhedsliv ind i Digtningen, ingen Forkyndelse . . ., som 
river Læserne ud af Hverdagens Tommerum ind i den Søndags- 
højtid, som hersker i den store Kunst. — Som Forfatterne, 
saaledes Kritiken og Publikum osv.c 

Naar jeg undtager Bemærkningen om Søndagshøjtiden, 
der til Dels, men ogsaa kun til Dels, er rigtig, forekommer hver 
Sætning i dette Stykke mig falsk. Og der er Nemesis i dette. 
Som Heines Tysker dannede Kamelhovedet ud af sin sædelige 
Bevidsthed, former Vedel Nutidsforfatteren ud af sin. Han kender 
ham ikke. Efter sin egen Lære bryder han sig heller ikke om 
at kende ham. Hvorfor skulde nemlig den forklarende Aands- 
virksomhed i højere Grad være bunden til den tunge Virkelighed 
end den fremstillende? Begge Virksomheder har jo dog som 
fælles Udgangspunkt det enkelte Menneskes arbejdende Hjærne. 
Forlyster denne sig ved relativ Uafhængighed, naar den fremstiller 
Billeder, hvor findes saa den Lov, der byder den at gøre sig til 
Slave af Stoffet, naar den forklarer det? I begge Tilfælde er den 
vedkommende Aand sig bevidst, at Tingen selv faar den ikke fat 
i, baade Forklaringen og Fremstillingen er dens egen Idræt, og 
der er da ingen Grurid til at bryde Stemningen overfor denne 
Kendsgerning i to: en til Brug for Kunsten og en til Brug for 
Kritiken. Begge Dele bør ifølge Vedel være fri Forkyndelse af et 
Hjærtes Krav. 

Men det er nu næppe derhen, vi stævner. Videnskaben 
peger ikke i denne Retning. Aldrig har Kendsgerningerne været 
løftet saa højt paa Videnskabens Straa som netop nu. Man leder 
efter dem i Tusindedele af en Knappenaalsspids Omfang, for at 
give dem det videst gaaende Ansvar at bære, og naar man under 
denne Søgen bøjer sig i Andagt for den vældige Tanke om 

Helhedslivet i Naturen, er det ikke, fordi Tanken er fostret af en 
genial Drømmer, men fordi den er fremgaaet som Udbytte af et, 
og mange, Livs utrættelige Forskning. 

Og hvorledes bærer man sig ad i de ikke-literære Kunstarter? 
Begynder der de fantasirige Hjærner at blive ligegyldige for, om 
de frembragte Skikkelser ligner Virkeligheden eller ej? Ingen 
vil vistnok paastaa det. Om det saa er i Arkitektur og Musik, 
er man i Færd med at drage Grænserne for det fri, o: det 
ubundne Lunes Spil snævrere end før, man ønsker at nærme dem 
saa vidt muligt til de virkelige Vilkaar. Og Malerne og Billed- 
huggerne? De stoler saa vist ikke paa, at deres (hvorfra?) voks- 
ende Fortrolighed med Livets Love af sig selv skal hjælpe dem til 
at frembringe noget, som andre Mennesker vil tage for gode Varer. 
Tværtimod, Studiet af den levende Model drives af de unge med 
en saadan Hensynsløshed, at de er ved at tage Vejret fra deres 
Publikum. Vedel siger om de franske Kunstnere, at de »paa- 
oktroyerer Folk deres eget lidenskabelige og stemningsfulde Syn 
paa Verden«, og det kan være rigtigt, men de gaar ikke derfor 
frit skabende til Værks. De har et eneste Svar til alle, der an- 
griber dem: »Saaledes ser Tingen ud, og kan I ikke indrømme 
det, kan det være af to Grunde: enten kan I ikke se, eller vi 
ikke male eller hugge godt nok.« Om en gryende Tilbøjelighed 
(som hos Zola i Literaturen) til at »farve, omforme, ja konstruere 
og skabe Virkelighed« er der hos Malerne og Billedhuggerne ikke 
Tale. Bevis en moderne fransk Maler, at det og det paa hans 
Maleri ikke staar som i Naturen, og han vil forandre det Hans 
Kunstværks Idé er Trofasthed mod det, han har set. Deraf af- 
hænger, hvad han har følt og ikke omvendt, — det vil i alt Fald 
han paastaa. Og naar Pontoppidan fremdrager Bernards berømte 
gule Dame til Efterfølgelse og udbryder: »Aldrig i Verden har 
en Dame set saaledes ud«, saa rammer han med disse Ord netop 
ved Siden af Tingen. De for grelle Modsætninger mellem Farv- 
erne var en »Fejl« i Billedet, Sjælen i Kunstværket var Besnards 
Paastand om, at saadan, netop saadan saa Madame L. ud hin 
Aften, da Synet af hende gjorde sit uudslettelige Indtryk paa 
ham. Det er Forskellen mellem Pontoppidan og den unge Slægt, 
at han tror, at sligt kan skabes af et Syn i Luften, en Fore- 
stilling, og de unge end ikke med en Anelse nærer Haab om at 
kunne frembringe en lignende Virkning selv ved den modigste 
Anvendelse af deres fri maleriske Sans. 

Og Nutids forfatterne? De »smækker c nok netop ikke 
deres Historier sammen. De lever dem sammen, om jeg maa 
bruge det Udtryk. Det er jo særlig deri Overgangen fra før til 
nu bestaar, at en Forfatter i Nutiden ikke vilde kunne slaa sig 
til Ro med et Paafund af den Grund , der tidligere tilfredsstillede 
helt, at det var ham selv, der havde fundet paa det. Han over- 
lader sig ikke til sin Fantasis frie Spil. Medens Fortidsdigterens 
Arbejde var at give sit geniale Paafund — og jo mere ufor- 
varende det kom til ham, jo genialere var det — Form og Lød 
efter dets ejendommelige Beskaffenhed (efter den i det iboende 
Idé), fordyber den moderne Aand sig i en anden Virksomhed. 
Hans Digten er en Tilstand, hvori han med Anspændelse af en- 
hver kundskabsfyldt Hjærnecelle forsøger at give sine Indfald 
netop den Art og Orden og Følge, som Livet paa de givne Be- 
tingelser efter hans Overbevisning maatte have, og hans Tumlen 
med Formen er en Vilje til at frembringe paa andre Virkelig- 
hedens umiddelbare Virkning paa ham. Heri ligger, at Erindring 
og positiv Viden maa spille den afgørende Rolle for ham , eller 
omvendt sagt , at kun de personlige Oplevelser kan fremkalde 
hans kunstneriske Trang. Kun Erfaringen kan nemlig bringe 
ham til at føle den Stump af Sammenhængen i Livets Uendelig- 
bed, der udgør hans Sjæls Forvisning. Han har Livet til 
Religion; Fortidens Folk og Ny-Romantikerne tilbeder Jeget som 
saadant. 

En Nutidsforfatter vilde derfor kun kunne »skabe sine 
Stemninger og Tanker om i Menneskeskikkelser og Livsskæbner« 
paa det ene Vilkaar, at han vidste, at disse Stemninger og Tanker 
netop vare fremkaldte i ham ved, at han paa sin Vej i Livet 
havde krydset Menneskeskikkelser og Livsskæbner af den Art, 
som han føler Lyst til at > skabet, og han vilde ikke kunne ud- 
give sine Drømme for andet end det, de var: Drømme. Men paa 
den anden Side vilde der ikke være det mindste i Vejen for, at 
han gav os Bind fyldte med Drømme. De har jo som saadanne 
fuld Realitet. 

Men naar Valdemar Vedel derfra vil slutte, at Nutids- 
forfatteren forholder sig »refererende« til Virkeligheden, og at 
hans Stræben gaar ud paa at »gengive Læseren, hvad han har i 
Forvejen, — Allemands Opfattelsen af Virkeligheden«, slaar han 
unægtelig med det samme en Streg over al Nutidens Kunst. 

Der bliver da kun Haandværk tilbage, og det vilde dog være lidt 
haardt ved Folk t. Eks. som Tolstoj og Dostojevski. 

Kun den, der ser paa en Haand, som om han aldrig havde 
set en Haand før, kan male Haanden, har en gammel Maler sagt, 
og med disse Ord peger han paa det, der er Grundstemningen i 
al kunstnerisk Yden : Nyhedsfølelsen og Enkeltmands Bevidstheden. 
Kun jeg, og jeg først i dette Øjeblik, kan sige, hvorledes Tingen 
forholder sig. Denne Følelse mener Vedel, at Nutids forfatterne 
skulde mangle? Han glemmer, at det ikke er dem, der vil digte 
efter de færdige Love, der skulde ligge til rede for dem. Nej 
Sagen er, at Nutidens Digter er det Modsigelsernes Tegn, han 
er, for en stor Del i Kraft af den Nyhed, der følger med ham. 
*Lev Livets Liv og digt deromc er af de kunstneriske Valgsprog 
maaske det ypperste til at holde Allemands Opfattelsen borte fra 
Kunsten. Livet er nemlig ikke det samme for mig som for de 
andre, og det er ikke det samme i Dag, som det var i Gaar. 
Dette urolige og udviklingsrige »Tidens Sjælelivc, som Valdemar 
Vedel savner i den nye Digtning, kunde han da ogsaa have fundet, 
om han havde forstaaet at søge, f. Eks. i Drachmanns første 
Digte , i J.P.Jacobsens Marie Grubbe, i Bjørnsons En Handske, i 
Hans Jægers Fra Kristiania-Bohémen og i Tolstojs For Dødens 
Domstol, for blot at nævne én tilfældig Række af Nutidsfrembring- 
elser; der vilde jo kunne opstilles mangfoldige af den Slags. Men 
Ulykken er, at en kunstnerisk Tro og Higen som Vedels ikke ud- 
vikler Sporsansen, den fører Tankerne i Ring om dem selv. 

Valdemar Vedel synes stærkt paavirket af den Omstændighed, 
at der for Tiden ikke skrives betydelige Kunstværker paa dansk. 
Men i Dødvande turde det dog være særlig vanskeligt at finde 
Strømmens Retning. Der er da for saa vidt mere Mening i at 
anføre det som en Indvending mod Forfatterne i Nutiden, at de 
som Regel ikke deler hans og manges Længsel efter Søndags- 
højtiden i Kunsten. De holder af Livet for Livets egen Skyld — 
eller om de ikke netop bærer Præget af at »holde afc det, benægter 
de, at der er andet at holde sig til her i Verden end det Liv, der 
leves — , og de vil derfor lige saa godt kunne blive grebne ved 
at møde det i Søgn som i Helg, og da det første er ulige hyppigere 
end det sidste, bliver deres Meddelelser om disse Møder som oftest 
hverdagslige Historier. 

Vi staar her vistnok ved det væsentlige i Misstemningen hos 
Ny-Romantikerne — for at bruge en Betegnelse, der næppe er 

uheldigere end den Slags Betegnelser plejer at være — mod 
Modernismen. Deres Kunstfølelse er aandig, de forstaar ikke disse 
Glæder og Sorger ude fra Hverdags-Livet, der jo baade kan lugte 
ilde og har grove Benævnelser paa alt, og de formaar ikke at 
opdage »Synspunkter c eller »Opfattelse« eller »Forkyndelsec i 
Skildringer af Tilstande, hvor der jævnlig end ikke er Brug for 
Ord som Åand eller Tanke eller Begreb. Men her hører ogsaa 
al Forhandling op. Mellem to, hvoraf den ene med Begær indsuger 
gennem alle Organer og Porer en Gades Liv eller Stemningen langs 
ad en Landevej, og som først lever, naar han oplever, og hvoraf 
den anden kun føler de uundgaaelige Sansninger som Tilskyndelser 
eller Hindringer i en, uafhængig af Stedet, begyndt Hjærnevirk- 
somhed, er egentlig enhver Forstaaelse umulig. Hvad den ene 
tillægger afgørende Betydning, vækker kun en flygtig Tanke- 
forbindelse hos den anden. Og saaledes er formodentlig til syvende 
og sidst Forholdet mellem de af Valdemar Vedel stedfortraadte 
Naturer og de »modernec Skribenter. 

Men her er der forøvrigt et Punkt, hvor jeg trods den store 
Uenighed med Hr. Vedel tror, at vi kan blive enige. Der viser sig 
nu og da hos Nutidsforfatterae en særegen Fladhed i deres Kær- 
lighed til eller Tro paa eller Holden sig til Livet. De sætter sig 
undertiden paa det Standpunkt at tage alt for gode Varer. De 
vælger og vrager ikke, men giver i god Tro en forskelsløs For- 
gudelse af deres tilfældige Erfaringer til bedste, som er overmaade 
ubetydelig og kedsommelig. Denne Tilsyneladelse kan forekomme 
hos de i teknisk Henseende dygtigste iblandt dem, og jeg vil 
— uden dermed at mene at have sagt noget hverken helt eller 
halvt om Manden — nævne Huysmann som en saadan Apostel i 
den flade Tro paa Livet. Om ukritiske Læsere, efter at have vandret 
en Stund med denne Art af Nutidsforfattere, skulde faa en Følelse 
af, at Kunstretningen fører ud i Ørkenen, vilde det være und- 
skyldeligt; men Valdemar Vedel vil ikke være en ukritisk Læser, og 
han burde, forekommer det mig, kunne se Forskellen paa, hvad 
den enkelte giver, og hvad Kunstprincipet fører med sig. 

Og der er da det mærkelige ved Tingen, at Valdemar Vedels 
kunstneriske Fordring bedst kunde tilfredsstilles af Skribenter, der 
er moderne i den gængse Forstaaelse af Ordet. Er det nemlig saa, 
at en betydningsfuld Side af Tidens aandelige Brydninger er und- 
gaaet de moderne Digteres Opmærksomhed, kender de fine Aander 
sig ikke igen i de givne Skildringer — og Genkendelsens Gisede 

kan det ikke nytte at ville fjærne fra Kunstnydelsen — , nu vel, 
saa er der jo ikke foregaaet andet end det, der overalt og til alle 
Tider har drevet Kunsten frem i Verden. Den enkelte særlig begavede 
læser ikke Sandheden ud af det, der ydes, og saa forsøger han at 
gøre det bedre. Vedel spørger: Skal da den nulevende Slægt leve 
sit Liv og dø sin Død uden at føle Trang til at meddele sig til 
nogen? Og vi svarer, at det er netop det, den ikke skal. Der 
er ikke i den moderne Kunstbevidsthed nogetsomhelst, der skulde 
modsætte sig, at denne Slægt eller kommende Slægter gav sig 
Luft »paa umiddelbar lyrisk Vise eller paa hvilkensomhelst anden 
Vis, tvært imod, vi vilde staa lyttende og taknemlige over for 
sligt. Det eneste, vi sætter som vor Fordring ved en saadan Lej- 
lighed er, ikke at faa en Brøk udgivet for et helt Tal eller om- 
vendt, for det forstyrrer os. Vi indser ikke Nytten deraf og kan 
paavise Skaden. 

Men er det da den Indvending, der bliver tilbage mod 
Modernismen — ikke at den modssætter sig Søndagshøjtiden i 
Kunsten, for det gør den ikke, men — , at den udskyder de For- 
fattere, der ikke formaar at anskueliggøre deres Opfattelse af »det 
moderne Nervelivs ejendommelige Tempoc uden ved en fantasirig 
Sammendigtning, der er bygget paa en (paastaaet) »Fortrolighed 
med Livets Lovec i al Almindelighed, hvilken Fremgangsmaade 
Vedel et Sted billedlig udtrykker ved, at »Dagens Gerning og 
vaagne Tanker gaar igen i Nattens mest fantastiske Drømmec, ja, 
saa tror jeg unægtelig, at Tiden vil holde med Modernismen og 
undrende spørge: Hvorfor fortæller disse nye Mænd os ikke hellere 
Sagens virkelige Sammenhæng end indvier os i Natsiden af deres 
Bevidsthed? 

Og hvad nu Pontoppidan angaar, saa er det, han savner i 
den nyere Literatur, ikke Tidens Sjæl men Forfatternes. Han finder 
ikke Digterens Billede i Digtningen og klager over, at han ikke 
kan føle hans Hjærte slaa eller ane Undfangelsens Glæde i Digter- 
værket. Men undersøger man Sagen en Smule, viser det sig, at 
dette Savn hidrører fra en personlig Egenhed hos Pontoppidan, 
som han ganske vist deler med mangfoldige, men som dog ikke 
synes skikket til at paavirke den literære Udvikling. Hos de For- 
fattere nemlig, hvis Stil lige som føler med Æmnet, finder Pon- 
toppidan Sjælen — og han nævner eksempelvis Chr. Krogh og 
Hans Jæger, hvilke Eksempler gør hans literære Sans Ære — , 
kun dem, der fremsætter Æmnet nøgent, og som af kunstnerisk 

Overbevisning ikke kunde lade sig undslippe de i Stemningen 
umiddelbart indgribende Vendinger, frakender han Sjæl. Men dette 
er jo ikke andet, end hvad der har været sagt, saa længe Nutidens 
Kunst har varet. Den er »kolde, »trøstesløse, »sjælløs« o.s.v., og 
jeg undres paa, om ikke Pontoppidan selv skulde have været Gen- 
stand for saadanne Udtalelser i Anledning af sine tidligere Arbejder. 
Det er tomme Ord, som blot viser, at den vedkommende har et 
ensidigt Syn paa Kunstnerens Opgave. Han forlanger, at Digteren 
skal gribe Læserne paa en bestemt Maade. Men der bliver jo 
ikke mindre »Sjæl« i et Digterværk, fordi Forfatteren tilsyneladende 
staar bag Æmnet og skyder det frem foran sig, end fordi han 
giver sine Følelser til Kende, medens han skriver. Den modsatte 
Paastand er naiv, al den Stund det ikke forholder sig rigtigt med 
det saa meget omtalte Fotografiapparat i Digterens Hjærne, der 
skulde arbejde mekanisk. For en Nutidsbetragtning er det kunst- 
nerisk ligegyldigt, om Digteren virker ved Stilens Kulde eller Varme, 
kun at det som en Smagssag har været anset for fornemmere at 
bruge Kulden, da dette forhindrer de intime Berøringer mellem 
Forfatter og Læser. At bebrejde en Forfatter den paa en Gang 
blufærdige og selvbevidste Fremgangsmaade, som holder hans 
Person uden for Sagen, synes der kun at være Anledning til, naar 
man gaar ud fra, at det ikke er »sandt«, hvad han fortæller. Men 
saa trænger vi ganske vist ogsaa til at faa fat i Manden, for ellers 
glider baade Digterværk og Stemning og det hele fra os. 

Og Pontoppidan er for saa vidt altsaa i Overensstemmelse 
med sig selv, som han ikke holder paa Digtningens Sandhed. At 
det imidlertid skulde være de geniale Løgne, som Fremtidens 
Kunst skulde leve af, turde være usandsynligt allerede af den 
Grund, at Forsøget jo har været gjort og gjort med al den Kraft, 
som Menneskeheden overhovedet formaar at sætte ind paa den Slags 
Ting. I Heltedigtningen, Rokokoen, Romantiken o.s.v finder man 
nogle af de Spor, som Kunstnernes geniale Løgne har sat i Menneske- 
slægtens Udviklingshistorie, og før man i god Tro gaar Vejen om 
igen — de enkeltes selvmorderiske Forsøg fraregnet — , vil man 
være kommen saa langt fra nu, at enhver Tale for os om denne 
Fremtid løser sig op i Taage. Der er nemlig den Forskel mellem 
Svingningerne i Tidsaanden fra før til nu, at nu véd man Besked 
tusind Aar tilbage i Tiden og tusind Mile rundt om sig; i gamle 
Dage strakte de virkelige Kundskaber sig sjælden længer end tredive 
Aar tilbage og tredive Mile rundt. Forsøgene gøres nu ikke let om igen. 

At moderne derfor i en overskuelig Fremtid vil betyde 
Bevægelsen hen imod og ikke bort fra Virkeligheden, føler jeg 
mig saa meget mere overbevist om, som man endnu kun i for- 
holdsvis ringe Grad har form aa et at bruge Kunsten efter sit Ønske. 
Vi staar lige over for en Række Begyndelser, der kun her og der 
er naaet hen imod den Helhedsvirkning, som betinger Klassicitet 

Blandt de nordiske Digtere var vel Ibsen den, der en Tid- 
lang lettest vilde have samlet Stemmerne ved Valg af en Ypperste- 
præst til Nutidsreligionens Templer. Men han satte en Del af sin 
Anseelse til ved En Folkefjende^ vandt den ikke igen ved Vildanden, 
og da han havde udgivet Rosmersholm, var han overhovedet ikke 
Kandidat længere til denne Post. Nu er den gamle Digter med 
Fruen fra Havet paa ny traadt i Forbindelse med sine tidligere 
Venner. 

Skuespillet indeholder en Besynderlighed, der truer med at 
gjøre det umoderne, det er Kvænen, der kommer og gaar som en 
Sagnfigur. Men tænker man sig denne Mand borte — og det var 
ikke vanskeligt; han har ikke en Replik, som ikke kunde erstattes 
af et Bud eller et Brev eller en tilfældig Ytring af den unge 
Lyngstrand, der jo er den første til at bringe ham paa Bane — , 
eller hvis Ibsen i Stedet for at lade ham optræde i Halvmørke og 
Sagastil havde gjort ham til den følsomt begavede, raa Æventyrer, 
han i Virkeligheden er, vilde vi have haft et Drama for os, hvori 
ingen vilde have tænkt paa at finde Symbolik. Det er Kvænens 
Uvirkelighed, der forstyrrer Indtrykket. 

Med denne Skikkelse har nu Ibsen taget sig det let. Per- 
sonen lever udelukkende i de andres Omtale. Da han kommer til 
Syne paa sine to — i og for sig usandsynlige — Afstikkere i Land 
fra den engelske Damper, hvor han synes at høre til, gør han kun 
Virkning ved sine uhyggelige Øjne og ved sin Ævne til at over- 
høre de Ytringer, der ikke passer i hans Kram. Dette sidste er 
i Grunden det eneste menneskelige ved ham, som vi selv faar Lov 
til at iagttage, og da denne Ævne ikke netop nødvendig forud- 
sætter store personlige Egenskaber — der var i gamle Dage en 
tyk Brændevinsbrænder i Lille Strandstræde, som kunde gøre 
det samme — , er der ved hans Ubetydelighed noget, som let 
faar en til at tænke paa Fætter Charles i Den første Kærlighed 
af Scribe. Under alle Omstændigheder er man ubehagelig hurtig 
paa det rene med, at Eliida lige som Emmeline i hint Stykke ikke 

har andet at gøre end snarest muligt se at komme bort fra sin 
Ungdoms Fejltagelse. 

Og det er Synd for Dramaet og for Ibsens Kunst, at Digteren 
ikke, da denne Evæn kom ham paa Livet, greb ham, bøjede ham 
i Knæ og tvang ham til at blive Menneske. Nu sejler han paa 
den store Damper bort over Havet og kommer aldrig igen. Ingen 
vil sende Bud efter ham ; han er et intet. 

Med de øvrige Personer i Stykket har Ibsen redelig kæmpet 
Kampen ud, og næsten overalt har han sejret: fra Skyggerids er 
de blevet Mennesker. Stridest har Kampen staaet med selve Fruen 
fra Havet. 

Hun var stærk i den Havtaage, som dannede hende. Men 
Ibsen lod hende ikke Ro, før hun blev den skøre, nervøse, til 
Tider næsten sindssyge Dame, der lever som en paa en Gang 
fordringsfuld og ansvarsløs Undine i Doktor Wangels Hus. Ibsen 
bar gjort hende elskværdig af Væsen, ikke i Ny og Næ eller 
af Lune, men som noget, der følger med hendes Natur, som 
Morgenrødmen følper med de lette Skyer i Horisonten. Det er 
næppe rigtigt. En Kvinde, der i over seks Aar bogstavelig intet andet 
har haft at gøre i det Hus, hvor hun er gift, og hvor to Sted- 
døtre er grot op, end at skøtte sine egne sygelige Forestillinger, 
og som, da Forholdet en skønne Dag dog ogsaa bliver hende for 
grelt, lægger Skylden for denne Ordning over paa sin længst 
mulige langmodige Mand, og en Kvinde, som, skønt alt hvad der 
er hende dyrest i Ægteskabet, til enhver Tid har formet sig efter 
hendes Tykke og imod Mandens Længsler og Drømme, er ufin 
nok til at se sit Forhold til Manden i Belysning af et Køb og et 
Salg, en Kvinde endelig, som den første Gang hun møder en. for- 
dums forkastet Bejler igen, er beredt til at meddele ham sine og 
Mandens inderste Hemmeligheder — en saadan Kvinde vilde næppe 
føre sin Sag, naar hun tror, at alt staar paa Spil, med en Mine og 
i et Sprog, som var hun en Engel for Guds Trone. Men saa stor 
er Ibsens Magt, at man trods, disse skrigende Usandsynligheder, 
og uagtet Fruen fra Havet jævnlig benytter Ord, der ikke er 
hendes men Digterens, dog bevarer et overordentlig livfuldt Ind- 
tryk af hende. Hendes særegne nervøse Ophidselse, hendes Uro 
og elementære Tro paa ad hemmelighedsfulde Veje at høre sam- 
men med det store Hav, ved hvilket hun er født, og hvor hendes 
Ungdomsaar er forløbne, hendes fantastiske første Kærlighed, der 
til syvende og sidst ingen Kærlighed var men en Slags hypnotisk 

Forkuelse, hendes forvirrede Venden tilbage til sine oprindelige 
Forestillinger om at være bunden højtidelig til noget, der mulig 
slet ikke er til, og Modsigelsen i hendes Følelser, der samtidig 
fører hende nærmere end nogensinde til den Mand, hun fjærner 
fra sig, hendes pludselige sindssyge Opskræmthed, da hendes 
Drømme tilsyneladende faar Liv — alt dette samler sig til et 
Billede, der i Virkning ikke er uligt det før omtalte Maleri af 
Besnard: den saakaldte gule Dame. 

Der er ikke Tale om, at vi her staar overfor et Hjærne- 
spind af Henrik Ibsen. Vi staar over for en Sjælekundskab, der 
er videre end den borgerlige, de fleste Forfattere maa lade sig 
nøje med. Ibsens Digtning bærer Fejl i sit Skød, men ved denne 
Lejlighed aver han dem med fast Haand. Det Lys, de andre 
Personers Ord kaster ind over Hovedfiguren, er sat paa med 
megen koldblodig Finhed. Vi faar ved det optrukket for vore 
Øjne den smalle Streg mellem Galskab og Fornuft, som Eliidas 
Tanker bestandig bevæger sig hen ad. Kraftigst virker vel i saa 
Henseende Hildes Ytring til Bolette i Begyndelsen af anden Akt, 
at Moderen formodentlig en skønne Dag gaar hen og bliver gal for 
dem, — hendes Moder igen døde jo som gal, det véd hun, hvor- 
paa Bolette som den ældre Søster afvisende svarer: >Ja, Gud véd, 
hvad ikke Du har din Næse i«, et Svar, der i malende Kraft staar 
jævnsides med det genialt opfattede Ord »spændende«, der nu og 
da kommer igen i Hildes Mund. Men ogsaa Wangel giver os 
rundelig Besked om Ellidas Sygelighed, og der kan i det hele ikke 
være Tvivl om, at Forfatteren netop har villet eftergaa denne 
»spændende« Linje i en Kvindes Sjæl, hvor Nervelivet stadig truer 
med. Forfald, indtil der pludselig aabner sig et Tilflugtssted, hvor 
der i alt Fald foreløbig er Tryghed. 

I Komedien er det Ellidas Mand, Doktor Wangel, der langt 
om længe viser hende denne Tilflugt, hun ubevidst altid har søgt 
Men vi andre, der ikke har gennemgaaet den samme Udvikling 
som Personerne i Stykket eller som den i fremmed Land levende 
Digter, maa have Lov til med nogen Undren at erfare, at der kan 
ligge saa meget i dette Wangels Tilbud til Ellida om, at hun her- 
efter kan vælge »i Frihed og under Ansvar«. Vi er simpelthen 
hele Tiden gaaet ud fra denne Forudsætning, og vi studser, da 
Ellida finder »Forvandling i dette her«. Ordene blive fede i 
vore Øren ved deres Selvfølgelighed, og jeg holder mig forvisset 
om, at havde Henrik Ibsen haft Lejlighed til blot en eneste Gang 

at høre en af vore selvbevidste, seminaristisk uddannede Folke- 
tingsmænd tale i Rigsdagen eller paa et Folkemøde, vilde han ikke 
have løftet disse Ord op paa Tinden af sit Skuespil. Den bøjer 
sig ved dem helt ynkelig for vore Øjne. 

Om Hilde og Bolette er der kun anerkendende Ord at sige. 
Navnlig turde der ved den af Nysgerrighed skælvende unge Pige 
Hilde være naaet et Højdepunkt i sammentrængt Fremstilling, 
som det kun er Mesteren forbeholdt at finde, men ogsaa den mere 
positive Bolette er beundringsværdig i hvert roligt bevæget aande- 
ligt Ledemod. Der er det ejendommelige Sammenspil mellem 
hende og Stedmoderen, at hun ved Komediens Slutning staar i 
Begreb med at indlade sig i et Ægteskab, der formodentlig en 
Gang vil give hende Anledning til at fremkomme med lignende 
Bemærkninger om Køb og Salg ved Ægteskabers Indgaaelse som 
dem, vi har hørt af Fruen fra Havet. Hun ægter sin forrige Lærer 
for at faa Lejlighed til at >leve med i LiveU og for at slippe for 
at »gaa og grue for det tossede Udkommet, og er det end ikke 
en nøjagtig Gentagelse af de mere vage Stemninger, der i sin Tid 
førte Eliida til Brudeskamlen, saa er der dog saa megen Tilbage- 
venden i Begivenheden, at Digteren derved leder vore Tanker ind 
i Livets evige rundt og rundt og skaber en Stemning, der midt 
oppe i det »uudgrundelige«, det »grufuldec, det »dragendec og 
>skræmmendec holder os ved den Jord, vi træder paa. Bolette 
er Livet i den norske Fjordbygd Tirsdag, Onsdag, Torsdag, Fre- 
dag — Mandagsafskyelighederne og Lørdagens Smuds findes ikke 
deri — ; med Eliida sidder vi Søndagaften og drømmer ved Havet. 

Saa er der i Skuespillet den helt nye, unge Opkomling fra 
det lille Haandværk, Fyren med det dannede Samfunds kunst- 
neriske Smitte, med sin trange Egenkjærlighed og med det 
»Knækc, som Brystsygen volder. Han er lidt grel et Par Steder, 
men hvor er han ikke funden og følt i de Omgivelser, der har 
skabt ham. Hverken Sørejse, Livsfare, Held til sine Ønskers Op- 
naaelse, Badeliv, Forlibelse eller nogetsomhelst andet kan rette 
paa ham. 

Kunstnereleven Lyngstrand er den utillempede Sandhed, — 
den Ibsen i Ærbødighed har tilegnet Fruen fra Havet. 

E. Skram. 

krates havde ubetinget Ret, da han sagde: det skønne 
er svært. Og man kan vistnok uden at gaa Sandheden for nær 
tilføje: det bliver sværere Aar for Aar. Den Maade, paa hvilken 
Æstetiken hidtil er bleven behandlet, har med ubønhørlig Konse- 
kvens medført, at vor Viden, vor Indsigt i de Love, der maa være 
opfyldte, for at noget skal kunne kaldes skønt, i Stedet for at 
vokse stadig er aftaget, er bleven dunklere og uklarere. Paa den 
ene Side har nemlig den kunstneriske Skaben frembragt nye 
Former af Kunstskønhed, paa den anden Side har arkæologiske, 
etnografiske og kunsthistoriske Undersøgelser forøget vort Kend- 
skab til, hvad Oldtidens kultiverede og Nutidens vilde Folkeslag 
betragte som skønt. Materialet, det erfaringsmæssig givne skønne, 
er saaledes bestandig vokset, men den teoretiske, videnskabelige 
Behandling af dette uhyre Materiale har slet ikke kunnet holde 
Skridt med den afbrudte Ophoben af Stof. Ganske vist har saa 
godt som alle baade smaa og store Filosofer — og deres Tal er 
ikke ringe — givet sit Bidrag til den videnskabelige Æstetik, og 
mangfoldige Kunsthistorikere og Kunstkendere have indenfor be- 
grænsede Omraader søgt at formulere bestemte Love, men med 
alt det ser det dog foreløbig kun sørgeligt ud for Æstetiken. Ti 
Filosoferne have sædvanlig, som Skik og Brug indtil den nyeste 
Tid har været blandt disse, opstillet sine Paastande uden noget 
virkeligt Kendskab til de Ting, som de talte om, og Kunstkenderne 
have kun altfor ofte savnet Indsigt i, hvorledes en Lov skal op- 
stilles og begrundes. Resultatet af de æstetiserende Filosofers og 
de teoretiserende Æstetikeres forenede Anstrengelser er derfor 

blevet, at Æstetiken, i Stedet for at faa en stadig strængere, 
eksakt Karakter, er blevet et uhyre Væv af spekulative Paa9tande, 
aforistiske Bemærkninger og halve Sandheder i Aandrighedernes 
Form. At bringe Orden i dette Kaos, at sigte de faa Guldkorn, 
som utvivlsomt findes,' ud af Flosklernes tætte Masser, er derfor 
et Herkulesarbejde , som kun meget faa Forskere have haft Mod 
til at indlade sig med, saa at der hidtil kun foreligger nogle 
enkelte Forsøg paa en samlet Fremstilling af Videnskaben. Man 
maa derfor være Docent Wilkens i høj Grad taknemmelig for, at 
han har villet paatage sig denne Opgave, og kan der end ind- 
vendes meget mod den Løsning, han har naaet, maa man dog i 
Betragtning af de store Vanskeligheder, som her skulde overvindes, 
betegne det foreliggende Arbejde som vellykket; paa enkelte 
Punkter staar det endog temmelig højt. 

En væsentlig Grund til, at Docent W.s Arbejde ikke er 
lykkedes bedre, end Tilfældet er, turde være den, at der i det 
mindste efter mit Skøn til en vis Grad er taget galt fat paa Op- 
gaven. At give en videnskabelig Fremstilling af Æstetiken er som 
sagt et Herkulesarbejde, og blandt alle den gamle Halvguds store 
Foretagender minder det mest om Udrensningen af Augias Stalde. 
Kun ved at lede en brusende Strøm af nedbrydende Kritik ind i 
de i Aarhundredernes Løb ophobede Masser vil man kunne gøre sig 
noget Haab om, at faa alt det værdiløse Ordgyderi skyllet bort, 
saa at den faste Grund, paa hvilken en solid Videnskab kan rejses, 
træder frem i Dagen. En saa radikal Fremgangsmaade har Forf. 
dog ikke villet indlade sig paa; han har foretrukket at tilveje- 
bringe den bedst mulige Ordning af alle de forhaanden værende 
Bidrag til Videnskaben fremfor at rejse denne fra Grunden. Men 
idet han saaledes har foretrukket Mangfoldigheden for Enfoldig- 
heden, har han selv lagt Spiren til de Mangler og Ulæmper, hvor- 
under hans Værk lider. Der opnaas ganske vist en fyldig og 
interessant Behandling af de enkelte Problemer derved, at de for- 
skellige Forskere komme til Orde og deres Udtalelser benyttes til 
gensidig Kritik og Belysning, men Helheden lider derunder. Ikke 
blot fylder det historiske Apparat ofte et langt større Rum, end 
de citerede Forfatteres jævnlig temmelig tarvelige Udtalelser er 
værd, men det indre Sammenhæng i Udviklingen og Forf.s egent- 
lige Resultat forsvinder næsten helt paa flere Punkter, fordi vi 
stadig skulle have at vide, hvad alle mulige andre mene om det 
paagældende Spørgsmaal. Med andre Ord: hvis Dr. W. blot 

havde set Æstetiken noget mere under Synspunktet af en Augias- 
stald, der trængte til en radikal og grundig Udrensning, saa vilde 
det, der strængt videnskabelig lader sig godtgøre, være traadt 
mere klart frem, medens det nu snarere ligger som Blindskær i 
Privatanskuelsernes Ocean, hvor det møjsommelig maa opsøges af 
den tænksomme Læser. At baade Forf. og Publikum havde været 
bedre tjænt med en saadan Fremstilling, forekommer mig utvivl- 
somt; som Sagen nu staar, er Docent W.s Arbejde ganske vist 
interessant, men svært — som selve det skønne. 

Endnu en Omstændighed bidrager sit til den Vanskelighed, 
som man paa mange Punkter har med at finde ud af, hvilket 
Resultat Forf. egentlig mener at være kommen til. Docent W. 
synes at glemme, at der er Forskel paa flydende Sprog og flydende 
Fremstilling. Sproget kan være lige saa let og flydende i en 
videnskabelig Afhandling som i et Digterværk; der er ingen Nød- 
vendighed for, at man ved Læsningen af en Afhandling skal sidde 
med et Par Passere i Haanden og markere Subjekt og Prædikat 
i Hoved- og Bisætninger for overhovedet at kunne finde Rede i, 
hvad der hører sammen. Ethvert Skridt henimod et flydende 
Sprog er derfor, selv i Videnskaben, et Fremskridt. Men lige saa 
vist som der er — eller i det mindste burde være — Forskel paa 
Indholdet i en videnskabelig Afhandling og et Digterværk, lige saa 
sikkert bør der være Forskel paa den Form, hvori Indholdet 
fremtræder. Medens det er Digtekunstens Opgave i en jævn 
Strøm at føre os fra Stemning til Stemning, skal Videnskaben 
give os logiske Udviklinger, hvis Resultat er bestemt formulerede 
Love. Derfor maa Digterens Fremstilling nødvendigvis være 
flydende, for at vi uden Stød og Spring kunne glide fra Billede 
til Billede, medens Forskerens Fremstilling maa gaa stødvis, for 
at Tanken kan finde Hvilepunkter. Og ethvert Forsøg paa at 
overføre Digtekunstens Fremstillingsmaade i Videnskaben fører 
naturligt til, at en saadan Afhandling bliver komplet ulæselig. 
Naar man i en længere Undersøgelse aldrig faar at vide: »Nu er 
denne Betragtning afsluttet, Resultatet var dette, nu gaa vi til det 
næste Punkt«, saa véd man efter kort Tids Forløb slet ikke, 
hvor langt man er naaet. Med en ganske enkelt Undtagelse have 
alle vore nyere Filosofer mere og mere lagt sig efter en saadan 
flydende Fremstilling, rimeligvis i den Tro, at deres Værker derved 
blev tilgængelige for et større Publikum. Men dette er utvivlsomt 
en Fejltagelse; hvor en Fagmand, som dog ved, hvad Talen er om, 

straks taber Traaden, kan man ikke vente, at Lægmanden skal 
faa noget som helst Udbytte. Han lægger derfor snart Bogen til 
Side, og dennes Læsekreds indsnævres i Stedet for at udvides. 

Disse almindelige Betragtninger ere for saa vidt her paa 
deres Plads, som Docent W. i Æstetiken har gjort et betænkeligt 
Skridt benimod den flydende Fremstilling. Forf.'s syv Aar ældre 
»Sociologi« er langt mere videnskabelig i Fremstillingsmaaden og 
derfor mere tilgængelig, og dog havde der for Æstetikens Vedkom- 
mende været saa meget større Grund til en strængt videnskabelig 
Fremstilling, som Forf. med fuld Føje gør opmærksom paa, at 
Forskerne ofte have begaaet den Fejl >i Stedet for Videnskab at 
give os et Digt om det skønne«. (S. 4). Men det er som bekendt 
lettere at skrive Love for andre end selv at følge dem, og et 
Eksempel herpaa vil Læseren finde blandt andet Side 142 — 145, 
hvor den erotiske Kærligheds Betydning i Kunsten udvikles. Forf. 
giver os her en ustandselig, 2 1 /« Side lang, billedrig Strøm af 
skønne Ord om det skønne. Men hører dette hjemme i en viden- 
skabelig Undersøgelse? Er det ikke at give os Stene, naar vi 
bede om Brød, at give os Lyrik, hvor vi fordre Love? Og det 
er kun en tarvelig Erstatning, der bydes os, naar Forf. Side 160 
giver en Definition af det skønne, som i Abstrakthed og tung 
Udtryksmaade staar paa Højde med det uheldigste, som den 
danske Literatur har at opvise i denne Retning. 

Hermed er heldigvis ogsaa de væsentligste Indvendinger an- 
tydede, som kunne rejses mod det foreliggende Værk. Naar vi 
nu gaa over til at betragte det nærmere i Enkelthederne, bliver 
det fornemmelig dets gode Sider, som vi komme til at dvæle ved. 
Vel er der ogsaa i Behandlingen af de enkelte Problemer en Del, 
som man kunde ønske anderledes, men med ganske faa Und- 
tagelser lader dette sig føre tilbage til den allerede omtalte Mangel 
paa indre Sammenhæng og paa skarp Pointering af Resultaterne, 
saa at der ikke er nogen Grund til at opholde sig videre derved. 

Værket falder i øvrigt i fire Afsnit: det skønne, det ophøjede 
og det tragiske, det hæslige og det komiske, den kunstnerisk 
formende Fantasi. ^Straks i Indledningen defineres nu Æstetiken 
som Læren om det skønne. Forundret spørger Læseren, hvor- 
ledes Æstetiken, naar den kun er Læren om det skønne, da ogsaa 
kan omfatte de tre øvrige Afsnit. Forklaringen paa denne Mærke- 
lighed gives Side 190, hvor vi lære, at det skønne kan tages i 
dobbelt Betydning, déls en snævrere: det rent skønne, dels en 

videre, hvorunder der foruden det skønne tillige indgaar de andre 
Former af æstetisk Behag. Hertil er naturligvis intet at indvende, 
men det havde dog sikkert været det heldigste, om denne Dobbelt- 
tydighed af Ordet straks var bleven omtalt, for at Læseren ikke 
forgæves skulde anstrenge sig med at gætte Gaader. — Ved 
selve Bestemmelsen af det skønne, Grænsereguleringen mellem dette 
og alle andre Omraader, er Forf. slaaet ind paa en Vej, som 
næppe før er betraadt i nogen Æstetik, og som i Virkeligheden 
turde være den eneste, der sikkert fører til Maalet. Da vi, for at 
kunne afgrænse >Skønhedens Rige«, dog først og fremmest maa 
vide, hvor mange Grænser det har, men da det turde falde vanske- 
ligt at afgøre, hvorvidt dette Rige er trekantet, firkantet eller 
muligvis cirkelrundt, saa opdager Forf. snart, at Æstetikernes 
sædvanlige Fremgangsmaade, om den end betegner et nødvendigt 
Stadium paa Vejen til fuld Forstaaelse, dog er utilfredsstillende. 
Ved kun at angive Forskellen mellem det skønne paa den ene 
Side og det gode, det hensigtsmæssige, det nyttige, det behagelige 
osv. paa den anden, hvilket er Æstetikernes sædvanlige Metode, 
naas slet ikke det, der tilsigtes, ti der kunde jo gærne være 
hundrede andre Ting at tage Hensyn til, før Grænserne for det 
skønne var fuldstændig bestemte. Forf. gaar derfor ganske rationelt 
til Værks, idet han gør opmærksom paa, at det skønne altid vækker 
Følelse hos os, og disse Følelser kalde vi de æstetiske. Hvis vi 
nu blot kunne angive alle de med de æstetiske sideordnede Grupper 
af Følelser og udrede Forskellen mellem disse forskellige Grupper, 
saa er altsaa det skønne fuldstændig bestemt som det, der vækker 
æstetiske Følelser. Forf. gennemfører Grænsereguleringen ad 
denne Vej med megen Omsigt; man kunde vel have ønsket en 
lidt mere systematisk Ordning af de forskellige Grupper af Følelser 
med skarp Pointering af deres indbyrdes Forskelle, og hvis det 
var gjort saaledes, kunde sikkert alle andre Grænseangivelser være 
sparede, men selv som det foreligger, betegner det et ikke ube- 
tydeligt Fremskridt. 

Efter at Afgrænsningen saaledes er udført, stilles der Spørgs- 
maal om, hvad det nu egentlig er ved det %kønne Objekt, som 
vækker Lyst hos os. Er det Objektets Form, det der direkte 
sanses, eller dets Indhold, de Forestillinger, som det sansede 
vækker hos os. Nogle have ensidig fastholdt det ene, andre det 
andet; Forf. påaviser, at der først bliver Mening i de modstridende 
Udtalelser, naar begge Faktorer antages at virke sammen. I de 

følgende Kapitler gives derpaa en fyldig og klar Fremstilling af 
de Love, som de eksperimentale Undersøgelser over Toners, Farvers 
og Rumbilleders Skønhed have ført til. At Forf. vistnok i høj 
Grad overvurderer Zeisings Lov om det gyldne Snit, for hvilken 
dens Ophavsmand paa en næsten komisk Maade har gjort Reklame 
ved at ville gøre den gældende paa alle mulige og umulige Om- 
raader, ligger der ikke stor Vægt paa. Som Helhed er dette Af- 
snit kritisk og indsigtsfuldt behandlet. Det samme kan des værre 
ikke siges at være Tilfældet med det følgende Kapitel, hvor 
Fechners æstetiske Principer fremstilles. 

Paa et meget bredt Grundlag af Iagttagelser har Fechner op- 
stillet en Række (17 eller 18) Love, som maa være opfyldte, for 
at et Objekt enten overhovedet skal vække æstetisk Lyst eller 
skal give den efter Omstændighederne størst mulige Lyst. Lovene 
angive nærmere beset de Fordringer, som paa Grund af det 
menneskelige Følelseslivs ejendommelige Beskaffenhed maa stilles 
til Objektet, for at dette skal kunne kaldes skønt, eller til 
Subjektet i Betragtningens Øjeblik, for at Skønheden skal træde 
saa klart frem som mulig. Hele dette meget væsentlige Afsnit af 
Æstetiken har Forf. behandlet altfor let. For det første synes det 
ikke at staa ham klart, at >Principerne« ere Følelseslove , at det 
kun er i Kraft af vort Følelseslivs Natur, at vi kunne stille For- 
dringer til Objekterne. Viser det sig ved en erfaringsmæssig 
Undersøgelse, at vort Sjæleliv er saaledes indrettet, at der kun 
under ganske bestemte Betingelser opstaar Lyst, saa er det ind- 
lysende, at jeg, det æstetisk nydende Subjekt, kun vil kalde et 
Objekt skønt, naar det opfylder disse Betingelser. Men saa snart 
Betingelserne ere opfyldte, maa jeg ogsaa nødvendigvis kalde det 
skønt: det er altsaa kun i Kraft af vort Sjælelivs Natur, at vi 
kunne stille Fordringer til Objekterne. Men hvad mener Forf. 
saa med de gaadefulde Ord, at nogle af Principerne »ligge i Gen- 
standen selve. Her er sikkert dækket med Ord over en mangel- 
fuld Forstaaelse. At Forf. dernæst refererer de af Fechner op- 
stillede Love uden at medtage noget som helst af det, hvorpaa 
disse Love ere begrundede, lader sig vel forsvare ved, at der er 
henvist til Originalarbejdet ; men naar han selv forøger de æstetiske 
Principers Antal med flere nye ogsaa uden nogen nærmere Be- 
grundelse, saa stilles der dog vist for store Fordringer til Læserens 
Autoritetstro. Det er ikke i mindste Maade min Hensigt at drage 
Rigtigheden af de nye Principer i Tvivl; det er kun den gamle 

Historie: at hvis der var en Smule Bevis, saa vilde det ingen 
Skade gøre. Jeg gaar nu næppe for vidt ved at paastaa, at hvis 
de æstetiske Principer var bleven fyldigt og klart udviklede, saa 
vilde Forf. være kommen betydelig nemmere ikke blot fra de 
følgende men ogsaa fra flere af de foregaaende Undersøgelser. 
Kende vi først Skønhedens almene Love, maa det være en ganske 
ligefrem Sag at paavise, hvilke Former disse Love antage under 
specielle Forhold, og i hvilken Udstrækning de ere opfyldte under 
givne Omstændigheder, i Natur og Kunst. Ikke blot alle de sær- 
lige Love for Toners, Farvers, Rumsformers og Bevægelsers Skønhed 
kunde være udledte af de æstetiske Principer, men ogsaa Spørgsmaalet 
om Forholdet mellem Natur- og Kunstskønhed kunde let være 
besvaret paa Grundlag af disse. Forf. tager ogsaa det sidstnævnte 
Spørgsmaal historisk, holder Forhør over en Del ældre og nyere 
Forskere, men det har ikke nær saa megen Interesse som at faa 
hans egen Mening at vide, faa at vide, hvad der som Konsekvens 
af alle de foregaaende Undersøgelser over det skønne lader sig 
sige om dette Problem. 

Det er i det hele stor Skade, at Docent W. ikke i langt 
større Udstrækning, end Tilfældet er, giver sin egen logisk og 
psykologisk begrundede Opfattelse, ti de enkelte Afsnit, hvor han 
gør dette, er ubetinget de mest vellykkede. Saaledes den halve 
Side 186 om Kunsternes Inddeling. Her springer han over 
Historien, gaar lige løs paa Sagen, og giver os en naturlig og 
rationel Inddeling efter Kunstens Materiale. At denne allerede er 
opstillet af Kirchmann, gør intet til Sagen; det væsentlige er, at 
Forf. gør denne Inddeling til sin som Konsekvens af alle sine 
foregaaende Undersøgelser. Man savner i øvrigt i denne Inddeling 
Kunstindustrien, som dog i vore Dage har en betydelig aktuel 
Interesse. Den kunde saa let være kommen med, hvis Forf. kun 
i Stedet for Arkitekturen havde sat de tekniske Kunster, og der- 
paa, sit eget Inddelingsprincip tro, efter Sempers Eksempel havde 
delt disse i tekstil Kunst, Keramik, Metal loteknik, Tektonik og 
Stereotomi. Arkitekturen vilde da nærmest have omfattet de to 
sidstnævnte Grupper og selv være delt efter sine to væsentligste 
Materialier, Træ og Sten. 

De to følgende Afsnit: »det- ophøjede og det tragisket og 
»det hæslige og det komisket er vistnok det bedste i hele Værket. 
Til Dels beror dette maaske derpaa, at den strængere Forskning 
endnu ikke er naaet ind til disse yderst komplicerede Forhold, 

saa at hele vor Viden her udelukkende bestaar i de gode Be- 
mærkninger, som nu og da er gjort af fremragende Tænkere. 
Den historiske Fremstillingsmaade er derfor her mere paa sin 
Plads end i det foregaaende, men rent bortset herfra er Stoffets 
Ordning langt mere gennemskuelig, saa at Forf. synes at have 
omfattet disse Afsnit med størst Interesse. En enkelt Bemærkning 
kan jeg dog ikke tilbageholde. Forf. tager her — og da i øvrigt 
gennem hele Værket — i sine psykologiske Analyser altfor massivt 
paa Fænomenerne. Selv i ganske primitive Tilstande finder han 
en saa stor Masse Elementer, at man slet ikke kan gøre sig for- 
trolig med, at alt det virkelig skulde kunne paavises under saa 
enkle Forhold. Ved nærmere Undersøgelse viser det sig da under- 
tiden, at alle de forskellige Elementer slet ikke er forskellige men 
kun andre Navne for den samme Ting. (Jvfr. Analysen af Rums- 
formerne Side 59— GO, hvor første og tredje Element er identiske 
Størrelser, medens det andet Elements Betydning er saare tvivl- 
som). Andre Steder stilles de forskellige Elementer op, som om 
de indgik som selvstændige, fuldt bevidste Følelser i Tilstanden, 
medens de i Virkeligheden er ganske rudimentære og afgjort ikke 
kunne findes i Tilstanden som bevidste Elementer. Der indtræder 
derfor, idet Forf. selv faar en Fornemmelse heraf, hist og her det 
besynderlige Tilfælde, at Forf. i den ene Sætning tager tilbage, 
hvad han har sagt i den foregaaende. Saaledes ved Analysen af 
det ophøjede, hvor Frygt nævnes som integrerende Led i Til- 
standen, Side 203. Efter at de forskellige Former, som Frygten ved 
det ophøjede kan antage, er omtalte, siges der, at Frygtelementet 
kun er svagt tilstede i nogle Tilfælde. »Det fremtræder derimod 
stærkt ved det ophøjede i Bevægelsen, i Lidenskaben. Hvis dette 
Element faar Overhaand, føres vi ind i Livskampen og udenfor 
det æstetiske .... men forbliver vi i den æstetiske Tilstand, idet 
Frygten kun indledes eller forbliver ideel ved Billedet af det op- 
højede, træder osv.c Der siges altsaa her i første Sætning, at 
Frygten kan være stærk fremtrædende, i den sidste derimod, at 
den i værste Tilfælde kun maa indledes. I Virkeligheden turde 
Forholdet være det, at der slet ikke kan være bevidst Frygt til- 
stede, uden at det ophøjede bliver grufuldt, men saa er vi straks 
udenfor det æstetiske og dermed ogsaa udenfor det ophøjede. 

Endelig slutter Værket med en let og klar Redegørelse for 
de forskellige Forhold, som komme i Betragtning ved et Kunst- 
værks Tilblivelse. 

Har det foreliggende Værk end, som paavist, flere betydelige 
Mangler, maa det dog ikke tabes af Sigte, at disse for største 
Delen skyldes selve det behandlede Æmnes Vanskelighed. Og 
overfor et Arbejde, der ikke pretenderer at give nye selvstændige 
Undersøgelser men kun er en Fremstilling af Videnskabens øje- 
blikkelige Standpunkt, er det for en Anmælder njeget lettere at 
finde de svage Punkter end at paavise de rimeligvis meget talrige 
Steder, hvor Fremstillingen hæver sig betydelig over, hvad der 
hidtil er ydet paa dette Omraade. Det sidste vil nemlig kræve 
et langt nøjere Kendskab til hele den allerede foreliggende æstetisk- 
videnskabelige Literatur, end det er muligt at have, naar man 
ikke netop i Øjeblikket har beskæftiget sig med den. Derfor brede 
Indvendingerne sig let paa Bekostning af det, der fortjænte at 
fremhæves som godt, og det er da ogsaa hævet over enhver Tvivl, 
at Docent W.'s Arbejde, trods alt, hvad jeg har ment at maatte 
fremføre mod det, er meget værdifuldt og vil læses med Interesse 
af enhver, der ikke er ganske uvant med at læse med Eftertanke. 

Alfr. Lehmann. 

Det kongelige Teater og Dagmarteatret bar haft én og samme Tanke, 
den at kalde Publikum til sig ved at præsentere ej alene selve Fanden, men 
endog hans Overmand. Medens Dagmarteatret har haft absolut Uheld, er 
Forsøget lykkedes overmaade vel for det kgl. Teater, og dog vil maaske kræsne 
Ganer foretrække (herskous barnlige Folkekomedie Fandens Overmand, om 
den blot blev godt spillet — men det blev den langt fra paa Dagmarteatret — 
for Ur. Einar Christiansens med literære Pretensioner fremførte »Komedie« 
Broder Rus. 

Hvad er det, der har gjort dette Stykkes Lykke? Ingen formaar vist at 
give et udtømmende Svar. Allerede ved Læsningen virkede Stykket, som 
tidligere bemærket her i Tidsskriftet, Kedsomhed, og ved Opførelsen forøgedes 
denne ved den Monotomi, som fremkaldtes af de stadigt i Flok opmarscherende 
Munke, der fra Forfatterens Haand kun er karakteriserede ved en paatrykt 
Etikette, saasom »godlidende«, »vissen«, »pigeagtig« o. s. v. Selv Hr. Christi- 
ansens ellers saa drevne sceniske Blik har svigtet ham denne Gang. Her skal 
blot nævnes et lille Eksempel: i sidste Akt finder Kaj og Grethe Abbeden 
sovende paa Stengulvet i Kirken, Kaj vækker ham, og Abbeden holder nu en 
lang Tale om, hvorledes han er kommen derned, man tror, at denne er rettet 
til Kaj, men nej, da Abbeden vel er færdig, træder Kaj frem og spørger: 
»Men hvor er det faldet Jer ind at bytte Jer varme Seng med den kolde 
Kælder? Jeg fatter ikke — «; stakkels Kaj, det maa være smaat med enten 
hans Forstand eller Hørelse. Eller vil Hr. Christiansen virkelig have Abbedens 
i den trykte Tekst over Vit Side lange Replik opfattet som en afsides Enetale? 

Udførelsen bragte ikke ny Flugt i Stykket, man spillede i et helt igennem 
langsomt Tempo, som var hvert Ord Guld, der endelig ikke maatte undgaa 
Opmærksomheden. Hr. Olaf Pbulaen, der havde Titelrollen, Broder Rus, 
troede det nødvendigt straks fra første Færd at melde sig som Djævel , i den 
Hensigt haltede han og havde udstyret sig med Øjenbryn, takkede som Lyn- 
ildstraaler, derfor skete der ingen mærkbar Forvandling med hans Broder 
Rus, da i sidste Akt de laante Fjær, Munkekutten, falder af ham, og han staar 
som selve Djævlen. Det er mærkeligt, at saa intelligent en Skuespiller som 
Hr. Poulsen stadigt kan være hildet i den taabelige Overtro, at Djævlen, der, 



Digitized by Google 



208 



Teatrene 



som det hedder i Stykket, kan gøre sig saa lille som en Væsel, naar han for- 
vandler sig til Menneske, da ikke skulde kunne omgøre sig helt og holdent. 
Fremdeles spillede Hr. Poulsen med stærke Grimacer, der udtrykte Rus's 
djævelske Fryd eller Ærgrelse over hvad der hændte omkring ham, men denne 
Spillemaade falder i Længden svært unaturligt, ti hvem gælder disse Grimacer 
uden Publikum, og man mærker derfor hurtigt denne direkte Henvendelse til 
Tilskuernes Lattermuskler og bliver forstemt. Iøviigt maa det bemærkes, at 
denne Spillemaade vilde være en plat Umulighed, om det ikke paa det konge- 
lige Teater var Sædvane at vende Ryggen til den talende; selv om det hedder: 
»se dog paa mig«, behøver dette ikke absolut at betyde, at den, en saadan 
Opfordring henvendes til, vender Ryggen til den talende, der udkræves blot. 
at Blikket undgaar den talende, og er denne Venden-Ryggen en Unødvendig- 
hed i dette Tilfælde, bliver den en Urimelighed i de fleste andre. Endvidere 
var Hr. Poulsens Maade at tale paa ganske mærkværdig ; han snærrede Ordene 
frem med Smæld, som maatte han sprænge en Luftblære ved hver eneste 
Replik; mon dette er karakteristisk for Djævle, naturligt for Mennesker 
er det ikke. 

Stykkets anden Hovedfigur, Bondepigen Grethe, blev i Fru Hennings 
Behandling saa pillen og pæn som nogen Vaudeville- Bondepige, og naar dertil 
føjedes en Replikbehandling, der ligesom kandiserede hvert Ord, vil man kunne 
forstaa, at det ikke blev helt rimeligt, at denne Grethe kunde tage Livtag 
med* selve Djævlen. 

Hr. Zangenberg, der udførte den unge Broder Kaj, var ubetinget deu. 
der stod bedst i hele Rollebesætningen; der var over hans Replikbehandling 
en kraftig Betagethed, der, fordi han selv saa stærkt troede paa Ordene, virke- 
ligt af og til overførte Illusionen til Tilskuerne. Skade kun, at denne Skuespiller 
raader over saa lidet Teknik; han véd saaledes ikke, at det er en Fejl at 
begynde en lang Replik med fuldeste Styrke, da der saa ufejlbarligt, inden 
Slutningen naas, maa indtræde en Falden-af, og dette kan kun virke skadeligt. 
Endnu bør Hr. Lindstrøms Broder Søren nævnes for den næsten rørende 
Enfolds-Ærlighed, denne besad, saalænge han var i Kutten. 

Foruden BroderRus har det kgl. Teater opført Henrik Ibsens sidste Drama 
Fruen fra Havet. Den Rollebesætning, Teatret har givet dette Stykke, frembyder 
adskillige Besynderligheder, men her skal foreløbigt kun den ene fremdrages: at 
den fremmede Mand er tildelt Hr. Foss. Rollen er vel ikke stor, men den kræver 
Fantasi og Autoritet hos Fremstilleren, derfor vilde den naturligen være til- 
faldet Hr. Emil Poulsen, om Wangels Rolle havde kunnet undvære hans 
Ævner, men dette var umuligt, og saa har Teaterstyrelsen ikke vidst nogen 
bedre end Hr. Foss. Det vil derfor være paa sin Plads at kaste et hurtigt 
Blik tilbage over denne Mands sceniske Løbebane for at. komme til Kundskab 
om hans Adkomster til at spille denne Ibsenske Tanke-Figur, hvis første Scene 
Hr. Foss messede ud, medens han gav den anden Scenes Replikker det sling- 
rende Bursche-Tonefald, som kun hører hjemme i Teaterkonventionen. 

I Slutningen af 1878—79, den 21de April, debuterede Hr. Foss som 
Sanger, som Mefistofeles i Faust, han udførte denne Rolle de debutmæssige 
3 Gange, men nogen anden Debutrolle fik han hverken i den tilbageværende 
Del af 1878—79 eller i det næste Teateraar 1879—80, i hvilket hans Navn end 

ikke findes paa Teatrets Plakater. Nøjagtigt 2-Aars»-Dagen efter hans Debut f 
21 April 81, fik han sin anden Rolle i Skuespillet Ful via, vel en Birolle, men 
dog altid stor nok til at lade høre de mange, det danske Sprog uvedkommende 
Sch-Lyd, der klæbede, og for den Sags Skyld endnu den Dag i Dag klæber, 
ved hans Tale. 

Atter varede det en rum Tid, inden der faldt en Rolle af til Hr. Foss, 
det skete først Nytaarsdag 1882, men fra den Tid af har han Foden saa sikkert 
indenfor Skuespillets Dør, at enhver Tanke om at vippe ham udenfor er for- 
mastelig. Allerede 8 Dage ind i Januar 82 faar han i Den Fremmede en 
stor Replik at fremsige, og inden Aaret 1882 er løbet til Ende, betror Teatret 
ham i Begyndelsen af næste Sæson, den 19de Novbr., uden Blusel Theseus i 
En Skærsommernatsdrøm, det egentlige Centrum i Stykket, en Rolle, til 
hvilken man ved dets Fremkomst havde Vilh. Wiehe; senere i samme Teater- 
aar (18 Januar) følger foruden mange smaa Roller Prinsen af Marokko i Køb- 
manden i Venedig, der kræver en fuldendt Deklamator. I næste Sæson 
naarHr. Foss saa frem til Aanden i Shakespeares Hamlet; enhver Kommentar 
hertil er overflødig. 

Muligvis kunde man have troet, at hermed havde vor Helt naaet sin 
Banes Kulmination, og at det fra nu af vilde gaa, maaske endog rask ned ad 
Bakke, men intet mindre er sket, Hr. Foss har i de paafølgende Teateraar 
fuldt ud hævdet sin Plads, som en Fortegnelse over hans Hovedroller vil vise. 
1884—85 bringer ham Molvik i Vildanden, 1885- 86 Madsen i Genboerne 
og Jakob Baadsmand i Sparekassen, tidligere spillet af Phister, 1886 - 87 
føjer Gert Bundtmager i Den politiske Kandestøber, en af Rosenkildernes 
berømte Roller, til Hr. Foss's Repertoire, og fra sidste Sæson 1887—88 kan 
han pege paa en rig Høst: Cloten i Oym beline, Johan Wiehes Glansrolle, 
den rædde Jæger i Elverhøj, Hr. Sehratns Speciale, og Jesper Ridefoged i 
Erasmus Montanus, tidligere spillet af Kr. Mantzius. 

Indeværende Sæson, der af Skuespilroller endnu kun havde bragt Hr. Foss 
én: nemlig Officeren i Det lykkelige Skibbrud, har tydeligt betegnet den 
Stilling, han indtager i den Kunstart, han egentlig tilhører, nemlig Operaen. 
Det blev ham saaledes overdraget at dublere Hr. Simonsens Rolle i Operaen 
Romeo og Julie: Mercutio, men Rollens eneste Arie, Mab-Arien, maatte han 
Ude ude. Altsaa Hr. Foss magter ikke i Operaen at dublere et Parti, medens 
han i Skuespillet har et Repertoire, der tæller Roller, som tidligere er spillet 
af saa vidt forskellige Kunstnere som Vilh. Wiehe, Rosenkilderne, Kr. Mantzius, 
Johan Wiehe, FhisUr og Schram. Ingen, absolut ingen af det kgl. Teaters 
virkelige Skuespillere har saa rummeligt et Repertoire, som Hr. Foss: hvad 
Brødrene Poulsen har spillet er ensartet mod det. 

Det ødelæggende ved Hr. Foss's omfattende Virksomhed i Skuespillet er 
ikke, at den enkelte Rolle faar en slet Udførelse, det fik endda være, skønt det 
bliver mindre undskyldeligt, naar det gaar ret ofte paa, nej Faren for den 
danske Skuespilkunst ved Hr. Foss's store Repertoire ligger deri, at Fordringerne 
nedstemmes, man véd, at Hr. Foss i dramatiske Ævner rangerer lige med en 
almindelig Statist, og derfor, slumper han en Gang imellem til at yde noget, 
der ikke er saa helt daarligt, siger man til sig selv: det var slet ikke saa 
ilde, og Hr. Foss roses; men herved lider den danske Skueplads's Værdighed. 

Dagmarteatret bar foruden den mislykkede Genoptagelse af Fandens 
Overmand med Held spillet en fransk Farce Dr. Jo jo, meget lystig og ikke 
mindre dristig, men lidt kendt i sit Apparat: Forveksling af Døre og Personer. 
Hr. Jmcques WUhe, der havde faaet Hovedrollen, viste heri en ikke almindelig 
Ævne til naturlig, om end meget graa, Tale og en sund Smag i Valget af sine 
Virkemidler, maaske gjorde han dog ved sin Maske Dr. Jojo uelskværdigere og 
mere medtaget af sit foregaaende Liv end strengt nødvendigt 

lAfeluttet 30de Febr.j 

Arthur Aumont. 

Det var nu Pepa, Komedie i tre Akter af de # Herrer Henri 
Meilhac og Louis Genderax. 

I Beaumarchais's Figaros Bryllup erklærer Dommeren Grev 
Almaviva i en Proces mellem en Adelsmand og en Forfatter: 
»Lad Adelsmanden sætte sit Navn og Poeten sit Talent inde 

Det er vistnok Louis Genderax, der har gjort Arbejdet og 
Henri Meilhac, den som Akademiker adlede Forfatter, der har 
staaet Fadder. Meilhacs unge Discipel er sejlet ind i »Théåtre 
fran^ais« med sin Lærer som Lods. 

Den, der vil have uddybet Karakterskildring, psykologisk 
Alvor som Udbytte af en Teaterforestilling, skal ikke se Pepa. 
Der er kun Teatermasker, ingen Karakterer, højt regnet nogle 
tit behandlede Typer. 

Den, der vil have Handling, vil ogsaa føle sig 3kuffet. Der 
foregaar noget — ganske vist — en Slags L'hombre — eller 
Skakspil. Da jeg nu ikke spiller tiogen Slags Spil, kan det være, 
at mit Billede ikke er »concintc, som man sagde i gamle Dage. 
Tilfældighedens Lune raader over de agerendes Skæbne. 

Den, der vil have Problemdebat, bliver heller ikke tilfreds- 
stillet. Det er ganske vist Skilsmissen mellem Ægtefolk, der af- 
giver Stof for Stvkket, men der er gjort Sjov med Skilsmissen, 
og Sardou har gjort det nok saa morsomt i »Divonjonsc Ikke 
at tale om »Skilsmissens Overraskelserc paa »Vaudevillec 

Jeg har læst i et dansk Blad en Gengivelse af Stykkets 
Fabel, skal derfor ikke fortælle den her. 

Den, der vil nøjes med en vittig Dialog, den, der vil nyde 
en sikker og indøvet Skuespilkunst, en Virtuositet, som vi ikke 
har Mage til hos os, vil have Udbytte af at se Pepa. 

Tilskueren. 1889. 14f 

Komiske Digtere fristes let til at blive konservative. Det 
store Publikum, Massen af Menneskene, lever paa Tradition og 
Rutine. De er saa vante til aarhundredgamle Former, at de synes, 
at ; da det altid har været saadan, maa det være saadan, det kan 
ikke blive anderledes. Det gamle er sikkert, det ny er usikkert 
Det ny har ingen Form, men søger efter en Form, og den Hane, 
der staar paa sin egen Mødding har let ved at le ad omstrejfende 
Eksistenser. Alt nyt kan ved sin Famlen, ved sin utaalmodige 
Paatrængenhed , ved sin altfor vrede Satire eller altfor patetiske 
Trods let blive grinagtigt. 

Aristofanes fandt Stof nok til Satire over de ny Tanker, 
som blev baarne frem af Sokrates , Tanker, som passede saa lidt 
med den naive Tro paa de gamle Stats- og Religionsformer, som 
Aristofanes mente havde frelst Landet under Perserkrigene. Han 
staar fast paa Jorden, mener han, mens Sokrates hænger i en 
Kurv mellem Skyerne. Han, Digteren, er en elegant, en paa 
konservativ — aandsaristokratisk — Grund sig sikkert bevægende 
Mand. Den fattige Tænker gaar sjofelt klædt. I den »Tænkebænk«, 
som Digteren lader ham lægge sine Disciple paa, for at de kan 
udgrunde Tilværelsens Problemer, er der fuldt af Væggetøj. Den 
filosofisk dannede, af de ny Ideer befængte Evripides, der søger 
at gøre Tragediens Figurer fra Typer til Individer, som begynder 
at ane Kvindens Psykologi, som mener, at den individuelle, selv 
den rent legemlige Lidelse kan rummes af Poesien, blev for 
Aristofanes en kvindekær, spidsfindig, ordvælgende Laps. I »Lysi- 
strate«, i »Ekkesiazuserne« , i »Thermoforiazusernec haaner han 
ubarmhjærtig det opdukkende Kvindespørgsmaal. 

Holberg er mere Fremskridtsmand, Moliére ogsaa. Dog 
holder Moliére med den gamle Herre i »Les femmes savantes«, 
som mener, at en Kone skal passe sin Suppegryde fremfor alt 
andet, og Digteren tvinger os til at give ham Ret, fordi Konens, 
Søsterens og den ældste Datters Emancipationsforsøg ere saa 
latterlige. En Franskmand paa Ludvig XlVdes Tid maatte stille 
sig parodierende lige overfor Kvindespørgsmaalet, saaledes som 
det var kommet frem i H6tel Rambouillets Kredse, hvor Skaberi 
og Manierisme laa over Stuerne. 

Holberg er liberal i Kvindespørgsmaalet. Maaske fordi han 
var en mere tør, mere rationel Natur end Moliére, mindre sanselig, 
lidet forfaren i det erotiske. Men Erasmus Montanus maa han 
stille frem i det ubarmhjærtigste Komiklys fra Rampen, fordi 



Digitized by Google 



Teaterindtryk. 



213 



hans ny Ideer er umodne, og fordi han bruger dem til Viglig- 
mageri og bralrer dem ud i en Kreds, som Studentens sunde 
Forstand, hvis han havde haft den, maatte have vist ham var 
aldeles uimodtagelig — hvorfor den sande Tro paa Bjærget paa 
enMaade gaar sejerrig ud af Kampen mod det kopernikanske System. 

Digterne havde Ret — æstetisk set. Poul Møller har i 
en Afhandling, hvis nøjagtige Titel jeg ikke husker, trukket nogle 
interessante psykologiske Linjer og tegnet Profiler af ny Ideers 
Trompetere. Det er disse Erasmi Montani, der har fuldkommen 
Ret i, hvad de siger, men som skraaler deres ikke selverhvervede 
Tanker ud paa urette Tid og Sted, hvem det er om at gøre, at 
de selv, ikke Tankerne faar Ret. Og hvem har ikke i vor Tid 
kendt Demokrater, som ved bred Fraseologi har traadt ædle Ideer 
saa flade, at man i det Øjeblik, man hører dem, faar Lyst til at 
blive konservativ? Man tillægger jo Grundtvig den Ytring, efter 
at han havde læst en Tilhængers Trivialisering af sine Ideer: 
Gud ske Lov, at jeg ikke er Grundtvigianer! 

Retten til Skilsmisse, som George Sand allerede kæmpede 
for, staar, trods alt, stejlt op mod Vedtægter og Fordomme i et 
gammelt katolsk Land. Frisindede Kvinder med mere Fantasi 
end Forstand, ere vel sagtens blevne berusede af denne Frihed, 
har overdrevet Ulæmperne, som knytte sig til ethvert Ægteskab, 
selv det heldigst ordnede, og fundet, at de maatte være med 
i Fremskridtet. 

Al den Komik, som umodne Fremtidsmennesker yde, er 
her bleven benyttet i et Stykke uden dybere Karaktertegning, 
uden Psykologi, uden Alvor, men med en glimrende Dialog, vittig 
i hver Replik, en Dialog, som er et Resultat af en gammel, sikker 
Tradition, af en national dramatisk Ævne. Det er en utrolig 
Rutine, der skaber de mange Komedier her, som yder Teatrene 
dagligt Brød. Det var en udmærket Præstation fra de spillendes Side. 

Alexandre Dumas fils fandt den rige eller fattige æventyrlige 
fremmede Mand eller Kvinde, der kommer til Paris for enten at 
spille en Rolle i Kraft af sin Formue eller for at tiljobre eller 
tilgifte sig en Formue. Man kender »L'étrangére« og »Affaire 
Clémenceau« , Sardous »Dora« o. s. v. Den fremmede — le eller 
la rastoquouére — er bleven en staaende Teatertype. Der er for 
Øjeblikket her i Paris en stor Uvilje mod de fremmede. Gade- 
drengene vrænger ad dem; især hvis de hører Ordet »ja«. Den 

14* 

fremmede Udtale af det franske Sprog har faaet Hævd paa 
komisk Virkning fra Scenen. 

De Herrer Meilhac og Genderax har ogsaa maattet have 
en saadan komisk Størrelse frem i Form af en forhenværende 
Præsident for en af de sydamerikanske Republiker. Haq er 
temmelig overflødig i Stykket, men ved sin eksotiske Paaklædning, 
sin store Diamantbrystnaal , sin Udtale af u som ou, ved at sige 
qué i Sedet for que, faar han lavet en morsom Maskefigur. 

Til en Afveksling repræsenterer hans Niéce Pepa Vasquez 
den ædle og kloge Naivetet, som jo har været yndet i den franske 
Komedie lige fra dens Urtype Agnés i »L'école des femmes«. Jeg 
kunde ikke faa denne Kvindeskikkelse samlet lil en Menneske- 
skikkelse, men lo ad de mange vittige Ting, hun sagde. Og da 
Madame Reichemberg, en af Théåtre fran<jais's mest gennemdannede 
Skuespillerinder, gav Rollen, var Stykkets Lykke sikret. Hvor 
stod hun overlegen og klog, hvor spidsede hendes Mund sig 
som til et Pileskud, naar hendes sunde Følelse og klare Forstand 
skulde slaa Sejersslaget. Den skilsmissesyge Dame Yvonne de 
Chambreuil, tolket af Bartet, sekunderede hende prægtigt Dette 
lille, fine dejlige Ansigt, denne slanke Skikkelse i det pragtfulde 
og prægtigt baarne Toilette, gjorde den unge Kones Fantasteri 
troværdigt, naar hun lod sit broderede Silkeslæb akkompagnere sine 
stødvis udtalte Repliker. Ægtemanden, som hun vil af med, 
spilledes af Févre. Det var et Mesterstykke af Skuespilkunst. 
Han behandlede Scenen som sin Domaine, bevægede sig med en 
Sikkerhedens Ro, kendte hver Stol, hvert Bord, vendte aldrig 
Ansigtet en face mod Publikum, tvang sine medspillende hen 
imod sig. Man aner, at denne kloge, fine, intelligente Mand maa 
bringe Sejeren hjem og sagtens kan magte sin lille søde, let fantasi- 
berusede Fru Yvonne — hun maa falde tilbage i hans Arme. 
Han manøvrerer saa snildt, saa olympisk ophøjet mellem alt det 
Vrøvl og lægger det spegede Garn saa taalmodigt og samlende i 
Orden igen. Dog faar han én lil at tro, at der banker et varmt 
Hjærte under al denne Verdensklogskab. 

Des værre truer Févre med at forlade »Théåtre fran^ais«. 
Mon Sarah Bernhardts og Constant Coquelins gyldne Dollar-Lavr- 
bærblade lokker den halvhundredaarige Kunstner? 

»L'administrateur général de la Comédie fran<;aise« — saa- 
ledes lyder den officielle Titel paa det franske Nationalteaters 

Chef — Digteren Jules Clarétie — synes at være om sig til Er- 
hvervelsen og Uddannelsen af unge Kræfter. 

Den forførende Elsker, hvis Hjærte brænder i Lue for den 
blonde Sydamerikanerinde, (Reichemberg skaber en saadan ud af 
Pepa Vasquez's Rolle), men som af Fortvivlelse giver efter for 
den dejlige Yvonnes Fantasikærlighed, gives af en ung Mand, 
Hr. Le Bargy. Jeg har glædet mig flere Gange over hans Spil. 
Der er en ungdommelig, men stærkt behersket Varme over det. 
Han vil naa store Triumfer i den moderne Komedie. Et ikke 
stærkt, men fint Organ, som ikke lader én tabe et Ord, en ud- 
mærket kavallermæssig Anstand, en naturlig Hjemmefølelse paa 
Scenen. Alt dette gør, at man med Tillid giver sig hen i hans 
Spil, saa snart han begynder det, og man bliver ikke skuffet. 

Man maa ingenlunde tro. at han er en smuk ung Mand. 
De fleste ville finde ham grim. Han gør sig ikke en Gang smuk 
paa Scenen. Forleden talte jeg lidt med ham paa Café de la 
Régence, han ser aldeles ud »en villet som paa Scenen. 

Han er af Middelhøjde, mager, slank — svaj i Figuren, et 
langt smalt Hoved, bleg i Hudfarven, rødblond af Haar, med en 
lille, næsten (undskyld Ordet!) fløset Moustache. Han har ganske 
lysegraa Øjne. Han lignede ikke de kønne Elskere, som har 
Kurs hjemme. 

Han er i alle sine Manerer først og fremmest fuldstændig 
Gentleman. Den Maade, han bærer Hat og Stok paa, naar han 
træder ind paa Scenen, naar den forestiller en Salon, den stigende 
Skala i Diktionens Styrke og Tempo, naar Lidenskaben arbejder 
sig frem gennem den moderne Verdensmands Beherskethed, er 
aldeles fortrinlig. Stundum synes han at mangle Mod til at bryde 
frem, hvor Situationen fordrer fuld Kraft, men er det ikke bedre 
end at skraale Lungerne ud af Livet, hvad der jo dog af og til 
lager Applaus hjemme? Det kaldes jo »stor« Kunst. 

Var Stykket saaledes kun et godt, meget godt Tilskærer- 
arbejde, saa var Spillet henrivende. Danske Tilskuere! I skulde 
have set en Disciplin, en Sikkerhed! Ikke en Fortalelse, ikke en 
Famlen, ikke en kluntet Bevægelse, ikke det mindste forlorne i 
Spillet! ... Ak maaske netop fordi Stykket laa saadan hen ad 
den slagne Vej! 

Med Maleren Krøyer var jeg i Odéonteatret kort før Jul. 
Begge elskede vi Brødrene Goncourts Roman »Germinie Lacerteuxc 
Den gaves nu dramatiseret paa »le second théåtre fran<jais«. 

Odéon er et meget smukt og stort Teater. Tilskuerpladsen 
er vel omtrent saa stor som vort kongelige Teaters. Salen er i 
sen Renæssance med rig Forgyldning paa rødt, med kække 
Bueslag over Galeri og Scene. Med Hensyn til Gange, Tilskuer- 
foyer og Garderobe er det et af Paris's bedst udstyrede Skuespil- 
huse. Man sidder udmærket i »Les fauteuilsc Priserne er 
diskrete i dette statsunderstøttede Teater. Det ligger, som man 
véd, paa venstre Seinebred, ikke langt fra Palais de Luxembourg, 
Senatets Sæde. 

Bladene havde udtalt Forargelse over Stykket. Der skal 
have været en stærk Meningskamp den første Aften. Jeg tror, 
det var tredje Forestilling, jeg saa. Kun en enkelt Pibe, lidt 
Hyssen, som aldeles blev overdøvet af Klapperne, baade de betalte 
og de frivillige. 

Ånden Juledag fik Bladenes Forargelse Udtryk i et Møde i 
Senatet. Skulde Larmen fra Odéons Sal have kastet skræmmende 
Ekko ind i Luxembourgs lange Galerier og lydt som Kanonskud 
for Ørene af de ærværdige Patres conscripti i Republikens Overhus? 

Odéons Direktør Porel er en frisindet Mand. Han synes 
at hylde sit Princip: Naar en berømt Forfatter som Goncourt 
leverer et Stykke, saa spilles det paa hans An- og Tilsvar. Paa 
ham anvendes der ikke Censur. Hvis han kendte Henrik Ibsens 
og Bjørnstjerne Bjørnsons Stykker i god fransk Oversættelse, var 
vidende om disse Digteres Betydning, saa vilde han vel forundre 
sig over, at Undermaaleres Dom kunde fjærne dem fra en Scene. 
Han vilde vist beskedent sige: Overfor slige Genier har Direktør, 
Censor og hele Embedshierarkiet at bøje sig i Ydmyghed og tage 
deres Smule Forstand fangen under Poesiens Lydighed, gøre stram 
Honnør for disse rette Fyrster af Guds Naade. Porel har gjort 
saa overfor den nogle og tresindstyveaarige, højt berømte Edmond 
de Goncourt. 

Man kender fra G. Brandes's Afhandling Brødrene de Gon- 
court, véd, at Jules døde, da han var noget oppe i Trediverne, 
uden endnu at have set Hæderens Stjærne straale over Navnet 
Goncourt Brødrene vare, trods lærde kulturhistoriske Arbejder 
i den klareste, mest klassiske Fremstilling, blevne overdængede 
med Smuds fra de selvsikre Haners Mødding, fordi de stræbte 
efter i deres Romaner at fremstille Sandheden ildens Nøgenhed, 
ubarmhjærtigt, hensynsløst. De havde et melankolsk Grundsyn 
paa Livet. Da Jules var død, blev den moderne Strømning saa 

stærk, at Hanerne efterhaanden var nødte til at gale til Ære for 
Broderparret. Nu staar den overlevende Edmond som den moderne 
Romans Patriark, æret indenfor en stor Kreds næsten som 
en Gud. 

Edmond de Goncourt bebor et to Etages Hus i Auteuil 
Boulevard de Montmorency med Fagade ud mod Seine-Quaien, 
med glimrende Udsigt. Værelserne ere dekorerede fra øverst til 
nederst med japanesiske Kunstsager, med de bedste Porcelænssager 
fra alle Lande. Den gamle Herre modtager hver Søndag fra 3 til 6. 

Man flokkes om ham som om en Konge. I Spisesalen i 
Stuetagen lægger man sit Overtøj, som modtages af en ældre 
mildt smilende Husholderske med sort Klap over det ene Øje 
Hun peger op ad Trappen der er garneret med Blomster og 
Planter, og uden videre Ceremonier banker man paa, gaar ind i 
en ikke meget stor, elegant, men ikke luksuriøst udstyret Stue, 
halv Salon, halv Studereværelse. Der er vel mindst en Snes 
Mennesker til Stede. 

Henne i Sofaen paa Pillen mellem de to Vinduesfag i 
dæmpet Lys sidder Edmond de Goncourt. Han rejser sig og 
rækker den kommende Haanden. Det er en usædvanlig smuk 
Mand. Et godt Stykke over Middelhøjde, et let Embonpoint, en 
Holdning, der minder om en civil klædt Generals, langt Haar, let 
graasprængt som afdøde Kaalunds, en stor graanende Knebelsbart, 
en mørkerød Klædes Kalot paa Hovedet, en stor, ikke hvid, fint 
dannet, lidt haard og tør Haand. Profilen er kraftig skaaren. 
Hans Modtagelse er venlig, lidt kølig, som en Mand. der maa 
modtage mange, men uden Spor af Poseurvæsen. Man siger ham 
nogle vel mente Venligheder, grundede paa Kendskab til hans 
Værker, han hører efter, siger, at han glæder sig over, at dannede 
Udlændinge udtrykker sig saa let paa Fransk, taler med én videre, 
til den næste Gæst ankommer, byder én at servere sig selv af 
Cigarkassen og af de mange Flasker med Kognak og Likør og 
Sodavands-Sifons, der staar opstillede i den brede Vinduskarm. 
Inden man gaar, søger han én, man taler igen sammen; han 
beder én komme igen. Men skriver man til ham, svarer han 
ikke. Møder man ham siden paa et nevtralt Sted og spørger ham, 
om han ikke har faaet éns Brev, saa lægger han sin Haand paa 
éns Skulder, ryster paa Hovedet og siger: Jo vel, jo vel. Det er 
ikke af Uhøflighed, at jeg ikke har svaret, men jeg bliver gammel 
min kære Herre, jeg har meget at skrive, og mine Øjne er svage 

Man ser da, at de dejlige, klare, kærlige brune Øjne er 
rødrandede. 

Det er tydeligt, at Goncourt har en stærk Følelse af, hvad 
Mand han er. Men han er fuldstændig høflig og imødekommende, 
hører paa én med Velvilje og Interesse, er ingenlunde umeddelsom, 
men Tid til at snakke i Timevis, som man har hjemme i Dan- 
mark, det har hverken han eller den saa let tilgængelige Emile Zola. 

Til hans Søndagsmodtagelser kommer yngre Romanforfattere, 
Lyrikere, Journalister, Videnskabsmænd. Jeg har ikke opdaget 
nogen Graahaaret der. 

Selv Blade, der ikke hylder Goncourts Retning, vare fulde 
af Anerkendelse over hans og Broderens Dagbøger, hvoraf første 
Bind udkom i Fjor Efteraar. 

Men nu efter Dramatiseringen af Germinie Lacerteux har 
de hylet som Ulve og Hylene har fundet Ekko i Senatet. 

Blot nogle Notitser om denne kuriøse Debat, meddelte efter 
Bladenes Referater. Selv har jeg ikke været til Stede ved den. 

Kender nogen den hæderlige Senator Hr. Halgan? Det er 
vist en Jurist. Jeg véd ikke, om den tyske Taalemaade: »Die 
Juristen sind bdse Christenc er sand, men jeg tror at vide af 
Erfaring, at disse Herrer kun undtagelsesvis have Begreb om 
Poesi og Literatur. Saa meget mere sætter man Pris paa Und- 
tagelserne. Nu vel, samme hæderlige Senator erklærede i sin 
Tale, at Censuren skammelig havde forsømt sin Pligt ved at tillade 
Opførelsen af et Stykke, hvor saa mange simple Udtryk forekom. 
Nu maa ellers alle fornuftige Mennesker mene, at enhver Figur i 
en Roman, i en Komedie maa tale efter sin Karakters, sin Op- 
dragelses, sit — høje eller lave — Kulturstandpunkts Medfør. Jeg 
har aldrig hørt et fornuftigt Menneske forarge sig over Kristen 
Madsens Replik i »Genboernet: »Mester siger selv: Det er den 
nysseligste Maskine, som jeg har gjort, og Mester gør nydelige 
Maskiner«. Der forekommer vistnok endnu drøjere Ting i »Germinie 
Lacerteux«. Det er muligt, at man havde kunnet stryge nogle 
af dem efter venlig Forhandling med Forfatteren, men Ordene er 
ikke værre end de, der findes hos Moliére og Holberg, og man 
ønsker dog ikke disse store Digtere kastrerede af Jurister. Under- 
visningsministeren Lockroy, selv en begavet Forfatter, svarede, 
som enhver fornuftig Mand maatte svare — omtrent saa . . . Den 
berømte Forfatter er gammel og stor nok til at være fri for den 
Censur, man underkaster Begyndere. Hr. Holgan sekunderes af 

Hr. de Pressensé. Han havde heller ikke set Stykket, men havde 
hørt, at det var yderst umoralsk. Undervisningsminister Lockroy 
svarer: Hvad der har literær Betydning er hverken moralsk eller 
umoralsk; det er Kategorier fra en anden Sfære, som ere uan- 
vendelige lige overfor Literatur. Over disse Ord udtalte Hr. de 
Kédril sin Forargelse. 

Vi har jo ogsaa hjemme travlt med dette Spørgsmaal. 
Mig interesserer det egenlig saare lidet, men her som paa andre 
Omraader, tror jeg, at Frihed er bedre end Tvang. Vilde nogen 
for en Menneskealder siden have faldet paa at sætte den gamle 
brave Rektor, senere Teaterchef, N. V. Dorph under Censur for 
hans Oversættelse af AristofanesV Jeg vil blot sige: Fingrene af 
Literaturens Fad, I Herrer Jurister! I forstaar jer ikke paa de 
Sager, saa lidt som Poeter og Kunstnere paa Jeres. 

Det er sandt, at ikke alt, der kan skrives, kan siges fra 
Scenen. Om det er Skuespillerne maaske de bedste Dommere. 
De kender bedst, hvad der kan fordøjes af Publikum der nede i 
Salen. Gør en Teaterdirektør eller en Forfatter en Bétise, som 
forarger Tilskuerne, saa maa de selv undgælde derfor. Her i 
Frankrig har de betydeligste Forfattere — Alexandre Dumas fils 
undtagen — udtalt sig mod Censuren, o: den juridiske Censur. 

Hvad der er meget værre end det, at nogle Senatorers og 
nogle mod Goncourt fjendske Blades Forargelse er, at Dramati- 
seringen af »Germinie Lacerteux« kunstnerisk set, er mislykket. 

Denne udmærkede Roman har sin Hovedstyrke i en alsidig 
rolig, næsten videnskabelig psykologisk Analyse af Hovedskikkelsen 
det stakkels hysterisk-nervøse Individ, som ikke i Forstand eller 
Oplysning ejer det mindste moralske Støttemiddel, som hendes 
syge Sanselighed og tosset-gode Hjærte fører fra Fald til Fald, 
som, skøndt hun inderlig holder af sin gamle Frøken, med en 
forfærdelig logisk Nødvendighed føres til at bedrage hende, ogsaa 
fordi hun har Tyendets Sky for sit Herskab og ikke kan udgyde 
sig i Fortrolighed til det. Den Skranke, Samfundet har sat, kan 
denne dumme, halv sindssyge Pige aldeles ikke komme over. 
Goncourt har i Romanen givet os en Fremstilling af alle de psysiske 
og korporlige Fænomener som piner og plager den stakkels Sjæl 
og Krop. Hendes Fald fra Liderlighed til Drik, fra Løgn til 
Tyveri kræver Romanens Plads til at blive forstaaeligt. I den 
dramatiske Bearbejdelse forstaar man det ikke. 

Fremstillerinden, Madame Régane er aldeles fortrinlig; hun 
gør alt muligt for ved sit Spil at udfylde Lakunerne i den dra- 
matiske Figur. Straks ved Germinies Indtræden i Børneselskabet 
hos Frøken de Varandeuil, i den løjerlige Baldragt, markerer hun 
paa en Gang det kluntet-forlegne og det nervøs-hysteriske; hun 
kan ikke holde Skuldrene stille, Fingrene pille uafladelig ved 
Sløjfer og Baand. Senere under Stykkets Gang, da hun vaander 
sig under sin slyngelagtige Elskers, Jupillons ubarmhjærtige Svøbe, 
er hun ikke bange for at vove hvinende Skrig og Krampegraad, 
og, det tør jeg forsikre: ingen lo, der var dødsstille i Salen under 
disse Scener. Den sidste Scene, hvor man ser Germinie da hun 
dødssyg modtager den gamle Frøken de Varandeuils Besøg paa 
Hospitalet, æver Madame Réganes Spil sig til det sublime. Hun 
vil rejse sig op, kaste sig over Frøkenen, knuge hende i sin Favn 
mens Tilstaaelsen brænder hende paa Læben, kan ikke, fordi 
Kræfterne svigte hende, vrider sig som en Orm i Sængen, klynker 
og græder som et lille Barn. Men al hendes Kunst formaar ikke 
at give Sammenhæng i disse Brudstykker af Romanfigurens faste 
Organisme. Endelig har Madame Régane det imod sig, at hun 
er meget smuk, og man véd, at Romanens Germinie er lige j 
det modsatte. 

Det gemene Par, Moder og Søn Jupillon, fremstilledes ogsaa 
med Kraft og Sandhed af Madame Raucourt og Hr. Dumény. 
Hvem der har set saadan en Kælling i Form af en Portnerkone 
(concierge) eller en Buffetdame paa en Vinstue i Banlieuen om 
Paris, disse fede laskede Kvinder, med hvidrandede brune Øjne, 
uægte Ringe paa de smudsige Fingre, Haaret i Uorden under 
Kappen, Næsen bærende tydelige Spor af megen Brændevinsdrikken, 
vil skønne, hvor sand denne Skikkelse er. Hendes Tungeraphed 
i at fremsige de argeste Løgne, hendes Graad, en Frugt dels af 
Halvfuldskab, dels af Arrigskab, dels af en Ulvindes sande Til- 
bedelse af sin væmmelige Lømmel af Søn er lige saa sand i alle 
Enkeltheder som Duménys bundfordærvede, flabede parisiske Knejpe- 
gast og Dansebodhelt. En Scene er af stor Virkning, den, hvor 
den stakkels Germinie bringer de sammensparede, sammentiggede 
og sammenrapsede 2000 Francs for at købe sin herlige Elsker fri 
for Trøjen. Hun kommer, hidseblæsende, straalende glad, falder 
saa sammen og græder, Mo'r Jupillon tørrer Maden af Læberne, 
styrter med Rørelsens og Drukkenskabens halv sande og halv 
hykkelsk forcerede Graad i Germinies Favn, Jupillon agerer ogsaa 

rørt, men efter at have kysset Germinie gør han et Par Dansetrin, 
som han vilde sige: Tro ikke, jeg gaar i Tøjet og bliver rørt — 
nej jeg er s'gu altfor overlegen. 

Af Hovedrollerne er der endnu den gamle Frøken de Varan- 
deuil, i Romanen en mesterlig gjort Skikkelse. Men i Komedien, 
hvor hendes Fortid ikke, som i Romanen kan belyses og forklares, 
forstaar man lige saa lidt hende som Germinie — det er »disjecta 
membra«, Helheden er sprængt i Brudstykker. 

Fremstillerinden Madame Crosniers Skikkelse lignede heller 
ikke Frøkenens i Fortællingen, ti Kunstnerinden er en høj, førladen 
Dame. Men det var talentfuldt gjort. Allerede første Scene, hvor 
den gamle, adelig fødte Dame nusler om mellem Børnene i den 
tarvelige Stue, gav det rette Anslag. Det er Stykkets Fejl, at 
man ikke ser Frøken de Varandeuil nok sammen med sin Tjæneste- 
pige til at man kan forstaa det aparte Forhold, der har udviklet 
sig mellem dem i Løbet af den lange Aarrække. Karakterudviklingen 
fordrer denne Aarrække — og den Illusion kan et Teaterstykke 
ikke give, mindst et, som er sammensat af Tableauer i hurtig og 
hyppig Veksling, der pisker løs paa Tilskuernes Fantasi i Stedet 
for at holde lidt paa den. 

Resten er Bifigurer, der alle traadte frem i tydeligt Relief. 
Iscenesættelsen var som næsten altid paa Teatrene her, fortræffelig. 
Scenen ved Barriéren, hvor den »store Adélec udfolder sig saa 
drastisk og giver Anledning til den meste Forargelse over Stykket 
ved sine »uartigec Ord, er livagtig, og Festen i Vincennes-Skoven 
er et sandt Genrebillede af en Søndag i denne Skov, med spisende, 
drikkende, sovende, kurtiserende Grupper under Buske og Træer, 
improviserede Dansepartier paa det nedtraadte og gule Græs, saa 
enhver, der har set dette Pariser-Smaatblks Søndagsvalfartssted, 
genkender det. Endelig Slutningssenen paa Kirkegaarden, hvor 
Frøken de Varandeuil i fygende Snevejr leder efter Germinies Grav 
mellem de fattige Gravsteder, hvor Lig stoppes ved Siden af Lig, 
hvor Kors og Kranse danne et hinanden krydsende Virvar, var af 
virkelig gribende Virkning. Alle har da ogsaa været enige i, at 
Udførelsen var en Triumf for Odéonteatret. 

S. SCHANDORPH. 

lydløse Gang — og Styrken af Mosquitoernes Stik: man kunde 
remse op Sider fulde af Eksempler paa, hvad han dog har be- 
kymret sig om undervejs I Hans Intelligens er saa stærk og rørig, 
at den ligesom maa flyde ud over eller ind i alt mødende. »Jeg 
iagttog længe et Firben (der gravede sig ned i Jorden), indtil dets 
halve Krop var skjult; saa gik jeg hen og trak det i Halen, det 
vakte dets højeste Forbavselse, og straks arbejdede det sig 
op for at se, hvad der var paa Færde; det stirrede mig derpaa 
lige ind i Ansigtet, som om det vilde sige: »hvad har du 
at bestille ved min Hale?« 1 ) 

Desuden — den potenserede Livskraft fremkalder et intellektuelt 
»Gennembrud«: Idé-Associeringen kommer til at gaa raskere og 
sikrere for sig! Nye Indtryk finder banet Vej ind til tidligere op- 
tagne Indtryk, som har Lighed med dem; en vis Forestillingskreds 
træder frem i Forgrunden og -suger Næring til sig af hvad han 
ser, hører, læser. Man sporer dette Gennembrud allerede i hans 
Rejsebogs Stil. Han begynder at bruge Billeder, Lignelser: en 
Fugls Næb minder ham om »en Elfenbens Papirskniv«, Ildlænderne 
ligner han med »de Djævle, som kommer frem paa Scenen i saa- 
danne Skuespil som Jægerbruden«. Men man sporer det skarpest 
i hans Iagttagelser: en bizar Straffemetode bringer ham f. Eks. 
til at huske paa en vis Maade at tørre Huder paa, — og han for- 
staar, at Ideen til Straffen er hentet fra hin Tørringsmaade. 
Evolutionisten i ham vikler sig ud af Svøbet. Til det gaadefulde, 
han møder, har han i Erindringen Paraleller, som synes at løse 
Gaaderne. 

Alt dét bliver saa Vane hos ham. Han bevarer det, om 
end i mindre heftig Form, efter at hans Sinds Anspændthed har 
fortaget sig. Han siger det selv i sin Autobiografi: jeg tilegnede 
mig energisk Flid og koncentreret Opmærksomhed paa, hvad jeg 
beskæftigede mig med. Alt. som jeg tænkte paa eller læste, 
vænnede jeg mig til at referere direkte til hvad jeg saå eller højst 
sandsynligt vilde faa at se. Denne Dressur, er jeg vis paa, har 
dueliggjort mig til at yde dét i Videnskaben, som jeg har ydet.« 
Han tager blot, som man hører, Tingene vel vilkaarligt eller bevidst. 
»Dressere sig« til Idé-Associering?! Om nogensteds er vel overfor 



*) Eksempler og Citaterne af Darwins „ Rejse om Jorden" er her og i det 
nærmest følgende efter den danske Oversættelse. Bogen er delvis et 
Aftryk af Dagbogs-Optegnelser, der hjemsendtes som Breve. 

saadan en Opfattelse dét Korrektiv paa rette Plads, som Lichtenberg 
en Dag formulerede i sin Ytring om: at man skulde aldrig sige 
»Jeg tænkere, men »det tænker i mig«. 

Samtidig gjorde den snævre Plads om Bord paa Skibet ham mere 
metodisk; og dets stille og ensformige Liv opelskede den Lyst til 
Ensomhed, som havde været i ham fra Barnsben. Men — Ensomhed 
og Ensomhed er ikke det samme. Saa længe eller saa ofte Darwin 
her paa Rejsen følte sig stærk og kæk, saa var det de vældige 
udstrakte Pampas-Stepper eller de vilde og majestætiske Bjærge, 
der drog ham. Hans Higen gik højt til Vejrs, viden om. »I disse 
vilde Landec, skriver han, »foraarsager det én megen Fryd at naa 
Toppen af et Bjærg: man beherskes af en ubestemt Forventning 
om at se noget saare forunderligt«; og han »længes heftigt etter 
at beskue Landskabet paa en anden Planet«. Han begejstres af 
Tapperhed, af det fri, det ubundne: Gauchoens uafhængige Liv 
lokker ham, denne omstrejfende Indianer, der, hvor han vil, kan 
lade sin Hest gøre holdt, og sige, her vil jeg tilbringe Natten! . . . 
Det maa da være en ny Faktor, som gør, at den Ensomhed, han 
til syvende og sidst vender sig til med sit Hjærte, bliver det idylliske 
Landlivs. Eller hvis man vil overføre det paa hans videnskabelige 
Sysler: der maa være noget, som bevirker, at han først kommer 
til at vakle mellem Interessen for fossile Knokler og — hans 
første Kærlighed, den pompøse Geologi (som sammen med Astrono- 
mien »yder Tænkningen et saa langt videre Spillerum end de 
andre Grene af Naturvidenskaben«) . . . samt at saa tilsidst Geolo- 
gien trækker det korteste Straa. 

Naturligvis har der været flere Grunde. Men Hovedgrunden 
tør maaske søges i hans Sygelighed. Han led, véd man, urimeligt 
af Søsyge. Og i Sydamerika faldt han i en haard og farlig Syg- 
dom. Det er betegnende, at han ovenpaa den vel beslutter sig 
til at rejse videre: men ikke længer af rent umiddelbar Higen 
mod det ny, nej af en Slags Pligtfølelse, fordi han ellers vilde 
komme hjem med halvgjort Gerning. Der vokser og vokser i 
ham en Slags Træthed, som røber sig tydeligst i Udtrykkene for 
hans Hjemvé. Han kan blive »kvikket op«, blive Fyr og Flamme 
for en Stund igen. Men sikkert nok er det fra de længste 
Perioder af denne Tid, at Øgenavnet stammer, som han fik om 
Bord paa Skibet: »den rare gamle Filosof«. 

>I de første to Aar var min gamle Lidenskab for Jagt ved 
fuld Kraft, og jeg skød selv alle Fugle og andre Dyr til min 

Samling; efterhaanden gav jeg tiere og tiere — og tilsidst gav 
jeg fuldstændig Oppasseren mit Gevær. Jeg gjorde, skøndt ubevidst 
og uden at mærke det, den Opdagelse, at Fornøjelsen ved at iagt- 
tage og slutte og dømme stod langt over Fornøjelsen ved Be- 
hændighed og Jagte. . . . Han kunde synke hen i saa sentimentale 
Sværmerier som at tænke sig »en snehvid Terne beboet af en 
omvandrende fortryllet Aand«. Og han kunde længes efter den 
»Høstens tungsindige Stilhed, som i England gør Efteraaret til 
Aarets Aften«. De »stille Steder«, en »simpel, patriarkalsk (!) 
Levevis, tilbagetrukken fra Verden«, synes ham nu det bedste; 
»Beskedenhed og Opmærksomhed« bliver hans Hoved-Dyder; og 
han lovpriser Tahitiernes »henrivende Enfold«. Hans før saa 
kraftige og friske Naturglæde faar et Tilfælde af utilitarisk Blegsot. 
Et Landskabs Skønhed kommer stundum til at bero for ham paa 
dets »Produkters Nytte« og især paa »Befolkningens Velfærd«. 

Denne Grundstemning, der arbejder sig op mod hans op- 
rindelige Kraftfølelse, betinger maaske for en Del hans stigende 
Interesse for det store smaa. Hør ham i hans »Rejse« tale om 
Koralrevene, »opdyngede ved en Mængde forskellige Smaadyrs 
Virksomhed. Det er et Under, der i Begyndelsen ikke gør 
noget stærkt Indtryk«. Og dog er det et Under. »Polypens 
bløde, geléagtige Masse besejrer Bølgernes store nedbrydende 
Magt, i et Ocean, som hverken Menneskets Kunst eller Naturens 
livløse Værker kan modstaa«. 

Afslappelsen kunde stige til fuldstændig Selvopgivelse. Her 
et Brudstykke af et Brev fra Sommeren 34: »Eheu, eheu! der 
dukker op for min Erindring Visioner af Fremtidsudsigter, naar 
jeg drømte om Tilbagetrukkenhed, grøntklædte Huse paa Landet 
og hvide Kjoler. Hvad der en Gang skal blive af mig, véd jeg 
ikke; jeg er til Mode som et ødelagt Menneske, der ikke øjner eller 
ikke bryder sig om, hvordan han skal klare sig.« — Men hans nor- 
male Tilstand er den, hvor han har »et næsten smerteligt Indtryk 
af, saa megen skøn Enthusiasme der er dunstet bort i de fire 
Aar. Nu gaar jeg ganske nøgtern gennem en brasiliansk Urskov . . . 
Aa, saa intenst jeg længes efter at komme til at leve i Ro og 
ikke have en eneste ny Genstand i min NærhedU Hjem! hjem! 
»Det er næsten altfor betagende at tænke sig, at næste Efteraar 
skal jeg se Bladene falde og høre Rødkælkerne synge i Shrewsbury. 
Indtil de mindste Træk er mine Følelser som en Skoledrengs. 

Jeg betvivler, at nogensinde en Skoledreng har længtes saa stærkt 
efter sine Ferier, som jeg længes efter at gense Eder alle«. 

De sidste Dage om Bord var han »halvt død, halvt levendec . . . 
»Den første Dag i Diligencen trættede mig; men efterhaanden som 
jeg nærmede mig Shrewsbury, forekom alt mig venligere og 
kønnere. De dumme Mennesker i Vognen lod til at mene, at 
Markerne var ikke en Smule mere grønne end ellers! . . .« Og 
da han atter har Hjemmets Jord under sine Fødder, »opdager han, 
at han skriver det dejligste Vrøvl. En, to, tre af vore Arbejdsfolk 
ga? sig i Gaar straks i Lag med Arbejdet og blev til Ære for 
Master Charles* Hjemkomst ganske forfærdeligt drukne. Hvem 
indestaar for, om ikke Master Charles selv faar Lyst til at gaa 
ben og blive tosset!« . . . 

Det havde været en Yndlingsvending hos Darwin, dette 
med at »blive tosset« af Glæde. Her, i hans første Brev efter 
Hjemkomsten, mens Lykkefølelsen flygtigt forynger ham, løber 
Vendingen ham for sidste Gang i Pennen. Saa forsvinder »Master 
Charles«, — og »Charles Darwin« er aldrig paa Nippet til at 
>blive tosset t, af Fryd. 

4. 

Han blev en 3 Ugers Tid i sit Hjem; maatte saa til Greenwich 
for at pakke sine Beagle-Sager ud; rejste frem og tilbage mellem 
Shrewsbury, London, Cambridge; bosatte sig et Fjærdingaar i sidst 
nævnte By; og flyttede endelig (Marts 1837) til London, hvor han 
levede som ugift til ind i Januar 39 . . . »Disse to Aar og tre 
Maaneder«, siger han, »er de virksomste, jeg nogensinde har op- 
levet«. Fraregnet en lidt længere Udflugt i 38 tog han sig kun 
en sjælden Gang nogle faa Dages Ferie. Han ordnede, fordelte, 
bearbejdede sine Samlinger; skrev sin Rejsebog, noget af sin Bog 
om Koralrevene og af »geologiske Iagttagelser« , forberedte Ud- 
givelsen af »Beagle-Expeditionens zoologiske Resultater« og for- 
fattede flere geologiske Smaaafhandlinger. Og han omgikkes 
mange Mennesker og fungerede som Sekretær i det t geologiske 
Selskab«. 

Dermed er endnu ikke det vigtigste fortalt! . . . Man véd, 
at han allerede paa Beagle-Rejsen havde tænkt over Arternes 
Oprindelse. Tanken slap ham ikke, og han begyndte at samle 
sammen Eksempler paa, hvordan Dyr og Planter ændres. I 

Tilskueren. 1889. 13 



Digitized by Google 



228 



Darwins Liv og Breve. 



Juli 37 gav han sig til at føre Bog over saadanne Eksempler, 
læste en Masse, spurgte sig for hos Gartnere og Opdrættere. Han 
saå snart, at naar Menneskene havde Held med sig til at skabe 
nyttige Racer af Dyr og Planter, saa var det, fordi de »valgte«: 
de bevarede nogle og tilintetgjorde andre Ændringer. Men hvor- 
ledes der i Naturtilstanden kunde blive Tale om en Udvælgelse, 
forstod han ikke. Indtil han, i Oktober 1838, tilfældig kom til at 
læse Malthus' Bog om Befolkning: da slog det ned i ham, at Til- 
værelseskampen kunde i Naturtilstanden spille en lignende Rolle, 
som Opdrætterens og Gartnerens Valg, >Her havde jeg saa endelig 
en Teori, hvormed jeg kunde arbejde«. 

Hvad havde nu bevirket, at dette kunde slaa ned i ham? 
Hvordan havde hans Stemningsliv og hans Tankeliv udviklet sig 
efter Hjemkomsten? 

Den første Maanedstid var der, selvfølgelig, blevet >snakket 
og lét — ikke for Uger, men for Aar«; »hans Hukommelse var 
helt fortumlet ovenpaa alt dette Spektakel«. Saa kommer der 
imidlertid en Reaktion. Han bliver vranten, ugrundet mistroisk, 
uretfærdig, underligt arrig i sine Domme. »Det smudsige, hæslige 
London« er ham »et gement, røgfyldt Hul«; Zoologerne er lutter 
>lavt tænkende, kivesyge, udannede« Skabninger; ingen har ordenlig 
Interesse i Livet; selv er han ubestemt, modløs. ... I Løbet af 
1837 begynder han at komme i Ligevægt. Han har mødt Op- 
muntring (uden hvilken han næppe havde kunnet drive det til. 
noget!), Livet lægger sig til Rette for ham. 1 Stedet for at skælde 
over andre, ha reel lerer han nu saa smaat, og harcellerer samtidig 
over sig selv. »Et Par korte Opsatser«, skriver han i Juli 37, 
»er blevet gunstigt optaget af de store Lys(!); det giver mig 
megen Tillid og, haaber jeg, ikke for stor Forfængelighed, skøndt 
jeg tilstaar, at jeg kun altfor ofte synes mig som en Paafugl, der 
beundrer sin Hale«. Grundstemningen er nærmest en lidt vemodig 
Resignation. »Mit Liv er meget optaget«, hedder det, »og skal t 
haaber jeg, altid blive saa, skøndt Gud véd, at et saadant Liv 
har mange alvorlige Skyggesider«. Hans Sygdom har ogsaa rnældt 

sig ; ved hver en Sindsbevægelse faar han pinefuld Hjærtebanken 

Men ind i Aaret 1838 klarer det op. Nu har han Sans for at 
udpønse en harmløs Spas; nu er en god Bog ham »klar som Sol- 
skin«, og han har ingen Fornøjelse af sin Læsning, naar han ikke 
kan »tale om den« ; nu henrykkes han af Ytringer som, at »Viden- 
skabens egentlige Væsen er Forudsigelse« eller at »Videnskabens 

Lov er Fremskridte ; ja nu kan Uger igennem »hele Naturen synes 
ham saa lykkelig, som han er selv«. Saa rolig eller idyllisk 
lykkelig, maa man vel sige! ti han >lever meget stille og derfor 
behageligt«; og hans Tid er metodisk og uforanderlig inddelt: 
først 2 Timers Arbejde, saa Gaaen ud, saa 2 Timers Arbejde, saa 
Gaaen ud osv., Dag efter Dag. . . . 

Denne Proces — en Kommen til Ro i det nye Jeg, som 
Rejsen havde udformet! — illustreres af hans forandrede poetiske 
Smag. Milton forlades, Coleridge og Wordsworth bliver hans 
Yndlingsdigtere. Navnlig Wordsworth; han roser sig af at have 
læst hans »Excursion« to Gange. Og hvem er Wordsworth? En 
poetisk Landskabsmaler, en Samler- Natur, der opsparer Natur- 
indtryk til senere Beskuelse og Nydelse, og som sætter sig til Op- 
gave >at meddele de jævneste og mest naturlige Begivenheder et 
Skær af noget overordentligt ved at tvinge Sindet til at rette sig 
paa den Skønhed og de Undere, den virkelige Verden upaaagtet 
udfolder«. Dette, kan man sige, maatte jo ogsaa være noget for 
den rejsende, som Darwin havde været, og for den Naturforsker, 
som han var i Færd med at blive. Men Wordsworth er mer end 
dét. Hans Poesi er »Sindsbevægelser erindrede i Ro«; han er 
Forherligeren af den »Manddomsalderens stille Tilegnelse af Naturens 
menneskelignende Stemninger, der er fulgt paa Ynglingeaarenes 
umiddelbare og heftige Glæde over Naturskønheden« ; han er Englands 
store Idyl -Digter 1 ). Og som saadan drog han > Mennesket« i 
Darwin til sig. 

Hin Proces illustreres fremdeles af en Forandring i Darwins 
religiøse Følelse, der igen muliggør en Forandring af hans Teologi 
. . . Men uden en forandret teologisk Opfattelse hos ham kunde 
JÅrlernes Oprindelse« ikke være bleven til! 

Darwin »tror ikke, at den religiøse Følelse nogensinde har 
været stærkt udviklet hos ham«. Dog havde hans Stemningsliv 
ført ham til »en fast Overbevisning om Guds Tilværelse og Sjælens 
Udødelighed«. Endnu under Beagle-Rejsen var den Overbevisning 
urokket og ofte levende: han siger selv, naar der kom Liv i den. 
»Den Sindstilstand«, skriver han, »som storartede Scener 
vakte hos mig, og som var meget inderlig forbunden med en Tro" 
paa Gud, afveg ikke væsentlig fra dét, der hyppig kaldes Følelsen 
for det ophøjedec ; og han sammenstiller Sindstilstanden med »de 



l ) Se G. Brandes „Naturalismen i England* S. 60 ff. 

mægtige, skøndt ubestemte, men lignende Stemninger, som Musik 
vækkere Med andre Ord, hans religiøse Forestillinger var associerede 
med, de bares oppe af den særegne Art »Lyrikc, der var i ham: 
af hans Begejstring, hans Ævne til at betages, gribes, synke hen i 
studsende, beundrende Hengivelse. »Nu derimod«, tilføjer han 
saa — og dette »nu« turde referere sig allerede til den sidste Del 
af Rejsetiden! — »nu derimod vilde selv de mest storartede 
Scener ikke lade den Slags Overbevisninger og Stemninger opstaa 
i min Sjæl«. Nej, ti »storartede Scener« eksisterede overhovedet 
ikke længer for ham, han fornam dem ikke længer som storartede. 
En eneste Gang endnu (i Maj 38) synes han under en Kirkekoncert, 
at et Kor »fik virkelig Murene til at ryste«; ellers vil man i alle 
hans Breve fra efter Rejsen ikke finde bevaret noget helt ud »op- 
højet« Indtryk, kun idylliske. En vis Drivkraft i ham var som 
sagt bleven slappet. Før havde den, under et mægtigt Pres, drevet 
hans Stemning som en regnbueglitrende Springvandsstraale højt, 
højt op i Æterens Blaa: og paa de øverste Perler havde sitret i 
Solen et gyldent Glimtende, — enStjærne, — Stjærnen, som ledte 
vise Mænd til Østerland. Nu mægtede denne Drivkraft, naar 
den anspændtes, kun at sende Stemningen lavt til Vejrs, og hvad 
der havde syntes før en himmelsk Stjærne saas som et Guldæble, 
skabt af Mennesketanker! 

Men dét, Mennesker har skabt, ræsonnerer Menneskene 
over. — »Om Bord paa Beagle havde jeg været helt ortodoks . . . 
og citeret Biblen som uigendrivelig Autoritet i moralske Spørgsmaal 
. . . Men paa denne Tid, det vil sige 1836 — 39, var jeg efterhaanden 
kommen til at indse, at der var ikke mere Grund til at tro det 
gamle Testamente end Hinduernes hellige Skrifter . . . Ved fortsat 
Eftertænken førtes jeg lidt efter lidt til ikke mer at tro paa 
Kristendommen som en guddommelig Aabenbaring . . . Jeg var 
imidlertid meget utilbøjelig til at opgive min Tro«. Han udmalede 
sig, at man ved Udgravninger vilde kunne finde gamle Dokumenter, 
som Ord til andet skulde bekræfte Evangeliernes Beretning; hans 
Forstand udpønsede mulige * Bevismidler« for Evangeliernes Sandhed 
. . . Men saa snart Kristendommen hos et Menneske blot, eller for- 
trinsvis, skal bæres oppe af Ræsonnementer, er den dødsdømt i 
dét Menneske. »Ikke-Troen sneg sig saare langsomt ind i mig, 
og var tilsidst fuldstændig. Det kom saa langsomt over mig, at 
jeg følte intet Ubehag . . .« 

Gennem den »teologiske« Frigørelse fjærnedes en Hindring, 
som ellers vilde have gjort det umuligt for Darwin at undfange 
sin Teori: 1ste Mosebogs Skabelseslære forpligtede ikke længer! Og 
mer end dét! Idet endog selve Gudsbegrebet sattes under Diskussion, 
fjærnedes tillige en Opfattelse, som — ikke nødvendigt, men vane- 
mæssigt var og er forbunden med den gængse kristne Guds-Tro. 
Det er Opfattelsen af Gud som direkte Frembringer af alle det 
organiske Livs Former. I et Brev fra en langt senere Tid (1859) 
skriver Darwin med Føje, at »han er overbevist om, da det første 
Gang blev eftervist, at Torden og Lyn er Følger af sekundære 
Aarsager, har mange beklaget at skulle opgive den Idé, at hvert 
Lyn blev frembragt af Guds direkte Haandc For de kosmiske 
Fænomener og for det uorganiskes Fænomener havde Flertallet 
af det 19de Aarhundredes kristne dog ophørt at tro, at Gud var den 
umiddelbare Aarsag; men med Hensyn til det organiske Livs 
Fænomener troede og tror de, at Gud er det. Den gængse kristne 
Gudstro var og er vanemæssigt forbunden med Tro paa den 
organiske Naturs guddommelige »Planmæssighed«: og med den 
kan ingen gennemført Evolutions-Hypotese forliges. Først altsaa 
da Darwin var kommen bort — til Stadighed ikke just fra Troen 
paa en Gud, men for bestandig fra det gængse Gudsbegreb, først 
da var det muligt for ham at tænke sig Arterne dannede ved 
den gennem Tilværelseskampen realiserede Udvælgelse af tilfældige 
Variationer. Ti saa vel med Ordene »Tilværelseskamp* og »Kvalitets- 
vare (naturlig Udvælgelse) som med Ordet »tilfældig« skydes en 
lang naturlig Aarsagsrække ind mellem Fænomenerne og Gud, — 
med Ordet »Tilfælde« jo endog en saa lang, at Menneskeøjet 
ikke mægter at forfølge mer end dens alleryderste Led . . . 

. . . Maaske ét Forhold endnu bør drages frem til Forklaring 
af »Darwinismens« Tilblivelse. — Der er ikke i Darwins Breve og 
Optegnelser nogen ligefrem Tilkendegivelse om, af hvad Stemning 
hans rationalistiske Kritik blev født. Men saa ofte han tvivlede 
om en Guds Tilværelse (og længere end til Tvivl gik han aldrig, 
end ikke naar han gik yderligst!), — bestandig støttede han sig 
til denne, og kun til denne Indvending: »der er saa megen Lidelse 
i Verden!« Dét maa have været det oprindeligste og dybeste 
Vantrosmotiv i hans Bevidsthed. Hans sensible Medfølelse med 
alt lidende gav ligesom Materialet til dette Vaaben i Kainpen med 
Gud; hans Sygelighed og hans før Hjemkomsten trætte, efter 
Hjemkomsten arrige Lede ved Forholdene smedede Vaabnet. Det 

maa, selvfølgelig, været blevet til paa Tider, hvor han »saa surt«, 
paa Livet; hvor han var i en Stemning, saa Lidelsen her i Verden 
syntes ham det overvejende, Glæden det underordnede, for- 
svindende 1 ). Imidlertid — dersom den Stemning havde sat sig 
fast, hvis han altsaa var bleven »Pessimist«, saa kunde han umuligt 
have faaet den Idé, han fik, ved Læsningen af Malthus' Bog. Ti 
for at én skal tilegne sig og skabe ledende filosofiske Ideer af 
dét, han læser eller møder paa sin Vej, er det jo ikke nok, at 
Forskertrangen er stærk i ham: der maa tillige mellem det, han 
sidder inde med, og det, han optager, være hin hemmelighedsfulde 
Paarørenhed, som Kemien med Hensyn til Stofferne kalder »kemisk 
Slægtskab«. Og Ideen, som Darwin greb eller inspireredes til, 
var en afgjort optimistisk Idé. Han havde omgaaedes meget 
med Opdrættere og hørt om deres Gerning: nu opfattede han, 
kortelig sagt, Tilværelseskampen som den vældige og stilfærdige 
»Opdrætter« af det organiske Livs Former! Men allerede Forestil- 
lingen »Opdrætning« har ligesom festlig Glans omkring sig. Den 
minder, det er sandt, om Slid og glippede Haab og fejlslagne Forsøg 
og mange Slags Ofre; men langt, langt stærkere lyser den dog ud 
over Iagttagelsens og Eksperimentets Glæde og peger mod det 
lykkeligt naaede Maal: at der dannes en ny Varietet, nyttig og 
tilfredsstillende for den, som dannede den! I Virkeligheden: bag 
det Darwinske Begreb »Kvalitetsvalg« (naturlig Udvælgelse, naturlig 
Opdrætning) dæmrer en Anelse om Noget eller Nogen — »Naturen«, 
»Gud«, et Ufatteligt og Navnløst! — der glæder sig over, at 
Livets Former ændres og fuldkommengøres til at passe efter de 
skiftende Forhold. Der er forbundet med hint Begreb en Tilfredshed 
over et uendeligt og universelt Nytte-Fremskridt ... Og nu for 
Individernes Vedkommende, for hver enkelt i det Livets Mylder, 
som gennemgaar Tilværelseskampens Opdrætter-Proces? Ja, ogsaa 
for Individerne — eller for det langt overvejende Flertal af dem — 

') Den eneste Dagbogsnotits fra Tiden Juli 37— Februar 38, der aabner 
Indblik til hans Følelsesliv, er følgende. Og man lægge Mærke til, hvorledes 
Lidelsen specificeres, udmales, medens Glæden summarisk og tørt fejes af: 
„Hvis vi vilde lade vore Formodninger løbe af med vor Forstand, saa 
kunde Dyrene, vore Brødre og Kammerater i Smerte, Sygdom, Død. 
Lidelse og Hungersnød, vore Slaver ved det møjsommeligste 
Arbejde, vore Kammerater ved vore Fornøjelser — de kunde have 
Del i vort Udspring fra en fælles Stamfader, vi kunde alle sammensmeltes 
med hinanden 44 . 

forudsætter Darwins »Opdrætnings«-Idé et Overskud af Lykke. Ti 
den Opdrætten maatte hurtigt tage Ende, hvor de opdrættede var 
mere syge end sunde, havde niere Lede for end Lyst til Næring, var 
mere uvillige end villige til at forplante sig osv. osv. Der vilde 
slet intet »Kvalitetsvalg« kunne komme i Stand, hvis ikke man — 
med Darwin! — antog, »at alle følende Væsner var dannet saa- 
ledes, saa de i Almindelighed nød Lykke«. Men en Idé, hvis skjulte 
Basis er: at »Lykken er afgjort fremherskende her i Verden« — 
den tilegnes eller undfanges kun i et Menneske, som føler sig 
lykkeligt. Han fylder med sin egen Lykke den Verden, om hvis 
Sorg og om hvis Glæde vi intet kan vide . . . Man har da ogsaa 
set, at just i det Halvaar. da Darwins Hovedteori blev til, Darwin 
selv ligesom lyste af dyb og sikker Glæde. Og det er let at gætte 
Grunden dertil. I Oktbr. 1838 var det, at han læste Malthus' Bog, 

d. 59 Januar 1839 holdt han Bryllup med sin Kusine, den 

udmærkede Onkel Jos' udmærkede Datter, Emma Wedgwood! 

For saa vidt har da Gud Amor haft en Finger med i 
»Arternes Oprindelse« Uden Darwins lykkelige Kærlighed vilde 
»Darwins Teori« ikke være bleven til! 

5. 

Efter at Darwin havde giftet sig, boede han 2*4 Aar i 
London. Huset var lille og uanseligt, Udstyret (syntes han selv 
senere) var ganske forfærdelig hæsligt, og det Stykke Have, der 
hørte til Stedet, havde nok ikke stort andet at byde paa end 
»skident Græs«. Alligevel følte han sig øjensynlig inderligt lykkelig 
dér, saa længe han var rask. Man hører det i en Udtalelse som 
denne, fra Oktbr. 39: »Naar nogen lever slille i London, da er 
der ikke Magen til dets Stilhed, — der er noget storartet ved 
dets røgfyldte Taage og ved den dumpe, fjærne Larm af Drosker 
og Kareter. I Sandhed, Du kan vel skønne, at jeg bliver en 
fuldblods Londoner, og jeg soler mig i Tanken om at skulle blive 
her et helt halvt Aar nu«. 

En, der i dét Aar og sammen med en af Officererne fra 
Beagle mødte ham paa Gaden, skildrer ham ofter Hukommelsen 
som »en noget høj og bredskuldret Mand, der holdt sig lidt forover 
bøjet; han havde et indtagende og livfuldt Udtryk, naar han talte, 
havde buskede Øjenbryn og en hul, men blødt klingende Stemme. 
Den Maade, hvorpaa han hilste sin gamle Bekendt, var sømandsagtig, 

d. v. s. henrivende, frimodig og hjærtelig« . . . Ogsaa dette 
lille Øjebliksbillede peger tilbage til en Grundstemning af glad 
Tilfredshed. 

Sidst paa Aaret fødtes saa hans første Barn. Han begyndte 
øjeblikkelig at »studere« det, iagttog og optegnede alle dets Livs- 
ytringer. Og hvor omhyggeligt han iagttog, kan ses baade af 
hans (ogsaa paa Dansk oversatte) Afhandling om Barnet og af 
Meddelserne om det i hans »Sindsbevægelsernes Udtryk«. Samtidig 
var han imidlertid saa betaget og forelsket i den Lille, som nogen 
Fader kan være. Saaledes som det mer og mer blev hans Vane, 
antager hans Glæde Form af Railleri over ham selv. »Den Lille 
er saa bedaarende, at jeg tør ikke gøre Fordring paa at kaldes 
beskeden. Jeg gad høre den, der mente at kunne »smigre« os 
med den Smaa; for jeg gad høre den, der kunde sige noget til 
den Smaas Ros, som vi ikke i Forvejen er fuldstændig overbeviste 
om. Jeg har ikke haft fjærneste Anelse om, at der kunde bo 
saa meget i et 5 Maaneders Barn«. — — I Forbigaaende sagt var 
den karakteristisk for Darwin, denne nøje Forbindelse af Iagttagelses- 
lyst og dyb Hengivenhedsfølelse. Regnormene, som han studerede, 
blev ham en Slags beundrede Venner; han kunde formelig »kæle« 
for en smuk Blomst; og om Plante- Frø, som han eksperimenterede 
med, brugte han det Udtryk, at »de forbistrede smaa Slubberter vilde 
ikke mache ret!« Maaske han saå saa meget nyt, fordi han holdt 
saa meget af dét, han saå paa. Dog var det kun de eller det 
Smaa, der fristede hans Iagttagelsesævne. Sig selv, siger han et- 
steds, har han aldrig studeret. Og heller ikke andre voksne lader 
han til at have givet nøje eller længe Agt paa . . . 

Han arbejdede flittigt i hine henved tre Aar. Men en stor 
Del af Tiden var han syg. Det var begyndt for Alvor, dette hans 
Livs Martyrium, som han søgte at holde indenfor visse Grænser 
ved en saa beundringsværdig gennemført Regelmæssighed i Leve- 
vis, og som han bar med et endnu langt beundringsværdigere 
Taalmod. I 1840 kan man træffe et saa heftigt Udbrud af ham 
som dette: »Jeg er bleven en kedsommelig gammel aandløs Hund 
mod hvad jeg var før. Jeg tror, man bliver dummere, naar man 
bliver gammel«. Men allerede i Sommeren 41 er Heftigheden 
stilnet af til et tungt Hjærtesuk: »Fader lader ikke til at vente«, 
skriver han, »at jeg skal komme til Kræfter igen før om adskillige 
Aar (eller: for ret mange Aar?). Det har kostet mig bitter For- 
sagelse at naa til den Overbevisning, at »Væddeløb er kun for de 



Digitized by Google 



Darwins Liv og Breve. 



235 



raske«, og at jeg sandsynligvis ikke vil drive det til videre end 
til at nøjes med at beundre de Fremskridt, som andre gør i 
Videnskabene 

Af Helbredshensyn besluttede han saa at flytte ud paa 
Landet. Træt af at lede efter en Bolig valgte han endelig Down. 
»Jeg tror, jeg har aldrig været paa et mere fuldkomment stille 
Stedt, skrev han om det. Down ligger nogle og tyve engelske 
Mil fra London. En stejl (nu gennemskaaren) Banke dannede 
ligesom en Skranke for al Indtrængen fra den store By, der kun 
røbede sin Tilværelse nu og da ved at slaa et Røgslør ud over 
Himlen. Jærnbane fandtes ikke, vilde man til London, maatte 
man køre med Vogn. Til den anden Side, mod Syd, spærrede 
en Kæde stejle Kridtbjærge af fra det saakaldte Skovdistrikt. 
Mellem disse Kridtbjærge og Darwins Hus var blot Marker og 
Skov: ingen Villaer! »Vi er absolut i den yderste Udkant af Verdenc 
Dog laa der en engelsk Kvartmil fra Stedet en lille Landsby med 
3- 400 Indbyggere. Men selv den havde noget verdensforladt ved 
sig: lutter Familjer, som havde boet der i umindelige Tider, 
gammeldags Kirke, bugtede, stenede, stejle Markveje som eneste 
Forbindelseslinjer med Livet udenfor . . . Selve Huset endelig 
var »godt og meget hæsligt«: en firkantet, tre Etages, teglhængt 
Bygning med en fuldkommen bar og trøstesløs Have, uden Spor 
af Grupper af Buske. Der var midlertid >smaa Udsigter over fjærnt 
Land og et taalelig kønt Sceneri«. Mod Syd stod spredte paa 
Marken temmelig store Ege og Asketræer. 

Den 14 Septbr. 1842 drog Darwin ud i denne Afsideshed. 
Haven blev omdannet, Huset pudset op og udvidet. Og i alt Fald 
i de første Aar gik Livet til Tider rørigt og rask. Til Hest og 
til Fods, altid ledsaget af sin Hund, strejfede Darwin om paa 
Egnen; han kendte dens Fuglereder, han sneg sig ind paa dens 
vilde Dyr: en Dag overraskede han en sovende Ræv, en anden 
Dag løb et Par smaa Egern op ad hans Ben og Ryg, medens 
deres Moder oppe i Træet skreg angest efter dem. Og han tog 
til Middag inde i London og saa tit Folk hos sig. »Et mere 
gæstfrit og i enhver Henseende tiltalende Hus at komme i kan 
man ikke tænke sig«, fortæller én (om Aarene 1844—47). »Der 
var lange Spadsereture og Tumlen paa alle Fire med Børnene og 
Musik, som endnu klinger for mine Øren. Darwins eget hjærtelige 
Væsen, hans Leen af fuld Hals, hans inderlige Glæde ved sit 
Hjemliv og sine Venner; Spadseren af hele Selskabet sammen med 

ham; og saa de enkeltes Samtaler med ham inde i hans Arbejds- 
værelse, hvor Spørgsmaal blev drøftet fra alle Naturvidenskabens 
Sfærer«. Men — ovenpaa saadanne fornøjede Timer kom snart 
voldsomme Kuldegysninger og Opkastninger. Mer og mer stavns- 
bandt Sygdommen ham. Og medens den store Verden rykkede 
hans ensomme Villa nærmere, synes han selv at isoleres i stigende 
Grad. Slægt og Venners Besøg ændrede saa godt som ikke længer 
hans næsten paa Minutet inddelte Dag. Den store Ensformighed 
i hans Liv paatrykker det et Præg af stor Fjærnhed. 

I den lille Kreds, der fra nu af alene kunde paavirke ham 
personligt, ser man først elter Hustruen. Sønnen Francis vogter 
sig, i selvfølgelig og fin Pietet, for at tale nærmere om »noget 
saa helligt« som den livsvarige Hengivenhed, der inspirerede 
hendes »uafbrudte og ømme Omhu« for Darwin. Hun veg ikke 
fra ham, delte alle hans Hviletimer med ham, skærmede ham 
mod Uro og Besvær og Ubehag. Uden hendes Omsorg vilde han 
umuligt have kunnet udholde de stadige Lidelser, saadan som han 
gjorde. Darwin selv siger i et Brev, at »ingen kan være for 
venlig mod hans dyrebare Kone, der er mange Gange værd sin 
egen Vægt i Guld«. Men om hendes Indflydelse paa ham — 
intet Ord! Et Sted omtales hendes »Hjærtensglæde« ved nogle 
frisindede Ytringer om religiøst Fremskridt. Senere faar man en 
Gang det Indtryk, at »Damerne« i Darwins Hjem har ængstet 
sig for, at han skulde forarge for stærkt. Maaske hans Hustru 
nu og da har lagt en Hæmsko paa hans Opfarenhed. Om saa 
er, har hun dog kun hjulpet det dybeste i hans Natur til Sejer; 
ti intet var ham til syvende og sidst mere imod end at tale offentlig 
om Ting, som han ikke havde undersøgt og gennemtænkt. Han 
ønskede at mangle det Mod til at være blotte »Meninger« bekendt, som 
nogle med tvivlsom Ret sætter højt. Derimod havde han (med 
sin Hustru til Støtte) Mod til bestandig at være sine Grunde og sin 
samvittighedsfulde Forsknings Resultater bekendt, — — og dette 
sidste Mod lader til at have gavnet ham og Verden bedst. 

Hans Børns Trivsel og Glæde fyldte ham med Lykke. Der 
er et lille Træk, som betegner Forholdet mellem dem og ham. 
Naturligvis var hans Arbejdstimer strængt fredede: men alligevel 
kom en Dag en af hans Smaadrenge spankulerende ind til ham i 
Arbejdstiden og søgte at bestikke ham, med en Sikspence, til at 
gaa ud og lege med. Han maa have været dem en hyggelig 
Legekammerat, skøndt han aldrig var rigtig overgiven . . . Stærkere 

end af deres Glæde optoges han dog af Bekymring for deres 
Fremtid. »Hvor overvejer ikke Fremtiden Nutiden, naar man er 
omgiven af Børn!« hedder det i et af hans Breve fra 52. Han 
gik længe i bestandig Angest for, at hans Sygdom skulde nedarves 
paa dem. Hans Tanker maa hyppigt have kredset om det Spørgs- 
maal, hvordan han skulde holde Lidelser borte fra dem. En Dag 
skriver én lejlighedsvis til ham om Kloroform, som man just 
havde begyndt at anvende; og i Darwins Svar forekommer den 
karakteristiske Bemærkning, at »naar man tænker paa sine Børn, 
gør det sandelig en lille Forskel i Lykkefølelsen« at vide, at der 
nu er dette smertestillende Middel. Blev et af Børnene syge, 
kunde Udtrykket i hans Ansigt af Medfølelse og Sindsbevægelse 
være saa stærkt, saa Barnet knap kunde taale at vide ham i 
Stuen hos sig. Og da en lille Datter dør for ham, er hans Sorg 
af gribende Inderlighed og Varighed. Det Par Sider, han ned- 
skriver til Erindring om hende, har ved sin dybe Følelse Rang 
med det skønneste i nogen Literatur. Over to Aar senere »kan 
ban knap endnu fatte sig til at tænke roligt paa hende«; og han 
mindes hende smerteligt til det sidste. 

Men foruden at Børnene holdt hans Følsomhed ved Magt, 
udvidede de hans Interesser. En Tid lang i alt Fald sysselsatte 
Skole- og Opdragelses-Spørgsmaal ham meget. Han »hadede 
Skoler og hele det System at ødelægge Familjehengivenheden« ved 
at drage Børnene bort fra Hjemmet; paa den anden Side mente 
han, at en Skole gav bedst Menneskekundskab, og han »turde 
ikke udsætte et ungt Menneske for Verdens Fristelser, uden at det 
forinden havde gennemgaaet en stor Skoles mildere Skærsild« . . . 
»Den gamle stereotype, enfoldige klassiske Opdragelse« kunde 
»ingen foragte oprigtigere« end han. »Jeg bilder mig ind (skøndt 
det er maaske kun en Indbildning)«, skriver han, »at jeg hos min 
ældste Søn kan iagttage de klassiske Studiers slette og indsnævrende 
Indflydelse paa den aandelige Udvikling, idet de indskrænker 
Interessen for alt, hvor fornuftmæssig Slutten og Iagttagen kommer 
med i Spillet«. Hans Ideal af Skoleundervisning var den, som 
opøvede i at iagttage og slutte, og som gav almene Kundskaber. Som 
Opdrager selv iod han sine Børn have fuldstændig Frihed, svarede 
dem med fuldkommen Oprigtighed paa alle Spørgsmaal, talte 
maaske aldrig et haardt Ord — og var baade elsket og dybt 
respekteret af dem. 

Om hans øvrige Familje tier Brevene næsten helt. Det Lidt, 
det er, ligesom sammenfattes i en lejlighedsvis Bemærkning om: 
at den ikke-naturforskende Del al Familjen plejede at drille ham 
med hans Ideer og Forsøg, og at dét havde >vænnet ham til at 
vente Modsigelse, ja endog Haanc af Publikum. Ved »Haanc 
forstod han »spottende Spøge; hvor en anden vilde sige: »der 
blev Du tørt ordenlig af«, sagde han: »der blev Du godt haanet«. 
Maaske det overdrevne i Udtrykket peger tilbage til, at han en 
Tid lang daarligt har kunnet taale Ironi eller Satire. Men da 
den omsider kom ude fra Publikum, baade Modsigelsen og >Haanen«, 
endog med Skældsord og Mistænkeliggørelse i Følge, da tog han 
den med en mærkelig sund Beskedenhed og Selvbeherskelse. Saa 
godt som aldrig lod han sig friste ud i Skænderi ; og meget hyppigt 
gottede han sig selv ganske hjærteligt over de Hib, man langede 
ud efter ham. Har hans Familjes drilske Seen ned paa hans 
Gerning bidraget til at udvikle dette, saa har den gjort ham god 
moralsk Nytte — og sparet ham for adskillig Lidelse og Tids- 
spilde. Ti ovenpaa hvert Anfald af Vrede eller Ærgrelse blev han 
uundgaaelig syg og arbejdsudygtig i flere Dage. 

Af langt sikrere og ogsaa større Betydning for ham var 
dog hans Venner. Det var lutter Videnskabsmænd eller viden- 
skabeligt interesserede Mænd. Deres Arbejder, deres Talent, 
deres Karakterer blev en Slags Ungdomskilde for den Trang til 
at beundre og til at give sig hen, som var hans Væsens dybeste 
Drag og Betingelsen for hans Forskerstorhed. Hvor han var 
ærbødig stolt af dem! hvor han solede sig i deres Værd! der er 
noget af den rolige Forelskelses Glæde i hans evige Lovtaler over 
dem. Han var ganske vist mere et ivrigt Hoved end et hurtigt 
Hoved: lige straks saa' han ikke »Træerne for lutter Skov«, han 
maatte have sundet sig efter et Indtryk, før han blev sig bevidst 
alt, hvad der var i det 1 ). Men er det ikke betegnende, at i 
første Øjeblik mældte sig ufravigelig kun Henrykkelsen over 
det gode og aldrig Uviljen mod det forfejlede? Samtalerne, den 
flittige Brevveksling med, Tilsendelsen af Artikler og Bøger fra 



- ') Hans Ivrighed illustreres lydeligt af Vanen, han havde, til, naar han 
brugte Billeder, at slaa to Billeder sammen i ét, og til at gøre enhver For- 
klaring til en lang Række Parenteser: de første Par Ord, han sagde, 
bragte ham til at tænke paa en mulig Indvending mod hvad han vilde 
sige, den tænkte Indvending førte ham saa over til et nyt Punkt, o. s. v. 
— Af disse Vaner er der Mærker nok i hans Bøger. 

Vennerne livede Gang paa Gang op i ham de Ævner til at holde 
af, til at undre sig og beundre, som i Videnskabens Tjæneste førte 
ham fra Iagttagelse til Iagttagelse og fra Opdagelse til Opdagelse. 
Og ikke nok dérmed! de fyldte ham tillige med Lykken ved at 
vide sig afholdt, og de styrkede hans Tro paa sig selv. Der er 
et rørende Brev til den af hans Venner, som stod hans Hjærte 
nærmest, Botanikeren Hooker, han, der var »saa honnet, saa 
aaben og saa beskedent, og som havde »et saa roligt, velvilligt 
og intellektuelt AnsigU. I det Brev fortæller Darwin, at han først 
havde faaet officiel Meddelelse om en videnskabelig Æresbevisning, 
og den havde ladet ham fuldstændig ligegyldig; men saa kom 
Hookers Brev derom: »og saa stor er Virkningen af Varme, 
Venskab, Velvilje, at nøjagtigt den samme Kendsgerning, meddelt 
som De gjorde det, fik mig til at blusse af Glæde, saa mit Hjærte 
bankede stærkt«. Eller tag et andet Brev til Hooker: »Deres 
Venlighed og Hengivenhed skaffede mig Taarer i Øjnene. Lad 
Folk snakke længe nok om Berømmelse, Ære, Fornøjelse, Vel- 
havenhed: det er ikke andet end Smuds altsammen i Sammen- 
ligning med hjærtelig Hengivenhedc Saa meget var Venskabet i 
hans Liv. Og hvad var ham saa ikke dét, at de kæreste af hans 
Venner sluttede sig til hans Anskuelser! I »Darwinismens« første 
Tid, da Folk gik den med et Skuldertræk forbi, eller siden hen, 
da man i zelotisk Iver søgte at lægge den for Had, da plejede 
Darwin i sine Breve at anlægge Navnefortegnelser over dem, som 
var paa hans Parti. Først var der nok kun 3, saa blev der 
4 — 5 — en halv Snes. Men med disse tre og med denne halve 
Snes bag sig følte Darwin sig tryg. Hvad saa dygtige og sand- 
hedskærlige Mænd havde anerkendt, det maatte have noget af 
den sande Sandhed i sig! Det laa ikke til ham hverken at tænke 
eller at tale som en Posør: ellers vilde han vel have tænkt og 
sagt, at med den Hær skulde hans Anskuelser »erobre Verden«. 
Men han havde dog noget saadant paa Følelsen , — og den 
Følelse har bidraget sit til at holde hans Ro og hans Arbejds- 
lyst oppe. 

Naturligvis kom saa åndet til. Det f. Eks., at hans Bøger 
blev solgt og vakte Opsigt, fik vist adskilligt at sige: i det mindste 
spores der, efter at »Arternes Oprindelse« hurtigt er blevet ud- 
solgt, en paafaldende Fart og Energi i hans Breve, som om han 
nu førte sig frejdigere og spændstigere. Men det nære paavirker 



Digitized by Google 



240 



Darwins Liv og Breve. 



alligevel stærkere end det fjærne. Saa naar denne ensomme, af 
store Lidelser altid truede og næsten daglig pinte Mand gennem 
en lang Aarrække kunde bevare og udvikle sig paa én Gang som 
et udmærket Menneske og som en rastløs, atter og atter banebrydende 
Forsker, — saa gaar éns Beundring og Taknemmelighed overfor ham 
næppe paa Afveje, om den søger at medomfatte Hustruen, som 
skabte hans Hjem, og det Par Venner, som var dets bedste Gæster. 

6. 

Darwin levede i Down i 39 1 /* Aar, over Halvdelen af sit 
Liv 1 ). Derude blev næsten alle hans Skrifter til: først et Par 
geologiske Arbejder og det møjsommelige Værk om Cirripedierne; 
saa de store »Udviklings«-Bøger; endelig ind imellem dem og efter 
dem hans Orkidé-Bog, Undersøgelserne om de insektædende Planter, 
de klattrende Planter, Blomsterformerne, Planternes Bevægelses- 
ævne, hans Bog om Regnormene og en Mængde botaniske, geolo- 
giske, zoologiske og psykologiske Afhandlinger. En blot og bar 
Liste over hvad han har udgivet gør allerede et ret overvældende 
Indtryk. Og hvis man saa yderligere vil lade Blikket løbe ned 
ad et Par Sider i en af hans Bøger, skal Sidernes Sammenstuven 
af Fakta nok faa gjort Overvældelsen komplet. Men den, der ikke 
selv er vant til at forske, faar endda knap en klar Forestilling 
om, hvor stort Slid og Slæb der ligger bag. Saa mange Bind 
havde Darwin 1856 læst og gjort Uddrag af til sin »Arternes 
Oprindelse«, at alene til at gaa Uddragene igennem og ordne 
dem (altsaa ikke til selv at skrive) mente han at maatte have 
mindst et Aar. Og tag saa hans Forsøg, hans Iagttagelser! Alle 
de Forsøg, der ingen Vegne førte hen, hører man intet om; de 
Forsøg, der lykkedes, har taget Time paa Time i Uger, Maaneder, 
Aar; og tit er af de lykkede Forsøg og de gjorte Iagttagelser 
kun de blevet offenliggjorte, som angik den og den ene Art. Han 
bar sig undertiden ad omtrent som Digteren, der ganske vist i 
git Liv havde set en Masse Smaahykleri hos baade Krethi og 
Pleti, men som saa dog nøjedes med at skildre den ene, fuld- 
blods Tartufife. 

En Vane hos Darwin gjorde ham det muligt at faa saa 
meget bestilt. Han læste aldrig en Bog mer end én Gang. Alt, 

') Under Overskriften til denne Artikels første Afsnit er D/s Fødselsaar 
fejlagtigt trykt som 1808. Han fødtes 1809. 

hvad han overhovedet kunde faa Brug for i den, tog han 
med det samme og registrerede og indordnede det i Rubriker, 
saa selve Bogen fra nu af var ham som en kærneløs Nød. Hans 
store Erindringsævne — navnlig hans eminente Begavelse som 
>Seer€ — tillod ham desuden, naar han bragtes til at huske paa 
noget, som han havde læst, at »se for sige Stedet, hvor det 
maatte staa , samt den Art Skrift , det var trykt med . . . Lige 
saadan beflittede han sig paa, straks den første Gang at faa sine 
Eksperimenter til at lykkes, og kun yderst nødig gentog han et 
Forsøg, som var blevet udført med al tænkelig Omsigt. Han noterede 
saa op ikke blot Eksperimentets Svar paa selve det Spørgsmaal, 
han just havde paa Hjærte, men ogsaa de flest mulig ledsagende 
Fremtoninger, — nøjagtigt som han under sin Læsning uddrog 
af en Bog baade det, der støttede, og det, der stred imod hans 
Opfattelser. Man vil heri genfinde hans yderligt udviklede Ordens- 
Sans, som bl. a. gjorde ham ogsaa næsten pertentlig prompte i 
Forretningssager. Øjeblikkelig, naar han havde haft den mindste 
Udgift, noterede han den; og han holdt af at gøre Regnskab op 
trods nogen Bogholder. — Underligt nok lader dette Anlæg 
hyppigt til at være associeret med en halvt sindssyg Lyst til at 
spare paa Papir. Hos Darwin var Papir-Spareriet saa temmelig 
en Mani. 

Brevene giver mange gode Bidrag til Udtydning af hans 
Bøger, for saa vidt som de siger én, hvad og hvor meget 
han lagde ind i en De) af de Ord, han brugte. Og i alt Fald for 
»Arternes Oprindelsest Vedkommende hjælper de én saa nogen- 
lunde til at kunne forfølge hans Anskuelsers Vækst. Men de 
yder næppe synderligt Materiale for selv det forsigtigste Forsøg 
paa at ville forklare i det enkelte Darwins Teorier eller 
Iagttagelsesrækker som naturlige Udslag af dette særlige og 
saadan og saadan udrustede Menneske Darwin. Sir Hooker 
skriver etsteds i et Brev de gyldne Ord, at »enhver Med- 
delelse af naturvidenskabelige Fakta, hvor rigtig den end kan 
være, er kun rigtig i Forhold til Iagttagelsesmidlerne og til lagt-* 
tagerens Synspunktc Udvid, som rimeligt er, Sætningen til ogsaa 
at omfatte Slutninger fra naturvidenskabelige Fakta, vov med 
andre Ord at sige den paradoksalt udseende Trivialitet, at der 
findes kun grumme lidt »objektiv Videnskabe og slet ingen »upersonlig 
Sandhede: - og man vil komme til at haabe af saa omfangsrig 
en Publikation om en Videnskabsmand som nu denne Brevsamling, 

at den skal lære én at se ogsaa hans videnskabelige Gerninger 
som en Slags Afspejlinger af ham selv og hans Forhold. Noget 
i den Retning giver vel Darwins Breve, og noget giver hans Søns Ind- 
ledninger 1 ). Men ved en rigeligere Aftrykken af D.'s Notitsbøger 
kunde man saare let have givet noget langt mere og langt værdi- 
fuldere. 

De store Grundtræk i Darwins Forskerfysiognomi, og 
som man atter og atter bliver opmærksom paa under Læsningen 
af hans mange Breve,. hvoraf kun en fire, fem Stykker ikke om- 
handler videnskabelige Æmner, — det er væsentlig dem, som 
ovenfor udledtes af Brevene og Dagbogen fra Beagle-Rejsen. Først 
dét, som sammenstilledes med Sansernes Hyperæsthesi hos de 
nervøse, nemlig hans forunderligt skærpede Blik for det smaa. 
Med Rette turde han kalde sig selv »en ren Millionær paa 
forunderlige og mærkværdige smaa Faktac. — Saa er der hans 
Vakthed, hans altid vaagne Interesse for alt. Naar andre er 
stærkt optagne af en Ting, er det jo gærne, ligesom deres >Sjæls 
Øjet fik Skyklapper paa og ikke kunde se andet end netop dette 
ene. Darwin derimod — han sidder f. Eks. i Sommeren 63, midt under 
en hidsig Kamp om Udviklingslæren, og skriver betagen løs paa 
sin »Dyrs og Planters Varieren« : og saa faar Hooker pludselig en 
skøn Dag en Epistel fra ham om »en lille Kendsgerning, der har 
overrasket ham c, nemlig at en Plante i hans Arbejdsværelse ruller 
bestandig sine smaa Grene op og ud igen. — Endelig hans umætte- 
lige Lyst til at eksperimentere, hans Spørgesyge overfor Naturen, 
og hans mærkelige Greb paa at stille sine Spørgsmaal paa den 
nemmeste, den mest praktiske Maade. Det er et rent digterisk 
Talent hos ham, et Udslag af hans Indbildningskraft, — der da ogsaa 
var saa levende, at naar han læste i en Rejsebeskrivelse om Gang 
over slemme Broer, fik han »en fortvivlet ubehagelig Følelsec, og 
han »blev angestc under Skildringen af en Snestorm. . . . Alt- 
sammen voksede det naturligvis ved den stadige Øvelse, og alt 
bares det oppe af en nervøs Konstitution, der var som Fyr og 
Flamme sammen med sindig Stædighed. Man ser, hvordan han, 
formelig som en Buldog, bider sig fast i sine Æmner og ikke 

*) Der oplyses bl. a., at Darwin kun brugte faa og simple Instrumenter, 
samt at han havde en blind Tillid til Instrumenter, saa han ikke selv 
faldt paa at undersøge, om f. Eks. en Maalestok var nøjagtig inddelt 
Han angav ogsaa »Tommer omsat i Millimetre* efter en gammel Bog, 
hvis Angivefser viste sig at være ukorrekte. 

lader sig ryste af, skal der end gaa ti, tolv, tyve Aar, før han 
faar Bugt med dem. Og saa er han dog bestandig dirrende af 
Utaalmodighed, farende op, synkende sammen, jagende paa, uden 
Ro og uden Rast. Hans Søns Beskrivelse af, hvordan han eksperi- 
menterede, anskueliggør saa nogenlunde denne paafaldende Aands- 
Beskaffenhed. Han skulde f. Eks. undersøge Rødderne paa nogle 
Bønner. »Omhyggeligt og langsomt blev de smaa Stykker Karton 
befæstede; men de mellemliggende Bevægelser var alle raske, 
blev udførte med en Slags undertrykt Ivrighed, ... og jeg husker 
de gesvindte Bevægelser af hans Hoved op og ned , naar han fra 
den iagttagne Genstand saa 1 ned til sine Notitser«. 

Det, der forbavser én mest under Læsningen, er saa, at denne 
Vitalitet, denne Livskraft slet ikke synes at tage af. Og det 
uagtet Darwin er saa syg, bestandig syg! Det er som et Urværk, 
stillet ud i Regn og Støv og Slud, Aar efter Aar, Aar paa Aar: 
og dets Hjul bliver ved at dikke rastløst — og regelmæssigt! 
Læser man Brevene, saadan som de er grupperede i Bogen, 
nemlig efter de Arbejder, som de omhandler, saa vil man i 
det højeste henimod Bogens Slutning studse ved nogle trætte Ud- 
brud om, at nu er der vel næppe lang Tid tilbage. Skøndt — 
trætte Udbrud husker man da ogsaa fra 20—30—40 Aar tidligere 
(om end maaske lidt mindre matte da i Klangen)! Først naar man 
ordner sig alle Brevene efter Tidsfølgen, gaar det op for én, at 
der er dog en Slappelse. De humoristiske Vendinger forsvinder 
saa temmelig, og de sproglige Udtryk for Sindsbevægelserne bliver 
adstadigere. Darwin bliver nu ikke mere »stiv« af Forbavselse 
eller Skræk, ikke heller »springer han op« ved Læsningen af 
noget, eller er nær ved at »rævnet af Beundring, eller tror, at 
en anden, som læser ham, »vil stønne og tænke«, og han kommer 
ikke mer til at »skælve« ved en andens Kækhed. I 50'erne kunde 
han slutte et Brev: »Jeg er det elendigste, mest omtaagede, en- 
foldigste Dyr i hele England og nær ved at hyle af Ærgrelse over 
min Blindhed og Indbildskhed. Altid Deres ulykkeligste Darwin«. 
Sidst i 70'erne derimod lader han i en omtrent tilsvarende Sinds- 
stemning det være nok med at undertegne sig »Deres taabelige 
Ven«. Der er altsaa en Afslappelse, — om end besynderlig svag. Han 
klager f. Eks. over, at de nye Ansigter (og Scenerier), han som 
70aarig ser, dem har han ganske glemt efter en Maaneds Forløb. 
Men selv i denne Alder er hans Erindring af det kort forinden 
sete skarp, »som havde han Fotografier af det for sig«, og sine 

Tilskueren. 1889. 16 

ældre Bekendtes Ansigter kan han endnu se »levende for sig og 
faa dem til at gøre alt, hvad han vil.« Og med de 70 Aar fyldt 
kan han ogsaa »gløde fuldstændig over sit Arbejdet, han kan 
»gennem g lød es af Glædet ved Erindringen om et Fund, — og 
der kan løbe ham i Pennen den for ham saa betegnende Under- 
skrift »Deres altid urolige VenU 

Maaske han, ubevidst, havde beflittet sig paa en Slags 
Hygiejne, der hjalp til at holde hans Aand ung. Altid havde 
han samtidig to eller tre forskellige Arbejder for. Han »fuskedet 
(som han kaldte det) rundt i alle Naturvidenskabens Afdelinger, 
læste endog indviklede fysiske og matematiske Afhandlinger, som 
han delvis »ikke forstod«. Og endelig læste han daglig eller lod 
sig forelæse Rejsebrivelser, filosofiske Skrifter, Romaner. En 
saadan Afveksling plejer at forynge. Selv finder han da ogsaa 
et Aar før han dør, at »hans aandelige Tilstand har ikke for- 
andret sig i de sidste 30 Aar«. Undtagen, tilføjer han, i ét Punkt: 
han kan ikke mere holde ud at læse blot en Linje Poesi. Ved 
Poesi forstaar han Vers«. Et Landskabs Skønhed gør ham endnu 
stadig urolig af Betagethed, en rørende Melodi faar ham endnu 
ufravigelig til at græde, og han hører om og om igen med 
usvækket Nydelse Walter Scotts eller George Eliots Romaner. 
Men Vers — Shakespeares Vers — keder ham. De imødekom 
vel heller næppe den Smag for det idylliske, der havde udviklet 
sig hos ham 1 ). Og desuden lader det jo virkelig til, at en ener* 
gisk og versificeret Digtning har ondt ved at trives sammen med 
stærke naturvidenskabelige Interesser. Det kan da næppe være til- 
fældigt, at f. Eks. i vore Dage Romanens Eneherredømme fulgte 
lige i Hælene paa Naturvidenskabens Opsving. 

Hans moralske Jeg synes én lige saa uforanderligt. Ogsaa 
dér mærker man , at Affekterne taber efterhaanden ganske lidt i 
Styrke; men det er det hele. Opfarende, som han var af Tempera- 
ment, kunde han som Mand i det første Øjebliks Hede bruge i 
sine Breve meget haarde Ord om Modstandere (»uslet f. Eks.); 
da han er gammel, bliver Udtrykkene mere overlegne, men derfor 
ikke mindre skarpe. Og saa snart han er i Ligevægt, ser han 

J ) Den sidste Gang, hvor „to søde, allerkæreste Strofer er nok til at faa 
ham ung igen og til at elske Poesien med fordums Varme 14 , omtales i 
et Brev fra Novbr. 64. Versene er disse (af den Tennysonske Idyl „Enoch 
Arden"): „and he meant, he said he meant — Per haps he meant, or partly 
meant, you well". 

retfærdigt — sjældent retfærdigt — paa andre; han er dem i 
Sandhed en billig Dommer. Den megen Tale om hans store Be- 
skedenhed har ikke været tomt Mundsvejr. Han følte sig ydmyg under 
Ros, eller den opflammede ham til > at se at være saa omhyggelig 
som blot muligtc Og hans stærkeste Selvtillid eller Selvfølelse 
var denne, at han »havde arbejdet saa godt og saa anstrengt, 
som han paa nogen Maade kunde: og mer kan et Menneske ikke 
gøre c. 

Det vilde kun daarligt sømme sig at stable Darwin op til 
at være en Teaterhelt, en overnaturlig Ædelmodighed. Han var 
et Menneske som vi alle. Da Wallace indsendte Beretningen om 
sin, selvstændige Opdagelse af »Natur-Opdrættelsensc Betydning 
for Udviklingen, og da Lyell og Hooker holdt paa, at saa skulde 
Darwin lade sin, lige saa selvstændige Skitse om den samme Opdagelse 
trykke samtidig (for at bevare sin Prioritets-Berømmelse), saa gik 
Darwin ind paa at gøre det. Det kostede ham en heftig Kamp 
med sig selv, men — han resignerede og renoncerede ikke. Man 
læse imidlertid det Brev, hvormed han (d. 18de Juni 58) sender 
til Lyell den Afhandling, han lige har modtaget fra Wallace. Og 
man erindre sig, at Darwin den Gang i tyve Aar havde samlet 
sit uhyre Materiale; at han to Gange havde nedskrevet en Frem- 
stilling af sine Udviklingsideer; og at han siden 56 arbejdede 
paa et Værk om dem, der vilde være blevet 3—4 Gange saa stort 
som >Arternes Oprindelset. Saa var det, Wallaces lille Af- 
handling kom! Darwin skrev saaledes til Lyell: >I Dag har 
Wallace sendt mig indlagte og bedt mig befordre det videre. Det 
forekommer mig vel værd at læse. Deres Udtalelser om en 
Straf — at man vilde komme mig i Forkøbet — er gaaet i Op- 
fyldelse. ... Vær saa god og send mig Manuskriptet tilbage, som 
Wallace ikke taler noget om, at han ønsker jeg skal lade trykke; 
men jeg vil naturligvis straks skrive og tilbyde ham at sende det 
til et eller andet Tidsskrift. Saa vil hele min Originalitet, af hvad 
Omfang den nu kan være , være tilintetgjort. . . . Min kær Lyell, 
oprigtigst Deres Darwint. 

Det er i dens kritiske Øjeblikke, man skal søge at belure en 
Menneskesjæl, hvis man vil have at vide, hvad den er værd. I 

dette for Darwin saa store Øjeblik ja! det er et Menneske, 

fuldt af Lyst til at udmærke sig, der sørger i hine Linjer over, at 
hans Livs store Haab er bristet. Men der kan vel næppe være 
to Meninger om, at saadan skriver og saadan sørger i et saadant 

16* 

Øjeblik kun et udmærket Menneske, én, hvem man har baade 
Ret og Pligt til at kalde en fuldt ud honnet Karakter. . . . 

De sidste Ord, der anføres af ham, er fra Natten før hans 
Død, efter at han med stort Besvær var blevet kaldt til Bevidst- 
hed igen. »Jeg er ikke det mindste bange for at dø«, sagde han. 
Og de Ord, hvormed Bogen om ham slutter, er nogle, han ned- 
skrev i 1879: »Jeg tror, at jeg har gjort ret i, altid at følge 
Videnskaben og vie den mit Liv. Jeg føler ingen Samvittigheds- 
nag, som om jeg nogensinde skulde have begaaet nogen stor 
Synd; men jeg har saare ofte beklaget, at jeg ikke har gjort mine 
Medskabninger mere direkte godte 

Han vilde gærne have været ogsaa en stor Filantrop, lader 
det til. Paa sin Vis, ved sit Eksempel, blev han dog — og kan 
han blive — en Velgører for mange. 

Vilhelm Møller. 

i. 

Det var en Aften i Senhøst — Sneen bredte allerede sit 
Tæppe over Bjærgene, og langs Skraaningerne drev Hyrderne 
deres Hjorde til Dalen. Over alle Tinder laa Stjærnehimlen klar; 
da fortalte hun mig, indhyllet i sin Kaabe, paa Slotsterrassen, 
hvor vi stod og hvor de sidste Roser blomstrede uden Duft, mens 
i Daldybet Floden sang, sin eneste Kærligheds Historie: 

— Ja, jeg har elsket og endnu kan jeg skælve, naar jeg 
tænker paa denne Mand, hvis Navn jeg aldrig har kendt og med 
hvem jeg kun én Gang har talt — endnu efter femten Aars 
Forløb. 

— Om jeg dog kunde male ham, som han stod der ved 
Indgangen til den »Engelske Have«, rank og saa ung, med sit 
Hoved som den florentinske St. Georgs, saa trodsig, saa hadefuld 
og skøn .... og saa bedrøvet. I Vatikanet har jeg sét Træk 
som dette Ansigts, og jeg har genfundet det i Petersborgs 
Eremitage, hvor man har slynget Vinløv om Antinous' Haar 

— De engelske Damer bøjede sig ud af deres Vogne paa 
hans Vej, og de glade Munchenerinder stod stille. 

— Men han saå kun mig, forstenet ved sin Port til den 
engelske Have, med sit Blik, der lyste — af Had. 

— Ogsaa jeg dirred' af Harme, naar jeg bøjede ind ad 
den gitrede Port og saå ham, ubevægelig, rank med sine grønlige 
Øjne; jeg satte mig paa min vanlige Bænk: timevis tog jeg ikke 
Blikket fra det dejlige Ansigt, som Raseriet gjorde blegt 

— Aa — aldrig blev der elsket som vore to Øjenpar 
elskede. 

— Et Aar mødtes vi der — jo, min Ven, et Aar ... jeg 

var seksten den Gang og han vel tyve der blev aldrig talt 

og aldrig vekslet Hilsen . . . Kun vore Øjne blev mætte — i Syn. 

— Og da vi skiltes, troede jeg endnu, at .... Elskov 
var Had. 

Min Veninde taug, og man hørte i det store Landskab kun 
Flodens Sang og Hjordenes Klokker. 
Saa talte hun igen: 

— Men vi har mødtes en Gang et Steds, hvor jeg sang. 
Det var i Norden. Han spillede i Orkestret og var blevet stor 
og plump. 

— Og dog lod jeg ham kalde, jeg op fra sit Orkester, 

sagde, det var en gammel Kammerat, stod foran ham igen som 
ved Porten til den engelske Have: 

— Er De her?, spurgte jeg blot og kunde næppe tale. 

— Ja, jeg er her, svarede han, og han saa hjælpeløs paa 
mine Diamanter fra St. Petersborg og min gyldne Kappe, Gaven 
fra Magnaterne i Pest — hjælpeløs som jeg paa ham: 

— Vi elskede ikke mer. 

— Men i denne Time — og hun krammede, min Veninde, 
Hænderne om sin Kaabe — gav jeg mit Alt for en Stund paa 
min Bænk i den engelske Have, mit Liv for at naa ham en eneste 
Dag, min florentinske Georg 

Dæmpet lød Flodens Sang, paa Bjærgene glimtede Sneen. 
Efteraarsroserne stod ved vor Fod — uden Duft: 

— Men kunde jeg blot male hans Skønhed , hviskede han 
stille igen. 

Langt saå vi ud over Dalen og vendte tilbage, til Gæsterne 
i hendes Slot. 

II. 

— Det var i Kaukasus, fortalte min Veninde, mens vi sad 
i den persiske Sal, paa Slottet, alene, og Vasili havde fyldt de 
glødende Kummer med den russiske Røgelse. 

— Vi var kommet derhen gennem »Passernest evige Sne, 
hvor Døden truer. Lavinernes sorte Flag hang tæt over de stejl- 
ende Heste. 

— I Faareskindspelse kom »Fyrsternec til Koncert. Tyve 
Rubler lagde hver paa Iudgangsbordet. Bifaldet var Gulvslag 
med deres vældige Stokke. 

— Var Koncerten forbi, bad de os næste Dag at spille igen. 
Og atter kom Rublerne frem af de Faareskindspelse — ti Dage 
spillede vi for »Fyrsternec, Dag efter Dag. 

— Han, Armenieren, sad midt iblandt dem, blankøjet og 
stolt. Paa Mændene saå han som den unge Drot. Ved mig hang 
hans Blik som en Hinds. 

— Da den tiende Aften var omme, var det ham, der bad, 
ban alene: 

Syng igen, Signora. 

— Jeg rystede kun paa Hovedet. Jeg maatte bort. 

— Men da vi kom ud til Slæden, stod han der, bleg. Og 
ban bøjede sig rask og drog sin Klinge fra Damaskus, og han 
brød den over sit Knæ. 

— I Sneen laa han, da han lagde dens Stykker for 
min Fod. 

Min Veninde taug. Med træt Haand pegede hun i sin 
persiske Sal paa den sønderbrudte Elskovs-Trofæ. 

III. 

De sad i Musiksalen, Pianisten, Rubinsteins Arvtager, 
Maria Wilt, Primadonnaen, Husfruen og Russerfyrsten og han 
Kong Ludvigs Ven — i Kreds om Abbéen, Pianoets Eneherre, 
som blunded. 

De hviskede om Lykke og Ære. Om Slot i Normandi og 
Formuer, høstede i Amerika. Og Rejser — til Australien, hvor 
de hvide Maanenætter er skønnest, og Kaukasus, hvor Kvindernes 
Læber er som den dunkle Granat. 

Maria Wilt vilde Ro paa et Slot i Siebenburgen ; Kongens 
Ven talte længe om Kloster og Messer i Vatikanet. 

Saa vaagnede Mester-Abbéen. Og Husets Frue sagde rask 
og med en lille Latter: 

— Mester, nævn os Livets Lykke. 

— Livets Lykke? svarte Mesteren; og mens et Smil, som 
saå han i ét Nu tusinde Undersyner, gik over hans Ansigt, 
hvis Hæslighed for to Menneskealdre var selve Billedet paa Geniet, 
sagde han: 

— Vær unge og elsker. 



Men saa blev der tyst i Salen. 

Herman Bang. 



Digitized by Google 



1864: Preussiske Forhold og preussisk Krigshistorie. 

Den officielle Krigshistories sene Fremkomst. — (Tilskyndelse — 
Forhindring). Preussiske Konfliktforhold før Krigen — : I. Militær- 
konflikten. — 11. Bismarcks Program. — III. Bismarcks Kampstilling i For- 

Den officielle Krigshistories sene Fremkomst 

Det er jo mærkværdigvis først paa nærværende Tidspunkt, 
hvor vi allerede befinde os i selve Jubilæumsaaret for den anden 
slesvigske Krig, at denne her hjemme kan vente indgaaende Be- 
handlinger paa Basis af officiel preussisk Krigshistorie. Først for 
et godt Aars Tid siden naaede denne nemlig til Afslutningen af 
1864, og da i en Fremstilling, der med al sin stilistiske Talent- 
fuldhed stiller ikke ringe Krav til den, der fuldt vil tilegne sig 
den. Den udmærker sig allerede ved sit respektable Omfang men 
langt mere dog ved sin Utilgængelighed for Hurtiglæsning og 
allermest ved sin tavse Fordringsfuldhed med Hensyn til de 
Hjælpemidler, der maa hidkaldes for dens fyldestgørende For- 
staaelse. 

Tilskyndelser. — Dette saa lange Tidsforløb er vel allerede 
i og for sig ret mærkeligt, men ganske særlig værdigt til Op- 
mærksomhed viser det sig dog først, naar det betænkes, at den 
preussiske Hærinstitution siden sin mægtige Genfødelse — der 
som bekendt indlededes for netop 30 Aar siden — fremfor nogen 
anden har vedkendt sig det Princip, at de militære Begivenheder* 
Hæren under Krigstilstande har gennemlevet, bør bringes til dens 
Kundskab saa hurtigt som deres forsvarlige hisloriografiske Behand- 
ling blot maatte tillade. Og naar det endvidere bemærkes, i hvor 
ypperlig en Grad den preussiske Generalstab i øvrigt har vidst at 
gennemføre dette Princip, og gennemføre det selv under de 

vanskeligste Omstændigheder med en Dygtighed, som Verden uden 
Overdrivelse kan siges ingensinde at have set Mage til paa dette 
Omraade. — Naar det saaledes allerede raaatte erkendes — af 
Fjende som af Ven — som noget beundringsværdigt, at den 
historiske Afdeling af den Store Generalstab i Berlin formaaede 
paa en forholdsvis meget kort Tid at fuldende sin monumentale 
Fremstilling af den saa begivenhedsrige Krig, som Preussen i 
1866 førte med Østerrig og det tyske Forbund, saa kunde Beun- 
dringen kun yderligere stige ved at se, at den mægtede at afslutte 
sin berømte Bearbejdelse af den vældige fransk-tyske Krig saa 
ekspedit, at denne efter et Tiaars Forløb kunde foreligge Europa 
i en tysk, fransk, engelsk og italiensk Udgave, til Trods for den 
uhyre Stofmængde, der krævede hen ved 300 Trykark, fordelte i 
5 stærke Bind. 

Hvorfor blev da dette Princip saa fuldstændigt 
opgivet for Krigen af 1864, at man først i 1887 kunde eller 
vilde afslutte dens Fremstilling? Principet beror jo dog i første 
Linje paa Erkendelsen af, at det under Nutidens saa ilsomme 
Udvikling af Krigsmidlerne er af stor Vigtighed, hurtigst muligt 
at faa de virkelige Resultater og Erfaringer, disse under virkelig 
Krigsanvendelse have fremkaldt, nøje konstaterede og gjorte til 
Fælleseje som Grundlag for Fællesarbejdet paa den videre Ud- 
vikling. Skulde altsaa den Store Generalstab muligvis have fundet, 
at den dansk-tyske Krig var den altfor lille, for lidet lærerig 
under dette Synspunkt og for ubetydelig i det hele? Nej, dette 
maa under ethvert Synspunkt synes umuligt. Ti tvært imod, i 
ren teknisk Henseende dannede denne Krig netop i ganske sjælden 
Grad et Skelnemærke, og i videre Forstand var den lige saa 
utvivlsomt af den største Betydning for den preussiske Hærinsti- 
tutions Udvikling. 

Hvad først det tekniske, særligt Krigsmateriellet angaar, 
behøves kun et Par Purikter at erindres, for at Forholdet kan 
staa klart — Det var saaledes i denne Krig første Gang, at 
Fængnaalsgeværet — med hvilket Hærens Bevæbning 6 Aar 
tidligere var gennemført — fik Lejlighed til at gøre en Effekt, 
som vakte almindelig Overraskelse; — og naar nu den Store 
Generalstab ses f. Eks. i Anledning af Lundby Affæren at obser- 
vere: »det her opnaaede Resultat lod allerede erkende, til hvilken 
Betydning dette Vaaben maatte naa i vel skolede og sikkert førte 
Troppers Hænder«, saa er denne Observation sikkert meget 

træffende — som det østerrigske Felttog noksom viste — men 
desto besynderligere lyder da dette »allerede« nu efter Forløbet 
af over et Par Decennier, i hvilke Haandskydevaabnenes Udvikling 
forlængst bar gjort dette anpriste Gevær til en blot Musæums- 
genstand. Vilde det ikke have været ret opmuntrende for den 
tyske Soldat, for hvem saa tykke Uvejrsskyer allerede da ophobede 
sig i Horizonten, om han havde faaet denne Dokumentation af 
dets prøvede Fortrinlighed fremsat saaledes ex officio med al 
Autoritet paa et mere formaaltjænligt Tidspunkt end i Jubilæums- 
aaret. — For det svære Skyts Vedkommende var Krigen af 
1864 om muligt endnu mere markant; det var jo nemlig første 
Gang i hele Europa, at Hære bevæbnede med riflede Kanoner 
førtes imod hinanden. Det preussiske Artilleri havde i de nærmest 
forudgaaende Aar arbejdet med den største Iver og med Held 
paa Indførelsen af sine nye Skytssystemer; men man var endnu 
midt i Arbejdet. En væsentlig Del af det riflede Skyts af svært 
Kaliber, som medførtes i Krigen, var signeret Anno 1863, det 
ældste var kun to Aar ældre og noget end ikke endnu fast nor- 
meret. End ikke de preussiske Hærførere havde endnu kunnet 
tilegne sig de krigsmæssige Resultater af dette splinterny Vaabens 
uprøvede Virkninger. Preussiske Hærførere ere som bekendt store 
Realister, der staa med begge Ben i Virkeligheden; ligesom de — 
i alt Fald siden deres uforglemmelige Læremester Frederik den 
Stores Dage — overhovedet ikke lide af Tyskernes meget omtalte 
Hang til Teoretiseren, saaledes bygge de saare nødig paa teoretiske 
Resultater, der ikke have bestaaet Virkelighedens Ildprøve. Og 
hvilken Grad af forundret Henrykkelse Friedrich Carls Generalstab 
opfyldtes af i 1864, ved at se Artilleri-Skydebanernes og -Beregn- 
ingernes Resultater dokumenterede i Marken, fremgaar klart af 
de Hymner, til det »wundervollec Artilleri, som hans Generalstabs- 
officer I Grev G. Waldersee opsender i sit nedenfor nævnte Værk 
om denne Krig, f. Eks. ved Synet af noget hidtil saa uset som 
Sønderborgs præcise Beskydning paa halvtredje Fjærdingvejs Af- 
stand. Atter her er der nærliggende Grund til at spørge, om det 
ikke vilde have været nyttigt, med størst mulig Autoritet at belære 
den preussiske Hær om de »underfulde« Resultater, Krigserfaringen 
her havde givet. 

Men, som allerede antydet, ogsaa bortset fra det teknisk 
materielle Omraade havde Krigen af 1864 en vid og ejendommelig 
Betydning for den preussiske Hærinstitutions Udvikling. Denne 

Krig havde jo nemlig at sætte Krigserfaringens Stempel paa den 
store Nyorganisation af Hærvæsnet, som Vilhelm I med Roons, 
Moltkes og Manteuffels Bistand havde indledet i 1859, og som 
han under den voldsomste Konflikt med sit Deputeretkammer 
havde fortsat i de følgende Aar, men som i 1864 endnu ven- 
tede paa sin Afslutning og — fremfor alt — paa Lovgivnings- 
magtens forfatningsmæssige Sanktion. Det var derfor ganske 
udtrykkeligt et af Krigens Hovedformaal at føre et uimodstaaeligt, 
al Modstand besejrende Bevis for Fortrinligheden af denne Reorga- 
nisation og den ved samme indførte Mobiliseringsform — Beviset 
altsaa for Tilstedeværelsen af den Kampdygtighed og det 
Marcheberedskab, der skulde sætte den genfødte preussiske 
Hær i Stand til at løse de Opgaver, som »den selvstændige, 
preussiske Politik« lige siden Bismarcks Overtagelse af Regeringen 
tydelig viste den i Horizonten. 

Forhindring. — Naar altsaa Tilskyndelserne til hurtigt at 
skaffe en fuldt autentisk Fremstilling af den dansk-tyske Krig 
ses at have været af saa ganske særlig Styrke, paatrænger sig 
end mere Spørgsmaalet: Hvorfor har den da ladet vente 
paa sig i henved et kvart Aarhundrede? 

Grunden hertil synes i Virkeligheden kun at kunne være 
en eneste, men denne er til Gengæld i lige saa høj Grad fyldest- 
gørende som nærliggende. — Netop disse Tilskyndelsers særlige 
Styrke krævede nemlig saa ubetinget deres øjeblikkelige Tilfreds- 
stillelse, at Autoriteterne straks maatte kaste sig og virkelig ogsaa 
med allerstørste Iver kastede sig over Krigsbegivenhedernes mang- 
foldige Behandling i Øjeblikkets Interesser. Men det daværende 
Øjebliks politiske Interesser vare, som nys antydet, af en saa 
særdeles dominerende Natur, at denne Behandling i sin Helhed 
ganske og aldeles maatte blive præget af dem. Den maatte blive 
saa tendentiøs, at den mindre kunde betegnes som en officiel 
historisk end som en quasi-officiel, quasi-historisk Behandling. 
Og uden selv at kunne agtes værdig til at tage Plads i den 
preussiske Krigshistories Annaler, maatte den derfor med det 
Autoritets Stempel, som nu en Gang var bleven den paatrykt ved 
Tidernes Uret, nødvendigvis blive en længe varende Hindring og 
en endnu længere varende Gene for en afløsende historisk Frem- 
stilling, der med rette skulde kunne indtage den vakante Plads 
i disse Annaler. 

Hvor særdeles naturlig og forstandig den Store Generalstabs 
Tilbøjelighed til under disse Omstændigheder at skyde sin officielle 
Fremstilling af Krigen ud i Aartier maa forekomme, kan først 
tilfulde erkendes, naar de heraf udspringende mangesidige Vanske- 
ligheder ere tagne i Øjesyn, som den har haft at undgaa, omgaa 
eller overvinde. Og dette Formaal have da samtlige de følgende 
Betragtninger sat sig. Det viser sig imidlertid snart, at Kilderne 
til disse Vanskeligheder baade ere forskellige og forskelligartede. 
En Hovedkilde til dem maa søges i den ejendommelige Stilling, 
den dansk-tyske Krig indtog som en umiddelbar Affødning af 
Preussens indre og ydre Konfliktstilstand paa Tidspunktet for 
Kong Frederik Vils Død; hvornæst andre rige Kilder til dem vise 
sig i de aparte presserende Forhold af militær-politisk Natur, som 
selve Krigen under sit Forløb fremkaldte. 

De nærmest følgende Betragtninger maa derfor naturligen 
forsøge med fornøden Klarhed at præcisere den Situation, hvori 
den preussiske »MilitærkonflikU og Forbunds-Konflikten befandt 
sig paa hint Tidspunkt, samt at undersøge den Behandling, som 
den Situationen saa mægtigt udfyldende politiske Leder — 
Bismarck — lod denne nyde, da ban indledede Krigen imod 
Danmark. Ti kun ad denne Vej kunne jo de korrekte Forud- 
sætninger vindes for det rette Syn paa den Opgave, han stillede 
Krigsførelsen og ikke mindre dens fagmilitære Fremstilling i den 
givne Situations Interesse. 

De preussiske Konflikt-Forholds Udvikling indtil Krigen. 

I. 

Militærkonflikten. 

Da altsaa i 1859 den preussiske Hærs organisatoriske 
Genfødelse indlededes, havde Vilhelm I som »Prins af Preussen< 
allerede fuldbyrdet Genfødelsen af dens faglige Dygtighed, Tone 
og Moral ved en halv Menneskealders utrættelige og højst frugt- 
bringende Arbejde. Ledet af et praktisk Blik, der var øvet under 
et Samliv med Hæren lige siden den store »Befrielseskrigsc Tider, 
havde han vidst energisk at fordrive den Kaserne- og Parade- 
dygtighed, hvori Hærens Fagvirksomhed under en Fredsperiode 
af en hel Menneskealder havde forvitret sig. Og lykkedes ham 
var det tillige, under det kraftigt optagne Fællesarbejde paa 

Udviklingen af virkelig Krigsdygtighed at gennemføre en Tjæneste- 
orden, der virkningsfuldt lagde Ansvarets Pligt og Ret paa ethvert 
enkelt, selv det laveste Trin af den lange hierarkiske Stige. 
Lykkedes ham var det endelig, i Kraft af et virkeligt stort Grund- 
syn — som ingen, end ikke en saa brændende Fjende som 
Gambetta har kunnet nægte sin Anerkendelse — ved store og 
simple Maksimer og ypperlige Anordninger at forme for Militær- 
standen en Art Konstitution, der tillod den i en Ridderordens 
Aand selv at styre sin egen Udvikling, udøvende en betydelig 
Indflydelse paa Beskaffenheden af sin Tilgang og, ved sin æres- 
retlige og øvrige militærretlige Kompetence, en ikke mindre be- 
tydelig paa sin Afgang. 

Da Vilhelm I i Efteraaret 1858 definitivt overtog Regeringen 
som Prinsregent, var denne Genfødelsesproces fuldbragt; hin Stand 
af brutale og bornerte Soldaterdressører, som i Fr. Wilhelm IIPs 
sidste Aar havde ægget Befolkningernes ringeagtende Uvilje, ja 
vel endog bevirket, at mangen rejsende fra nær og fjærn muligt 
undgik »Kasernebyen ved Spree«, var da bleven forvandlet til den 
Befalingsmandsstand , hvis Bedrifter i de kommende Aar skulde 
fylde Verden med Beundring. — For saa vidt stod altsaa allerede 
i 1859 den Hær fuldt færdig, som nu af hele Europa betragtes 
som en Mønsterhær; — men dens rent organisatoriske Genfø- 
delse stod tilbage. Hvor paatrængende nødvendig end denne var, 
mødte den imidlertid parlamentarisk Modstand af en Styrke, som 
vanskeligt vilde kunne forklares, naar ikke Blikket er rettet paa 
de her berørte Forhold. 

Denne store indre Forvandling, der var foregaaet saa helt 
indenfor Hærinstitutionens Grænsser, havde, som rimeligt var, ikke 
kunnet tiltrække sig videre Opmærksomhed udenfor disse, ikke 
blot ikke i Udlandet (man genkalde sig f. Eks. vore indlevede, 
urigtige Opfattelser her hjemme), men end ikke imellem Hjemlandets 
egne Befolkninger. Den Blanding af Uvilje og Ringeagt, hvormed 
disse endnu i Begyndelsen af Fyrrerne havde ledsaget hint lige 
saa anmassende som uhæderkronede Soldatervæsen, havde ikke 
væsentligt kunnet tabe sig. Hærens Optræden imod de politiske 
Bevægelser i Berlin, Dresden og Baden havde lige saa lidt egnet 
sig til at tilintetgøre disse Følelser, som dens eneste Optræden 
imod regulære Tropper: dens i Haanlatter druknede Opmarche i 
Hessen, der førte til Ollmutzer Ydmygelsen. Men dernæst maatte 
onder det skarpt reaktionære Manteuffelske Regimente, der affødtes 

af denne bedrøvelige Ollrautzer Situation og holdt sig lige til 
Wilhelm I.s Regeringstiltrædelse, dette spændte og mistillidsfulde 
Syn paa Hæren naturligen farves af Frygt for mulige Volds- 
handlinger ved dens Hjælp. Og da endelig i 1862 Rygtet mældte, 
at Kongen havde kaldt Otto v. Bismarck Schønhausen tilbage 
fra Frankrig for at overtage Regeringens Førelse, brød denne Frygt 
ud i lyse Luer. Det var ikke længere imod ham som den 
»burschikose Junken og »hule Renommistt at Pressen buldrede, 
men den kaldte til Vaaben imod ham som »Napoleonforguderenc 
og »Stadødelæggerent ! 

Lad det straks være tilføjet, at det aldeles ubegrundede i 
Mistanken om, at Bismarck skulde være udset til at genopføre 
Napoleon III. s »Coup af 2 December c i Berlin, fremgaar lige saa 
klart af det store Program for Preussens politiske Styrelse (se 
pag. 262) han allerede tidligere havde udarbejdet, som af hans 
senere Afslutning af Konfliktperioden — men hint Program var 
for de politiske Partier lige saa ukendt som denné fremtidige 
Afslutning selvfølgelig var det. Denne Mistanke kunde derfor leve 
og virke imod Hæren saavel som imod ham »de feudales Hoved- 
anfører og Typen paa den Uniformen under Kjolen skjulende 
preussiske Statsmande 

I Aaret 1859 havde imidlertid de mægtige Skyer, der 
samlede sig paa den sydlige Horizont, uventet givet de preussiske 
Hærorganisationer Vind i Sejlene. Den østerrigsk-fransk-italienske 
Krig brød ud og Varetagelsen af Preussens eller — efter fleres 
Opfattelse — Tysklands Interesser krævede en storartet Mobili- 
sering, hvilken bevilgedes af Kamrene. I Overensstemmelse med 
den allerede udarbejdede Plan for Hærens Reorganisation udførtes 
nu denne Mobilisering, ved hvilken der formeredes noget over 
Hundrede nye Batailloner og henved et Halvthundrede Eskadroner 
m. m. Og paa den følgende Landdag (Febr. 1860) forelagde 
Regeringen dernæst to Lovudkast. Det ene af disse forlangte, 
under Henvisning til den europæiske Situations vedvarende Uover- 
skuelighed, Bevilling til Nyformationernes Opretholdelse for et 
Aar. Det andet, den saakaldte Militærnovelle, foreslog en 
Reorganisation at Hæren, hvorved denne bragtes op til en Freds- 
styrke henved halvanden Gang saa stor som den bestaaende 
(213000 Mand mod loOOOO), samt en Omordning af Værnepligten, 
hvorved Tjænestetiden i den staaende Hær udvidedes medens den 
indskrænkedes i Landeværnet og medens den aktive Tjæneste ved 

Fanerne fastsattes til treaarig — hvilket vel var i Overensstem- 
melse med den gældende Lov af 1814 men ikke med den gældende 
Praksis, der af Opportunitets Hensyn havde indskrænket sig til 
en toaarig. 

Det parlamentariske Resultat blev, at ved et Kompromis 
imellem Partierne vedtoges Nyformationernes Opretholdelse som 
>et Marcheberedskab indtil 30 Juni 1861c; dermed forkastedes 
Militærnovellen, idet navnlig Modstanden imod den treaarige 
Tjænestetid viste sig uovervindelig. — Aaret efter blev Resultatet 
af Deputeretkamrets Behandling, at der med en meget kneben 
Majoritet (11 St.) og i en lige saa dunkel Form »provisoriske 
bevilgedes henved 8 Millioner Thaier til militære Øjemed. — Men 
fra nu af var der, trods gentagne Ministerskifter og trods en 
Opløsning af Landdagen, der tvært imod endog gav det uheldigste 
Resultat, ikke længere Tale om ekstraordinære Bevillinger, men 
desto mere om nøjagtig Regnskabsaflæggelse for de allerede til- 
delte. Militærkonflikten antog mere og mere Karakteren af en 
Forfatningskonflikt. 

Regeringen mente imidlertid ubetinget at maatte hævde den 
faktisk begyndte, nu tilmed saa langt fremskredne, Reorganisations 
Gennemførelse: — Da den gældende Organisation af 1814 fastsattes, 
beløb Preussens Befolkning sig til 11 Millioner, nu var den stegen til 
18 Millioner. En fuld Tredjedel af det Mandskab, der ved Sessioner 
viste sig vaabendygtigt, maatte bortsendes som uvaabenøvet paa 
Grund af Kadrernes Utilstrækkelighed. Mobiliseringen i 1850 
havde allerede til Overflod vist, hvilke Vanskeligheder og Bekost- 
ninger en saadan nu var belæmret med og hvilken Værdiforrin- 
gelse den tilføjede de overrevne og inegalt sammensatte Afdelinger. 
Fastholdelsen af denne Organisation og den dermed forbundne 
Overgang til Krigsfod, hvor man maatte gribe langt tilbage iblandt 
Landeværnets aldrende Familjefædre , medens unge værnepligtige 
i Titusendevis gik fri, »stred i lige saa høj Grad imod Billighedens 
og Nationaløkonomiens Principer som imod Principerne for Hærens 
Marcheberedskab og Kampdygtighedt. Til den Udvikling af Af- 
delingernes Fasthed, som Nutidens Kampforhold krævede, var en 
treaarig Tjænestetid nødvendig 1 ). Reorganisationen androg vistnok 
en aarlig Merudgift af henved 10 Mill. Thaier; men i Aaret 1820, 



*) For dette Punkts Vedkommende viste Krigsminister Roon sig ikke aldeles upaa- 
virkelig, men Kongen traadte selv frem med en ubetinget Hævdelse af det. 

da Statsindtægteme beløb sig til kun 73 Mill., havde man kunnet 
udrede 27Vt Mill. til Hæren paa Fredsfod — nu derimod beløb 
hine sig til c. 131 Mill., medens disse kun androg 32 4 /s o: l /* 

Deputeretkamrets og Befolkningens Flertal gjorde paa sin 
Side gældende, at Preussens bestaaende Hærorganisation havde 
udviklet sig i Rigets Berømmelses Æra, og at det netop var paa 
Landeværnsinstitutionen dets sande Sikkerhed hvilede. Den store 
»Befrielseskrige var bleven sejerrigt gennemført med Tropper, der 
havde en saare ringe Uddannelse. En saa betydelig Forøgelse af 
Militærudgifterne var finansielt utilraadelig. Og den var tillige 
hensigtsløs; ti hvis Preussen styredes saaledes, at det vandt 
sympatetisk Tilslutning hos de tyske Brødrefolk, saa vilde det 
— ogsaa med dets nuværende Hærforfatning — se sin Sikkerhed 
og Magt fuldt betrygget ved de moralske Erobringer, det vilde 
gøre i det store Fædreland; hvis derimod omvendt Preussen 
isolerede sig og pukkende paa sin Militærstorhed, vilde gaa sine 
egne Vegne, saa vilde disse — hvor moderniseret dets Hærfor- 
fatning end blev — ufejlbarlig føre til Bedrifter som dem i 1850 
og til Resultater som det i Ollmutz. 

Et Kompromis imellem de modstaaende Standpunkter havde 
vist sig stedse mere umuligt. Regeringen havde forsøgt Fyldest- 
gørelsen af sine Fordringer om Nyformationernes Opretholdelse, 
ved at lægge Organisationsforslaget til Side og udelukkende kon- 
centrere sig om disse. Den havde varieret saa vel Formerne for 
deres Fremsættelse som Ministeriets politiske Farve. Den havde 
forsøgt at bevise, at disse Fordringer ikke beroede paa de rege- 
rendes personlige Skøn, ved at lade dem behandle i en stor 
Kommission, i hvilken Krigsministeren indtraadte som refererende 
Medlem, og den havde forsøgt at opflamme den preussiske Militær- 
stolthed ved med ostentativ Kraft at træde op i Forbundsanliggender. 
Men absolut Forkastelse med en stedse mere overvældende Majoritet 
var bleven Deputeretkammerets Svar paa ethvert Bevillingsforslag. 

Regeringen havde saaledes tilbage kun to Retninger at rette 
Blikket i: Opgivelse af Nyformationerne eller Statskup; ti uden 
et saadant at tilvejebringe 10 Millioner Thaier aarlig i et ube- 
stemmeligt Antal Aar, var selvfølgelig ugørligt. Men begge disse 
Retninger førte ud i det umulige. — At opgive Hærens nu faktisk 
bestaaende Ordning, vilde ikke blot være at vende tilbage til dens 
gamle forkastelige Tilstand, men det vilde være at opgive den 
helt og holdent, splitte dens Afdelinger og forvandle dens Kadrer 

tH Kaos; det vilde være intet mindre end Preussens Afvæbning 
paa et Tidspunkt , da Konfliktstilstanden i det tyske Forbund var 
strammet paa en Maade, der ikke gav den indre Konflikt synder- 
ligt efter i Spænding. At gøre Statskup var paa den anden Side 
lige saa umuligt; ti kunde end ganske vist den miskendte, kamp- 
beredte og tilsidesatte Hær hertil yde et lige saa hurtigt og kraftigt 
som næppe helt uvilligt virkende Middel, saasom den ikke var 
edfæstet paa Forfatningen, saa maatte Vilhelm I, der lige saa 
uforbeholdent som offentligt havde aflagt sin Ed paa denne, be- 
tragte en saadan Udvej som værende udenfor al Diskussion 1 ). 

II. 

Bismarcks Program. 
Det var paa dette Tidspunkt, da Kongen efter tre Aars 
Forsøg med Ministerier af alle brugbare Fraktioner — »den nye 



') Disse Edfæs'.elsesforhold have deres ganske ejendommelige Historie, 
som vel kun til Dels turde være bekendt. — For Hærens Vedkommende 
turde det være af Interesse at erindre følgende Hovedtræk af denne: 
Patentet af 5 Decbr. 1848, ved hvilket Fr. Wilhelm IV. indkaldte Land- 
dagen til Revision af Regeringens Forfatnings-Dokument, erklærede: 
»Umiddelbart efter Revisionens Fuldendelse ville Vi foranledige den af 
Os lovede Edfæstelse af Hæren paa Forfatningen«. Men under de paa- 
følgende Revisionsforhandlinger satte Hærens Repræsentanter i begge 
Kamrene (General v. Reyber, v. Voigt-Rhetz, v. Canitz m. fl.) med Krigs- 
minister v. Strotha i Spidsen sig paa det kraftigste imod Indfrielsen af 
dette Løfte. Som Indvending imod Hærens Edfæstelse anførtes navnlig 
dens »Forfatningsstridighed«, fordi den stred imod Art 38: Hæren maa 
ikke raadslaa, og Art 46: Kongen fører Overbefalingen over Hæren. 
Og i Kraft af denne Motivering vedtoges det da, ikke blot at lade For- 
dringen paa Hærens Edfæstelse falde, roen udtrykkeligt at indføre i 
Forfatningen (Art 108): »Hæren tages ikke i Ed«. 

For Kongens Vedkommende maa man vel sondre mellem de For- 
hold, hvorunder Wilhelm I og hans Ministre virkede, og dem, under 
hvilke Fr. Wilhelm IV i hele 8 Aar (1850—58) havde bevaret Manteuffels 
forfatningsangribende Regimente. Fr Wilhelm IV havde nemlig vel 
d. 6 Febr, 1850 aflagt Forfatningseden, men med et vist tilføjet Forbehold 
sigtende til den mangelfulde Fyldestgørelse af hans forudgaaende Budskab 
af 7 Januar. Og saa længe Wilhelm I regerede som Stedfortræder for 
den syge Konge (Oct. 1857— Octb: 1858), gik det paa sammes Konto, med 
samme Ministerium og uden Edsaflæggelse; men da han som Prinsregent 
overtog Regeringen i eget Navn, aflagde han sin personlige Ed paa Land- 
dagens Møde af 26 Oktb. og foretog et Systemskifte ved Udnævnelsen af 
»den nye Æras« Ministerium. 

Tilskueren. 1889. ^ 

Æras Ministeriumt, den gammelliberale Oppositionsmand Auerswalds 
og Herrehuspræsident Fyrst Hohenlohe Ingelfingens — saaledes 
havde set Konflikten stramme sig til absolut Uløselighed, at han 
i 1862 henvendte sig til Bismarck. Denne Statsmand stod vel nu 
helt udenfor alle Fraktioner og Partier, og hans parlamentariske 
Fortid gav ham mindre Udsigt end nogen som helst anden til at 
samle en Majoritet om sig, men hans Program forelaa i den 
klareste Form, og hans Energi havde ikke ladet sig uden de solideste 
Vidnesbyrd. At imidlertid Kongen, selv efter at Ministeriet Hohen- 
lohe var faldet til Jorden som virkningsløst, nærede de største 
Betænkeligheder ved at hidkalde en Mand, hvis blotte Tilsyne- 
komst maatte bringe Chancerne for enhver nærmere eller fjærnere 
umiddelbar Udjævning af Konflikten til at synke betydeligt 
under Nul, maa vel synes forstaaeligt nok. For Bismarck selv 
var dette dog aabenbart temmelig uforstaaeligt. Den treaarige 
Ventetid for Iværksættelsen af hans Program var aabenbart falden 
ham saare besværlig; opfyldt som han var af dettes Enerigtighed, 
af sine uomstødelige Erfaringsresultater og sine store Fremtidssyner, 
maatte han have vanskeligt ved at fatte, at hans »bevingede Orde 
fra hans nu saa fjærne, næsten en halv Menneskealder tilbage i 
Tiden liggende, Junkeroptræden paa den »forenede Land dag c, 
endnu skulde kunne flagre hindrende imellem ham og hans Maal 1 ). 



') Bismarcks private Korrespondance tilkendegiver i en Mangfoldighed af 
lige saa originale som tydelige Vendinger hans Skuffelser paa deres for- 
skellige Stadier. 

Efter Dannelsen af »den nye Æras Ministeriumc udtaler han saaledes 
— 1859 — etsteds sin Trang til at slippe dette evindelige Diplomat- 
•Regime af Depecher, Trøfler og Storkors«; etsteds ønsker han da at 
»trække sig tilbage under Schftnhausens Kanoner«, idet han beklager, 
at der endnu er 4 Aar tilbage af den løbende Forpagtningskontrakt; 
andensteds er det gentagne Gange Bern, han udpeger som et Op- 
holdssted, hvis »Sammensætning af frisk Luft og Kedsommelighed« maa 
være ham særlig gunstig. — Sin Ansættelse som Gesandt i St. Petersborg 
betegner han som en »Henstillen til Afkøling ved Newa«. 

Og da paa det ovenfor omhandlede Tidspunkt Ministeriet Hohenlohe 
har lidt Skibbrud, vender han i Begyndelsen af 1862 atter Blikket 
melankolsk tilbage til hin Tid — : »For tre Aar siden havde jeg vel 
endnu kunnet blive en brugbar Minister, nu staar jeg i mine egne Øjne 
som en syg Kunstberider«. — Marts: hvis der skulde blive gjort Til- 
bud »saa vilde jeg afslaa det; afset fra alle politiske Ufordrageligheder, 
føler jeg mig ikke vel nok til saa megen Ophidselse og Arbejde«. 

Åt Feudalpartiet, som han under sin diplomatiske Virksomhed 
havde stødt fra sig ved sin haardnakkede Opposition imod den 
Manteuffelske Politik, ikke behandlede ham vel i Pressen under 
hans Udlændighed, var noget uundgaaeligt, han med Ro raaatte 
finde sig i »m en gammel Partifælle, der oven i Købet har den 
Ulykke at have sine egne Meninger om mange ham nøje bekendte 
Ting. — Intet overgaar jo Kætterdommen i ens egen Lejre Men 
at den indflydelsesrige Presse, der var Organ for den stærkt be- 
vægede nationale Opinion, vedblev sine heftige Angreb paa ham 
under hans Fraværelse, dette maatte bero paa en Misforstaaelse 
af en saa overfladisk Natur, at den let maatte kunne fjærnes: 
*Dette enfoldige Fjerkræ (Federvieh) af en tysk Presse mærker slet 
ikke, at den arbejder imod den bedste Del af sine egne Bestræbelser, 
naar den angriber mig€. 

Hvad er nu træffende og hvad utræffende i denne stærkt 
karakteriserende Udtalelse? En nærmere Undersøgelse heraf turde 
være den mest direkte Vej til Klargørelse af Bismarcks paabudte 
Stilling til Situationen i dens Helhed og da ogsaa til dennes 
Afløber, Krigsførelsen imod Danmark. — Først altsaa Spørgs- 
niaalet: stræbte Bismarck og den dominerende Opinion, o: den af 
over 20000 Politikere bestaaende > National verein«, imod samme 
Maal? Det Maal, denne mægtige Nationalforening tre Aar tid- 



Under selve Krisen: Bismarck eller Ikke-Bismarck, der i Berlin 
strækker sig over henved et halvt Aar, skriver han (Midten af Mai): 
»Berlin staar mest i Forgrunden; jeg vil intet gøre hverken fra eller til«. 
Faa Dage efter fra Berlin: »Jeg var allerede saa godt som indfanget 
for Ministeriet; nu rejser jeg, saa snart jeg kan komme løs, til Parisc 
(o: som Gesandt) ... »Maaske opdage de en anden Ministerpræsident, 
naar jeg er ude af Syne«. — Ult Mai fra Paris: »Min Forbliven her 
er endnu ikke sikret, før Ministeriet har faaet en anden Præsident i Stedet for 
Hohenlohe«. — Juni fra Paris: »At lade Kongen i Stikken under Sygdoms- 
paaskud, holder jeg for Fejghed og Utroskab. Skal det ikke være, saa 
vil Gud nok lade de søgende linde endnu en, som vil gaa ind paa at 
være Laaget over Potten — skal det derimod være, saa fremad!, som 
vore Kuske sagde, naar de greb Tømmerne. — I næste Sommer bo vi 
formodenlig i Schønhausen«; Midten af Juli fra Paris: Tilladelsen til 
en Badekur vanskeliggøres »fordi Spørgsmaalet om jeg skal overtage 
Ministerpræsidiet derved endnu 6 Uger vilde ligge i Svøbet«. — Bismarck 
rejser nu til Biarritz og skriver efter Badekurens Slutning fra Toulouse 
12 Spt.: »Vished er nu nødvendig eller jeg tager Knald eller Fald 
min Afsked.« — 

17* 

ligere under Beunigsens Ledelse havde sat sig i Eisenachprogrammet 
var at skabe Tysklands Enhed under Preussens Heg- 
moni samt en hermed overensstemmende national 
Repræsentation. Men ingen kan jo nægte, at det var netop 
dette Maal Bismarck gik lige løs paa, naaede med en paafaldende 
Hurtighed og Kraft og kronede med en mærkelig Liberalitet. 
Men hvorfor blev Bismarck da ved sin Tilstedekomst saa grundigt 
skuffet i sin Tillid til, hvad hans intime Forklaringer kunde ud- 
rette, at »National vereim , der havde holdt sig mere og mere 
reserveret overfor Preussen jo længere dets indre Konflikt varede, 
ikke blot ikke nærmede sig ham, da han aabnede Partiet Indblik 
i sit Program men, da det havde hørt paa hans Forklaringer et 
Aarstid og det slesvigholstenske Spørgsmaal da slog ud i lyse 
Luer, erklærede ham i Rigens Akt med al tænkelig Højtidelighed? 

Naturligvis maa Oplysninger herom først og fremmest 
søges i hans Regeringsprogram. Dette indeholdes i den om- 
fangsrige Memoire af Marts 1859, suppleret med en, aabenbart af 
den italienske Krig fremkaldt, storpolitisk Afhandling af 12 Mai s. A., 
som han tilstillede den daværende Regering. Og da dette Program 
er udarbejdet over Motiver, han i sin otteaarige Stilling som 
preussisk Gesandt ved Forbundsdagen i Frankfurt langsommeligen 
har indsamlet, under Manteuffels Ministerium og til saare liden 
Behag for denne sin indflydelsesrige foresatte, og da det endvidere 
er indsendt til Regeringen under Udenrigsministeriets hemmelig- 
hedsfulde Kuvert og først tyve Aar senere er blevet tilgængeligt 
for Offenligheden — maa enhver Tvivl synes umuliggjort om, at 
man jo her har for sig Bismarcks ledende Grundanskuelser, aldeles 
uberørte af mulig Lyst til at vinde enten den øjeblikkelige Opinions 
eller de øjeblikkelige Magthaveres Gunst. 

Det aldeles sikkre og slaaende Hovedindtryk, man nu faar 
af disse omstændelig dokumenterede og omhyggeligt udarbejdede, 
storpolitiske Udtalelser, er, at Bismarck her har vendt sine An- 
skuelser af Preussens baade ydrepolitiske og indrepolitiske Maal 
og Midler — og med al ønskelig Energi vendt dem — i stik 
modsat Retning af dem, han i sin Tid som Deputeret paa »den 
forenede Landdagc med saa stor Bravur havde vedkendt sig. Og 
Aarsagen til denne totale Frontforandring er det ligesaa umuligt 
at tage Fejl af . — I hine Aar, 1847—50, da de vilde Kampe om 
Forfatningens Tilblivelse rasede, optraadte Bismarck, ifølge sin 
Slægtstilling og formodenlig ogsaa ifølge sit Temperament, som 

den mest harniskklædte af alle Riddere for den paa Feudalvæsnet 
støttede preussiske Krone, af al Magt bekæmpende den truende 
frie Forfatning, og erklærende sig i sin Opfattelse af »Konge- 
dømmet af Guds Naadec for bestemt Modstander af »Nationens 
intelligentere Dele. Og Konsekvenserne af denne sin fremskudte 
Kampstilling i den indre Politik førte han saa hensynsløst over 
paa Ydrepolitiken, at han alene under Landdagens Indignation 
med lydelig Jubel hilste Ollmutzer Ydmygelsen, idet han krævede 
Preussens ubetingede Underkastelse under Østerig »til Demokra- 
tismens fælleds Bekæmpelset. — Men nu derimod havde 
otte Aars personlige, bitre Erfaringer om Preussens ydmygende 
Stilling i Frankfurt — Erfaringer saa bitre, at han ikke kan 
tænke sig at »nogen uden Religionens Trøst kunde bære dem c — 
bragt ham til at forlægge Tyngdepunktet for hele den preussiske 
Politik, eller endnu rettere kaste dens hele Vægt paa Gener- 
hvervelsen af en betydelig Magtstilling i Tyskland og med samme 
hensynsløse Konsekvens som tidligere krævede han, at Preussens 
indre Politik derefter havde at rette sig. 

Han godtgør ved talrige, vægtige Henvisninger, at Preussens 
Nedværdigelse beror paa, at en Majoritet af Mellem- og Smaastater 
under Østerrigs Ægide have sluttet en fast, forlængst ubrydelig 
Ring, der afskærer Preussen fra al Indflydelse selv paa de det 
nærmest liggende Afgørelser; alle væsenlige Spørgsmaal befindes 
derved forud afgjorte, naar den østerrigske Præsidialgesandt fore- 
lægger dem, og Preussen »majoriseres« sa åledes metodisk ned 

1 hjælpeløs Afmagt. — Denne Ring er først og fremmest smedet 
af Mellem- og Smaastaternes Erindringer om Preussens tohundred- 
aarige Udvidelser og deres Frygt for Fremtiden — en Frygt, der 
vanskeligt lader sig fjærne med de umulige Grænser for Øje, 
som det preussiske Landomraade har 1 ). Men, afset fra disse 
selvforstaaelige Smaadynasti -Interesser, har Ringen faaet sin 
ubrydelige Styrke ved østerrigske Intriger, der lige fra Forbunds- 
dagens Genoprettelse have virket efter det # af Fyrst Schwarzenberg 
— Østerrigs »begavede og energiske Minister« — opstillede Program: 

2 fout avilir la Prusse et puis la démolir. Det er lykkedes disse 
Intriger at alliere sig ikke alene med Dynastiernes Frygt men med 



*) Bismarck bemærker i en Tale paa Landdagen: »Det gælder om alle 
Regeringer, hvad en af deres Suveræner en Gang selv sagde til mig 
»kommer det til det yderste, saa er Skjorten mig nærmere end Frakken« «. 

deres Hof- og Statsmands Interesser, dels véd at fængsle disse i 
personlige Forbindtligheder, dels ved Hofkabaler, dels endelig ved 
en systematisk Udnyttelse af den af Schwarzenberg højt vurderede 
»nexus socialis« 1 ). 

Forsøgene paa at løse denne Ring vare Aar for'Aar blevne 
mere haabløse og dens Misbrug stedse utaaleligere ; at bryde den 
var en Nødvendighed for Preussen. Dertil fordredes en meget 
kraftig »selvstændig preussisk« Optræden imod disse Regeringer 
og et ikke mindre energisk Arbejde paa at vinde deres i Virke- 
ligheden velstemte Befolkninger for Preussens Førerskab. Men 
den nødvendige Forudsætning for, at dette kunde lykkes, var, at 
disse Befolkninger kunde se op til Preussen som til et Mønster 
paa tysk Statsstyrelse, en Retsstat, de tillidsfuldt kunde se i 
Spidsen for Tysklands Udvikling; — derfor var det af største 
Vigtighed, at den preussiske Statsforfatning antog urokkelige Former, 
som ubetinget respekteredes af alle. Citationen af nogle enkelte 
Sætninger, hvori Bismarck præciserer sit Standpunkt baade i ydre 
og indre politisk Henseende, turde være tilstrækkelig til at præsen- 
tere hans hele Program . saa at sige ordret. Sit Slutningsapenju 
over den ydre politiske Stilling ender han saaledes med: 

»Vi skulle optage Handsken og ikke se en Ulykke men kun 
et Fremskridt af den Krisis, der fører til Bedring, i at en Majoritet 
i Frankfurt fatter en Beslutning, der udtrykker et Brud paa For- 
bundstraktaterne«. Han fremhæver nu atter, at Bedringen kun 
kunde hidføres ved en selvstændig preussisk Politik, der støttedes 
kraftigt i den tyske Presse og, om fornødent, i »Visdommen af 
Preussens militære Forholdsregler«, og han ender med at anbefale 
en kirurgisk Operation i følgende Ord: »Vort Forbundsforhold er 
en Sygdom for Preussen, som tidligere eller senere maa helbredes 
ferro et igni, hvis vi ikke i Tide, i en gunstig Aarstid, kunne 
foretage en Kur imod den«. 

Sin indre-politiske Trosbekendelse, der havde beredet 
Manteuffel saa mange A ubehagelige Overraskelser, kan han for- 
klarligvis ikke redigere saa kortfattet: 

»Den ledende Stilling som Preussen før 1848 indtog, hvilede 
»ikke paa Mellemstaternes og Forbundsforsamlingens Gunst men 



l ) Bismarck opfordrer den preussiske Minister til selv at studere Gotha- 
kalenderen: »selv i Preussen finde Forbindelser af den 
Art Stede 

»paa den Kendsgerning, at Preussen tog Forspringet i alle Ret- 
»ninger af statslig Udvikling, og at alt, hvad der var specifikt 
»preussisk, blev erkendt for mønsterværdigt i de øvrige Forbunds- 
østater og efter Ævne tilstræbt. — Denne Udviklingsgangs hoved- 
gulds Fart i den revolutionære Tid og de tyske Regeringers 
»derved vakte Mistro har nødvendigvis havt til Følge en stærk 
»Tilbagegang i dette Opsving af den preussiske Indflydelse. Og 
»den Svækkelse, som den før 1848 saa mægtige offentlige Mening 
»har lidt ved Bevægelsens Tilbageslag, samt Østerrigs nye Optræden 
»som Rival, gør det nu til Dags svært atter at indvinde den Stræk- 
»ning, Preussen saaledes er sakket agterud paa sin Vej. Ikke desto 
»mindre vedbliver denne Vej at være den eneste til at tilbagevinde 
»den Stilling, som er Preussen nødvendig for dets Opgaver som 
>Stat, og dets Overlegenhed i Midler paa dette Omraade er endnu 
»stadig betydelig i Sammenligning med Østerrig og de andre 
tlyske Stater c. 

»Den Sikkerhed at H. M. Kongen af Preussen vilde vedblive 
»at være Herre i Landet, selv om ogsaa den samlede staaende 
»Hær blev trukken ud af det, deler ingen anden kontinental Stat 
med Preussen; paa denne beror Muligheden af at kunne træde 
»den Udvikling af det offentlige Liv, som stemmer med Nutidens 
»Krav, nærmere end andre Stater kunne det. — Den Grad af 
»politisk Frihed, som kan tillades uden Skaar i Regeringens 
»Autoritet, er i Preussen langt højere end i det øvrige Tyskland. 
»Preussen formaar uden Fare at sikre sin Landsrepræsentation 
»og sin Presse et friere Spillerum end hidtil, ogsaa med Hensyn 
»til rent politiske Spørgsmaalc. 

»Før 1848 har Preussen under en næsten uindskrænket 
»Regering vidst at vinde og at opretholde Anseelse som Tysklands 
»intellektuelle Spidse og vilde ogsaa uafhængigt af sin indre For- 
»fatning formaa det samme. Kun er det hertil nødvendigt, at 
»dets indre Tilstand er en saadan, at den i Udlandet ikke forstyrrer 
»Indtrykket af en samdrægtig Samvirken af alle Landets Organer 
»og Kræfter, og at den i det indre ogsaa virkeligt befordrer denne 
»Samvirken.c 

»Er Preussens nuværende Forfatning en definitiv Indretning, 
»saa maa ogsaa Regeringsorganernes faste Afslutning (Geschlossen- 
»heit in sich) og deres Samklang med Repræsentationen opnaas 
»i saadan Grad, at Preussens Sum af Kraft ikke delvis brydes ved 
»Rivninger i det indre formedelst imod hinanden løbende Strøm- 

»ninger; ellers kan den ikke — i det mindste i Fredstid — ud- 
»øve den dominerende Indflydelse paa Tyskland, som er den 
»sikret, naar den usvækket kommer til Virkningc 

»Kongemagten hviler i Preussen paa et saa sikkert Grund- 
fag, at Regeringen uden Fare kan skaffe sig meget virksomme 
»Midler til Aktion paa de tyske Forhold ved en mere levendegjort 
»Virksomhed af Landets Repræsentation. Den netop for Preussen 
»specifikt nødvendige Forbundspolitik kan kun vinde i Kraft ved 
»Publicitet og ved offentlige Forhandlinger. I Pressen formaar 
Sandheden ikke at bane sig Vej i den Uklarhed, som hidføres af 
»de lejede Blades Forfalskninger, saa længe der ikke indrømmes 
»den preussiske Presse fuldt Materiale og den højstmulige (hochst 
»moglichste) Grad af Frihed til Forhandling af samtlige For- 
»bundsforhold«. 

Efter at Memoiren dernæst har udviklet, at Preussen, ved 
at indtage en selvstændig Position lige overfor Forbundet »ifølge 
sin iboende Tyngdekraft vil danne det naturlige Krystallisations- 
punkt for saadanne Forbindelser, der ere dets Nabostater lige saa 
nødvendige som det selve — samt at det af disse Stater egentlig 
kun er Hannover, det kan tvinges til at gøre særlige Anstræng- 
elser for at vinde, formedelst dette Riges vigtige Beliggenhed 
imellem de preussiske Provinser i Øst og Vest og formedelst 
Adgangen til Nordsøen — sluttes Udviklingen paa følgende Vis: 

»I ingen Del af Tyskland og kun i faa af Udlandets Stater 
»er Tilfredsheden med Landets Regering og Beredvilligheden til at 
»komme denne tillidsfuldt og offerberedt i Møde, i samme Maale- 
»stok som i Preussen afhængig af den Følelse, at der hævdes 
»Landet en selvstændig Stilling udadtil. Og den Iagttagelse, at 
»Preussen i Tyskland blev overfløjet af Østerrig, og at bayerske 
»og sachsiske, wurtembergske og hessiske Majoriteter kunde gøre 
»Paastand paa nogen som helst bestemmende Indflydelse paa Preussen 
»imod dettes Vilje, vilde selv i vor Tid med dens materielle Inter- 
esser virke som en skarpere Braad til at tirre Forstemtheden og 
»som et virksommere Middel til at opægge Utilfredsheden end 
»Flertallet af virkelige eller formentlige Misligheder i det indre — 
»medens omvendt Preusseren over enhver Forhøjelse af sin Selv- 
» følelse lige overfor Udlandet let glemmer, hvad der i de indre 
»Tilstande vækker hans Forfcrydelsec 

III. 

Bismarcks Kampstilling i Forbundskonflikten. 

Da Bismarck kom til Magten vare tre til fire Aar for- 
løbne, siden dette Program for Preussens Fremtidsstorhed var 
bleven indsendt; men disse Aar havde, langt fra at svække de 
Forbundskalamiteter, der havde fremkaldt det, givet dém en end 
pinligere og mere truende Karakter. Havde det Bevismateriale 
og den Bevisførelse, Programmet anvendte, ved dets Indsendelse 
muligen baaret et vel stærkt Præg af dets Forfatters koncentrerede 
Energi, saa havde de mellemliggende Aars Udvikling af Preussens 
Forbundsstilling paatrykt det Virkelighedens fulde Præg og ube- 
tingede Berettigelse. 

Efterat Østerrig i 1859 var bleven kastet tilbage i Italien 
ved den dyrekøbte Villafranca Fred, hvortil det havde set sig 
tvungen ved Preussens mistænkelige Magtudvikling og Overhørighed 
af Forbundsdagens østerrig- venlige Opfordringer, havde det svækkede 
Kejserrige nemlig søgt Midlet imod sin Afkræftelse og Oprejsning lige 
overfor denne sin tvetydige Kollega ved ivrigere end nogensinde 
at udvikle og befæste en omfattende Solidaritet imellem sig og de 
tyske Mellemstater. Og disse havde nu mere end nogensinde 
baade Ævne og Vilje til at imødekomme dets Bestræbelser. Ti 
medens Mellemstaternes Koalition havde vundet i bevidst Fasthed 
ved den ene tyske Stormagts Svækkelse og den andens systematisk 
fremadskredne Isolering, var deres Frygt for Preussen bleven yder- 
ligere styrket ved den demonstrative Begejstring, hvormed den 
overalt i Tyskland indflydelsesrige »Nationalvereinc ved Vilhelm I.s 
Regeringstiltrædelse havde hilset den i Preussen opdukkende »nye 
Ærac Det var derfor lykkedes i Frankfurt mere fuldkomment 
end nogensinde tidligere at gennemføre Preussens Majorisering 
— for at fastholde dette Bismarcks Yndlingsudtryk. De forskel- 
lige, til Dels særlig betydningsfulde Forslag, Preussen fremsatte, 
faldt aldeles virkningsløst til Jorden: saaledes et om Reform af 
Forbunds -Hærforfatningen og et andet om Genskabelsen af en 
tysk Flaade — sidstnævnte væsenligt paa Grund af Hannovers 
Holdning — og da Preussen saa fremsatte sine Principer for en 
Reform af selve Forbundsforfatningen, fejedes disse bort af en 
Storm af »identiske Notert fra Østerrig og Mellemstaterne. 

Synet af den uhelbredelige Karakter, den preussiske »Militær- 
konflikte hurtigt antog, gjorde dets Modstandere end mere tillids- 

fulde; ti hvorledes skulde vel Preussen, saa længe det var lam- 
slaaet af en saa ulægelig indre Sygdom, kunne rette Slag imod 
andre eller endog blot afparere de Slag, andre rettede imod det! 1 ) 
— Kurfyrsten af Hessen, der som Østerrigs specielle Protégé og 
Preussens umiddelbare Nabo, lige siden Forbundsdagens Gen- 
oprettelse var et saa særdeles godt Barometer for de kæmpende 
Indflydelsers Tryk, modtog saaledes med meget ringe Respekt 
Preusserkongens overordenlige Afsending General Willisen, der 
overbragte ham Paalæg om at genoprette Kurhessens i en halv 
Snes Aar nedtrampede Forfatningsforhold , og med ikke ringere 
Sindsro modtog han dernæst et formelt Ultimatum og den preussiske 
Gesandts Tilbagekaldelse fra Kassel (Maj 1862). Og Hessen saa vel 
som Nassau gjorde de fire tyske Kongeriger Følgeskab til en 
Konference i Wien, hvor de intimt sluttede sig til Østerrig i For- 
bundsreform-Spørgsmaalet. 

Det kan saaledes ikke benægtes, at saare kritisk var den 
Udvikling, Preussens Forbunds-»Sygdomc havde taget, da Bismarck 
endelig traadte til for at forsøge de Midler, hans Recept anviste; 
Haabet om »i en gunstig Aarstid at kunne foretage en Kur« var 
forsvundet, kun om rask at gribe det gunstige Øjeblik til den 
kirurgiske Behandling med Kniv og Udbrænding — »ferro et 
igni« — var der Spørgsmaal. Hurtigt maatte dette Øjeblik findes, 
Midlet til Operationen havdes i Hærens faktisk bestaaende »Ny- 
formation«. »Visdommen af de militære Forholdsregler«, 
der i denne havde skaffet sig Udtryk, kunde ikke omdisputeres, 
og lige saa lidt, at den maatte haandhæves trods alt og alle som 
en Nødvendighed af absolut Natur. 



Det siges, at Kong Wilhelm, da han overdrog Bismarck 
dette dobbelte Hverv, udadtil at genvinde Preussens Magtstilling i 
Tyskland og indadtil at opretholde »Nyformationerne« , dertil 
havde knyttet udtrykkelige Forbud imod udadtil at erklære Østerrig 

') Her hjemme fra vil det kunne erindres, hvorledes den herskende Opinion 
gik i samme Retning, og hvorledes f. Eks. det' da indflydelsesrigeste 
københavnske Blad i en storpolitisk Årtikel stillede Preussens aktuelle 
Indflydelse i Europa lig med Portugals; — intet Under, for saa vidt som 
vi delte denne Opfattelse baade med Tysklands regerende og de preussiske 
Kammeres ledende Politikere. 

og indtil at erklafere den preussiske Forfatning Krig. — Hvis saa 
er, maa det erkendes, at det første af disse Forbud passede be- 
tydelig mindre vel ind i Bismarcks Program end det sidste. 

Hvad dette paastaaede Forbud imod at paaføre Østerrig 
Krig angaar, kan det uden Vanskelighed forstaas, at ved Bismarcks 
Tilkaldelse Kongen og hans selvskrevne Raadgiver — den fra 
Ministerpræsidiet afgaaende flereaarige HerrehuspræsidentHohenlohe 

- allerede af indrepolitiske Grunde maatte finde en saadan Krig 
uønskelig, selv om Angrebsmidlerne fra det velrustede Preussens 
og Modstandskraften fra det svækkede Kejserriges Side maatte 
stille dens gunstige Forløb i Udsigt. Ti i Herrehuset maatte 
man i disse voldsomt bevægede Tider naturligst søge Kronens 
Hovedstøtte; men i denne af Manteuffel byggede faste Borg for 
Legitimismen, hvor de Herrer af »Gothakalenderen«, som Bismarck 
saa specielt havde anbefalet til Besigtigelse, særligt havde hjemme, 
og hvor den ham ubehagelige nexus socialis bredede sig med sine 
Udløbere ned i Kejserstaten, herskede en længe nedarvet og stadigt 
opfrisket Hengivenhed for Wien, det store Hjemsted for den tyske 
Reaktion, og for den hertil knyttede Politik, som jo ogsaa Preussens 
Regering selv indtil for saa faa Aar siden havde hævdet paa det 
eftertrykkeligste. Utvivlsomt vilde da en Østerrig paaført Krig 
betænkeligt bidrage til at fjærne det saa vel i som udenfor Herre- 
huset indflydelsesrige Kreuzzeitung- Parti fra Kronen. — Men 
legitimistiske Betænkeligheder kunde man nu mindre end nogen- 
sinde bygge paa hos Bismarck; i de Aar, der vare forløbne efter 
Programmets Affattelse, havde han vidst ganske at frigøre sig for 
saadanne. I Efteraaret før sin Ophøjelse (Septbr. 1861) betegner han 
saaledes Ideen om »Solidariteten af de konservative Interesser 
imellem Landenet som en højst farlig Fiktion og stempler 
Forsøget paa systematisk at følge denne Ide som et »Donquixoterit, 
der kun kunde bevirke — til største Skade for preussisk Politik 

— »at vi komme til at gøre de tyske Fyrsters ganske uhistoriske, 
ugudelige og uretlige Suverænitets-Svindel til Skødebarn for det 
konservative Parti i Preussenc 

Og naar Bismarck saaledes ikke kundé forventes af legitimi- 
stiske Rørelser at ville lade sig holde tilbage fra at drage Sværdet 
imod Østerrig, var der unægtelig al Anledning til positivt at 
forbyde ham dette paa Forhaand; ti sin Tilbøjelighed dertil 
havde han udtrykt paa det utvetydigste. Ligesom i Memoirerne 
Braaden af hans samtlige Angreb paa Forbundsforfatningen stadig 

havde vendt sig hvast imod selve Forbundets Præsidialmagt 1 ), 
saaledes havde hans Optræden i Frankfurt været stærkt be- 
stemmende for Preussens Holdning imod denne Magt i 1859. 
Og dernæst havde han under selve den italienske Krig — skøndt 
han personlig var »sat til Afkøling ved Newa« — varmt kastet 
sit Ord ind for helst straks at afgøre Mellemværendet med Kejser- 
riget, hvis skrøbelige Forfatning han havde viet et mangeaarigt 
Studium. Skulde dette ikke kunne lade sig gøre, saa burde den 
første Lejlighed gribes, som urolige Tider maatte afføde. — At 
det nu var en virkelig Kapsun, der paalagdes Bismarck ved at 
forbyde ham en Krigserklæring imod Østerrig, synes klart nok at 
fremgaa af den Række af lidenskabelige Bevægelser, han i Løbet 
af det følgende Aar udførte imod Forbunds -Præsidialmagten, 
saare vel egnede til at fremkalde Krigens Aabning fra dennes Side. 

Straks efter sin Overtagelse af Affærerne traadte han 
saaledes med største Kraft op i den da herskende Konflikt 
om Forbundsreformen, ved at afgive en Række myndige Er- 
klæringer til den i Berlin akkrediterede østerrigske Gesandt; 
idet han dels leverede ham en skarp Ekstrakt af sine personlige 



*) Bismarcks Analyse af den Forhandlingsmetode, den østerrigske Præsi- 
dialgesandt Friherre Prokesch v. Osten anvendte ved Forbundsdagen, 
turde være at fremhæve som særligt oplysende: 

»Den Ro og Lethed, med hvilken Hr. v. Prokesch opstiller falske 
»Kendsgerninger eller bestrider rigtige, overtræffer selv mine i denne 
»Retning temmelig højtspændte Forventninger og finder sit Supplement 
»i den overraskende Grad af Koldblodighed, hvormed han lader en Gen- 
»stand falde eller foretager en Frontforandring, saa snart det Falsum, fra 
»hvilket han er gaaet ud, uundvigeligt er bleven paavist. I Nødsfald 
»dækker han et saadant Tilbagetog med en Opbrusen af moralsk Harme 
»eller med et ofte meget personligt Angreb, ved hvilket han da fører 
»Diskussionen ind paa et nyt og forskelligartet Gebet«. 

Denne aabenbart med en dyb Kenders Forstaaelse givne Analyse er 
ganske vist ikke mindre karakteristisk for Bismarck end for Situa- 
tionen; men hvad der dog gør den særlig skikket til at belyse 
Forholdét imellem begge, er Bismarcks Holdning paa et noget senere 
Tidspunkt. Den preussiske Regering troede sig nemlig da i Stand til at 
bevirke v. Prokeschs Afløsning i Frankfurt, og spurgte Bismarck, om 
dette var formaalstjænligt, hvilket denne imidlertid ivrigt benægtede, 
idet han gjorde gældende, at til den Forbundspoliti k Øster rig drev lige- 
overfor Preussen var v. Prokesch at foretrække fremfor en eventuel 
persona grata. 

Frankfarter Erfaringer dels reklamerede heftigt imod den Majo- 
risering af Preussen, der nys havde fundet Sted. Fremtidige 
Kompetenceoverskridelser ved Majoritetsbeslutninger i Frankfurt 
vilde uopholdelig have til Følge, at den preussiske Gesandt kaldtes 
tilbage derfra »uden Substitutionc og at de preussiske Garnisoner 
i Forbundsfæstningerne vilde blive — ikke tilbagekaldte — men 
unddragne Forbundsdagens Autoritet. — Østerrig burde paaskønne, 
at Preussen »ikke havde udbyttet dets Forlegenheder i 1859 til 
egen Fordele ; »men under lignende Forhold vilde et Forbund med 
en Modstander af Østerrig ikke være udelukketc , hvis et nyt og 
bedre Forhold imellem begge Magter ikke tilvejebragtes. — 
»Østerrig havde nu at træffe Valget imellem at fortsætte sin nu- 
værende antipreussiske Politik med Støttepunkt i en Mellemstats- 
Koalition eller at søge ærlig Overenskomst med Preussenc 

Den af disse Erklæringer fremgaaende preussiske Opfattelse 
paalagde han Gesandten »med størst mulig Nøjagtighed om 
end i Fortrolighedt at bringe til sin Regerings Kundskab. 
Men da han saa Aaret udløbe, uden at disse utvetydige For- 
handlinger befandtes at have haft lige saa utvetydige Virk- 
ninger, redigerede han dem in extenso i en Cirkulærdepéche til 
samtlige preussiske Afsendinge og dernæst overgav han dem, endnu 
medens Landdagen i Berlin holdt sine stormende Møder i Januar 
1863, — til hele Europas udelte Forbavselse — til Offentlig- 
heden! — Den østerrigske Udenrigsminister havde herpaa intet 
andet Svar at give end, næstefter at udtale sin beklagende For- 
bavselse over en saa uhørt Fremgangsmaade, at konstatere: 
»Man stiller os fra Berlin det Alternativ, enten at trække os helt 
ud af Tyskland og forlægge vort Monarkis Tyngdepunkt — som 
den preussiske Minister mener 1 ) — til Ofen eller i den næste 
europæiske Konflikt at finde Preussen paa vore Modstanderes 
Side«. — Det vil jo ikke kunne nægtes, at var dette end ingen 
formel Krigserklæring, saa var det en Handske, tilslynget Præsidial- 
magten paa en baade i Indhold og Form saa udfordrende Maade, 
at det skulde synes næsten umuligt for denne ikke at optage den. 

Østerrig saa imidlertid i denne Bismarckske Udfordring kun 
en Grund mere til yderligere at konsolidere sin Stilling i Tysk- 
land ved den definitive Gennemførelse af en Forbundsreform i 



') Bismarck havde tilladt sig at karaktisere Østerrig som et væsentlig 
»slavisk-magyariskc Rige. 

østerrigsk Aand og formaaede ogsaa virkelig det overvældende 
Flertal af tyske Rigsfyrster til personlig at ville give Møde, for 
under Kejser Franz Joseph's Forsæde at søge de sidste Vanske- 
ligheder for en saadan fjærnede. Men da saa i August Maaned 
denne »Fyrstedag« traadte sammen og virkelig hele Maaneden 
igennem førte Reform-Forhandlinger uden nogen som helst Med- 
virken af Preussen, hvis Konge Bismarck fik bevæget til trods de 
mest indtrængende Anmodninger fra de øvrige Rigsregeringers 
Side at holde sig helt borte — saa var Øjeblikket kommet til en 
virkningsfuld Udnyttelse af Pressen efter det bismarckske Pro- 
gram — : i de mest gribende og højtstemte Toner udmalede hans 
Organer, hvilken dyb Forsmædelse det var for Tysklands største, 
rent tyske Magt, at dets Skæbne afgjordes uden dennes Medvirk- 
ning og imod dens Protest. Og saa stor Effekt paa »Preusserens 
Selvfølelsec ventede Bismarck sig deraf, at han, samtidig med at 
Fyrstedagen sluttedes, appellerede til Befolkningerne i det parla- 
mentariske Konfliktspørgsmaal om de preussiske Rustninger ved 
at opløse Deputeretkammeret (3dje Septbr.) og udskrive nye Valg 
(Oktober) — hvilke Nyvalg imidlertid ganske skuffede hans For- 
ventninger og saaledes maatte træde hæmmende i Vejen for hans 
videre Aktion for Øjeblikket. 

I November indtraf nu Kong Frederik VILs uventede Død 
og fremkaldte et fuldstændigt Omslag — ikke i Bismarcks Hoved- 
formaal: den østerrigsk-mellemstatlige Koalitions Øde- 
læggelse, ti dette beholdt han ufravendt Blikket fæstet paa — 
men i den ydre Situation, ved hvis Udnyttelse han skulde naa 
dette Formaal, og derfor ogsaa et fuldstændigt Omslag i hans 
Politiks ydre Form. — Pludselig præsenterede han nemlig det 
overraskede Tyskland dets insulterede Præsidialmagt som sin 
»fortræffelige allierede«, med hvem det nu saa ham vandre intimt 
afsted Arm i Arm et helt Aar igennem, under den mest kordiale 
Afpassen af deres »identiske Skridt« — identiske baade i diplo- 
matisk og militær og ikke mindst i forbundspolitisk Henseende — 
men unægtelig tillige under en omhyggelig Iagttagelse af, at et- 
hvert af disse Skridt forøgede Afstanden imellem Wienerkabinettet 
og Frankfurterforsamlingen. 

Situationen var nemlig ved Fr. VII.s Død bleven følgende. 
Paa den første Efterretning om, at den oldenborgske Mandstarome 
var uddød i Danmark, havde de samarbejdende Mellem- og 
Smaastater (Beust) straks ladet Forbundsdagen deklarere sig fri 

og uafhængig af Londontraktaten af 1852, der garanterede det 
danske Monarkis Integritet, og de vare determineret traadte i 
Skranken for Hertugdømmernes Løsrivelse fra Danmark, Op- 
rettelsen af en ny Forbundsstat Schleswigholstein og den augusten- 
borgske Prætendents Tronbestigelse her. Denne Frankfurter-Op- 
træden nødsagede Østerrig, der som Undertegner af Londontraktaten 
følte sig bunden til sine europæiske Forpligtelser, til at tage 
Afstand fra Mellemstats Koalitionen. Og Bismarck, der tor første 
Gang siden Forbundsdagens Genoprettelse saa sine to saa uløseligt 
sammensmedede Modstandere fjærnede fra hinanden, trængte sig 
øjeblikkelig ind imellem dem, idet han skarpt markerede, hvor 
uforligelige deres Standpunkter vare; og medens han højt og dyrt 
forsikrede, hvor inderligt ogsaa han følte sig bunden til London- 
traktaten og hvor utilstedelige og skæbnesvangre Forbunsdagens 
Hensigter vilde vise sig at være, lykkedes det ham hurtigt at gøre 
Afstanden imellem begge til et befæstet Svælg, paa hvis ene Side 
han tog Plads med Østerrig tæt op ad sig. Ved denne resolute 
Hanøvre opnaaede Bismarck direkte noget principalt, der maatte 
være ham af altovervejende Betydning for Afviklingen af den ved 
Frederik VII.s Død pludseligt indtraadte Situation, og tillige noget 
sekundært, der eventuelt kunde blive af ikke ringe Betydning for 
Forbunds situationens hele Udvikling. 

Om Bismarcks principale Synspunkt for Løsningen af det 
slesvigholstenske Spørgsmaal kan nu næppe nogen Tvivl 
være mulig, om han end selvfølgelig ikke kunde offentliggøre det: 
Under ingen som helst tænkelig Omstændighed vil det 
kunne tillades, at den dominerende Mellemstats-Koalition faar op- 
rettet indenfor selve Preussens nærmeste Magtsfære en ny Mellem- 
stat, regeret af dens Protégé, der som dens haandgangne Mand 
uvægerligt vil afgive sin Virilstemme — saa fuld og saa gyldig 
som selve Preussens — til Majoriteten paa Forbundsdagen, lystre 
dennes Parol for Militærkonventioners Vedkommende lige saa 
usvigeligt som Hessen gør det og for Flaadeanliggenders Ved- 
kommende lige saa usvigeligt som Hannover gør det. — At dette 
i og for sig vilde være et skæbnesvangert Standsningsstød for den 
foreliggende Udvikling af Preussens Forbundsstilling, er klart nok ; 
men det vilde være endnu langt mere. — Tillodes det nemlig 
virkelig Forbundsmajoriteten magtfyldigt at gennemføre denne 
for Preussen umulige Løsning af dette i hele Tyskland saa højst 
populære, slesvigholstenske Spørgsmaal, saa vilde Glansen af denne 

Bedrift falde over Frankfurt. Overalt i Forbundet vilde denne 
Bedrift ufejlbarligt blive hilset som Tegnet paa, at et nyt og 
kraftigt Liv var oprunden i dets nu dødssyge og mere end halvt 
opgivne Forfatning, og — utaalelig som denne lige siden 1850 
har været for Preussen — vilde den komme til Kræfter i en 
endnu utaaleligere Skikkelse. Ti lige saa ufejlbarlig vilde Frankfurter 
Centralmagten, naar det ved en saa uhørt Kompetenceoverskridelse 
var lykkedes den at sanke saa fyldige Laurbær, give sig Udslag 
i saa kraftige Overgreb og en saa forbundsstridig Indgriben i 
Enkeltstaternes — fremfor all i det isolerede Preussens — Indre* 
og Associationsforhold , som end ikke den mørke Fortid kunde 
vise noget Sidestykke til. — Med faa Ord: Forbundsmajoritetens 
Ophøjelse af Augustenborgeren paa en slesvigholstensk Trone vilde 
ikke blot være enstydig med Preussens foreløbige Svækkelse, men 
med dets Afmagt for en uoverskuelig Fremtid — den vilde være 
den definitive Fuldbyrdelse af det Schwarzenbergske Program: 
»Preussen skal nedværdiges og dernæst ødelæggesc. 

At afværge codte que codte denne for Preussen aldeles 
umulige Løsning var altsaa utvivlsomt for Bismarck det principale, 
og dette opnaaede han ved sammen med Forbunds Præsidialmagt at 
standse dette i dets martialske Bevægelse. Hvilken anden Løs- 
ning det slesvigholstenske Spørgsmaal sluttelig vilde faa, maatte 
en habil Benyttelse af Forholdene under deres uoverskuelige Ud- 
vikling afgøre; men hvorledes saa end denne blev, maatte den 
lige overfor hin umulige befindes acceptabel — det være sig 
simpelt hen: Danmarks 1 ) Tilbagetågelse af »18de November 



l ) Som bekendt spiller Følelsespolitik ingen eller vel rettere en foragtelig 
Rolle for Bismarck; dog kan det have en vis Interesse at erindre om, at 
han ikke nærede ringeste personlige Sympati for den slesvigholstenske 
Sag. Han kunde underskrive den Sætning »jo mere man lærer den at 
kende, desto mere taber man Interessen for den«; i Deputeretkammeret 
blev det ham bebrejdet, at han havde stemplet det slesvigholstenske 
Oprør som »det uretfærdigste og mest ubegrundede« han kendte, og at 
han havde presset »den ældre Hertug til at give sit saakaldte Afkalds- 
dokument«. Fra Forbundsforhandlingerne i Frankfurt havde han (ganske 
undtagelsesvis) ingen bitre Erindringer om dansk Forretningsførelse 
medbragt, hvilket følgende Portræt, han tjænstligt leverede af den danske 
Gesandt, viser: »Danmarks v. Btilow er et af Forsamlingens dygtigste 
Hoveder. Den østerrigske Politiks Holdning passer naturligvis bedre end 
vor med Københavner Kabinettets Ønsker, imidlertid iagttager v. B. i 
alle i ikke -danske Spørgsmaal en upartisk Tilbageholdenhed ... 

Forfatningen c og »Garantier for Aftalerne af 1851 — 52c — eller 
Hertugdømmernes Forening i Personalunion med Danmark — 
eller Storhertugen af Oldenborgs Tronbestigelse — eller Augusten- 
borgerens Indsættelse som preussisk Vasal, afklædt Hær, Krigshavn 
og Fæstning — eller endelig, ikke ganske umuligt men ret usand- 
synligt, Hertugdømmernes Inkorporation i selve Preussen. 

Lige overfor den stærkt opagiterede Folkestemning var 
det imidlertid givet, at enhver af disse Løsninger vilde vække et 
mere eller mindre stærkt Odium i Tyskland; Makkerskabet med 
Østerrig vilde imidlertid lægge en Del af dette over paa dets 
Skuldre, og i alle Tilfælde vilde det blive denne konkurrerende 
Magt umuligt, hvorledes saa end Løsningen faldt ud, at genoptage 
den Beskyldning, der lige siden 1850 bavde været anvendt som 
Angrebsvaaben : det er Preussen, der har forraadt Hertugdømmernes 
Sag! Dette var den sekundære Vinding, der eventuelt kunde 
trækkes af dette Makkerskab. 

Men medens Bismarck saaledes fra Efteraaret 1863 og 
ander hele den anden slesvigske Krigs Forløb levede i den intimeste 
Forstaaelse med Østerrig, stod det ham naturligvis til enhver 
Tid klart for Øje, at lige saa vist som denne Magt ikke havde 
kunnet glemme den Medfart, han i Aarets Løb havde ladet den 
nyde — Anvsiningen paa O fen saa lidt som Behandlingen af 
dens Fyrstedag — lige saa vist vilde den, saa snart det Øjeblik 
indtraf, da den fornødne Sanktion for Hertugdømmernes definitive 
Stilling skulde indhentes i Frankfurt, dreven af fælles Interesser 
rive sig ud af hans Arme og kaste sig i Forbundets. Og han 
holdt sig i alle Maader fuldt beredt til at møde dette Øjebliks Krav. 

Og da nu Aaret var gaaet, Krigen ført til Ende og London- 
trakten kuldkastet, saa- var dermed ogsaa den Skillemur kuld- 
kastet, som havde maattet skille de gamle Venner i Wien og 
Frankfurt fra hverandre. Fra begge Steder rettedes nu Blikkene 
samdrægtigt i samme Retning, nemlig til Kiel, hvor Hertugen af 



Afstemninger indeholde derfor almindeligvis, næstefter en Forvaring af 
hans allernaadigste Herres Rettigheder, en Erklæring om, at han endnu 
er uden Instruks. Forhandlinger saavel ved Forbundsdagen som i de 
augustenborgske Anliggender have givet mig Lejlighed til at lære v. 8. 
at kende som en behændig og indsigtsfuld Forretningsmand, for hvem 
saa vel i officielt som privat Samkvem en passende og behagelig Op- 
træden er ejendommelig. (Bismarck udnævnte senere v. B. til preussisk 
Minister). 

Tilskueren. 1880. 1 8 

Augustenborg, der i et Aar havde regeret i Ly af Forbundets 
Bajonetter, nu regerede videre i Ly af Østerrigs. — Østerrig 
traadte nu efter et Ministerskifte med fast Fod i Skranken for sine tyske 
Interesser i Hertugdømmerne altsaa for Hertugens Sag, og For- 
bundet mældte sig med en Beslutning om, at Holstens Forvaltning 
nu skulde lægges i hans Hænder (April 1865). Bismarck derimod, 
som da allerede i Wien havde formuleret sine præcise Betingelser 
for at kunne acceptere Augustenborgeren — Højhedsret over 
Hær og Flaade, Aftrædelse af alle vigtige militære Punkter, Ind- 
dragelse under Preussens Told-, Post- og Telegrafvæsen — og 
som ydermere allerede havde forlagt Flaadestationen fra Danzig 
til Kiel, forlangte nu et stort Laan bevilget til Befæstelse af denne 
Havn, som han erklærede aldrig at ville forlade. Ved Overens- 
komsten i G as te in veg Østerrig endnu tilbage for Preussens 
Fordringer; men da dettes Optræden i Hertugdømmerne blev 
stedse mere nærgaaende, og da Bismarck — efter hemmeligt at 
have sluttet en tre Maaneders offensiv Alliance med Italien — 
tillige forcerede et Forslag til en Forbundsreform paa den bredeste, 
demokratiske Basis frem i Frankfurt, blev Stillingen uholdbar for 
Østerrig. Det overgav Hertugdømmernes Skæbne i Forbunds- 
dagens Hænder og som Følge heraf indtraf endelig Terminen for 
den store Opgørelse d. 1 1te Juni 1866, paa hvilken Dag der ved- 
toges en af Østerrig foreslaaet Forbundsbeslutning om Mobilise- 
ring af samtlige Forbundets ikke-preussiske Armekorps. Saaledes 
havde Bismarck endelig opnaaet at faa en Krigserklæring i til- 
strækkelig uimodsigelig Form; — det vil erindres, at Østerrig syv 
Uger senere havde ophørt at eksistere som tysk Magt. 

At en Udenrigspolitik, der tog et saa gigantisk Opløb, ikke 
i Længden kunde lade sig hæmme af legitimistiske Misstemninger, 
er forstaaeligt nok; men nægtes kan det ikke, at det feudale 
Parti, der fra sit Hovedkvarter i Herrehuset under Manteufifels 
Ledelse med altid vaagen Mistillid havde fulgt Bismarck, selv 
medens denne præsenterede sig med det legitimistiske Kejser- 
dømme ved sin Side, fik rige Beviser for Berettigelsen af sin Mis- 
tillid, da Generalopgørelsen med det tyske Forbund fandt Sted. 
Beviser for, at det ikke blot var tyske Fyrsters uhistoriske, ugude- 
lige og uretlige Suverænitets-Svindel han havde vidst at frigøre 
sig for, men ogsaa Hensynet til Hertugen af Augustenborgs 
af 16 juridiske Fakulteter dokumenterede og af Herrehuset respekte- 
rede Ret, ja endog Hensynet til tyske dynastiske Huse, der i 

højere Grad end selve Huset Hohenzollern besade deres Lande 
efter nedarvet Ret, Guds Naade og den historiske Udvikling — 
dem han drev i Landflygtighed, annekterende deres Besiddelser. — 
Dette var dog hverken det eneste eller det haardeste Slag han tilføjede 
de feudale Følelser, og vel heller ikke den nærmeste Grund til at der 
etableredes et saa slet Forhold imellem ham og Herrehuset, at sikkert 
ingen Regeringschef i den moderne Tid har taget med haardere 
Hænder paa sit Førstekammer end dem, hvormed den preussiske 
Jærnkantsler i de kommende Aar gik løs paa den Manteuffelske 
Fendalborg. 

(Fortsætles). 
J. Westrup. 

Den i København rejste Kvindebevægelse har hidtil kun 
haft meget faa Tilhængere paa Landet, — og Grunden hertil er 
vistnok nærmest den, at Bevægelsen ikke har haft, hvad Land- 
boerne kalder Kød og Blod. Spørgsmaal som det, om Kvinderne 
skal have lige saa let Adgang som Mændene til at studere og 
søge Embeder, eller om Særeje skal indføres for Ægtefæller, er 
vistnok i sig selv meget vigtige, men de er endnu ikke saa 
brændende, at noget større Tal af Landbokvinderne kan for- 
døje dem. 

Havde Bevægelsen endda fra Begyndelsen sat Valgretten 
øverst paa sin Fane, saa havde den sikkert allerede nu haft sine 
Kærnetropper paa Landet; ti hvad Valgretten er værd, har 
navnlig Kvinderne af Gaardmandsklassen lært af de senere Aars 
Politik. Det er ad Valgrettens Vej, de venter Reformerne. Derfor 
er der i den korte Tid, siden Valgretsspørgsmaalet blev rejst 
sidste Vinter, allerede kommet en Del Kvinder fra Landet med i 
Bevægelsen, og flere vil sikkert snart følge. 

Valgretten er vel nok det Spørgsmaal, som for Øjeblikket 
kan samle de fleste Kvinder. Men om det i Længden skal be- 
holde denne samlende Magt, turde være et Spørgsmaal. Der har 
jo nemlig været Tale om, at man til en Begyndelse blot skulde 
give de selvstændige skatydende Kvinder kommunal Valgret, me- 
dens alle de andre fremdeles skulde gaa omkring og vente paa 
bedre Tider. Denne de smaa korte Skridts Vej bliver jo ganske 
vist ofte fulgt af Reform venner, skøndt man ogsaa kender en 
anden Vej, hvor alle slaar Følge til Sejren vindes over hele 
Linjen, og det var denne sidste Vej, som Mændene fra Fyrrerne 

fulgte, da de arbejdede for Mændenes Valgret; de nøjedes ikke 
med Valgret for Proprietærerne. Om de havde gjort det, vilde 
Arbejderne vel endnu ikke have haft nogen Valgret. 

Hvis man nu til en Begyndelse nøjes med at kræve kom- 
munal Valgret for de skatteydende Kvinder, blive Kvinderne let 
splittede, og hele Sagen forhales. De konservative Modstandere 
af Kvindens Valgret giver næppe Køb for denne Skikkelighed, — 
for de ved meget vel, at Spørgsmaalet om politisk Valgret for 
alle Kvinder ligger bag ved, og de ved tillige, at der ikke lader 
sig rejse nogen kraftig offentlig Mening til Fordel for de ganske 
faa skatteydende Kvinder, saa de har intet at frygte ved at 
sige nej. 

Splittelsen vil straks vise sig deri, at de arbejdende Kvinder ' 
kun har liden eller ingen Interesse af de skatteydende Kvinders 
Valgret, og omvendt vil de skatteydende Kvinder, om de alene 
faa Valgret, maaske senere miste Interessen for de fattige Kvinders 
Valgret. Frænde er jo tit Frænde værst. Den Gaardmand, der 
er mest ivrig for at faa lige Ret med Godsejerne, er f. Eks. ikke 
altid lige saa ivrig for at skaffe Husmændene lige Ret med 
Gaardmændene. De ejendomsbesiddende Kvinder vil saa meget 
mere blive fristede til at nægte deres fattige Søstre Valgret , som 
den økonomiske Side af Kvindesagen rimeligvis har Overtaget, 
naar Valgretsspørgsmaalet atter bliver rejst. Og da vil de Kvinder, 
som er Herrer paa Kvindernes Arbejdsmarked, ganske naturligt 
være paa den ene Side, medens de arbejdende Kvinder er paa 
den anden. 

Det er jo ganske vist for Øjeblikket Kvindebevægelsens 
Styrke, at den kan samle baade rige og fattige, baade Overklasse 
og Underklasse for at tale med Strindberg. Og det var maaske 
klogt, at man ikke begyndte med at rejse det økonomiske Spørgs- 
maal. Men i Længden vil Bevægelsen ogsaa deri faa sin Svaghed. 
Ti det lader sig næppe gøre at faa de arbejdende Kvinder med i 
Bevægelsen , før man stiller det økonomiske Spørgsmaal frem. 
Valgretten kan maaske samle dem — naar det økonomiske Krav 
staar bag ved — og derfor kunde det være klogt, at lade alle 
Kvinderne følges ad til Valgbordet. Men Spørgsmaalet om bedre 
Kaar for de arbejdende Kvinder er og bliver Hovedsagen; det 
vil skille og splitte Kvinderne, som det for længe siden har skilt 
Mændene. Men det vil ogsaa samle dem, som naturligt hører 
sammen, og før disse Spørgsmaal blive rejste og drøftede, kommer 

man ikke til Bunds i Kvindesagen. Ti det er dog de arbejdende 
Kvinder, som er de egentlig trængende. Derfor skal de følgende 
Linjer særlig omhandle de økonomiske Vilkaar, under hvilke de 
arbejdende Kvinder paa Landet maa leve. 



I. 

Det er naturligvis paa Løn og Arbejdstid Trykket hviler 
for de arbejdende Kvinder paa Landet saa vel som for alle andre 
Arbejdere. Lønnen er for lille og Arbejdstiden for stor. 

Til en fuldt ud nøjagtig Afgørelse i Enkeltheder er det 
imidlertid paa disse Omraader vanskeligt at komme, da vi ikke har 
nogen gennemført Arbejdsstatistik. Hvor der i denne Skildring 
bruges Tal, maa man derfor huske, at de ikke viser Gennem- 
snittet for hele Landet, men Reglen for større Strækninger af 
vort Land, og der er naturligvis Undtagelser fra Reglen. 

Først Tjænestepigerne. Deres Løn er selvfølgelig meget 
forskellig. Efter Prof. Falbe- Hansens Statistik bevægede den sig 
i 1883 fra 75 til 120 Kr. aarlig. Højere er den i hvert Fald 
næppe naaet siden, og vel gaar den heller ikke nu ret meget 
under 75 Kr., men Gennemsnittet turde være noget lavere nu 
end den Gang. At sætte det til 100 Kr. aarlig vil være højt 
regnet. 

Selv om nu denne Løn kan være ganske antagelig i Forhold 
til tidligere Tider, er den dog for lille i Forhold til de Krav, 
Tiden nu stiller til Klædedragt og Fornøjelser. Det er ikke blot 
umuligt, at Pigerne med den Løn nogensinde kan arbejde sig 
frem til en selvstændig økonomisk Stilling. Men ikke en Gang i 
Øjeblikket kan de leve en nogenlunde sorgfri Tilværelse. 

Man maa i denne Forbindelse huske, at Pigerne fra Barn- 
dommen blive opdragne til at lægge langt mere Vægt paa fine 
Dragter og Stads end Drengene. Tidlig bibringes der dem den Fore- 
stilling, at det er Pynten, der skal føre dem frem i Verden, og 
de se stadig, hvor stor en Rolle Klædedragten spiller for deres 
eget Køn. Pigernes Mødre er rigtignok ofte Undtagelser her 
fra, idet de maa gaa paa Arbejde hver Dag fra tidlig Morgen til 
sildig Aften. Men naar en Pige bliver større, vil hun i mange 
Tilfælde netop ikke tage Eksempel efter Moderen, som altid har 
maattet slide haardt for Brødet. Ved at tænke sig et saadant 

Liv kan den unge Pige kun grue for Fremtiden, derfor higer hun 
efter en bedre Plads i Samfundet. Men Vejen til en saadan 
Plads er kun én: et godt — det er rigt — Giftermaal. For at 
naa det maa man pynte sig, og Pynten koster Penge. 

Selvfølgelig har ikke paa langt nær alle Pigerne denne 
Tankegang. Men mange drives ganske naturligt af Fattigdommen 
i Hjemmet ind paa den, og naar der er mange, som har andre 
Maal, skal Samfundet som Samfund ingen Tak have for det. Ti 
skøndt dette Samfund stiller den Fordring til alle sine Med- 
lemmer, at de skal arbejde sig frem til økonomisk uafhængige 
Stillinger, har det dog ikke anvist synderlig andre Veje for de 
fattige Piger end Pyntens Vej. Til den er de opdragne, og paa 
den ser de som Regel deres jævnaldrende Kønsfæller i de højere 
Samfundslag vandre. Og Eksemplet smitter nu én Gang ovenfra 
og néd efter, men sjælden eller aldrig omvendt. 

Men hvad enten en Tjænestepige vil arbejde sig frem ad 
Pyntens Vej eller ad Sparsommelighedens, vil den lille Løn altid 
minde hende om, hvor højt og vanskelig opnaaeligt hendes Maal 
er. Og naar hun saa i et mismodigt Øjeblik sænker Maalet 
dybere, end Samfundet ønsker, saa er hele Skylden hendes, som 
ingen Udvej vidste. 

Det maa naturligvis antages, at Piger lige saa vel som 
Mænd ofte har trængende Forældre eller andre Slægtninge, som 
de gærne vil hjælpe. Under saadanne Forhold bliver en Tjæ- 
nestepiges Stilling aldeles utaalelig, for ikke at tale om de Til- 
fælde, hvor hun — som saa ofte hidtil — ene har maattet for- 
sørge et uægte Barn. 

Men ogsaa i Forhold til ældre Tider turde Nutidens Pige- 
løn være for lille. Da fik Pigerne vel kun en ganske ubetydelig 
Pengeløn, men de fik des mere i Form af Klæder, gode, brug- 
bare og efter Tidens Smag passelige Stadsdragter, af samme 
Slags som dem Bøndernes (Overklassens) Børn gik med, og disse 
Dragter havde den Fordel fremfor de nu brugelige, at de holdt 
længere under Arbejdets Slid. I hine Tider var desuden For- 
nøjelserne at finde i Hjemmet, hvor de kostede lidet eller intet, 
og da fulgtes Tjænestepigen og Husets Datter ad baade i Arbejdet 
og til Fornøjelserne. Nu er Arbejdet delt saadan, at Datteren 
sidder i Stuen eller gaar i Køkkenet, medens Pigen er ved Mark- 
arbejdet eller ved Vaskebaljen i Bryggerset, og naar det kommer 
højt kan hun faa Lov til at sidde i »Borgestuen c nede i Kælderen. 

Selv i de Egne, hvor man endnu ikke er naaet til »Borgestuen«, 
er det dog meget sjældent at træffe en Gaardmandsdatter og en 
Tjænestepige, der virkelig er Veninder. Det kan træffe, hvis de 
f. Eks. har været paa Højskole sammen, men det fordufter i 
Reglen, naar de træder ind i Ægtestanden og bliver henholdsvis 
Gaardmands- og Husmandskoner. Imellem Husmødrene i en 
Gaard og i et Hus er det i Landets bedre Egne ganske ualminde- 
ligt at træffe noget særligt Venskab, og i disse Egne er der 
heller ikke længere Tale om, at de unge kan more sig i Fælles- 
skab. Enkelte Steder kan man endogsaa finde, at Ungdommen 
har tre forskellige Slags Klubballer. Gaardmandsbørnene danser 
i én Klub og Husmandsbørnene i en anden. Og endelig er der 
nogle midt imellem, som hverken er Fugl eller Fisk, og som 
derfor ogsaa nødvendigvis maa danse for sig selv. Ti der skal 
være Forskel paa Kong Salomon og Jørgen Hattemager. 

Disse Forhold maa man tage Hensyn til, naar man vil 
sammenligne Nutidens økonomiske Vilkaar med Fortidens, for 
det er maaske dem, der mere end noget andet gør den økonom- 
iske Elendighed saa utaalelig for Tjænestepigerne paa Landet. 
Mange Naturer føler sig mere ene og forladte, naar deres Om- 
gangskreds er saa stærkt begrænset, andre bliver bitre eller mis- 
undelige, om man vil, og for de fleste er det et føleligt Savn. 
Tjænestepiger paa Landet har ubetinget flere Savn nu, end de 
havde for en Menneskealder eller to siden. Navnlig i Forhold til 
Gaardmandsklassen , som de staar nærmest, er de langt ringere 
stillede nu end den Gang. Og fattige Kaar er i sig selv en haard 
Lod, som føles endnu tungere, naar den fattige stadig maa træde 
Velstanden under Øjne. Det er vel i det hele ikke mindst paa 
de følelige Savn, vi skal kende de fattiges sande Stilling, men 
der er i vor Tid mange flere trykkende Savn end netop det 
at sulte. 

II. 

Arbejdstiden er dog sikkert den Sko, der trykker Pig- 
erne mest. 

Der er jo noget om det, at 

„Solen staar med Bonden op 
slet ikke med de lærde . . .* 



Digitized by Google 



Kvindesagen paa Landet. 



283 



Men den Herlighed er det vistnok næmmere at synge om, 
end det er at nyde den, hvilket man maaske kan slutte deraf, 
at »Bonden c med stor Fornøjelse overlader hele Herligheden til 
sin Tjænestepige , og hun, som har en lang Arbejdsdag, havde 
sikkert ikke noget imod at give den bort — til de lærde. 

Om Sommeren maa Pigerne begynde paa Arbejdet Kl. 3Vs 
eller 4 om Morgenen, og saa varer Arbejdsdagen til Kl. 9 Aften, 
om ikke længere. I disse 17 — 18 Timer har de bogstavelig ikke 
en Gang Frihed, mens de spiser. Ikke blot at de under Maal- 
tidet raaa varte op ved Bordet , men de maa tillige ofte forrette 
et eller andet Arbejde i Bryggers eller Køkken, paa det at Tiden 
ikke skal spildes. 

Tjænestepigen er her langt ringere stillet end den mand- 
lige Landarbejder, for han har dog i de 17 Timers Arbejdstid en 
bestemt Spise- og Hviletid. Den er ikke lang, sædvanlig kun 15 
å 30 Minuter hver halve Dag og IV* Time til Middag. Men 
naar Mændene om Middagen gaar hjem fra Markarbejdet for at 
hvile, saa skal Pigerne malke og gøre de huslige Arbejder. Og 
det hører til Sjældenhederne, at de fra disse Arbejder kan knibe 
et Kvarters eller en halv Times Middagshvile. Det er ogsaa en 
temmelig fast Regel, at Mændene om Aftenen bliver fri en halv 
Timestid før Pigerne. Om Vinteren staar man rigtignok ikke 
slet saa tidlig op om Morgenen , men dog undertiden Kl. 5 og 
vistnok sjælden senere end Kl. 6. Men medens Karlene har de 
lange Aftener fri, maa Pigerne sidde ved Arbejdet lige til Kl. 9. 
Nogen bestemt Fritid faar de lige saa lidt om Vinteren som om 
Sommeren. 

Ja, der er jo Søndagen, den har de udenfor Høst og Hø- 
slet i Reglen fri fra Kl. 2, 3 eller 4 Eftermiddag, naar de er 
fæ dige med de nødvendigste Husholdningsarbejder, det vil sige 
etter den Tid skal de blot malke, passe Husets Børn, koge Mad 
til Husets Folk, besørge ekstra Madlavning til mulige Gæster samt 
sidde og vente til Midnat eller længere paa de fremmede, som 
skal rejse, eller paa Herskabet, som skal komme hjem. Det 
hænder naturligvis, at en Tjænestepige faar Lov til at gaa ud 
Kl. 3, naar hendes Søndag begynder. Men ofte sker det ikke. 
Og hvor der er to Piger, maa den ene gøre alt Arbejdet, f. Eks. 
malke alle Køerne, mens den anden er borte, saa hvis hun er 
ude én Søndag, maa hun arbejde saa meget des strængere en 
anden Søndag. At Pigerne under de Forhold slaar til Skaglerne, 

naar de endelig kommer ud, og at de bruger Natten til alle- 
haande uheldig Morskab, — det er da egentligt ikke noget at 
falde i Forundring over. Ti Menneskenaturen er nu én Gang 
saadan indrettet, at den kræver i det mindste nogen Frihed og 
Hvile fra Arbejdet. Selv det stærkeste Menneske vil sløves baade 
aandeligt og legemligt, naar det altid skal vandre i den samme 
ensformige Trædemølle. 

Der findes de Steder, hvor Pigerne har endnu mindre 
Fritid, end her er nævnt. Man kan træffe Piger, som hver 
Lørdag maa arbejde uafbrudt fra Kl. 4 Morgen til Kl. 12 næste 
Nat, ja undertiden til Kl. 2 Søndag Morgen — altsaa ca. 20 Timer 
i et Døgn, og af den Slags Døgn har de mindst et hver Uge 
uden nogen anden bestemt Hvile i de andre af Ugens Døgn end 
de utilstrækkelige 6 Timers Søvn hver Nat. Hvor der er Børn i 
Huset, maa Pigen jo ofte staa op midt om Natten for at passe 
dem. Derved maa hun baade døje megen Kulde og miste sin 
Søvn, ti i Reglen er Husmoderen raskere til at kalde Pigen op 
end til at give hende en anden Hviletid i Stedet. 

Men der er dog ogsaa Undtagelser i Retning af bedre 
Forhold. Paa Herregaardene har Pigerne i Reglen en bestemt 
Fritid. Enkelte Steder kan denne være meget betydelig, idet 
Arbejdstiden kun er omtrent 10 Timer. Der er selvfølgelig mange 
Herregaarde, hvor Arbejdstiden er længere, men gennemgaaende 
har Pigerne betydelig mere Fritid paa Herregaarde end paa 
Bøndergaarde. Selskabet er ofte daarligt, og det kan paa mange 
andre Maader være uheldigt for en fattig Pige at blive vant til 
Herregaardslivet. Men det er forstaaeligt, at hun af Hensyn til 
Fritiden foretrækker at tjæne paa en Herregaard. 1 Præste- 
gaardene har Pigerne som Regel næppe mere bestemt Fritid end 
hos Bønderne. Men der er dog nu enkelte Præstefruer, som har 
indset, at Pigerne har Ret til nogen Fritid. I en enkelt sjællandsk 
Præstegaard har Pigerne for Øjeblikket fri hver Dag fra Kl. 10— 
12 Fmd. I den ene af disse Timer giver Fruen dem, der ønsker 
det, gratis Undervisning i Musik, og i den anden Time under- 
viser Præsten dem i Skrivning. Af den Slags Eksempler finder 
man nu vistnok ikke mange, hverken i Præste- eller Bønder- 
gaarde, men man træffer dog ogsaa undertiden Gaardmandskoner, 
som giver deres Piger en bestemt Fritid. 

Hvis man ser meget nøje til, vil man vist nok enkelte 
Steder paa Landet kunne spore en ganske lille Bevægelse i Ret- 

ning af kortere Arbejdstid. Enkelte Familjer har som sagt faaet 
et saa humant Syn paa Arbejdsforholdene, at de af egen fri Vilje 
giver Pigerne lidt Fritid, og enkelte Pigpr har forstaaet at gøre 
sig saa uundværlige, at de med Held har kunnet kræve en be- 
stemt Fritid. Arbejderbevægelsen i Byerne og Udvandringen til 
Amerika har givet slige Fordringer Vægt. Men Bevægelsen 
mangler Organisation og nogen Understøttelse af den offentlige 
Meniug for at kunne blive almindelig over hele Linjen. 



III. 

Ligeledes kan man ved Hjælp af Mikroskopet opdage en 
svag Bevægelse i Retning af Arbejdets Begrænsning. 

For en Menneskealder eller to siden var det temmelig al- 
mindeligt, at Tjænestepiger maatte rense Kostalden og fodre 
Køerne, og det er kun ganske faa Aar siden, at Pigerne overalt 
i Landet havde Eneret paa at sprede al Gødningen paa Marken, 
— et Arbejde, som mangen voksen Karl den Dag i Dag trykker 
sig ved, fordi det er »Kvindearbejdec og desuden tillige et tem- 
melig kedeligt og uhyggeligt Arbejde. Nu er det imidlertid al- 
deles undtagelsesvis paa Øerne, at Piger røgter Køerne — maaske 
dog nærmest fordi dette Arbejde nu regnes for det betydeligste 
i en Bondegaard — og det er heller ikke nu almindeligt, at Piger 
spreder Gødning, skøndt det endnu af og til forekommer, — vist 
nok en Del ottere i Jylland end paa Øerne. 

Men jævnsides med denne svage Bevægelse, bort fra det 
groveste urenlige Markarbejde gaar en anden stærkere Bevægelse, 
som fører de arbejdende Kvinder fra det huslige Arbejde og ud 
til grovere Arbejder i Mark og Lade. Saaledes har Kvinderne i 
de senere Aar faaet en fast Plads ved Tærskemaskinen, og under 
den tiltagende Dyrkning af Rodfrugter har de saa godt som 
faaet Eneret paa Lugearbejdet og det smudsige Optagnings- 
arbejde. 

Nu er der vistnok ikke noget Arbejde, som i sig selv bør 
kaldes »ukvindeligt«. Men hvis der var noget saadant Arbejde, 
burde det med det sorteste Snavs forbundne Tærskearbejde, som 
tilmed er temmelig strængt, ubetinget staa øverst paa Listen. 
Snurrigt er det i hvert Fald. at de samme gode Mænd, som an- 
tender Kvinder ved Gødningekørsel, Tærskearbejde osv. tillige er 

de ivrigste til at tale om det ukvindelige ved valgbare og valg- 
berettigede Kvinder. Til det ukvindelige maatte vel ogsaa 
det henregnes, at Kvinder triller den fugtige nysopgravne Tørv 
fra Graven til Tørrepladsen, eller at de ligger paa Marken og 
luger Rodfrugter. Det er i hvert Fald højst uheldige Arbejder 
for dem, saa længe de har den nu brugelige meget upraktiske 
Arbejdsdragt. 

Det er Maskinerne og Storindustrien, som driver de ar- 
bejdende Kvinder ud til det grove Arbejde, ligesom de har drevet 
Byernes smaa Haandværkere over i andre Beskæftigelser. Tid- 
ligere havde Kvinderne et betydeligt Arbejde med at karte, spinde, 
væve, strikke osv., kort sagt med at tilvirke alle de Klæder, som 
baade Husbondfamiljen og Tjænestefolkene brugte, men dette 
Arbejde kan Fabrikerne nu gøre langt billigere. Brygning og 
Bagning, som i hine Tider overalt blev udført i Hjemmet, er i 
Landets bedre Egne forlængst gaaet over til Storindustrien, og 
Andelsmejerier og Andelsslagterier vil nu gøre det af med Tjæn- 
estepigernes sidste Skanse paa den gamle Fæstning. Af de tid- 
ligere huslige Arbejder vil der snart ikke være andet end den 
daglige Tilberedning af Føden tilbage, og dette Arbejde kan Hus- 
moderen og hendes Døtre let besørge, medens Tjænestepigen 
gaar i Marken, hvor hendes Arbejde er forholdsvis mere værdifuldt 
end Karlens, der koster mere. Med den større Velstand i Bonde- 
standen, følger ganske vist ogsaa større Krav til Renlighed, hvoraf 
følger mere Arbejde med Vask, ligesom Husbonde og Madmoder 
nu kræver langt mere Opvartning af Tjænestepigen end tidligere. 
Men rent bortset fra, at disse moderne Arbejder ere mere ube- 
hagelige end de tabte, vil de heller ikke paa langt nær i Omfang 
kunne erstatte Tabet. 



IV. 

Denne Forandring i Arbejdets Art er maaske allermest 
følelig for de arbejdende Kvinder, som er Hustruer eller Familje- 
forsørgere. I de gode gamle Dage kunde disse Kvinder tjæne et 
tarveligt Udkomme i Hjemmet ved at spinde, karte osv. Sam- 
tidig kunde de da opdrage deres Børn, undervise Pigebørnene i 
de huslige Arbejder og efter fattig Lejlighed gøre det hyggeligt i 
Huset. Men vil de nu have Arbejde, maa de ud i Marken, — 

bort fra Hjemmet om Morgenen Kl. 4 og blive ude til Kl. 9 
Aften. Hele Dagen maa Børnene da passe sig selv, gaa paa 
Gaden, eller de store maa passe de smaa, og Huset faar skøtte 
sig selv, for der kan ikke være megen Lyst eller Ævne til at 
hygge efter en saa lang Dags anstrængende Arbejde. 

Følgen er da ogsaa den, at Pigerne slet ikke eller kun 
daarligt oplæres i de almindelige huslige Kvindearbejder. Da 
Madmødrene i Bøndergaardene, hvor Pigerne skal tjæne, ikke nti 
har saa stort Brug for deres Arbejde i Huset, og de tilmed nu 
føler sig staaende paa et højere Samfundstrin end Pigerne, saa 
vil heller ikke de lære de fattige Pigebørn noget. 

Naar dertil kommer, at disse Børn i Hjemmet opdrages i 
usunde Boliger, og at de som Tjænestepiger maa bo i uhyggelige 
og kolde Værelser, saa skal man ikke undres over, at det gaar 
tilbage med Hyggeligheden i vore Arbejderboliger, for Mennesket 
kan nu én Gang ikke frembringe stort andet, end hvad Grunden 
lægges til under Opdragelsen. Og hvis vi ikke snart faar vore 
Skoler indrettede saadan, at de kan give Pigerne Undervisning i 
de nødvendigste kvindelige Arbejder, der under indbefattet Kog- 
ning, saa vil der i mere end én Henseende blive endnu større 
Nød blandt Landarbejderne. 

Der siges rigtignok undertiden, at Kvinderne nu tjæner en 
langt større Løn for Markarbejdet, end de tidligere tjænte ved 
Hjemmearbejde. Og det er jo ganske vist, at en gift Kvinde kan 
tjæne større Pengeløn nu end tidligere. Ti for Hjemmearbejdet 
fik de kun en højst ubetydelig Pengeløn. Men helt bortset fra 
den Fordel — ogsaa paa det økonomiske Oraraade — de i huslig 
Henseende havde af at arbejde hjemme, fik de ogsaa i Reglen 
ud over den almindelige Pengeløn en Ekstralønning i Form af 
Fødevarer. Der var noget som kaldtes en »Spindestumpt — 
sædvanlig et større eller mindre Stykke Flæsk. — Og en Krukke 
Mælk et Par Gange ugenlig eller et Stykke Ost af og til kom 
det ikke saa nøje an paa i den Tid, da Mejeridriften var saa 
lidet udviklet. 

Vil man sammenligne Fortidens Arbejdsløn med Nutidens, 
maa man i det hele huske, hvor meget der i hin Tid blev givet 
bort af Fødevarer; da følte Husmænd og Gaardmænd sig endnu 
saa nogenlunde som en Stand, og da var der imellem dem en 
lignende Hjælpsomhed og solidarisk Ansvarsfølelse, som man nu 
kan finde mellem Arbejdsfolk indbyrdes. Man kan endnu finde 

Spor af denne Følelse i Landets fattigste Egne, hvor den ogsaa 
af og til omsættes i Handling, medens den i de mere frugtbare 
Egne alt i nogen Tid har maattet vige Pladsen for »den jærn- 
haarde Lønningslov.« 

Men selv om Kvindernes Dagløn kan siges at være nogen- 
lunde rimelig i Sammenligning med, hvad de tjænte i Fortiden, 
bliver der altid det tilbage, at man nu byder Kvinder en mindre 
Løn end Mænd for det samme Arbejde. Dette Forhold finder 
man stadig paa Landet, f. Eks. ved Tærskearbejde. Tørvegravning 
og Høstarbejde. Henter man i Høsten en Mand og en Kvinde 
til at binde Kornet, saa giver man i de bedre Egne Kvinden 
75 Øre eller, naar det kommer højt, 1 Kr. i Dagløn, medens 
Manden faar 1 Kr. 50 Øre eller 2 Kr., skøndt de binder lige 
meget Korn. Det hænder endogsaa, at Kvinder er raskere til 
dette og andre Arbejder end Mændene. Og Manden, der faar 
60 Kr. for Høstmaa neden, vil mange Gange ikke bytte Arbejde 
med Tjænestepigen , som kun faar 8 eller 10 Kr. i Løn for den 
samme Tid. 

Det bliver i de senere Aar anset for en Dyd ved en Karl, 
naar han kan malke, for Kendskab og Lyst til dette Arbejde, 
giver man ham gærne en betydelig højere Løn. Men det, som 
man belønner »kongeligt« hos Manden , fordrer man af Kvinden 
for en almindelig Pigeløn. Enkelte Steder er man rigtignok blevet 
nødt til at forhøje Malkepigernes Løn, men det er ingenlunde 
sket efter samme Forhold som for Mændenes Vedkommende, og 
dog har man jævnlig i den Anledning kunnet høre en lydelig 
Knurren og Moraliseren over Kvindernes Dovenskab, Begærlighed, 
Pyntesyge osv. 

Af al den Uret, som Kvinderne lider under, er det 
vel nok den værste, at de for det samme Arbejde faar en 
ringere Løn end Manden. I Reglen tjæner den arbejdende Mand 
kun det højst nødvendige til en tarvelig Sulteføde for sig og sine. 
Men hvis en Kvinde har været gift, og hun derfor eller af andre 
Grunde har en Familje at forsørge, maa der med Natur-Nødven- 
dighed blive endnu større Sult og Nød i hendes Hjem. Bliver 
hun syg, er Læge og Lægemidler lige saa dyre for hende som 
for Manden, men naar hun bliver rask igen, maa hun være 
mindst dobbelt saa længe om at oprette det forsømte, hvis det 
ikke er aldeles umuligt, saa hun nødsages til at skrive det paa 
Fattigvæsenets Regning. 

Hun har i det hele ikke saa langt til Fattigvæsenets 
uhyggelige Dørtærskel, som den arbejdende Mand, skøndt Vejen 
visselig er kort nok for ham ogsaa. Vel taber hun ikke Valg- 
retten, saa længe hun ikke har den. Men den Foragt, som nu 
én Gang klæber ved al Hjælp fra det offentlige Fattigvæsen, den 
Foragt er den fattige Kvinde paa Forhaand mere udsat for end 
Manden. I mange Tilfælde bliver jo de fattige kastede hen paa 
en Arbejdsanstalt , hvor de lider Nød eller maaske ligefrem Sult, 
og hvor Friheden i hvert Fald bliver dem berøvet. Ogsaa her 
har de arbejdende Kvinder Billet til første Plads. 



V. 

Det er statistisk oplyst, at af alle arbejdende Mænd hér i 
Landet er de jordløse Landarbejdere daarligst stillede i økonomisk 
Henseende. Men de arbejdende Kvinder paa Landet er endnu 
ringere stillede. Det er altsaa dem, der hurtigst trænger til 
Hjælp. Men til Trods herfor eksisterer der endnu ikke hverken 
en Arbejdersag eller en Kvindesag, som »søgger« paa Landet. 
Disse Spørgsmaal er endnu saa aldeles i deres Vorden, at mange 
brave Mænd og Kvinder paa Land og i By slet ikke aner deres 
Tilværelse. Saa meget des mere nødvendigt er det da, at man 
til en Begyndelse gør sig det klart, af hvad Art Forholdene er, 
og hvilke Midler, der kan forbedre dem. 

Man maa da i det hele huske, at Udviklingen paa Landet 
gaar efter de samme Love som i Byerne. I Løbet af den 
sidste og til Dels næstsidste Menneskealder har der lige saa 
vel været Revolution paa Landet som i Byerne. Arbejdet 
er ikke blevet saa meget centraliseret som i Byerne, men 
for Arbejdernes Vedkommende er Forholdene ganske af samme 
Art. Den moderne Driftsmaade har lige saa vel drevet de ar- 
bejdende Landbokvinder fra deres Arbejdsmarked, som den har 
ødelagt det mindre Haandværk. Samtidig har den ny Tid delt 
Landbefolkningen i to Klasser, saa de ikke nu faar nogen videre 
frivillig Hjælp, noget de heller ikke nu vilde kunne modtage, uden 
at føle dem afhængige af Overklassen. Med andre Ord: den 
jærnhaarde Lønningslov er naaet ud paa Landet i al sin 
Strænghed. 

Men medens de arbejdende Landbokvinder har maattet 
føle alle Ulæmperne ved den ny Tid, har de ikke set noget til 
Fordelene. Sammenslutning er jo et af de Goder, vor Tid har 
bragt Arbejderne som et tarveligt Surrogat for, hvad den har 
berøvet dem. Det er ad den Vej de mandlige Arbejdere i de 
større Byer har forbedret deres Kaar, og det er paa den Maade, 
de arbejdende Kvinder i Byerne har begyndt at arbejde. 

Vil man arbejde for Kvindesagen paa Landet, maa man 
da vist nok ogsaa der begynde med Organisationen. Der er 
rigtignok hidtil paa Landet gjort et Arbejde paa en anden Maade, 
for at forbedre Tyendets Stilling. Særlig i Højskolekredse har 
man prøvet paa at reformere dette Forhold ad Frivillighedens 
Vej ved Formaninger og Moralprædikener. Men det er for- 
bavsende lidt, man har udrettet ad den Vej. De mest tyranniske 
Arbejdsherrer rammer man vistnok aldrig paa den Maade. Og 
man kommer i det hele næppe videre med Sagen, før man lægger 
den ideale Fordring til Side eller dog i det mindste stikker den 
om i Baglommen og tager fat paa Spørgsmaalet ad den Vej, som 
hele Udviklingen i den nyere Tid har anvist. 

Vel bliver det vanskeligt at organisere de arbejdende Landbo- 
kvinder. Bedst kunde det maaske lade sig gøre at samle dem i 
samme Forening som de arbejdende Mænd. Særlig vanskeligt 
vil det vel blive at faa Samling paa de gifte Kvinder. Men meget 
smaa Skrifter, let læselige og gratis omdelt kunde dog maaske 
navnlig finde Vej til Tjænestepigerne, og for disse kunde der i 
Øjeblikket ad Organisationens Vej opnaas en Del baade i Retning 
af højere Løn og kortere Arbejdstid, — for der klages stadig 
over, at der er Mangel paa Piger. 

Hvis de stod organiseret, vilde den offentlige Mening hur- 
tigere blive vakt for deres retfærdige Fordringer, og Staten vilde 
lettere kunne træde hjælpende til; men den førsie Hjælp til Or- 
ganisationen maa komme ude fra. Trykket hviler saa tungt paa 
disse Kvinder, at de ikke selv kan gøre Begyndelsen. Her er 
derfor en Opgave for de fremmeligste økonomisk selvstændige 
Kvinder i By eller paa Land. 

En anden Fordel ved den nyere Tid er det, at man mere 
og mere kommer ind paa Statsbeskyttelse for den Part, som 
bliver forurettet i Kampen for Tilværelsen. Dette Lægemiddel for 
de Saar, den fri Konkurrence frembringer, er ganske vist endnu 
kun lidet udviklet. Men der tales dog nu overalt om Beskyttelse 

og saa snart Landmænd, Fabrikanter eller andre større Produ- 
center har haft Uheld, er man ogsaa meget villig til at anbringe 
Statshjælp. Kun til Arbejderne falder Smulerne saare sparsomt 
fra Statens Bord. Til særlig Beskyttelse for Landarbejderne, som 
har de daarligste Eaar, er der siden 1849 næppe kommet en 
eneste Lov. Det skulde da være Tyendeloven. Men den maa i 
det mindste for Øjeblikket nærmest siges at være en Hæmsko 
paa Tyendeklassens Udvikling. 

De fleste Mennesker er vel nu paa det rene med, at Staten 
skal træde hjælpende til under Arbejdernes Sygdom og Alderdom. 
Hen naar der er Tale om Kvindesagen, maa man vel nærmest 
tænke paa Hjælp under Arbejdet, mens Kvinderne endnu er 
arbejdsdygtige. Og her gælder det da først og fremmest om en 
lovbefalet Grænse for Arbejdstiden: en fast Arbejdstid og en 
bestemt Hviledag. 

Det er meget muligt, at alle Tjænestepigerne ikke kan faa 
Frihed til samme Tid — noget Arbejde er der jo altid ved et 
Hus eller en Gaard. Men naar der blot er en bestemt Hviletid, 
gør det ogsaa ligemeget, enten den falder om Formiddagen eller 
om Eftermiddagen, og naar de blot faar en bestemt Hviledag, kan 
det heller ikke gøre noget , om den en Gang imellem falder paa 
en Mandag. Dog maa Tyendet forud vide, hvilken Tid hun skal 
have fri. Hovedsagen er, at der bliver en bestemt Hviletid hver 
Dag og en bestemt Hviledag hver Uge. Det er, hvad ethvert frit 
Menneske maa have Krav paa. 

Samfundet har dog for længe siden indset, hvor uheldigt 
det er, naar Børn overanstrænges i Fabriker og derfor sat 
Grænser for Børnearbejdet. Og rent bortset fra Nødvendigheden 
af en bestemt Arbejdstid baade for Mænd og Kvinder, maa det 
?el ogsaa af Hensyn til Slægtens Sundhed være nødvendigt at 
have en bestemt Arbejdstid for Kvinder. Det kan umuligt være 
i Samfundets Interesse, at Kvinderne, som skal føde den næste 
Slægt, overanstrænges i Fabriker eller ved groft og uskønt 
Markarbejde. Det kan vel heller ikke være til Gavn for Slægten, 
at frugtsommelige Kvinder bliver tungsindige ved det Arbejdets 
og Fattigdommens Tryk, der hviler paa dem. Der er endvidere 
paa Landet en Art Prostitution, som vanskelig lader sig udrydde, 
før Kvinderne kommer til at leve under mere menneskelige Kaar 
og blive mere selvstændige i økonomisk Henseende. 

Tilskueren 1889. 19 

Det vil da paa mange Maader være i hele Samfundets 
Interesse at skabe bedre Kaar for de arbejdende Landbokvinder, 
men først og sidst har disse Tusender af Mennesker et rerfærdigt 
Krav paa to Ting: 

For det samme Arbejde har de Ret til den samme Løn 
som Manden. Og som fri Mennesker maa de have en bestemt 
Hviletid. 

J. P. SUNDBO. 



Digitized by Google 



Teatrene. 



Strindbergs Forsøgsteater kom endelig efter mange og lange Fødsels- 
veer til Verden Lørdag den 9de Marts paa Dagmarteatret. 

Navnet Forsøgsteater fører Tanken hen paa en Scene, hvor den be- 
gyndende dramatiske Forfatter gennem praktiske Forsøg kunde komme til ret 
Begribelse af Scenens Fordringer og Tarv, hvor fremdeles den udviklede 
dramatiske Forfatter ad samme, den eneste paa) idelige Vej kunde undersøge 
Virkningen af dette eller hint, hvor endvidere den unge Skuespiller kunde 
prøve sine Ævner paa store, helst meget forskelligartede Opgaver og gennem 
Fald og Sejre naa frem til Kundskab om Rækkevidden af sine Fremstillings- 
evner, men til dette Formaals fulde Opnaaelse kræves ganske sikkert en langt 
snævrere Kreds end den, der overværede den første strindbergske Forestilling, 
og et Publikum, der ikke med skadefro Latter griber hvert Ord, som paa 
nogen Maade kan henføres paa Fremstillerens Mangler. Et Forsøgsteaters 
Forestillinger burde have langt mere af Prøvens end af den fuldt færdige 
Teaterforestillings Karakter, intet, hverken Stykke eller Spil, burde være ander- 
ledes færdigt end, at det alt kunde kastes paa Baal for af Asken at genopstaa 
i en anden og bedre Skikkelse. 

Anderledes med det strindbergske Forsøgsteater, ti her forelaa foruden 
dets Leders praktiske Teorier ogsaa den første Forestillings oprindelige Program 
trykt længe i Forvejen. Men hvilken Nytte vil saa Forfatteren drage af For 
søgsteatret? Ja han faar sine Stykker opførte, ja det er allerede store Ting, 
men dette sker i den Form, hvori han borte fra Scenen har skrevet dem, de 
Ændringer, som Prøverne har gjort ønskelige, kan rettelig ikke foretages af 
Hensyn til det trykte Stykke. Men, vil man maaske indvende, om de gennem 
Prøver og Forestillinger indvundne praktiske Erfaringer end ikke kommer 
dette Stykke til Gode, saa vil de komme det næste til Gode. Lad saa være, at 
Forfatteren vil have lært at undgaa denne eller hin Fejl, men skulde det næste 
Stykke derfor blive dadelløst i scenisk Henseende. Dette er lidet troligt, da 
et Skuespils Fortrin og Fejl først ret viser sig paa Scenen, og Resultatet af 
denne Fremgangsmaade, der sjældent eller aldrig retter Fejlene, hvor de findes 
men udsætter den indvundne Erfarings Benyttelse til næste Gang, vil altsaa 
blive, at Forsøgsteatrets Repertoire vil komme til at foreligge i den Form, 
hvori Forfatteren ved sit Skrivebord har udarbejdet sit Skuespil, ikke i den 
gennem Scenens Lys ændrede og forbedrede, bedst mulige Form. 

Havde nogen troet, at de tekniske Teorier, Strindberg i Fortalen til 
Frøken Julie har forfægtet, ved Forestillingen vilde blive prøvede, er ved- 
kommende gaaet bort ganske skuffet, ti intet saadant fandt Sted. Der var nu 
først Scenens Form; her havde Strindberg gjort sig til Talsmand for det 
usymmetriske, det afskaarne, paavist Fordelen ved en Hjørnedekoration, men 
alle de tre Dekorationer, der den Aften fremstilledes paa Teatret, var højst 
konventionelle og symmetriske i deres Firkantethed; ej heller i Møblernes Op- 
stilling fandtes noget mærkbart nyt: ikke saa meget som en eneste Stol med 
Ryggen til Tilskuerpladsen. Dernæst har Strindberg fordret Rampen fjærnet; 
den bidrager kun til at gøre Skuespillerne fede i Ansigtet og hindrer Udtrykket 
i Øjnene, paastaar han, men ved Forestillingen lyste Rampen som ved en sæd- 
vanlig Teaterforestilling, og et Forsøg netop paa dette Punkt havde været 

højst anbefalelsesværdigt. Kun Strindbergs Ønske om at »blive af med det 
synlige Orkester og dets forstyrrende Lampelys og dets mod Publikum vendte 
Ansigter« var gaaet i Opfyldelse. 

De tre Stykker, der opførtes, gjorde alle det Indtryk at være Dele af et 
større Hele: Paria og Den Stærkeste som Scener, Kreditorer som en 
Akt. Dette sidste fældes af Strindbergs egne Ord om Ulevedygtigheden af de 
usammensatte Karakterer paa Scenen, ti hvad andet er Stykkets Hovedperson, 
Fru Tekla, end en ganske usammensat Karakter, der kun bestaar af vampyr- 
agtig Djævelskhed. Det er som Strindbergs energiske Kamp mod Kvindens 
Indflydelse og hendes Indtrængen paa Mandens Arbejdsmark havde paa dette 
Punkt gjort ham ganske blind, saa han ikke kan skelne Forskel paa godt og 
ondt, ellers havde han sikkert ikke ladet Kreditorer, der ikke faa Steder 
virker som Parodi paa hans egne Teorier, aabne Forsøgsteatrets Virksomhed. 
Velgørende var det ovenpaa at faa Paria, hvori, maaske fordi der ingen 
Kvinder forekom, ja næppe omtaltes, godt Humør vældede frem i vittige 
Repliker. 

Aftenen sluttede med en Enetale: Den Stærkeste. Monologen er en 
af de aflagte Kunstformer, Strindberg har paataget sig at kalde til Live igen; 
han vil gøre den sand, ti, siger han, »det er jo dog sandt, at en Taler gaar 
op og ned i sin Stue og repeterer sin Tale højt for sig selv, sandt, at en 
Skuespiller gennemgaar sin Rolle højt, at en Pige passiarer med sin Kat, en 
Moder pludrer med sit Barn, en gammel Jomfru snakker til sin Papegøje, at 
en, der sover, taler i Søvne«. Hertil er intet at sige, men er det ogsaa sandt, 
at en ung Frue, som i Den Stærkeste, der paa en Damekafé træfferen 
tidligere Veninde, og som saa opdager, at denne har været hendes Mands Elskerinde, 
taler ustandseligt, først vredt, senere medlidende i et Kvarterstid uden at Ven- 
inden mæler et Ord? Denne Scene gør nærmest et kunstlet Indtryk, og dette 
formindskes ikke ved, at der i samme Scene optræder en Opvarter, der uden 
saa meget som et »Værs'go'« bringer Fruen en Kop Chokolade og uden at 
forlange Betaling for denne hjælper Fruen i Overtøjet 

Stykkerne udførtes dels af Dilettanter, dels af veritable Skuespillere. 
Blandt de første maa Frøken Nathalia Larsen nævnes som Djævelinden Tekla 
i Kreditorer; paa hendes dristige Maskering passede ikke Strindbergs Ytring 
om, at Damer hellere vil være smukke end sande; blandt de andre stod 
Hr. Hunderup forrest: med en let Maskering havde han givet Arkæologen i 
Paria et Ansigt, hvori Nyfigenhed, Spidsfindighed, Drilskhed og Kløgt vekslede. 
Som Fruen i Den Stærkeste førte Fru Essen-Strindberg sig med rutineret 
Anstand, og Ordstrømmen gled let frem. 

Om denne Forsøgsteatrets første Forestilling kan Strindberg ikke med 
rette anvende Slutningsordene af Fortalen til Frøken Julie: »jeg har gjort 
et Forsøg! Er det mislykkedes, er der Tid til at gøre et nyt«, ti det blev, 
maaske mest paa Grund af censurerende Autoriteteters Indgriben, intet virkeligt 
Forsøg, men Tiden til et virkeligt Forsøg er stadig inde. 

Det kongelige Teater har, som løseligt omtalt forrige Gang, opført 
Henrik Ibsens sidste Skuespil Fruen fra Havet Symboliken fylder en god 
Del i dette Stykke, men paa det kgl. Teater kvaltes denne Side af Stykket helt ; 
først og fremmest bidrog Hr. Foss som den fremmede Mand sit hertil, og der- 
næst gjorde Hr. Jerndorff Lyngstrands Udmal en af dennes Fantasifoster, Gruppen: 
den troløse Sømandskone og Hævneren, saa sjattent, at den ingen Form tik 

for Tilhørernes Øjne, de kunde aldeles ikke istemme Fru Wangels Udbrud: 
»jeg kan se det saa lys levende for mig«, men ved Læsningen staar den netop 
saaledes for ens indre Øje, og Skylden for dens ringe Virkning paa Scenen 
er derfor Hr. Jerndorffs. 

Tages Symboliken bort, bliver der af Fruen fra Havet tilbage en fra 
det virkelige Liv hentet Historie om den Glans, den dragende Magt, det for- 
budte, det uopnaaelige har, men som brydes i samme Øjeblik, Forbudet hæves, 
i samme Stund, Haanden kan plukke af Træet: en Historie, der paa sin 
parisisk er vittigt fortalt i Divor<jons. Ibsen tager paa sin nordiske Vis 
tungere, men til Gengæld ogsaa dybere paa Sagen og stiller Spørgsmaalet: 
kan et Menneske omplantes og trives i en anden Jordbund end dér, hvor ved- 
kommende er barnefødt, kan et Menneske virkelig, som Ballested altid fører i 
Munden, akklimatiseres; og hans Svar gaar ud paa, at hertil fordres Frivillighed. 
Stykket indeholder to Repræsentanter for Spørgsmaalets Besvarelse , først 
Ballested, der saa dejligt trives i den fremmede Jordbund, og som ved enhver 
Lejlighed bevidner dette ved paa det erbarmeligste at radbrække Ordet: 
akklimatisere, dernæst Fru Ellida. I denne anden Repræsentant, der tillige er 
Stykkets Hovedperson, kæmper Viljen en haard Kamp mod Naturellet, og 
denne Kamp gør Ellida overnervøs, til sine Tider ganske sindssyg, indtil hun 
endelig gennem Frigivelse og eget Valg naar Freden. 

Denne Skikkelse havde det kgl. Tester tildelt Fru Eckardt, en Kunstner- 
inde, der først og fremmest virker ved sin Anstand og sin Ro, og det var 
derfor heller ikke underligt, at der over hendes Spil kom noget kunstlet og 
forceret, ti noget Udtryk for Eliidas Nervøsitet laa hende ikke let for Haanden, 
og hun søgte derfor at fremkalde Indtrykket ved eu hastig, næsten stakaandet 
Ilen-frem, saa f. Eks. ved hendes første Indtræden Kastetørklædet og Haaret 
der, ganske i Forbigaaende bemærket, aldeles ikke var vaadt, som skrevet 
staar, vejede bag hende som Flaget i Bagstavnen af en frempilende Damp- 
baad. Nogen Havstemning hvilede der ikke over Ordene, de kom som oftest 
med tørre Halstoners Klangløshed, og i de lidenskabeligt bevægede Optrin fik 
Stemmen mere af en københavnsk Husfrues Skraphed end af en i Sjælevaande 
stedt Kvindes Nødraabs Forpinthed. Mest mislykket var dog Fru Eckardts 
Spil i anden Akt, Hovedpunktet i hele Rollen, den hvorfra alt Lyset skal 
komme; ikke alene at Fru Eckardt »spillede« hele Beretningen om Eliidas For- 
hold til den fremmede Mand, hvad allerede var galt nok, men den Grundtone, 
hun anvendte, var i Slægt med den tillavede Rædselstone, hvori halvvoksne 
Pigebørn fortæller hinanden Spøgelsehistorier i Mørkningen, og den hyppigst 
anvendte Bitone mindede stærkt om Barnets uforstaaende Forbavselse; naar 
Ellida fortalte, at han havde skrevet hende til fra Kalifornien, Kina og 
Australien, saa var det som dette, at der var kommen Brev fra disse Steder 
til Norge, var noget aldeles uhørt; og fremdeles var hendes Bevægelser melo- 
dramatiske i deres Omfangsrigdom, og balletafpassede i deres Langsomhed. 
Fru Ellida Wangel blev for Fru Eckhardt et Skibbrud ; mon et overstaaet Skibbrud? 

Den af de øvrige spillende, der skuffede haardest, var vel Hr Mantzius. 
Han har i Vinter vundet en stor Sejer som Rosiflengius i Det lykkelige Skib- 
brud, men hans Udførelse af Overlærer Arnholm kunde bringe én paa den 
Tanke, at han havde enten ganske glemt eller ogsaa ikke villet forstaa, at det, 
der den Gang bragte ham Sejeren hjem, var, at han havde skabt en Skikkelse, 
som af smaat og stort intet havde til fælles med andre, en Skikkelse, der var 

Rosiflengius og kun Rosiflengius. Ganske anderledes var han gaaet til Værks 
overfor Arnholm, ti naar de udtrykkeligt foreskrevne Guldbriller undtages, 
havde han ikke ved en eneste Streg søgt at individualisere Overlæreren, ej 
heller havde han i Stemmen gjort et Forsøg paa at faa frem et Tonefald, en 
Farve, der kunde gøre Bolettes halvvoksne Forelskelse i ham tænkelig; den lød 
med en graa Ensformighed, der gjorde Arnholm lidet sympatetisk i sin 
Kedsommelighed. Men forstaa at bruge sin Stemme i Henseende til Accentua- 
tion og Tydelighed, det véd han som den bedste, det mærker man ret, naar 
man en Aften sidder paa en af Teatrets »døde« Pladser; saa meget mærke- 
ligere er det, at han bestandigt gør den Fejl at pavsere, naar Repliken fordrer, 
at Personen skal tage et eller andet Ord i sig igen, som f. Eks. naar Arn- 
holm retter »Deres gamle Lærer« til »Deres fordums Lærer«, inden Ordet 
gamle er helt udtalt; Hr. Mantzius benytter en lang Pavse til at accentuere 
Rettelsen, medens den burde komme med Pulsslagets Ilfærdighed, han faar 
Latteren frem ved sin Accentuation, men Illusionen gaar tabt 

Fru Bloch har som Hilde vundet stor Berømmelse og med rette, ti alt 
det tøsede hos den halvvoksne Pige, lige fra den dybe Overgangsstemme til 
den uskønne Gang og den ikke mindre uskønne Staastilling, som det for øvrigt 
ikke altid faldt hende let at frembringe straks, kom udmærket sikkert frem, 
om end Publikums Latter har fristet hende til ved senere Opførelser at lægge 
Farverne noget for tykt paa, men til den Stedmoderen tilbedende Længsel, der 
skal være bag Hildes frastødende Væsen, mærkedes for lidt; intet skjult Blik, 
der beundrende fulgte Stedmoderens Skikkelse eller noget saadant forraadte 
hendes Sjæls lønlige Indhold. 

Fruen fra Havet blev for det kgl. Teater ingen Sejer, hverken 
kunstnerisk eller finansiel; maaske en anden Besættelse af Rollerne havde 
hjulpet baade i den ene og den anden Retning, men at grunde over sligt er unødigt. 

Kasinos Genoptagelse af Mester og Lærling viste, at Skuespillerne 
ikke længere med Lethed finder sig til Rette i det mystiske Element, Hostrups 
romantiske Sangspil, eller, om man vil, Trylle- Vaudeville, indeholder. I 
Genboerne, der ogsaa hører til denne Art Stykker, har Brødrene Poulsens 
Spil længe vist dette, og i Mester og Lærling føjede Hr. Sophus Neumann 
sit Bevis hertil; ban søgte nemlig at forklare Justitsraadens pludselige Aaben- 
mundethed overfor Aage som Virkning af magnetisk Paavirkning, Øjnene 
stirrede tomme og glansløse ind i Aages, og Ordene kom, vel med Besvær, 
men dog uimodstaaeligt frem; Justitsraadens Opførsel i denne Scene lignede 
aldeles et Medies i en magnetisk Seance. Som skær Modsætning hertil virkede 
Hr. Stigaards Spil, med en Tro, hvortil der ikke findes Mage i det ganske Land, 
fremsagde han Aages overenfoldige Repliker og bar dem næsten frelst gennem Nutids- 
tilhøreres Skepticisme. Hr. Pio havde ikke ret faaet Greb om Grønholt, hans Spil 
var for brutalt, han trampede ind i Justitsraadens Hus med saa at sige Tran- 
støvler paa, medens den rette Grønholt langt snarere vilde gaa paa Listesko. Over 
Thereses Repliker gød Fru Orlamundt Glans med sin bløde, næsten fromme 
Stemme; hun ejer den danske Elskerindes Stilfærdighed og er endnu fri for 
sukkersød Smægten og anstrængt Forceren, de to Skær, hvorpaa saa mangt et 
Elskerindeæmne er strandet. (Afsluttet 14de Marts). 

Arthur Aumont. 

GEOGRAFISK LEXIKON 

efter de nyeste og bedste Kilder 

udarbejdet af 

P. C. GRANZOW. 
Med talrige farvetrykte Kort. 

Af Pressens enstemmige Udtalelser hidsættes alene: 
(Berlingske Tidende.) »Granzows Lexikon fremtræder som en 
selvstændig Bearbejdelse af de nyeste og bedste Kildeskrifter. Det 
vil uden Tvivl tilfredsstille enhver rimelig Fordring, og give Enhver, 
der raadspørger det, Svar paa mangt og meget. De Kort, der ledsage 
første Levering, ere baade saa smukt udførte og saa gode, som man 
kan ønske sig. Værket vil sikkert blive godt modtaget i vide Kredse, 
og Prisen er sikkert sat saa lavt som muligt for et saa stort Arbejde.« 

(Dagbladet.) »Et længe følt Savn vil blive afhjulpet ved dette 
Værk.« 

(Politiken.) »»Værket tegner til at blive en af de nyttigste og 
paa sit Omraade lærerigste Haandbøger som vort Bogmarked længe 
bar frembragt.« 

(Avisen.) »Det vil sikkert i det Hele blive et fortjenstfuldt Arbejde, 
der, naar det ligger fuldendt, vil være et kjærkomment Hjælpemiddel 
for de mange, der søge Oplysning om geografiske Forhold.« 

(Jyllandsposten.) »Lexikonet indeholder en lige saa fuldstændig 
som let overskuelig, en lige saa udtømmende og detailleret som nøjagtig 
og paalidelig Oversigt over den store Mængde geografiske Data, om 
hvilke man ikke hidtil har kunnet søge Oplysning i noget dansk Værk.« 

F.C. flranzow: Geografisk Lexikon vil udkomme i omtrent 35 Leve- 
ringer, hver paa 3 Ark i meget stort Lexikonsformat og med 1 å 2 
farvetrykte Kort til en Pris af 90 Øre pr. Levering. Leveringerne 
ville blive udgivne med nogle Ugers Mellemrum. 

Første Levering faas til Gjennemsyn i enhver Boglade. 

Subskription, der er bindende for hele Værket, modtages i enhver 
Boghandel i Danmark, Norge og Sverig. 

VOR UNGDOM. 

Tidsskrift for Opdragelse og Undervisning. 

Udgivet af 

H. TRIER og P. VOSS. 

1889. 1 og 2 Hefte. 

Indhold: 

Fra den Tid, Efterslægtselskabets Skole stiftedes. 

O. Hansen: Sammenlignende Religionsvidenskab. 

A. Western: Vor højere Skoleordning. 

J. Bergtnann: Gymnastikkommissionens Indberetning. 

jS. Bagger: Den nyere Udvikling af Frankrigs højere Skolevæsen. 

L. Schulerud: Skolen og Afstamningsteorien. 

J. Ottosen: Opdragelsen ofret for Examen. 

L. Kragballe: Fremmede Ords og Navnes Udtale i Danmark. 

Pædagogiske Anmeldelser. 

Af Tidsskriftet udkommer 6 Hefter aarlig, hvert paa gjen- 
nemsnitlig 5 Ark å 6 Kr. pr. Aargang. Subskription modtages i 
alle Boglader og paa Postkontorerne. 

Af "Tilskueren" udkommer et Hæfte hver Maaned paa 
gjennemsnitlig 5 Ark i stort Median format. Subskriptions* 
prisen udgør 1 Kr. for hvert Hæfte eller 12 Kr. om Aaret. 
Subskription, der er bindende for én Aargang , modtaget* 
paa ethvert Postkontor uden nogen Prisforhøjelse og i 
alle Boglader, saa vel som hos Forlæggeren, Hojbroplads 5, 
Kjobenhavn K. 

Sammesteds faas Aargangene 1884 — 1888, Prut 
pr. Aargang 12 Kr. 

Henvendelser i Redakt ionsanlig g ender bedes rettede til 
Udgiveren, Falkoneralle 11 A, Frederiksberg I. (Tr. bedst 
Mandag og Tirsdag 10*1, — 11*1 8 ). 

{.Kunstforeningen "s Udstilling af Malerier og Studier af Malerne Niels Petersen 

Mols og L. A. Ring.) 



1 Begyndelsen af Marts Maaned har L. A. Ring og Niels 
Petersen-Mols i Kunstforeningen haft en Udstilling, der lige- 
frem imponerede ved sit Omfang og ved sin Righoldighed. Den 
kunde endda være bleven endnu bedre, om ikke flere af deres 
bedste og anseligste Arbejder havde været paa Vejen til Paris. 
Men det Tilbageblik, Udstillingen gav over de to Maleres Virk- 
somhed, var vel egnet til at give os Agtelse for den. Det er jo 
en gammel Erfaring, at Udstillinger af den Art i høj Grad letter 
Forstaaelsen af en Kunstners Ejendommelighed. 

Forstaaelsen af Niels Petersens Talent falder maaske næppe 
vort Publikum særlig vanskelig. Hans Billeder er uimodstaaelig 
hjærtevindende. Med stor Veltalenhed tolker han os Dyrenes 
stumme Sprog; gennem alle hans Billeder og Studier fornemmer 
man klart, hvor inderligt han holder af dem. Lundbye var vel 
baade en oprigtig Dyreven og en udmærket Dyrmaler, — hans 
geniale Landskaber staar i øvrigt utvivlsomt endnu højere end 
hans Dyrbilleder, — men hans Kærlighed til Dyrene gik dog 
maaske mindre i Dybden end Niels Petersens; han interesserede 
sig i hvert Fald mere for deres Skønhed, for de Vidundere af fin 
Formbygning, han saa i alle Enkeltheder, end for deres ejendom- 
melige Fysiognomi og individuelle Særpræg. En Ko af Lundbye 
er en Ko i al Almindelighed; den Skønhedssans, der udmærker 
Kunstnerens Omridstegning, gør den ganske vist til en distingveret 
Ko, men det er ikke netop den Ko, Per Hansen har købt paa 
sidste Marked, en Ko, der har sin særegne Karakter og Historie, 
sine særegne Drømme om den dejlige Kløver, der staar paa Na- 

Tilakueren 1860. 20 

boens Marker. Niels Petersens Stude derimod, det er Stude, som 
lever under ganske bestemte Vilkaar og bærer Præget deraf; 
maler han en gammel Hoppe, hører den hjemme i en ganske 
bestemt Stald og i ingen anden, en Hund maa kunne efterlyse 
sine bortkomne Hvalpe efter Niels Petersens tro Portrætstudier 
af dem. Lundbye var en flittig og følsom Iagttager af Dyrenes 
Liv, og han har der fundet en hel Række af elskværdige og 
rørende Motiver. Petersen-Mols staar ikke i saa Henseende til- 
bage for den berømte Mester. Naar han saa godt forstaar at 
vække vor Medfølelse for alle hans firbenede Venner, skyldes det 
dog i lige saa høj Grad en mærkelig — vistnok enestaaende — 
Ævne til at fange Udtrykket; han forstaar at faa det saa uendelig 
rart og godmodigt, saa underlig spørgende forventningsfuldt og 
tungsindigt, som Dyrene har det, naar man ret ser dem i Øjnene 
og forundres over at gøre den Opdagelse, at saadant et umælende 
Bæst ogsaa li ar en levende Sjæl. 

Han er Menneskeven som han er Dyreven, hvad han f. Eks. 
viser i sit Billede af Maren fra Vlfsborg, et stakkels mishandlet 
Arbejdsdyr i menneskelig Skikkelse. Og som han elsker de stak- 
kels haardtslidende jyske Stude og jyske Almuesfolk, elsker han de 
jyske Fladers fattige Muld, de ensomme Egnes vemodige Poesi. 
I denne store Alvor passer de Skabninger ind, der har hans 
varmeste kunstneriske Kærlighed. Kunstforeningens Udstilling viste 
dog foruden Studier fra Ulfsborg Hede flere hyggelige Smaaland- 
skaber, saaledes et Par Studier, malte ved Solnedgangstid, men 
med Solen i Ryggen. I Reglen synes Petersen-Mols som Kunstner 
at finde sig bedst tilpas under skyet Himmel. Han sætter saa 
ringe Pris paa det smilende i Naturen, at han endog har givet et 
overordentlig smukt lille Billede af en Pløjemand, der styrer sine 
Heste hen over sandede Bakker, den lyriske Paaskrift: »Skidt med 
godt Vejr!« Et af hans allernydeligste Billeder — udstillet 1886, 
det var ikke i Kunstforeningen, — viste en Stump Landskab i 
Regn og Rusk, til højre paa en Bakke stod en Kvie, ynkelig gennem- 
vaad, og skuttede sin sorte Ryg mod alt det Væde, den ubarm- 
hjærtige Himmel sendte ned over den. 

Det er sikkert viseligt ordnet af Naturen, at det graa er 
Niels Petersens Hjærte kærest. For hvad den saa ellers har givet 
ham, og den har givet ham meget, noget rigt og glimrende Farve- 
syn er ikke blevet ham skænket. Paa Udstillingerne, hvor saa 
mange græsselige Kulører saarer Øjnene, staar hans Billeder med 

megen harmonisk Virkning, saa man let overser, at han ikke er 
nogen stor Kolorist. Mange af hans ældre Billeder viser en ud- 
præget Tilbøjelighed mod sort- violette Toner, der kun ufuldkom- 
ment gengiver det sarte Halvmørke i en Stald eller under Træernes 
Skygger. Senere har Niels Petersen paa fri Mark fundet en mere 
klædelig graa Grundtone. Det prægtige Studebillede, der tilhører 
Galleriet, forraader næsten ikke hans Farvesyns Ufuldkommen- 
heder, det har jo en overordentlig nobel Farveholdning, og der er 
Enkeltheder, som f. Eks. Roerne — for ikke at tale om den be- 
rømte Mule paa Studen med det løftede Hoved — der staar nyde- 
ligt i Farve. I langt stærkere Grad træder Manglerne frem i det 
nye Billede af Ungkvæg paa Marken, der er tørt, duftløst og mas- 
sivt i de graa Toner, de minder om det Skæglav, der hænger i 
Tjavser fra Træerne. Det samme støvede og saftløse eller noget 
mat og tyndt, — noget, der kan minde om en ældre Slægts 
Ligegyldighed for Farvens Fylde eller Mangel paa Ævne til at 
gengive den, — viser sig i andre af Niels Petersens Arbejder. 
Det nævnte nye Billede forekommer mig ogsaa mindre solidt i 
den maleriske Behandling end »Roeoptagningen«, der jo unægtelig 
i denne Henseende var fuldkomment og mønsterværdigt. Niels 
Petersen er en flink og lethaandet Tegner, hans Foredrag er be- 
hændigt og flydende, paa Kunstforeningens Udstilling var der 
nogle gamle (ikke videre dejlige) Akvareller, der var helt virtuos- 
mæssigt behandlede; han synes, naar han vil, at kunne arbejde 
oden synderligt Besvær. Heldigvis gør han sig dog paa ingen 
Maade Arbejdet let, om end ikke alle hans Billeder bærer Præget 
af den Energi, som træder frem i hans Debutarbejde af Kurve- 
fletteren, et bravt Billede, som det var fornøjeligt at gensé. — 

Det er klart som Dagen at Ring ikke har Formen i sin 
Magt i saa høj en Grad som Niels Petersen-Mols. Men det vilde 
være meget forhastet at drage den Slutning, at Rings Kunst af 
den Grund fortjæner mindre Opmærksomhed og er af ringere 
Værd. De to bondefødte Maleres Virksomhed indbyder ikke til 
Sammenligning, de gaar hver sin Vej og er gode hver for sig, — 
jeg nægter dog ikke, at Rings Udstilling i Kunstforeningen forekom 
mig nok saa vægtig og interessant som Niels Petersens. 

»En Stemme fra Publikum« løfter nu og da sin Varsels- 
røst i en eller anden Avis og klager over de unge Kunstneres 
Synder. De unge Kunstnere — vidner denne Stemme — beflitter 
sig udelukkende paa at vise en Dygtighed, vi ikke formaar at 

20* 



Digitized by Google 



300 



L. A. Ring. 



værdsætte. Deres Billeders tekniske Egenskaber fortjæner maaské 
Fagmænds Beundring, men de taler ikke til vor Sjæl. Vi gaar 
fra dem uden at føle os aandeligt berigede. De giver os Stene 
for Brød. 

En Stemme, der tolker saa ædelt et Savn, har let ved at 
finde Genklang. Men de unge Kunstnere vender det døve Øre til 
og viser ingen Tegn til Anger. De véd, at det er hyklerske Ord, 
der ikke er alvorligt mente. Hvis der var Sandhed i den Tale, 
s som Stemmen fra Publikum fører, vilde den ikke glemme at prise 
en Maler som Ring, baade for det han kan og for det han ikke 
kan. Men en Lovsang over Rings Dyder turde vistnok være noget 
af det, der ligger allermindst for saadan en Stemme. 

Ti Stemmen udgaar aldrig fra det Publikum, der har 
Kunsten kær og gemmer Mindet om dens gode Gerninger i et 
taknemmeligt Hjærte. Den røber sig paa Maalet at komme fra 
det Publikum, der anser det for Pligt at »følge med«, og for 
hvilket denne Pligt ved Tidernes Ugunst føles som besværlig. Den 
ønsker da i Virkeligheden ikke Kunst, der er dyb og rig, men 
Kunst, der er let tilgængelig, hurtigt set og hurtigt tilegnet. Hvor 
lidt en Stemme fra dette Publikum, det store Filisterium med dets 
aandelige Træghed og opblæste Arrogance, end vindes af malerisk 
Skønhed, er den ingenlunde til Sinds at bære over med de »tek- 
niske c Skrøbeligheder. En oprigtig og forstandig Kunstven for- 
kaster ikke et Billede, hvor tekniske Mangler opvejes mangefold 
af Fortrin i Opfattelse og Indhold. Men for den dannede Filister 
er en aabenbar Tegnefejl, et Hoved, der er for lille, en Arm, der 
er galt hæftet til en Skulder, at ligne ved den Klat Tjære, der 
efter det russiske Mundheld fordærver en Krukke med Honning. 
Har hans Øje fundet en Fejl af den Art«, viger det ikke fra den; 
Billedet er dømt og fordømt, det være saa i øvrigt hvordan det 
være viL Han kritiserer et Billede ved at tælle dets Fejl, og han 
lader sig let blænde af en teknisk Virtuositet, der har skaffet 
utallige flove og intetsigende Billeder en varm Anerkendelse af 
alle Stemmerne fra Publikum, medens de sjældent har fundet et 
Ord til Forsvar for de ædle og indholdsrige Værker, hvor Formen 
var mangelfuld eller stødende. 

Næsten alle Rings Billeder har iøjnefaldende formelle Svag- 
heder, en eller anden ærgerlig Plet, perspektiviske Bummerter, 
Galskaber i Forhold og Konstruktion, dilettantmæssigt malte Enkelt- 
heder. Rings Tegning er paa Vej til at give Stof til et Mund- 

held; naar man siger, at en Kunstner tegner som Ring, vil det 
sige, at han tegner som han ikke burde. Nu er det ganske sik- 
kert, at Ring i Reglen ingenlunde er bedst i sine relativt fejlfri 
Billeder, som f. Eks. det store Solskinsbillede fra Kalkbrænderi- 
havnen, der ikke viste hans vante Kejtethed. Hans Fejl er ikke 
uden Forbindelse med hans gode Egenskaber, men det er Fejl og 
vil aldrig kunne regnes for Dyder. 

Han er født og vokset op ude paa Landet, i Landsbyen 
Ring i Hammer Sogn, der ligger omtrent lige langt fra Købstæd- 
erne Næstved, Vordingborg og Præstø. Navnet paa sin Fødeby 
har Maleren taget som Tilnavn paa sit oprindelige: Laurits Ander- 
sen, under hvilket vi Stakler, der i 1875 svedte over de vanske- 
lige Afgangsprøver fra Akademiets Forberedelsesklasser og jævnligt 
kvægede os ved Brønnums Kaffe, kendte ham. Det var roman- 
tiske Forestillinger og Længsler, flittig Romanlæsnings sørgelige 
Frugt, der drev Ring over mod Kunsten og bort fra Hjemmet; 
han kom i Malerlære i Præstø og senere som Svend til Køben- 
havn. Hans Studier i »Forberedelsen« blev ikke af lang Varighed, 
han rejste atter ud paa Landet og lagde for en Tid Kunsten til 
Side: senere har han vel atter besøgt det kgl. Kunstakademi, men 
ikke med stor Stadighed og aabenbart uden stort Udbytte. Paa 
Foraarsudstillingen 1882 udstillede han første Gang. Ring er 
født den 15de August 1854 og hører altsaa af Aar ikke til de 
helt unge. 

Rings Billeder viser tydeligt, at han kun har faaet en lidet 
solid kunstnerisk Opdragelse. Den akademiske Dygtighed gør ikke 
Indehaveren til en udmærket Kunstner, men man kan ogsaa 
taksere den for lavt, og vi er her hjemme lidt tilbøjelige til at gøre 
det. Sammenlignet med Flertallet af de franske Kunstnere sypes 
Flertallet af de danske at have forsømt deres Skolegang. De 
danske Kunstnere, der rejste til Paris i Slutningen af Halvfjærds- 
erne, gjorde blandt andre Opdagelser ogsaa denne; den staar 
maaske noget i Fare for at blive glemt. Vort Land er lille, vore 
Kunstnere faar faa store Opgaver; foreløbigt tænker vor høje 
Øvrighed ikke paa at smykke vore Raadhuse og andre offentlige 
Bygninger med monumentale Billeder; vi har heller ingen Tradi- 
tioner om stor Kunst, vor Kunst er væsentlig en Kunst for Borger- 
nes Stuer, saaledes som Størsteparten af den gamle hollandske 
Kunst var det. Den megen Viden og Kunnen, som Kunstnerne 
ude i den store Verden har saa god Brug for, er os i vor lille 

Afkrog ikke til saa væsentlig Gavn og Glæde. Her hjemme rækker 
de autodidaktiske Erfaringer ganske godt til; Hovedsagen for os I 
er, at der bydes os Kunst, som virkelig er alvorlig og trofast, og 
vi gør Ret i at anse det for Hovedsagen. 

Emil Hannover har i Tilskueren' 8 Augusthæfte 1888 vovet 
den Paastand, at de franske Maleres Fremstillinger af det nøgne 
hverken var Ry, Beundring eller Misundelse værd. Frk. Sofie 
Holten fremhævede i nogle Mod bemærkninger i Kunstbladet, at 
det ihærdige Studie efter den nøgne Model var Basis for den 
franske Kunst og havde væsentlig Andel i dens Storhed og Styrke, 
hvad selv en opmærksom Betragtning af de Billeder, der skyldes 
de fremragende Folkeli vsmalere Bastien Lepage og L'hermitte, klart 
lod erkende. Jeg tror, Frk. Holten har Ret, og L'hermitte fore- 
kommer mig et godt valgt Eksempel paa en gennem flittige Stu- 
dier af det nøgne ypperlig skolet Kunstner. Maaske er han nok 
saa vindende i Smaabilleder og Tegninger som i sine store Pragt- 
værker, men de viser jo unægtelig en beundringsværdig — fuld- 
endt mesterlig — Sikkerhed og Kraft i Formbehandlingen. De 
viser rigtignok ogsaa, at de rent akademiske Studier efter Modellen 
kan drives med altfor megen Iver af den, der vil male Bønder, og 
sløve hans Øje for væsentligere Ting. De pompøse Forgrunds- 
figurer i L'hermittes Billeder ser altid ud som præmierede Model- 
studier, de er ikke en Smule mere interessante; den kraftige 
gamle i Høstfolkenes Lønning afventer aabenbart Betalingen for de 
Timer, han har maattet sidde saa stille som en Mus og kede sig 
frygteligt, medens Kunstneren studerede Muskulaturen i hans Arme. 
Næste Aar har det arme Bæst endda maattet staa op ude paa 
Marken! Andre af L'hermittes store Figurer er endnu kedsomme- 
ligere og endnu mindre troværdigt opstillede, de agerer jævnligt 
som daarlige Skuespillere. Og det gaar mange af de Folkelivs- 
malere, der sidder inde med størst akademisk Dygtighed, som det 
gaar L'hermitte; de fører for ofte i deres Billeder Tankerne hen 
paa Arbejdet efter Modeller, de har stillet hen for at male, og 
frier ikke deres Kompositioner for noget lavet og livløst. Vi gaar 
fra slige Billeder uden at Kunstneren egentlig har lært os noget 
om det Liv og de Mennesker, han har fremstillet; han har ikke 
afluret Livet dets sande Karakter og Menneskene deres sande 
Ejendommeligheder. 

Ring er nok ved Siden af L'hermitte i én Henseende Jørgen 
Hattemager ved Siden af Kong Salomon, men Sammenligningen 



Digitized by Google 



L. A. Ring. 



303 



aabenbarer hans Fortrin som hans Fejl. Bonden er ikke for Ring 
en Model til saa og saa mange Øre Timen, et ligegyldigt Væsen, 
der kun har Interesse, saa længe han bliver malt. Han kender 
Mennesket, Hjærtet og Sjælen i de Folk, hans Kunst viser os. 
Det er ham gamle Bekendte, ofte gamle Venner, undertiden hans 
egen nære Slægt. Vil hans Kunst fortælle os, hvorledes de ser 
ud, hvorledes de er og hvorledes de lever, føres den ikke paa 
Afveje af en akademisk Visdom, der vækker Interesse for Sterno- 
mastoideus i Halsen eller Supinator-Musklen i en blottet Arm, han 
forfølges ikke af Erindringer om antik e Benstillinger og hører ingen 
Professor tilhviske sig en Anvisning paa Opfattelsen af Formen i 
et Hoved. Han har staaet helt frisk, naiv og ufordærvet overfor 
sine Opgaver; uden dette vilde han næppe have formaaet at give 
os en saa dybt træffende Karakteristik af den sjællandske Land- 
almues Fysionomi, en Skildring af Livet paa Landet, der i Hen- 
seende til Opfattelsens Inderlighed og Dybde er den ypperste, 
dansk Kunst ejer. 

Det er store Ord, de er ikke for store. I dansk Kunst har 
som bekendt »Folkelivsmaleriet« haft en stor Plads. Og Grunden 
dertil er ikke den, at Danmarks Befolkning væsentlig er en Be- 
folkning af Agerdyrkere og Fiskere. Vi har haft udmærkede 
Folkelivsmalere i den ældre Slægt, Dalsgaard, Sonne, Exner, Ver- 
mehren, Carl Bloch, vi har haft gode Folkelivsmalere i senere 
Tider, Ancher, Johansen o. m. a. Der er overmaade megen skøn 
og dybfølt Poesi, foruden andre udmærkede Egenskaber, i deres 
Kunst, men ingen af dem har i den Grad som Ring fundet Poesien 
der, hvor man netop slet ikke troede den var at finde, — i noget, 
der hverken tiltrækker sig Opmærksomheden som psykologisk 
eller malerisk interessant, og som dog i høj Grad er begge Dele; 
— ingen af dem har som Ring forstaaet at meddele deres Bil- 
leder denne vidunderligt betagende Duft fra Landet, dette saa 
ubeskriveligt overbevisende sandhedstro, saa man overfor mange af 
Rings Billeder virkelig føler sig hensat til Landsbyen eller Mark- 
erne og ser de Mennesker, han har malt. 

Det ganske simple og jævne, Hverdagslivets graa, forstaar 
Ring at gøre saa uendeligt fængslende. Der foregaar næsten intet 
i hans Billeder, de holder sig fjærnt fra Sjælelivets Rørelser, fra 
Glæde og Sorg, deres Indhold lader sig — paa en enkelt Und- 
tagelse nær — ikke genfortælle i et smukt lille Prosadigt, saa- 
ledes som man, hvis man vil og ævner, kan genfortælle Indholdet 

i saa mange andre ældre og nyere Folkelivsbilleder. Det synes 
fattigt og almindeligt. Men Rings Billeder har netop aabnet vore 
Øjne for en uendelig Rigdom, som ingen anden har vist os. Man 
gaar ikke oftere gennem en dansk Landsby uden at mindes 
disse Billeder, uden med Tak at erindre, hvor sandt og hvor 
kærligt de har gengivet os dens fattige Befolkning i hele dens 
ydre Ejendommelighed, i Klædernes Snit og i Klædernes Farve, 
og i hele dens indre Ejendommelighed, i Karakteristiken af Menne- 
sket bag Klæderne. 

Det første Billede, Ring har udstillet, hed Julebesøg og var 
mellem de i Kunstforeningen udstillede Arbejder. Skøndt det hang 
højt og i daarligt Lys i en af Salene paa det gamle Charlotten- 
borg, fængslede det dog Opmærksomheden som en aabenbart 
sjælden tilforladelig Skildring af Bondelivet. Det er meget flittigt 
gennemarbejdet, og om ikke uden Svagheder, saa dog heller ikke 
helt uden Fortjæneste i det maleriske, men det er rigtignok den 
ganske fortrinlige Karakteristik af de to ved Bordet siddende Fi- 
gurer, der giver Billedet dets bedste Værd. 

Allerede i dette Billede viste altsaa Ring sit Talents stærke 
Ejendommelighed. Kun sjældent bringer Rings Billeder Arbejder 
af andre Kunstnere i Erindring, og naar de gør det, er det — 
mærkeligt nok — ikke Billederne af dansk, men fransk Kunst, 
om hvilke de minder. Maaske er der i nogle af Rings ældste In- 
teriører nogen Paavirkning fra Johansens gamle Hornbæksbilleder, 
der gav en saa smuk og sympatetisk Skildring af Fattigmands- 
Hyggen i de tarveligste Hjem, men i øvrigt jo tydeligt bar Præget 
af en gennem alskens Hovedstadskultur veludviklet og meget sart 
Skønhedssans. Der er udmærkede Ting mellem Rings gamle In- 
teriørbilleder, saaledes det allerældste af de i Kunstforeningnn ud- 
stillede Studier (fra 1880) — det var vel meget mørkt, men havde 
en hos Ring temmelig ualmindelig malerisk Fylde — og det 
smukke og stemningsfulde lille Billede af en Husinandsfamilje med 
de to overordentlig fint og elskværdigt opfattede og karakteri- 
serede Figurer. 

I Billedet af de to Piger, der graver Kartofler, synes Kom- 
positionen mig endog i paafaldende høj Grad at minde om Jules 
Breton. Det er ret forunderligt, da denne meget poetiske og ind- 
smigrende, ofte noget forskønnende Folkeli vsmaler staar Ring 
uendelig fjærn. Ring er maaske den mest ubestikkelige Sandheds- 
søger i hele vor Kunst. Han regner ikke med hvad Verden anser 

for skønt og hvad den anser for hæsligt; han maler ikke den 
Slags Billeder, der hædres med Gengivelser i »Familje-Journalen«. 
Det Hoved, Ring har malt paa den knælende Pige i det nævnte 
Billede, vil næppe tilfredsstille de Skønhedsdyrkere, der ikke er- 
kender, at deres Gudinde har en sand Proteus-Natur og viser sig 
i en ganske anden Form hos van Eyck og hos Rembrandt end 
hos Rafael. Det Hoved forekommer mig at være Billedets inter- 
essanteste og bedste Del. 

Naar Kompositionens Stil her minder om Bretons Billeder, 
saa er det dog ikke om dem, hvor Maleren er ejendommeligst 
og mest sig selv, men om dem, hvor han har søgt at tilpasse 
nogle af Millets store Egenskaber efter sin egen blide Kunstner- 
natur. Aabenbart har ogsaa Millet, den største Mester blandt 
alle Bondelivsmalere fra Fortid og Nutid, haft en større Indflydelse 
paa Rings Kunst end nogen anden Kunstner. Der er i Rings 
Kunst en vis Higen mod Storhed og Simpelhed, der sikkert er en 
hans Kunstnernatur medfødt Egenskab, men som dog er bleven 
udviklet og støttet ved det Kendskab, han gennem Gengivelser 
har faaet til Millets Værker; Rings Rejser ud i Verden er hid- 
indtil ikke gaaet længere end til Jylland. — Det Billede, som 
Ring kalder Aften og som viser en stakkels Kone, der udmattet 
er sunken sammen paa en Vejkant, medens Solen er gaaet ned 
bag fjærne Marker, og Døden i Skumringen svæver frem foran 
graa Skyer som en Skygge mellem Skygger, passer ganske ind i 
Millets Opfattelse af Landalmuens triste Vilkaar og anslaar de 
samme højtidelige, vemodigt gribende Akkorder, vi kender fra 
Billeder, han har malt. Ring havde maaske næppe haft fornøden 
at understrege sin Tanke ved at mane Døden frem. En Maler 
mente, at Billedet med Døden som eneste Figur i det stemnings- 
fulde Aftenlandskab vilde have virket overordentlig poesirigt. Det 
vilde dog være et skammeligt Barbari at fjærne Konen, hun er 
udmærket, i øvrigt snarere noget Hammershøjsk , end Milletsk. 
Paa Kunstforeningens Udstilling fandtes et Landskabsstudie til 
Billedet, hvor Aftenens Poesi maaske var endnu smukkere gengiven 
end paa selve Billedet, til hvilket Ring havde benyttet et andet 
og mere storladent landskabeligt Motiv. 

Rings store Billede 1 Høst bærer ogsaa tydeligt nok 
Vidnesbyrd om Paavirkning fra Millet. Det store Format for det 
enkle Motiv viser, at Ring her har villet male et monumentalt 
Billede af Bondekarlen, Markarbejderon. Han er her kommen 

ind paa den Art af Idealisering, der er saa fremtrædende en 
Egenskab i Milleis Kunst. Hos Millet udviskes og forsvinder det 
enkelte Menneskes individuelle Fysionomi bag de Karaktertræk, 
der gør ham til en typisk Repræsentant for den Samfundsdel han 
tilhører, han er ikke Per eller Paul, men Bonden, som denne fra 
Adams Tid har levet, som han fremdeles lever og vil leve. En 
Slægt gaar og en Slægt kommer, Bækkene løbe i Havet og 
Floderne gaar tilbage til deres Kilder, den Sædemand, Millet har 
malt, gaar fremdeles hvert Aar hen over Markens Furer, og den 
Høstkarl, King har malt, mejer dens Korn. Det er aabenbart 
Millet, som har anvist Ring Motivets Behandlingsmaade og dets 
Berettigelse til at fremtræde paa saa stort et Lærred, — skøndt 
han selv kun en enkelt Gang har malt Figurer i saa stor en 
Maalestok. — Desværre minder Billedet, der er storladent og 
smukt i sin maleriske Holdning, i Henseende til Soliditet i Figurens 
Konstruktion ingenlunde om Millet. Landskabet er nydeligt og 
Kornet ganske udmærket malt. 

En Sløjfning af det individuelle til Fordel for det evigt- 
gyldige almene ligger vel egentlig næppe for Rings Talent. Det 
var den fine og skarpe Karakteristik af det individuelle, der gjorde 
det lille Billede af Blikkenslageren ved sit Arbejde saa tiltrækkende 
og uforglemmeligt levende, og Rings ejendommeligste Billeder har 
intet tilfælles med den Bondelivets Højsang, der klang i Millets 
ædle Hjærte. Blandt Rings tidligste Arbejder var Tiggerbørn 
udenfor en Bondegaard vistnok det, der tildrog sig størst Opmærk- 
somhed, og det har bevaret en høj Rang mellem alle Rings 
Arbejder. Det var ligesom dette Billede, saa ubehjælpsomt det 
end er malt, løftede os et Slør og første Gang viste vore undrende 
Øjne, hvorledes Landsbybørn, som vi har set malte de Hundreder 
af Gange, egentlig ser ud. Der var i disse to Figurer fra Top 
til Taa den kosteligste Karakteristik, i Drengens mutte Holdning, 
i Pigens spørgende og bebrejdende Blik, i Klæderne, ikke mindst 
i Klæderne, ingen af vore Kunstnere syntes tidligere at have set, 
at Klæderne ogsaa har noget at fortælle. Allerede i dette Billede 
viste Ring sin Ævne til at skaffe en smuk og harmonisk Sara- 
vi rken mellem Figurerne og den landskabelige Baggrund. 

Til de bedste af Rings senere Arbejder hører det lille 
Billede, der oprindelig var fremme paa en Juleudstilling, og der 
havde Titlen Udenfor et Bondehus. Der stod en Kone med et 
Barn paa Armen, et underligt Barn, egentlig kun et Sjal og en 

Maske af et Ansigt, hvor Udtrykket i øvrigt var udmærket truffet. 
Men Bondekonen var ganske udmærket, sanddru og sympatetisk 
skildret, hendes Dragt var ikke alene ypperlig i Farvekarakteren, 
men stod med stor malerisk Skønhed mod Omgivelserne. Rings 
Farvegivning kan — især i hans Graavejrs Friluftsbilleder — tit 
være beundringsværdig, han finder særdeles distingverede Farve- 
harmonier, hvis graalige Toner ikke alene har den negative Egen- 
skab, at de udelukker alt hvad der er grelt og skrigende, men 
ogsaa den positive Egenskab, at de viser os Skønheder, som 
Naturen ejer. De temmelig stærke Farver i Landalmuens Dragter, 
mildnede og forskønnede af Ælde, Slid og Vejr, forstaar han at 
stemme overordentlig fint til dæmpede og neutrale Toner i Bag- 
grunden. Et smukt Eksempel paa den ejendommelige Ringske 
Landsby-Harmoni gav det store Billede Samtale i Landsbygaden, 
der var paa Foraarsudstillingen 1887, paa den nordiske Udstilling 
i Fjor og nu er sendt til Paris. Havde det alle Rings Svagheder, 
saa havde det ogsaa alle hans Dyder, en større Vederhæftighed 
og en mere slaaende Sandhed i Figurkarakteristiken vil man aldrig 
kunne finde; særlig var Bondedrengen lige saa mesterligt opfattet, 
som akavet tegnet. 

Et af Rings fineste, skønneste og sjælfuldeste Billeder saa 
mange af os for første Gang i Kunstforeningen. I Forgrunden 
stod en gammel Bondekone og ventede efter sin Søn, der kom 
hjem fra Arbejde over en Marksti, et Par af hans Rollinger løb 
ham i Møde. Børnene var lidt dukkeagtige, skøndt meget mor- 
somme, ellers var Billedet uden Plet eller Lyde. Kompositionen, 
Farven, Landskabet, Forgrundsfiguren, alt var fortræffeligt, der 
var noget saa uendeligt indtagende og smukt i det simple Motiv, 
noget saa vidunderligt friskt og vederkvægende ved denne Stump 
af den allerjævneste Natur — en flad Mark, afskaaren i Hori- 
sonten af en Landevej, der viste sine regelret plantede Trær lige 
fra Siden, — at i mine Tanker mange verdensberømte moderne 
Malerier er langt fra at veje det op. 

Ring har vel ikke hidindtil gennemgaaet nogen stor og rig 
Udvikling, for saa vidt som han trofast har bevaret sine gamle 
Skrøbeligheder, og mange af hans ældste Billeder er lige saa gode 
eller bedre end mange af hans nye. Men har han ikke lært at 
behandle sit Instrument med større Sikkerhed og Lethed, saa har 
det dog faaet flere Strenge. Rings Landskaber er blevne næsten 
lige saa megen Opmærksomhed værd, som hans Figurbilleder. 

De ligner ikke de pragtfulde Billeder, vore professionelle Land- 
skabsmalere sædvanligt giver os, de nøjes med de simpleste 
Motiver fra alfar Vej og den Jord, hans Figurer træder. Det er 
sjældent det man kalder Stemningsbilleder, hvor stemningsrige de 
ogsaa er. Der gives mange dejlige Landskaber, overfor hvilke 
marj intet Øjeblik glemmer Kunstneren og det malede Lærred for 
det Stykke Natur, de viser os. Foran Rings bedste Landskaber 
er dette let. Vi er paa Landet; vi ser Bondebyen ligge foran os 
eller Kroen dernede i Bakkernes Læ, vi aander Foraarets friske og 
skære Luft og nyder den, som naar vi første Gang kommer ud 
i den frie, store Natur efter en Hovedstadsvinters Mørke. Det er 
især det ganske tidlige Foraars Fortryllelse, Ring forstaar at gen- 
give. Et af Rings sidste Billeder, Veien til Mogenstrup Kirke, 
hører til dem, der klarest og skønnest viser denne Ævne. 

Rings Friluftsbilleder ejer saa mange Tillokkelser, at man 
let fristes til at mene, han i dem har vist sin Kunsts rette Do- 
mæne. Men han har dog baade i tidligere og i senere Aar malt 
meget værdifulde Interiørbilleder. Til disse hører det i malerisk 
Henseende smukke og i Stemning højst ejendommelige Billede, 
som Kunstforeningen har købt, en Skomager, der med halvt 
bortvendt Ansigt stirrer ud i Natten, et Stød af Blæsten synes at 
have pidsket Regnen mod Ruderne. Det var ikke blandt de nu 
i Kunstforeningen udstillede Billeder. Derimod blev her den fra 
en »Kunstnerauktion« kendte Juleaften ophængt som Erstatning 
for det temmelig matte og kedelige store Billede af Akssankere 
fra sidste Udstilling. »Juleaften« ser nærmest ud som en For- 
samling af en hellig Sekt eller andre gudelige Folk, Tankerne 
synes ikke at gaa ud over Salmebogen og Biblen til Risengrød 
og Gaasesteg. Der er en urimelig. Perspektiv i det lange Bord, 
men der er en ypperlig Karakteristik i de tre Figurer, der sidder 
for Bordenden, ganske udmærket er den gamle Mand, der læser 
skævt i Salmebogen. Mellem de andre Personer er især det unge 
Profilhovede, der ser ud som en Japanesers, fængslende og 
ejendommeligt. 

At Billederne fra Landet er dem, der i Rings Produktion 
har størst Værd og Vægt, derom kan der sikkert ikke være 
mindste Tvivl. Men det vilde være urigtigt at tro, at han altid 
har været uheldig og uinteressant, naar han gav sig i Lag med 
Motiver fra Hovedstaden. Der er mange daarlige Ting mellem 
hans Billeder fra København, — der er ogsaa daarlige Ting 



Digitized by Google 



L. A. Ring. 



309 



mellem hans Billeder fra Landet, — maaske er det dog vanskeligt 
nok at nævne Navne paa Kunstnere, der har givet Æmner fra 
den fattige Hovedstadsbefolknings Liv en mere alvorlig og dybt- 
gaaende Behandling end Ring i et Par enkelte Billeder. — 

Paa Rings Synderegister er der foruden Tegnefejlene og 
Kejtetheden endnu en væsentlig Post at opføre, næsten den værste. 
Hans Billeder kan undertiden bære Præget af en underlig Sløjhed, 
af en Arbejden med halv Kraft; der er saaledes Smaalandskaber 
med overordentlig fint og smukt opfattede Motiver, der synes 
malte halvt i Søvne. Men en Kunstner kan aldrig være vaagen 
nok og aldrig arbejde med for stort et Opbud af sine Kræfter, og 
Rings kunstneriske Fremtid er vel nok i væsentlig Grad betinget 
af, hvor megen Energi hans Billeder kommer til at rumme. 

Ring hører ikke alene til de gode Kunstnere, han hører til 
de sjældne. Har vi en Smule Talent og en god Taalmodighed, 
saa vil mange af os kunne drive det til at male en net Landskabs- 
bid, et tækkeligt Nature morte, en Stue eller en Figur, behandlet 
som Nature morte. Det er forholdsvis faa Kunstnere nu til Dags, 
der har større og vigtigere Ting paa Hjærte, det er kun yderst 
faa, der har noget saa væsentlig nyt og betydningsfuldt at sige 
os som Ring. Vi vil ikke oftere kunne narres af overfladiske 
Billeder fra den Verden, hvor han er hjemmevant og som han 
fremstiller for os med saa mandig en Sandhedskærlighed, saa 
hellig en Enfold og Ærlighed, saa dyb en Foragt for at behage 
ved Løgn. Man har dumt bebrejdet ham en Forkærlighed for det 
hæslige. En taagettænkende Romantiker kan maaské nok falde 
paa at spørge, om han ogsaa har Hjærtet paa det rette Sted; 
viser han os ikke Fattigfolks Grimhed, Elendighed og Smuds? 
Der hører ikke Hjærte til for at glædes over Dukker, man selv 
har pyntet, for at finde Smag i Retter, man selv har krydret. 
Men der hører Hjærte til for at elske Virkelighedens Aasyn, som 
det viser sig uden al Sminke, for at bøje sig kærligt og med 
ydmyg Andagt mod det, der synes fattigt og grimt, og finde den 
skjulte Skønhed, det ejer. Der er netop i Rings Kunst en stille 
Følelsens Dybde, som rører og varmer. Den gentager for os det 
gode gamle Raad til Kunstnerne: »Mal det, I kender, det, I for- 
staar, det, I har lært at elske! c Man har for længe anset det for 
en ret nem Sag at] være Folkelivsmaler. Ring har vist os hvor 
svært det er; fremtidig vil sikkert forholdsvis faa vove sig ind i 
hans Æmnekreds, og de har ikke Udsigt til store Erobringer. 

L. A. Ring. 



Rings Ævner passer i den Grad for de Æmner, han for- 
trinsvis vælger, at han undertiden er paa Nippet til at faa os til 
at tro, at Bønder skal være daarligt tegnede for at blive gode i 
Karakter; han har i hvert Fald let ved at faa os til at mene, at 
hans Opgaver bedre lader sig løse med et noget for ringe end 
med et noget for stort Kvantum af akademisk Dygtighed. Natur- 
ligvis bør han selv aldrig slaa sig til Ro med slige Betragtninger, 
men utrættet arbejde paa at overvinde sin Haands Kejtethed, 
denne sære Nisse, der synes at flytte med ham fra et Billede til 
et andet, dér paany stikke Hovedet frem og række Tunge ad den 
stakkels Maler. Der mangler ham jo kun saa lidt — det at kunne 
tegne en Figur i de rette Forhold, det at kunne lægge en Flade 
i sin rette Plan, og andet sligt, men fremfor alt det at kunne 
gennemarbejde sine Billeder med usvækket Energi, saa vilde 
L. A. Ring være en Kunstner, hans Fædreland med Stolthed 
kunde vise frem for hele Verden. 

Det er han nu for den Sags Skyld alligevel. 

Karl Madsen. 

>Da den gamle Kongeborg i Roskilde brændte 1443, flyttede 
Kristoffer af Baiern Kongesædet til Københavnc — det turde 
være noget af den Historiekundskab, der staar fastest præget i 
danskes Hukommelse. At det hænger saaledes sammen, er vi alle 
oplært med; det har vi faaet at vide af Historielæreren, og det er 
blevet gentaget for os i Geografitimerne. Og dog er intet sikrere, 
end at dette saa langt fra er et utvivlsomt historisk Faktum, at 
det snarere maa betegnes som en dristig Gisning, der aldeles ikke 
kan staa for selv en mild Kritik. Begge de Forfattere, som i de 
senere Aar har givet vidtløftige Fremstillinger af Københavns Hi- 
storie, Dr. Oluf Nielsen og Hr. Carl Bruun, har taget Afstand 
fra den gængse Opfattelse; de har imødegaaet den, ja egentlig 
slaaet den ihjel. Men de har rigtignok ikke gjort det med fuld 
Klarhed; den Opfattelse, som Dr. Nielsen berigtiger i sit andet 
Bind, den har han selv udtalt i den første Del af sin Københavns 
Historie, og hvad Bruun siger rigtig S. 63—64, det er saa temmelig 
i Modstrid med hvad han har ytret S. 28. Og de to For- 
fattere har fremfor alt ikke angrebet den traditionelle Opfattelse 
med den Skarphed, der er nødvendig, hvis man vil udrydde en 
Fejltagelse, der Aarhundreder igennem er bleven indprentet Folket 
allerede fra Barnealderen af. Resultatet har da ogsaa været, at 
man ingensteds sporer, at der paa dette Punkt er rettet noget i 
vor Historie. Kristoffer af Baierns Flytning af Residensen fra 
Roskilde til København gaar igen i vore nyeste Lærebøger i Hi- 
storie, i Brickas og i Schwanenflugels , som den stod i de ældre, 
og man kan knap dadle dem derfor, naar man ser den samme 
Fremstilling i Baches store Nordens Historie og i Fr. Barfods Værk 
om Unionstiden. Weitemeyer glemmer ikke denne interessante 

Oplysning i sin geografiske Haandbog, saa lidt som Prof. Loffler 
berigtiger den i den nyeste Udgave af sin; de sidste Lærebogs- 
forfattere, Granzow og Dalberg, følge naturligvis efter i samme Spor. 

Er det da umuligt at faa den Fejl ryddet af Vejen? Jeg 
véd det ikke, men det véd jeg, at jeg nu har ærgret mig saa ofte 
over den, baade som Læser og som Lærer, at min Ærgrelse maa 
have Luft. Jacta est aha l Lad mig tage Sagen op og her, i et 
vidt udbredt og populært Tidsskrift, søge at slaa Lyd for den 
Kendsgerning, at Roskilde ikke hørte op at være, København 
ikke blev Residens- og Hovedstad under Kristoffer af Baiern. 

Hvem der først har tillagt Kong Kristoffer den Stordaad, 
som jeg bestrider hans Ret til, skal jeg lade være usagt; den, der 
har slaaet det fast, er aabenbart Erik Pontoppidan, som i 
Aaret 1760 udgav sin Origines Hafnienses, dette lærde Værk om 
Københavns Historie, der et Aarhundrede igennem blev den Hoved- 
kilde, hvoraf alle øste deres meste Kundskab om vor Stads Fortid. 
Naar Pontoppidan søger at vise, at Aaret 1443 aabner en ny 
Periode i Københavns Udvikling, er hans Tankegang omtrent 
denne: I det nævnte Aar gav Kong Kristoffer Københavns Borgere 
en ny Stadsret og optraadte saaledes som ret Øvrighed i den for- 
dums Bispestad. Hvorfor han gjorde dette netop da, oplyses af 
et Aktstykke, som Arild Hvitfeld har bevaret i Udtog; det ses 
nemlig heraf, at der i Kristoffers Tid »blev handlet mellem 
Kongen og Bispen om Københavns By og Amager, efterdi Kronen 
ikke vel kunde miste samme By for dens Beliggenheds Skylde. 
Nu er Brevet vel siden gaaet tabt, og Hvitfeld siger intet om, 
hvad Aar det er udstedt, men hvor rimeligt er det dog ikke, 
at dette Forlig med Bispen netop hører til Aaret 1443; denne 
Overenskomst afgiver jo aabenbart Forudsætningen for, at Kongen 
som Byens Herre giver den en Stadsret. Fra dette Aar maa man 
da regne Københavns Eksistens som kongelig By, og Pontoppidan 
tiltræder ganske, hvad Digteren Vadskjær havde sagt om Kristoffer: 

Fra denne Konges Tid kand Kiøbenhavn udregne 
den gyldne Epocham af Konge-Sædets Glands. 

Baade Digteren og Historieskriveren indser naturligvis let, hvilten 
By der maa blegne for det nye »Kongesædes Glandsc; det er 
Roskilde, hvor jo de danske Konger havde haft deres Hovedsæde, 
lige siden det hedenske Lejre blev ødelagt. Hvor interessant er 
det da ikke, hvad senere Forfattere har fremdraget, at Roskildes 

Historie netop indeholder en Begivenhed, der maa have givet 
Kong Kristoffer den bedste Anledning til at flytte sin Residens. 
I Roskilde passerede det i Aaret 1443, at en frygtelig Ildebrand 
hærgede Byen; ved den Lejlighed er da vistnok ogsaa den ær- 
værdige Kongeborg gaaet til Grunde, og Kristoffer har saa, i Stedet 
for at bygge den brændte Borg op fra ny, forlagt sin Residens til 
det forhenværende Bispeslot i det nyserhvervede København. 

Saa vidt Pontoppidan og hans Efterfølgere. Man ser her 
ikke blot Resultatet, men ogsaa den Bevisførelse, det hviler paa. 
Og ét træder da straks klart frem, dette, at Kristoffers Forflyttelse 
af Residensen ikke er en direkte overleveret historisk Efterretning. 
Ingen gammel Krønike siger: »1443 flyttede Kongen Residénsén 
fra Roskilde til København« ; intet samtidigt Dokument fortæller 
aabent: »paa den Tid brændte Kongeborgen i Roskilde«, eller: 
»i det Aar tog Kristoffer Bolig paa Københavns SloU. Man skulde 
næsten tro det, naar man ser den Sikkerhed, hvormed senere 
Forfattere fremfører denne »Kendsgerning« ; men Pontoppidan 
viser, at det ikke er saa. Betydningen af Aaret 1443 er en Gis- 
ning; den beror paa en Kombination af forskellige Enkeltheder; 
det er en Hypotese, maaske en sandsynlig, rimelig Hypotese, men 
dog kun en Hypotese. 

Vi prøver da Grundlaget for denne Gisning. Bevisførelsen 
har to Hovedled; det er Roskilde, der gaar ud, det er København, 
der træder frem som Danekongens Sæde. 

»Den gamle Kongeborg i Roskilde er vistnok brændt ved 
den store Ildebrand 1443«. Ildebranden fandt Sted, det kan ikke 
omtvistes. »Den 14 Maj 1443«, hedder det i en gammel Mindebog 
fra Roskilde, »brændte Domkirken med dens Taarne, alle Kannike- 
residenserne paa tre nær, alle Vikarboligerne og dertil den største 
Del af Byen«. »Halvdelen af Byen«, hedder det i en Krønike, 
»syv Sogne«, siger en anden. Men brændte da ogsaa »Konge- 
borgen«? Kilderne siger intet derom; det er kun en Gætning, og 
det kan aldrig blive mere end en Formodning, men maaske kan 
det blive mindre. Lad mig vove den Paastand, at der slet ingen 
»Kongeborg« var i Roskilde, den Gang saa meget af Byen brændte. 
Ganske vist, Aarhundreder før havde Roskilde ofte været besøgt 
af Kongerne, og i denne fjærne Fortid havde der sikkert i Byen 
været et kongeligt »Slot«, en Kongsgaard, en Kongehal eller hvad 
det nu da har været kaldt ; hvem husker ikke det Blodgilde, Sven 
Grathe her havde beredt sine Medkonger! Men siden var Tiderne 

Tilskueren. 1889. 21 

skiftede; Ridderen havde iklædt sig sin tunge Rustning, Stor- 
mændene sad paa deres faste Herregaarde, og samtidig havde 
Kongerne ombyttet de gamle ubefæstede Kongsgaarde med Borge, 
omgivne af Volde og Grave. Saaledes saa »Kongeborgene ud i 
det femtende A århundrede, og en saadan var der ikke bleven 
opført i Roskilde. Aldrig nævnes der et castrum i Roskilde; naar 
Kongen daterer Breve derfra, hedder det simpelthen: givet i Ros- 
kilde, eller: givet i Byen Boskilde, og da Dronning Margrethe 1375 
pantsatte Bispen Kronens tre Fjærdeparter af Roskilde, siges der 
intet Ord om, at et kongeligt Slot fulgte med. Først da Bispe- 
godset blev inddraget i 1536, kom der atter et kongeligt Slot i 
Roskilde, men det var Bispegaarden, der da blev Sæde for den 
kongelige Lensmand. 

Det var ogsaa ret naturligt, at der ikke blev opført nogen 
kongelig Borg i Roskilde. Det laa noget i, at Kongerne sjældnere 
kom dertil; i det 13de Aarhundrede var de der tit og ofte, i det 
14de tager det af, og i det 15de Aarhundrede er Kongen kun 
yderst sjældent i Byen. Men det laa mest i, at der allerede var 
en Kongeborg, ikke i, men tæt udenfor Roskilde. Lige nord for 
Byen paa en Banke ved Fjorden havde Harald Kesia bygget sig 
en Borg, der senere kom i Kronens Eje og Aarhundreder igennem 
ved sit Navn Haraldsborg mindede om sin Grundlægger. Nu 
er der kun svage Spor tilbage af Voldstedet, men det var i Middel- 
alderen en anselig Borg; da Kristoffer af Baiern ved sit Giftermaal 
med den brandenburgske Dorothea udlagde hende Gods til Under- 
hold, nævnes Haraldsborg allerførst, og derefter følger Roskilde. 
De to Ting hørte sammen; den kongelige Lensmand paa Borgen 
var ogsaa Kongens Repræsentant i Byen, og netop derfor kom 
der intet Slot inde i Byen, før Haraldsborg var bleven lagt ode i 
Grevefejden. Før den Tid tog Kongen vel, naar han kom til 
Roskilde, oftest ind paa Haraldsborg; og er det end rimeligt nok, 
at han tillige havde et Herberge inde i selve Byen, — endnu i 
1570 nævner Frederik II. i Forbigaaende »vor Gaard i Roskildec 
tæt ved St. Olai Kirke — saa var dette dog hverken et Slot 
eller en Borg. 

Hvorledes det herefter staar til med Hypotesens ene Hovedled, 
Roskilde som Residensstad og Kongeborgens Brand i 1443, behøver 
ikke mange Ord. Roskilde har i Tiden nærmest før 1443 en 
yderst ringe Plads blandt Kongens Opholdssteder; en kongelig 
Borg var der ikke i Byen. At Haraldsborg, der laa udenfor 

Staden, brændte 1443, er der ikke den fjærneste Grund til at tro; 
er Kongens Herberge i Roskilde brændt med Byens andre Huse, 
har det saavist ikke gjort stort hverken til eller fra, hvad Kongens 
>Residens« angaar 1 ). 

Ligesom det var sikkert nok, at der var en stor Ildebrand 
i Roskilde 1443, er det hævet over enhver Tvivl, at København i 
dette Aar fik sin første kongelige Stadsret af Kristoffer af Baiern ; 
i Hovedstadens Arkiv gemmes endnu det smukt udstyrede originale 
Dokument, af hvis første Side C. Bruun har leveret et veltruffet 
Facsimile. Intet er sikrere, men vist er det ogsaa, at dette ikke beviser 
noget om, at Kristoffer da tog Residens i København, eller at han 
i det Aar og ikke før blev Stadens Herre. Tvært imod , det er 
vitterligt, at Kristoffer straks efter sit Kongevalg 1440 havde 
Københavns Slot inde, og at Erik af Pommern allerede en Snes 
Aar før (1422) har givet Byens Borgere store Privilegier, ved 
hvilken Lejlighed han ogsaa optræder fuldstændig som Byens 
rette Herre, der taler om Borgernes Troskab mod ham og hans 
Efterfølgere paa Tronen til evig Tid. Vil man i det hele nævne, 
hvem der har taget København fra Roskildebispen og lagt den til 
Kronen, saa maa Svaret lyde ikke Kristoffer, men Erik. Den 
stakkels Erik af Pommern! Man har husket alt det onde, han 
har gjort, men det gode, han har sat ind i Verden, har i lange 
Tider været helt glemt. At han har indført Øresundstolden, denne 
Danmarks Guldmine igennem Aarhundreder, er først for faa Aar 
siden bleven paa vist af Dr. Fridericia, og den Erik tilkommende 
Ære for at have ført København fra Krumstaven ind under Konge- 
sceptret, den er bleven helt overskygget af Kristoffer af Baierns 
mystiske »Flytning af Residensen c. 



') Alle de ældre Forfattere, som jeg har efterset, kender kun én Ildebrand 
i Roskilde, den store af 1443, og gætter, at * Kongeborgen* da blev øde- 
lagt, ene Frederik Barfod undtagen, der derimod vil vide, at Byen nok 
brændte 1443, men Kongeborgen allerede 1441 ! I Belysning af, hvad 
der ovenfor er anført om det yderst problematiske i denne „ Kongeborgs" 
Tilværelse, lyder dette nu vel nærmest komisk. Paa min Forespørgsel 
har Hr. Barfod meddelt, at han ikke erindrer, hvorfra han har hentet 
sin Efterretning; „kun saa meget er vist - , tilføjer han humoristisk, „at 
jeg sandelig ikke er Brandsti fieren Det maa da indtil videre staa hen, 
hvem der har anstiftet denne „Slotsbrand 14 i 1441; rimeligvis er det dog 
blot en Sætter, der har sat et Eltal for et Tretal og derved forbedret 
Historien ganske væsentlig. 

21* 

Det var nu alligevel Erik af Pommern, der gjorde Køben- 
havn til Konge-By, og ban satte derved noget igennem, som hans 
Forgængere længe havde haft Lyst til og stræbt efter. Erik Menved 
synes saaledes at have spillet Herre her i sine sidste Aar; Valdemar 
Atterdag fik Lov af Bispen til at »laanec København og beholdt 
den hele sin Levetid igennem, men efter hans Død maatte Mar- 
grete, sikkert meget ugærne, give Bispen Byen tilbage for at vinde 
hans Stemme for Valget af hendes lille Søn Oluf. Der gik en 
Menneskealder; Biskop Peder Lodehat stod ved Margretes Side 
som hendes trofaste Raadgiver, og hans Kærlighed til hende var 
saa stor, at den varede ud over hendes Død; med Vold og Magt 
tog han hendes Lig fra Munkene i Sorø for at bisætte det i sin 
egen Domkirke. I Aaret 1416 døde denne mægtige Prælat. Straks 
greb Erik af Pommern Lejligheden; endnu før der var valgt en 
ny Biskop, tog han Københavns Slot og By i Besiddelse. Han 
paastod, at efter Kong Valdemars Død havde Bispen faaet Køben- 
havn »med Vælde« og ikke med Rette efter Landets Love. Rets- 
begrundelsen var svag, men den positive Magt des større; den Tid 
var længst svunden, da Gejstligheden kunde tage det op med 
Landets Konge. Forgæves protesterede Kapitlet; forgæves prøvede 
den nyvalgte Bisp en Rettergang med Kongen; til en virkelig Af- 
gørelse naaede man ikke, begge Parter holdt paa deres Ret, men 
Kongen havde København, og han beholdt den. Siden 1416 er 
København aldrig kommen bort fra Kronen. 

Nu vel, dette véd Pontoppidan jo ogsaa; han nægter ikke, 
at det er Erik af Pommern, der tog København fra Bispestolen, 
men han mener, at det først er Kristoffer af Baiern, der fik Byen 
med lovlig Ret, der gjorde Ende paa Striden derom ved en fredelig 
Overenskomst med Bisperne, og han slutter det af det af Hvitfeld 
omtalte Aktstykke. Men Slutningen holder ikke Stik. Dr. Nielsen 
har med Grund paapeget, at det Hvitfeldske Brev ikke kan hen- 
føres til 1443; det maa være ældre, hænge sammen med Kongens 
Tronbestigelse, og fremfor alt, et endeligt Forlig var det ikke; det 
viser den følgende Tids Historie. Atter og atter træder Roskilde- 
bisperne op med deres Krav, ved hvert Kongeskifte drager de 
dette Spørgsmafcl frem, og saa længe der var katolske Biskopper 
i Danmark, saa længe var Retsspørgsmaalet tvivlsomt. Kongen paa 
sin Side henviser heller ikke til nogen endelig Afgørelse ved Dom eller 
Forlig. Han har den faktiske Besiddelse, og i 1493 paastaar han, 
at nu har Kronen Hævd paa By og Slot; i 60 Aar og mere har 



Digitized by Google 



Naar blev København Danmarks Hovedstad? 



317 



København været i Kronens Eje »uildet og ukjæret«. Tresindstyve 
Aar regnet tilbage fra 1493, det fører os til Erik af Pommerns 
Tid, ikke til Kristoffer af Baierns. 

Saaledes falder det andet Hovedled i Kombinationen. Aaret 
1143 betegner ingen ny Epoke i Kronens Forbold til København. 
Kristoffer af Baiern spiller ingen Hovedrolle i vor nuværende 
Hovedstads Historie. 1416 og Erik af Pommern fortjæner at 
mindes i denne Forbindelse, ikke 1443 og Kristoffer af Baiern. 

Naar jeg da ønsker Aaret 1416 sat ind i Københavns Hi- 
storie paa den Plads, som 1443 med Urette har indtaget, skulde 
jeg dog meget frabede, at man vil udtrykke det saaledes, at 
>1416 gjorde Erik af Pommern København til sin Residens- og 
Hovedstade Hvorvel dette vilde være adskilligt nærmere Sand- 
beden, end hvad man tidligere har sagt, saa vilde det dog ingen- 
lunde være korrekt. Vi kommer derved til den sidste store Grundfejl 
i den gængse Opfattelse. 

»Før København var Roskilde Danmarks Hovedstad, før 
Roskilde det gamle Lejre« , det er Grundtanken i den gamle Op- 
fattelse. Fra det sagnrige Lejre, hvor Hedenskabets Konger havde 
boet, flyttede den kristnede Danekonge til Roskilde, Middelalders- 
byen med dens Snese af Kirker og Klostre, og da Nytiden nærmede 
sig, drog Kongen videre til Handelsbyen ved Øresundet. Det er 
det retlinjede og storslaaet simple i denne Opfattelse, der skaffede 
den saa vid en Udbredelse, men den beror i Virkeligheden paa en 
stor Misforstaaelse. Det er ganske vildledende for Middelalderens 
Vedkommende at tale om en »kongelig Residensstade eller en 
»Rigets Hovedstad« ; det er en Indsmuglen af moderne Begreber i 
en Tid, hvor de ikke passer. Nu forstaar vi ved en Hovedstad 
den By, der er hele Rigets faste Midtpunkt, hvor Regeringens 
Sæde er, hvor Kongen har sit Hovedslot, Ministerierne deres 
Kontorer, Arkiverne deres hvælvede Gemmer for Statens Doku- 
menter; men i den Mening har Middelalderen intet Hovedsæde. 
Centraladministrationen, det var da Kongen og hans Hof, hans 
Kansler og hans Rentemester, og de havde intet fast Opholdssted 
i Riget. Kongen og hans Følge rejste rundt fra By til By , fra 
Slot til Slot; kun paa den Maade kunde han og hans faa Embeds- 
mænd besørge den Styrelse af Riget, som nu er fordelt paa saa 
mange Mellemled, og kun saaledes kunde han økonomisk bestaa 
i en Tid, da Kongens væsentligste Indkomst var, hvad vi vilde 
kalde Domæneafgifter, Landgildeydelser in natura, som maatte 

fortæres paa Stedet. Et stedligt Midtpunkt havde Riget da ikke, 
kun et personligt, Kongen. Hvor havde Dronning Margrete sin 
Residens? Var det paa Gurre Slot, hvor hendes Fader var død, 
og som hun ofte besøgte? Var det paa Varberg, hvor hun mod- 
tog Efterretningen om Kong Albrechts Nederlag og Tilfangetagelse, 
var det i Lund, hvor hun fejrede sin Fostersøn Eriks Bryllup med 
den engelske Filippa, eller i Ribe, hvor hun bortgiftede sin Søster 
til Pfalzgrev Johan? Det var i alle disse Byer og Slotte og saa 
endnu i en Snes andre Byer og paa en Snes andre Slotte rundt 
om i Danmark. Og som Forholdet var under Margrete, var det 
under hendes Forgængere og Efterfølgere. Man kan nævne et 
eller flere Slotte, der paa Grund af heldig Beliggenhed eller smukke 
Omgivelser oftere afgav Bolig for Kongerne end andre Slotte eller 
Byer, men at kalde én bestemt By Rigets Residensstad eller 
Hovedstad, det er en ren Anomali, og at gøre Roskilde til en 
saadan, det er for det fjortende og femtende Aarhundrede at 
træffe det uheldigst mulige Valg. 

Dette Forhold, der er saa betegnende for Middelalderens Stat, 
dette, at der i Riget ikke var noget ubetinget Centrum, ingen fast 
Residens, ingen Hovedstad, det ændredes ikke ved, at København 
i 1416 gik fra Roskildebispens Haand over til at blive Kronens. 
Den ny Kongestad med maaske 5000 Indbyggere traadte kun ind 
i Rækken blandt Rigets vigtigere Byer; dens faste Slot blev en 
af de talrige Borge rundt om i Landet, hvor de kongelige Lens- 
mænd havde deres Sæde, og endnu et Aarhundrede igennem eller 
mere flakkede Konge og Hof om fra Sted til Sted. Men alligevel, 
noget nyt var der begyndt med Aaret 1416, en Spire var lagt, 
der hurtig voksede frem. Kongen var fra nu af ikke altid i Kø- 
benhavn, langtfra, men han var nu oftere her end noget andet 
Sted i Riget. Man kan paa en vis Maade forfølge dette statistisk, 
naar man sammenstiller Dateringsstederne fra Kongebrevene, der 
tillader os at følge Datidens Fyrster paa deres Rejser Landet 
rundt. I Menneskealderen før 1416 er der ikke nogen By eller 
Slot, der spiller en absolut fremtrædende Rolle; oftest finder vi 
vel Dronning Margrete og Erik af Pommern paa Helsingborg Slot, 
der laa saa heldigt paa Vejen til det andet Unionsrige, men 
næsten lige saa ofte træffer vi dem i Lund, hvor Landstinget 
holdtes for Skaane og Ærkebispen boede, i Vordingborg, hvortil 
Overfarten var saa bekvem fra Hansestæderne, i Flensborg, som 
Erik en Tid vandt tilbage for Riget, eller andensteds i danske 

Byer og Slotte. — Helt anderledes i Menneskealderen efter 1416, 
Med ét bliver Københavns Slot det Sted, hvor Kongen oftest viser 
sig; et stedse større Procenttal af Kongebreve er daterede her- 
fra, i Erik af Pommerns Tid maaske en Tredjedel af alle de 
bevarede, i Kristoffer af Baierns vel allerede henimod Halvdelen. 
Og straks kommer København ogsaa til at spille en fremtrædende 
Rolle i Rigets politiske Historie. 1419 afslutter Kong Erik her 
paa Slottet en Traktat med Polen og Litauen; 1423 mødes han 
her med de vendiske Stæder, som maa slutte et Forbund med 
ham, der gør dem helt afhængige af hans Politik. Forbundet 
blev brudt; Hansestæderne stillede sig paa Holstenernes Side i 
Kampen mod Erik, og København blev straks Hovedmaalet for 
deres Orlog. To hundrede Aar før havde Hansestæderne for 
første Gang rettet deres Angreb mod København, der da, i Erik 
Plovpennings Tid, var bleven indtaget og brændt, og under Val- 
demar Atterdags sidste store Krig var Byen atter bleven erobret 
og Slottet helt ødelagt; — nu gik det anderledes. Hanseaterne 
modtoges med en Regn af Kugler; fra Byen, fra Slottet og fra 
de danske Skibe, der vel beskyttede laa i Havnen, fyredes der 
idelig, og to hundrede eller flere »Bøsser« skal stadig have været 
i Gang. Under disse Forhold var der ikke mere Tale om nogen 
Erobring af By eller Slot; Hanseflaaden prøvede kun paa at 
spærre Indløbet til København ved at sænke store Skibe paa 
tværs i Løbet, men end ikke det lykkedes saaledes, at det fik 
nogen Betydning. København havde faaet sin Ilddaab som Kongeby. 

Hvad der foregik i Aaret 1416, var da vel i sig selv kun 
dette, at Kronen erhvervede et nyt Slot og en ny Stad til de 
mange, den havde i Forvejen, men dette Ejerskifte banede dog 
hurtig Vejen for det for Danmark saa nye Faktum, at Riget fik 
et stedligt Centrum, en Hovedstad. Det skete ikke ved en bestemt 
Regeringsforanstaltning; det udvikledes naturlig og hurtig gennem 
Tiderne, og i A århundredet efter blev det klart for alle, at Rigets 
Skæbne stod og faldt med København. Da Kristjern IL forlod sit 
Rige for at søge Hjælp i Udlandet, opgav han alt undtagen Kø- 
benhavn; saa længe denne By var paa hans Side, var Haabet 
endnu ikke ude. Og da Kristian III. maatte erobre sig sit Rige 
under Grevefejden, var Krigen først endt, da København overgav 
sig, efter at den i over ét Aar havde holdt en Belejring ud. Paa 
den Tid stod da ogsaa København i den almindelige Mening som 
Rigets Hovedstad. Netop Kristian III. kalder den saaledes, »Rigens 

Slot og Hovedstad«, men naar ban tilføjer, at »Danmarks Konger 
har her haft deres kongelige Sæde rolig mer og længer end udi 
200 Aar«, saa har han sagt mere end vi vil vedstaa. I Aaret 
1536, da Kristian III. brugte disse Ord, havde København været i 
Kronens Eje i 120 Aar, ikke længere, men heller ikke kortere, og 
naar »Kongens København« vil holde sit Femhundredaarsjubilæum, 
bør det holdes i Aaret 1916. 

Naar til den Tid Københavns By jubilerer over, hvad der 
er kommet ud af det raske Skridt, som Erik af Pommern tog 
sidst paa Aaret 1416, saa, om ikke før, vil det vel gaa ind i den 
almindelige Bevidsthed, hvilken Konge og hvilket Aar der har lagt 
Grunden til Byens Stilling som Hovedstad. 

Kr. Erslev. 

,Ære*. Nutidsbillede fra Tyskland i to Akter af Karl Larsen. Gylden- 
dalske Boghandels Forlag. 



1 den sidste Snes Aar er vor Kunstkritik mere og mere 
gaaet i Retning af det formeHe. Det har i stigende Grad været 
Behandlingen, Fremstillingsmaaden , hvad man før med ét Ord 
betegnede som Tekniken, der har ligget den paa Hjærte. Det 
vilde være en let Sag at paavise gennem hele Rækker af Anmæld- 
elser i vore Dagblade og Tidsskrifter, hvorledes den æstetiske 
Vurdering er gaaet op i Formen, hvorledes den kun indtrængende 
beskæftiger sig med Kunstartens Gennemførthed, med Behandlings- 
raaaden, med Sprogtonen. Det er Ordet »Stil«, som er Tidens 
Løsen — i en Tidsalder og en Kunstperiode, mere stilløs end 
nogensinde. 

Først for ganske nylig har der hævet sig Røster herimod. 
Jeg lænker ikke herved saa meget, skøndt ogsaa noget, paa Vedel. 
Ogsaa for Vedel forekommer det mig, at Fremstillingskunsten 
(»det moderne Nervelivs ejendommelige Tempo«) spiller for meget 
en Førsterangsrolle. Men samtidig er her en Protest mod det 
»stereotype og konventionelle i vor Literaturs Opfattelse af 
menneskelige Forhold og Naturer« og en Tørst efter »Forkyndelse« 
— af »nye Synspunkter«, nye ejendommelige »Opfattelser af Livet 
og Menneskenaturen«, som i sig selv virker yderst velgørende. 
Gaar vi imidlertid til Programmets Udførelse, saa finder man hos 
de unge, der nærmest fylker sig under denne Fane, den samme 
sælsomme Hang til en Stil uden Marv som i den øvrige Literatur 
og Kritik , den samme golde Forgudelse af en Ordkunst paa Be- 
kostning af de »Hjærnernes Drømme og Hjærternes Krav«, som 

det netop skulde være Opgaven at forme »i Menneskeskikkelser 
og Livsskæbner«. 

Afgjort forløsende er derimod et Ord fra »Tilskuerensc 
æstetiske Anmælder i Tidsskriftets forrige Aargang. I »Literatur- 
Oversigt« I, Side 404, udtaler Skram de gyldne Ord: »Det er 
nemlig Æmnerne mere end Behandlingsmaaden , som nu vil tage 
Interessen fangen. Den nye Teknik er ikke længer noget Strids- 
spørgsmaal. Alle Former er gode, og kun det er slet, som i 
Indhold er gammelt, og som ikke er klart, det vil sige som 
forstyrrer selve det Indtryk, der skal frembringes — det utyde- 
lige altsaa«. 

Der er i disse Ord noget, der synes mig ligesom at ind- 
varsle en ny Æra for dansk Æstetik. Kun beder jeg udtrykkelig 
Vægten lagt paa Ordet »nu«, saa at man læser, som der stod: 
»det er Æmnerne mere end Behandlingsmaaden, som herefter 
vil tage Interessen fangen.« 

Denne Udtalelse er nemlig ingen Konstatering af Kends- 
gerninger, men hvad Vedel vilde kalde en »Forkyndelse«. Den 
Uimodsigelighedens Form, som Skram har givet disse Ord, kunde 
let forlede én og anden til at tro, at saaledes var den moderne 
Kunstkritik, den moderne Æstetiks Vurderingsmaade, Skrams 
egen indbefattet. Men det er des værre ikke saa. Skram er selv 
en lige saa stor Ildtilbeder af »Stilen« som alle hans literære 
Venner og dømmer oftere efter rent formelle Synspunkter, end 
disse hans Ord skulde lade én formode. Men dels giver hans 
egne Ævner i denne Retning ham større Ret dertil end mangen 
anden , dels har han , som vi saa, selv profeteret om denne Forma- 
lismens Ophør. Og heri er der for mig noget saare glædeligt. 

Saa længe nemlig Synspunkterne for et Digterværks Be- 
dømmelse udelukkende var de rent tekniske, saa længe var vi 
Ikke-Professionister paa Æstetikens Omraade stængede haabløst 
udenfor Literaturens Tempel og havde kun i Ærbødighed at lytte 
til de selvbestaltede Ypperstepræsters Aabenbaringer. Literaturen 
var den Agurkesalat, som det praktiske Livs Bønder ikke forstod 
sig paa. Men saa snart det er indrømmet, at det er Æmnerne, 
som giver Literaturen Værdi, er Dørene slaaede op paa vid Gab. 
Og blandt den store Skare af alle Slags Folk, der strømmer ind 
som Nævninger: Præster, Moralister, Fysiologer, Lovkyndige og 
Politikere, faar en beskeden Nationaløkonom vel ogsaa Lov til at 
slippe med ind. 

For Nationaløkonomen har nemlig Literaturen en anden 
Interesse end den rent almene, den har for alle Mennesker. 
Overalt i et Samfundslivs Fremtoninger er der nemlig Stykker af 
Nationaløkonomi. Hverken Lovgivningen eller Politiken eller det 
daglige Forretningsliv kan undvære nationaløkonomiske Maksimer 
at handle efter — bevidst eller ubevidst. Der er ganske vist en 
Nationaløkonomi, som kun er Videnskab, og som uden at lade 
sig anfægte af de stridende Partiers Spræl og Rabalder gaar sin 
rolige Gang og holder nøje Kontrol med, hvad der vides og ikke 
vides. Den har imidlertid et Samfund for Tiden grumme liden 
Fornøjelse af. Den er endnu for ung af Alder, for beskeden i 
sin Viden, for nøjeregnende med sine Resultater og for sindig i 
sit Væsen. Der er en anden Nationaløkonomi, som derimod be- 
standig er Tidens, helt og holdent. Den er det i den Grad, at 
den netop kun er det særlige, for det økonomiske Omraade 
afpassede Udtryk for den i Øjeblikket raadende Livsanskuelse og 
Samfundsbetragtning. Den er mindre beskeden, altid til Tjæneste, 
altid højrøstet, og den ejer en »videnskabelige Sikkerhed, som 
den ægte Videnskab nok kunde have Grund til at misunde den. 
Under Ludvig XIV og Colbert hed den Statskontrol med hele 
Erhvervslivet, Laugsvæsenet og Borgerstanden; i Kolonialpolitikens 
Tid var den Merkantilisme, under Turgot var den fysiokratisk. 
Da Storindustrien skabtes, var den mod Laugstvang, i Liberalismens 
Sejersperiode var den manchesterlig, under Bismarck er den 
statssocialistisk. I England hylder den Frihandel, i det splittede 
Tyskland Toldunion, i Amerika Protektionismen. 

Ogsaa i denne Nationaløkonomi er der imidlertid ikke alene 
Omskiftelse, men ogsaa Udvikling og Fremskridt. Den har derfor 
i al sin Relativitet Værdi for Videnskaben og Interesse for Forsk- 
ningen, baade historisk set og i og for sig. I en given Tids 
teoretiske Behandlinger lader den sig imidlertid kun vanskelig 
gribe. Bedst lader den sig i hvert Fald erkende i sin Veksel- 
virkning med Tidens Livssyn og Samfundsbetragtning. Ligesom 
det er karakteriserende for denne, naar den frie Konkurrences 
Doktriner uimodsigelig behersker en lovgivende Forsamling som 
hellige og uangribelige Dogmer, saaledes kaster omvendt enhver 
paalidelig Skildring af Tidens store aandelige Rørelser Lys over 
Spørgsmaalet om, hvilke økonomiske Maksimer der gennemtrænger 
den almindelige Bevidsthed. 

Det er denne naturbundne Sammenhæng og Vekselvirkning 
med Tidens Idéretning, der blandt andet ogsaa giver Literaturen 
en særegen Betydning i den økonomiske Forskers Øjne. I Litera- 
turen ved han nemlig, at han finder de anskueligste og finest 
mærkende Udslag af det til en given Tid i et givet Samfund 
herskende Livssyn. Selv i en Periode, hvor Kunstens strænge 
Dommere skyder Hensynet til det formelle saa langt i Forgrunden 
som i den senere Tid hos os, skal det nok vise sig, at det for 
de virkelige Digtere altid er Indholdet, det kommer dem an 
paa. De sande Kunstnere bliver Kunstnere, fordi de har noget 
paa Hjærte. Og dette noget er altid »Forkyndelse« af det moderne 
Livs »ejendommeligste Stemninger og Tanker«. Men heri spejler 
sig atter den raadende Nationaløkonomi. 

Særlig om ét Punkt faar vi vistnok ingensteds saa tydelig 
og klar Besked, saa paalidelige, fyldige og fint nuancerede Svar 
som af Digtekunsten. Det er om Tidens Betragtning af For- 
holdet mellem Samfundet og Individet. Og netop dette 
Forholds faktiske Udformning og dets etiske Vurdering er af 
allerhøjeste Betydning for den historiske Nationaløkonomi. Det er 
det centrale i Videnskaben, vi her rører ved, Grundforudsætningen 
— og enhver Oplysning om dette Punkt er af uskattérlig Værdi. 
Det er da ogsaa her, at den afgørende Vending i den moderne 
Nationaløkonomi er indtraadt. Hvor langt dette Omslag er trængt 
ned, hvor forberedt Sindene er, hvor vidt det gamle er falde- 
færdigt og Jordbunden gunstig for Optagelsen af den nye Udsæd — 
det er om alt dette, at Nationaløkonomen spejder paa alle Aands- 
livets Felter. Og det er da derfor, at ogsaa Literaturen for ham 
har sin særegne Tiltrækning — og sine særlige Skuffelser. 



Skulde man i ét Ord samle hele den Livsbetragtning, der 
ligger bagved den nordiske Literatur i de sidste Decennier, maatte 
det vel blive et Ord som Individualisme. Det er Individets 
Ret som saadant, der er den ideelle Baggrund, op mod hvilken 
de betydeligste Skildringer af Menneskeliv er tegnede. De Per- 
soner, som lever og rører sig i vore moderne Bøger, hævder saa at 
sige alle dette Krav, bevidst eller ubevidst, drevne uimodstaaeligt 
frem af den enkelte Personligheds Lykketrang, hidsede og sporede 

af de Lyster og Lidenskaber, som de netop i dybeste Forstand 
føler som deres egne. 

Den Lykke, som disse Mennesker søger, som Forfatterne 
linder det selvfølgeligt, at de maa søge, er da netop ogsaa Til- 
fredsstillelsen af de Drifter og det Begær, der er det særegne for 
det enkelte Menneske, som danner dette enkelte Menneskes 
Personlighed og gør ham til noget forskelligt fra alle andre. 
Det er just Lykke at kunne hævde denne Individualitetens Kærne 
i al sin Ejendommelighed. Og da det atter ifølge hele denne 
Betragtning er den enkeltes Lykke, som er Etikens Maal, saa er 
den moralske Opgave netop ogsaa denne Hævdelse af Individets 
Ret, selv om det skal ske paa Bekostning af de »sociablec Mo- 
menter i Menneskenaturen, som hører til de oprindeligste og mest 
umiddelbare, som f. Eks. Følelsen overfor Familje og Børn. Hvor 
denne Modsætning træder saaledes frem, at den tvinger Mennesket 
ud i en haabløs Kamp, har vi Livets Tragedier. Hyppigst er 
dog denne Modsætning ikke til Stede indenfor Menneskets egen 
Personlighed, men bestaar i ydre Hindringer, navnlig i de saa- 
kaldte Samfundshensyn. 

Hverken Tiden eller Pladsen tillader at give en udførlig 
Paavisning af, hvorledes baade i den ene og den anden Slags 
Fremstillinger Individualismen i Virkeligheden er den fælles Sang- 
bund for alle den nyere Literaturs Melodier. Det behøves dog 
næppe heller. Det vil være nok at nævne et enkelt Eksempel f 
som ej alene har det Fortrin at være typisk, men som tillige er 
det genialeste og skarpeste Udtryk for den hele Livsanskuelse. 

Jeg tænker herved paa Henrik Ibsens: »Et Dukkehjem«. 
I Samtalen mellem Nora og Helmer i sidste Akt tilspidses hele 
Retningens Tankegang i de Repliker, hvor ligesom Personerne 
træder tilbage, for at Digteren kan træffe sit store Opgør mellem 
de i Tiden kæmpende Anskuelser og Ideer. Da Nora siger, hun 
vil forlade sit Hjem, svarer Helmer: 

»Saaledes kan du svigte dine helligste Pligter? 
Nora. 

Hvad regner du da for mine helligste Pligter? 
Helmer. 

Og det skal jeg behøve at sige dig! Er det ikke Pligterne 
imod din Mand og dine Børn? 

Nora. 

Jeg har andre lige saa hellige Pligter. 

Helmer. 

Det har du ikke. Hvilke Pligter skulde det være? 
Nora. 

Pligterne imod mig selv. 

Helmer. 

Du er først og fremmest Hustru og Moder. 

Nora. 

Det tror jeg ikke længere paa. Jeg tror, at jeg først og 
fremmest er et Menneske. 

Og hun føjer til, at hun ikke kan lade sig »nøje med«, »hvad der 
staar i Bøgerne«, men »maa selv tænke over de Ting og se at 
faa Rede paa dem.« Hun maa »se at komme efter, hvem der 
har Ret, Samfundet eller jeg«. — Ogsaa for Religionens 
Vedkommende er det hendes Pligt at »undersøge den Sag 
ogsaa«, for at se, om den »er rigtig for mig«. 

Tydeligere og klarere Besked er det umuligt at faa. Ingen- 
steds finder man vistnok et mægtigere og mere monumentalt 
Udtryk for det Livssyn, som er vor moderne Digterskoles Særeje, 
den Livsbetragtning, som har været Surdejgen for den »i alt 
levende og livløst«. 

Saa bevidst, saa logisk og klart som paa det nævnte Sted 
træder selvfølgelig Retningens Ejendommeligheder sjældent frem. 
Det er overhovedet sjældent som her det nøgne Hovedproblem, 
der er fremdraget. Det er meget mere dets mangfoldige Afskyg- 
ninger og Fortoninger paa Menneskelivets forskellige Omraader, 
og hin Livsopfattelse er mere til Stede som Forudsætningen eller 
som Koloriten. Som vi saa før, er det i sine Sammenstød med 
Samfundshensynene, at Individets Lykketrang skaber Livets Kon- 
flikter. Den faar aldrig Lov til at folde sig frit ud, men hæmmes 
og indsnøres af paatvungne Formers strammende Baand, bastes, 
bindes, ja brydes af Livets titusend Hensyn til andre. Snart 
er det de ydre materielle Livsvilkaar, som atter er bestemte af 
Samfundsordningen, snart blot Konveniens og Selskabsvedtægter, 
snart nedarvede Skikke og Sædvaner, snart igen bestemte Autori- 
teter eller fra Fortiden overleverede Institutioner. 

I Literaturperiodens første Aaringer her i Landet (i Be- 
gyndelsen af Halvfjærdserne) tog Forfatterne frejdigt og aabenlyst 
Parti i Sagen — altid imod Samfundet! Derfra alle de ironiske 
Fremstillinger og tendentiøst forvredne Skildringer af forældede 
Bureaukrater, idiotiske Godsejere og devote Præster — som for- 
skellige Repræsentanter for Samfundsautoriteten. 

Senere hen er Moden eller Maneren bleven en anden. Men 
ogsaa i de sidste Aaringers saakaldte psykologiske Skildringer 
genfinder vi de samme Forudsætninger, de samme Forstaaelser, 
den samme Art af Konflikter — og fremfor alt den samme 
psykologiske Forklaringsmaade. Saaledes er alene det Træk 
betegnende, at endog Autoritetens Vogtere kun fremstilles som 
ledede af egoistiske Hensyn i laveste Forstand, idet deres Enkelt- 
mands-Interesse selskabeligt og materielt er knyttet til Traditionernes 
Bevarelse og de givne Institutioners Opretholdelse. 

En særlig Plads indenfor hele denne Literatur indtager 
Angrebene paa Ægteskabet. Ofte med genial Klarhed er det 
fremstillet, hvorledes denne Samfundsform i mangfoldige Menneskeliv 
er en Hæmsko og Hindring for den glade Tilfredsstillelse af 
Kønslysten, hvorledes den slukker Elskovens Flamme og døver 
dens Jubel — alt ud fra en rigtig Forstaaelse af den afgørende 
Forskel mellem Erotikens hedt blussende, men flygtige Kærligheds- 
lykke og hin sociale Forbindelses rolige og tyste Liv i en Kærlighed, 
der er Opofrelse og ikke Nydelse. 

Naar det gaar saaledes med Ægteskabet, er det ikke til 
at undre sig over, at Forlovelsen, der ovenikøbet har det 
Uheld at være noget særligt dansk, er bleven skildret med ubarm- 
bjærtig Haan — med Forstaaelsens fine Overlegenhed af Ibsen 
(»Kærlighedens Komediet), med polemisk Ensidighed af Edv. 
Brandes (»En Forlovelse«). 

Ogsaa den herskende Skoles varme Sympati for de smaa 
og undertrykte i Samfundet hører i Virkeligheden her hen. Ved 
første Øjekast kunde der synes at ligge en uløselig Modsætning 
mellem denne Medfølelse for de brede Lags Lidelser og hele Ret- 
ningens Individualisme. Det vil mindes, hvorledes den første 
Stormbebuder, Holger Drachmann, endogsaa begyndte med at 
prise Socialismen og forherlige Kommunens Helte. Men denne 
Demokratisme er dog, helt bortset fra dens uklare Former, i sit 
Vaesen og sin Kærne kun bund-individualistisk. Den ser ikke 
Smaakaarsfolks Vanskæbne deri, at deres Byrde af sociale Pligter 

er uforholdsmæssig stor overfor de Samfundsgoder, som der bydes 
eller kan bydes dem til Gengæld, idet Blomsten af den Kultur, 
som ogsaa hviler paa deres Skuldre, kun kan nydes fuldt ud af 
et lille Mindretal. Det er i Virkeligheden paa Betragtninger af 
denne Art, at Socialreformen hviler. Det er med maalklar 
Styrke blevet fremhævet af Bismarck, at Samfundet overfor de 
ubemidlede Klasser havde en Pligt at opfylde, et Vederlag at give 
for disse Klassers sociale Ydelser. Og det er de moralske 
Virkninger af denne Erkendelses Forkyndelse fra Statens Side — 
i Tyskland og her ovenikøbet under en konservativ Regering — 
som skal vise sig langt mere velsignelsesrig og frugtbringende end 
Arbejder forsikringens materielle Virkninger. Det er imidlertid 
kun disse sidste, som de arbejdervenlige Partier her hjemme har 
for Øje. Der tales og raabes kun om ét: hvor meget det enkelte 
Arbejderindivid kan rage til sig af sing Medborgeres Midler 
(Statstilskudet). 

Det er da ogsaa helt andre Betragtninger end de antydede, 
som ligger til Grund for den raadende Samfunds-Æstetiks Sym- 
pati for »Folket«. Det er ikke Misforholdet mellem Fattigmands 
sociale Byrder og Rettigheder, der rører den; men den irriteres 
over, at Individets vilkaarlige, subjektive Lykketrang her ganske 
er stækket. Samfunds-Arbejdet holder Individet fast med sit 
stærkeste Jærntag: det materielle Livsophold. Det tidlige Ægte- 
skab — atter en social »Lykkehindring« (I) — skærper denne 
Nødvendighed, ja forsøder den og forsoner ham med den. Den 
Marskalkstav , Individualismen gærne vil putte i hver Tornyster, 
bliver ham end ikke en Korporalstok 1 ). Her er ingen som helst 
Mulighed for at hævde sit Jeg i dets lunefulde Ejendommelighed, 
sætte sig ud over Samfundshensynene og frigøre sig for de Sam- 
fundspligter, som kun til Nød den riges Nydelseslyst ævner for 
en Tid at sætte sig helt ud over. 



Det er som en skarp Modsætning hertil, at det Drama, hvis 
Titel staar over disse Linjer, i mine Øjne maa øve en ganske 
særlig Tiltrækning. Det bevæger sig i en hel anden Sfære end 
den, vi literært set er vant til at færdes i, en Sfære, hvor der 



') Schm olier, s. forsk. St. 

ligesom indaandes en hel anden aandelig Luft. Det er andre 
Mennesker, andre Forestillingsrækker, andre Synsmaader og For- 
udsætninger end dem, vi er vante til — det er kort sagt ny 
Jord. Kun Metoden er den samme som i nyere europæisk 
Digtekunst: Den objektive Skildring af Personer, den psykologiske 
Analyse, hvor Forfatteren med fornem Kølighed »staar bag Æmnet 
og skyder det frem foran sig« for at forhindre enhver »intim Be- 
røring mellem Forfatteren og Læserene, for at »holde sin Person 
udenfor Sagen«. Dette er ikke overflødigt at bemærke, ti en 
overfladisk Læser kunde maaske let komme til at opfatte Bogen 
som en ukritisk Forherligelse af tysk Militarisme. I Virkeligheden 
vilde dette være en Misforstaaelse af den farligste Art, som vilde 
være saa meget større Synd, som Værket netop baade i sit Anlæg 
og sin Udførelse er ægte nationalt. 

Alligevel er det naturligvis saare langt fra en Tilfældighed, 
at Dramaets Handling bevæger sig i tyske Militærforhold. Det 
hænger tvært imod i dybeste Forstand sammen med Stykkets nye 
Art. Saa vidt maa vi vel nemlig være komne her hjemme, det 
store dannede Flertal, at vi med Forfatteren er paa det rene med, 
at Tyskland, trods alt hvad der ligger os imellem, bør være vor 
store Læremester paa mangfoldige Omraader og da særlig det 
sociale. Den tyske Officer (Obersten), som er Stykkets 
Hoved-Figur, er valgt med fuld Forsæt som en typisk Person- 
lighed, hvis Liv og Livssyn er formet under Indflydelse af 
Samfunds-Tilstande og Samfunds-Oplevelser, sdm i mangt og meget 
endnu ligger os her hjemme grumme fjærnt. Hele den militære 
Atmosfære, hvori alle Stykkets Personer aander, er netop særlig 
skikket til at modne fuldgyldige Repræsentanter for en Samfunds- 
betragtning, for hvilken vi her hjemme forgæves vilde søge Udtryk, 
der ejede den Anskuelighedens Klarhed, som naturlig præger den 
tyske Elite-Officers Ræsonnements. 

Den Livsanskuelse, for hvilken de mundretteste Former 
skulde findes, er Ha den, vi med et Ord kunde kalde den social- 
politiske, og netop Tyskland er dens Vugge og dens Hjem. 

Men igen af en anden Grund maatte det blive tyske Offi- 
cerer. Det er ikke alene, fordi Officeren i Tyskland er Typen for 
almindelig Dannelse som Studenten her, men ogsaa af en anden 
og dybere Grund. Officeren er nemlig Samfundets Vogter saa vel 
indad til som udad til. Han maa tage sit Samfund, som det er — 
som det er formet gennem Historien og Traditionen, og han maa 

Tilskueren. 1889. 22 

uden Forbehold, uden Tvivl og uden Betænkning følge dets Fane r 
naar det kalder. Han har ikke at udøve nogen gold Kritik over 
dette Samfunds Institutioner, hvis Værn han just er i det indre 
som i det ydre. Det moderne Liv, som den herskende Literatur- 
retning skildrer, er stedse paa tværs af Samfunds-Autoriteten, der 
stiller sig i Vejen for den ubundne Udfoldelse af Individets subjek- 
tive Lykke-Bestræbelser. Modstykket hertil er netop Officeren qua 
Officer, hvis Tilværelseskreds er nøje afgrænset indenfor og af 
disse Autoriteters Væren og Virken, hvis Livsgerning er viet deres 
Velfærd, hvis Kald [er at hævde og opretholde deres berettigede 
Eksistens overfor den hele Verden. 

Og herved danner da »Ærec den bevidste Modsætning til 
de Fremstillinger af Menneskeliv, hvis første Lykkebetingelse er 
Brud med Autoriteten paa et eller andet Omraade. 

Indenfor denne Ramme er Dramaet en Skildring af en ung 
Officers moralske Forlis, fordi han ikke følger Ærens Stemme, 
fordi han i sit Livs afgørende Øjeblikke ikke »huskere, hvad han 
skylder sit Hjem, sin Opdragelse, sin Stand og sin Fane. Og 
Tabet af Æren bliver da atter hans Lykkes Ruin. 

Dette er ikke Forfatterens Dom, for han dømmer ikke, — 
han forklarer tvært imod og ikke uden Sympati. Men dette synes 
mig at maatte stille sig for enhver under Læsningen som det 
utvivlsomme Resultat af de psykologiske Analyser. I hvert Fald 
er imidlertid de fremstillede Personers Handle- og Tænkemaade 
direkte eller indirekte paavirket af det altruistiske Livssyn, jeg før be- 
nævnte det socialpolitiske. Det er denne Anskuelses psyko- 
logiske Udformning i levende, tænkende og handlende Mennesker, 
der giver Stykket sin Klangfarve og sin Værdi. 

Denne Livsbetragtning former sig skarpest og bestemtest i 
Oberstens Person. Ifølge den individualistiske Grundbetragtning er 
man »først og fremmest et Mennesket o : et Individ, noget for sig, 
uden Forbindelse med andre Mennesker i Samfundet I grel Mod- 
sætning hertil siger Obersten i »Ære« : »En Officer tilhører sin 
Kejser og sit Land fuldt ud, og alle hans Forhold maa ses under 
dette ene Synspunkt.« Det er med andre Ord Samfundet, der danner 
Individet, og dettes Rettigheder og Pligter er nøje bestemt heraf. 

I sit Livs største Konflikt søger Nora sin Ret til at handle, 
som hun gør, netop i den Betragtning, at hun »først og fremmest 
er et Menneske«, med et særligt individuelt Lykkekrav, et Krav 
paa Nydelse. — I »Ære« siger derimod Obersten i sin Livs-Krise: 

»Hvori ligger vel min Ret uden alene i Ansvaret overfor mit 
Land, Slægten og min Stande Og derfor maa ogsaa Lykken 
være at søge udenfor Individet i snævrere Forstand, at søge i 
dets Forhold til Samfundet. »Der gives ikke nogen Lykke i Verden 
uden netop den at have hævdet sin egen Ærec, og dette er da atter at 
forstaa saaledes, at enhver Mand »ikke blot er et mandligt Individ, 
som tilfredsstiller lavere og højere Drifter«, at hans Lykke med 
andre Ord ikke er at søge i Tilfredsstillelsen af sine personlige 
Lyster. For hvad er nemlig den Ære, hvis ubrødelige Hævdelse 
er Menneskets Lykke, hvorledes er dens Væsen? Det er Æren, 
»som stiller en Mand hellig overfor hans Opgave, som lader ham 
ubarm hj ært i g underordne sin Person for at han kan gøre fuldt 
ud Fyldest paa den Plads, der nu en Gang er bleven hans i Arbejdet 
for hans Kejser, hans Land, for alle de andre. c Menne- 
skets Lykke er altsaa at søge i Opfyldelsen af sin moralske 
Opgave, som igen er en Opgave overfor Næsten, først sin Fa- 
milje, saa sin Stand, endelig sit Samfund og sit Land. Man har, 
udvikler Obersten, »udover sit Familjeliv yderligere Opgaver over- 
for Samfundet og som Borger i vor Stat.« Og naar enhver paa 
den Plads, hvorpaa Samfundsudviklingen og hans egne Ævner og 
Anstrengelser har sat ham, udfører sit Arbejde, som det skal og 
bør gøres, det være sig som Haandværker, som Kunstner eller som 
hvad som helst, — »saa har han opfyldt sin Pligt, som Soldaten 
hævder sin Post«. 

Saa langt er det altsaa fra, at Hensynet til Individet, til 
hvad der er »rigtigt for mig«, er et Førsterangs-Hensyn, endsige 
Etikens Maal, at Løsningen af Menneskets Opgave netop tvært 
imod som sin første Betingelse kræver Individets Underorden 
under Hensynet til det almene: »Det er netop disse Hensyn til 
min egen lille Person, som skal sættes til Side«, som ^kal »glemmes 
Gang efter Gang« til bedste for, hvad man skylder sit Navn og 
sit Land. Den enkeltes Lykkekrav er med andre Ord Bagsiden af 
hans Pligter imod Samfundet i snævrere og videre Betydning og 
kan kun realiseres gennem Opfyldelsen af disse (»der gives ingen 
anden Lykke«). Den Pligt, der i »Et Dukkehjem« er den »hel- 
ligste«, Pligten mod sit eget Jeg, har ifølge denne Betragtning 
ikke selvstændig moralsk Berettigelse eller lader sig ikke skille 
fra Samfundspligten mod Næsten, men kan kun opfyldes samtidig 
med og gennem denne. 

2:2* 

»Men saa vist som Ærens Indhold er den samme i alle 
Stænder og i enhver Situation, saa vist er ogsaa dens Veje og 
dens Former forskellige«. Forfatteren har træffende skildret denne 
Æresbegrebets forskellige Udformning paa forskellige Samfundstrin. 
Atter heri er der et Kætteri mod den herskende literære Dogmatik, 
som i sig selv er en modig Handling. Noget af det mest betegn- 
ende ved vort Lands Historie i den sidste halve Menneskealder 
er maaske dette, at Liberalismen her hjemme ikke som enhver 
anden Djævel har haft sin Tid at husere i, men at den har 
slaaet Rod i vore Hjærter som en Arvesynd. Den er gaaet os 
over i Blodet og er bleven som en Bestanddel af den almindelige 
Dannelses Indhold. Det hører sig saaledes til at lukke Øjnene 
forsætlig for Samfundets Standsuligheder og kun betragte dem 
som i sig selv overflødige Rudimenter fra en svunden Periode, 
som maaske nok kan være ganske bekvemme for dem, der til- 
fældig er i Toppen, men som i hvert Fald dybere set savner 
enhver etisk Berettigelse. 

Men i Virkeligheden holder denne Betragtning ikke Stik. 

Til Trods for Liberalismens velmente Forsøg paa at bryde 
Samfundets nedarvede sociale Struktur og forvandle det hele til 
et Kaos af »ligeberettigede«, individuelle Atomer, har dog Sæd- 
vanerne, Traditionerne og Arvelighedslovene været stærkere. Til 
Trods for Liberalismens Bestræbelser efter at gøre Samfundet til 
en tilfældig Samling af Lykkejægere og Parvenuer, er det dog 
fremdeles saa, at den frie Adgang til Deltagelse i et hvilket som 
helst socialt Kapløb kun kommer saare faa til gode, medens det 
store Flertal ved sin Fødsel og Opdragelse er bundet til at blive 
i den Kreds og det Lag, hvor Forældrene hørte hjemme. Og det 
bør tilføjes, at dette ogsaa for de fleste er det lykkeligste, fordi 
de i de vante Omgivelser finder en Tilfredshed, i det Arbejde, 
deres Ævne magter, en Glæde, og hos de Mennesker, de samlever 
med, en Forstaaelse og Sympati, som for dem er tusend Gange 
mere værd, end de svage Chancer for at vinde den store Gevinst 
i Livets Lotteri. Og fremfor alt spares de for de Skuffelser, som 
oftest er den uundgaaelige og eneste Følge af den moderne Tids 
Lykkefeber for at hæve sig op over sin Stand og sit sociale Niveau. 

Det er da dette, Forfatteren har faaet frem ved at stille 
Haandværkeren op ved Siden af Oberstens Skikkelse. Enhver 
forstaar, at begge disse, Adelsmanden, der er Militær med Liv og 
Sjæl, og den brave Haand værker, Eleven af »den gamle Laugs- 

mester i Althausen«, hver for sig har berettiget Krav paa at kunne 
betegnes som »en af Øvrigheden og Medborgere agtet Mand« — 
at de med andre Ord begge har tjænt Samfundet paa lige nyttig 
Maade, at de er sociale Typer af lige Værdi. Og dog bringes 
det gennem Sammenstødet mellem disse Mænd til fuldkommen 
Klarhed, at den Maade, hvorpaa de kan og skal gavne 
deres Samfund, ifølge deres nedarvede Synsmaade, Opdragelse og 
Samfundsstilling maa være yderst forskellig. 

Den intelligente Læser vil paa dette Punkt heller ikke lade 
sig forvirre af en tilsyneladende Uklarhed, som imidlertid har sin 
tilfredsstillende psykologiske Forklaring. 

Under Livets normale Forhold er Obersten øjensynlig 
blottet for Standshovmod. Standsfølelsen beror for ham ikke 
paa et ydre Fortrin, i Kraft af hvilket han uden videre 
kan hæve sig over andre, men er en Følelse af det historisk 
særlige, der ifølge hans Slægts Traditioner og hans Op- 
dragelse er ejendommelig for hans sociale Stilling. Naar han 
om Haandværkerens Hjem siger, at det har sin »Standsfølelse og 
Egenartethed saa godt som vort«, ligger heri en tydelig Erkend- 
else af, at ban og hans ikke ved deres Stand er bedre, men 
at de er anderledes end Schulzes. Og dette særlige føles 
atter, karakteristisk nok, ikke som et Privilegium, men som et 
Indbegreb af Pligter. Derfor maa han ogsaa dobbelt bebrejde 
Sønnen dennes Fejltrin, fordi han derved satte Hensynet til sin 
Stand »saa brutalt til Side«, fordi han ikke havde følt overfor 
Borgerdatteren sin Stands »noblesse oblige«. 

I et afgørende Øjeblik svigter imidlertid denne Klarhed 
Obersten. Efter hans Æresbegreb har Sønnen allerede tilsidesat 
sin Ærespligt ved sit Forhold til Augusta Schulze, og konsekvent 
er der kun én Udvej mulig: at lade Sønnen tage Følgerne deraf. 
Men Obersten er Menneske og Fader. Tilintetgørelsen af Søn- 
nens Fremtidsudsigter overvælder ham, og først da han gen- 
finder sig selv i rolig Overvejelse efter Schulzes Bortgang, dukker 
Tvivlen op i ham, om han »havde Ret til at bede«. — 

En særlig Anvendelse faar Ærens Begreb paa Ægteskab- 
ets Omraade. Hele den Betragtning af Ægteskabet, som gaar 
igennem de optrædende Personers Tankesæt, er særdeles betegn- 
ende. 

Hvad Ægtemanden skal byde sin Hustru ved Indtrædelsen 
i Ægteskabet er ikke »en lyrisk Elskers overstrømmende Sværmeri«, 

men derimod »en livskraftig Mands inderlige Loyalitet«. »Det 
er blevet min Mening indtil den Dag i Dag,« siger Obersten, 
»at det, som en Kvinde kan gøre Krav paa i sit Ægte- 
skab, det er en Mand, der omfatter hende med hele sit Begreb 
om Ære, saa at hun ikke er ham en Elskerinde eller Hus- 
holderske eller Carriéremagerske maaske, men hendes Sjæl og 
Legeme er ham hellig, og han til enhver Tid lærer sine intimeste 
Pligter overfor Mennesker i Samliv med hende og deres Børn. c 

Ægteskabet er med andre Ord en social Institution, og 
dens Formaal er ikke i første Række de tvende paagældende 
Individers rent subjektive Livslykke, men den er Betryggelsen 
af Slægtens moralske og fysiske Fremtid. 

Da derimod Nora i »Et Dukkehjem c forlader Manden, siger 
Helmer til Slutning i sin Fortvivlelse: »Saa elsker du mig ikke 
længer?« »Nej,« svarer hun, »det er just Tingen,« og karak- 
teristisk nok for hele Livssynet, saa er denne Erotikens Død og- 
saa for Helmer tilstrækkelig Forklaring af Bruddet og Hustruens 
og Moderens Bortgang. Saa snart hendes Mangel paa Kærlighed 
er bleven liam klar, forstaar han hende, og giver i Grunden 
efter. Og Børnene maa finde sig i at blive underordnet Hensynet 
til Moderens individuelle Lykkekrav — hendes Brist paa Elskov 
overfor Faderen er Undskyldning nok. 

Da Obersten staar overfor sit Livs afgørende Valg, vælger 
han i gennemført Modsætning hertil at »miste sin Hustru« og ofre 
den Søn, han har »elsket højst blandt Mennesker«, til Trods for, 
at han »selv gaar til Grunde derved«, til Trods for, at hans 
egen personlige Lykke derved tilintetgøres. 

Og han gør dette — ikke ud fra en Opdagelse af mang- 
lende Kærlighed, men fordi han ser, at hvad han »levede paa«, 
havde hans Hustru »bare levet i — det blev aldrig til nogen 
Religion« for hende. 

Med andre Ord: da det staar ham klart, at det ikke er 
lykkedes i hans Ægteskab sammen med sin i Bund og Grund 
individualistisk følende og handlende Hustru at faa oparbejdet en 
Fælles-Følelse af det hellige Ansvar overfor Samfundet, som 
følger af, at den nye Slægts Opdragelse først og fremmest er 
Hjemmet betroet, saa forstaar han, at hans Ægteskab allerede 
derved er brudt. Det er den loyale Opfyldelse af denne Pligt 
med Samfundets Vel for Øje, der skulde være Ægtefællernes »kæreste 
Gerning«. Kun heri er ogsaa Lykken i Ægteskabet at søge, og 

den er uigenkaldelig forspildt, naar man opdager, at denne Ger- 
ning kun var »røgtet sletc — fordi den var forstå aet forskelligt. 

Længere bort fra Individualismen er det da næppe muligt at 
komme. 



Hvad der har interesseret mig at drage frem i dette Stykke 
er netop disse klart formede, ejendommelige Udtryk for en mo- 
derne Samfundsbetragtning, der skiller sig bestemt fra den, man 
hidtil her hjemme har betegnet som »modernet. Parallellen med 
tEt Dukkehjem c er ikke foretagen ud fra noget æstetisk Syns- 
punkt Det er den socialpolitiske Anskuelses Fremtræden 
mider kunstneriske Former, som jeg ved disse Linjer har villet 
henlede Opmærksomheden paa. Men en Misforstaaelse vilde det 
dog være at tro, at det var Moralbegreber og Samfundsideer i 
Uniformsfrakke, som Forfatteren har fremstillet. Det er tvært 
imod levende, skrøbeligt Kød og Blod. Den omtalte Samfunds- 
betragtning er kun Surdejgen i det dramatiske Stof. Den skaber 
ikke Digtningens Organisme i den Forstand, at den har formet 
denne som efter et logisk Tankeskema; men den er som det friske 
Blod, der ruller i dens Aarer, der banker i alle dens Pulse og 
giver de enkelte Skikkelser Næring, blussende Liv og Varme. 

Og hvor kølig Forfatteren end har bestræbt sig for at være 
overfor sit Stof, føler man tillige, at det er Hjærteblodet. 

Jul. Sghovelin. 

lien store Rejse, fra hvilken jeg her vil meddele nogle 
Indtryk og Stemninger, ligger en Del Aar tilbage; men Mindet 
om den og mit lange Ophold i Kina er endnu saa friskt, at jeg 
kun har behøvet at kigge i nogle Breve fra den Tid, for at faa 
Erindringer til at mylre frem. Jeg har aldrig holdt Dagbog eller 
gjort Optegnelser af nogen som helst Art; denne Skitse er altsaa 
rent Hukommelsesvær k ; dens Opgave er ikke at skildre kinesiske 
Forhold; dette er gjort ofte nok, og jeg vil for vor Literaturs Ved- 
kommende tillade mig i saa Henseende at henvise til J. Henningsens 
interessante og paalidelige Bog; jeg har kun villet tegne et flygtigt 
Billed af nogle eksotiske Egne og skildre de Stemninger, som disse 
og Rejselivet i Orientens Oceaner kan fremkalde hos en ung Euro- 
pæer. Og da Tilbagerejsen staar klarest for mig, har jeg grupperet 
mine Indtryk om denne. 

Da Tietgen stiftede »Det store nordiske Telegrafselskabet 
forekom det vore gode Landsmænd hartad utroligt, at danske 
skulde staa i Spidsen for saadant et Verdensforetagende, og denne 
energiske Mand, som senere gennemførte dette Værk paa saa 
glimrende en Maade, har sikkert, ved Siden af de mange Vanskelig- 
heder, der laa i Sagens Natur, haft megen Mistro at kæmpe 
imod. De unge Studenter, jeg tror, vi var seks Russer, der havde 
faaet Ansættelse i Selskabets Tjæneste og skulde afgaa med den 
første Ekspedition i Foraaret 1870, blev i Studenterforeningen be- 
tragtede og feterede som sande Helte. Efter længere Tids Op- 
hold i Fredericia, Newcastle og London kom vi da af Sted med 
forskellige Skibe, blandt hvilke Fregatten »Tordenskjolde, og naaede 
efter en højst interessant Rejse over Gibraltar, Malta, gennem 

Suez-Kanalen o. s. v. Hongkong om Efleraaret. Til disse indledende 
Bemærkninger vil jeg kun føje denne, at jeg efter at være traadt 
ud af Telegrafselskabets Tjæneste opholdt mig to Aar i Shanghai, 
hvorpaa jeg af Helbredshensyn blev nødt til at rejse hjem. 

Følelserne ved en Afrejse som denne er noget blandede. 
Rejsen selv forekommer én jo ikke mere at være særlig storartet, 
man er vant til den triste Tagen af Sted, man længes stærkt efter 
sit egentlige Hjem; men dog gribes man af vemodige Tanker. 
Aldrig mere tilbage til Kina, tænker man, bort fra Shanghais 
Sumpe med den fugtige, feberavlende Hede og bort fra Hongkongs 
golde Klipper, som udelukke den friske Brise og glødende ubarm- 
bjærtigt pine det trætte, udmattede Hoved, saa man hader den 
straalende Sol! Bort fra denne hæslige Menneskerace med den 
gule Hud, de skæve Øjne, de tykke Næser og svulmende Læber, 
bort fra denne ildelugtende Atmosfære! Den friske Søluft vil 
bringe alle Organer i Orden igen. Jeg var kun uvillig stemt 
imod Landet og higede efter at komme af Sted, og dog var jeg 
vemodig, man lever ikke mange Aar et Sted uden, trods alle 
Ubehageligheder, at faa lidt tilovers for det, og man træffer over- 
alt Mennesker, som man under saadanne Forhold slutter sig varmt 
til og nødig skilles fra for bestandig. 

Saa blandede var mine Følelser, da jeg i Oktober 1874 
stod ved Havnen i Shanghai for at ro om Bord. Det store franske 
Dampskib laa stønnende der ude i den mudrede, gule Flod, om- 
givet af en Mængde kinesiske Baade, som vedligeholdt en livlig 
Forbindelse med Landjorden. 

Da skete der paa Vejen ud til Dampskibet et Uheld, som 
fik mig til at glemme alle baade glade og sørgmodige Tanker. 
Jeg havde næppe sat Foden paa Skibets Falderebstrappe, før den 
Baad, som havde bragt mig der ud, kæntrede, og de kinesiske 
Baadfolk og hele min Bagage gik i Vandet. Kineserne bleve snart 
bjærgede, Bagagen var i et Nu ført bort af Strømmen. Jeg sad 
net i det. Men der var endnu en Timestid eller to til Skibets 
Afgang; jeg ilede altsaa i Land; og det lykkedes mig virkelig ved 
nogle gode Venners Hjælp at faa en lidt broget, men nogenlunde 
tilstrækkelig Ekvipering samlet. Denne tragi-komiske Begivenhed 
gjorde mig saa forvirret, at jeg kom af Sted næsten uden at 
mærke det. 

Shanghais store, prægtige europæiske Bygninger forsvinde 
nu efterhaanden, medens vi langsomt glide ned ad Floden. Kysterne 

ere flade og nøgne; af og til ser man lysegrønne Rismarker, men 
ellers er Omgivelserne temmelig graa og trøstesløse, og da vi 
nærme os Flækken Vusung ved Flodens Udløb, glæde vi os til 
det dejlige Hav med den friske Nordostvind. Et Stykke ud i Havet 
er dets Vand endnu lige saa gult som Flodens; men naar vi har 
passeret den lille Gutzlaff med Fyrtaarn og Telegrafstation, 
faar Havet sin smukke, blaagrønne Farve. Snart ser man ikke 
Land mere, og man begynder nu at gøre sig bekendt med den 
lille Verden, i hvilken man skal leve mange Uger. Paa saa lang 
en Rejse maa man ikke tænke paa Maalet, hvis man i det hele 
skal finde den taalelig; man maa finde Behag i Rejsen selv, og 
det er ikke vanskeligt, da selv Ensformigheden, der ikke kan und- 
gaaes, har sine Ynder. Paa dette Dampskib, der tilhører Selskabet 
»Les Messageries Maritimesc, kan man tilmed sagtens befinde sig 
vel. Det er meget komfortabelt, Kahytterne store og lyse, Salonen 
en prægtig Sal, Maden, Vinen og Opvartningen udmærket. 

Nordostmonsunen blæser stærkt, denne velsignede Vind, 
den eneste Lægedom mod Kliraatfeberen i Shanghai. Skibet gynger, 
mange blive søsyge; de raske fryde sig ved Køligheden, og det 
saa meget mere, som vi véd, vi snart skal kæmpe mod Heden 
igen. Søsygens Forbud, de saakaldte violons, er allerede spændt 
over Bordene i Salonen. Det er vanskeligt at holde Balancen, 
medens man spiser; men naar man er søstærk, befinder man sig 
særlig vel og morer sig over de blege, ynkelige Skikkelser, der 
liste sig ned i Kahytterne. Især synes Japaneserne ikke at kunne 
taale den stærke Gyngen. Vi havde nemlig ikke mindre end to 
japanesiske Gesandtskaber om Bord. De var paa Vejen til Berlin og 
London. Det var meget fornemme Folk, de skulde være dygtige, 
sagde man, nogle af dem talte lidt Tysk og Engelsk; men de saa* 
ud som Abekatte. Skæve Øjne, skæve Ben, evigt grinende An- 
sigter, saaledes saa' det japanesiske Fremskridtspartis Repræsen- 
tanter ud. De var europæisk klædte og vilde gærne have euro- 
pæiske Manerer; men det lykkedes ikke altid. Ved Maaltiderne 
voldte f. Eks. Gaflen dem megen Ulejlighed. Naar det endelig var 
lykkedes dem at føre Maden op til Munden med dette Instrument, 
maatte de i Reglen dog hjælpe til med Fingrene. Deres Ekscel- 
lencer havde den fineste Plads, en Salon paa Dækket, fra hvilken 
der altid udbredte sig en bedøvende Duft af stærke Parfumer; de 
gode Folk overdrive altid; det kan ogsaa være, at de med denne 
Vellugt vilde skjule Racelugten. 

Vi var et meget blandet Selskab: livlige, skvadronerende 
Franskmænd, flegmatiske, reserverede Englændere med de stereotype 
whiskers, gemytlige Tyskere, Russere fra Sibirien, Japanesere, en 
Mængde Kinesere. I de sydligere Havne stødte endnu flere til os, 
Hollændere fra Batavia og Folk af alle mulige Nationer fra Batavia 
og Siam, af hvilke mange ventede paa Dampskibet i Singapore. 

Tre Dage sejle vi paa det mørkegrønne uendelige kinesiske 
Hav. Saa bliver det varmere, Himlen bliver lysere, vi nænne os 
til Øen Hongkong. 

Snart ligge vi i Staden Victorias dejlige Havn. Bugten her 
er som en Indsø, der omsluttes af høje Bjærge; paa Bjærg- 
skrænterne foran os ligge i Terrasser prægtige Villaer, der straale 
hvidt i det lyse Solskin. Her er det endnu Sommer, en mild, 
henrivende Sommer. I Shanghai begyndte vi at tænke paa Vinter- 
tøjet, paa Havet var det ret køligt; her haste vi saa meget som 
muligt. Havnen er fuld af Skibe: stolte Orlogsmænd, hvis Salut 
for den engelske Fæstning ruller drønende tilbage fra Klipperne i 
tusendfoldigtEkko, de forskellige Dampskibsselskabers store Passager- 
skibe, som vedligeholde Forbindelsen med de andre Verdensdele, 
og Sejlskibe fra alle Lande, blandt hvilke særligt de siamesiske, 
med Elefanten i Flaget, udmærke sig ved deres ranke, elegante 
Skønhed. Mange af disse føres af danske og tyske Kaptejner. 

Vort Dampskib er omringet af kinesiske Baade. Boat, 
massal Sampan, sir! brøles der med livlige Fagter fra alle 
Sider. Man springer i den første, den bedste. En saadan Sampan 
er Bolig for en hel Familje. De sover i den, spiser deres Tsehov- 
tschov (Mad) i den og befinder sig vel, skøndt der er grumme lidt 
Plads. Mænd, Kvinder og Børn ro allesammen, Børnene forstaa 
at føre Aaren, næsten før de kan tale. Alle sidde de dér med et 
Smil paa Ansigtet og i livlig Samtale; de se meget godmodige 
ud. De bære for det meste en skiden brun Kjortel, en Slags 
Skjorte eller Bluse, vide blaa Benklæder; Mænd og Kvinder ere 
ens klædte; de førstnævnte har Pisken viklet op om Hovedet, 
Kvinderne har en løjerlig, styg Frisure: de stryge Haaret langt 
tilbage fra Panden og sætte det op i Nakken, saa det ligner en 
stor sort Sommerfugl med udspilede Vinger. Vi ro gennem en 
Mylr af disse Sampaner under en bedøvende Støj. Udsigten er 
prægtig. Rundt om os Havnen med de utallige Skibe, foran os 
Staden. Langs med Strandbredden bevæger der sig en sort Strøm 
af Kinesere; paaFjældene ligger Husene med marmorstraalende Søjler. 

En saadan Roiur er interessant om Dagen; men den er 
vidunderlig skøn om Aftenen: da straale Himlens Stjænter diamant- 
agtig klart, Baadens Vej betegnes ved en Ildstribe i Vandet, med 
hvert Aaretag flyver der tusend lysende, funklende Gnister op i 
Luften, og der inde ligge Bjærgene med Byen, en sort Masse med 
utallige Lyspunkter, et Uhyre med mange glødende Øjne. Fra 
Krigsskibene lyde da Natsignaler og fra de kinesiske Junker mono- 
tone, tungsindige Akkorder. 

Naar vi fra Dampskibet ro ind imod Kysten, har vi lige 
for os det blændende hvide europæiske Kvarter. Mod Vest ligger 
den ensformig graa Kineserby; mod Øst er der venlig Vegetation, 
dér ligger happy vallet/ — den lykkelige Dal. Saa snart vi sætter 
Foden paa Landjorden, bliver vi omringede af en Skare Kinesere 
med Bærestole. De skændes og slaaes for at faa fat i os. Endelig 
lykkes det os da at erobre en Bærestol, den almindeligt benyttede, 
hensigtsmæssige Befordring. Ved Havnen ligger de europæiske 
Konsulater og Købmandsgaarde eller skidengraa kinesiske Huse 
med Butiker fra øverst til nederst, for det meste fulde af smud- 
sige Børn. Vi vælge Vejen mod Øst. Her kommer vi ind i en 
ustandselig Mylr af Mennesker, Søfolk af alle Nationer, Købmænd, 
næsten altid i Bærestole, Kinesere, for det meste med lange, state- 
lige, glinsende Piske og en lille Hue paa den skaldede Isse, med 
de bekendte tykke Filtsko, fine, snævert sluttende Silkeknæbenklæder 
og folderige blaa Kapper, og fattige Kulis, hvis Klædning er som 
Baadfolkenes. De gaar med bare Ben eller Straasandaler ; naar 
de har noget paa Hovedet, er det de store Straahatte, som man 
kender fra Tekasserne. 

Dér, hvor det europæiske Havnekvarter holder op, begynder 
Promenaden. Naar Solen nærmer sig til den vestlige Horisonts 
Rand, blive der meget livligt her, da samler sig alle de Europæere, 
som kan røre sig af Stedet. Blege hvide Damer i Vogne og Bære- 
stole, raske, lapsede Ryttere, gaaende og krybende Mennesker 
veksle flegmatiske Hilsener. I Nærheden af Eksercerpladsen spilles 
Kricket, eller man lytter til Militærorkestrets Musik; Spillemændene 
er Englændere eller Indiere, Seapoys, for det meste prægtige, 
kraftige Skikkelser, med smukke, rnen altfor bløde Træk. Prome- 
naden fører ud til happy volley. Her ligger den engelske Væddeløbs- 
plads og de protestantiske og katolske Kirkegaarde. Dem skal 
man ikke søge, naar man er tungsindig stemt; her hviler saa 
mange bristede Illusioner og knuste Forhaabninger; næsten alle 

Beboerne er døde unge; gamle Europæer er. jo sjældne her, man 
kommer her ud for at søge sin Lykke og ikke sit Hjem. 

Her, en Mils Vej fra Victoria, er Luften blød og frisk; 
kølige Pust fra Havet svale den svedige Pande og lege med 
Gummi- og Banjantræernes smukke lysegrønne Løv. Vi gaar ad 
en Klippevej langs Stranden og kommer saa til en Sump, i hvilken 
der paa Bambusstammer er bygget en lille kinesisk Landsby. 
Sorte Svin og skidne Børn tumle sig imellem hverandre; det er 
ufatteligt, at de kan leve og trives her. Lidt længere ude ligger 
der to Templer — Josshuse kaldes de. Sét i nogen Afstand i 
Solens Skær tage de sig ret godt ud med deres barokke Prydelser, 
deres Drager med røde Gab og det paaklistrede Guldpapir; naar 
man kommer nærmere, er det kun Flitter, smagløst Teater- 
stads. Et Par Præster glo dumt paa os. De er smudsige og 
pjaltede. Man har jo i Kina ikke nogen Agtelse for disse Folk; 
deanses for Mennesker, som ikke gide bestille noget og derfor blive 
Tempeltjænere, hvis Arbejde bestaar i at tænde Offerpindene for 
Guderne og de afdødes manes. I Templets Baggrund skimter man 
en skrækkelig broget Figur og sorte Tavler med Guldbogstaver, 
belyst af Papirslygter. Lamper, Lys og smaa osende røde Pinde 
udbrede en modbydelig Lugt. 

En Vandring mod Vest i Victoria giver et helt andet Ind- 
tryk, fordi man her befinder sig i et udelukkende kinesisk Kvarter. 
Hovedgaden er bred, de andre saa smalle, at en Vogn ikke vilde 
kunne køre igennem dem. Den ene aabne Butik ligger ved Siden 
af den anden, det er som et kolossalt Marked. Her findes alt fra 
alle Verdens Lande, man kan faa alt, naar man NB. vil betale 
godt for det. Europæiske og amerikanske Varer, persiske, indiske 
og arabiske Industrigenstande, kinesisk og japanesisk Porcellæn, 
fine Lak- og Elfenbenssager kappes om at vække Købelysten. Her 
bølger en ustandselig Menneskestrøm gennem Gaderne. Sømænd 
af alle Nationer indtage mere eller mindre lapsede og magelige 
Stillinger i de uundværlige Bærestole og lade sig frygteligt snyde 
af de snedige Kulis. Persiske Købmænd, om Vinteren i lange 
sorte Talarer og med bispehueformede Hatte, om Sommeren i 
hvide Kaaber og med brogede Turbaner, staa hist og her i Grupper 
og drøfte deres Forretningssager i underlige Gutturaltoner og med 
livlige Fagter. Rundt omkring vandre Politibetjæntene. Blandt 
dem er Europæeren Aristokraten, højt hævet over de andre, som 
er Sikher, Negere eller indfødte Kinesere, hvem denne Værdighed 

klæder komisk. Alle er de om Dagen bevæbnede med en kort, 
tyk life-preserver, om Aftenen med Bøsser. Sikkerheden er til sine 
Tider ikke meget stor; gaar man paa afsides Veje om Aftenen, 
bør man have en Revolver i Lommen. Hovedmassen er Kinesere 
af alle Klasser, i alle mulige Stillinger. De krydre Atmosfæren 
med en underlig Duft, sødlig og gennemtrængende, der i Be- 
gyndelsen er utaalelig, men som man efterhaanden slet ikke mærker. 
De ryge alle, de lavere Klasser en Tobak, der stinker modbydeligt 
og nydes i lange Bambusrør med Metalhoveder eller i Cigaretter, 
som Bærestolskulier og Lastdragere ofte pudsigt gæmme i deres 
Pisk, der er rullet op om Hovedet. Velhavende Folk og lapsede 
unge Fyre smøge med megen Anstand og Selvbevidsthed deres 
Manilacigarer. Det er et højst broget og livligt Folkeliv; mange 
tilbringe hele Dagen paa Gaden. Overalt hører man Udraabernes 
monotone, skærende Røster. De fleste handle med Fødevarer. 
Hist indtager en kinesisk Familje sit Maaltid. De sidde omkring 
en stor Spand Ris, gamle og unge imellem hverandre; rundt om 
staar der Skaale med Delikatesser, Grøntsager, der ser ud som 
Tang, mærkelige havfarvede Geléer med sorte Klumper i, tørrede 
Fisk med en ubehagelig Lugt. Hver enkelt har en lille Lerskaal 
og to Pinde i Haanden. De begynde Maaltidet med at fylde deres 
Skaal med en god Portion kogt Ris, holde dernæst Skaalen tæt 
op til Munden, medens de med den anden Haand paa en ube- 
gribelig hurtig Maade benytte Pindene, dels til at skovle en 
Mængde Ris i sig, dels til at lange omkring efter de omtalte 
Delikatesser. Deres Færdighed i at bruge Spisepindene er utrolig; 
de kan spise Gelé med dem uden at spilde noget. Til denne 
Tschov-tschov drikke de Te og en ubetydelig Smule Risbrændevin. 
Medens den ene efter den anden fylder sin Skaal paany, gaar 
Samtalen meget gemytlig; gamle og unge tage ligeligt Del i den, 
og man lytter til en femaars Purk med samme Opmærksomhed 
som til hans Bedstefader. Der er en øredøvende Spektakel i disse 
snævre Gader. Her er der lutter Lystighed og Glæde, hist Slags- 
maal, under hvilke man mishandler hinanden paa en oprørende 
Maade. Her rives to Børn om et halvt afgnavet Sukkerrør, hist 
spiller Kulier Hasard og slaaes om én af de smaa Messingmynter 
med det firkantede Hul i Midten. Naar man slaaes, gælder det 
om at faa fat i hinandens Pisk, Kineserens ømme Side; det er et 
tragikomisk Syn at se en Politibetjænt trække af Sted med en 
ulykkelig Synder ved Pisken. Et andet Sted morer en Flok unge 

Kinesere sig med at spille Fjerbold, én af deres Hovedadspredelser r 
de kaste Bolden i Vejret med Foden, og saa gaar det videre fra 
Fod til Fod med glimrende Virtuositet. De gamle morer sig ofte 
med at sætte Drager op. 

For en Udlænding er der saaledes Masser af interessante 
Ting at iagttage paa Gader og Stræder. Af Kinesernes indendørs 
Liv faar man derimod kun lejlighedsvis et Glimt at se, og saa er 
det dog kun meget lidt, man lærer at kende til det. Kineseren 
har selv ingen Tilbøjelighed til at indvie én i det, og vor Aaben- 
hed i saa Henseende modtager han med stor Høflighed, medens 
han i sit Hjærte i høj Grad misbilliger en saadan Indiskretion. 

Blandt Besøg hos indfødte mindes jeg særligt ét, jeg en 
Gang med en Ven aflagde i en kinesisk Hong (Handelshus). Paa 
Vejen blev vi Vidne til et Skuespil, der just ikke var saa ganske 
sjældent, nemlig en Piskning af kinesiske Forbrydere. Rundt om 
Gabestokken paa et Torv midt i Kineserbyen havde der samlet 
sig et stort Publikum, mest indfødte, der paa vanlig Vis støjede 
og brølte. Forbryderne vare lænkede sammen; usle og elendige 
saa de ud, de gule Ansigter vare gustne og mumieagtig stive, 
men Synet af Bødlerne, kolossale Negere, kunde heller ikke være 
særlig opbyggeligt for dem. Deres Rygge bleve blottede, og de 
fik hver fem og tyve kraftige Piskeslag, der farvede Ryggen blodig 
rød og fik dem til at udstøde forfærdelige Hyl, som efter at have 
udtrykt den største Trods og Forbitrelse fik Klang af Resignation. 
»Ajah!« raabte de alle, et Udraab, der betegner Smerte eller 
Forundring: Publikum syntes at være vel fornøjet; Straffens 
Raahed og Modsætningen mellem de svære sorte Karle og de 
elendige Uslinge gjorde aabenbart intet Indtryk paa dem. De 
sidstnævnte, som var Sørøvere, der havde terroriseret en hel 
Landsby, fortjænte for øvrigt ærligt deres Straf. 

Ved Handelshusets Port blev vi af Kuliflokken modtaget 
med det lidet smigrende Tilraab: Fankvaj! (fremmede Djævle!). 
En af Handelsbetjæntene førte os op til Købmandens Værelse, der 
laa midt i Huset paa en Trappeafsats, uden Vinduer, men saaledes, 
at man kunde se ned i Gaarden. I Værelsets Baggrund fandtes 
Husalteret : en Nische i Muren, deri et barokt Gudebillede og rundt 
om nogle sorte Mindetavler med Guldbogstaver, foran disse al tid- 
brændende Lys og nogle Røgelsepinde, der udbrede en gennem- 
trængende Lugt. Langs med Siderne var der opstillet nogle Bænke 
og smaa Borde, men paa den ene Side fandtes Kineserens Ynd- 

liagsopholdssted, hvor han indtog sit daglige Kvantum Opium. 
Midt paa en Slags Løjbænk med Plads til to stod en lille brænd- 
ende Lampe, ved Siden af den laa de sirlige Opiumspiber og nogle 
smaa Metalbeholdere, som indeholdt Opium i tyktflydende Tilstand; 
for Enden af Bænken laa der en firkantet Træklods, paa hvilken 
Opiumsrygeren hviler sit Hoved, medens han indsuger Giften. 

Kineseren, en høj, mager Mand med et intelligent Ansigt, 
modtog os med den største Venlighed. Jeg blev forestillet for 
ham som en Dansk, en Vungkijan (»Manden med det røde Flage), 
og han gav mig meget venskabeligt Haanden, hilste mig først 
med det kinesiske Tschin-tschin og derpaa med det engelske: >How 
do you do?« Selv hed han Kongki. Han bad os sætte os, bød 
os meget gode Manilacigarer og spurgte med sædvanlig orientalsk 
Gæstfrihed, om han ikke kunde tjæne os med noget andet, hvor- 
paa min Ledsager svarede, at vi gærne vilde smage en rigtig ud- 
mærket Kop Té, noget Ulungtja, en bekendt fortrinlig Tésort, som 
holdes af de fleste velhavende Kinesere, der sætte Pris paa en 
baade god og dyr Té. Han smilede selvtilfreds og gav straks 
Ordre til at bringe det forlangte, som blev serveret i meget smaa 
Porcellænskopper, der var tildækket med Underkopperne, for at 
intet af Aromaen skulde gaa tabt. Den saaledes tilberedte Té, i 
hvilken Bladene svømme omkring, har en gulgrøn Farve, en meget 
aromatisk, men noget bitter, syrlig Smag og en dejlig Duft; for 
rigtigt at kunne paaskønne den, maa man dog være vant til den. 
Der førtes imidlertid en meget livlig Samtale paa Ptte/røn-Engelsk, 
dette Blandingssprog, som de fremmede tale med de indfødte, og 
hvis væsentlige Bestanddel er korrumperet Engelsk. Vort Hoved- 
æmne var det nyeste europæiske Vidunder, Telegrafen, som han 
slet ikke kunde begribe og ivrigt forlangte forklaret Han afbrød 
os ideligt med Forundringsudbrudet : »J^ørø can?« og Forstaaelsen 
blev ikke større, end at han tilsidst undrede sig over, at den 
Papirstrimmel, paa hvilken Skriften viser sig, ikke blev vaad paa 
den undersøiske Vej fra Shanghai til Hongkong. Hr. Kongki viste 
os dernæst, hvorledes Opiumsrygningen gaar for sig; men dette 
er beskrevet saa ofte, og jeg skal derfor efter denne Udflugt i 
Hongkong vende tilbage til Dampskibet, som skulde bringe os 
til Europa. 

Nu var det jo først for Alvor, at vi forlod Kina. Da jeg 
fra Skibet betragtede de stolte Bjærge for sidste Gang, var mine 
Følelser noget blandede. Jeg var vemodig, men tænkte dog: I 

hvide Paladser paa Skrænterne, hvor daarende ser I ikke ud, I 
straaler som Slotte i et Tryllerige! Og hvad gemmer I saa bag 
eders Mure? Trætte, havesyge Mænd, der kun tænke paa at for- 
lade eder, og blege Kvinder, som visne under den stadige Kamp 
med Klimaet! Nej, bort, bort her fra! 

Saa er vi atter ude paa Havet i stadig tiltagende Hede. 
Endnu tre Dage, og vi sejle op ad Floden til Saigon, den franske 
Koloni i Cochinkina, et i alle Henseender berygtet Sted. Klimaet 
er skrækkeligt, den sumpede røde Jord uddunster fugtig Hede, 
Solen nedsender glødende Pile, Risen trives, men Menneskene dø. 
Her ser interessantere ud end i de engelske Kolonier; Guvernørens 
Palads er et Versailles en miniature, der findes pragtfulde Anlæg, 
al Sydens Herlighed blomstrer i Haverne, i den zoologiske Have 
finder man de prægtigste bengalske Tigere og en storartet Samling 
Slanger, afskyelige Dyr, som man for øvrigt ikke behøver at søge 
i Bur, de hvisle rundt omkring paa Markerne og mellem Sumpenes 
straalende Planter. Luften er skrækkelig tung; naar man har 
Febertilbøjeligheder, bliver man straks syg, den raske føler sig lige- 
som omgivet af varme Dampe. Men det ydre er som sagt meget 
tiltalende; den, der længe har levet i engelske Omgivelser, glæder 
sig over de hyggelige og smukke Kaféer, hvor franske Officerer 
bortspiller deres Penge, og den, der ikke føler sig befæstet i 
sædelig Henseende, maa helst blive om Bord; her er ingen Baand 
og mange Fristelser. 

Man aander først frit igen, naar man er kommen ud af 
Floden. Livet om Bord er behageligt, men ensformigt; man læser, 
passiarer, sover og spiser fortræffeligt. Det interessanteste Øjeblik 
indtræffer om Middagen, naar Styrmanden meddeler, hvor mange 
Mil vi har sejlet i de sidste fire og tyve Timer. Trods al Ensformig- 
hed er der dog saa meget at se. Naar det blæser, støtter man 
Armene mod Rælingen og morer sig over Skibets Gyngen, snart 
er man helt nede ved det mørke Vand, snart højt oppe i Luften; 
Bølgerne styrter frem og opløses i hvidt Skum; der er Musik i 
Havets Brusen, Vindens Piben og Maskinens drønende Slag. Den 
bragende, buldrende, metalagtig hvinende Vuggesang, der luller én 
i Søvn hver Aften, mister sin uhyggelige Karakter, naar man er 
vant til den. Ved Solnedgang har man det dejligste Syn. Der 
lægger sig et Slør over Solens lyse Glans, Skyer stige op som 
truende mørke Skikkelser eller lyse og rosenfarvede; farveski flende 
flokkes de paa den dybe blaa Himmel, medens Havet faar et 

vinfarvet Skær. Hver Dag bringer det herligste Skuespil, og det 
er altid forskelligt. Og den Nat, der følger paa, er lige saa dejlig; 
saa tindrende funkler Stjærnerne aldrig i Norden, og Maanens 
Skin er aldrig saa blændende hvidt. Hver Dag og hver Nat bringer 
det samme besnærende Syn. 

Jo nærmere vi kommer til Malakka, des skønnere bliver disse 
Naturskuespil. Vi naar nu atter en engelsk Koloni — Singapore 
med den evige Sommer. Den tropiske Vegetation synes at frem- 
træde i en mere lutret Form end i Saigon; Luften er ikke fugtig 
og usund, men frisk og vellugtmættet. Skibet er straks omgivet 
af Baade. Boat, massa! Boat, captain! De kalde alle fremmede 
»Kaptejne Ja, i Land, i Land! Palmeskovene vinke. Hvor man 
ser hen, er der grønt, der findes ingen nøgen Plet, overalt 
Planter. Og vi køre en Tur i den kølige Skygge, omgivne af den 
velsignede rige Vegetation, forbi Kratlabyrinter, hvor Tigeren lurer, 
snart gennem en malajisk Landsby, der ligger i en Sump og be- 
staar af smudsige, elendige Hytter af Bambusrør, tækket med 
Sten og Blade, snart gennem Stadens kinesiske Del, som er ren- 
ligere og viser, at Kineserne i Civilisation staar højt over de 
øvrige Dele af Befolkningen. Vi besøge ogsaa Singapores berømte 
botaniske Have og blive meget skuffede; ti vi finde ingen syd- 
landsk Pragt; her er møjsommeligt opelskede nordiske Planter, 
smukke blege Roser uden Duft; de minde om de hvide Kvinder 
her ude, som ikke kunne taale Klimaet. 

Som allerede bemærket faar vi nye Passagerer fra Australien, 
Batavia og Siam om Bord her i Singapore. Vi er nu et ret broget 
Selskab og taler alle mulige Sprog. Ved Siden af mig ved Bordet 
sidder en fransk Officer, lige overfor en Portugiser, her en Tysker, 
hist en Hollænder og dér en Amerikaner. Englænderne danne 
dog Flertallet, og alle de andre kan tale Engelsk, i alt Fald rad- 
brække det. 

Fra Singapore fører Sejladsen os forbi en Mængde Koral- 
øer, der ser ud som kolossale, mørkegrønne Stene, der ere blevne 
slyngede ud i Vandet. Og saa er vi igen paa det uendelige Hav t 
i den evig varme Zone; men her vifter der en mild kølig Vind. 
Saaledes skulde Klimaet altid være; man gaar med tynde, hvide 
Klæder, og det er aldrig for varmt og aldrig for koldt. Saaledes 
sejle vi en fem, seks Dage, en lille Koloni paa Havet; vi søge efter 
Omstændighederne at adsprede os, og det lykkes virkelig godt at 
glemme den utaalmodige Længsel efter det endelige Maal. Da 

øjne vi Ceylon, den herlige 0, værdig til at besynges af Digtere, 
denne Perle blandt de tropiske Lande, som vi faa at se. Adgangen 
til dette fortryllende Land er vanskelig. Ved Point de Galle, hvor 
vi ankre, tumler Havet sig i evige, haarde Brændinger, og Skibene 
gynge, som om de sejlede paa høje Bølger. Det er nogle højst 
ejendommelige Baade, der bringe os i Land. De bestaa egentlig 
kun af to skarpe Planker, som i en Fods Afstand ere forbundne 
med Tværpinde; man sidder paa Kanterne skraas overfor hin- 
anden. Denne Konstruktion har vist sig at være den heldigste i 
det urolige Farvand. 

Selv om Mindet om mange Enkeltheder fra Rejsen er for- 
svundet, saa vil mit Besøg paa Ceylon altid staa uforglemmeligt 
for mig. 

Det er en Eftermiddag i Oktober. Himlen er dyb blaa, 
Solens Lys er ikke saa hvidt og skarpt som ellers, det kastes ikke 
saa blændende tilbage fra de hvide Bygninger, som man er vant 
til i Orienten, hvor man næsten altid maa gaa med blaa Briller 
om Dagen. Dragten sidder ugenert, der er ikke Tale om den 
pinlige Transpiration, Legemet glæder sig kort sagt ved et fuld- 
stændigt Velvære. Og nu Sjælen! Her er jo Paradisfantasien 
virkeliggjort. Vi køre gennem Palmeskove, Luften er svanger med 
vidunderlig Duft, Kokuspalmer, mægtige Kæmper, rage højt i 
Vejret. Vel er Stammen nøgen, men de prægtige Kroner, Bladene 
og de grønne Nødder er des skønnere. Og Skovbunden! Der er 
en Mylr af de fineste, yndigste Planter med sirligt skaarne Blade og 
brogede Blomster. Den krydrede Luft med det milde lette Vind- 
pust betager én, man kommer i en drømmende Stemning, og 
uvilkaarligt mindes man Heines Ord: 

Dort woUen wir niedersinken 
unter dem Palmenbaura, 
und Liebe und Ruhe trinken 
und tråumen seligen Traum. 

I Tavshed nyde vi denne stille, glødende Natur. — Vi standse 
i en Kokuspalmeskov. Vor Kusk, en indfødt Singhaleser, binder 
sine Hæle sammen og klatrer, idet ban benytter den forreste Del 
af Fødderne som en Slags Tang, med forbavsende Hurtighed op 
i et Træ, fra hvilket han kaster store Nødder ned til os. De blive 
aabnede, vi drikke den forfriskende Mælk, og saa køre vi videre, 
stadig op ad Bakke, for at naa det højeste Punkt. Jeg har aldrig 
set en skønnere Udsigt. Solen er ved at gaa ned, Himlen spiller 

i alle Farver fra det dybeste Mørkerødt til det fineste Rosenskær; 
der er alle Nuancer af Blaat, hist og her et gennemsigtigt Grønt; 
paa alle Sider er der Skovmasser; snart med mørkt, snart med 
lyst Løv, og hist ude ligger Havet, sort i det fjærne, skummende 
hvidt ved Kysten. Idet nu Solen er gaaet ned under Horisonten, 
viser der sig en anden Sol, en mørkeblaa Sol med dunkle Straaler. 
Det er Zodiakallyset. Men hurtig er Overgangen fra Dag til Nat, 
og vi maa af Sted. Det er allerede ganske mørkt. Stjærnerne 
funkle paa Himlen. Men se dér i Buske og Træer rundt omkring, 
dér er andre Tusender af lysende Stjærner. Det er utallige Ild- 
fluer, som gøre hele Atmosfæren til en Stjærnevrimmel. 

En Dag paa Ceylon, det er for lidt til al den Herlighed! 

Og atter gaar Sejladsen rask fremad, nu imod Nordvest, 
og Utaalmodigheden og Længselen stiger, jo mere vi nærme os 
Europa; derfor følge vore Øjne med Begærlighed Folkene, naar 
de maale don Fart, vi gøre i Timen. Den daglige Meddelelse om 
den tilbagelagte Vej giver de sportelskende Englændere Anledning 
til Væddemaal, ja, de har faaet et helt lille Lotteri i Gang. Efter 
otte Dages Forløb naa vi Aden ved Indløbet i det røde Hav. 

Jeg havde allerede i 1870 været i Aden med Fregatten 
Tordenskjold. Det var i Avgust, og trods de hede Helvedskvaler, 
vi havde lidt i det røde Hav, havde vi dog Heltemod nok til at 
klatre op ad de gulgraa, golde Klipper for at se de berømte, af 
Englænderne restaurerede Cisterner. Dette var næppe Umagen 
værdt. Ellers er der ikke noget at se i Aden. Der var nogle 
hvide Bygninger med trøstesløse Omgivelser, intet Træ, ingen 
Busk, det solstraalende Hav og de graa Klipper. Denne Gang 
gik jeg slet ikke i Land. Men der var ogsaa interessant nok om 
Bord. Her havde vi Besøg af Arabere, jødiske Købmænd, som 
for det meste handlede med Strudsfjedre og havde kønne regel- 
mæssige Ansigter med lange Proptrækkerkrøller, og forskellige 
Afrikanere, blandt hvilke især Somalinegerne udmærkede sig ved 
deres forbavsende Hæslighed og rødtfarvede Haar. 

Nu i November var der vel hedt i det røde Hav, men dog 
langt fra saa slemt, som da jeg sidst passerede det i Avgust 
Maaned. Den Gang laa man stønnende paa Dækket; man var 
som i en glødende Ovn, kom der et Vindpust, saa bragte det kun 
Hede, det var en lidstrøm; man svedte ikke mere, man var tør 
hed, der dryppede Beg ned fra Skibstovene, og jeg laa der og 
kunde ikke en Gang læse, og var i en underlig viljeløs Tilstand; 

det var, som om jeg ikke kunde ligge; men det maatte jeg jo 
dog, for jeg kunde endnu mindre sidde, staa eller gaa. 

Jeg kunde vel endnu fortælle et og andet om Suez og Ismailia, 
om Ørknens Sand og Saltsøerne, om Pelikaner og Flamingoer, om 
Karavaner og støvfyldt Luft, om Sejladsen gennem Suezkanalen 
og om, hvorledes jeg dér svømmede fra Asien til Afrika — men 
det er mere kendte og tit beskrevne Egne. Det første Pust af 
Europa fik jeg i Port Said, denne franske Stad, som hurtigt er 
blomstret op. Dér spillede jeg Hasard og vandt fra de kæltringagtige 
Grækere, som havde Banken, fordi jeg holdt hurtigt nok op, drak 
tysk 01, hørte ægte bøhmiske Sangerinder og »An der schonen 
blauen Donau« , spillet af et tysk Orkester. Men over al Maade 
stor var den europæiske Kinesers Henrykkelse, da han kom til 
Neapel. Dér tyktes alt ham uendelig skønt, Naturen, Menneskene, 
Musiken; ja, den dejligste Musik, han nogen Sinde havde hørt, 
var et Potpourri af »la fille de madame Angot«, som spilledes paa 
Violin af smaa mørkhaarede neapolitanske Drenge, der roede 
Dampskibet i Møde. Den Nydelse, han havde af Kunstskattene i 
Neapel, Rom og Florens og af Musiken i MQnchen, kan kun den 
fatte, der vender tilbage til Europa efter et fem Aars Eksil i Østasien. 

Johannes Magnussen. 

Otilfærdigere Samling end den nys sluttede har vi i mange 
Tider ikke oplevet her til Lands. Storpolitiken har næsten 
ganske hvilet, og af Demonstrationer og parlamentariske »Be- 
givenhederc har der været saa lidt, at politiske Lækkermunde har 
været ved at fortvivle derover. End ikke de obligate Forligsrygter, 
der i de senere Aar har været lige saa uadskillelige fra et dansk 
Foraar som Rusk og Væde, har man i Aar hørt noget til. Da 
man mellem Medlemmer af de to Ting forhandlede om den Regulering 
af Statstilskuddet til Højskolerne, der stod som Betingelse for 
Landbohøjskolelovens Gennemførelse, sagde en spøgefuld Lands- 
tingsmand noget om, at Folketinget nok kunde faa Højskolerne, 
naar det vilde byde noget antageligt derfor, som f. Eks. Middel- 
grundsfortet, men denne Vits var bogstavelig det eneste, der dog 
havde en Mundsmag af »hemmelige Underhandlinger« ved sig, og 
det viste sig endda for lidt til at lave selv det magreste Forligs- 
rygte paa. — Bedst ser man maaske Forskellen mellem denne 
Samling og dens nærmeste Forgænger, naar man sammenligner 
hine bevægede Slutningsdage i Fjor, hvor det stod paa »de 
8 Millioner« og Gensdarmernes Afskaffelse og hvor Folk belejrede 
Rigsdagsbygningen for at høre nyt og Bladene sendte Løbesedler 
ud en første Paaskedag, med den fredelige Afslutning i Aar, hvor 
de sidste Spørgsmaal af reel Interesse var, om Landstinget vilde 
give 80,000 eller 100,000 Kr. som Statstilskud til Vejle-Gi vebanen 
og gaa ind paa Nedsættelsen af Telegrafdirektørens Alderstillæg. 
Havde ikke den Andræ-Blomske Slutningsepisode været, vilde 
Samlingens sidste Dag have været lige saa blottet for Spænding 
som den jævneste Arbejdsdag, og selv den Sensation, som den 
lille Slutningseffekt i Landstinget vakte, var ikke af dem, der vil 
huskes længe eller øve nogen synderlig Virkning. . 

Ogsaa i sin rent ydre Fremtræden har denne Samling 
været meget fordringsløs. Tonen har været dæmpet og lavmælt, 
og Debatten har hverken ejet Flugt eller Lidenskab. Ikke sjældent 
har et Utal af tomme Stole og Forsamlingens >Opløsning i konver- 
serende Gruppere baaret Vidne om, at ikke alle har interesseret 
sig lige levende for de Æmner, der forhandledes. Stærkt be- 
vægede Forhandlinger som de om Kunstsmørloven og Befæstnings- 
loven i Fjor har man i Aar ikke kendt til, men til Gengæld har 
Debatten gennemgaaende haft et mere forretningsmæssigt Tilsnit, 
det vil sige været ført i højere Grad med praktiske Resultater for 
Øje. Dog er der endnu altfor mange, som trænger til at lære, at 
det i en Arbejdsperiode gælder at indskrænke Debatten det mest 
mulige og at enhver overflødig Udtalelse i Virkeligheden er en 
Sten paa Vejen. Det at det ene Medlem efter det andet rejser 
sig for mer eller mindre vidtløftigt at udtale sin Tilslutning til et 
Forslag, hvis Vedtagelse allerede er tilstrækkelig sikret, Tilbøjelig- 
heden til at »faa det sidste Ord«, de unødvendige Gentagelser af 
Ting, der allerede er sagte lige saa godt eller bedre, ofte blot 
fordi Vedkommende »nu en Gang har rejst sig«, — alt det sinker 
Tiden og sløver Interessen for Forhandlingerne. 

Men denne Samling, der tilsyneladende har været saa ens- 
formig graa, saa begivenheds- og interesseløs, har dog udført et 
Arbejde af større reel politisk Betydning end nogen anden i de 
senere Aar. Der var en Tid, da man var tilbøjelig til at stille 
Samlingens Horoskop helt anderledes; mange i Venstre troede, at 
den vilde løbe ud i Sandet, og fra forskellige Sider i Højre frem- 
stillede man Folketingets Forhandling som intet andet end maskeret 
Visnepolitik. Meningen er, sagde man, simpelt hen den ved Skin- 
forhandling at trække Samlingen i Langdrag saaledes at man 
ondgaar Opløsning, men i Virkeligheden er det Visnepolitiken, der 
igen er i Opmarsch, kun ikke som i gamle Dage med Pauker og 
Trompeter, men, belært af Erfaringen, stilfærdigt og paa Hose- 
sokker. Denne Parole, der sikkert i god Tro blev greben af 
mange, har, som det nu vel maa indrømmes af enhver, paa ingen 
Maade holdt stik, lige saa lidt som dens tro Følgesvend: Paa- 
standen om at Venstre i en nær Fremtid agtede paany at under- 
ordne sig det Bergske Førerskab. De 40 Love, der har været den 
direkte Frugt af Rigsdagens Arbejde, er vel et uforkasteligt Bevis 
for, at man ikke har ligget paa den lade Side, men Samlingens 
største Betydning ligger dog ikke i det reelle Indhold af disse 

Love. De bevæger sig dog, naar alt kommer til alt, kun i Peri- 
ferien og mere end et af de Forslag, man forhandlede uden at 
naa noget direkte Resultat, vilde haft en anderledes indgribende Be- 
tydning for vort Samfund, om de var bleven til Love. Men under 
Arbejdet baade paa de vedtagne og de ikke vedtagne Forslag har 
Forhandlingspolitiken vokset sig saa stærk, at det ikke mere vil 
være muligt at komme den til Livs, og der er gennem selve For- 
handlingen falden et klarere Lys end nogensinde før over de reelle 
Modsætninger, i hvilke Partimodsætningen bunder, samtidig med 
at der ud af uklare Stemninger efterhaanden har formet sig en 
sikrere og mere bevidst Stræben hen imod bestemte Maal. 

For Oppositionens Vedkommende er det de økonomiske 
Reformer, der mere og mere udpræget er bleven det fælles Maal 
for de forhandlende Gruppers Politik. Som Slagord er >den 
økonomiske Politik« alt andet end ny, men det er netop et af 
denne Vinters bedste Resultater, at Veje og Midler nu har klaret 
sig saa vidt, at den er ved at gaa over fra et Slagord til en 
Politik, — en Politik, der som ingen anden er groet naturligt 
frem af selve vort arbejdende Samfunds forandrede Eaar. — Der 
har i de trange og fattige Aar, vi har maattet stride os igennem 
her hjemme, omsider arbejdet sig den Fornemmelse op i Befolk- 
ningen, at vi alle sammen — Højre saa vel som Venstre — er 
ved at gaa bag af Dansen i Nationernes store Kapløb om det dag- 
lige Brød, og at vi maa til at tage Skeen for Alvor i den anden 
Haand, hvis vi vil beholde, hvad vi har eller — hvad vi dog nok 
kunde trænge til — naa videre frem. Det er denne Fornemmelse, 
der med daglig stigende Styrke tvinger de store økonomiske 
Eksistenespørgsmaal frem i første Linje i den politiske Kamp, og 
det er den, der er os den sikreste Borgen for at denne Kamp om 
ikke lang Tid vil blive ført under andre og sundere Vilkaar end 
nu. Den absolute Protestpolitik, som dog efter Regeringens Færd 
i 1885 var mere tiltalende for Følelsen og i og for sig mere be- 
rettiget end nogensinde før, brast, saa snart det første økonomiske Lo v- 
givningsspørgsmaal af væsentlig Betydning for Landbruget: Konverte- 
ringssagen, viste sig over Horisonten, og den samme Følelse af at 
de økonomiske Spørgsmaal, store som smaa, under de givne For- 
hold ikke lode sig afvise, bestemte i det hele selv de mest mod- 
stræbende til at slaa ind paa Forhandlingspolitiken. Men ogsaa 
Regeringspartiet, der tilsyneladende endnu danner saa kompakt en 
Masse og forfølger de samme Formaal og opererer efter den 

samme Taktik som i 1885, har begyndt at mærke Virkningen af 
den almindelige Frontforandring, vi staar i Begreb med at gøre. 
Lige saa lidt som den nøgne Protestpolitik kunde staa sig for det 
stigende Krav paa økonomisk Reform, lige saa lidt kan Regeringens 
Kamppolitik det. Naar man føler den økonomiske Grundvold vakle 
under sig, skrumper baade Partifanatisme og Fæstningsbegejstring 
ind til forholdsvis minimale Størrelser; man spørger sig selv, om 
Provisoriesystemet vil fremme eller hæmme den kraftige økonomiske 
Reformpolitik, der nu mere og mere kommer til at staa som det 
ene fornødne, og Svaret er let givet Regeringen føler selv, hvordan 
dens egen tidligere Politik hænger den Blylodder om Benene saa 
snart det gælder at realisere de Planer, der vil bringe de 
største økonomiske Fordele, men som ogsaa vil koste flest Penge. 
Den store københavnske Fæstning er under det nuværende System 
ikke let at ryste af sig: den kræver større og større Greb i 
Kassen og gør det for hver Dag vanskeligere at afse Penge til 
andre Formaal. Bygger man videre, vil snart den Dag komme, 
hvor man enten maa give Fæstningen eller den økonomiske 
Politik Rejsepas. 



Af de i denne Samling vedtagne Love har Jærn bane- 
lovene Krav paa at nævnes først. Vort Jærnbanenæt forøges 
ved dem med næsten 32 Mil nye Baner, der, tilligemed de nye 
Anlæg ved den nordsjællandske Bane, vil koste Statskassen 
c. 11 17 2 Mill. Kroner. To af disse Baner — Slagelse-Næstvedbanen 
med Sidebanen til Skelskør og Hobro-Løgstørbanen — skal bygges 
af Staten med et Tilskud fra Kommunerne af 40,000 Kr. pr. 
Banemil (Landstinget havde vedtaget henholdsvis 80,000 og 
50,000 Kr.), medens de øvrige — Skagensbanen, Hobro-Løgstør- 
banens Sidebane fra Aalestrup til Viborg, Horsens -Tørring og 
Vejle-Givebanen — skal bygges af private med større eller mindre 
Tilskud fra Statskassen. Ingen af disse Baner er af første Rangs 
Betydning, og flere af dem er endog kun Lokalbaner i snævreste 
Forstand, men det vilde være ubilligt at nægte, at de vil skaffe 
gunstigere Afsætningsforhold og i det hele taget bedre Livs- og 
Produktionsvilkaar for Egne, der haardt kan trænge til den 
hjælpende Haand, der ved disse Love rækkes dem. For Himmer- 
landsbanens Vedkommende har der været stor Uenighed om Ret- 
ningen, og det er utvivlsomt, at den af Regeringen foreslaaede Ret- 

ning Løgslør-Hobro har langt mindre Tilslutning baade blandt 
de paagældende Egnes Beboere og blandt jærnbanekyndige Folk 
i det hele end de konkurrerende Retninger Løgstør-Viborg og 
navnlig Aalborg- Viborg. Disse sidste Linjer peger mod Esbjerg og 
England, mens Regeringens gaar mod Hamborg og København, 
og der kan ingen Tvivl være om, at det er ad den første Vej, 
Jyllands Eksport mere og mere vil søge. Folketinget har da og- 
saa fra første Færd holdt paa Viborgretningen , men denne har 
stødt paa en saa afgjort Modstand i Landstinget, at man har set 
sig stillet overfor Alternativet: den vedtagne Bane eller slet ingen, 
og man har da maattet give sig tilfreds med det Kompromis, som 
var det yderste, Landstinget var villigt til at gaa ind paa, nemlig 
at Retningen Hobro-Løgstør bibeholdtes, men at der til Gengæld, 
for at imødekomme Ønskerne om Forbindelsen vesterpaa, ved- 
toges et Statstilskud af 80,000 Kr. pr. Banemil og halv Eks- 
propriation til en Sidebane Aalestrup- Viborg , der skal forpagtes 
og drives af Statsbanerne. 

Den hele Jærnbaneoverenskomst, til hvilken Initiativet toges 
af Boisen og som udvikledes videre ved Forhandlinger mellem 
ledende Mænd i Folketingets Finansudvalg og Landstingets Jærn- 
baneudvalg, strækker sig noget videre end til de i sidste Samling 
vedtagne Love, idet der samtidig er opnaaet en foreløbig Over- 
enskomst om, at der til næste Aar af Regeringen skal forelægges 
Forslag om en Kystbane fra Klampenborg til Helsingør, samt om 
at Slagelse-Næstvedbanen, naar den er bleven færdigbygget, skal 
fortsættes til et Punkt ved Kalundborgbanen (Værslev). Ved det 
allerede i Aar vedtagne Anlæg af et Dampfærgeleje i Helsingørs 
Havn og Aftalerne om Kystbanen er da den første Begyndelse 
gjort til Udførelsen af den Række Foranstaltninger til Fremme 
af vor gennemgaaende Trafik, som Finansudvalgets Ordfører, Grev 
Holstein, udviklede PJanen til ved Finanslovens anden Behandling 
i Folketinget. 

Til Fremme for vort Lands vigtigste Erhverv, Land- 
bruget, er der i Aar ikke gjort saa meget, som ønskeligt 
kunde have været. De nye Jærnbanelinjer spiller naturligvis en 
Rolle i saa Henseende, men dog kun for enkelte Egne, og hvad 
der er gjort for Landbruget i det hele, er hurtig sagt. Der er 
paa Finansloven bevilget noget større Beløb end i tidligere Aar til 
Landbrugskonsulenter, til Varetagelse af det danske Landbrugs 
Interesser i Udlandet, til Fodringsforsøg, Smørudstillinger, m. m M 



Digitized by Google 



Den sidste Rigsdagssamling. 



355 



men den Landbrugsbevilling, som den største Interesse samlede sig 
om og som man navnlig fra jysk Side har lagt saa stærk Vægt 
paa, de to Millioner til Etablering af en Stats-Dampskibsforbindelse 
mellem Esbjerg og Parkeston-London, indsattes vel af Folketinget, 
men fandt Modstand baade hos Regering og Landsting. — Hvad 
der gennem særlige Love er gjort for Landbruget er heller ikke 
egentlig epokegørende. Ved Behandlingen af Bonusloven lykkedes 
det Folketinget at gennemføre en Nedsættelse til 4 Procent af 
Renten af de Laan, Livsforsikringsanstalten ved Lovens Udstedelse 
havde indestaaende i faste Ejendomme til en højere Rente end 
4 Procent samt en Bestemmelse, der for Kommunelaanenes Ved- 
kommende vil føre til samme Resultat. Det var et lille Led i 
den Række af Bestræbelser, man i de sidste Aar har gjort saa 
vel her som andensteds for at bringe Rentefoden ned og skaffe 
navnlig Landbruget billige Laan, men det meget større og betyd- 
ningsfuldere Skridt i samme Retning, som Hypotekbankloven 
vilde have været, kom vi ikke til at gøre, fordi det i Aar, saa lidt 
som tidligere lykkedes Folketinget at komme til Enighed med 
Regeringen om Bestyrelsens Sammensætning og andre Strids- 
spørgsmaal. — En egen Gruppe af Landbrugslove — man kunde 
maaske kalde dem Landbrugspolitilove — er de, der har til Op- 
gave paa forskellig Maade, snart i Landbrugets egen, snart i det 
almenes Interesse, at gribe regulerende ind i Landbrugsvirksom- 
heden. Disse Love er uden Tvivl meget velmente, og deres Be- 
stemmelser vil ofte være i alle Parters velforstaaede Interesse, men 
i Reglen møder de kun ringe Paaskønnelse hos dem, for hvem de 
er bestemte; de medfører i Reglen Bekostning og Ulejlighed for 
Landmændene, uden at disse altid er i Stand til at se hvad Nytte 
de gør. Af denne Art Forslag har Rigsdagen i Aar haft flere til 
Behandling: saaledes Brandpolitiloven og Lovene om Fælles- 
og Andelsmejerier, om smitsomme Sygdomme hos Hus- 
dyrene og om Forebyggelse af Ulykkestilfælde ved Brug 
af Maskiner. Den første og den sidste slap gennem Folketingets 
Skærsild, skøndt ikke uden betydelige Ændringer, der næsten 
alle gik i Retning af at indskrænke Tilsynets Myndighed og udvide 
den personlige Selvbestemmelsesret, men ved Mejeriloven vandt 
den Kreds af Landboere af begge Tingets Venstregrupper, der af 
Uvilje mod alle Indskrænkninger af den enkeltes personlige Frihed 
i Udøvelsen af sin Bedrift, plejer at stemme mod ethvert For- 
slag, der lugter af Politi, en Sejer, idet Loven indskrænkedes til 

kun at gælde Afløb fra Mejerier, mens alle dens øvrige Bestem- 
melser, der sigtede til ved til Dels endog meget skrappe Forholds- 
regler at hindre Smittes Udbredelse gennem Mejerierne, strøges. 

Den vigtigste af alle Aarets Landbrugslove var upaatvivl- 
elig Loven cm Landbohøjskolens Udvidelse. Ikke alene vilde der 
ved den være bleven skabt væsentlig heldigere Vilkaar for vor 
højere Landbrugsundervisning og for hele den til Landbohøjskolen 
knyttede betydningsfulde videnskabelige Virksomhed, men vi vilde 
tillige have faaet vor elementære Landbrugsundervisning ordnet 
paa en Maade, der var stemmende med Landets Tarv og svarende 
til hvad man i andre Lande har at opvise paa dette Omraade. 
Mens vi nu kun har ganske faa lavere Landbrugsskoler, der 
enten nyder ingen eller kun utilstrækkelig Statsunderstøttede, idet 
de maa nøjes med de Smuler, der kan falde af fra den allerede 
i Forvejen altfor knappe Højskolekonto, vilde Forholdet ved 
Gennemførelsen af Loven saaledes som den vedtoges af Folketinget 
være blevet ganske forandret. Efter de af Folketinget vedtagne 
og af Indenrigsministeren godkendte Bestemmelser om Statsunder- 
støttede til Landbrugsskolerne, vilde der være tilflydt disse Skoler 
og deres Elever en Understøttelse af i alt 160,000 Kroner, fordelt 
efter bestemte Regler, der saa meget som muligt udelukkede Vil- 
kaarlighed ved Anvendelsen af Midlerne. Det lykkedes Udvalgets 
Ordfører, Tutein, energisk understøttet af dets Formand, CL 
Berntsen, at føre Forslaget igennem Folketinget, saaledes at 
væsentlig de Punkter, hvorom der var opnaaet Enighed mellem 
Udvalget og Ministeren vedtoges. Tilbage stod kun to Konflikts- 
punkter, Spørgsmaalene om hvorvidt Landbrugsskolernes Aner- 
kendelse skulde ske paa Finansloven eller ved Indenrigsministerens 
Bestemmelse og om de samme Regler, som her fastsattes for 
Landbrugsskolerne, ogsaa skulde være gældende for Folkehøjskolerne. 
Det sidste Punkt blev det, hvorpaa Loven, i alt Fald tilsyneladende, 
strandede. Folketinget kunde ikke prisgive Folkehøjskolerne ved 
at lade dem forblive i den samme usikre og fortrykte Stilling som 
hidtil, samtidig med at man skabte dem en af Staten stærkt be- 
gunstiget Konkurrent, Landbrugsskolerne, og Landstinget vilde 
paa ingen Maade fravige sin Afstemning ved Finanslovens anden 
Behandling, hvorved Højskolekontoen atter var bleven nedsat, 
eller i det hele gøre nogen Indrømmelse i Højskolespørgsmaalet. 
Indtil faa Dage før Samlingens Slutning var der en Del Tro paa 
cn heldig Løsning, ti saa vel Kultusministeren som indflydelsesrige 

Medlemmer af Landstingets Højre viste sig tilbøjelige til at naa 
en Overenskomst paa det af Folketinget anviste Grundlag, men 
andre var saa meget des mere intransigente, og Resultatet blev 
Sagens Standsning. Sikkert har Højskolerne i Virkeligheden ikke 
været den eneste Anstødssten. Der var hos mange kun ringe 
Sympati for Sagen selv, rent bortset fra Højskolerne; den Under- 
strøm af Uvilje og Mistro mod hele den teoretiske Landbrugs- 
undervisning, der var ret kendelig i Folketinget, sporedes ogsaa 
hos nogle af det store Hartkorns Repræsentanter, og hos adskillige 
af de bureaukratiske Elementer var der saa megen Kølighed for 
Landbohøjskolen — mulig tilsat med lidt Skinsyge paa Universi- 
tetets Vegne — at man ikke ugærne saa Loven strande for i Aar. 

De andre Produkter af Aarets Lovgivningsvirksomhed er 
spredte Sager, som det ikke er let at bringe ind under nogen 
samlet Betragtning. Af Foranstaltninger til Aandslivets Fremme 
gennemførtes Rigsarkivloven, ved hvilken et af de første 
Skridt er gjort til en forstandig videnskabelig Decentralisation, og 
Kunst musæumsbygningen, der omsider vil muliggøre en 
saadan Opstilling af vore Kunstsamlinger, at de kan blive til 
virkelig Gavn og Glæde for Befolkningen, fik paa Finansloven 
baade Folketings og Landstings Ja, saa den altsaa vil kunne 
træde ud i Livet som et forholdsvis »godartet« Provisorium. 
Herhen hører ogsaa Teaterloven, et af de faa private Forslag, 
der er bleven til mere end et fromt Ønske; rigtignok gennemførtes 
ikke paa langt nær hvad det oprindelige Forslag havde tilsigtet, 
men Forslagsstilleren, Dr. Brandes, var forstandig nok til at 
foretrække et lille Resultat for en stor Demonstration og gennem- 
førte, loyalt støttet af Kultusministeren og Folketingets Flertal, det 
Kompromis, der var blevet Resultatet af Udvalgets Arbejde. 

Indenrigsministeren fik, foruden sine Jærnbanelove, ogsaa 
Lønningslo vene for Post- og Telegrafetaterne og Loven 
om Lærlingeforholdet gennemført. Skøndt Lønningslove ganske 
naturligt ikke hører til de Ting, Folketinget med særlig 
Forkærlighed beskæftiger sig med under Tilstande som de 
nuværende, lykkedes det dog her ved gensidig Imødekommen 
at naa til et Resultat; der var i Folketinget en almindelig 
Erkendelse af, at navnlig de lavere Funktionærer i begge 
Administrationsgrene var saa lavt lønnede, at Tjænestens 
Tarv nødvendig maatte lide derunder, og den gode Vilje 
til Lovenes Gennemførelse var derfor saa stor, at den bar 

ud over selv ret betydelige Vanskeligheder. Ved Loven om 
Lærlingeforholdet har man, saa vidt det kunde ske med 
fuld Bibeholdelse af Næringsfriheden, søgt at skabe et fastere 
Forhold mellem Læremester og Lærling og derigennem en større 
Garanti for at den opvoksende Haandværkergeneration kan tilegne 
sig en virkelig Fagdygtighed. — Under Finansministeriet gen- 
nemførtes Loven om Bonusuddeling til Livsforsikringsan- 
staltens Interessenter, en Lov, ved hvilken Forudsætningen 
for Loven af 18. Juni 1870, at Anstalten skulde yde sine Interes- 
senter saa billige Forsikringsvilkaar, som det kunde forenes med 
dens egen og Statskassens Sikkerhed, omsider er sket Fyldest. 
C. 4 1 2 Millioner Kroner af Anstaltens opsamlede Midler vil 
saaledes i Sommer komme i Omløb, og aldeles overvejende kommer 
Tilbagebetalingen uformuende Middelkaarsfolk til Gode. Ved den 
af Folketinget indsatte Bestemmelse om 5aarige Bonusuddelinger 
sikres der tillige Anstalten bedre Vilkaar i Konkurrencen med de 
private, navnlig udenlandske, Forsikringsselskaber. Det har været 
den fra samtlige Lovgivningsfaktorers Side anerkendte Forud- 
sætning for Loven, at de c. 11 Mill. Kroner af Anstaltens 
Overskud indtil Udgangen af 1885, der er holdt udenfor denne 
Bonusuddeling, ogsaa skal holdes udenfor de kommende og 
betragtes dels som et fast Garantifond, dels som staaende til 
Lovgivningsmagtens Disposition til samlet Anvendelse i almindelige 
Statsformaals Tjæneste. — Endvidere blev de af Finansministeren 
forelagte Forslag om Forhøjelse af Invalideforsørgelser for 
Invalider af 1. og 2. Klasse samt om forandrede Regler for 
Tilkendelse af Invalideunderstøttelse vedtagne,) det sidste 
dog ikke uden betydelige Ændringer. Dets oprindelige Formaal 
var at hindre, at Tilkendelse af Invalideunderstøttelse fra Dom- 
stolenes Side skulde kunne tillægges tilbagevirkende Kraft, men 
Folketinget godkendte kun dette Princip efter at have hjemlet 
meget indgribende Undtagelser derfra og indsatte desuden en 
Bestemmelse, hvorved Finansministeren bemyndiges til herefter at 
give Invalideunderstøttelse til saadanne Personer, med Hensyn til 
hvilke man ikke kan benægte Muligheden for, at Indskrænkningen 
i deres Erhvervsævne hidrører fra Saar, Kvæstelser eller Sygdom, 
paadragne ved Udførelsen af militære Tjænestepligter. 

Af de Forslag, Justitsministeren gennemførte, var de vigtigste 
Loven om Forebyggelse af Ulykkestilfælde ved Brug af 
Maskiner, ved hvilken der er gjort et ikke ringe Skridt til 

Sikring af Arbejdernes Liv og Lemmer under Arbejdet, — Loven 
om Handelsregistre, Firma og Prokura, — Loven om 
Hundeafgiften, der paa sin Vandring gennem Folketinget 
ganske mistede sit oprindelige bidske Præg, og tilsidst blev 
saa tam og skikkelig, at den sikkerlig ikke vil gøre sine 
firbenede Antagonister stor Fortræd og endelig den køben- 
havnske Byggelov, der først er kommen til Verden efter 
aarelange Fødselsveer, men nu ogsaa forhaabentlig tilfredsstiller 
de vigtigste af Sundhedsplejens Fordringer, uden at træde det 
praktiske Livs Krav for nær; maaske har Loven dog ind- 
rømmet Husejerne for meget og Hygiejnen for lidt, men alt i alt 
er den sikkert et nævneværdigt Fremskridt. — Ogsaa paa det mili- 
tære Omraade har Folketinget vist sig villigt til Forhandling, saa 
snart det blot drejede sig om nødvendige Foranstaltninger indenfor 
den lovlig bestaaende Forsvarsordnings Ramme; herom vidner 
Geværloven og Loven om en ny Artillerikasernes Opførelse, 
ved hvilke der tilsammen disponeredes over et Beløb af næsten 
5 Millioner Kroner. 



Trods denne ret anselige Liste af vedtagne Love, der endda 
kunde forøges adskilligt, gør Rigsdagen dog bedst i ikke at 
komme for højt til Vejrs i Tilfredshed med sit Værk. De Opgaver, 
der i denne Samling er løste, betyder kun lidt i Sammenligning 
med dem, der endnu enten er ganske urørte eller kun bragt deres 
Løsning et lille Stykke nærmere. I vort konstitutionelle Uføre sidder 
vi saa dybt som nogensinde, om Rets- og Skolereformerne har der 
knap været talt, og om Told- og Arbejderspørgsmaalene har der 
vel været debatteret og skrevet adskilligt, men de, der skulde 
have Gavn af Reformerne, staar bestandig med lige tomme Hænder. 
De har kun den magre Trøst, at det forberedende Arbejde, der 
paa disse Omraader er gjort i Aar, næppe vil være helt uden Be- 
tydning for Fremtiden. 

Den bedst banede af de Veje, ad hvilke den økonomiske 
Reformpolitik her hjemme maa frem, er Toldreformens, men 
jo længere man har trællet med denne Sag, jo fjærnere synes 
Udsigten til et praktisk Resultat at være bleven. Toldsagen er 
nu efter 18 Aars ihærdigt Arbejde naaet til det farligste af alle 

parlamentariske Stadier, det raan kunde kalde Paradestadiet; 
naar der forelægges et Toldforslag, enten det nu sker fra Rege- 
ringens Side eller ved privat Initiativ, venter intet normalt 
Menneske, at der skal komme en Lov ud deraf, men kun at 
Partierne vil benytte Lejligheden til for tiende eller ellevte Gang at 
markere de noksom bekendte Standpunkter: »ingen Toldreform 
uden fuld Kompensation« og »ingen Toldreform uden en Indtægts- 
nedgang, svarende til Krigsskatten«. Med andre Ord: Toldsagen har 
i de senere Aar været paa Veje til at blive en død Sag, og naar 
den nu er ved at leve op igen, er det ikke fra Rigsdag eller Regering, 
men udefra at Livsgnisten er kommen. Under en Periode af vaagnende 
økonomisk Reformtrang maatte Toldreformen nødvendig frembyde 
sig som den første og vigtigste af alle; der var en Følelse heraf 
hos mange, men det gjaldt om at finde en Mand med Ævne til at 
vække det slumrende Borgerskab og Mod til at sige det forargende 
Ord, der kunde ægge til Modsigelse og Strid og derigennem sætte 
den tunge Sten i Bevægelse. Manden var Grosserer Køedt, og 
Ordet blev »Tolden og Tiderne«. Saa dannedes »Toldreform- 
foreningen«, og den første virkningsfulde Agitation for en Told- 
reform tog sin Begyndelse i By som paa Land. Landbefolkningen 
var ikke mindst tilbøjelig til at slutte sig til den ny Bevægelse, 
og det med god Grund, ti ingen forurettes som den ved den 
nuværende Toldlov. Skøndt »Toldreformforeningen« udtrykkelig 
gjorde en fornuftig Regulering og moderat Nedsættelse af Beskyt- 
telsen og ikke dens fuldstændige Afskaffelse til sitFormaal, vakte 
den dog Uro i deres Lejr, hvis Interesser er nært knyttede til den 
bestaaende Beskyttelses Opretholdelse, og den protektionistiske 
Modbevægelse fik sit Centrum i Foreningen »Det nationale Arbejdec, 
der blandt sine Støtter tæller alle vor Storindustris Spidser og 
en Del Repræsentanter for det mindre Haandværk, men i alt 
Fald hidtil ikke har formaaet at finde nogen nævneværdig Til- 
slutning i andre Samfundskredse. Foreningens Toldprogram : 
»en protektionistisk Toldreform eller slet ingen« synes heller ikke at 
kunne øve nogen sær begejstrende Virkning paa de c. 6 e af Be- 
folkningen, for hvem Beskyttelsen kun eller aldeles overvejende 
er en Byrde. Ganske vist kunde den Holdning, som Handels- 
mødet i afvigte Sommer under Gehejmeetatsraad Tietgens Ledelse 
indtog til Toldsagen, nok synes at indeholde en Opmuntring for 
»Det nationale Arbejdes« Bestræbelser, men for det første viste 
Forhandlingerne tydeligt nok, at det her kun var en Enkeltmands 

store personlige Indflydelse og Autoritet, der drog en modstræbende 
Forsamling med sig, og dernæst var det, man paa Handelsmødet 
udtalte sig for, kun en foreløbig Opsættelse af Toldreformen indtil 
det viste sig, om det endnu større Gode, Toldunionen med de 
skandinaviske Lande, lod sig opnaa. Da der nu siden ikke har 
vist sig det ringeste Tegn til at det, saa længe den nuværende 
handelspolitiske Strømning er den raadende i Sverige, vil være 
muligt at opnaa enten en Toldunion eller en acceptabel Handels- 
traktat med vore Nabolande, medens meget peger i modsat Ret- 
ning, tør man vel ikke antage, at Henvisningen til denne fjærne 
Fremtidsmulighed vedblivende skal stille sig i Vejen for en Af- 
hjælpning af i alt Fald de mest skrigende af vor Toldlovgivnings 
Urimeligheder. — At vor Handelsstand som Helhed skulde være 
stemt for »Det nationale Arbejdest Program er der ikke Tale om, 
og Gehejmeetatsraad Tietgen vil sikkert være den første til at 
protestere mod, at han og Handelsmødet tages til Indtægt for den 
yderliggaaende Protektionisme. En Del af vor Handelsstands 
Spidser er ganske vist saa indvævede i industrielle Interesser, at 
de nok kunde være tilbøjelige til at se Sagen mere fra Industriens 
end fra Handelens Side, men den allerstørste Part, og da især 
de smaa Handlende, vil her som alle Vegne snarest sympatisere 
med de Bestræbelser, der vil skabe en større Frihed for Om- 
sætningen. 

Det fejler ikke, at disse Bevægelser vil virke inciterende 
paa Rigsdagens Behandling af Toldspørgsmaalet. I Fjor naaede 
det af Tauber indbragte Forslag ikke til anden Behandling i 
Folketinget, men det ikke ubetydelige Arbejde, Udvalget anvendte 
derpaa, er dog paa ingen Maade spildt, og Udvalgsbehandlingen 
havde sat sig mange Spor i Forslaget saaledes som det paany 
blev indbragt. Ved første Behandling af det Tauberske Forslag i 
indeværende Samling viste der sig en større Kløft mellem Folke- 
ting og Regering end nogensinde før, ti mens Folketinget fastholdt 
sit gamle Stade: en moderat Nedsættelse af Beskyttelsen paa de 
Poster, hvor den er særlig trykkende og urimelig, udtalte Finans- 
ministeren sig i afgjort protektionistisk Retning, ja tog endog 
Ordet for, at vi burde følge Trop med Nabolandene ved at lægge 
Told paa Landbrugsartikler. Heller ikke paa Sagens senere 
Stadier viste der sig nogen overvættes Tilbøjelighed fra Regerings 
og Landstings Side til at komme overens med Folketinget om en 
Toldreform paa det angivne Grundlag. Paa Udvalgets Fore- 

Tilskueren. 1880. 24 

spørgsel erklærede Finansministeren, at han ingen Konference 
ønskede med Udvalget, naar det foreliggende Forslag, hvis finan- 
sielle Facit var en Indtægtsnedgang omtrent med Krigsskattens 
Beløb, fastholdtes som Grundlag for Forhandlingen, og Landstingets 
Udvalgsflertal afviste ligeledes slet og ret Folketingets Forslag. 
Naar Toldbehandlingen i Aar dog ikke har været ganske uden 
lysere Varsler om Sagens Fremtid ligger det dels i, at det, bl. a. 
gennem Joh. Hages Udtalelser i Folketinget, viste sig, at ikke alle 
i Regeringspartiet er stemte for at give sig lige god Tid med at 
komme til et praktisk Resultat i denne Sag og dels i, at der 
gennem en Række Udtalelser fra Oppositionens Side blev lagt en 
langt stærkere Vægt end tidligere paa det egentlig toldpolitiske 
Element. 

Før har Hovedvægten været lagt paa den rent finansielle 
Side af Sagen: den samlede Indtægtsnedgang, men om man end 
ikke var til Sinds at opgive Venstres gamle Fordring her som det 
principielle Udgangspunkt, saa de fleste dog tydeligt nok Sagens 
Kærne i Spørgsmaalene om en retfærdig Fordeling af Toldbyrden 
mellem Luksus- og Nødvendighedsartikler og om Indskrænkningen 
eller Udvidelsen af den Del af Skatten, der gennem overdreven 
høj Beskyttelse eller faktisk Indførselsforbud ydes til private og 
ikke til Staten. Jo mere Tyngdepunktet flyttes over til den told- 
politiske Side, jo snarere kommer vi ud af den Sækgade, som vi 
nu staar ved Bunden af og jo snarere kan der komme ny Fart i 
Bevægelsen. Vel er det givet, at man i Begyndelsen vil faa at 
gøre med fuldt saa stærke Modsætninger mellem Folketinget paa 
den ene, Regering og Landsting paa den anden Side, som før, 
men Folketinget vil her kunne støtte sig til en ung og kraftig 
Bevægelse, der har sine Rødder i Højre saa vel som i Venstre, 
og vor Toldlov vil umuligt kunne bestaa for en indgaaende 
Kritik; jo mere der tales om dens Enkeltheder, jo stærkere vil 
ogsaa Kravet om en Reform blive. 

Ogsaa paa et andet vigtigt Reformomraade, den sociale 
Lovgivnings, er der i den afsluttede Rigsdagssamling gjort et stort, 
men des værre foreløbig resultatløst Arbejde. Fra Regeringens 
Side er i Aar de to store Lovforslag om Arbejdernes Sikring 
mod Følgerne af Ulykkestilfælde under Arbejdet og om 
anerkendte Sygekasser bleven forelagte i Landstinget. Begge 
Forslag er snarere at betragte som Affødninger af den Bevægelse, 
der i det øvrige Europa og navnlig i Tyskland siden Firsernes 

Begyndelse er foregaaet paa dette Omraade end som Udslag af 
særlig danske Krav og Reformbestræbelser, og man mærker derfor 
ogsaa Tilskæringen efter den fremmede Læst paa mer end et 
Punkt, baade i Kommissionens og i Regeringens Forslag. Det er 
dog ikke paa nogen Maade Meningen at benægte, at der er Trang 
til Forslag som de forelagte, og der er selvfølgelig ingen Grund 
til at dadle Regeringen for, at den hellere har villet komme den 
offentlige Mening lidt i Forkøbet paa et Omraade som dette end 
sakke agterud for den. 

At de to Forslag er bleven modtagne med Begejstring var 
Synd at sige; der har tvært imod i den offentlige Debat saa vel i 
Pressen som i Rigsdagen vist sig en ret betydelig Kølighed overfor 
dem, og det ingenlunde alene eller endog kun fortrinsvis fra 
Oppositionens Side. Det »statssocialistiske« Element i dem har 
vakt Mistro og Uvilje hos ikke faa, og mange har udtalt sig 
tvivlende om deres praktiske Nytte og særlig for Sygekasseforslagets 
Vedkommende fremhævet, at de Fordele, den offentlige Under- 
støttelse vilde yde Kasserne, langt fra opvejedes ved de Tab, som 
Opfyldelsen af de Betingelser, der opstilles for Anerkendelsen, og 
Inddragningen af forskelligartede frivillige Bidrag vilde bringe dem. 
I den store Adresse fra Sygekassemedlemmer er denne sidste Be- 
tragtning saaledes bleven meget stærkt betonet, og man har 
fra denne Side krævet, at det offentlige fuldstændig skulde over- 
tage hele den egentlige Sygepleje. 

Landstinget har givet sig skikkelig god Tid med Forslagenes 
Behandling, idet Udvalgsbetænkningerne over dem begge først 
fremkom saa sent, at intet af dem naaede til anden Behandling i 
Tinget. Udvalgets Flertal har til begge Forslag stillet en stor 
Mængde Ændringer, hvoraf en Del er virkelige Forbedringer, 
saaledes navnlig de, der tilsigter at løsne den altfor stramme 
Spændetrøje, i hvilken saa vel Regeringens som Kommissionens 
Forslag havde indsnæret Sygekasserne. Flertalsforslagene vil vel 
i det hele, hvis de vedtages, ikke gøre Loven uantagelig for Re- 
geringen, men ved i Ulykkesforsikringsloven at ændre Regerings- 
forslaget derhen, at kun de, der er Medlemmer af anerkendte 
Sygekasser, skal gaa ind under Forsikringen og ved i Sygekasse- 
loven at fastholde Regeringsforslaget om, at Tilskudet til Kasserne 
skal ydes af Kommunerne og ikke af Staten har Flertallet derimod 
indtaget en Stilling, som næppe vil kunne accepteres af Folketinget, 

der paa disse Hovedpunkter sandsynligvis vil slutte sig til Udvalgs- 
mindretallets Opfattelse. 

Men hvorledes det nu end gaar med de to Regeringsforslag, 
selv om de gennemføres i den heldigst mulige Form og endog ad 
Aare suppleres med den Alderdomsforsørgelseslov, som Regeringen 
siges at omgaas med Planer til, saa meget er dog sikkert, at disse 
Love alene ikke vil kunne føre til noget tilfredsstillende Resultat, 
og det er rigtigt, at Lovgivningsmagten i Tide ^r betænkt paa at 
supplere dem paa rette Maade. Tre Lovforslag, der i denne Sam- 
ling er bleven indbragte i Folketinget ved privat Initiativ, vil 
være af stor Betydning i denne Henseende: nemlig P. Holms 
Forslag til »Lov om Hjælp af det offentlige udenfor det alminde- 
lige Fattigvæsen og om Regler for Eftergivelse af Fattigunderstøt- 
telse«, det at flere Medlemmer indbragte Forslag om Hjælpekasser 
og Thorups Fattiglovforslag. Det førstnævnte Forslag blev af 
Folketinget ændret derhen, at Hjælp af det offentlige til Læge, 
Lægemidler, Indlæggelse paa Sygehus og Begravelse ikke skal 
regnes for Fattighjælp og at Fattigunderstøttelse skal eftergives, 
naar Vedkommende i fem paa hinanden følgende Aar har holdt 
sig klar af Fattigvæsenet. I denne Skikkelse oversendtes det til 
Landstinget, men Flertallet i det der nedsatte Udvalg fraraadede 
dets Vedtagelse. I Forslaget om Hjælpekasserne, saaledes som det 
ved anden Behandling vedtoges af Folketinget, var Hovedbestem- 
melsen den, at de fattiges Kasser skulde omdannes til Hjælpe- 
kasser, af hvilke der skal ydes Understøttelse til midlertidigt træng- 
ende samt gamle og Arbejdsinvalider, uden at denne Understøttelse l 
skal regnes for Fattighjælp, og at der af Statskassen skal ydes et 
lige saa stort Tilskud til Kasserne, som der at Kommunerne ydes 
disse, dog ikke udover 25 Øre for hver af Kommunens Beboere 
efter sidste Folketælling. Ogsaa dette Forslag fandt afgjort Mod- 
stand hos Regeringen og Hovedmassen af Folketingets Højre. Det | 
Thorupske Fattiglovforslag naaede ikke til anden Behandling. i 

Det Hovedargument, hvortil man fra Højres og Regeringens 
Side støttede Modstanden mod navnlig de to første af disse For- 
slag, var at deres Vedtagelse vilde præjudicere Regeringens sociale 
Reformprogram. Ikke alene maatte Sygekasse- og Ulykkesforsik- 
ringsforslagene være behandlede til Ende, men ogsaa de Forslag 
om en Alderdomsforsørgelse for ubemidlede og om Forandringer 
i Fattiglovgivningen, som ventes ad Aare at ville blive forelagte 
af Regeringen maatte være kendte og drøftede, inden Turen kunde 

komme til at give private Forslag vedrørende beslægtede Forhold 
en alvorlig Behandling. Forslaget om Sygehjælpen vilde, som det 
paastodes, ogsaa afholde Folk fra at gaa ind i Sygekasserne, 
ligesom det at give de gamle Udsigt til Hjælp fra statsunder- 
støttede Hjælpekasser vilde være at borttage Sporen for dem til selv 
at gøre noget for at sikre deres Alderdom. Naturligere turde det dog 
vist være med Folketinget at betragte disse Forslag som ønskelige, 
ja nødvendige Supplementer til Regeringens. Hvordan end Syge- 
kasserne indrettes og støttes, vil der dog altid være en stor Del 
af Befolkningen, som enten slet ikke har Raad til at afse noget 
til Sygeforsikring eller som, i alt Fald i de arbejdsløse Perioder, 
nødes til at høre op med at betale Bidrag og derved uden egen 
Skyld gaar glip af Kassens Støtte netop paa Tider, hvor den 
mest gøres nødig, og det skal ikke fejle, at netop den Betragt- 
ning, at de fattigste blot undtagelsesvis vil faa Gavn af Stats- 
understøttelsen til Sygekasserne, vil blive en af de værste Anstøds- 
stene for Sagens Gennemførelse. Naar vi fik statsunderstøttede 
Hjælpekasser, vilde det blive langt lettere end nu at holde ordent- 
lige Arbejdere i Sygekasserne ogsaa i de daarlige Tider, og Loven 
om Sygehjælpen vilde hindre, at i det hele nogen mistede sine 
statsborgerlige Rettigheder for at have modtaget Hjælp til Læge 
og Medicin. At antage at de Arbejdere, der kan være i Syge- 
kasserne, vilde gaa ud af dem, fordi Sygehjælp af det offentlige 
ikke skulde regnes som Fattighjælp, turde være at vurdere Fattig- 
folk her hjemme for lavt; Ulysten til at søge Fattigvæsenet beror 
ikke alene paa Fattighjælpens legale Virkninger, men er dybt rod- 
fæstet i enhver hæderlig Arbejders Bevidsthed, saa de, der nu kan 
og vil hjælpe sig selv, sikkert ogsaa fremtidig vil gøre det. — Paa 
lignende Maade vil ogsaa Hjælpekasserne blive et godt Supplement 
til en Alderdomsforsørgelse med Statshjælp. Mange — ja sikkert 
de fleste — kan ikke udrede det Bidrag, her sandsynligvis vil 
fordres, og for dem maa der da søges anden Udvej, hvis man 
virkelig vil bort fra at gøre Fattigvæsenet til gamle Arbejderes 
saa godt som eneste Tilflugt , og i hvert Fald kan en Alderdoms- 
forsørgelse, delvis bygget paa Selvhjælp, da ikke hjælpe dem, der 
er gamle paa den Tid, Loven træder i Kraft. 

I øvrigt havde disse Loves Behandling dog det glædelige 
ved sig, at Modstanden mod dem aabenbart var betydelig svagere 
end før og navnlig ikke længere var af nogen principiel Natur. 
Saa vel Fattigunderstøttelses Eftergivelse ved Lov som Statsunder- 

gtøttelse til Hjælpekasserne, der tidligere bekæmpedes som i sig 
selv ganske forkastelige Noviteter, fandt nu i Principet ingen 
væsentlig Modstand, men bekæmpedes af rene Opportunitetsgrunde. 
Det fortjæner ogsaa at bemærkes, at enkelte Højremænd i Folke- 
tinget og da navnlig Grev Brockenhuus Schack skilte sig fra 
deres Meningsfæller ved begge Sagers Behandling, men det vilde 
være sangvinsk derfor at regne paa en snarlig Gennemførelse af 
disse Lovforslag. Det Sammenkoblingsprincip, man overfor dem 
synes at ville følge fra Regeringens og Højres Side er et meget 
probat Middel til at hindre ethvert praktisk Resultat. Skal de 
vente til alt hvad Regeringen enten har forelagt eller tænker at 
forelægge af sociale Lovforslag er behandlet til Ende, var det 
bedre og ærligere at udtale Dødsdommen over dem straks. Resul- 
tatet vil dog blive det samme. Det er under disse Omstændig- 
heder Folketingets Opgave at gøre det klart for de andre Lov- 
givningsfaktorer , at Forslag, der er udgaaede af dette Tings 
Initiativ, ikke Aar efter Aar lader sig tilbagevise med ganske ufyldest- 
gørende Motiveringer, uden at det kommer til at øve en uheldig 
Indflydelse paa Lovgivningsarbejdet i det hele. 

♦ * 

En særlig Betydning har denne Samling faaet ved, at der 
under den er kastet et langt klarere Lys end tidligere over Partiernes 
virkelige Forhold til den økonomiske Reformpolitik, som de begge 
med omtrent lige kraftige Ord har bevidnet deres Hengivenhed 
for. Det er den resolut gennemførte Forhandlingspolitik, der, ved 
at føre Striden over fra Ordenes til Kendsgerningernes Verden, 
har bragt denne Klarhed til Veje. Under Protestpolitikens Herre- 
dømme var det let nok for Regeringspartiets Ordførere at smile 
lige huldrigt til Befæstningsvennerne og til dem, der ønskede 
økonomiske Reformer; man troede da at kunne gaa ud fra, at 
Venstre ved sit Nej til alle Love — økonomiske eller ikke økono- 
miske — vedblivende vilde gøre det muligt at paabyrde det 
alene Ansvaret for at ingen af de store økonomiske Reform- 
planer gennemførtes, samtidig med at man uhindret kunde øse 
med fulde Hænder af Statskassen til de militære Formaals Fremme. 
Men Forhandlingspolitiken har lukket til for dette agitatoriske 
Paradis og gjort det affable Baade-Og til et barsk Enten-Eller: 
Folketingets Villighed til at fremme enhver fornuftig Foranstalt- 

ning til Udvikling af Landets aandelige eller materielle Hjælpe- 
kilder — uden Hensyn til om Forslaget til den kom fra Regeringen 
eller fra Tinget selv — har, i Forbindelse med Regeringens fort- 
satte provisoriske Militærforanstaltninger, hurtigere end nogen 
anede det vist os Statskassens Bund og bragt selv den mest sang- 
vinske Politiker til Bevidsthed om, at Kassebeholdning og Reserve- 
fond, hvor meget de end, som man med en i sin Tid meget yndet 
Frase sagde, »truede med at sprænge Statskassens Laag<, dog 
med alt det ikke var nogen Fortunatuspung. Nogle faa Tal er 
tilstrækkelige til at klargøre dette. Kassebeholdning og Reserve- 
fond beløb sig, efter det sidst aflagte Statsregnskab, d. 31de Marts 
1888 til henholdsvis c. 52Vi og c. Mill. Kr. Efter de provi- 
soriske Budgetter for Finansaaret 1888—89, det af Regeringen 
forelagte Forslag til Tillægsbevillingslov for samme Aar samt 
Landstingets Afstemninger om Finanslovforslaget for 1889—90 vil 
denne Beholdning i Løbet af det forrige og indeværende Finansaar 
synke med c. 18 Mill. Kroner. De i Aar vedtagne Jærnbane- og 
militære Love vil i alt lægge Beslag paa c. 167s Millioner, og 
Kystbanen og Slagelse- Værslevbanen, hvis Bygning efter Forhand- 
lingerne i Aar kan betragtes som sikret, paa mindst 7 Millioner. 
De af Regeringen allerede i Aar forelagte Forslag om Frilagre, 
Fredriks Hospitals Flytning, Nybygninger ved Landbohøjskolen og 
Restauration af Ribe Domkirke vil medføre Udgifter af i alt 
næsten 5 1 /* Mill. Kroner, og Frihavn&forslaget, der kan ventes i 
næste Samling, og Forslagene om de københavnske Jærnbanefor- 
holds Omordning, samt om Slot- og Rigsdagsbygning, der vel 
næppe heller kan lade vente længe paa sig, vil tilsammen koste 
mindst 35 Mill. Kroner. Sammenlægges disse Summer, faar man 
et ekstraordinært Udgiftsbeløb af c. 82 Mill. Kr. eller næsten 
12 Mill. Kr. mere end Reservefondens og Kassebeholdningens samlede 
Beløb d. 31te Marts 1888. Om der end her intet Hensyn er taget 
til de Udgifter, som Virkeliggørelsen af de Forslag eller Antyd- 
ninger til Forslag, der ere fremkomne fra Folketinget, vilde med- 
føre, og om end Statens ordinære Udgifter vil stige ikke lidt ved 
Gennemførelsen af forskellige af de Forslag, der staar paa Dags- 
ordenen (de sociale Lovforslag, Landbohøjskoleloven, m. fl.), maa 
det dog ogsaa erindres, at der rimeligvis vil gaa en rum Tid, 
inden der naas Overenskomst om alle Forslagene og at Udgifterne 
til dem bliver fordelte over flere Aar. Det tør derfor ikke anses 
for umuligt, naar man i øvrigt beflitter sig paa fornuftig Spar- 

sømmelighed, at gennemføre disse og andre Forslag, uden at tage 
sin Tilflugt til Statslaan eller nye Skatter, men saa meget er 
sikkert, at vil man tillige gennemføre blot de militære Forslag 
(Middelgrundsfortet , ekstraordinær Udvidelse af Flaaden, m. m.), 
som Regeringen i den nu afsluttede Samling har forelagt og som 
efter Overslaget tikammen vil koste 30Vi Mill. Kroner, saa slipper 
man ikke for at søge en af nævnte Udveje, der begge er saare 
lidet behagelige for en Regering, der lever under saa uregelmæssige 
Forhold som den Estrupske. 

Man har under den nu forløbne Samling tydelig kunnet 
mærke, hvor stærkt Fornemmelsen af de ved Forhandlingspolitiken 
skabte Vanskeligheder har bredet sig indenfor Regeringspartiet. 
Professor W. Scharlings Tale til sine Vælgere i Københavns 
4de Kreds kort før Jul var en af de første Stormbebudere, men 
siden har man set flere og flere Vidnesbyrd om Brydningen indenfor 
Højre mellem Militærpolitik og økonomisk Reformpolitik. Det 
har særlig ved Jærnbaneforhandlingerne i Landstinget og ved 
Debatterne om de gennemgaaende Jærnbaneruter og om Kunst- 
musæet under Folketingets Finanslovsbehandling, vist sig, hvor 
ængstelige de Elementer indenfor Højre, der anser Københavns 
Befæstning for Alfa 1 og Omega i dansk Politik, er for at det 
økonomiske Udgiftsbudget skal vokse for stærkt. Denne Frygt 
har ogsaa bidraget en Del til at vanskeliggøre Indenrigs- og Kultus- 
ministeren deres Stilling: hovedsagelig gennem disse Ministerier 
gaar jo Vejen til de civile Reformer, der koster Penge, og hvor 
meget end de paagældende Ministre kan ønske at tage Hensyn 
til deres militære Kolleger, er det dog ikke mere end menneskeligt, 
at de nødig vil forsømme de Foranstaltninger indenfor deres egne 
Omraader, som Udviklingen kræver, og hvis Fordele de ved selve 
deres Embedsstilling maa se klarere end de fleste andre. Det er 
derfor ganske naturligt, at disse Ministre maa synes militaristiske 
Partifæller altfor raske i Vendingen og altfor ødsle med Stats- 
kassens Midler, og det medfører da igen, at de i flere Sager 
kommer til at søge Støtte i Folketinget overfor Træghed og mer 
eller mindre aabenlys Uvilje i deres egen Kreds. Særlig for Kultus- 
ministerens Vedkommende har dette vist sig med al ønskelig 
Tydelighed ved Forhandlingerne i Folketinget om Kunstmusæet 
og Teaterloven, hvor Ministeren søgte og fandt Støtte hos Venstre 
mod den ulmende Oprørsaand i hans eget Parti, og det er heller 
ingen Hemmelighed, at Hr. Scavenius i saa ømt et Punkt 

som Højskolespørgsmaalet nu staar Venstre meget nærmere end 
Landstingets Flertal. Denne Minister synes saaledes at nærme sig 
i en foruroligende Grad til den gode Forstaaelse med Folketinget, 
der, efter Historiens Vidnesbyrd, for Estrupske Kultusministre 
plejer at være »Begyndelsen til Enden«. Ogsaa Indenrigsministeren 
synes med en vis Naturnødvendighed at drive ind paa samme 
Skraaplan, og det er ikke til at tage Fejl af, at hans Stilling 
overfor Landstinget er alt andet end sikker, og at han maa be- 
væge sig med stor Forsigtighed for at undgaa at blive desavueret 
af det. Det er, selv efter det lidt, som i denne Samling har vovet 
sig frem for Offentligheden, ikke vanskeligt at se, at der indenfor 
Højres lukkede Døre maa være foregaaet ikke saa ganske ringe 
Brydninger, men Højre er og har altid været et meget bedre 
disciplineret Parti end Venstre og formaar derfor i Reglen at 
skjule sine indre Modsætninger for Almenheden, medens Venstre 
raaber dem ud paa alle Gadehjørner og i Reglen gør meget mere 
Blæst af dem, end de i Virkeligheden er værd. I alt Fald inden- 
for Landstingets Højre viser Mindretallet endnu bestandig den 
vanskelige, men for et politisk Parti saa højst nyttige Resignation 
at bøje sig i tavs Lydighed under Flertallets Afgørelse, men der 
er Tegn, som tyder paa, at dette i den sidste Samling er faldet 
vanskeligere end før, og Forhandlingspolitikens videre Udvikling 
vil visselig ikke gøre det lettere. Det vilde se smukt ud, om man 
i Modsætning til den noget stormfuldere Fremtid, som denne 
Samling varsler Regeringspartiet, kunde for Oppositionens Ved- 
kommende profetere om en Udvikling i modsat Retning, til stedse 
større Enighed og Sammenhold. Men Oppositionen her til Lands 
gør dog vistnok klogest i foreløbig ikke at tale altfor højt om 
sin Enighed: det har saavist aldrig været dens stærke Side, og 
Forhandlingspolitiken kan i sin videre Udvikling næppe antages 
altid at ville føre dens forskellige Grupper til ensartede Resultater. 
Men hvad det nu end maatte være Fremtiden forbeholdt at vise: 
det er sikkert, at denne Samlings Politik har arbejdet de for- 
handlende Venstregrupper betydelig nærmere sammen, og at der 
ikke synes for det første at være Udsigt til andet end loyalt 
Samarbejde paa de Opgaver, der er fælles for hele det danske 
Demokrati. 

N. Neergaard. 

Det forholdsvis lange Tidsrum af over 4 Maaneder, der nu er bengaaet, 
siden »Tilskueren« sidst havde Lejlighed til at beskæftige sig med det kgl. 
Teaters Virksombed paa Operaens Omraade, har været fuldstændig goldt paa 
kunstnerisk værdifulde Begivenheder. — Af de i December -Hæftet f. A. om- 
talte Operaer er to gaaede ud af Repertoiret, nemlig Carmen, sagtens fordi 
Frk. Dons ikke ønskede at optræde i Titelrollen, efter at Teatret selv havde 
givet Publikum Lejlighed til at drage ubehagelige Sammenligninger mellem 
hendes og Frk. Oselios Præstationer — og Aladdin, efter en pinlig, omtrent en 
halv Snes Aftener lang, Dødskamp. For øvrig har Repertoiret hovedsagelig bestaaet 
af -Sljærneoperaerne«, Botneo og Julie og la Traviata, og til disse er saa 
kommen Trubaduren og Wilhelm TeU, Operaer, der som bekendt ikke mere kan 
rose sig af at have Nyhedens friske Interesse. Paa saadan kummerlig Vis har 
Operaen holdt Livet oppe, indtil det i de allersidste Dage er lykkedes Teater- 
bestyrelsen at finde det Toneværk, der skulde slaa an som intet andet i lang 
Tid og som sikkert vil bringe rig Erstatning for alle mulige Tab og Skuffelser 
i den forløbne Del af Sæsonen. Dette Mesterfund, hvorpaa Operaen efter alle 
Solemærker vil komme til at leve hele Resten af Sæsonen, er Adolphe 
Charles Adams — saakaldte — Opera: Konge for en Dag. Det er ejen- 
dommelig nok ved stadig at gaa længere og længere ned ad Kunstens Rang- 
stige, at man er naaet til at gøre dette mageløse Fund. Der har været Tale om 
at gaa endog meget langt ned — Flotows Martha ja selv en Offenbachsk 
Operette har været nævnt — men til al Lykke viste det sig, at man kunde 
standse — og som det altsaa synes ikke blot foreløbig — ved denne opera 
comique. Allerede her var Musiken indtil Flovhed blottet for ethvert Spor 
af original Opfindelse, af Vid og af Finhed i Karaktertegningen, paa sine 
Steder (f. Eks. Ouverturen) rentud banal og vulgær, allerede her var Teksten 
saa pueril og fjantet, at vor første Kunstanstalt med god Samvittighed kunde 
paatage sig at byde Publikum denne Mellemting mellem Operette og Panto- 
mime, i sikker Tro til at man ikke vilde have Sans for Musikens Tarvelighed, 
men glæde sig over dens Iørefalden, og fuldstændig tilfreds med Tekstens ret 
plumpe Pudsigheder derover vilde glemme dens Umulighed i enhver anden 
Henseende. I denne Tro er Teatret ikke bleven skuffet saa lidt som i sin 
Beregning, at Konge for en Dag skulde blive en Triumf for Operaens mandlige 
»Stjærne«, for Hr. Ød man. Det kan ikke undre nogen, at denne Sanger har 
ønsket at vise sig i Zephorii Rolle, ti dette lille Parti klæder hans Stemme 
nydelig og han faar alt, hvad det paa nogen Maade er mulig, ud deraf. Dertil 
kommer, at han behandler Talereplikerne ret kvikt om end langt fra med den 
ubevidste Naturlighed, som Rollen egentlig fordrer, ligesom han heller ikke er 
fri for at kokettere med det svenske Sprog, der klinger ganske pudsigt i hans 
Mund. Men skulde Hr. Ødman og Teatret ikke kunne se, at hans Præsta- 
tioner i Romeo og Julie og Carmen er langt værdifuldere og navnlig i sanglig 
Henseende har meget mere kunstnerisk Interesse? — Det er imidlertid Hr. Ød- 
man, der bærer Konge for en Dag. Ja hans medspillende synes næsten ikke 
at holde det Umagen værd at søge at komme med i Legen, de kappes (kun med 

Undtagelse af d'Hrr. Christoffersen og navnlig Schram, hvis fortrinlig 
skildrede Skatteopkræver lader én beklage, at Teatret ikke kan give ham Lej« 
lighed til at optræde i den beslægtede, men langt morsommere og værdifuldere 
Rolle, Osmin i Mozarts Bortførelsen) snarere i slet Replikfremsigen og i at 
tage plumpt og haandgribelig paa denne Operette, der, om den nogenlunde 
skal kunne taales, maa glide elegant og let over Scenen som en flygtig Spøg. 
Ved de sanglige Præstationer er der ingen Grund til at dvæle. 

Der har været Fantaster — og »Tilskuerens« MusikmedaYbejder kan ikke 
sige sig fri for at have hørt til dem — der i deres inderste Hjærter har næret 
et svagt Haab om, at Sæsonen dog ikke skulde have faaet en saa traurig 
Ende. Disse Folk har nærmest knyttet deres Haab til Kapelmesteren, de har 
ikke ment det helt utænkelig, at han, træt og led ved en Virksomhed, der ikke 
kan have noget Berøringspunkt med hans Kunst-Idéer og Interesse, skulde have 
slaaet et Slag for, at den stakkels Opera-Scene dog endnu en Gang kunde 
komme til at genlyde af den store ægte Kunsts Toner (Gluck, Mozart, Weber) 
og i hvert Fald for, at Teatret skulde indfri sit gamle Løfte, Genoptagelsen 
af »Mestersangerne«. Kapelmesteren har totalt skuffet disse Forhaabninger. 
Har han manglet Myndighed eller maaske Energi til at træde i Skranken for 
de gamle Heroer eller for den sidste Tids Reformator? Jeg véd det ikke, men 
i hvert Fald Kapelmester Svendsen har pareret Chefens Ordre og har slaaet 
sig til Taals ved Aften efter Aften at dirigere den tarveligste Operakomposition, 
vor Scene i lange Tider har haft at opvise. Og Teaterbestyrelsen, den kan 
gnide sig i Hænderne ved stadig at faa den røde Lygte ud med en Opera, der 
i den Retning er enestaaende, at den hverken koster de udførende nogen 
Ulejlighed eller Teatret nogen Udgift til Udstyr eller Iscenesættelse. Og nu 
hine Fantaster, ligger Svaret til dem ikke lige for Haanden. »De ser jo, mine 
Herrer, hvad det er, Publikum vil have. De — saa lidt som vi — kan lukke 
Ørene for den Jubel, der hilser Ød man, hver Gang han viser sig, hver Gang 
han lukker Munden op. De kan selv høre, hvorledes Damerne — ja ikke blot 
de, men ogsaa Herrerne, der mærkværdig nok, ganske mod Naturens Orden 
viser denne Tenorist langt mere Interesse end vor Primadonna, — hvorledes 
de alle fniser henrykt og næppe tilbageholder et beundrende Aa! naar Ød man 
med ganske vist noget affekteret Falsetstemme siger noget »morsomt«. Publi- 
kum føler sig tilfreds ved den Adamske »Bærme«, som De sagtens vil kalde 
den, men er vi saa forpligtet, ja kan vi blot forsvare at give det de Wag- 
ner ske »Førstedraaber«. Den, hvis kunstneriske Behov kun strækker sig til 
engelske Feuilletonromaner, hvad kan det nytte at give ham Dostojewskis 
psykologiske Dybsindigheder i Hænde, eller hvad Glæde vil den, der kan nyde 
et broget tysk Oljetryk have af den douce, stemningsfulde Millet?« — Des værre, 
der er noget sandt i den Tale. Vort Publikum sætter altfor ofte det let 
fattelige, det iørefaldende over det indholdsrige, det virkelig skønne. Dets 
Trang til at løftes op mod Kunstens Højder er ikke saa levende som dets 
Interesse for Personerne. 

Men hvem har Skylden for, at dette med saa megen Ret kan siges — i 
alt Fald med Hensyn til de musikalske Forhold her hjemme? — Det har først 
og fremmest Teatret selv. Det er Teatret, der har maget det saa, at der nu 
i et Par Sæsoner intet andet har været at interessere sig for end Personerne. 
Alle disse gamle velbekendte eller nyere for største Delen lidet værdifulde 

Operaer, de har kun kunnet holde sig oven Vande derved, at Teatrets 
»Stjærner« har udført. et eller andet Bravurparti i dem, og naar ingen af dem 
er optraadt, saa har man forsøgt med »Gæster« ude fra, snart med Frk. Skytt, 
snart med Hr. Nordahl Brun, men altid har det været Personerne, som 
trak Folk til Huse, aldrig Værkerne. Mislykkes Forsøget med én Opera, saa 
leder man i Arkivet efter en anden og saa faar Frk. N. N. eller Hr. X. den 
Opgave at puste Støvet af Partiturets Blade og at vække ny Interesse for den 
ved en bravurmæssig Sangpræstation. Paa den Maade har man nu hen- 
skertset et Par Sæsoner, og man har befundet sig ret vel derved — naar blot 
undtages det Skibbrud, man led med et virkelig stort og godt Kunstværk, man 
beklagelses vis fik fat i (Aladdin). Saaledes tager det sig ud, som man stadig 
var i Arbejde, medens man i Virkeligheden intet udretter; saaledes *yues der 
at være idelig Bevægelse, en levende Interesse for Operaen ved Teatret, 
medens den, nærmere beset, Dag for Dag lammes som Kunstart, og vel snart 
nærmer sig en fuldstændig Dødtid. Saaledes har man endelig trukket Smagen 
og Kunstsansen hos Publikum ned, og man peger paa Resultatet og siger: Se 
det er Folk jo tilfredse ved. Nej, endog 10 saadanne Sæsoner i Forbindelse 
med det danske Publikums mest lammeagtige Taalmodighed er iotet Bevis for, 
at det ikke vilde blive grebet, ikke vilde være med med Liv og Sjæl, om man 
bød det sund og stærk Kost fra Tonekunstens ærværdige klassiske Tid eller 

endnu mere fra dens mægtige Igenfødelse i vore Dage! 

Det er vel værd at lægge Mærke til. at næsten samtlige de Operaer 
med hvilke det kgl. Teater nu i flere Sæsoner har regaleret vort Publikum, 
har deres Ophav fra Tider, der led under politisk Lavtryk. — Det gælder 
Ros si ni, »Restaurationens Komponist«, som han jo kaldes, og det gælder 
maaske i endnu højere Grad de italienske Komponister, der først og fremmest 
skylder deres Verdensry den Omstændighed, at det indsmigrende, daarende og 
teatralsk effektfulde i deres Operaer lod deres Landsmænd glemme for den 
Aften Fremmedherredømmets tunge Haand*). — Naturligvis beror det paa 
Tilfældigheder, at Repertoireoperaerne har haft dette Fællestræk ; man kan ikke 
antage, at det er Teaterbestyrelsens Skønsomhed og Omsorg for sine Med- 
mennesker, der har gjort sig gældende i Valget af disse Værker. Men paa 
den anden Side, skulde der i den fremhævede Omstændighed ligge en Slags 
Antydning af, at just disse Operaer egne sig til at tilfredsstille vort Publi- 
kums Behov? Skulde der være en snigende Fare for, at dette Publikum, der 
lider under eller bøjer sig ind under politisk Reaktion og social Bornerthed, 
at det af de magthavende Principer skal føres til at tro, at denne virkelig- 
hedsfjærne, leflende og marvløse Musik er hvad de skal søge, er det, som kan 
bringe Glemsel for det daglige Livs Tynge? Helt umulig er det vel ikke, at 
denne Fare er til Stede, saa vist som der er en nøje Forbindelse mellem et 
Lands og en Periodes politiske, sociale og kunstneriske Fysiognomi ; men da er 



*) Overhovedet synes der fornuftigvis ikke at være nogen Grand til, at en Scene som vor holder 
2—3, ja 4 italienske Operaer paa Repertoiret. Var vort Operarepertoire saa rationelt an- 
lagt, at der paa samme fandtes Repræsentanter for de forskellige Stilarter og national- 
ejendommelige Værker, saa burde den „italienske* Opera naturligvis ogsaa have sin. Men 
som en snart kun „historisk* interessant Fremtoning (man huske hvorledes S g a m b a t i . 
Bol to og selve Ver di forlader den) kan den ikke gøre Krav paa at beherske en frem- 
med Scene. 

der vel saa meget mere Grund for dem, der har bevaret Haabet om en lysere 
Fremtid i de to først nævnte Henseender, og i hvis Indre der endnu brænder 
en Dd, ren og stærk, for alt godt og stort i Kunsten til i Forening at kæmpe 
for at udrydde enhver snæverhjærtet, bornert og lavtberegnende Kunsttendens 
og for at tvinge Teatret og dets Abonnent-Suite til at aabne Døre og HJærter 
for Fremskridtets store,* sande og levende Tonekunst 

Will. Behrend 



Teatrene. 



Paa Privatteatrene er Beneficernes Tid inde. 

For en tre Aars Tid siden rejste Hr. Ferdinand Schmidt, da Skuespiller 
ved Dagmarteatret, paa »Skuespillerforeningensc aarlige Generalforsamling det 
Spørgsmaal, om en Beneficiant var pligtig til at betale et muligt Underskud; 
og de tilstedeværende Direktører gav ham Ret i, at dette vilde være højst 
urimeligt Dog under én Betingelse, indrømmede Hr. Schmidt, at han kunde 
tænke sig, at Beneflcianten havde Forpligtelse til selv at bære Underskuddet, 
om der fremkom et saadant, naar nemlig Beneflcianten selv, og ikke Direktøren, 
bestemte Forestillingsdag og Program for Beneficen. 

Hr. Schmidt pegede her paa en ny og bedre Ordning af Benefice- 
institutionen, men Tanken synes ingen Genklang at have fundet blandt de 
tilstedeværende, ligesom den heller ikke siden er forsøgt i Praksis, og dog er 
der utvilsomt god Grund til at bringe et andet Princip end det nuværende 
til Anvendelse ved Beneficer, navnligt i Henseende til Program. Som Bene- 
ficerne nu fremtræder, er de kun et, som oftest meget nødvendigt, Led at 
Gagen, men for Beneficiantens kunstneriske Udvikling har de ingen eller dog 
kun liden Betydning, og et Spørgsmaal er det dog, om mere Hensyntagen 
hertil ikke vilde gavne ogsaa den pekuniære Side af Sagen 

De københavnske Teatre kender forskellige Arter Beneficer: først de 
garanterede, for hvilke der i Kontrakten er fastsat en Minimal indtægt, som 
Direktøren under alle Omstændigheder er pligtig at udbetale Vedkommende, 
dernæst kontraktmæssige, men ugaranterede Beneficer, og endelig tilstaar 
Direktøren undertiden en Skuespiller en Benefice som en Art Belønning for 
godt Arbejde; medens den første Slags altid giver Skuespilleren Mønt, kan de 
to sidste give Underskud, dog vil det i saa Tilfælde være det naturligste, at 
Direktøren udreder dette. Med Hensyn til de garanterede Beneficer kan det 
tænkes, at en Direktør saa sin Fordel ved enten uden Benefice eller efter en 
Benefice med udspillet Program, at udbetale den kontraktmæssige Sum, ja det 
Tilfælde kunde endog tænkes, og er saa vidt erindres ogsaa virkelig indtruffet, 
at en Direktør har slaaet to Fluer med ét Smæk, og givet to Beneficer paa 
samme Aften. Som Sagerne nu er ordnede, skal Huset ikke sjældent fyldes 
alene paa Beneficiantens blotte Navn, ti Programmet er kendt, maaske næsten 
udspillet, og Vedkommendes Ydelser deri ringe af Omfang og mindre af Værdi. 
Om Hr. Schmidts Tanke blev til Virkelighed, vilde saadant sikkert ikke mere 

finde Sted, Beneficianten, der ikke længere var Vært af Navn blot, men ogsaa 
af Gavn, vilde anstrænge sig af alle Kræfter for, at Gæsterne skulde befinde 
sig saa godt som muligt. Skuespillere føler ofte Lyst til denne eller hin Rolle, 
men deres Direktør vil enten ikke spille Stykket, eller ban tror Rollen i bedre 
Hænder hos en anden Skuespiller; Misfornøjelse i saa Henseende er ret hyppig 
bag Kulisserne, som bekendt var Fortrydelse netop paa dette Punkt Aarsagen 
til Fru Julie Hansens nys stedfundne Brud med Folketeatret. Al saadan Ær- 
gerrighed vilde Skuespilleren kunne faa styret, om han selv var raadig over 
sin Benefices Program. Ved dette Selvraadigheds- og Selvansvars -Princips 
Gennemførelse vilde Beneficerne faa kunstnerisk Betydning, idet de blev saa at 
sige Prøvekort over vedkommendes Ævner. 

Der vilde ganske vist blive mere Arbejde, men dette er kun det godes Fremme, 
som det tydeligt for enhver, der vil se, fremgaar af Dagmarteatrets Virksomhed 
i Aar. Hr. Cetti forlod en usammenspillet, uensartet Trup, men det næsten 
hver Uge skiftende Repertoire har gjort Sammenspillet bedre og bedre sammen- 
fuget. Og for de enkeltes Vedkommende er for hver ny Rolle Formen bleyen 
fastere, Virkemidlerne sikrere og Smagen sundere, kun én, Hr. Viktor Neumann, 
iagttages i tydelig Tilbagegang. Alle hans Figurer er gjort over én og samme 
Læst, alle er de ynkelige af Udseende, klynkevorne af Stemme, slæbende af 
Bevægelser, og til denne kedsommelige Ensformighed kommer en hidsig Jagen 
efter Publikums Latter ved Overdrivelser og Tilsætninger. Med Hr. Neumanns 
nuværende Ydelser for Øje bliver det ganske ufatteligt, at hans Kammerater 
ved Sæsonens Begyndelse mente det umuligt at undvære ham. Alle andre er, 
som sagt i god Fremgang: Hr. Wilhelm Wiehe har saa stor Autoritet, at han 
ikke segner under Ministerens overlegne Rolle i Badet iDieppe, Ht. Hundtrup 
formaar ikke blot at illudere som den affældige Carl VII i Ludvig den 
ellevtes Ungdom, en langsommelig Folkekomedie, men synes ogsaa at være 
kommen saa vel til Kundskab om sine Ævners Rækkevidde, at han i Roller, 
der ligger udenfor denne, som f. Eks. Lucien i Badet i Dieppe, kan bruge 
en graa Tale Fru Secher har taget sig alvorligt sammen og faaet Bugt 
med den uheldige Lyst til Latter i Utide, der før skæmmede saa mange 
af hendes Roller, og i Jeftas Datter, et tysk Lystspil, der heldigt 
skilte sig fra dets tidligere her i København præsenterede Stammefrænder ved 
Naturlighed i Indholdet, forvandlede hun sig helt til en bebrillet, af Gang 
daskende Ukvindelighed; Hr. Jacques Wiehe, der begyndte Sæsonen trykket og 
forlegen, har erhvervet sig naturlig Lethed i Talen og bestræber sig højst 
prisværdigt for gennem Maske at karakterisere hver ny Figur, saaledes stredes 
paa Ansigtet af hans Lavardin i Ferréol vel nok »Juristen« og »Mennesket« 
om Herredømmet, og endelig har Dagmarteatret i Hr. Alfred Møller, en Skue- 
spiller, der med Dygtighed bærer Kostyme og med Anstand klarer autoritære 
Nutidspersoner, derimod forledes han i Farcer let til ufine Overdrivelser. 

Saa vel Dagmarteatrets Repertoire, der for en stor Del har bestaaet af 
Stykker fra det kgl Teaters ældre Repertoire, som selve det kongelige Teaters 
egne sidste Forestillinger: OehUnschlågers Dronning Margareta og Holbergs 
Jakob v. Tyboe, fører Tanken hen paa den trods al Forventning gennem- 
førte Teaterlov. I den Skikkelse, hvori den blev vedtaget af Rigsdagen, er 
dens vigtigste Bestemmelse, at ethvert Stykke, det kgl. Teater vil bevare for 
sig, skal det spille mindst én Gang hvert tiende Aar. Modstanderne af Privi- 

legiets Ophævelse hævdede paa det stærkeste, at denne Bestemmelse vilde føre 
til, at Teatrets Værdighed vilde lide det ene Skaar efter det andet , ved at 
mange Stykker pintes frem i mangelfuld Skikkelse. Naar Teatrets to sidste 
Porestillinger tages som Eksempler paa den Skikkelse, i hvilken vore Klassikere 
i den nærmeste Fremtid vil blive fremstillede paa den danske National -Scene, 
kan man let veje Mangler mod Fortrin; og Spørgsmaalet, der møder frem til 
Besvarelse bliver altsaa, om det var bedre for den danske Scene, om de var 
blevet liggende i det støvede Arkiv, end fremført med den nuværende Rolle- 
besætning. Mangelfuld var sandelig den Rollebesætning, hvori de to klassiske 
Stykker opførtes, ti der var i hvert af dem kun én eneste, der slog fuldt til, 
men netop det, at denne ene slog saa fuldt ud til, vejer, om end ikke helt, 
saa dog godt op mod alt det andet. Men hvad man ikke behøver at bære 
over med, det er Iscenesættelsen; at vort Nationalteater ikke ejer Kræfter til 
at besætte Rollerne hverken i en oehlenschlågersk Tragedie eller i en holbergsk 
Komedie, det maa vi med Bedrøvelse finde os i, men at Teatret finder det 
passende at stykke Dekorationer og Dragter til Oehlenschlfiger og Holberg 
sammen alle Vegne fra, det er usømmeligt. I en af Geni lysende Fremstilling 
vil alt sligt let glemmes, men jo tarveligere Spillet er, desto stærkere vil 
Manglerne ved den ydre Udstyrelse springe i Øjnene. 

Hr. Zangenberg, der i lang Tid har været henvist til Vaudevillens flade 
og indholdsløse Elskerroller, har som Oluf vist, at hans Ævner rækker langt 
videre. Han ejer en ureflekterende Naturkraft, der ikke skræmmes af Oehlen- 
schlågers Barnligheder, han har Ungdom og Varme nok til at give Versene 
Friskhed og Fylde, og han har Luft nok i Lungerne til, uden trangbrystet at 
hive efter Vejret, at lade de mange Ord bruse frem. Hr. Zangenbergs Oluf 
var den uægtefødte, han turde f. Eks. intet Skridt gøre frem mod Dronningen, 
turde knapt lade den Haand falde ned, han havde rakt hende til Velkomst, hans 
Øjne stod raadløst- stille i Hovedet, som ventede han stadigt, at Bedrageriet 
skulde afsløres. Hr. Zangenberg var ikke bange for at brede et lidt komisk 
Skær over Olufs første tankeløse Ungdommelighed, men Oluf tabte derved 
intet af Tilskuernes Sympati. Kammerherre Fallesen har i et Brev til Kultus- 
ministeriet angaaende Teaterloven med Beklagelse indrømmet, at »Oehlenschlager 
er opført sjældnere end ønskeligt«, Grunden hertil er, »at det kgl. Teater i den 
senere Tid har manglet Personligheder, der egner sig til at udføre hans Helte- 
skikkelser. Imidlertid, slutter han, Teatret er sig sin Forpligtelse fuldkommen 
bevidst, og det ønsker intet hellere end at kunne udføre den.« Det har nu i 
Hr. Zangenberg en Skuespiller, der maa kunne udføre i det mindste nogle af 
Oehlenschlågers Skikkelser, Tiden vil vise hvor inderligt Teatrets Ønske er. 

Hr. Olaf Poulsen spiller i Holberg bedst, naar han ikke følger sin Lærer, 
Professor Phtster, slavisk efter, eller naar denne ikke har spillet Rollen, som 
f. Eks. Harlekin i De Usynlige. Som Jesper Oldfux i Jakob v. Tyboe har 
Hr. Poulsen brudt med Traditionen, li hans Forgænger gav nok Rollen som 
en elegant Scapin, en Opfattelse, der med Sikkerhed kan føres tilbage til 
Rahbek; atter her møder det Spørgsmaal frem: er vor saa højt berømte 
Holbergtradition ældre end Rahbek, har ikke han, trods al sin Kærlighed til 
og Ærbødighed for Holberg, virket langt mere afbrydende end fortsættende i 
denne Henseende? ... Hr. Poulsen har lagt Vægten paa Oldfux's Tilbøjelighed 
for de Smauser, han modtager hos Tyboe og Stygotius, hans Oldfux er halv- 

gammel, den røde Næse taler om mange smaa Snapse, han er parat til alt, 
selv om det skulde strejfe det mindre hæderlige lidt, hvad gør det, han er 
ondskabsfuld og dog godmodig, et godt Stykke af en Dagdriver, der morer sig 
over de Krumspring, Menneskene dog kan hitte paa. Sjældent har Hr. Poulsen 
udarbejdet sine Repliker saa meget som i Oldfux, straks den Maade, hvorpaa 
han i den første Monolog varierede Ordet Snyltegæst, fik én til at lytte efter, 
det var ikke den sædvanlige glatte Henrik -Tale. Hr. Poulsen burde tage sine 
Henrik'er for sig og gaa dem nøje efter, forme dem til Mennesker, som han 
har gjort det med Jesper Oldfux. 

Folketeatret havde Uheld med sin store Nyhed Hr. Pickwick; Grunden 
hertil er dels, at Dickens'* Romaner ikke mere kendes af vor gode Stads Ind- 
byggere, dels at den opførte Dramatisering var uden dramatisk Fart og 
Spænding, den var kun et Karikaturgalleri. Hr. Dorphr Petersen førte med ikke 
ringe Fantasi an som en langhalset Jingle, og de øvrige fulgte ham efter, 
næsten alle med Held. Større Fornøjelse har Teatret haft af sin Genoptagelse 
af De røde Dominoer, hvis Udførelse viste, at Folketeatret endnu er Numer 
ét i Fremstillingen af Farcer, dog kunde Spillet hist og her have taalt at 
være en Kende hurtigere. I dets talrige Forviklinger og Forvirriug tumlede 
Hr. Zinck sig som den bedste, derimod tog han paa Iversen i Abekatten 
med saa megen Respekt, som om Stykket var Poesi, og dette er det som 
bekendt langt fra. I De røde Dominoer lyttede man med Fornøjelse efter 
Fru Kruses naturlige, dog lidt vel lade Replikbehandling. 

Kasino har haft saa kraftig Uheld med sine Forestillinger, at Repertoiret, 
naar disse Linjer læses, sagtens er glemt, i det mindste vil det være yderst 
faa, der mindes: De flyvende Hatte, Han gaar paa Kommers, Frk. 
Gavroche, Skønhedskonkurrencen paa — . Bedst vil det sidste huskes, 
dels fordi det er det senest fremkomne, dels for en enkelt Scenes Skyld, den 
hvor de konkurrerende Skønheder mødte op. En Debutantinde, Frk. Gundersen f 
viste som en af disse afgjort Talent, med Fasthed tegnede hun en Skitse af en 
lidt smægtende Ungmø, der er ved at gaa i Frø, men som behager sig selv i 
en forvreden Protilstilling. Naar Hr. V. Larsens Blikkenslagersvend i Skøn- 
hedskonkurrencen paa — og Hr. Nathansens vandkæmmede Provins- 
Krambodsdreng i Han gaar paa Kommers er nævnet, er intet af Interesse 
glemt. 

Studentersamfundet har, udenfor de egentlige Teaterforestillinger, 
opført den russiske Digter Gogols satiriske Samfundsfarce Revisoren; Op- 
gaven var ingenlunde let, men Studentersamfundets Dilettanter klarede sig 
med Dygtighed og Sikkerhed, ja Borgmesterens Rolle fik en saa udmærket 
Fremstilling, at næppe nogen københavnsk Skuespiller mægter at gøre det 
bedre. Opførelsen blev en Begivenhed derved, at Studentersamfundet til sine 
tidligere gode Gerninger nu føjede den, at tage Initiativet til russiske Skuespils 
Fremførelse paa vore Scener. 

(Afsluttet 21de April.) 

Arthur Aumont. 

KARL MADSEN: 

JAPANSK MALERKUNST. 

Med talrige Illustrationer i Texten. 



{Berlingske Tidende.) »Det foreliggende Arbejde maa hen- 
regnes tU de interessanteste, den seneste Tid har bragt os. Dets 
Indhold er vel egnet til at udvide vor Forestillingskreds, til at 
rette mange vrange Domme og til rigtig at vurdere en fremmed 
Kultur og Kunst i det fjærne Østasien, der nu er i Færd med at 
omskabes under den europæiske Civilisations mægtige Indflydelse. 
En Række smukt udførte Træsnit illustrere Texten. Nogle af 
dem vidne om udviklet Kunstsands, andre om en udskejende 
Fantasi, de fleste om den Stræben, der har gjort sig gjældende i 
Aartusinde i Japan: at forherlige Naturen gjennem Kunsten.« 

{Morgenbladet.) »Karl Madsens Bog er højst fornøjelig at 
læse. Den er smukt og smagfuldt udstyret og forsynet med mange 
Træsnit. Den kan læses af Alle og Enhver, og fortjener at blive 
læst af Mange. Forfatterens Stil er elegant og hans Fremstilling 
i høj Grad underholdende og let fattelig.« 

(Politiken.) »Det er altid en Fornøjelse at læse en Bog, hvis 
Forfatter tilbunds kender sit Ænine, særlig naar Æmnet er ual- 
mindeligt og Behandlingsmaaden tiltrækkende.« 

(Morgenbladet, Kristiania). »Forf. viser sig i Besiddelse af 
et omfattende paa grundige Studter bygget Kjendskab til sit Stof; 
og det lykkes ham saaledes at give et aandftddt, alle væsentlige 
Momenter medtagende Billede ikke blot af den japanske Malerkunst, 
men af den japanske Kunstopfattelse i sin Helhed. — Vi ville til 
Slutning takke Forf. for hans indholdsrige, varmt og smukt skrevne 
Skildring, hvis Værd yderligere forhøjes ved talrige Faksimile- 
gjengivelser af karakteristiske japanske Tegninger.« 

Pris 3 Kr., eleg. indb. 4 Kr. 50 Øre. 

Hos P. 6. Philipsen, Højbroplads 5, har forladt Pressen : 
AFBILDNING OG BESKRIVELSE AF 

DE FARLIGSTE SNYLTESVAMPE 

I DANMARKS SKOVE. 
Af 

E. ROSTRUP. 

Med 8 kolorerede Tavler og nogle Træsnit. 

Pris 6 Kr. 



Samlinger til en beskrivende Fortegnelse over 

Danske Kobberstik, Raderinger, Illustrationer m. m. 

Første Del af Frederik C. Krohn, udgivet af 
Pietro Krohn. 

Pris 7 Kr. 



Af "Tilskueren" udkommer et Hæfte hver Maaned paa 
gjennemsnitlig 5 Ark i stort Medianformat Subskriptions- 
prisen udgør 1 Kr. for hvert Hæfte eller 12 Kr. om Aaret. 
Subskription, der er bindende for én Aargang, modtages 
paa ethvert Postkontor uden nogen Prisforhøjelse og i 
alle Boglader, saa vel som hos Forlæggeren, Højbroplads 5, 
Kjobenhavn K. 

Sammesteds faas Aargangene 1884 — 1888 Pris 
pr. Aargang 12 Kr. 

Henvendelser i Redaktionsanliggender bedes rettede til 
Udgiveren, Falkoneralle 11 A, Frederiksberg I. (Tr. bedst 
Mandag og Tirsdag lO 1 ^ — ll 1 ^). 

Maj 1889. 

Dr. phil. G. BRANDES : Boganis. S. 377- 
Dr. phiL S. SCHANDORPH: Teaterindtryk. S. 389. 

BOGANIS: 

JAGTBREVE. 

Med Vignetter af 
HANS NIK. HANSEN. 



Berlingske Tidende. »Det er længe siden, at en livligere, fornøje- 
ligere og mere instruktiv Bog er kommen for Lyset herhjemme, Boganis' 
Jagtbreve fængsle og interessere Læseren indtil sidste Linie. Bogen 
indskrænker sig ikke til skandinaviske Jagtrevierer ; den foretager Strejftog 
til Frankrig, Ægypten og Amerika, dvæler ved Væddeløbsbaner og 
Høstgilder, kommer ind paa Fiskeri og Erotik — man kan i Grunden 
sige, at et fint erotisk Ungdomsskær forgylder dens Blade overalt — 
ja den berører den alvorligste Jagt, Menneskejagten, de store Kampe 
mellem Nationerne. Den er snart skæmtende, oplivet med Anekdoter, 
snart belærende eller fortællende novellistisk, man læser om Gilder 
efter Klapjagten eller træffer paa en Skildring af et dansk Høstgilde, 
som Blicher ikke vilde skamme sig ved. 

Det maa erindres, at disse Jagtbreve ikke ere skrevne for Fag- 
mænd — selv om de ogsaa indeholde Vink for disse, men de er 
Sportslivets Buket, der rækkes dem, der staar udenfor Lavet, om man 
vil „en Jægers Dagbog 4 * fra hans Samliv med Naturen. — De bæres 
af en ypperlig malende Stil, en sjælden Iagttagelsesevne, et eget frisk 
og frejdigt poetisk Sving, der harmonerer forunderlig med Indholdet. 
Forf. forstaar at male et stemningsfuldt Landskab som kun faa, og 
hans Skildringer af Skovens og Luftens Beboeres Liv og Vaner, Stridig- 
heder og Lidenskaber, Flugt og Gangart vidner ikke blot om fin Iagt- 
tagelsesevne og et aabent Øre for alle Naturens Fænomener, men tillige 
et fint Øre for alle Sprogets Egenheder. Og midt i al denne Glans 
og stilistiske Kunst mærker man stadig et solidt Naturstudium bagved — 
man skulde næsten tro, at Bogen var nedskreven under aaben Himmel 
med Tingene for Øje. 

Bogen er nydelig udstyret og ledsaget af en hel Række ypperlige 
Vignetter og Guls de lampe af Hans Nik. Hansen, der paa en eller 
anden Maade hentyder til det paagældende Afsnits Indhold. 1 * 

Pris 3 Kr. 25 Øre, eleg. indb. i Kr. 75 Øre. 



Digitized by Google 



Boganis. 



W. Dinesen: Paris under Kommunen. 1873. Jacob Lund. — Danmarks 
Forsvar I og II, 1879 og 1881. W. Prior. — Fra Vest tii Øst. Syv Skizzer. 
1880. W. Prior. — Om Københavns Forbindelse med Nørrejylland og Nabo- 
rigerne 1881. W. Prior. — Om Danmarks Stridskræfter. 1883. W. Prior. — 
Danmarks militære Opgave. Et Foredrag 1886. — Den franske Republiks 
Nederlag i 1870—71. Militært Tidsskrift XVI. — Fra ottende Brigade. 1889. 
Philipsen. — Boganis: Jagtbreve. Med Vignetter af Hans Nik. Hansen. 1889. 

Philipsen. 

Forfatteren til Jagtbreiem er ikke for fuldt Alvor pseudonym. 

Selv om ikke Jægerens Skikkelse paa Titelbladet gav et 
Fingerpeg, findes der paafaldende Overensstemmelser mellem 
Boganis's Oplevelser og Iagttagelser paa den ene Side og Smaa- 
træk, som forekomme i Kaptajn Dinesens Skrifter paa den anden. 
Boganis's Skildring af en kæmpende Kvinde paa en Pariserbarri- 
kade, dannet af Stene omkring en væltet Postvogn (Jagtbreve S. 150) 
stemmer nøje med Fremstillingen i en tidligere Bog af hvorledes 
en Kvinde under samme Forhold, staaende paa samme Postvogn, 
bliver saaret (Paris under Kommunen S. 306, 324). Og Fortællingen 
om, hvorledes Jægeren i de nordamerikanske Fristaters Urskove 
bærer sin Birkebark- Kano paa Panden fra ét Vandløb til et andet 
og gaar lydløst paa bløde Hjorteskindssandaler over mosgroede 
Stammer for at jage Skovhaner (Jagtbrevene S. 139, 140) genfindes 
i Dinesens Artikel »Fra et Ophold i de forenede Statert (Tilskueren 
1887, S. 918, 925). 

Man har da Lov til, hvad der altid er mere tilfredsstillende 
end Sysselsættelsen med en enkelt Bog, at samle sine forskellige 
Indtryk af de spredte Skrifter om det Indtryk, man modtager af 
deres Forfatter. 

Tilskueren. 1889. 25 

Paris under Kommunen er en Bog, som med Urette kun 
vakte liden Opmærksomhed og som meget for hurtigt blev glemt. 
Den røber vel ikke nogen meget personlig Fremstillingsgave, og 
dens Sprog er, især i de mange Oversættelser fra Fransk, skødes- 
løst behandlet, men den giver en lærerig, upartisk, livfuld og saa 
vidt man kan skønne, nøjagtig Udfoldelse af Tildragelserne i Paris 
fra Republikens Indstiftelse 4de Sept. 1870 til Kommunens Fald 
28de Maj 1871. Største Delen af Stoffet er Materiale, som For- 
fatteren har opbevaret fra hine Dage, Proklamationer, Avisartikler, 
officielle Kundgørelser fra de stridende Parter ; men hvor han taler 
i eget Navn er han interessantest, dels fordi han stadigt skildrer 
efter Selvsyn — og han har Øjnene med sig — dels fordi han 
har en Militærs Blik for hvad der under den dobbelte Belejring 
blev udrettet og forsømt. 

Det paavirker Læseren behageligt, at denne Fortæller af 
samtidig Historie ikke tilhører den Samfundsklasse, den akademisket 
fra hvilken det overvejende Flertal af danske Forfattere er udgaaet. 
Han er ingen Bourgeois, han er hverken udgaaet fra et Universite, 
eller en Præstegaard. Som Søn af en Officer og Godsejer blev 
han, kun 17 Aar gammel, Officer, deltog i den dansk-tyske Krig, der- 
næst som Officer ved Østarméen i den tysk-franske; han har opholdt 
sig et Par Aar i Begyndelsen af Halvfjærdserne blandt Tjippaavæ- 
Indianerne i Wisconsin, har som Amatør i den tyrkiske Stab 
været Tilskuer til den russisk-tyrkiske Krig og er efter et Krigsliv 
og Rejseliv havnet som Godsejer i Nordsjælland. 

Det første Træk til hans aandelige Fysiognomi, der møder 
én i hans tidligste Bog om Kommunen er da ogsaa en levende 
Afsky og Ringeagt for Bourgeoisiet som regerende Magt, noget 
der i 1872 kun var den yngste Ungdoms Særkende i Danmark, 
men som Dinesen øjensynligt dels havde overtaget som Slægtarv, 
dels havde indvundet ved paa nært Hold at iagttage den historiske 
Krise i Frankrig og sammenligne den med den ikke lang Tid 
forud stedfundne i Fædrelandet. 

Straks i Begyndelsen af Paris under Kommunen støder man 
paa denne Sætning: »Det var noget som hørte nøje med til 
Septembermændenes Væsen, og som man vil genfinde overalt^ hvor 
det Parti, hvortil de hørte, har Magten, aldrig at sige Sandheden, 
hvis den er ubehagelig, aldrig at dadle, ikke at stade nogen 

overhovedet søge at snakke sig til saa mange gode Venner som 
muligtc 

Omtrent samtidigt med at den socialistiske Bevægelse i 
Danmark fik Fart, se vi Dinesen aabent angribe den ridicule 
Sætning, som jeg for min Del fra jeg kunde tænke har ærgret 
mig over at se anført i Historiebøgerne som et Fund, en uden 
Kommentarer indlysende Sandbed, Siéyes's: »Hvad burde den tredje 
Stand være? Æt. Kort og fyndigt indvender ban mod Bour- 
geoisiets Kærligbed til Frihed og Ligbed: »Friheden har bestaaet 
i, at Magten alene tilhørte det; ligheden i Afskaffelsen af de 
Rettigheder, der trykkede det«. Og Afskyen for Bourgeoisiet har 
boldt sig. Endnu i Jagtbrevene skriver han i Anledning af Jules 
Favre's taarevædede Forhandlinger med Bismarck: »Men det 
skiftevis flæbende og trumfende Bourgeoisie hele Jorden rundt 
faldt den store Patriot om Halsen og blandede Taarer med ham. 
Dem bar Bourgeoisiet altid parat. Blod — det vil sige dets 
eget — er det ikke saa rundhaandet mede *). 

Man søger forgæves om en lige saa udpræget politisk 
Sympati. Man kunde vente at finde en aristokratisk Radikalisme 
som den omtrent samtidigt brød sig Vej i dansk Aandsliv. Men 
Forfatteren tenderer øjensynligt stærkt i demokratisk Retning. 
Ikke, at ban er en demokratisk Radikaler; han har Officerens 
Følelse for Nødvendigheden af ubetinget militær Disciplin og lader 
sig ikke rokke af Billigheds- eller Barmhjærtigheds-Hensyn. Kommu- 
narden Rossel har f. Eks. som »begavet, dygtig, fædrelandsksindet 
Mande hans fulde Deltagelse; men ikke desmindre bemærker han 
i Anledning af hans Dødsdom: »Det er i sin Orden, at han, der 
hørte til Armeen, maatte lide den højeste Straf for at have været 
de overvundne Oprøreres Chef, selv om det kun havde været ti 
Dagec Dog paa det rent politiske Omraade helder han til det 
yderligtgaaende Flertalsvælde. Han ønsker at enhver skal have 
en Brøkdel af Styrelsen. Han finder det urimeligt at Alderen til 
at være valgbar og valgberettiget de fleste Steder er sat over 
Værnepligtsalderen; urimeligt at den almindelige Afstemnings Be- 
tydning lammes ved at der øverst findes en uafsættelig Styrelse, 
som besætter alle Embeder uden at spørge nogen. Han finder 



>) Paris under Kommunen 30, 130, 131. Jagtbreve 14. 

25* 

Enevoldsmagten at foretrække for Bureaukratiet. »I et Samfundc, 
siger han, »der styredes efter demokratiske Principer, maatte Be- 
boerne ved en almindelig Afstemning kunne indsætte og afsætte 
deres Embedsmænd, og man maatte være sikret mod, at de valgte 
Lovgivere ikke lavede Love, der vare Flertallet imodc. I dette 
Øjemed vil han dels sprede den lovgivende Magt, saa der bliver 
én for det stedlige, én for det i streng Forstand almindelige, dels 
indskrænke den ved at lade Valgkandidaterne forud forpligte sig 
angaaende visse Spørgsmaal (det i hine Dage saa ofte nævnte 
mandat impératif), endelig tænker han sig den personlige Frihed i 
mange Maader udvidet, saa Lovgivningsmagtens Myndighed paa 
disse Oraraader (f. Eks. i alt som angaar Religionen) ganske faldt 
bort. Til dette sidste Punkt, at Indbyggernes Religiøsitet eller 
lkke-Religiøsitet er Staten uvedkommende, vender han ofte tilbage 
(S. 132, 154, 251). 

Man ser. den unge Forfatter er i høj Grad paa sin Post 
overfor Myndighedernes Tryk, deres Uretfærdigheder og Dumheder, 
derimod ret sorgløs overfor Middelmaadighedsregimentets Farer. 
Men fra først til sidst er det dog de marvløse moderate, de ved 
krigeriske Sammenstød udeblivende, men efter Sejeren des blod- 
tørstigere Ordemvenner og Ordensveninder, som han vil til Livs. De 
ere efter hans Opfattelse i sidste Instans Skyld i alle Uordener og 
Omvæltninger. (S. 60, 314). 

Han vender sig med dyb Afsky fra det umenneskelige 
Myrderi af de overvundne, hvori Versailles-Hæren gjorde sig 
skyldig. Men i øvrigt er han klarttænkende nok til ikke at røres 
af saadanne ulogiske og intetsigende Humanitetsbestræbelser som 
Genferoverenskomstens Forsøg paa at hindre Brugen af eksplode- 
rende Kugler under en vis Vægt. Han finder det med Rette 
overhovedet inhumant at skyde med andet end løst Krudt paa 
hverandre, og han vover her at gøre den saa ofte hykkelsk for- 
kastede og i Smug anerkendte Sætning: »Formaalet helliger 
Midlet« til sin. Han skriver: »Hvad der er til eget Gavn og 
Fjendens Skade, det er lovligt Krigsmiddel«. 

Dog skøndt han kalder Krigen som saadan inhuman, hører 
han til dem hvem Krudtrøgen beruser og Bajonetglansen henriver. 
Han elsker i Grunden Krigen for dens egen Skyld med en Soldats 
og en Kunstners Kærlighed. Han finder (endnu i Jagtbrevene) at 
»Intet forskønner et Landskab som kæmpende Soldaterc; han 

sammenligner med en vis Begejstring Brillantens Spil om den 
unge Kvindes Hals og Bajonettens Blink paa Valpladsen; det er 
det unge Blod, siger han med et aandrigt Ordspil, der daarer 
baade Diamanten og Bajonetten. 

Han kan da ikke dele Kommunardernes Ringeagt for 
krigerisk Hæder. Han har overhovedet hverken villet levere et 
Indlæg til Forsvar for Førernes Ideer eller for deres Personer, 
kun villet samle alle Momenter til Forklaring af Kommunens Færd 
og eftervise Retten og Uretten, Dygtigheden og Fraserne, Alvoren 
og Fanatismen, Modet og Dumhederne paa begge Sider. Særligt 
magtpaaliggende har det været ham at rydde op iblandt de Bag- 
vaskelser og Løgne som det sejrende Parti udspredte om den 
overvundne Modstander. Han bebrejder dem, der kæmpede under 
trefarvede Flag mod det røde, at de efter Sejren til ingen Nytte 
udgøde saa meget Blod, saa meget, at alle deres Flag »heri kunde 
farves lige saa røde som Kommunensc Han betragter den røde 
Fane under visse Omstændigheder som en Allieret. Det vilde være 
ham »en Festdage, om han kunde opleve, at den vajede fra 
Kejserens Slot i Berlin. Men han har set en Fjende i den, fordi 
den rejstes imod Frankrigs. Ti i hin Bog fra 1872 er det hverken 
for Versailles eller for Kommunen, men for Frankrig at Forfatteren 
tager Parti. 

Det er blevet en Troesartikel , at Germanerne have mere 
udpræget Individualitet end de franske, medens dog Tyskernes 
forbavsende Ævne til at lade sig disciplinere og uniformere taler 
herimod. Dinesen har denne selvstændige og tilnærmelsesvis 
rigtige Karakteristik af det franske Temperament: Franskmændene 
ere lette at styre. De følge blindt den, de tro paa; de følge ikke 
den, de ingen Tro have til — Enhver har Vilje. Men ville de 
alle ét, ere de netop derfor stærkere end deres Modstandere, hvor 
enhver kun vil, fordi én vilc 

Dog i Frankrig elsker Forf. atter Paris og Pariserne. 
Pariserne ere ham et Folk i Folket, »den stolteste, den ædleste 
Nationt. Paris er »Verdens Hovedstade »Der er kun én By, og 
det er Parist. Til Gengæld er Pikkelhuen ham Sindbilledet »paa 
Overmod, Opblæsthed, Bedrag og Tyrannit. 

Der er megen Ungdom, megen Alvor, megen praktisk Sans, 
megen Danskhed fra Krigsaarene og megen Tilbøjelighed til 
Enthusiasme i disse aabne, uforbeholdne Udtalelser. 

II. 

Efter en raangeaarig Pavse lod Kaptajn Dinesen paany i 
1879 høre fra sig som Forfatter. Han optraadte som Arvtager 
efter sin Fader og Navne, hvis Minde han dyrker med sønlig 
Pietet, og som i sin Tid under megen Miskendelse havde været 
den eneste haardnakkede Angriber af Dannevirkestillingen. 

Endog i Formatet søgte Sønnen med sine første Brochurer 
at minde om Faderens Indlæg i den militære Debat. Syv Aar 
igennem har han i Faderens Spor angrebet Planen til Københavns 
Landbefæstning og forlangt en Udvikling af Flaaden, der kunde 
sikre mod Landgang paa Sjælland. Der gaar gennem alle disse 
Piecer et energisk Pust af mandig Veltalenhed. 

I Firserne er han endelig paany optraadt som ikke-polemisk 
Skribent, først i den morsomme og meget lovende Samling af Rejse- 
og Krigs-Erindringer i novellistisk Form »Fra Vest til Øste, der- 
næst i spredte Blad- og Tidsskriftsartikler, saa i et Par Bøger. 
Han har med disse sidste Aars Virksomhed indtaget sin Plads 
blandt gode danske Prosaskribenter. Der var allerede et Menneske 
i hans Bog om Kommunen Og der var i Almindelighed en sejerrig 
Logik i hvad han senere skrev om praktiske eller teoretiske 
Spørgsmaal (den nordsjællandske Kystbane, den store danske 
Hund osv.). Men han har i sine Erindringer Fra ottende Brigade, 
og endnu mere i sine Jagtbreve vundet en Form, lagt en ualmindelig 
Fremstillingsævne for Dagen og vist sig som et Stykke af en Poet 
Hans Krigsbog er næst efter — rigtignok ikke lidt efter — Erik 
Skrams Hinsides Grænsen den livfuldeste Skildring vi have af 
personlige Oplevelser fra 1864, og den indeholder desuden megen 
sund Kritik saa vel af Krigsførelsens Mangler som af besmykkende 
Uefterretteligheder i Overkommandoens officielle Rapporter. En 
enkelt Gang kommer Forfatteren med sin stærkt personlige For- 
tællemaade til at stille sin egen Skikkelse vel meget i Forgrunden. 
Der er overhovedet (ogsaa i Jagtbrevene) en vis Selvglæde over 
ham, om han end aldrig praler. En sjælden Gang kan det ogsaa 
hænde at han synker ned i de patriotisk-poetiske Trivialiteters 
brede Spor, som oaar han lader Landsoldaten og Dragonen, der 
sove under Jorden siden Stormen paa Dybbøl, hvert Aar i Natten 
efter Aarsdagen rejse sig af deres Grav og ile vesterpaa. Men 
sligt taber sig i Indtrykket af Meddelelsernes Friskhed. 

Det er dog Samlingen af Boganis's Jagtbreve, for hvis Skyld 
man især dvæler ved Kapt. Dinesens Skrifter. Ti saa lette Varer 
disse Breve end tilsyneladende er — en sammenradet Række Ar- 
tikler, én for én først offentliggjorte med Petit i et Blad — saa 
er det dog egentlig først i dem, at man lærer en ganske original 
og ny dansk Prosaforfatter at kende. De fortjæne fuldt den 
nydelige Udstyrelse, som Hans Nik. Hansens illustrerende Talent 
har skænket dem. 

Uden Overdrivelse kan det siges, at ingen dansk og næppe 
nogen nordisk Skribent for Tiden kender Naturen og kan gengive 
dens Liv som Boganis. Der gives i nordisk Literatur ikke faa 
Jægerbøger. Flere især af de norske (Sophus Aars's I Skoven 
f. Eks.) ere Vidnesbyrd om en inderlig Samleven med Naturen. 
Men ingen tidligere Bog har det brogede Mylr af Erindringsbilleder 
bag sig, og ingen har det mundtlige, levende, gnistrende i Ud- 
trykket. Det er ægte Breve, endda de ere skrevne af en Mand. 
Skrevne som i Hast, i en Stil, hvis Tempo er Prestissimo, blandende 
alt: Naturstemninger, Iagttagelser, Jægererfaringer, Barndoms- 
erindringer, Verdensmands-Anekdoter, Rejseminder, lystige Indfald, 
kulinariske Bemærkninger, Toilette-Overvejelser, Refleksioner over 
Elskov og Kvindelighed, lyriske Sværmerier mellem hinanden. 
Skrevne af én, der elsker Braget af kæmpende Hæres Sammenstød 
og den dybe Ensomheds lydløse Stilhed lige højt, — ti der er 
Forglemmelse af Dagliglivets Sorger i begge — En som elsker 
Krigerliv og Drømmeliv, Jagt og Kvinder og den frie Natur med 
samme heftige, luende, naivt begejstrede og aabenmundede Kær- 
lighed. 

I visse Maader gør Jagtbreve endog et langt ungdommeligere 
Indtryk end den seksten Aar ældre Bog om Kommunen. Til 
Gengæld fornemmer man med et vist Vemod i Afstandsforholdet 
mellem det, de to Bøger handle om, den Historie, den Skæbne 
som er hele den danske Generations, med hvilken Forfatteren er 
samtidig. Først aandelig eller som her personlig Deltagelse i 
Verdensbegivenheder, i store Omvæltninger, store Ideer, store For- 
haabninger og Skuffelser, Indaanden af et verdenshistorisk Pust 
— saa Tilbagetoget til Naturen, til Privatlivet, til Hjemlandet 
med de lukkede Horizonter. Reaktionen ruger over Europa og 
over Tidsalderen. Én stræber at glemme det ved Sysselsættelse 
med den lidet trøsterige indenlandske Politik, én ved Drik, én ved 
Studier, én ved Fantasteri, én ved Sport og Landbrug — for de 

fleste er det kun lykkedes altfor godt at sløves og glemme. Denne 
Bogs Forfatter er i det mindste ikke opslidt eller nedbrudt. 

Hans Bogs virkelige Værdi beror paa Forfatterens Natursyn. 
Den beror ikke paa Lidenskaben for det Dyrplageri og Slagteri, 
som kaldes Jagt og Fiskesport. Man begriber, at det i visse Former 
har sin Tillokkelse, men man begriber næppe, at en behjærtet Mand 
vil nedværdige sig til en Andeprøve, som bestaar i at løfte Anden 
i Undernæbet (holder det, er Anden gammel, brækker det, er den 
ung) eller til Jæger fif som det at kalde den brunstige Raabuk til 
sig ved saa skuffende som muligt at efterligne Raaens Stemroe, 
eller til Fiskerfærdigheder som den at lade Laksen eller Ørreden 
sprælle sig trætte med Fluen i Gabet for at ikke det tynde Heste- 
haar, hvori Fisken hænger, skal springe. 

Det er med Jagten som med Teologien; der er noget 
middelalderligt ved disse Sysselsættelsers Kærne; Udbyttet bestaar 
i de forberedende Studier og Bibeskæftigelser hvortil de give An- 
ledning. For Teologiens Vedkommende, naar den drives med 
Aand, er Udbyttet sproglig og historisk Kundskab, for Jagtens 
Vedkommende, naar den øves med Kald og Talent, bestaar det i 
Legemets Hærdelse og den forfriskende, berigende Fortrolighed 
med Dyreverdenes Liv og Vaner. 

Siden Steen Blichers Tid har ingen Forfatter i dansk Skøn- 
li teratur kendt den danske Fauna som Boganis. Han kender først 
og fremmest Hunden ud og ind, dens hele Liv i Ønsker og Følelser, 
Attraa og Kedsomhed, saa de forskelligste Dyre-, Fugle- og Fiske- 
arter: Ræve og Grævlinger, Raadyr og Daadyr, Agerhøns og Ur- 
fugle, Høge og Duer, Snæpper og Knortegæs, Svaler og Storke. 
Han har jaget Vagtler i Afrika og Bjørne i Amerika. Han kender 
Vildets Tider og Tanker, dets Stemninger i Brynde og Slaphed, 
dets ægteskabelige og uægteskabelige Tilbøjeligheder. Han har 
iagttaget Dyrenes Jagt paa hinanden, deres Krigspuds for at over- 
liste eller undgaa hverandre. Han sympatiserer med den gamle 
Raabuks og den kloge Geddes Mistro overfor Mennesket. Han 
kender Dyrenes indbyrdes Kampe i Luften, paa Jorden og under 
Jorden: Høg mod Due, Glente mod Raa, Hund mod Grævling. 
Han véd, hvordan den forfølgende Mynde er til Mode, han føler 
med den jagede Hares Dødsangest og følger med Øje og Sjæl de 
bortdragende Trækfugle flokkes forskelligartede Flugt. Han er kun 
ubevidst grusom. Han vil nok Jagt, men ingen Masseskydning, 
nok Jagt, men ingen Udryddelse. Plan er betænkt paa i Jagtens 

Interesse at beskytte én Fugl mod en anden, Graaænderne f. Eks. 
mod Ravnen. Og han nærer megen Ringeagt for hvad der 
er usportsmæssig Jagt. 

Vil man have et Mønster paa hans særtegnende Ævne, læse 
man hvad han skriver om Svalen: 

Det lakker ad Enden med Svalens halve Aar: den kom ved Majdag. 
Du husker — tydeligt som det var i Gaar — den første Svale. Det var en 
stille, blid, varm Majdag, den strøg hen over Vandfladen, vendte, atter og atter, 
lavt fløj den, frem og tilbage, snappede en lille Flue, gjorde et lille Kast i 
Luften, kyssede Vandskorpen, tog sig i Flugten et forfriskende Bad i de krusede 
Bølger — kun en Berøring — og rystede i samme Øjeblik Draaberne af sig 
med en munter Velkomsthilsen. Det var Hedsvalen, den, du dér saa, med 
kløftet Hale, kløftet som Glentens. Den kommer først af Svalerne, kvidrer 
muntert, fornøjeligt, let og kvikt; den sidder paa aabentstaaende Verandadøre 
og sladrer; den erHusfugl, holder til hos Menneskene, den kunde ikke leve uden 
dem, i alt Fald ikke her til Lands; ti Reden, som klines op ad Væg eller Mur, 
skal have Ly foroven, og derfor er Rødsvalen — eller Forstuesvalen, som den 
ogsaa kaldes — ikke til at holde ude fra Loft og Gang, den er paatrængende, 
svipper ind ad Lem og Luge, man maatte dræbe den — — dræbe en Svale! 

Herefter skildres Bysvalen og Digesvalen. Saa følger denne 
beundringsværdige Karakteristik: 

Og endelig Mursvalen, kulsort, næsten kun Vinge, dristig, vild, utrættelig 
som Flyver, den holder ud med Dagslyset, skærer igennem Luften, gør kun 
en Gang imellem et Par raske, hurtige Slag, kaster sig hovedkulds, tumler, 
drejer, stiger, saa at man næppe kan skimte den, slaar som en Drage, Vinden 
fanger, næsten lige ned til Jorden, snurrer, suser, vrider om Hjørnerne, jager, 
den ene efter den anden, og hviner dertil. Der er ingen Fugl, der tilnærmelsesvis 
har den Hastighed, det Mod og den Sikkerhed i Flugten, som Mursvalen: men 
den er ogsaa kun skabt for Luften: kommer den paa Jorden, er den ikke 
i Stand til at hæve sig; dens korte Ben, med alle fire Klør fremefter, er kun 
indrettede til at klamre sig fast med til Sprækker og Revner og kan ikke gøre 
det nødvendige Stød for at hæve Kroppen saa højt, at de udspilede Vinger kan 
faa Luft under sig; Fuglen er værgeløs, naar Regnen slaar den ned, og maa 
omkomme, hvis den ikke kan baske sig- hen til en Skrænt, hvorfra den kan 
styrte sig ud. • Vi har Insekter nok til det graadige Dyr, men ofte mangler 
Bopælen: et Hul højt til Vejrs. Vore Slottes, Herregaardes og Kirkers Tagskæg 
er tit stoppet af Understrygning, eller Adgangen er spærret af Tagrenden; 
det er egentligt kun, hvor Mansarde-Stilen med det brudte Tag er anvendt, at 
alle Mursvalens Ønsker er opfyldt; der, højt til Vejrs, er der fri Indgang, Plads 
til at springe ud paa Hovedet og god Lejlighed til Rede under hver Tagsten — 
hvad Arkitekterne burde skrive sig bag Øret; ti Svalen bringer Held og Hygge 

Man har her tillige en Prøve paa Jagtbrevenes Stil. Det er 
en hurtigtløbende, stakaandet Stil; den har Liv nok: den mangler 
Fasthed og Form. Det er en med Hensyn til træffende Betegnelser 
velhavende Stil ; var den lidt mere husholderisk med Ord vilde den 

virke stærkere. Jeg husker i hele Bogen kun en eneste Sætning, 
i hvilken Forfatteren virker ved ét Ord og ikke ved fire eller seks 
eller tyve. Dette ene Ord er det sidste i den følgende Passus: 
»Det er ikke som i Foraaret, da Fuglene skreg i Eaadhed af 
Kamplyst og Brynde og overvældende Kraft og Haab og Lyst og 
Længsel, da de kom med Bram og Brask, udfordrende, skrydende, 
sejersikre; nu lister de bort, tavst, c 

Boganis's Stil er lige saa parentetisk som snaksom. Den er 
parentetisk, fordi den er distrait. I Anledning af det ene falder 
det andet Forfatteren ind, og han skyder Tanker og Sætninger 
ind i hverandre. 

Her et Par Eksempler paa Parentea-Durchløberi: 

At Militæretaten i den tvungne, kejtede Stilling med højre Albue til Vejrs 
— en Stilling, der er lige saa stiv og ubekvem som den reglementerede Rytter- 
positur: den ene Rytter kan ikke sidde som den anden og ikke ens paa alle 
Heste, han maa have nogle Kautschuk-Tilbøjeligheder for at kunne falde paa 
Hesten og fatte om den — at Militæretaten ikke uddanner Skytter eller Par- 
forceryttere, er sikkert nok. 

Sligt er ikke blot Vidnesbyrd om en vis Uorden i det logiske, 
men er saa fordømt umusikalsk. Forf. har øjensynligt ikke Øre 
for at selv en ganske kort Parentes rent kan slaa Foredragets 
Velklang i Stykker. Men tænke sig at han skriver: 

Og saa gaar Dansen igen med Røg og Støv og Tramp og Fnisen, og 
Fiolen hviner og Trommen gaar, og Karlene sveder, og Pigerne blusser ai 
Lykke eller Ulykke — Dansesalen er Pigernes Champ de bataiUe — og Stak- 
aandethed. 

De to sidste Ord kommer aldeles som en Nysen. Dog et 
særligt pudsigt Eksempel paa Parentes-Distraktionen er det følgende: 

Blandt mange Hønsefugle er det nemt at skelne Kønnene, f. Eks. 
Paafugle, Fasaner, Kalkuner, Tiurer og Urfugle, enten ved den fuldstændigt 
forskellige Fjerdragt — Fasanhanen er mangefarvet, Urfuglehanen sort med 
en prægtig lyreformet Hale, medens Hunnerne er bruntspættede — eller ved 
Størrelsen, f. Eks. kan en vild Kalkunhane — og endnu kan man med For- 
nøjelse jage den i Amerikas jomfruelige Skove og paa de kratklædte Øer i 
Prairiens Floder, men det gaar med den, som med Indianeren og med Buffaloen: 
den dør ud — en Kalkunhane kan veje indtil 30 Pd., medens Hønen næppe 
bliver J saa stor. 

Boganis har en Styrke deri, at han ikke er Skribent af Fag; 
men saadan noget som det ovenfor staaende er slet ikke skrevet. 
Ordet Dilettanteri er endda for godt derom. 

Denne Forfatters Dannelse er, som man føler, militær og 
selskabelig, i ingen Henseende boglig, derfor i ingen Henseende 

tysk. Den er national og fransk som det allerede viste sig i Bogen 
om Kommunen. Des mere støde i det sproglige enkelte stygge 
Germanismer. Det er fortjænstfuldt at hævde den store danske 
Hund dens Navn ; men det var maaske i national Henseende lige saa 
vigtigt ikke at skrive den vulgære Germanisme: at bade for at 
bade sig eller simplere at gaa i Vandet. 

Noget der er absolut ejendommeligt for Jagtbrevenes Stil 
paa de lyriske Steder er, at den nu og da gaar over i rimede 
Vers, fordringsløst nedskrevne som Prosa. Adskillige af disse Vers 
virke nydeligt i Foredraget, andre ødelægge Forfatterens ubundne 
Tale. Der er jo nemlig næst efter det utydelige eller flertydige 
intet, en samvitighedsfuld Prosaist saa omhyggeligt maa undgaa 
som Versrytmer og Rim. De skurre imod den gode Prosas mandige 
Velklang. Ti som dennes Rytmer ere mangfoldigere end Versets, 
ere dens Lydoverensstemmelser af sartere Natur end Rimets. Den 
er en Verden for sig. 

Det gaar da ikke an at skrive leddeløst, med forsætligt 

isprængte Rim som følger: > naar man vil indsuge Luften, 

der bryder, Solen, der bager, Lyset, der kommer, naar man vil 
lytte til Naturens Bud i Vaar, hvorefter hver lille Fugl en Mage 
faar, hver Plante skyder Skud, naar man vil nyde det nærværende 
og drømme det fjærne osv., osv.c 

Det gaar heller ikke an at nedskrive Halvrim halvt ufor- 
sætligt, af bare Mangel paa Prosastil, som følger: »Man maa have 
en Streg at gaa Livets Gang efter: En har et Maal, én følger 
Pligt, én gaar paa Overtro og sligtc 

Besynderligt er det ogsaa at slutte en lang Prosafremstilling 
med disse Omnibus-Rim: »Bedre Jente fandtes ej. Gik først hun 
paa Sæterstien, blev den snart til alfar Vej. c 

Dog dette udelukker ikke at de allerfleste indstrøede Strofer 
ere stemningsfulde og fine, underligt nok med Undtagelse af de 
Par Strofer i Bogen, der virkeligt præsentere sig som saadanne, 
men som ere altfor trivielle til at de burde findes under en saa 
distingveret Forfatters Pen. Disse Vers (om de med Gejser forliste) 
havde burdet vrages; alle de øvrige Strofer burde ubetinget været 
skrevne som Vers og holdte skarpt ude fra Prosateksten. Med 
Rette elskede og fordrede Napoleon les genres tranchés. Udenfor 
de skarpt adskilte Kunstarter ligger kun Dilettanteriet, som ethvert 
Talent bør sky. Og Boganis's Vers ere gode nok til at turde vise 
sig uden Maske. Man læse f. Eks. den fine selvbiografiske Dialog 

mellem Forfatteren og Storken. Storken længes ned mod Nilen 
og vil af Sted; Manden længes snart efter Stilheden i Urskoven, 
snart efter Skytsets Drøn i Krigen: 

Jeg længes bort, hvor jeg sad saa tit 
ved Vandfaldet, rjærnt i Skoven. 
Der kives man ikke om mit eller dit. 
Vandet, der falder, er lige saa frit 
Som Jorden og Luften foroven. 

Jeg længes efter den hvide Sky 

Og Drønet af Kampens Bulder, 

dét summende Jærn, det hvislende Bly. 

Det gælder om Folkenes Ret og Ry. 

Og derfor: Skulder ved Skulder! 

Som man ser, det fornemmes fra først til sidst, denne For- 
fatter er ingen Bourgeois: en Soldat, en Jæger, en Drømmer, en 
Forelsket, en Poet. Han er heller ikke nogen i Standsfordomme 
hildet Personlighed; snarere demokratisk end aristokratisk sindet, 
snarere radikal end autoritær, dog i Grunden mest som Natur- 
dyrker frigjort fra Fordom. Han er endelig ikke nogen skoledannet 
eller overvejende bogligt dannet Mand. Han er et Friluftsmenneske 
der har naaet til Selvudvikling gennem sit Hang til Farer og 
Strabadser, og som har søgt og naaet en stærkere Fornemmelse 
af sit Jeg, en højere Selvfølelse, i Krig, i Ensomhed, i erotisk 
Sværmeri og paa Jagten, der har Ensomhedens, Spændingens og 
Blodsudgydelsens Tiltrækning i Forening. 

Det er til en Afveksling morsomt at læse en Forfatter, som 
har Ævner, der endnu ikke ere blevne til Færdigheder, og som 
anvender disse Ævner til at meddele os sit hele Livsindhold under 
Form af Krigs-Æventyr og Robinsonader, Apropos- Anekdoter og 
Jægerindtryk. 

Georg Brandes. 

Paris, Marts 1889. 

Det Stykke, som i denne Sæson hyppigst er blevet opført 
paa Théåtre francjais og har skaffet det bedste Hus, er > Henri III 
et sa cour, drame historique en cinq actes et en prosec 

Forfatteren er ingen anden end den gamle Alexandre Dumas, 
som i sin Ungdom, før han vandt Berømmelse som Romanforfatter, 
skrev adskillige »historiskec Dramaer. Skøndt Forfatteren regnedes 
til Romantikernes Kreds, vakte hans Dramaer ikke den forbitrede 
Modstand som Victor Hugos. Ovennævnte Stykke gik alt over 
Nationalscenens Brædder den Ilte Februar 1829, *représenté par 
les comédiens ordinaires du RoU, som det den Gang saa højtideligt 
hed. Medens Victor Hugo blev chikaneret for Fremstillingen 
af Ludvig XIII i »Marion Delormec , gik den Figur, som Dumas 
havde givet af den ynkelige sidste Valois, uhindret igennem, dels 
vel fordi en Bourbon var mere fredhellig end en Valois, dels vel 
fordi Dumas ikke har lagt saa kraftige Farver paa som sin store 
samtidige. Hvor uhistorisk end Hugo var trods sit Princip om 
Lokalfarven, tog hans Genialitet sikkert den anden Konge af 
Huset Bourbon paa Kornet, medens Dumas i Skildringen af den 
sidste dito af Hu§et Valois ikke har naaet synderlig skarpere 
Linjer eller slaaende Farver, end en Skolebog kan give. I Dia- 
logen minder kun enkelte Talemaader om Tiden, men der er 
ingen Duft af Pierre Ronsards Stil, om end der citeres nogle Vers 
af Pleiadens berømte Høvding , ikke mere historisk Karakter end 
i Dialogen i en Roman af P. P. hos os. Hvor langt tydeligere 
staar ikke Tiden for os i Vitets historiske Dialoger og Scener! 
Dumas har ikke vovet at sige os, hvad for Fyre Henrik III og 
hans »Mignonsc i Grunden var; han har taget Duelraseriet, 

Lapseriet, den kvindagtige Pyntesyge, Overtroen, Bigotteriet med, 
men det, der forklarer alt: den raffinerede Liderlighed — bar 
han ikke berørt. Lige saa lidt som man forstaar Caligulas eller 
Neros Hof uden at forstaa den vanvittige, sanselige Graadighed, 
lige saa lidt forstaar man Henrik den II.s og Katharine af 
Medici's Sønner og deres Omgivelser, hvis man ikke ser dem som 
enerverede unge Fyre, svækkede paa Hjærnen trods Resterne af 
den intrigante Snildhed, en Arv efter Moderen, med en hed be- 
gærende Fantasi i et afmægtigt Legeme. 

Handlingen eller Intriguen, hvad man nu vil kalde den, er 
af en temmelig almindelig Art. Kongen og hans Moder paa den 
ene Side og Henrik af Guise med sin Ligue paa den anden danner 
de Modsætninger, der sætter Gang i Stykket, men denne politiske 
Handling er indrammet i en anden: Kongens tro Vens, Greven 
af Saint Mégrins Elskov til Hertuginden af Guise, Katharine af 
Cléves, et Elskerpar af dem, som haves paa Lager i Teater- 
stykkernes Mængde. Der er Astrologi, der er Fægteøvelser, der 
er Gift og Besvimelser, der er Effektscener nok, men ved Læs- 
ningen frembringer dette historiske Drama ingen synderlig historisk 
Illusion. Det turde være, at de første franske Romantikeres 
Fordring paa »la couleur localec, som Mérimée skænker et lille 
ironisk Sideblik i »Colombac, lod sig nøje med Baretter og Fjer, 
lange Kaarder og korte Halvstøvler, pibede spanske og glatte 
italienske Halskraver o. desl. Det var noget helt nyt den Gang; 
den unge Slægt var saa glad over at se alt sligt, at den foreløbig 
havde nok i Kostumet. 

Den store Lykke, Stykket har gjort ved sin Genoptagelse, 
60 Aar efter at det blev til, er saare forklarlig. Hvad der den 
Gang var nyt, er nu forældet for alle kunstforstandige, men som 
bekendt hører kun et saare ringe Mindretal af et Teaterpublikum 
til den Kategori. Men det den Gang ny har nu faaet Triviali- 
tetens gangbare Møntpræg paa sig — nu er Romantiken fra 
Tyverne det store halvdannede Flertals Poesi, det kender vi 
jo udmærket hjemme fra. For ikke at røre ved Stykker, der 
fylder vort kongelige Teater i vore Tider, lad os saa tage et 
Eksempel, som ikke kan fornærme nogen nulevende. Paa samme 
Tid, som C. J. Boyes ordbrammende Tragedier fik Huset fyldt og 
bragte det til at runge under Applaus, Folk til at svømme i Taarer, 
juble i Begejstring, faldt P. V. Jacobsens Mesterværk »Trolddomc dier 
et Par Opførelser. Selv den samme Forfatter kan Kampen komme 

til at staa om og faa det Udfald, at Publikum foretrækker et be- 
hændigt romantisk Routinearbejde som »Elverhøje, hvor Poesien 
kvæles i Røgelse for den Klør-Konge, der i Stykket kaldes 
Kristian IV, for det fine og aandfiilde, af ægte Romantik helt 
gennemduftede Drama »Syvsoserdagc. Nu spilles Alexandre Dumas's 
»Henri III et sa courc for fuldt Hus paa Frankrigs første Scene, 
men Gud ved, om Marion Delorme af Victor Hugo, et med alle 
sine Fejl mægtigt gribende Digterværk, vilde staa sig i Længden, 
om det genoptoges? Det vilde være lige saa urimeligt at bebrejde 
Teatrets »administrateur généralc, Jules Clarétie, at han har op- 
taget Stykket igen, som at bebrejde vort kgl. Teaters Chef, at han 
lader spille Stykker, der fylder; men en Teaterbestyrer er nu en 
Gang stillet i det bekendte Alternativ: tager Du Hatten op, faar 
Du Prygl, lader Du den ligge, faar Du ogsaa Prygl. Jeg vilde 
lige saa nødig være Teaterbestyrer som Skæbne; jeg begriber ikke, 
at man for nogen Pris kan faa et Menneske til at indlade sig 
derpaa. 

Dog — trods alt, hvad her er sagt nys om »Henri III et 
sa courc, vil jeg raade enhver kunstforstandig, der i Aar kommer 
her til Paris, at se Alexandre Dumas's gamle Drama, ti en 
mesterligere Fremstilling og Iscenesættelse skal man lede længe efter. 

Den Poesi og Psykologi, den historiske Sandhed og For- 
staaelse af Tiden, der fattes i det skrevne Stykke, tilføres det af 
Skuespillerne, Sceneinstruktøren, Teatermaleren, Kostumieren. Jeg 
kalder Malerne Krøyer, Michael Ancher og Fru Anna Ancher 
til Vidne. 

Der er nu straks Begyndelsen, hvor Scenen fremstiller den 
italienske Astrolog Ruggieris Arbejdsværelse, højt, i Overgangsstil 
fra Gothik til Renaissance med Gobelinstapeter, blege og fine i 
Farven, med de fantastiske Apparater, den skjulte Alkove, med 
Paneler, der aabnes for Løntrapper ved Trykket paa en Knap 
(ti det er saa nødvendigt for gamle Dumas baade i Romaner og 
Dramaer som Rim for franske Vers). Hver Enkelthed springer i 
Øjnene uden Tab for Overskueisen af det hele. Hvor er Katharina 
af Medicis Indtrædelse virkningsfuld, og hvor let vilde en saadan 
Dame, der viste sig som et Aandesyn i en Løndør, komme til at 
vække Latter. Der er ingen, der ler, fordi alt er saa godt gjort, 
at Tilskuerne kommer med i Stemningen. Der stod den kort- 
halsede blegfede Dronning med det underlige flove Faareansigt 
(aldeles lignende de bekendte Portræter af Værtinden ved Blod'* 

bryllupet) som et historisk Billede i en stilfuld Ramme. Det kan 
i Forbigaaende bemærkes her, at Katharina fra Forfatterens Side 
er tegnet som en temmelig dagligdags Intrigantinde, der oven i 
Købet med elskværdig Aabenmundethed fortæller sin Landsmand 
Astrologen Ruggieri, hvor gyselig intrigant hun er, og aabenbarer, 
hvad vi ved fra vore Læsebøger i Historie, at hun fulgte den 
djævelske Plan at føre sine Sønner i Udskejelser, for at de kunde 
blive aandssvækkede og tvungne til at overlade hende Regeringens 
Tøjler. Den dygtige Skuespillerinde Madame Pierson kan ikke 
gøre andet end skabe Portrætlighed i det ydre; Replikerne kan 
hun jo ikke lave om. Hvis Katharina havde været saa gemytlig 
meddelsom som i Stykket, vilde hun ikke have været saa grumme 
farlig i Livet. 

Saa aabnes Alkoven, og man ser den slumrende, af Trylle- 
drikken inddyssede Hertuginde af Guise paa en Løjbænk. Made- 
moiselle Brandés, Rollens Fremstillerinde, ses liggende i Lyseblaat 
og Hvidt med stive, ubevægelige, lange Folder, med Hænderne 
samlede over Brystet. Det er en udmærket Efterligning af de 
liggende Statuer paa de gamle Fyrstegrave, som man ser i det 
hvide »Galerie des tombeaux« i den nordre Fløj af Slottet i Ver- 
sailles. Der er anden og tredje Akt, hvor en Sal i Louvre er 
malet i den pragtfuldeste Renaissancestil, flunkende i sin ny Glans, 
som det maa have taget sig ud i sidste Halvdel af det 16de Aar- 
hundrede, da Kolonnaden, hvidgul, og ny opført, stolt saa over 
mod Kirken Saint Germain l'Auxerrois, da Salenes Forgyldning 
og de forskelligt farvede Marmorsorter har straalet, urørte af 
Tidens Tand, i Gallerier og Sale i en af Verdens prægtigste Fyrste- 
boliger. Og saa broget som Salen er, saa brogede er de Folk, 
som færdes i den: blegrøde, kornblaa, papegøjegrønne, blodbrune, 
i hvidt Atlask, i sort Fløjl med Læg og Krusninger i Tusindvis, 
overbroderede med Sølv og Guld, eller blot virkende ved Stoffets 
ensfarvede fornemme Pragt (Kongen i sort Fløjl, Hertugen af 
Guise først i forgyldt og sort Harnisk, saa i hvidt Atlask med 
sort Besætning og staalblanke Sidevaaben), brusende Halskraver, 
vajende Fjer, skurende Kaarder, klirrende Sporer, raslende Guld- 
kæder, skinnende Diamanter. Der fægtes for Løjer, der les, der 
kurtiseres, der lyves, der prales, der intrigeres, der aftales Mord 
med Dolk og Gift — det er et ægte Stykke Renaissance, ind- 
ført af den florentinske Medicæerinde , men med frodig Trivsel i 
det ny Fædreland, Frankrig. Og vi føres saa til Guisernes H6tel, 

hvor en tungere Pragt, mørkere Farver, sværere Stoffer fint an- 
tyder den bigotte mørke Herre og hans over Hustruen rugende 
Vrede. Motiverne er, saa vidt jeg kan skønne, tagne fra de 
Værelser i Saint Germains Slot, som kaldes Henrik U's, noget i 
Dekorationen genkaldte ubestemt for mig nogle Gemakker i Fon- 
tainebleau. 

Stykket har en stor Masse Bipersoner og alle Fremstillerne 
skizzerede bestemte Fysiognomier, navnlig var de dygtige unge 
Skuespillere Le Bargy og Cocheris morsomme som to slikkede 
Hof-Fløse, der spillede Bilboquet og skød med Pusterør, mens de 
ventede paa Kongen. Saaledes kunde et Par af Kong Henrik IIPs 
berygtede »mignons< vel have set ud, fantastisk pyntede, blege 
efter hver Nats Orgier, dovne, slikkede, sødladne i ét Øjeblik, 
hidsige som Hanekyllinger i det næste, lige oplagte til alskens 
Udskejelser: Drik, Spil Liderlighed, Dueller. Der var Hertugen af 
Guises landsknægtagtige »aide-de-camp« , Saint-Paul, der traadte 
tungt og saa sur ud i Hoffets Sale, en Repræsentant for Liguen 
med Sympatier for den sorte spanske Fanatisme, med Moustacher, 
der struttede ud, som de var af Staaltraad. Han spilles af Villain. 

Mademoiselle Brandés er en af de mange Debutanter 
fra Claréties Administrationstid, som har gjort mest Lykke. Alle- 
rede som Dofia Sol i »Hernanic vakte den dybe, bøjelige Stemme 
og de fortræffelig sagte Vers almindelig Interesse for den velvoksne 
unge Dame med den slanke, brystfyldige Figur. Her har hun i 
Hertuginden af Guise en af de tragiske Dusinelskerinders Roller, 
som det er vanskeligt at give et Fysiognomi. Hun maatte ind- 
skrænke sig til at give Plastik. Hun tog sig, som alt bemærket, 
udmærket ud i sin gravmonumentale Stilling i første Akt; hun 
bar i Resten af Stykket sine lyseblaa-hvide og blegrøde-hvide 
Atlaskesdragter med Ynde; det stærkt snørede glatte Liv tvang 
Gorgen højt op — det blev en stilfuld Buste, ganske i Tidens 
Aand. Der var Klang i Røsten, og hun gjorde Replikernes ab- 
strakte Teaterpatos troværdig. Mere kunde man ikke forlange. 
Størst Bifald høstede hun i Scenen, hvor hendes brutale Ægteherre 
griber hende om Armen med sin jærn behandskede Næve, hvis 
blaa Mærke hun viser sin Elsker og vækker hans Raseri — om 
just en Dame fra den Tid vilde blive saa forarget og saa afmagtsnær 
ved en saadan Behandling, er mere end tvivlsomt. Adskillige 
Aar efter maatte Dronning Elisabeths Hofdamer jo døje baade 
Hug og Spark af Englands lærde Dronning, adskillige Aar før; 

men dog endnu i Mands Minde fik Frans I s Elskerinder Ride- 
pisken at føle, og det var dog saadan en »galant« Herre. Marguerite 
af Navarra, hans Søster, maatte værge sig med »alle Kløer paa 
Hænder og Fødder« mod en elskovssyg Hofmand, der ledsagede 
hende paa en Rejse gennem Sydfrankrig. Men det bliver Dumas's 
Fejl at have gjort den fødte Prinsesse af Cléve saa ømskindet — 
ikke Frøken Brandés's. 

Hendes elskede Page Arthur, en Skikkelse, der var meget 
paa Mode i sin Tid, og som ikke ligner nogen halvvoksen Dreng 
fra nogen Tid, blev givet med klædeligt Koketteri af en ung Daroe, 
Mademoiselle Bertiny, der tog sig sød nok ud i den for smukke 
Legemsformer saa taknemmelige Pagedragt med Puf om Hofter 
og Arme og lange Trikot-Hoser. Det er af den Slags Roller, som 
spiller sig selv, som altsaa egentlig ikke behøver at spilles. Daraen 
tog sig ud, og mere kan ikke med Billighed forlanges. De andre 
kvindelige Roller er ubetydelige. 

Tilbage staar da de tre mandlige Hovedpartier: Kongen 
(Worms), Hertugen af Guise (Fébvre) og Greven af Saint-Mégrin 
(Mounet-Sully). 

Dem var det en Fornøjelse at se. Det var stor, mesterlig, 
inspireret, intelligent Kunst. Højest stod Worms. Han havde 
faaet malet sig saaledes, at han virkelig lignede de sidste Konger 
af Huset Valois, Frans II, Karl IX, Henrik III, disse vantrevne 
Sønner af den tvære og tungnemme Henrik II, der havde arvet 
Faderens store Krop og legemlige Styrke, ikke hans Livlighed og 
Letsindighed, som afsonede sine kønslige Udskejelser ved Bigotteri, 
og af den kloge og lyssky Florentinerinde , Katharina af Medici, 
som hævnede sig over Frans I s Foragt ved at ødelægge Resten 
af Valois-Stamraen: sin Mand og sine Børn. Sønnerne lignede 
den korthalsede Moder, de havde Faareprofilen og de døde Øjne, 
men udmarvede, som de var fra Drengeaarene, var de magre og 
ranglede, med dinglende Ben, med blodløse Kinder og Læber. 
Worms havde faaet lavet den lange Profil, med den i Krumningen 
pludselig afbrudte Næse, det tynde brunrøde Skæg, det underlige 
døde Blik, hvori Ondskaben af og til glimtede frem som i et 
Skruptudseøje. Kongeholdning havde han faaet, en vis hurtig 
Snakkefærdighed , naar det gjaldt om at sige noget uden ad lært 
repræsentativt. Hans Røst lød som en Adelslømmels i Over- 
gangsalderen. Denne Konge af Frankrig og Polen, der var ned- 
syltet i unaturlige kønslige Udskejelser, dvask og sløv af Svir, 



Digitized by Google 



Teaterindtryk. 



395 



blev bange, naar Helvedstraffene viste sig truende for hans Fantasi, 
da vred han sig som en Orm, og Rædsel gennemdirrede hans 
Krop. Hans Religiøsitet var i Familje med de fetischtilbedende 
Negeres. Der var dyb Angest i de Blikke, han lejlighedsvis løftede 
mod Himlen. Hans verdslige Katekismus har sagtens været 
Italieneren Baldassarre Castigliones »Il Cortigiano«, hans politiske 
Dogmatik Macchiavellis »Il Principe«, den har sagtens hans Moder 
ladet oplære ham i, og han har opfattet deraf alt, hvad et ind- 
skrænket Hoved og et fordærvet Gemyt kunde rumme. Adelsmanden 
Baldassarre Castiglione gør store Fordringer til sin >fine Mand«, 
han skal være vel hjemme i Videnskaber og Kunster, uden at 
nedlade sig til bestandig pedantisk at lægge sin Viden for Dagen. 
Den Side af Mesteren har Henrik af Valois rimeligvis maattet lade 
ude af Betragtning. Men den »fine Mand« skal ogsaa kunne fægte 
som en Vaabenmester, være veltalende, have Svar paa rede Haand, 
indtage værdige og imponerende Stillinger, kunne danse som en 
»maestro di ballo«. Og Worms som Henrik III viser smilende 
Tænder, naar der er Udsigt til, at Kaarder skulle krydses i en 
Duel efter alle Kunstens Regler, han staar i Position, naar han 
modtager Hertugen af Guise, lægger kælent Hovedet paa Siden, 
naar han taler, afhasper med en stor Skoledrengs Tungefærdighed 
alenlange Fraser i Hof- og Kancellistil, nikker med fjollet Stolthed 
til Moderen, som for at spørge hende om, hvad Karakter hun vil 
give ham for hans Lektie, om han ikke har fortjænt Ug. Han 
spanker da strunk som en Hejre om paa sine tynde Ben, de 
lange Ørenlokker ringle mod hans Halskrave, og Helligaandsordenens 
Diamant-Stjærne dirrer paa hans sorte Fløjels Vams. 

Macchiavelli lærer Fyrsten at bryde sig fejl om moralske 
Betænkeligheder, naar han vil naa Maalet: sit Lands Storhed og 
Lykke, hverken at sky Mord eller Edsbrud paa sin Vej. Deraf 
har vel Katharina lært sine Sønner ikke at agte paa, om Blodet 
oversvømmede Paris's Gader, ikke at agte de Eder, de gav Liguister 
eller Huguenotter, men Maal som Landets og Folkets Storhed og 
Lykke laa udenfor disse blod- og hjærteløse Kongedrenges Fatte- 
ævne. De er ikke heller stærke nok til at være Skurke til Gavns, 
Religionen i Form af mørk Overtro stiger op for dem som et 
Spøgelse; Karl den niende dør i Vanvid og ser alt i Blod efter 
Bartholomæusnattens røde Drama, Henrik III pisker sig med 
Disciplinen og trækker Haarskjorte paa sin ømskindede Krop efter 
at have begaaet Mord, Mened og unaturlige Laster. De Konge- 

drenge blev aldrig voksne, krøb efter alle mislykkede Oprør mod 
Mama ydmygt til Korset for hende og gemte sig bag hendes 
sorte Fløjelsskørt. Worms gav et sikkert tegnet, i den fineste 
Detail gennemført Billede. Hvor var den pjattede, læspende Røst, 
det aandeløse rapmundede Ramseri, hvori Ordene faldt over hin- 
anden, den ondskabsfulde Gadedrengeagtighed , da han tror at 
have vundet Spil over Hertugen af Guise ved at udnævne sig selv 
til Høvding for Liguen, af slaaende Sandhed! 

Hertugen af Guise, »den skrammede« (le balafré), blev som 
sagt spillet af Fébvre. Kunstneren er kun af Middelhøjde, og man 
véd, at Henrik III, efter at have ladet sin Medbejler snigmyrde i 
Blois, forbavset maalte Ligets Længde og udbrød: Hvor var han 
lang! Fébvre kan ikke lægge en Alen til sin Krops Længde, og 
dog frembringer han en Virkning, som var han et Hoved højere 
end sine medspillende. Han har i Virkeligheden svaj Næse og 
et kort Ansigt, men ved en udmærket Maskering havde han op- 
naaet Guisernes Ørnenæse, Henrik af Guises spidse Hoved og 
høje Pande. Det brune Ar, der gik fra højre Øre, over Kinden 
ned under Skægget, manglede naturligvis ikke. I snævert sort 
Fløjl i første Akt, saa i skinnende og raslende Panser og Plade, 
mens Pagen bærer hans vældige Hjælm, derpaa i hvid og sort 
Atlaskesdragt , Kappe med høj, opstaaende Krave, bestandig med 
en uhyre lang Kaarde ved Siden, og det blinkende Dobbelhæfte 
af Staal truende i Bæltet, træder han frem med dundrende Hæle 
og klingende Sporer, denne Fyrste af Lothringen, der vil lade sit 
Hus afløse Huset Valois paa Frankrigs Trone. Han er af en 
stærk og raa Race. Han har ogsaa draget Nytte af Macchiavelli, 
om han end næppe har gidet læse hans Bog, men han bryder sig 
Pokker om Baldasarre Castiglione. Den middelalderlige Lands* 
knægthøvding staar ham i Sjæl og Krop, og naar han af Valois 
er bange for Religionen som en Neger for sin Fetisch, tror han 
af Guise paa Kirken som en Soldat paa sin Chef, som en Ind- 
banker af den Lydighed, som han fordrer af sine undergivne, 
som en Svøbe for de fordømte nye Tanker, der skal piske Hugue- 
notter og andre Oprørere til Døde, som en Sejersbringer for sine 
lydige Sønner over dem, der vil kny mod Himlens og Jordens 
Myndigheder. 

Fébvres sikre og myndige Kunst er ikke bange for at 
strejfe det komiskes Grænse. Man forstaar gennem det Billede, 
han giver, at denne fyrstelige Renommist, der lige saa vel kan prale 



Digitized by Google 



Teaterindtryk. 



397 



af sine Vaabenbedrifter som udføre dem, et Aarhundrede siden 
kan reduceres til en komisk Karikatur, til den italienske Maske- 
komedies »Capitan Spaventoc, Ætling af miles gloriosus, Fader til 
Jakob von Thybo og Didrik Menschenskræk. 

Hans Tale er høj, larmende som en Trompet, hans Be- 
vægelser større end andre Menneskers, hans Lidenskaber aaben- 
bare sig i mere ugenert Brutalitet end Kongens og Hofmændenes; 
han kommer fra et forholdsvis barbarisk Land, den Kondottiere, 
der stadig har Blikket fæstet paa det mørke, katolske Spanien, 
som paa den Magt, der skal bringe ham til Magten og ende 
Kampen in majorem Dei gloriam. En Duft af Kirkelatin følger 
med ham, blandet med Lugten af smeddet Metal. Han klemmer 
sin Staalhandske om sin Hustrus hvide Arm som om sit Kaarde- 
greb; hans Hjærte er koldt og haardt som hans Kyrads. Han 
vilde ikke faa Anfald af Anger efter ti Bartholomæusnætter, han 
vilde knælende takke den Gud, for hvem Røgen af Kætterblod er 
en sød Duft i Næsen. 

Atter og atter erfarer man, naar man har set en af dette 
Lands betydelige Skuespillere, hvor disse Mænd er intelligente, 
hvor de studerer deres Lands Literatur, dets Historie, dets Maler- 
kunst Det er klart, at baade Worms og Fébvre kender fransk 
Historiemaleri til Bunds. Endelig Mounet-Sully. Greven af Saint- 
Jlégrin, Hertuginden af Guises lykkelig-ulykkelige Elsker, ligner i 
Forfatterens Behandling ikke stort et Menneske, men ligner meget 
sin Tids ideale Teaterfigurer. Han er lige saa ædel og uegen- 
nyttig som Victor Hugos Hernani, som hans Gennaro i »Lucrezia 
Borgiac, eller som hans Didier i »Marion Delormec, lige saa rask 
til at drage Kaarde for at skaffe Æren og Dyden Hævn over 
Skændselen og Lasten som disse gæve Riddersmænd. Men Dumas 
har ikke ævnet at lægge en saa rig Lyrik i Munden paa sin 
Lysets Engel, en Lyrik, som ellers Mounet-Sully er Mand for at 
give Flugt og Fart i sin mesterlige Versdiktion, med sit herlige 
Organ, hvis Klang desværre synes at svækkes af en stadig Hæshed 
i det sidste Aarstid. 

Mounet-Sully individualiserer da sin Helt og maler ham 
som en Figur, der passer ind i det Billede, hvori Worms og 
Fébvre danner Hovedskikkelserne. Han klæder sig som Kongens 
andre »Mignons«, men viser straks, at han er af en anden Art; 
naar Saint-Mégrin kæmper for Kongens Sag, er det dels af loyal Vasal- 
troskab, dels af Had til sin Elskedes Tyran, Henrik af Guise. 

Men Stykket gaar længe sin Gang, før Mounet-Sully ret kan faa 
fanget vore Øren for, hvad han har at sige, om han end som 
altid fanger Øjnene, saa snart hans interessante Skikkelse viser 
sig paa Scenen. Forst da han udfordrer Hertugen af Guise, og 
man hører Tidens Bramarbas-Sprog i en ærlig troendes Mund, 
udslynget med Had og Trods, kan han komme i Aande. Et 
Stykke Mesterkunst leverer han, da Pagen bringer ham det Brev, 
som Hertugen har tvunget sin Hustru til at skrive til Saint Mégrin, 
hvori han indbydes til et Møde i Hotel Guise i Hertugindens 
Værelser og læser det i den Tro, at det er et Elskovsstævne, 
Hertuginden indbyder ham til. Mounet-Sully har her Mod til at 
udæske Latteren nede i Salen, naar han krammer Brevet og over- 
dækker det med Kys, jubler og springer om som en stor Dreng, 
svarer forkert paa alt, hvad Hertugindens Page og hans egen 
Vaabendrager siger til ham, mens Munden gaar som en Kæp i 
et Hjul, og Diktionen næsten bliver pjattende. Kunstneren har 
læst Brant6mes »Vie des dames galantese Saint Mégrins Elskov 
bunder lige meget i Brunst og i Sværmeri, som en Hofmands i 
de Tider nødvendigvis maatte det. Det kunstneriske Mod svigter 
ham heller ikke, da han træffer Hertuginden. Mens denne ligbleg 
og skælvende fortæller ham, at det er en Snare, han er gaaet i, 
hører han en lang Stund ikke efter for at stryge sin Haand op 
og ned ad den Elskedes blonde Haar og hvide Arme, for at 
sluge hende med et brændende Blik. 

Det indrømmes: Talentets Myndighed maa til, for at et 
saa dristigt anlagt Spil skal naa sit Maal, men her kroner Lykken 
Kækheden. Ti ingen høstede et saa dundrende Bifald nede i 
Salen som Mounet-Sully i denne Scene trods det, at der blev lét 
saa smaat, naar Saint Mégrin blev helt fjollet af erotisk Ekstase. 
Men han gjorde Figuren sand, paatvang alle Illusionen. 

Jeg erindrer hjemme fra, at under en Rossi-Forestilling paa 
Folketeatret, da Ernesto Rossi i Fremstillingen af Kong Lears 
Dødsscene vovede at vise Folk et virkeligt Billede af en døende 
Mand, brød der et Latterudbrud frem i en af Logerne. Det har 
uden Tvivl været en naiv Sjæl, som vilde have, at en Konge, 
før han dør, skulde drapere sig i sin hermelinsforede Purpur- 
kaabe, samle den om sine Ben, deklamere til det sidste og saa 
falde om, endnu i Faldet bevarende den kongelige Værdighed. 
Men Franskmændene, som ellers har nok af den gravitetiske Kunst 
og skatter den i deres gamle Tragedie, hvor den hører hjemme, 

forstaar, hvad Stil i Kunsten vil sige, og hvor hver Stil hører 
hjemme. Latteren, man hørte, stammede fra den sympatiske 
Forstaaelses , ikke fra Dumhedens Forbavselse. Men, som sagt, 
kun en betydelig Mand tør gøre, hvad Mounet-Sully gør, den 
Latter, en Middelmaadighed vilde høste, hvis en saadan vovede 
noget saadant, vilde vedkommende ikke have Grund til at glæde 
sig ved. 

Jeg skal dog gøre Alvor af at tage ud til Odéon og se 
Leconte de Lisles Versdrama »Les Erinnyesc med Musik af Massenet. 
Jeg har altid holdt af Leconte de Lisles aand- og kunstfulde Lyrik, 
men jeg er altid bange paa en Nutidsdigters Vegne, naar han vil 
gøre igen, hvad Grækerne har gjort saa Pokkers godt. 

Af Sardous og Deslandes's »Belle Mamanc paa »Gymnase« 
synes jeg ikke man lærer stort. Det er morsomt, og som alt, 
hvad Sardou gør af Lystspil, godt sat sammen, Opførelsen er al 
Ære værd, men en nærmere Analyse af Stykket og Spillet vilde 
næppe more mange af »Tilskuerensc Læsere. 

S. SCHANDORPH. 

1 »Nationaløkonomisk Forening«s Februarmøde, hvor Fri- 
havnsspørgsmaalet diskuteredes, bemærkede Konferensraad Levy 
bl. a., at selv om vi fik en Frihavn i København, og selv om vi 
paa andre Maader begunstigedes af Forholdene, kunde vi dog 
aldrig vente at naa saa vidt frem i økonomisk Henseende som 
Hamborg og Bremen. Vi manglede, sagde han, Energi, Fore- 
tagelsesaand og Dygtighed. Hovedansvaret for disse uheldige 
Forhold, mente han, laa hos vore Skoler. 

Jeg tror, Konferensraaden har Ret. Der er næppe Tvivl 
om, at vi med vore Børns Undervisning og Opdragelse ere inde 
paa et Skraaplan, der alt nu medfører Følger, der ere betænkelige T 
men som kan blive skæbnesvangre nok, naar der ikke drejes af i Tide. 

Der er talt saa mange Ord om Skolen og Livet, om deres 
enge Forbindelse og om, at den første skulde være en Indvielse 
til det sidste. Men hvad vil dette da egentlig sige? Hvilke 
Fordringer stille Mennesker og Liv til hinanden? 

For det første har enhver den største aktuelle Interesse af 
at naa frem til gode økonomiske Livsforhold. Herom vil alle 
være enige. Saa maa ogsaa alle være enige om, at Skolen skal 
give sine Elever de fyldigst mulige almene Forudsætninger for, at 
de kan tjæne deres Brød, helst saa meget, at det rækker lidt 
længere end til Sulteføde. 

Men hermed er Skolen endnu ikke færdig. Kommer et 
Menneske ikke længere end til at arbejde for sit eget Velvære, er 
han — væsentlig set — ligegyldig for Samfundet, han naar aldrig 
længere end at blive en aandlig Spidsborger, skikkelig eller 
uskikkelig, som det falder sig, men indifferent overfor Samfundets 
og sin egen aandlige Udvikling. Skolen har altsaa yderligere 

den Opgave at lægge Grundvolden for sine Elevers Samfunds- 
dannelse, at give dem den gode Vilje og det aabne Øje for, hvad 
der er godt, smukt og menneskeværdigt, at udvikle og vænne 
dem til at søge Sandheden og til at kunne forstaa andre. Og i 
det den øver dem i at tænke sundt og rigtig — i det den skærper 
deres sunde Sans, skal den lede dem ind paa Selvudvikling og 
Selvopdragelse og derved fremme deres Ævne til aandlig og prak- 
tisk Selvhjælp — m. a. O.: den skal samtidig undervise, modne 
og opdrage. Kortest kan dens Opgave udtrykkes i de Ord, at 
den skal stræbe at gøre sine Elever dygtige og gode. 

Og Skolen har en særlig stærk Forpligtelse til at løse 
denne store Opgave, ti den stiller sig frem som den, der har 
Ævnen til at lede Barnet frem, og dette bliver af saa meget større 
Betydning, som et sørgelig stort Antal Forældre leve i den Vild- 
farelse, at Ævnen til at opdrage kommer af sig selv med Forældre- 
værdigheden. Hos dem kan Skolen ikke vente Hjælp, som den 
er tjænt med. 

Løser Skolen nu denne Opgave? 

Af dens Frugter skal vi kende den! Og enhver, der har 
Lejlighed til at følge Disciplene et Stykke ud i Livet, véd, hvor 
svage de Spor ere, Børneundervisningen efterlader sig. Der er 
paa Jordkloden ikke saa flygtigt et Stof som den moderne Skoles 
Kundskaber — de forsvinde med utrolig Hurtighed og efterlade 
sig intet eller saa godt som intet Spor. Og saa er der en gabende 
Kløft mellem Skole og Liv; dette er for Disciplene som en vildt 
fremmed Verden. De skulde møde i det med stærk og god Vilje 
til at lære, med Iver for at gøre deres Pligt, med Ungdommens 
hele ideale Haab om at naa langt frem — de møde som ube- 
hjælpsomme Stakler, uden Vilje, uden Ærgerrighed, uden sund 
Sans overfor praktiske Forhold, uden Ævne til Selvhjælp og 
med en sygelig Angest for Anstrængelse. 

At Talen her er om Gennemsnittet, ikke om de enkelte 
særlig dygtige Naturer, behøver næppe at nævnes. Men at der 
med denne Begrænsning ikke er Spor af Overdrivelse i det sagte, 
vil bl. a. fremgaa af Udtalelser — de ere fremførte offentlig og 
refererede i Blade og Tidsskrifter — fra Mænd, der staa i Spidsen 
for eller ere knyttede til store Institutioner, hvor mange unge 
Mennesker ere i Virksomhed, og alle disse Udtalelser samles i, at 
det unge Folk gennemgaaende er slapt, uudviklet, energiløst, uden 
Ævne eller i alt Fald uden Vilje til at lære. Det hævdes, at al 

deres Id og Tragten gaar ud paa at opnaa en lille Stilling med 
lidet og let Arbejde, uden Ansvar, men med fast Løn. Trang til 
Udvikling, Higen efter at komme frem kende de ikke, de ere 
magelige og døsige. Men det er ikke at leve — det er at vegetere. 

Der er for Tiden — ved Siden af mange private Manuduk- 
tionsanstalter — 13 lærde Skoler alene i København, og der di- 
mitteres 400 Studenter om Aaret til Universitetet. Til Besættelse 
af Embeder, til Sagfører og Lægestillinger vil sagtens 100 Studenter 
om Aaret være mere end nok. Overskuddet bliver saaledes 300. 
Hvis dette store Antal var Vidnesbyrd om stærk aandlig Tørst og 
Trang til Udvikling eller om en Vilje hos Forældrene til at give 
deres Børn den videst gaaende Undervisning, det nu en Gang er 
muligt at faa i vore Skoler, da var Forholdet saare glædeligt. 
Men det er ikke saaledes. København er et Stykke af en Stor- 
stad og desuden Residens- og Universitetsstad. Dette er stærkere 
bestemmende, end man ved første Øjekast skulde tro. Ligesom 
de unge Folks Hu i en Militærstats Hovedstad staar til Lieutenants- 
Epauletterne, saaledes staar den her til Studenterhuen. Det aka- 
demiske Borgerbrev er et Slags aandligt Adelspatent. Latinskole- 
drengen drømmer sine lyrisk -fantastiske Drømme om Aandens 
Frigørelse sammen med Legemets fra Skolebænken; han drømmer 
om, at naar han først er bleven Student, saa har han naaet 
nogenlunde det højeste, man kan naa her i Livet, og saa glider 
man ganske magelig og behagelig over i de mest indflydelsesrige 
Stillinger, han er blevet »en gefærlig Fyr«, Herre i Aandernes 
Rige, Pallas Athenes Søn, han synes, han har en Pligt til at være 
Aandsaristokrat, og han mener, det er hans Ret at blive betragtet 
som en Allerhelvedeskarl. At Universitetet i de fleste Tilfælde 
bereder ham en Skuffelse — at det med sit Skoleinventar, sine 
Diktatforelæsninger, Manduktører og sin Læren Lektier minder 
mere om Skolen, end det er helt foreneligt med en Aandsaristo- 
krats Værdighed, det hindrer ikke næste Aargangs Russer i at 
møde med de samme gyldengolde Drømme. 

Men hænder det — hvad det jo gør — at den unge Stu- 
dent ikke gaar Universitetsvejen, men med sit Adelsbrev i Lommen 
træder ind i en praktisk Livsstilling, saa er han i den fremmede 
Verden, saa maa han gøre bitre Erfaringer om, at det er nødven- 
digt, han begynder helt for fra med at lære, og det efter ganske 
andre Regler og Love end dem, han hidtil har kendt og er kom- 



Digitized by Google 



Skolekritik. 



403 



men i Vane med — han leder efter et passende Udbytte af sine 
12 Aars Arbejde i Skolen, og han leder forgæves. 

Enhver forstandig Mand vil spørge sig selv: »Hvilket For- 
hold er der mellem det Arbejde, jeg udfører, og det Resultat, det 
bringer mig?c — Og naar han bruger en fornuftig Økonomi med 
sin Tid og sin Arbejdsævne, vil han stræbe at indvinde det størst 
mulige Resultat med det mindst mulige Arbejde; gør han ikke 
det, er der et Spild af Kraft. Men naar der nu er dette under- 
lige Forhold mellem den lange Skolegang og den Valuta, den 
bringer for Livet, saa kan man vel sige, der er noget galt paa 
Færde. 

Imidlertid, Universitetet staar jo efter vedtagen Forudsæt- 
ning mellem Skole og Liv. For saa vidt kan Latinskolen sige: 
»Vi dimittere ikke til Livet, men til Universitetet. Det er denne 
Højskole, der skal føre den unge Student videre, og det er den, 
ikke os, der maa bære Ansvaret for, hvorledes han rustes til 
Livet«. Meget kan indvendes mod dette Raisonnement, men noget 
rigtigt er der maaske ved det. 

Anderledes er Borger- og Realskolens Stilling. Naar und- 
tages de forholdsvis faa, der gaa til Landbohøjskolen, polyteknisk 
Læreanstalt og lignende Institutioner, sender den sine Disciple 
direkte ud i Livet: til de offentlige Kontorer, til Handelsforret- 
ninger og Værksteder — og her har den unge i strængeste For- 
stand Brug for Ævnen, Vanen til Selvhjælp — nu endogsaa langt 
mere end tidligere. I ganske særlig Grad gælder dette Værkstedet. 
Dette er — som Regel — ikke nogen Fagskole. Det var det 
under Lavsvæsnet. Da det blev hævet, løsnedes mange hæmmende 
Baand. Men der gik ogsaa meget tabt, som var godt, og som 
ikke senere er blevet erstattet. Lavsmesteren skulde dimittere sin 
Lærling til Svendeprøven, og det var ham en Æressag, at Drengen 
bestod godt. Ti de gamle konservative, patriarkalske Mestre, der 
skulde bedømme Prøven, lod sig ikke stikke Blaar i Øjnene — 
Svendeprøven skulde være Udtrykket for solid , gennemgaaende 
faglig Dygtighed. Der var noget spartansk i disse Forhold. 
Individet maatte underordne sig Faget. »Bevis, du er en dygtig 
Haandværker, ellers er der ikke Plads for dig«. 

Nu er det anderledes. At en Mand nu er Haandværks- 
mester, medfører aldeles ikke, at han har Dygtighed i sit Fag, 
eller at lian ævner at være Lærer og Vejleder for sine Lærlinge. 

Ej heller har han nogen Interesse i at give dem faglig Dannelse — 
hans Interesse er at udnytte dem som billig Arbejdskraft. 

Og den unge Lærling — hvorledes gaar det ham? — Han 
kommer fra Skolen, proppet og fyldt med Bogens uforstaaede 
Ord, vant til at modtage, vant til at huske mekanisk. Men at 
være med selv, sætte et Stykke af sin Personlighed ind paa sit 
Arbejde, iagttage, øve sig, lære af hvad han hører, og hvad han 
ser, bruge sin sunde Sans til at hjælpe sig frem, det forstaar han 
ikke, det har han aldrig lært. Og i det han ser sig udnyttet som 
Arbejdskraft, føler han sig i en Ufrihed, der ikke avler andet 
Livsmaal hos ham end det at blive fri — at faa Titel af Svend. 

I heldigste Tilfælde underkaster han sig den frivillige Svende- 
prøve. Men den garanterer ikke stort. For det første er der 
ingen Sikkerhed for, han har lavet Prøven uden fremmed Hjælp, 
og dernæst beviser den jo i ethvert Fald ikke andet, end at han 
kan frembringe en bestemt Art af Genstande — ikke, at han er 
gennemdygtig i sit Fag, 

Ved et offentligt Møde sidste Vinter fortalte en Lærer fra 
teknisk Institut (hans Ord blev refererede i Bladene; jeg er alt- 
saa berettiget til at anføre dem), at det var ganske almindeligt, 
der til Insti tutet kom ældre Lærlinge, som ikke forstode sig en 
Smule paa deres Profession, og som nu søgte i Løbet af et halvt 
Aar eller saa at naa saa langt frem i en eller anden Specialfær- 
dighed, at de kunde lave et Svendestykke. 

At der findes enkelte udmærket dygtige Haandværkere, 
udelukker naturligvis ikke den Sandhed, at Middelmaadigheden, og 
hvad der er under denne, er Reglen. 

Og hvorledes gaar det saa med den Del af Livet, der ligger 
uden for den egentlige Erhvervsvirksomhed? 

Vore Dage med den stærke Deltagelse i det offentlige Liv 
og med den gennem hurtige Kommunikationsmidler stadig voksende 
Horisont bringe Spørgsmaal nok paa Dagsordenen. Derfor ere vi 
saa stærkt raisonnerende. Men i skærende Modsigelse hermed 
staar det, at der er saa sørgelig faa, som virkelig kan tænke. 
Frasemageri træder i Stedet for Tanker, løse og tilfældige Indtryk 
og Opfattelser i Stedet for alvorlig Søgen efter Sandhed og Ret- 
færdighed. Og af denne Mangel paa Tænkeævne udspringer igen 
en hel Del af den Slaphed og moralske Ynkelighed, der tit nok 
er bleven nævnet som karakteristisk for vor Tid. Vi kan tale 

højt nok om stærke Følelser og Moralitet. Méh en Følelse er kun 
grumme lidet værd, naar den ikke anbringes paa sin rette Plads. 

Har ikke Retfærdsfølelsen taget Skade af denne Mangel paa 
aandlig Modenhed? Træffer man ikke over alt Mennesker, der 
nok saa rask dømme om Ting, de ikke har fjærneste Kendskab 
til eller Ævne til at sætte sig ind i, og er det ikke ganske alminde- 
ligt, at man først dømmer og derefter lader det komme an paa 
et Tilfælde, om man lærer den paadømte Sag at kende? 

At en Dom bør hvile paa Præmisser, og at disse bør være 
prægede af sædelig Alvor og samvittighedsfuld Forsigtighed er en 
Sandhedssætning , der kun overleves af grumme faa. Man kan 
vel blive enig om, at denne overfladiske Dømmesyge er Udtryk 
for en aandlig Letfærdighed, der er nok saa demoraliserende som 
den legemlige. 

Hvorfor har nu Skolen sin Andel i Skylden for disse uhel- 
dige Forhold? 

Fordi den arbejder galt — fordi den i sin Undervisning 
lægger Hovedvægten paa det ornamentale. Den propper, og den 
fylder, men den former og modner ikke. Den giver Kundskaber 
nok, men herved bliver den i alt væsentligt staaende. Den giver 
ikke Plads for den Sandhed, at en Kundskab, der ikke kan om- 
sættes til Fremme af Udviklingen — den praktiske eller den 
aandlige — den er kun Pynt og Pryd, den kan skinne i Øjnene 
og dupere, men den er og bliver kun et Repræsentativ, der ikke 
kan indløses med Valuta eller bruges som Driftskapital i Livet. 

Skulde der være nogen, som tror, at man kan blive dygtig 
og god paa Grundlag af en overlæsset Hukommelse? Og disse 
»nogen« — véd de da ikke af egen Erfaring, at de 9 /io af alt 
det Lærestof, Skolen bruger en halv Snes Aar om at proppe i 
sine Elever, bliver borte paa en ganske kort Tid, og at man for- 
gæves vil lede efter den Modenhed, alt dette skulde have afsat! 

Ikke at Hukommelsens Uddannelse skulde staa uden for 
Skolens Opgave. Tværtimod! Der er jo Brug nok for den i 
Livet. Derfor maa den ogsaa øves og styrkes, og Eleven maa 
lære at støtte og kontrollere den ved at knytte den til Forestil- 
linger og Associationer. Men naar han vænnes til alene eller 
dog væsentlig at bruge den i Stedet for sund Omtanke, saa avler 
det aandlig Ladhed. 

Er det ikke en ligefrem Synd, her begaas mod Børnene! 
Skolen skulde være en Forberedelse, en Indvielse til Livet, — det 

er den ikke. Og saa skulde den tillige være et Afsnit af selve 
Livet. Vi leve ikke saa længe, at vi har Raad til at anvende lO 
Aar til at bygge et Hus, som ikke er til at bo i. Barndommen 
er ogsaa et Afsnit af Livet, og Barnet har Krav paa at leve 
aandlig med efter sine Kaar og de Former, der passe for det. 
Men nu behandles Eleverne som revnede Krukker. Der fyldes 
stadig i dem, og de kan holdes fulde, saa længe Paafyldningen varer* 
trods alt det, der løber ud gennem Rævnen. Naar saa Paafyld- 
ningen holder op, løbe de lørre. 

Det hele er en ilde Anvendelse af Kræfter. Ti det gaar 
med Aanden som med Legemet: den kan kun udfolde en vis* 
begrænset Arbejdsævne. Derfor bliver denne en Kapital, der 
skal anbringes paa fornuftig Vis, og den Del af den, der anvendes 
til Propning og Ornamentering, den er sat udenfor frugtbringende 
Omsætning. 

Og Skolebøgerne! De ere — enkelte hæderlige Undtagelser 
fraregnede — byggede over Propningsprincippet — tørt, stramt* 
skematisk, kedelig. De er Skeletter uden Kød og Blod, i Ordets 
egentlige Forstand til at lære uden ad, uden Forsøg paa at 
fængsle og interessere, og det var dog det, de først af alt skulde. 
De skaffe sig da heller ikke Indpas hos Barnet ad anden Vej end 
gennem den strænge Pligt — du skal. 

Hostrup tegner i sin Rus- Kantate et ganske træffende Bil- 
lede af det hele. Det er Rektor, der opflammer Disciplenes Iver: 
»Du maa ase og samle lidt af alt, helt og halvt, det ny og det 
gamle, det sure og det vamle, Visdom og Pjat, alt i en Vælling, 
saa har du en Skat, saa er dig hele Verden opladte. Og saa 
læse Børnene: »Arbe mirbe marbe murbe«. 

En Mand, der vil skrive en Skolebog, særlig en fortællende* 
burde — foruden at have indgaaende pædagogisk Forstaaelse af 
sit Fag — tillige være Stilist. Naar Talen er om at skrive en 
populær Bog til Underholdning og Belæring for Børnene, saa 
kræves det, at Sproget skal være let, smukt og tydeligt, uden 
Knuder og Knaster; det fordres, at de anvendte billedlige Udtryk 
skal vælges med kunstnerisk Smag, at de skal støtte Opfattelsen 
og anskueliggøre Skildringen. Men Lærebøgerne, de maa gærne 
være kedelige, de maa gærne være skrevne i et slet Sprog, de 
har Lov at være lærde, ubegribelige for Børnene, og det gør ikke 
noget, at de bruge billedlige Udtryk uden Liv og Anskuelighed, 
uden Tydelighed, Billeder, der ved at gaa i Arv fra Bog til Bog> 

fra Oplag til Oplag, have hævdet sig en Ret til" at faa Tabu 
over sig. Det er vort Modersmaal, dette forunderlige, levende 
Væsen, gennem hvilket vor Udvikling gaar, og som skulde være 
Genstand for vor Kærlighed og Ærbødighed — det er det, man i 
Skolebøgerne har Lov at behandle med ufin eller ukyndig Haand. 
Ikke skulde det være urimeligt at antage, at denne Skolebogs- 
manér skyldes en aandløs Efterligning af aandløse videnskabelige 
Skrifter. Mere end én Videnskabsmand har vundet Navn for 
Lærdom ved at skrive en Bog, ingen kunde forstaa. Men Sand- 
heden er nok den, at enhver Tanke, der er tænkt færdig, ogsaa 
kan udtrykkes i fattelig Form; herefter viser da den knudrede 
Form hen paa knudret Tænkning. Og naar saa Eleven ved 
Eksamen arbe mirbe marber sin Lektie op med Bogens Ord, saa 
duperer han Tilhørerne, tit nok Læreren med, fordi denne lægger 
sin Forstaaelse i Ordene uden at undersøge, om den ogsaa er 
Barnets. — Er det ikke ornamentalt? 

Og hvorledes vil det vel være muligt i en Skole, der virker 
efter Propningsprincipet , at holde Disciplinen oppe i de stærkt 
overfyldte Klasser uden en betydelig ydre Tvang. Dette i For- 
bindelse med Umuligheden af gennem Hukommelsesundervisning 
at forædle Sindene giver som Resultat Raahed. 

Lad os se lidt paa Skolens Samfundsmoral. 

Efter denne er den flittige og paapasselige Dreng den gode 
Dreng, der faar sin Belønning: Ros og smukke Karakterer. Og 
for Skolen er den dovne og uefterrettelige en slem Dreng, der 
faar sin Straf: daarlige Karakterer og mange Skænd og mange 
Prygl. Men neden under denne Skolens Moral udvikler sig en 
anden mellem Drengene, der er Skolens stik modsat. Efter Skolens 
Moral maa en Dreng ikke være uærbødig eller næsvis mod sin 
Lærer — efter Drengenes er det netop en rask Fyr, der kan finde 
paa rigtige Løjer. Hvad der kan præsteres paa dette Omraade, 
erindrer sagtens enhver fra sit eget Skoleliv. Det er en ligefrem 
barbarisk Grusomhed og Hjærteløshed, der kan komme frem blandt 
Skoledrenge, og Jorden herbergerer ikke mere forpint Skabning 
end en Lærer, der ikke kan »sætte sig i Respekt«. Efter Skolens 
Moral er det strafbar Handling at »snyde« , efter Drengenes er 
det fair. Og saaledes i det uendelige. Drengene have ikke Skolens 
Moral skreven i deres Hjærter, og Skolen hævder sin Moral aldeles 
drakonisk med Stokken. Der er mere end én Skole i København 
(Latin- og Almueskoler taler jeg ikke om; de have Særstillinger), 

hvor Spanskrøret i Timerne har sin Plads paa Katedret, naar det 
ikke netop er i Funktion, mens det i Frikvartererne truende vip- 
per i den inspektionshavende Lærers Haand. Men Propning og 
Prygl er netop Virkeliggørelsen af de fleste Forældres Ideer 
om Undervisning og Opdragelse. Derfor er der Trivsel i den 
Slags Skoler, 

Men al den megen Straf er ødelæggende for Barnets Moral. 
Der er en iøjnefaldende Lighed mellem den intellektuelle Op- 
dragelse, der hviler paa Ornamenterings- og Propningssystemet, 
og den moralske, der støtter sig paa Prygl. Under Propningen 
kvæles Tanke- og Erkendelseslivet, under Behandlingen med Prygl 
kvæles den moralske Sans. Det kommer hurtig dertil, at Barnet 
ikke skræmmes af selve Overtrædélsen , men kun af Frygten for 
Opdagelse, fordi denne fører Straf med sig. Men naar en Usand- 
hed ikke bliver opdaget, saa er den intet, og et Snyderi, der 
lykkes, avler endog Tilfredsstillelse. Dette er Demoralisation, og 
for den bærer Skolen Ansvaret. Dette og mere har jeg sagt i 
pædagogisk Forening. Ingen modsagde mig. Skulde nogen tvivle 
om, at jeg har Ret, saa lad ham spørge Drengene selv. 

Der har været ført mange lærde Stridigheder om, hvorvidt 
Børnene fødes gode eller onde. Størst Tilslutning har den tørste 
Antagelse fundet. Man taler jo saadan i al Almindelighed om 
»de uskyldige Børn», om man end i en Smule Modsætning hertil 
undskylder Ting, der i sig selv kunde være temmelig graverende, 
ved at minde om, at Synderen jo kun er et Barn, »der ikke har 
bedre Forstand«. Denne Meningsløshed rummer alligevel Sand- 
heden. Sagen er, at Børn virkelig er uskyldige, hvad Erkendelse 
angaar. At derimod deres Drifter og Instinkter ikke ere af 
helt uskyldig Art, derom kan man bl. a. overbevise sig ved at 
iagttage den raffinerede Grusomhed, hvormed de ofte pine deres 
mindre Søskende. Man er jo nu saa temmelig enig om, at ethvert 
civiliseret Menneske i sine første Aar gennemløber de samme Trin 
af Karakterudvikling, som den barbariske Race sad inde med, 
fra hvilken han nedstammer. For saa vidt ere Barnets Fore- 
stillinger, Følelser og Drifter hverken gode eller onde, eller baade 
det ene og det andet. De ere en Slags aandlige Naturkræfter, 
der lade sig benytte baade i det godes og ondes Tjæneste, alt 
eftersom det Princip, der styrer dem, peger i den ene eller anden 
Retning. 

Det gælder her at stille Diagnosen. Naar den erfarne Læge 
undersøger sin Patient og ser, han har Feber, saa véd han, at 
der er noget i Vejen. Men hvad der er i Vejen, véd han derfor 
ikke. Ti Feberen er ikke Sygdommen, men Sygdomsfænomenet. 
Paa samme Maade gaar det med Barnets aandlige Sygdomme. 
Det, vi se: Ufordragelighed, Genstridighed, Løgnagtighed, er altid 
eller næsten altid et Udslag af Grundondet, ingenlunde dette selv. 

At finde Grundondet og behandle det, værnende og skaan- 
ende hvad der er godt i Barnet, det er Opdragerens Opgave. Men 
-at behandle alle ens, efter Fænomenerne, og at straffe alle ens, 
med Stokken, det er en brutal Form for Retfærdighed, der rummer 
en Mishandling af den enkelte. Og dog kan der — tilsyne- 
ladende — opnaas gode Resultater ved denne Masseopdragelse. 
Ti Fænomenet lader sig fortrænge ved Magtanvendelse. Det er 
det, man ser. Men at Grundondet endda florerer, kun gennem 
andre Livsytringer, og at den megen Straffen oven i Købet avler 
Had, Bitterhed, Hykleri, Sløvhed eller Trællesind, det er det, man 
ikke ser. 

Hvor tit hænder det ikke, at Læreren straffer i Heftighed. 
Vi skal jo dog revse vore Børn for at forbedre dem, ikke for at 
faa et Afløb for vor egen Vrede. Barnet mærker saare snart, 
hvad der ligger bag Straffen, og straffe vi paa anden Baggrund 
end en fuldstændig klar Bevidsthed om, at der er det rette For- 
hold mellem Maal og Midler, saa gør vi mere Fortræd, end vi i 
en Hast kan bøde paa. Ti uretfærdig Straf gjør Barnet bittert, 
haardt eller forknyt. 

At saa mange Opdragere — Forældre og Lærere — gaa 
til deres Opgave uden al Forberedelse, uden Gnist af Kendskab 
til den og uden Spor af Anelse om, hvor vanskelig den er, ligger 
enten i, at de stole paa deres Instinkt, eller i, at der til enhver 
Tid er visse almindelige Principper og Traditioner angaaende 
Børneopdragelse, der ligesom ligge i Luften, og som de komme 
til uden Anstrængelse. Men nu er Forholdet det, dels at mange 
saadanne Grundsætninger allerede ere opgivne som fejlagtige eller 
ligetrem skadelige, inden de som Tradition naa ud i Verden, dels 
at det er nok saa vanskeligt at anvende en Grundsætning som at 
opstille den. Og saa bliver Opdragelsen derefter. 

Det hænder da ogsaa tit nok, at Opdrageren river mere 
ned, end han bygger op, i det han ikke handler ud af en fornuftig 
Overbevisning om, hvad der gavner Børnene, men kun aabner en 

Tilskueren. 1889. 27 

Ventil for det, der tilfældigvis for Øjeblikket er oppe i ham selv T 
godt eller ondt, Skæmt eller Alvor. Snart formaner han, snart 
tugter han, snart præker han ophøjet, snart praktisk Moral, snart 
præker han Forsagelse, snart docerer han Læren om ikke at lade 
sig gaa paa, snart vil han have Ydmyghed, snart Stolthed, alt 
mellem hverandre, ligesom hans Humør er. Et Ord eller Indfald 
af et Barn vækker den ene Dag hans Bifald og opfattes som en 
Morsomhed. Den næste Dag stemples det som en Næsvished og 
drager Straf efter sig. 

Og saa denne ganske almindelige, hæslige Misforstaaelse, 
at Opdrageren altid skal have Ret, Børnene altid Uret. Kan der 
begaas styggere Uretfærdighed end den, ikke at ville give dem 
Ret, naar de har det. »Man maa holde paa sin Autoritetc, siger 
Opdrageren. Ja vist, en dejlig Autoritet! Som om Barnet et 
eneste Øjeblik var i Tvivl om, hvad Slags Fødder det er, den 
staar paa! Er det at lære de unge Sandhed og Retfærdighed? 
Er det Kærlighed? 

Sagen er jo den, at Barnet ikke opdrages ved Formaninger 
eller Prygl eller noget andet Middel alene, saa lidt som ved en 
Sammensmeltning af dem, men gennem hele det Liv, det lever, 
gennem den Luft, det aander, gennem det Vaneliv, det faar. 

Det synes ikke rigtig at være gaaet op for den almindelige 
Bevidsthed, hvilken Magt der ligger i Vanen netop paa det pæda- 
gogiske Omraade. Det synes ikke at staa klart, at det voksne 
Menneske for en ikke ganske ringe Del er et Produkt af Barnets 
Vaneliv. Enhver véd dog, hvor svært det er at bryde med 
Uorden, Dovenskab, Løgnagtighed og sligt, naar disse Fejl ere 
blevne til Vane. Og det skulde vel være indlysende, at naar et 
Barn hele sin Skoletid igennem er vænnet til aandlig Ladhed ved 
stadig at lade sig proppe og fylde og ved anden død Gerning, 
saa bliver det ham mere end vanskeligt at bryde med denne 
Unatur, naar han kommer ud i Livet — han véd ikke, hvad det 
vil sige at gøre en aandlig Anstrængelse, at tage et viljestærkt 
Tag i sig selv og gennem Skuffelser og Nederlag frelse sig ud af 
Slaphedens Hængedynd. Han lader sig ganske rolig drive af 
Sted — saa faar Skæbnen føre ham, hvorhen den vil. 

Men naar paa den anden Side Barnet lige fra første Færd 
paa forstandig Vis holdes til, hvad der er godt og rigtigt i moralsk 
og intellektuel Henseende, saa vil man ogsaa faa at se, hvad godt 

der gennem Vanen kan bringes frem i en Menneskesjæl: Flid, 
Orden, Sanddruhed, Omgængelighed, Iagttagelses- og Tænkeævne. 
— Og det ganske simple Underlag for den fornuftige, rationelle 
Anvendelse af Straf er, at man med den i Baghaanden kan frem- 
kalde en god Vane, kun at det sker saaledes, at Straffen ikke selv 
bliver til Vane. 

Der er ikke et eneste Omraade i Skolens Liv og Virk- 
somhed, uden det fra Tid til anden har været gjort til Genstand 
for haarde, men berettigede Angreb. Hvorfor saa ikke være op- 
mærksom paa, at denne Række af urigtige Led ved Sammen- 
lægning maa give et ganske urigtigt Facit! Den alm. Forberedelses- 
eksamen, der nu slutter Skolegangen, kan i og for sig være en 
meget god Eksamen, men der er det mislige ved den, at den 
tages lettest — og altsaa sikrest — paa Hukommelsesgrundlaget. 
Og da Skolerne — som Regel — ikke sætte deres Interesse i at 
uddanne til Livet, men til Eksamen, saa bliver deres Arbejde ikke 
modnende og opdragende, men ornamenterende — Eksamens- 
stræv ! Hvorledes det under disse Forhold gaar den store Mængde, 
der allerede forlade Skolen ved Konfirmationsalderen, er let at 
tænke sig. 1 ) 

Der maa foretages en gennemgribende Omordning: Vi maa 
bort fra det proppende og fyldende og lægge Vægten paa det 
udviklende og modnende samt paa Færdighederne — Regning og 
Skrivning, særligt naturligvis Retskrivning. Saa maa man ogsaa 
bort fra den Masseundervisning, hvor alle skæres over én Kam. 

Grundlaget for al virkelig Kundskab, for enhver rigtig Slut- 
ning og enhver fornuftig Handling, er Iagttagelsesævnen. 
Udviklingen af denne maa derfor gaa som den røde Traad gennem 
hele Undervisningen. Paa Iagttagelsen af det enkelte bygges Er- 
kendelseslivet og Tænkeævnen op. Den almindelige, uvidenskabe- 
lige Tænkning har sin Teknik lige saa vel som den videnskabe- 
lige, og i denne Teknik kan og bør Børnene praktisk indøves. 
De skal vænnes til at tænke, vænnes til at søge Sandheden. 
Herigennem grundlægges ogsaa deres moralske Ansvarsfølelse. 
Hvorledes deres religiøse Liv senere vil forme sig, raader Skolen 
ikke for. Men hvad den kan gøre, er dette: Gennem Indøvelse i 
Retfærdighed og Sandhed at give sit Bidrag til, at Børnene, naar 



*) 1 Gennemsnit dimitterer Borger- og Realskoler kun Vs af deres Elever til 
alm. Forberedelseseksamen. 

de komme ud i Livet, hverken henfalde til Raahed eller til et 
hykkelsk, tankeløst eller mageligt sædeligt Liv. 

Hvorledes Undervisningen ellers skal ordnes, hvorledes 
Fagene maa indsnævres paa visse Omraader, udvides paa andre, 
hvorledes Hensynet til Livet skal gennemsyre det hele, bliver et 
Spørgsmaal for sig. Man løber ikke til dets Løsning. Men er det 
et sent og besværligt Arbejde at bringe Skolen ind i en god 
Skure, ja, saa er der jo ingen Tid at spilde. Og Initiativet maa 
tages privat. 

N. Juel-Hansen. 

Du gode Gud, hvilken Udstilling i Aar! — Dette er den 
matteste, den tarveligste, den ynkeligste, vi i mange Aar har set. 

Vidste man ikke bedre, maatte man tro, at den danske 
Kunst atter var falden i Dvale, at den var bleven træt af at søge, 
træt af at arbejde, og havde lagt sig blødt til Rette i de gamle 
Puder, med den Hr. Sørensens Nathue ned over Ørerne, som altid 
hænger vor Nation beklageligt nær ved Haanden. En urimelig 
mandstærk Armé af Udstillere (c. 250) har givet Møde; faa af dem 
viser os, at de kan noget, endnu færre at de vil noget. Dilet- 
tantismens nette og lette Varer fylder i Aar en rum Plads i Kunstens 
hellige Haller. Det sørgeligste er, at Kunst og Dilettantisme dér 
har klynget sig saa tæt til hinanden, at man har vanskeligt ved 
at sé, hvor den ene ender og den anden begynder. 

Jubelaaret i Fjor førte en Række Kunstudstillinger frem, den 
store nordiske, den store franske, Udstillingen af den Hirsch- 
sprungsche Samling, af Forsbergs »Heltedød«, af van Beers' rejsende 
Lager o. m. a., Udstillinger med gode og daarlige Sager, men som 
i hvert Fald syntes byde vore Kunstnere en Rigdom af friske og 
æggende Indtryk. Vilde disse Indtryk ikke faa for stor en Magt 
og røve mange deres Fodfæste? Det var forrige Sommers Frygt; 
man ventede saa smaat paa den kommende Foraarsudstilling at 
finde en halv Snes Døtre af den berømte gule Dame og Landskaber, 
der efterlignede Sisleys og Monnets. Der kom intet af den Art, 
og man har Ret til at sige »Gudskelov«. Men Glæden over noget 
saa rent negativt kan dog ikke være stor, naar man næsten intet 
fornemmer til det positive Udbytte, Udstillingsindtrykkene burde 
have bragt. Et større Maal af Kraft og Mod, end det, der i Aar 
findes i den unge Slægts Billeder, havde man Ret til at vente. — 

Paa denne Udstilling er C. Holsøe en af de faa frem- 
trædende Repræsentanter for den unge Slægt. Hans Interiørbillede 
har nydt den Ære at blive overladt til den kgl. Malerisamling af 
»Kunstforeningen«. Maalt med Udstillingens Maal, er det et godt, 
et smukt, et udmærket Billede, og med hvad Maal man end vil 
maale det, bliver det altid et overordentlig rosværdigt Maleri, mange 
Samvittigheder maa føle sig betyngede overfor den utrættede Omhu 
i Gennemarbejdelsen, det viser. Der er Enkeltheder, der er beun- 
dringsværdigt nydeligt behandlede, ja, alt er paa en Maade nydeligt 
behandlet, det er utvivlsomt et modnere Arbejde end noget af dem 
Holsøe tidligere har udstillet Netop derfor drager man et stille 
Suk, idet man tænker: »Das also war des Pudels Kern!«. Det er 
et Mønsterbillede i Henseende til Gennemførelsen, det er intet mere 
og bedre. Der var dog i Holsøes ældre Billeder en vis Stemning, 
et Gran af Poesi, en kærlig Forstaaelse af den hjemlige Hygge i 
Stuens halvmørke Kroge, det nye Billede synes malt af en Haand, 
der maler hvad som helst med lige megen Grundighed og lige megen 
Glæde. Dermed være det ikke sagt, at alt i Billedet er lige godt 
Det mindst gode er selve den unge Pige, hvis Elfenbenshoveds 
Profil tegner sig knivsskarpt mod Baggrunden, og hvis blodløse 
Pergamentshænder gør et helt uhyggeligt Indtryk. Stuen og Klaveret 
bag hendes Ryg staar derimod smukt og fyldigt i Farve, Planterne 
ved Vinduet er rafineret sirligt smukt behandlede, deres graatonede 
Grønne har dog næppe en absolut Sandhed i Farveværdierne. 
Holsøe har en farlig Kærlighed for det delikate, den lader hist og 
her Stofkarakteren forsvinde under et ubehageligt slimet Overtræk. 
— At Gulvtæppet er kommet til at ligge i en Plan, der egner sig 
bedre for Flueben end for Menneskefødder, regner jeg for en af 
de mindst vægtige Anker, der kan fremføres mod Billedet. — 

Dette er maaske en lovlig kølig Anerkendelse af den Alvor, 
den Energi, den Dygtighed og den fine kunstneriske Intelligens, 
der ubestrideligt er Billedets højst priselige Egenskaber. Men alle 
disse Dyder strækker ikke til for at skabe Kunst, der kan mætte 
vor Sjæls Begær, der kan varme og glæde vort Hjærte. Bag 
Kunstværket ønsker vi at skimte en Kunstner, og ikke alene en 
Mand med et fintudviklet Øje og en behændig Haand, men en 
Person med Nerver, Blod og Sjæl, et Temperament, der meddeler 
sig til os og virkeligt har noget at sige os. 

Men Holsøe er dog i enhver Henseende en ren Engel mod 
de fleste andre unge Kunstnere, hvis Billeder ganske mangler det, 

man var berettiget til at vente og fordre af dem, nemlig Ungdom. 
Videst i satte Manérer er tre Professorsønner naaet, Paul Bloch, 
Adolf Hansen og Gustav Vermebren. Paul Bloch er ganske 
vist adskilligt bedre end de to andre, men ikke saa god, som hans 
Debutbillede lovede. Han efterligner i for høj en Grad det mindst 
efterlignelsesværdige i sin Faders Kunst; en Kunstner sagde ond- 
skabsfuldt og træffende, at man skulde tro, han var sin egen 
Bedstefader. Gustav Vermehren vilde det aldrig være Umagen værd 
at nævnte, om ikke Akademiraadet havde stillet ham i Gabestokken 
Ted at tildele et Billede af ham den Neuhausenske Præmie. Dette 
er simpelthen oprørende uretfærdigt. Jeg har aldrig haft høje 
Tanker om det store Publikums Kunstforstand, jeg antager dog, at 
det selv udenfor Kunstvennernes og Kunstnernes Kreds vil være 
svært at finde Mennesker, som for Alvor mener, at dette ked- 
sommelige Billede har fortjænt den Udmærkelse, det har faaet. 
1 samme Stue som Gustav Vermehrens Præmjebillede hænger et 
medkonkurrerende Billede af Wennerwald, Luften er ikke god 
og Billedet er lidt raat malt, men det ejer dog en Friskhed og 
viser et malerisk Syn, af hvilket der ikke kendes det svageste Spor 
i Vermehrens Billede. Den tredje Konkurrent er Tom Petersen, 
en flittig arbejdende, noget tør Maler, hvis Billeders mere solide 
end bedaarende Egenskaber burde sikre dem Forrangen fremfor 
Gustav Vermehrens, der endnu næsten ingen kunstneriske Egen- 
skaber har. Det vilde dog være uretfærdigt ikke at anerkende, 
at der er noget ret smukt i Gustav Vermehrens Afteninteriør, der 
er et Hoved, der minder lidt om Schalken. 

Af de unge staar i Aar Seligmann med Palmer i Hænderne. 
Det fortjæner allerede i høj Grad at roses, at en Maler giver sig 
i Kast med en Opgave, hvis Løsning ikke kan overkommes i 
al Magelighed; det er snart sjældent her til Lands. I Studenterbilledet 
har en ualmindelig Energi trofast understøttet en Villen ud over 
let naaede Maal. De mange spredte Motiver berøver maaske 
Billedet en vis sluttet Virkning, men Motiverne er fint opfattede 
og genfortalte, Figurkarakteristiken gennemgaaende fortrinlig. Det 
er unægtelig ingen sympatetisk Skildring af Spillestilens Gæster, 
man mindes let Menzels Billede af de Menneske-Dyr, der staar 
i Klynger foran Hjorteburets Tremmer i den zoologiske Have. 
I Farve og Behandling er Billedet ikke paa ethvert Punkt lykkedes 
lige godt, man mærker Arbejdets Besvær, — altfor mange er 
de Billeder, hvor man slet ikke mærker til det. — Ogsaa i 

Seligmanns andet Billede er der noget ualmindeligt godt i Fi- 
gurerne — med Undtagelse af den lille Pige — Farven er noget 
mat og tør. 

Som medvirkende Aarsager til Udstillingens Sløjhed fortjæner 
næst sidste Sommers bevægende Liv Verdensudstillingen til Paris 
og adskillige dygtige Maleres Udenlandsrejser at nævnes. Verdens- 
udstillingens danske Afdeling har ikke forhen udstillede Billeder 
af Krøyer, Viggo Johansen, Jerndorff, Jul. Paulsen, Hammershøj, 
Holsøe o. fl. Bortrejste til Syden var i Vinter bl. a. Zahrtmann r 
Philipsen, N. Skovgaard, Engelsted, Jul. Paulsen og Slott-Møller. 
De to sidstnævnte Kunstnere hører utvivlsomt til dem, hvis Virk- 
somhed stærkest vækker og fanger Interessen for vor unge Kunst. 
Paulsen er i Aar kun repræsenteret ved fire Smaalandskaber, fire 
Stemningsbilleder, der hører til Udstillingens mest aandfulde Land- 
skabskunst. Hvor nydeligt Skrumringen end er givet i et af dem 
og hvor mesterligt end det blaa letkrusede Vand er malt i et 
andet, overtræffes de betydeligt i Friskhed og Kraft af adskillige 
af Paulsens ældre Landskabsstudier; de er ophængte hverandre 
saa nær, at man ser, de trods deres højst forskellige Motiver har 
en beslægtet harmonisk Basis, i hvilken det i Længden bliver farligt 
at finde Hvile. Slott-Møllers Interiør lyser paa Udstillingen 
som en Perle, og giver ogsaa uden paa nogen Maade at være et 
betydeligt Billede, et kraftigt Vidnesbyrd om en betydelig malerisk 
Begavelse, de hvide Farver er beundringsværdigt fint stemte og 
Servantebordet fuldkomment dejligt. Selve Figuren har for sorte 
Arme, for sort og haard en Rygkontur, en Tegning i Vinkler og 
Flader, der smager for meget af de Atelierprinciper, Naturen burde 
lade gaa i Glemme. 

En af de for Paulsens Billede farligste Konkurrenter tit 
den ærefulde Betegnelse som Udstillingens aandfuldeste Land- 
skabskunst forekommer Joachim Skovgaards lille Landskab 
mig at være, — skøndt jeg gærne indrømmer, at nogle af Kyhns 
Billeder her fortjænte at tages i Betragtning. — Der er nok endnu 
lidt mat og tørt, lidt gammeldags duftløst over Skovsgaards Farve, 
men det lille Billede har en egen storstilet Holdning, der præger 
det som ægte og fin Kunst, Staffagen af flyvende Maager gør en 
henrivende skøn poetisk og dekorativ Virkning. Man føler, at den 
er anbragt af den samme dygtige Haand, der har tegnet de mægtige 
Kompositioner af Mikaels Sejer over Djævlen og Evas Syndefald,, 
som sikkert en Gang vil tælles med blandt den danske Kunsts gode 

Gerninger. Den mesterligt malte Skitse af Skovgaards og Bindesbølls 
nye Springvandsprojekt gør et overordentligt forfriskende og op- 
livende Indtryk paa denne Udstilling, der undertiden kan synes en 
at være en Art stor Skønhedskonkurrence for det artigste, det 
sirligste, det for alt Liv og Beaandelse mest kemisk rene Foredrag, 
en Konkurrence, i hvilken sagtens første Præmje med større Ret 
tilfalder Vermehren Senior, end Præmjen i den Neuhausenske Kon- 
kurrence hans Søn. Hvor velgørende er det ikke at faa Øje paa 
et Arbejde, paa hvilket man kan se, at det ikke er malt af Frk. 
den eller den i hendes ledige Stunder, efter at hun siden sin Kon- 
firmation har faaet ] Aars Undervisning i Stereometri paa Professor 
Kleins Tegneskole! Ganske fraset hvad Projektet er som dekorativ 
Komposition, er det som Maleri noget af det fornøjeligste, der 
findes paa Udstillingen. Naturligvis er det efter denne Skitse lidt 
vanskeligt at dømme om, hvorledes Springvandet vil virke i sin 
rette Maalestok, og mellem sine virkelige Omgivelser; i hvert Fald 
kan der ikke være Tvivl om, at Virkningen bliver livfuld og morsom. 
Der mangler maaske lidt organisk Karakter i de Udyr, der krummer 
sig frem over Kummens Sider, og der er vel nok et og andet at 
rette paa Enkeltheder, naar Modellen udføres i fuld Størrelse, 
— Tyrens ene Bagben hænger løst i Luften, uden Forbindelse med 
Kroppen. — Men jeg anser det ingenlunde for beklageligt, om 
Forskønnelsesforeningen foretrækker det nye Projekt for det gamle, 
den berømte Kaalstok, — hvor vægtige Stemmer der end har talt 
dets Sag, har det aldrig forekommet mig helt tilfredsstillende. 
Derimod vilde det være i høj Grad beklageligt, om det Nyropske 
Kaskadeprojekt for Amagertorv ikke gik i sin stille Grav; den 
dygtige Mand, hvem det skyldes, vil være Kunstner nok til ikke 
at sørge dybt over dets Død. 

Et Strandbillede af Niels Skovgaard har en ret be- 
synderlig uensartet Behandling, — Luften er tung og Sandet let, — 
men er dog et nydeligt og stemmningsrigt lille Billede. Et smukt 
Landskabsstudie af Jerndorff giver os ikke Erstatning for, at han 
som Portrætmaler — og han er vor bedste — er saa jammerligt 
repræsenteret som ingensinde før. Det brogede og sikkert meget 
maleriske Interiør, han har malt, er ogsaa blevet et ret tørt og 
kedeligt Maleri. 

Den danske Kunst synes paa Vej til at faa det Karaktertræk, 
at den ikke blot er en Kunst, der maler for Dagligstuerne, men 
ogsaa i en Udstrækning som i intet andet Jordens Rige maler 

Dagligstuerne selv. For en Del skyldes det en sund og rigtig 
Opfattelse af hvad vor Kunst bedst kan magte. Vi tør vistnok 
smigre os med at være en sundt tænkende Nation. Men i For- 
bindelse med denne rare Egenskab staar andre Egenskaber, som 
det ikke er nær saa behageligt for den nationale Forfængelighed 
at mindes, og som har bidraget deres til at give Interiørbillederne 
en Overvægt i vor Kunst: den ægte danske Magelighed og den 
ægte danske umandige Frygt for at blive udlet, hvad man ikke 
bliver, naar man pænt holder Trup og forsigtig holder sin Fod 
fra ensomme Veje, der fører mod Maal, den store bespottede og 
frygtede Hob ikke forstaar eller ikke anerkender eller bare ikke 
antages at ville billige. Mange Gange har jeg overfor Udstillinger 
af dansk Kunst følt mig fristet til som et Motto at anføre den 
skarpe Kritik af den danske Nation, en fint forstandig Iagttager, 
Englænderen Molesworth, for 200 Aar siden har givet i sin ret 
triste Beretning om Tilstandene i Datidens Danmark: »Slutteligt 
vil jeg sige, at jeg aldrig har kendt et Land, hvis Indbyggere var 
mere indbyrdes beslægtede i aandelig Henseende og stemmede 
bedre overens. Der findes ingen overordentlige Begavelser eller 
fremragende Dygtigheder, man ser ingen Entusiaster, ingen gale 
Mennesker, ingen Idioter eller Sværmere; der er et vist, meget 
mærkeligt Jævnmaal af Forstand hos dem alle; alle følger de den 
jævne Fornufts slagne Landevej, og de har lige tilpas af den, de 
skejer ikke ud hverken til højre eller til venstrec 

Der er paa Udstillingen i Aar mange net malte Interiører, — 
endog af Debutanter, f. Eks. Holger Møller, — der er meget 
faa, for hvilke man føler synderlig Interesse, naar det da ikke er 
ens egne Vindver, man genser i Malerierne. Til disse faa hører 
først og fremmest Viggo Johansens nye Aftenbillede. Der er 
ofte i de senere Aar en vis Uroens Aand i hans Farvegivning, en 
vedholdende Interesse for Prismeskærets Brydninger, en Søgen 
efter at faa Lys og Luft vibrerende efter impressionistiske Teorier, 
noget, der undertiden giver det Udseende af, at han gaar temme- 
lig besværlige Omveje for at komme Naturen tæt ind paa Livet. 
Der er ogsaa lidt af det i dette Billede, dog kun lidt; fraset en 
temmelig tvivlsom rød Farve i Glorien om Lampen er det ogsaa 
i Farve et af Johansens bedst lykkede Aftenbilleder. Billedet er 
fortræffeligt i Komposition, nydeligt i Stemning, og der er udmær- 
ket Luft og Rum i den hyggelige Stue. Figurkarakteristiken er 
udmærket. Den skarpe Opfattelse og tro Gengivelse af Fysiogno- 

miets Træk regnes i Reglen for Kendemærket for den gode Por- 
trætmaler; hvis dette var ene afgørende tror jeg ikke, Johansen 
fortjænte denne Betegnelse. Der fattes vist nok af og til hans 
Hoveder — især de unge kvindelige — egentlig slaaende Portræt- 
lighed, men han forstaar til Fuldkommenhed Væsensejendommelig- 
hederne hos de Figurer, han maler. Som næppe nogen anden 
dansk Malers Kunst giver hans Billeder os levende Mennesker. 
Jeg mindes i en eller anden Avis at have set en tapper og dristig 
Lejesvend for Kampen mod Ungdommens Udskejelser erklære 
Billedet for at være >aandløst og tomt«. Der er paa hele Udstil- 
lingen intet Billede, som mindre har fortjænt disse Tillægsord. 

Et andet Afteninteriør fortjæner at nævnes med Ros. Det 
er Sybergs »Ved Sængetid«. Trods nogle Urimeligheder, trods 
Figurens noget søjlelange og søjlestive Karakter, trods den noget 
uheldige Virkning af Lampeskærmens takkede Skygge over Væggen, 
er det et overordentligt fængslende Billede, veltalende i sin Stem- 
ning, storladent i sin Virkning, og malt med et friskt og djærvt 
malerisk Talent, et ejendommeligt og sundt Farvesyn. Dets 
simple Beretning om Aftentimerne i den fattige Enkes Hjem er 
adskilligt mere værd end de komplicerede Historier, vore fortæl- 
lende Genremalere i Aar giver os. Der er naturligvis noget meget 
elskværdigt i Carl Thomsens Præstegaardsbillede, men i det 
maleriske er det rigtignok svagt. Det maleriske synes slet ikke 
mere at eje Tillokkelser for Hel sted. Lutter vilkaarlige Farver, 
lutter usande Toner, hans Billeder synes malte med Tobakssauce 
og Damarrlak. Desuden ser det ud til, at en usalig Kærlighed til 
det karrikerede vokser i Helsteds Hjærte Aar for Aar. Med alt 
det vedbliver han at være et i sin Art glimrende Talent. I det 
store Billede er der Enkeltheder, der er beundringsværdigt godt 
opfundne, Stillinger og Udtryk, der med kraftig Røst vidner om, 
at det ikke er et Fæ, som har malt Billedet, — og de fleste af 
Udstillingens Billeder give unægtelig kun liden Besked om Kunst- 
nernes Intelligens. Ofte ivrer moderne Forfattere mod selve den 
fortællende Genre og paastaar, at Malerkunsten her gaar fejl og 
ind paa Literaturens Omraader. Dette forekommer mig et uhold- 
bart Dogme; der er Arter af Fortælling, som ingensinde det 
skrevne Ord, men kun Billedkunsten formaar at give os. Men 
det er klart, at naar man har lige saa megen eller større Glæde 
af en god fotografisk Gengivelse efter Billedet som af selve Maleriet, 
saa opfylder dette ikke sine Pligter. Med de fortællende Genre- 

billeder er dette altfor ofte Tilfældet. Det bedste af Helsteds 
Arbejder i Aar er det lille Billede af den stakkels Dreng, som bar 
saa stor Møje med at faa sine Lektier lært paa den velsignede, 
varme Sommerdag. Det er morsomt og aandfuldt fortalt, men 
heller ingenlunde tilfredsstillende som Maleri. 

Irminger har baade sin Sjæl og Aarets Arbejde délt 
mellem to Arter af Genremaleri. Om Vinteren konstruerer han i 
en lidt Helstedsk Stil Billeder i sit Atelier, deres sindrigt udtænkte 
Indhold fordrer ofte en Del Skarpsindighed for at fattes, og lige- 
som i Helsteds Billeder er den Underholdning, de giver Tankerne, 
større end den Lyst, de giver Øjnene. Jeg foretrækker langt 
Irminger om Sommeren. Saa gør han ude ved Kysthospitalet paa 
Refsnæs Opdagelser og Iagttagelser, som han udnytter i Billeder, 
der i Henseende til Friskhed og andre Fortrin i det rent maleriske 
staar højt over hans Hjærnes Vinterfrugter. I Aar udstiller han 
et Interiørbillede fra Børnehospitalet, det er ikke helt igennem 
fuldkomment i Farve, men det er dog et smukt og et godt, et 
rigtig godt Billede, der er enkelte Figurer, som Lægen og flere af 
Smaapigerne, der er fuldendt fortrinlige. Ligesom Hospitals- 
billedet i Fjor vil det vinde Irminger mange Hjærter. — Det er 
sikkert faa Hjærter, der vindes af Kornerups >Dødsstemning«, 
et godt gjort, men inderligt frastødende Billede, der bliver endnu 
mere frastødende ved den Købernes Ledestjæme, der i Katalogen 
er fæstet ved Billedets Titel. — Ret overraskende er det, at Land- 
skabsmalerne hævner sig over Figurmalernes Landskaber ved at 
trænge ind paa deres Territorium. Zacho, — hvis store Vinter- 
billede i øvrigt hører til Kunstnerens allerbedste Produktion, — 
viste sig paa en Udstilling i »Kuntforeningen« i Vinter som en 
ikke ueffen Portrætmaler, et Studiehoved i Profil var endog sær- 
deles smukt. Viggo Pedersen havde allerede paa den store 
Udstilling i Fjor et stemningsfuldt Solskinsinteriør, Udstillingen i 
Aar har to Smaabilleder af ham i samme Art og Aand, ikke helt 
fine og rigtige i Farvegivningen , men bedaarende elskværdige. 
Ogsaa Bredsdorff har malet et Par gode Interiører, det er helt 
forbavsende godt lykkedes ham at fange Solstraalernes Virkning i 
Dagligstuen. — Karl Jensens fortræffelige Interiør fra Rosen- 
borg fortjæner ikke at forbigaas, vore Arkitekturmalere, der med 
et skaansomt Udtryk ikke er ganske saa gode som de burde 
være, og vistnok havde bedre af at eje lidt mindre rap Haand- 

færdighed og lidt mere solid Dannelse, kunde lære adskilligt af 
dette Billede. 

Af Udstillingens Portræter ere de bedste ingenlunde dem, 
der er malt af de bedste Navne, hverken Blochs eller Jerndorffs 
vil lægge det mindste til disse Kunstneres Ry. Nogle gode Por- 
trætbilleder skyldes ganske nye og ukendte Malere. Der er af 
Schlictkrull to store Portræter, en uniformeret Herre og hans 
Frue, begge — men især Manden — udmærket karakterfulde og 
begge malte med en meget betydelig, ja, næsten noget ængstende 
malerisk Dygtighed. Naar man blot en Gang har standset foran 
disse Billeder, vil man vist nok sent glemme det lidt strænge og 
alvorlige Udtryk i Herrens Hoved, et Udtryk, der for den repræ- 
sentative Værdigheds Skyld synes tilknappe en godmodig og 
elskværdig Karakter. Uden at vise nogen imponerende Dygtighed 
hører et Børnebillede af Peter Hansen, der hænger skammeligt 
slet, ubetinget til Udstillingens mest tiltrækkende Arbejder. Barne- 
karakteren er ganske fortræffeligt givet og Farvegivningen er ikke 
uden Charme. Ellers er det mærkeligt nok især Kunstnerinder, 
denne Udstilling skylder sine gode Portræter. Af de tre, Frk. 
Krebs har malet, er især det lille Brystbillede af Frk. Brodersen 
beundringsværdigt levende og energisk behandlet. 

Hammershøj hører ikke til de Kunstnere, der tælles dusin- 
vis; han er meget »aparte« og derfor udsat for hele Andegaardens 
Mishag. Hans Kunst anses gærne for yderligt »affektert«. Er det 
da saa utænkeligt, at der kan findes en Kunstnernatur, som gaar 
ligegyldigt forbi de Æmner og de maleriske Virkninger, der er 
Alverden til Glæde, men hvis Øje og Sjæl, hvis forfinede Nerver 
føler Behag foran Æmner og Virkninger, hvis Tillokkelser ikke 
aabenbarer sig for alle og enhver. Er det da saa utænkeligt, at 
hvad der vilde falde unaturligt for os andre, kan falde naturligt 
for ham, og omvendt! Det er ikke nogen Art af »Skaberi«, man 
har Ret til at bebrejde Hammershøj, det er snarere en vis For- 
knythed, en frygtsom Venden tilbage til noget, han tidligere har 
forsøgt, og som han ikke regner for afskrækkende farefuldt at give 
sig i Kast med. At hans Interiør har lidt gaadefulde Besynder- 
ligheder, er lige saa sikkert, som at det har store Skønheder i 
Farvetonerne; hvorfor er Figurens Hoved saa urimeligt luftigt og 
løst? Portrætet er blevet staaende paa Halvvejen mellem noget 
sart og noget robust; den Lyskraft i Farven, Hovedet har, er dog 
en ny Egenskab i Hammershøjs Kunst. Selv om det ikke er 

noget vellykket Arbejde, virker dets Noblesse overordentlig vel- 
gørende, naar man ser det sammen med Erik Henningsens Herre- 
portræt, som ikke er nogen Perle, skøndt det tilhører en Diamant- 
handler. 

Et af de med god Grund mest opsigtsvækkende Billeder 
paa denne beklageligt matte Udstilling er Lochers store Billede, 
der fører Titlen »Den 2den December 1863c Paa Forhaand vilde 
man næppe have spaaet Locher, at det med dette Motiv vilde 
lykkes ham at skabe et Billede af dybere Interesse og højere 
Værd end dygtige Maleres vanlige Fremstillinger af slige histo- 
riske Æmner. Det er lykkedes ham, han har naaet at faa en hel 
og stor Stemning i sit Billede, en højtidelig og smertelig alvorlig 
Virkning; Baaden med Kongens Lig glider mod det gabende 
Mørke under den aabne Bro, og det er, som om det sørgende 
Folk, over hvis blottede Hoveder Faklerne glitrer, angestfuldt ven- 
tede, at et Riges Fred og Lykke og gode Aar skulde følge Konge- 
liget ind i den evige Nat. Udmærket er Skæret over Kristians- 
havns gamle Huse, der synes deltagende om end stumme Vidner 
ved denne Ligfærd; mindre god er den for violetblaa Luft, 
Locher har gærne for stærke og haarde, for lidt brudte Farver. — 
Utroligt, men dog sandt! Akademiet har end ikke fundet dette 
Billede værdigt til en Aarspræmje. Og for Blache har det været 
saa let som at stikke Fod i Hose at tage den ene Aarsmedaille 
efter den anden og træde ind i Plenarforsamlingens ærværdige 
Samfund. Forsynet synes at have nedlagt en dyb Kærlighed til 
det jævne, ja ofte for det middelmaadige, i de fleste Akademimed- 
lemmers Bryst, her som andensteds, og en lige saa dyb Uvilje 
mod det, der virkeligt er en Smule fremragende. Det er jo hel- 
digvis temmeligt betydningsløst, det gælder kun Æren; vort Aka- 
demiraad fortjæner den Ros, at det i Reglen viser sig mere ræson- 
nabelt hvor det gælder Penge end hvor det gælder Æren. Det 
er sagtens ikke enhver, som har gjort noget godt, der fortjæner at 
blire æret; han maa have jeg ved ikke hvilke solide borgerlige 
Egenskaber for at det kan ske. Vi saa det i Fjor. En dansk 
Kunstner bar paa sin brede og stærke Ryg fremfor nogen anden 
den danske Kunsts Hæder paa den nordiske Udstilling; ingen af 
alle de mange Udstillere — selv ikke Guldsmedene, Voksdugs- 
fabrikanterne og Ibsens Enke — var Udstillingen mere absolut 
uundværlig. Det var Krøyer. Blev han saa meget som Danne- 
brogsmand? Moralen er, at der er ikke megen Ære ved at blive æret* 

En Æresbevisning har Lochers Billede dog faaef. Det er 
blevet indkøbt til den kgl. Malerisamling, og Frederiksborgmusæet 
er gaaet glip af en fed Bid. Galleribestyrelsen har ligeledes købt 
Anchers store Billede, i malerisk Henseende et af hans bedste, 
men ikke et af de i Indhold betydeligste. I et lille Fiskerbillede 
har Ancher sænket Fanen for meget ned efter den i Kunsthandler- 
forretninger gangbare Mønt. Fru Ancher har udstillet et Interiør- 
billede, der er nydeligt anslaaet som Farveharmoni, men altfor 
løst og usolidt i Gennemførelsen. Hvad man kan indvende mod 
Holsøes Billede, vil det vel nok, naar det bliver ophængt paa 
Galleriet, være vore Kunstnere til Gavn ved at indprente dem den 
Jacobsenske Lære: »Altid det yderste jeg ævner, hver Gang!« 

Et Par af Gallerikommissionens Indkøb har vakt nogen 
Forundring. Ole Pedersen er en flink Maler, men en uforklarlig 
hypnotisk Indskydelse har faaet Komiteen til at gribe fejl og tage 
hans Faarestald i Stedet for hans Landskab. Ogsaa blandt de 
Billeder, Therkildsen har udstillet, synes den mig at have valgt 
uheldigt Tyrekalven taaler ingen Sammenligning med det friskt, 
stort og smukt komponerede og malte Billede, der hedder »I Høsten«. 
Af de ikke udmærkede græske Landskabsstudier, Zahrtmann har 
hjemsendt, har Galleriet faaet det mindst udmærkede. Det er 
første Gang, at der til Galleriet er købt et Billede af denne 
Kunstner, maaske kunde Zahrtmann dog have ventet efter Æren 
til han var kommen hjem med et forhaabentlig rigere Bytte. 
Hvorfor har Galleriet ikke hellere benyttet Lejligheden til at faa 
en saa smuk Repræsentant for Lorenz Frølichs Kunst som det 
Billede, han i Aar har udstillet? — 

En Udstilling som denne gør som Helhed et saa nedslaa- 
ende Indtryk, at man uvilkaarlig ser sig om efter Trøst. Vor 
bedste Trøst er den, at Udstillingen hverken giver den rette 
Forestilling om vor Kunst' Matadorer eller om dens spirende 
Kræfter. En ringere Trøst er den farisæiske Tilfredsstillelse, man 
kan have af at se en saadan Prøve paa den tyske Kunst som 
Professor Pohles Dameportræt, der levende minder om de mo- 
derne Fajancekrukker med paaklistrede Roser, og erindre sig, at 
paa Udstillingerne i Dresden hører Pohles Portræter ubetinget til 
det bedste, der findes. 

Det ligger nær at tænke sig, at Censurkomiteen har stængt 
noget fornøjeligt ungt og friskt borte fra Udstillingen. Jeg tror 
ikke, den har Grund til at føle sin Samvittighed meget brøde- 

betynget. Den har snarere antaget for mange Billeder, end for 
faa. Men jeg tvivler lidt om, at den opfatter sin Opgave rigtigt. 
Den har den — jeg indrømmer det, meget vanskelige — Opgave 
at sortere Dilettantisme og Kunst ud fra hinanden, lukke Udstil- 
lingens Dør for hin og aabne den for denne, selv om det er Kunst, 
der forekommer den at gaa i en skæv Retning, at være usym- 
patetisk eller mangelfuld. Dommen over Retningens Rigtighed og 
over Manglerne bør den sikkert overlade Offentligheden. Censur- 
komiteen lader sig vel meget besnære af det, der er net, .soigneret 
og uskyldigt, bg dømmer derefter. 

Nogle Reformer i Udstillingsreglerne vil sikkert inden lang 
Tid vise sig nødvendige. Ingen bør have Lov til at udstille mere 
end fem Billeder, det turde være rigeligt nok. Enhver bør stræbe 
efter at give Udstillingen sit bedste og kun sit bedste. Den bør 
ikke blive nogen Salgsbasar. Den nye Ordning af Tombolaen 
medfører let, at Udstillingen inden mange Aar bliver en 100 
Kroners Butik. 

Det er paatrængende nødvendigt at gøre hvad der kan 
gøres for at hæve Niveauet. I disse Tider, hvor Literaturen er 
ret stille og de politiske Lidenskaber afsvalede, er der Muligheder 
for at fange Interesse og Velvilje for vor Kunst, Muligheder, der 
ikke maa forspildes. 

Karl Madsen. 

„Lewer duad Cs Slaw" '). 

Fra Vidaaen indtil Ejderen, langs lave Kyststrækninger og 
paa spredte Øer, har fra Oldtiden af Nordfriserne fæstet Bo. 

En kraftig, frihedselskende Folkestamme, hærdet under 
stedsevarende Kampe, paa alle Omraader truet af fjendtlige 
Angreb: Den fædrene Jordbund af Vesterhavets rovlystne Bølger; 
den nedarvede Frihed af begærlige Fyrster, Riddere og Prælater. 

Trælle og Adelsmænd taaltes ikke blandt disse kække 
Sømænd og fribaarne Odelsbønder, der holdt Selvstyrelsen højt 
i Ære, og som under Middelalderens Borgerkrige i Gerning har 
hævdet Valgsproget: »Lewer duad us Slawc. 

Endnu i dette Aarhundrede havde Nordfriserne bevaret 
Rester af den gamle Forfatning; bedst havde gammelfrisisk Lov 
og Sprog, Sæder og Skikke, holdt sig paa Øerne, ikke mindst 
paa Sylt. 

Efter 1721 dannede Sylt, der er IV* □ Mil stor med henved 
2000 Indvaanere, et Landskab under Tønder Amt; den nordligste 
Del, List, regnedes dog i verdslig Henseende til Ribe Amt. Reger- 
ingen var repræsenteret ved en kongelig Landfoged, der oppebar 
Skatter og udøvede Politimyndighed, var Skifte- og Auktions- 
forvalter, Notarius og Overformynder samt førte Panteprotokollerne. 
For øvrigt herskede Selvstyre: 

Hver Maaned traadte Landskabskollegiet — ni folkekaarne 
Mænd — sammen i Keitum for at afgøre Øens Anliggender. 



') Brudstykke i sammentrængt Form af et større utrykt Arbejde: „Uwe 
Jens Lornsen og hans Tid". Som Følge heraf maa man ikke vente at 
finde udtømmende Bevismateriale eller udførlig Angivelse af Kildeskrifter. 

J ) „Heller død end ufri!« 1 

Tilskueren. 1889. 28 

Indenfor dets Virkekreds faldt ikke alene Landskabets Økonomi- 
forvaltning, men det valgte tillige — afset fra Landfogden — alle 
Landskabs-Embedsmænd, Distriktslæge, Apoteker, Postekspeditør, 
Postbud, Færgemand o. s. v. Ved Siden af denne Landsrepræsen- 
f ition afholdt hver By særskilte Bondeskabsforsamlinger, ligesom 
^skabet (o: alle Husejerne, hvad enten de nu var Bønder 
!* , som paa Sylt, for største Delen Sømænd og Fiskere) i de 
,ikelte Landsbyer valgte Bondefogden. Endvidere havde hvert 
Kirkesogn sit Sogneforstanderskab, under hvilket Kirke- Skole- og 
Fattigvæsen var henlagt. Dets Medlemmer udnævntes dog af 
Kirkevisitatoriet, medens derimod Præsten valgtes af Sognebeboerne. 

Næsten uforandret bestod middelalderlig Retspleje og Lov. 

Paa Højderne ved Tinnum, senere i Keitum, holdtes de 
aarlige Ting. Dér dømte Sylterraadet, tolv af Folkets egen Midte 
fritvalgte Mænd. Som første Instans i civile og kriminelle Sager 
afsagde det Kendelser »dem Landrechte, Landesgesetzen und andern 
kSnigl. Verordnungen gemåsst, som det hedder i Raadmændenes 
Bestallinger. Kun som Protokolfører uden Stemmeret var den 
kgl. Landfoged til Stede. Landfogden udøvede vel en selvstændig 
Dommervirksomhed, men den omfattede fra Begyndelsen af kun 
ubetydelige Sager (under 10 Rthl.); i Tidens Løb kom han ganske 
vist ogsaa til at dømme i større Sager, men dette afhang af 
Parternes fri Vilje: Naar en af disse fordrede det, henvistes Spørgs- 
maalet til Raadmændenes Afgørelse. 

Et ejendommeligt Tungsind præger Naturen. 

Trykkende Stilhed, kun afbrudt af Brændingens dumpe 
Brusen og Maagens hæse Skrig; ingen Sangfugl lader sin Røst 
lyde i denne Ørken. Yderst mod Vest Klitternes langstrakte 
Sandbjærge, hist hævende sig til en Højde af et Par Hundrede 
Fod, her glidende over i Dale. Snart møder Blikket kun gulhvid 
flyvende Sand, saa veksler brunlig Lyng. med Revl og KraL 
Ensfonnigheden paa de mørke Heder brydes af talrige Kæmpehøje. 

Et middelalderligt Skær hviler over denne Egn, middel- 
alderlige Sæder og Skikke har været herskende helt op til Nutiden, 
Middelalderens Sagn lever endnu blandt Befolkningen 1 ). 



] ) Dr. A. L.J.Michelsen: „Nordfriesland im Mittelalter". Schleswig. 1828. 
Fr. Hammerich: »Danmark i Valdemarernes Tid*. København. 1848. 
A. D. Jørgensen: „De sønderjydske Strandfrisers foregivne Selvstændig- 
hed i Middelalderen*. 1868. 

En orkanagtig Novembernat, medens Kaptajn Jurgen Jens 
Lornsen havde Møje med at holde sit Skib klar af Færøernes 
Skær og klipperige Kyster, lød fra den hjemlige Bolig i Keitum 
Raabet: »Diår es en Skepp up Strond kjemmen.c 1 ). 

Samme Nat (den 18de November 1793) fødtes Uwe Jens 
Lornsen, og Sylteren har for Vane at sammenligne et Barns 
Fødsel med Sømandens Skibbrud paa fremmed Kyst, deraf oven- 
nævnte Talemaade. 

En Stormnat kom Uwe Lornsen til Verden; stormfuldt og 
bevæget var hans Liv, fuldt af Modgang og Uro. 

I de lange Vinteraftener hørte den opvakte Dreng mangt 
et Ord, der aldrig glemtes. Farverige Skipperhistorier om fremmed 
Land og Skik afløstes af lokale Sagn, tungsindige i Grundtonen, 
som den Natur, der har skabt dem, i hvert Fald givet dem Sær- 
præg. Saa kom Øjenvidners jævne Beretning om alt det, der 
rørte sig ude i Verden, om Revolutionens mægtige Fremskridt, 
om halshuggede Fyrster og Adelsmænd, om Napoleons sejrrige 
Fremtrængen. Atter og atter lød Fortællingen om Forfædrenes 
ubøjelige Frihedssind, om Friserfolkets Kamp mod Fyrste- og 
Adelsvælde. 

Det var Fortid og Nutid, som her mødtes; blivende Betyd- 
ning havde disse Barndomsindtryk, støttet af Tidsaanden. Alt fra 
Ungdommen af lærte Uwe Lornsen at hade kongelig Enevælde 
og ridderskabelige Overgreb. Født Separatist, som alle hans 
Landsmænd, førtes han naturligen over i slesvig-holstensk Parti- 
kularisme. Af Natur og Opdragelse fast knyttet til Fortids Skik 
og Forfatning oversaa han berettigede Folke-Ejendommeligheder, 
havde kun momentvis Blikket aabent for den danske Slesvigers 
Ret. Men den Kærlighed til borgerlig og politisk Frihed, han 
havde indsuget med Modermælken, den bevarede han usvækket 
lige til sin Dødsdag. 

Oprindelig bestemt til Sømand bevirkede de urolige Tids- 
forhold og den vedvarende Standsning af Skibsfarten, at Faderen 
besluttede sig til at lade den 18aarige Knøs gaa den studerende 



Dr. G. N. Wulfke: „Ueber die Sylter LandschafLsverfassung und ihre 

zeitgemåsse Verb esserung*. Kiel. 1831. 
C. P. Hansen: „Notizen Sylt betreffend* i „Schlesw.-Holst.-Lauenb. 

Landesberichte« for 1847. 
l ) ,Et Skib er strandet paa Kysten*. 

Vej. Og efter at have modtaget sin Skoleuddannelse i Tønder og 
Slesvig, hvor han skal have »huseret temmelig vildtc (hans to- 
aarige Ophold i Tønder kostede saaledes Faderen den efter 
Datidens Forhold betydelige Sum af 1200 Rthlr.), indførtes i Kiels 
*album universorum* den 13de Maj 1816: »Uwe Jens Lornsen, 
Keitumensis, jur. stud.t, — en gammel Student paa 23 Aar. 

Om Lornsens Universitetsaar haves kun sparsomme Med- 
delelser; alt tyder dog paa, at han har ført et lystigt Studenterliv. 
Han var en stadig Gæst i Fægtesalen og paa Ølknejperne, duel- 
lerede, som andre tyske Studenter. Et Ar i Brystet vidnede om, 
at han i hvert Fald en Gang har faaet en alvorlig Flænge. Hans 
daglige Liv har vel ikke drejet sig efter det bekendte Studenter- 
omkvæd: 

— Sauf dich voll und leg' dich nieder, 

— Sten frilh auf, besauf dich wieder, 

— Treib es immer so. 

Men han har ganske sikkert været af den Mening, at 

— Wer nicht singen, trioken und lieben kann, 

— Den sieht der Burscb voll Mitleid an. 

Og naar Feltraabet lød: »Bursche heraus! Es soli ein Bursche 
geprugelt werden«, var den kæmpemæssige Friser ikke den sidste, 
der gav Møde. 

Ved Kiels og Jenas Universiteter fuldendte han sine Studier; 
begge Steder modtog han dybtgaaende Paavirkning. 

Ligesom den tyske Adel efter »Restaurationskrigen c — for 
at bruge Arnold Ruges rammende Betegnelse — kun kæmpede 
for Særinteresser og forældede Privilegier, saaledes forfulgte dens 
nordligste Rodskud, de slesvig-holstenske Riddere og Prælater, 
samme Maal. Og denne middelalderlige Ridderskabsbevægelse 
støttedes kraftigt af Kiels Universitet, af fremragende Videnskabs- 
mænd, som F. C. Dahlmann og N. Falck 1 ). Skøndt det nu er 



') Jfr. saaledes: „Urkundliche Darstellung des dem Schleswig-Holstei- 
nischen Landtage, Kraft der Landes-Grundverfassung zustebenden aner- 
kannten Steuerbewilligungsrechtes ; mit besonderer Hinsicht auf die 
Sleuergerechtsame der Schleswig-Holsteinischen Prålaten und Ritterschaft, 
imgleicben der Gbrigen Gutzbesitzer. Herausgegeben von F. G. Dahl- 
mann, Dr.und Prof., Secretår der fortwåhrenden Deputation der Schles- 
wig-Holsteinischen Prålaten und Ritterschaft." Kiel. 1819. 

hævet over enhver Tvivl, at Lomsen aldrig har følt Sympati for 
et Junkervælde, er det paa den anden Side forstaaeligt, at den 
letbevægelige unge Mand til en Tid kunde lade sig vildlede af 
Dahlmanns klangfulde Fraser om forfatningsmæssig Frihed og 
tysk Enhed, imponere af denne »liberale« Stormand, hvem Frank- 
furterparlamentets Venstre har betegnet som »en Antikvitets- 
kræmmer, en Syvsover, der ikke havde lukket Øjnene op siden 
det tysk-romerske Riges Fald«, og der af Ruge henregnedes til 
den »lærde Reaktion« 1 ). 

Det har derfor en vis Berettigelse, naar Franz Hegewisch 
kalder Lomsen »et Kieler Produkt af de Sædekorn, som »Kieler 
Blåtter« har udstrøt«*)*. 

I Jena blev den frihedskære Friser stærkt greben af de 
national-liberale Tidsstrømninger, der i »Restaurationstidens« første 
Aar beherskede den tyske Studenterungdom, af denne Aandsret- 
ning, hvis svage Liberalisme snart kvaltes af den om sig gribende 
Nationalisme. Han var et virksomt Medlem af det jenensiske 
»Burschenschaft« , nævnes i 1818 blandt Samfundets Forstandere 
og sluttede sig uforbeholdent til dets Formaal: »At føre Ideen 
om det tyske Folks Enhed og Frihed ud i Livet.« Den 
kæmpestærke, livsglade Student, hos hvem Nationalismen aldrig 
fik Bugt med Frisindet, rev sig snart løs fra den sygelige Mysti- 
cisme, der karakteriserede de kristelig-germaniske Studenterfor- 
eninger. Han tilhørte det saakaldte »flotte Burschenthum«, som 
i det hele nærede friere, mindre bornerte Anskuelser end »Gammel- 
ty skerne«. 

Om hans Ydre og Væsen paa dette Tidspunkt haves følgende 
Skildring, meddelt af en Dame: 

»Han var den Gang en højst paafaldende Fremtoning, 
herkulisk af Dimensioner, hensynsløs i Manerer. Paa hans lange, 
blonde Lokker tronede en lille bitte Hue. En kort Snorefrakke 
bedækkede højst en Tredjedel af hans lange Skikkelse; for øvrigt 
bar han snævertsluttende Benklæder af hvidt Kaschmir og smaa 



N. Falck: »Das Herzogthum Schleswig in seinem gegenwirtigen 
Verhåltniss zu dem Konigreich Dannemark und zu dem Herzogthum 
Holstein. Eine historische und staatsrechtliche ErGrterung*. Kiel. 1816. 
Talrige Afhandlinger i „Kieler-Blfitter* m. m. — 
') A. Ruge: „Sammtliche Werke*. II. S. 102, jfr. IV. S. 53. 
') Jfr. A. Springer: ,F. G. Dahlmann*. I. Leipzig. 1870. 

Kravestøvler. Saaledes viste han sig for os, og han vakte baade 
Forbavselse og Forfærdelse. Hans Arrogance og Dristighed over- 
traf alt hidtil set, hans Trættekærhed gjorde ikke sjældent hans 
Tilstedeværelse til en sand Plage. Saaledes var han den Gang et 
Billede paa raa Kraft og ungdommeligt Overmod, og det var 
derfor uden Smerte, vi skiltes fra ham. Da jeg efter et Aarstids 
Forløb atter traf sammen med ham, havde han vel i sin ydre 
Fremtræden og i sit Væsen mere underkastet sig de herskende 
Skikke, men stor 'Selvbevidsthed og Lyst til Ordstrid udmærkede 
ham fremdeles, og man befandt sig derfor ikke rigtig vel i hans 
Nærværelse« , ). 

September 1820 tog han juridisk Eksamen (anden Karakter 
»mit ruhmlicher Auszeichnung«) , og et Aarstid efter indtraadte 
han som Volontær i det slesvig-holsten-lauenborgske Kancelli. 
Med udholdende Flid kastede han sig over det Arbejde, der blev 
betrot ham, og da det snart viste sig, at han var et administrativt 
Talent, skred han forholdsvis hurtigt frem ad Embedsvejen, 
skøndt han hverken havde Familjeforbindelser eller formaaende 
Velyndere at støtte sig til. Alt i 1826 blev han udnævnt til 
Kontorchef. 

Var han vel anset hos sine overordnede, saa var han 
beundret af sine Ligemænd, de unge slesvig-holstenske Embeds- 
mænd. Lad der end have været en Del ungdommelig Overdrivelse 
i denne Venneros, fra samtidige Modstanderes Side ydes der ham 
ogsaa varm Anerkendelse. Prof. Chr. Paulsen 1 ) fremhæver saa- 
ledes de sjældne Egenskaber »hos denne udmærkede Mand, der 
var udrustet med den kraftigste Personlighed og som har et be- 
tydeligt Navn i vort Lands nyeste Historie, c 

Kort sagt, paa alle, Barndomskammerater, Studentervenner 
og Embedskollegaer, politiske Fæller og Modstandere, udøver han 
en ejendommelig, betagende Indflydelse; alle] er de enige om, at 
man kan vente sig noget betydeligt af ham, og hans Væsensmærke 
sættes i en daadskraftig, energisk Karakter. 

Han skildres som en Handlingens Mand! 



') Karl Jansen: „Uwe Jens Lornsen*. Kiel. 1872; „Notizen zu einer 
Lebensbeschreibung Uwe Jens Lornsens von U. L. N." (Uwe forasens 
Nabo, Organisten C. P. Hansen i Keitum]. Hamburg. 1838 (?); Keil: 
„Geschichte des Jenaischen Studentenlebens". Leipzig. 1858. 

*) „Jahrbucher fQr Rechtswissenschaft«. Leipzig. 1842. 

Denne Opfattelse er utvivlsomt i det hele rigtig; hvor 
kortvarig hans offentlige Optræden end var, dens Betydning ligger 
netop deri, at han handlede paa et Tidspunkt, da hans Sam- 
tid — baade den danske og den slesvig-holstenske — ikke vovede 
at fordre politiske Reformer, trykket, som den var af Ene- 
vældens: »Vi alene vide«. Paa den anden Side fremtræder hans 
Handlekraft kun stødvis, og en betænkelig Vaklen frem og tilbage 
i afgørende Øjeblikke synes at staa i Modstrid med Forestillingen 
om energisk Viljekraft. Denne Modsigelse kan dog forklares, naar 
man ved, at Lonisen alt i København plagedes af stadig tilbage- 
vendende Hud- og Gigtsygdomme, der svækkede hans Handle- 
dygtighed og avlede et Tungsind, som tilsidst gik over til fuld- 
stændig Sindssyge. Fra Studenteraarene af var hans Helbred 
nedbrudt, og knuget, som hans Kæmpelegeme blev under aare- 
lange Lidelser, har han vist ofte bittert sandet det Galgenhumor, 
der præger den jenensiske Studentervise: 

Wer von Ttibingen kommt ohne Waib, 

Von Jena mit gesundem Laib, 

Von Helmstedt ohne Wunden, 

Von Jena ohne Schrunden, 

Von Warburg ungefallen, 

Hat nicht studirt auf allen. 

Tungt føler han sin Ulykke; i et Brev fra Sommeren 1828, 
da han brugte Bade i Karlsbad og Tøplitz, hedder det saaledes: 
»Hvor pinligt jeg har lidt og sukket under dette frygtelige Ondes 
fleraarige Tryk, derom kan Du ikke danne Dig nogen Forestilling 
.... Især i de sidste to Aar har stille Sørgmodighed bemægtiget 
sig mit Sind, kun til Tider afbrudt af et til Fortvivlelse grænsende 
Mismod eller af vild Lystighed«. Og han tilføjer: »Hvor smilende 
og let vilde Livet ikke have ligget for mig med mit medfødte 
muntre Sind, naar jeg blot havde haft den Lykke at være sunde 

I København vandt Lornsens separatistiske Anskuelser i 
Styrke, og det maatte være saa, ti dér modtog han ingen som 
helst Paa virkning, som kunde modarbejde de Indtryk, der havde 
fæstnet sig hos ham i Studieaarene. 

Selvstændigt offentligt Liv fandtes ikke; Folkets politiske 
Følelse sugede udelukkende Næring af den stærkt fremtrædende 
Boyalisme, der kom til Orde i en Dagspresse, afhængig af Privi- 
legiet, hæmmet af Censuren. Og medens Kiels Universitetslærere 
i Aarhundredets første Aartier havde krævet forfatningsmæssige 

Reformer med en Frejdighed og Uforbeholdenbed, som selv en 
Modstander ikke kan nægte Anerkendelse, hørtes ikke en frisindet 
Udtalelse fra Københavns Universitet. 

Det var derfor naturligt, at den tyskdannede Friser ikke 
saa med mildere Blik paa den danske Nations daværende Tilstand 
end hans danske samtidige, som f. Eks. Grundtvig, der taler 
om »Tiden mellem 1815 og 1830, vor i alle Maader baade 
trangeste og døsigste Tid«. Hertil kom, at Lornsen stod helt 
udenfor det Aandsliv, der den Gang rørte sig i dansk Literatur og 
Teater samt i Selskabslivet. Han omgikkes udelukkende med 
sine tyske Kollegaer, og saa erholdt han gennem sin offentlige 
Virksomhed et grundigt Kendskab til administrative Brøst, der 
sandelig heller ikke skulde bringe ham til at elske »Kongelovens 
Land«. Dr. Klaus Manicus har ogsaa med Henblik paa Lornsen 
erklæret: »Man maa tilstaa, at Staten selv mest bærer Skylden 
for, at dens mest begavede Børn flokkedes sammen i Fjendens 
Rækker.« 

Under det københavnske Ophold forfægtede Lornsen i 
Vennelag sine slesvig-holstenske Principer: En konstitutionel 
Forfatning, hvilende paa en forholdsvis bred Valgbasis; den snæv- 
reste Forbindelse mellem Slesvig og Holsten og en vedvarende 
Union med Kongeriget i Lighed med den svensk-norske. Selv i 
Tilfælde af den regerende Linjes Uddøen tænkte ingen paa en 
Adskillelse af Danmark og Hertugdømmerne. Man havde ikke til 
Hensigt at gøre Indgreb i Kronens dynastiske Ret, men delte 
Mening med Dahlmann og Falck, der den Gang 1 ) syntes at have 
den Opfattelse, at Kongelovens Arvefølge i 1721 var bleven 
gældende Ret i Slesvig. 

Saa udbryder Julirevolutionen; nu faar de nationale og 
liberale Strømninger atter frit Løb i Europa: Spanien forynges,. 
Parlamentsreformen gennemføres i England, Schweits faar et demo- 
kratisk Præg, Belgien river sig løs fra Holland og vedtager en fri 
Forfatning, Polen ægges til Kamp for indre og ydre Frihed. Selv 
i Tyskland sker enkelte Forandringer. Samtidig, som oftest jævn- 
sides med denne Stræben efter forfatningsmæssig Frihed, gaar en 
Higen efter national Selvstændighed og Stammetiafhængighed. 
Medens de kunstig sammensatte Staters Bestanddele søger at 



') .Kieler Blåtter«. II. Kiel. 1816: Falck: „Das Herzogthum Schleswig*. 
Kiel. 1816. 

udskille sig, stræber de løsere Statsforbunds Dele efter større 
Fasthed 1 ). 

Danmark faar raadgivende Provinsialstænder, men de danske 
liberale havde ingen som helst Andel deri. Medens den europæiske 
Liberalisme gennem Ord og Handling, i Skrifter, fra Talerstolen 
og paa Barrikaderne, virkede for politiske Reformer, gemte det 
liberale København sin Begejstring indenfor fire Vægge. Og det 
»revolutionærec Københavns Bidrag indskrænkede sig til nogle 
ituslagne Ruder hos jødiske handlende i Krystalgade og Læder- 
stræde, Østergade og Kompagnistræde 1 ). 

Den delvise Sympati, hvormed selv konservative Folk, som 
f. Eks. J. P. Mynster, fulgte Omvæltningen i det fjærne Frankrig, 
den svandt efterhaanden , som Bevægelsen nærmede sig Landets 
Grænser. Med frygtblandet Forbavselse saa Regeringen, hvorledes 
revolutionære Ideer bredte sig Dag for Dag, men Frederik VI 
holdt fremdeles fast ved den Enevoldsmagt, han elskede saa højt, 
og der var ingen Udsigt til, at han skulde lade sig paavirke af 
en Folkestemning. 

Der var slet ingen Folkestemning, hverken i København 
eller i Hertugdømmerne, og det syntes, som ingen vilde gøre 
Forsøg paa at rejse en saadan. Havde Julirevolutionen end vundet 
Anklang i liberale Privatkredse, der var dog ingen af disse Mænd 
— vel med Undtagelse af Tscherning 3 ) — , som paa dette Tids- 
punkt (forinden Hs. Majestæt havde talt) dristede sig til at frem- 
komme med en offentlig Udtalelse om Folkets Krav paa en 
Forfatning. 

Et Fjærdingaar var alt spildt, med 6tærke Skridt nærmede 
sig den tyske Reaktion; og den Uro 4 ), som Tumulterne i Tyskland 
havde voldt Regeringen, var næsten forvunden. Det gunstige 
Øjeblik vilde være gaaet tabt, og i en Aarrække — rimeligvis 
indtil Frederik VPs Død — vilde den bestaaende Tilstand være 
fortsat, hvis der ikke fandtes en Mand, der besad Ævne og Vilje 
til at sige det løsende Ord. Det var beklageligt, maaske skæbne- 
svangert for den danske Nationalitets Integritet, at denne Opgave 



J ) Gervinus: „Geschichte des neunzehnten Jahrhunderts*. 
») „Dagen*. Aarg. 1830. Nr. 222. 
*) A. F. Tscherning: „Efterladte Papirer*. I. S. 25. 
4 ) Jfr. Droysen og Samwer: „Die HerzogthQmer Scbleswig-Holstein und 
das Konigreich Danemark«. Hamburg. 1850. S. 79 fif. 

ikke tilfaldt en Mand, der med Kærlighed til borgerlig og politisk 
Frihed forenede et dansk Sindelag, men derfor bør det ikke 
glemmes, at det var Friseren Uwe Jens Lornsen, der gav Stødet 
til Forfatningsbevægelsen i Danmark. 

1 Kiel, saa vel som i København, var Eftervirkningen af 
Julirevolutionen tilsyneladende gaaet sporløst hen; Drøftelsen af 
forfatningsmæssige Forandringer var ikke naaet udover Privatlivets 
Grænser. Der var ikke et Menneske, som drømte om at udfolde 
Agitation i den ene eller den anden Retning, udgive Skrifter eller 
indgive Adresser. 

Saa ankom Lornsen til Kiel den 19de l ) Oktb. 1830. 

Han havde alt tidligere tænkt paa gennem literære Arbejder 
om »Stats- og Folkelivet« at virke for politisk Oplysning; ved 
Julirevolutionen bestyrkes han yderligere i sit Forsæt. Og da 
han, der den 12te Oktbr. var bleven udnævnt til Landfoged paa 
Sylt, paa Gennemrejsen standser i Kiel, er han fast bestemt paa 
at gribe handlende ind. 

Knap har han forladt Dampskibet, før han paa Kieler 
Skibsbro er indviklet i en politisk Diskurs og anbefaler at ind- 
sende Petitioner til Kongen. Med rastløs Iver gør han Propaganda 
for sine Anskuelser: Mindre Møder afholdes, Agitationsrejser be- 
sluttes, Lornsen selv overtager Nordslesvig, og den 25de Oktbr. 
indtræffer han i Flensborg. Dér afholdes et Par Sammenkomster, 
men da han møder Modstand, forandrer han pludselig Plan og 
vender tilbage med uforrettet Sag. 

Det er første Gang, at Slesvig-Holstenismen hæmmes af de 
danske Slesvigere, og det er værdt at lægge Mærke til, at det 
fandt Sted i Flensborg, den Gang som nu Danskhedens Forpost 
mod den fremtrængende Tyskhed. Var Nationalitetspræget ikke 
stærkt fremtrædende hos Slægten fra Trediverne, det erstattedes 
af en vis gammeldags Loyalitet, der altid har været særegen for 
den flensborgske Borger. 

Altsaa, Lornsen kommer atter til Kiel, skriver sit bekendte 
Flyveskrift ■) og deltager efter nogen Vaklen i et Slags Delegeretmøde, 



') Karl Jansen angiver fejlagtig Ankomstdagen til den 17de, jfr. Forteg- 
nelsen over Dampskibsrejsende i „Dagen*. Aarg. 1830. Nr. 249. 

a ) „Ueber das Verfassungswerk in Schleswigholstein. Von U. J. 
Lornsen, Landvogt auf der Insel Sylt in Nordfriesland, Kanzeleirath, 
bisher Gomtoirchef in der Schleswig-Holstein-Lauenburgiscben Kanzlei in 
Copenhagen*. Kiel. 1830. (12 Pag. foruden Titelbladet.) 

hvor det besluttes at lade Skriftet trykke og uddele i 10,000 
Eksemplarer. Til Kancellipræsidenten, Grev Otto Moltke, sender 
han selv den 5te November et Eksemplar, ledsaget af et noget 
udæskende og vel selvbevidst Brev. Han skriver saaledes: 

— » Ti Grunden til den uventet store Virkning, som 

dette Skrift har frembragt hos alle, der hidtil har læst det, er 
netop, at jeg deri har udtalt le secret de tout le tnonde. Jeg paa 
min Side vil, om fornødent, opbyde alle mine Kræfter for i et 
andet udførligt Skrift at bidrage til fuldt ud at naa dette Maal. 
Jeg tror ikke, det staar i Regeringens Magt at hindre mig deri; 
det eneste Middel dertil, Fængslingen af min Person, vilde kun 
tjæne til at give Begivenhederne et Opsving, som vilde være uvel- 
komment ikke blot for Regeringen, men endog for selve Sagens 
besindige Venner. Ti om Reformens uundgaaelige Nødvendighed 

er alle forstandige Mænd, med hvem jeg har talt, enige. 

En Udsættelse vilde i Tilfælde af Kongens Død kunne føre til 
Anarki og under de nærforestaaende store Begivenheder til en 
Adskillelse af begge Rigets Dele «. 

Og Brevet ender med disse Ord: 

> fremfor alt vilde jeg allerede af den Grund have 

givet Deres Excellence Underretning, fordi jeg hader al skjult o$ 
hemmelig Handlen. 

(Skrevet i største Hast). 

U. J. Lornsen. c 

Som Bidrag til Belysning af Lornsens Virken i Kiel hid- 
sættes et Par Breve fra Caroline Hegewisch: 

— »(Kiel 7 /n 1830) — — Du kan ikke tro, hvor denne 
Lornsen har sat Fart i os — jeg vilde ønske, at I kunde se 
ham. I sit Ydre er han en ret hofte- og skulderbred nordisk Øbo. 
Blondlokket — saa kraftig, stor, livlig, undertiden med en lille 
Tilsætning af Bersærkerraseri. Naar han i sine Principer udvikler 
de Tanker, som jeg paa en Maade har kepdt hos mig fra Barn- 
dommen af, men som Franz og Dahlmann bragte til klar For- 
staaelse og Modenhed hos mig, højnes mit Mod — men gaar 
ban videre med sine Fæller — bliver min Religiøsitet antastet, 
gribes jeg af Gru og jeg ser intet andet end et Kaos af Blods- 
udgydelse og Forvirring. Ak Gud! og disse teoretiserende Lærde! 
I kan ikke tro, hvor der bliver snakket op.c 

— »(Kiel ao /n 1830) Ja vel finder mange Mennesker 

at Lornsens Handlemaade er forbryderisk.« 

— »(Kiel 18 'n 1830) — — mon ogsaa en vis, her saa 
hyppig Bitterhed mod andre Stænder drev ham frem?« 

Ligesom disse Breve peger hen paa Lornsen som Bevægelsens 
Ophavsmand og Leder, saaledes støttes denne Opfattelse af andre 
samtidiges Beretninger, jfr. saaledes Meddelelser fra Th. Olshausen, 
og det savner ethvert fast Holdepunkt, naar danske og slesvig- 
holstenske Forfattere har villet give det Udseende af, som var 
Lornsen kun et villigt Redskab i Kielernes Hænder. Det synes, 
at man har misforstaaet en enkeltstaaende senere Udtalelse af 
Lornsen eller ikke betragtet den i dens rette Sammenhæng. I 
hvert Fald fremgaar det af et Brev 1 ), at han 14 Dage før sit 
Sammentræf med Kielerne var klar over, at hans oppositionelle 
Virksomhed kunde stille ham i et saadant Forhold til Regeringen, 
at han enten frivillig eller ufrivillig vilde blive nødt til at nedlægge 
sit Embede. — Endvidere blot den Bemærkning, at det ikke er 
lykkedes Prof. R. Usinger*) at fremføre et eneste Bevis for sin 
i Halvfjærdserne fremsatte Paastand, at Lornsen ikke var ene om 
Forfatterskabet til Flyveskriftet. Tvært imod, alle Kriterier viser, 
at Æren, saa vel som Ansvaret, tilkommer ham alene, hvorved 
selvfølgelig ikke er udelukket, at Samtaler med Meningsfæller kan 
have virket befrugtende og æggende. 

Men for at vende tilbage til Udgangspunktet, Lornsens 
Flyveskrift, saa var dets Indhold i Hovedtrækkene følgende: 

— »Den 13de Artikel i den tyske Forbundsakt af 1815, i 
hvilken Tysklands samtlige Fyrster tilsikrer deres Lande repræsen- 
tative Forfatninger, er endnu ikke gaaet i Opfyldelse for Hertug- 
dømmet Holstens Vedkommende. Hertugdømmet Slesvigs Adskil- 
lelse fra Hertugdømmet Holsten, hvilket i Hovedsagen vilde være 
gennemført ved en ensidig Omdannelse af det sidste til en konsti- 



') I et Brev af 4de Oktbr. 1830 hedder det saaledes: „Mit Ophold paa 
Sylt vil sandsynligvis ikke blive af lang Varighed" , og han udtaler den 
Overbevisning, at hans „fremtidige Liv vil blive af nogen Betydning for 
Hertugdømmerne*. I Midten af September 1830 erklærer han til Prof. 
Michelsen, der var paa Besøg i København, at der bør indgives 
Adresser til Kongen. 

') Jfr. „Zeitschrift fur Schlesw.-Holstein-Lauenb. Geschichte*. III— IV. 
Kiel. 1873. 

tutionel Stat og ved en dermed i Forbindelse staaende Forandring 
af dets administrative Institutioner, er simpelthen utænkelig for 
enhver Slesvigholstener. Spørgsmaalet er derfor kun, om man nu 
skal andrage paa Grundlæggelsen af en Repræsentativforfatning 
for Hertugdømmerne. Følgende to Kendsgerninger kræver en 
gennemgribende Omordning af vore Statsinstitutioner. 

1) Statens Finansforvaltning er en Hemmelighed 
for Statsborgerne i det hele. 

2) Vort Lands samtlige højere administrative Ind- 
retninger trænger til en fuldstændig Omdannelse. 

Hvad man derfor bør andrage om og stræbe efter, det er 
i sine Grundtræk følgende: 

1) Sammenkaldelsen af en provisorisk Forsamling 
af deputerede for Aaret 1831, bestaaende af omtrent 40 
Medlemmer, af hvilke Halvdelen vælges af Amterne og Land- 
skaberne, en Fjærdedel af de adelige og klosterlige Distrikter og 
en Fjærdedel af Byerne. For denne Forsamling forelægges af 
Kongen til Bedømmelse et Forfatningsudkast for begge Hertug- 
dømmer, baseret paa følgende Grundbestemmelser: 

a) De deputeredes Forsamling danner en Helhed. Et Ud- 
valg fungerer som første Kammer med et suspensivt Veto overfor 
andet Kammers Lovforslag. 

b) Begge Kamre har Skattebevillingsret, i hvilket Øjemed 
de træder sammen i et Kammer. 

c) Begge Kamre deltager hver for sig i Lovgivningen. 

d) Kamrene, saa vel som Kongen, har Forslagsret. 

e) Kongen har et absolut Veto. 

2) Samtlige Landskollegier forlægges fra Køben- 
havn til Hertugdømmerne. 

3) Administrationen adskilles fra Retsplejen. 

4) En højeste Domstol oprettes for begge Hertug- 
dømmer. 

5) To Regeringskollegier indsættes, et for hvert af 
Hertugdømmerne. 

6) Et øverste Statsraad, som samtlige Forvaltnings- 
kollegier er underordnede, skal have Sæde i Kiel. 

Den umiddelbare Følge af denne ny Tingenes Orden vil 
blive Hertugdømmernes fuldstændige Adskillelse fra Kongeriget 
Danmark i administrativ Henseende. Vel har de danske i en 
Aarrække lagt Bestræbelser for Dagen, der gaar ud paa at 

sammensmelte os med dem til et Folk, og selv i den nyeste Tid, 
da Nationalfølelsen har givet sig kraftigere til Kende hos Tyskerne 
end nogensinde før, har man ikke undset sig ved under Henblik 
paa vor Modstand at tilraabe os, at vi dog heller skulde glæde 
os over at være noget, nemlig danske, end intet, nemlig tyske. 
Vel har Europas mægtigste og ædleste Nation paa Grund af sin 
usalige Adsplittelse til alle Tider, fra alle Sider og Folkeslag ladet 
Haan og Spot læsse paa sig. Men Tiden har vist, og den vil 
fremdeles vise, at ogsaa Tyskerne fra nu af vil vide med Eftertryk 
at tilbagevise enhver uværdig Fordring. Enhver Tanke om en 
Sammensmeltning af de to under Hs. Majestæts Scepter forenede 
Folk maa derfor opgives. Lad os Haand i Haand som Brødre, 
enhver i fri, selvstændig Udvikling, med Kongen i Spidsen gaa 
Fremtiden i Møde.« 

Lornsens Skrift er præget af en kraftig, mandig Tone; han 
optræder ikke ydmygt bønfaldende, men stiller bestemte Fordringer: 
En konstitutionel Forfatning, hvilende paa et forholdsvis bredt 
Valggrundlag, med skarp Front til to Sider, mod Enevælden og 
Ridderskabsvælden. Her er ikke Spor af en Dahlmanns næsten 
tvetydige Mæglerstilling mellem Adel og Borger, ikke Tale om en 
Falcks glatslebne Royalisme. 

I national Henseende kræver han et Slesvigholsten, Hertug- 
dømmernes fuldstændige administrative Adskillelse fra Kongeriget, 
og saa en Unionsforbindelse mellem de to »Stater«: »Kun Konge 
og Fjende være os fælles!« 

Julirevolutionens Slesvigholstenisme indtager en særegen 
Plads, væsensforskellig som den er fra Dahlmanns Adelsstat — 
bygget over skimlede Standsprivilegier og ugyldige »Landesrechte« 
— og fra Augustenborgernes personlige Dynastipolitik og 
uhjemlede Arvekrav paa Slesvig. 

Lornsen gør intet Indgreb i den danske Krones Arverettig- 
heder, lægger ingen Vægt paa det saakaldte »schleswig-bolstei- 
nische Charte« af 1460, ænser ikke de gulnede Pergamenter i 
Preetzer-Kloster, skøndt han selvfølgelig kendte Dahlmanns og 
Falcks Stridsskrifter fra Aarhundredets andet Aarti 1 ). 



') Slesvigholstenernes Forsøg paa at give del Udseende af, som om Lornsen 
ingen Anelse havde om den saakaldte historiske, Ret, savner enhver 
Begrundelse. 

Hans Slesvigholstenisme bryder ganske vist overtvert med 
slesvigsk Historie, med slesvigsk Statsret, men den gør det under 
Paaberaabelse af et almengyldigt Princip, Nationalitetsprincipet. 
Atter og atter gentages det, at Slesvigholsten er et tysk Land, at 
Befolkningen er tysk. Men det var nu ikke saa, ti i 1830 var 
»ver Halvdelen af det slesvigske Folk dansktalende. 
Og Spørgsmaalet bliver derfor: Kan Lornsen have været uvidende 
om det sande Forhold? 

Det synes lidet rimeligt, men der er dog adskilligt, der kan 
tjæne til nærmere Forklaring af disse Udtalelser, som staar i en 
saa skærende Modstrid med den Aabenhed og det Frisind, der 
for øvrigt karakteriserer Lornsens Færd: 

Personlig var han ukendt med den nordslesvigske Befolk- 
ning; de enkelte Nordslesvigere, han traf sammen med, var, som 
saa mange af de dannede Slesvigere, blevne fortyskede ved ham- 
borgske Handelsforbindelser eller kielske Professorer. Overhovedet 
maa man gøre sig det klart, at Nationalitetsspørgsmaalet i Aar- 
hundredets første Aartier stod yderst uklart for de fleste Nord- 
slesvigere. Naar disse den Gang paa en Maade følte sig mere 
knyttede til Holsten end til Kongeriget, var det en simpel Følge 
af, at Slesvig — takket være den Oldenborgske Kongestamme 
— ligesom var kastet i Armene paa Holsten. Administrativt og 
økonomisk behandledes Hertugdømmerne som fremmede Lande: 
Regeringens, den højere Dannelses og til Dels Kirkens Sprog var 
tysk; Kongeaaen var Toldgrænse. Hertil kom, at Slesvigerne 
mente — og det ikke uden Grund — at deres hjemlige Love og 
Sædvaner var friere, mindre trykkende end Kongelovens. 

Kort sagt, naar man i Kongeriget kaldte Slesvig for Dansk- 
Holsten 1 ), og naar Grundtvig*) stærkt formodede, at »Sles- 
vigerne vilde føle sig Kongen mest forbundne, naar han vilde 
forbinde dem med Holstenc, da er det forklarligt, om end ikke 
undskyldeligt, at Friseren, beruset af tysk Nationalismes Hovmod 
og i akademisk Overseen af Landalmuen, uden videre annekterede 
hele Slesvig, skøndt han i Kraft af den Ide, hvis Forkæmper han 
mente sig at være, burde have ladet sig nøje med Sydslesvig og 
en Del af Mel lem sies vig. 



*) Jfr. Chr. Paulsen: „Ueber Volksthumlichkeit und Slaatsrecht des 

Herzoglhums Schleswig«. Kiel. 1832. 
») Grundtvig: „Politiske Betragtninger*. Kbhvn. 1831. 

Efter at have udkastet denne Brandfakkel i Hertugdømmerne 
begiver han sig til Sylt, hvor han indtræffer den 13de November, 
og den 23de s. M. bliver han arresteret. 

Lornsens Indgriben i det offentlige Liv faar hermed sin Af- 
slutning. Tidsrummet var for kort til, at det kunde lykkes ham 
at vække Folket til politisk Selvbevidsthed; derimod var han 
heldigere med det andet, under de daværende Forhold væsentligste 
Formaal, at skræmme Regeringen. 

I en Maaned fuldbyrdes Lornsens følgerige Gerning, ti 
hans tolvsidige Flyveskrift (og hans Brev til Kancellipræsidenten^ 
havde en Handlings Værd, en Handlings Følger! 

Under 16de November — samtidig med, at Lornsens Arre- 
station besluttes — udstedtes en Proklamation, der »med lands- 
faderlig Naade« retter alvorlige Advarsler til »vore kære og tro 
Undersaatter i Hertugdømmernec, samt beder dem være overbeviste 
om, »at Vi til rette Tid ville træffe enhver Foranstalt- 
ning, som maatte kunne tjæne til det Heles Vel«. 

Af Slutningsordene i denne Kundgørelse synes det at frem- 
gaa, at Kongen alt da havde bestemt sig til at gøre forfatnings- 
mæssige Indrømmelser. Og i Kristian VIII' s Dagbøger findes 
under 3dje Decbr. 1830 følgende Udtalelse: »Modtaget Brev fra 
Kongen, hvori han ytrer bestemt Formening for Pro vinsial- 
s tænders Indførelse, og at der efter Grev Rantzaus og 
Etatsraad Høpps Tilbagekomst skulde lægges Haand paa Værket.« 

(Sluttes.) 
Th. Graae. 

Meiningernes Gæstespil. 

Det hertugelige Sachsen-Meiningske Hofteater er nu, omtrent en 
halv Menneskealder efter at det paabegyndte sine Vandringer, naaet op til os, 
og det har indtil den Stund, disse Linjer skrives, udspillet vel omtrent de to 
Tredjedele af Gæstespillets samlede Repertoire: af Shakespeare: Julius Cæsar 
Købmanden i Venedig og Et Vinteræ ventyr, af Schiller: Wallensieins 
Lejr, Piccolomini, Wallensteins Død og Jomfruen fra Orleans 
samt af Henrik Ibsen: Gengangere. 

Gæstespillet begyndte med Julius Cæsar, og Skuespillernes velvoksne 
Skikkelser, der frit og naturligt bevægede sig i den længst svundne Oldtids 
Dragter, hvad enten disse var Fredens eller Krigens, og deres kraftige Stemmer, 
der uden Besvær lød gennem Larm og Vaabengny, undlod ikke at gøre stærkt 
Indtryk paa danske Tilskuere, hvis Øjne er vant til lavstammede Skuespillere, 
og hvis Øren ikke er forvænt med at kunne høre hvert Ord, der udgaar af 
Skuespillerens Mund. Man troede at have, om end ikke Genier, saa dog 
Talenter for sig; og saaledes vil det vel altid gaa et nogenlunde dygtigt og vel 
sammenspillet fremmed Skuespillerselskab. Og anderledes kan det vel næppe 
være, ti vi kender ikke disse ny agerende, hver Bevægelse er ny, hver 
Tone, hvert Skrig bringer ligesom en Luftning fra fjærne Strande, hvert 
Ansigt, hver Forandring i Minespillet har det ubekendtes fristende, det gaade- 
fuldes æggende Lokkelse. Hvor ganske anderledes uheldigt er ikke vore hjemlige 
Skuespillere, selv de allerbedste blandt dem, stillede overfor vort Publikum: 
hvor deres Bevægelse, Mine, Tone, Skrig o. s. v. er kendt fra hundrede tidligere 
Roller, snart er der Reminiscenser fra denne, og snart fra hin Rolle, men de 
fremmede har ingen tidligere Roller hængende som hæmmende Klodser om 
Arme og Ben. Intet Under at Rejselivet drager saa mange sceniske Kunstnere! . . . 

Man troede som sagt den første Aften at have Talenter for sig, men 
hver ny Forestilling har pillet flere og flere Fjer af de optrædende: Truppen 
tæller sikkert kun et eller to ubestridelige, men endnu kun i Udspring værende 
Talenter, derimod ikke faa anerkendelsesværdige Dygtigheder, og mange, 
navnlig paa Spindesiden mange, Middelmaadigheder. For de Tilskuere, 
der ser Truppen kun en enkelt Aften eller to, vil dette maaske tage sig 
ud som unødig Hyperkritik, og med Rette, ti vore tyske Gæster dyrker højst 
efterlignelsesværdigt den her hjemme saa sørgeligt forsømte Maskering, og 
de gør dette med saa stor og saa fast en Sikkerhed, at den ydre Skal alene 
maa være i Stand til at frembringe Illusion paa et modtageligt Sind, men 

Tilskueren. 1889. 29 

nogen stærk Ejendommelighed bag Skallen mærkedes sjældent eller aldrig. 
Cæsar, Antonius, Wallenstein, Oberst Butler, Qvestenberg (som Programmet 
højst latterligt kaldte »Krigsraad«), Kong Karl VII af Frankrig, Talbot, for 
blot at nævne nogle, alle disse virkede ved deres første Fremtræden, som en 
Række gamle Portræter, der pludselig havde faaet Liv, men den Karakterisering 
indefra, der skulde bevirke, at disse Skikkelser blev mere end en Maske, 
fattedes: hvor var f. Eks. Cæsars imponerende Verdenshersker-Majestæt, hvor 
Antonius's besnærende Glathed, hvor Wallensteins fantastiske Titan-Ærgerrighed, 
o. s. v.V Man fik lidt etter lidt den Fornemmelse, at man var hensat til et 
Panoptikon, hvis Figurer pludselig havde faaet Mæle, men samtidigt havde man 
ikke sjældent Lyst til at bede dem standse deres Tales Strøm 

Truppen talte saaledes ingen store Skuespillere, men det meiningske 
Teater har heller aldrig gjort Fordring paa at besidde Genier blandt sit Perso- 
nale; det afskyr, synes det, alt hvad der smager af Stjærnekomedie, og fordrer 
derfor af sine Skuespillere, at de den ene Aften skal spille en Hovedrolle, 
medens de den næste skal gøre Statisttjæneste i det selvsamme Stykke, hvori 
de Dagen før var Hovedpersonen. Saaledes har Meiningerne ført det højt 
priste Dubleringssystem ud i Livet, og her i København hændte det nogle Gange, 
at en Rolle fik den bedste Udførelse først ved sidste Opførelse. 

Meiningerne har sat Illusionen paa deres Banner; de vil, at alt hvad 
Tilskuerne ser paa Scenen, skal gøre Indtryk paa dem af at være den skære 
Virkelighed; de vil, naar Stykket, som de fleste af deres Repertoire, foregaar i 
en svunden Tid, fremmane denne, som den gik og stod, lyslevende for Til- 
skuerne. I de hidtil fremførte Forestillinger er saaledes Rom 50 Aar før den 
kristne Tidsregnings Begyndelse, Tyskland paa Trediveaarskrigens Tid og Frankrig 
i Begyndelsen af det 15de Aar hundrede genopstaaede for københavnske Teater- 
gængere, desuden har de givet et Indblik i det middelalderlige Venedig, men 
den ubestemte Tid, Købmanden i Venedig foregaar i, har sikkert gjort sit 
til, at Billedet blev taaget og udvisket Denne Iagttagelse synes den senere 
Opførelse af Et Vinteræventyr fuldt ud at stadfæste, ti her, hvor det 
gjaldt at fremstille Æventyrets fantastisk - bi sarre Følelse og groteske Komik, 
glippede Udstyret helt, det blev, om end utvivlsomt yderst kostbart, ganske 
stemningsløst og svært kedsommeligt. 

Pragtfuldest var sikkert det gamle Roms Genopstaaen med sit brogede 
sydlandske Liv i Julius Cæsar, men meget hviler her paa løse Gætningers 
Grund. I danske lærde Skoler læres saaledes, at ved Overgangen fra Dreng 
til Mand anlagde Romeren den bræmmede Kiton, men mange af de meiningske 
Romere bar en ganske ubræmmet. Lidt urimeligt syntes det ogsaa, at det 
netop var de ellers fattigst klædte, der bar Hovedbedækning*, Shakespeare selv 
har i Lucius's Replik om de sammensvorne, der om Morgenen kommer til 
Brutus, tænkt sig disse med Hatten trukket ned over Panden og Ansigtet dukket 
ned i Kappen, hos Meiningerne optræder de barhovedede, medens de med en 
Flig af Kappen skjuler deres Ansigt. Her var sagtens Enkeltheder nok, om 
hvis historiske Korrekthed der kunde tvistes, men det vedkommer ikke den 
sceniske Kunst; Spørgsmaalet er, om Udstyret understøtter Stykket, og her 
synes ingen Tvivl at kunne være, om at det Udstyr, Meiningerne fremførte 
Julius Cæsar i, ej blot understøttede Digterens Tanke, men paa mange 
Punkter gav mere end han, idet det lod den svundne Tid genopstaa. 

Fra den romerske Oldtids usikre Grund begav Meiningerne sig til Tyskland 
paa Trediveaarskrigens Tid, og her, paa deres eget Hjemlands Jordbund, var 
intet omtvisteligt. Køllerter og Huggerter, Lanser og Pansre, Stole og Borde, 
Krus og Kander, og alt andet, der vistes her, var den nøjagtigste Kopi efter 
endnu bevarede Eksemplarer fra den Tid. Og saa man sig om i Værelserne, 
straks kom man i Stemning ved Gobelinerne, Tapeter, (om end maaske nok 
Farverne i disse, naar de sammenlignedes med de optrædende Personers Klæde- 
dragt, syntes for blege,) de malede Vinduer, der altid oplystes udefra, de 
hvælvede Sale, de høje Paneler; intet var fladt og tomt, alt syntes muret op. 
Meiningerne naaede vistnok ingensteds nærmere til deres tilstræbte Maal end 
i Piccolomini og Wallensteins Død, Skade kun, at Spillet intet andet 
Steds, naar Gengangere undtages, var saa tarveligt. Naar man har paastaaet, 
at et Udstyr som Meiningernes absolut er en Afart, da det vil borttage Interessen 
fra Spillet, har Meiningerne i disse to Skuespil leveret det indirekte Modbevis, 
at et aldrig saa fuldendt og korrekt Udstyr kan bringe Spillets Slethed i For- 
glemmelse; derimod har ingen endnu leveret det direkte Bevis for den nævnte 
Paastand. 

Efter Tyskland i Trediveaarskrigen gik Hejsen til Frankrig i Begyndelsen 
af det 15de Aarhundrede, fra de tyske Borges dystre Alvor til det franske 
Hofs letfærdige Glimmer, men havde man med Velbehag fæstet Øjet paa de 
svære Egetræsdøre i de tyske Borge, kunde man ikke helt frigøre sig for en 
lille Mistanke til den usvigelige Paalidelighed af de fremstillede Interiører fra 
den franske Middelalders Kongeborge, naar man opdagede, at Dørene her var 
kun almindelige Teaterdøre; men Enkeltheder, som Kaminen og Kronen i første 
Akt, var der atter her nok af til høj Beundring 

Om en Sammenligning med vore egne Teatres Dekorationer kan der 
fornuftigvis ikke være Tale; tag f. Eks. det kgl. Teaters Dekorationer til 
OehUnschlågers Dronning Margareta: de er stykket sammen fra Broder 
Hus, Tordenvejr og mange andre Stykker, og med Dragterne staar det ikke 
bedre til: en Del af dem kendes fra Drot og Marsk, Den forvandlede 
Konge o. s. v. : altsaa det Udstyr, i hvilket det kgl. Teater fandt det passende at 
fremstille vor Nations patetiske Hoveddigter, var tidligere benyttet i Stykker, der 
foregik i helt andre Aarhundreder og Lande. Slig Usømmelighed vilde Meiningerne 
at dømme efter de Prøver, de har vist her, og hvor ingen Dekoration sammen- 
stykkes af flere, ja næppe samme Dekoration brugtes to Steder, ikke tillade sig, 
og vort kongelige Hovedstads Teater har i saa Henseende meget at lære af 
det hertugelige Provinsstads Teater. Dog saa længe Publikum fylder Huset til 
Forestillinger som Dronning Margareta, — og det gjorde det netop samtidigt 
med, at Meiningerne fremførte deres underfulde Udstyr, — saa længe er der 
intet at stille op: fra Publikum maa Forlangendet om respektfuld Behandling 
af vore nationale Digterværker stige, siden vort kgl. Teaters Ledere synes ganske 
at have glemt denne deres Pligt 

Foruden paa den døde Iscenesættelse har Meiningerne lagt Vægt paa 
den levende Iscenesættelse, paa Levendegørelsen af den ellers ganske døsige 
Statistmasse, og dette er ogsaa lykkedes dem svært godt: altid bølgede Folke- 
masserne af pulserende Liv, dog frister enkelte Punkter til et Par Indsigelser. 
Aabnes en Akt, en Scene med en Sammenstimlen af det menige Folk, 
snakkes, skriges, synges der en liden Stund saa larmende, at det ikke er muligt 

at høre Ørenlyd, men saa snart der skal en rigtig Sara tale i Gang, tier det 
brusende Folkehav pludselig bumstille og tager til Takke med en Del talende 
Gestikulationer; vilde det ikke være langt mere illuderende, om Larmen i Be- 
gyndelsen ikke var mere højrøstet end at den Samtale, der skal føres, kunde 
høres gennem Larmen, og denne altsaa vedblive som et stadigt Akkompagnement 
til alt hvad der siges. Noget lignende gælder om Stykkernes Slagscener: 
hvad var rimeligere end, at man hele den Tid, Slaget staar paa, hørte snart 
nærmere, snart fjærnere det standende Vaabengny, medens Hovedpersonerne 
kæmpede paa selve Scenen. 

Ikke faa Steder var det lykkedes at faa en sjælden illuderende Stemning 
over Statistoptrin og Optog, saaledes den slagne engelske Hærs Troppeoptog i 
Jomfruen fra Orleans: tungt og træt drog hver Mand frem, slæbende sit 
Værge efter sig, beundringsværdig var ogsaa Generalernes forskellige Tilhører- 
maade under den kejserlige Gesandts Tale (i Piccolomini, II Akt), derimod 
hørte den Ridderlighed, Soldaterne i Wallensteins Lejr udviste mod de 
tilstedeværende Kvinder, og den Knibskhed, Marketenderskerne sammesteds viste 
mod kønne Jægeres Tilnærmelser, ingensteds mindre hjemme end i Wallen- 
steins Lejr. 

Mange Enkeltheder har brændt sig uudsletteligt ind i Erindringen, saaledes, 
for blot at nævne et Par, det stærkt belyste Hoved af Julius Cæsars Genfærd, 
medens den øvrige Skikkelse gled sammen med den omgivende Nats Mulm, 
Udkigsmanden ved Taarnets Glug (i sidste Akt af Jomfruen fra Orleans). 
Dog en saadan Opramsning giver intet Begreb om Meiningernes Iscenesættelses- 
kunst, denne maatte nydes ved Selvsyn. Vi faar nu til næste Sæson at se om 
vore Teatre, hvad der var at haabe, har lært noget af Meiningernes Gæstespil. 

(Afsluttet 22de Maj.) 

Arthur Aumont. 

AUGUST STRINDBERG: 

TRE SKUESPIL. 

Mester Olof. — Gildets Hemmelighed. — Hr. Bengts Hustru. 

Avtoriseret Oversættelse ved P. Hansen. 
6 Kr.. eleg. indb. 7 Kr. 75 Øre. 



Politiken. „Man kan med Fortrøstning spaa, at i ethvert Fald 
Mester Olof og Gildets Hemmelighed vil blive den svenske Scenes 
klassiske Mesterværker, saa faste paa Repertoiret som Schillers Tragedier 
i Tyskland. — Med Hr. Bengts Hustru nærmer vi os Strindbergs vel- 
bekendte Ægteskabsteorier, der senere formedes skarpere. Stykket 
har en første Akt med en saa glimrende Exposition, at man næppe 
nogensteds i dramatisk Literatur skal kunne finde en mere fuldkommen 
Indledning i Æmnet. — Maaske er Gildets Hemmelighed fortrinligst ved 
den ensartede Stemning, der hviler over Skuespillet. Tonen er mørk, 
men utrolig fængslende, smæltende blød i Elskovsscenerne, yderst ejen- 
dommelig, naar de forskellige Personel skal karakteriseres. — — Her 
er Ungdommens Drømme og Ønsker, her findes tydelig Paavirkning 
fra Ibsen, men samtidig en original Aand, der arbejder sig frem som 
Sol gennem Taagen. — Nu anbefales disse Skuespil til Læsning for 
alle, der interessere sig for Poesi. De tre Skuespil besidder høj Værdi 
i sig selv og betegner desuden den dramatiske Digtnings Tilblivelse i 
Sverig. " 

Nationaltidende. „Den smukt udstyrede Bog vil hævde sin Plads 
i Literaturen, medens den tillige er saa levende og fængslende, at vort 
Publikum kun kan paaskjønne dens Udgivelse paa dansk Grund. 44 

Morgenbladet, Kristiania. „Jeg henleder Læsernes Opmærksomhed 
paa denne Bog, der frembyder en ikke almindelig Nydelse. Højst staar 
utvivlsomt „Mester Olof", der frembyder fortrinlige Kulturbilleder fra 
Gustav Vasas Tid. Men ogsaa „Gildets Hemmelighed* og „Hr. Bengts 
Hustru" har store Fortrin. Margit i det sidste Stykke er en Kvinde- 
figur af næsten Shakespearsk Lødighed." 

Bergens Tidende. „Vi anbefale varmt disse Skuespil til alle Venner 
af god Kunst." 

KARL GJELLERUP: 

im: i isr ilt -A.. 

6 Kr. 50 Øre, eleg. indb. 8 Kr. 



Morgenbladet. „Den højtbegavede unge Forfatter har ikke skrevet 
noget stemningsrigere Digterværk, noget lødigere Kunstværk end denne 
i sin Handling saa simple og usammensatte nye Fortælling. Alle 
Gjellerups bedste digteriske Egenskaber og Ejendommeligheder ere her 
komne til fuld Udfoldelse. — Minna er en Frugt af Gjellerups aare- 
lange Ophold i Dresden, og enhver der længere eller kortere har 
gæstet denne smukke By og dens Omegn vil have én Glæde og det 
en meget stor Glæde mere af den fortræffelige Bog. Om den simple 
Handling er nemlig slynget en rig Ramme af Stedskildringer og Natur- 
scener, dels fra selve Dresden, dels fra sachsisk Schweiz. — Der gaar 
et Pust af sjælelig Renhed og Kyskhed gennem Fortællingen, og man 
røres inderligt og dybt over Minnas Skæbne. 

Den, der en af disse Paaskedage vil sætte sig hen og leve sig 
ind i en skøn og ved sin Skæbne rørende Menneskesjæl, skal lære 
Minna at kende. Karl Giellerup har ikke skrevet nogen Tragedie, der 
gaar dybere til Hjærtet." 

Af "Tilskueren" udkommer et Hæfte hver Maaned paa 
gjennemmitlig 5 Ark i stort Medianformat Subskriptions- 
prisen udgør 1 Kr. for hvert Hæfte eller 12 Kr. om Aaret. 
Subskription, der er bindende for én Aargang, modtages 
paa ethvert Postkontor uden nogen Prisforhøjelse og i 
alle Boglader, saa vel som hos Forlæggeren, Højbroplads 5, 
Kjøbenhavn K. 

Sammesteds faas Aargang ene 1884 — 1888 , Pris 
pr. Aargang 12 Kr. 

Henvendelser i Redaktionsanliggender bedes rettede til 
Udgiveren, Falkoneralle 11 A, Frederiksberg I. (Tr. bedst 
Mandag og Tirsdag lO 1 ^ — li 1 /,). 

Dr. phil. S. SCHANDORPH: Teaterindtryk. S. 4 45- 

Breve fra Trolddoms Forfatter, Etatsraad V. JACOBSEN. Med en Indledning af B. A. 

Duurloo. I. S. 459 
GERT LONDEMANN : Foraar. S. 480. 

Paa P. 6. Philipsens Forlag er udkommet: 

FRA DET MODEBNE 

AMERIKAS A ÅNDSLIV. 

Af 

KNUT HAMSUN. 

Indhold: Aandslivets Betingelser: Patriotisme. Fremmedfjendskab. — 
Literataren : Journalistik. Digtning og Forfattere. Whitman. Emerson. — 
Den bildende Kunst: Maleri og Skulptur. — Skuespil og Skuespillere. — 
Aandslivets Virkninger: Frihedsbegreber. Retsvæsen og Forbrydelser. Skole- 
forhold. Kirkevæsen og Moralstand. Etikette. — Slutning 



G. B. i » Verdens Gang* : »Denne overmaade velskrevne Bog, 
hvormed et nervøst, mere stræbende end søgende Talent debuterer, 
vil vække stor Opmærksomhed. Der er noget som er vel egnet 
til at vække Opsigt, først i Bogens Aand i dens Had til alt, hvad 
der er groft og plumpt og ukunstnerisk — dernæst i Bogens Form, 
som paa Grund af Forf.s ubevidste nervøse Paavirkelighed af Om- 
givelser er blevet rent amerikansk, springende, skærende, humoristisk 
overdrivende, søgende efter Effekt og i Reglen findende Effekt.« 

Stavanger Avis. »En fængslende Bog og det i den Grad, at 
man ikke kan faa fra sig igen det Indtryk af Araerikas Aandsliv, 
som Forfatteren har givet en. — Han har skrevet en dygtig Bog, 
der er noget af det mest interessante, som norsk Kritik har frem- 
bragt. « 

Dagbladet, Kristiania. »Hvad jeg roser ham for, hvad jeg af 
ganske Hjærte og med fuld Anerkendelse anbefaler Bogen for, det 
er fordi han i saa rigt Maal har givet, hvad han vilde give, sit 
eget Indtryk. — Der er en Kraft, en overlegen Lystighed i Maaden, 
han gir det paa, som er rent betagende, saa at man nødig lægger 
den Bog fra sig, før man har læt den ud. Han finder lidet at 
rose hos Yankeen, men der er dog én Ting, og det ingen daarlig, 
som Hamsun selv har lært af ham. Det er Foredraget; han har 
lært at underholde, mens han prædiker.« 

3 Kr. 50 Øre, eleg. indb. 4 Kr. 75 Øre. 

Paris, Maj 1889. 

I næstforrige Teaterbrev til »Tilskuerenc skrev jeg om 
Opførelsen af Beaumarchais's »Barberen i Sevillac paa Théåtre 
franfais. Først i April saå jeg dens Fortsættelse i det adskillig 
betydeligere Stykke »Figaros Bryllupc 

Coquelin den Yngre spiller ogsaa Figaro i dette Stykke, 
roen ban magter ikke saa godt Kammertjænerens finere Intrige- 
spil og spidsere Vid i Repliken som Barberens overgivne Lazzi 
og mere farceagtige Skikkelse. Stort kønnere, end han er, kan 
Skuespilleren vel ikke gøre sig, og det er ganske interessant at 
se, hvor lidt de sceniske Kunstnere her i Paris gør for at male 
sig kønne. Men han burde kunne lægge sig et lidt finere Væsen 
til. Da jeg for 25 Aar siden saå Got i Rollen, gnistrede han af 
Intelligens og aandelig Overlegenhed. At Beaumarchais har op- 
fattet Figaro som en genial Personlighed, der ved en tragisk 
Skæbne og Samfundsuretfærdigheden er bleven reduceret til 
Industriridder og Intrigant i det smaa, ses jo mere end tydelig 
nok af den berømte lange Monolog i Begyndelsen af femte Akt. 
At der slaar et varmt Hjærte i denne Galgenfugls Bryst har 
Beaumarchais villet betone stærkt i Scenen, hvor Figaro opdager, 
at Marceline er hans Moder, men er ved at forvanske Karakteren 
ved et altfor stærkt sentimentalt Farvelag; Sagen forklares natur- 
ligvis derved, at Beaumarchais gennem Figaro har givet et Stykke 
af sig Selv, og Forfatteren har altid, naar han har villet digte 
Alvor eller sige et alvorligt Ord for egen Regning, været 
sentimental i sit Udtryk. Coquelin cadet hjælper én ikke til at 
tro paa den Side af Figaro i Monologen, mærkelig nok gaar det 
langt bedre i Scenen med Marceline. Den Maade han spiller den 
paa, beviser, hvor godt han kender sine egne Frerastillingsmidler, 

Tilskueren. 1889. 30 



Digitized by Google 



446 



Teaterindtryk. 



og hvor snildt han véd at benytte dem. Han begynder de føl- 
somme Repliker i en lystig Tone, lader, som om han halvt gør 
Nar ad sig selv, bryder saa ud i Graad som en Dreng, der 
længe har tvunget sig, men overmandes af Graadstvangen. Det 
var en af de Scener, hvori han gjorde mest Virkning. 

Men Gratien er det jo, det skorter paa. Goquelin cadet er 
for tung i sine Indgange og sine Udgange; han forstaar fortrinlig 
at betone Repliken, hvor den skal betones, men formaar ikke let 
at henkaste den, naar det fordres. Og den Slags Repliker har 
Figaro saa mange af i dette Stykke. Hans Brud Suzanne spiller 
hele Stykket igennem et let Vittighedsspil med sin Brudgom, som 
tager Tilskuernes Interesse fangen, men det var næppe Beaumar- 
chais's Mening, at hans Yndling Figaro skulde være den under- 
legne, med andre Ord den tungere. Han maa sikkert mindst 
være sin Suzon jævnbyrdig i flagrende Lethed. Men Blanche 
Barretta tager rent Luven fra Coquelin cadet. 

Hun spiller, som jeg har skildret i mit Brev til dette Tids- 
skrift, Rosina, den tilkommende Grevinde Almaviva i »Barberen 
i Sevilla«. Rosinas »Transfiguration« til Grevinde Almaviva er 
maaske ikke helt forstaaelig. Skulde dette »Pokkers« Pigebarn 
paa nogle faa Aar blive en saa komplet Dame? Nej »Barberens« 
Rosina er snarere genfødt i Suzanne i »Figaros Bryllup«. 

Barretta er lige saa glimrende i det sidste som i det første 
Stykke. Man véd, at Kammerpigen i Slutningen af »Figaros 
Bryllup« skifter Klæder med Grevinden, og at Greven i Mørket 
forvæksler dem. Det er morsomt at se, hvorledes Madame Broisat 
(Grevinde Almaviva), og Madame' Barretta lige fra Begyndelsen 
har tilstræbt en vis Lighed. Fine smaa Profiler, smaa krogede 
Næser, smaa Ansigtsomrids , genkaldende Portræter af Marie 
Antoinette og Prinsesse Lamballe, der højt hængende i Attiquen 
i Versailles's Nordfløj i Frastand ligner hinanden. Grevinden er 
i blegrødt Atlask, Suzanne i hvid Silke. Man kan forstaa, at det 
blegrøde Atlask og den hvide Silke i en snæver Vending, i et 
fortroligt — glad eller bedrøvet — Øjeblik kan blive Kammerater. 
Sammenspillet mellem Damerne Broisat og Barretta var i alle 
Scener mønsterværdigt. Skulde man fremhæve en enkelt Scene, 
maatte det være den uforlignelige i anden Akt, da Grevinden er 
gaaet for vidt i sin Interesse for Pagen Ghérubin og pludselig 
bliver fornem overfor Suzanne. Der gives ikke mange saa 
mesterlig skrevne Komediescener, ti hver af Grevindens, hver af 

Pagens, hver af Kammerpigens Repliker er et lille Mesterværk, 
der rummer et Spil af et helt Liv i sig. Til saa meget desto 
større Ære geraader det de to Damer, at ikke et Ord, ikke en 
Nuance falder til Jorden i den langt fra understregende, men 
Tanken let toucherende Diktion. Saa maa der tilføjes: Det er 
dejligt at sidde i et Teater, hvor man hører saa udmærket som 
i det gamle, slet ventilerede og i andre Henseender lidet konfortable 
Théåtre f rangais, og med Bedrøvelse tænker man paa den usle 
Akustik i vort kongelige Teater, der nok snarere skyldes Ballet- 
mesterens end Amors Luner. Det er dog for ærgerligt, at man 
bedre skal kunne følge en Komedie paa Fransk end paa Dansk. 

Det er ikke saa let at forstaa, hvorfor den mer end raid- 
aldrende Fébvre vedbliver at spille Grev Almaviva som ung 
Elsker i »Barberenc, men ikke som Ægtemand og »coureurc i 
»Figaros Bryllup <. Her vilde hans umaadelige Virtuositet og 
Scenesikkerhed sikkert høste Triumfer. Heldigvis spiller Laroche 
Grev Almaviva godt og sikkert, maaske lidt for dæmpet i de 
lidenskabelige Skinsygescener. Han ser nu aldeles udmærket ud; 
hans Ansigt er helt aristokratisk i Louis -Seize- stilen under 
Pudderpaiykken, og i de to første Akter, hvor han møder i den 
røde, guldgalonnerede Jagtdragt med Støvler og Ridepisk, fylder 
han helt. Da han opdager Pagen, der er skjult i Lænestolen, 
og krummer Haanden om Piskeskaftet, mens han taler gennem 
de sammenbidte Tænder, faar man det bestemte Indtryk af, hvor 
stor en Brutalitet der kan ligge dybest paa Bunden af en saadan 
gennemciviliseret, tæt pudret og guldbroderet Grand -Seigneur fra 
før Revolutionen. Særdeles godt giver han ogsaa den beherskede 
Ærgrelse over sin Kammert jæners aandelige Overlegenhed, ti skøndt 
Grev Almaviva er, som Figaro siger i sin store Monolog i femte 
Akt, >homme assez médiocre«, har han ikke forgæves levet i en 
aandfuld Atmosfære; han véd meget vel, at Begavelsen er en 
forbistret farlig Magt, som selv en fornem Herre er nødt til at 
tage i Betragtning. Han er halv bange for denne geniale Plebejer, 
som kan hævne sig over en Ørefigen med Satirens endnu mere 
sviende Piskesnært. Og dum er Grev Almaviva slet ikke; han er 
ingen plump Landjunker; skøndt Beaumarchais flytter ham midt 
ned i Andalusien, er han vel forfaren i Tonen fra Versailles. I den 
udmærkede Domscene forekom Laroche mig ikke helt i Højde 
med Opgaven. Dommerens Malice viste sig lidt for direkte, der- 
imod var hans vilde Elskovsjagt i femte Akt godt gjort, og den 

blaa Fløjels Dragt med de store guldbroderede Sløjfer bar han 
glimrende. En Replik sagde han saa godt, at man ikke glemmer 
den. Det er da Gartnerens Datter Fanchette siger i hele Selskabets 
og Følgets Nærværelse: »Hver Gang Hr. Greven kommer og vil 
kysse mig, saa siger Dec ... og Greven uden synlig Forlegenhed 
tager hende om Hagen og siger: »Godt, Lille, godte og saa rask 
taler videre, som om intet var sagt. 

Den nydelige unge Mademoiselle Bertiny, der i »Henri III 
et sa courc spillede Hertuginden af Guises Page, som ikke har 
mere Karakter i sig end f. Eks. Pagen Oscar i Verdis Opera »Un 
Ballo in mascherac, har faaet til Opgave at fremstille Chérubin, 
dette Mesterstykke af Skildringen af en Fyr i Pubertetsalderen, 
som siger: »En Pige ... en Kvinde, hvor disse Ord er søde, 
hvor er de interessante«, som sværmer højidealistisk for Grevinden, 
stjæler eller røver Kys fra Suzanne og tager mod alle dem, som 
Fanchette giver ham med den største Villighed af Verden. 

Leloir, der i »Barberen« var en saa fortrinlig Basile, er i 
»Figaros Bryllup« bleven afløst af Villain, der giver den ganske 
med samme dødningalvorlige Præsteansigt. Det er dog godt, at 
Teatrene endelig nu, under Republiken, kan kostumere Figurerne, 
som Rollen forlanger, og kan bruge Uniformer og Ornater uden 
at støde an mod idiotiske Forbud mod at vanhellige slige over 
andre dødelige ophøjede Personer som gejstlige, militære og civile 
Embedsmænd. Det skulde glæde mig, om jeg tog fejl — men 
eksisterer der ikke hjemme i vort kære Fædreland slige Forbud 
fra Tiden før Syndfloden? I saa Fald kan adskillige af Figaros 
ironiske Lovprisninger af Literaturens og Pressens Frihed i Spanien 
endnu høres med Opbyggelse fra en dansk Scene. Vist er det, 
at baade Tartuffe og Basile forstaas først rigtigt, naar de frem- 
træder med Ordinationens Præg i det ydre. 

Villain savner noget af Leloirs Lune, der virker saa uimod- 
staaeligt i al sin tørre Muthed. Han har faaet Præstens forlorne 
Værdighed lagt selv over Stykkets allerslibrigste Repliker — 
Basiles til Suzanne — men i Vittigheds- og Ordspilsdysten med 
Figaro, er Villain ikke morsom nok. Det tørre, stramme Væsen 
er korrekt nok holdt, men Kunstneren faar ikke vist os, hvilken 
Ondskabsfuldhed og Kynisme der er gemt under den sorte Soutane 
og den fladpullede Hat med den brede opkrampede Skygge. 
Leloir forstod saa godt at gøre os Tilskuere begribeligt, hvorfor 

denne sjofle Earl kunde vække Frygt, Had eller Foragt, alt efter 
som man var hans under-, side- eller overordnede. 

Leloir spillede her den fordrukne Gartners, Antonios Rolle. 
Han var meget morsom og sagde de af Humør sprudlende Ord 
med uimodstaaelig Komik. Bag Fuldskaben lurer stadig Bondens 
rævedannede Snuhed. Han er misundelig paa Figaro, Tjæner- 
skabets Chef paa Grevens Herresæde, hvor drukken end Antonio 
er, kan han samle sine Tanker, naar Hadet og Misundelsen blusser 
op i ham. Hvor er det muligt at bare sig for at le, naar Leloir 
med 6tive Øjne og et fiffigt Smil om Munden svarer Figaro, der 
siger: »Du er jo fuld lige fra Morgenstunden« — »Sludder, det 
er en lille Rest fra i Gaar Aftes«, eller Grevinden, da hun siger: 
»Det er dog stygt at drikke uden Nødvendighed« — »Deres 
Naade, at drikke uden at være tørstig, og at drive Elskov paa 
alle Aarsens Tider det er dog det, der skiller os fra de andre 
Dyr«. En sur Dranker er næppe nogensinde bleven mere naturtro 
fremstillet end her. 

Paa de franske Teaterplakater retter Personlistens Orden 
sig ikke efter Forfatterens Angivelse i sit Manuskript eller i sin 
Bog, ikke efter Rollernes Størrelse, men efter Skuespillernes Be- 
tydning eller Anciennetet. Man læse for Kuriositets Skyld følgende 
»Affiche«. 

Bridoison Thiron Basile Villain 

Grev Almaviva . . . Laroche Retsbetjænten. . . . Falconnier 
Figaro Coquelin cadet Grippe-Soleil Berr 



Bartholo Garraud Suzanne . . 

Antonio Leloir Grevinden 

Doublemain Joliet Fanchette 

Péarille Roger Marceline 

Chérubin . 



Barretta 
j? Broisat 
> § Muller 
§ Fayolle 
Bertiny 



Ikke sandt — den ser løjerlig ud for et uvant dansk Øje. 

Først staar altsaa den fjollede, stammende Dommer Bridoison, 
hvis Rolle ingenlunde er stor, men gjort med al Beaumarchais's 
»fanden -ivoldske« Satire og Lune. Beaumarchais havde blandt 
sine Snese af Processer en med en Parlamentsdommer Goézman, 
hvor ingen af Parterne havde synderlig rent Brød i Posen, men 
Goézmans og Frues var dog det mest uappetitlige. Beaumarchais 
maatte slaas med alle mulige Autoriteter, inden han kom til sin 
Ret. Efter sin Skik brugte han at anvende sine Fjenders Navne 
let omskrevne paa skurkagtige eller dumme Personer i sine 

Komedier; Dommeren kaldes paa Beaumarchais's Personliste: 
Don Guzman Bridoison. Det første Navn er en let Omskrivning 
af Goézman, det sidste betyder noget lignende som paa Dansk 
»en Fjolle -Fredrik«. Beaumarchais har givet os en uvidende, 
dum, men ganske skikkelig Fyr, der i sin Stammen evig siger: 
Fo . . ormen, Fo . . rmen! Han ved bestemt, hvilken Plads enhver 
Embedsmand har i Rangforordningen , han har Kendskab til alle 
de Formaliteter og de Omsvøb, som gør Procesførelse til en uover- 
kommelig Sag for fattige Folk; han kryber for sine overordnede, 
er ikke slem mod sine underordnede, sørger for, at hans Skriver 
Doublemain faar de brugelige Douceurer, ti han véd af Erfaring, 
at Embedshierarkiets Magt for en stor Del beror paa, at det 
hænger sammen som Ærtehalm, og at det ikke gaar an, at den 
ene Ravn hugger Øjet ud paa den anden. Han vilde altid være 
en lydig Kommissionsdommer, paa hvis Kendelse Autoriteterne 
kunde stole. Under almindelige Forhold kunde ogsaa nok Smaa- 
folk faa ham til Tjænstagtighed mod lidt Venlighed i Kontanter 
eller in natura. At han har købt sit Embede, tilstaar han med 
den største Aabenhjærtighed. Man lægge Mærke til den tætte 
Komik i følgende Repliker. Marceline har søgt at forklare 
Don Bridoison, hvorfor hun fører Proces med Figaro. Don Brid- 
oison forstaar ikke Sagens Realitet og er ogsaa lige glad, ti han 
kender »Fo.. .rmen« og vil votere ganske, som Grev Almaviva 
ønsker det. Da Marceline forarget over hans Dumhed, udbryder: 
»Er det Dem, som skal dømme os?« svarer han rolig: »Hvorfor 
skulde jeg ellers have købt mit Embede?« Marceline: Det er 
dog en Uskik at sælge Embeder. Bridoison: Det har De Ret 
i , man burde give os dem gratis. At Bridoison er Hanrej op 
over begge Ørene, er et Træk, som Beaumarchais har laant fra 
sin Fjende Parlamentsdommeren Goézman, hvis Frues Vidtløftig- 
heder han aabenbarede under Proceduren. 

Thiron skal efter Rygtet snart forlade Théåtre franQais. 
Han blev hædret med gentagne Ovationer. Hans Udførelse af 
denne Dommer var ogsaa Komik af første Rang. 

Don Bridoison er fed, korthalset, kortaandet, blussende rød 
i Ansigtet, hans melankolske Udtryk skyldes aabenbart Fordøjelses- 
besværligheder efter de mange gode Middage hos hans overordnede, 
Grev Almaviva og ellers ved officielle Lejligheder. Der er et Lag 
Fedt og en Taage af Vindunst om denne Hjærne, som sikrer den 
mod ethvert paatrængende Indtryk fra Verden ude omkring, i det 

mindste bar de saare vanskeligt ved at bore sig igennem. Han 
forstaar først de Grovbeder, der siges barn, ti Minuter efter at de 
er udtalte; da først, beklager han sig over, at Folk er saa uhøflige. 
Han udstødte nogle uforlignelige tunge Suk; man følte, hvor 
Bridoison besværedes af sit Embedes og sin Maves Byrde, af den 
svære Opgave altid at maatte passe paa Fo . . rmén og sin egen 
Værdighed. Al den Komik, der saa hyppig klæber ved officielle 
Personer, fik Thiron trængt sammen i denne lille, tykke, i Grunden 
godmodige, hestedumme Øvrighedsperson, en Type, der trods sit 
umiskendelige Tidspræg, dog gaar igen i vpre Tider, om end 
Fo . . rmen er noget anderledes. 

Doktor Bartholos Fremstiller Garraud kunde nok have 
været morsommere. Ikke en Gang i den kostelige Scene, hvor 
han plæderer i Retten, og undersøger, om der i Gældsbeviset staar 
et, ou eller ou, fik han rigtig Folk til at le. Der var Sikkerhed 
og Soliditet over hans Spil. Hans Indtræden med Marceline i 
første Akt var god; Doktorens gnavne Malice og paafølgende 
Glæde over Udsigten til at blive sin gamle Elskerinde kvit, dernæst 
hans Arrigskab, da han hører, at det er Figaro, Marceline har 
udset til hans Afløser, den Kæltring; der i sin Tid listede Rosine 
fra ham trods alle hans Forsigtighedsregler, vendte op og ned 
paa hele hans Hus, satte Plaster over Øjet paa hans Mulæsel, 
snød ham for Penge o. s. v. — Alt dette er korrekt gengivet, men 
det mangler Lunets Glans. Noget lignende gælder — og endda 
i højere Grad — om Madame Fayolles Marceline. Hun er bedst, 
da den gamle arrige Duefia bliver en ømt elskende og forstandig 
raadende Moder. Marceline er nu nok saa interessant i sin Arrig- 
heds- som i sin Sentimentalitetsperiode, men Madame Fayolle er 
ogsaa der underlig klynkende. I den uforlignelige Skændescene 
med Suzanne, hvor de to Rivalinder, den unge og den gamle, er 
ved at komme op at slaas som to arrige Katte og rive Øjnene 
ud paa hinanden, hvor Fingrene krummes til Greb, og hvor 
Madame Barretta er paa Højde med Rollen, er Madame Fayolle 
det ikke. Hun ser egenlig for køn, rar og ung ud, det er maaske 
Fejlen. Det er derimod Mademoiselle Mullers Force som den lille 
Gartnerdatter Fanchette, Chérubins villige Elskerinde. En værre 
durkdreven, en mere bedaarende Fjortenaarstøs med al ønskelig 
landlig Viden og Erfaring i forskellige Praktika, Uvidenhed og 
Naivetet overfor selskabelige Former og konventionel Moral, skal 
man ikke let kunne tænke $ig. 

Beaumarchais giver altid i sine Komedietekster en Mængde 
Noter om Scenearrangementet. I den allerkæreste Scene, hvor 
Pagen synger sin Romance paa Melodien »Marlbourough s'en 
va-t-en guerre«, mens Suzanne ligger paa Enæ paa Kanapeen 
bag ved og akkompagnerer paa Guitarren, mens Grevinden siddende 
gennemløber Teksten, angiver Forfatteren, at han vil have Scenen 
arrangeret efter et Kobberstik af Vanloo »Une conversation espag- 
nole«. Jeg kender ikke dette Kobberstik, men Opstillingen af 
Personerne var udmærket. Og i sidste Akt, hvor den lumre, 
jasminduftende Elskovsstemning ruger over Haven med de to 
Rokokopavilloner i Forgrunden, med store Kastanjetræer i Sommer- 
nattens Lysskær, fik man et Billede saa ganske i Watteau-Stilen, 
naar man i disse Omgivelser saå den guldbroderede Greve, den 
siikeraslende Grevinde og Kammerjomfru med deres smaa sanselig- 
listige Profiler, med denne Holdning, hvor snild Beregning kæmper 
med den i dem som i den omgivende Natur dvælende Lyst til 
raffineret Nydelse. Stykkets Stemning, som ikke er synderlig 
»etisk -staalsat«, var greben med stor Sikkerhed i Iscenesættelsen. 
Versailles^ Park omkring Store og Lille Trianon, mens Marie 
Antoinette og Hertuginden af Polignac dominerede der, levede op 
for én. 

Théåtre fran^ais har genoptaget Émile Augiers Stykke fra 
1864 »Maftre Guérinc, som nok den Gang ikke holdt sig længe 
paa Repertoiret, uagtet Kunstnere som Got, Delaunay, Lafontaine 
og Kunstnerinder som Nathalie, Favart og Arnould-Plessy spillede 
Hovedrollerne. Af dem er kun Got tilbage. Da næppe mange 
af »Tilskuerens« Læsere kender Stykket, er vel en Gengivelse af 
dets Indhold nødvendig. 

Først en Forklaring af Titlen. Der er sandsynligvis ogsaa 
en Del Læsere som ikke véd, at Advokater, avoués (o: Sagførere 
i Civilprocesser, som ikke har Ret til mundtlig Procedure), Notarer 
og lignende juridiske Praktikanter sætte »Maitre«, forkortet M« 
foran deres Navn, ligesom Folk med en akademisk Grad sætte 
Dr., Lic, Mag. o. s. v. foran deres. 

Den halv gale halv geniale Opfinder Desroncerets har ofret 
det meste af sin Formue paa sine Forsøg. Af Omhu for sin 
Datter Francine har han i et modløst eller klart Øjeblik gjort 
hende raadig over den Rest, han har tilbage. Men Datteren vil 
opofre sig for Faderens Livsmaal og har udbetalt sin Kapital mod 
en Livrente til Faderen. Endnu ejer de Herregaarden Valtaneuse. 



Digitized by Google 



Teaterindtryk. 



453 



Men Enken Fru Lecoutellier, hvis Forfædre har ejet dette Herre- 
sæde og som har baaret dets Navn, attraar stærkt at erhverve sit 
Fædregods tilbage, og til dette Maals Opnaaelse benytter hun sig 
af den snilde Notar, M« Guérin. 

Samme Notar laaner Desroncerets, som skal bruge Penge 
til en ny Opfindelse, hvoraf han er helt optagen, 100,000 Francs, 
han skal da forpligte sig til at give ham Forkøbsret paa Herre- 
gaarden i Løbet af et Aar. Maitre Guérin spekulerer saaledes: 
Den Gamle kan ikke skaffe flere Penge; men Gaarden er langt 
mere værd. Da kan Guérin enten overlade den til Fru Lecoutellier 
mod et Honorar af 100 pCt., eller han kan faa sin Søn Louis, 
der er Oberst, gift med den smukke Enke; da kan den gamle 
Ræv agere ædel og give Fruen hendes Fædres Borg som Brudegave. 

Jeg haaber, at jeg ikke helt har misforstaaet dette Juristeri, 
ti jeg tilstaar, at jeg anstrængte mig for at forstaa det under 
Opførelsen. 

Obersten har, førend Fru Lecoutellier blev Enke, erklæret 
hende sin Kærlighed, men har, inden han opdagede hende, gjort 
Kour til Frøken Francine Desroncerets, Opfinderens Datter. Han 
kommer saa i Uvished om, hvem han skal bestemme sig for. 
Men da den ædle Militær erfarer, at Francine, som han ansaå 
for rig, har gjort sig fattig ved sin Opofrelse for sin Fader, synker 
Vægtskaalen til Gunst for den unge Pige. 

Her kommer Stykkets svage Punkt — det, som det har 
tilfælles med saa mange franske Skuespil — denne Opdyngning 
af Noblesse hos Helten. 

Louis udbetaler sin Fader de udlagte 100,000 Francs gennem 
den Straamand, som Notaren har brugt til denne Forretning, 
Hr. Brénu. 

Maltre Guérin ser da, at den fede Bid er ved at blive 
snappet fra ham. 

Hans Hustru, en prægtig jævn Kone, som har lidt under 
hans Tyranni og Utroskab, forener sig med sin Søn for at bevæge 
Notaren til at tilbagegive det uhæderlig vundne Gods; i Raseri 
jager den gamle Lommeprokurator sin Søn ud af Huset; Moderen 
følger Sønnen. Obersten ægter sin Francine, og Slynglen Guérin 
bliver tilbage med sin Underslyngel Brénus Niéce, Husjomfruen, 
hans fleraarige Elskerinde. 

Enken Lecoutellier og hendes Neveu, Arthurs Historie breder 
sig altfor meget som Episode; de ere ikke bragte nær nok i 

Berøring med Stykkets Hovedinteresse. Da Augier her har lagt 
saa megen Vægt paa Intrigen, leder han selv dera, der ellers ikke 
bryder sig saa meget om en kunstfærdig slynget Handling, som 
ikke er fine Kortspillere nok til at glæde sig over den Art drevne 
Spil, til at maale Stykket med dets egen Maalestok. Denne 
Episode forstyrrer den raske Gang i Partiet og forhaler dets 
Gang. Naar denne Indvending lagt til Indvendingen mod Oberst 
Guérins abstrakte Noblesse, som bringer ham til at optræde saa 
voldsomt mod denne Fader, som vistnok er en slem gammel 
Rævepels, men som dog hele Tiden har haft sin Stolthed, 
Sønnens Vel for Øje — naar disse Indvendinger er gjorte, saa 
har man Lov til at give sig hen i Mesterens prægtige Dialog og 
skarpe Karakteristik. Der er næppe et overflødigt Ord, i al Fald 
ikke et eneste, som ikke er et fuldt Udtryk for Karakteren. 

Man kan tilgive en Digter mange Ofre paa Konveniensens, 
paa Tidssmagens Alter i et Værks Komposition — har han 
slaaende sande Menneskefigurer at vise os, kan ban lade disse 
Figurer tale saaledes, at man føler, at saaledes maa de, saaledes 
kan ikke andre end netop de Figurer udtale sig, — ja saa har 
Digteren naaet det væsenlige. Lad saa kun mange dramatiske 
Kunsthaand værker e være ham overlegne i at lave Tømmerværket 
Tilsend Gange hellere ser jeg Augier end Scribe, tusend Gange 
hellere læser jeg en ukomponeret Roman af Émile Zola end 
Georges Ohnets mønsterværdige »Dispositionerc.. Saaledes kaldte 
man i min Skoletid Planerne til de danske Stile ... det blev 
indskærpet os som det allervigtigste. »La ferme, la fo..nnec, 
det er jo hvad Don Guzraan Bridoison stadig indskærper Folk i 
»Figaros Bryllupc. 

Har end Augier taget Scribes Støvler paa for at vandre 
over Scenen, saa er den poetiske Fantasi og den kunstmættede 
Dialog Émile Augiers og ingen andens. Hatten af for den gamle 
Mester! , 

Kvindeskikkelserne i Stykket faar Augier os ikke til at 
fæste Lid til. De ere de staaende Typer, som vi ser gentagede i 
det uendelige i Komedierne fra Scribes lige op ti) vor Tid: den 
skikkelige Borgerkone fra »Bertrand og Ratonc , den intrigante 
Verdensdame fra »Mademoiselle de la Seigliérec, den elskelige 
unge Pige, bag hvis Liljehud Slangesnildhed og Duefromhed gaar 
op i en hellig Enhed. Den første, Madame Guérins Rolle, spilles 
med flink Scenevanthed af Madame Granger; hun tager Applaus 

paa det lidet troværdige Frembrud af Ventalenhed og poetisk 
Kraft hos den forkuede Stakkel, der gør Oprør og rejser sig i 
Vælde mod sin Mand, til hvis Slyngelstreger hun længe har tiet, 
men som htm nu udtaler sin flammende Indignation over. Den 
Slags Omslag vinder altid den store Masse af halvdannede paa en 
Tilskuerplads, Folkekomediens bedste Støtter. 

Madame LecoutelBer , den fornemme spekulerende og intri- 
gerende Kokette, havde en fortræffelig Tolk i Madame Pierson, 
Hendes lette, spillende Overlegenhed i Konversationen, hendes 
Snarraadighed, hendes Verdensklogskab, over hvilken et satirisk 
Lunes Straaler spillede som Solen over en blank lsflade, var højst 
fornøjelig. Denne Dameflgur, som virker lidt forstyrrende under 
Læsningen, interesserede ved den glimrende Fremstilling som et 
middelmaadigt routineagtigt Musikstykke under en udmærket 
Virtuosés overlegne Udførelse. Hun forstaar, den Dame, at lade 
enhver Pointe komme tydelig frem uden mindste Understregning 
hun forudsætter ikke, at Tilskuerne behøver Pegepind til Ftør- 
staaelsen. Da Damens Planer glipper, er hun lige smilende, 
lige overlegen; hendes Forundring over, at hendes Neveu og 
hidtilværende Bejler Arthur er saa klog og saa ædel, angives kun 
ved en kort Studsen og en meget talende Mine — - saa slaar hun 
straks og let over i sin sædvanlige Tonart, som om intet kunde 
forundre hendes Verdensérfaring. 

Englen Francine blev givet af Madame Barretta med høj- 
halset Dyd og himmel -stræbende Blikke, i Rollens Aand, med al 
ønskelig scenisk Routine, men maa jeg bede om hendes Rosina 
og brødes Suzanne. Det synes, som om Hævdsretten til en Rolle, 
selv om dens Besidder baade i Aar er vokset fra den og i Talent 
har vist sig langt betydeligere Opgaver voksen, respekteres lige 
saa højt paa Théåtre ffan^ais som paa visse andre Steder. 

Larocbe havde en udmærket Maske som dét mislykkede 
Geni Desroncerets. Den fine Profil, det glatragede Ansigt, de 
blanke, urolige Øjne, den hvide Løvemanke, de nervøse, korte 
Bevægelser, mens ban taler i langsomt Tempo og lader Slutningen 
af sine Repliker distræt smælte hen i en sagte Hendøen, gav et 
træffende Billede. Figuren er maaske ikke helt klar fra Augiers 
Side, man véd ikke, hvor meget eller hvor lidt Ret Desroncerets 
har til at ofre alt for sine Granskninger. Larocbe vækker vor 
Sympati for Opfinderens naive Egoisme og faste Tro paa, at hans 
Opfindelse vil blive til Lykke for Verden, hans Fortvivlelse, da 

han erfarer sin Datters Offer gør han troværdig. Hvor knuser 
den endelige Forstaaelse ham ! Hvor mattes det hede, blanke Øje, 
da han ser Undergangen foran sig! 

Oberst Louis Guérin er en nyere Udgave af Bernard i 
»Mademoiselle de la Seigliérec Han appellerer til Franskmændenes 
militære Begejstring; han har Ridderens Dyder: Æresfølelsen 
dreven ud i sine yderste Konsekvenser, Uegennyttigheden og den 
faste Tro paa Vennen ved hans venstre Side: den blanke Eaarde. 
Mærkelig nok, at han er saa længe om at forstaa sin Fader og 
derfor efter Opdagelsen af hans Streger overdænger ham med en 
saadan Ladning Vrede og Foragt. Åt Worms forstod at stille 
sine sceniske Egenskaber i det mest glimrende Lys, er en Selv- 
følge, og da han i næstsidste Scene viser sig i en glimrende, 
guldbroderet Gaiauniform, bliver Tilskuernes Jubel ustandselig. 
Ti i dette Land, hvor enhver Dekoreret bærer sin Roset i Knap- 
hullet endog paa sin Overfrakke (jeg har set en gammel Herre 
i Asniéres bære den paa sin Slaabrok, under sin Vandring til et 
vist Sted), kan en Uniform vække Begejstring. 

Om Baillet som Arthur Lecoutellier, den ædle Neveu af 
den fornemme Frue, er der ikke videre at sige, end at han saå 
nydelig ud og havde en fortræffelig Diktion; mere forlanger Rollen 
ikke heller. 

Interessen samler sig da om Stykkets Titelfigur og dens 
glimrende Udfører, den gamle Got. 

I Anledning af Genoptagelsen af >Maitre Guérinc fortælles 
følgende Historie i »Le Figaro«. 

Émile Augier satte sig først derimod. Han mindedes, at 
Got havde sagt: Hvad der er af malerisk og karakteristisk i 
Rollen har jeg siden Guérins Tid lagt ind i Poiriers Figur. 
Saa var det under en Korrekturlæsning af Stykket i den samlede 
Udgave af sine Komedier, at det faldt ham ind, at »Maitre 
Guérin« maaske endda kunde tage sig ud, han talte med Qarétie 
derom, men Vanskeligheden var, at Got var syg af Podagra. 
Augier tog ud til Gots Hus i Passy, fik den gamle Kunstners 
Interesse vakt for Rollen. Got sagde: »Lad gaa, saa vil jeg 
slæbe Benet efter mig, ligesom jeg lod Guérin gøre forrige Gang. 
Og nu vil det tage sig naturligt ud.« Da Augier overværede 
Læseprøven, var han forbavset over at genkende hver Gestus, 
hver Replik, hvert Tonefald hos Got fra 1864. 

Got støber altid sine Roller faste som Broncestatuer og 
støtter dem paa et solidt Fundament af Virkelighedsstudium. 
Han har en rig Fantasi, men han er alt andet end Fantast, han 
har heller ikke Spor af Improvisatoren i sig — lige saa lidt som 
den ældre Goquelin. 

Han har i Maitre Guérin skabt en Type af slaaende Kraft. 
Denne i Ordets snævreste Forstand verdslige Klogskab, der meget 
vel véd, at Menneskene smykke sig med Krimskrams som Dyd 
og Ære, Idealitet og Poesi, eller hvad de nu kalder det, ligesom 
man anbringer Puds og Dekorationer paa en Bygning, tolker Got 
klart ved sin svedne og overlegen forstaaende Færd, naar han i 
sit Liv møder Folk, der taler om sligt; Notaren Guérin ved 
meget vel, at saadant noget har en Art foreløbig Kurs i Verden; 
man skal honorere det til en vis Grad. Han bliver først utaal- 
modig, naar det Stadseri er ham for sejgt og for haardt at faa 
pillet væk, det keder ham . . . han véd jo godt, at det, det til- 
sidst kommer an paa for ethvert Menneske i ethvert Livsforhold, 
er, om der kan tjænes noget. Lige overfor en Ordensdekoration 
er han mere Alvorsmand, dens Kours noteres højere paa Verdens- 
børsen end saadant noget som det ovennævnte Krammen. Man 
skal aldrig overtræde Lovene, det er dumt, men man skal bruge 
alle de Fif, som de ikke kan ramme; derfor skal man kende 
Lovene, og det gør Maitre Guérin. Derfor gaar han om med 
glad Sikkerhed i sin lange Frakke, med Snit fra 1864, sin torad- 
knappede sorte Atlaskes Vest, sin Fløjelskalot, sine broderede 
Slæber, tagende sig en Pris af sin Snusdaase med en godmodig 
satirisk Mine, mens han lader Femfranksstykkerne rasle i sine 
Bukselommer. Derfor taler han om Loven som om en gammel 
gemytlig Svend, med hvem han lever i en forstaaende Fortrolighed 
paa alle Punkter. At Francine er lige saa gal som hendes Fader, 
det lader han gaa, det ligger nu en Gang i Racen, men da hans 
gamle Kone og hans Søn Obersten for Alvor vise sig som Mod- 
standere af lovhjemlede Kæltringestreger, er det et Øjeblik ved at 
løbe rundt for ham. Naa — lad dem saa rejse Pokker i Vold . . . 
der er endnu Forretninger for ham at gøre, endnu Glæder at 
nyde — flygter Konen, saa er der jo den kønne og friske Hus- 
holderske tilbage, og nu behøver han ikke at genere sig. 

Slutningen af Stykket, som nok tidligere var ændret for 
Scenen in usum delphinarum, men som nu gives, som Augier 

har skrevet den, har vakt Forargelse. Et Blad har udtalt, 
at denne Scene hørte hjemme paa »Théåtre librec, ikke paa 
»Théåtre fran<jaisc Efter min Mening er den konsekvent og 
rigtig. Husholdersken (Madame Bryer) gjorde fortræffelig Virk- 
ning ved sin Indtræden og forlangte Nøglerne af sin Herre 
med sikker Myndighed. Hun hørte med til det Guérinske Hus's 
Karakteristik. 

S. SCHANDORPH. 

Breve fra Trolddoms Forfatter, Etatsraad 
Vilhelm Jacobsen. 

Med biografisk Indledning ved B. A. Du ur lo o. 

Peter Vilhelm Jacobsen blev født i København den 
21de December 1799 som den yngste af to Brødre. Han udgik 
fra den jævne Middelklasse. Faderen var Vinkyper, en jovial, 
godhjærtet, men undertiden noget heftig Natur. I sin Forretning 
var han driftig og hævede sig til Velstand, hvorved han blev i 
Stand til at sørge for Sønnens omhyggelige Opdragelse og Under- 
visning. Moderen var stille indadvendt og huslig, men trykkedes 
altid af Svagelighed og Sygdom. Ved seksaars Alderen blev 
Vilhelm Jacobsen sat i det Schouboeske Institut; hans tilbage- 
holdne Væsen foranledigede, at han kun omgikkes yderst faa 
af sine Skolekammerater udenfor Skolen. Han søgte helst En- 
somhed for at læse alt, hvad der faldt ham i Hænderne, mest 
gammel Lejebiblioteksliteratur. Som Dreng læste han dog Hol- 
bergs Komedier og — straks da de var udkomne — Øhlen- 
schlægers Hakon Jarl og Palnat oke. I 1812 kom han ind i 
Metropolitanskolen og dimitteredes herfra til Universitetet i Sep- 
tember 1817 med Karakteren laudabilis; Aaret efter tog han 
anden Eksamen med Udmærkelse. Efter endt Artium studerede 
han Jura, men vistnok mere som Brødstudium end af Interesse. 
Han aflagde 1820 teoretisk og Aaret efter praktisk Prøve og fik 
ved begge Karakteren laudabilis. Nu blev Studenterforeningen 
Genstand for hans Interesse. Her samledes han med Venner fra 
Metropolitanskolen og fik ogsaa mange nye. I nogle Aar var han 
Senior i Foreningen, men allerede da har hans Svagelighed og 

Hang til Tungsindighed næppe tilladt ham at deltage i det 
mere muntre Liv. Han har holdt et enkelt Foredrag af histo- 
risk Indhold i Studenterforeningen. Selskabelighed, navnlig 
med Venner, opmuntrede hans nedtrykte Humør. I en Aar- 
række samledes til regelmæssige Tider flere af hans Venner, 
deriblandt Hertz, Thortsen og Adler, hos ham i hans Hjem, hvor 
de underholdt sig med Samtaler og æstetiske Nydelser. Jacobsen 
fik 1820 Ansættelse som Volontær i Kancelliet og levede i den 
Tid af Manuduktioner. Fra den nævnte Stilling avancerede han 
1829 til Kancellist og 1831 til Kancellisekretær. Derpaa ud- 
nævntes han i 1833 til overtallig Assessor i Landsover- samt 
Hof- og Stadsretten og i 1836 til virkelig Assessor. Imidlertid 
blev det Jacobsens nervøse Naturel mere og mere pinligt at afsige 
Domme; han søgte om Afsked og ansattes 1841 som Kommitteret 
i Rentekammeret, hvilken Stilling han beklædte til sin Død den 
13de Maj 1848. 39 Aar gammel ægtede han Gertrud Katrine 
Elizabeth Essendrop; i dette Ægteskab havde han to Døtre, af 
hvilke den ældste er gift med Professor Duurloo; den yngste er 
ugift. 1841 fik han Titel af Justitsraad og i 1845 af Etatsraad. 

Kontorgerningen kunde ikke helt tage Jacobsens Interesse 
fangen, om han end roses som en særdeles dygtig Embedsmand. 
Sine Interesser fandt han i Studiet af Historie og Syslen med Æste- 
tik. Stærkt optaget som Embedsmand fik han dog Lejlighed til at 
dyrke sin Tids livlig florerende Foreningsliv, der havde Historiens 
og Literaturens Fremme til Formaal. Han ofrede disse Foren- 
inger Tid og Arbejde; saaledes var han samtidig i Foraaret 1839 
i Bestyrelsen for to saadanne Selskaber og fungerede som Kas- 
serer for et tredje. Han optoges 1836 i »KgL danske Selskab 
for Fædrelandets Historie og. Sprog«, til hvis Tidsskrift, »Danske 
Magazinc, han leverede nogle historiske Afhandlinger. »Sam- 
fundet til den danske Literaturs Fremme c talte ham i sin Be- 
styrelse i det for Samfundet bevægede Aar 1839. Endvidere var 
Jacobsen fra 1839—42 Bestyrelsesmedlem for »Den dansk histor- 
iske Forening c Ti} denne Forenings »Historisk Tidsskrift« med- 
delte han sine dygtige Afhandlinger om det danske Købstadvæsen 
og om Danmarks Personal- og Tidshistorie 1 ) i det sekstende 



J ) Af disse Skildringer ere den om Sander Leiel og Henrik Mogensen samt 
om den franske Gesandt Caroli Daneæi store Pengenød ose. let læselige 
og fortrinlige som kulturhistoriske Bidrag til Aarhundredets Karakteristik 

Aarhundrede. I »Nyt historisk TidsskrifU skrev han om de 
danske Købstæders Borgervæbning og Deltagelse i Krigsvæsenet i 
det nævnte Tidsrum, samt om Falkevæsen og Falkejagt forhen. 
— Da Trykkefrihedsbevægelsen i 1835 kom saa stærkt op, 
var Jacobsen en varm Tilhænger af den, og han medvirkede 
ved Stiftelsen af »Selskabet for Trykkefrihedens rette Bruge. 

Jacobsen har særligt interesseret sig for Kristian IIFs og 
Frederik H's Tid. Som Kilder benyttede han navnlig Kancelli- 
Registranterne og Helsingørs Rets- og Tingprotokoller fra det 
sekstende Aarhundrede. Om at Jacobsen har været godt hjemme 
i hine Samlinger vidner et. Brev fra Konferentsraad Wegener, 
hvori denne siger, at han ikke véd nogen anden dansk Historiker, 
der er saa bevandret deri som han. Med Undtagelse af en enkelt 
Bog om det danske Skattevæsen er alle Jacobsens historiske Ar- 
bejder optagne i de nævnte Tidsskrifter. Uden nærmere at 
komme ind paa hans Virken for dansk Historie, skal det kun 
tilføjes, at Jacobsens sikre og skarpe historiske Blik og hans 
Ævne til at afvinde sine Kilder nye Resultater er anerkendt af 
vore betydeligste Historikere. Jacobsens Afhandlinger er Frugt 
af direkte Kildestudier, men de egne sig ikke til Kost for mange 
udenfor Historikernes Kreds; den almindelige Læser vil næppe 
kunne skatte Jacobsens Fremstillinger, der ved det tunge Stof 
oftest falde noget tørre. 

. Jacobsens poetiske Produktion udmærker sig mere ved sin 
Kvalitet end ved sin Kvantitet. Hans Debut i Skønliteraturen er 
Indledningen til Hertz* anonyme Nytaarsgave 1832: Mødet i 
Dyrehaven. Den kvikke lille Fortælling aander Jacobsens Kærlig- 
hed til Jægersborg Dyrehave. Som Dreng anvendte han Fri- 
eftermiddage til Spadsereture til Skoven, og hele sit Liv igennem 
foretog han, naar Tid og Lejlighed tilbød sig, Ture til Dyrehaven ; 
det er ikke uden Grund, at Scenen er henlagt hertil. Man be- 
undrer den naturlige Maade, hvorpaa Jacobsen kan fortælle hver- 
dagslige Hændelser saa sandt og med saa fuldendt Kunst, at de 
interesserer Hans vel førte Pen lader intet overflødigt Ord flyde 
paa Papiret. Jacobsen har Øre for Virkningen af Gentagelsen i 
Udtrykket: »Jeg rejste mig nu sagte, sagte op, osv.c Fru Gyl- 
lembourg sendte ham kort efter under Pseudonymet »Forfatteren 
til en Hverdagshistoriec et Brev ved J. L. Hejberg saalydende: 
»Af Deres, den anonyme Nytaarsgaves indledende Fortælling, 

Tilskueren. 1889. 31 

Mødet i Dyrehaven, har jeg med stor Fornøjelse erfaret, at De 
kender mig. Men ogsaa har jeg ved hin yndige, idylliske, humor- 
istiske Spøg haft Lejlighed til paa den behageligste Maade at 
gøre Deres Bekendtskab, c — Indledningen er ret paa sin Plads, 
lige nok til at vække Appetit 

Det næste lille Arbejde var Lystspillet Æventyr i Fastdam 
i en Akt (Kgl. Teaters Repertoire Nr. 155). Umiskendelig bærer 
det Spor af oprindelig at være skrevet med Studenterkomediens 
Scene for Øje. Jacobsen skrev det 1836 og sendte det til det 
kgl. Teaters Direktion, som nægtede at antage det, men 1844 
blev det efter Omarbejdelse atter indsendt og antaget til Opførelse. 
Lystspillet blev i 1845 givet fem Gange anonymt. Jacobsen har 
her lagt an paa at opfinde en fast Intrige og at udarbejde en 
god Dialog — de Fordringer, der efter hans Mening var de 
væsentligste for Lystspillet. Kun det sidste er lykkedes for ham. 
Derimod er Scenerækken ubehændig sammenbygget ; han mangler 
Teknik, og Udviklingen af Intrigen befordres væsentlig ved den 
Forveksling, Forklædninger af Personerne foraarsager. Stykket 
gjorde forstaaeligt nok ingen Lykke. 

Imidlertid fremkom det Arbejde, som endnu i lang Tid i 
den danske Literatur vil bevare Erindringen om Vilhelm Jacobsen. 
Det er hans originale tragiske Skuespil Trolddom. 

Jacobsen skrev Æventyr i Fastelavn forsøgsvis for at prøve 
sine Ævner i dramatisk Retning. Hans Tragedie Trolddom har 
derimod en lige saa mærkelig som umiddelbar Oprindelse. Anden 
Juledag 1845 led Jacobsen af svære Gigtsmerter. Han var som 
Følge deraf i en usædvanlig nedtrykt Sindsstemning. »Midt i 
denne jammerfulde Tilstand — skriver han — og maaske for at 
aflede Tankerne fra Følelsen af Smerterne, fattede jeg Ideen om 
Stykket, og denne formede sig saa hurtigt og bestemt, at jeg efter 
omtr. to Timers Forløb kunde kalde min Kone ind og, uden 
at have gjort nogen som helst Optegnelse, fortælle hende Stykkets 
Gang m. m. i den samme Følge og Scenerække, som det senere 
fik.« Scenen er henlagt til Helsingør i Aaret 1564 og Stoffet er 
hentet fra hin Tids Hekseprocesser. Indenfor denne Ramme har 
Jacobsen formaaet at give et fuldendt Kulturbillede af hin Tid — 
et Billede, der staar uovertruffet i dansk Literatur. Over og om 
det hele svæver Troen paa Trolddom med sine skæbnesvangre 
Følger. Jacobsen har valgt Dramaets Form, fordi dette gav ham 
Lejlighed til at give saa mange Smaatræk til Tidens Karakteristik. 

Hin Tids Sæder og Skikke, dens Talevis og Tankegang er klart 
og poesifuldt fremstillet gennem de helstøbte Personligheder. 
Sproget er overalt holdt i gammel Stil, men falder dog let og 
naturligt. Jacobsen har i Trolddom praktisk protesteret mod den 
forsonende Slutning af Tragedien. Han fandt, at den kun altfor 
ode blot var en Indrømmelse til Publikums Smag. Dog har han 
ogsaa selv — mulig under Paavirkning af Henrik Hertz — gjort 
en lille Indrømmelse i hin Retning. Af Manuskriptet til Trolddom 
ses, at Skuespillet oprindelig endte med Byfogedens Ord: »Før 
hende (Karine) bort, med Moderen — til BaaletU Hertil har 
Jacobsen med Blyant i Manuskriptet føjet de fire sidste Repliker, 
hvori de eneste forsonende Momenter findes. Ved sine historiske 
Forskninger var Jacobsen trængt ind i hele hin Tid, men Stu- 
dierne havde han ikke foretaget med Henblik paa i Dramaets 
Form at fremstille, hvad han havde set. Da Jacobsen med Ar- 
bejde og Flid havde naaet at leve sig ind i det 16de Aarhundredes 
Aand og Tankegang, sprang Trolddom som fuldmoden Frugt af 
hans Pande. Hans dybe historiske Forstaaen, hans fine poetiske 
Aand og store Sandhedskærlighed har her udkrystalliseret et 
Arbejde af første Rang i dansk Literatur. Jacobsen viser bestemt 
i dette Arbejde, at han var paavirket — ikke som sine berømte 
samtidige i dansk Literatur af tysk Romantik, men af den be- 
gyndende franske Virkelighedsdigtning, hvis betydeligste Aand, 
Balzac, beundredes af Trolddoms Digter! 

Skuespillet, der var anonymt, opførtes i 1847 fem Gange 
paa det kgl. Teater og vakte en ret livlig Diskussion i Blade og 
Pjecer, hvorunder det værdsattes højst forskelligt. Det teater- 
besøgende Publikum gav det en yderlig slet Modtagelse; Gon- 
gongen maatte standse Pibningen. Jacobsen havde overværet 
første Opførelse og skyndte sig efter Forestillingen ud; Censor 
Rejersen, som tilfældig var i Nærheden, hjalp ham Overfrakken 
paa, men Jacobsen, der var stærkt berørt af Publikums brutale 
Fremfærd mod hans Stykke, stak ham i Distraktion en Firskilling 
i Haanden og ilede hurtig hjem. Vist den eneste Gang, den 
frygtede Rejersen er bleven saa fint behandlet! 

Jacobsen havde udviklet æstetisk Smag og var en stræng 
og kritisk Bedømmer af sin Samtids Literatur. Han skriver om 
Ingemanns »Valdemar Sejre, at »der er ikke mindste Poesi eller 
Skygge af Karaktertegning« heri, »men en ikke uheldig Opfattelse 
af Datidens udvortes Former og en god Brug af Kæmpevisernes 

31* 

Udtryk til at betegne det maleriske i vore Forfædres Færd.c 
Derimod omtaler han Hejbergs »Flyvende Poste som »det bedste 
Tidsskriftc og ser i »dets Fremkomst i Forbindelse med Vaude- 
villerne en Føren hen til en ny til det franske noget hældende 
Skole.c Men i det hele satte han ikke den danske Literatur højt 
i Sammenligning med den fremmede. Et Sted skriver han, at 
den tilvender sig mere af hans Tid, end den efter sin maadelige 
Beskaffenhed burde. Jacobsen læste meget udenlandsk Literatur, 
navnlig fransk, tysk og engelsk. Han udtaler i et Brev fra 1827 
i store Træk sin Mening om Udlandets Literatur: »I Tyskland 
giver en hel Hoben daarlige Mennesker daarlige Bøger ud. Kun 
Heine, Wilibald Alexis og Hauff udmærker sig blandt de yngre... 
I Frankrig er der, foruden den taabelige romantiske Arlincourske 
Skole, opstaaet en ny, der fortjæner ganske særlig Opmærksom- 
hed Forf. af denne (Théåtre de Clara Gazid) har nu produ- 
ceret: Les barricades og Les Etats de Blois 1 ), begge dramatiserede 
historiske Skildringer af Henrik d. 3djes Tid, af den shakespeareske 
Art og Aand, i Prosa og til Dels fremstillende Skildringer af de 
lavere Klasser. De ere meget fortræffelige. . . I England gør den 
æstetiske Literatur ej store Fremskridte Man ser, at Frankrigs 
Literatur har Jacobsens særlige Sympati. 

Jacobsen udtaler ingen bestemt politisk Mening. Om 
Stænderforfatningens Indførelse taler han fuldstændig objektivt; 
det kunde dog synes, som hørte han paa visse Omraader til den 
liberale Retning i Politiken. 

Samtidige Skribenter æskede alle Jacobsens Dom over 
deres Arbejder. Digteren Henrik Hertz, — hvem Jacobsen 1832 
stod Fadder til — diskuterede ofte vanskelige teknisk-dramatiske 
Spørgsmaal med ham og rettede sig efter hans Raad. Han har 
gennemgaaet Arbejder af Christian Winther og gjort sine Be- 
mærkninger derover og ligeledes har han hjulpet sin Ven Thortsen 
under Udarbejdelsen af Metriken. 

I de senere Aar gik Jacobsen saa godt som aldrig i Selskab, 
men stadig samledes en Kreds af Venner i hans Hus. Sædvanlig 
var han i meget nedtrykt Humør, navnlig vel paa Grund af hans 



') Det er let forklarligt, at J. har tilskrevet Merimée: Les États de Bloii 
og Les barricades. Disse to Bøger af Louis Vitet udkom 1826 og 1827 
anonymt, men ligne som bekendt i Aand og Fortællemaade meget 
Merimée. 

gennem Aar tiltagende Leversygdom. Men Samværen med Venner 
livede ham op, og da kom hans vittige Lune og harmløse Satire 
frem. Ogsaa at se Livet røre sig om sig paa de mange Køre- 
ture til Dyrehaven virkede oplivende paa hans tunge Humør. 

Der findes ikke noget Portræt af Jacobsen. En Silhouette 
fra hans tidlige Ungdom giver kun et svagt Begreb om hans 
Ansigtstræk. Han var noget under Middelhøjde og temmelig 
svær. Smaa brune — nærmest sorte — spillende Øjne, svagt 
buet Næse og Pande af ikke usædvanlig Højde — saaledes var 
hans Fysiognomi. Jacobsen var altid glatraget og havde mørkt 
Haar. Folk, som erindrer ham, fremhæver hans karakteristiske 
satiriske Smil og hjærtelige Latter. 

Der opbevares en Kbntoralmanak fra 1837, som har tilhørt 
Vilhelm Jacobsen. En Dag, han sad med denne, fik han et lide- 
befindende og faldt tilbage i sin Skrivebordsstol. Hans Pen satte 
derved nogle lette Streger over Datoerne: Søndag d. 16. April, 
Lørdag d. 13. og Torsdag d. 18. Maj. Elleve Aar efter gik Ja- 
cobsen Søndag d. 16. April til Sængs for ikke at rejse sig mere, 
Lørdag d. 13. Maj døde han og begravedes Torsdag d. 18. Maj. 
Han ligger begravet paa Frederiksberg Kirkegaard. Et. Monument 
i Form af en opslaaet Bog er sat over Graven, der bærer følg- 
ende Mindevers, skrevne af hans Venner Henrik Hertz og C. A. 
Thortsen: 

Aarets Tider, I som drage hen 
mildt og umildt over Fædres Grave, 
eder vi betro vor tabte Ven, 
ham, som slumrer her i Dødens Have. 
Han, hvis Aand en Flugt saa herlig tog, 
han, hvis Hjærte mildt for alle slog — 
Aarets Tider! mildt i drage over 
Stedet, hvor han sover! 

H. Hertz. 

En Fortids Liv, som skjult i Taage laa, 
han skarpt og klart igennem Taagen saa*, 
ved Kunstens Trolddom han paa ny fremslilled' 
det i et sandt og rent og kraftigt Billed, 
Sin Samtids Liv, dets Skygger og dets Glans, 
betragted' han med Kløgt og aaben Sans, 
lo af dets tomme Pral og Døgnets Mode, 
men agted' Ret og fremmede det gode. 

C. A. Th. 

De nedcnstaaende Brudstykker af Breve er hentede fra en 
Korrespondance, som i Aarene 1829 — 38 førtes mellem Vilhelm 
Jacobsen og hans Ven og tidligere Skolekammerat P. C. Adler, 
Adjunkt i Ribe (Senere 3dje Landstingsmand for Ilte Valgkreds). 
Af Hensyn til den til Raadighed staaende Plads har det været nød- 
vendigt at vise stor Kræsenhed ved Udvalget af de til Optagelse 
bestemte Stykker. Korrespondancen fra Jacobsen bestaar af 75 
meget tætskrevne Breve, som trykte i Helhed vilde optage c. 500 
Sider af Format som dette Tidsskrifts. 



Ørnegaarden pr. 5 Fjerdingveismilepælen paa Veien 
fra Khavn. til Lyngbye d. 5. og 6. Juli 1829. 

Kjære Ven! 

Gud hjelpe, først og fremmest mig, kjære Adler, og siden 
Dig, thi hvis han ikke giver mig en Haand, idetmindste som 
Holger Danskes, og Dig Øine med Briller saa stærke, som Herschels 
Telescop, saa vil det se galt ud for os begge. — Jeg er nemlig 
bleven paa det Betydeligste stødt over dit sidste Brevs Begyndelse. 
Der forekommer Finter om at skrive kort, ikke at skrive con 
amore, at skrive saaledes, at Man maa frygte for etc: etc:, og jeg 
har derfor taget 2 Brevark for mig, med den allerfasteste Beslut- 
ning at skrive dem ganske fuldt og færdigt, alt medens jeg sidder 
her tvers over for l 1 /* Milepælen paa Veien til Lyngbye. — 

Men hvorledes dette skal kunne lykkes, vil være vanskeligt 
at sige. Jeg behøver unægteligt ikke at frygte for at forstyrres 
ved nogen Fristelse til at gaae udenfor den veltillukkede Stue, 
som jeg sidder i; thi det øser Vande ned, og tuder som om det 
var midt i October. Men Tiden er ikke det Eneste, Man behøver, 
naar man skal skrive. Foruden Haand, Pen, Papir, Blæk, Bord 
og Stole m. v., som Man har nødig, og hvilket Altsammen jeg 
har, er det Vigtigste endnu tilbage, Stof eller Silketøi, og hvor 
faaer jeg det her. Det er let nok sagt: »Skriv lange Brevec; 
men jeg vil ønske, Du sad her, og jeg i Ribe [et Ønske, Du kunde 
være ond nok til at bifalde], saa skulde vi see, om Du, forudsat 
at Du vilde [hvad Du ikke vilde, Nederdrægtige], saa og kunde 
skjære den magre Steg saaledes fra hinanden, at der blev et heelt Fad 

deilige Stykker. — Virkeligen vil Du, ved åt eftersee mine tidligere 
Breve erfare, at Theatret har været ei blot til Lyst, roen ogsaa 
til Nytte for mig, idet det har givet mig betydelige Bidrag til 
at bygge Kjæmpebreve; men nu er den Herlighed jo forbi. 

Men imidlertid er en Mand en Mand og et Ord et Ord, 
samt ungerske o. s. v. Brevet paa de 2 Brevark skal skrives, 
om jeg saa end skal plage min Hjerne, til den bliver halv forrykt, 
og om Du saa end kommer til at sætte Dig i Bekostning hos 
Ribe Barbeer, for at faae dit, ved megen Gaben ud af Led bragte 
Kjævebeen igjen sat i behørig Stand. Men dertil maa jeg ogsaa 
samle Rub og Stub, hvad der kan samles. — Efter den General- 
Revue, jeg har anstillet over mine Midler i denne Henseende, vil 
mit Brev nok især komme til at afhandle følgende Materier: 

1, Svensken. 

No. 1 er altsaa det svenske Raseri. — Den Enthousiasme t 
der er overkommet disse 2 nordiske Nationer over for hinanden, 
er meget besynderlig. For os i Ehavn., der allerede vare for- 
beredte herpaa ved Glæden paa Dampskibsfartene det forrige Aar, 
kommer denne Enthousiasme ikke saa uventet, men jeg er be- 
gjærlig efter at vide hvad Provindsfolkene sige, der nu i saa 
mangfoldige Aar have været vant til et grundigt Had mod vore 
Naboer, et Had, som og har udtrykt sig i Sproget, [csvenskc, 
»at svenske« etc], og som nu saa pludselig ser den syperbeste 
Hyper- Hjertelighed mellem en Deel af disse Nationer. En nærmere 
Forbindelse vilde vistnok være høilig at ønske, navnligen fordi 
derved vilde skabes et Afløb for Litteraturen, der ellers her hjemme 
maatte gaae over sine Bredder, for at jeg skal bruge en vandet 
Lignelse; men vor Herre veed, om Glæden fra svensk Side [thi 
fra dansk er den blot ubetænksom Pjat] er en hurtig Flyvegrille, 
eller et Udbrud af en længer følt Tilbøielighed. Skaaningene 
have endnu, — efter hvad jeg kan dømme efterat have talt med 
nogle ældre Svenske, — nogen Erindring tilbage om den gamle 
Forbindelse med Danmark, skjøndt denne just ikke altid var saa 
kjærlig mellem Skaane og Sjelland, — og Øhlenschlæger synes at 
have ved sine Skrifter faaet en temmelig Indflydelse paa Svensken, 
især de sydlige, saaledes, hvad der er ganske tydeligt, paa Tegners 
og de yngre svenske Poeters Dannelse. — Men i hvad saa den 
muelige bifaldsværdige Grund og ønskelige Følge end er af denne 
Historie, saa er det vist, at den fra Begyndelsen til Enden er 
høist naragtig. — Især er Øhlensch's Rollespillen da naragtig. 

Den ham overgaaede Hæder er vist ikke kommen Nogen af os 
andre Danske meer uventet, end ham selv; thi uagtet hans kos- 
mopolitiske og philantropiske Udtryk, f. Ex. i Hrolf Krake, har 
han udentvivl altid været en Patriot af det ægteste Slags, der 
paa det grundigste har hadet Svensken. Naragtigt er det ogsaa, 
at han skal have baaret sig ret fornuftigt ad hele Tiden indtil i 
Søndags under de mange vanskelige og slibrige Tilfælde, han har 
været i. Selv i den yderst delicate Situation, da, efter Middags- 
maaltidet ved Magisterpromotionen i Lund, en Snes svenske 
Studenter styrtede hen imod ham, og løftede ham, under Hurra- 
skrigen, perperidiculair op i Veiret [hvilket der er den allerstørste 
Ære, der kan bevises Nogen] blev han kun lidt altereret, da han 
ei var bekjendt med denne Skik, og fosede kun lidt om sig mellem 
Svensken, og siden, da de ude i Haven, paa samme Maade atter 
eleverte ham og Tegnér [i dennes fulde Bispeornat] taalte ØhL 
det med Roelighed, og drak med megen Anstand det Glas Vin, 
der raktes ham deroppe i Høiden. — Ogsaa hans Følge [det be- 
stod af hans Familie, O. Thomsen, Thun Beyer, Liunge, Hald, 
den unge Engelstoft og Beeken] nøde stor Ære, med Undtagelse 
af Hofboghandleren, som Ingen indbød og som maatte gaae om 
som et Udskud. — Hald og Engelstoft spiste Set. Hansdag hos 
en Greve, der selv førte dem til en Lystleir, der stod i Nærheden. 
Den commanderende General lod, uagtet Folkene paa Grund af 
Dagens Hellighed havde Frihed, slaae Generalmarsch og Troppen 
maneuvrere, Alt i regard af de 2 danske . . . ., hvorpaa Armeen 
opstilledes i 3 Linier, og disse 2 Venner førtes igjennem dem. — 
I Søndags kom 300 Malmøianer og Lundianer til Gjengjeld over 
til Dyrehaugen Kl. 12 om Middagen. En Deel af dem toge til 
Khavn. og kjedede sig der, da dér ingen Mennesker brød sig om 
dem; men det gik den øvrige Deel, der blev derude ligesaa galt. 
Uagtet en forfærdelig Squalder, der i Forveien var gaaet om, 
hvorledes disse svenske Ripensere skulde behandles paa det ypper- 
ligste, var der, med Undtagelse af O. Thomsen og Hald, — der 
toge imod en 7—8 Stykker, — næsten ikke en dansk Kjæft ude 
ved Bellevue, der tog sig af dem. — Tegnér leiede sig et Værelse 
i Bellevue og gjorde sig der selv tilgode med sin Familie. — 
Øhlensch. kom fra Prindsessens Geburtsdagsfest paa Sorgenfrie, — 
hvor de Kongelige sagde ham, at de ikke havde ventet ham, — 
Kl. henimod 7 om Eftermiddagen til Dyrehaugen, og satte sig i 
en Gonditortelt , hvorpaa han sendte Sophus Zahle ned til Kilden 

for at hente Tegnér, der gik der og føjdede om, op til sig. 
Kl. 7 var der en Art Vesperkost paa Bellevue, foranstaltet af 
danske værdige Mænd [meest Spækhøkere] for alle de Svenske. 
Tegnér blev converseret af Bogbinder Friis [Poeten] og til de 
andre lærde Svenske kunde Ingen komme frem, da det ikke var 
muligt selv for en Herkules at trænge sig igjennern den Mængde, 
der, stuvet sammen paa det ynkeligste, fyldte Værelserne, saa at 
de ikke engang kunde faae Noget at spise og drikke. Derpaa tog 
Øhlenschl. igjen til Sorgenfri, og Licentiat Hald raabte, at det var 
bedst, Alle nu adskilte sig for at gaae en masse til Dyre- 
haugen. Paa denne sidste Fart førte O. Thomsen Tegnér, den 
overstadigt drukne Krilholm med hvert Øieblik over Kors slagne 
Been Fru Tegnér, den døve Fabricius Rector magnificus Engstrøm 
etc. Khvns. Skrædder og Skomager raabte hele Tiden Hurra for 
Tegnér, hvis Navn de l /t Time forinden havde hørt for første 
Gang i deres Liv; — og endelig kom Svensken lykkelig og vel i 
deres Skib Kl. 10 om Aftenen. — Alle disse Details, som jeg har 
samlet med stor Besvær fra Fabricius og Andre, [selv har jeg 
naturligviis ikke været med], have maaske kjedet Dig, men de bør 
det ikke. Det er kun ved lignende Detail, at Man seer det Rette 
i de historiske Vers, som store Skribenter, f. Ex. Liunge, fremstille 
af deslige Begivenheder. Ei heller er denne Begivenhed i sig selv 
saa ringe; thi den afgiver gode Træk til en Skildring af dansk 
Liv og Skik. 

Khvn. d. 14. Martz 1830. 

Kjære Ven! 

Skjebnen har i den senere Tid paa en synderlig Maade 
gjort Nar af os i Henseende til vor Correspondance. Dit sidste 
Brev fik jeg faae Dage efter at jeg havde afsendt mit, og de 
sidste 3—4 saavel af Dine som mine Breve have ikke kunnet 
blive Svar paa det nærmest foregaaende fra den Anden. Du 
dolerer i din seneste Skrivelse høiligen over min Taushed. Jeg 
vil haabe, at de Grunde til denne, jeg anførte i mit Brev, have 
været tilfredsstillende; men iøvrigt er der, saavel i Henseende til 
Tausheden dengang, som overhovedet for min Seendrægtighed i 
Brevskriven til Dig, — hvis jeg gjør mig skyldig i en saadan 
Seendrægtighed, — endnu flere. Jeg er aldrig ganske rask i 
aandelig Henseende; jég har mange, baade gamle og nye Sorger, 

der kun i enkelte, meget korte Øieblikke overdøves, f. Ex. ved 
mundtlige Samtaler med Hertz og Kilde, eller ved skriftlige med 
Dig; men de komme strax derpaa igjen. Beslutter jeg i enkelte 
lyse Øieblikke at skrive Dig til noget ret Morsomt eller Interessant, 
saa er det gode Øieblik, som jeg af Mangel paa Tid ei strax kan 
benytte, ikke sjeldent ganske forsvundet indtil det allersidste 
Indtryk, naar jeg endelig bar skuppet saaledes tilside fra mig, at 
en Timestid staaer mig aaben til Skrivning til Dig. Jeg seer da 
lutter mørke, fæle Billeder, og iblandt disse vil jeg ikke gjerne 
skrive Dig tiL — 

Heldigviis bortdrives disse gjerne ved Arbeide, især naar 
dette Arbeide iøvrigt er mig behageligt. Derfor bliver ogsaa 
mine Tanker, medens jeg skriver til Dig gjerne lysere og muntrere, 
jo længer jeg skriver; men som oftest er det første afskrækkende 
Indtryk saa stærkt, at jeg ikke tør driste mig til at begynde. 
Det seer Du, har jeg imidlertid nu gjort, og du faaer alt saa 
et Brev. 

Du beder mig oplyse Dig om, hvo der egenlig udgjør 
Heibergs Partie, hvorledes Stemningen er mod ham etc. Du 
træder herved paa mine Ligtorne. Det er iøvrigt et Spørgsmaal, 
som jeg, der lever, især i denne Vinter, saa særdeles eensomt, 
ikke fuldkomment kan besvare, da dertil hører Kjendskab i høist 
forskjellige Circler og til mange Personer. Imidlertid veed jeg, at 
hans Partie er, — paa mig nær, kunde jeg tilføie paa en øhlen- 
schlægersk Maneer, — meget ubetydeligt. Folk er i Almindelighed 
forbittret paa ham ; deels have de megen Hengivenhed for Øhlensch., 
som Heiberg snærter, selv naar han klapper ham, deels hader 
Man og frygter gjerne slige Spottefugle, som ham. En Satiricus 
kan sjeldent vente, at der siges høiere eller Andet til hans Roes, 
end at han er et vittigt Hoved og kan see Feil ved Andres 
Arbeide, men uden selv at kunne gjøre det saa godt. Hertil 
kommer, at Isabelle ikke kunde vinde Bifald. — (Stridighederne, 
der forudgik det, ei at forglemme) — og at Heiberg, vel efter 
Befaling, oversætter Stykker til Theatret til Høitidsdagene, hvilke 
Stykker som oftest ere høist maadelige. Ei heller er hans Flyve- 
post saaledes som den kunde og burde være for at hæve hans Re- 
nommee. At Studenterne, idetmindste de yngre, ei heller ere ham 
gode, sees og af det, der foregik i Studenterforeningen med hans 
Neveu Buntzen. Denne, nok for 1 Aar siden eller mere dimitteret 
fra Sorøe, blev Juleaften af ham ført op i Studenterforeningen 

som reisende Medlem, dog efterat Heiberg først flere Gange havde 
spurgt Elberling, om dette gik an, og denne havde sagt, at der 
var intet iveien. Buntzen blev imidlertid overøst med Stikpiller, 
da han kom derop, og da han erklærede, at han ønskede at ind- 
træde i Foreningen og siden proponeredes til Medlem af Heiberg, 
faldt han igjennem, dog maaskee tildeels ogsaa fordi Fabricius 
troede sig og Selskabet fornærmet af ham ved en Yttring, F. 
ved sin Døvhed havde misforstaaet. Følgen var, at Heiberg, 
efter en Correspondance med Senioratet, udmeldte sig af Selskabet. 
Denne Udmeldelse anseer han maaskee som fornøden, men den 
har ikke stemt det unge Publikum vel for ham. løvrigt var der 
en naragtig Omstændighed, der forhøiede og tildeels undskylder, Med- 
lemmernes Vrede over Buntzens Indførelse i Foreningen Juleaften. 
Rask havde nemlig samme Aften, i sin naive Uvidenhed om hvad 
der kunde være tilladt, taget en aldeles ustuderet Islænder og en 
Apothekersvend her fra Byen op med sig for at see paa Comedien. 
Det er overhovedet een af de synderligste Kegler, jeg kjender, 

den Rask. — 

I mit sidste Brev, hvor jeg omtalte Maskeraden i Foreningen, 
talte jeg nok ikke om Sibberns Glæde over den. Det var første 
Gang i hans Liv, han havde været paa Maskerade. Han var 
inderlig glad over den, og især over Fabricius, som han ansaae 
for Ophavsmanden dertil. Da denne stod og talte med nogle 
Andre, stod Sibbern ved Siden, og saae med et uendeligt mildt 
Ansigt paa den Døve, men uden at sige Noget, hvorimod han be- 
standigt slog ham sagte med den flade Haand paa Ryggen. Da 
Fabr. gik, sagde han til de Andre: »det er et fortræffeligt Men- 
neske den Fabricius; men det er Skade han er døv. Man kan 
ikke raabe høit nok til ham; man maa derfor vise ham sin 
Taknemlighed ved at klappe hanu. Det havde han nu udtænkt! 



Khavn. d. 15. Sept. 183a 

Kjære Ven! 

Af udenlandske Politica skal jeg ikke opvarte en saa flittig 
Avislæser, som Du er, med Meget. Du vil ogsaa, naar du engang 
faaer de nu paaløbne Flyveposter, faae meer end nok deraf; det var 
en Manna i Ørkenen for David og kom i en nødtørftig Stund for ham. 
Han skal nemlig efter Accordten med Heiberg, fylde Vs afFlyvep., 

og endskjøndt det synes os, som om han alt har skrevet meer end 
formeget deri, havde han ei hidtil skrevet sit behørige Pensum. 
Han satte sig derfor ned og skrev Breve til en Politicus paa 
Landet, der er utilbørligt kjedsommelige. — Den, der har nydt 
meest Glæde over Begivenhederne i Frankrig eta, er dog nok 
Wedersøe; han gaaer endnu om i Athenæum, med en saa vigtig 
Mine, som om det dog egenlig var ham, der havde sat Carl 10de 
af, og tvunget den oraniske Fyrste til Concessioner. løvrigt var 
Kongen her strax gunstig stemt for Forandringen, han meente, at 
en Mand skulde holde sit Ord, og at Carl havde fortjent sin 
Skjebne ved at bryde det; da der senere ymtedes om, at Keiser 
Niels hæsiterede med at anerkjende det trefarvede Flag, syntes 
imidlertid Hoffet her, at det dog var Synd, hvad der var skeet: 
Carl 10de var dog en gammel Mand og Konge. Derpaa blev 
Man igjen gunstigt stemt for Ludvig Philip, da han anerkjendtes 
af England og Preussen, men seer dog nu atter den Sag an med 
lidt skele Øine, efterat Gadedrengene her i Byen have begyndt 
Jødespectacler paa ny. — Disse begyndte i Mandags, og vedvarede 
igaar Aftes. Der sloges Ruder ind, og nogle gamle Jøder ere 
maltrakterede, een saaledes, at han sagdes at skulle døe deraf; 
men dette sidste blev der Intet af. Det er en yderst skandaløs 
Historie, men charakteristisk; den danske Pøbel hører om de 
fremmede Uroligheder, skal eflergjøre dem her, og finder nu intet 
andet Object at udøse deres Galde paa, end de stakkels Jøder. 
Paa politiske Hensigter er her neppe Tanke. Der skal imidlertid 
have været nogle slemme Placater opslagne: »Leve Kongen; 
Kongeloven afskaffesc; en Artillerie-Officeer fandt en saadan og 
bragte den til Hafner; denne løb igjen til Kongen, men han loe 
deraf. — Ved Opførelsen af den Stumme i Portici forleden havde 
ogsaa nogle radicale imitatores fundet paa at klappe ved det Sted, 
hvor Pariserne i den senere Tid pleie at gjøre Støi, nemlig hvor 
Folket afvæbner Soldaterne, men da denne Scene, naturligviis efter 
vort Thea ters maadelige Kræfter i slige Scener, tog sig noget 
føtligt og comisk ud, var Publicum saameget mindre istand til at 
have Medfølelse med Klapperne, men loe disse ud. — Prinds 
Fritz reed i stærkt Trav gjennem Østergade i Mandags Aftes, 
just som den var meget opfyldt af Folk, og nu raabte disse nogle 
Skjeldsord efter ham, siges der, men ligesom de vel neppe have 
kjendt ham, saaledes ophørte Spectaclet strax. — En morsom 
Folkevittighed er ellers forekommen: Man trækker nemlig her en 

Paralel mellem Cheferne for National Garden i Paris og her, 
Lafayette og Oberst Wegener: Den første er tapper, den sidste 
ogsaa, nemlig Viintapper; den første har gjort sig bekjendt ved 
mange Affairer i og udenfor Europa, den sidste har ogsaa gjort 
mange Affairer i Rom og Wien (læs Viin); den første er en Ven 

af Lafitte, den sidste ogsaa. 

Jeg veed ikke, om jeg i mit sidste Brev skulde have berørt 
den synderlige Hypochondrie, der overfaldt Din Fjende Madvig 
for nogle Maaneder siden. Den begyndte med en total Foragt 
for Philologien, og gik derfra over til en lignende, skjøndt ei slet 
saa stærk, for endeel af de andre Videnskaber, der ei stifte 
umiddelbar practisk Nytte, og blev derefter forbundet med en høi 
Grad af Modløshed hos ham, Sorg over hans saaledes spildte Tid 
og Bekymring ved at see sig bundet til Sysler, som han mente 
vare de allermeest forkastelige. At disse Ideer gik meget vidt, 
kan Du begribe deraf, at han, som nu altid tænkte paa at komme 
fra sine hidtil havte Beskjæftigelser, agtede at see at faae et lille 
juridisk Embede, hvortil han meente, at hans nu svage Aands- 
evner endnu kunde tilstrække, og at han for at kunne gjøre sig 
skikket til saadant et Embede og faae Haab derom kom til mig, 
for at jeg skulde manuducere ham. Dette afslog jeg ham natur- 
lig viis, og jeg skulde troe, at dette (thi til Andre kan han ikke 
gaae, uden strax at blotte sig) i Forbindelse med de Bemærk- 
ninger og Skildringer, jeg selv desværre har havt Leilighed til at 
gjøre over deslige Tilstande, har bragt ham noget paa god Vei 
igjen; idet mindste hører jeg, at han har kjøbt endeel philologiske 
Bøger paa Thorlacii Auction. — 

Khavn. d. 17. Januar 1831. 

Kjære Adler! 

Du har vel sagtens nu læst hiint vidunderlige Skrift (»Gjen- 
gangerbrevenet) ; imidlertid skal jeg, saasnart der gives Leilighed, 
sende Dig et Exemplar af 2det Oplag, der er udkommet idag. 
Allerede dette viser den Sensation, det har gjort. Selv næsten 
alle de, der have faaet Hug i disse Gjenganger-Breve, fandt dem 
fortræffelige. Øhlenschlæger sagde, at det var fortrinlige Vers, 
skjøndt Autor kun var en forfinet Baggesen; David kaldte dem 
et Mesterværk, i det mindste publice (i Hemmelighed er han gal 
paa dem); Heiberg faldt sig selv om Halsen af Glæde over dem; 

Andersen tog Motto af dem til sin nyeste Digtsamling, og Rumohr, 
der er sparket til i en lille Vers-Note, gaaer om og praler af, at 
han dog er nævnt i Brevene. Redactionen for Maanedsskriftet 
for Litteratur anmelder dem i det nye Hefte, eller rettere giver 
dem, — efter Madvigs Udtryk, — en Velkomsthilsen ved Ørsted, 
som skal være saa høflig som Man kun kan forlange af Mænd, 
der ere slagne paa Snuden. Imidlertid viste der sig dog allerede 
der nogen Opposition imod disse Breve, skjondt denne Opposition, 
der kom fra David og tildeels fra Molbech, fremsattes yderst be- 
skeden. Ogsaa i Kjøbenhavnsposten, hvor man hidtil havde iagt- 
taget en Taushed, der var ligesaa besynderlig, men ikke saa 
ubehagelig som din Deficit i Brevskriven til mig, er nu kommet 
nogle Grovheder. Reitzel har i lang Tid gaaet og klappet paa 
sin Brystlomme, og sagt, at der laae et Manuscript, hvori Gen- 
ganger-Brevene ret redes tilvands. Men alt dette ere kun enkelte 
Pip, der komme frem og gaae bort lige upaaagtede. Det kan 
vel interessere Dig at see Listen, jeg har gjort, over alle dem, 
hvem Folk i deres Graadighed efter at faae Autors Navn at vide, 
have gjættet paa; det er interessant, idet deraf kan sees, — end- 
skjøndt til Overflod, — hvor gruelige Dummehoveder, Folk dog 
ere. De, hvem man har gjættet paa, ere: Heiberg, David, Zahle, 
Bøie (Præsten), Weyse, Bredahl, Thiele, Hansen (ham med Quartals- 
skriftet for den fine Portion), Poul Møller, Winsløv junior, Wilster, 
Meisling, Thortsen, Hertz [Christen Thaarup troer endog: begge 
disse to], Ole Bang, Bøie (Peer Wegner), Fabricius, Lutken og 
Ernst Bøiesen, og virkeligen ere samtlige disse Herrer nævnte for 
fuldt Alvor. Naar blot ikke, naar Autors Navn engang kommer 
for Lyset, Man da faaer et Navn som Hr. Overskovs at see , saa. 
er jeg glad. — 

Molbechs Recension har Du læst; den var mig behagelig, 
fordi den var mindre slet og meget meer grov end hans andre 
Recensioner. Som Du vil see, falde hans Ankeposter for største 
Delen sammen med Gjenganger-Brevenes, og tildeels med Heibergs 
tidligere. Det er overhovedet begribeligt, at det maa være Heiberg 
særdeles kjært, at Man dog nu endelig engang kommer ham til 
Hjælp, og at vægtige Stemmer istemme med hans, noget som han 
ogsaa smukt fremsætter i det Digt, hvormed han forleden har 
sluttet sin Flyvepost. løvrigt ansees Molbechs Recension her i 
Byen for at være dog alfor grov; dette var ogsaa Aarsagen, 
hvorfor han af de øvrige Medlemmer af Redactionen formelig blev 

tvungen til at sætte sit Navn under den. Han vilde nødig, og 
søgte deels ligefrem og deels ved listige Praktiker at slippe derfor; 
men han maatte til det. Overhovedet slaaes og rives de nu meer 
og meer i denne Redaction. — — 

Khavn. d. 3. Februar 1831. 

Kjære Ven! 

Hvad mener Du, hvad tænker Du, hvad dømmer Du! Vi, 
Du* jeg, Ribe, Kjøbenhavn og alle Danmarkes Kjøbstæder og 
Landsbyer faaer efter al mulig Sandsynlighed med det allerførste 
en — Constitution. Jeg seer, hvorledes Du trækker Dig selv i 
Næsen etc, for at mærke, om Du ei skulde drømme, men Du 
drømmer ikke. Der er kommet et Rescript fra Kongen til det 
tydske Cancellie, — jeg har set det i Afskrift, — indeholdende, 
at der skal indføres »berathendec Stænder i Hertugdømmerne, hvert 
for sig, idet Hele efter den preussiske Constitution fra 1823, at 
Cancelliet skal gjøre nærmere Forestilling snarest muligt om de 
første Foranstaltninger i denne Henseende etc, saa og at det Judi- 
cielle og Magistrielle strax skal adskilles i Fyrstendømmerne, og en 
Overappelationsret for Holst., Slesv. og Lauenb. oprettes. Et 
lignende skal være kommet til Stemann med Hensyn til Danmark 
Denne holder det vel i høi Grad hemmeligt; men da Mosting har 
sagt, at det forholder sig saa, og Stemann hos Rentekamret har 
»til Oplysning ved en Sag, han som Cancelliepræsident skal re- 
ferere for Kongent, forlangt Underretning om Antallet af alle 
Sædegaarde, Eiernes Navne, Kjøbstædernes Folkemængde, m. v., 
og da det endelig er vist, at han, Ørsted, Kjerulff og Lange i 
Søndags Formiddags har arbeidet sammen hjemme hos ham i 
4 Timer, synes der ikke nogen Tvivl at kunne finde Sted. Man 
mener iøvrigt, at St. og nogle af de andre have gjort eller ville 
gjøre Remonstrationer sigtende til at vise Kongen de Vanskelig- 
heder, selve Kongeloven kunde synes at frembyde imod en Efter- 
givelse af Noget af den souveraine Magt. »Mere vil Tiden os 
lærec. Jeg afholder mig fra at anstille Betragtninger over, hvor- 
vidt en saadan Forandring er god eller ikke; det vil være tidsnok 
naar selve Constitutionen kommer, saameget mere, som hine 
Betragtninger maa for en stor Deel komme an paa dennes Ind- 
hold. Men at vi faae en Constitution, naar Kongen først har 
gjort det ovenmeldte Skridt, tvivler jeg, efter hans Charakter, slet 
ikke paa. Rescripterne er daterede d. 11. Jan.; han skal ikke 

have spurgt Nogen til Raads om Sagen, før de udstedtes, men 
formodenlig betænkt sig længe derefter; thi de kom først længere 
Tid efter til Cancellie- Præsidenterne. — (NB. Dette er en Sag, 
som Du slet ikke maa fortælle til Andre, ei engang til vor Ven 
Randrup. Skjøndt hele Byen her taler derom, kunde jeg let skee 
en Ulykke, hvis ogsaa Ribe, foranlediget ved mig, begyndte at 
discurere derom). — Jeg vil give Dig det Raad, nu da Du har 
læst den forrige Side, at stoppe lidt inden Du tager fat paa mine 
øvrige Nyheder; thi efter en saadan, som den anførte, vilde selv 
prægtige store Karper kun blive tørre Jyder, hvormeget meer maa 
det da ikke blive Tilfældet med de smaae usselige Hvillinger, jeg 
forresten kan opvarte med. Disse Hvillinger ere: Krig, Krig, 
Krig, kjære Ven, Krig over al Maade i den danske litteraire 
Verden. I det sidste Hefte af Maanedsskriftet for Litteratur stod 
en Recension, — jeg veed ei af hvem men kun, at den ei var af 
Molbech, — over Raffns Oversættelse af islandske Historier (Knyt- 
lingesaga m. m.) ; over denne blev det nordiske Oldskrifts-Selskabs 
nuværende Formand, Abrahamson, dets Viceformand, Finn-Mag- 
nussen, og dets forrige Formand, Rask, med flere Ligesindede, som 
rasende. Abrah. gik op til Reitzel, skjeldte ham Huden fuld og 
meldte sig fra som Subscribent paa det »elendigec Selskabs 
Maanedsskrift, hvor saadanne Mænd som Professor Raflfn kunde 
nedrives, og Rask skrev en lille Bog mod Recensionen, hvilken 
Bog Du vil faae at see, da den følger med det nu udkomne Hefte 
af Maanedsskriftet. Selv om Recensenten virkeligen ikke havde 
Ret næsten i Alt hvad han har sagt, vilde det være ublue at 
vælte sig saaledes ind paa Redacteurerne og paa Recensenten som 
Rask har gjort. Men foruden dette, og foruden at denne Raskiske 
Pjece, hvoraf der er trykket 5000 Exemplarer paa Oldskriftselskabets 
Bekostning, udspredes paa alle Maader (Rask kom selv op for- 
leden og forærte mig et Exemplar, og hørte sig tillige saa lumsk 
for hos mig, om jeg ikke havde nogen Andeel i Recensionen; vi 
ere iøvrigt Perle- Venner) , saa har Abrah. og Finn-Magnussen, — 
det vil altsaa sige Abrah.ene, — udstedt et trykt Circulaire til 
alle Oldskrifts-Selskabets Medlemmer, hvormed sendes Rasks Bog, 
Sagen fortælles, og det paastaaes at Recensenten har været drevet 
af uædle Bevæggrunde, og at en saadan Recension er saameget 
meer skamløs, som den er stilet mod en Bog, der er udgivet af 
et Selskab, der nyder Understøttelse fra Hs. Majestæt Kongen. 
Paa alt dette vil der nu komme krigrisk Svar fra den anden 

Side. Imidlertid have allerede Rosenvinge, Conferentsraad Ørsted, 
Sibbern og flere honette Folk strax meldt sig ud af Oldskrift- 

selskabet. 

Abrahamson siges at have skrevet 40 Ark Constitutio ns- 
Forslag til Kongen; dette er dog ikke saa sandt, som at han har 
indgivet en allerunderdanigst Promemoria til Samme, om at Sles- 
vig er en dansk Provinds. Af samme Forfatter ligger der, — 
jeg veed det, — i Kongens Haandbibliothek en tyk Foliant inde- 
holdende Fortegnelse over de historiske Personer, der forekomme 
i Ingemanns Erik Menved (Kongen ynder denne Bog, som Du 
veed), med Tilføiende af hvad den virkelige Historie melder om 
disse Personer. — — — 

Khvn. d. 21. MarU 1831. 

Kjære Ven! 

I Dit sidste Brev forlangte Du at vide Curiosa om Kjøben- 
havnerne med Hensyn til den nye Constitution. Du sigtede der- 
ved formodenlig til Studenternes Vivatraab paa Amalienborg-Plads. 
Det er rigtignok nu noget længe siden, og Sagen var alt dengang 
i sig selv saa ubetydelig, at jeg vel egenlig nu ikke skulde omtale 
den; imidlertid kan jeg dog berøre den, da den i Grunden giver 
gode Træk saavel til Kongens som Studenternes Gharakteristik. 
Der var nemlig den Aften, da Statstidenden om Eftermiddagen 
var kommen i Foreningen med Anmeldelse om Constitutionen, 
endeel unge Studenter komne sammen deroppe fra Byens forskjellige 
Hjørner. De bleve deels virkeligen enthousiasmerede, deels drevne 
af den ungdommelige Higen efter Commerce, og da Studenterne i 
den senere Tid meer og meer synes at faa Privilegium paa at 
turde gjøre omtrent Alt, hvad der falder dem ind, optoge de uden 
Betænkning med største Glæde det Forslag af Een iblandt dem, 
at gaae ud og bringe Kongen et Vivat. Da de dog imidlertid 
begreb, at der maatte være nogle flere end de vare, rendte de 
hen paa Regentsen, skreg Folk op der (Klokken var hen ved 11), 
og, da de vare omtrent 150, marscherede de ud til Amalienborg. 
Kongen var imidlertid ikke hjemme (men hos Frue Dannemand); 
de maatte lade dem melde hos Bulow, og vente V* Time imellem 
Indgangs -Søilerne (thi ind paa Pladsen maa ingen Masse af Folk 
komme efter et vist Klokkeslet). Endelig fik de Lov at komme 
frem og raabe; derpaa kom Kongen ned midt iblandt dem, med 

Tilskueren. 1889. 32 

Hatten i Haanden, takkede dem etc. At det Hele var saa fusentast- 
agtigt og barnagtigt, som det kunde være, fra Studenternes Side, 
seer Du, og formodenlig ligesaa det snurrige paterfamiliasagtige i, 
at 'Kongen gik ind i disse Fusentasters Ungdom og Galskab. Det 
maatte imidlertid være ham behageligt at see et saa umiddelbart 
og vistnok uhyklet Glædesudbrud. — Andre Curiosa veed jeg ikke 
noget om i Anl. af Constitut ionen. — De nye Forandringer i Hens. 
til høie Embedsmænd staaer neppe i Forbindelse dermed; Stemann, 
som var den egenlige Modstander af Gonstitutionen, er endnu, 
hvad han var, og Møsting, som yndede den, fratraadte endeel af 
sine Embeder. Moltke, der er bleven Finantsminister, er iøvrigt 
en Mand, der allerede som blot Deputeret i Rentekammeret ei kunde 
opfylde sin Devoirs der, og ikkun kunde overkomme sine 
mangfoldige private Forretninger ved at sidde oppe om Natten 
til Klokken 2—3 ved Skrivebordet. Saa ordenlig han er i disse 
private Sager, saa uordenlig siges han at være i publice. Lowzow, 
som Directeur i Toldkammeret, skal Handelsstanden være meget 
glad over. Schønheider, der er bleven Directeur i Rentekammeret, 
(en Slægtning er han af Møsting), skal være meget langsom, men 
dygtig. Der var en forfærdelig Krig om Stiftamtmandskabet her t 
idet saavel Knuth (Amtmand i Holbek) som Politidirecteuren 
Kjerulff vilde have det, og Kongen nok egenlig tidligere, til for- 
skjellige Tider havde lovet begge det. Knuth var i det mindste 
3 Gange udnævnt dertil, og det blev forandret; men tilsidst blev 
han det dog. Den udenlandske Ministerpost er endnu ikke besat; 
efter det nu almindelige Rygte skulde Stemann blive baade Justits- 
og udenl. Minister, og under ham ansættes en Directeur i Cancelliet 
og en do. i Departementet. Andre mene imidlertid, at han vil 
rent bort fra Cancelliet, med hvilket han ingenlunde skal søbe 
god Kaal. Især skal han og Collegiet være røget i hverandre for 
kort siden i Anledning af vor fælles Ven, Sophus Zahle, som han 
med al Vold og Magt vilde have til residerende Capelian ved 
Trinitatis Kirke, og hvem de Andre satte sig paa det allerstærkeste 
imod. Han har iøvrigt nu i henved 2 Maaneder ikke havt sine 
Fødder i Cancelliet. — Forresten er Constitutionen for Danmark 
alt færdig fra Generalgouverneurens, Ørsteds, Haand, og circulerer 
i denne Tid mellem Cancelliets Collegii- Medlemmer. Stemann 
skal, efter Sigende, totalt have misbilliget Ørsteds Udkast — De 
Par Pjecer, der ere udkomne om den preussiske Stænderforfatning 

i Anledning af Forandringen her, skriver jeg dig ikke noget til 
om ; den ene er af Tscherning Fader, den anden (noget beklippet 
af Censuren) af Tscherning Søn, og een af David. Jeg har iøvrigt 
bandet Constitutionen , fordi den giver David Anledning til at 
skrive. Du har seet hans Tale i Maanedsskriftet for Litteratur, 
sidste Hefte, og meer kan ventes. Madvig frygter for, at i det 
mindste Halvdelen af Maanedsskriftet for Fremtiden vil komme til 
at opfyldes med politiske Betragtninger, vel ikke ene af David; 
men han vil dog vist skrive Broderparten. 

(Sluttes.) 

Gyldne Foraar! 

Spirende, blomstrende, duftende, rige, 

ungdomskabende Foraar! — 

Ind gennem Fængslets Spindelvævsrude 

trækker sig som en gylden Stav 

en bred støvgyngende Straale. 

I Lyset dirrer de blanke Fnug, 

dirrer og skælver i famlende Liv, 

vugger og sitrer — du Foraarets Lys, 

ogsaa derind, i Cellens Kvalm 

naar din livsalige Magt! . . . 

»Aa nej, nej, nej, — 

gaa bort, du Lys, 

gaa bort fra mig, aa gaa bort! 

Lad mig sidde her ved min Væverstol, 

ved det surrende, surrende, surrende Hjul, 

ældet, slukket, færdig med alt. 

Ingen Tanke gror i min Hjærne, 

kun en lille, hamrende Puls. 

Og Foden trykker og Hjulet drejer og Pulsen banker — 
det er mit Liv. 

Gaa bort, du Sol, aa gaa bort! 

Naar jeg ser op mod dig 

— jeg knuger min Haand — , 

saa ser jeg Skoven, 

de grønne, lyse, fnuggede Blade, 

hvert Blad som et Bæger af Solglans fyldt. 

Og mellem dem, over dem, gennem dem drage 
sig Lysets Pletter og Lysets Stave. 
Og dér, der inde, 
i dæmpet Lys, 

med Skær over Haar, med Glans paa Kind 
gaar hun og jeg. 

Hendes' Øje var gyldent som Solens Guld — 

aa nej, langt skønnere, langt 

Flæng Solen ud fra Himmelens Bund 

og lad det Øje se ned til mig, 

se paa mig igen, saa dybt, saa dybt, 

saa drømmende dybt, saa alvorsfuldt, troende dybt . . . 

• • • Og J e £ er Fange for hele mit Liv, 

bunden, tøjret, lænket — 

Aa Sol, gaa fra Himlen, aa Lys, svind bort, 

aa Foraarsglans, und mig Fred!« 

Og han kaster sig ned og bider sin Haand 
for at kvæle det stønnende Skrig. 
Men Solen straaler med Foraarsmagt. 
Lysstaven bliver en blinkende Lanse 
boret i Fangens Hjærte. 

Gert Londemann. 

i. 

Da Frederik den fjærde i Aaret 1728 udsendte Major Claus 
Enwold Paarss 1 ) som militær Guvernør over Grønland, gav han 
ham forskellige Opgaver at løse, deriblandt den: fra Vestkysten 
at forsøge paa at trænge tværs over Landet over til Østkysten, 
om hvilken mange i Datiden mente, at den var et Land, som 
flød med Mælk og Honning. Man troede nemlig, at Østkysten i 
gamle Dage havde været den af Nordboer særlig bebyggede Del 
af Landet, den i Aarhundreder blomstrende Østerbygd. Nu er 
man bleven klogere, nu ved man, at Østerbygden har ligget paa 
Vestkysten, og at de store Tanker, mange gjorde sig om dens 
Herligheder, vare overdrevne, hvor gode Egne, der saa end findes 
nede i Julianehaabs Distrikt, hvor Østerbygdens Ruiner endnu 
staa som talende Sien, der minde om de største Opdagelsesrejser, 
der ere udgaaede fra Norden. 

Angaaende Østerbygdens Genopdagelse fik Paarss følgende 
Instruks: 

»Som Vores allernaadigste Intension fornemmelig er at op- 
finde og rekognoscere Østerbygden, som de danske og norske i 
forrige Tider ligeledes have beboet, og om samme Lands Lejlighed 
at faa sikker Efterretning, og Vi til den Ende have ej alene ved 
Vores Admiralitet ladet beordre saavel Kaptajn Myhlenphort som 

') Paarss var født paa Ullerupgaard i Thy den 18de Februar 1683. Han 
hørte til en Officersfamilje , havde 1729 „tjænt Kongen* i 30 Aar, og 
synes at have følt sig noget paa Grund af sin Ofticersværdighed, og 
fordi han hørte til den gamle Adelsslægt Pors, hvis seksoddede Stjærne 
han ogsaa førte i sit Vaaben. Han var gift, hans Hustru boede i Ven- 
syssel, mens Manden var i Grønland. Han synes under sit 3aarige Op- 
hold i Grønland at have været en flittig og samvittighedsfuld Mand 
men laa i uhyggelige og smaalige Kævlerier med næstkommanderende. 
Han døde 1762 som Oberst og Kommandant paa Korsør Fæstning, hvis 
Kommandant han allerede var i Aaret 1748. 

Løjtnant Richart, at de deri skulle assistere saa meget, mulig er, 
men Vi endog med det herfra didhen destinerede Skib lade hen- 
gaa Heste til saadant Brug, saa har Vores Guvernør, saa snart 
Kolonien nogenledes er kommen i Stand, at lade sig saadan 
Rekognoscering fornemmelig være angelegen, og efter det, Sagen 
med Raadet er overlagt, samt alle dertil fornødne Præparationer 
gjorte, sig den selv at foretage tillige med de intrepideste af Garni- 
sonen. Deri Vi da have den allernaadigste Tillid til ham, at han 
ingen Flid og Møje derved sparer eller formedelst nogen Fare 
eller Besværlighed sig derfra lader afskrække, men søger paa alle 
optænkelige Maader ad en eller anden Vej over Landet at komme 
ind i bemældte Østerbygden for at erfare, om der ikke endnu 
findes Efterkommere af de gamle norske, hvad Sprog de tale, 
om de endnu ere kristne eller Hedninger, samt hvad Police og 
Levemaade der er iblandt dem. Paa saadant Togt Guvernøren 
da har rigtigt at antegne; hvad daglig passerer; hvad Vej der 
efter Gisning er rejst; hvorledes Landet er beskaffent; om der 
findes Skov, Græsning, Stenkul, Mineralier eller deslige; om der 
er Heste, Kvæg eller andre til Menneskenes Nytte tjænlige Kreaturer ; 
item om der findes gode Havne, og hvad Tid dér og andre Steder 
i Østerbygden er rent for Is; samt om de vilde, han rencontrerer, 
i deres Sprog og Væsen ere dem paa Vesterbygden, hvor Kolonien 
nu er, lige eller differente; om hvilket alt, naar han har indhentet 
paalidelig Kundskab, han med første hidgaaende Skib har at ind- 
sende Os sin allerunderdanigste Relation, saavel som om de ham 
mødende Diffikulteter , at Vi derefter allernaadigst kan være be- 
tænkte paa de derimod og til Vores Desseins videre Fortsættelse 
tjænlige Midler c 

At en Ekspedition som den befalede ikke lod sig udføre, 
indsaa Paarss selvfølgelig snart, efter at han var kommen til 
Grønland; de oversendte Heste døde ogsaa dels om Bord og dels 
ved Kolonien Godthaab, men Paarss undlod derfor ikke at gøre 
et Forsøg paa at bestige Indlandsisen, Isfjældet, som den i Da- 
tidens Sprog simpelt hen kaldes. Herom giver dels en Journal, 
der er ført ved Godthaab, og dels en Rapport fra Paarss udførlig 
Oplysning. Intet af disse Aktstykker har hidtil været trykt. 

A. Uddrag af en Journal, der er ført vad Godthaab. 

»Lørdag d. 23de (April 1729) .... berettede Prov.-for- 
valteren Guv(ernøren) , at Baaden var færdig, som Guvernøren 

skulde have med sig til Isfjældet; samme Dag lod Prov.-f.-valtererx 
efter Guv. Ordre udlevere til det Mandskab, som skal med Guv. 
Flæsk, som blev leveret til Kokken; hvad anden Proviant, Folkene 
skal have, har Guv. foranstaltet hos Forvalteren, at alle Ting kan 
være færdig, naar det paaæskes. 

Søndag d. 24de. Vinden V. tyk Luft med Frost. 

Manden d. 25de. Vinden som i Gaar. Kl. 12 gik Guver- 
nøren til Baads med Løjtnant Richart og Assistent Jens Hiort 
samt 5 gemene i Herrens Navn og hissede Sejl med en Storm og 
Snefog. Gud ledsage dem. 

Tirsdag d. 26de. Vinden N. V. t. V. Klar Luft. 

Onsdag d. 27de. Vinden S. V. Tyk Luft med lidt Snefog. 
Stærk Frost. 

Torsdag d. 28de. Vinden V. t. N. Temmelig galt Vejr. 

Fredag d. 29de. Vinden N. V. med tykke Skyer og lidt 
Snefog med stærk Frost og Storm, som kontinuerede Dagen 
igennem. 

Lørdag d. 30de. Vinden, som i Gaar Vinden lagde 

sig noget. 

Søndag d. 1ste. Vinden S. t. V. Smukt Vejr. 
Mandag d. 2den. Vinden N. V. Tyk Luft og Snefog. 
Tirsdag d. 3die. Vinden N. V. Tyk Luft som forrige Dag, 
Onsdag d. 4de. Vinden N. O. Tyk Luft med stærk Frost 
og Snefog. 

Torsdag d. 5te. Vinden N. N. O. Temmelig godt Vejr. 

Fredag d. 6te. Vinden, som den forrige Dag. 

Lørdag d. 7de Maj. Vinden N. V. Tyk Luft med Storm. 
Kl. II 1 /« kom Guv. hjem fra sin Rejse til Isfjældet tillige med 
sig havende Folk, frelste og sunde, men har haft en vatal (sic!) 
og meget besværlig Rejse, men som jeg ikke har erfaret. Hvor- 
ledes det har sig tildraget med samme besværlige Rejse, kan ikke 
mældes, saa som Guv. medhafte Blækhorn vare blevne spildte, og 
deres Indhold ikke har anført udi Pennen, hvad udi de 13 Dage 
paa Rejsen er passeret; men hvad hans Hukommelse aparto 
rapporterer det med mere. Samme do. ved Guv. Ankomst modtog 
Kapt. Landorph, Hr. Hans Egede saa vel som Hr. Miltzou og Mester 
von Helm Guv. alle med Glæde, og vare glade, at vi saa dem 
med god Helbred at være komne fra den haarde og besværlige 
Rejsec 

B. Paarsses Rapport til Kongen. 

»Stormægtigste, aliernaadigste Arvekonge! 

For at kunne afstatte allerunderdanigst udførlig Rapport 
om Isfjældets Beskaffenhed, og om der nogen Pasage over til 
Østerbøjgden kunde findes, efter som ingen Vej over Land til 
ermældte Østerbøjgden er at komme uden over samme Isfjæld, 
saa fortsatte jeg min Rejse den 24de 1 ) April med Løjtnant Richart 
og forrige Assistent Jens Hiort med 5 gemene selv 8ende, og tog 
jeg da til Baads herfra langt ind udi Ameralik-fjorden omtrent 
10 Mil, hvorfra jeg for Betaling tog 2de af de dér, boende Lands- 
folk med for at vise os Vej. Derfra maatte vi gaa til Fods, hvor 
enhver ikke alene maatte bære sin for 8 Dage medhavende Pro- 
viant, som bestod af hårdt Brød, kogt Flæsk, Smør og Brænde- 
vin, men og hver sit Gevær og Ammunition, ikke af Frygt for 
Landsens Folk, efter som samme her paa denne Distrikt ere 
meget taalige og fromme at omgaaes, men efter Kaklernes, ti 
saa kalde dette Lands Folk sig selv, deres Beretning skal saa 
langt inde udi Landet om samme Isfjæld holde sig op hvide 
Bjørne, som de afmale at være meget højere end vores Heste og 
derhos mangfoldig brede og store 2 ); hvilket og af en Bergens 
herværende Skipper for 2 Aar siden er befundet, at da han sejlede 
under Landet herhid, kom ham et Stykke Isskodse i Møde, hvor- 
paa sad saadan en Bjørn, som havde været ude paa Isen efter 
Kobber eller Sælhunde, efter hvilke han sig for langt ud har 
maat' vovet, saa Isen med ham har brusten og flydt saa ud fra 
Landet; den Skipper braste op for at gøre sig denne Fangst, og 
efter hans Beretning skal have givet ham 16 Kugler, førend han 
faldt, han beskriver den og for et skrækkelig Storhed; men paa 
vores Rejse vandt vi slet ingen til. Efter vi havde marcheret 
2de Dage, kom vi den 3die om Middagen under Isfjældet, men 
da vi en Par Timer med stor Livsfare derop havde avanceret, blev 

f ) Denne forkerte Dato maa vel sagtens være indkommen, „saa som Guv. 
medhafle Blækhorn vare blevne spildte, og deres Indhold ikke har anført 
ndi Pennen, hvad udi de 13 Dage paa Rejsen er passeret*. Paarsses 
Hukommelse maa saa have slaaet Klik paa dette Punkt. 

*) Om Grønlændernes Fabeldyr i den isklædte Bjørn eller Havbjørnen, kan 
efterses: N. Egede: Kontinuation af Relationerne S. 94 og 115, Rink i 
Aarbøgerfor nord. Oldk. og Hist. 1868, S. 221, Rinks: Eskimoiske Æventyr 
og Sagn, og Holm i Medd. om Grønland. X. S. 308. 

os alt videre Fremkomst forbuden formedelst de forefundne store 
Rifter, som gik langs med, hvor Isen enten har maat' givet sig 
saa vidt fra hinanden, eller og det af Strømme og Vandløb er 
sket; dog saa det ligest ud til det første; somme Rifter vare dels 
2 Favne brede, dels 3de Favne, og det saa dybt og lige ned at 
se, som vi havde staaet paa den højeste Kirkemur, saa rank lige 
op og ned gaa samme Rifter, og som det endda var her i haarde 
Vintertid, saa kunde vi for den Sne, som laa nede i samme Rifter, 
ikke se, om der flød Vand under eller ej; vi bandt 3de af vores 
Pigger, som vi havde i Haanden for at støtte os op for Fjældet 
med, tilsammen, for at se, hvor dybe de vare, men kunde endda 
ej naa Bund igennem Sneen. Da vi saa os ingen Fremkomst videre, 
satte vi os ned paa Isen, fyrede vi vores Gevær af med dansk 
Losung af 9 Skud, og udi et Glas Brændevin drak vores aller- 
naadigste Konges Skaal paa det Sted, den aldrig før var bleven 
drukket, hvilken Ære Isfjældet aldrig heller tilforn er sket; efter 
at vi havde siddet at hvile en Times Tid, vendte vi tilbage igen. 
Det remarquableste, der var at se, var først, at der fandtes store 
Sten liggendes oven paa Isen foruden andre Smaasten, hvoraf jeg 
tog en Par med mig, som her hos følger for at vise Deres 
Maj 1 hvad paa Isfjældet er funden, som er det underligste, at saa- 
danne Sten maa absolut føres udi store haarde Vinde og Vejr, 
som dér utrolig falde, ti Isbjærget er at se til, som man ser udi 
den vilde Hav, hvor ingen Land er at se til, saa er her ej heller 
andet at se end Himmel og den blanke Is. Dernæst var Isen, 
hvorpaa vi gik, skarp kantet som den hvide Sukker-kande (-kandis?), 
saa at om nogen Fremkomst var over samme Isfjæld, saa maatte 
der haves Jærnsaaller under Skoene, saa slem var den Is at gaa 
paa. Et Stykke Vej fra os paa den højre Haand saa vi, der gik 
en Fos ned af Isfjældet, hvor hen vi fra ej kunde komme, men 
da vi gik tilbage, toge vi en anden Vej og kom ned udi samme 
brede Dal, hvor samme Vand fra Isfjældet havde sit Løb igennem 
2de Bjærge, som var nok 4re Mil lige ned til en Fjord; og som 
Solen skinnede varmt i samme Dal, da vi gik der, betjænte vi os 
af samme Vand at drikke, som smagte særdeles godt og for os kendelig 
bedre end andre forekommende Vande, hvoraf vi før og siden 
havde og maatte drikke, men var saa kold, at Tænderne bleve 
ømme og saa godt som løse udi Munden, om man drak for lange 
Drik deraf. Men som samme liden Elv var somme Steds saa godt 
som tør, og andre Steder kunde vi springe over paa Sten, saa gik 

vi uden nogen Eftertanke andet end jo nærmere ved Søen jo 
mindre Vand at skulle have forefundet, men befandt det kontra, 
ti da vi kom til Søen og skulde op for et saare højt Klippe, var 
Elven, som da var imellem os og Klippen, saa dyb, at det gik en 
stiv Kvarter over Benene, men som vi alle vare matte og trætte 
resolverede vi hellere at vade over end at gaa en Vi Mil tilbage, 
og befandt vi da dens Koldhed og tilstrækkelig udvortes; Isen, 
som laa under Vand, brast i Stykker, da vi vadede igennem 
Vandet, saa Isen skar Klæderne i Stykker, som vare om Benene, 
og var det vores Lykke, at vi ikke havde trækket os af. Samme 
Dal, som skød sig op fra N. O. i S. V. lige ned til Fjorden fra 
Isfjældet, var langs paa den ene Side, som Solen havde sit Skin 
paa, mangfoldig Buskasjer af Vid(j)e og Enebær, som alt tillige 
med Jorden forst udi Maj dér da begyndte at grønnes, og somme 
Steder vare samme Buskasjer saa høje, at dels ginge mig over 
Skulderen, dels over Hovedet; da vi vare komne over Klippen, 
kom jeg til en meget dejlig slet Pien *), hvor jeg ikke alene kunde 
finde Jorden at have været dyrket, efter som Agernenene (Ager- 
renene) end dels vare at kende, hvor Stenene, som de havde løst af 
Agrene, laa langs udi, ja fandt og Skælsten; derpaa fandt jeg, 
hvor Bygningen havde staaet, hvor end vare 4re smukke Fiske- 
damme, som øjensynlig kunde ses med Hænder at være arbejdet; 
jeg fandt og, at en Vandmølle havde staaet fra den ene Dam, 
hvis Dæmning og Flyd-gyde*) endnu vare at kende. Eng og 
Høbjæring saa vel som Budskadse med ønskelig Græsning var der 
i Overflødighed. Jorden forsøgte jeg hist og her med min Kniv 
og fandt den at være en god Jord til Avling. En V* Mil derfra 
udi en anden Bugt af samme Fjord befandt jeg atter ligeledes, 
men dér befandtes at have været mange flere Bygninger end paa 
den første Plads, saa jeg holder for, at dér neml. paa den første 
Plads har maat' været Herresæde, og de andre omkring liggende 
Jorder at have maat' været det dertil lagde Gods og Bygninger, 
men begge Pladser af en meget smuk Situation; og har en Eng 
af 10 til 12 Pien udi Danmark næppe saa meget Jord som disse 

*) Ordet Pien forekommer ogsaa i det følgende. Det er vel beslægtet med 
plan og Plæne. Jeg har ikke kunnet finde det i Ordbøgerne. 

') Betydningen af dette tekniske Ord har jeg ikke kunnet finde eller op- 
spørge. Det kunde jo ellers have sin Interesse at faa at vide, hvad det 
er for en Indretning, Paarss mener at have set, saa det skulde glæde 
mig, hvis nogen kunde oplyse, hvad en Flyd-gyde er. 

2 Pladser, foruden Husmænd som der foruden med en Par Kør 
6 å 8 Faar og Svin og kunde bo, hvilke af deres Fiskeri paa 
sine Tider og af Vildt paa sine Tider sig rigelig og vel kunde er- 
nære, naar de først vare satte udi Stand. Det, som forlysted 
vores havende Travalje paa den Togt, var Skytteri af Ryper og 
Harer, hvilke vi stegte paa en Træspid om Aftenen, hvor vi paa 
Marken maatte lægge os om Natten. Paa Henrejsen omtrent 
1 Mil fra Isfjældet kom vi udi en Dal, hvor og befandtes at have 
været 2 eller 3de Beboere, af slet Mark og mangfoldig Buskadse. 
Hr. Hans Egede beretter, at mange andre Steder udi andre Fjorde 
findes og deslige belejlige Pladser til at drive Avling og holde 
Kreaturer, men særdeles sønder mod Kap Farvel mod 61 Grader 
skal der være endnu langt bedre Lejligheder, og som Hr. Hans 
Egede har befundet Græsset at have staaet sig dér langt over 
Knæerne, saa er det Tegn, at Jorden maa dér være særdeles god, 
og en varmere Klima; om saadanne og andre her i Mængde 
værende gode Pladser med Tiden at kunne faa beboede, uden 
Deres Maj* til liden eller ingen Bekostning, har jeg vel efter 
mange Overlæggelser udfundet en Maade, den jeg med mere under- 
staar mig at sende med andet det fra Bergen ankommende Skib, 
om ikke Københavns Skibet skulde ankomme, ti beder jeg derfor 
alene underdanigst, at Deres Maj 1 saa naadig vil optage det, som 

det efter min Enfoldighed er vel ment l ). Allernaadigste 

Konge, skulde dette befindes ej at meritere nogen Eksflektion, 
saa beder jeg allerunderdanigst, Deres Maj 1 mig ikke nogen Unaade 
vilde paakaste, for jeg mig har understaaet saadant at andrage, 
men beder allerunderdanigst, det jeg udi min allernaadigste Konges 
uskaterlige naadige Minde til fremdeles Naade alle Tider maa 
være saa ekkommanderet, som jeg efter allerskyldigste velvilligste 
Pligt med Gods, Liv og Blod til min sidste Dødsminut er 



') Her følger vidtløftige Forslag, der ikke indeholde noget af Interesse i 
nærværende Sammenhæng. 



Nepisat, 



Deres kongelige Majt« 
min alier naadigste Konge og Herre 
allerunderdanigst 
trofast Arveundersaat 
og 



d. 13de Juli 
1729. 



allerringeste 
Knægt 

Claus Enwold Paarssc 

Ovenstaaende Fremstilling af Paarsses Ekspedition til Ind- 
landsisen er sammenstillet efter 1) Meddelelser om Grønland IX. 
S. 30 — 31 (Steenstrup: Om Østerbygden) og 2) Dokumenter i 
Rigsarkivet; Registrant 89; Skab 15; Pakke 245. — De bio- 
grafiske Oplysninger om Paarss ere tagne af 1) Personalhistorisk 
Tidsskrift IV. S. 306, 2) Den ovennævnte Dokumentpakke i Gehejme- 
arkivet og 3) Lengnicks Uddrag af Korsør Kirkebog, hvilket Ud- 
drag findes i Rigsarkivet. 



Hvad der hidtil har foreligget om Paarsses Ekspedition til 
Indlandsisen, kan næsten alt føres tilbage til nogle Linjer i Egedes 
Relation angaaende den grønlandske Missions Begyndelse og Fort- 
sættelse. I dette Værk vil man dog forgæves søge om Støtte 
for følgende mærkværdige Gisning, som Nordenskiøld har fremsat 
i sin Bog: Den andra Dicksonska ekspeditionen till G ronland: 
»Med dessa (de 11 oversendte Heste) skulle Gronlands forste och 
siste guvernor, major Claus Enwold Paarss, rida tvårs ofver ind- 
landsisen til landets ostkust, och at det vid detta tilfalle ej ensamt 
varit fråga om en geografisk fård utan om ett litet er5fringståg 
i smått, kanske om anlågning af en militårkoloni for at bringa 
til lydnad de »affallige« nordmån, man så såkert trodde sig finna 
i Osterbygden, derfor talar den imposante krigsstyrka, en Iflitnant, 
åtskillige underofficerare, fyrverkare, konstaplar och 25 menige, 
de fleste med huslrur og barn, som jemte hestarna ledsagade guver- 
noren til hans provinsc Ved dette Stykke er der imidlertid ogsaa 
den Hage, at Nordenskiøld har sammenblandet to Ting: Øster- 
bygdens Genopdagelse og Anlæggelsen af et Fort i Vestgrønland. 
Det sidste havde til Formaal at hævde Danmarks Højhedsret over 
Territoriet og holde næsvise fremmede i Ave, det havde saaledes 
intet som helst latterligt paa sig, lige saa lidt som Paarsses 
Ekspedition til Indlandsisen, som man forhaabenlig fra nu af vil 
holde op med skiftevis at fremstille i komisk Lys og skiftevis 
skyde ud i Forbigaaelsens Mørke. Den er og bliver dog det første 
Europæer ^-forsøg paa at trænge frem over Indlandsisens Rand 

l ) Grønlænderne have fra Arilds Tid i forskellige Dele af Landet foretaget 
Vandringer i Udkanten af Indlandsisen, dels for at skyde Rensdyr paa 
Klippe- „holme* i Isen og dels for at skyde Genvej, hvor Landet mellem 
det indre af to Fjorde er vanskelig eller umuligt at passere. 

og saaledes skaffe Oplysninger om Grønlands Indre, og den bragte 
i hvert Tilfælde lige saa mange Oplysninger for Dagen, som den 
22 Aar yngre Dalagerske Vandring ind til en Klippe- »øt i Randen 
af Isen. Paarss er derfor den, som har brudt Isen for alle senere 
Ekspeditioner til Grønlands Indland ; der forlyder intet om, at det 
er ham, der havde forlangt de Heste, Frederik den fjærde sendte 
over til Grønland, og det er dog disse Heste i Forening med det 
Navn hvoraf Paarss selv var saa stolt 1 ), der have gjort hans 
Ekspedition latterlig i Eftertidens Øjne. 



J ) Han mente — fejlagtig — , at Absalon var Paarssernes Stamfader. 

Peter Eberlin. 

Adelaide Ristori. 

Etudes et Souvenirs. 

Dette Navn, Adelaide Ristori, vil altid for mig bevare den 
samme Klang. 

Det betød mit første Møde med den store Kunst paa 
Scenen. 

Et Møde fra hin Tid, hvor Kunsten endnu ikke er hverken 
en Genstand for spidsfindig Undersøgelse eller et bittert Forsøg 
paa Glemsel eller en ligegyldig Adspredelse som en anden — 
men den Tid, hvor den fylder unge og varme Hjærter som med 
svimmel Henrykkelse: ti dens Lidenskab er jo Bud om Berusning, 
der venter det egne Hjærte, dens Kærlighedsord —-de gør os ikke 
sky — inddrikker vi tørstigt som Løfter; og af dens Lidelser be- 
gejstres vi som af det hellige Martyrium. 

Fra hine Dage, hvis Nydelse aldrig vender tilbage, staar 
Adelaide Ristori for mig som det største Navn. 

Hvor husker jeg ikke den Formiddag, hun havde spillet 
Maria Stuart for første Gang. Under Tavshed var Tæppet faldet 
— indtil et Brag brød løs, et skælvende Drøn, som betød, at nu 
havde Italienerinden ogsaa sejret i Norden. t Hvor de klappede 
alle, og hvor mange der dog græd. Selv ud i Garderoberne gik 
de hulkende — ingen talte og ingen vidste om sin Nabo, mens 
vi fik Tøjet paa og traadte ud i Dagen. Den krænkede os ved 
sit Lys, og Dagligtilværelsens Støj forekom os forfængelig og for- 
argelig, som den synes Mennesker, der har lidt en stor Smerte. 
Vi led ved Hverdagsligheden, fra hvilken vi var blevet revne bort. 

Hvor vi saa betragtede hinanden med forundrede Øjne, 
naar vi pludselig genkendte hinanden og skyndte os bort, fordi 

vi skammede os over, hvad der var vor Hæder: at vi endelig 
en Gang helt havde beundret 

Og da Ristori var Elisabeth. Da hun strakte al jord- 
isk Højhed til Jorden i Elendighed og tegnede — hun, som selv 
stemte Ryg mod Alderen, der var nær — Alderdommens Afmagt 
med sit Kunstnerhjærtes Blod. 

Hvem kan vel glemme hine famlende Fingre om Kronen, 
de magtløse Hænder, som ikke kunde løfte den mer? Hvem det 
Skrig: »Jeg er Eders Dronningc, — mens det vaklende Hoved 
bar Kronen en sidste Gang? 

Det er saadanne Minder, som dette "Geni, der blev lykkeligt 
nok til, i et harmonisk Liv rigt paa Lykke og Hæder, at yde sit 
yderste, har skænket de Hundredetusender over den halve Jord. 

Om denne sin Gang Verdensdelene rundt har Adelaide 
Ristori for nogen Tid siden aflagt Beretning. Etudes et Souvenirs 
hedder hendes Redegørelse for hendes Kunst' Udvikling, Arbejde 
og Triumf. 

* * 



»Jeg har, c siger Madame Ristori i det korte Forord, »under 
alle Zoner givet Kød og Blod til udødelige Værkers udødelige 
Heltinder, og jeg har set den menneskelige Lidenskabs Skrig 
bringe de forskelligste Folkeslag til at skælve under samme Be- 
vægelse. Jeg har til Udførelsen af mit ofte saa tunge Hverv 
medbragt hele min kunstneriske Samvittighed. Det var mine 
Personers Liv, jeg vilde forsøge at leve. Jeg har derfor studeret 
deres Periodes Sæder, og jeg har vendt mig til Historien, som 
ene kunde sætte mig i Stand til med Troskab at genskabe dens 
Skikkelse — der snart var mild, snart skrækindjagende, altid 

stor Og jeg tør sige, at den højeste Nydelse har jeg følt, 

naar jeg saaledes gled sammen med den tragiske Skikkelse, jeg 
spillede, at jeg følte mig medreven af dens mægtige Aande, og 
hele min Sjæl skælvede under den Lidenskab, som fyldte den. 

»Maaske vil det, c slutter Fru Ristori, »have nogen Interesse 
at læse Fortællingen om denne Kamp — næsten et Haandgemæng 
-r- mellem Kunstneren og hans Rolle. Jeg skal fortælle den helt 
troværdige .... 

I Virkeligheden er det Studium af hendes Roller, som 
Kunstnerinden kalder Kampen med sine Roller, den Ristoriske 

Bogs Hovedindhold. Og just dette udgør »Erindringernesc For- 
nemhed. Disse Memoirer er ingen sidste Udluftning af visnede 
Laurbærkranse, og de giver intet Resunré over Bifaldssalver fra 
»Aaret Glemte 

Ikke det har Madame Ristori villet 

Men idet hun, naaet til Alderens høje Grænse, vejede — 
og med Geniets hele Smerte — sin Kunsts relative Forgængelig- 
hed, har hun, siden hun ikke direkte kunde overlade Efterverdenen 
sin Kunst, dog i det mindste villet efterlade den Beretningen om 
sit Arbejde og sine kunstneriske Hensigter. 

Opfattelsens Skelet vil være opbevaret i Ristoris Etude, 
naar Udførelsens Blod og Kød længst er smuldret hen med den 
sidstes Erindring, der saa. 

For indenfor en rimelig Ramme at give os et Begreb om 
Opfattelsen af sine Hovedroller har Fru Ristori i sin Bog tilside- 
sat alt andet. Og hun har, maaske af Sky for at beskæftige sig 
med sig selv, fortalt os meget lidt om det Liv, som har ført 
hende frem mod denne Opfattelse, og som har lært just hende at 
fonne just saaledes. Mennesket Ristori tør vi i hendes Erindringer 
des værre hovedsagelig kun gætte gennem hendes Rolleforstaaelse. 

Hvor kort affærdiger hun ikke Fortællingen om sit Gifter- 
maal, hvor vidt distancerer hun ikke Nysgerrigheden i disse 
Par Ord: 

»Efter en Række af smertelige Fortrædeligheder, om hvilke 
mine Biografer ofte har berettet, ægtede jeg Marquis Giuliano 
Capramea del Gvillo.c 

Med den Bemærkning er Fru Ristori saa godt som færdig med 
den største Begivenhed i sit Liv. »Hendes Biografer har ofte nok for- 
talt derom c Og af Fornemhed eller af Sky lader Fru Ristori, som 
dette var tilstrækkeligt, og som det ikke, naar vi skulde lære 
hende at kende, drejede sig just om hendes — selv den korteste 
— Fremstilling af denne Lidenskabs Bevægelser. Nu ser vi Træet 
og Frugterne og véd kun altfor lidt om Jorden, hvori de voksede. 

Kun Kunstnerindens Sindsbevægelser blotter Bogen under- 
tiden. 

Der findes en Skildring af Fru Ristoris første Ankomst til 
Paris, som i simple Ord siger meget om kunstnerisk Angest og 
Anspændelse. 

Fru Ristori havde taget den Beslutning at forlade Teatret. 
Hun var gift og Moder, og hun frygtede at se sin Kunst skadet 

Tilskueren. 1899. 33 

ved Opfyldelsen af menneskelige Pligter, hun ikke vilde tilside- 
sætte : hun vilde opgive Scenen. 

»Men, c skriver hun, »en Ide var født hos mig, der be- 
skæftigede mig uafladelig. Tanken om i Udlandet at erobre 
italiensk Kunst en Plads og bevise Verden, at Italien i den dra- 
matiske Kunst var mer end de Dødes Land. c 

Denne Tanke er opstaaet som Geniets Paaskud for at 
kunne blive ved at arbejde trods Ægtefælle- og Moder-Pligter. 
Og Tanken udføres og — Ristori spiller som Hustru og Moder 
Komedie, til hun bliver næsten de halvfjærdsindstyve Aar. 

Den første Station paa den italienske dramatiske Kunst' 
Vej blev Paris. Truppen kom derhen over Mont Genis. 

»Begyndelsen af Maj. Vi drog af Sted med Hjærtet fuldt af 
Haab. Og hvor lystig gik Rejsen: for første Gang saa vi denne 
skønne Vej over Mont-Cenis, og vor Jubel voksede hver Dag. 
En Flok Venner var fulgt med os; Generationer igennem havde 
de, Fader og Søn, været Venner med os i den kongelige Trup — 
nu vilde de dele vort Vovestykkes Angest og Haab.c 

»Vi kom til Paris om Aftenen. Min Bolig var i Richelieu- 
gade, tæt ved Moliére-Springvandet , Nr. 32 anden Sal. Hver 
Gang jeg siden er kommen forbi dette Hus, har jeg atter følt 
mine kæreste Erindringer leve. c 

Ikke saa snart er Truppen installeret, før man søger til 
Boulevarderne. 

»Jeg, c siger Ristori, »kan ikke skildre den Blanding af 
Undren, Beundring og Skræk, som jeg følte midt i denne uhyre 
Mængde, hvor ikke ét eneste italiensk Ord naaede til mit Øre. 
Pludselig — saa jeg her med ét hele Dumdristigheden i det, jeg 
vilde. Haabet om, at jeg, den ukendte, Kvinden med et andet 
Tungemaal, den fremmede, skulde kunne blive skattet her, jeg 
med mit Ry fra hinsides Alperne — dette Haab syntes mig kun én 
stor Latterlighed. Min Ophidselse steg og en usigelig Nedslagen- 
hed betog mig — jeg gik overvældet af navnløs Sørgmodighed.c 

Det er disse Sindsbevægelser, der slider Virtuosernes Liv. 
Fremmed mod fremmede er just disse Eksistensers KampparoL 
Viljen til at sejre skærper hver Ævnes Eg, men de betaler til Gen- 
gæld Anspændtheden, der bringer Sejer, med Anfald af uendelig Ned- 
slagenhed, hvori de falder som i en Brønd. Deres Tilværelse 
er den evige Debutants, og rastløst afsøger de hver Jordens 
Krog for altid paany at lide hans Angest, haabe hans Haab. 

Hos de dragende Virtuoser øger den fægtende Bravos 
Stemninger besynderligt alle Kunstnerens Sindsbevægelser. 

Ogsaa Fru Ristori har kendt dem begge. Hun har som 
Virtuos frygtet for sin Succes, hun har som Kunstner tvivlet om 
sin Ævne. Det er Natten før hun første Gang skal spille Maria 
Stuart, Rollen, hvori hun af alle er naaet højest og har lagt det 
dybeste af sit Væsen. Hun kan ikke sove. Hun har Feber. Hun 
hører i sit Øre det murrende Publikum — utaalmodigt over- 
for hendes Ævnes Brøst. Alle Øjne ser hun fæstede paa sig, 
naaende hende som Dolke, martrende hendes Krop; og falder hun 
i Søvn, plager Syner hende til hun igen vaagner 

»Og jeg saa,« siger hun, »Tæppet falde langsomt, saa 
langsomt, mens alt var tyst: ikke én Ven, som vovede at klappe. 
Mit Hjærte tog paa at hamre, og Sveden badede migt 

Saa spillede hun og gjorde respektabel Lykke. 

Og efter Forestillingen sagde Direktøren: Min Ven — du 
er brillant i Lystspillet, men lad mig sige dig det rentud: hvad 
Tragedien anbelanger, den er ikke din Sag. Hør du mit Raad 
og lad den være, det den er. 

Det sagde Direktøren. Og Ristori drog ud for i en hel 
Menneskealder at blive for den halve Verden selve den store 
Personifikation af Tragedien. 

* 

Adelaide Ristori fortæller os lidet om sin Uddannelse. Det 
er næsten, som vilde hun tage sit Haandværks store Hemmelig- 
heder med sig i Graven. Hun nævner taknemlig sine Lærere, 
men hun giver os egentlig intet Vink om, hvori deres Lære be- 
stod. Hun siger kun: Godt var det for mig, at jeg langsomt 
steg fra Trin til Trin og »af uberegnelig Virkning for min Ud- 
vikling var den Italiens Skik, at Truperne altid skifter Sted. 
Det holder Sjælen frisk. Entusiasmen sløves ikke, man skal altid 
sejre paany, og man falder ikke hen i sløv Vane. c 

Hvor smerteligt tænker vi her paa vort Vanehjem ved 
»Hestene Hvor Abonnenter, tro gennem Decennier, sætter sig 
til pligtmæssig Ration paa de vante Sæder, og Aktører, der lægger 
sig ud som Borgmestre i magelig givne Positioner, selvbehageligt 
repeterer Lyder og Dyder uden Omskiftelse. Denne Komedie af Em- 

33* 

bedsmænd, der sidder godt i det, er værdig til at spilles for 
Abonnenter, som fordøjer. 

Den Art Kunst udelukker Vandrelivet 

Da Ristori var femten Aar, spillede hun de store Dramers 
Elskerinder. Da hun blev atten, var hun den færdige tragiske 
Primadonna. Og i de følgende ti Aar er saa de vigtigste af de 
Storroller skabt, med hvilke hun er rejst Verden rundt: Maria 
Stuart, Myrrha, Fædra, Medea, Lady Macbeth, Elisabeth. 

Naar vi møder disse Roller i Ristoris Studier, ser vi, at 
alle disse Skikkelser er hende levende Væsener, som 
hun enten elsker eller hader og som hun vil lønne eller straffe. 
Hendes Kærlighed eller hendes Had er det, som skaber. Hendes 
brændende Hengivenhed for Maria Stuart er Sjælen i det Spil, 
der tvinger os til Medlidenhed med Ofret for Elisabeth, hendes 
Had til Lady Macbeth vil lægge hele den kongelige Forbryderske 
blot for vor Afsky. 

Den Ristoriske Kunst er Anklage eller Forsvar. Hendes 
Spil er Dom eller Frifindelse. Mytens og Historiens Heltinder 
staar for Skranken. En ny Portia dømmer dem iført det trag- 
iske Skrud. Ristoris Kunst er en Fanatikers Historiefrem- 
stilling. 

I denne Historieskrivning blev Lady Macbeth og Dronning 
Elisabeth sikre paa Skafottet. 

* * 
* 

Det er en eneste Sætning, som mer end noget andet har 
væbnet Fru Ristoris Had til Lady Macbeth. 

Hun siger: Det Kreatur, som paastaar, at hun ved, hvor 
stor den Kærlighed er, man føler til en Søn, som man har næret 
med sin Mælk, og som dog er i Stand til uden Skam og Rædsel 
at sige sin Husbond: at hun ikke vilde tøve med at holde sin 
Ed, hvis hun havde svoret at knuse sit Barns Hoved — hun er 
ingen Kvinde, hun er intet Menneske, hun er værre end det 
vilde Dyr, og man tør ikke antage, at hun har nogen som helst 
blid Følelse. 

Lady Macbeth fornægter Moderkærligheden og er af 
Ristori dømt. Her finder hun, der tilgiver saa mangfoldigt, kun 
Grund til den yderste Dom. Ti Moderfølelsen er en af Ristoris 
dybeste. 

Da hun i »Erindringerne« skal gaa over til at tale om sit 
Ægteskab, siger hun intet om Trangen til at blive elsket eller 
blive Hustru — Trangen til at blive Moder fører hende i Armene 
paa en Husbond: jeg tilbad Børn, siger hun, og jeg forstod kun 
Lykke som Familjelykke. Moderfølelsen laa saa dybt i min Natur, 
at jeg ikke mægtede at spille Roller, hvor Moderkærligheden 
krænkedes. Jeg havde bestandig vægret mig ved at spille Medea 
i de forskellige Tragedier, og jeg spillede kun Legouvés Medea, 
fordi her Moderens Forbrydelse undskyldes ved selve Moder- 
følelsen. 

Lady Macbeth fa ar bøde haardt, fordi hun her krænkede 
Ristori. Ti Italienerindens Fremstilling berøver hende hver men- 
neskelig Følelse. Der er Fortolkere, som har paastaaet, at Lady 
Macbeth handlede af Kærlighed. Ristori lader kun haant om 
deres Paastand. En Lady Macbeth elsker ikke — herske vil hun, 
»og da hun kender Macbeths Underlegenhed, benytter hun sig af 
hans Svaghed for at naa sine egne Maal.« 

Maalene kan kun naas gennem Forbrydelse. 

Saa bliver hun, æggende hans Sanser, kælende for hans 
Forfængelighed, holdende ham i Ban under sit Geni, »hans Livs 
onde Geniusc og »Ophavet til hans Forbrydelse.« 

Ristori skildrer udførligt én af de Scener, hvori hun frister 
Macbeth. 

»Macbeth,« siger hun, »syntes at ville spørge mig igen og 
have nøjere Forklaring. Jeg lod ham da lægge Armen om mit 
Liv og tog hans højre Haand i min venstre, mens jeg lagde 
Fingren paa hans Mund og sagde til ham, han skulde kun tie og 
overlade alt til mig. Saa skubbede jeg ham langsomt ud i Ku- 
lissen, som han vendte Ryggen til — og alt dette med Betoninger 
og magnetiske Blik, hvis Trylleri Macbeth ikke vilde kunne und- 
gaa at ligge under for.« 

Saaledes gaar Lady Macbeth, »benyttende alt i sin uhyre 
Forbrydelses Tjæneste« frem imod Maalet. Og da Mordet er sket 
og en værnløs Gæsteven, den salvede Konge, skændig er slaaet 
ned — er det Lady Macbeth, som har myrdet ham og for sin 
egen Skyld. 

Men Straffen tøver ikke heller. 

Ristoris Geni udfoldede sig altid mægtigt, naar hun skulde 
skildre Straffen. Dybt religiøs, som hun er, har hun i saadanne 
Øjeblikke sikkert syntes sig en Tolk for Himlens evige Retfærdig- 

hed. Hun har anspændt hele sit Geni, der var Redskab til at 
prædike de guddommelige Straffedommes Vælde , og hendes ideal- 
istiske Kunst har bemægtiget sig alle Realismens yderste Midler 
for at male den fulde Vægt af Himlens Tugt. 

Ristori føler en Fanatikers Glæde ved at se Lady Macbeth 
knækket under denne Tugt. »Denne Kvinde,c siger hun, »denne 
Kolos af fysisk og moralsk Kraft, som med ét Ord kunde skabe 
saadanne Forbrydelser — se nu, hvad hun er blevet: fortæret er 
hun, kun en Skygge af sig selv« 

Selv denne »Kolos« er søndret. Og over de store staar 
den største. Ristori har gjort Lady Macbeth stor, kun for at 
vise, at Hævneren er større: 

Søvngængerscenen er Samvittighedskvalerne i Kød og Blod. 

* 

Men »Elisabeth c — Dramaet om Maria Stuarts Morderske 
— er dog i denne Kunst Straffens Levendegørelse. 

»Jeg paatog mig,« skriver Ristori, »ikke uden Tøven Ud- 
førelsen af Elisabeth, Uagtet hendes Egenskaber som Suveræn 
og politisk Personlighed gjorde hende berømt i hele Verden, 
gjorde hendes vel kendte Grusomheder, hendes Hykleri, hendes 
uforsonlige Had hende dog til en Skikkelse, jeg hadede, og som 
var min Natur yderlig antipatisk« 

Ristori beslutter sig alligevel til at spille Rollen. Ti i 
denne Rolle, som er en Beretning om Straffen, kan hun hævne 
Maria. 

I den Form, hvori vi kender det, er Dramaet sikkert blevet 
til lige under Ristoris Øjne. 

Vi genfinder hende i de grelle Modsætninger, der sætter 
Begyndelsens Glans saa skærende haardt mod al den senere 
Elendighed. Det er Ristoris Hævn, som vil tage Øjemaal af 
Faldets Dybde, og just derfor viser hun os den Elisabeth, som i anden 
Akt modtager Deak. Italienerinden har i de første Akter slet 
ikke kunnet faa sin Elisabeth stor nok, mægtig nok i kongelig 
Vælde — for siden med desto dybere Triumf at kunne føle sin 
Hævn og sætte sin Fod paa den uretfærdiges Nakke. 

Vi skal vide, hvem Elisabeth var, for at forstaa, hvorledes 
hun bliver straffet ved at blive den, hun blev — ved at dø saa 
elendigt og berøvet alt. 

Men naar vi i et Par Scener har set Elisabeth som den 
store Herskerske, er hele Resten af Dramaet kun en urimelig 
Sum af Lidelser, Ristori ophober om sin Dronning. 

Hun ser sig sveget af sin Elsker, Robert Essex, der 
skænder hendes Majestæt overfor det hele Hof: Du Østens 
Testalinde, skriger han, som mer end én Gang har ladet den 
hellige Flamme slukkes paa Jupiters Trefod. Hun ser sig om- 
given af Oprør, vakt af den samme Essex, som hun maa dømme 
til Døden: Død er han, klager hun, død, Robert, han, den 
eneste, jeg har elsket — og mig er det, som har dræbt ham 

Man ser, at en Kvindes Hævn har dikteret disse Scener. 
Ti naar Ristori vilde hævne Maria Stuart, kunde hun intet ud- 
bænke opfindsommere eller grusommere end dette: 

Denne Elisabeth skændede Maria for Bolerske, nu skændes 
Tiun selv og af sin egen Elsker. Denne samme Elisabeth under- 
skrev Marias Dødsdom og hyklede Smerte — nu skal hun under- 
skrive en Dom, der faar hendes Hjærte til at krympe sig under 
ægte Lidelser, som hun maa skjule, Roberts, sin Elskedes. 

I Ristoris Studier over Elisabeth er som i en Sum nedlagt 
tele hendes Genis Energi. 

Ti denne Dronning af England lever for Italienerinden, 
-Øje i Øie staar de, og hun er hendes Dødsfjende, som har dræbt 
-en Trosfælle. Det er en sand Gladiatorkamp mellem to Kvinder 
— dette Spil. 

Og Striden er haard, for Elisabeth er »stærk som Jærn«. 
Og egentlig er det kun Alderen, den sene Alder, som mægter at 
bøje hende. Men den faar hende saa ogsaa endelig knækket helt: 
<ler bliver af denne Storhed ikke Sten paa Sten. 

»Jeg har forsøgt,« skriver Ristori, »at anvende den yderste 
Omhu paa disse Scener, som man kan betragte som hele 
Dramaets Epope — Bitterheden i alt dette, Svækkelsen af 
enhver Kraft er den lange Indledning til et tungt og bedsk Farvel 

til en Fortid, saa rig paa Magt Nu gaar hvert Fortrin, og 

der bliver kun tilbage Samvittighedens Kvaler, som Dødens 
Nærhed øger« . . . 

Ristori viser først Elisabeth som den, der er ældet og ikke 
vil være ved det. Hun kæmper dens haabløse Kamp, hvis Ryg 
Alderdommen rider og som ikke vil bøje sig. Hun er senil be- 
Tægelig, taler og gaar med Oldinges Hast, der frygter Hvile, 
fordi den er Falden sammen .... 

Hun kommer fra Parlamentet. Ubemærket har hendes Tog 
gennemskaaret Londons Gader, hvor ingen mere hilser hende: Sig 
mig, spørger hun Burleigh, har du givet mit gode Folk Befaling 
til ikke at trænge sig altfor meget sammen paa min Vej — og 
til ikke at hilse mig .... 

Burleigh har intet befalet Folkets Begejstring har altsaa 

tiet om hende. 

Hun skæmter i Samtalens Løb og siger: Jeg synes dog, at 
jeg har jaget mere end én Flue væk fra Englands Krone. 

— Ja, svarer Burleigh, derfor vil din Efterfølger modtage 
den straalende. 

Dette Ord »Efterfølgere er Summen af Elisabeths Lidelser: 
en fremmed, som efter hende skal eje hendes Magt. Og ikke blot 
er fremmed — nej hendes Dødsfjendes, Marias Søn. 

»Ingen er værdigere,! siger Burleigh, »end Kongen af 
Skotland, c 

Det er Elisabeths Dødsdom. Og hin endeløse moralske 
Dødskamp, der danner dette Skuespils Slutning, begynder. Her 
dør alt, hvad hun i Livet ejede, Kvindens Forfængelighed og 
Dronningens Ævne, og Menneskets sidste Haab, Haab om Naade 
efter Døden, slukkes i Samvittighedens Angest. 

Nu er det deres Tid, deres, som hun uretfærdig lod 
myrde, — nu, hvor de bliver levende om hendes sidste Leje, og 
den døende ser Jakob af Skotland med Marias lemlæstede Hoved 
i sine Arme 

Nu, hvor de udraaber Marias Søn til Konge, mens Elisabeth 
lever endnu. 

Jo — Maria Stuart er hævnet. 

Ingen Rolle er dybere end Elisabeths præget af den 

Ristoriske Ejendommelighed, at hendes Kunst' Skikkelser er 
hende levende Mennesker, som hun elsker eller hader og kalder 
til Dom eller Retfærdiggørelse. Derfor var den ogsaa en af 
hendes allerstørste. 

Den blev det vel i de senere Aar — som allerede antydet — 
ogsaa derigennem, at Ristori selv førte Elisabeths Kamp mod den 
snigende Alder. Hun, hvis Kunst, der ældedes, alt mer og mer 
undveg de store Centrer og søgte Krogene og de fjærneste Bredde- 
grader — kunde vel lægge egen Smerte over den Elisabeth, om 
hvis Tog »Folket tave 

Lady Macbeth og Elisabeth er Genstandene for Rietoris Had. 

Ellers elsker hun mer end hun hader. Og hendes Kunst' 
Maal er at undskylde ved at forklare. 

For en Fædras Brøde, for en Myrrhas Forvildelse, for Medeas 
Forbrydelser har hun Undskyldning efter Undskyldning, Forklaring 
efter Forklaring. Og hos selve Maria, hvem hendes fanatiske 
Beundring gør til den hellige Martyr, finder hun slet ingen Fejl 
og vil hun slet ingen Brøde se 

Maria Stuart er Ristoris Kulmination. Denne Rolle var et 
Mesterværk — maaske et af de sidste, der vil skabes af katolsk Aand. 

Og Spillet som Maria er Forklaringen af hendes Had til 
Elisabeth: ti hun er den katolske Maria, som hader Protestanten. 

»Hvad der især,« skriver Ristori, »gjorde Maria Stuart til 
Genstand for saa meget Had, var, at hun ved Fødselen havde 
arvet tre Dødssynder, som man aldrig tilgav hende: hun var 
Katolik, hun var legitim Dronning, og hun gik for at være 
sin Tids skønneste Kvinde.« 

Ristori har set denne »skønneste Kvinde« som den blænd- 
ende Martyr for Katolicismen og Legitimiteten, og hendes Syns- 
punkts Inderlighed har ladet en historisk Maria stige frem af en Hob 
romantiske Vers. Hun fæstede Krucifixet om Marias Hals og tændte 
derved en stor Idés blændende Lys over det Schillerske Drama. 

Vi har set Moderfølelsen skabe Medea og Lady Macbeth r 
men den religiøse Følelse, der synes hendes fanatiske Sjæls sidste 
Nerve, lader Ristori frembringe endnu større Underværker — Eli- 
sabeth og Maria. 

»Alle mine Overvejelser,« siger hun, »har kun øget den 
Sympati, den ulykkelige Dronnings Skæbne altid havde vakt hos 
mig. Derfor har jeg hdWiget alle mine Ævner, alle mine Sjæls- 
kræfter til Studiet af denne Skikkelse, for at man ret skulde fatte 
hele Højheden af hendes Karaktér, hele den legitime Suveræns 
Værdighed, hele det undertrykte Offers Forsagelse, hele Mar- 
tyrens Resignation.« 

Martyr og Oflfer er Maria for Ristori. Om Forbrydelser 
eller endog kun om Letsindighed vil hun knap høre tale. Og dog 
— én Forbrydelse har Maria begaaet, og det er den, som har 
bragt hende paa Skafottet efter en Skærsild af Lidelser: hun har 
ikke kunnet hykle. Derfor har hun i Solskinsdage nydt livsglad 
og uden Sky, som hun i Prøvelsens Tid led værdig, uden at 
kunne købe sig Lindring ved Smiger. 

Ristori har aldrig saa stærkt betonet Majestæten som her 
hos denne Dronning i Fængsel. »Fra første Færd,« siger hun, 
»maatte Publikum se, hvem, det skulde dømme. Og denne »hvem« 
er en Dronning. Hvert Ord, hvert Blik og hver Mine lader Ristori 
tale højt om krænket Majestæt. 

Hun vil, at dette bestandige Billede af Suverænen, der i 
alle Situationer holdes for Øje, skal øge Elisabeths Brøde i vor 
Bevidsthed. 

For hende øger det den jo indtil Formastelighed. I 
hendes Bevidsthed er Legitimitetens Bærer hellig, og den legitime 
Dronning er Guds salvede, som ingen menneskelig Magt kan 
dømme: dræbe kan hun mig — ej dømme mig, siger Maria til 
Burleigh. Ti den legitime Kongemagt er af Gud og staar over 
Menneskene. 

Legitimitetens Evangelium er næppe nogensinde prædiket 
mere veltalende end i disse Scener. Her gjorde Geniet Majestæten 
ukrænkelig. Og Legitimitetens Sejer vilde være vis, om der paa 
de ægte Troner sad saa ægte Dronninger. 

Ved Siden af denne Betonen af Majestæten gaar den dybe 
Udmalen af Martyrens Ro, som Maria # viser overfor Mortimer og 
Hanna. 

»Uden at ophidses eller bevæges det mindste, som for at 
vise, at jordiske Ting ikke berørte mig mer,« har Ristori lyttet til 
Hanna, som fortæller om Paulets Ran af Breve, Smykker, selv af 
Frankrigs Krone: Berolige dig, Hanna, siger hun mildt, »med en 
Engels Blidhed«, det er ikke Prydelserne, som gør Dronningen. 
Og mishandle os kan man — ej bøje os. 

Denne Blidhed, som aldrig forlader Lende, skal slynge 
Glorien om Martyrens Hoved. 

Ogsaa i Mødet med Elisabeth væbner Marie sig længe med 
denne Hengivelse i sin Skæbne. Hun, Dronningen, gaar saa vidt, 
at hun kalder Bastarden Elisabeth sin Søster, hun, Katolikinden, 
kalder Protestanten sin Ven. 

»Nu vel — jeg forsager og bøjer mig. Jeg vil ikke mer 
huske, hvem jeg er og alt hvad jeg har lidt. Ydmyge mig vil 
jeg for den, som har bedækket mig med Skændsel.« 

»Og jeg løftede Øjnene mod Himlen, jeg trykkede min 
Rosenkrans' Krucifix mod mit Bryst, jeg tilbød Gud, den højeste, 
dette Offer af min Værdighed, og efter at have tøvet et Øjeblik 

for at anraabe Gud om Kraft og Mod, sagde jeg med en fast og 
rolig Stemme til Elisabeth: 

— - Gud, min Søster, har bøjet Vægtskaalen til din Gunst, 
han har kronet dit lykkelige Hoved. 

»Jeg gjorde en pludselig Pavse og udtrykte ved min stærke 
Tøven, hvor tungt det var mig at yde min Medbejlerindes Stolthed 
denne nye Triumf: at jeg skulde synke i Knæ for hende her midt 
imellem hendes Hoffolk. 

Og da knælede jeg pludselig — som i pludselig Inspiration 
— og sagde med Ild og Hast: 

— Jeg velsigner den Gud, som gjorde dig saa 
mægtig. 

Jeg vilde vise hende, at jeg ikke ydmygede mig for hende, 
men for det højeste Væsen. Og mildt bønfaldende blev jeg 
ved . . . .€ 

Saaledes bøjer Martyren sig for Guds Tilskikkelser og bærer 
Lidelser i Ydmyghed. 

Og Ristori fastholder længe denne Stemning. Men »pludse- 
lig følte jeg mig dog vakle under Elisabeths Fornærmelser.! 

»Anna og Talbot ilede mig hurtigt til Hjælp, men jeg tak- 
kede dem med en venlig Gestus og bad dem fjærne sig. Jeg 
havde overvundet min Svaghed. Men Elisabeths Tone, der var 
saa haard, ironisk, uforskammet, overbeviste mig om, at hun aldrig 
vilde anerkende hverken min Uskyldighed eller min legitime Ret, 
og jeg vendte langsomt Hovedet om imod hende. Mit Blik, der 
gennemtrængte hende, og et Smil, som var smertelig ironisk, 
syntes at sige: Du misbruger højt den stærkes Magt over den 
svage. Og paa samme Tid følte jeg en bitter Harme mod min 
forfærdelige Lod og spurgte bittert Gud: har jeg fortjænt det?c 

»Men den religiøse Følelse sejrede snart, og resigneret 
bøjede jeg Hovedet, sukkende dybt som en, der viger for den 
højere Magt og bringer Gud det Martyrium, til hvilket han er 
dømt 

Og endnu senere tvinger Ristori sig til Forsagelse, mens 
Elisabeth skriger: 

»Forgæves søger du en fjærde Mand — nu er det forbi; 
ti du dræber dine Mænd som dine Elskere, c 

»Ved denne lave Haan skød en Flamme op i mit Ansigt, 
og jeg vilde kaste mig over hende med et: Søster — o Gud 
Men Talbot og Hanna styrtede sig frem for at berolige mig 

og jeg trykkede med overmenneskelig Anstrengelse hastig og 
konvulsivisk Rosenkransen mod mit Bryst og skreg: 

— Gud, giv mig Taalmodighedt .... 

Men endelig brydes Martyrens Langmodighed. Ristori under 
dog den rette Dronning, den fødte, ét Øjebliks Triumf: det vil 
selv Guds Retfærdighed; ti 

»—En Bastard besudler Englands Trone. Englands Folk 
bedrages af en Gøglerske. Dersom Retten herskede, vilde du ligge 
for mine Fødder — i Støvet som jeg — ti jeg — jeg er Dron- 
ningen, c 

»Da forsøgte Elisabeth at rive sig løs fra Talbot og Lei- 
cester og styrte sig over mig — men jeg befalede hende med den 
krænkede Majestæts Værdighed, at gaa. Og — se, hun gik 
virkeliglc 

Og Ristori skreg de faa Ord, der fyldte Teatret med 

Jubel : 

— Én Times Hævn og Triumf. 

Kun en katolsk Kunstnerinde kunde undfange denne 

Fremstilling. Kun hun vilde kunne se Maria saaledes som Martyr 
for Katolicismens og Legitimitetens Ideer og bygge et nyt og 
mægtigt Drama op over Ruinerne af den Schillerske Romantik. 

Den krænkede Legitimitet spillede Ristori endnu en Gang 
i Maria- Antoinette; Kvinden, der bøjer sig for Guds Martyrium og 
bliver Redskab for hans Vilje, fremstillede hun senere i Judith. 

Hun lod disse Roller skrive for sig, fordi hun trængte tii 
at levendegøre de Ideer, som var blevet Hovednerverne i hendes 
moralske Liv. 

Partisk omskrev hun i alle disse Stykker Historien i sine 
Ideers Tjæneste; hun forvred Fakta for at naa sine Maal; hun 
fortav Sandheder for at vildlede vor Dom 

Men aldrig var nogen Jesuitisme mere overbevist om sin Til- 
ladelighed end den, hvormed Ristori skrev sin levende Historie 



Ristori har spillet adskillige Roller, hvoraf hun slet intet 
»Studiumc har efterladt. Og nogle af derp hun omtaler, har jeg 
i disse Linjer ladet uomtalte. 

I Omtalen af dem alle er det Opfattelsens uopnaaede Inten- 
sitet, som slaar. Det er den, som føder Ord som disse i »Fædra« : 

»Da saa jeg demt (Stedsønnen og hans elskede) »sammen, og jeg 
trode, jeg skulde dø, mens mine Lemmer skælvedet, eller disse 
Sætninger fra »Myrrha c: »Mit Ansigt fortrak sig, Afsind greb mig, 
og jeg sagde med Rædsel: Tier Hymenæerne? hvem tager mig i 
sine Arme? .... og jeg besvimede og besvimede ... .c 

Ristori begynder altid Studierne med at sige: Maria gør 
det og det, Myrrha handler saa eller saa .... Men plud- 
selig bliver Maria og Myrrha og Medea: Jeg Og hun naar 

Kunstens højeste, idet hun fuldkommen gribes og beherskes af 
den uhyre Hallucination, som er Kunstens sidste Hemmelighed: at 
de fremmede Skæbner er hendes, fremmed Liv er hendes Liv. 

Denne hastige Vekslen af et Rollenavn med et Jeg — aaben- 
barer, den alene, hele Magten af det Ristoriske Geni. 

Den, som lægger 9 Etudes et Souvenirs" fra sig, vil let 
overfaldes af en uimodstaaelig Sørgmodighed. Denne Rest af et 
genialt Liv er saa fattig. 

Hvis man tænker, vil man imidlertid ikke anse disse karrige 
Blade for den ægteste Arv, Ristori har etterladt os. Ret besét er 
denne Arv uendelig større. 

I Skuespilkunsten hersker Panteismen. Der er ingen Udøde- 
lighed for Individet — det udslukkes. Men idet det glider bort i 
det store Alt, Kunsten, beriger Individet det ved Indholdet af sit 
kunstneriske Væsen og sin særlige Aand. Det er kun et Navn, 
der forsvinder, det er intet Livsværk. 

Ingensinde har dette staaet mig klarere end overfor Ristori. 
Paa hvert det elendigste Sommerteater vanker Tyskland over 
Skyggen af hendes Maria Stuart omkring, og selv den neder- 
drægtigste Fjællebodsprimadonna , som aldrig har hørt hendes 
Navn, har arvet hendes Rosenkrans .... 

Det var under et Ophold i Wien, hun tog denne Magt over 
tysk Kunst. Alle vilde, siger en tysk Teaterhistoriker, tilegne sig 
denne vældige Lidenskab og tale i de ubeskrivelige Udbrud, der 
var naturligt Udtryk for Stormen i dette italienske Bryst 

Ogsaa »Burgst daværende Primadonna blev reven med af 
Ristoris Feber. Staklen overanstrængte sin Hjærne under For- 
søgene paa at ophidse sin Fantasi til denne øgede Følelsesgrad — 
og i Løbet af et Par Aar var hun et knust Vrag. 

Adelaide Ristori. 



Men Charlotte Wolter fulgte efter hende, og Friederikke 
Bognår stillede sig atter ved Wolters Side. De to havde Person- 
lighed og Midlernes Styrke til at hævde det Ristoriske Maal af 
Lidenskab. Og alt, hvad Adelaide Ristori erhvervede for der> 
tragiske Fremstilling, lever den Dag i Dag i dem. 

Naar Ristori selv er glemt, vil der Verden over virke Kunst- 
nere, hun har beriget. 

Det er Lønnen for hendes Liv. 

.... Da Ristori første Gang besøgte København, skrev jeg 
om hende en Artikel, som jeg gav til Overskrift: En scenisk 
Henrik Steffens. 

Jeg vilde med Titlen udtrykke et Haab, som Aarene — 
gjorde til Skamme. 

Vor tragiske Kunst var for død til at være modtagelig selv 
for saa mægtige Paavirkninger. Kun én tragisk Skuespillerinde 
i Norden lærte af Ristori at fatte det Kunstens Mod, som griber 
dybt i sig selv for at frembringe det højeste: Olga Bjorkegren. 

For alle andre havde Adelaide Ristori talt i Ørkenen. 

Hendes Fremstillingers Kæmpekartoner kunde ikke reprodu- 
ceres i vort sceniske Visitkortformat. Vo/e Lunger ævner kun de 
lyriske Pip, som i »Ninon« tilfredsstiller andægtige Abonnenter. 

Men daarligt staar det til i en tragisk Kunst, som en Ade- 
laide Ristori gaar sporløs forbi. 

Herman Bang. 

IV. Bismarck i Forfatnings-Konflikten 1862-1866. 

(Gængse Opfattelser. — Bismarcks Forfatnings Kollisioner — : (1) med Be- 
villingsmyndigheden ) 

Ganske kort efter at Bismarck — paa hin omtalte Bade- 
rejse i Sydfrankrig i Eftersommeren 1862 — havde bestemt sig 
til »Knald eller Fald at tage sin Afsked c fra Statstjænesten, hvis 
Kongen nu ikke tog definitiv Beslutning om at tilkalde ham til 
Gennemførelse af hans Planer, kom Kaldelsen fra Berlin i et 
Telegram til Avignon. Uden Formaliteter ved Hoffet i Tuiierierne 
rejste han sporenstregs til Berlin, og, da den preussiske Mili- 
tærkonflikt faa Dage efter hans Tilstedekomst atter havde givet 
et stærkt Bevis paa sin Uløselighed ved at slaa en ny og haard 
Knude — : Den totale Forkastelse af samtlige Hær-Re- 
organisations Udgifter baade som ordinarium og som 
ekstraordinarium for Aaret 1862 — betroede Kongen ham 
samme Dag, d. 23 September, Forsædet i Statsministeriet, dog 
kun som »interimistischer Vorsitzender* ! 

Som Alverden jo ved, blev imidlertid denne interimistiske 
Stilling af en saa højst usædvanlig permanent Natur, at Bismarck 
nu i over en Snes Aar kun har behøvet at true med at ville 
forlade den, for at tiltvinge sig den Følgagtighed hjemme, som 
han i ethvert givet Tilfælde mente fornøden. Og ikke mindre 
vitterligt er det da ogsaa, at denne med Magten saa fast sammen- 
voksede Kantslerskikkelse efterhaanden i hele Europas Øjne har 
antaget saa vældige Dimensioner, at i vore Dage ingensteds 
nogen politisk Betragtning af Betydning overhovedet kan føres 
udenom dens Konturer. Hvilket Presseorgan — i Danmark saa vel 
som andensteds — leverer vel ikke Dag ud Dag ind Bevis herfor! 

Og hvor talløse ere da ikke ogsaa de Lejligheder, denne 
stadige Beskæftigelse med Bismarck afgiver, til atter og atter at 
genoptage Betragtningerne over hine første Tider, da han grund- 
lagde sin Statsmands-Navnkundighed! 

Hvis man imidlertid af disse Forhold vilde drage den Slut- 
ning, at Bismarcks Optræden i hine første Tider nu ligger saa 
afklaret i Historiens fulde Lys, at enhver særlig Undersøgelse 
derved maatte være overflødiggjort, saa maa sikkert enhver, der 
i særlige Øjemed indlader sig paa en saadan Undersøgelse, hurtigt 
komme til at betegne dette som en utvivlsom Fejlslutning. Og 
Grunden hertil vil befindes at ligge i, at netop Bismarcks stadigt 
vedvarende, uafladeligt kæmpende og overalt indgribende politiske 
Virksomhed højlig har maattet vanskeliggøre det for Historien 
at udkrystallisere sig af den saaledes stadigt flydende og stadigt 
stærkt bevægede Politik. 

Den Undersøgelse, som nærværende Betragtninger nu kræver, 
maa selvfølgelig gaa ud paa at skaffe konstateret, om Bismarck 
under sin — i forrige Afsnit omhandlede — udenrigske Aktion 
virkelig følte sig bunden til sit tidligere anførte Regeringsprogram 
ogsaa i dets indenrigspolitiske Hovedled eller om han ikke gjorde 
det. — Følte han sig ikke bunden saaledes, ja saa staar 
Programmet for saa vidt som et tomt Mundsvejr, om end som et 
interessant Eksempel paa, at et Regeringsprogram — selv om det 
intet har tilfælles med disse Manifester, som Dagens Stemninger 
saa hyppig kunne ønskeliggøre, og intet tilfælles med disse Lejtig- 
hedsprogrammer, som Øjeblikkets Fordringer saa lettelig kunne 
fremkalde — dog lige saa vel som disse letløbende Dusinprogrammer 
kan blive et tomt Mundsvejr, saa snart blot Programskriveren føler 
sig den faktiske Magt sikret. Og i saa Fald udøver da Bismarck 
ved Kong Vilhelms Side, støttet paa denne faktiske Magt, hele 
sin store, krigersk-diplomatiske Aktion med samme autokratiske 
Myndighed som en Frederik den Store, og hans Modstandere have 
da Ret, naar de paaklæbe ham som Motto denne kronede Filosofs 
Grundsætning: »Jeg lader dem snakke, hvad de ville, og gør 
selv, hvad jeg vil c Ethvert militært eller politisk Resultat er da 
eo ipso godt, naar det blot har Kongens Billigelse og trænger 
under ingen Omstændighed til nogen andens. — Men omvendt, 
følte Bismarck sig bunden saaledes til sit Program, saa maa 
dette — ifølge den voldsomme Spænding Indrekonflikten hurtigt 
naaede — nødvendigvis sige, at han følte Programmet som en 

indadtil særdeles generende Lænke, og i saa Fald maa aabenbart 
denne hans særdeles tvungne Stilling tages særlig med i Reg- 
ningen, for at en rigtig Vurdering skal kunne naas af hans 
diplomatisk-krigerske Bevægelser i deres Helhed, og særlig af 
hans Forhold til den dansk-tyske Krig, der var den første, stærkt 
fremtrædende af disse Bevægelser. 



Det Program for Preussens Fremtidsstorhed, som Bismarck 
havde udarbejdet før sin Overtagelse af Magten og hvis Hoved- 
momenter ere gengivne pg. 262—266, viser jo, hvor ubetinget 
han maatte kræve Rigets Forfatning respekteret, paa det at en 
samdrægtig Samvirken af Landets Kræfter »virkeligene kunde 
befordres. Og Programmets Udviklinger godtgør endvidere, at 
han hertil ingenlunde blot fordrede, at selve Lovgivnings- Virksom- 
hedens regelrette, forfatningsmæssige Gang sikredes, men over- 
hovedet et Regeringssystem , der fremfor alt og paa alle Stats- 
livets Omraader sigtede paa kraftigt at styrke det inderlige 
Tillidsforhold imellem Konge og Folk — et Regeringssystem, 
der overflødiggjorde enhver Tilstedeværelse af væbnede Tvangs- 
midler imod Befolkningerne — et Regeringssystem, der virksomt 
udviklede Pressens Frihed og Indflydelse og tillige aabnede de 
parlamentariske Forhandlinger videre Adgang til fri og myndig 
Indvirkning ogsaa paa det rent politiske Omraade. 

Og den samme priselige Klarhed og Energi, der udmærker 
Opstillingen af disse programmatiske Fordringer paa en fuld 
konstitutionel Statsstyrelse for Preussen, lyser ogsaa over deres 
Begrundelse — : Disse Fordringers Fyldestgørelse var den eneste 
Vej til atter at samle Tysklands Befolkninger i Anerkendelsen af 
Preussen som den tyske Retsstat par excellence, derfor den eneste 
Vej til, naar Forbundsregeringernes selvfølgelige Modstand var 
bleven brudt, at skabe det preussiske Rige den det tilkommende, 
urokkelige Magtstilling i Tyskland. 

Hvorledes det nu lykkedes Bismarck igennem Forbunds- 
konfliktens vekslende Skæbner udadtil at føre sit Program til en 
Sejr af uforudseelig Storhed, er omtalt i nærværende Betragt- 
ninger pg. 267—277 — her bliver det altsaa at undersøge, hvilken 

Tilskueren. 1889. 34 

Skæbne han samtidig lod sit Program indadtil blive til Del og 
i hvilken Tilstand det da lykkedes den preussiske Forfatning at 
slippe igennem Indrekonfliktens hede Skærsild. 



Gængse Opfattelser i Nutiden og Datiden. 

Besvarelsen af det foreliggende Spørgsmaal vilde ganske 
vist falde let nok, hvis man uden nærmere Prøvelse turde tage 
det Raab til Følge, der tusindtunget lyder fra Datiden; ti dette 
stempler med saa stor Styrke og Enstemmighed Bismarck som 
den hensynsløseste af alle Forfatningskuldkastere og den barskeste 
af alle Udøvere af det reaktionære Regimente, at ingen som helst 
afvigende Opfattelse kan skaffe sig Øre — hverken i Preussens 
Kamre eller paa dets Massemøder eller i dets Presse. Og gælder 
dette Preussen og hele Tyskland, saa gælder det ikke mindre 
her hjemme vore egne ledende Kredse, vor Presse og vor Folke- 
stemning — og dette unægteligt af saa særdeles gode Grunde, at 
det vilde have været aldeles uforstaaeligt, om det havde forholdt 
sig anderledes. 

Fra vore ledende Kredse falder der, to Aar efter at det 
Bismarckske Regimente havde taget sin Begyndelse, nogle orien- 
terende Strejflys over dette, som turde være at fremhæve som 
særligt karakteriserende. Ti med den ualmindelige Fremstillings- 
gave, deres Udsender — Orla Lehmann — besad, ævnede han 
i korte Træk at give et træffende Billede af den imellem os ud- 
bredte Opfattelse, og med den Autoritet, som hans Stilling i det 
Haliske Ministerium 1 ) gav ham, ævnede han at give dette Billede 
en vis Afslutning eller dog en stærkt forøget Holdbarhed. Af 
Brochuren »Om Aarsagerne til Danmarks Ulykke. — Et historisk 
Tilbageblik af Orla Lehmann, ffiv. Ministerc — hvortil der vel 
turde blive Anledning til andensteds at vende tilbage — ville her 
nogle Sætninger være tilstrækkelige til at vise, hvor enkelt og 
skarp Opfattelsen af Bismarcks Regimente var, og hvorledes den 
kom til at farve Fremstillingen af Danmarks hele Krigssituation 



*) Fra 1861 og indtil efter Frederik VIFs Død — altsaa i en Periode, hvor 
den dansk-tysk-preussiske Spænding strammedes stedse mere og stillede 
en Bristning stedse nærmere i Udsigt, og hvor derfor Bismarcks Forhold 
lige fra hans Tilsynekomst havde maattet tiltrække sig det danske 
Kabinets mest anstrængte Opmærksomhed. 

i Europa saaledes, at den noget nær tager sig ud som det cen- 
trale i den hele europæiske Betragtning. 

Ved Omtalen af Østerrig bemærkes bl. A. : »Men som 
Østerrig (d: efter Nederlaget i Italien 1859) var dalet var Preussen 
steget og dets udviklede og opsparede Kræfter vare — trods alle 
parlamentariske Komedier — i Hænderne paa et ærgerrigt og 
hensynsløst Militæraristokrati 1 ) og paa en saa forvoven og 
»fordomsfrie Minister som Hr. v. Bismarck.c 

Angaaende Rusland oplyses, åt dette Land havde faaet 
betydelig større Sympati for Preussen »især siden det fuldblodige 
Junkerregimente med Hr. v. Bismarck havde paataget sig at 
»massreglec Liberalismen. Den indre Sympati havde i Anledning 
af den polske Opstand fundet sit Udtryk i en Alliance, hvori der 
indeholdtes Spiren til en Forstaaelse om Danmarkc. 

Angaaende England fremhæves en Række af Tilfældig- 
heder, der med Rette betegnes som »besynderligec men »som 
gjorde det muligt for en brandenborgsk Junker, efter først at 
have kujoneret sit eget Land og dernæst dettes evige Rival 
(o: Øs ter rig), nu ogsaa at kujonere England til at taale, hvad 
det selv erklærede for skammelig Uret . . .€ 

Intet er nu sikrere end at Orla Lehmann, om det havde 
behøvedes, kunde have belagt hele den Karakteristik af Bismarck — : 
som det fuldblodige Junkerdømmes Mand, Tilintetgøreren af alt 
virkeligt Forfatningsliv i Preussen og den kaame Fører for hele 
Reaktionen i Mellemeuropa — med en Række Citater af Tysk- 
lands mest fremragende Politikere og af enhver ønskelig Længde. 
Ti var ikke Bismarck den fødte Arvetager af Manteuffels baade 
ydre og indre Mission, kun langt mere ulykkebringende end denne 
sin berygtede Forgænger, saasom han baade udadtil og indadtil 
var langt mere handledygtig og heldig. Manteuffels Efter- 
stræbelser indadtil havde ganske vist været slemme, men det 
var dog kun Artikel for Artikel han havde søgt at stryge For- 
fatningen ved det forenede Juristeris og Aristokratis Hjælp, og 
han kunde dog stoppes f. Eks. da han fordrede Art. 4: »Alle 
Preussere ere lige for Lovene — strøget. Bismarck havde 
derimod grebet Sagen mere praktisk an; støttet til »Militæraristo- 
kratiet« og Hæren havde han faktisk taget Livet af hele For- 



*) Samtlige udhævede Ord i Citaterne ere udhævede af vedkommende 
Forfatter. 

34* 

fatningen paa en Gang, ved at forvandle dens Virksomhedsformer 
til tomme »parlamentariske Komedierc , medens han med væbnet 
Magt kujonerede Landet og koncentrerede al Myndighed i Junker- 
dømmets o: i sin egen Haand. — - Manteuffels brændende Ønsker 
udadtil var ganske vist gaaede i Retning af »den hellige Alli- 
ances« Genoplivelse, men de maatte holde sig paa de fromme 
Ønskers, paa Skuffelsernes Stadium, fordi Fyrst Schwarzenberg 
ikke var at formaa til at værdige ham Kollegialitet med den 
østerrigske Reaktion. Derimod Bismarcks reaktionære Slagfærdig- 
hed, hans geniale Ævne til at »massreglec Liberalismen og kujo- 
nere Eonstitutionalismen havde nødvendigvis maattet vinde ham 
varm Tilslutning hos de Suveræner, hvis Smag gik i Retning af det 
kujonerende. For den russiske Kejser havde han været aldeles uimod- 
staaelig, den østerrigske Kejser havde ikke kunnet nægte ham sin 
Følgagtighed, ja selv det frie Englands Dronning, der paavirkedes 
stærkt af nære, hende dyrebare Slægtninge iblandt de tyske 
Rigsfyrster 1 ), havde ikke kunnet holde sig helt uberørt af en vis 



J ) Beretningen om, at Dronning Victoria paa hint Tidspunkt betonede 
sin Stilling ved at kalde sig »eine deutsche Frau«, vil man have truffet 
hyppigere gentagen i Pressen ; saaledes for nylig i F. Oldenburg : Tre Problemer, 
hvor der atter henvises til C. T. Sørensen : Den anden slesvigske Krig. — Det 
maa da befindes ønskeligt allerede her i en Randglose at belyse den politiske 
Betydning af den ovenfor opstillede Konstellation: 

Dronning Victoria — Koburg-Gotha — Bismarck. 

En kritisk Analyse af Orla Lehmanns Brochure maatte sikkert synes 
ilde anbragt nu; ti om den end den Gang præsenterede sig som et Indlæg af 
en >fhv. Ministerc, saa bærer den helt Karakteren af et Lejlighedsskrift, udar- 
bejdet under de mest knugende Omstændigheder i dyb patriotisk Bevægelse og 
om Forhold, der endnu forelaa uoverskuelige midt i deres Udvikling. 

Ikke desto mindre turde her en Randbemærkning passende være at gøre 
om den Dronning Victoria tilskrevne, personlige Indblanding i Englands Politik 
til Fordel for Bismarcks Planer. Det maa først noteres, at Meddelelsen herom 
sikkert ikke i tyske Fremstillinger tinder mindste Støtte fra nogen Side. Efter- 
som Minister Lehmann fremsætter den, maa den vel derimod støtte sig til 
diplomatiske, engelske Afsløringer, der ere komne til København og formodenlig 
da ad den mundtlige Overleverings Vej ; medens den senere ses at have bevæget 
sig viden om ad den litterære Vej. — Men at den i alle Tilfædle maa synes 
kendeligt at lide af indre Usandsynligbed, vil et Par Betragtninger formentlig 
være tilstrækkelige til at godtgøre. 

Orla Lehmanns Omtale af Englands Forhold i 1864 er i Hovedtrækkene 
følgende: — Ganske afset fra Traktaterne havde vi god Grund til at vente 



Digitized by Google 



1864: Preussiske Forhold og preussisk Krigshistorie. 



513 



personlig Velvilje mod hans Optræden i 1863—64 imod Danmark, 
hvor det — som Brochuren etsteds fremhæver — »for ham 



en kraftig, sympatetisk Haandsrækning fra den engelske Nation, baade fordi 
denne følte Skamfuldhed over 1807 og havde en stadig voksende Følelse af 
»det oprindelige Stammeslægtskab« , ligesom ogsaa fordi: »Den almindelige 
»Interesse for den politiske og religiøse Frihed i hele Verden, hvoraf 
»Englænderne med Rette ere stolte, maatte hendrage dem til et Nabofolk, i 
»hvis sunde Jordbund disse Goder havde fundet en saa rolig og frugtbar 
»Fremvækst. I varme og fyldige Ord have de anerkendt os som aands- 
»beslægtede Frænder. Intet er vissere end at vi havde Englands offentlige 
»Mening for os, og det er tilgiveligt, naar vi troede, at den offentlige Mening 
»havde noget at betyde i England.« »Den engelske Regerings Forhold kunde 
»ikke være i Strid med den offentlige Mening i Landet«. — Dets ledende 
Mænd havde da ogsaa givet os venskabelige Raad, som vi hyppigt havde fulgt, 
og afgivet Erklæringer, hvorved hele Europa maatte anse England for bound 
by honour ligeoverfor Danmark, naar dette udsattes for at overvældes. 

»Derfor« — fremhæver Forf. — »hørte der et ganske særegent Sammen- 
stød af ulykkelige Omstændigheder til, at en saa berettiget Forventning blev 
skuffet. Dertil hørte, at Englands Dronning var Datter af en tysk Prins- 
esse og fremfor alt andet Enke efter en tysk Prinds«. Og Forf. 
fremhæver som andre uheldige Omstændigheder — der jo imidlertid ikke 
kunne forudsættes at staa i nogen nærmere Forbindelse med Bismarck — at 
det engelske Ministerium var saa gammelt og fastgroet til Magtens Vaner, at 
det lod sig overstemme i Underhuset i et udenrigsk Spørgsmaal af en lille 
Majoritet, der repræsenterede »Fred sk væk em es, Børsjødernes og Bomuldsbaro- 
nernes Politik«, samt at Solidariteten i Vestmagternes Alliance var bleven 
brudt — »Det var denne besynderlige Kæde af Tilfældigheder, som gjorde det 
muligt for en brandenborgsk Junker ... at kujonere England o. s. v.« 

Men hvem — maa der vel her spørges - vare da de fyrstelige Frænder, 
der stemte Dronningen til en for Bismarcks Planer saa gavnlig Ro? Hendes 
Moder var en Prinsesse og hendes afdøde Gemal en Prins af Koburg-Gotha; 
hun var saaledes baade som Svigerinde og Kusine knyttet til den bekendte 
Hertug Ernst II, »National vereins« virksomme Støtte og den mest fremtrædende 
Modstander af Bismarcks daværende Politik. Han var den Rigsfyrste, der først 
af alle — kun fire Dage efter Frederik Vils Død — anerkendte Åugustenborgeren, 
ja lod ham opslaa sin Residens og oprette sit Ministerium i selve Gotha; og 
som dernæst befordrede ham videre til Residensen i Kiel, medens hans Parti 
baade i Frankfurt og i Berlin truede med selve »Broderkrigen«, hvis Bismarck 
ved at overskride Eideren skulde vove at træde Prætendenten i Vejen. For- 
hindredes han blot heri — mente Prætendenten og hele Beusts Tyskland med 
ham — saa vilde et Schleswig-Holsteins Oprettelse under hans i Kiel rejste 
Scepter kun være et Tidsspørgsmaal af kort Forløb. 

Hvorledes skulde det da kunne tænkes, at Hertug Ernst, samtidig med 
disse hans Partis offentlige Bedrifter og Planer, privat skulde have bevæget sin 
Svigerinde af England til at forhindre, at en engelsk Flaade ankrede op udfor 
Preussens Kyster med en Erklæring til Bismarck om, at hans Ejderoverskridelse 

nærmest gjaldt om at gøre en Diversion i den indre Forfat- 
ningsstridig 



vilde være en casus belli! Skulde Hertugen virkelig have kunnet finde, at 
»Broderkrigen c vilde være en mere tiltalende Løsning, en behageligere Stopper 
for Bismarck end engelske Orlogsmænds Trusel! 

En mere forstaaelig — men ganske vist helt modsat — Forklaring paa 
Englands Tilbageholdenhed gives os af den engelsk-preussiske Noteveksel, der 
gik forud for Ej der overskridelsen. Den viser nemlig klart nok, at det Hoved- 
argument, hvorved det lykkedes Bismarck at holde den engelske Intervention 
borte, var en sindrig gennemført Paa visning af, at en saadan Intervention 
vilde tvinge ham — Londontraktatens loyale Vogter — til at lade de traktat- 
bekæmpende, mellemstatlige (Beust-Koburg-Gothaske) Planer med Schleswig- 
holstein have deres frie Løb, hvorved Krigens Rædsler uundgaaeligt vilde 
komme til at hjemsøge Europa. — Allerede saa hurtigt efter Frederik Vils 
Død lykkes det Bismarck at gøre England det begribeligt, at det eneste Middel 
til den europæiske Freds Bevarelse var at lade ham raade, at Lord R ussel i 
Aarets sidste Uge gør sit yderste for at etyrke hans Stilling lige overfor de 
mellemstatlige Modstandere i Frankfurt; — den 24 Decbr. afleverer han i 
Berlin en Erklæring om: at den engelske Regering »aldeles ikkec kunde stille 
Bevarelsen af sin Neutralitet i Udsigt, hvis Forbund s tropperne ikke ind- 
skrænkede deres Operationer til Holstein, men under et eller andet Paaskud 
rykkede ind i Slesvig; »den 30 Decbr. afleverer han i Frankfurt en Depeche, 
hvori henvises til den -mere maadeholdne Fremgangsmaade de to tyske 
Stormagter anvende«, og indtrængende advares imod en »Krig, hvis Udstræk- 
ning ingen vilde kunne udmaale«. — Da dernæst Bismarck medio Januar 
»tager Sagen i sin Haand«, indgyder hans Optræden ganske vist Russel en 
Angst, som i Maanedens sidste Halvdel aftvinger ham talrige Henvendelser i 
Berlin. Men paa disse svarer Bismarck: (d. 22 Januar), at Preussens Holdning 
maatte afhænge af, om der gjordes Modstand imod den tilsigtede Okkupation 
af Slesvig: — id. 24) at hvis England virkeligt vilde i Slesvigs Okkupation se 
et Frafald fra Londontraktaten, saa vilde det ikke længere være ham muligt (!) 
at holde fast ved denne Traktat i Modsætning til Tysklands Ønsker; — (d. 31 
Januar, altsaa samtidigt med at Okkupationen indledes) at denne »i Principet 
var en Anerkendelse af det danske Monarkis Integritet« og vilde vedblivende 
være det, saafremt blot ikke Danmarks Haardnakkethed eller »andre Magters 
bevæbnede Intervention« tvang ind paa andre Kombinationer. 

Det fremgaar jo heraf, at det ganske rigtigt var den bekendte engelske 
udpræget købmandsroæssige Kærlighed til Freden, der dikterede Russels vakle* 
vorne Holdning, men — vel at mærke — at denne var stærkt farvet ikke af 
Sympati men af Frygt for de imellem Dronning Victorias Slægtninge i Koburg- 
Gotha herskende Ønsker. 

Skulde en Gisning være tilladt om Grunden til, at det engelske Diplomati 
har villet præstere denne hemmelighedsfulde lille Afsløring af, at Dronningen 
betegnede sig som »eine deutsche Frau«, saa turde den vel simplest være at 
søge i den kun altfor naturlige Trang til Forklaringer, Russel maa have følt, 
da han bagefter opdagede, i hvor høj Grad Bismarck havde kørt i Ring med 

Hvad nu særligt Grundsynet paa Bismarcks Indrepolitik 
angaar, er det altså a, at denne i simpel Storhed bestod i at 
benytte Lovforslaget om Opretholdelsen af Hærens Slagfærdig- 
hed som en parlamentarisk Stormvædder til at lægge Bevillings- 
myndigheden, o: Forfatningen i Ruin, og at benytte selve Hærens 
Slagfærdighed til at kujonere Livet af Forfatningens Forsvarere. 
Og dette Grundsyn, der som sagt stemmer vel med det, den store 
og intelligente, preussiske Opposition bevarede under Konflikt- 
perioden, maa utvivlsomt siges endnu den Dag i Dag at have en 
betydelig Udbredelse her hjemme. At hente Bevisligheder herfor 
fra den stadig verserende Bismarck-Behandling i den politiske 
Dagspresse turde sikkert være i høj Grad let men da ogsaa i 
tilsvarende Grad overflødigt; af en Del mere Interesse turde 
Citationer derimod være af et Par vel kendte og vel ansete, 
historiske Værker, hvis selvfølgelig noget mere afdæmpede Udtryks- 
maade jo ingenlunde skader Udtalelsernes Karakter. 

Cantus Verdenshistorie VII, 944 beskriver i følgende 
Stykke den ved Bismarcks Tilstedekomst givne Tilstand: 

»Striden imellem Regeringen og Repræsentanthuset blev 
»kun langt hidsigere end forhen og Bismarcks haanlige og over- 
legne Optræden forstærkede Hadet imod ham personlig. Støttende 
»sig til Herrehusets Afstemninger, satte Regeringen sig baade i 
»1862 og 1863 ud over, at Repræsentanthuset forkastede Bevil- 



ham og hvor uforlignelig slet hans Politik" havde vist sig egnet til Bevarelsen 
baade af den europæiske Fred og af Danmarks garanterede Integritet. Og 
muligen turde der i saa Henseende være nogen Anledning til at hentyde til en 
lille Afhandling i Revue des deux mondes (Maj 1889), hvor, under Omtalen af 
Hertugen af Grammonts Korrespondance med den franske Udenrigsminister, 
den Kamp bliver berørt, som Russel aarevis førte imod fransk Indflydelse i 
Italien , efterat Savoyens Annektion saa væsenlig havde bidraget til at svække 
Vestmagtalliancens Entente. Her fremhæves nemlig den ejendommelige Dygtig- 
hed, hvormed Gavour forstod at lade sin Monarks personlige Viljesy tringer 
spille ind, naar det gjaldt ham om at holde Velviljen imod Italiens Politik 
vedlige hos dets indbyrdes stridige Venner. Skulde det muligen kunne tænkes, 
at Kussels »deutsche Frau« har været en lille Frugt af den Belæring han 
saaledes maa have haft god Lejlighed til at hente hos den snilde Italiener? 
Men hvad enten denne flygtige Gisning befindes antagelig eller ikke — saa 
meget maa staa klart, at Præsentationen af Dronning Victorias umiddelbare 
Stemningsudbrud som en hende fra det koburgske Tyskland inspireret Viljes- 
tilkendegivelse kun kan virke forvirrende paa Forstaaelsen af hine for os 
saa skæbnesvangre diplomatiske Forhandlinger. 

»lingerne til Hæren. — Preussen blev ikke blot styret, uden at 
»der var vedtaget nogen Finantslov, men Pengene bleve brugte 
»til Udgiftsposter, som Repræsentanthuset udtrykkeligt havde for- 
tkastet. Efter at denne Forsamling var opløst (1863), greb Rege- 
»ringen endog til ulovlig at indskrænke Pressefriheden. Den 
»vidste,, at den kunde gøre, hvad den vilde, fordi den havde 
»Hæren paa sin Side. c 

C. T. Sørensen: Den anden slesvigske Krig — som (I, 
pag. 14—18) giver en i flere Henseender interessant Karakteristik 
af Bismarck, der maa anbefales til Opmærksomhed — meddeler 
om Tidspunktet for Ministerpræsidentens Tilstedekomst, at Rege- 
ringen »ingen Notitsc tog af Deputeretkamrets Forkastelse, og at 
der da saa vel udenfor som indenfor dettes Mure udbrød en 
voldsom Kamp »under hvilken Regeringen ganske rigtigt støt- 
»tede sig til den nyskabte, stærke Hær og lagde en Jærnhaand 
»paa ethvert Udbrud af Folkehidsigheden, som gik udover de for 
»Lovligheden af Regeringen satte Grænser c. 

Raadspørger man nu de udførlige Fremstillinger og akt- 
mæssige Oplysninger om Tilstanden i Preussens Landdag og Be- 
folkning paa hine Tider, vise de anførte literære Udtalelser sig 
unægtelig ingenlunde overdrevne. Hvad enten denne Tilstand var 
fremkaldt af Harme over de af del Bismarckske Regimente allerede 
forøvede eller af Frygt for dets forventede Forfatningsbrud, var 
den uimodsigeligt præget af den største Ophidselse imod dette 
Regimente. Og den betydelige Udstrækning over Befolkningen, 
denne Ophidselse præsenterede sig med, viser tilfulde, at den ikke 
var Frugten af en parlamentarisk Oppositions selvraadige Parti- 
politik men et omfattende Udtryk for selve det preussiske Folks 
Følelser. Overalt — i Landdistrikterne som i Byerne — giver 
den de umiskendeligste Udslag. Og det er ikke blot de folkelige 
Massemøder i de store Byer men selve disses Kommunalautoriteter, 
der vedtage harmfyldte Resolutioner. Og det er lige saa vel fra 
de indflydelsesrige Driftsherrers Kredse i de rhinske Industri- 
distrikter som fra selve Hovedstadens Magistrat og fra de Berlinske 
Stadforordnede at Protestadresserne energisk søge Tronen. Harmen 
og Demonstrationerne rette sig ogsaa imod Kongens Person, efter 
at han ved enkelte Lejligheder er traadt ind for sit Ministerium 
ved ikke kontrasignerede Budskaber: store Municipalraad vedtage 
formelle »Beslutningerc om, at de vanlige Hædersbevisninger ville 
være at undlade ved kongelige Personers Ankomst til Lokaliteten; 

et Par store officielle Fester, der fejres paa halvhundredeaarige 
Mærkedage fra den store »Befrielseskrige, give særlig Lejlighed til 
mere storladne Udtryk for Befolkningernes Uvilje; en National- 
festlighed, der agtes afholdt med al officiel Pomp i Cølln, maa 
forlægges andensteds hen paa Grund af de lokale Myndigheders 
Holdning. — Og at under disse Forhold enhver rungende Adresse, 
som den parlamentariske Strid fremkalder i Deputeretkamret, med 
hundredfoldigt Ekko genlyder over hele Preussen og det øvrige 
Tyskland, er en selvfølgelig Ting. 

Saaledes vare de Stemninger og Tilstande, som det 
Bismarckske Regimente fra første Færd havde fremkaldt og i hele 
fire Aar yderligere udviklede, i Virkeligheden saa mørke, som en 
Befolknings »retsforvarendec Holdning lige overfor forfatnings- 
bryderske Magtovergreb overhovedet maatte kunne fremkalde dem. 
Saa fortvivlet mørke vare de, at den Kendsgerning, at de ikke 
faktisk slog ud i aabenbare Revolutionsforsøg maatte vække For- 
bavselse trindt om. En saadan gav sig da ogsaa Luft og mest 
uforstilt og stærkest — som venteligt var — i Nabopressen imod 
Vest. De napoleonsk kejserlige Naboer, der med let forklarlig 
Opmærksomhed fulgte den Gang, Sagerne tog i Preussen, efterat 
Bismarck var bleven hjemkaldt fra Tuilerierne for at tage Styret 
i Berlin, havde jo hjemmefra nærliggende Sammenligninger at 
drage og helt andre Erfaringer at holde sig til. Med uforstilt 
Forbavselse maatte de derfor være Vidne til, at saa megen ger- 
mansk Folkeharme kunde udtrykke sig i »Beslutningert alene, at 
endog det preussiske Deputeretkammer kunde »besluttet »Broder- 
krigenst Berettigelse og Frankfurter 36-Mands Udvalget c besluttet, 
at »Handlingens Tid var kommen c — uden at saa meget som en 
Mand bevæbnede sig. »Disse germanske Tænkere og Drømmere 
have revolutionære Hoveder men ingen revolutionære Hændert — 
var den Læresætning et af den napoleonske Presses Hovedorganer 
uddrog af dette fra et gallisk Standpunkt saa aldeles uforstaae- 
lige Særsyn. 

Men om end Situationen altsaa ikke udviklede sig til aaben 
Revolution, saa dannede den dog sikkert nok den mest slaaende 
Modsætning til den Tilstand, Bismarcks Program havde opstillet 
som den for Preussens Fremtidsskæbne absolut fornødne, nemlig 
»en saadan Tilstand, at den i Udlandet ikke forstyrrer 
Indtrykket af en samdrægtig Samvirken af alle Landets 
Organer og Kræfter og at den i det Indre ogsaa virke- 

ligt befordrer denne Samvirkent. Og lige saa sikkert er 
det da ogsaa, at man med dette ligefremt kuriøse Modsætnings- 
forhold for Øje kan føle sig stærkt fristet til i den skarpe Kontro- 
vers — Bismarcks Program contra den gængse Opfattelse af det 
Bismarckske Regimente — ubeset og ubetinget at votere til Fordel 
for den sidste, saaledes som den ovenfor er skitseret. 

Nærmere beset, maa det jo imidlertid erkendes at ville 
være et utilladeligt Spring, alene af Misforholdet imellem, hvad 
Bismarck viste sig principielt at tilsigte og faktisk at opnaa, at 
drage den Slutning, at han havde kastet sine Principer over Bord 
og forvandlet sit Ønske om Rigsforfatningens Fredning og Rigets 
Fremtidsstorhed til Ønsket om det modsatte: Ønsket om Forfat- 
ningens Kuldkastelse og sin egen Storhed paa dens Ruiner. Og 
desto utilladeligere maa dette Spring vise sig, jo nærmere man 
undersøger hans indrepolitiske Gerninger under den magtfyldige 
Styrelse, som Konfliktperioden aarevis lod ham udøve udenfor 
de konstitutionelle Former. Ti desto tydeligere kommer det til at 
staa, at netop en lignende Tilbagevigen fra yderliggaaende Hand- 
ling som den, der — som nys omtalt — karakteriserede Oppo- 
sitionen under dens Forsvar for Forfatningen, ikke mindre karak- 
teriserede ham under hans unægtelig i øvrigt ikke faa Sammen- 
stød med den. 

Det første, der saaledes maa vække Opmærksomhed hos 
den Betragter, der med hin gængse Opfattelse in mente lader 
Blikket glide hen over Situationen, er, at han ikke faar Øje paa 
en saadan Udfoldning af Magtmidler, som maatte synes selvskreven 
i en Periode af saa voldsom Undertrykkelse. Hvilken Rolle 
spillede saaledes ikke i den nærmeste Nabostat, Hess en, under 
Hassenpflugs berygtede Forfatnings-Bekrigelse baade Troppe- 
koncentrationer og »Kabinetsjustitsc ved ekstraordinære Domstole 
under de ordinæres politiske Suspension; — den Bismarckske 
Konflikt befindes, som sagt, ikke karakteriseret ved saadanne 
kraftige Træk. 

Og selv under de vildeste Udbrud af dette voldsomt lar- 
mende Bismarckske Konfliktuvejr, hvor alt hylles i idel Mørke og 
forskelsløse Tordenbrag, medens der over den preussiske Forfat- 
nings Himmel farer i Flammeskrift saa forfærdende Ord som 
*Macht géht vor Recht€ ... »Blut und Eisen* o. lign., betages 
Betragteren snarest af en ejendommelig Følelse. Han ligesom 
mindes uvilkaarlig hine af os alle kendte, metereologiske Forhold, 

hvor Tordnen uafladeligt høres rullende over ens Hoved, medens 
Lynene lige saa uafladeligt ses at fare ned bag Horizonten imod 
helt andre, fjærne Egne. Medens de voldsomme Virkninger af de 
Bismarckske Lynnedslag ere kun altfor lette at konstatere til alle 
Sider udenfor den preussiske Horizont — i Kassel og Polen 
som i Frankfurt, i København og Hannover som i Wien — kunne 
Virkningerne af Nedslagene i selve Preussen, paa dets Forfatning 
saa vel som paa dets Befolkning, kun observeres med ganske be- 
tydeligt større Vanskelighed. 

Af Vanskelighederne ved at anstille tilstrækkeligt indgaaende 
Observationer tør man imidlertid aabenbart ikke lade sig afholde 
herfra, naar man vil skaffe sig en rigtig Maalestok for, hvorvidt 
det Bismarckske Regimente snarere satte sig til Opgave at øde- 
lægge Forfatningen end at frede om den; ti det er klart nok, at 
det kun er hans forfatningsstridige Handlinger ikke hans Ud- 
talelser, der kunne afgive denne Maalestok. Ingen tør jo mistænke 
en Realpolitiker som Bismarck for at være hildet i den Tro, at 
Ord — om saa disse vare aldrig saa tordnende — skulde kunne 
blæse Livet af* en Forfatning. Ideen om, ved energiske Taler 
over Teksten *Macht geht vor Recht* at kunne vælte Preussens 
Konstitution og knuse de forfatningsmæssige Rettigheder, maatte 
nødvendigvis forekomme ham ligesaa fuldendt absurd som Ideen 
om, ved retoriske Udviklinger af *Blut und Eisen* -Teorien at 
kunne vælte Østerrigs Magt og knuse Mellemstats Koalitionen. 

Ikke desto mindre er det en gennemgaaende Ejendomme- 
lighed for den gængse Opfattelse af Bismarcks Forfatningsangreb 
i »Blut u. Eisent-Perioden — som den med Forkærlighed be- 
nævnes — at den ikke søger sin Motivering i Analysen af disse 
Angrebs faktiske Natur men i Kommentarer over hans mundt- 
lige Ytringer — Ytringer, der i deres originale, snart burleske 
snart kynisk ligefremme men altid af Indignation vibrerende Kraft 
unægtelig for saa vidt virkede som Handlinger, som de bragte den 
parlamentariske Opposition baade i Harme og ud af Fatning, 
medens de rungede vidt ud imellem Befolkningens, Urvælgernes 
store Masser, hvem det var hans stadige Haab at faa raabt frem 
til Undsætning. Men — Ytringer, der i Følge Sagens Natur umu- 
ligt kunde virke som Handling til direkte at sløjfe endog blot en 
eneste positiv Grundlovs Artikel. 

Denne ejendommelige Motiveringsmaade, der jo for saa vidt 
var forklarlig nok i Orla Lehmanns Brochure, antræffes endnu 

efter et kvart Aarhundredes Forløb selv i saa omstændelige Af- 
handlinger som f. Eks. Contemporary Review's bekendte Strids- 
skrift imod »Dynastiet Bismarckt — hvor atter »Blut u. Eisent- 
Ytringen ivrigt kommenteres — og den tør i det hele siges at 
have vist en Holdbarhed, der for saa vidt maa synes desto ufor- 
klarligere, som jo dog Verdenshistorien baade fra Oldtiden og de 
moderne Tider noksom belærer om, at imperialistiske Magthavere, 
medens de opsluge deres Lands Friheder, snarest bruge en Frem- 
gangsmaade stik modsat den, der underskydes Bismarck: de 
beflitte sig netop paa med Omhu at værne om Frihedens Fraser 
og Former, medens de med magtfyldige Handlinger tage Livet 
af den. 

Det ovenfor citerede Stykke af Cantus Verdenshistorie gør 
jo imidlertid, som man har set, en Undtagelse, for saa vidt som 
den — som det sig en Verdenshistorie hør og bør — i koncis 
Form giver en ret righoldig Liste over Bismarcks faktiske 
Forfatningsbrud: — 

Allerede hans »haanligec Optræden i Deputeretkamret var 
et faktisk Brud paa den preussiske Forfatning, der udtrykkeligt 
tillægger Kamret Ret til at fordre Ministrenes Nærværelse — 
og selvfølgelig da ikke for at lade sig haane af dem; 

— ligeledes, at han støttede sig til Herrehusets Finants- 
lovs-Afstemninger, saasom disse i deres givne Skikkelse vare uden 
mindste forfatningsmæssig Betydning; 

— ligeledes, at han — ogsaa bortset fra den nødvendige 
Opretholdelse af Hærens »Ny formation c — styrede Riget uden 
en aarligt vedtagen Finantslov; end værre, at han da ikke holdt 
sig nogen Art af Normalbudget efterrettelig; allerværst, at han 
endog afholdt Udgiftsposter med forudgiven sikker Udsigt til 
ikke at opnaa Efterbevilling; 

— ligeledes, at han ved en ulovlig Ordonnants ind- 
skrænkede Pressefriheden; endværre, at han udstedte samme 
efterat have opløst Kamret; allerværst, at hans Forudsætning 
herfor var, at han vidste, at han kunde gøre, hvad han 
vilde, fordi han havde Hæren paa sin Side. — Navnlig 
denne sidste Forklaring gemmer jo egenlig hele Situationen i sig 
som i en Nød. 

Dette Stykke af Cantus Verdenshistorie er her valgt af 
Hensyn til den ganske særegne Interesse, der synes at maatte 
tillægges det, ikke blot fordi Værket i sin danske Bearbejdelse 

(nærværende Meddeler kender ikke Originalen) utvivlsomt er et 
fortrinligt historisk Arbejde, men fordi det netop afslutter hele 
sin historiske Fremstilling af disse Forhold med det citerede 
Stykke. Man befinder sig saaledes her nøjagtigt paa selve den 
Grænse, hvor den flydende Politik med dens gængse Opfattelser 
afsætter sig i Historiens fastere Former, og man kan altsaa, i 
selve Tilblivelsens Øjeblik, iagttage de særegne Vanskeligheder, 
denne Proces er forbunden med. Disse have da heller ikke ladet 
sig uden Vidnesbyrd; ti jo nærmere man træder den opførte 
Række af Konfliktfænomener, desto mere tager denne sig ud som 
et Slags Ekscerpt af et politisk Anklageskrift og desto mindre 
følgelig som færdig Historie. — Og det kan da heller ikke med 
Rette betvivles, at naar den følgende halve Snes Aar af Preussens 
Historie — forhaabentlig om ikke altfor længe — rykker ind i det 
fortjænstlige Værks eventuelle Fortsættelse, vil den her omhandlede 
Indledningsperiode til det tyske Kejserriges Tilblivelse faa en 
ganske anden Affattelse. 

Vender man sig imidlertid atter fra disse Grænseregioner, 
hvor Historiens Nydannelser foregaar, til den store Almenhed, 
som, uden at føle Opfordring til at deltage i disse, med varm og 
oplyst Interesse følger Tidernes rullende Begivenheder og samler 
dem i en herskende Opinion, er det ikke vanskeligt at se, at 
denne naturligst maatte gaa i den ovenfor i spredte Træk angivne 
Retning. Ti ganske bortset fra den her hjemme højst forklarlige, 
antipatiske Utilbøjelighed til koldsindig Randsagelse af Bismarcks 
politiske Moral og Optræden paa hine Tider, da han med List og 
Vold tilføjede os saa smertelige Nederlag og Tab — og herfra 
maa der for Øjeblikket ganske vist ses bort — saa maatte denne 
Opinion finde sit naturlige Fundament i Bismarcks Forhistorie og 
sin ikke mindre naturlige Bestyrkelse og Afstivning i hans Efter- 
historie. Fundamentet var, som paa vist, solidt nok. Datidens 
store politiske Opinion, som tusinde af velredigerede Organer i 
Konfliktens over tusinde Døgn Dag og Nat samarbejdede paa at 
fæstne, maatte nødvendigvis faa en mere end forbigaaende Fasthed. 
Og iøjnefaldende nok var dernæst, den Bestyrkelse, der kunde faas 
ved Synet af Bismarckfiguren, saaledes som den senere saas vedva- 
rende at vokse i Diktatorstorhed, alt som Tyskland omformedes. 

Imellem Bismarck af 1850, den opsigtvækkende Deputerede 
med sin voldsomme Tilbedelse af Absolutismen, og Bismarck fra 
Nutiden, den almægtige Rigskantsler med sin uafladelige Higen 

efter den faktiske Udøvelse af Absolutismen, maatte denne gængse 
Opfattelse saaledes naturliget! etablere den uafbrudte Kontinuitet, 
trøstigt trækkende Sammenhænget tværs over Konfliktperioden 
1862—66. — Og i Aaret 1864 maatte han da staa for den som hin 
stadigt uforsonlige Ridder for »Kongedømmet af Guds Naadec, hvem 
dette i sin Betrængthed gav frit Slag paa hans fødte Fjender, Konstitu- 
tionalismen saa vel som Parlamentarismen, og som da med en 
Elementaraands Hensynsløshed og Kraft gik løs paa dem, medens 
en eksempelløs Forening af Held og Dumdristighed lod ham vinde 
Sejre ude, for hvilke han paa god gammel Imperatorvis lod sine 
fødte Fjender hjemme eftertrykkeligt undgælde. Og da nu disse 
Sejre ude bleve af en saa enestaaende Glands, lykkedes det ham 
paa en ligesaa enestaaende glandsfuld Maade hjemme at trykke 
alt virkeligt levende Liv ud af Statsforfatningens Form og mummi- 
ficere den i et udadtil glimrende Hylster af diktatorisk Ministervælde. 



Det er altsaa Rigtigheden af den heri hvilende Opfattelse 
af Bismarcks daværende Holdning til sit Lands Forfatning, det i 
det nærmest følgende maa blive Opgaven at kontrollere. Og Vejen 
til denne Kontrol kan jo efter det udviklede kun blive den ganske 
vist ret omstændelige, at undersøge en for en de af hans Rege- 
ringsakter, der direkte berøre de i hans Program opstillede 
Fordringer paa Troskab imod den preussiske Konstitution, samt 
at føre Undersøgelsen af hver enkelt saa vidt, at det kan staa 
klart, om hans Formaal med samme kan have vær/et at lægge 
Grundlovsbestemmelser i Ruin eller ikke. Først naar ad denne 
Vej Bismarscks Bundethed eller Ubundethed af Regeringsprogrammet 
er bleven konstateret, kan aabenbart Betingelsen være til Stede 
for med virkeligt Udbytte at betragte hans Holdning under de 
parlamentariske Kampe og den indrepolitiske Situation, der 
umiddelbart paavirkede hans Gennemførelse af Krigen med 
Danmark. 

Hvor langt frem i Tiden denne Undersøgelse skal føres, 
kan der ingen Tvivl være om. Som bekendt endte i Efteraaret 
1866 Konfliktperioden paa den mest solenne Vis, og ikke mindre 
bestemt udløb Bismarcks Program samtidigt, eftersom dette da 
var fyldestgjort. Saa langt maa altsaa Undersøgelsen om hans 
Forhold til Program og Forfatningskonflikt føres t men videre 

rækkende Undersøgelser vilde øjensynlig være saa meget mere 
urimelige, som det fra dette Tidspunkt ikke blot var nye Maal, 
han virkede hen imod, men en totalt forandret personlig Stilling 
og helt andre Regerings-Betingelser han virkede ud fra. Havde 
Bismarck under Konfliktperioden staaet som en haardt trængt 
Minister i et konstitutionelt Rige, hvis Grundlovsbestemmelser 
truede ham ogsaa med juridisk Ansvar fra den politisk instituerede 
Anklage- og Dommermagt, saa stod han efter Konfliktens Slutning 
i en Stilling, hvor det gik hans forskellige Ansvarligheder som 
Pharao drømte, at det gik hans Køer: den triumferende tyske 
Kantsiers Ansvar opslugte faktisk den preussiske Ministerpræsidents 
Ansvar uden i mindste Maade selv at blive mere tungt og truende. 
Ti medens Styrelsen af det nyskabte Kejserrige med det mægtige 
Arbejde paa dets Konsolidering nødvendigvis maatte blive af ved- 
varende, absorberende Betydning for den preussiske Statsstyrelse, 
og den preussiske Ministerpræsidents Ansvar for saa vidt faktisk 
maatte absorberes af Rigskantslerens Ansvar — end mere, naar 
begge Stillinger indtoges af samme Mand, og allermest, naar 
denne Mand var Bismarck — saa talte det ny Riges Forfatning 
vel noget om, at Kejserens Regeringshandlinger kun fik Gyldighed, 
naar Kantsleren paatog sig Ansvaret for dem, men intet som 
helst om, hvorledes dette Ansvar da under nogen som helst Form 
eller Omstændighed skulde kunne gøres gældende imod ham — 
imod »Vicekejserenc, som han meget passende er bleven kaldet. 

Da Bismarck en Gang blev adspurgt fra et statsretslærd 
Standpunkt, hvor i Systemerne man vel skulde rubricere denne i 
flere Retninger formentlig forbavsende Forfatning, skal han have 
svaret, at de statsretskyndige her maatte gøre ligesom de natur- 
kyndige utvivlsomt gjorde, naar de traf paa et ukendt Dyr, som 
de ikke kunde faa passet ind nogensteds i deres System: de 
kunde jo ikke derfor benægte Dyrets Eksistens, men maatte da se 
^t finde en passende Rubrik til det. — Det kan ikke benægtes, at 
denne humoristiske Form dækker over en træffende Bemærkning. 
Det var netop Naturnødvendighedens Præg, den Forfatning havde, 
som 9 var skreven af Bismarck og skreven for Bismarckc, fordi 
Bismarck i denne de fortsatte Nyskabelsers Periode var den stor- 
politiske Nødvendigheds varigt uundværlige Mand. — Og dette vil 
jo med andre Ord sige, at han var Diktatoren i Permanens. 

Men at parallelisere denne Bismarck, Indehaveren af en 
Kantslermagt, saa urokkeligt funderet, at man maatte vende til— 

bage til Middelalderens Majordomus-Institution for at søge dens 
Sidestykke — med hin Bismarck, som var Konfliktperiodens konstitu- 
tionelle Minister, turde vel være omtrent lige saa lidt skarpsindigt 
som at ville parallelisere ham med en hvilken som helst anden i 
en moderne, konstitutionel Stat virkende Minister. — Om Grund- 
læggeren af »Dynastiet Bismarck ckan der saaledes slet ikke blive 
Tale i det følgende. 



Bis m ar eks Forfatnings-Kollisioner. 

Naar man ved Enkeltundersøgelsen af Bismarcks forfatnings- 
stridige Handlinger under den fireaarige Konfliktperiode vil skaffe 
sig Erkendelsen af, om hans Plan var at komme den preussiske 
Konstitution til Livs eller at frede om dens Liv, turde det være 
i lige Grad utvivlsomt, paa hvilke Omraader man har at søge 
disse Handlinger, og fra hvilket Synspunkt man har at be- 
dømme dem. 

De Omraader, paa hvilke Undersøgelsen har at bevæge 
sig, for at bringe Klarhed over hans Holdning til sit Program, 
har jo dette selv afstukket, ved — næstefter den selvfølgelige Over- 
holdelse af Lovgivningsmagtens forfatningsmæssige Udøvelse (1) — 
at fremhæve de Forhold af Preussens Statsliv, paa hvilke Rege- 
ringens Omsigt særligt maatte rettes, for at den preussiske Rets- 
stat atter maatte kunne vise sig i fornøden Glans, nemlig — : 
Forholdet mellem den væbnede Magt og Befolkningen (2) — 
Forholdet til Befæstelsen af Preussens frie Virksomhed (3) — 
Forholdet til Udviklingen af Kamrenes Diskussionsret (4). 

Alle disse Omraader bør altsaa afsøges. 

Selve Konfliktperiodens Hovedæmne — Fordringerne om 
Hær-Reformen — ligger ganske vist kun paa det første, ja endog 
udelukkende paa det finansielle, paa Bevillingsmyndighedens 
Omraade, saasom de egentlig reorganisatoriske Lovforslag, ihvorvel 
de urokkelig fastholdtes, dog ikke ekstraordinært fremmedes af 
Regeringen, der her nøjedes med faktisk at genindføre den tre- 
aarige Tjænestetid, hvortil den gældende Lovgivning jo berettigede 
den 1 ). Det var saaledes væsenlig kun de 10 Mill. Thaier aarlig, 
det gjaldt om. 

Men lige saa vist som Statskassen spiller en højst betyd- 
ningsfuld Rolle i Statslivet, ligesaa vist ligger dog ikke hele Stats- 



') Se Pag. J27. 



Digitized by Google 



1864: Preussiske Forhold og preussisk Krigshistorie. 



525 



livet gæmt i Statskassen, og en særdeles fattig og flad Opfattelse vilde 
det unægtelig have været af Preussens Repræsentanter, om de havde 
taget til Takke med Regeringens Forfatningstroskab, alene fordi 
den muligen ikke forgreb sig paa de offentlige Midler. Bismarck 
har selv en Gang paa et senere Tidspunkt lejlighedsvis udtalt som 
sin Opfattelse, at det var en Repræsentations vigtige Opgave at 
kontrollere, ikke blot, at der ikke ødsledes med Statens Midler, 
men at der ikke øvedes vilkaarlige Magtovergreb, Forfølgelse, Nepo- 
tisme eller Undertrykkelse — ja, at han overhovedet ikke fattede, 
hvorledes i den moderne Stat saadan Kontrol kunde øves uden 
ved en Folkerepræsentations virksomme Tilstedeværelse. Og de 
imperialistiske Magthaveres Historie illustrerer, som bekendt, ret 
fyldigt denne Udtalelse ved at vise, hvor godt det undertiden har 
kunnet lykkes dem, i Kraft af deres Regimentes hele Karaktér, 
i Kraft af Terrorisme og Favoritisme , at lade sig af de bevilgende 
Korps bevilge alt hvad de ønskede, rimeligt og urimeligt — saa 
at sige lige til Rigets Undergang. 

Hine tre Forhold, imod hvis voldelige Behandling det Bis- 
marckske Program specielt advarer, angive jo imidlertid netop de 
tre Veje, ad hvilke et Lands frie Forfatning overhovedet kan 
ventes sejerrigt angreben og sluttelig ruineret ved Forfølgelser og 
Undertrykkelser; — hans Vandring ad disse Veje maa altsaa 
undersøges. — Derimod tillige at forsøge Undersøgelsen udstrakt 
til hin offentlige Demoralisation og hin Ruineren af Statslivet, der 
ifølge hans oven antydede, mere lejlighedsvise Ytring maatte kunne 
tilstræbes ad Nepotismens og Favoritismens skjulte Veje, vilde her 
være genstandsløst, da Bismarck ingensinde, end ikke under Kon- 
fliktens bitreste Bitterheder, har maattet høre nogen Bebrejdelse 
i den Retning — ja vel egentlig aldrig før end netop nu i 
de allersidste Dage, da »Sukcessionen i Dynastiet Bismarck c er ble- 
ven bragt paa Bane. 1 ) 



') Lige overfor dette sene Angreb paa Bismarck turde der være Anledning 
til at fremhæve denne hans hæderlige Uangribelighed, der muligen skarp- 
ere end noget andet stiller ham i Modsætning til de imperialistiske 
Magthaveres Klasse. — Efter Konfliktperioden — nemlig i 1873 — frem- 
kaldtes der, som det vil erindres, af den liberal-nationale Fører Lasker 
opsigtvækkende Afsløringer af Misligheder, som havde fundet Sted i en 
Regeringen ikke fjærnt staaende Kred* ved Tildelingen af Jærnbane- 
koncessioner. Men dette enestaaende Undtagelsestilfælde viste sig da at 
høre til hine Undtagelser, der kun tjæne til at bekræfte Reglen, in casu — : 

TUskneren. 1880. 35 

Men foruden de saaledes i Programmet fremhævede For- 
hold frembyder der sig for nærværende Undersøgelse et hejst vig- 
tigt, der ifølge Sagens Natur ikke kunde behandles i dette, efter- 
som det ikke den Gang eksisterede — nemlig Forholdet til den 
faktisk bestaaende Konflikt, altsaa til Midlerne og Formerne 
for dens Udjævning og Afslutning (5). 

Hvad dernæst det Synspunkt angaar, fra hvilket de Bis- 
marckske Konflikthandlinger, der saaledes efterhaanden maa komme 
for en Dag, her blive at bedømme, da maa dette jo udelukkende 
blive fra Synspunktet — : hvorvidt de bevise Bismarcks Higen 
efter at ødelægge Rigsforfatningen eller det modsatte. Deres Be- 
tydning maa her altsaa udelukkende afhænge af den Ævne, de 
vise, til at skabe saadanne Præcedenser, der utvivlsomt øde- 
lægge en Forfatning, ved at aabne Adgang for et fremtidigt Regi- 
mente paa Trods af den. — Konflikthandlinger altsaa, der — 
uden at kunne skabe noget saadant Præcedens — maatte frem- 
træde som ulovmæssige Ekspedients, utilladelige Udveje i snævre 
Vendinger, ere følgelig trods deres Forfatningsstridighed uden 
Betydning her. Af desto større Betydning er da naturligvis de 
forfatningsstridige Regeringshandlinger, der vise Ævne til at skabe 
saadanne Præcedenser, Ævne til at lægge Grundlovsparagrafer i 
varig Breche. 

Det er jo imidlertid umiddelbart indlysende, at saadanne, 
Præcedens skabende Handlinger kunne møde under tvende Hoved- 



B.s Integritet og Afsky for tvetydig Favorisering. Den uantastelige Ko, 
hvormed han lod Sagen gaa sin s trænge Gang, lod sin gamle Kamp- 
fælle, Geheimeraad Wagener (Kreuzzeitungs Stifter og »Fors te Raad« i 
Statsministeriet) slaa ned, lod forskellige fyrstelige Meddelagtige kom- 
promittere og lod den personlig uangribelige Handelsminister, Grev 
v. Itzenplitz falde — var saa skaanselsløs passiv, at den bidrog sit til 
at forøge Harmen imod ham i det høje Aristokrati. 

Et i sig selv ubetydeligt Træk fra Felttoget 1870 har i denne For- 
bindelse en vis Interesse, saaledes som Moritz Busch - saa vidt erindres — 
beretter det. Bismarcks to Sønner, den noget over SOaarige Herbert 
og den et Par Aar yngre Vilhelm, vare begge indtraadte paa Avance- 
ment, begge havde de aflagt deres »Maturi tete prøve og militære Fag- 
prøver, og begges Deltagelse i forskellige Træfninger var bleven signaleret, 
ug nu — paa det givne Tidspunkt — laa Herbert haardt saaret paa 
Lazaret — men ingen af dem havde endnu opnaaet Officersudnævnelse. 
»Afskyen for Nepotisme er virkelig bleven til en ren Monomani i 
Preussenc — skal Kantsleren sagtmodig have bemærket — , men vel 
næppe uden en vis Selvfølelse. 

former. Ti vel udspringe de alle fra samme Kilde — : Magt- 
haverens Erkendelse af, at »StatsvelleU, saaledes som han opfatter 
det, staar i uløselig Uoverensstemmelse med visse Grundlovspara- 
grafer; men denne Erkendelse kan da selvfølgelig føre ham til 
enten at fremme »Statsvellet« ved egenmægtige Handlingér, fait* 
accomplis, trods disse Paragrafers ubestridte Indhold, eller til 
i Paragrafernes Ordlyd at forcere et saadant nyt Indhold ind, der 
maatte befindes tjænligt for »Statsvellet c Den første Metode — 
den mere diktatoriske eller militaristiske, om man vil — som 
Bismarck vel nærmest anses for Repræsentant for, fører jo til 
Forfatningens partielle Enusning og i sine Konsekvenser til Stats- 
kup; den anden Metode — den mere juristiske — som nærmest 
repræsenteres ved Manteuffelog hans Herrehus, leder konsekvent 
gennemført til et Agglomerat af tomme Forfatnings -Skaller; — 
at iøvrigt begge Metoder lader sig anvende samtidigt, er klart 
nok, ligesom da ogsaa Hassenpflug har leveret et stærkt gen- 
nemført Bevis herfor. 

Det er altsaa disse Synslinjer, man maa anlægge for de 
Konflikthandlinger, man under den følgende Undersøgelse maa 
faa i Sigte, for at kunne naa til rigtig Udmaaling af, hvorvidt 
Bismarck i Konfliktperioden følte sig ubunden eller bunden til 
den preussiske Forfatnings Bevarelse. 

Kollision med Bevillingsmyndigheden. 

Da Bismarck første Gang fremtraadte som Ministerpræsident 
i Budgetkommissionen (29. Septbr. 1862), var — som tidligere 
omtalt — allerede nogle Dage forinden samtlige Militærbevillinger 
blevne strøgne i Deputeretkamret af Budgetforslaget, som i denne 
defekte Tilstand altsaa bragtes over i Herrehuset, hvis herhen- 
hørende Stilling var bestemt i Forfatningens Art 62: »...Forslag 
»til Love af finantsielt Indhold saa vel som Budgetloven forelægges 
»først Deputeretkamret; de sidstnævnte blive som Helhed at 
»vedtage eller forkaste af Herrehuset c — Denne Lovbestemmelse 
mente Herrehuset nu at kunne fyldestgøre ved at forkaste De- 
puteretkamrets Budgetlov i dens Helhed 1 ) og — vedtage Rege- 
ringens oprindelige Budgetlov i dens Helhed'). Ved en »Beslut- 
ningc stemplede Deputeretkamret denne Handling som „null und 



') Med 150 Slemmer imod 17. 
') Med 144 St. imod 44. 

nichtig". — Statsregeringen kan derfor ingen som helst 
Ret hidlede at* denne Beslutning«. Og efter at Bismarck 
havde faaet definitiv Udnævnelse til Præsident for Statsministeriet 
sluttede han Landdagen med den Erklæring, at da Regeringen 
formedelst Herrehusets Forkastelse af den fra Deputeretkamret 
udgaaede Budgetlov maatte føre Regeringen »uden det i Forfat- 
ningen forudsatte Grundlage, maatte den paa sit Ansvar »indtil 
en lovmæssig Finanslov var kommen i Stand, bestride de Udgifter, 
som vare nødvendige til Opretholdelse af de bestaaende Statsind- 
retninger og til Befordring af Landets Vel, idet den nærede Tillid 
til, at samme i sin Tid vilde opnaa Landdagens Efter- 
bevilling (nachtrågliche Genehmigung)«. 

Da man i Landdagens følgende Samling (Januar 1863) 
spurgte Finanstministeren (Frh. v. Bodelschwingh), hvad Betyd- 
ningen vel kunde være af de sidstudhævede Ord, der ikke syntes 
at have nogen forfatningsmæssig Mening, svarede han (den 28. 
Januar), at det drejede sig ikke her om den »Efterbevillingt, som 
Forfatningen (Art. 104) fordrede ved Budgetoverskridelser; om 
saadanne kunde der jo ikke være Tale, »eftersom der intet Budgetc 
var. »Altsaa, at støtte sig paa denne Artikel falder ikke Rege- 
ringen ind«. »Den er sig imidlertid bevidst, at Udgifterne, netop 
fordi de mangle det lovlige Grundlag, trænge til en lovmæssig 
Sanktion. Det staar for mig utvivlsomt, at det skete ikke kan 
blive retfærdiggjort derved, at Regeringen faktisk har gjort Udgif- 
terne og kun maaske siger: »De er gjorte og derved er ikke mere 
at ændre«. Regeringen maatte tvært imod indstændigt andrage 
paa, at Udgifterne bleve »prøvede og da vedtagne«. At Rege- 
ringens Fremfærd ikke var »forfatningsmæssig« maatte indrømmes, 
eftersom den ikke var forudset af Forfatningen; men den havde 
været nødvendig; ti »naar en Budgetlov ikke kommer i Stand 
(formedelst Uoverensstemmelse imellem Landdagens to Huse), rejser 
Spørgsmaalet sig om, hvad der skal ske. At ikke derfor Stats- 
maskineriet kan sættes i Staa, ligger udenfor al Tvivl, og det vil 
heller ikke blive ventet, at Regeringen turde gaa med hertil; den 
vilde da paadrage sig et utaaleligt Ansvar og vilde hidføre noget, 
som vilde bringe Staten i Fordærvelse«. 

Disse ministerielle Forklaringer saa at sige fra den Bis- 
marckske Konfliktperiodes Begyndelse faa en ganske særegen ori- 
enterende Betydning derved, at Bismarck halvfjærde Aar senere — 
altsaa paa et Tidspunkt, da den med stærke Skridt nærmede sig 

sin Afslutning — lod dem genoptrykke i sit officielle Organ — 
»Prov. Corr.« for 8 Aug. 1866 — med tilføjet Bemærkning: 
»Disse Grundsætninger og Opfattelser har Statsrege- 
ringen siden den Gang uforandret fastholdt«. 

Er denne Paastand til at stole paa? . 

Besvarelsen heraf maa jo rettest søges paa det Tidspunkt 
af Konfliktperioden, hvor Fristelsen for Bismarck til voldeligen at 
fravige disse »Grundsætninger og Opfattelser« maatte blive stærkest. 
Altsaa det Tidspunkt, hvor den aktive Udenrigspolitik, der dan- 
nede Baggrunden for hans indrepolitiske Holdning, ved særligt 
sejrrige Resultater særligt havde styrket hans Magt til ved knus- 
ende Slag imod Forfatningen at gøre faktisk Ende paa Konflikten, 
uden at de samtidig havde sikret ham Udsigten til ad læmpelig 
Vej at skaffe sig den fra Livet. Og det ses uden Vanskelighed, 
at dette Tidspunkt falder i Landdagens Session af Januar 1865. 
Den Gang stod han nemlig støttet af de betydelige materielle Er- 
hvervelser og af de Triumfer, hans Diplomati, Mobiliseringsævne 
og Krigsførelse i det forløbne Aar havde fejret over de europæiske 
Stormagter, over det tyske Forbund og over Danmark. Og han 
stod tilmed med Blikket fæstet paa Fortsættelsen af den store 
Aktion i Tyskland, af hvilken den allerede fuldbragte var det 
første, vellykkede Led — selvfølgelig stod han altsaa ikke blot 
med særlig forøget Ævne, men med særlig forhøjet Trang til at 
skaffe sig en Handlefrihed af en saa diktatorisk Beskaffenhed som 
kun muligt. 

Hvilken Holdning den Bismarckske Regering nu indtog paa 
dette Konfliktens fremspringende Punkt foreligger aktmæssigt kon- 
stateret i Trontalen af 1865 med dens officielle Kommentarer 
samt i Ministeriets Udtalelse under den Adressedebat, som Tron- 
talens Besvarelse fremkaldte i Landdagens to Afdelinger. 

Kong Vilhelms Trontale af 14 Jan. 1865 udtaler — efter 
at have forherliget de krigerske og diplomaliske Bedrifter i 1864 
(paa en Maade, som der andensteds vil blive Anledning til at 
erindre) og betegnet det som en »stor Tilfredsstillelse«, at de 
vare blevne udførte uden Brug af et La an — : »Mine Herrer! 
Det er mit indtrængende Ønske, at den Modsætning, der i de 
sidste Aar har bestaaet imellem min Regering og de Deputeredes 
Hus, maa finde sin Udjævning. Den sidste Tids betydningsfulde 
Begivenheder ville have bidraget til at opklare Meningerne om 
Fornødenheden af den forbedrede Hærorganisation, der har staaet 

sin Prøve i en sejerrigt ført Krig. De Rettigheder, der ere ind- 
rømmede Landets Repræsentation af Forfatningen, er jeg ogsaa 
fremdeles (!) besluttet paa at agte og værne om«. Hvornæst Ta- 
len slutter med at akcentuere, at af Hensyn til Preussens Stilling 
i Europa vilde Regeringen imidlertid kun kunne tilstræbe en 
Fors taaelse med Repræsentationen paa Basis af »Hærindretningernes 
Opretholdelse«. 

Dette kongelige Tilsagn om »ogsaa fremdeles« — ligesom 
hidtil — at ville værne om Forfatningen har unægtelig en besyn- 
derlig Klang midt under Repræsentationens bitre Klager over 
det hidtilværende »flereaarige« forfatningsbrydende Regimente. 
Men følgende Kommentar, hvormed »Amtsblåtter« ledsager Tron- 
talen, faar det til at klinge noget anderledes — : »»Ogsaa frem- 
deles«« — forklares her — »tør Kongen med rolig Samvittighed 
sige; ti naar disse Rettigheder med Hensyn til Statshusholdningen 
i de sidste Aar til Dels ikke ere naaede til fuld Virksomhed, saa 
viser dog et uhildet Blik paa Udviklingen af Statshusholdnings- 
Spørgsmaalet, at .... at .... at Regeringen, om den end har 
maattet føre Forretningen videre uden en lovmæssig faststillet 
Statshusholdning , dog ogsaa herved — afset fra Militærspørgs- 
maalet, hvor det jo var ligefrem umuligt — strængt har fulgt 
Landdagens Beslutninger med Hensyn til alle nye Udgifter«. — 
»Kun nødtvungent og kun tilsyneladende ere derfor Landsrepræ- 
sentationens forfatningsmæssige Rettigheder bragle til foreløbig 
Stilles taaen«. 

Med denne Kommentar for Øje, kan man jo ikke nægte, 
at Trontalens „auch ferner" gav et positivt og betydningsfuldt 
Tilsagn, nemlig Kongens Ord for, at ingensinde nogen som 
helst ny Udgift vilde blive afholdt uden den strængt 
forfatningsmæssige Bevilling — alene bortset fra »Kyforma- 
tionernes« Opretholdelse, hvis Nødvendighed imidlertid nu forud- 
sattes faktisk bevist ved den sejrrige Krig. Holdt denne Forud- 
sætning stik, ja saa var Beviset ogsaa ført for Nødvendigheden af 
Regeringens Optræden, og saa var en Fortsættelse af Konflikten 
med Bevillingsmyndigheden for saa vidt en ligefrem Umulighed, 
som der da lige saa lidt i Fremtiden som i Fortiden kunde øjnes 
nogen Fare for denne forfatningsmæssige Ret, hvis Betydning som 
hele Konstitutionens Hovedhjørnesten ikke betvivledes af nogen. 

Men vilde denne Forudsætning holde stik, havde de imod 
Danmark øvede Krigsbedrifter ydet saa tilstrækkelige Bevismidler 

for Hærreorganisationens Fortrinlighed og Nødvendighed i Depu- 
teretkamrets Øjne, at dette betragtede Beviset som ført? Hele 
Forholdet til Bevillingsmyndigheden var, som vi se, gjort udeluk- 
kende afhængig af dette Spørgsmaals Besvarelse, medens det var 
ikke lidet tvivlsomt, hvorledes denne vilde falde ud. Hvilke for- 
skellige og overordentlige Anstrængelser nu Bismarck havde hen- 
givet sig til, for at forberede Besvarelsens heldige Udfald, maa i 
et senere Afsnit af nærværende Betragtning blive at betragte; her 
er kun at mælde, hvorledes Ministeriet, og da navnlig GrevEulen- 
burg — hvis Tilstedekomst bragte Deputeretkamret mindre i Kog — 
traadte i Skranken for den under Adressedebatten (d. 24. Jan.). 

Bismarck overtog selv det — for det foreliggende Æmnes 
Vedkommende — mindre vanskelige Hverv at retlede Herrehuset. 
Til en videre Redegørelse af sin Udenrigspolitik — som han kom- 
plimenterede Husets Adresse-Udvalg for at have »berørt paa en 
skaanende Maadec — knyttede han Omtalen af Hærreform-Sagen, 
og han knyttede den skarpt til sin egen Regeringstid og politiske 
Virksomhed — : »Jeg vil ikke forsvare alle de Skridt, som den 
»daværende Regering i 1860 har foretaget i dette Anliggende; 
»kun saa meget er vist, at da den nuværende Regering indtraadte, 
»forefandt den Striden i en saadan Stilling, at den kun kunde 
»have været jævnet i Mindelighed ved at udføre en umulig »Be- 
» slutning — ikke blot derfor umulig, fordi Budgettet for 1862, 
*der blev forkastet i sine væsenlige Bestanddele, allerede var for- 
ubrugt, men ogsaa derfor umulig, fordi Regeringen anmodedes 
»om at opløse Hæren. Denne Umulighed vedvarer endnu stadig, 
»saaledes som Trontalen har fremhævetc. 

Grev Eulenburgs veltalende Foredrag har baade for 
Situationen i dens Helhed og for senere følgende Betragtninger 
i Særdeleshed en saa flersidig Interesse, at et længere Citat turde 
være paa sin Plads: 

»Jeg beder Dem, mine Herrer, at stille Dem Militærspørgsmaalets Gen- 
»stand klart for Øje. Tænk Dem en Monark — helt igennem Soldat — der 
»i dybeste Dybde bar opfattet Hærens Betydning for sig og sit Fædreland; en 
»Monark, hvis Digten og Tragten det fra hans tidligste Ungdom har været at 
»give dette Institut en Indretning, der bevarer dets hidtilværende Kraft og 
»Sikkerhed og fører det en Udvikling i Møde, som holder det paa Højden med 
»Europas første Hære. Tænk Dem en Monark, som endelig tror at have fundet 
»dette Middel og som i Kraft af en foreløbig Bemyndigelse fra Lands-Repræ- 
»sentationen, provisorisk hidfører denne Tilstand, og som holder den for saa 
»vigtig, dens Gennemførelse for saa nødvendig, at han ikke skyr selv Faren 
»for at føre sit Land ind i en budgetløs Tilstand«. 

»Tænk Dem en derpaa følgende Krig, en sejerrig ført Krig, en Krig, som 
»Hæren har gennemført under denne Organisations Herredømme, og de Følge- 
slutninger, der meget naturligt knytter sig dertil — : at man maaske ogsaa 
»havde kunnet være sejerrig uden den, men at man ikke havde sejret saa sik- 
»kert, saa energisk* ikke — om jeg saa maa sige — saa elegant, som under 
»de Former, der under denne Krig have fundet deres Godkendelse og Beret- 
»tigelse. Tænk Dem dernæst, at de Farer, som man troede knyttede til en 
»budgetløs Tilstand, ikke have vist sig at foreligge. 

»Og en saadan Monark anmoder De om at træde tilbage fra dette sit 
»Værk, til Gunst for hvilket alle Kendsgerninger tale, og at sige: Jeg og min 
»Regering ville søge Forstaaelse paa dette Punkt og paa den Maade, at jeg til 
»Dels ødelægger dette Værk, som har gjort Preussen stærkt. — Det er umuligt, 
>m. H. ; ganske umuligt! 

»Hverken Preussens nuværende Monark eller nogen som helst Konge af 
»Preussen, saa længe vi leve, vil opgive omend kun en Tøddel af Principerne 
»for denne Hærs Reorganisation og af de Lovbestemmelser, som han tror ere 
»nødvendige Korrelater til den — og Kongerne af Preussen ville be&taa læn- 
»gere end de treaarig valgte Kamre. 

»M. H. Naar De tillader mig at tale oprigtigt, sandt og saa klart, at 
»De ikke selv kunne værge Dem for den Overbevisning, at Regeringen paa 
»dette Punkt ikke kan bevæges til Eftergivenhed, saa tænker jeg, at De gør 
»bedst i ikke at gøre Militærspørgsmaalet til Prøvesten for Budgetspørgsmaalet ; 
»ti derom drejer Sagen sig. De har kæmpet for og imod Organisationens 
»Hensigtsmæssighed, for og imod en længere Tjænestetid ; men alle disse Sager 
»kunde ikke for Dem være saa vigtige, at De med særlig Haardnakkethed 
»hang ved dem, naar De ikke tillige troede, at Forsvaret af den af Dem for- 
drede Budgetret hang sammen med Forsvaret af disse Spørgsmaal. M. H.! 
»Opgiv den Idé at prøve Deres Budgetret paa Militærspørgsmaalet! Opsøg et 
»hvilket som helst andet Tema, et hvilket som helst andet Punkt, naar De 
»tror at maatte bringe Deres Ret til Gyldighed! Men jeg tror, at De ikke vil 
»kunne finde noget saadant; ti De vil finde Regeringen beredt til at antage 
»den Fortolkning af Lovparagraferne, hvorpaa De staar, overalt hvor ikke de 
»faktiske Tilstande umuliggør det«. 

Alle de nu citerede, officielle Udtalelser raaa jo siges at 
staa i god Samklang med hinanden indbyrdes, skøndt de ere 
hentede fra tre saa forskellige, hver især karakteristiske Punkter 
af Konfliktperioden. Alle udtrykke de først og fremmest den 
Energi og Ubetingethed , hvormed Bismarck erklærer sig tvungen 
af Statsvellet til at regere videre uden den forfatningraæssige, 
aarlige Finantslov, saa længe Landdagens to Afdelinger ikke kunne 
enes om en saadan, der sikrer »Nyformationernes« Opretholdelse. 
Selve denne energiske Ubetingethed kan jo imidlertid ikke inde- 
holde noget uventet for den, der med de Oplysningsmidler, som 
Nutiden stiller til Raadighed, overskuer hele den Forhistorie, som 
saa vel Forbundkonflikten som Militærkonflikten her stiller som 

Baggrund for Forhandlingerne 1 ). Med denne dobbelte Udvik- 
lingshistorie for Øje har man aabenbart lige saa ringe Grund til 
at forbavses over Grev Eulenburgs varme og indtrængende Hen- 
visning til, at ingen Konge af Preussen »saa længe vi levec — 
altsaa navnlig ikke den forsonligt stemte og udpræget konstitutio- 
nelt sindede Eronprinds Frederik — vilde kunne fravige Bege- 
ringens ubetingede Standpunkt, som man har Grund til at undres 
over Bismarks korte og skarpe Hævdelse af det eller over det 
kategoriske Punktum, Trontalen satte for enhver Forventning om 
Imødekommen her. 

Men hvad der turde komme en Del mere uventet, er den 
mærkelige Energi, hvormed Begeringen baade skriftligt og mundt- 
ligt konstaterer, hvor snævert begrænset den anser sin Ævne 
for at være til at hævde Statsvellet trods Kamrets Beslutninger: 
skarpt begrænses denne Ævne jo — i Fremtiden som i Fortiden — 
ganske alene til selve denne Opretholdelse af Ny formationerne, 
helt udelukkende et hvilket som helst andet, nyt Krav, Statsvellet 
maatte vise sig at stille. Dette er unægtelig Opmærksomhed værd! 

Den Bismarckske Begering ses altsaa ubetinget at under- 
kaste sig de altid store Ulæroper, der maa være forbundne med 
et Begimente, som varigt lænkes til de Udgifter, en stereotyp 
Opretholdelse af Statens en Gang bestaaende Institutioner, Etater 
og øvrige Forpligtelser begrunder — Ulæmper, der navnlig maatte 
blive følelige i en Udviklingsperiode som den daværende og som 
da ogsaa virkeligt viste sig saare følelige, saasom Bismarck endog 
i denne Session af 1865, hvor han dog mødte op med sine Triumfer, 
ses bittert at maatte beklage, at selv vigtige Jærnbane- og 
Vejordningslove, der havde stor Betydning for Landets Opkomst 
ikke mindre end for dets Forsvar, foruden Banklove m. m. maatte 
lægges ad acta paa Grund af Kamrets Afvisninger. 

At denne Resignation fra Bismarcks Side, denne beskedne 
Tagentiltakke med et strængt holdt Normalbudget, bliver at 
indføre paa hans Konto som en betydelig Post i hans Favør, er 
jo klart nok; men det maa samtidig erkendes, at denne Post ikke 
tilvejebragte nogen Art af Ballance med hans Forfatnings For- 
pligtelser. Den saavel i Preussen som ogsaa andensteds stigende 
Anerkendelse af et Normalbudgets eventuelle Uundværlighed 
havde i det mindste den Gang ingen fast Plads skaffet sig i 

den preussiske Statsret. »Forhandlingerne for 12 Aar siden lod 
dette staa som et aabent Spørgsmaalc, siger Bismarck selv i en af 
sine Konflikttaler, og han sigter her utvivlsomt — omend med en 
lidt ukorrekt Tidsangivelse — til Forfatnings-Revisions-Forhand- 
lingerne i 1849, hvor Landdagens Udvalg krævede den aarlige 
Finantslovs absolut e Herredømme over Statshusholdningen, men 
heri blev stærkt bekæmpet fra Kronens Side og i første Linje af 
den Deputerede v. Bismarck. — Paa et ikke uvæsenligt Punkt 
var hans Kamp dog ikke bleven forgæves. Landdagsudvalget 
havde nemlig med særlig Henvisning til sit nærmeste konstitutio- 
nelle Forbillede, den belgiske Forfatnings Bestemmelse — : »Skat- 
terne vedtages aarligtc — fordret, at Skatteopkrævelsen 
skulde gøres udelukkende afhængig af Aarsbudgettet. Bismarck 
bekæmpede da denne Fordring, hvorved »Bevillingsretten vilde 
blive lig en Skattenægtelsesretc , som noget, der »i Kollisionstil- 
fælde ganske maatte ødelægge den Ligeberettigelse imellem Kronen 
og de to Kamre, paa hvilken den preussiske Forfatning var 
byggetc Urimelig forekom ham Henvisningen til fremmede Lov- 
givningsbestemmelser, »der ikke ere publicerede i Preussenc, hvor 
man havde sit eget gode Erfaringsgrundlag at staa paa; i øvrigt 
var den belgiske Forfatning nu først 18 Aar gammel, »en Alder, 
der er meget anbefalende for Damer, men ikke for Konstitutioner« ; 
han akcen tuerede — : hvad vi Preussere alle ville, er, at bestaa- 
ende Skatter ikke blive afskaffede uden Kronens Ind- 
villigelse; men lige saa vel, atÆndringer i Beskatningen 
ikke kunne indtræde uden Kamrenes Indvilligelsec — 
l Overensstemmelse hermed fremgik af Debatten Art. 100 med 
Bestemmelsen om, at Skatterne kun maatte opkræves, »naar de 
findes paa Aarsbudgettet eller ere fastsatte ved særlige 
Love« (cfr. Art 109: »De bestaaende Skatter og Afgifter op- 
kræves vedblivende .... indtil de forandres ved Lov«). 

Og her bliver det da atter at understrege, at Bismarck 
under hele Konfliktperioden holdt sig sin Regel saa strengt efter- 
rettelig, at han i den Trontale, der indledede hele Periodens Af- 
slutning (d. 5. Aug. 1866), kunde mælde: 

»Omendskøndt der allerede i de sidste Aar, ved Krigen 
»imod Danmark, er bleven paalagt Statskassen betydelige Ofre, 
»er det dog lykkedes at dække de hidtil af nærværende Krig 
»(o: Krigen imod Østerrig) foraarsagede Udgifter af Statsindtæg- 

> terne og de forbaandenværende Beholdninger, uden anden Byrde 
»for Landet end den, der er fremsprungen af de lovlige Natural- 
ydelser (!) for Krigsøjemedc — Med denne slaaende, finansielle 
Oplysning for Øje kan man vel forstaa hin »store Tilfredsstillelsec, 
hvormed Trontalen af 1865 saa's at anmælde, at Krigen i 1864 
var bleven gennemført uden Laan; ti Bismarck havde da gen- 
tagne Gange — i December 1863 og i Januar 1864 — andraget 
Kamret om et Laan paa 12 Millioner Thaier til Krigsførelsen 
imod Danmark, men stadigt faaet det afslaaet. Hvis han nu 
havde set sig nødsaget til desuagtet at optage og forbruge dette 
Laan, vilde dette have været et positivt Brud paa Forfatningen, 
hvis Art. 103 bestemmer-—: Optagelse af Statslaan kan kun ske 
ifølge Lov — og han vilde altsaa derved have ødelagt den aner- 
kendelsesværdigt klare Position, han nu kunde indtage lige til 
Enden—: Førelsen af en Konflikt-Statshusholdning, som 
trods en fireaarig Varighed og trods Gennemførelsen af 
to afgørende Krige ingensiade paa sin Indtægtsside havde 
krænket Forfatningens positive Bestemmelser: 



Hermed maa formentlig Hovedpunkterne være fremhævede 
af Bismarcks faktiske Behandling af Kamrets Bevillingsmyndig- 
hed, og Beskuelsen af disse maa da sikkert lede til en almindelig 
Erkendelse af, at det vel overhovedet næppe havde været tænke- 
ligt at føre Statshusholdningen udenfor Forfatningens Former for 
en paa denne mindre ødelæggende Maade end han faktisk gjorde. 
Men denne Erkendelse giver jo unægtelig ikke i og for sig noget 
eksakt Bevis for, at Bismarck manglede Ønsket, Hensigten om 
at ødelægge Forfatningen; han kunde jo — abstrakt talt — vel 
have næret Ønsket herom, men manglet Ævnen. At denne ab- 
strakte Tale imidlertid i Virkeligheden ganske vilde abstrahere fra 
de forhaandenværende, konkrete Forhold, vil dog et hurtigt Blik 
paa disse sikkert være tilstrækkeligt til at godtgøre. Det vil ses, 
at Bismarck — aldeles sikker paa ivrig Hjælp fra Manteuffels 
Herrehus, som han maatte være, saa snart Talen blot blev om at 
genoptage den Demolering af Forfatningen, som dennes Ministerium 
havde begyndt saa vel, men som »den nye Ærast havde afbrudt — 
maatte have Adgangen til at demolere den vidt aaben ad begge 
hine eksisterende Veje, som ovenfor ere paapegede og som vel 

derfor her i al Korthed kunne betegnes som den juristiske og 
den militaristiske. 

Paa den juristiske Vej til Forfatningens Demolering havde 
Herrehuset, som omtalt, energisk taget Téten, ved straks i Oktober 
1862 med stor Majoritet at præsentere Bismarck hans eget Budget- 
udkast, vedtaget en bloc som færdig Budgetlov. Det er unødven- 
digt her at grunde over, hvad det i Tidernes. Løb vilde have ført 
til, om Bismarck havde fulgt det ivrige Herrehus paa denne Vej; 
ti det er i alle Tilfælde klart, at han derved vilde have vundet 
en fast Solidaritet med dette Hus og en Art af coulant Forret- 
ningsgang, der straks vilde have aabnet ham en Handlefrihed, 
som under de forhaanden værende, ikke mindre udad end indad 
presserende Forhold, maatte have haft den største aktuelle Betyd- 
ning. At Deputeretkamret ogsaa betragtede Betydningen af Herre- 
husets Skridt som saare stor og Faren som overhængende, viser 
jo noksom den overordentlige Kraft, hvormed det rejste sig imod 
det. Men hvor let Adgangen og hvor stor Fristelsen end saaledes 
maatte være, vilde Bismarck, som det ses, end ikke gøre et 
Skridt henad denne tillokkende Vej. Hans Finansminister ses, 
uden at indlade sig paa skræmmende eller koketterende Medita- 
tioner over Beskaffenheden af mere eller mindre forfatningsmæssige 
Budgetlove, kort og godt at gaa ud fra, at der aldeles intet 
Budget forelaa. For saa vidt fjærnede altsaa Ministeriet straks 
denne Deputeretkamrets Frygt. — Og selvsamme, ujuristiske Hold- 
ning ser man det Bismarckske Regimente indtage lige overfor 
Forfatningsbestemmelsen: »Ved Overskridelser af Budgettet er en 
Efterbevilling (nachtrågliche Genehmigung) nødvendig« (Art. 
104). Den ikke fjærnt liggende Frygt nemlig for, at Regeringen, 
naar Ikke -Istandbr ingeisen af det aarlige Overslag over Statens 
Indtægter og Udgifter (som Art. 99 krævede) havde nødvendig- 
gjort en Art Normalbudget, skulde formene, at den passende 
kunde anvende Art. 104 ogsaa paa Overskridelser af et saadant 
Budget, og at den altsaa i en budgetløs Periode varigt skulde 
kunne vugge sig i endeløse Forventninger om forfatningsmæssige 
eller imiteret forfatningsmæssige Efterbevillinger — ogsaa denne 
Frygt hævede Ministeriet straks. Herom ses jo nemlig Finans- 
minister v. Bodelschwingh ikke mindre kort og godt at erklære: 
»Es kommt der Regiering nicht in den Sinn«. 

Men det var, som tidligere bemærket, ganske vist heller 
ikke den juristiske Demolerings Metode, man frygtede mest af 

Bismarck, hvis hele Forhistorie, personlige Temperament og 
tilstedeværende Magtmidler maatte stille en anden, mere diktato- 
risk Metode langt nærmere i Udsigt. 

Til et militaristisk Demolerings Arbejde af Forfatningen 
kan det jo heller ikke betvivles, at Bismarck mødte i Konflikten 
med mangehaande fortrinlige Betingelser. Og jo længere Konflikt- 
perioden trak ud, desto gunstigere stillede disse Betingelser 
sig for ham, baade i politisk og rent saglig, baade i moralsk og 
rent fysisk Henseende. Samtidigt nemlig med, at Erkendelsen af 
den politiske Strids Uløselighed maatte fæste sig i stedse videre 
og videre Kredse, vandt Anerkendelsen af den krævede Hær- 
reorganisations saglige Uangribelighed og alsidig nationale For- 
trinlighed stedse mere og mere Terræn. Og samtidigt blev den 
væbnede Magts nu altid lette Slagfærdighed ikke blot forøget, 
men de saa at sige uafbrudte Mobiliseringer, der ledsagede hele 
Konfliktperioden, bragte den i stedse højere Grad tilstede og parat 
overalt. Og samtidigt løftede de Resultater, som Mobiliseringerne 
og Krigsforetagenderne afsatte, ikke blot end yderligere den staa- 
ende Hærs Standsaand og lod den end dybere føle Tilsidesættelsen 
fra Landsrepræsentationens Side, men de militariserede øjensynlig 
efterhaanden tillige Aanden i Befolkningens store Masse — saa- 
ledes som Bismarck i sit Program skønsomt havde forudsagt, at 
Tilfældet vilde blive. 

Det maa derfor være af ganske særlig Interesse at bemærke 
den Maade, paa hvilken Bismarck udnyttede disse for en diktatorisk 
Fremgangsmaade imod Bevillingsmyndigheden fra først til sidst 
saa særdeles ypperlige Betingelser. Men ogsaa heri aabner jo 
de ovenfor citerede Regeringsudtalelser i al Korthed et klart Ind- 
blik, om dette end vil staa end klarere, naar senere Konflikten 
kan ses som et afsluttet Hele. 

Hvad der naturligvis straks maa staa som ubestrideligt, er 
jo, at den allerførste Position, som maatte indtages af en Rege- 
ring, som her vilde gaa diktatorisk frem imod Bevillingsmyndig- 
heden, maatte være — : Stats vellet har dekreteret og vi med 
Støtte i den samlede Fagkundskab har gennemført disse For- 
anstaltninger; de staa som et fait accompli, hvorved nu intet 
videre er at ændre; Pengene dertil tages, hvor de findes; ti for 
Rigets Sikkerhed maa alt andet — ogsaa Lovparagrafer — vige; 
Rigets Eksistens er det vigtigere end dets Forfatning. 

Men — som det saa's — var det netop denne Position, 
Ministeriet straks fralagde sig. Den indtog derimod under Kon- 
fliktens hele Forløb følgende — : Til disse Foranstaltninger, som 
Statsvellet tvinger os til urokkeligt at fastbolde, erkende vi, at 
Udgifterne maa bevilges ad forfatningsmæssig Vej, ligesom ogsaa, 
at vi først kunne vente denne Bevilling, naar deres bevislige 
Nødvendighed er gjort klar — hvorved selvfølgelig Bevisbyrden 
maa paahvile os. 

Endelig i Aaret 1865 troede da Bismarck, som ovenfor 
bemærket, at det var lykkedes ham at levere dette længe attraaede 
Bevis ved Krigsførelsen imod Danmark. En ny Skuffelse blev 
imidlertid dette. Og hvor stor denne i Virkeligheden var ham, 
fremgaar maaske mest karakteristisk af en lille, stilistisk Vending, 
der flygtigt saa Lyset under de mest ejendommelige Forhold halv- 
anden Aar efter. Her sigtes til en umiddelbart efter, netop 
Ottendedagen efter den epokegørende Sejr ved Kdniggratz i hans 
officielle Organ — (Prov. Gorr. d. 11 Juli 1866) — fremkommen 
storpolitisk Orientering, der gør Indtryk af at være skreven paa 
selve de store Begivenheders Scene, og hvis Patos svarer til disse 
Begivenheders. Men her — midt i den svulmende Sejrsstolthed 
over Glansen af den verdenshistoriske Bedrift og over den nu 
vundne Forvisning om, »at det preussiske Folks Repræsentanter 
endelig vil tildele deres Samstemning til Hærens Opretholdelse i 
dens nu berømmeligst prøvede Skikkelsec — indskydes en ægte 
Bismarcksk, indigneret Henvisning til, at i øvrigt »denne Forvis- 
ning allerede efter den danske Krig var fuldtud berettiget. € — Det 
er imidlertid en Selvfølge, at Bismarck under selve Sessionen 1865 
udtrykte sin Indignation over, at Deputeretkamret ikke vilde god- 
kende hans Bevisførelse, paa en særdeles direkte og ublid Maade, 
saaledes i selve Slutningstalen, hvor han tiltordnede det, »at det 
havde sagt sig løs fra Hærens glimrende Bedrifter og Resultater« 
imod Danmark. Men midt i sin Indignation ses han ogsaa her 
konsekvent at fastholde sit bevistilbydende Standpunkt og fast- 
holde det lige til den berømte Slutningsreplik — : »Den Dag kan 
»ikke mere være fjærn, da Nationen — saaledes som det allerede 
»er sket ved Tusinder af Stemmer, der af fri Drift have givet sig 
»Lyd — saaledes ogsaa igennem sine ordenlige Repræsentanters 
»Mund vil bringe sin kongelige Herre Tak og Anerkendelse«. 
Ord — der ganske vist den Gang kun bleve betragtede som et 
nyt Udbrud af hans uforbederlige Lyst til at skvadronere, men 

som lige saa vist fik en anden Klang hin skæbnesvangre 3. Juli, 
da paa Højderne ved Sadova og Kflniggråtz Bevismidlerne kom 
til Stede med en Vægt, som umuligt kunde underkendes. 

Men, alt vel overvejet, kan det jo næppe nægtes, at et 
konsekvent, bevisførende Standpunkt netop er det af alle, som 
mindst egner sig for Grundlæggelsen af en diktatorisk Regerings- 
metode, og at den Magthaver, der vilde arbejde en saadan op 
efter det Princip, at hans diktatoriske Handlinger som nødvendigt 
Supplement skulde følges af en uforkastelig Bevisførelse for deres 
Rigtighed og af en derved fremtvungen, offenlig Godkendelse — 
vilde komme i en Stilling, der mere udmærkede sig ved sin ufor- 
lignelige Besynderlighed end ved sin imponerende Magtfylde. For 
en saa usædvanlig Tankegang tør man sikkert ikke mistænke 
Bismarck. 



Den Karakteristik af Bismarcks Holdning under Konflikten 
med Bevillingsmyndigheden, som samtlige de anstillede Betragt- 
ninger lede til, maa da blive — : Stræng Begrænsning til Opret- 
holdelsen af de bestaaende Statsinstitutioner — deri selvfølgelig 
indbefattet selve den konfliktvækkende Nyformation af Hæren — 
i øvrigt med fuldstændig Afholdenhed, saa vel fra nye, ubevilgede 
Udgifter, som fra nye, ubevilgede Byrder for Landet. En sand, 
puritansk Afholdenhed og Tarvelighed fra den provisoriske Stats- 
husholdnings Side, der lige saa lidt viser sig nødvendiggjort som 
ønskeliggjort af de herskende, faktiske Forhold, og som derfor 
udelukkende maa have fundet sin Ønskelighed eller Nødvendighed 
i forfatningsmæssige Forhold, i konstitutionelle Hensyn — 
med andre Ord — i en ufravigelig Beslutning om at føre den 
preussiske Konstitution uskadt gennem den lange, forvik- 
lede Konflikts farlige Snævringer og Afgrunde. 

Over dette Facit af Bismarcks finansielle Konfliktstilling 
synes der ikke at kunne hvile anden Usikkerhed end den, der 
maatte hidledes fra, at det stemmer saa overmaade slet med det 
Facit, vi almindeligvis have vænnet os til at betragte som forud 
givet; — men Tiden til at gøre Prøve paa dets Rigtighed vil 
indstille sig, naar Bismarcks endelige Hovedopgørelse med Bevil- 
lingsmyndigheden foreligger til Betragtning. 

J. Westrup. 

Efter at der siden Begyndelsen af Firserne næsten aarlig i 
Rigsdagen har været forhandlet om en ny Byggelov for Køben- 
havn, er det endelig lykkedes ved gensidig Imødekommenhed fra 
de to Ting at føre den igennem. For mangen en Lovs Ved- 
kommende vilde det være ligegyldigt eller maaske endogsaa heldigt, 
at der forløb en længere Tid mellem dens Forelæggelse og dens 
Vedtagelse, men det gælder for Tiden ikke for Love, der helt eller 
delvis maa læmpe sig efter Sundhedsplejens Fordringer, og til 
dem høre ubetinget Byggelovene; dersom de ikke udkomme nogen- 
lunde hurtigt, efter at de ere forfattede, er der en stor Fare for, 
at de allerede ere antikverede ved deres Fødsel. 

At den nu udkomne Byggelov saa temmelig har undgaaet 
dette Skær, skyldes den omhyggelige og detaljerede Behandling, 
den i sidste Samling fra Folketingsudvalgets Side er bleven Gen- 
stand for. Men desuagtet er langtfra ethvert Spor af, at Lovens 
Redaktion falder henad en halv Snes Aar før dens Vedtagelse, 
udslettet. Jeg skal blot nævne et Par af de mest iøjnespring- 
ende Pletter. 

Den 15de Juni 1886 stadfæstede Justitsministeren en ny 
Sundhedsvedtægt for København. I 3dje Punktum af dens Para- 
graf 11 hedder det: »Lukkede Afløb blive at udføre efter de 
Bestemmelser, som fastsættes af Magistraten«. I Henhold hertil 
har der uddannet sig et fast Reglement for Konstruktionen af 
Spildevandsafløb fra ny Bygninger; det er ikke udgivet, men over- 
holdes dog strængt af Københavns Brolægningsvæsen, der har 
taget Kontrollen af denne Sag i sin Haand. I dette Reglement 
forbydes det at konstruere Kloakbrønde af Mursten, og det for- 
langes, at Ledninger, der føre Spildevand gennem en Bygning, 

skulle være af asfalteret Støbejærn. Men i den ny Byggelovs 

§ 55 staar der: »Kloakbrønde skulle enten være af 

Murværk i Gement, af Jærn etc.c, og i § 56 staar der: »Hvor 
Rendestenen ledes igennem selve Huset, skal Ledningen være et 
Rør af Metal eller glasseret Ler etcc Om der heraf kan opstaa 
Ulæmper, skal jeg overlade til en Jurist at afgøre. 

Københavns første Byggelov var af 17de Marts 1856, og 
siden den Tid er der allerede udkommet 3 ny Byggelove, den af 
21de November 1871 , af 15de Maj 1875 og endelig den nu ud- 
kommende. Der er naturligvis mange Omstændigheder, som har 
bidraget til denne hurtige Veksel af Love; men det er iøjne- 
faldende, hvorledes der er et Element, som stadig mere og mere 
har bemægtiget sig Opmærksomheden, nemlig Sundhedsplejen. 
Det var aabenbart den, der havde foranlediget Regeringen til at 
forelægge den sidste af Byggelovene; og dersom der ikke fra 
Folketingsudvalgets Side var fremkommet Forslag om at samle 
Kontrollen af Bygningsvæsenet i et Kontor — en Tanke, som jeg, 
i Parentes bemærket, fuldstændig slutter mig til — vilde alle 
Spørgsmaal, der bleve udførligere debatterede, mer eller mindre 
fuldstændigt have hørt ind under Sundhedsplejen. 

Har saaledes Byggelovene skiftet hyppigt hidtil, tror jeg, 
uden at kalde mig Profet, at turde forudsige, at de i Fremtiden 
ville skifte lige saa hyppigt. Det gaar nemlig ikke med en hygi- 
ejnisk Regel som med en Regel for en Bygnings Soliditet eller 
med Ordningen af Byggekontrollen. Man kan prøve eller regne 
sig til, hvor stærk en Bygning skal være, man tager et Skøn 
over, hvorledes Kontrollen bedst indrettes, og derefter giver man 
sine Love. Har man saa taget fejl første Gang, forandrer man 
Loven belært af Erfaringerne; men dermed er det Spørgsmaal 
ude af Verden for lang Tid. 

Paa Sundhedsplejens Omraade er det rigtigste og bedste 
ikke saadan umiddelbart tilgængeligt. Dels er jo Sundhedsplejen 
en ny Videnskab, der langt fra har bragt hele sit store Gebet 
ind under regelmæssig Undersøgelse, dels er Sundhedsplejens 
Hovedhjælpemiddel Statistik; men Statistik er ikke alene en meget 
vanskelig Sag, men den fører ogsaa tit for den, der bruger den 
besindigt, til kummerligt smaa Resultater, og endelig er Eks- 
perimentering saa godt som udelukket, da det er Menneskers 
Sundhed og Liv det drejer sig om. 

Tilskueren 1880. • 36 

Dersom nogen som Følge heraf skulde mene, at det var 
rigtigt for Lovgivningsmagten at vente med at tage Hensyn til 
Hygiejnen, til den var sikker i sine Resultater, selv om det 
maatte vare et Aarhundrede eller to, maa man erindre, at ganske 
vist véd Sundhedsplejen ikke bestemt hvor det rigtige ligger, men 
den er dog i Stand til at pege i hvilken Retning; kan man 
f. Eks. ikke bestemt angive, hvor stor en Gaardsplads bør være 
for at en Forøgelse i hygiejnisk Henseende skal være overflødig, 
saa kan man dog sige, at de fleste af de Gaardspladser, der for 
Tiden anlægges, bør være større. 

Der er ogsaa andre Faktorer, der gør, at den hygiejniske 
Lovgivning ikke kan ordnes med et Slag. Sundhedsplejen har 
mange Modstandere, men den værste er Økonomien. Uden be- 
tydelige Pengeofre faar man ikke en god Sundhedstilstand i en 
stor By; og vel at mærke, der kræves Ofre ikke alene af det 
offentlige , men ogsaa af det private. Ganske vist kunde jo Stat 
eller Kommune holde den enkelte skadesløs, saaledes at ny Be- 
stemmelser i en Byggelov eller en Sundhedsvedtægt tillige blev 
en Slags Ekspropriationslov , men Omkostningerne herved vilde 
løbe saa enormt op, at det vilde vise sig uudførligt. Det er 
derfor interessant at se, hvorledes Justitsminister Nellemann under 
Debatten om denne Lov fra alle Sider fik Tilslutning til sin Ud- 
talelse om, at man maatte være overordentlig forsigtig med af 
hygiejniske Grunde at træde de private økonomiske Interesser for 
nær. Og skøndt man sikkert tør antage, at alle de mange Be- 
boelseslejligheder, der findes omkring i Kældrene i den gamle By, 
aarlig kræve mange Menneskeliv, saa blev der dog slaaet saa 
drabelige Slag for dem, at de stadig eksistere — til Menneske- 
slægtens Ødelæggelse. 

En anden Antagonist af Sundhedsplejen er de almindelige 
Frihedsideer; men det kan ikke nægtes, at den er lidt aflægs; 
den vovede sig derfor ogsaa meget lidt ud under Debatten. Vi 
leve jo i en Tid, hvor Socialismen mere og mere trænger frem; 
fra den ene Side under Form af Kateder- Socialisme, fra den 
anden Side som Socialdemokrati. Overfladisk set drager saa 
Sundhedsplejen Nytte deraf: men jeg er meget tilbøjelig til at 
tro, at Forholdet er det omvendte, at Sundhedsplejen har ydet 
sin store Skærv til at aabne Menneskenes Øjne for den Solidaritet, 
der eksisterer mellem dem, saaledes at det for en Del er Sund- 

hedsplejens Skyld, at Tidsaanden har faaet et Puf i socialistisk 
Retning. 

Den vigtigste Forandring i den ny Lov er, at den nærmere 
præciserer Begrebet Beboelsesrum. Den ældre Lov havde ganske 
vist nogle Bestemmelser om, hvordan Beboelsesrum skulde være 
indrettede, men den havde intet Kriterium for dem, saaledes, at 
naar Bygmesteren erklærede, at de ikke skulde være Beboelses- 
rum, kunde han indrette dem hvordan han vilde og siden dog 
bruge dem til Beboelse. 

Allerede i Regeringsforslaget findes Definitionen for Be- 
boelsesrum; der staar i § 40: »Ved Anvendelse af denne Lov 
behandles som Beboelsesrum ethvert Rum, der er forsynet med 
Ildsted eller indrettet til at opvarmes.« Denne Definition kan 
ganske vist ikke kaldes god, der er f. Eks. intet til Hinder for at 
indrette Sovekamre uden Kakkelovn, og paa den anden Side maa 
man indrømme, at Københavns Grundejerforening har Ret, naar 
den i en Adresse til* Rigsdagen gør opmærksom paa, at det vil 
være for strængt at kræve f. Eks. af Drivhuse, at de skal ind- 
rettes som Beboelsesrum fordi de have Varmeapparat. Men jeg 
tror, at man maa erklære den for den bedste, der kan findes; 
den har derfor ogsaa holdt sig gennem alle Behandlinger. De 
Mangler, der klæbe ved den, ere tilmed blevne betydelig formind- 
skede ved, at Folketingsudvalget fik indsat en Bestemmelse i § 40 
om, at der ved Sundhedsvedtægt skulde gives Bestemmelser om 
Forbud imod og Straf for at benytte til stadigt Natteophold for 
Mennesker Rum, der ikke lovligt ere indrettede som Beboelsesrum. 

I nøje Forbindelse hermed ere Fordringerne til Beboelses- 
rum skærpede. Den tidligere Bestemmelse om, at Højden skal 
være 4 Alen er bibeholdt, og der er føjet dertil, at Værelset 
skal være forsynet med Vinduer, der kunne aabnes udad mod 
det fri, samt at Gulvfladen ikke maa være mindre end 15 Kva- 
dratalen. Den sidste Bestemmelse blev foreslaaet af Folketingets 
Udvalg paa Foranledning udefra; den tager særlig Sigte paa 
Pigekamre. 

Hvad Kælderlejligheder angaar, er Bestemmelsen om, at 
deres Loft skal være 2 Alen over Fortoget skærpet til 2*/2 Alen; 
der er givet nogle Bestemmelser sigtende til at formindske Fugtig- 
heden og det er tilladt, at lade Lyskasser springe 15" frem i 

36* 

Gade (før var det kun 12"). Taglejlighederne have ogsaa nydt 
godt af ny Bestemmelser, særlig kan nævnes, at det forlanges, at 
Spærene skulle have pløjede Indskud. 

Nogle tilsyneladende smaa Forandringer have i hygiejnisk 
Henseende en ikke ringe Betydning. De gamle Kakkelovnsspjæld, 
der have været Skyld i saa utallige Kulforgiftninger, og som den 
gamle Byggelov desuagtet fordrede, have nu faaet deres Naade- 
stød; mærkelig nok var der under Forhandlingerne om denne 
Forandring en Del Usikkerhed; der kom Argumenter frem om, at 
Spjældene burde bibeholdes for at forhindre, at Skorstensild 
trængte ind i Kakkelovnen, idet vedkommende Taler rimeligvis i 
Øjeblikket ikke har erindret, at der hver Dag er Ildebrand i 
Kakkelovnen*). Fremdeles ere Køkkenvaskene for Fremtiden satte 
saaledes under Stadbygmesterens Kontrol, at man tør haabe, at 
der fra nu af kun bliver opsat co Vandlaase i Stedet for de hid- 
tidige Klokkevandlaase, der saa daarligt have forhindret, at Køkken- 
atmosfæren blev forurenet med Kloakluft. Endelig er det forbudt 
at forbinde flere Klosetkasser med samme Udsugningsrør, for at 
mulige epidemiske Sygdomme ikke skulle forplante sig fra en 
Etage til en anden. 

Der er altsaa for Sundhedsplejen ikke opnaaet saa lidt 
paa Beboelses-Spørgsmaalets Omraade, men den har sikkert ogsaa 
her sin største Appetit, saa det vil let gaa som med en vis 
Mand, at naar man giver ham en Finger, tager han hele Haanden. 

Ogsaa hvad den ydre Hygiejne angaar, er der sket nogle 
Forandringer; idet det blev vedtaget, at der for Fremtiden som 
Regel kun maa anlægges 30 Alen brede Gader (før var Minimums- 
breden 20 og 25 Alen for den indre og ydre By); samtidig er det 
tilladt under visse Omstændigheder (naar der kun bygges 3 Etager) 
at formindske Gaardarealerne ret betydelig. Den første Bestemmelse 
er i økonomisk Henseende et betydeligt Offer, det overbeviser 
man sig bedst om ved at iagttage de mange ny Gader og Veje, 
hvis Anlæggelse pludselig er begyndt, for at de kunne falde ind 
under de gamle Bestemmelser. Til Gengæld vil Bestemmelsen faa 
ikke ringe hygiejnisk Betydning. Det almindelige Argument for 
stor Gadebrede er, naar man ser bort fra Færdselens Krav, at 



*) Det var ønskeligt, om Københavns Sundhedskommission heraf vilde tage 
Anledning til at forbyde Salget af de Varmenecessaires, der have saa- 
danne Spjæld. 

en bred Gade er i Stand til at forsyne de omboende med friskere 
Luft og bedre Lys, og berpaa ligger der selvfølgelig en afgørende 
Vægt, men jeg tror, at det kunde være rimeligt at trække et Par andre 
Argumenter lidt mere i Forgrunden; dels bliver i en bred Gade 
Støjen af Trafiken betydelig formindsket, dels er en bred Gade 
lettere at passere, uden at man skal have sin Opmærksomhed 
alle Vegne; den Iagttagelse, at de nervøse Sygdomme mere og 
mere tage Overhaand i de store Byer, begrunder fuldstændig 
denne Opfattelse. 

Heraf følger ogsaa, at man ikke tør stille de Fordringer til 
Gaardenes Areal som til Gadens; men paa den anden Side maa 
det erindres, at vore Gaarde omtrent have samme Udstrækning 
til alle Sider (de ligne store Brønde), saaledes at Vinden ikke kan 
gennemfeje dem som Gaderne; det maa derfor sikkert beklages, 
at der er gjort Attentat paa Gaardenes Størrelse. 

Til Slutning kan nævnes, at Københavns Stadslæge er 
blevet fast Medlem af Bygningskommissionen ; dette angiver tydelig 
hvad Vej man ønsker at gaa. 

J. Rump, 
Ingeniør. 

Det var altsaa en Enkeltmands uforbeholdne Ord, der gav 
Stødet til Stændertiden 1 ) her hjemme. Ganske vist, Tidsforholdene 
var gunstige for Lornsen, men uden hans energiske Indgriben er 
det dog mer end sandsynligt, at de svage Efterdønninger, der naaede 
Danmark, ikke havde ført os et eneste Skridt fremad. Og at det 
væsentlig var Frygt for, at den dristige Landfoged mulig havde 
Revolutionen bag sig, der bevægede Frederik VI til at efter- 
komme nogle af Tidens Krav, det er en Anskuelse, som ikke 
alene deles af Slesvig-Holstenere. Her skal saaledes anføres et 
Par Vidnesbyrd af Mænd, som ikke kan vrages: 

J. P. Mynster: »Da Frederik den Sjette ansaa sig nød- 
saget og forpligtet til i Holsten at indføre raadgivende Provinsial- 
stænder, besluttede han, som han selv sagde, at give de øvrige 
Dele af sit Rige det samme, inden de forlangte det.c 

A. F. Tscherniøg: »Vi skylder alle særdeles meget til de 
Mænd i Holsten, som først og kraftigen traadte frem for den gode 
Sag; de satte i Bevægelse det eneste Motiv, som virker her, 
Frygtenc 

Laurids Skau: »Regeringen var imidlertid ved den Be- 
vægelse, som dels var en Følge af den franske Revolution, dels 
af det Lorensenske Skrift, bleven opskræmmet af Absolutismens 
lange Dvale. Den turde ikke undlade at gøre noget for at 
tilfredsstille de stedse mere højrøstede Fordringer, og saaledes 
udkom da den almindelige Lov af 28de Maj 1831. c 

A. D. Jørgensen: »Lomsens Skrift fremkaldte en hel 
Literatur af Stridsskrifter i alle mulige Retninger ; men den vigtigste 
og nærmeste Følge af det var dog den, at Kongen under Trykket 
af den fremkaldte Stemning lovede at indføre en Stænderforfatning 
efter prøjsisk Mønster.c 



l ) De københavnske liberale begyndte først at røre sig, efter at ,Den danske 
Statstidende* i Januar 1831 bavde bebudet en Stænderforfatning. Halv- 
tredje Maaned efter Lornsens Optræden mødte den første Mand, Libe- 
ralismens anerkendte Pennefører, Prof. David, med nogle svævende 
„politiske Betragtninger. 44 

Vandt Lornsens Skrift end ikke Indpas i de brede Lag, det 
afstedkom dog en Del Bevægelse: 

Det fandt ikke alene Genklang hos indflydelsesrige Holstenere 
og Sydslesvigere, men det slog ogsaa an hos det .nordslesvigske 
Demokratis betydeligste Personlighed, Peter Hjort Lorenzen 1 ). 
Og det maatte være saa paa en Tid, da Nationalitetsspørgsmaalet 
stod uklart for de fleste, medens man daglig følte det bestaaende 
Herredømmes Tryk. De nordslesvigske Bønders og Borgeres 
Optræden i Trediverne var overhovedet ikke, alene eller væsentligst, 
som man saa ofte ensidig har hæftet Blikket paa, rettet mod 
Tyskheden. Det var fra Begyndelsen af ikke saa meget Dansk, 
der stod overfor Tysk, som det var Demokratiet, der rejste sig 
mod Aristokratiets og Bureaukratiets Vælde. 

Prinserne af Augustenborg, Ridderne og Prælaterne, 
søgte at indsmigre sig hos Kongen ved skarpt at fordømme »Dema- 
gogers; Flyveskrifter udgaves, henved 40 i Tallet, de fleste mod, 
vel et halvt Dusin for Lornsen. Fælles for den Gruppe af For- 
fattere, der tog Parti for den arresterede Landfoged, er en sjælden 
Ævne til at lade en, ofte stærkt udpræget Liberalisme gaa Haand 
i Haand med sødladen Royalisme. Og det er betegnende, at 
ingen af Lornsens Venner og Tilhængere havde Mod til aaben- 
lyst og uforbeholdent at vedkende sig hans Anskuelser og tage 
ham i Forsvar. Beseler, Michelsen og Wulfke dækker sig 
bag Anonymitetens Maske; Binzers, Bremers og Klenzes 
Tilslutning er af en saa valen Natur, at den vanskelig kunde 
vække Enevoldskongens Mishag. I et Brev til Rathjen af 27de 
Maj 1831 ironiserer Dahlmann — fra 1829 af Professor i Gøt- 
tingen — ogsaa over Kielernes heldige Ævne til at forene deres 
»profitable Kærlighed til Hs. Majestæt med den mest brændende 
Liberalisme.« 

Blandt de slesvig-holstenske liberale fandtes overhovedet 
kun en Mand, men han sad godt forvaret i Rendsborg Fæstning — 
han hed Uwe Lornsen. 

Hvor rodfæstet Datidens Royalisme var, kan ses af en Om- 
tale, der bliver Kongen til Del i »Kieler-CorrespondenzblatU for 
25de Novbr. 1830. I Anledning af, at nogle mindre Skovdefrauda- 
tioner og Tyverier var blevne opdagede, flyder nemlig fra selve 
Theodor Olshausens Pen følgende svulstige Tirade: 



') Jfr. Laurids Skau: »Peter Hjort Lorenzen". Kbhvn. 1865. 

— »Hvor mange Mangler og Misbrug i Bestyrelsen af de 
offentlige Ejendomme vilde ikke snart forsvinde fra Grunden af, 
dersom vi kunde tildele vor dyrebare, hans Undersaatters Kærlig- 
hed saa værdige, Konge Allestedsnærværelse, ligesom vi nedbede 
Udødelighed over ham. c 

Og denne Udtalelse findes ikke i et Regeringsblad, men i 
et »liberaltc Organ faa Dage efter, at den »dyrebaret Konge havde 
ladet den liberale Bevægelses Leder fængsle. 

I Sandhed! U\ye Lornsen var langt forud for sin servile 
Samtid, men netop derfor rykkede han sin Tid et Skridt fremad. 

Under sin agiterende Virksomhed i Kiel havde Lomsen et 
Par Samtaler med Dr. Chr. Paulsen, den Gang juridisk Professor 
ved Universitetet. Paulsen indlod sig ikke nærmere, fordi Sagen 
nu for Tiden var ham »ubehagelig af Hensyn til vor gode Konges 
Personlighedc , og indvendte dernæst — hvad der har større Betyd- 
ning — , at Lornsen »aldeles ikke havde agtet Slesvigs og Holstens 
forskellige Forhold: at Kongen af Danmark aldrig kunde tilstede 
Slesvigs Adskillelse fra Danmark og Sammensmeltning med Holstenc 

Indtog Prof. Christian Paulsen en Særstilling blandt Kiels 
Universitetslærere, saa gælder det ikke i mindre Grad om hans 
Skrift: »Ueber Volksthumlichkeit und Staatsrecht des Herzogthums 
Schleswig; nebst Blicken auf den ganzen Dånischen Staat«. Kiel. 
1832. (64 Pag.). 

Ligesom Lornsens Agitationsrejse afbrødes ved flensborgske 
Borgeres Modstand, saaledes stammer det vægtigste Indlæg, der 
under Pjecestriden fremkom paa dansk Side, fra en Flensborger. 
Og det er glædeligt, at det var saa. I Aarhundreder har Slesvig 
været Valplads for stridende Kræfter; den ene higende mod Nord, 
den anden dragende mod Syd. Under den daværende Kamp 
maatte ogsaa den dansk-slesvigske Folkeaand være repræsenteret. 

Christian Paulsen og Uwe Lornsen var Mænd med levende 
Nationalfølelse, og det maa hævdes, at Friserens Begejstring for 
Tysklands Enhed var lige saa berettiget og naturlig, som Flens- 
borgerens Kærlighed til Danmark. I den Henseende var de 
Ligemænd; for øvrigt højst forskellige. 

Var Paulsen end ikke saa kraftig en Naturbegavelse, til 
Gengæld var hans videnskabelige Grundlag af solidere, bedre 
sammenarbejdet Stof. Var hans jævne, usammensatte Personlig- 
hed ikke saa imponerende, den gjorde ikke et mindre vederhæftigt 
Indtryk. Tvært imod! Og medfødt Upartiskhed frelste ham fra at 

begaa de iøjnefaldende Overgreb, hvori Friseren har gjort sig 
skyldig. Men i ét rager Lornsen frem. Han var opfyldt af den 
intensive Frihedskærlighed, der kun behøver en Gnist for straks 
at slaa ud i lys Lue; han lod sig ikke hæmme af traditionelle 
Fordomme og forældet Kongepietet 

Var Paulsen den besindige Reformven, saa var Lornsen i 
sit Inderste en Revolutionens Mand *) ; revolutionært var hans 
Skrift og hele Optræden, skøndt han strængt holdt sig indenfor 
Lovens Grænser, afset fra en ubetydelig, Embedsforseelse. Men 
der er Tider, hvor et Brud med Fortiden er en Nødvendighed. 
Derfor blev det Lornsen, ikke Paulsen, der førte an i Julirevolu- 
tionens Aar. 

Sjælden Fordomsfrihed og stor Sandhedskærlighed præger 
det Skrift, hvormed Paulsen slog til Lyd for det dansk-slesvigske 
Folkesprog. Som faa var han egnet til at indtage en forsonende 
Stilling under de nationale Brydninger, der sønderrev den danske 
Stat. Født i Flensborg, nær den Sproglinje, der i dette Aar- 
h undrede har tvedelt Slesvig, den Dag i Dag skiller Dansk fra 
Tysk, besad han Mellemslesvigerens Sympati for og Kendskab til 
begge Sprog. Et grundigt videnskabeligt Studium i Forening med 
den indfødtes Lokalkundskab satte ham i Stand til, som ingen 
anden, at afstikke Sprogkampens omtvistede Grænser og fælde 
Dom i den statsretlige Proces. Paa tyske Skoler og ved Tysk- 
lands Universiteter — i Schnepfenthal, Gotha og Lubeck; i Got- 
tingen, Berlin, Heidelberg og Kiel — havde han fuld af Deltagelse 
gennemlevet det kortvarige Opsving, som Frihedsaanden tog i de 
første Aaringer efter »Restaurationskrigenc ; ti Aar af sin Ungdom 
havde han tilbragt mellem Tyskere. Han kendte og skattede 
tysk Aandsliv, men Kærligheden til dansk Sprog og Literatur, til 
den danske Stat og det danske Folk, havde han bevaret usvækket. 
Som G5ttinger-Student var »hans danske Tale ikke flydende; men 
som Fædreland nævnede han kun Danmark.« Og da han havde 
afsluttet sit Fagstudium ved Københavns Universitet, var han klar 
over sit Fremtidsmaal : Paa den ene Side Hævdelse af Holstens 



') I Breve fra 1832 erklærer han saaledes, at han føler sig beslægtet med 
den yngre Slægts Aand, der er „ afgjort revolutionær og rettet paa det 
Hele*, og han tilføjer: „I hvilket af Verdens Lande har Friheden nogen- 
sinde slaat Rødder, uden at Jordbunden forinden er bleven gødet med 
en Landregn af Blod*? 

og Slesvigs forskellige Stilling nationalt og statsretligt, paa den 
anden Side Mægling mellem de beslægtede Folk. 

Paulsen tog sit Udgangspunkt fra Lornsens Udtalelse om, 
at de foreslaaede Forfatningsreformer vilde hæve »Slesvigholsten 
til Tysklands mest blomstrende Provinsc, og nedlagde Protest 
mod denne Opfattelse, for saa vidt angaar Slesvigs nationale og 
statsretlige Stilliftg. 

Han paa viste med uigendrivelige Talstørrelser, at af Sles- 
vigs 330,000 Indvaanere talte endnu 185,000 Dansk, men af disse 
havde kun 110,000 dansk Kirke- og Skolesprog. Forholdet var 
selv i den dansktalende Del blevet saaledes, at de dannede talte 
Tysk, Almuen Dansk; i Byerne var Tysk fremherskende, paa Landet 
Dansk; delvis — og endda kun i Landsbyskolerne — var dansk 
Kirke- og Skolesprog bibeholdt; i alle Borger- og Latinskoler 
lededes Undervisningen paa Tysk; Slesvigs Universitet laa i Kiel; 
i hele Slesvig herskede tysk Rets- og Øvrighedssprog. I jævne, 
maadeholdne Udtryk skildrer han, hvorledes ukloge og tysk- 
sindede Regeringer havde overgivet dette oprindelig danske Land 
til holstenske Adels- og Embedsmænd, hvorledes lidt efter lidt 
løsnedes de Baand, der knyttede Slesvig til Danmark, hvorledes 
alt var gaaet ud paa at forbinde Slesvig med Holsten, skille det 
fra Danmark. 

Vel var han klar over, at den dansk-slesvigske National- 
følelse den Gang ikke var stærkt udpræget, men lige saa sikker 
var han paa, at den kun slumrede, ikke var uddød. Derfor søgte 
han at vække sine Landsmænd, idet han mindede dem om, at 
det Folk, som helt opgiver sine Fædres Sprog for et fremmed, 
sønderriver sin inderste Livstraad: Fortidens Viser og Sagn for- 
stummer; selv Fædrelandet bliver paa en vis Maade fremmed for 
et saadant Folk. 

Han advarede mod at slaa sig til Ro med, at det danske 
Folkesprog i Løbet af 500 Aar kun langsomt var veget tilbage 
for det tyske. Der var Tegn, som tydede paa, at Fortyskningen 
vilde gribe hurtigere om sig i dette Aarhundrede. Med et Frem- 
syn, der skyldtes grundigt Lokalkendskab, spaaede han Angelns 
snarlige Fortyskning, men stolede dog paa, at det danske Folke- 
sprog ikke vilde lade sig drive ud af den faste Stilling langs 
Flensborgfjordens Bred. 

Fra Folket vendte han sig til Regeringen med yderst 
moderate Reformforslag. 

Ligesom Paulsen misbilligede Frederik VTs Daniserings- 
planer i Aarhundredets Begyndelse, saaledes var han en bestemt 
Modstander af ethvert Forsøg paa ved Tvangsforanstaltninger 
at fortrænge det tyske Sprog i det sydlige Slesvig. Og ved- 
rørende det dansktalende Mellemslesvig med tysk Kirke- og Skole- 
sprog mente han, at man burde indskrænke sig til at lade Skol- 
erne meddele Undervisning ogsaa i Dansk, men for øvrigt indtil 
videre lade alt blive ved det gamle. 

— »Selv der, hvor Dansk endnu lever i Folkemunde, bør 
det offentlige Sprog , i det mindste endnu længe, vedblive at være 
Tysk, fordi Befolkningen, som Følge af den tidligere Ordning, kun 
paa Tysk har lært at forstaa og udtrykke alle højere Religions- 
og Retsbegreber, c 

For Nordslesvigs Vedkommende, hvor dansk Kirke- og 
Skolesprog endnu havde holdt sig, stillede han derimod gennem- 
gribende Forslag om Indførelsen af dansk Rets- og Øvrigheds- 
sprog, ligesom han ogsaa formente, at Dansk burde være det al- 
mindelige Undervisningssprog i Haderslevs, Aabenraas og Sønder- 
borgs Realskoler. 

Derpaa gik han over til en nærmere Paavisning af Slesvigs 
statsretlige Stilling. 

Kort og klart hævdede han, at Forbindelsen mellem Slesvig 
og Danmark var af tinglig Natur; som gammelt Lensland var 
Slesvig knyttet til Kongeriget ved en Realunion. Derfor kunde 
det aldrig adskilles fra den danske Krone, skøndt den historiske 
Udvikling havde ført med sig, at en administrativ Inkorpora- 
tion ikke havde fundet Sted. Arvefølgespørgsmaalet , der den 
Gang ingen Aktualitet besad, strejfede ban uden at udtale nogen 
bestemt Mening, ligesom han ikke gik nøjere ind paa Forfatnings- 
sagen. Det bør dog fremhæves, at han anbefaler særskilte Land- 
dage for hvert af Hertugdømmerne: Kun derved kan den dansk- 
slesvigske Folkeejendommelighed komme til sin Ret. 

Hvorledes modtoges denne upartiske Fremstilling? 

Gennemgaaende med Uvilje eller Ligegyldighed, og det 
baade fra tysk og dansk Side: Slesvig-Holstenerne undgik, saa 
vidt muligt, at omtale dette for dem saa ubelejlige Skrift, og 
denne Trafik har de fulgt lige op til Nutiden 1 ); det varede 5 — 6 

') Det er saaledes karakteristisk, at Lornsens Biograf (Karl Jansen 
„Uwe Jens Lornsen", Kiel 1872) i sin for øvrigt fortjænstfulde og paa 

Aar, inden man i Kongeriget — saa vel i liberale som i kon- 
servative Kredse — fandt Anledning til at værdige Paulsens Re- 
formtanker Opmærksomhed. Og hvorledes hans Forslag blev op- 
tagne i de højere og allerhøjeste Regeringskredse, ja, derom 
vidner de ulykkesvangre Anordninger af 15de Maj 1834. 

Frederik VI godkendte nemlig i væsentlige Punkter Lorn- 
sens Krav paa Hertugdømmernes indbyrdes Forbindelse og Sær- 
stilling overfor Kongeriget. Virkningen af disse Misgreb kunde 
dog til Dels være bleven ophævet, dersom Valgloven havde hvilet 
paa et bredere Grundlag, men heller ikke i den Henseende forstod 
Enevoldskongen sin Tid. Han mente, at Tronen skulde søge sin 
bedste Støtte hos Adelsar istokrati et og Embedspartiet, havde ikke 
Blikket aabent for, at dansk Kongedømme og dansk National- 
itet har sine troeste Tilhængere blandt Bønder og Smaaborgere. 
Som Følge heraf besatte det tyske Element tre Fjærdedele af 
Pladserne i den slesvigske Stænderforsamling, skøndt over Halv- 
delen af Slesvigs Befolkning var dansktalende. Den Gang, som 
senere, droges de slesvigske Godsejere, Embedsmænd og Købmænd 
mod Syd, til de holstenske Herregaarde, Kieler-Universitetet og 
Hamborger-Børsen. 

Under hele den Bevægelse, som Lornsens Skrift afstedkom, 
sad Ophavsmanden dertil fængslet; den 31te Maj 1831 faldt 
Dommen 1 ), der ikendte for Ret, at Kancelliraad Uwe Jens Lorn- 
sen, i Betragtning af, at han har sveget de ham som Embeds- 
mand paaliggende Pligter, formedelst dette hans Forhold, der 
udsatte den offentlige Rolighed for Fare, bør have sit Embede 
som Landfoged paa Sylt forbrudt og straffes med et Aars Fæst- 
inngsarrest af første Grad. c 

Uforholdsmæssig haard kan den vel ikke kaldes, naar 
Hensyn tages til Tiden, specielt den Stilling, Embedsmanden 
i Følge den aflagte Homagial-Ed indtog overfor »det konge- 
lige absolute dominium og Arvesuveræneteten.c I hvert Fald 
var det hverken klogt eller humant, at Kongen — efter under 



flere Punkter upartiske Skildring ikke med et eneste Ord berører Paulsens 
Skrift Denne Forglemmelse er saa meget mærkeligere, som Jansen 
ellers omtaler alle Flyveskrifterne, naar undtages et vigtigt Indlæg af 
Falck (N. Falck : „Handbuch des Schleswig-Holsteinischen Privatrechts. II, 
Altona 1831.* Fortalen, dateret Kiel 20. April 1831, S. IX ff.) samt et 
Par ubetydelige danske Pjecer. 
») Jfr. „Den Danske Statstidende« Aarg. 1831. Nr. 93. 

28de Maj 1831 delvis at have anerkendt det berettigede i 
Lornsens Krav — - undlod at benaade den Mand, hvis bestemte 
Ord havde klaret hans Blik for, at der var Anledning til »at 
knytte de Baand desto fastere, der forener Kongedømmet med 
Folket, saa og bidrager til Almenaands Oplivelse c 

Som tidligere berørt, var Lornsens Helbred nedbrudt før 
Fængslingen; en rent forbigaaende Sundhedsperiode havde givet 
ham Kraft til at optræde handlende, men det var kun et Øjebliks 
Opblussen. Snart plages han atter af Lidelser, virkelige og ind- 
bildte; Tungsindet tiltager, nærmer sig Sindssyge. Sangvinske 
Forhaabninger veksler med stille Fortvivlelse, alt efter som det 
gaar op eller ned. Gennem talrige efterladte Breve 1 ) faar man 
et klart Indblik i hans ulykkelige Sjælstilstand: Bitter i Sind, 
som han er, fælder han skaanselsløse, ofte uretfærdige Domme 
over Meningsfæller og Modstandere i Flæng, paaskønner ikke 
altid de trofaste Venner, hvis Pung stod ham aaben. 

Han er en syg, til Tider sindssyg Mand! 

Under disse Forhold — afskaaren fra befrugtende Omgang 
med Mænd af forskellige Anskuelser, uden Kendskab til den 
nordslesvigske Befolknings Ønsker og Sympatier, — hengiver han 
sig til forceret Studium. Den ene Bogpakke efter den anden til- 
sendes ham: Datidens Blade og Pjecer, Fortidens Kildeskrifter og 
Pamfleter. Blandt meget andet har han naturligvis ogsaa faaet 
fat i Paulsens foran omtalte Bog; denne Virkelighedsskildring har 
sikkert grebet ham, hans Retfærdighedsfølelse er bleven vakt. I 
hvert Fald findes i et Brev 1 ) af 20de December 1832, altsaa 
skrevet efter Udgivelsen af Paulsens Skrift, følgende mærkelige 
Udtalelse: 

»— — Men Enighed er kun tænkelig ved at an- 
erkende om ikke den fulde historiske, saa dog den 
naturlige Ret; — det kunde komme dertil, at vi af- 
traadte Amterne Haderslev, Løgumkloster og Aa- 
benraa.« 

Det er første 8 ) Gang, at Spørgsmaalet om en national 
Deling af Slesvig dukker frem. 

J ) Disse Breve, der findes i Karl Jansens Bog, er uheldigvis ikke altid 

meddelte in extenso. 
') Dette Brev er uheldigvis kun meddelt i Uddrag. 

3 ) Næste Gang er det Assessor With, der i den nørrejyske Stænderforsamling 
(12te Juni 1838) foreslaar „at forene den dansktalende Del af Slesvig 

Værd at lægge Mærke til er, at Lornsen, der i sit Flyve- 
skrift og i Breve 1 ), skrevne før Paulsens Indlæg, mener, at et 
Slesvigholsten kan opbygges paa Grundlag af Nationalitetsprincipet 
alene, han skifter Mening efter at Paulsen er fremtraadt. Nu 
maa han indrømme, at Nordslesvigerne har en naturlig Ret 
til at være danske, om han end sætter Grænselinjen for højt 
mod Nord. 

Men saa sker det, at Lornsen, der oprindelig hævdede det 
19de Aarhundredes Nationalitetsidé , ender som Forfægter af 
middelalderlige »Landesrechte.c 

Den 1ste Juni 1832 havde han udstaaet sin Straf, og han 
tilbragte derpaa et Aarstid i sin Fødeegn. 

Ligesom han tidligere med Eftertryk havde modsat sig et- 
hvert Forsøg paa at blive benaadet, saaledes tilbageviser han 
ogsaa nu med Foragt de lokkende Tilbud, der underhaanden 
gøres ham fra Regeringens Side. Han kunde ikke tænke sig, at 
han nogensinde skulde bekvemme sig til »paa ægte dansk Vis 
(auf åcht dåniscbem Fuss) at gaa til Udlandet som pensjoneret 
Demagog.c 

I den første Tid efter Hjemkomsten til Sylt synes det, som 
om Lornsen i fuldt Maal har nydt det Friluftsliv, han havde 
savnet saa haardt paa Friederichsort og i Rendsborg. Der be- 
rettes om milelange Fodture hen ad den langstrakte 0; med 
Barndomskammerater drog han som i gamle Dage ud paa Fiske- 
fangst; uden Forbehold hengav han sig til det selskabelige Livs 
Glæder. Men saa fulgte Tungsindets Timer, nedtrykt og bøjet 

med Jylland, den tysktalende med Holsten*; saa kommer Nyholsteneren 
Th. Olshausen, der i sit bekendte Brev (22 Juni 1839) til Peter Hjort 
Lorenzen tager Ordet for en Deling af Slesvig; et Aarti efter — 31 le 
Marts 1848 — erklærer den provisoriske Regering med Prins Frie- 
derich af Noer i Spidsen, at det vil respektere det nordlige Slesvigs 
Nationalitet, og i April s. A. slutter de slesvigholstenske Stænder- 
deputerede sig til denne Udtalelse; i Sommeren 1848 kæmper Marts- 
ministeriet (fornemlig Monrad og Knuth) for Slesvigs Deling, men 
Kongen og Folket holder fast ved Ejdergrænsen ; som Medlem af No- 
vemberministeriet søger Madvig at hidføre en Løsning af Strids- 
spørgsmaalet. Alt var forgæves — Ejderpolitiken vandt sine Pyrrhus- 
sejre! 

! ) Jfr. saaledes et Brev fra Juni 1881: „— — Jeg nærer unægtelig den 
Anskuelse, at, selv om Historien havde leveret et modsat Resultat, saa 
vilde alligevel vore Krav ikke være mindre velbegrundede, da de 
fremgaar af Sagens Natur.* 

trak han sig tilbage under ensom Grublen. Ved Nattetid van- 
drede han hen over Hederne for at efterspore Brøddehoogspøg- 
elsets gaadefulde Fremtoning eller fordybede sig i de menneske- 
tomme Klitter; timevis kunde han sidde paa »Røde-Klintc's (senere 
kaldet »Uwebjærgc) Højder hensunken i melankolske Betragtninger. 

Tilsyneladende er han bestemt paa snart at tage til Kiel 
for at deltage i den Kamp, han selv havde rejst, men Dag efter 
Dag, Maaned efter Maaned, udsætter han sin Afrejse. Utilfreds 
med alt, fortvivlet over de legemlige og sjælelige Lidelser, der 
svækkede hans Handlekraft, rejser han pludselig i Oktober 1833 
til Troperne for der at søge Helbredelse. 

Han fandt den ikke! 

I 3 — 4 Aar varede Lornsens frivillige Landflygtighed, fra 
December 1833 til April 1837 boede han i Brasilien, ved Rio Janeiros 
Havn og inde mellem Orgelbjærgene; til Tider var en frigiven 
Neger hans eneste Omgang. Den 10de Juli 1837 lander han i 
Marseille; under et Par Maaneders Ophold i Vaulnavay lægger 
han den sidste Haand paa et større Værk. 1 Midten af September 
kommer han til Genf lidende af Feber og Blodspytning, i den 
mørkeste Sindsstemning. 

Under mer eller mindre sindssyge Grublerier henslæber 
han Resten af sin Levetid. Han, der fra Ungdommen af havde 
tænkt frit, omsnæres af religjøse Anfægtelser. Atter og atter 
paatrænger sig Tanken om Selvmord, men først efter en haard 
Strid griber han til dette Befrielsesmiddcl. Om hans sjælelige 
Tilstand i de sidste to Maaneder vides for øvrigt aldeles intet. 
Men hans sidste Handling var i fuld Overensstemmelse med For- 
fædrenes Valgsprog: »Lewer duad us Slaw!« 

Den 13de Februar 1838 fandtes hans Lig ved 
Genfersøens Bred; Pulsaaren var overskaaren, i Brystet 
sad en Pistolkugle. 

Først flere Aar efter fik hans slesvigholstenske Menings- 
fæller Lejlighed til at udgive den Bog, som han selv ansaa for 
sin Hovedgerning, dette Arbejde, som han havde paabegyndt i 
Rendsborgs Fangehuller og paa Sylt, fortsat under Tropernes 
Sol, fuldendt paa Atlanterhavet og i Sydfrankrig. 

Lornsens efterladte Skrift 1 ) bestaar af en Række løst for- 
bundne, historiske og politiske Afhandlinger. Deri opføres et 

J ) „Die Unions- Verfassung Dcinemarks und Schleswighotstéintf* ; eine ge- 
schichtlich staatsrechtliche und politisene Erorterung von Uwe Lornsen. 

»Grossherzogthum Nordelbingenc paa »historiske Jordbund, d: paa 
Grundlag af ældgamle, skimlede, ugyldige og længst ophævede 
Dokumenter, som den saakaldte „Constitutio Waldemari* af 1326, 
Kristian I's Haandfæstninger af 1460, Ridderskabets Stands- 
privilegier osv. — Hovedsætningerne gaar ud paa, at Hertug- 
dømmerne Slesvig og Holsten danner en selvstændig og udelelig 
Stat, at Mandsstaramen er udelukkende arveberettiget i Hertug- 
dømmerne, at Hertugdømmerne har et retligt Krav paa fælles 
repræsentativ Forfatning med Skattebevillingsret, at Hertug- 
dømmerne kun ved en Personalunion skal knyttes til Danmark. 

Efter et syvaarigt Studium, ofte afbrudt af Sygdom, fuld- 
endtes Bogen, men det var ikke noget helstøbt Værk. Tvært imod ! 
Og det erkendes af alle, af tyske som at danske Videnskabsmænd. 
Den er tungt skreven, ubehjælpsomt sammenarbejdet; indeholder 
intet nyt og har ringe videnskabeligt 1 ) Værd; har kun haft en 
fuldstændig underordnet og rent forbigaaende politisk Betydning. 
Et enkelt historisk Parti læses dog med Interesse — ikke mindst 
som Bidrag til Forstaaelse af Lornsens oprindelig djærve og 
aabne Personlighed — , og af nogle udførlige Forfatningsudkast 
fremgaar det, at han under Landflygtigheden havde bevaret sin 
Ungdomskærlighed til borgerlig og politisk Frihed. I Modsætning 
til andre tyske »liberale« kræver han en udstrakt Presse- og 
Religjonsfrihed, vil f. Eks., at Jøder skal have alle en Statsborgers 
Rettigheder. Ogsaa paa dette Punkt er der en principiel Forskel 
mellem Lornsen og hans Forgænger, Dahlmann, der i 1832 paa 
den hannoveranske Landdag udtalte, at de kristnes religiøse 
Overbevisning vilde krænkes, naar Jøder blev deputerede, samt 



Nach des Verfassers Tod herausgegeben von Dr. Georg Bese ler.* 
Jena 1841. (524 Pag). 
') Lornsen synes for øvrigt selv at betragte sit Skrift som et advokat- 
orisk Indlæg. Han siger saaledes i „Die Unions verf assung* , S. 381, 
bl. a. følgende med Henblik paa Falck: 

— „Ligesom det i civile Retsspørgsmaal er Sagførerens Pligt 
selv om han personlig synes, at Modpartens Indvendinger er begrundede, 
at forsvare sin Parts Sag, saa længe der frembyder sig en eneste Side, 
fra hvilken disse kan blive angrebne og hine forfægtede, men ikke at 
gøre Modparten Indrømmelser efter en personlig Opfattelse af, hvad der 
i Stridsspørgsmaalet er sandt og ret; saaledes kan et Land ogsaa 
vente af sine Rettigheders Forsvarer, at han gør den yderste Brug af 
alle sig frembydende Forsvarsmidler, inden han paa et eneste Punkt 
opgiver Landsretten.* 

ivrede mod, at Jøderne erholdt samme uindskrænkede Ret til 
Køb og Salg af faste Ejendomme som andre Borgere 1 ). 

For Nordslesvigernes naturlige Ret er der ikke Plads i 
»Die Unionsverfassung.« 

Kort sagt, det viser sig klart, at Lornsen hverken var 
Videnskabsmand eller sad inde med Overflod paa originale Tanker. 
Han var et administrativt Talent, ejede Politikerens praktiske 
Blik, og saa havde han i det afgørende Øjeblik Mod til at gribe 
handlende ind. Derfor er et Dusin Sider hans Hovedværk, ja' 
hans eneste Gerning. Ti hvad Vægt kan der lægges paa de 
Anskuelser f den syge, til Tider sindssyge, Mand tilegnede sig * 
senere, afskaaren som han var fra Deltagelse i Datidens politiske 
Liv, ukendt med den nordslesvigske Befolknings national-demo- 
kratiske Opvaagnen, udsat for Paavirkning af en ensidig Literatur, 
af ensidige Vennebreve? Men det er sørgeligt, at den Mand, paa 
hvem man, da han stod i sin Manddomskraft, uden Overvurdering 
kunde anvende det gammelfrisiske Ord: »Rum Hart, klar Kim- 
mingc 1 ) — , at han, der mente sig at være Nationalitetsideens 
Forkæmper, skulde lade sig besnære af Adelsadvokaten Dahl- 
manns spidsfindige Indlæg. Derved satte han en Plet paa de 
frihedsstolte Frisers blanke Vaabenmærke: »Ret for alle, Uret 
for ingenc, og han brød med sin egen Fortid. 

I 1830 erklærede Lornsen overfor Paulsen: »Gamle hi- 
storiske Forhold vedrører os ikke; vi vil det nu saa; hver Tid 
skal danne sin egen Tilstand, c Et Aarti efter er det Menings- 
fællen fra 1830, Theodor Olshausen, der bebrejder Lornsen, at 
han i »Die Unionsverfassungc har gjort Nutidens Krav paa en 
Forfatning afhængigt af forældede »Landesrechtec , af Ridder- 
skabets Tilslutning, at han ikke har taget Hensyn til den dansk- 
slesvigske Nationalitet. 

Et slaaende Bevis for Lornsens Ændren af Anskuelser og 
Mangel paa politisk Fasthed! 

Det er for øvrigt ret mærkeligt, at danske Politikere og 
Historikere synes at have overset Væsensforskellen mellem Pjecen 
fra 1830 og Bogen fra 1841. Madvig 8 ) f. Eks. gør sig skyldig 
i en fuldstændig Sammenblanden af disse Skrifter, naar han er- 

*) Jfr. A. Springer: „F. G. Dahlmann.« I. S. 358. 
*) „Stort Hjærte, klar Horizont.« 

*) J. N. Madvig: „Den nationale Politik og det danske Monarchi* Kø- 
benhavn 1865. 

Tilskueren. 1888. 37 



Digitized by Google 



558 



Uwe Jens Lornsen. 



klærer: »Det gaar ikke an... at glemme, at U. Lornsen i 1830 
under jublende Bifald i Holsten, en Del af Slesvig og vidt og 
bredt i Tyskland, proklamerede, at, naar Frederik den Tredjes 
Mandsstamme uddøde (hvad der indtraf 15de Novbr. 1863), vilde 
Slesvig-Holsten være en fra Danmark adskilt Stat med sin efter 
en særlig Arvefølge indtrædende Regent. Paastanden om Ad- 
skillelse var ubetinget uden Hensyn til denne eller hin Form af 
det den Gang endnu af en absolut Konge beherskede danske 
Monarki.« — Afset fra, at Flyveskriftet vakte ringe Opmærksom- 
hed i Tyskland, vandt alt andet end udelt Bifald i Holsten, skal 
det her atter slaas fast, at Lornsen i 1830 ikke berørte Arve- 
følgespørgsmaalet med et eneste Ord, ikke nævnede »Adskillelse«, 
men tvært imod udtrykkelig pointerede, at Slesvigholsten fremdeles 
skulde have Konge fælles med Danmark. 



Lornsens tragiske Endeligt vakte Deltagelse hos alle, Menings- 
fæller og Modstandere. 

Sentimentale Slesvigholstenere har betegnet Lornsen som 
Slesvigholstens første Martyr 1 ); sandere og mere menneskeligt er 
han bleven opfattet af Georg Beseler, der siger: »Saa faldt 
han, et Offer for sin egen Natur«. 

»Kjøbenhavnsposten« — den Gang redigeret af J. F. Gjød- 
vad — fremhæver hans »lyse Hoved, grundige Kundskaber, 
sjældne Arbejdsdygtighed, mandige og retsindige Karaktert; 
anerkender, at »han har handlet efter sin bedste Overbevisning, 
at han har levet og er død som en redelig Mand, der har op- 
ofret sin hele timelige Velfærd for, hvad han ansaa for Ret og 
Pligt.« Og Bladet udtaler som sin fuldeste Overbevisning, at 
»ingen dansk vil komme til Genf og besøge hans stille Gravhøj, 
uden med Velbehag at tænke tilbage paa vor Genfødelses første 
Morgengry, uden med Vemod at ihukomme den gamle Sandhed: 
De første Rækker maa falde!« 

Th. Graae. 



') I den nyere Tid har den kielske Professor, Dr. R. U sin g er, nedlagt 
Protest mod at gøre Lornsen til ,en Provinshelgen, med Martyrkrone, 
Glorieskær, dadelløs Vandel, vidt Seerblik, og urokkelig politisk Fasthed*. 
Jfr.: „Zeitschrift fQr Schlesw.-Holst.-Lauenb. Geschichte«. 3—4 Bd. 
Kiel. 1873. 



Digitized by Google 



Earl Gjellerup: Minna. 

(Philipsen.) 



Minna — »die susse Minne« — der er en Klang af Kærlighed 
og Ømhed i dette Navn, og samme Klang efterlader hele Bogen. 
Ti skøndt den fortæller om vaandefuld Sjælestrid og Livs Forlis, 
og slutter med Død i et Sindssygehospital, vifter der dog ligesom 
en mild Vaarvind igennem, og overalt titter der frem sommer- 
lige Billeder fra det skønne »Sachsisk-Schweiz« og lyser op selv 
i de mørkeste Skygger. En ung dansk Polytekniker — dette er 
Historien — bliver under et Sommerophold i Dresdens Omegn 
forelsket i en smaaborgerlig Pige og vinder hende, men midt i 
deres unge Lykke dukker en tidligere Kærlighed op med sine 
gamle Krav, — en anden Dansk: Kunstmaler Stephensen; og 
Minna — det er Pigens Navn — følger ham halvt af samvittig- 
hedsfuld Troskab, halvt i en Art genvaagnende Kærlighedserindring. 
Senere faar vor Polytekniker — Fortælleren — et Indblik i deres 
ulykkelige Samliv og er Minna til nogen Trøst i hendes sidste Tid, 
da hun sindslidende og nedbrudt er tyet ind i et Hospital i sit 
kære Hjemland. Gjellerup har før besunget Kærligheden i pom- 
pøse og hyperbolske Digtninger — »Brynhild« og »Hagbard og 
Signe« — tit med fagre og inderlige Ord, men noget abstrakt og 
literært. Her har han fortalt en moderne Kærligheds Historie 
lige saa naturligt som fint og følt. 

Sin ejendommelige Skønhed faar Bogen af den fælles 
Stemningstilstand, hvori den er skreven og som den sætter 
Læseren i. Her er et Menneske, som ligefremt og uforbeholdent 
udøser os sit Hjærte, giver os sine Indtryk, saa farvede de er, 
sine Følelser, sine Refleksioner. Vi stemmes straks sympatetisk 
og er ude over den unaturlige, moderne Upersonlighed og Objek- 

37* 

tivitet i Fremstillingen. Og det trættende og irriterende selv- 
behagelige, som der ofte er ved en Persons evige Snakken om 
sig selv, kommer vel undertiden, baade i Begyndelsen og senere, 
frem, men det fine i Kompositionen er ellers netop, at en anden 
end »Jeg«et er Hovedpersonen, saa at Bogen ikke giver en Person 
i Selvbelysning men en Person set igennem en andens Bevidsthed. 
Læseren faar herved en behagelig fri Stilling. Forfatteren paa- 
dutter ham ikke nogen Opfattelse som den sande; man har Lov 
til at tage Afstand fra Fortællerens som subjektiv og forbeholde 
sig sin egen. Man faar heller ikke det fulde Lys og den fulde 
Besked, som i de egentlige Jegromaner virker ødelæggende paa 
Interessen. Minna staar i Fortællerens fragmentariske og farvede 
Indtryk kun halvforklaret, og sætter Læserens selvstændige Gæt- 
ningsævne i Virksomhed. — Der er dernæst Erindringens Stemning 
over Fortællingen. Det er efter adskillige Aars Forløb, Fortælleren 
genopfrisker sine Erindringer; og Erindringstonen er vedligeholdt 
godt. Undertiden erklærer han selv, ikke at kunne klart og paa- 
lideligt holde Indtrykkene ude fra hinanden, og over hele Fortæl- 
lingen ligger Erindringens Stemningsdis. Det er Erindringens 
Udvalg af det interessante, det skønne, stemningsfulde eller for 
Handlingen vigtige, som gives, derfor en Art Idealisering af 
Virkeligheden, saaledes som Erindringen idealiserer. Naturskild- 
ringen er impressionistisk — tit blot et Par Streger, som fæstner 
Stemningen. Lige efter Bruddet med Minna overværer Fortælleren 
en Begravelse, altfor fortumlet til at kunne fatte noget: »Jeg 
husker, at Kæmpepoplerne susede tungt og søvndyssende, og at 
nogle Smaafugle kvidrede i det skarpe, kølige Sollys«. Og det er 
en Række løsrevne Situationer og Scener, bevarede, fordi de har 
Interesse, og kun fastholdte i deres interessante Træk, der glide 
forbi Erindringens Øje. Og de har Erindringens forklarede 
Skønhedsskær over sig. Hvad der fortælles, har ikke Nærværelsens 
Livagtighed og Haandgribelighed , vi ser det lidt fjærnt borte. 
Dette lægger en vis mildnende Ro over alt; man gribes og rystes 
ikke, men er hele Tiden i en jævn, vuggende Bevægethed. Og 
Fjærnheden lægger perspektivisk Overskuelighed i Billedet. I Virke- 
ligheden gaar Livet snart for én med Sneglefjed i betydningsløs 
Ensformighed og snart sammentrænger det i kort Tidsspand et 
Virvar af afgørende Begivenheder; men i Erindringen skrumper 
de første Tider sammen i et enkelt Fællesbillede, der kun tager 
liden Plads, men de andre Dage svulmer op i alle deres Enkelt- 

heder og forekommer Erindringen som Aar. Saaledes udjævner 
Tiden og stiller paa rette Plads, vejer Dagene og tæller dem ikke. 
Gjellerups Erindringsfortælling har samme jævne Tempo. De af- 
gørende Epoker smaatskæres og udstykkes, det øvrige sammen- 
trænges og forkortes; men Stilen skifter ikke Karakter, og Læserens 
Spænding vedligeholdes temmelig jævnt, uden stærk Stigen og Dalen. 

Bogens Grundtone bestemmes yderligere ved Fortællerens 
Person og Stilling. Det er en naturlig og let Stil, der kan være 
flov, naar den lidt snakkesalig og velbehagelig breder sig med 
journalistiske Vendinger og Vittigheder, men som gaar paa 
med frisk Livlighed og tager om Tingene med et lykkeligt 
Greb. Vil man i Tonen og Stilen søge Manden, da ser vor 
Polytekniker ud til at være en kæk ung Mand, med et vist sundt 
og praktisk Blik paa Verden, en ret fin Skønhedssans og et nor- 
malt godt Hjærte. Noget naivt og — hvad skal jeg kalde det? — 
profant — foruden nogen Selvtilfredshed — sporer man let hos 
ham. Han er et Menneske, der tager Verden som den er, ikke 
revolterer og temmelig leddeløs lader sig flyde med; der ser 
Verden lige paa og paa samme Side som de fleste, derfor i 
Grunden temmelig overfladisk, og navnlig ikke gransker dybt i 
Hjærterne. Men det er tillige Elskeren, som skriver. Det lægger 
en Tom af Ømhed og Kærlighed i Fortællingen; uden Udbrud 
bliver den varm og lyrisk, hele Dagen én Hyldest til Minna. Og 
der er en Forelskelsens Kælen i Udarbejdelsen, en andagtsfuld 
Fordybelse i de kære Minder, som plejes og fremelskes. Denne 
sitrende, modtagelige Stemningstilstand og den gerrige Opsamlen 
af Smaatræk er maaske det, som skaber Fortællingens største Charme. 

Ratfimen danner sachsisk Schweiz, senere det gammeldags 
hyggelige Dresden. Stedomgivelserne skildres som kære, gamle 
bekendte, der har været Vidner til saa megen Lykke og Skæbne 
for Fortælleren; han har levet sig ind i Egnens Naturfysiognomi 
og forstaaet dens ejendommelige Skønhed, og med hver Situation, 
hver Stemning i hans Kærligheds Historie er et Naturindtryk 
smeltet sammen, der manes frem i enkelte, valgte Billedstumper 
og tit med træffende Lignelser; og Dresdnerstadens og Dresdner- 
livets Sjæl er fremluret med Elskerens Opmærksomhed og Lydhørhed. 

Ti det er Minna, Fortælleren genfinder i Naturen, og 
Naturen igen i hende. Han forstaar og studerer hendes Væsen 
i det tarvelige, uordentlige Hjem, i Dresdens Smaagader og 
Sachsens Bjærgskove; — hendes Øjnes gulgrønne Straaler paa 

brun Grund er som Bækken i en skyggefuld Skovkløft, hvor 
dæmpede Solglimt lege paa Bunden og Vandet skifter under 
Løvets og Skyernes Bevægelser. Hun er en Natur, en Plante. 
Hun bevæges ikke af fri Vilje, men bandler som hun maa, føler 
ogsaa som en Fatalist. Vanekær og dybt trofast som hun er, er 
hun helt vokset sammen med sin Fortid; derfor er hendes Væsen 
fuldt af alle de Modsigelser, som kun Personlighedens Arbejde 
paa sig selv kan hæve. Opdragelsen i et daarligt og opløst Hjem 
hænger ved hende. Hun er oplært til Smaaløgn og hun er fuld 
af Halvløgn, — Lyst til at gaa Omveje, til at skjule. Koketteri 
er hende halv Natur, og hun lægger temmelig bevidst sine Planer 
overfor Polyteknikeren — mere end Fortælleren selv ret ser det — ; 
hun har en sørgelig Forfarenhed i at balancere i vanskelige Situ- 
ationer — saaledes den Aften, hun, endnu raadvild, er sammen 
med sine to Bejlere; hun er koldblodig og praktisk midt i baade 
Sværmeri og Fortvivlelse; og hvor ikke hendes Elskov adler hende, 
er der noget vist ufint, næsten kynisk over hende, som da hun 
krammer ud med sin Familjemisére, eller i hendes aabenlydte 
Velbehag over Smedens grove Legemsskønhed. Men saa er der 
en saadan nøjsom Ømhed og Hengivelse i hende, en fintfølende 
Samvittighedsfuldhed og en saadan ren Vilje til at gøre det rette, 
endelig en rørende Troskab, som er helt helgenagtig. 

Denne Troskab er hendes Skæbne, — hvad der er fint 
tænkt. Og i den Ugenerthed hvormed Handlingen er ledet, kan 
der vel være nogen Ubehjælpsomhed, men ogsaa et meget beret- 
tiget parti-pris. I Stedet for den konventionelle Ængstelighed i 
at motivere ydre Sandsynlighed og udelukke, hvad der ligner 
Tilfældighed og Vilkaarlighed — noget, som lammer Handlingens 
Gang og nødvendiggør et kedeligt Apparat — kræver G., at Læseren 
skal kunne se ud over slige Smaating, kunne acceptere det usand- 
synlige eller dog tilgive det for Indholdets Skyld. Lige fra først 
til sidst vrimler det af Sammentræf ; — det sidste, da to Mennesker 
efter mange Aars Forløb hver for sig tager ud en Dag for at gense 
en kær Plet og nu træffes dér igen, kalder Forf. selv for næsten 
overnaturligt. Men værre et* det, at selve den fremkaldte Situation 
i Bogen lider af Unaturlighed. Forholdet mellem Minna og den 
danske Maler, hvorefter hun selv skal kunne føle sig fri, men dog 
kunne bindes med en Slags Ret, naar han finder for godt, synes 
ikke let at forstaa, og heller ej Steffensens Handlemaade. Men 
Situationen én Gang given, synes Minnas Valg aldeles troligt. 

Derimod maatte vistnok det daarlige Forhold til Steffensen have 
givet sig et andet Udslag hos hende. Hun er en livshærdet Natur, 
fra Barn vant til vanskelige og ulykkelige Familjeforhold; mon 
hun ikke vilde have trukket sig ind i en Art vild, haardhudet 
Resignation eller maaske være forfalden som Forældrene? Og 
sikkert burde en større Vægt ved Skildringen af en slig Plante- 
natur være lagt paa Udriveisen fra Hjemlandet. 

Men Bogens Centralinteresse ligger i Virkeligheden ikke i 
Handlingens Gang, men i Udmalen af de enkelte Scener og Træk, 
— ikke i: hvad, men i: hvordan. Ti den Stemningstilstand, 
hvori Bogen hviler, er en Mands, der i tunge, ensomme Stunder 
kæler Minderne frem om fordums Kærligheds Lykke og Sorg og 
søger at fæstne for sig Billedet af den underlige Person, der har 
krydset hans Liv paa en saa betydningsfuld Maade. Den store 
Hovedhandling er ham da blot Udgangspunktet og noget givet, 
han ej mer dvæler ved — og ogsaa Læseren er denne hans Situ- 
ation klar straks pag. 7; begges Interesse er vendt mod Enkelt- 
hederne, mod de ledsagende Stemninger, de udfyldende og for- 
klarende Smaatræk, de enkelte Situationers Udseende. 

Og alle Smaating er svulmet op til at have den uendelige 
Interesse, de har i en forelskets Øjne. Det drejer sig om, hvorvidt 
et Citat i en Notitsbog er skrevet med hin eller denne for Øje, 
om hvorfra Minna har faaet Udtrykket »en ren Poussin«, om hvad 
vel det Brev indeholder, hun har skrevet til den mystiske Hr. 
Steffensen i København, senere de tusende vigtige Træk, der er at 
bevare, om, hvad han sagde og hun svarede og jeg tænkte eller 
kunde have sagt, om hvorvidt der i Aften vil komme Bud efter 
mig til hende o. s. v. o. s. v. Alt dette er fortalt meget nydeligt. 
Og om disse Smaabegivenheder samler sig et Mylder af psykologiske 
og verdenskloge Miniaturtræk og af fine, friske Stemninger. For- 
elskelsens Begyndelse efterlader i Fortælleren en aandelig Prikken 
og Vibreren, der svarer til den legemlige, naar man har drukket 
megen god Vin ; og i sin første sejerrige Glæde føler han en Vidde 
og Elasticitet i Sindet, som om han kunde rumme paa én Gang 
alle mulige Indtryk, blot de var tiltalende og rene; saa hans 
Elskovs smittende Jubel og Barnagtighed, de knap mærkbare og 
hurtig svindende Misstemninger, der dukke op, naar Tanken glider 
mod Minnas Fortid, de øjeblikkelige, men stærke, helt uforstaaelige 
Instinktfølelser, der springer frem 

Og det er saa noble og ædle Tankei 1 og Følelser, der 
aabehbares for os, — to gennemdannede og fintfølende Menneskers 
ærlige Forsøg paa at løse den alvorlige Konflikt saa saravittigheds- 
fuldt og retsindigt som mulig, Kvindehjærtets instinktsikre Takt, 
Kærlighedens nænsomme Omsigt, begges rene Vilje til ikke at 
tænke paa sin egen Lykke, men kun søge den i de andres, den 
haarfine Afvejen af Hensyn, den tvivlsyge Angest for Valgets Ansvar, 
en Hjærte- og Livskundskab, der ser i Afskygninger og drømmer 
rent menneskelig, — altsammen de skønneste Blomster af Sjælens 
Dannelse og sædeligt Menneskeliv. 

Det er nu til Dags almindeligt Kunstdogma, at det æstetiske 
ikke har noget at gøre med det etiske. Jeg skal ikke her søge 
at bekæmpe denne efter min Mening saa skæbnesvangre Overtro; 
men det vil i alt Fald enhver indrømme, at naar to Bøger staa 
æstetisk lige, vil den af dem, som tillige tilfredsstiller min etiske 
Følelse ved at fremstille skøn og ædel, menneskelig Tænken og 
Handlen, nødvendig have størst Interesse og Værdi for mig. 
Ligesom jeg hellere vil have en Statue af Akilleus end af Thersites 
og hellere et Billede af Riviéraen end af et Skidenstræde — naar 
de ellers er lige godt udførte, — saaledes foretrækker jeg at faa 
Gjellerups Idealer af fin og fornem, menneskelig Følen og Leven 
fremfor at følge en stakkels Sypiges — gudbevares! overordentlig 
menneskelige og rørende — Levnedsløb — i alt Fald naar Skildringen 
er saa god som i »Brynhild«, til Dels i »Hagbard og Signe« og nu 
sidst i »Minna«. 

Vald. Vedel. 

Aristokratisk Radikalisme. 

En Afhandling om Friedrich Nietzsche. 



1 det nærværende Tysklands Literatur synes Friedrich 
Nietzsche mig at være den interessanteste Skribent. Skøndt selv i 
sit Fædreland lidet kendt er han en Aand af betydelig Rang, som 
til fulde fortjæner at studeres, at drøftes, at bekæmpes og at til- 
egnes. Han har blandt flere gode Egenskaber den at meddele 
Stemning og sætte Tanker i Bevægelse. 

I atten Aar har Nietzsche skrevet en lang Række Bøger 
og Hæfter. De fleste af disse Bind bestaa af Strøtanker og de 
fleste og nyeste af disse Tanker dreje sig om de moralske For- 
domme. Hans blivende Betydning ligger paa dette Omraade. Men 
i øvrigt har han behandlet de mangfoldigste Spørgsmaal, skrevet 
om Kultur og Historie, om Kunst og Kvinder, om Samliv og Ene- 
boerliv, om Stat og Samfund, om Livskamp og Død. 

Han er født den 15de Oktober 1844 paa Valpladsen ved 
Lutzen. Det første fremmede Navn, han som Barn hørte udtale, 
var Gustav Adolfs. Hans Forfædre var polske Adelsmænd (Niézkyj, 
og det synes som om den polske Type har vedligeholdt sig hos 
deres Ætling trods tyske Mødre i tre Led; ti i Udlandet er han 
ofte bleven antaget for Polak. Hans Bedstemoder tilhørte Goethes 
Kreds i Weimar. 

Han havde som Barn det Held at blive sat i en fortræffelig 
Skole, Institutet Schulpforta i Preussen, fra hvilket flere af den 
tyske Literaturs mærkelige Mænd ere udgaaede (Klopstock, J. E. 
Schlegel, Fichte, Ranke o. s. v.). Lærerne ved denne Skole vilde 
efter Nietzsches Udsagn have gjort ethvert Universitet Ære. Han 
studerede først i Bonn, saa i Leipzig, hvor den gamle Ritschel, 

Tilskueren. 1889. qo 

den Gang Tysklands første Filolog, tidligt udmærkede ham. Fra 
sit 22de Aar af var han Medarbejder af »Litterarisches Central- 
blatt«. Han grundlagde den filologiske Forening i Leipzig, der 
endnu bestaar. 

I Aaret 1868 tilbød Universitetet i Basel ham et Professorat 
i Filologi. Han var da 24? Aar og endnu ikke Doktor. Sidenhen 
har Universitetet i Leipzig givet ham Doktorgraden uden nogen 
forudgaaende Disputats. Han afbrød sin Lærervirksomhed for at 
deltage i den fransk-tyske Krig. 

Fra 1869 til 1879 var Nietzsche Professor i Basel. Han 
nødtes imidlertid til at opgive sin tyske Nationalitet, da han som 
Officer (i det ridende Artilleri) blev for ofte indkaldt og saaledes 
forstyrret i sin akademiske Gerning. »Jeg forstaar mig,« skrev 
han en Dag i et Privatbrev, »paa to Vaåben, Sabel og Kanon, 
og maaske endnu paa et tredje . . . .« 

Det gik Nietzsche meget godt i Basel trods hans Ungdom, 
der medførte, at de, han skulde eksaminere, tit vare ældre end 
Eksaminator. Blandt de fremragende Personligheder, han kom i 
Forbindelse med, var Renæssancens udmærkede Kulturhistoriker 
Jakob Burkhardt og Richard Wagner, der med sin Hustru Cosima 
den Gang boede paa et Landsted ved Luzern efter at have brudt 
Broen af med deres hele tidligere Omgangskreds. For Burkhardt 
har Nietzsches Beundring og Hengivenhed holdt sig. I hans 
Stemning overfor Wagner er der derimod i Aarenes Løb ind- 
traadt et fuldstændigt Omslag. Efter at have været Wagners For- 
kynder har han udviklet sig til hans lidenskabeligste Bekæmper. 
Nietzsche har bestandig med Liv og Sjæl været Musiker; han har 
endog i sin Hymne til Livet (et Korværk med Orkester, 1888) for- 
søgt sig som Komponist, og Samlivet med Wagner har sat 
dybe Spor i hans tidligste Skrifter. Men Operaen Parsifal med 
sin katoliserende Tendens og sin Opstillen af de asketiske Idealer, 
der tidligere havde ligget Wagner aller fjærnest, bragte Nietzsche 
til i den store Komponist at se en Fare, en Fjende, et Sygdoms- 
fænomen, idet der over alle de tidligere Operaer nu kastedes et 
nyt Lys for ham udfra det sidste Værk. 

Under sit Schweizerophold lærte Nietzsche en Flor af inter- 
essante Mennesker at kende, »mangt og meget af det bedste, der 
vokser mellem Paris og St. Petersborg«. 

1 Aaret 1876 begyndte det at gaa tilbage med hans Hel- 
bred. Han søgte forgæves Lindring ved et Vinterophold i Sorrent 

En yderst smertelig Hovedpine, saa stadig, at den røvede ham 
omtrent to hundrede af Aarets Dage, martrede ham i de næste 
seks Aar og bragte ham til Gravens Rand. 1879 opgav han sit 
Professorat. Fra 1882—1888 hævede hans Helbredstilstand sig 
jævnt om end yderst langsomt. Hans Øjne var stadigt saa svage, at 
han truedes med Blindhed. Han var tvungen til den yderste For- 
sigtighed i Levevis og til at vælge sit Opholdssted i Kraft af 
klimatiske og meteorologiske Betingelser. Mest har han tilbragt 
Vintrene i Nizza, Somrene i Sils-Maria i Øvre-Engadin i Schweiz. 
Aarene 1887 og 1888 vare forbavsende produktive. I dem udgives 
de mest fremragende Arbejder af meget forskellig Art og for- 
beredes en hel Række nye Værker. Saa fulgte i Slutningen af 
Aaret, maaske som Følge af Overanstrængelse, et voldsomt Syg- 
domsanfald, fra hvilket Nietsche ikke har naaet Helbredelse endnu. 

Som Tænker er han udgaaet fra Schopenhauer; han er i 
sine første Skrifter ligefrem hans Lærling. Men han optræder 
efter flere Aars Tavshed, under hvilken han gennemlever sin første 
aandelige Krise, som frigjort fra ethvert Discipelforhold. Han 
gennemgaar nu en saa stærk og hurtig Udvikling — mindre i 
selve Tankelivet end i Modet til at udtale sine Tanker — at Skrift 
efter Skrift betegner et nyt Stadium, indtil han efterhaanden har 
samlet sig om et enkelt Grundspørgsmaal , Spørgsmaalet om 
de moralske Værdier. Han havde allerede i sin første Begyndelse 
som Tænker og Skribent overfor David Strauss protesteret imod 
enhver moralsk Udtydning af Altets Væsen, givet vor Moral dens 
Plads i Fænomenernes Verden snart som Skin eller Fejlgreb, snart 
som Tilrettelægning og Kunst. Og hans boglige Virksomhed har 
hidtil naaet sin Højde i en Undersøgelse af Moralbegrebernes Op- 
staaen, ligesom det har været hans Haab og Hensigt at levere 
en gennemført Kritik af de moralske Værdier, en Granskning af 
disse (som givne betragtede) Værdiers Værdi. Den første Bog af 
Værket Umwerthung atter Werthe var færdig, da han blev syg 1 ). 



J ) Nietzsches Skrifter ere følgende: Unzeitgemåsse Betrachtungen I— IV. — 
Die Geburt der Tragoedie oder Griechenthum und Pessimismus. — 
Menschliches, Allzumenschliches I og II. — MorgenrOthe, Gedanken uber 
die moralischen Vomrlheile. — Die frObliche Wissensehafl (la gaya 
scienza). — Jenseits von Gut und B6se. - Zur Genealogie der Moral. — 
Also sprach Zarathustra I — IV. — Der Fall Wagner, ein Musikanlenproblem. 
— Gfttzendåmmerung oder Wie man mit dem Hammer philosophirt. 

38* 

I. 

Nietzsche blev første Gang meget omtalt, om end ikke 
meget berømmet, for et bidsk og ungdommeligt Stridsskrift mod 
Strauss i Anledning af dennes Værk Den gamle og den nye Tro. 
Ikke mod det første krigerske Afsnit af Værket, men mod det er- 
stattende, opbyggende Afsnit deraf er det, at her et i sin Tone 
pietetsløst Angreb er rettet. Dette Angreb gælder dog mindre den 
en Gang store Kritikers sidste Eraftanstrængelse end det tyske Middel- 
maadighedsvælde, for hvilket dette hans sidste Ord stod som 
Dannelsens sidste Ord overhovedet. 

Det var en halvandet Aar efter den fransk-tyske Krigs 
Slutning. Aldrig havde den tyske Selvfølelses Bølger gaaet saa 
højt. Sejersjubelen var gledet over i en stormende Selvforherligelse. 
Den almindelige Opfattelse var den, at det var den tyske Kultur, 
der havde overvundet de franske. Da løftede der sig denne 
Stemme, som sagde: 

Sæt, at virkelig to Kulturer her havde kæmpet med hinanden, 
saa var der ikke derfor nogen Grund til at bekranse den sejrende 
Kultur; man maatte vide, hvad den tabende var Værd; dersom 
dens Værdi var meget ringe — og det siges jo om den franske 
— saa var Æren ikke stor. Men dernæst kan der i dette Til- 
fælde slet ikke være Tale om en Sejer for den tyske Kultur, dels 
fordi den franske bestaar endnu, dels fordi Tyskerne nu som før 
er afhængige af den. Det var Krigstugt, naturlig Tapperhed, 
Udholdenhed, Førernes Overlegenhed, de førtes Lydighed, lutter 
Elementer, som ikke have noget med Kultur at gøre, der skaffede 
Tyskland Sejer. Men endelig har den tyske Kultur især af den 
gode Grund ikke sejret, at Tyskland endnu ikke har noget, som 
kan kaldes Kultur. 

Det var da kun et Aars Tid siden, at Nietzsche selv havde 
knyttet de største Forventninger til Tysklands Fremtid, haabet 
paa dets nær forestaaende Frigørelse fra den romanske Civili- 
sations Ledebaand, og hørt de gunstigste Varsler ud af den tyske 
Musik l ). Det aandelige Forfald, der — vel med Rette — syntes ham at 
tage sin utvivlsomme Begyndelse med Oprettelsen af Riget, bragte ham 
til nu at møde den herskende Folkestemning med hensynsløs Trods. 



') Die Geburt der Tragoedie S. 112 ff. 

Han hævder, at Kultur først og fremmest viser sig i kunst- 
nerisk Stil-Enhed gennem alle et Folks Livsytringer. Det der- 
imod at have lært meget og vide meget er, som han viser, hverken 
et nødvendigt Middel til Kultur eller et Tegn paa Kultur; det 
forliges fortræffeligt med Barbari, det vil sige med Stilløshed eller 
et broget Miskmask af Stilarter. Og hans simple Paastand er 
den, at med en Kultur, der bestaar af Miskmask, kan man ikke 
betvinge en Fjende, mindst en Fjende som Franskmændene, der 
længe har haft en virkelig, frugtbar Kultur, man tillægge den nu 
større eller mindre Værd. 

Han beraaber sig paa et Ord af Goethe til Eckermann: 
»Vi Tyskere ere fra i Gaar. Vi have vel i det sidste Hundrede 
Aar kultiveret ret dygtigt, men der kan endnu gaa et Par Aar- 
hundreder hen, før der er trængt saa megen Aand og højere 
Kultur ind i vore Landsmænd, at man kan sige om dem, det nu 
er længe siden, de var Barbarer, c 

For Nietzsche dække, som man ser, Begreberne Kultur og 
ensartet Kultur hinanden. For at være ensartet maa en Kultur 
have naael en vis Alder og være bleven saa stærk i sin Ejen- 
dommelighed, at den har gennemtrængt alle Livsformer. Ensartet 
Kultur er imidlertid naturligvis ikke ét med hjemmefødt Kultur. 
En ensartet Kultur havde det gamle Hellas, men den var en Frugt 
af ægyptiske og asiatiske Indflydelser; en ensartet Kultur havde 
det gamle Island, skøndt dets Blomstring netop hidførtes ved det 
levende Samkvem med Europa; en ensartet Kultur havde Italien 
under Renæssancen, England i det sekstende, Frankrig i det syt- 
tende og attende Aarhundrede, skøndt Italien byggede sin Kultur 
op af græske, romerske og spanske Indtryk, Frankrig sin af an- 
tike, keltiske, spanske og italienske Elementer, og skøndt Englænd- 
erne er Blandingsfolket fremfor alle. Det er ganske vist nu kun en 
halvanden Hundred Aar siden, at Tyskerne begyndte paa deres 
Frigørelse fra den franske Kultur, næppe mere end hundrede Aar 
siden, at de helt slap ud af Franskmændenes Skole, hvis Paa- 
virkning lige fuldt kan spores den Dag i Dag; men dog vil ingen 
med Rette kunne nægte Tilstedeværelsen af en tysk Kultur, selv 
om den endnu er forholdsvis ung og i sin Vorden. Heller ikke 
vil den, som har Sans for Overensstemmelsen mellem tysk Musik 
og tysk Filosofi, Øre for Overensstemmelsen mellem tysk Musik og 
tysk lyrisk Poesi, Øje for de Fortrin og Mangler ved Tysklands 
bildende Kunst, der ere Udslag af det samme Grundhang, som 

kommer for Dagen i det hele tyske Tanke- og Følelsesliv, Tære 
tilbøjelig til paa Forhaand at nægte Tyskland ensartet Kultur. 
Betænkeligere bliver Forholdet for saadanne mindre Landes Ved- 
kommende, hvor Afhængigheden af Udlandet ikke sjældent har 
været Afhængighed i anden Potens. 

For Nietzsche er imidlertid dette Punkt forholdsvis mindre 
vigtigt. Han er overbevist om, at de nationale Kulturers Time 
slaar snart, da den Tid ikke kan være fjærn, hvor der overhovedet 
kun er Tale om en europæisk eller europæisk-amerikansk Kultur 
under ét. Han gaar ud fra den Kendsgerning, at de udviklede 
Mennesker i alle Lande allerede nu føle sig som Europæere, som 
Landsmænd, ja som Forbundsfæller, og fra den Tro, at allerede 
det næste Aarhundrede maa bringe Krigen om Herredømmet 
over Jorden. 

Naar saa ud fra denne Krigs Resultat en bøjende og knæk- 
kende Stormvind farer hen over alle de nationale Forfængelig- 
heder, hvad vil det da gælde om? 

Det vil da, mener Nietzsche, ganske som de mest frem- 
ragende Franskmænd i vore Dage, gælde om det til da er lykkedes 
at optugte eller opdrætte en Art Kaste af fremragende Aander, 
som kan gribe den centrale Magt. 

Grundulykken er da ikke den, at et Land endnu ikke har 
en ægte, ensartet og gennemført, Kultur; men den, at man tror 
sig kultiveret. Og med Blikket rettet paa Tyskland spørger 
Nietzsche, hvorledes det er gaaet til, at en saa uhyre Modsætning 
kan forefindes som den mellem Manglen paa sand Kultur og den 
selvtilfredse Tro paa netop at besidde den eneste sande — og 
finder Svaret i den Omstændighed, at en Klasse af Mennesker er 
kommen til Magten, som intet tidligere Aarhundrede har kendt, 
den, han (i 1873) døbte med Navnet Dannelsesfttislre. 

Dannelsesfllisteren anser sin upersonlige Dannelse for den 
egentlige Kultur; hvis han har hørt Tale om, at Kultur forud- 
sætter et ensartet Aandspræg, bestyrkes han i sin gode Mening 
om sig selv, da han overalt finder dannede af sin egen Art, og 
da alle Skoler, Højskoler og Kunstanstalter ere indrettede efter 
hans Fornødenheder og det til hans Dannethed svarende Mønster. 
Idet han saa at sige overalt møder den samme stiltiende Vedtægt 
med Hensyn til Religion, Moral og Literatur, med Heffsyn til 
Ægteskab, Familie, Kommune og Stat, synes det ham godtgjort, 
at denne imponerende Ensartethed er Kultur. Han aner ikke, at 

dette velordnede og velsammenhængende Filisteri, der er sat i 
alle Højsæder, paa alle Herskerhynder og ved alle Pulte, ingen- 
lunde er blevet Kultur, blot fordi der finder et Sammenspil Sted 
mellem dets Organer. Det er, siger Nietzsche, ikke engang daarlig 
Kultur; det er efter Ævne solidt forskanset Barbari, kun ganske 
uden det oprindelige Barbaris Friskhed og vilde Kraft, og han har 
mange malende Udtryk for at skildre Dannelsesfilisteriet som det 
Morads, hvori al Træthed bliver stikkende og i hvis giftige Taage 
al Stræben sygner. 

I Dannelsesfilistersamfundet fødes vi nu alle ind, deri vokse 
vi alle op. Det møder os med herskende Meninger, som vi ube- 
vidst antage, og selv naar Meningerne ere delte, saa ere de dog kun 
delte i Partimeninger — offentlige Meninger. 

En Aforisme af Nietzsche lyder: »Hvad er offentlige Me- 
ninger? Det er private Dovenskaber, c Sætningen er ikke ube- 
tinget sand. Der gives nogle Tilfælde, hvor den offentlige Me- 
ning er noget værd. John Marley har skrevet en god Bog derom. 
Overfor visse grove Brud paa Tro og Love, enkelte grovt neder- 
drægtige Krænkelser af Menneskeret kan den offentlige Mening en 
sjælden Gang rejse sig som en Magt, der fortjæner at følges. 
Ellers er den som Regel et Fabrikat, tilvirket i Dannelsesfili- 
steriets Sold. 

Ved sin Indtræden i Livet møder Ungdommen da forskel- 
lige, lidt mere eller lidt mindre filistrøse, Gruppemeninger. Jo 
mere den enkelte er anlagt til et virkeligt Menneske, des mere 
Modstand gør han mod at følge en Hjord. Men selv om en indre 
Stemme siger til ham: Bliv dig selv! Vær dig selv! hører han 
med Mismod dens Tilraab. Har han et Selv? Han véd det ikke; 
han kender det endnu ikke. 

Han sér sig da om efter en Lærer, en Opdrager, én, der 
ikke vil lære ham noget fremmed, men lære ham at blive sig 
selv, denne enkelte. 

Vi have som bekendt i Danmark haft en stor Mand, som med 
indtrængende Kraft rettede den Tilskyndelse til sin Samtids 
Mennesker, at de skulde blive enkelte. Men Opfordringen var fra 
Søren Kierkegaards Side ikke ment saa ubetinget som den lød. 
Ti Maalet var dem givet De skulde blive enkelte, ikke for at 
udvikle sig til frie Personligheder, men for ad den Vej at blive 
sande kristne. De bleve kun tilsyneladende stillede frit; over dem 
svævede et: Du skal tro! og et: Du skal lyde! De havde selv 

som enkelte en Løkke om Halsen, og paa den anden Side af den 
Enkelthedens Snævring, hvorigennem Hjorden blev dreven, ventede 
Hjorden paany: én Hjord, én Hyrde. 

Det er ikke for saaledes straks at opgive sin Personlighed 
paany, at Ynglingen i vore Dage attraar at blive sig selv og søger 
sig en Opdrager. Han vil ikke have sig et Dogme foremalt, i 
hvilket han bør havne. Men han føler med Uro, at han er fyldt 
med Dogmer. Hvorledes finde sig selv i sig selv, hvorledes ud- 
grave sig selv af sig selv? Det er dertil, Opdrageren skulde 
hjælpe ham. En Opdrager kan kun være en Befrier. 

En saadan befriende Opdrager søgte Nietzsche som Yngling 
og fandt ham i Schopenhauer. En saadan finder enhver, der 
søger derom, i den Personlighed, som under hans Udviklingstid 
virker dybest frigørende paa ham. Nietzsche siger, at da han 
havde læst den første Side af Schopenhauer, vidste han, at han 
vilde læse hver Side af ham og lægge Mærke til hvert Ord, selv 
til de Vildfarelser, han maatte finde. Enhver aandeligt stræbende 
vil kunne nævne Mænd, hvem han har læst paa denne Maade. 

Rigtignok blev der for Nietzsche som i Almindelighed for 
den stræbende endnu et Skridt tilbage at gøre, det at befri sig 
fra Befrieren. Vi finde i hans ældste Skrifter visse Schopen- 
hauerske Yndlingsudtryk, som siden ikke mere forekomme hos 
ham. Men Frigørelsen er her en rolig Udvikling til Selvstændig- 
hed, under hvilken den dybe Taknemmelighed bevares, ikke som 
i Forholdet til Wagner et voldsomt Omslag, der bringer ham til 
at fraskrive de Værker enhver Værdi, som tidligere vare ham de 
værdifuldeste af alle. 

Han priser hos Schopenhauer hans høje Ærlighed, ved 
Siden af hvilken han kun kan stille Montaigne's, hans Klarhed, 
hans Bestandighed, hans renlige Forhold til Samfund og Stat og 
Statsreligion, der stikker saa stærkt af i Sammenligning med 
Kant's. Hos Schopenhauer aldrig en Indrømmelse, aldrig en Leflen. 

Og Nietzsche studser ved den Omstændighed, at Schopen- 
hauer overhovedet holdt Livet ud i Tyskland. En nyere Eng- 
lænder bar sagt: > Shelley vilde ikke have kunnet leve i England, 
og et Kuld af Shelley'er vilde have været umuligtc Den Art 
Aander blive tidligt knækkede, saa melankolske, saa syge eller 
sindssyge. Dannelsesfilistrenes Samfund gør de ualmindelige 
Mennesker Livet surt. Dér er Eksempler i flokkevis fra alle 
Landes Literatur, og Kontraprøven gøres stadigt. Man behøver 

kun at tænke paa det Antal af Talenter, der tidligere eller senerebede 
om Pardon og gøre Filisteriet Indrømmelser for at eksistere. Men 
selv hos de stærkeste røber den unyttigt oprivende Kamp med 
Dannelsesfilisteriet sig i Furer og Rynker. Nietzsche citerer det 
Ord af en øvet Diplomat, der kun overfladisk havde set og talt 
med Goethe: Voila un homme qui a eu des grands chagrins, og 
Goethes Tilføjelse, da han fortalte det til sine Venner: »Naar 
Sporene af overstaaede Lidelser staa uudslettelige selv i vore An- 
sigtstræk, saa er det intet Under, at alt, hvad der bliver tilovers 
som Frugt af vor Stræben, bærer samme Spor.c Og dette er 
Goethe, som anses for Lykkens Yndling! 

Schopenhauer var som bekendt indtil i sine sidste Leveaar 
en ganske ensom Mand. Ingen forstod ham, ingen læste ham. 
Størstedelen af det første Oplag af hans Værk Die WéU als 
WtUe und VorsteUung maatte sælges som Makulatur. Bogen ud- 
kom 1819, og forblev tredive Aar igennem upaaagtet. Poul 
Møller var en af de faa danske, der lagde Mærke til den, men 
endnu i 1837 er Schopenhauers Personlighed i Danmark saa 
lidet kendt, at Poul Møller (i sin Afhandling om Udødeligheden) 
kalder ham. Professor i Berlin, og 1841 vederfares der »Viden- 
skabernes Selskabc i København det bekendte Uheld at nægte ham 
sin Præmie for et af hans berømteste Arbejder. 

I vore Dage er den Taine'ske Anskuelse trængt stærkt 
igennem, at den store Mand er helt igennem bestemt ved Tids- 
alderen, hvis Barn han er, at han ubevidst resumerer den og 
bevidst bør give den Udtryk 1 ). Men skøndt den store Mand selv- 
følgelig ikke staar udenfor Historiens Gang og altid maa bygge 
paa Forgængere, spirer en Idé dog altid i en enkelt eller nogle 
enkelte, og disse enkelte ere ikke spredte Punkter i den lavt- 
staaende Mængde, men højtbegavede, der drage Mængden til sig 
og ikke drages af den. Det man kalder Tidsaanden, opstaar fra 
først af i ganske faa Hjærner. 



*) Disse Linjers Forfatter har ikke, som det undertiden er bleven offentligt 
udtalt, gjort sig til Talsmand for denne Anskuelse, har tvært imod 
bekæmpet den. Efter nogen Tids Usikkerhed udtalte jeg mig imod den 
i 1870 i „Den franske Æstetik i vore Dage" S. 105, 106, senere 1884 i 
en Artikel om Schopenhauer i Slutningsnumeret af „Ude og Hjemme 11 , 
endelig 1888 i Indledningen til Jubeludgaven af Holbergs Komedier. 

Nietzsche som fra først af, vel især gennem Paavirkningen 
af Schopenhauer, har været stærkt opfyldt af den Sætning, at den 
store Mand er ikke Tidens Barn men dens Stifbarn, fordrer af den 
fremragende Opdrager, at han skal opdrage cten unge imod Tiden. 

Det forekoihmer ham, at den nyere Tid især har fremstillet 
tre Menneskeskikkelser efter hinanden til Efterligning og Efterfølgelse. 
Først Rousseaus Menneske, Titanen, der rejser sig, trykket og 
bundet af de højere Kaster og i sin Nød anraaber den hellige 
Natur. Saa Goethes Menneske. Ikke Werther og de beslægtede 
revolutionære Skikkelser, som endnu stamme fra Rousseau, ikke 
den oprindelige Faustfigur, men Faust, som han efterhaanden ud- 
vikler sig. Han er ingen Verdensbefrier, men en Verdensbeskuer. 
Han er ikke det virkende Menneske. Nietzsche minder om Jarno*s 
Ord til Wilhelm Meister: »De er ærgerlig og bitter, det er godt 
nok. Naar De nu en Gang kunde blive rigtig vred, da vilde det 
være endnu bedre, c 

Til en Gang at blive rigtig vred for at det kan blive bedre, 
er det efter den trediveaarige Nietzsches Opfattelse at det Schopen- 
hauerske Menneske vil opmuntre. Dette Menneske tager frivilligt 
den Lidelse paa sig at sige Sandheden. Dets Grundtanke er den: 
Et lykkeligt Liv er umuligt; det højeste, Mennesket kan naa, er 
et heroisk Liv, et, i hvilket der kæmpes med de største Vanske- 
ligheder for noget, som paa en eller anden Maade kommer alle 
til Gode. Til det sande menneskelige løfte kun de sande Menne- 
sker os, de, der synes blevne til ved et Spring i Naturen, Tænkere 
og Opdagere, Kunstnere og Frembringere, og de, som virke mere 
ved deres Væsen end ved deres Virken: de ædle, de i stor Stil 
gode, de, i hvem det godes Genius virker. 

Disse Mennesker ere Historiens Formaal. 

Nietzsche formulerer denne Sætning: »Menneskeheden skal 
uafbrudt arbejde paa at frembringe enkelte store Mennesker — 
dette og intet andet er dens Opgave« l ) Det er den samme Formel 
til hvilken adskillige af Samtidens aristokratiske Aander ere naaede. 
Saaledes siger Renan næsten enslydende: »I en Sum er Menneske- 
hedens Formaal det at frembringe store Mennesker .... intet 
uden store Mennesker; Frelsen vil komme fra store Mennesker.c*) 
Og man ser af Flauberts Breve til George Sand, hvor overbevist 



J ) Unzeitgemåsse Betrachtungen. Drittes StQck. S. 60. 
*) Renan: Dialogues et fragments philosophiques S. 103. 

han har været om det samme. Han siger f. Eks: »Det eneste 
fornuftige er og bliver en Regering af Mandariner, forudsat, at 

Mandarinerne kan noget, eller rettere kan meget Der ligger 

ringe Vægt paa om flere eller færre Bønder kunne læse og ikke høre 
deres Præst, men det er uendeligt vigtigt, at mange Mennesker 
som Renan og Littré kunne leve og blive hørte. Vor Frelse ligger 
nu i et virkeligt Aristokratic 1 ). Saa vel Renan som Flaubert vilde 
underskrive Nietzsches Grundforestilling, at et Folk vil sige den 
Omvej, Naturen gaar for at frembringe en halv £nes store Mænd. 

Dog skøndt denne Grundtanke ikke fattes Talsmænd, skal 
det ikke dérmed være sagt, at den er herskende i europæisk 
Filosofi. I Tyskland tænker f. Eks. Eduard von Hartmann saare 
forskelligt om Historiens Formaal. Hans trykte Udtalelser om 
dette Spørgsmaal ere bekendte. I en Samtale antydede han en 
Dag, hvorledes hans Idé havde dannet sig i hans Sind: »Tidligtc, 
sagde han, »var det mig klart, at Historien eller med et større 
Udtryk Verdensprocessen maatte have et Maal, og at dette Maal 
kun kunde være negativt. En Guldalder er jo tor dumt ét 
Hjærnespind.c Deraf hans Fantasier om en af de bedst begavede 
Mennesker frivilligt bidført Verdensundergang. Og i Sammenhæng 
dermed staar hans Lære om, at Menneskeheden nu synes indtraadt 
i Mandsalderen, altsaa ude over det Udviklingstrin, hvor Genier 
vare nødvendige. 

Overfor al denne Tale om Verdensprocessen, hvis Maal er 
Tilintetgørelse eller Forløsning, selve den lidende Guddoms For- 
løsning fra Eksistensen, staar Nietzsche meget ædru og rationel 
med sin simple Tro til at Menneskehedens Maal ikke er et i det 
uendelige udskudt, men maa ligge i dens højeste Eksemplarer. 

Og hermed har han naaet sin endelige Besvarelse af Spørgs- 
maalet: Hvad er Kultur? Ti paa hint Forhold beror Kulturens 
Grundtanke og de Pligter, den paalægger. Den paalægger mig 
den Pligt selvvirksomt at stille mig i Forhold til de store Menneske- 
Idealer. Dens Grundtanke er denne: den tildeler hver enkelt, der 
vil arbejde for den og delagtiggøres i den, den Opgave: i sig og 
udenfor sig at arbejde paa Frembringelse af Tænkeren og Kunst- 
neren, af Sandhedselskeren og Skønhedselskeren, af den rene og 
gode Personligbed, og derved arbejde hen til Naturens Fuldendelse, 
hen imod Maalet: fuldendt Natur. 



•) Flaubert: Lettres å George Sand. S. 139 ff. 

Naar hersker Kulturtilstand? Naar Menneskene i et Sam- 
fund stadigt arbejde paa at frembringe enkelte store Mennesker. 
Åf dette højeste Formaal følge alle de andre. Og hvilken Til- 
stand er længst borte fra Kulturtilstand? Det er den, i hvilken 
Menneskene instinktivt og med forenede Kræfter vanskeliggøre 
store Menneskers Opstaaen, idet de dels forhindre Opdyrkningen 
af det Jordsmon, som udfordres for at det geniale kan skyde 
op, dels haardnakket bekæmpe alt genialt, der opstaar iblandt dem. 
En saadan Tilstand er længere fra Kultur end det rene Barbaris. 

Men findes der en saadan? vil maaske én eller anden 
spørge. De fleste mindre Folkeslag ville kunne læse sig Svaret til 
i deres Fædrelandshistorie. Man vil der, alt som »Dannelsen c 
stiger, se det Dannelsesklima brede sig, i hvilket Geniet ikke 
trives. Og dette er saa meget betænkeligere som det synes, at i 
de moderne Tider, i de Racer, som nu have delt Magten paa 
Jorden imellem sig, er Statssamfund paa et Par Millioner eller 
nogle Par sjældent talrige nok til at frembringe Aander af allerførste 
Rang. Det ser ud , som destilleredes Genierne først ud af en Snes 
eller nogle Snese Millioner Mennesker. Des mere Aarsag var der 
for de mindre Samfund til at arbejde af yderste Ævne paa Kultur. 

Man er i den nyere Tid fortrolig med den Tanke, at 
Maalet, for hvilket det gælder om at arbejde, er Lykke, alles 
eller dog de flestes Lykke. Hvori Lykken bestaar, ses sjældnere 
overvejet og dog lader det Spørgsmaal sig ikke afvise, om ikke et 
Aar, en Dag, en Time i Paradiset er mere Lykke end et Liv i 
Kakkelovnskrogen. Men ligemeget. Saa fortrolig man er med 
Forestillingen om at bringe et helt Land, en Menneskemængde 
Ofre, saa urimeligt synes det, at et Menneske skulde være til for 
enkelte andre Menneskers Skyld, kunde have til Pligt at indvie 
dem sit Liv for derved at fremme Kulturen. Men paa Kultur- 
spørgsmaalet, hvorledes det enkelte Menneskeliv faar højest Værd 
og størst Betydning, maa dog Svaret lyde: Derved at det leves til 
Fordel for de sjældneste og værdifuldeste Eksemplarer af Menneske- 
slægten. Saaledes vil den enkelte ogsaa udrette mest for at de 
flestes Liv bliver mere værdifuldt. 

I vore Dage betyder en saakaldt Kulturinstitution en Ind- 
retning, i Kraft af hvilken de dannede gaa frem i sluttet Række 
og kaste alle ensomme og genstridige, hvis Stræben er rettet paa 
højere Formaal, til Side; selv hos Videnskabsmændene mangler 
derfor i Reglen al Sans for den vordende Genius og enhver 

Følelse for det samtidige og stræbende Genis Værdi. Derfor har 
til Trods for det uomtvistelige og rastløse Fremskridt paa alie tekniske 
og fagvidenskabelige Omraader Betingelserne for Storbedens Op- 
staaen saa lidet forbedret sig, at Uviljen mod det geniale snarere 
har tiltaget end aftaget. 

Af Staten kunne de fremragende Individer ikke vente 
meget. Den gavner dem sjældent ved at tage dem i sinTjæneste; 
den gavner dem kun sikkert ved at skænke dem fuld Uafhængig- 
hed. Alene virkelig Kultur vil modarbejde, at de for tidligt blive 
trætte eller udtømte, og vil skaane dem for den oprivende Kamp 
mod Dannelsesfilisteriet. 

Nietzsches Værdi beror paa, at han er en saadan Kultur* 
bærer: en Aand, der selv uafhængig meddeler Uafhængighed og 
som vil kunne blive for andre den frigørende Magt, som Schopen- 
hauer i hans Ungdom var for ham. 

II. 

Fire af Nietzsches Ungdomsskrifter føre Fælles-Titlen: Ikke- 
tidssvarende Betragtninger, en Titel, der er betegnende for hans 
tidligt fattede Forsæt at gaa mod Strømmen. 

Et af de Omraader, paa hvilke han har vendt sig mod 
Tidsaanden i Tyskland, er Opdragelsens, idet han paa ubændig 
Maade har fordømt den hele historiske Opdragelse, af hvilken 
Tyskland er stolt og som man i Reglen alle Vegne anser for 
ønskelig. 

Hans Grundanskuelse er den, at det, der hindrer Slægten i 
at aande frit og ville med Kækhed, er, at den slæber en altfor 
lang Fortid efter sig som en Kugle om Benet. Han mener, det 
er den historiske Opdragelse, som hindrer Slægten baade i at 
nyde og i at handle, idet dei\, der ikke kan samle sig og 
leve helt i Øjeblikket, hverken selv kan føle Lykke eller udrette 
noget, der gør andre lykkelige. Uden Ævne til at føle uhistorisk, 
ingen Lykke. Og ligedan hører til al Handlen Glemsel, eller 
rettere Ikke-Viden af det forbigangne. Glemselen, det uhistoriske 
er som den indhyllende Luft, den Dunstkreds, i hvilken der alene 
kan opstaa Liv. Man tænke, for at forstaa det, paa en Yngling, 
der gribes af Lidenskab for en Kvinde, eller paa en Mand, der 
gribes af Lidenskab for en Opgave. For dem begge eksisterer 
hvad der ligger bag dem ikke mere — og dog er denne Tilstand, 

den mest uhistoriske, som kan tænkes, den, i hvilken enhver 
Handling, enhver Stordaad undfanges og fuldbringes. Nu gives 
der, mener Nietzsche, analogt en vis Grad af historisk Viden, som 
er ødelæggende for et Menneskes Handlekraft, fordærvelig for et 
Folks frembringende Ævne. 

Man hører den lærde tyske Filolog, hvis Iagttagelser 
mest har gældt tyske lærde og Kunstnere, igennem dette Ræ- 
sonnement. Ti at den tyske Købmandsstand eller Bondestand, 
det tyske Militær eller Tysklands industridrivende skulde lide 
under et Overmaal af historisk Dannelse vilde det være urimeligt 
at antage. Imidlertid turde selv for tyske Forskeres, Digteres og 
Kunstneres Vedkommende det onde, hvortil her hen peges, være 
af den Art, at det ikke lader sig afhjælpe ved den blotte Af- 
skaffelse af historisk Undervisning. De, hvis Frembringelsesdrift 
den historiske Viden hæmmer eller dræber, vare forud saa af- 
mægtige og uvirksomme, at Verden ikke vilde være bleven beriget 
ved deres Produktion. Og hvad der lammer, er jo desuden ikke 
saa meget den uensartede Masse af død historisk Kundskab (om 
Regeringshandlinger, politiske Skaktræk, Krigsbedrifter, kunstne- 
riske Stilarter o. s. v.), som Kendskaben til enkelte store Aander 
i Fortiden, i Sammenligning med hvis Gerning alt, hvad Individet 
kan yde, synes af saa forsvindende Betydning, at det bliver lige- 
gyldigt, om dets Arbejde kommer til Verden eller ej. Goethe alene 
kan bringe en begyndende tysk Poet til at fortvivle. Men en 
Herodyrker som Nietzsche kan ikke konsekvent ønske Kendskaben 
til de største formindsket. 

Mangelen paa kunstnerisk Mod og aandelig Dristighed har 
sikkert dybere liggende Aarsager, fremfor alt: den Nedbryden af 
Individualiteten, som den moderne Samfundsorden fører med sig. 
Stærke Mennesker taale en stor Sum af Historie uden at blive 
uskikkede til Livet. 

Hvad som imidlertid er interessant og betegnende for 
Nietzsches hele aandelige Standpunkt, er hans Undersøgelser over, 
i hvilken Grad Livet overhovedet kan anvende Historien. Histo- 
rien tilhører efter hans Opfattelse den, som kæmper en stor Kamp, 
og som behøver Forbilleder, Lærere, Trøstere, men ikke finder dem 
i sin Samtid. Uden Historien vilde det Højdedrag af store 
Menneskers store Øjeblikke, som gaar igennem Aartusender, ikke 
kunne staa levende og klart for mig. En, som ser, at kun om- 
trent en hundrede Mennesker hidførte Renæssancens Kultur, vil f. 

Eks. kunne naa til den Overbevisning, at et hundrede produktive 
Mennesker, som vare opdragne i en ny Aand, vilde kunne faa 
Bugt med Dannelsesfilisteriet. Fordærvelig derimod kan Historien 
virke i ufrugtbare Menneskers Haand. Man jager f. Eks. de unge 
Kunstnere ind i Gallerierne i Steden for ud i Naturen, sender dem 
med endnu ubefæstet Sind til Kunstbyer, hvor de tabe Modet. 
Og i alle sine Former kan Historien gøre uduelig til Livet, som 
monumental ved at fremkalde den Skuffelse, at der gives bestemte, 
tilbagevendende historiske Konstellationer, saa det som én Gang 
var muligt nu under helt forandrede Vilkaar er muligt igen, som 
antikvarisk ved den vakte Pietet for det gamle og forbigangne, 
hvilken lammer den handlende, der altid maa krænke en eller anden 
Pietet, endelig som kritisk Historie ved den nedslaaende Følelse, 
den fremkalder, at vi have selve de Fortidsvildfarelser, over hvilke 
vi stræbe at løfte os, som Arv og Barndomsindtryk i vort Blod, 
saa vi leve i stadig indre Splid mellem gammel og ny Natur. 

Paa dette Punkt som paa tidligere berørte, vil Nietzsche 
i sidste Instans den bovlamme moderne Dannelse til Livs. At 
dannet og historisk dannet i vor Tid næsten ere blevne enstydige 
Begreber, er ham et sørgeligt Symptom. Det er sporløst glemt, 
at Dannelse burde være hvad den hos Grækerne var: Bevæggrund, 
Ævne til Beslutning; nu til Dags betegnes Dannelse gærne som Inder- 
lighed, fordi den er en død indvendig Klump, som ikke bevæger sin 
Indehaver. De mest dannede er Konservationsleksikoner. Naar 
de handle, er det i Kraft af en almindelig godkendt, jammerlig 
Konveniens eller ud fra den platteste Raahed. 

Til denne vistnok almengyldige Betragtning knytter sig saa 
en Klage, der særligt maatte opstaa i det moderne Tyskland, 
Klagen over, hvor trykkende tidligere Tiders Storhed virker i den 
senere fødtes Overbevisning om at være Epigon, en Sildefødning, 
en Efterbyrd fra en større Tid, der vel kan lære Historie, men 
aldrig frembringe Historie. 

Selve Filosofien, klager Nietzsche med et Henblik paa de 
tyske Universiteter, er mere og mere gaaet over til at blive Filo- 
sofiens Historie, Meddelelse af hvad Alverden har ment om Alting, 
>en Art uskadelig Passiar mellem akademiske Gamlemænd og 
akademiske Pattebørn.« Man hævder i de forskellige Lande som en 
Æressag, at der findes Tænkefrihed. I Virkeligheden er dette kun 
en tarvelig Frihed. Man tør tænke paa hundrede Maader, handle 
tør man derimod altid kun paa én Maade — og det er dette, som 

kaldes Dannelse og som i Virkeligheden »kun er Form, tilmed 
daarlig Form og Uniform. c 

Nietzsche angriber den Opfattelse, ifølge hvilken den histo- 
risk dannede staar for Bevidstheden som den retfærdigst dømmende 
af alle. Man ynder den Historiker, der tilstræber ren Indsigt, af 
hvilken intet følger. Men der gives mange ligegyldige Sandheder, 
og det er en Ulykke naar hele Batailloner af Forskere kaste sig 
over dem, selv om disse snævre Hoveder er ærlige Karakterer. 
Man betragter den Historiker som objektiv, der maaler Fortiden 
mod sin Samtids Yndlingsmeninger, den som subjektiv, der ikke 
anser disse Meninger for Mønstre. Man tror den mest kaldet til 
at fremstille et Moment af Fortiden, hvem dette slet ikke angaar. 
Men kun den, der bygger med paa Fremtiden, begriber hvad For- 
tiden var, og kun omdannet til Kunstværk kan Historien vedlige- 
holde eller endog vække Instinkter. 

Som den historiske Opdragelse nu drives, meddeles en saadan 
Mængde af Indtryk, at Sløvhed bliver Følgen, en Følelse af at 
fødes gammel i en gammel Slægt — og det skøndt ikke 30 
Menneskeliv, hvert beregnet til 70 Aar, skille os fra vor Tids- 
regnings Begyndelse. — Og hertil knytter sig den uhyre Overtro 
paa Verdenshistoriens Værd og Betydning. Evindeligt gentages den 
Schillerske Frase: Die Wéltgeschickte ist das Weltgericht, som om 
der kunde gives nogen anden historisk Domstol end Tanken, og 
haardnakket har den Hegelske Opfattelse af Historien som Gud- 
dommens stedse tydeligere Selvaabenbaring holdt sig, kun at den 
efterhaanden er bleven til den bare Beundring for det heldige 
Udfald, til Godkendelse af et hvert som helst Faktum, det være 
nok saa brutalt. Men Storhed har intet at gøre med Resultatet 
og det heldige Udfald. Demosthenes, der talte forgæves, er større 
end Filip, der altid vandt. Alt betragtes i vore Dage, naar det 
blot er en fuldbyrdet Kendsgerning, som i sin Orden; selv naar 
et Geni dør i sin blomstrende Alder, finder man Beviser for at 
det døde i rette Tid. Og den Smule Historie, vi have, betitles 
Verdensprocessen; man bryder, som Eduard von Hartmann, sit 
Hoved med at udfinde dens Oprindelse og endelige Maal — hvad 
der turde være Tidsspilde. Hvorfor du er til, tænker Nietzsche 
som S. Kierkegaard, kan ingen i Verden sige dig forlods; men 
da du nu en Gang er til, saa søg at give din Tilværelse en Mening 
ved at sætte dig saa højt og ædelt et Maal som du kan. 

Betegnende for Nietzsches senere saa udpræget aristokratiske 
Tendens er hans Ivren mod den moderne Historieskrivnings Respekt 
for Masserne. Tidligere, ræsonnerer han, skrev man Historie ud 
fra Regenternes Synspunkt, dvælede udelukkende ved dem, hvor 
middelmaadige eller slette de end var. Nu er man gaaet over til 
at skrive den fra Massernes Synspunkt. Men Masserne — de er 
altid kun at betragte som et af tre, enten som Kopier af de store 
Personligheder, daarlige Kopier, udviskede Kopier i daarligt Materi- 
ale, eller som Modstand mod de store eller endelig som Redskab 
for de store. I øvrigt er de noget for Statistiken at tumle med, 
hvilken i Massedrifterne Efteraben, Dovenskab, Sult og Kønsdrift 
finder saakaldte historiske Love. Stort kalder man saa det, der en 
lang Tid har sat en saadan Masse i Bevægelse Dette faar Navn af 
historisk Magt. Naar f. Eks. (Jen plumpe Masse har tilegnet sig 
eller tilpasset til sit Behov en eller anden Religionstanke, forsvaret 
den med Sejghed og slæbt den gennem Aarhundreder, saa kaldes 
Ophavsmanden til denne Tanke stor. Der er A art usenders Vidnes- 
byrd derfor, hedder det. Men — det er Nietzsches som Kierke- 
gaards Tanke — det ædleste, højeste virker slet ikke paa Masserne, 
og ikke mere bagefter end i Samtiden. Derfor taler en Religions 
historiske Held, dens Sejghed og Varighed, snarere mod dens 
Ophavsmands Storhed end for den. 

Naar man vil nævne et af de faa historiske Foretagender, 
der fuldt ud ere lykkedes, saa nævner man gærne Reformationen. 
Nietzsche gør mod Betydningen af dette Held ikke de sædvanligt 
anførte Kendsgerninger gældende: Luthers tidlige Verdsliggørelse 
af den, hans Kompromisser med Magthaverne, Fyrsternes Interesse 
af at frigøre sig fra Kirkens Overlegenhed og faa Tag i Kirke- 
godset paa samme Tid som de opnaaede en underdanig, afhængig 
Gejstlighed i Stedet for en fri, af Statsmagten uafhængig. Han 
ser Hovedaarsagen til at Reformationen lykkedes, i de nord- 
europæiske Folkeslags Mangel paa Kultur. Flere Gange strandede 
Forsøget i Oldtiden paa at grunde nye græske Religioner. Skøndt 
Mænd som Pythagoras, Plato, maaske Empedokles havde Religions- 
stifter-Egenskaber, vare Individerne altfor forskelligartede til at de 
kunde hjælpes ved en Fællesanvisning paa Tro og Haab. At 
Luthers Reformation lykkedes i Norden var analogt et Tegn paa 
at Nordens Kultur stod tilbage for Sydeuropas. Enten lød man 
blindt som en Flok Faar et Løsen fra oven, eller, hvor Omslaget 
var Samvittighedssag, aabenbarede dette, hvor lidet individualiseret 

Tilskueren. 1880. 39 

Befolkningen var, ensartet som den fandtes i sine aandelige 
Fornødenheder. Saaledes var ogsaa oprindeligt den hedenske 
Oldtids Omvendelse kun lykkedes paa Grund af den rigelige Ind- 
blanding af Barbarblod i det romerske, som da havde fundet Sted. 
Den nye Lære blev af Barbarer og Slaver paatvunget Verdens- 
herskerne. 

Saaledes har da Læseren Prøver paa de Argumenter, 
Nietzsche anvender for sin Sætning, at Historien som Historie 
ikke afgiver det sunde og styrkende Opdragelseselement for Slægten, 
som man tror: kun den, der har lært Livet at kende og er 
rustet til Handling, har Brug for Historien og formaar at anvende 
den. De andre trykker den, ufrugtbargør den ved at bringe dem 
til at føle sig som Efterkommere og faar den til paa alle Om- 
raader at dyrke det heldige Udfald. 

Nietzsches Indlæg i denne Sag er et Indlæg mod al historisk 
Optimisme, men han vender sig energisk bort fra den sædvanlige 
Pessimisme, som er den, der følger af udartede eller svækkede 
Instinkter, af Forfaldet, Decadencen. Han sværmer ungdommeligt 
for den sejerrige Gennemførelse af en tragisk Kultur, baaret af en 
opvoksende Slægt med Sindets Uforfærdethed, i hvem den græske 
Oldtid kunde genfødes. Han vrager den Schopenhauerske Pessi- 
misme, ti han afskyr tidligt enhver Askese; men han søger en 
Sundhedens Pessimisme, en, som stammer fra Styrken, den 
overstrømmende Kraft, og han tror at finde den hos Grækerne. 
Han har udviklet denne sin Opfattelse i sit lærde og dybsindige 
Ungdomsskrift Tragediens Tilblivelse eller Grækeraand og Pessimisme 
i hvilket han indførte to nye Benævnelser apollonisk og dionysisk 1 ), 
Grækernes to Kunstguddomme Apollo og Dionysos antyde Mod- 
sætningen mellem Billedkunst og Musik. Den første svarer til 
Drømmen, den anden til Rusen. I Drømmen traadte Gudeskikkel- 
serne først frem for Menneskene; Drømmen er det skønne Skins 
Verden. Se vi derimod ned i Menneskets dybeste Grund under 
Tankens og Fantasiens Sfære møde vi en Verden af Gru og 
Henrykkelse, Dionysos's Rige. Foroven hersker Skønhed, Maal 
og Maade; men derunder bølger frit Naturens Overmaal i Lyst 
og Kval. Set fra Nietzsches senere Udviklingstrin af, røber sig 
det dybere Motiv til denne forskende og sporende Fordybelse i 
den græske Oldtid. Allerede paa dette Tidspunkt skimter han i 



*) Die Geburt der Tragoedie aus dem Geiste der Musik. 1872. 

del, som gælder for Moral, et Forringelsesprincip overfor Naturen, 
søger en principiel Modsætning til det og finder den i det rent 
kunstneriske, kristendomsfjærneste Princip, som han døber dionysisk . 

Psykologisk træder allerede her Grundtrækkene hos denne 
Forfatter tydeligt frem. Hvad er det for en Natur som med 
dette vilde Had til Filisteriet forfølger det helt op til David 
Strauss? En Eunstnernatur øjensynligt. Hvad er det for en Skri- 
bent, der med saa megen Overbevisning advarer mod den historiske 
Dannelses Farer? En Filolog øjensynligt, der har oplevet dem i 
sig selv, følt sig truet med at blive fipigon og i Begreb med at 
dyrke det historiske Udfald. Hvad er det for et Væsen, der saa 
lidenskabeligt definerer Kultur som Genidyrkelse? Visselig ikke 
noget Eckermann-Naturel, men en Sværmer, fra først af villig til 
at lyde, hvor han ikke kan befale, snart paa det rene med sit 
eget Herskerbang, men tidligt begribende, at Menneskeheden 
langtfra er kommet ud af denne gamle Modsætning: lyde og 
byde. Napoleons Optræden er ham som mange andre et Bevis 
derpaa: den Glæde, der greb Tusender ved at der endelig igen 
var kommen en, som forstod at befale. 

Men paa Moralens Omraade er han ikke anlagt til at 
prædike Lydighed. Tvært imod, anlagt som han er, ser han vor 
moderne Morals Slaphed og Lavhed deri, at den som højeste 
Moralbud endnu bestandig sætter Lydighed i Steden for Ævnen 
til at skrive sig selv sin Moral. 

Den militære Skole og Deltagelsen i Krigen har rimeligvis 
ladet ham opdage i sig selv nogfet haardt og mandigt og bibragt 
ham en vidtgaaende Afsky for ai Blødagtighed og Feminisme. 
Han vendte sig med Uvilje fra Medlidenhedsmoralen i Schopen- 
hauers Filosofi og fra det romantisk-katolske i Wagners Musik, 
som han begge havde dyrket. Han indsaa, at han i sin Fantasi 
havde omdannet begge Mestere efter sit Behov, og han forstod 
ret vel det Selvbevarelses-Instinkt, der gjorde sig gældende heri. 
Den stræbende Aand former sig de Hjælpere, den har nødigt. 
Saaledes tilegnede han senere sin Bog menneskeligt, altformenne- 
skeligt, der blev udgivet til Voltaires Hundredaarsfest , Samtidens 
»frie Aander«; han drømte sig de Forbundsfæller til, han i Livet 
endnu ikke havde truffet. 

Den haarde, smertefulde Sygdom, der begynder i hans 
32te Aar og for lange Tider gør ham til Eneboer, løsner ham fra 
al Romantik og frigør hans Sind fra Pietetens Baand. Den fører 

39* 

ham langt bort fra Pessimismen i Kraft af hans stolte Tanke »En 
lidende har ikke Ret til Pessimisme«. Denne Sygdom gør ham 
i streng Forstand til Filosof. Hans Tanke sniger sig ad forbudne 
Veje i Spørgelyst: Dette gælder for en Værdi. Kan man ikke 
vende op og ned paa den? ~ Dette anses for et Gode? Er det 
ikke snarere et Onde? — Er Gud ikke gendrevet? Men kan man 
sige, at Djævlen er det? — Er vi ikke bedragne? og bedragne 

Bedragere alle? 

Og saa stiger ud af den lange Sygelighed en lidenskabelig 
Attraa. efter Sundhed, Rekonvalescentens Glæde over Livet, over 
Lyset, over Varmen, over Sindets Lethed og Frihed, over Tankens 
Overblik og vide Horizont, over »Syn af nye Morgenroder«, over 
den formende Ævne, den digteriske Kraft. Og han indtræder i en 
længe uafbrudt Frembringens høje Selvfølelse og Henrykkelses- 
tilstand. 

III. 

Det er hverken muligt eller nødvendigt her at gennemgaa 
den hele lange Række af hans Skrifter. Hvad det for den, som 
vil henlede Interessen paa en endnu ikke læst Forfatter, maa 
gælde om, er kun at stille hans ejendommeligste Tanker og Udtryk 
i Relief, saa Læseren med ringe Møje kan danne sig en Forestilling 
om hans Væremaade som Tænker og Aand. Arbejdet er her 
for saa vidt vanskeliggjort som Nietzsche tænker i Aforismer, for 
saa vidt mindre brydsomt, som han gærne giver enhver Tanke 
det Højtryk, der meddeler den et paradoksalt Fysiognomi. 

Den engelske Velfærdsmoral har ikke slaaet an i Tyskland; 
af de nulevende mere fremragende Tænkere er vistnok Eugen 
Duhring dens eneste Repræsentant. Eduard v. Hartmann har, 
som andensteds udviklet, (se min Bog om Berlin S. 201) forsøgt 
at godtgøre Umuligheden af paa én Gang at arbejde for Kultur- 
fremskridtet og for Lykken. Nietzsche finder nye Vanskeligheder 
ved en Undersøgelse af Lykkens Begreb. Velfærdsmoralens Maal 
er at skaffe Menneskene saa megen Lyst og saa liden Ulyst som 
muligt. Men hvad nu, ifald Lyst og Smerte er saaledes sammen- 
knyttede, at den, der vil have saa megen Lyst som muligt, maa 
tage en tilsvarende Sum af Kvaler med i Købet? Det hedder i 
Clårchens Sang: Himtnelhoch jauchzend, zum Tode betrUbt. Hvem 
véd om det sidste ikke er Betingelse for det første? Stoikerne 
troede det, og fordrede, da de vilde undgaa Kval , saa ringe Lyst 

som muligt af Livet. Rimeligvis maa man heller ikke i vore 
Dage love Menneskene stærke Glæder, ifald man vil sikre dem 
mod store Lidelser. 

Man ser, at Nietzsche spiller Spørgsmaalet over paa det 
højeste aandelige Omraade uden Hensyn til at den laveste og 
mest udbredte Ulykke som Sult, legemlig Forkommenhed , over- 
anstrengende og nedbrydende Arbejde intet Vederlag yder i heftige 
Glæder. Selv om al Nydelse købes dyrt, er det dermed ikke 
givet, at al Kval afbrydes og opvejes af heftig Nyden. 

I Overensstemmelse med sin aristokratiske A åndsretning 
angriber han dernæst den Benthamske Sætning: saa stor Lykke 
som muligt for det størst mulige Antal! Idealet var jo egentlig 
at skabe alle Menneskers Lykke. Da dette er ugørligt, formuleres 
Principet som anført. Men hvorfor Lykke for det største Antal? 
man kunde tænke sig: for de bedste, de ædleste, de mest geniale 
og man maa have Lov til at spørge, om jævn Velstand og jævnt 
Velvære er at foretrække for den Ulighed i Kaar, hvis Braad 
tvinger Kulturen til stadigt at stige. 

Saa læres der Uselviskhed. At være moralsk er at være 
uegoistisk. Det er godt at være uselvisk, siges der. Men hvad 
vil det sige: godt? Godt for hvem? Ikke for den opofrende 
selv, men for Næsten. Den, der priser Uselviskhedens Dyd, priser 
noget, som er et Gode for Samfundet, men skadeligt for den 
enkelte. Og Næsten, som vil elskes uegennyttigt, er ikke selv 
uegennyttig. Det er Grundmodsigelsen i denne Moral, at den 
fordrer og anbefaler en Forsagen af Jeget, som finder Sted til 
Bedste for et andet Jeg. 

Det væsenlige og uvurderlige ved al Moral er for Nietzsche 
fra først af blot dette, at den er en langvarig Tvang. Som 
Sproget vinder Styrke og Frihed ved den metriske Tvang, som 
alt hvad der findes af Frihed og Finhed i bildende Kunst, Musik, 
Dans o. s. v. er blevet til i Kraft af vilkaarlige Love, saaledes 
naar ogsaa Menneskenaturen kun under Tvang sin Udvikling. Der 
gøres ikke derved Vold paa Naturen; det er selve Naturen. 

Det væsenlige er, at der lydes, længe og i én Retning. 
Du skal adlyde, en eller anden, et eller andet, og længe — ellers 
gaar du til Grunde, dette synes at være Naturens moralske Bud, 
der ganske vist ikke er kategorisk (som Kant mente), ikke heller 
vender sig til de enkelte (Naturen bryder sig ikke om de enkelte), 
men som synes henvendt til Folkeslag, Stænder, Tidsaldre, Racer 

ja til Menneskeheden. Al den Moral derimod, som henvender sig 
til den enkelte Person til dens eget Bedste, for dens Velfærds 
Skyld, bliver for denne Grundsynsmaade ikke andet end Husraad 
og Klogskabsregler, Recepter mod lidenskaber, der kunde ville 
slaa sig løs, og al denne Moral er i sin Form urimelig, fordi den 
henvender sig til alle og almindeliggør hvad der ikke lader sig 
almindeliggøre. Kant gav med sit ubetingede Imperativ en Rette- 
snor. Men denne Rettesnor er bristet i vore Hænder. Det nytter 
ikke at sige til os: Handl som andre i dette Tilfælde burde 
handle. Ti vi vide, at der ikke gives eller kan gives éns Hand- 
linger, men at enhver Handling er enestaaende i sin Art, saa at 
alle Forskrifter kun gaa paa Handlingens grove Ydersider. 

Men Samvittighedens Stemme og Dom? Vanskeligheden er, 
at vi have en Samvittighed bag vor Samvittighed, en intellektuel 
bag den moralske. Vi indse, at N. N.s Samvittigheds Dom har 
en Forhistorie i hans Drifter, Sympatier, Antipatier, Erfaringer 
eller Mangel paa Erfaring. Vi indse ret vel, at vore Meninger om 
det ædle og gode, vore moralske Værdsættelser ere kraftige 
Løftestænger, naar det gælder Handling, men vi maa begynde 
med at lutre disse Meninger og selvstændigt skabe os nye Værdi- 
Tavler. 

Og hvad Morallærernes Præken Moral for alle angaar, saa 
er den ganske lige saa tom som de selskabelige Individers moralske 
Sladder om hverandre indbyrdes. Nietzsche giver Morallærerne 
det gode Raad, at de hellere end at opdrage paa Slægten skulde 
gøre som Pædagogerne i det syttende og attende Aarhundrede, 
der samlede deres Kraft paa at opdrage et enkelt Menneske. Men 
i Reglen er Moralskraalhalsene selv ganske uopdragne Mennesker, 
og deres Børn hæve sig sjældent over den moralske Middel- 
maadighed. 

Den, der føler, at han i sit inderste Væsen er usammen- 
lignelig med andre, han vil være sin egen Lovgiver. Ti ét er 
fornødent: at give sin Karakter Stil. Denne Kunst øves af den, der 
med Blik for sin Naturs stærke og svage Sider, fjærner et og andet 
af sin oprindelige Natur, dernæst ved daglig Øvelse og tilkæmpet 
Vane tilføjer adskilligt, saa det bliver ham til anden Natur, altsaa 
underkaster sig en Tvang for efterhaanden helt at bøje sit Væsen 
under sin egen Lov. Kun saaledes opnaar et Menneske Tilfredshed 
med sig selv, og kun saaledes bliver det udholdeligt for andre. 
De utilfredse og mislykkede hævne sig nemlig i Reglen altid paa 

andre. Selv suge de Gift af alt, af deres svage Ævner som af 
deres smaa Kaar og leve i en stadig Trang til Hævn paa dem, 
i hvis Væsen de ane Harmoni. Altid føre slige Mennesker Moral- 
ordene i Munden, den hele Janitscharmusik: Sædelighed, Alvor, 
Kyskhed, Livskrav; altid raser i deres Hjærte Misundelsen over 
dem, der ere naaede til Ligevægt og som derfor kunne nyde. 

Aartusender igennem var Sædelighed: Lydighed mod det 
som var Sæd, Ærefrygt for nedarvede Sædvaner. Det frie, ori- 
ginale Menneske var usædeligt fordi det brød med Overleveringen, 
for hvilken de andre nærede en overtroisk Frygt. Hyppigst ansaa 
det sig selv derfor, blev selv grebet af den Gysen, det vakte. 
Ubevidst udarbejdedes da en saadan Sædvane-Sædelighedens Folke- 
moral af alle dem, der hørte til Stammen, idet man stadigt fandt 
nye Eksempler og Beviser paa at det paastaaede Forhold mellem 
Skyld og Straf fandt Sted: Bærer man sig saadan og saadap ad, 
gaar det en galt. — Da det nu hyppigt gaar en galt, blev Paa- 
standen stadigt bekræftet, og saaledes styrkedes Folkemoralen, en 
Skinvidenskab af Folkemedicinens Rang. 

Sæd og Skik repræsenterede tidligere Slægters Erfaringer 
angaaende det formentligt nyttige og skadelige; men Følelsen for 
det sædelige har intet Forhold til disse Erfaringer som saadanne, 
men til deres Alder, Ærværdighed og dermed følgende Ubestridelighed. 

Under den Krigstilstand, hvori en fra alle Sider truet 
Stamme i Oldtiden levede, var under den strængeste Sædvane- 
sædeligheds Herredømme ingen Nydelse større end Grusomhed. 
Grusomhed hører til Menneskehedens ældste Festglæder og Sejers- 
glæder. Man tænkte sig* ogsaa Guderne kvægede og festligt 
stemte, naar man bød dem Synet af Grusomheder — og saaledes 
indsneg den Forestilling sig i Verden at ogsaa frivilligt Selvplageri, 
Spægelse, Askese er af stor Værdi, ikke som Optugtelse men som 
sød Lugt i Herrens Næse. 

Kristendommen har som Oldtidsreligion uafbrudt anvendt 
og prædiket Sjælekval. Man tænke sig den middelalderlige Kristens 
Tilstand, naar han formodede, at han ikke mere kunde slippe for 
den evige Kval. — Eros og Afrodite vare i hans Forestilling Helvedes 
Magter, og Døden blev Rædsel. 

Paa Grusom hedsmoralen er Medlidenhedsmoralen fulgt. 
Medlidenheden prises som uegoistisk, saaledes f. Eks. og især af 
Schopenhauer. 

Allerede Eduard von Hartmann har i sit tankerige Værk 
Phånomenologie des sittlichen Bewusstseins (217-240) paavist Umulig- 
heden af i Medfølelsen at se den vigtigste moralske Drivfjeder, 
endsige den eneste, som Schopenhauer vil. Nietzsche angriber 
Medlidenhedsmoralen fra andre Synspunkter. Han viser, at den 
ingenlunde er uegoistisk. Den andens Ulykke generer os, krænker 
os, stempler os maaske som fejg, hvis vi ikke bringe Hjælp. 
Eiler der ligger i den et Fingerpeg om mulig Fare for os selv; 
vi føle desuden Lyst, naar vi sammenligne vor egen Tilstand med 
den ulykkeliges, Lyst naar vi kunne træde til som de mægtigere, 
de hjælpende. Den Hjælp, vi bringe, fornemmes af os selv som 
Lykke eller udriver os maaske blot af Kedsomhed, 

Medlidenheden som virkelig Medliden vilde være en Svaghed, 
ja en Ulykke, ti den vilde forøge Lidelsen i Verden. Den, der 
for Alvor vilde hengive sig til Medlidenhed med al den Elendig- 
hed, han finder om sig, vilde simpelthen gaa til Grunde derved. 

Blandt de vilde tænker man med Gysen paa at vække 
Medlidenhed. Den, som gør det, anses for foragtelig. At nære 
Medlidenhed med en, er i de vildes Tankegang at foragte ham. 
Men man finder ingen Fornøjelse i at se et foragteligt Væsen lide. 
Derimod at se en Fjende lide, der under Kvalen ikke opgiver sin 
Stolthed: det er en Nydelse; det vækker Beundring. 

Man prædiker gærne Medlidenhedsmoralen under Formlen: 
Elsk din Næste! 

Nietzsche klamrer sig i sit Angrebs Interesse til Ordet: 
Næste. Han hævder ikke blot hvad Kierkegaard kaldte »en 
teleologisk Suspension af det etiskec Men han opirres ved, at 
det moralskes sande Væsen skulde ligge i at vi rettede Blikket 
paa de nærmeste Følger af vore Handlinger og rettede os derefter. 
Imod det snævre og smaaborgerlige i denne Moral hævder han den, 
som ser bort over disse nærmeste Følger og som selv gennem 
Midler, der volde Næsten Kval, tilstræber fjærnere Formaal, f. Eks. 
fremmer Indsigt, skøndt denne vækker Sorg og Tvivl og onde 
Lidenskaber hos Næsten. Vi behøve ikke derfor at være uden 
Medlidenhed, men vi kunne tage vor Medlidenhed fangen for 
Maalets Skyld. 

Og saa urimeligt som det nu er at betegne Medlidenheden som 
uegoistisk og ville helligvie den, saa urimeligt er det at give en 
Række Handlinger den onde Samvittighed i Vold, blot fordi de ere 
blevne skamskændede som egoistiske. Det, som i den senere Tid 

er sket paa dette Omraade, det er at man har forherliget Selv- 
fornægtelses-, Selvopofrings-Instinktet, alt det uegoistiske som var 
dette selve den moralske Værdi. 

De engelske Moralister, der for Tiden beherske Europa, 
forklare Moralens Oprindelse paa følgende Maade: Uegoistiske 
Handlinger ere oprindeligt blevne kaldte gode af dem, mod hvem 
de bleve udviste og for hvem de var til Gavn; senere har man 
glemt denne oprindelige Aarsag til at de rostes, og har betragtet 
de uegoistiske Handlinger som om de i og for sig var noget godt. 

Det var efter Nietzsches eget Udsagn et Skrift af en, den 
engelske Retning tilhørende, tysk Forfatter: Dr. Paul Rée's Der Ur- 
sprung der moralischen Empfindungen (Chemnitz 1877), som æggede 
ham til saa lidenskabelig og punktuel Modsigelse, at han igennem 
dette Skrift fik Stødet til selv at klare og udvikle sine Tanker derom 

Hvad der imidlertid maa undre, er følgende: Misfornøjet med 
hint første Skrift udarbejdede Rée en anden og langt betydeligere 
Bog om samme Æmne: Die Entstehung des Genissens (1885), i hvilken 
det Nietzsche forargende Standpunkt er forladt og adskillige af de 
Grundtanker, som denne gør gældende mod Rée, fremføres med 
en Mængde Bevissteder fra forskellige Forfattere og Folkeslag. 

De to Filosofer have kendt hinanden og omgaaedes person- 
ligt. Jeg selv er personligt bekendt med dem begge, men i Øje- 
blikket ubekendt med den enes Opholdssted og ude af Stand til 
at korrespondere med den anden. Det er mig derfor ikke muligt 
at se, hvem af de to, der har paavirket den anden og hvorfor 
Nietzsche i 1887 berører sin Uvilje mod Rée's i 1877 udtalte 
Anskuelser uden at nævne, hvor nær denne staar hans egen 
Opfattelse i det et Par Aar før hans eget udgivne Værk. 

Allerede Rée havde anført en Mængde Eksempler paa at 
de forskelligste Oldtidsfolk ikke kendte anden moralsk Klassifika- 
tion af Menneskene end den i fornemme og ringe, mægtige og 
svage, saa den ældste Betydning af god baade i Grækenland og 
paa Island var fornem, mægtig, rig. 

Nietzsche bygger hele sin Lære paa dette Grundlag. Hans 
Tankegang er denne: 

Domsordet god hidrører ikke fra dem, mod hvem der blev 
udvist Godhed. Den ældste Bestemmelse har været denne: De 
fornemme, mægtigere, højerestillede, højsindede have holdt sig 
selv og deres Gøren og Laden for gode — første Rang — i Mod- 
sætning til alt lavt og lavsindet. Fornem, ædel i Betydning af en 

højere Kastes Standsfølelse er Grundbegrebet, hvoraf god udvikler 
sig som sjælelig højbaaren. De lavtstiliede betegnes som slette 
(ikke onde). Slet faar først sent sin ubetinget nedsættende Betyd- 
ning. Det er fra Menigmands Side et rosende Ord: slet og ret, 
slet som jævn, smlgn det fremmede Ord gemen i dansk Almuessprog. 

Den herskende Kaste kalder sig undertiden blot de mægtige, 
undertiden de sanddru; saaiedes den græske Adel, hvis Organ 
Theognis er. Hos ham har smuk, god, ædel altid Betydningen 
adelig. Den fornemme Mord -Værdsættelse udgaar fra en triumf- 
erende Bekræften, Bejaen, som vi finde den hos de homeriske 
Helte: Vi fornemme, smukke, tapre — vi er de gode, de af 
Guderne elskede. Det er stærke, med Kraft ladede Mennesker, 
hvis Lyst det er at handle og dyste, for hvem Lykken med andre 
Ord er noget aktivt. 

Det kan selvfølgelig ikke undgaas, at disse fornemme mis- 
kende og ringeagte den menige Skare, de beherske. Dog spores 
i Reglen hos dem en Beklagen af den underkuede Kaste, af Arbejds- 
slaven, Lastdyret, en Overbærenhed med dem, for hvem Lykken 
er Udhvilen, Sabbat, noget passivt. 

Hos de lavtstiliede lever nødvendigvis omvendt et af Had og 
Nag forvansket Billede af Herskerkasten. Der er i denne For- 
vanskning en Hævn. 1 ) 

I Modsætning til den aristokratiske Værdsættelse (god = 
fornem, smuk, lykkelig, gudbenaadet) bliver saa Slavemoralen 
denne: De elendige alene er de gode; de, som lide og besværes, 
de syge og stygge, det er de eneste fromme. Derimod I, I for- 
nemme og rige, I er i al Evighed de onde % de grusomme, de 
umættelige, de ugudelige, og efter Døden de fordømte. Medens 
den fornemme Moral var den store Selvfølelses Udslag, en stadig 
Bejaen, er Slavemoralen et stadigt Nej til et andet, et du maa 
ikke, en Negation. 



') Nietzsche støtter sin Hypotese ved nogle Etymologier. Latinsk ntalus, 
ved Siden af hvilket han stiller usXag, sort, gaar paa de førariske 
Beboere af Italiens Jord i Modsætning til den blonde ariske Erobrer- 
Race. I det gæliske betyder fin, Adelsnavnet, (Fingal) oprindeligt Blond- 
hoved, senere den gode, ædle, rene i Modsætning til sorthaarede Ur- 
indvaanere. Han opfatter bonus som Kriger, af et ældre duonus (bellura 
= duellum = duenlum). Altsaa bonus Krigens, Tvistens Mand. Virtus 
er jo først Tapperhed, senere Dyd. — Hans Etymologi god, guddommelig 
af Gotisk er urigtig. Got er Hingst, Mand (mig meddelt af Dr. E. Jessen). 

Til den fornemme Værdsættelse god — slet (slet = værdiløs), 
svarer Slavemoralens Modsætning god — ond. Og hvem er de 
onde for denne de undertryktes Moral? Netop de samme, som 
for den anden Moral var de gode. 

Man læse de islandske Sagaer og fordybe sig i de gamle 
Nordboers Moral, stille saa imod den Klagerne over Vikingernes 
Ugerninger. Og man vil se, at disse Aristokrater, hvis Sædelig- 
hed i mange Maader stod højt, overfor deres Fjender ikke var 
bedre end løsslupne Rovdyr. De sloge ned paa Beboerne af de 
kristne Landes Kyster som Ørne paa Lam. Man kan sige de 
fulgte et Ørne-Ideal. Men man vil da heller ikke undres over, at 
de, som vare udsatte for disse frygtelige Overgreb, flokkedes om 
et ganske modsat moralsk Ideal, nemlig Lammet. 

I tredje Kapitel af sin Nytte-Moral forsøger Stuart Mill at 
vise, hvorledes Retfærdighedsfølelsen har udviklet sig af den 
dyriske Attraa efter at gengælde en Skade eller et Tab. I en 
Afhandling om »den transscendente Tilfredsstillelse af Hævn- 
følelsen < (Tillæg til første Udgave af Werth des Lebens) har Eugen 
Duhring efter ham søgt at bygge den hele Strafferetslære paa 
Gengældelsesdriften. I sin Phånomenologie har Ed. v. Hartmann 
paavist, hvorledes denne Drift strængt taget altid kun medfører 
en ny Lidelse, en ny Krænkelse for at vinde en udvortes Op- 
rejsning for den gamle, saa Gengældelsesprincipet aldrig kan 
blive noget sædeligt Princip. 

Nietzsche gør et voldsomt, lidenskabeligt Forsøg paa at 
tilbageføre Hovedsummen af falsk moderne Moral ikke til Gen- 
gældelsesdriften eller Hævnfølelsen i Almindelighed, men til den 
snævrere Form deraf som Nag, Misundelse, Eancune udgør. For 
ham er hvad han har kaldt Slavemoral den rene Nagmoral. Og 
denne Nagmoral har stemplet alle Idealer om: Afmagten, som 
ikke gengælder, blev Godhed ; den ængstelige Lavhed blev Ydmyg- 
hed; Underkastelse under den, man frygter, blev Lydighed; det 
ikke at kunne hævne sig blev: ikke at ville hævne sig, blev Til- 
givelse, blev Kærlighed til Fjender. Ynkværdigheden blev en 
Udmærkelse, en Distinktion; Gud tugter den, han elsker. Eller 
den blev en Forberedelse, en Prøvelse, en Skole, endda mere: 
Noget, der engang skal opvejes med Renter, tilbagebetales som 
Salighed. Og man hørte de værste Kælderdyr, som svulmede af 
Had og Nag, sige: vi gode, vi ere de retfærdige. De hadede ikke 
deres Fjender — de hadede Uretten, Ugudeligheden. Hvad de 



Digitized by Google 



592 



Aristokratisk Radikalisme. 



haabede paa, var ikke Hævnens Sødme, men Retfærdighedens 
Sejer. Hvad de havde tilbage at elske paa Jorden, var deres 
Brødre og Søstre i Had, som de kaldte deres Brødre og Søstre 
i Kærlighed. Den af dem forventede tilkommende Tilstand, kaldte 
de en Kommen af deres Rige, af Guds Rige. Indtil det kommer, 
henleve de i Tro, i Haab, i Kærlighed. 

Hvis Nietzsche har haft til Hensigt med denne Skildring 
at ramme den historiske Kristendom, har han — som enhver 
ser — leveret en Karikatur i det attende Aarhundredes Aand 
og Stil. Men at hans Beskrivelse rammer en vis Type af Nag- 
moralens Apostle, lader sig ikke nægte, og sjældent er alt det 
Selvbedrag, der kan lure under en Moratforkyndelse, afsløret med 
større Energi. (Man sammenligne: »Jenseits von Gut und Bdse. 
Vorspiel zu einer Philosophie der Zukunftt og »Zur Genealogie 
der Moral. Eine Streitschriftc) 

IV. 

En Definition af Mennesket vilde for Nietzsche være denne: 
Mennesket er et Dyr, som kan give og holde Løfter. 

Han ser Menneskets egentlige Adel deri, at det kan love 
noget r indestaa for sig selv, overtage et Ansvar — * idet Mennesket 
med det Herredømme over sig selv, som dette Forhold forud- 
sætter, nødvendigvis ogsaa indvinder Herredømmet over de ydre 
Omstændigheder og over de øvrige Skabninger, hvis Vilje ikke er 
saa langvarig. 

Bevidstheden om dette sit Ansvar kalder det suveræne 
Menneske sin Samvittighed. 

Hvad er nu dette Ansvars, denne Samvittigheds Forhistorie? 
Den er lang og blodig. Ved forfærdelige Midler er i Historiens 
Løb en Hukommelse for det engang stiltiende eller højlydt lovede 
og villede bleven optugtet. Aartusender igennem blev Mennesket 
snørt i Sædvanesædelighedens Spændetrøje og ved Straffe som 
Stening eller Radbrækning eller Opbrænding, ved at Synderen 
blev levende begravet, sønderslidt af fire Heste, kastet i Vandet 
med en Sten om Halsen eller puttet i en Sæk, pisket, flaaet, 
brændemærket — ved alle disse Midler indbrændte man det 
glemsomme Dyr, Mennesket, en lang Hukommelse for hvad det 
havde lovet mod at det til Gengæld fik Lov til at nyde Goderne 
ved at tilhøre et Samfund. 

Efter Nietzsches Hypotese opstaar Skyldbevidstheden simpelt- 
hen som Bevidsthed om en Gæld. Eontraktsforholdet mellem Gælds- 
herre og Skyldner, der er saa gammelt som de ældste Grundformer 
af menneskeligt Samkvem i Køb, Salg, Byttehandel osv. — det 
er det Forhold, som her ligger til Grund. Skyldneren lover (for 
at indgyde Tillid til sit Løfte om Tilbagebetaling) noget, som han 
besidder: sin Frihed, sin Kvinde, sit Liv, eller han giver Gælds- 
herren Ret til, alt efter Gældens Størrelse, at skære et større 
eller mindre Stykke Kød ud af hans Krop (De tolv Tavlers Love; 
endnu i »Købmanden fra Venedig«). 

Logiken her, som er bleven os temmelig fremmed, er 
denne: som Erstatning for Tabet tilstaas der Gældsherren en Art 
Vellystfølelse, den som opstaar ved at lade sin Magt gaa ud over 
den magtesløse. 

Læseren kan hos Rée (anf. Skrift S. 13 fif.) finde Beviserne 
for Nietzsches Sætning, at Aartusender igennem har dette været 
Menneskehedens Opfattelse: Det at se en anden lide gør godt. 
Men det at tilføje en anden Lidelse, det er en Fest, under hvilken 
den lykkelige svulmer af Magtglæde; man kan der ligeledes finde 
Beviserne for at Drifterne til Medlidenhed, Billighed, Mildhed, der 
senere forherliges som Dyder, oprindeligt næsten alle Vegne ansaas 
for moralsk værdiløse, ja for Svaghedssymptomer. 

I Køb og Salg samt alt, hvad der sjæleligt hører til dem, 
og som er ældre end nogen som helst Samfundsorden, spirer efter 
Nietzsches Fremstilling Erstatning, Udjævning, Ret, Pligt. Mennesket 
har tidligt været stolt af at være et værdsættende Væsen. En af 
de tidligste Almentanker har været den: Enhver Ting har sin 
Pris. Og den Tanke: Alt kan afbetales — har været den ældste 
og naiveste Rettesnor for Retfærdighed. 

Nu staar hele Samfundet, efterhaanden som det udvikler 
sig, i samme Forhold til sine Medlemmer, som Gældsherren ti) 
Skyldneren. Samfundet beskytter sine Medlemmer; de er sikrede 
mod den fredløse Tilstand — imod at de ikke bryde Forpligtelsen 
mod det Den, som bryder sit Tilsagn, Forbryderen, gives 
tilbage til den Fredløshed, som Udelukkelse af Samfundet fører 
med sig. 

Da Nietzsche med sin udelukkende psykologiske Interesse 
lader alt lærd Apparat ligge, kunne hans Paastande ikke direkte 
kontrolleres. Man vil hos Rée i hans Paragrafer om Hævnlyst og 

Retfærdighedsfølelse samt i Afsnittet om Hævnens Afkøbning o: 
Udjævning ved Bøder, finde de historiske Data samlede. 

Andre Tænkere end Nietzsche (saaledes E. v. Hartmann og 
Rée) have bestridt den Opfattelse, at Retfærdighedens Idé skulde 
oprinde af en Hævngærrighedstilstand, og Nietzsche har næppe 
bragt noget nyt, overbevisende Argument for Dagen, men det for 
ham som Skribent ejendommelige er det Overmaal af personlig 
Lidenskab, hvormed han protesterer mod denne Tanke, øjen- 
synligt af den Grund, at den ligger den moderne demokratiske 
Tankegang nær. 

I mangt et moderne Krav paa Retfærdighed klinger en Tone 
af plebejisk Nag og Misundelse med. Uvilkaarligt har mangen 
moderne Videnskabsmand af borgerlig eller smaaborgerlig Af- 
stamning set noget større og værdifuldere end rimeligt var i de 
Tilbageslagets Sindsbevægelser, som findes hos længe undertrykte: 
Had og Avind, Nag og Hævntørst. 

Nietzsche sysselsætter sig ikke et Øjeblik med den Tilstand, 
i hvilken Hævnen fungerer som eneste Strafferet; ti Blodhævnen 
er jo ikke et Udslag af Trællehadet mod Herren, men af Æres- 
forestillinger mellem jævnbyrdige. Han dvæler udelukkende ved 
Modsætningen mellem en herskende og en trællende Kaste og 
nærer en stadigt paany frembrydende Forbitrelse mod Teorier, 
der have gjort dem blandt de nulevende, der sympatisere med 
Fremskridtet, overbærende mod de plebejiske Instinkter og til 
Gengæld mistænksomme eller fjendtligt sindede mod Hersker- 
aanderne. Hans rent personlige Ejendommelighed, det ufilosofiske 
og temperamentsbestemte hos ham, røber sig imidlertid i det Træk, 
at medens han kun har Haan og Foragt for den undertrykte 
Klasse eller Race, for dens Rancune og den af det indeklemte Nag 
udspringende Slavemoral, svælger han formelig i den herskende 
Kastes Magtglæde, i den Atmosfære af Sundhed, Frihed, Aaben- 
hed, Sanddruhed, hvori den lever. Dens Overgreb forsvarer eller 
undskylder han. Det Billed, den danner sig af Slavekasten, er for 
ham langtfra saa falsk, som det, denne former sig af Herrernes Kaste. 

End ikke om virkelig Uretfærdighed, begaaet af denne Kaste, 
kan der for Alvor være Tale. Ti i og for sig gives der ikke Ret 
og Uret. I og for sig er en Tilføjelse af Skade, en Overvælden, 
Udnytten, Tilintetgøren ikke Uret, kan ikke være det, da Livet 
i sit Væsen, i sine Grundfunktioner kun er Overvælden, Udnytten, 
Tilintetgøren. Retstilstande kunne aldrig være andet end Undtagelses- 

tilstande, nemlig som Indskrænkning af den egentlige Livsattraa, 
hris Maal er Magt. 

Nietzsche erstatter den Schopenhauerske Vilje til Lavet (o: 
Attraa efter Liv) og den Darwinske Kamp for TUværehen med Ud- 
trykket Vilje til Magten (Magtbrynde). Ikke for Livet, det blotte 
Liv, kæmpes der efter hans Opfattelse, men om Magten. Og han 
har mange — lidet rammende — - Ord om hvilke smaalige og fat- 
tige Forhold de Englændere maa have haft for Øje, der opstillede 
Begrebet struggle for life med dets Nøjsomhed. Det staar for ham 
som havde de haft en Verden i Tanke, i hvilken enhver er glad, 
blot han kan bjærge Livet. Men Livet er kun Minimumsudtrykket. 
I sig selv vil Livet ikke Selvbevarelse alene, men Selvforøgelse, og 
saaledes er det netop »Vilje til Magte Det er i øvrigt klart, at der ikke 
er nogen principiel Forskel mellem det nye Kunstord og det gamle; 
ti Kampen for Tilværelsen fører jo nødvendigt til Magternes Kamp 
og Kampen om Magten. Nu er en Retsorden set fra dette Syns- 
punkt et Middel i Magternes Kamp. Tænkt som suveræn, som 
Middel mod al Kamp overhovedet vilde den være et livsfjendtligt 
Princip, nedbrydende for Menneskets Fremtid og Fremskridt. 

Noget lignende mente allerede Lassalle, da han udtalte, at 
Retsstandpunktet er et slet Standpunkt i Folkenes Liv. Det for 
Nietzsche betegnende er Glæden over Kampen som saadan i Mod- 
sætning til den moderne Humanismes Synsmaade. For Nietzsche 
lader et Fremskridts Størrelse sig maale ved hvad der maa ofres 
for det. Den Hygieine, der holder Livet oppe i Millioner af svage 
og unyttige Væsener, der hellere burde dø, er for ham intet virke- 
ligt Fremskridt. En jævn Middelmaadighedslykke sikret det størst 
mulige Flertal af de elendige Kreaturer, vi nu til Dags kalde Men- 
nesker, vilde for ham intet virkeligt Fremskridt være. Men for 
ham som for Renan vilde Opfostringen af en stærkere, højere 
Menneskeart end den, som omgiver os (»Overmennesket«), selv 
om den kun kunde opnaas ved at Masser af Mennesker, som vi 
kende dem, ofredes til Bedste derfor, være et stort, et virkeligt 
Fremskridt. Nietzsches for fuldt Alvor udtalte Fremtidsfantasier 
om Overmenneskets Optugtelse og dets Overtagen af Magten paa 
Jorden have saa stor Lighed med Renans halvt skæmtefuldt og halvt 
skeptisk udkastede Drømmerier om en ny Asgaard, en virkelig 
Fabrik af Aser (Dialogues phil. 117), at man vanskelig kan tvivle 
om en Paavirkning. Kun at hvad Renan skrev under det over- 
vældende Indtryk af Kommunen i Paris, tilmed i Dialogform, 

ladende Pro og Contra konrfne til Orde, det har hos Nietzsche 
krystalliseret sig til dogmatisk Overbevisning. Det undrer og 
støder én derfor, at Nietzsche aldrig har andre Udtalelser end 
antipatiske om Renan. Han berører næppe det aandsaristo- 
kratiske hos ham, men han afskyr den Ærefrygt for de ydmyges 
Evangelium, som Renan alle Vegne lægger for Dagen og som 
ganske sikkert staar i en vis Strid med Haabet om Oprettelsen af 
en Udrugningsanstalt for Overmennesker. 

Renan og Taine efter ham have vendt sig mod de næsten 
religiøse Følelser, som i det nye Europa længe næredes overfor 
den første franske Revolution. Renan har tidligt af nationale 
Grunde beklaget Revolutionen, Taine, som oprindelig sympati- 
serede med den, slog efter et nøjere Studium om. Nietzsche gaar 
i deres Spor. Det er naturligt, at moderne Skribenter, der føle 
sig som Revolutionens Børn, nære Sympati med det store Oprørs 
Mænd, og sikkert ere disse ikke komne til deres Ret under 
den nuværende antirevolutionære Stemning i Europa. Men 
Skribenterne have bl. a. i deres Sky for hvad der i den politiske 
Jargon benævnes Cæsarisme og i deres Overtro paa Masse- 
bevægelser, overset, at de største Oprørere og Frigørere, del er 
ikke de forenede smaa, men de faa store; ikke de smaa Mis- 
undere, men de store Undere, de som unde de andre Ret og Vel- 
være og aandelig Vækst. 

Der gives to Klasser af revolutionære Aander, de, der 
instinktivt føle sig dragne til Brutus og de, der lige saa instinktivt 
føle sig dragne til Cæsar. Cæsar er den store Type; Frederik 
den anden og Napoleon besad kun hver sin Gruppe af hans 
Egenskaber. Den moderne Frihedspoesi fra Fyrrerne vrimler af 
Lovsange til Brutus. Men ingen Digter har besunget Cæsar. 
Selv en saa antidemokratisk Digter som Shakespeare har været 
rent uden Blik for hans Storhed, givet hans Skikkelse i en bleg 
Karikatur og har efter Plutarch's Opskrift forherliget Brutus paa 
hans Bekostning. End ikke Shakespeare har forstaaet, at Cæsar 
satte en ganske anden Indsats ind paa Livets Bord end hans 
sølle Morder. Cæsar stammede ned fra Venus; hans Form var 
Ynde. I hans Aand var den store Simpelhed, der er de størstes 
Særkende; hans Væsen var Adel. Han, efter hvem al højeste 
Magt endnu den Dag i Dag bærer Navn, kunde alt, vidste og 
kendte alt, hvad en Hærfører og Hersker af højeste Rang maa 
kunne og kende. Kun nogle Mænd under den italienske Renais- 

sance have hævet sig ti) en saadan Højde af Geni. For alle 
Fremskridt, der lode sig udføre i hine Dage, var hans Liv en 
Borgen. Brutus's Væsen var Doktrin, hans Særkende den Ind- 
skrænkethed, der vil tilbageføre døde Tilstande og som ser 
Varsler om et Kald i et Navns Tilfældighed. Hans Stil var tør 
og anstrængt, hans Sind ufrugtbart. Hans Last var Havesyge, 
Aager hans Lyst. For ham var Provinserne retløse Erobringer. 
Han lod fem Senatorer i Salamin sulte ihjel, da Byen ikke 
kunde betale. Og dette golde Hoved er paa Grund af et Dolke- 
stød, som intet udrettede og intet forhindrede af hvad det skulde 
forhindre, blevet en Slags Frihedens Genius, blot fordi man 
ikke har forstaaet hvad den stærkeste, rigeste, adeligste Naturs 
Udrustelse med den højeste Magtfylde betyder. 

Det vil ud fra det tidligere let forstaas, at Nietzsche udleder 
Betfærdigheden helt af de aktive Sindsbevægelser, da Tilbageslags- 
følelserne hos ham altid ere lave. Ved dette Punkt har han 
imidlertid ikke dvælet. De ældre havde i Gengældelsesdriften set 
Oprindelsen til Straffen. Stuart Mill havde i sin Nyttemoral ud- 
ledet Retfærdigheden af den allerede oprettede Straffebestemmelse 
(justum af jtissum), der var Sikkerhedsforholdsregel, ikke Gen- 
gældelse. Rée havde i sin Bog om Samvittighedens Oprindelse for- 
svaret den beslægtede Sætning, at Straffen ikke er en Følge af 
Retfærdighedsfølelsen, men Retfærdighedsfølelsen en Følge af 
Straffen. De engelske Filosofer i Almindelighed udlede den onde 
Samvittighed af Straffen. Dens Værdi skal være den at vække 
Foleisen af Brøde hos den skyldige. 

Herimod protesterer Nietzsche, Han hævder, at Straffen 
kun hærder og kølner Mennesket, ja at Forbryderen ved selve 
Retshandlingen imod ham hindres i at betragte sin Færd som 
forkastelig; ti han ser nøjagtigt samroe Art Handlinger som de, 
han har begaaet, Spioneri, Læggen-Fælder, Overlisten, Tilføjelse 
af Pinsler udøvede imod ham i Justitsens Tjæneste og da god- 
kendte. I lange Tider tog man da slet ikke heller Hensyn til 
Forbryderens Synd, betragtede ham som skadelig, ikke som 
skyldig, saa paa ham som paa et Stykke Skæbne, og Forbryderen 
paa sin Side tog Straffen som et Stykke Skæbne, der styrtede 
ned over ham, bar den med samme Fatalisme, hvormed Russerne 
lide den Dag i Dag. I Almindelighed kan man sige, at Straffen 
tæmmer Mennesket, den forbedrer det ikke. 

Tilskueren. 1880. 40 

Den onde Samvittigheds Oprindelse er da endnu uforklaret. 
Nietzsche opstiller følgende geniale Hypotese: Den onde Samvittig- 
hed er den dybtgaaende Sygelighedstilstand, som kom til Udbrud 
i Mennesket under Trykket af den grundigste Forandring, som 
det overhovedet har gennemgaaet, nemlig da det fandt sig ende- 
gyldigt indespærret i et Samfund, der var fredlyst Alle de 
stærke og vilde Drifter som Foretagelseslyst, Dumdristighed, For- 
slagenhed, Rovbegærlighed, Herskesyge, der hidtil ikke blot vare 
blevne ærede, men formeligt optugtede, bleve pludseligt stemplede 
som farlige og skridtvis brændemærkede som usædelige, som 
forbryderiske. Væsener, der passede til et omstrejfende, krigersk 
Æventyrliv, saa paa én Gang alle deres Instinkter betegnede som 
værdiløse, ja som forbudne. Et uhyre Mismod, en Nedslaaethed 
uden Mage har da bemægtiget sig dem. Og alle de Instinkter, 
der ikke turde faa Luft udadtil, de vendte sig nu indad mod 
Mennesket selv: fjendtligt Sindelag, Grumhed, Drifterne til Af- 
væksling, Vovespil, Overfald, Forfølgelse, Ødelæggelse — da opstod 
den onde Samvittighed. 

Da Staten blev til — ikke ved en Samfiindskontrakt , som 
Rousseau og hans Samtid forudsatte — men ved at en Erobrer- 
race med frygteligt Tyranni slog ned paa en talrigere men 
uorganiseret Befolkning — da slog alle dennes Frihedsinstinkter ind; 
den aktive Kraft, Attraaen efter Magt vendte sig mod Mennesket 
selv. Og paa denne Jordbund spirer da Skønhedsidealerne: Selv- 
fornægtelse, Selvopofring, Uselviskhed. Lysten til Selvopofring er 
i sin Spire en Art Grusomhedshang; den onde Samvittighed er 
en Attraa efter Selvmishandling. 

Man følte nu efterhaanden sin Skyld som Gæld, til For- 
tiden, til Forfædrene, en Gæld, der burde tilbagebetales ved 
Ofre — i Begyndelsen til Næring i groveste Forstand — ved 
Æresbevisninger og ved Lydighed; ti alle Skikke er som For- 
fædrenes Værk ogsaa deres Befalinger. 1 ) Der er en evig Angest 
for ikke at give dem nok, man ofrer dem det førstefødte, den 
førstefødte. Frygten for Stamfaderen stiger, alt som Slægtens 
Magt tager til. Undertiden bliver han omdannet til en Gud, 
hvorved da Gudens Oprindelse af Frygten tydeligt ses. 

Skyldfølelsen mod Guddommen er Aarhundreder igennem 
stadigt stegen, indtil den kristelige Guddoms Anerkendelse som 



') Man sammenligne Lassalle's Teori af det romerske Testamente. 

Universalgud bragte et Maksimum af Skyldfølelse til Udbrud. 
Først i vore Dage spores en kendelig Aftagen af denne Skyld- 
følelse; men hvor Syndsbevidstheden naar sit Højdepunkt, der 
har den onde Samvittighed ædt om sig som en Kræft, saa 
Følelsen af det umulige i at gøre Fyldest for Skylden, for Syn- 
derne, er eneraadende og Tanken om evig Straf forener sig med 
den. Stamfaderen (Adam) tænkes nu ramt af en Forbandelse, 
Synden er Arvesynd. Ja ind i selve Naturen, af hvis Skød Men- 
nesket udgaar, lægges det onde Princip; den er forbandet, for- 
djævlet — indtil vi staa foran den paradokse Udvej, i hvilken 
den martrede Menneskehed henved et Par tusend Aar har fundet 
Trøst: Gud ofrer sig for Menneskets Skyld, gør sig betalt i sit 
eget Kød og Blod. 

Det, som her er sket, er, at Grusomhedsdriften, der er 
slaaet ind, er bleven til Selvpinen, og alle de dyrisk-menneskelige 
Instinkter omfortolkede som Skyld imod Gud. Ethvert Nej, Men- 
nesket siger til sin Natur, sit virkelige Væsen, slynger det ud af 
sig som et Ja, en Virkelighedserklæring, gældende Gudens Hellig- 
hed, hans Dommervæsen, og dernæst Evighed, Hinsides, Kval uden 
Ende, evig Helvedstraf. 

For ret at forstaa de asketiske Idealers Opstaaen maa man 
desuden betænke, at de ældste Slægter af aandige og kontempla- 
tive Naturer levede under et frygteligt Tryk af Ringeagt fra 
Jægernes og Drabsmændenes Side. Det ukrigerske hos dem var 
foragteligt. De havde intet andet Middel til at begaa sig end det 
at fremkalde Frygt. Det kunde de kun gøre ved Grusomhed mod 
sig selv, Spægelse, Selvtugt under Eremitliv. Som Præster, Spaa- 
mænd, Troldmænd sloge de da Masserne med overtroisk Rædsel. 
Den asketiske Præst er den stygge Larve, af hvilken den sunde 
Tænker har udviklet sig. Ved hans Herredømme blev vor Jord 
den asketiske Klode: en Ravnekrog i Himmelrummet, beboet af 
misfornøjede og hovmodige Skabninger, der vaemnmedes ved Livet, 
afskyede deres Planet som en Jammerdal, og som opfyldte af Nid 
og Nag mod Skønhed og Glæde tilføjede sig selv saa meget ondt 
som muligt. 

Alligevel er nalurligvis den Selvmodsigelse, vi finde i 
Askesen: Livet anvendt mod Livet kun tilsyneladende. I Virkelig- 
heden svarer det asketiske Ideal til et hensygnende Livs dybe 
Hang og Trang til Pleje og Lægedom. Det er et Ideal, som tyder 
paa Svækkelse og Træthed ; ogsaa ved Hjælp af det kæmper Livet 

40* 

mod Døden. Det er et Kunstgreb til Livets Selvopholdelse. 
Forudsætningen for det er Sygelighedstilslanden hos det tæmmede 
Menneske, Væmmelsen ved Livet med Ønsket om at være noget 
andet, være andensteds, dette Ønske potenseret til højeste Inder- 
lighed og Lidenskab. 

Den asketiske Præst er Legemliggørelsen af selv dette 
Ønske. Ved dets Magt holder han den hele Hjord af forstemte, 
forknyttede, fortvivlede, forulykkede Væsener fast ved Livet. Netop 
fordi han selv er syg, er han deres første Hyrde. Var han sund, 
vilde han med Uvilje vende sig bort fra al denne Attraa efter at 
omstemple Svaghed, Misundelse, Farisæisme, falsk Sædelighed til 
Dyd. Men selv syg som han er, har han det Kald at være Syge- 
vogter i den store Lemmestiftelse af Syndere og Synderinder. 
Han tumler stadigt med lidende, der søge Aarsagen til deres 
Kval udenfor sig; han lærer den lidende, at den skyldige Aarsag 
til hans Kval, det er ham selv. Saaledes giver han det mis- 
lykkede Menneskes Nag en anden Retning, gør ham ufarligere, 
idet han nøder ham til at lade en stor Del af sit Nag gaa ud 
over ham selv. En Læge kan den asketiske Præst ikke egentlig 
kaldes; han mildner Lidelsen, opfinder Trøst af enhver Art, 
snart Bedøvelses- snart Pirrings-Midler. 

Det har gældt om Bekæmpelsen af epidemisk Træthed og 
og Fortvivlelse, der havde bemægtiget sig store Masser. Man har 
forsøgt flere Midler. Først har man stræbt at nedstemme Livs- 
følelsen til den laveste Grad: ikke ville, ikke ønske, ikke virke osv., 
sløves. (Pascal's II fatut sabétir.) Maalet er Hellighed, en Hypno- 
tisering af det hele Sjæleliv, en Kommen-løs fra ethvert Formaal, 
og derigennem Smertefrihed. Dernæst har man mod saadanne 
Tungsindstilstande anvendt mekanisk Virksomhed som Bedøvelses- 
middel : Arbejdets Velsignelse. Den asketiske Præst, der mest har at 
gøre med lidende af de fattigere Stænder, omfortolker den stakkels 
Arbejdsslaves Gerfling for ham, lader ham se en Velgerning i 
den. Videre er Ordinering af smaa lettilgængelige Fornøjelser et 
yndet Middel mod Melankolien: gøre andre Glæde, hjælpe dem i 
Kærlighed til Næsten. Endelig er der det afgørende Middel at 
organisere alle de syge i et uhyre Hospital, stifte en Menighed af 
dem. Den Ulyst, der følger med Svaghedsfølelsen, bekæmpes, idet 
denne Masse ved sit indre Sammenhold føler sig stærk. 

Den asketiske Præsts Hovedmiddel var dog det, at han om- 
tydede Skyldfølelsen til Synd. Den indre Lidelse var Straf. Den 

syge var Synderen. Nietzsche sammenligner den ulykkelige, der 
faar denne Fortolkning af sin Kval, med Hønen, om hvem man 
har trukket en Kridtkreds. Nu kan han ikke komme videre. En 
lang Række af Aarhundreder igennem, hvorhen man ser, ser man 
Synderens hypnotiske Blik stirrende — trods Hjob — paa Skylden 
som eneste A årsag til Lidelse. Overalt den onde Samvittighed og 
Svøben og Haarskjorten og Graad og Tænders Gnidsel og Raabet 
paa: Mere Smerte! Mere Smerte! Alt tjænte det asketiske 
Ideal. Og saa opstod epileptiske Epidemier, som St. Veitsdansernes 
eller Flagellanternes, og Heksehysterien og de store Massedelirier i 
ekstravagante Sekter (der endnu spøge i Fænomener som Frelsens 
Hær og deslige). 

Det asketiske Ideal har endnu ingen virkelige Angribere; der 
er ingen bestemte Forkyndere af et nyt Ideal. Forsaavidt Viden- 
skaben siden Kopernikus stadigt er gaaet ud paa at røve Menne- 
sket dets tidligere stærke Tro paa egen Betydning, virker den 
snarest i Overensstemmelse med det. Virkelige Fjender og Under- 
gravere har det asketiske Ideal i Grunden for Tiden kun i dette 
Ideals Komedieanter, i hykkelske Haandhævere af det, som vække 
og vedligeholde Mistroen imod det. 

Da Lidelsernes Meningsløshed føltes som en Forbandelse, 
gav det asketiske Ideal dem en Mening; en Mening, der bragte 
en ny Strøm af Lidelser med sig, men som var bedre end ingen. 
Et nyt Ideal er i vore Dage i Begreb med at danne sig, der i 
Lidelsen ser en Livsbetingelse, en Lykkebetingelse, og som i en ny 
Kulturs Navn bestrider alt, hvad vi hidtil have kaldt for Kultur. 

V. 

Der findes blandt Nietzsches Værker en besynderlig Bog, som 
fører Titlen : Saalunde talU Zarathustra. Den bestaar af fire Dele 
skrevne i Aarene 1883—1885, hver Del omtrent i ti Dage, Afsnit for 
Afsnit undfanget paa lange Vandringer — »under en Følelse af In- 
spiration, som blev hver Sætning Forfatteren tilraabt« har Nietzsche 
engang udtalt i et Privatbrev. 

Hovedpersonen og noget af Formen er taget fra Persernes 
Avesta. Zarathustra er den mytiske Religionsstifter, vi pleje at 
kalde Zoroaster. Hans Religion er Renhedens Religion; hans 
Visdom er let og frejdig som dens, der lo straks efter sin Fødsel; 
hans Væsen er Lys og Lue. Ørnen og Slangen, de to Dyr han 

har hos sig i sin Bjærghule, det stolteste og det klogeste Dyr, ere 
gamle persiske Symboler. 

Dette Værk indeholder Nietzsches Teorier saa at sige i 
Form af Religion. Det er den Koran eller rettere den Avesta, 
det har været ham en Trang at efterlade — dunkel og dyb, højt- 
flyvende og abstrakt, profetisk og fremtidsdrukken, fyldt til Randen 
med dens Ophavsmands Selv, der atter helt er fyldt af sig selv. 

Af moderne Bøger, der have anslaaet denne Tone og an- 
vendt denne symbolsk-allegoriske Stil kan nævnes Mickiewicz's 
De polske Pilgrimmes Bog, Slowacki's Anhdi og den af Mickiewicz 
paavirkede Lamennais' En Troendes Ord. Men alle disse Bøger 
ere bibelske i deres Sprog. »Zarathustrac derimod er en Op- 
byggelsesbog for frie Aander. 

Nietzsche selv sætter dette Værk højest blandt sine Skrifter. 
Jeg deler ikke denne Opfattelse. Den Indbildningskraft, der bærer 
det, er ikke skikkelsedannende nok, og en vis Monotoni er uad- 
skillelig fra den arkaistiske, i Typer sig bevægende Fremstilling. 

Men det er en Bog, som er god at ty til for dem, der 
ikke kunne magte Nietzsches blot tankeførende Værker, den 
indeholder alle hans Grundtanker i retorisk-digterisk Form. Dens 
Fortrin er en Stil, som er én fra det første Ord til det sidste, 
fuldttonende , dybtklingende , stærktstemmende ; nu og da lidt 
salvelsesfuld i sin stridbare Dømmen og Fordømmen, altid et Ud- 
tryk for Selvglæde, ja Selvberusning, men rig paa Finheder som 
paa Dristigheder, sikker og engang imellem stor. Bag denne Stil 
ligger en Stemning som Vindstille i en Bjærg luft, der er saa let, 
saa æterren, at ingen Smitstoffer findes der, ingen Bakterier 
trives der — og ingen Støj, ingen Stank, intet Støv, ingen Sten, 
ingen Sti naar derop. 

Ren Himmel foroven, frit Hav ved Bjærgets Fod og der- 
over en Lyshimmel, en Ly s- Afgrund, en Azurklokke, hvælvende 
sig stum over brusende Vande og mægtige Bjærgrygge. Deroppe 
er Zarathustra ene med sig selv, aandende den rene Luft i fulde, 
dybe Drag, ene med den opgaacnde Sol, ene med Middagens 
Gløden, der ikke forringer Friskheden, ene med blinkende, talende 
Stjærner ved Nattetid. 

En god dyb Bog er det. En Bog, der er lys ved sin Livs- 
glæde, dunkel ved sit Gaadesprog, en Bog for aandelige Bjærg- 
bestigere og Vovehalse og for de ikke mange, der ere indøvede i 
den store Menneskeforagt, som afskyr Vrimmelen, og i den store 

Menneskekærlighed, der kun afskyr saa dybt, fordi der foresvæver 
den Billedet af en bøjere, taprere Menneskebed, som den vil 
fremelske og optugte. 

Zarathustra er flygtet derop til sin Hule paa Bjærget af 
Væmmelse ved den lille Lykke og de smaa Dyder. Han har set, 
at Menneskenes Lære om Dyd og Tilfredshed gør dem bestandig 
mindre: deres Godhed er mest det, at de vil, ingen skal gøre 
dem noget ondt; derfor komme de de andre i Forkøbet ved at 
gøre dem noget godt. Dette er Fejghed og kaldes Dyd. De an- 
gribe og skade vistnok ogsaa gærne, men kun dem, som engang 
for alle ere prisgivne og som man uden Fare kan gaa for nær. 
Dette kaldes Tapperhed og er en endnu dybere Fejghed. Men 
naar Zarathustra vil jage de fejge Djævle i Menneskene ud, saa 
raabes der imod ham: Zarathustra er ugudelig. 

Han er ensom, ti alle tidligere Fæller af ham ere blevne 
frafaldne; de unge Hjærter blev gamle, og ikke engang gamle, kun 
trætte og lade, kun gemene — det kalder de, at de ere blevne 
fromme paany. »Om Lys og Frihed flagreoe de engang som 
Myg og unge Digtere, og allerede er de Mørkemænd og Arne- 
krogsmænd.€ De have forstaaet deres Tidsalder. De valgte Tid 
og Time godt. »Ti nu flyve Natfuglene atter ud. Nu er Timen 
slaaet for alle lyssky Væsener.c 

Zarathustra afskyr den store Hovedstad som et Helvede 
for Eneboertanker. »Alle Lyster og Laster have hjemme her; 
men her er ogsaa Dyd, megen ansættelig og ansat Dyd. An- 
sættelig Dyd med Skrivefingre og haardt Siddekød og Ventekød, 
velsignet med smaa Stjærner paa Brystet og udstoppede Døtre 
uden Bagdel. Her er ogsaa megen Fromhed og meget troende 
Spytslikkeri og Smigerbageri for Hærskarernes Gud. Og fra oven 
dryppe Stjærnerne ned og det naadige Spyt; og mod oven længes 
hver en stjærneløs Barm.« 

Og Zarathustra afskyr Staten, afskyr den som i Norden 
Henrik Ibsen og dybere end han. 

For ham er Staten det koldeste af alle kolde Uhyrer. 
Dens Grundløgn er, at den er Folket. Nej , skabende Aander var 
det, som skabte Folket og gav det en Tro og en Kærlighed; 
saadan tjænte de Livet; hvert Folk er ejendommeligt; men Staten 
er ens overalt. Stat er for Zarathustra det, »hvor alles lang- 
somme Selvmord kaldes Liv. c Staten er for de mange for mange. 

Først hvor Staten ophører, begynder Mennesket, der ikke er over- 
flødigt, det Menneske, der er Broen til Overmennesket. 

Fra Staterne er Zarathustra flygtet op paa sit Bjærg, ind i 
sin Hule. 

I Skaansel og Medlidenhed laa den største Fare for ham. 
Rig paa Medlidenhedens Smaaløgne boede han blandt Menneskene. 

»Sønderstukken af giftige Fluer og udhulet af mange Draaber 
Ondskab, som en Sten udhules, saaledes sad jeg iblandt dem og 
sagde til mig selv: Alt smaat er uden Skyld i sin Lidenhed. 
Især de, som man kalder de gode, de stikker i al Uskyldighed, 
de lyver i al Uskyldighed , hvorledes kunde de være retfærdige 
imod mig? 

»Den, som lever blandt de gode, ham lærer Medlidenheden 
at lyve. Medlidenhed avler daarlig Luft for alle frie Sjæle. Ti 
de godes Dumhed er uudgrundelig. 

»Deres stive Vismænd, dem kaldte jeg Vismænd, ikke stive. 
Deres Graverkarle, dem kaldte jeg Forskere — - saadan lærte jeg 
at ombytte Ord. Graverkarlene grave sig Sygdomme til. Af 
gammelt Grus stige slemme Dunster. Paa Bjærge skal man leve.c 

Og med salige Næseboer indaander han atter BjærgfrihecL 
Forløst er nu hans Aandedrag fra Lugten af alt Menneskevæsen. 
Der sidder Zarathustra med Lovens gamle sønderbrudte Tavler 
om sig og nye halvbeskrevne Tavler og venter paa sin Time, 
Timen da Løven kommer med Duesværmen, Kraften med Blid- 
heden, og hylder ham. Og han rækker Menneskene en ny Tavle, 
hvorpaa der staar saadanne Lærdomme som disse: 

Skaan ikke din Næste! Den store Kærlighed til de Fjærn- 
este byder det. Næsten er noget, der skal overvindes. 

Sig ikke: Jeg gør mod andre som jeg vil at andre skulle 
gøre mod mig. Hvad du gør, kan ingen gøre imod dig. Der 
gives ingen Gengældelse. 

Tro ikke, at du ikke maa rane. En Rettighed, du kan rane 
dig, skal du aldrig lade dig skænke. 

Vogt dig for de gode Mennesker. De tale aldrig Sandhed. 
Ti alt det, som de kalde ondt: den store Forvovenhed, den 
lange Mistro, det grusomme Nej, den dybe Lede ved Menneskene, 
Ævnen og Viljen til at skære i det levende, det maa til, hvor en 
Sandhed skal fødes. 

Alt focbigangent er prisgivet. Men da dette er saaledes, 
kunde det hænde, at Pøbelen blev Herre og kvalte alt i sine 

flade Vande eller at en Voldsherre bemægtigede sig alt. Derfor 
behøves en ny Adel, der er Modstander at* al Pøbel og alt Volds- 
herredømme og som paa nye Tavler skriver Ordet : ædel. Visselig 
ikke en Adel, som kan købes, eller en Adel, hvis Forfædre gjorde 
Korstog til det forjættede Land. eller en Adel, hvis Dyd er det at 
elske Fædrelandet. Nej, lærer Zarathustra: Fordrevne skulle I 
være fra Eders Fædrelande og Bedstefædrelande og Oldefædre- 
lande. Ikke Eders Fædres Land skulle 1 elske, men Eders Børns 
Land. Denne Kærlighed, det er den nye Adel — Kærligheden til 
dette nye Land, det uopdagede, fjærnt beliggende i det fjærneste 
Hav. Paa Eders Børn skulle I oprette den Ulykke at 1 ere Eders 
Fædres Børn. Alt forbigangent skulle I forløse paa denne Maade. 

Zarathustra er fuld af Mildhed. Andre have sagt : Du skal 
ikke bryde Ægteskabet. Zarathustra lærer: De redelige bør sige 
til hinanden: »Lad os prøve paa, om vi kunne beholde hinanden 
kær, lad os sætte os en Frist, at vi kunne forsøge, om vi ønske 
en længere Frist.« Hvad der ikke kan bøjes, det brydes. En 
Kvinde sagde til Zarathustra: Vel sandt, jeg brød Ægteskabet, 
men det brød og nedbrød mig først. 

Zarathustra er uden Naade. Det hedder: Stød ikke til 
Vognen, som hælder. Men Zarathustra siger: Hvad der staar for 
Fald, det skulle I ovenikøbet støde til. Alt det, som hører vore 
Dage til, det falder, det forfalder. Ingen kan holde paa det. Men 
Zarathustra vil endda støde til det. 

Zarathustra elsker de tapre. Men ikke den Tapperhed, 
der besvarer ethvert Angreb. Der er ofle mere Tapperhed i at 
holde sig tilbage og gaa forbi for at opspare sig til den værdigere 
Fjende. Zarathustra lærer ikke: I skulle elske Eders Fjender! men: 
I skulle ikke indlade Jer i Kamp med Fjender, 1 foragte. 

Hvorfor saa haard? raabe Menneskene til Zarathustra. 
Han svarer: Hvorfor saa haard? sagde Køkkenkullet til Diamanten, 
er vi ikke af samme Slægt, nær beslægtede med hinanden? — De, 
som frembringe nye Værdier, ere haarde. Deres Salighed er at 
trykke deres Haand paa kommende Aarhundreder som paa Voks. 

Ingen Lære opbringer Zarathustra mere end den om Livets 
Forfængelighed og Betydningsløshed. Den er i hans Øjne gammel 
Sladder, gammel Kærlingesladder. Og Pessimisternes Opgøren af 
Livets Sum som overvejende Ulyst, deres Hævden af Tilværelsens 
Slethed er Genstand for hans afgjorte Afsky. 

Nietzsche har udtalt den samme sværmeriske Kærlighed til 
Livet i den Hymnus an das Leben , som han selv har udsat for 
Kor og Orkester. Det hedder heri: 

Gewiss, so liebt ein Freund den Freund 
Wie ich dich liebe, råthselvolles Leben, 
Ob ich gejauchzt in dir, geweint, 
Ob du mir Leid, ob du mir Lust gegeben, 
Ich liebe dich mit deinem Ghlck und Harme 
Und wenn du mich vernichten musst, 
Entreisse ich mich schmerzvoll deinem Arme 
Wie Freund sich reisst von Freundes Brust. 
Og Digtet slutter: 

Hast du kein Glflck mehr flbrig mir zu schenken, 
Wohlan, noch hast du deine Pein. 

Naar Achilles foretrak at være Daglejer paa Jorden fremfor 
at være Konge i Skyggernes Rige, saa er Udtrykket svagt og 
spagt i Sammenligning med dette Udbrud af Livstørst, der i sin 
Paradoksi attraar selve Kvalernes Kalk. 

Eduard von Hartmann tror paa »Verdensprocessencs Be- 
gyndelse og Ophør. Han slutter, at ingen Evighed kan ligge bag 
os; ellers maatte allerede alle Muligheder være indtraadte, hvad 
— efter hans Paastand — ikke er Tilfældet. Ogsaa paa dette 
Punkt i skarp Modsætning til ham, lærer Zarathustra med ejen- 
dommelig Mystik den evige Genkomst, det vil sige: at alle Ting 
evigt vende tilbage og vi selv med, at vi allerede evige Gange 
have været til og alle Ting med os. Verdens store Uhr er for 
ham et Sanduhr, el Timeglas der stadigt vender sig paany for 
atter og atter at løbe ud. Det er det nøje Modstykke til Hart- 
manns Verdensundergangslære. 

Ved sin Død vil Zarathustra sige: Nu svinder og dør jeg; 
om et Nu er jeg intet, ti Sjælen er dødelig som Legemet; men 
den Knude af Aarsager, i hvilken jeg er slynget ind, vender til- 
bage og den vil stadigt frembringe mig paany. 

I Slutningen af tredje Del af »Zarathustrac findes et Kapitel 
overskrevet »Den anden Sang til Danse Dans er i Nietzsches 
Sprog altid Udtrykket for den høje Letsind, der er løftet op over 
Jordtyngden og over al den dumme Alvor. Denne i sproglig 
Henseende højst mærkværdige Sang er en god Prøve paa Stilen i 
dette Værk , hvor den hæver sig til højest digterisk Flugt. Zara- 
thustra ser Livet for sig som en Kvinde; hun slaar Kastagnetter 

og han danser med hende, udsyngende al sin Vrede paa Livet og 
al sin Kærlighed til Livet. 

In dein Auge schaute ich j Angst, oh Leben: Gold sah ich in deinem 
Nacht-Auge blinken — mein Herz stand still vor dieser Wollust: 

— einen goldenen Kahn sah ich blinken auf nåchtigen Gewåssern, 

einen sinkenden, trinkenden, wieder winkenden, goldenen Schaukel-Kahn ! 

Nach meinem Fuss, dem tanzwil thigen , warfst du einen Blick, einen 
lachenden fragenden schmelzenden Schaukel-Blick ; 

Zwei Mal nur regtest du deine Klapper mit kleinen Hånden — da 
schaukelte schon mein Fuss vor Tanzwuth. 



Ich furchte dich Nahe, ich liebe dich Ferne: deine Flucht lockt mich, 
dein Suchen stockt mich: ich leide, aber was litt ich um dich nicht gerne! 

Deren Kålte ztlndet, deren Hass verfQhrt, deren Flucht bindet, deren 
Spott — ruhrt. 

wer hasste dich nicht, dich grosse Binderin, Umwinderin, Versucherin, 
Finderin! wer liebte dich nicht, dich unschuldige, ungeduldige, windseilige, 
kindsåugige Sflnderin! 

I denne Samtale mellem Livet og dets Elsker, Danserinde 
og Danser, forekommer de Ord: O Zarathustra, du elsker mig 
langtfra saa højt som du siger, du er mig ikke tro nok. 
Der gives en gammel, tung Brummeklokke; den brummer om 
Natten op til din Hule. Hører du den Klokke ved Midnat, saa 
tænker du indtil Middag paa at du snart vil forlade mig. 

Og saa følger som Slutning den gamle Midnalsklokkes 
Sang. Men i fjærde Bind af Værket, i Afsnittet Nachtwandlerlied, 
kommenteres og glosseres Linje for Linje hin korte Strofe, der 
formet halvt som en middelalderlig Vægtervise, halvt som en 
Mystikers Salme indeholder den hemmelighedsfulde Stemning i 
Nietzsches Lønlære, sammentrængt som i den korteste Formel: 

Midnatten nærmer sig, og saa lønligt, saa skrækkeligt, saa 
inderligt som Midnatsklokken taler til Zarathustra, tilraaber han 
de højere Mennesker: Ved Midnatstid høres meget, som om Dagen 
ikke tør give Lyd fra sig, og Midnatten taler. O Menneske 
giv Agt! 

Det er som Tiden randt, som sank jeg i en dyb Brønd. 
Verden sover. Og kuldegysende spørger det: Hvem bliver Jordens 
Herre? Hvad siger den dybe Midnat? 

Klokken brummer, Træormen pikker, Hjærteormen nager: 
Ak, Verden er dyb. 

Men den gamle Klokke er som et klangfuldt Instrument; al 
Kval har bidt den i Hjærtet, Fædrenes og Forfædrenes Smerte, og al 
Lykke har sat den i Svingning, Fædrenes og Forfædrenes Lykke 
— der stiger fra Klokken en Evighedsduft , en rosensalig Gylden- 
vinsduft af gammel Lykke, og denne Sang: Verden er dyb og 
dybere endnu end Dagen tænker. 

Jeg er for ren for Dagens plumpe Hænder. De reneste 
skulle være Jordens Herrer, de ikke anerkendte, de stærkeste, 
Midnatssjælene. der er lysere og dybere end nogen Dag. Deres 
Kval er dyb. 

Men Lyst gaar dybere end Hjærtets Kval. Ti Kvalen 
siger: Brist mit Hjærte! Flyv bort min Plage! Kval siger: 
Forgaa! 

Dog I bøjere Mennesker! Sagde I nogensinde Ja til en 
Glæde, saa sagde I ogsaa Ja til Kval. Ti Lyst og Kval er 
sammenkædede, forelskede i hinanden, uadskillelige. Og alt be- 
gynder paany, alt er evigt. Al Glæde vil Evighed, vil dyb, dyb 
Evighed. 

Saa er da dette Midnatssangen: 

Oh Mensch! Gieb Acht! 

Was spricht die tiefe Mitternacht? 

„Ich schlief, ich schlief — 

„Aus tiefem Traum bin ich erwacht. 

„Die Welt ist tief 

„Und tiefer als der Tag gedacht 

„Tief ist ihr Weh — 

„Lust — tiefer noch als Herzeleid: 

„Weh spricht: Vergeh! 

„Doch alle Lust will Ewigkeit — 

„— will tiefe, tiefe Ewigkeit!* 



VI. 

Saadan er han da, denne stridbare Mystiker, Poet og Tænker, 
denne Immoralist, som ikke kan blive træt af at forkynde. Naar 
man kommer til ham fra de engelske Filosofer, staar man som 
ført ind i en helt anden Verden. Englænderne ere allesammen 
taalmodige Aander, hvis Væsen gaar ud paa Sammenlægning og 
Omspænding af en Masse smaa Kendsgerninger for derigennem 
at finde en Lov. De bedste af dem ere aristoteliske Hoveder. 

Faa af dem fængsle personligt eller synes meget sammensatte 
som Personer. De virke mere ved hvad de gør end ved hvad de er. 
Nietzsche derimod er (som Schopenhauer) en Gætter, en Seer, en 
Kunstner, mindre interessant ved hvad han gør end ved hvad 
han er. 

Saa lidet tysk han end føler sig, fortsætter han dog den tyske 
Filosofis metafysiske og intuitive Overlevering og har de tyske 
Tænkeres dybtliggende Uvilje mod ethvert Nyttesynspunkt. I sin 
lidenskabelige, aforistiske Form er han ubetinget original; ved sit 
Tankeindhold erindrer han spredtvis om mangen anden saa vel i 
Samtidens Tyskland som i Frankrig; han betragter det imidlertid 
øjensynligt som rent urimeligt, at han skulde have en Samtidig 
at takke for noget og vredes som en Tysker paa alle, der ligne 
ham i et eller andet Punkt. 

Det er allerede berørt, i hvor høj Grad han erindrer 
om Ernest Renan i sin Opfattelse af Kulturen og i sit Haab 
om et Åandsaristokrati , der kan gribe Herredømmet over 
Jorden. Ikke des mindre har han ikke et anerkendende Ord til- 
overs for Renan. 

Det er ligeledes berørt, at han i sin Kamp med den Scho- 
penhauerske Medlidenhedsmoral har Eduard von Hartmann tit 
Forgænger. I denne Forfatter, hvis Talent er uomtvisteligt, om 
hans Betydning end ikke svarer til hans overordentlige Ry, vil 
Nietzsche paa tyske Universitetslæreres Vis med ukritisk Uret- 
færdighed kun se en Charlatan. Hartmanns Væsen bestaar af 
tungere Stoffer end Nietzsches. Han er drøj, suffisant, grund- 
germanisk, er endelig i Modsætning til Nietzsche ganske uberørt 
af fransk Aand og sydlandsk Solbrand. Men der findes Ligheds- 
punkter imellem dem, som bero paa de historiske Forhold i det 
Tyskland, der har fostret dem begge. 

Der er først noget fælles i deres Livsstilling, idet de begge 
som Artilleri-Officerer have gennemgaaet samme Skole, og dernæst 
i deres Dannelse, forsaavidt de begge gaa ud fra Schopenhauer 
og ligefuldt begge bevare stor Ærbødighed for Hegel, altsaa for- 
ene disse to fjendtlige Brødre i deres Kultus. De stemme videre 
overens i deres lige fremmede Forhold til kristelig Religiøsitet og 
kristelig Moral, samt i deres saa moderne tyske Ringeagt for alt 
Demokrati. 

Nietzsche ligner Hartmann i sine Angreb paa Socialister og 
Anarkister, kun at Hartmanns Holdning her er mere videnskabelig, 

medens Nietzsche paa en usmagelig Maade behager sig i at tale 
om »de anarkistiske Hundec og det i samme Aandedræt, som han 
nærer og udtaler Afsky for Staten. Nietzsche ligner videre Hart- 
mann i sin stadige Paa visning af Lighedsidealets og Fredsidealets 
Umulighed, da Livet er idel Ulighed og Krig. — »Hvad er godt? 
At være tapper er godt. Ikke den gode Sag helliger Krigen, men 
den gode Krig helliger enhver Sag.« Ligesom sin Forgænger 
dvæler han ved Nødvendigheden af Kampen om Magten og ved 
Krigens formentlige Kulturnytte. 

I begge disse dog forholdsvis saa uafhængige Forfattere, 
af hvilke den ene er en mystisk Naturfilosof, den anden en mystisk 
Immoralist, spejler sig den i det nye tyske Rige eneherskende 
Militarisme. Hartmann nærmer sig paa mange Punkter den tyske 
spidsborgerlige Nationalfølelse. Nietzsche staar i principiel Strid 
med den saa vel som med den Statsmand, »der har opstablet Tyskerne 
et nyt Babelstaarn, et Uhyre af Landomfang og Magt og som 
derfor kaldes store, men noget af Bismarcks Aand ruger ligefuldt over 
begges Værker. Hvad Spørgsmaalet om Krigen angaar, er For- 
skellen mellem dem kun den, at Nietzsche ikke ønsker Krigen for 
en fantastisk Verdensforløsnings Skyld, men for at Mandigheden 
ikke skal forsvinde af Verden. 

I sin Ringeagt for Kvinden, sin Smæden af hendes Fri- 
gørelsesforsøg mødes Nietzsche atter med Hartmann, dog kun for 
saa vidt begge her genkalde Schopenhauer, hvis Ekko paa dette 
Omraade Hartmann er. Dog medens Hartmann her kun er en 
moraliserende Doktrinær med et temmelig uklædeligt Anstrøg af 
Pedanteri, sporer man hos Nietzsche under hans Udfald mod 
Kvindekønnet den fine Sans for Kvindens Farlighed, som tyder 
paa dyb, smertelig, personlig Erfaring. Mange Kvinder synes han 
ikke at have kendt, men de, han har kendt, har han øjensynligt 
elsket og hadet, dog ringeagtet mest. Atter og atter vender han 
tilbage til den frie, geniale Aands Uskikkethed til Ægteskabet. 
Der er i disse Udtalelser paa mange Steder noget stærkt indivi- 
duelt, saaledes især i dem, der haardnakket hævde Nødvendig- 
heden af et ensomt Liv for en Tænker. Men hvad det mindre 
personlige Ræsonnement om Kvinden angaar, da taler det gammel- 
dags Tyskland gennem Nietzsche som gennem Hartmann, dette 
Land, hvis Kvinder Aarhundreder igennem i Modsætning til 
Frankrigs og Englands ere blevne henviste til det huslige og strængt 

private Liv. Man kan hos disse tyske Skribenter i al Almindelig- 
hed paaskønne, at de have Blik for den dybe Modsætning og 
stadige Krig mellem Kønnene, som Stuart Mill ikke saa og ikke 
forstod. Men dog er den Uretfærdighed mod Manden og den 
noget flade Billighed mod Kvinden, hvori MilPs beundringsværdige 
Frigørelsesforsøg undertiden løber ud, langt at foretrække for 
Nietzsches brutale Ubillighed, der hævder, at vi i vor Behand- 
ling af Kvinden bør vende tilbage til »det gamle Asiens uhyre 
Fornuft, t 

I sin Kamp mod Pessimismen har Nietzsche endelig til 
Forgænger Eugen Duhring (se især dennes Der Werth des Lebens), 
og denne Omstændighed synes at have indgydt ham en saadan 
Uvilje, ja Forbitrelse, at han i en undertiden dulgt, undertiden 
aaben Polemik , stempler denne som sin Abe. Duhring er ham 
en Gru som Plebejeren, som Antisemiten, som Hævnapostelen, 
som Englændernes og Comte's Discipel; men Nietzsche har intet 
Ord tilovers for det meget hetydelige hos Duhring, der ikke gaar 
op i Bestemmelser som disse. Man forstaar imidlertid ret vel, 
naar man betænker Nietzsches egen Skæbne, at Duhring, den 
blinde Mand, den ignorerede Tænker, der ser ned paa de officielle 
Videnskabsmænd, den udenfor Universiteterne lærende Filosof, der 
til Trods for at Livet saa lidet har forkælet ham, højlydt bekender 
sin Kærlighed til Livet — staar for Nietzsche som hans egen 
Karikatur. Der var imidlertid ikke derfor nogen Grund for ham 
til nu og da at anslaa den Duhringske Skældetone. Men det 
maa tilstaas: Saa gærne Nietzsche end vil være hvad han i øvrigt 
er: en polsk Szlachziz, en europæisk Verdensmand og kosmo- 
politisk Tænker, i ét Punkt er og bliver han den tyske Professor: 
i den plumpe Skælden, hvori det ubeherskede Had til Rivaler 
giver sig Luft, og han har jo egentlig som tysk moderne Filosof 
ingen andre Rivaler haft end Hartmann og Duhring. 

Forunderligt er det, at denne Mand, der har lært saa 
uendeligt meget af franske Moralister og Psykologer som La 
Rochefoucauld, Chamfort og Stendhal, kun har kunnet tilegne sig 
saa lidet af Beherskelsen i deres Form. Han har ikke været 
underkastet den Tvang, som den literære Tone i Frankrig paa- 
lægger enhver med Hensyn til Omtale og Fremstilling af sin 
egen Person. Længe synes han at have kæmpet for at finde sig 
selv og helt at blive sig selv. For at finde sig krøb han ind i 
sin Ensomhed som Zarathustra i sin Hule. Da det lykkedes ham 



Digitized by Google 



612 



Aristokratisk Radikalisme. 



at naa til helt selvstændig Udvikling og han følte det ejen- 
dommelige Tankevæld rigt strømmende i sit Indre, havde han 
tabt al udvortes Maalestok for sit eget Værd; alle Broer til Om- 
verdenen vare brudte af. At den ydre Anerkendelse udeblev, 
hidsede kun hans Selvfølelse. De første Glimt af Anerkendelse 
udefra gave denne Selvfølelse endnu et Højtryk. Tilsidst er den 
slaaet sammen om hans Hoved og har for en Tid formørket 
denne saa sjældne og ypperlige Aand 1 )« 

Som han for Øjeblikket staar udpræget i sit ufuldførte 
Livsværk er han en Skribent vel værd at studere. 

Jeg har villet henvise til ham især, fordi det forekommer 
mig, som om Nordens Skønliteratur nu vel længe har tæret paa 
Tanker, der bleve fremsatte og drøftede i det forrige Aarti. Det 
ser ud som om Ævnen til at undfange geniale Ideer var taget af, 
ja som om Modtageligheden for dem var ved at svinde; man 
tumler stadigt med de samme Lærdomme, visse Arvelighedsteorier, 
lidt Darwinisme, lidt Kvinde-Emancipation, lidt Lykkemoral, lidt 
Fritænkeri, lidt Kultus af Folket osv. Og hvad vore »dannedesc 
Dannelse angaar, ligger Faren nær, at det Niveau, som omtrent 
betegnes ved det franske Tidsskrift Revne des deux mondes, bliver 
Højdemaalet for de højest Dannedes Kultur. Det synes ikke endnu 
at være gaaet op for de bedste, at den finere, den eneste virke- 
lige Kultur begynder hinsides »Revue des deux mondesc i den 
store, idefyldte Personlighed. 

Den nordiske Aandsud vi kling indenfor Skønliteraturen er 
gaaet forholdsvis hurtig frem. Vi have set store Digtere, der 
begyndte som ganske naive orthodokse, hæve sig ud af al 
Orthodoksi. Dette er meget respektabelt, men i de Tilfælde, hvor 
de ikke kunne komme højere, er det ligefuldt lidt tomt. I Løbet 
af Halvfjærdserne indsaa næsten alle de nordiske Digtere, at det 
gik ikke længer med en Digtning paa Grundlag af den Augs- 
burgske Konfession. Nogle lode den i Stilhed falde, andre gjorde 
en mere eller mindre larmende Opposition imod den, de fleste, 
der opgave den, forskansede sig overfor Publikum og til Dels 



') I Nietzsches næstsidste Bog hedder det: „Ich habe den Deulschen die 
tiefsten BGcher gegeben, die sie uberhaupt besitzen — Grund genug 
dass die Deutschen kein Wort davon verstehen.* 1 den sidste hedder 
det: »Ich habe der Menschheit das tiefste Buch gegeben, das sie besitzt * 

overfor deres egen daarlige Barndomssam vittighed til Gengæld 
bag den engang fastslaaede protestantiske Moral, nu og da endog 
bag en god borgerlig Suppekødsmoral — jeg kalder den saaledes, 
fordi der saa tit er kogt Suppe paa den. 

Dog hvorom alting er, Angreb paa de bestaaende For- 
domme og Forsvar for de bestaaende Institutioner true for Tiden 
med at synke ned i samme Kendthed og Hverdagsagtighed. 

Man vil, tror jeg, snart paany faa et levende Indtryk af, 
at Kunsten ikke kan nøjes med Ideer og Idealer for Gennemsnittet 
og Middelmaalet , ganske lige saa lidt som med Levninger af de 
gamle Katekismer, men at den store Kunst fordrer Aander som i 
Særhed, i Selvstændighed, i Trods, i adelsvældig Eneraadighed 
staa i Højde med de ejendommeligste Personligheder i Samtidens 
Tænkning. 

Georg Brandes. 



Tilskueren 1889. 

Den sidste Dag. 

(Manuscript 1888). 



Denne Historie skriver sig fra en udenlandsk Ven, hvis 
Fantasi — det maa jeg indrømme — undertiden løb af med ham. 
Selv har jeg lagt en lille lokal Farve over Fortællingen. Ti hvem 
har i Grunden rigtig Interesse af at vide, hvad der foregaar eller 
kunde tænkes at foregaa i en nord- eller mellemtysk By? 

Jeg havde siddet og arbejdet paa en Operatekst til henimod 
Morgenstunden. Jeg skal for Fremtiden tage mere Hensyn til 
Uhret og Nerverne. Men nu var det sket. Mine to Arbejds- 
værelser, hvoraf jeg bruger det ene til Sovekammer, ligger ovenpaa 
i første Stokværk, ganske for sig selv. Da jeg var i Færd med 
Afklædningen, slog det mig netop, medens Blodet susede og sang 
for mine Øren, hvor velgørende stille Natten var. Jeg kom til at 
tænke paa Døden — paa den absolute Stilhed, Fred og Hvile. 
Men ogsaa paa Adskillelsen og Sorgen og Savnet. Der maa dog 
vist være en Smærte, der forfølger os over paa den anden Side 
af det store Spring . . . ? Og jeg tog det næsten nedbrændte Lys, 
listede mig saa lydløst som muligt ned ad den lange Gang, og 
tittede ind i det Soveværelse, hvor Hustru og Børn ligger. Jeg 
hørte disse forskellige, regelmæssige Aandedræt, nøjagtigt adskilte 
og paa samme Tid som en velgørende Harmoni. — - Derpaa spurgte 
en lidt søvnbesløret Stemme: 

Er det Dig? ... det er vel sent? . . . 

Jeg nikkede og hviskede: Godnat, kære Ven! Og saa listede 
jeg mig tilbage, gik hen til Bordet, bladede i nogle Papirer, rettede 
med en Blyant hist og her — faldt i Tanker, følte mig arbejds- 
oplagt og dog trængende til Hvile . . . fuldendte Afklædningen og 
faldt straks i en dyb Søvn uden Drømme. 

Jeg vaagnede. Det maatte være opad Formiddagen. Jeg 
sagde til den gamle Pige, der bragte Kaffen, at jeg endnu et Par 
Timer vilde være uforstyrret. Hun rystede lidt paa Hovedet, men 
da hun aabenbart opfattede det saaledes, at jeg vilde sove videre, 
saa gik hun uden Indvending, blot mumlende noget mellem Tænd- 
erne, paa et gammelt, meget betroet Tyendes Vis. I en Fart 
var jeg nu oppe, fik mig overgydt med Vand fra øverst til nederst, 
kom i Klæderne, og ind til mit Arbejdsbord. 

Jeg hørte smaa Trin trampe udenfor; jeg smilede, men var 
koldsindig nok til at dreje Nøglen om i Laasen. Lyden syntes at 
virke; jeg hørte Trinene forsvinde ned ad den lange Gang. Jeg 
overvandt en pludselig Lyst til alligevel at gaa udenfor og kysse 
nogle smaa krusede Hoveder. Jeg var ved mit Arbejde. 

Det Havde været en heldig Nat. Den ellers saa ubarm- 
hjærtige Formiddagssol, som faldt ind over Bordet og Klaveret, 
syntes i Dag slet ikke at betage disse Vers noget af deres Duft 
og Farve. Jeg læste igennem, gjorde Ændringer, anslog nogle 
Akkorder paa Klaveret, tændte mig en Cigar . . . o£ medens Røgen 
trak hen igennem Værelset, fornam jeg mit Hjærte banke paa 
denne varslende Maade, der indleder Øjeblikket, hvor Aandernes 
Besøg begynder. 

Disse lykkelige Øjeblikke! Dyrtkøbte eire de; men hvilken 
Lykke er ikke dyrtkøbt? Omsonst faar vi ingenting her i Livet. 
»Omsonst er kun Døden c, siger det gamle Ord. 

En Operatekst? Den Tid er forbi, hvor Komponisten nøjes 
med en meningsløs Libretto. Jo bedre Tekst — jo bedre Musik. 

Naa! Aanderne var virkelig kommen i Besøg. Mit stakkels 
Hjærte skælvede. Det skulde udforme Had og Kærlighed, stærke 
Lidenskaber, bratte Overgange, smeltende Klage, lystig Skæmt, 
vild Smærte, Forsoning, Død. 

Saa kom der en Pavse, hvor jeg ganske naturligt slappedes. 
Min Arm hang ned over Stolearmen, jeg laa halvt henstrakt i 
Stolen, Øjnene søgende ubestemt ud i Luften, hvor en lille blaa 
Røghvirvel endnu kredsede . . . 

Og saa blev der Ijanket paa Døren. 

Jeg laa henstrakt og smilede. Og atter overvandt jeg min 
Lyst til at gaa udenfor og attrapere den lille Gavtyv — eller hele 
det samlede lille Komplot — paa fersk Gerning. 

Ti vel var jeg tung og døsig nu; men »Aandernes Besøg« 

41* 

kunde jo hvert Øjeblik mælde sig paany. Og da gjaldt det om 
at være rede. 

Solen faldt skinnende ind ad Vinduet; i Striben dansede 
Støvfnuggene — over Striben svævede endnu den lette, blaa Røg. 
Jeg tænkte paa Sydens Bjærge, paa hastende Floder, stille Sletter, 
mørke Øjne, truende Øjne, lokkende Øjne ... jeg bøjede mig atter 
frem over Bordet med Pennen i Haanden. 

Du har mig lokket, Du har mig draget, 
Jeg kender mig saa svimmel og saa svag; 
Du vandt Din Sejer, jeg tabte Slaget — 
Du kommer for at gæste mig i Dag. 

Hvorpaa jeg stregede den hele Strofe over. 

Det bankede paa Døren. To korte Slag — og et lidt 
haardere bagefter, som med Knappen af en Stok. Jeg rejste mig, 
drejede Nøglen rask tilbage, og lukkede Døren op. 

Med Sollyset lige ind i to tomme Øjenhuler — med et 
langt, rustplettet Klæde over en skindmager Krop — med en frem- 
strakt vissen Arm, hvorpaa sad en Haand som en Fugleklo — 
stod en Skikkelse for mig. 

Jeg veg tilbage. En Hallucination. Var det kommet saa 
vidt med mig? 

Skikkelsen rørte sig ikke. Den aabnede Munden. Læber 
var der ingen af, men Tænder derimod. Og disse tomme Øjen- 
huler, de saa' paa mig. Det var det forfærdelige. Og fra min 
skrækkelige Gæst udgik en Kulde, med en jordslaaet, muggen, 
ubeskrivelig ængstende Lugt. Baade Kulden og Lugten isnede 
mig ind til Marven i mine Ben; og en Stemme, der lød lige saa 
sørgelig og klangløs som en Vinteraftens Regn mod en Rude, 
sagde disse Ord: 

Hold dig færdig om tolv Timer! . . . 

Saa lukkedes Døren. 

Jeg var ene. Støvfnuggene dansede stadig i Solstriben. 
Dér laa mine Papirer, Pennen, som jeg havde sluppet og som 
havde klattet Marginen til. Jeg tog mig til mit Hoved. Jeg trak 
Vejret dybt. Saa f6r jeg til Døren. Den var lukket i Laas. 

Jeg drejede Nøglen febrilsk tilbage, lukkede op, og saa 9 ned 
ad den lange Gang. Intet og ingen. Men da jeg lyttende bøjede 
mig frem, hørte jeg atter ganske tydeligt, om end svagere end 
før, disse Ord: 

Hold dig færdig om tolv Timer! 

Tilbage, ind i Værelset. Mit Uhr laa paa Bordet. Det viste 
7 Minuter i Tolv. Jeg højede mig over det . . . jo, det dikkede; 
det gik. Jeg greb det og stak det i Lommen. Det var lige som 
om jeg vilde skjule det for nogen — skjule Tiden for nogen. Jeg 
•rev min Paletot til mig fra Knagen bag Skabet, tog min Hat, min 
Stok med den spanskrørsomspundne Blyknap; — jeg syntes, at jeg 
behøvede et Vaaben, jeg vidste ikke mod hvad; — jeg ilede ned 
ad Gangen og Trapperne, havde nær revet Pigen overende, hørte 
ikke, hvad hun sagde eller spurgte om, ud ad Gadedøren, ud paa 
Vejen, der fører fra Forstadens Villakvarter ind til Byen. 

Var jeg gal? Lige meget hvad jeg var: frisk Luft maatte 
jeg have. Et Øjeblik stod det for mig, som om jeg maatte se at 
faa fat paa Skikkelsen. Naar jeg blot kom hastig nok om Hjørnet, 

saa kunde jeg maaske endnu naa' ham og udspørge ham 

hvem ? Jeg standsede, gav mig til at le, fik atter hin Kuldefornem- 
melse tilbage. Og løb videre. 

Fra Kørevejen drejede jeg ind i Parken, i den offenlige 
Have, hvor Græsset begyndte at spire, hvor Træerne stod med 
brune, svedende Knopper i det grelle Sollys, og hvor Vinden kom 
skarp hen ad de hvide, gruslagte Gange, hvirvlende vissent Løv 
fra sidste Høst foran sig. 

Jeg lod mig plumpe ned paa en Bænk, skød Hatteskyggen 
op fra Panden, lod Solen skinne mig ret ind i Øjnene, indtil der 
dansede lutter sraaa Infusoriedyr, mikroskopiske Haletudser, for 
mit blændede Blik. Smærten, som foraarsagedes mit Syn, gengav 
mig atter Hvile, Besindelse. Det var Nonsens det hele! 

Der gik Koner, midaldrende og ældre, langs Gangene og 
over Græsplænerne. Med lange River glattede de Gruset eller rev 
det visne Løv bort fra Græsset og fra Foden af de smaa Buske, 
at de grønnende Spirer kunde fange Sol og trives. Jeg sad og 
saa* paa dette mekaniske Arbejde; ønskede mig i mit stille Sind, 
at jeg havde en saadan paalagt Gerning at udføre, og gav gærne 
Digteriet, Kompositioner, hele det aandelige Arbejde Pokkeren . . . 
ti vi bliver saa nervøse, saa nervøse derved. Og naar alt kommer 
til alt, saa er det simpleste, det mest dagligdags Arbejde af lige 
saa stor Betydning i Naturens Husholdning som det aandelige — 
da det dog kun er det allerfineste af det aandelige Arbejde, som ■ 
overlever en Periodes, en Smags, en Modes korte Foraar. Ja! jeg 
vilde bryde op med hele Teltet der hjemme. Ud paa Landet, 

legemlig Gerning, Selvfornyelse for Sjæl og Legem; intet Slid paa 
Nerveapparatet alene; ingen Hallucinationer mere! 

Ah! det friskede. Og jeg rejste mig, for atter at gaa hjem, 
tale fornuftigt med min Hustru om > Tilfældet c, lege med Børnene, 
spise Frokost . . . 

En gammel, meget gammel Kone, som med sin Rive i 
Haanden var kommen lige i Nærheden af mig, vendte sig om og 
saa' paa mig. Under et grovt Hovedklæde af ubestemmelig Farve 
saa' jeg ind i et Ansigt, der var lutter gulbrunt, rynket Skind 
over Knogler. Underkæven mimrede mod Overkæven; Haanden, 
der omfattede Riven, syntes en Fugleklo, saa tør, saa vissen var 
den. Og Øjnene laa saa dybt inde i Hovedet, at det var, som om 
to tomme Huler saa' ud paa mig! ... 

Jeg skreg næsten, veg til Side, gjorde en stor Bue ind over 
Græsplænen, snublede over en Rive, som forekom mig at være en 
Le, en blinkende, rustplettet Klinge, der krummede sig imod mig 
og vilde afmeje mine Fødder. Jeg gav mig til at løbe, kom ud 
af Haven, sprang ind i en Sporvogn. Jeg syntes, at det skulde 
være godt at sidde blandt rigtige Mennesker; men snart fandt jeg, 
at den kvalme, støvede Luft i Vognen, og alle disse Blikke, der 
alle syntes at stirre paa mig alene, virkede rent ud hidsende. 
Vognen standsede ved Begyndelsen af den lange, snævre Færsels- 
gade. Folk steg ud; jeg med; enhver havde sit at skøtte; hvad 
havde jeg? — 

Den ubegribelige og ugengivelige Rastløshed i mig og den 
uovervindelige Fornemmelse af Angest gjorde, at jeg følte mig 
ligesom søsyg. Om Bord, til Søs, har jeg ikke kendt denne Lidelse. 
Nu fornam jeg, hvorledes Knæerne skælvede under mig; kold Sved 
stod paa Panden, det kvalmede mig ... jeg mærkede, at jeg blev 
bleg, og Folk saa' paa mig. En medlidende Fodgænger, en venlig 
gammel Herre, tog mig ved Armen og spurgte, om han skulde 
hjælpe mig ? Jeg stirrede paa ham ... og atter saa' jeg ind i de 
to, tomme Øjenhuler, hvorfra det isnende Blik mødte mig: 

Hold dig færdig . . . ! 

Jeg stønnede, gjorde min Arm fri, vaklede et lille Stykke 
langs Husrækken, og traadte mekanisk ind ad en Butiksdør, som 
aabnede sig efter en Kunde. 

Det var en Boglade. Jeg kendte lidt til Ejeren, en yngre 
Mand, der nylig havde begyndt Forretningen. Jeg fandt en Stol, 
satte mig, bad om et Glas Vand; jeg var pludselig bleven grebet 

af et lidebefindende, forklarede jeg. Ejeren opfordrede mig venligt 
til at gaa ind i hans private Kontor. Men dér forekom mig saa 
mørkt og der lugtede nymalet ... jeg afslog høfligt, drak lidt Vand, 
og bad om jeg blot maatte blive siddende. Det vilde snart være 
forbi! — tilføjede jeg, og smilede ved mig selv over den Dobbelt- 
hed, som laa i Ordene. 

Kunder kom og gik. For ikke at henlede Opmærksomheden 
paa mig i min tvungne Stilling — jeg var stadig ligesom lænket 
ved svære Vægtlodder til Stolen — gav jeg mig til at blade i en 
Mappe med Fotografier. De mægtede ikke at afvinde mig den 
fjærneste Interesse. Ikke et af disse Blade — Gengivelser efter 
hjemlig og udenlandsk Kunst — formaaede at fængsle min Op- 
mærksomhed, at lægge Beslag paa min Fantasi. Jeg var ligesom 
valen indeni; bagved Billederne stod der stadig noget, som jeg 
følte vilde gribe mig i yderste Grad, hvis det kom frem i Billederne 
. . . men det kom ikke frem ! Værre gik det med Portræterne, da 
jeg søgte til dem. Det var en Række tomme Masker — ligegyldige 
eller karrikerede Træk, Venners saa vel som Modstanderes. Værst 
var det med Skuespillerne — allerværst med Skuespillerinderne. 
Jeg blev ækel, tung, sløv; jeg støttede Hovedet i min Haand, skød 
det hele Portræt-Galleri til Side, og lod mine Øjne, stadig med en 
indre smærtelig Fornemmelse, glide søgende langs Boghylderne. 

Ikke en Bog, som jeg kunde tænke mig, at jeg nu gad 
læse, kunde have godt af at læse, kunde søge Trøst, Oplivelse, 
Kundskab i. Fra Bind til Bind stirrede jeg paa disse Bogrygge 
— sirlige, nitide eller ganske jævne Rygge. Da jeg kom til mine 
egne, holdt jeg Haanden for Øjnene. En pinlig Undseelse greb 
mig. Havde jeg kunnet se mig selv spasere nøgen forbi derude 
paa Gaden — jeg havde ikke forekommet mig ynkværdigere, mere 
latterlig, mere hjælpeløs. 

Jeg tvang mig hastig til at søge mellem Skolebøgerne. Jeg 
kom til at smile ved den Lærdom, som deri indeholdtes. Uvil- 
kaarlig gik en Skoleramse mig igennem Hovedet — og atter en 
og atter en . . . dumt, meningsløst! Saadan noget stopper man 
Barnets Hjærne med ; og naar det da kniber en Gang for den voksne, 
saa staar han dér: amnis, axis ... abracadabra! 

Mellem Skolebøgerne, i en ensformig, sortlakeret Række for 
sig, stod Biblerne, de større, tykke, og de mindre Testamenter. 
Jeg gav en af Kommis'erne et Vink og bad ham række mig et 

Testamente. Han saa' lidt forbavset paa mig — kæmpede aaben- 
bart et lille vantro Smil tilbage — og rakte mig Bogen. 

Jeg læste, bøjet ned over Bogen, som jeg holdt opslaaet 
paa mit Knæ. Først dansede Bogstaverne for mine Øjne, Skriften 
svømmede ud — jeg formaaede ikke at fæste Tanken ved, hvad 
jeg læste. Saa slog enkelte Ord, en enkelt Sætningsforbindelse 
mig ved sin Lighed med noget, jeg kunde huske langt tilbage i 
Tiden. En egen lykkelig Ungdoms- — rettere Barndomsfornem- 
melse — men uden direkte Sammenhæng med, hvad jeg læste. 
Det susede for mine Øren, det sang inde i mit Hoved. Men i denne 
Sang og Susen, der nylig havde gjort mig saa usigelig ængstelig, 
sporede jeg noget af en beroligende Melodi, nogle kære, kendte, 
halvglemte Stemmer. 

Jeg læste; og jeg sagde til mig selv, alt imedens jeg læste: 
Hvis du kan komme Siden ned, uden at din Tanke atter begynder 
at flakke om og forfærdes, saa er du fri! 

Hvad det var, jeg skulde være fri for, vidste jeg ikke. Men 
jeg spændte Opmærksomheden ved Bogstaverne og Ordene, som 
om det gjaldt Livet. 

Paa én Gang grebes jeg af det storladne simple, det dybt 
menneskeligt visdomsfulde ved en af disse Sætninger, som vi 
kalder et >Skriftstedc. 

Det overvældede mig som noget ganske nyt — dette, som 
jeg havde læst, hørt, set saa mange hundrede Gange. En vaande- 
fuld Følelse, en ulidelig pinefuld Fornemmelse af at staa lige ved 
noget, som dog var det, hvorom alt drejede sig og som man ikke 
kunde slippe udenom! 

Jeg bøjede mig dybere — bøjede mig indeni mig selv — 
for noget, som jeg umuligt kunde give Navn, endda jeg selv saa 
ofte havde udtalt dette' Navn, og andre end jeg udtalte det baade 
i Tide og Utide — fik Betaling derfor, gjorde det til Levebrød. 
Og medens mit Hjærte, næsten hørbart for mig, begyndte at bryde 
alle Dæmninger ned, for ligesom i en eneste stor Modtagelighed 
at kunne favne ud imod noget, der havde Havets befriende Pust 
og rensende Vælde i sig — saa blev mine Øren saarede af en 
boblende, kvækkende, skrattende eller snøvlende Larm af Stemmer, 
der uophørlig — tilsidst aldeles døvende — gentog dette for mig 
uudsigelige. 

Jeg drog et dybt Suk. Det nyttede ikke, at jeg læste 
videre. Bestandig var Stemmerne imellem mig — min Andagt, 

kunde jeg kalde det — og det, der laa forude, i Klarhed, i Lys, 
i Harmoni. 

Jeg rejste mig og lagde Bogen paa Disken. 
Forlæggerens lille Smil mødte mig: 
De har maaske søgt et Citat? 

Ja! svarede jeg. Det var nærmest et Citat, jeg søgte. Men 
jeg fandt nok ikke det rette! 

Det er ogsaa lidt vanskeligt! sagde Forlæggeren. Der er 
saa mange at vælge imellem. Føler De dem noget bedre? 

Jo Tak! jeg synes at det gaar bedre . .. ! 

Vil De dog ikke gaa ind i mit Kontor? Der ligger det sidst 
udkomne Hæfte af . . . 

Mange Tak; men jeg har virkelig ikke Tid. Der er en Be- 
kendt, som har sat mig Stævne! — 

Jeg gik ud. Luften paa Gaden gjorde mig atter godt. 
Men snart skræmtes jeg af de forbigaaende. Jeg skræmtes af den 
Tanke: Hvor gaar de hen? og hvor kommer de fra? Hvad tænker 
de paa i dette Øjeblik? Og hvad vilde de tænke, hvis de ligesom 
jeg havde faaet dette Budskab . . . ? 

Jeg standsede og smilte. Aa, Visvas! — En nydelig ung 
Pige, rødkindet, sorgløs, med to store, aabne, fornøjede Øjne, der 
intet syntes at ville, intet syntes at vide, men kun glædede sig 
over alting — et saadant seksten, sytten Aars Barn var just pas- 
seret mig tæt forbi. Hendes varme, sunde Aande næsten blandede 
sig i min. Hun maatte være meget uskyldig; ti hun rødmede 
ikke, da mit Smil traf hende; hun saa' en ganske lille Kende for- 
bavset paa mig, søgte aabenbart efter i sin Hukommelse — og 
fortsatte utvungen og ubekymret sin Vej — maaske for rent til- 
fældig at træffe den, der muligvis skulde bringe hende Livets 
kostelige Frugt i den skøre, slebne Skaal — Kærlighedens Glæder, 
Skuffelser, Bitterheden ovenpaa Berusningen, Fortvivlelsen eller 
Resignationen . . . 

Og saa skar dette Bibelsprog igennem mig med hele dets 
bitre Esens af Livserfaring og Livsresultat: 

»Du Daare! I denne Nat tilhører din Sjæl mig!c ... 

Og atter var jeg fuldstændig undergivet Rastløsheden, Uroen, 
Angesten. 

Jeg raabte en Drosche an og steg ind. 
Hvorhen? spurgte Kusken. 

Ja, hvorhen? Jeg opgav Gade og Husnummer — min 
bedste Vens Adresse. Vi rullede af Sted. 

Hvem søger man, i saadant Tilfælde, andre end ijetop sine 
bedste Venner. Og man har snart sigtet og trukket fra; der bliver 
en tilbage, den enkelte, den trofaste, den paalidelige. 

Jeg lod Vognen blive holdende nedenunder og steg op. 
Han boede højt. Det gør i Reglen den ene, den enkelte Ven. 
For hver Trappeafsats standsede jeg. Bestandig var det, som om 
Blylodder tyngede Fødderne. Jeg tænkte: Skulde du ikke heller 
— langt naturligere — skynde dig hjem, betro dig til din Kone, 
samle Børnene om dig, tage Afsked . . . ? 

Nej, jeg kunde ikke. Hvis det blot var en forbigaaende 
sygelig Eksaltation — hvorfor saa gøre dem angest? Med en Ven 
snakker man bedre. Han hører roligere paa én. Muligvis vil 
man ogsaa betro ham et og andet, der har ligget længe gemt, 
og som ved denne Lejlighed kommer frem — og som man mindst 
af alle vil gaa til sin Hustru med! Muligvis! 

Jeg kunde ikke; jeg vilde ikke; jeg blev mere og mere 
urolig, pirrelig, heftig ved den Tanke, at jeg retteligen burde... 
Saa ringede jeg -paa. 

Pigen lukkede op. Herren var ikke hjemme. 

Hun maatte kunne se paa mit Ansigt, hvor stor Skuffelsen 
var. Jeg blev staaende, uvis, lidende, næsten med Rædsel for 
atter at ty til Droschen. Saa faldt det mig ind: han arbejdede 
jo ogsaa som jeg — ; han plejede at være hjemme paa denne Tid, 
men havde maaske givet sine Ordrer til ikke at forstyrres . . . Det 
var en ny Pige, et fremmed Ansigt for mig; jeg en fremmed for 
hende. Jeg nævnede endnu en Gang mit Navn og bad hende ind- 
stændigt se efter, om Herren ikke alligevel var hjemme. Det var 
en meget vigtig Sag, jeg vilde tale med ham om — jeg havde 
ikke Tid at komme igen; jeg skulde absolut tale med ham! 

Hun gik, og kom hovedrystende tilbage. 

Men jeg havde spidset Øren. Jeg trode i hvert Fald sikkert 
at have hørt hans Stemme — nogle Ord fra ham inde i hans 
Værelse, da hun nævnede mit Navn. 

Altsaa, han vilde ikke tage imod mig! 

Sagde De mit Navn? spurgte jeg Pigen. 

Jo je? gjorde . . . nej det vil sige . . . Herren er virkelig 
gaaet ud! svarede hun studst, ærgrende sig over Fælden, hvori 
hun var gaaet. 

Saa gik jeg. 

Han var hjemme — men vilde ikke tage imod mig! 

Og det var min bedste Ven! 

Men hvorfor nægtede han sig hjemme? . .. 

Jeg blev staaende paa den nederste Trappeafsats, grundende 

— uden Vrede — men med Sorg, en bedsk, selvprøvende Smærte 

— en Medlidenhed med mig selv, med ham, med alle. 

Det faldt mig ind — nu pludselig gik noget op for mig: 
Vi havde ikke set hinanden i længere Tid — og sidste Gang havde 
jeg laant et Péngebeløb af ham. Jeg havde aldrig før henvendt 
mig i en saadan Anledning til en Ven; men uformodet havde jeg 
faaet Brug for den Sum; han havde laant mig den — jeg havde 
betalt ham den tilbage — jeg havde glemt denne ganske uvigtige 
Sag, som man glemmer den Regning, man betaler en Handlende. 
Og nu? ... 

Var det muligt? 

Min bedste Ven. Min eneste! — 

Han havde nægtet sig hjemme for mig! 

Jeg sad atter i Droschen; og nu mindedes jeg et flygtigt 
Møde med ham paa Gaden. Jeg havde sendt ham Pengene med 
Posten; han havde takket med et Par Ord, noget køligt maaske; 
jeg havde akkurat lige lagt Mærke dertil — først nu mærkede jeg 
Kulden som et Stik i Hjærtet. Da jeg standsede ham paa Gaden, 
havde jeg netop Sygdom hjemme blandt Børnene; og jeg var midt 
i et Drama, der ikke ret vilde glide. Jeg klagede mig lidt — som 
man gør for gode Venner; muligvis mere end min Agt var. Han 
svarede mig adspredt — som vi alle kan. »Hvis jeg havde Fa- 
miljec — sagde han til mig — »saa vilde jeg upaatvivlelig se 
lige saa sort, maaske sortere end du, paa Tingene. En Digter 
burde aldrig gifte sig!c 

En gammel Paastand! svarede jeg. Saa meget vil jeg ind- 
rømme, at har man Pegasus paa Stald, og skal den have sit 
Foer, saa kan det undertiden knibe med Rationen for den øvrige 
Besætning! 

Og med denne Spøg — saa tarvelig, den var — skiltes jeg % 
fra ham. Han holdt mig ikke tilbage, som i gamle Dage. Men 
vi har jo alle travlt. Dog studsede jeg lidt ved hans Hastværk. 

Og nu havde jeg været hos ham. 

Ubetydeligheder! Men disse Ubetydeligheder faar i en enkelt 
Situation en Belysning, en Anskuelighed, et Liv, som . . . 

Hvorhen? spurgte Kusken paany. 

Jeg saa' paa ham: Ja kan De sige mig det? ... 

Han saa' paa mig: 

Ansigtet var gammelt, udtæret; Huden sad stram over 
Næse, Kindben og Hage — og Øjnene? ... o igen disse frygtelige, 
tomme Huler, der saa' paa mig. 

Jeg sank tilbage i Vognsædet og skærmede med Haanden 
for mig. Jeg lukkede mine Øjne fast i, for ikke at se — for ikke 
at tænke — og dog saa' jeg, og dog tænkte jeg ... i lynsnare 
Spring fdr jeg om imellem de ligegyldigste og de Alvorligste Erin- 
dringer — og jeg led ligeligt ved dem alle. Der var for mig ikke 
længer Skygge af Tvivl om, at jeg var varslet og stævnet — at 
jeg inden Midnatstimen var slaaet, vilde ophøre at være iblandt 
de levende. 

Og pludseligt kom der — ved denne rodfæstede Overbevis- 
ning — en underlig energisk Beslutningstrang op i mig. Du maa 
søge at gøre dig klar til Afrejsen — paa en værdig — en mandig 
Maade! sagde jeg til mig selv. Og det var som om de fremtænkte 
Ord >værdigc og »mandige havde noget beroligende ved sig. Jeg 
tænkte aldeles ikke paa at tage hjem. Hjemmet — og alt hvad 
dertil knyttede sig — var som veget til Side, gledet bort, flydt ud 
i noget ubestemt, hvorpaa jeg var sikker nok. Det hastede ikke 
dermed! det skulde nok vente paa mig! Men jeg hastede — jeg 
havde travlt — jeg skulde ordne mine »Affærer«. 

Lad mig se: er der nogen, du skylder noget? Og jeg be- 
gyndte at tænke over Gældsposter . . . men jeg smilede uvilkaarligt 
ved deres relative Lidenhed ... Aa! det klarer sig af sig selv! I 
Skuffen til højre har du liggende saa og saa meget i kontant Be- 
løb .. . og desuden er der Manuskripter, som kan udgives — og 
der er nye Oplag — raaaske og desuden . . . desuden vil man 
nok være god imod dem alle der hjemme, naar det nu rygtes, at 
... naa ligemeget: det vil altsammen ordne sig! 

Hvorfor det altsammen vilde ordne sig, kunde jeg ikke sige. 
Jeg var bleven saa sælsomt tryg paa det Punkt. Jeg vilde maaske 
ikke tænke Tanken helt ud — eller jeg havde faaet en egen Med- 
lidenhed med mig selv, og jeg syntes, at en stor Del Medmennesker 
maatte dele den med mig. Og det uagtet Medmenneskene i dette 
Øjeblik var mig ligegyldige, ubehagelige — maaske afskrækkende! 

Jeg tænkte stadigt i Spring — i uhyre hurtige Spring — 
aldeles ikke logisk — kun efter en Følelse. Og min Følelse var 

paa Grænsen af det sentimentale — jeg Yar »øm« overfor mig 
selv — nu skulde jeg være mandig og gøre mig værdig! 

Der var et Menneske, som jeg vilde opsøge. Jeg havde 
Modstandere — hvem har ikke dem? Men der var en Mand, som 
var min Fjende — var blevet det ved Forholdenes Udvikling, ved 
nogen Skyld hos mig, ved nogen Skyld hos ham selv. Maaske 
var der et enkelt Ord, som i rette Tid var forblevet usagt — eller 
i urette Tid sagt for meget: nu vilde jeg opsøge min Fjende, 
række ham Haand, sige ham Farvel! 

Jeg aabnede Øjnene. Min Kusk stod med Haanden paa 
Vogndøren og saa' trevent spørgende paa mig: Om Herren var 
syg — og hvor vi skulde hen? ... 

En træt, udslidt, stakkels Droschekusk, hvoraf der er de 
hundrede i Hovedstaden. I dette Ansigt var intet afskrækkende 
— kun noget, som vakte Medlidenhed og talte til Barmhjærtigheds- 
følelsen. Men jeg vidste jo, hvad der stak bag Ansigtet. 

Det gøs i mig. Jeg tog i Lommen og gav ham en rundelig 
Ducør. Han stod med Pengene i sin jordfarvede, barkede Haand, 
rodede om imellem de blanke Stykker med den anden Haands 
krogede Pegefinger indbundet i en snavset Klud. Da han saa' 
i Vejret, smilede han til mig med sine Tandstumper . . . Jeg kunde 
have skreget ved dette Smil — og dog! det mindede mig om en 
Dag i Skumringen — for Aar tilbage — da jeg havde kørt til et 
Møde — i denne søde Feberuro, hvor man føler Kinden brænde, 
medens Haanden er kold, den Haand, der let skælvende lader 
Pengestykkerne glide over i Kuskens halvt sammenkrummede 
Fingre: »Vent paa mig her omme ved næste Hjørne!« — 

Kør til! raabte jeg, og lukkede Vogndøren haardt i, medens 
jeg nævnede Gade og Husnumer. 

Vi kørte — hurtigt — altfor hurtigt. Hvert Øjeblik saa' 
jeg ud ad Vinduet — tænkte paa Smaabørn, som kunde komme 
under Hesten — tænkte paa de forbigaaende, uden at fæste 
Opmærksomheden ved nogen enkelt ... og kastede mig tilbage 
med et Sæt: Havde jeg set et Ansigt? var det hendes? ... nej 
det havde kun været en Lighed . . . men en af disse Ligheder, der 
pludseligt driver Blodet op til Kinderne og atter lader det suges 
ind af Hjærtet, som af en tør og tørstende Svamp! ... 

Hvor længe var det siden? . . . 

Vognen holdt med et Ryk. Vi var der. Jeg steg ud i en 
Døs, fortumlet; sagde til Kusken, at han kunde køre, undgik at 

se paa ham ... og stod, stadig i en Døs, paa Trappeafsatsen ved 
anden Sal. 

Hvor længe var dette siden? ... 

Jeg vidste knap, hvad jeg vilde her. Jeg havde ringet og 
rakt mit Kort frem. En Pige tog imod det, kom straks tilbage, 
aabnede en Dør og bad mig vente — Herren sad til Bords, men 
vilde øjeblikkeligt være til min Tjæneste! . . . 

Til min Tjæneste! Min Fjende vilde være til min Tjæneste! 

Jeg saa' paa Møblerne, paa Malerierne — paa en Radering, 
som jeg tydeligt mindedes fra sidst — og jeg erindrede levende 
Situationen — adskillige Aar tilbage ... vi havde spøget over 
den Gang fælles Modstandere — lagt en Plan til fælles Optræden i 
et literært Anliggende ... s a ad an havde han gaaet op og ned 
ad Gulvet, drejet sig rask paa sin vante Maade, strøget sit tætte 
mørkeblonde Haar fra Panden, fikseret mig skarpt med sine livlige, 
lidt stikkende Øjne — og paalagt mig Resoluthed — slaa til! — 
uden Skaansel — Sejeren er vor! . . . 

Sejeren? Den var hverken bleven vor eller deres! Aarene 
var gaaede — Tiden havde sneglet sig af Sted eller skyndt sig . . . 
alle var spredte — hver levede for sig — enhver søgte vel det 
rette ad sin Vej — Kulturens Bane er endeløs — kun i den hede 
Ungdom tror vi om os selv, at vi i en givet Stund ere kaldede 
til at afpæle Grænser og afstikke Linjer! . . . Saa ryster Træet 
en skønne Dag sit Løv — og dér ligger Banebryder og Grænse- 
vogter . . . Løv, Løv, vissent Løv ! . . . 

Det var en pinefuld Venten, disse faa Minuter. Dobbelt 
pinefuld, fordi jeg ikke mægtede at klare mig, hvad jeg vilde — 
hvordan fremstille — hvorledes sige . . . ? Den blytunge Døs laa 
over mig — og jeg havde lige sat mig, med Søsygens Fornem- 
melser i Anmarsch, da han stod foran mig og saa' mig spørgende 
ind i Ansigtet. 

Han var bleven gammel — graanet under Arbejde, Tænk- 
ning, Skuffelser. Tiden slider ubarmhjærtigt paa os — og særligt 
denne Tid maaske. Jeg var overrasket ved Forandringen — her 
i hans umiddelbare Nærhed og efter saa lang Adskillelse. Han 
syntes at mærke det og han smilede — tungsindigt; maaske gjorde 
han ved sig selv en lignende Iagttagelse. Øjnene fikserede mig 
skarpt — de var mest uforandrede . . . og Stemmen var ogsaa den 
kendte, da han med nogen Utaalmodighed sagde: De har søgt 
mig? . . . 

Jeg maatte til at tale. Hvad jeg sagde, havde jeg selv kun 
en vag Forestilling om. Men jeg talte endda ikke saa kort — og 
Øjnene vedblev at stirre paa mig — først noget overraskede — 
derpaa ligesom lukkede over en Tanke, der syntes at paatrænge 
sig ham — dæmrende — mere og mere tydeligt tilkendegivet . . . 
indtil der kom som en tør Glød og Glans i Øjet. Var det Spot 
— overlegen Ringeagt? Jeg stod lige overfor ham og tog Vejret 
dybt. Der var ikke den fjærneste Vrede i mig, kun dyb Med- 
lidenhed, med ham, med mig selv, med alle os Løv paa Livets 
Træ — saa ynkeligt, som vi af Ynkeligheder holdes fjærnede fra 
hverandre, indtil vi rystes ned ... og jeg rakte Haanden frem, 
idet jeg bevæget mumlede, at »ingen af os dog vidste, hvor naar 
Timen til Adskillelsen kom — den uigenkaldelige — og at jeg 
havde følt mig opfordret til at søge ham og sige ham et godt 
Ord — inden det maaske blev for sentic 

Han tog nølende imod min Haand, som han lod glide 
igennem sine Fingre uden at besvare mit Tryk. 

Og han saa' paa mig . . . 

Der var ingen Tvivl derom — disse levende Øjne, lysende 
af overlegen, agtpaagivende Intelligens, sagde til den fordums 
Staldbroder og Medarbejder: 

Hvad stikker der under? Hvad vil han bruge mig til? Jeg 
tror ham ikke! — 

Saa slap jeg Haanden. Jeg bukkede. Jeg gik til Døren. 
Det stemmede for mit Bryst; det stak mig i Halsen — jeg vilde 
endnu sige et Ord . . . han saa' ufravendt ned paa Gulvet, paa en 
Bastmaatte i pompejansk Farvemønster med den bekendte Hund i 
Lænke og Inskriptionen: cave canem! 

Ogsaa den Maatte huskede jeg. Vi havde tit smilet i 
Fællesskab over den, naar jeg sagde Farvel. 

Saa gik jeg uden Farvel. 

Ud paa Gaden, ned ad Gaden. Det hele var mig lige- 
gyldigt — Huse — Fodgængere — Køretøjer ... det forekom mig, 
at de Ting, som stod fast, var lige saa overflødige og betydnings- 
løse, som de, der bevægede sig. Altsammen havde intet Maal. 
Var jeg kommen midt ud i et Jordskælv, jeg tror at jeg i min 
Sindstilstand var gaaet til Grunde uden at kny, uden Rædsel, apa- 
tisk som en Mur, som et Stykke Bohave. 

Jeg standsede udenfor en af Kirkerne i den ældre Del af 
Byen. Tre, fire Rækker af Kareter med Tresse-Kuske paa Bukkene 

— og i respekteret Afstand, tung, klodset, en sortbetrukket og 
sølvforgyldt Himmelsæng paa Hjul, holdt Ligvognen ventende paa 
sin stumme Passager. 

Tresse -Kuskene snakkede halvhøjt sammen, utaalmodige 
over den lange Venten. En ganske ung, rødmusset, slank Fyr 
tyggede paa Piskesmældet og kneb Øjet til efter en Tjænestepige, 
som hoppede over den fedtede Gade. Han syntes akurat saa lige- 
gyldig overfor Død og Begravelse, som det ene Menneske er lige- 
gyldigt for det andets Skæbne. 

Og Klokkerne deroppe i Taarnet bimlede og bamlede, som 
var de betalt for det — hvad de da ogsaa var. Ligvognskusken 
sad — med Napoleonshat paa Sned — hensunken i alvorsfuld 
Korpulence, medens svage Dønninger af et Smil gled hen over 
det blussende Ansigt. 

Han forekom mig saa blasfemisk — den hele Pomp saa 
udfordrende naragtig, at jeg hurtigst vilde fortrække, jeg, som var 
stævnet og indvarslet ... saa faldt det mig pludseligt ind: hvem 
er det, som nu skal i Himmelsængen dér? ... 

Jeg spurgte Ligvognskusken. 

Med Tilkendegivelse af det usædvanlige i at blive tiltalt 
under Funktion og i Uniform — drejede han Tommelfingeren 
bagud og sagde: 

Spørg dem ! . . . 

Jeg spurgte en af Karet-Kuskene. Han nævnede et Navn 

— en Dame. 

Nu huskede jeg det. Jeg havde endogsaa i Gaar bestemt 
mig til at »følgec. 

En Bekendt af mig, en fremragende, højtstillet Mand, havde 
mistet sin Hustru. 

Derfor det store Følge — den dyreste Ligvogn — lutter 
Selvejer-Kareter næsten — Klokkeringning — Buksbom udenfor 
Kirken ... og inde i Kirken tændte Gaskandelabrer, Laurbærtræer 
i Ballier, Palmegrene, Fodtæppe, Stolestader og Pulpiturer over- 
fyldte, Præken af to Præster, Organisten ved Orglet, Korsang og 
Solosang. 

Jeg traadte ind. En Indskydelse drev mig; den kunde med 
samme Føje have drevet mig bort igen. Men jeg blev. Mennesket 
er saa forunderlig videbegærligt lige til det sidste — maaske saa 
meget videbegærligere, som Grænsen rykkes nærmere for det store 
»mørke Fastlande Det kan være, der er noget af Selvplageriet 

heri. Jeg sad og tænkte derpaa, idet jeg underkastede mig Hand- 
lingen som en Lidelse. En Kirkebetjænt betragtede lidt prøvende 
min lysegraa Paletot — og fik mig trykket ind i et Stolestade. 
Man gjorde trevent Plads for mig — det trevne synes at være 
Sorgens Mærke ved vore Begravelser. Indeklemt mellem sorte 
Hatte, sorte Handsker, sorte Mennesker, sad jeg dér med en paa 
glittet Velin trykt Sørge-Sang i Haanden. Jeg læste Ordene: »Lær 
mig, o Skov« . . . kom til at tænke paa Digtekunst, Literatur, paa 
en Sørgesang, jeg en Gang selv havde skrevet og som nu forekom 
mig saa — saa rutinéret, at jeg dukkede mig. 

De træder paa min Hat! hviskede min Sidemand forkølet. 

Jeg hviskede en Undskyldning — og følte mig elendig, til- 
overs. Jeg saa' op igennem Kirken — et af disse lutheranske 
Protest-Rum . . . sagde jeg til mig selv ... en Foredragssal, et 
Auditorium, hvor der akurat er blevet saa meget af den gamle 
Renæssance-Religions Attributer tilbage, at man kan beklage Fra- 
faldet fra det, som ingen Gudsdyrkelse kan undvære: noget for 
Øjet ... 

Og noget for Øret! tænkte jeg i det samme. 

Præsten Numer To var traadt frem ved Kor-Trinene dér 
langt oppe i Kirken foran den af Kransene helt skjulte Kiste, hvis 
Blomsters gennemtrængende — altfor stærke — Lugt blandede sig 
med Kirkerummets indelukkede Luft og Uddunstningerne af de 
mange Gasblus og de mange Mennesker. 

Den forrige Talers Ord havde ingen kunnet opfange — og 
alle Hoveder var efterhaanden sænkede i en trykket, resigneret 
Hvile. Ved den næste Talers første Ord: Guds Fred og Guds 
Velsignelse! gik en Rejsning af Hovederne igennem Kirken — 
man hørte hist en Sabelskede klirre, her faldt en Genstand paa 
Gulvet. Nogle rømmede sig, Præsten ogsaa ... og jeg saa' en 
Uendelighed af Nakker tor mig, alle ligesom dragne paa Snore, 
Stolerække efter Stolerække — militære Nakker, uniformerede, 
præstelige, civile ... Jeg kunde ikke, saa lidet oplagt jeg end 
var til overfladiske Betragtninger, faa mig bort fra en taabelig 
Vittighed i et Vittighedsblad — den lille Pige, der sidder i Balkon- 
étagen og spørger pegende: Mo'r, skal alle de skaldede sidde nede 
paa Gulvet? ... 

Alle disse Nakker — saa godt som alle — var skaldede. 

Je$ blev irriteret deraf — ækel derved. Hvor ofte havde 
jeg ikke i Teatret haft det samme Syn for Øje? — hvordan stod 

det til med mit eget Baghoved? hvor kunde dette tilfældige, lige- 
gyldige, beskæftige mig saa meget nu? Men jeg var prisgivet 
disse mange hvide Pletter — nogle som Billardkugler — nogle 
med glatte, andre med krusede Tjavser over sig — nogle saa 
blanke som skeletterede Kranier . . . 

O, Knokkelmanden, Knokkelmanden! Han var der igen . . . 
hans Forhoved saa' paa mig . . . han var bleven til Præsten — 
dér — langt fra mig — foran Kisten — en høj, stærkbygget 
Skikkelse — uden et Haar paa sit Hoved — et kraftigt, benet, 
markeret Ansigt — - og et Par unaturligt store Øjne, som saa r 
ned igennem Kirken, medens hans Tale buldrede løs, paa en Gang 
hævet af og brudt ved Hvælvingens Resonans: I elendige Menne- 
sker, I, paa hvem Livets Slid, Lidelser, Sorger, Udskejelser, Ær- 
gærrighed, Forfængelighed, Begærlighed, har trykket sit Mærke — 
hvad vil I svare, naar der siges Jer: I Daarer! Denne Nat til- 
hører . . . 

Jeg stønnede og holdt Haanden for Øjnene. 

Min Sidemand stødte til mig og spurgte hviskende — 
stadig forkølet: 

Er De maaske en af de nærmeste? ... 

Jeg saa' paa ham, rystede forvirret paa Hovedet. Knokkel- 
Præsten deroppe i Koret foran Kisten var borte. En anden Præst 
i hans Sted. Jeg hørte kun en ensformig, høj, tør, noget sprukken 
Stemme tale i den gængse Begravelses-Svada. Hvert tredje Ord 
blev noget nær slugt af Resonansen; men den gejstlige Taler syntes 
at sejle som kendt Mand i Akustikens vanskelige Farvand; man 
kunde uden forstyrrende Lakuner følge Traaden: 

Og nu . . . kære Ven . . . som sidder dér ... om du spørger: 
hvorfor ... dette? Hvorfor ... hende? Ja! da maa der svares: 
Min Ven ... vi vide det ej ! ... 

Nej! hviskede det indeni mig. Vi vide det ej! — 

Det var som en Sandhed, der udtales afgørende og afskærer 
enhver Mulighed for Tvivl, Trætte, Meningstilkendegivelse. 

Resten af Foredraget flød for mine Øren ind i Resonans, 
ud i Gentagelse, bort i Rummet. 

Havde der ligget Vægt — havde der ligget mit Liv paa — 
at jeg tilegnede mig hvert Ord og ikke slap Traaden: jeg havde 
dog sluppet! Jeg var valen indeni — som om jeg aandeligt frøs. 
Mit Hoved smærtede mig; for mine Øren boblede, susede og sang 

det ... jeg rejste mig langsomt, fik Døren til Stolestadet forsigtigt 
trykket op — og stod ude paa Gulvet nær ved Indgangen. 

Nogle Hoveder drejede sig spørgende efter mig. Kirke- 
betjænten kom svagt knirkende hen imod mig og spurgte, velvilligt 
lavmælt, som jeg kun tror Klokkere og Gravere er i Stand til: 

Fejler De noget? 

Jeg stod dér stirrende paa ham. I dette Øjeblik mindedes 
jeg, at jeg havde spillet L'hombre med ham i et Selskab . . . 
hjemme hos ham selv ovenikøbet. 

Nej! svarede jeg uden at vide, hvad jeg sagde. Derpaa 
trykkede jeg hans Haand, uden at vide, hvad jeg gjorde, og til- 
føjede: Tak for sidst! 

Jeg vilde gaa ud. Saa hørte jeg lige ovenover mit Hoved 
Orgelet præludere — og Korsangen begynde. Derpaa en Solo- 
stemme. Jeg følte Taarerne i Færd med at strømme mig ned ad 
Kinden. Noget ligesom løftede mig — svulmede med mig — bar 
mig ... og atter trykkede det paa mig, som skulde jeg ligge 
fladt under. 

Jeg holdt Hatten for mit Ansigt og listede ud af Kirken. 

Ikke saa snart mærkede jeg Dagslyset igen og fornam den 
friske Luft over min Pande, førend Kirke, Begravelse, alt var som 
taget bort. Jeg saa' mig ganske forundret omkring, og hilste 
utvungen paa en Bekendt, som spurgte: 

Er det forbi? — 

Straks! svarede jeg og skyndte mig bort. 

Jeg passerede foran om Ligvognen. Den gjorde ikke det 
fjærneste Indtryk paa mig. Kusken sad paa Bukken — med 
Napoleonshatten paa Sned. Sangen der inde fra havde vækket ham 
af hans Drøm, kunde man se. Solen skinnede ham ind i det 
blussende Ansigt. Han sendte et Smil ud i den vide Verden og 
lettede paa de runde Knæer i Sædet. 

Hvad er det, som foraarsager Strømkæntringerne i Menne- 
skets Sind? Raade de Runer, hvem som vil og kan. Jeg yar 
saa sikker som nogen paa, at jeg kun havde denne Eftermiddag 
og Aften igen. Inde i Kirken var jeg bleven »bedrøvet indtil 
Døden.« Her — ude paa Gaden — mellem de levende, vimsende 
eller langsomt drivende Mennesker, følte jeg nu nærmest Lysten 
til at »leve« — leve disse sidste Timer. 

Ikke gaa hjem ! Fremfor alt ikke det. Saa skulde jo Ad- 

skillelsen, Farvellet, Sraærten tage sin Begyndelse. Sraærtefri vilde 
jeg være — blot en Timestid — to endnu. Altsaa: hvorhen? 

Jeg var sulten — inderligt fastende flov. Nu mærkede jeg 
det. Og jeg sagde til mig selv: Du véd, at du skal dø — du er 
aldeles overtydet om, at du kun har Eftermiddagen og Aftenen 
tilbage! Men mon ikke den Nedslaaethed, Angest og Uro — som 
har fulgt dig lige indtil nu — mon den ikke vilde være bleven 
betydelig formindsket, hvis du havde spist dig et godt Maaltid Mad, 
i Stedet for at tænke saa meget paa at »ordne dine Affærerc — 
som dog ikke er bleven ordnede? 

Jeg var ikke langt fra at slaa en gemytlig Tone an indeni 
mig ved Tanken paa et dækket Bord, en hvid Serviet, et blankt 
Glas. Jeg laa jo ikke i min Sæng, vaandefuld, opgivet, udmagret, 
maaske med den kolde Sved allerede udbredt over mine ube- 
vægelige Lemmer. I den Tilstand kan man sagtens fæste Blikket 
blot paa det hinsides med Udelukkelse af al jordisk Fristelse . . . 
et Glas Vin, en Ret Kød! Jeg syntes, da jeg var sluppen ud af 
Kirken, at jeg ligesom havde vundet nogle Timers Forspring. For 
hvad og for hvem — derpaa turde jeg ikke tænke. Jeg turde i 
det hele taget ikke give mig til at tænke. Det var der Fare ved. 
Derfor: hen paa den bedste Restauration! 

Jeg kom ind. Over-Opvarteren, som ikke i lang Tid havde 
set mig, bukkede med denne smilende Fortrolighed, der baade 
indeholder en Opmuntring og en lille Bebrejdelse. 

Er der Gæster inde i det sidste Værelse? spurgte jeg, me- 
dens han hjalp mig Tøjet af. 

Nej — det er ledigt endnu! Ønsker De at spise alene? 
spurgte han og præsenterede mig Kortet. 

Ja helst! Rul ned derinde og tænd Lysene. Jeg vil have 
Suppe, Fisk og en Kødret — saa kan De selv vælge, som De synes! 

Han tog sin forniklede Blyantsholder og noterede paa en 
Seddel; hvorefter han saa' spørgende deltagende hen imod mig: 

Undskyld, har Herren været syg? . .. De ser ikke rask ud! 

Jeg er heller ikke ganske vel ! Men Appetit har jeg dog . . . 
skynd Dem nu blot! — 

Straks! Saa er det vel bedst, at vi tager ... her gjorde 
han en velvillig Bøjning med Hovedet og sagde: Der er en 
Sneppe endnu! — 

Trods min Utaalmodighed maatte jeg smile. Jorden drejer 
sig om sin Akse; Tingenes og Menneskenes Kredsløb fuldbringes; 

vort Liv afsluttes — vi slynges ud i det store uvisse . . . men 
Opvarteren er den samme; lige pomadiseret uforstyrrelig, lige til- 
syneladende øm overfor vor Ganes og vore Mavers Fordringer, 
noterer han os for den Sneppe, som vi maaske knap har fordøjet, 
inden Døden allerede . . . 

Hu ha! Nu var det der igen. Jeg gik hastigt igennem 
Værelserne uden at se mig om. Opvarteren efter mig. 

Undskyld! Hvilken Vin? ... 

En god Flaske Vin! svarede jeg vredt. Lad mig blot i 
Fred! — 

Saa tager vi Mærket fra sidst — Glos Vougeot! sagde han 
bukkende, idet han med et fint, næsten umærkeligt Smil lod mig 
forstaa, at selv om jeg havde glemt ham i Mellemtiden, saa 
huskede han mig. 

Jeg kastede mig ned i den polstrede Plyches Sofa. Jeg 
angrede allerede, at jeg var her. Denne hæslige, fade Restaura- 
tionspynt — Oljetryk i pretentiøse Rammer — et Spejl, hvori man 
bliver aflang og blaa i Ansigtet, eller et, hvori man bliver plus- 
kævet som en Cretiner. Lugt af gammel Cigarretrøg — med 
Tanken paa Ungkarlegilder. Det er, som holdtes der et Synde- 
register — afbrudt af ganske enkelte harmløse Øjeblikke — op 
for ens Syn. Jeg kneb Læberne sammen og sagde: Hvor det dog 
er frækt af dig, at sidde her ... og hvor det er fejgt af dig, ikke 
at gaa hjem! 

Men — jeg var sulten. Min Mave fordrede sin Ret. Det 
er ganske fejlagtigt, naar man tror — eller naar man skriver — 
at Sindsbevægelser ødelægger Appetiten. De skærper den tvært 
imod. Og dér kom Suppen ... og det Glas Vin smagte . . . med 
ristet Oksemarv paa en Skive Brød! 

Jeg havde faaet Suppen og var ved Fisken, da Døren 
aabnedes. Ærgerligt saa' jeg i Vejret, og uvilkaarligt udbrød jeg: 
Nej er det dig? Hvor kommer du her? ... 

Lige omtrent fra Kabylerne — fra TAlgérie! Er du alene 
— maa jeg sidde hos? ... 

Det var en Ungdomsbekendt, en Officer — en virkelig 
Krigsmand. Ikke blot Sabelhugget over det brune Ansigt sagde 
det; men hele den slanke, middelstore, spænstige Skikkelse — en 
prøvet Konstitution, en sorgløs-intelligent Alvor — fortalte om 
Oplevelser, der ikke er Garnisonsæventyr. Vi trykkede hinandens 
Hænder; jeg saa' beundrende, lidt misundelig paa ham; han saa' 

paa mig — syntes at undlade et Spørgsmaal, bestilte den samme 
Mad, den samme Vin, som jeg ... og snart var vi i Samtale. 

Jeg nød dette, at en anden talte — som havde noget at 
tale, fortælle om. Jeg gled derved bort fra mig selv — fra den 
Forestillingskreds, som holdt mig fast ... Han tilhørte det, man 
kunde kalde Verden. Ked af at slide Stenene hjemme — efter at 
have gjort den sidste Krig med — var han med en Kammerat 
gaaet til Atlasbjærgene. Kammeraten var blevet dér — bag en 
Sandhøj. Selv var han ikke idel Begejstring over Franskmændene; 
han havde følt deres svageste Sider — den udprægede Egoisme — 
paa Nærthold. Alligevel havde han, som ægte Nordbo og maaske 
som udpræget Soldat, fundet sig vel iblandt dem. Det klang 
igennem hans Sprog, uden at han affekterede en fremmed Udtale. 
Bedst havde han dog fundet sig til rette blandt Kabylerne — dem, 
han skulde bekæmpe. Han fremhævede deres Racemærke — som 
det oprindelige Folk, der lever paa store, enkelte, udmærkede 
Egenskaber — langt at foretrække for Araberen, end sige for 
Tyrken! Jeg lyttede anspændt — og vi drak Vinen. Det var, 
som om denne Mand — med Ørken- og Bjærgluft over sig — var 
den eneste, der netop kunde komme her og rive mig løs fra det, 
der laa som Sandstøv, som en Klippekæde, over mit Sind, min 
Intelligens, min Forstand. 

Fortæl blot — videre, videre! bad jeg, medens Kuverterne 
blev skiftede og Vinflasken med. Du aner næppe selv, hvor du 
er kommen mig vel til Pas — syg som jeg er! 

Du syg? spurgte han smilende, saa at Arret over Kinden 
lyste. Du er naturligvis bare overanstrængt — som alle her — 
selv de, der ikke bestiller noget. Arbejd mindre! — rejs — tag 
der over! Jeg skal give dig »Lejdebrev« med til en af mine 
mørke Venner ... da jeg dog ikke vil ha* dig skudt af Vanvare. 
Kuglerne sidder lidt løse dér i Patronerne — og Du har Familje, 
lykkelige Menneske! . . . 

Jeg tørte min Pande med Servietten : Familje! — kunde du 
ønske dig den? 

Jeg? Det er en anden Sag ... jeg er Soldat. Jeg maa 
altid være beredt paa at møde den lange, tørre Mand i sin hvide 
Natskjorte bag ethvert Klippepas. Du derimod . . .! Han lo og 
tilføjede — Ja du kan skrive derom! .... 

Jeg førte den mørkerøde Vin til Læberne og indsugede den 
langsomt. Min Haand skælvede let .... og jeg saa Knokkel- 

manden, tør som en Mumie, med en nøgen, gul Sandflade bag 
sig, staaende ubevægelig, oprejst paa en rustfarvet Klippe, sigt- 
ende med en favnelang, smækker, svagtblinkende Bøssepibe lige 
paa mig. 

Jeg lukkede Øjnene og pressede Læberne sammen. Og 
som jeg sad saadan, hørte jeg Fortællingens Strøm risle mig 
afstandsdæmpet forbi med en mere og mere betagende Musik. 
Det var raske Æventyr, disse! — fortalte intelligent, uden Pral, 
med Sandheds og Selvsyns fornemme Kolorit over sig . . . de 
vældige Bakkelinjer, violetblaanepde imod den Sol, der i næste 
Øjeblik synker og kalder den tindrende Nats Mørke frem — som 
et umaaleligt Ocean med Stjærneprikker. Og op imod Horisont- 
linjen de ubevægelige Rytterstatuer — - to og to — eller en enkelt 
— med Lansen, der sylspids synes at stange den i Blod sydende 
Globus — som nu slukkes. 

Det var noget om et Ridt fra disse Rytterstatuer — paa 
Liv og Død. Saa kommer Teltlejren . . . den venskabeligtsindede 
Stammes Telte — med Kabylerpigerne! ... Du aner ikke, hvor 
disse unge, slanke Kvinder er umulige — maa være umulige for 
en Maler at gengive — for Digteren at skildre! De lyser — 
hele deres symmetriske Legeme lyser som klart Rav ... de har 
suget Solens Guldglød ind gennem Huden — og ud fra Arme og 
Skuldre, fra det høje Bryst og de fine Ben strømmer denne Farve, 
der luer i den lange Dags blændende Skær og kæmper med det 
korte Tusmørke! Aa, jeg har set dem — jeg har . . . Men det 
keder dig! Du drikker ikke — kom, stød an! En Berberhest er 
det ædleste Dyr — men Ørknens frie unge Kvinder er de skønneste 
menneskelige Skabninger — som lader jeres Fantasier langt bag 
sig i redelig og honnet Stuegraavejr! . . . 

Ja! raabte jeg. Skaal! Livets Skaal — dets Herlighed — 
dets Frihed og Skønhed — dets absolute Herredømme over vort 
Sind og vor Vilje! Aa, jeg vilde ønske ... jeg vilde . . . nej, 
jeg vil intet — jeg har villet nok . . . man kan se Skønheden 
lyse imod sig, uden at have været paa Forpost dans la grande 
Kabylie! Det er forbi det hele! . . . 

Han lo — Arret i hans Kind lo, medens han gjorde store 
Øjne, som vilde han sige: Hvad nu? løber Vinen dig til Hovedet, 
min stakkels civile Ven! ... 

Jeg tænkte: Skal du aabne dit Hjærte for ham? — NU 
kunde jeg gøre det. 

Pludseligt bankedes der paa Døren og Opvarteren traadte 
ind. Sirligt, kort, knapt afleverede han, med et Par høflige Und- 
skyldningsord, en lille Billet. 

Den var til Kaptajnen — og der skulde Svar. 

Min Bekendt greb Billetten, og idet han gav Opvarteren et 
Vink om at trække sig tilbage, rev han Omslaget op — med et 
Pardon! henimod mig — og jog Indholdet igennem. 

Det var kun et Par Sekunders Sag. Jeg betragtede ham r 
°g — J e 8 følte en besynderlig Fornemmelse af Behag ved at se 
den Glæde, som de faa Linjer indgød ham. 

Usminket, aaben Glæde, som var han forvandlet fra den 
stramme, arrede Fyrretyveaarskriger, til den unge, varmblodige 
Løjtnant. 

Han saå i Vejret — efter at han først havde hæftet de 
mørke, levende Øjne i langt bortliggende Tanker paa de nærmest - 
staaende Genstande — og han rejste sig smilende. 

Hvis Smilet ikke havde været saa lyst, sejers- eller rettere 
forventningssikkert — og dog iblandet en beskeden, en ydmyg- 
Taknemlighed, som kun en dyb, besvaret Følelse forudskikker — 
hvis han ikke netop havde smilet saa dan — saa vilde jeg 
sikkert i dette Øjeblik være bleven ilde berørt, maaske modbydelig- 
ved Haanden, han rakte mig, og ved de Ord, han sagde mig: 
Du undskylder! — jeg er ventet! . . . 

Han gik. 

Jeg sad ene tilbage ved Bordet. Det blev saa tomt, ganske 
»udækket c for mig. En Avis, hvori jeg havde kigget, laa op« 
slaaet hen over Assietter og Glas. Uvilkaarligt faldt mine Øjne 
paa en Annonce. Jeg læste »Paa Gademøder reflekteres ikke« . . » 
rejste mig, gik til Vinduet og rullede Persiennen op. 

Maanen, Fuldmaanen! Jeg næsten veg tilbage. — Som et 
ubegribeligt fremmed, sært og dog fortroligt Syn stirrede den mig 
ind i Ansigtet. Det var Aften — Maanen skinnede. 

Den stod lige over Torvets Tage, som var den en stor 
hvidglødende Skuepenge, der havde brændt sig Hul igennem den 
oceanblaa Aftenhimmels Klæde. 

Jeg mindedes aldrig at have set en saa intensiv Maane- 
sklnsklarhed — aldrig at have følt mig saa — jeg maa bruge 
Ordet »heroiske og tillige frejdig-mildt stemt. 

Muligvis Vinen virkede med ind. 



Digitized by Google 



Den sidste Dag. 



637 



Jeg betalte, fik min Paletot paa, og gik ud paa Torvet — 
ud i det store Himmelrum. 

Man nævner Ordet og Begrebet Rus. Millioner har slæbt 
dens Byrde, baaret dens Pris, segnet under dens Vægt, forbandet 
dens Følger. 

Jeg følte mig nærmest til Mode som den første Digter maa 
have følt sig, da han i endnu uprofanerede Strofer anende søgte 
at ramme netop Virkningen af den første maadeholdne Nydelse af 
ædel Vin. 

Jeg skred — i et saadant Tilfælde »skriderc man — tværs 
igennem kølige Slagskygger og ud over grønliggyldent Lys. 

Verden var mig en anden og ny.' Det syntes mig, som om 
noget majestætisk bar mig oppe — som var jeg først nu rigtig 
udvokset, som laante først nu Fantasi, Intelligens, overlegen 
Dømmekraft og overlegen Følelse mig deres Vinger. 

Jeg maa have knejset ret paafaldende, medens jeg saaledes 
skred frem gennem Byen. Jeg saå godt, at Folk saå paa mig, 
som vilde de sige: Hvad bilder han sig ind? har han maaske 
vundet i Lotteriet? men jeg saå ikke paa dem igen; de var mig 
ligegyldige, fremmede Væsner — kunde for den Sags Skyld gærne 
have været Maanebeboere. Dog ikke ligegyldige paa den bitre, 
syge Maade, som ved Middagstiden, da jeg kørte gennem Gaderne. 

Jeg var nærmest mildt -fornøjet med dem — blot de ikke 
vilde hilse, standse, men lade mig uanfægtet fortsætte min ophøjet 
drømmende Vej. 

Og ligesom jeg under hele Maaltidet — medens jeg nød 
Maden, drak Vinen og lyttede til Vennens Fortællinger — maaske 
end ikke et eneste Øjeblik havde haft det forestaaende store Møde 
ude af Tankerne: saaledes gik jeg ogsaa nu med rigelig Bevidsthed 
det kommende Tidspunkt i Møde — næsten lykkelig ved Følelsen 
af, at Enden nærmede sig, og uden nogen egenlig skærende 
Smærte ved Tanken paa Adskillelsen fra alt, hvad jeg havde kært. 

En ophøjet Vemod — en ikke ubehagelig heroisk For- 
nemmelse — og paa Bunden deraf Mandens aldrig slumrende 
Egenkærlighed: det skulde have en Ende, dette i Grunden byrde- 
fulde Liv, for mig! 

Jeg vilde hjem. Nu kunde jeg tage Afsked. 

Idet jeg passerede forbi et oplyst Uhr, saå jeg at Klokken 
var over 8. 

Altsaa gode tre Timer endnu! tænkte jeg. 

Jeg gik. Paa ingen mulig Maade vilde jeg i Drosche eller 
Sporvogn. Til Fods vilde jeg gaa hjem. Men idet jeg, med 
Følelsen af at dette majestætiske bar mig oppe, vandrede gennem 
Gader, som gled tilbage, og Fodgængere, som veg til Side for 
mig, fjærnede jeg mig umærkeligt fra den Retning, som skulde 
føre mig hjem. Og da det efter en halv Times Vandring endelig 
blev mig klart, hvor jeg egenlig befandt mig, saa blev det mig i 
samme Øjeblik klart, at jeg havde søgt Afvigelsen fra min Kurs, 
at det var en Længsel, som jeg aarevis troede begravet, der nu 
havde drevet mig hid i dette Kvarter — afsidesliggende og øde, 
befolket med blide, vemodige Minder, der bragte min Haand til 
at dirre let og mit Hjærte til at føle et frysende sødt Behag. 

Som en klar Skygge af lyst glimrende Sand gled Ørknen 
og Ørknens guld -gyldne unge Kvinder mig forbi. Jeg mærkede 
Vennens Fortællinger blande sig med Indtrykket af den ædle Vin. 
Mit Hoved var saa klart som noget; men i mit Blod vibrerede 
en svag Feber ... Jeg saa mig omkring, kendte i Maanelyset 
det lille Villakompleks — denne Slagskygge dér, som fra den 
eneste toetages Bygning trak sig tyst og diskret tværs over Vejen 
op ad et Havestakit, hvis Sprosser en eller anden Malerlærling i 
Forbigaaende havde mærket med gule og lilla Strøg af sin store 
Pensel . . . Intet var forandret i de mellemliggende Aar — jeg 
selv syntes uforandret. 

Hvad vilde jeg her? Hvile mig et Øjeblik op ad denne 
Gadedør — omfatte med min let dirrende Haand dette kolde 
Dørgreb — som hundrede Hænder i Mellemtiden ligegyldigt 
havde berørt — som maaske én Haand daglig endnu berørte l 
Maaske! .... 

Hvad vilde jeg? Vilde jeg ogsaa tage Afsked her? Vil 
man ikke gærne, naar den nære Slutning af ens Liv er forudsagt 
og uundgaaelig — vil man da ikke gærne i et Virvar af lige- 
gyldige eller pinlige Minder tage Afsked med et enkelt, der synes 
enestaaende og uforgængeligt? 

Jeg vilde vel det. 

Og saa bøjede en Drosche kort om Hjørnet. 

Det sitrede i mig. Man kan — hvorledes man nu end 
forklarer Fænomenet — i enkelte Øjeblikke med afgjort Sikkerhed 
vide, at den, paa hvem man tænker, maa være nær — at det 
er ham, eller hende, som nu kommer dér — nu aabner Døren — 
nu bøjer om Hjørnet — nu staar Ansigt til Ansigt med en. 

Droschen holdt udenfor Gadedøren; en Dame steg ud — 
vendte sig imod Vognen, hvorfra hun tog nogle sraaa Pakker 

— rakte Kuskens hans Betaling — og stod Ansigt til Ansigt 
med mig. 

Jeg var traadt et Skridt frem af Husets Slagskygge. Vognen 
rullede bort — hun og jeg stod der, fastgroet ubevægelige. Det 
øde Kvarter genlød endnu af Vognens fjærne Rumlen. Hun 
aabnede Læberne; derpaa bøjede hun Hovedet, en af Pakkerne 
gled ned paa Jorden, jeg tog den op, gav hende den og hviskede: 
Tilgiv mig! 

Hun svarede intet, saå ikke paa mig, gik det ene Skridt 
forbi mig med sænket Hoved, aabnede Gadedøren — holdt den 
et Sekund aaben for mig — og jeg gik ind, ydmyg som en 
Soldat, der degraderes. 

Hun steg langsomt foran mig op ad Trappen; jeg fulgte. 
Ved den første Repos standsede hun — søgte efter sin Nøgle — 
jeg hørte, hvorledes Papiret om Pakkerne knitrede og raslede 
svagt ved hendes Bevægelser. Hun aabnede Entredøren og vendte 
sig imod mig. Gennem det højtsiddende Trappevindu strømmede 
Maanerefleks ned over os. Jeg saå ind i hendes blege, fine Træk 

— hun søgte i mit Ansigt. Saa hviskede hun, men ligesom forbi 
mig: Er De syg? Hvorfor har De gjort dette? Kan jeg gøre 
noget for Dem? ... og Spørgsmaalet besvarede hun selv ved at 
skubbe Entredøren helt op, træde ind ved min Side og lukke 
efter , mig. 

Og idet jeg kom ind i den forreste Stue — og saå gennem 
den halvt tilsidetrukne Portiere ind i den næste Stue — saå dette 
kendte, regelmæssigt ordnede Bohave — Viftepalmens mørke 
Lancet imod Vinduets svømmende Maanedis — hist et Glimt af 
Bogskabet, her et mat Skær af et Skilderi — idet denne ugen- 
givelige Duft af en frisk, med Maade anvendt Parfume, som 
ingen Parfume var, ligesom hilsende og forsikrende slog mig i 
Møde — saa lod jeg mig brudt og træt, lammet i enhver Viljes- 
ytring, falde ned paa den lille Sofa — og jeg hviskede: 

Ja, jeg er syg — jeg skal rejse ... jeg vilde sige dig det 

— jeg skal — bort! 

Der var Maanedis i Vinduerne — mørke Skygger i Krogene 

— Tavshed i Stuerne. Intet Uhr dikkede; ingen Vogn, intet 
Fodtrin hørtes udenfor paa den brolagte Forstadsvej. Verden 
syntes uddød her. Her var det, at Verden stod stille! 

Jeg erindrede, at jeg netop her, i en lykkelig Time, havde 
brugt disse samme Ord. Nu hang min Haand slapt ud over 
Armlænet. Jeg følte, at den blev taget af en anden Haand. 
Hendes Skikkelse sad paa Gulvet foran mig, saadan som hun 
plejede, naar jeg fortalte noget — naar jeg forvoldte hende og 
mig selv de mange unødne Grublerier ved at revse den Verden, 
hvis lykkeligste Individer vor Kærlighed kunde have udkaaret os 
til at være. 

Og jeg bøjede mit Hoved ned imod hende, og jeg saå 
gennem Halvmørket hendes Øjne. Hvor var de bedrøvede! hvor 
var de bedrøvede! 

Jeg maa gaa nu, Alvilda! sagde jeg. Det var slet ikke 
det, jeg vilde sagt; men nogle Ord maatte jeg have frem, om 
ikke jeg vilde kvæles i den martrende Tavshed. Nu — nu om 
lidt — mit Barn — min . . . min . . . aa Gud! hvordan faar 
jeg dog sagt, hvad jeg ikke kan sige? Og hvorfor kom jeg her 
og gjorde dig endnu mere bedrøvet, end da vi skiltes! 

Der var i Værelset en dæmpet Lyd, som ikke var Graad, 
ikke Hulken — som maaske var selve Sjælen, der gisper efter 
Luft. Og hun hviskede: Ja — De har sagt det rigtigt — dette er 
for oprivende! 

Hendes Kind laa mod mit Bryst; min Mund berørte hendes 
bløde, let krusede Haar lige over Tindingen. Denne Duft! 

Jeg lukkede Øjnene og trak mit Hoved tilbage; det stødte 
*mod Væggen. Den forholdsvis ubetydelige Smærte gjorde mig et 
Øjeblik godt ved at aflede Tankerne — men straks efter meddelte 
den sig ligesom direkte til Hjærtet. Sorg, Raseri, stille lurende 
Fortvivlelse og en usigelig ængstende Slaphedsfornemmelse kogte 
rundt og drev af Sted der inde i min Væsensgaades hemmeligste 
Aflukke. Man maa utvivlsomt kunne dø Døden flere Gange. 

Hun hentede mig et Glas Vand. Jeg vædede Læberne, 
men kunde intet faa ned. Giv mig et Shawl! et Tæppe! jeg 
fryser! hviskede jeg. Aa, lad mig blot faa Lov at lukke Øjnene 
ti Minuter! ~ - bad jeg. 

Har De Smærter? De er syg! Er der hændet Dem en 
Ulykke — noget forfærdeligt? spurgte hun og dækkede mig til. 

Det forfærdeligste! sagde jeg. Lægerne har sagt mig, 
at jeg skal dø — snart — i Morgen ... om nogle Dage! til- 
føjede jeg skaansomt. 

Hun glattede med sin Haand hen over Shawlet, der ind- 
hyllede mig. Kun en Kvindes Haand glatter saaledes. Jeg følte 
intet mere; jeg faldt hen i en Døs, sov. 

Hvor længe? Jeg tænkte, at det var nogle Minuter — 
niaaske et Kvarter. Da jeg slog Øjnene op, stod hun i mørk 
Silhouet ved Vinduet. Det forekom mig, at Maanen havde flyttet 
sig; den strejfede kun Karmen. Jeg kaldte hviskende: Kære! 

Endnu før Ordet var udtalt, kom hun hen til mig, knælede 
ned, tog min Haand: Betro Dem til mig — har De gjort noget, 
som ingen anden maa vide? Men De vil maaske ikke sige mig 
det. Ak, hvad kan jeg . . .? Hun slap min Haand og brast i 
en Graad, som øjeblikkelig standsede. Jeg lo højt. 

Hun rejste sig. — Jeg kunde gennem Mørket se hendes 
Øjne. Hun tænkte — - der var ingen Tvivl derom — at jeg var 
bleven gal. 

Jeg rejste mig overende, sad virrende med Hovedet, tog 
saa hendes Hænder, lagde dem over mine Øjne, drog hende 
læmpeligt ned til mig og sagde: Alvilda, elsker du mig endnu? 

Hun svarede ikke, rystede paa Hovedet, jeg følte, hvor 
stærkt hendes Hjærte slog, og hvor Brystet hævede sig. Saa talte 
jeg længe, uden at vide hvad jeg sagde. Forstanden kan maaske 
forlade os paa et enkelt Punkt, og vi taler automatisk. Medens 
jeg talte dæmpet, tænkte jeg næsten højt. 

Jeg' tænkte og mindedes. Et af disse ganske enkelte, for 
ikke at bruge Ordet enestaaende Forhold, der vokser langsomt 
ud af en tilfældig Situation — stiger uden at Kulminationen bliver 
kendbar, brydes af en Tilfældighed, noget udenforstaaende — et 
Begreb som Pligt, altfor overdreven Sensibilitet paa begge Sider, 
maaske en Skræk for at naå Kulminationen og blive det va'r. 

Eller af mange andre Grunde. Der er saa mange. Og jo 
finere, ømmere Forholdet er, i jo større Nærhed ligger det, der 
kan afbryde, opløse. 

Opløse! Er der nogen Opløsning? — Døden! 

Nu var Døden der. Jeg var ikke rokket i min Overbevis- 
ning, at den ventede mig — snart — alttor snart — nedenfor 
— udenfor — hjemme .... Aa, hele Angesten gennem Dagens 
Spænding kom over mig her, netop her, hvor jeg havde været 
lykkelig fremfor nogen . . . hvor jeg kunde blive lykkelig igen, 
om jeg vilde. 

Eller kunde jeg ikke? Hun havde været tor mig, hvad 
ellers en »Idec plejer at være for Manden. Aldrig havde hun 
overgivet sit sidste Ord, sit sidste Kærtegn, en sidste Tilstaaelse 
til mig . . . men ladet mig ane en Verden bag den Verden af 
Ømhed, som hun skænkede mig — ligesom man ved Bjærgstig- 
ning anelsesfuldt drages af Tinde bag Tinde. Endnu kunde Solen 
have skinnet paa en rosenbleg Top ... vi var ikke » faldet € fra 
vor Herlighed ned i Støv og klam Taage — dybt derned, hvor 
saa megen Lykke ligger brusten .... vi havde ikke villet stige 
videre! Nu var vi samlet igen. Ingen af os havde villet det 
Døden havde stillet sig bag mig og drevet mig herop. 

Nej, ikke Døden. Det var just Livet — Strømkæntringen 
— Vennens Fortællinger — Vinen! 

Var det Vinens Begær? Man skænder Sproget og Vinen 
ved Ordets massive Lyd. Det var Længsel mod Skønheden, som 
er Friheden . . \ lad saa Prædikanterne hægte alle »Men«er ved 
den evige, den uovervindelige, gudfødte Frihed! 

Og saa — hvad saa? Mellemtiden mellem nu og da havde 
bundet mig . . . maaske hende med. Ingen af os forskede nu 
efter den andens Tanker. Vi følte, at der intet var brudt imellem 
os — men Horisonten var lukket — den rosenblege Top skinnede 
i andre Farver, muligvis sølvhvide, muligvis renere .... Rejse 
mig, skulde jeg — op — bort — hjem! før det blev for sent. 

Jeg sagde hende det. Hun svarede intet. Vi bøjede begge 
to vore Hoveder som under en ufrivillig Opgivelse, og vore Læber 
mødtes lige saa ufrivilligt — i et langt, langt Kys. Saaledes kysser 
maaske de dødsdømte hinanden — hvorom Forfatterne skriver 
ved deres Skrivebord. Kunde jeg nu gaa? — med Armen om 
denne Skulder — Læben mod denne Læbe? Var ikke det en 
Livs-Kæmpers sidste stolte Stilling mod det uforsonlige? 

Nej — nej — nej! Det skreg inden i mig. Ikke her i 
hendes Arme . . . Sligt sker paa en Scene — i Livet ræddes 
man derfor. Jeg rev mig løs, pludseligt, iskold og brændende 
hed — traadte hen til Vinduet, tog Uhret frem . . . fem Minuter 
over halv tolv! 

Aldrig, aldrig har jeg anet, hvad Sorg vil sige — saadan 
som naar alle Planker synes at give efter, og man selv giver 
efter, og ikke kan kæmpe, fordi der er kæmpet og tabt. Uhret 
i min Haand blev til det tomme, hule Øje, der saa paa mig . . . 
jeg gemte det, men han var der! 

Farvel! — for bestandig! 

Jeg stod ude paa Vejen — hvordan jeg saa var kommet 
der. Jeg lukkede Øjnene fast i . . . naar jeg atter aabnede dem, 
vilde ban være der. Men man venter ikke saadan som et Slagte- 
kvæg. Jeg ikke. Det forekom mig, at jeg havde handlet saa 
uendeligt heroisk — givet Afkald paa det bedste. Nu kunde min 
frygtelige Fjende jo møde mig! 

Jeg fattede om Midten af min Stok med Blyknappen. Ingen var 
der paa Vejen — Maanen stod højt og Husene saa nøgterne alvorlige 
ud . . . jeg gik hastigt til: ved Omdrejningen der henne maatte 
han lure! Mød mig! tag mig! sagde det inden i min Sjæl — 
og denne Sjæl var varm ved hendes Afskedskys. Men mit Hoved 
var blevet koldt; det spottede mig formelig: Du er i Feber — 
det er det hele! Gaa raskt til — løb — faa dine Livsaander til 
at virke — og du vil naa hjem til din Gadedør, for at erkende r 
at en Indbildning har besat dig og spildt denne hele lange Dag 
for dig! — 

Og som naar en Lærer siger til en Dreng: Gaa — løb! 
saaledes gik, saaledes travede jeg — indtil jeg virkelig naaede 
den lange, lige Færdselsvej, hvor ingen Vogne rullede, ingen Spor- 
vejsheste klingrede. 

Jeg tog Vejret dybt — raadførte mig atter med mit 
Uhr . . . skulde jeg maaske allerede være ud over Grænsen — 
de 7 Minuter i Midnat? Nej, Klokken var tre Kvarter paa tolv. 
Mit Uhr var paalideligt nok. 8 Minuter havde jeg tilbage. 

Saa kan jeg løbe fra ham! tænkte jeg. Er jeg først 
hjemme, saa 

Det var et saadant Pust fra noget Trygt, Tilforladeligt — 
maaske det tilforladelige, der holder Samfundsmaskinen sammen 

— som strømmede mig i Møde ved Tanken om min Gadedør 
lukket bag mig — den lange Gang ind til blonde smaa Hoveder . . . 
jeg tænkte slet ikke paa Bestyrtelsen, man maatte have været i 

— de ængstelige Bebrejdelser ... jeg tænkte: dér er det centrale! 

Jeg løb. Ingen Fodgængere, der vendte sig. Ingen og 
intet, der kunde genere mig og som jeg skulde genere mig for . . . 
Nu blot Sidevejen langs den lave, hvidkalkede Mur om Forstads- 
kirkegaarden. Holla ! 

Jeg standsede, rodfæstet, rædselsslagen. Over Muren skrævede 
disse leddede Knogler — den rustplettede Linnedkittel hængte fast r 

blev revet itu — - Knoglerne stod oprejst, Ansigtet saå paa mig 
— Armen løftet med Leklingen . . . Knokkelmanden, Døden! 

Jeg mente først, at han vilde hugge til. Men han huggede 
ikke. Han spærrede mig Vejen — og jordram Lugt røvede mig 
A andedrættet. Jeg mente, at jeg vilde smide mig ned, trygle, 
tigge . . . men jeg blev staaende. Det forekom mig, at dette var 
skændigt! .... Hvorfor mig? hvorfor nu? Hvad havde jeg 
ikke nyligt sluppet — hvad laa der ikke af Skønhed og Kærlighed 
bag mig — hvilke Muligheder i det fjærne . . .? blonde, smaa 
Hoveder — gode Ansigtstræk — , Virksomhed, Værker — et Liv 
for andre, et Liv for mig selv! 

Jeg vil ikke! raabte jeg. Tilbage — eller jeg slaar til! 
Jeg slaar for min smukkeste Drøm — min fagreste Erindring — 
for alle, som jeg har kær, som er afhængig af mig, som jeg 
endnu kan gøre godt — for Venner og Fjender — - for Troen paa, 
at Livet ikke er en dum Spas — at jeg ikke er den elendige 
Orm, som du kan træde under dine Knokkelfødder ...endnu ikke! 

Og jeg hugg til ... Det raslede og ranglede — en Byrde, 
som en Brændestabel, styrtede over mig — jeg greb for mig — 
følte Kuldegysning og atter et usigeligt lindrende Velvære 

Ikke med et Skrig, men med en Taksigelse — noget af en 
Bøn — vaagnede jeg op paa Gulvet i mit Arbejdsværelse. Jeg 
havde revet Vandkaraflen ned over mig ... Jeg samlede dens 
Skaar og mine egne hele Lemmer op . . . satte mig i Sofaen — 
saå Støvfnuggene danse lystig Myggedans. i Solen. Operatekst laa 

paa Gulvet. Paa Bordet foran mig laa , disse 

beskrevne Ark. 

Og Børnene kom ind. 

Holger Drachmann. 

23. Juli 1889. 



I. 

r I den Brudgom saa rank og saa sund? 
Ser I hans Billeders mylrende Følge 
rundt om Dagens Konge sig bølge, 
fejrende Mesterens gladeste Stund? 

Fiskere findes der oppe fra Skagen, 
de, som holdt Vagt der paa Stranden, 
medens saa blidelig Natten og Dagen 

smeltede ud i hinanden: 
Furede Fjæs og tjørnstride Skæg, 
bredt skaarne Kroppe i Oljeklæder, 
Støvler, som sætte saa dybt et Præg, 

naar de paa Havstokken træder. 

Helte, som nylig vristed i Kamp 
Menneskeliv fra Brændingens Arme, 
tømmer nu Snapsen i Røg og Damp 

for Maven en Kende at varme. 

Blinker Sardinskæl som Sølv i Dagen? 

Ser I de Franskmænd i Skuret, som staa 

for at faa Fisken i Daasen med Lagen 
bisat som Kongen i Blykistens Vraa? 

Tilskueren. 1889. 43 

Hører I Vinden i Grenene suse? 
Ser I det lange Arbejdsgeled 
svedende under den Lærreds Bluse 
Hakken i Haand og Kasketten paa Sned? 



Nede fra Spanien kommer den krogede 
Kælling, der er saa forfaren i Spaaning; 
Lømler i Stoffer paafuglebrogede 
slænger sig hen ad Klippernes Skraaning. 
Kniven skyder af Lommen sit Skaft, 
stort skaarne Øjne som Kulperler blinke, 
Kinden er brun, som om Valnøddesaft 
var brugt i Stedet for Sminke. 
Ned i lige Linje de sprang 
fra dem, som »sad« for Velasquez; 
Sønnerne har som Fædrene Trang 
til rigtig at sæbevaskes. 



Ser I: Der kommer Italiens Gesandt: 

»Hattemagren« i sodfarvet Hule! 

Det er den fattigste Djævel, vant 

til Sult og til Slid; kun sjælden han fandt 

en Las til sin Benrad at skjule. 

Men Krøyer har ham adlet med Ridderslag 

af Kunstens Klinge. Sandhedens Fakkel 

fra Værkstedet lyser! Den skindmagre Stakkel 

fører for Skranken Fattigmands Sag. 

Ser du Brudgommen Danmark? Saa flet ham 
af alle din Sommers Blomster en Krans! 

Slig Søn kun sjælden Du finder. 
Kys ham paa Panden, du Gamle og sæt ham 
Kronen om Haaret . . . Sønnens Glans 

hen over Moderen skinner. 



Digitized by 



Bryllupet i Augsburg. 



647 



Lykken ham fulgte fra Ungdommens Aar, 
Haanden saa let kunde Tanken nemme; 
Sejer han vandt i den tidlige Vaar 

ligesom Lærken der hjemme. 
Vidt over Lande nu lyder hans Pris; 

nu hænger højt til Vægs i Paris 
Kunstnergruppen i Lyspragtens Bræmme. 

Aldrig han svimled paa Hæderens Tinde; 
Ros har ham aldrig gjort fornem og dum, 
end er i Sindet han blød som en Kvinde, 
Hjærtet til alle Venner har Rum. 
Men naar det gælder hans helligste Sag, 
ruster han sig og gaar modig i Striden, 
vælger med Omsigt Stedet og Tiden, 
vejer sit Vaaben og slaar saa sit Slag. 

Sparsomt til dagligdags bruger han Ordet 
tøver og fælder saa skaansom en Dom, 
men naar det gælder, slaar han i Bordet; 
Cheferne hjemme for Kunst-Kontoret 
véd nok en Smule derom. 

n. 

Lille Marie! Med dig gaar i Følge 

usete Venner i lydløse Kor. 

Hen gennem Luftstrømmen lindt de sig bølge, 

glidende mod dig fra Syd og fra Nord. 

Mulig, naar frem du træder for Skamlen, 
kan du ved Slørets viftende Flige 
mærke en sagte løftende Famlen, 
genkende Øjne, som rette sig lige 
op mod dit Ansigt, du yndige Brud! 

43* 

Det er Vennernes Øjne, min Pige! 
Nyde de vil, hvor sød du ser ud. 

Hvis du nu samler en Stund dine Tanker, 
saa vil du opdage, hvem der er med. 
Der sér du Anna og Michael Ancher 
— Anna er glad, saa hun græder derved. 

Her er det gamle Par, som du vandt 
. straks ved dit Ansigt, du Kære! 
den Gang du Vejen til Villaen fandt: 
Rue de Bécon, Asniéres. 

Parret vil bringe dig Tak for hver Gang 
sommerfugl-let og med Sommer i Sinde 
op ad vor Trappes Trin du dig svang 

og saa til den syge derinde. 
Ordet fløj dig saa frit og let 

fra Læben som Pilen fra Bue, 
gærne du bragte en yndig Buket 

til Pryd for vor lille Stue; 
hygged og stelled, som hjemme du var, 

var lige flink til Alvor og Latter; 
snart du blev for det barnløse Par 

kær, som var du vor Datter. 

Tit tog vor Tale krigersk Sving 

under de fælles Protester 
mod Sarafundsstøtters, Tartuffers Ring, 

mod Kunstens »salvedec Præster. 
Og tit vi leged, som Børn har for Skik, 

og sang for Minette-Katten 
et Kvad om dens Mangel paa staalsat Etik, 

naar ud den føjted om Natten. 

Ja snart du skimter bag Slørets Flor 

Venners talløse Klynge, 
et hundredstemmigt, usynligt Kor 

i Dag din Hymne vil synge. 

Ja Hymnen skal bruse mod dig ud 
— dens Omkvæd jeg ej vil fortie: 
>Aldrig saå Jorden fagrere Brud 
end Krøyers lille Mariec 

Schloss Labers ved Meran Tirol, 21. Juli 1889. 

S. SCHANDORPH. 

Nogle Bemærkninger i Anledning af Arbejderforsikringen. 



I en tidligere Afhandling »Staten og Arbejderforsikringen« 
har jeg omtalt Muligheden af, at Staten tilbød at træde støttende 
til ved gifte Arbejderes (overhovedet ved gifte ubemidledes) Er- 
hvervelse af en Livrente (Alderdomsforsørgelse). Tilbudet tænkte 
jeg mig dog kun som betinget. Betingelsen skulde være den, at 
vedkommende Arbejder (ubemidlede) fra sit 20de Aar og i alt Fald 
indtil sit 30te Aar havde gjort aarlige Indskud, mindst af en vis 
Størrelse, i en ham anvist Alderdomsforsørgelsesanstalt. I dette 
Tilfælde skulde da Staten efter Vedkommendes 30te Aar, for saa 
vidt han paa den Tid var indtraadt i Ægteskab, udrede en større 
Del af de fortsatte aarlige Indskud, der var nødvendige til Er- 
hvervelsen af den tænkte Minimums-Livrente. Giftede Arbejderen 
sig først efter det 30te Aar, indtraadte Medhjælpen ved Ægte- 
skabets Stiftelse, og de Indskud, han var pligtig til at overkomme 
ved egen Hjælp alene, maatte han da have gjort lige indtil hint 
Tidspunkt fra sit 20de Aar. 

Det som Betingelse opstillede Krav begrundedes paa følgende 
Maade: Naar »Haandens Arbejder« forudsættes at være 
ugift i største Delen af Ty veaarsalderen, har han i de 
nævnte Aar sin forholdsvis gyldne Periode af Livet, som Følge af 
at han — i Modsætning til »Aandens Arbejder« — tidlig opnaar 
sin normale Arbejdsindtægt. Under hin Forudsætning maatte 
han da med større eller mindre Lethed kunne overkomme de 
Indskud, der skulde udredes ved egen Hjælp alene. Det er 
næppe for meget sagt, at som Regel lod disse sig uden føle- 
ligt Savn hente fra den ugifte Arbejders Luksus- og Fornøjelses- 
konto. En anden Sag er det, naar Arbejderen har faaet Kone 

og Børn at forsørge, da kan han i de fleste Tilfælde nok trænge 
til Medhjælp ved de forskellige Former af Arbejdskraftens For- 
sikring. 

Der vil maaske blive indvendt, at Forudsætningen, som 
bærer Forslaget, næppe holder Stik, idet de Arbejdere, som over- 
hovedet indtræde i Ægteskab, for største Partens Vedkommende 
turde være gift længe før det 30te Aar. Herom kan der nu 
rigtignok intet vides med Bestemthed, eftersom der hidtil ikke 
foreligger statistiske Oplysninger om de forskellige Samfundsklassers 
Alder ved Indtrædelsen i Ægteskab 1 ). Men om det ogsaa skulde 
være sandsynligt, at en lige saa stor Kvotadel af vore mandlige 
Arbejdere gifte sig i midterste Tredjedel af Tyveaarsalderen som 
i sidste Tredjedel, saa er da saadanne meningsløst tidlige 
Ægteskaber ingen Nødvendighed. Arbejderen bør lære at indse, 
at hans tidlig opnaaede normale Arbejdsindtægt forpligter ham til 
tidlig at drage Omsorg for Fremtiden, i Stedet for at lade hin 
være en Fristelse til at springe paa Hovedet ud i Ægteskabet, 
uden at have gjort det mindste for at sikre sin økonomiske Selv- 
stændighed. 

Er det nu imidlertid berettiget at betegne som meningsløse 
<Je Ægteskaber, der for mandlige Arbejderes Vedkommende ind- 
gaas længe før det 30te Aar, f. Eks. i midterste eller endog i 
første Tredjedel af Tyveaarsalderen? Bør man ikke snarere, som 
et Værn mod løse kønslige Forbindelser med deres Fare for den 
legemlige og aandelige Sundhed, tilraade Arbejderen — ligesom 
enhver anden — at gifte sig hurtigst muligt? Det vil sige, saa 
snart de økonomiske Forhold, hvorunder man i Øjeblikket lever, 
tilstede det. Som Svar herpaa skulle vi undersøge Spørgsmaalet 

') For samtlige viede af Mandkøn var i de fem Femaar fra 1855 til 1879 
Gennemsnitsalderen ved Vielsen henholdsvis følgende her i Landet: 
31,6 — 31,6 — 31,$ — 30,9 — 30,6 Aar. 
Paa de forskellige Aldersklasser fordelte hvert 101)0 viede Mænd sig 
efter statistisk Tabelværk paa følgende Maade: 



1870—74. 



1875-79. 



Under 20 Aar 
20—25 Aar . . 
25—30 Aar. . 
over 30 Aar . 



194 

383 
423 



233 
379 
388 

om Usædelighedens (de løse kønslige Forbindelsers) Forhold 
til Ægteskabets Hyppighed samt til Alderen, hvori 
dette indgaas. Lad mig dog straks indrømme, at Muligheden 
for en saadan Undersøgelse er begrænset. Vanskeligheden ligger 
i at faa en paalidelig Maalestok for Omfanget af Usædeligheden. 
Der findes næppe anden Vej, ad hvilken man kan forsøge at 
maale denne, end gennem Antallet af uægte Fødsler. Særlig 
gælder det udenfor de store Byer, for hvis Vedkommende Pro- 
stitutionsforholdene (den offentlige og den hemmelige Prostitution) 
maaske nok kan afgive et Kriterium til Hjælp. Men om end den 
først nævnte Vej af let indlysende Grunde ikke tør kaldes absolut 
fyldestgørende, er den dog næppe heller ubrugelig. 

Grundlaget for den foreliggende Undersøgelse, som omfatter 
største Delen af Europas Lande, er hentet fra en Afhandling af 
den franske Statistiker Jacques Bertilion *), forelagt for den i Wien 
1887 afholdte internationale Kongres for Hygiejne og Demografi. 
I Form af en tabellarisk Oversigt vises for hvert af de paa- 
gældende Lande: Hyppigheden af uægte Fødsler (Kolonne 1); 
Ægteskabshyppigheden (Kolonne 2); Tidspunktet for Indtrædelse 
i Ægteskab o: Promilleantallet af viede i Tyverne eller før denne 
Alder, dels for Mænds Vedkommende (Kolonne 3 og 4), dels for 
Kvinders Vedkommende (Kolonne 5 og 6). 

Inden jeg imidlertid beder Læseren at kaste et Blik paa 
Tabellen, maa der forudskikkes et Par Bemærkninger. Hyppig- 
heden af uægte Fødsler er angivet relativt til Antallet af ugifte 
Kvinder over 15 Aar gamle, derunder formodenlig indbefattet 
Enker og fraskilte. Bertilion har vistnok Ret i, at denne Metode 
er mere rationel end den almindelig anvendte, ifølge hvilken Hyp- 
pigheden angives relativt til det samlede Antal Fødsler (ægte -f- 
uægte). Navnlig turde den være det, dersom man holdt sig til 
de ugifte Kvinder i den konceptionsdygtige Alder (15—50 Aar). 
Naar jeg dernæst har foretrukken at udskyde dødfødte — kun i 
Parentes er anført Kvotienten, som fremkommer, naar disse med- 
tages — , beror dette paa, at der findes Lande, i hvilke dødfødte 
aldeles ikke registreres af den officielle Statistik (f. Eks. Stor- 
brittannien), hvortil kommer, at Distinktionen mellem Begreberne 
»Abort« og »dødfødt« næppe er ens overalt. Men selv ved 



') >Les naissances illégitimes en France et dans quelques pays de TEu- 
rope«. 

nærmest kun at tage Hensyn til de levende fødte, faar man ikke 
Sikkerhed for, at Materialet er fuldstændig homogent. I Lande, 
hvor >code Napoléon« er gældende, udløber saaledes Anmældelses- 
fristen for fødte Børn først efter 3 Dages Forløb, og det er — vel 
at mærke — »Status quo« ved Anmældelsen, der noteres. Det 
kan derfor her ske, at der blandt dødfødte opføres Børn, som i 
Virkeligheden have levet et Par Dage. Man vil deraf indse, at 
Kvotienten for uægte Børn, naar man begrænser sig til de levende 
fødte, kan i de paagældende Lande fremtræde som mindre, end 
den i Virkeligheden er. Imidlertid kan hverken denne eller even- 
tuelt andre Fejlkilder (Hittebørn?) antages at virke væsenlig for- 
styrrende ind paa Forholdet mellem de i de forskellige Lande 
fundne Kvotienter, i det mindste ikke naar man, som her vil blive 
Tilfældet, nøjes med at se paa Forholdet i de store Træk. 

Ved en Undersøgelse, der i Mangel af bedre Kriterium til- 
sigter at benytte de uægte Fødsler som en Maalestok for Usæde- 
ligheden i forskellige Lande, kunde man spørge, om det er til- 
stedeligt at se bort fra, hvor mange uægte fødte der i hvert af 
disse Lande legitimeres ved Forældrenes senere paafølgende Ægte- 
skab. Der er vel nemlig ikke faa, som fra et efter deres Livssyn 
sædeligt Standpunkt ville bestride Berettigelsen til at betegne saa- 
danne Børn som Frugt af en løs kønslig Forbindelse, og som 
derfor ved denne Lejlighed ville forlange dem udskilte fra de 
øvrige uægte fødte. Det var jo tænkeligt, at derved blev Forholdet 
mellem Landene forandret betydelig. I Modsætning hertil er der 
maaske andre, som fra deres sædelige Standpunkt kunde være 
tilbøjelige til at fordre, at Børn, der ere fødte fuldbaarne inden 
Forløbet af 8 å 9 Maaneder efter Vielsen, stilles i lige Linje med 
uægte Børn. Hine og disse Børn have jo tilfælles, at de ere 
avlede udenfor Ægteskab. 

Som Regel muliggør imidlertid ikke den officielle Statistik 
at tage Hensyn til nogen af disse to Opfattelser. Selv Antallet af 
legitimerede lader sig kun konstatere for meget faa Landes Ved- 
kommende; saaledes foreligger der for Danmark kun Oplysninger 
herom fra enkelte By- og Landkommuner, hvilke jeg har ind- 
samlet 1 ). Man faar nøjes med det nøgne Faktum, om Barnet er 



*) »Børnedødeligheden i forskellige Samfundslag i Danmark«. Køben- 
havn 1882. 

født udenfor Ægteskab o: et efter den borgerlige Ret gyldigt 
Ægteskab. 

Hermed er dog ikke alt paa det rene. Vi møde en Mislig- 
hed, som ikke tør lades uomtalt. Der kan forekomme Børn, som 
den almindelige sædelige Anskuelse vil regne for ægte, medens 
Statistiken, holdende sig til den positive Lov, regner dem for 
uægte. Dette Tilfælde frembyder sig saaledes i Galizien, hvor 
efter Prof. Pilat 1 ) en stor Del Børn af jødiske Ægtefolk blive 
opførte som uægte, fordi Ægteskabet er ugyldigt efter borgerlig 
Ret, skøndt indgaaet efter den dér brugelige jødiske Ritus. 
Saadanne Børn, der med rette lod sig betegne som »quasi- 
ægte«, kunde man ønske holdt ude fra de øvrige. Men i alt 
Fald maa dette Forhold erindres ved den for det cisleithanske 
Østrig fundne Hyppighed af uægte Fødsler (og Ægteskab). 

Uagtet de i det foregaaende tagne Forbehold, og uagtet 
man ganske vist gør rettest i at stille sig kritisk overfor alt, 
hvad der hedder international Moralstatistik, anser jeg dog den 
følgende Tabel for nogenlunde skikket til at belyse det Spørgs- 
maal, som beskæftiger os her. Det vil da sige, naar der an- 
vendes den fornødne Forsigtighed. Hvad specielt angaar det til 
Grund for de øvrige Beregninger (Ægteskabshyppighed o. s. v.) 
liggende Materiale, saa tør dette nok ventes at være homo- 
gent. At selve Beregningerne ere rigtige, maa Bertillons Navn 
borge for. 

Ved Kolonne 1 vil man lægge Mærke til, at den punkterede 
Linje gør Skel mellem Landene (Landsdelene) efter det Kende- 
mærke, om den relative Hyppighed af uægte Fødsler er under 
eller over Gennemsnittet for alle Lande tilsammen. 

Dersom man paa Forhaand har ventet, at Ægteskabs- 
hyppigheden skulde gennemgaaende eller blot som Regel være 
størst i de Lande, hvor Hyppigheden af uægte Fødsler er lavest, 
bliver man skuffet. Af Kolonne 2 fremgaar, at noget saadant er 
saare langt fra at være Tilfælde. Tvært imod vil man finde, at i 
det Land, hvor Ægteskabshyppigheden er lavest (Irland), er 
Hyppigheden af uægte Fødsler ogsaa meget lav, ligesom den 
sidst nævnte er meget høj i det Land, hvor Ægteskabshyppigheden 



*) »Die Statistik der illegitimen Kinder«, ligeledes- forelagt for den tidligere 
nævnte Kongres. 

1 Pemaaret 1878 - 82 faldt 
der uriig følgende Antal 
usgte Fødder (le?, fødte) 
paa hvert 1000 og. Kvinder 
orer 15 Aar gL De i Pa- 


1 Femaaret 1878-82 
faldt der aarlig følg. 
Antal Ægteskaber paa 
hvert 1000 og. Kvinder 


Af hrert 1000 Mand, 
som i Perioden 1865- 
83 indgik Ægteskab, 
Tar ved Ægteskabets 
Stiftelse 


Af hvert 1000 Kvinder, 
som i Perioden 1865- 
83 indgik Ægteskab, 
var ved Ægteskabeti 
Stiftelse 




rentei anf. Kvotienter 


fren- 


over 15 Aar gamle. 


under 


under 


ander 


onder 




komme, aaar dødf. ned tages. 




25 Aar gi. 


30 Aar gi. 


20 Aar gi. 


25 Aar gL 




1,8 




39,o 


— 


— 


— 


— 








21,7 


326 


631 


135 


625 


Holland 


6,ø ( 7,s) 




46,1 


266 


603 


— 


432 




7,4 ( 7,9) 




36,6 


265 


579 


88 


475 


England og Wales . 


10,3 




46,4 


513 


767 


144 


641 




10 (\ \ 




44,6 


271 


646 


212 


603 




13,9 (14,8) 




36,4 


225 


572 


64 


421 




14.ø (15,5) 




35,6 


423 


720 


134 


591 




15,1 




39,i 


285 


638 


82 


474 




45,3 (16,i) 




44,i 


349 


669 


155 


556 


Baden . . , 


15,6 (16,») 




40,o 


160 


596 


53 


451 




15,8 (17,i) 




33,7 


233 


590 


55 


397 





16,9 (17,5) 




47* 


260 


630 


169 


607 




18,2 (19,8) 




♦0,3 




667 


103 






20,8 (21,o) 




47,, 


209 


591 


61 


422 


Wurtemberg .... 


20,7 (21,6) 




38,6 


144 


568 


42 


398 




24,i (25,3) 




70,o 


317 


774 


360 


703 




29,5 (30,6) 




41,o 


183 


556 


64 


418 


Det cisleithanske 


















33,o (34,s) 




46* 


208 


626 


181 


466 




34,8 (36,i) 




48,o 


347 


730 


107 


558 


I Gennemsnit . . 


16,4 


42,4 


277 


640 


123 


513 



er højst (Ungarn) 1 ). Mere instruktivt vil det maaske være, naar 
jeg gør opmærksom paa, at Ægteskabsh yppigheden er under 



*) Der lod sig maaske indvende, at eftersom den fra Irland i en længere 
Aarrække foregaaede store Udvandring vel navnlig har bestaaet i Mænd, 
kunde Ægteskabshyppigheden her muligvis befindes at være alt andet 
end lav (sammenlignelaelvis), dersom den overalt var bleven beregnet 
relativt til Antallet af Mænd i Stedet for Kvinder. Men under alle Om- 
stændigheder kan man da næppe slippe bort fra det om Ungarn oplyste. 
Forudsat ogsaa, at der her var et lignende Forhold tilstede som i Ga- 
lizien (jfr. tidligere), kunde en eventuelt Udskillelse af de »quasi-ægte« 
utvivlsomt ikke bevirke, at Kvotienten for uægte Fødsler her lod sig 
bringe ned til at være en af de laveste, fra at have været en af de højeste. 

Gennemsnittet i 8 af de 12 Lande, hvor Hyppigheden af uægte 
Fødsler fandtes under Gennemsnittet. Samt at hin er over 
Gennemsnittet i 6 af de 8 Lande, hvor denne fandtes over Gennem- 
snittet. Med andre Ord, der viser sig intet Modsætningsforhold 
mellem Højden af de til hinanden svarende Kvotienter i de to 
Kolonner, snarere det omvendte. 

I Forbigaaende bemærket, tør dette Resultat dog ikke for- 
lede til den Antagelse, at man gennem Lovgivningen kunde lægge 
Hindringer i Vejen for Giftermaal f. Eks. mellem ubemidlede, uden 
Fare for en Forøgelse af de uægte Børn. Som Bevis herimod 
kan anføres Bajern, hvor Procentantallet af uægte Børn var stegen 
til en betydelig Højde under en Lov af den Art, medens Forholdet 
i høj Grad forandrede sig til det bedre, efter at den paagældende 
Lov var bleven sat ud af Kraft i Tredserne — - saa vidt mig be- 
kendt i Slutningen af Tredserne. Jeg skal illustrere det med et 
Par Tal. I Bajern var 1865 af samtlige fødte (ægte -f uægte) 
22,4 °/o uægte, derimod i 1875 kun 12,5%, altsaa i Tiaaret en 
Nedgang indtil omtrent Halvdelen. Senere har der igen været en 
ubetydelig Opgang. 

Men selv om en stor Ægteskabshyppighed ikke nødvendigvis 
betinger en ringe Hyppighed af uægte Fødsler, var det dog nok 
muligt, at en tidlig Indtræden i Ægteskab kunde vise sig at have 
den nævnte Følge. Vi skulle se ad, idet vi først henvende vor 
Opmærksomhed paa Mandkønnet. 

Medfører altsaa den Omstændighed, at et Lands mandlige 
Befolkning tidlig indgaar Ægteskab, nogen Formindskelse i Hyppig- 
heden af uægte Fødsler, sammenlignet med den i andre Lande? 
Efter det foreliggende at dømme, kunde der nok synes at være 
en Antydning hertil. I det Land, hvor Mænd under 25 Aar rela- 
tivt hyppigst findes viede (England med Wales) er Kvotienten for 
uægte Fødsler blandt de lavere, medens denne derimod er blandt 
de højere i det Land, hvor Mænd under 25 Aar relativt sjældnest 
findes viede (Wurtemberg). Endvidere kan bemærkes, at Kvotadelen, 
som de før det 25de Aar viede Mænd udgør af samtlige viede 
Mænd, er større end Gennemsnittet i 5 af 1 1 Lande, hvor Hyppig- 
heden af uægte Fødsler er under Gennemsnittet. Dette er derimod 
kun Tilfældet i 2 af 7 Lande, hvor Hyppigheden af uægte Fødsler 
er over Gennemsnittet. Paaskyndet Ægteskab — for saa vidt Mand- 
kønnet angaar — synes dog altsaa at falde forholdsvis oftere sam- 
men med de lavere end med de højere Kvotienter for uægte Fødsler. 

Men i det ovenfor fremdragne kan der da, som sagt, heller 
ikke findes mere end en Antydning af, at et tidligt Tidspunkt 
for Mænds Indtrædelse i Ægteskab ævner at medføre en For- 
mindskelse i Hyppigheden af uægte Fødsler. Det er jo saa langt 
fra, at alle Tallene pege i denne Retning. For at nævne et enkelt 
Eksempel, er Mænds Ægteskab stærkt paaskyndet i Saxen, uagtet 
dette Land frembyder den største Hyppighed af uægte Fødsler. 
Og naar vi fæste Blikket paa Kolonne 4, svinder Antydningen 
igen for største Delen bort. Kvotadelen, som de før det 30te Aar 
viede Mænd udgør af samtlige viede Mænd, viser sig nemlig at 
være større end Gennemsnittet i 4 af 11 Lande, hvor Hyppigheden 
af uægte Fødsler er under Gennemsnittet, og i 3 af 8 Lande, hvor 
Hyppigheden af uægte Fødsler er over Gennemsnittet. Proportionen 
er altsaa den samme over og under den punkterede Linje. 

Hvad enten man nu vil lægge større eller mindre Vægt 
paa den omtalte Mulighed, saa meget er da sikkert, at dersom 
Tidspunktet for den mandlige Befolknings Indtrædelse i Ægteskab 
spiller en Rolle for Hyppigheden af uægte Fødsler i de forskellige 
Lande, kan det under alle Omstændigheder ikke være nogen af- 
gørende Rolle. Tabellen viser tydelig nok, at der i alt Fald ved 
Siden heraf maa gøre sig andre kraftig virkende Aarsagsmomenter 
gældende, som formaa i større eller mindre Grad at dække over 
Virkningen af det nævnte Moment. Et Forsøg paa at efterspore 
hine ligger imidlertid udenfor den foreliggende Undersøgelses Plan. 
For denne er det tilstrækkeligt at have konstateret Sandsynligheden 
af, at man, uden nødvendigvis at maatte befrygte en Stigning af 
vort Lands i Forvejen høje Kvotient for uægte Fødsler — eller 
endog uden at umuliggøre en Reduktion af Kvotienten — kan til— 
raade Arbejderen at forblive ugift i største Delen af Tyveaars- 
alderen. Man tør følgelig ogsaa uden nogen Ængstelse af den 
Art fordre af ham, at de forholdsvis gunstige Chancer, som dette 
Tidspunkt af Livet byder den ugifte Arbejder, benyttes til at gøre 
noget for at sikre hans Fremtid i økonomisk Henseende. 

Skøndt det ikke har nogen Interesse for mit Forslag om 
Alderdomsforsørgelse, skal jeg dog ikke undlade samtidig at prøve, 
om et tidligt Tidspunkt for Kvinders Indtræden i Ægteskab kan 
paavises at medføre nogen Formindskelse i Hyppigheden af uægte 
Fødsler. Der kan vel nok, ligesom for Mændenes Vedkommende, 
findes en Antydning heraf, i det mindste naar vi se paa Kolonne 5, 
som giver Oplysning om de før del 20de Aar viede Kvinder. 

Kvotadelen, som disse udgør af samtlige viede Kvinder, er nemlig 
større end Gennemsnittet i 5 af 10 Lande, hvor Hyppigheden af 
uægte Fødsler er under Gennemsnittet, derimod kun i 3 af 8 Lande, 
hvor Hyppigheden af uægte Fødsler er over Gennemsnittet. Paa- 
skyndet Ægteskab synes altsaa — ogsaa for saa vidt Kvindekønnet 
angaar — at falde forholdsvis oftere sammen med de lavere end 
med de højere Kvotienter for uægte Fødsler. 

Jeg maa dog gentagende advare imod at lægge for megen 
Vægt paa saa svag en Antydning, hvortil kommer, at Kolonne 6 
(Vielser før det 25de Aar) taler mindre herfor. Ja man kan endog 
specielt for Danmarks Vedkommende trøstig paastaa, at det næppe 
vil kunne udøve nogen væsenlig Indflydelse paa Hyppigheden af 
uægte Fødsler, om en større eller mindre Kvotadel af de viede 
Kvinder er under 20 Aar gamle. Som Argument herfor skal jeg 
meddele en Oversigt, som viser, til hvilke Aldersklasser de uægte 
Børns Mødre relativt hyppigst høre her i Landet. Oversigten er 
hentet fra Statistisk Tabelværk. Desto værre ere Danmark og 
Sverrig de eneste Lande, hvorfra der haves Oplysninger om dette 
Spørgsmaal. 

Paa 1000 ugifte Kvinder i hver af de følgende Aldersklasser 
faldt der i Tiaaret 1870—79 følgende Antal fødende ugifte: 





Provins- 
byerne 


Land- 
distrikterne. 


under 20 Aar 


7,6 


7,« 


ao-24 


32,6 


38,6 


25-29 


46,6 


51,4 


30-34 


38,6 


42,6 


35-39 


*7,9 


31,i 


40-44 


10,i 


13,i 


46-49 




1,4 



Naar man, som her er sket, inddeler den konceptionsdygtige 
Alder i femaarige Aldersklasser — det er dog muligt, at yngste 
Aldersklasse kun er gjort fireaarig 1 ) — , finder man altsaa, at 
Aldersklassen under 20 Aar frembyder relativt det næst mindste 
Antal af uægte Fødsler. Den relative Hyppighed er størst i Alders- 

*) Vort statistiske Bureau synes nemlig at regne den konceptionsdygtige 
Alder fra det 16de Aar (ikke fra det 15de) og indtil det 50de Aar. 

klassen 25 — 29Aar og aftager herfra til begge Sider. I saa Hen- 
seende er Forholdet ganske analogt i Sverrig. Selv om det paa 
Aldersklassen under 20 Aar faldende Antal af uægte Fødsler 
reduceredes med Halvdelen, vilde den for Danmark fundne Kvotient 
for uægte Fødsler — i Tidsrummet 1878—82 var denne, som man 
vil have set af den tidligere Tabel, aarlig 20,8 (21, o) pro mille af 
ugifte Kvinder over 15 Aar — kun blive formindsket med noget 
som l,o. Større Indflydelse vilde det ganske vist allerede faa, om 
det paa Aldersklassen 20 — 24 Aar faldende Antal af uægte Fødsler 
bragtes betydelig ned. 

Lad mig til Slutning henlede Opmærksomheden paa det 
maaske ikke almindelig bekendte Faktum, som fremgaar af den 
sidste Oversigt, nemlig at uægte Fødsler ere relativt hyppigere i 
vore Landdistrikter end i vore Provinsbyer. Den, der forlader 
»Byens Vriromelc for at opsøge »den landlige Uskyldc, er vel rejst. 

Th. Sørensen. 

IL 

Paarsses Isvandring er ganske vist den første Ekspedition 
paa Grønlands Indlandsis, men allerede flere Aar, før Paarss fore- 
tog sin Vandring, havde der været paalænkt en lignende Ekspedition 
som den, Paarss havde faaet Befaling at udføre. Under 19de April 
1723, altsaa to Aar efter at Hans Egede var kommen til Grønland, 
skrev nemlig »Direktørernec i Bergen i et Brev til »Raadet« i 
Grønland : 

»Dersom det ikke er sket, da synes os at være hel tjenlig, 
at der bliver udkommanderet en otte Mand, som kunne marchere 
ind over Land, thi efter Kaartet sjunes det, at det ikkun skal 
være 12 å 16 Mil bredt over, hvor det smalleste er, for, om 
mulig, at komme over til den østre Side, hvor de gamle Kolonier 
have været, og under Vejs at inkvirere efter Skov med videre; 
men sker nu dette, som vi gjerne skulde se, da maatte dette 
Forslag foretages første Sommertid, dernæst maatte Mandskabet 
med hver sin Ransel med Proviant, saa og Gevær, blive forsjunet, 
derhos en Kompas, paa det, at de derefter kunne vide at finde 
Vejen hjem igjen, og for det tredje vil det udkommanderede 
Mandskab være vel forsigtig baade for de vildes Overfald, om 
nogen under Vejs antræffes, som og udi at observere alle Ting, 
ja, hvor de passere, maa de og paa høje Steder oprejse Varder, 
hvoraf de baade denne og andre Tider kunne faa Kjendetegnc 

Hertil svarede Egede under 31te Juli samme Aar: »Samme 
Deres respektive Ordre angaaende den østre Side af Landet i 
Særdeleshed til Lands at efterforske, da ser jeg ingen Mulighed 
det til Gavns at kunne præstere, fordi det er ganske uvist, hvor 

man skulde finde den Fjord eller Sted, som kunde være smallest 
og kortest at komme over Land til den østre Side, og at lide 
paa Kartes Tegning og Anvisning i dette Fald er helt usikkert, 
eftersom jeg i den Girkumferance, hvor jeg hidindtil har rejst, 
finder derudi saa megen Urigtighed. Thi den (forhen i Brevet 
omtalte, af Brevskriveren hjemsendte) Tegning med Landets Situ- 
ation og Danlighed (o: Form), besynderlig Fjordenes Strækning, 
kommer aldeles overens. Herhos vil den foresatte Lands-marchering 
for de høje Klipper og iblandt antræffende Is og Snebjærge og 
andre uførede Gange, som jeg af Erfaring ved og set har, falde 
ganske besværlig, at man paa mange Dage i Rejsen skulde vidt 
avangere, umældt, at en Mand næst sit Gevær næppe kan bære 
saa megen Proviant, som han havde Behov for en otte eller i 
højeste fjorten Dages Rejse, og for saa vidt kunde det vel fore- 
tages, og forom imidlertid nogen stor Skov skulde findes, hvilket 
dog skal vel være at tvivle paa, eftersom jeg langt ind til Fjordene, 
hvor Skov helst skulde findes, har ingen anden Skov funden end 
smaa Krat i meste to til tre Alen høje 1 ). 

Om denne Brevveksling var bekendt for Admiralitetet i 
København, hvorunder Ekspeditionen til Grønland 1728—31 sor- 
terede, vides ikke; som vi imidlertid have set, stilledes der Paarss 
en ganske lignende Opgave som den, Egede havde undslaaet sig 
for at have med at gøre. Som vi ogsaa have set, lod Paarss den 
stillede Opgave falde og nøjedes med at foretage en lille Isvandring 
— en Rekognoscering af Isens Rand, som man i vore Dage vilde 
kalde det. Hjemme i Danmark-Norge synes man imidlertid ikke 
at have opgivet Tanken om at na£i Grønlands Østkyst ved en 
Ekspedition tværs over Landet; i hvert Tilfælde skriver Natur- 
forskeren Jochumsen, der i Aarene 1732—33 berejste Grønland 
for offenlig Regning under t4de Juli 1732: »At forsøge Vejen til 
Østerbygden landværts denne Tid paa Aaret tillader Tiden ej, 
derfor emploierer jeg Tiden søværts saa længec *). For øvrig gjorde 
Jochumsen, saa vidt vides, heller ikke det næste Aar noget For- 
søg paa »landværtsc at naa Østkysten. 

I de halvandet hundrede Aar, der ere gaaede, siden 
Jochumsen rejste i Grønland, vides det ikke, at nogen har forsøgt 



') Begge Skrivelser findes i Rigsarkivet. Grønlandske Desseins Indtægt- og 

Udgiftforklaringer 1721—25. 
*) Minerva for 1788. 3dje Kvartal S. 20. 

Tilskueren. 1889. 44 

eller blot haft i Sinde at oplage Traaden fra de tilsigtede Eks- 
peditioner 1723—33, før nu i de allersidste Aar. Det siges 
rigtignok, at Mineralogen Gilsecke i Begyndelsen af dette Aar- 
hundrede skal have gjort et Forsøg paa at rejse tværs over 
Grønland 1 ), men det tør anses for sikkert, at Meddelelsen herom 
beror paa en Misforstaaelse. Man maa derfor, som sagt, gaa 
lige ned til de sidste Aar for at træffe paa lignende Planer som 
dem, der vare oppe i Aarene' 1723—33. Noget andet er det, at 
Muligheden af at foretage en Ekspedition tværs over Indlandet 
har været drøftet — rent abstrakt — i hele det mellemliggende 
Tidsrum. 

Den første, der i den nyere Tid vides at have tumlet med 
Planen om en Ekspedition tværs over Grønland er Geologen 
Professor Helland, der i Halvfjærdserne skal have syslet stærkt 
med Tanken om at komme i Land paa Grønlands Østkyst og 
derfra forsøge en Rejse tværs over Landet til Kolonierne paa 
Vestkysten*). Uafhængig af Helland havde Søofficeren Kaptajn 
Hovgaard en lignende Plan for, der ogsaa gik ud paa en Rejse 
fra øst til vest, og Hovgaard søgte endog at faa den danske 
»Grønlandskommissiont til at interessere sig for Planens Virkelig- 
gørelse, noget Kommissionen dog ikke vilde 8 ). Saa kom endelig 
i Begyndelsen af forrige Aar Zoologen Dr. Nansen med en Artikel 
i Tidsskriftet Naturen, hvori han meddelte, at han havde til 
Hensigt at forsøge en Vandring tværs over Grønland. Resten er 
bekendt for Tilskuerens Læsere. 



Ved de tilsigtede Ekspeditioner fra Begyndelsen af forrige 
Aarhundrede havde man rent praktiske Formaal for Øje; man 
vilde naa Østkysten og vinde dens Herligheder, og man vilde 
desuden se, om ikke ogsaa Indlandet havde Herligheder (Skove 
for Eksempel) at opvise, som det kunde betale sig at udbytte. 



') Øst Samlinger til Kundskab om Grønland. S. 63. (Efter en Køben - 

havner-Korespondance til en tysk Avis.) 
') Dette blev meddelt ved en af Festerne for Nansensekspeditionen. 
*) Der bar allerede tidligere — i Nationaltidende for 25de Januar 1888 — 

været slaaet paa denne Sag, saa jeg haaber ikke, jeg begaar nogen 

Indiskretion ved at meddele dette. 

l Modsætning hertil har man ved Nansensekspeditionen og de 
tilsvarende lidt ældre Planer udelukkende haft et videnskabeligt 
Formaal for Øje: det, at studere Indlandets Natur, hvor uendelig 
lille Haab, der end var for i Indlandet at finde noget, det kunde 
betale sig at udbytte. Dette sidste Haab har man end ikke haft 
i Betragtning; det har vel ogsaa i den nyere Tid kun været 
næret af en eneste blandt dem, der havde noget virkeligt Kendskab 
til Grønlands Indre. 

Det er sagt, at der heller ikke var noget videnskabeligt 
Udbytte at vinde ved Rejser tværs over Grønland. Denne Mening 
indeholder det rigtige Moment, at de vigtigste Undersøgelser over 
Indlandets Natur maa foretages ved Indlandsisens Rand, men det 
er aldeles forkert, naar dette Moment er blevet overdrevet, saa 
man har sagt, at der ikke var en eneste Oplysning at faa inde i 
Indlandet, som ikke kunde Taas ved Indlandets Rand. Jeg skal i 
saa Henseende tillade mig at citere nogle Bemærkninger af mig 
selv, der ere skrevne, før der forelaa noget som helst, om hvad 
Nansensekspeditionen havde iagttaget — kun det forelaa i et kort 
Telegram, at Ekspeditionen lykkelig og vel havde passeret Grøn- 
land fra øst til vest. 

Hvor som helst man fra Grønlands yderste Kyst, hvor dybe 
Fjorde skære sig ind mellem høje Fjælde, forfølger disse Fjorde 
til deres Inderste, der møder Øjet overalt i Vestgrønland og det 
sydlige Østgrønland det samme Syn. Man ser en Mark af Is og 
Sne, der under en meget svag Hævning indefter fortsætter sig, 
saa langt Øjet kan naa. Denne Mark er Grønlands Indlandsis. 

Indlandsisens Rand har nu baade paa Vest- og Østkysten 
af Landet været Genstand for en Række Undersøgelser, hvorved 
der allerede er vundet store Resultater af geografisk og geologisk 
Interesse. Man er bleven klar over, at Indlandsisen, langt fra at 
være nogen ubevægelig død Masse, tvært imod paa en Række 
Punkter er i uafbrudt Bevægelse, idet den fra det indre glider 
eller skyder ud mod det isfri Yderland, i hvilket dens Freraadgliden 
imidlertid modarbejdes ved den Afsmæltning, der finder Sted ved 
Isens Rand, og ved den Afbryden af store Isplader der foregaar 
paa Steder, hvor Isen, i Bunden af Fjordene eller andensteds, 
naar ud til Havet. Man har endvidere anstillet en Række Under- 
søgelser over Isens fysiske Egenskaber, over dens udgravende 
Virksomhed paa det underliggende Terræn, over dens fordums 
større Udbredelse over det nu isfri Yderland o. s. v. , og i For- 

41* 

bindelse hermed har man søgt at paavise, hvorledes den i en 
tidligere Jordperiode er opstaaet af en Række enkelte Gletschere, 
der under en gennem Tiderne fortsat Vækst ere voksede sammen 
ved deres egen og mellemliggende Snemarkers langsomme Tiltagen. 
Man har endvidere søgt at paavise, hvorledes den voksede og 
voksede, indtil den bredte sig ud over det meste af Yderlandet, 
hvorledes den igen aftog, indtil den endelig naaede sin nuværende 
Størrelse og sin under de nuværende meteorologiske Forhold vist- 
nok stabile Tilstand. 

Ved Siden af alle disse Undersøgelser, de smaa trofaste, 
der Stykke for Stykke have lagt Land ind under Videnskabens 
dyrkede Omraade, er der nogle helt andre Foretagender, som ere 
aldeles nødvendige, hvis den Kundskab, man ved Undersøgelser i 
Yderlandet og langs Indlandsisens Rand samler sig om Verdens 
største Gletschersystem, skal forme sig til et stort sammenhængende 
Billede, hvor hver Enkelthed forstaas i sin Sammenhæng med alle 
de andre og i sit Forhold til Helheden. Disse andre større Fore- 
tagender ere Vandringerne ind paa og saa vidt mulig tværs over 
Grønlands Indlandsis. Først ved en Række saadanne Vandringer 
vil man nemlig faae at vide, om den mod Vest og den mod Øst 
glidende Indlandsis mødes med hinanden inde i Grønland, eller 
om de maaske snarere, hver for sig, støde med deres Rande op 
mod et bredt Højland, hvis mere sparsomme Snedække slet ikke 
deltager i den udadglidende Bevægelse, ja maaske paa sine Steder 
fremviser snebare Pletter. Besvarelsen af disse Spørgsmaal vil 
igen kunne faa stor Indflydelse paa meteorologiske Undersøgelser 
over hvilke Betingelser det er, der fremkalde Grønlands i Nutiden 
enestaaende Isbedækning, paa geologiske Spekulationer og Teorier 
over Grønlands Istid, paa Forstaaelsen af Skandinaviens Istid, til 
hvilken vore egne Overfladedannelser paa det nøjeste ere knyttede, 
og paa meget andet. Endelig har den Betydning for den rent 
beskrivende Del af Geografien, der dog ogsaa har sin Interesse, 
især hvor det gælder saa ejendommelig og enestaaende en Natur, 
som den, der findes i Grønlands Indre. 



Nu da Resultaterne af Nansensekspeditionen delvis fore- 
ligge, viser det sig, at der virkelig ved Ekspeditionen er ydet et 
værdifuldt Supplement til de ældre Undersøgelser over Indlands- 

isen, oven i Købet et af den Slags Supplementer, der ere af 
dobbelt Betydning, fordi de knytte en Række tidligere Under- 
søgelser sammen til en Helhed og derved ligesom forøge de tid- 
ligere Undersøgelsers Værdi. Det er selvfølgelig Iagttagelserne fra 
Sydgrønland, som nu sammenbindes til et Hele, — vor Viden om 
Mellem- og Nordgrønland berøres saa godt som ikke af Nansens- 
ekspeditionens Resultater, ti det vilde være Slutning paa Grundlag 
af falsk Analogi, om man vilde overføre Ekspeditionens Resultater 
fra det forholdsvis smalle og sydlige Sydgrønland til Mellem- og 
Nordgrønland, hvor Landet er bredere, hvor Luften rimeligvis er 
mere tør, og hvor Fjældgrunden maaske er en helt anden end i 
Sydgrønland. 

Nansensekspeditionen har jo først og fremmest paavist. at 
Indlandsisen er tilstede overalt i et Bælte tværs over Grønland 
paa omtrent 64—65° nordlig Bredde. Hermed er det gjort i 
højeste Grad sandsynligt, ja næsten bevist, at Indlandsisen — 
bortset fra enkelte Nunatakker 1 ) — dækker hele Sydgrønlands 
Indre. Dette vigtige Resultat fejer ikke alene de fantastiske Ideer 
om Tilstedeværelsen af frodige Strækninger i Sydgrønlands Indre 
ud af Verden, men det tilintetgør ogsaa — for Sydgrønlands Ved- 
kommende — den mere ædruelige Spekulation, at Indlandsisen 
over det inderste Grønland kun danner et tyndt og usammen- 
hængende Dække, afbrudt af snebare Pletter. Ganske vist er det 
mulig, at der i andre Dele af Sydgrønland end Bæltet paa 64—65° 
Bredde findes Nunatakker, ja maaske hele Grupper af saadanne 
langt inde i Indlandet, men det tør dog allerede nu betragtes 
som i allerhøjeste Grad sandsynligt, at Indlandsisen ligger som 
et Lag af en antagelig Tykkelse over hele det indre Sydgrønland. 
Hvor tykt Laget er, kan endog bestemmes med nogenlunde Sikkerhed. 

Ved Iagttagelser fra alle Egne i Sydgrønland, er det godt- 
gjort, at Fjældene i Kystlandet, hvor uregelmæssig de end ligge 
kastede om mellem hverandre, dog i det hele og store ordne sig 
efter den Regel, at de blive højere og højere, jo længere man 
kommer ind i Landet. Det er endvidere godtgjort, at de ikke paa 
noget som helst Sted ordne sig i egentlige Fjældkæder, men at 
de ligge paa en saadan Maade, at man overalt faar Indtryk af, at 
det nuværende Yderland er at opfatte som den af Tidens Tand 

! ) Fjældtoppe, der rage op igjennem Isen eller som halvt ere omgivne 
af Is, halvt af Havet eller af Søer foran Isen. 

stærkt medtagne Rand af et fra først af kun lidet udarbejdet 
Fjældland, en stor plateauformet Landmasse, hvis Rand saa senere 
ved Luftens, Vandets og Isens Hjælp er smuldret hen og skaaret 
ud i dybt udarbejdede Fjælde med mellemliggende Dale, Fjorde 
og Sunde. 

Efter Erfaringer fra alle Steder i Verden er en saa stærk 
Udarbejdelse af Fjældgrunden som den, der findes ved Sydgrøn- 
lands Yderland, et Fænomen, som ikke kan forudsættes at finde 
Sted i de centrale Dele af en stor, næsten kontinental, Land- 
masse som Grønland. Man kan derfor trygt gaa ud fra, at den 
centrale Del af Sydgrønland har en langt mere regelmæssig Over- 
flade end Kystlandet, og da der intet Sted i Yderlandet (— hvor 
de snarest skulde vise sig — ) findes Spor af egentlige Fjældkæder, 
maa man antage, at Fjældgrunden i Sydgrønlands Indre fremviser 
store, højt liggende Fjældmarker, der i Forhold til Yderlandets 
udarbejdede Relief kunne opfattes som tilnærmelsesvis plane 
Sletter, der — under svage Bølgninger — sænke sig fra det inderste 
Land ud mod Toppene af Kystlandets Fjælde. Fjældmarkerne 
tør antages at ligge i det hele og store 2000—2500 Meter 
(6—8000 Fod) over Havet, nogle Steder noget lavere, andre Steder 
noget højere. Oven over disse Fjældmarker ligger der saa, som 
paavist af Ekspeditionen, et maaske 1000 Meter (3000 Fod) tykt 
Dække af Sne og Is, hvis Overflade jo rimeligvis er endnu mere 
plan end den underliggende Fjældmark, af hvis Bølgeflader Dækket 
maaske slet ikke har bevaret noget Spor. Dette Sne- og Isdække 
er at betragte som et geologisk Lag, kun at det, som Nansen 
i sit Foredrag i geografisk Selskab udtrykte sig, smælter ved en 
lavere Temperatur end den, hvorved de fleste andre Bjærgarter 
smælte, og at det endvidere er et Lag, der ikke er afsluttet i en 
tidligere Jordperiode, men et Lag, hvis fortsatte Dannelse stadig 
gaar for sig. Fra dette Lag og som en Fortsættelse af det skraaner 
saa den egenlige Indlandsis ud mod Yderlandet og Havet. 

Paa Sneplateauet i Hjærtet af Sydgrønland falder der, som 
Ekspeditionen har paavist, en stærk Nedbør af Sne. Af denne 
Nedbør bliver sikkert en Del liggende paa Sneplateauet, mens en 
anden Del fejes ud over den egenlige Indlandsis, over hvilken der 
dog ogsaa falder anden Nedbør end den fra Sneplateauet udføgne 
Flyvesne. Den Sne, der bliver liggende paa Sneplateauet, har 
den Betydning, at den stadig holder det Tryk vedlige, hvorved 
Bundlagene i Sne- og Ismassen blive plastiske og skydes ud til 

Siderne, øvende et Sidetryk paa den egenlige Indlandsis, med 
hvilken de under denne Proces sammensmælte. Dette Tryk bliver, 
paa Grund af den stadige Fornyelse af Nedbøren over den egen- 
lige Indlandsis, stærkere og stærkere udefter og er Aarsagen til 
Indlandsisens Tendens til at skyde sin Rand frem. Det er ogsaa 
dette Tryk eller rettere de ved det frembragte mekaniske Pro- 
cesser i Isen og den derved frigjorte Varme, der i Forbindelse 
med den indre Jordvarme er Hovedaarsagen til, at der til alle 
Tider afAaret og i alle Dele af Sydgrønland rinder Vandmasser — 
Bræelve — frem under Indlandsisen, ti Smæltevandet paa Isens 
Overflade er til Forklaring af Bræelvens Oprindelse kun et Mo- 
ment af rent forsvindende Betydning. Det er selvfølgelig den 
underliggende og foranliggende Fjældgrunds Uregelmæssigheder, 
der gøre, at Indlandsisens Tendens til at skyde sig frem ikke 
mærkes lige stærkt langs hele Isens Rand, men at den nogle 
Steder slet ikke er at spore, andre Steder kun er ganske svagt til 
Stede, og endelig paa visse Lokaliteter optræder med en forbavs- 
ende Styrke og enkelte Steder giver Anledning til et af de 
største Naturfænomener, der kendes, de store Isfjældes Kalvning. 

Som det vil ses, har Nansensekspeditionen bragt et stort 
Resultat, den har skaffet Sammenhæng til Veje mellem alt, hvad 
man tidligere vidste om Sydgrønlands Indlandsis. Men Ekspedi- 
tionen har tillige et andet Resultat, et som i sine Konsekvenser 
peger ud over Ekspeditionen selv, det nemlig, at det nu er kon- 
stateret, at Indlandsisen kan befares. Der er vel ingen Tvivl om, 
at nu, da dette, som Nansen mener, Ekspeditionens vigtigste Re- 
sultat, er slaaet fast, vil der findes Folk, der vil arbejde videre i 
Nansensekspeditionens Spor og ved lignende Isvandringer søge at 
udvide vort Kendskab til Grønlands — ikke alene Sydgrønlands — 
Indre. Der er saaledes al Grund til at venle, at vor Viden om 
det centrale Grønland vil blive forøget i den nærmeste Fremtid. 
Maatte samtidig Undersøgelserne ved Indlandsisens periferiske Dele 
og udenfor Indlandsisen gaa deres støtte Gang, maatte med 
andre Ord »Grønlands geologiske og geografiske Undersøgelsec 
blive fortsat uden nogen Talen om at slutte den af til den eller 
den Tid. Dog herom er der forhaabenlig heller ingen Tale; 
Undersøgelsen har allerede givet store Resultaler, og der er Op- 
gaver nok for den at fortsætte med. For hele Vestgrønlands og 
for det sydlige Østgrønlands Vedkommende er der næmlig ved de 
danske Ekspeditioner tilvejebragt et kartografisk Grundlag, som 

gør det muligt at lede Forskningen ind paa de rent naturhistoriske 
Omraader: Undersøgelsen af Grønlands Fjældgrund og af de fysiske 
Forhold i Indlandsisens Rand. Et saadant kartografisk Grundlag 
foreligger endnu ikke for den nordligere Del af Østgrønland, og 
her er der altsaa en rent fundamental Opgave, der venter paa sin 
Løsning. 'Denne sidste Opgave — Udfyldningen af det største 
Hul i vor Viden om Grønland — vil sikkert, paa Grund af den 
store Betydning Kendskabet til Grønland og dets Glacialdannelser 
har for Nutidens Naturvidenskab, blive løst; Spørgsmaalet er kun: 
hvilken Nation skal gøre det? Maatte det blive Danmark, der 
kom til at løse Opgaven; det vilde derved give et godt Indskud i 
Nutidens Forskning og samtidig »vise Flagetc, ikke for det enkelte 
Land, Undersøgelsen gjaldt, men for hele den civiliserede Verden. 
Spørgsmaalet er brændende, ti Lejligheden ligger for. Har vort 
Fædreland Raad til at lade Lejligheden gaa fra sig? 



Et Par Noter til Stykket om Paarsses Isvandring. 

1 . I Forhandlingerne om Udsendelsen af Grønlandsekspeditionen 
1728—31 skriver Kaptajnløjtnant Trojel under 25de Februar 1728 
til Kong Frederik den fjærde: »Til Rekognosceringen landværts 
ind vil vel være nødig , at der blev bragt nogle Heste til Landet, 
hvilke (det) efter mine allerunderdanigste Tanker vil blive meget 
besværligt og formodenlig inpracticable at føre saa lang en Vej 
som fra Norge, og (som) derfor langt bedre kunde transporteres 
fra Island, hvor de ere vante til lige Klimat som i Grønland, og 
det samme kunde og vel ske med andet Kvæg. 

Ellers skulde jeg og vel være af de allerunder- 
danigste Tanker, at nogle unge, friske, norske Folk, 
som vare vante til at løbe til Fjælds paa Skytteri om 
Vinteren med Skier, kunde rekognoscere en god Del af 
Landet paa alle Sider, indtil Kolonien kom i den Stand, at 
den kunde have tamme Rensdyr til saadan Rekognoscering, og hvoraf 
der efter Beretning skal være Mængde i Landet 



>) Rigsarkivet Supplement til Registremt 89. Fase. 52. Bergens grøn- 
landske Kompagni 1725—29. 

2. Ogsaa Brown fortæller i de forvirrede Efterretninger, 
han giver, om Paarsses Ekspedition, og hvori Paarss figurerer 
under Navnet Ocean, at det Fort, der skulde anlægges i Grøn- 
land, skulde lægges paa Østkysten. Det er dog først ved Norden- 
skidids livlige Supplement om Undertrykkelsen af de frafaldne 
Nordboer, at Historien om Fortet paa Østkysten er bleven populær. 

Peter Eberlin. 

Vilhelm Jacobsen. 



il 

Khavn d. 10de Septbr. 1831. 

Kjære Ven! 

Da det omtrent er en 3 Uger siden jeg sidst skrev Dig til, 
er det vel paa Tide, at jeg griber min Brevskriverpen for at lade 
Dig høre Noget fra mig og Byen, og det saameget mere, som, — 
om end ikke den »ikke ondartede og ikke smitsommec Sygdom, 
der nu grasserer over hele Sjelland og paa mange Steder slaaer 
hver 10de Mand ihjel, om den end ikke kommer til Khavn., det 
dog alligevel snart vil blive mig meget vanskeligt at skrive, idet 
den juridiske Examen staaer lige for Døren, og mine Forretninger 
ved den i Forbindelse med mine Cancellisager vil optage al min 
Tid i 6—8 Uger. Jeg skriver dig altsaa nu til, skjøndt jeg i 
Sandhed ikke har alfor meget Stof til et Brev til Dig wie es sein 
sollte. 

Det Første, jeg maa tale om, er naturligvis nysberørte 
Sygdom. Medens den anerkjendte Cholera nærmer sig gjennem 
Tydskland og Finland, raser hin Sygdom her allerede paa en 
temmelig cholerisk Maade, og det er ingen Under, at Folk her i 
Byen, og kanskee ogsaa ovre i Jylland, falder paa at troe, at den 
muligen vel ogsaa kunde være en Art Cholera, uagtet Regjeringen, — 
idetmindste Cancelliet, — og andre Autoriteter lader paastaa, at 
den hverken er ondartet eller smitsom. Den begyndte ved Isse- 
fjorden, omkring Ringsted og i Præstø Amt nok omtrent næsten 
eenstidigt, og har nu udbredt sig noget nær til alle Sjelland s 
Egne, med Undtagelse af nogle enkelte Landstrækninger og Kjøb- 
stæder samt, saavidt Man veed, Khavn. Paa Herregaardene ligge 

eller have ligget ofte næsten hele Befolkningen, lige fra Herskabet 
til Gaasedrengen, og paa adskillige Steder ligge næsten hele Byer 
syge. I en Bye, — Dalbye troer jeg, — i Præstø Amt begravedes 
alt for noget siden een Søndag 6 og den følgende Søndag 7 Menne- 
sker; i Gjentofte skal der nu dagligen begraves 2—3, og i Nærum 
skal der ligge over 100 Mennesker syge. Paa Valløe Stifts betyde- 
lige Godser angives at være 3000 Syge, og meget overdrevent kan 
Tallet ikke være. Hidtil ere nogle og 30 Læger sendt ud herfra 
paa Landet; men det forskar ikke og der kræves stedse flere, 
løvrigt er naturligvis de fleste Steder Bønderne selv for en stor 
Deel Skyld i Ulykken, idet de, efter gammel sjellandsk Viis, yttre 
megen Modbydelighed for Lægehjelp og hylde den mohamedanske 
Troe om Skjæbnens Villie. Een af mine Bekjendter, der er sendt 
ud ad Ringstedkanten, har skrevet herind, at han har maattet 
tage Bj^ns Smed med sig, naar han gik om, og ladet ham dirke 
alle de velforvarede Vinduer op i Bønderhusene, hvorpaa han 
(Lægen) har maattet lade dem føre hjem til sig, da Bønderne 
ellers strax, naar han var borte, fik deres Vinduer satte i igjen 
og vel tillukkede. En Anden har, blandt mere, berettet, at han 
da han en Dag havde givet en Bonde et Brækpulver, og den føl- 
gende Dag fandt ham meget slettere, uagtet Pulveret havde gjort 
sin Virkning, fik paa sit Spørgsmaal, om de da ikke muligen 
havde givet ham Noget, han ikke kunde taale, til Svar, »at da 
Faer havde brækket sig, saa var han saa farlig mat, og saa gav 
de ham et Stykke Flæsk og en god Snapse Derpaa kreperede 
Manden Dagen efter. — Paa mange Steder sige de, at de have 
brugt Medicinen, medens de dog ikke have rørt den. 

Stort Andet end denne Sygdom er der ikke her, som kan 
ansees at være af offenlig Interesse. At Kjerulff er udtraadt af 
Cancelliet, for at tiltræde et som det synes mindre hæderfuldt 
Embede (som bestyrende Directeur af Administrationen for Fattig- 
væsenet) vakte ikke saa megen Forundring som Valget af hans 
Efterfølger. Som Politiechef og den, der taler hver Dag 1 a 2 
Timer med Kongen (ofte gaaer og kommer han et Par Gange) 
har Kjerulff naturligviis megen Anseelse og Indflydelse, og dette, 
ligesom og, at han blev Commandeur, samt endelig, at det var 
ham overladt af Kongen, om han vilde vedblive at være i 
Cancelliet, eller ikke, viser, at det fuldkomment var med hans 
gode Villie, at han udtraadte, ligesom ogsaa hans, som de øvrige 
Deputeredes, spændte Forhold med Stemann maaskee gjorde ham 

det ønskeligt. I hans Sted, som Gancellie -Deputeret og Chef for 
det vigtige Departement for Khavn.s og Sjællands Justitsvæsen, 
er kommen en ung Mand, Benzon, der for et Fjerdingaar siden 
var Assessor i Overretten, derpaa avancerede op i Høiesteret, og 
nu, efter næsten ikke at være kommen til at gjøre Tjeneste der, 
er bleven valgt til Cancellie- Deputeret. Han er bekjendt som en 
Mand, der hidtil har gjort hvad han skulde, men ei hellere videre 
anseet for noget Lys; han er, tildeels formedelst sit Udvortes, 
ikke meget afholdt i Byens Circler, og vides ikke at staae i nogen 
Forbindelse med fornemme Folk, der kunne have trukket ham 
frem. Man formoder, at Stemann, der rimeligviis har foreslaaet 
ham for Kongen, har villet have en Mand ind, der aldeles ikke 
stod i Forbindelse med de andre oprørsksindede Deputerede, og 
som ene maatte antage ham som sin Lykkes Ophavsmand, og 
derfor kunde ventes at ville holde med ham. Imidlertid ^svarede 
Stemann forleden til en fornem Mand, der sagde til ham, at han 
havde hørt, Benzon var en meget vakker Mand, — »Ja, de siger 
saa! Jeg kender ham ikkec Men samme St. er enFilou. 

Dog, — jeg veed ikke, om slige Historier ikke snarere 
kjede, end more Dig, uagtet de, især under den dybe Taushed, 
som ellers bevares om alt hvad der staaer i Forbindelse med 
Regjeringssager, dog kaste et lillebitte Lysskin ind paa Forhold, 
der ere eller kunne blive vigtige. Jeg vil derfor gaae over til det, 
der sædvanligst pleier at være Genstanden for min Correspondance, 
men det, jeg denne Gang kan meddele, er, som sagt, ikkun lidet. 

Molbech agter at udgive, — hos Reitzel, — de Forelæs- 
ninger, han holder over Poeterne i den første Tid af Chr. 7des 
Regjering, og det efterhaanden , som han rykker frem, i smaa 
Hefter paa 2 å 3 Ark, formodenligen fordi han troer, at Folk 
ere saa graadige efter dem, at de ikke kunne bie; hvis det ikke 
er en tankeløs Efterligning af de nyere franske Professorer. I 
disse Forelæsninger skal der, efter Reitzels Sigende, forekomme 
et og andet Ondt om Øhlenschlåger ; imidlertid fik denne, der forleden 
gjorde Molb. den Ære at hospitere ved hans Forelæsning, den 
Dag idel Roes at høre. løvrigt beskjæftiger Molbech sig meest 
med et Arbeide, der sikkert ogsaa er ret i hans Smag, nemlig at 
skjære og rette i de stakkels Comedieskriveres Arbeider, hvorved 
han iøvrigt naturligvis gjør disse ligesaa forbittrede paa sig, som 
selve Skuespillerne allerede ere det. Saaledes er Andersen, der 
har skrevet en Vaudeville efter Scribe, meget opbragt over, at 

Molb. ikke blot har strøget og rettet Stiil i dette hans Arbeide 
(hvilket dog nok kunde være fornødent), men endog, uden at 
spørge ham derom, har forandret Stykkets Titel »Quarantainenc 
til »Skibet fra Smyrnac Ogsaa i Heibergs Stykker, — Gomodien 
hedder Huuslæreren og Vaudevillen Kjøge Huuskors, — har han 
taget sig den Frihed at gjøre Rettelser eller Forslag til saadanne, 
navnligen i Henseende til Sproget; saaledes har han et Sted fore- 
slaaet Ordet Gesandtskab, som mere dansk, end det af Heiberg 
brugte Ord Ambassade. — Ovenmeldte Andersen, der i Sommer 
gjorde en lille Reise ned i Tydskland, agter at udgive en humoristisk 
Beskrivelse af denne paa 14 å 16 Ark. Dagen efter at han var 
kommen hjem igjen, kom han op paa Kongens Bibliothek, og bad 
Fabricius om de humoristiske Reiser, Bibliotheket kunde have; 
nogle Dage efter kom han og bad om at faa andre humoristiske 
Værker, ligegyldigt hvilke; kort derpaa kom han og spurgte, om 
Fabricius ikke havde nogle prosaiske Sagn om Harzen, og atter 
nogle Dage derefter, om han ikke havde poetiske ditto over 
samme Harzen; alt dette skulde ind i hans Reisebeskrivelse. 
Denne Andersen er et stort B., af hvem der aldrig vil blive 
noget endog blot taaleligt dygtigt, og alle Recensenternes For- 
maninger, — der ere blidt nok fremsatte, selv Thortsens inclu- 

sive, — ville ikke nytte det allermindste. 

Poul Møller, der har været her et Fjerdingaar, uden at jeg 
har seet ham, uagtet vi begge ofte havde besluttet at gjøre hin- 
anden Visit, traf jeg endelig forleden hos Reitzel, hvor han kom 
meget ilsomt ind, og spurgte, med en Mine, som om den Sag 
var ham meget magtpaaliggende, om de ikke havde fundet et 
Lommetørklæde, han formodenlig havde glemt der for 3 Uger 
siden. Da han saae mig, glemte han aldeles Tørklædet. Da jeg 
derpaa bragte ham Chr. Winthers Hilsen, stillede han sig an 
som om han strax vilde skrive til ham, udspurgte mig paa det 
nøieste, om hvorlænge han blev i Paris, om saalænge, at han 
kunde sende Brev, m. v., men faldt derpaa ind i en dybsindig 
Tale om Folk, der havde 5, Folk, der havde 10, ja vel 15, 
20 eller endog 25 Børn, indtil han pludselig foer op med en drøi 
Eed, at han reent glemte sig selv. Derpaa styrtede han ud af 
Døren, — han skulde holde Forelæsning Kl. 11 og den var 
5 Minuter over HVi, — men kom strax tilbage, da han i Hast- 
værket havde glemt sin Hat. — Du seer, at han er den samme 
som tidligere. — 



Digitized by Google 



674 



Breve fra Trolddoms Forfatter. 



Reitzel er meget svagelig; hvert Øjeblik er han syg, hvilket 
reiser sig af en meget slet Fordøielse. — Professor David har 
fulgt sin fordums Vens, Heibergs, Exempel. Han har forlovet sig 
med en meget ung og meget kjøn Pige, en Frøken, hvis Navn 
jeg i dette Øjeblik ikke kan erindre. — 

Lad mig see, at Du adspreder min Examenstaage lidt med 
et Brev eller to. — Hils Din Kone. — 



Khavn. d. 4de April 1832. 

Kjære Ven! 

Jeg kan begribe, at Du er noget, og maaske endog meget 
begjærlig efter at høre Noget om Folks Tanker her i Byen be- 
træffende Danmarks 35 Vise og det øvrige Constitutionsvæsen. 
Lidet kan jeg fortælle, som jeg har sammensanket allevegne fra. 
For at forberede Constitutionssagens Overveielse ved de kloge 
Mænd derved at Udkast gjordes til at forelægges dem, som og 
for at fremme, saavidt muligt, Uniformitet for de Tydske og 
Danske i denne Henseende, var alt for længe siden udnævnt en 
Committee bestaaende af Præsidenterne i begge Cancellierne: Moltke 
og Stemann, og de 2 Generalprocureurer Ørsted og Høpp. Imid- 
lertid blev det tydske Udkast først færdig, foredroges nok Kongen 
foreløbigen og de tydske kloge Mænd bleve udnævnte; men tillige 
indgav Moltke en formelig skriftlig Klage til Kongen over, at 
Stemann søgte at trainere Sagen og ikke vilde tage ordenlig fat. 
Derpaa fulgte en Scene mellem Kongen og Stemann, hvor den 
Første skjeldte den Sidste Huden fuld. Nu kom Alting i Bevæ- 
gelse. De 35 Mænd udnævntes og Committeens danske Udkast, — 
der gjennem danske Gancellie skal forelægges Kongen, — blev 
endelig færdigt og sysselsatte en Uges Tid en Snes Mennesker af 
Cancelliets Personale med Reenskrivning. Hvad de Vise angaaer, 
da mener Man, at de Fleste af dem ere dumme nok, og underer 
sig over, at Valget er faldet saa slet ud, medens jeg havde troet, 
at det vilde være blevet endnu værre. Det Mærkværdigste ved 
Valget er, at der kun findes 7 Repræsentanter for Jylland, og 
at Man ikke har kunnet finde flere end een eneste Kjøbmand 
uden for Khavn. (Agent Voigt i Faaborg, en forstandig Mand, 
siges der), som kunde ansees værdig til at være med i denne 

Forsamling. Man bifalder, at alle collegiale Embedsmænd ere 
blevne udelukkede; men Man dadler, ai 3 af de maadeligste Stift- 
amtmænd, vi have ere tagne med; ligeledes forarges man 
naturligviis over Folk som Overpræsident Moltke, Justitiarius 
Bornemann, Kmherre. van Deurs, Etatsraad Eriksen, Justits- 
raad Møller (som Stemanns forhenværende Fuldmægtig), Agen- 
terne Hammerich og Busch, tilligemed de fleste Andre. Endeel 
ere kloge nok , men kjende enten Intet til Constitutions- 
væsenet eller befrygtes at ville blive for ydmyge. Dette sidste 
er t. Ex. Tilfældet med Etsrd. Hvidt, der dog ellers har 
viist sig kjæk, saasom for nyelig ved, i en for Grosserer-Societetet 
skreven Erklæring, at erindre Toldkammeret, som havde forlangt 
Societetets Betænkning over en ny paatænkt Skat paa alle Skibe, 
om at Kongen ved Fdgen. af Mai f. A. havde lovet at foredrage 
deslige Sager for Provincialstænderne, og at disse vel ei endnu 
vare organiserede, men at dette dog vel snart vilde skee, saa at 
Man vel burde forvente deres Yttringer om hin Sag. — Hvad det 
ovenfor ommeldte Udkast angaaer, da er det nok det 2det eller 
3die, som Ørsted har udarbeidet; de foregaaende vare snart for 
liberale, snart for Uliberale. Det nuværende skal være af meget 
stor Omfang. løvrigt strider den liberale Ørsted imod directe 
Valg, og taler for middelbare Valg, medens de umiddelbare under- 
støttes af de mindre liberale. Denne tilsyneladende Inconsequence 
skal imidlertid være godt motiveret paa begge Sider. Af det 
øvrige Indhold har jeg hørt meget lidt, t. Ex. at der antages at 
ville blive 3000 Vælgere i Ehavn., og at der foreslaaes at skulle 
blive 12 Repræsentanter for denne Stad og i det Hele 66 for 
de sjell-fyenske etc. Stænder. løvrigt er det, som ogsaa Rescriptet 
udviser, ikkun Valgmaterien, der bliver at drøfte i de kloge Mænds 
Forsamlinger, aldeles intet Andet. Der vil saaledes ikke blive 
den forelagt Noget om Offenlighed eller Ikke-Offenlighed ved 
Stænderforsamlingerne, med mindre de af sig selv skulle ville 
behandle ogsaa denne Materie og indgive særdeles Andragende i 
denne Hens. til Kongen, hvilket imidlertid Stemann sikkert vil 
sætte sig imod med Hænder og Fødder. Forresten har dog det, 
der nu er skeet, igjen vakt nogen Interesse for Sagen, skjøndt de 
Fleste betragte denne i sig selv som intetsigende, og kun inter- 
essere sig for den, fordi de tænke dem Muligheden af, at det 
engang i Tiden kan blive et Trin til noget Bedre. — Jeg har i 
et tidligere Brev talt om Trykkefrihedssagen, og udentvivl siden 

yttret den Formodning, at denne Sag var bortfalden, da der ikke 
hørles Noget om den. Dette er imidlertid ikke saa. Cancelliet 
har skrevet en meget lang Betænkning desangaaende, og vel skal 
Pluraliteten deri være af den Formening, at der ei bør gjøres 
yderligere Indskrænkninger i Trykkefriheden, end de, der alt 
findes; men derimod har Stemann skrevet et votum dissentiens 
paa 10 Ark, indeholdende stærke Forslag til Indskrænkninger. 
Denne Betænkning er alt gaaet til Kongen for henved 1 Maaned 
siden, men endnu ikke refereret i Geheime-Cabinettet. Overhovedet 
skeer det i de sidste Aar ofte, at Sager sammenhobes der i flere 
Maaneder uden at blive afgjorte. For en Deel ligger velAarsagen 
hertil i, at Kongen ikke længer føler sig saa virksom og kraftfuld 
som før; men for en Deel er det og foranlediget ved de sidste 
Aars Forandringer i den Kongl. Families huuslige Stilling. Da 
Prindsesserne boede hos Kongen, kunde de altid tale med ham; 
men da de nu boe udenfor Huset, og dog hver Dag, ofte flere 
Gange om Dagen, maa gjøre Visit, komme de ikke sjeldent netop 
som han er beskjæftiget med Geheime-Cabinetssekretairen, saa at 
han maa forlade de Forretninger. løvrigt kan det maaskee være 
Dig af Interesse at høre, hvad jeg netop i disse Dage først har 
faaet at vide, hvorledes det gaaer til ved disse Cabinets-Referater 
(ei at forblande med dem i Statsraadet). Secretairen, før Jessen, 
nu hans Stedsøn Feddersen, læser hele Forestillingen eller Betænk- 
ningen fra vedkommende Collegium eller Andragendet fra andre 
Vedkommende op for Kongen fra Ende til anden, og dernæst paa 
samme Maade alle Bilage, t. Ex. ved Forestillinger om Embeders 
Besættelse hele den store, ved Gollegiet udarbeidede udførlige 
Liste over samtlige Supplicanter, deres Vilkaar etc, noget der 
især ved Præstekald, hvor der hyppigen er et uhyre Antal An- 
søgende, maa være ligesaa uhensigtsmæssigt som trættende. — 
Inden jeg forlader Politica maa jeg endnu fortælle Dig, hvad jeg 
ikke mindes at have seet ommeldt i de offenlige Blade, at Prinds 
Fritz om kort Tid skal reise med en Fregat eller 2 ud i Nord- 
havet, ad Færøerne og Island til, alt for at lære Sømandskab, og 
blive ligesaa perfect en Admiral, som han er Landofficier, Artille- 
rist, og, teste Schlegel, Publicist. Der siges, at han, der ønskede 
paa denne Reise at bære Admirals -Uniform, for noget siden 
spurgte Kongen: Hvorledes befaler Deres Majestæt nu at jeg skal 
være klædt paa denne Reise; men han fik kun i al Hast til Svar: 
Klæd Dig varmt, klæd Dig varmt, det er koldt paa Søen. — 

Det næste Tidernes Tegn, som ikke er at forglemme i en 
saadan Correspondance, som vor, er det geistlige Væsen. I den 
allersidste Tid tales der vel ikke saameget derom, som for kort 
siden, men det er dog en ulmende Brand. Jeg vil begynde mine 
Smaanoticer om denne Gjenstand med Lindbergs Fortælling i den 
Wahlske Boglade om hvorledes han skaffede Grundtvig Tilladelse 

til at holde Prædikener i den Christianshavnske Kirke 

— — — Da de Frommes 

sidste Ansøgning om at danne en Kirke for dem selv var afslaaet 
(Opsatsen i Dansk Ugeskr. om Udtrædelse af Statskirken er, hvis 
Du ei alt veed det, af Mynster), saa gik Grundtvig op til Stemann 
og forlangte at vide Grunden til Afslaget. Denne vægrede sig for 
at sige ham Noget. Da Lindberg hørte dette af Grundtvig, gik 
han op til Bispen, som vel et Par Gange lod sig nægte hjemme, 
da han var bange for den theologiske Helt; men endelig maatte 
han frem, da Lindb. bad om en Stol, og erklærede, at han vilde 
bie der indtil Muller kom. Da denne nu kom frem, spurgte 
Lindb. ham om Indholdet af hans Betænkning i hiin Sag, og da 
Muller ei vilde ud dermed, erklærede Lindberg, at Bispen skulde 
Dagen efter staae i alle kjøbenhavnske Blade, og siden i alle 
andre Rigets Aviser denunceret som den første og værste Kjætter 
i Landet. Herover blev Kappebæreren bange, og indlod sig i 
Underhandlinger med L., hvilke endte sig med at Bispen forplig- 
tede sig til at skaffe Grundtvig Tilladelse til at holde sine Præ* 
dikener, og at det skulde være skeet inden næste Middag. Dagen 
efter gik Muller til Kongen og samme Dag fik Cancelliet Under- 
retning om, at hiin Tilladelse meddeltes Grundtvig. — Lindberg 
lader ellers i den sidste Tid Intet høre fra sig, og beskjæftiger 
sig formodenlig meest med sine talrige Processer. Den der er af 
størst Interesse er Sagen med Wisbye; for en 3 Ugers Tid siden 
meente Man i Almindelighed i Byen, at Wisbye i det mindste tildeels 
vilde tabe den; det samme troede jeg efter det ringe Bekjendtskab, 
jeg havde til Sagen af at titte i de udkomne Pjecer, men jeg har 
for en stor Deel faaet andre Tanker ved at læse den sidste 
Artikel i det nylig udkomne Hæfte af Maanedsskriftet for Litteratur. 
Den er saa godt skrevet, at jeg ikke kan tiltroe Andre end Myn- 
ster den; thi Clausen kan den ikke være af. Overhovedet er 
Mynster overordenlig virksom i Litteraturen i denne Tid, især for 
Maanedskriftet og Ugeskriftet; en lille Opsats i det sidstnævnte 
om det lille Skuespil Familien Riquebourg var ogsaa af ham. — 

Tilskueren. 1889. 45 

Endnu maa jeg, inden jeg aldeles forlader den theologiske Gal- 
skab, ikke forglemme at fortælle Dig, hvad Bispens Søn forleden 
sagde mig, at 2 Haandværkssvende, forresten som det syntes ikke 
forrykte, kom op til Biskoppen og berettede, at den hellige Tre- 
enighed havde aabenbaret sig for dem og klaget over den megen 
Ugudelighed, som gik i Svang her i Byen; Treenigheden havde 
derfor befalet dem at gaae hen og opfordre Bispen til at give 
dem Tilladelse til at gaae til Alters hos Grundtvig, samt til at 
tillade Conventiklerne at vedblive. Muller søgte at tale dem til- 
rette. Skade var det, at han ikke udspurgde dem om hvorledes 

Treenigheden havde seet ud. 

P. Ser. Igaar var Cancellie-Collegium samlet for lukkede 
Døre fra Kl. 9 til El. 5 og fra El. 8 om Aftenen til Kl. 11 1 /*. 
Det voldte ogsaa Constitutions væsenet. Jeg tænker, de Gamle 
iblandt dem døe af deslige Anstrengelser. — U. s. Du maa holde 
vel Mund med mine Nyheder. 



Khavn. den 10de April 1832. 

Kjære Ven! 

Jeg tilskriver Dig disse Par Ord for at meddele Dig en 
Underretning, som du kan gjøre Krav paa at erholde snarest 
muligt af mig, og som det vilde være mig ubehageligt at lade 
Dig først komme for Øren fra Andre. Denne Nyhed bestaaer 
deri, at vor Ven Hertz endelig har demaskeret sig som Forfatter 
af Gjengangerbrevene etc. At jeg ikke har aabenbaret Hemmelig- 
heden om hans Forfatterskab for nogen af mine Venner, som ei 
vidste det fra ham, selv ikke for Dig, er Noget, som Du vel 
fuldkomment undskylder. Han er desuden Autor til Amors Geni- 
streger, Burchhardt, Flyttedagen, Emma, Vaudevillerne Kærlighed 
og Politie og Arvingerne, samt til hele den anonyme Nytaarsgave, 
med Undtagelse af Indlednings-Fortællingen, der er af mig. Hvor- 
ledes jeg, der ellers paa ingen Maader giver mig af med at skrive 
poetica, er paa Prent kommen med i saadant et Complot, skal 
jeg, hvis Du ønsker det, en anden Gang fortælle Dig; men for 
Tiden har Constitutionsvæsenet, (der nu i 3 Dage næsten uafbrudt 
beskjæftiger hele Cancelliets Personale med Afskrivning, Dictering 
og Conferering), samt Snakken om og Betragtninger i Anl. af 
hiin Hemmeligheds Aabenbarelse m. m M occuperet min Tid saa 

aldeles, at jeg ikke kan andet end øieblikkeligen slutte dette lille 
Brev. — 

Skriver Du mig nu ikke til, skal Du skeejeg veed ikke hvad. 
Hils Din Kone! 

Din 
V. Jacobsen. 

P. Ser. Hertz blev ogsaa døbt igaar; Kilde og jeg vare 
Faddere. — 



Khavn. 13.-15. Mai 1832. 

Kjære Adler! 

Jeg bør, af flere Grunde, fortælle Dig endeel om mit For- 
hold til den berømmelige Forfatter, jeg ovenfor nævnte (Hertz), 
saavelsom om min Dom over hans Arbeider. Som Du veed, ere 
Hertz og jeg Skolekammerader og Studenter fra samme Aar. 
Uagtet jeg nu saaledes havde særdeles megen Omgang med ham, 
som og med Thortsen og Kilde*), gjorde de, der samtligen beskjæf- 
tigede sig ikke blot med at læse æsthetica, saaledes som jeg, men 
og med at skrive sligt, — ikke mig eller Andre bekjendt med 
disse deres Præstationer, hvilke jeg ei heller var begjerlig efter at 
lære at kjende. Efter de første Studenteraar ophørte min For- 
bindelse med Hertz, tildeels fordi han boede ude af Byen; og 
først senere kom jeg i 1824 og 1825 igjen i nærmere Forhold til 
ham, da jeg paatog mig at quasi-manuducere ham til juridisk 
Examen. Efter dennes mindre heldige Udfald — (han fik haud, 
udentvivl deels fordi han ved sin Tunghørighed ikke forstod 
endeel Spørgsmaal, og deels fordi hans Examen indtraf paa en 
Tid, da der herskede meget rigide Principer) — saa trak han sig 
igjen meget tilbage, og da jeg i den Tid havde flere Andre, med 
hvem jeg stod i venskabelig Forbindelse, bleve vi igjen borte fra 
hinanden. Først i Vinteren 1827—28 traadte vi hinanden igjen 
meget nær, og han havde i Foraaret 1828 alt bestemt at indvie 
mig i sine Aaret i Forveien begyndte Forfatter -Hemmeligheder, 
hvis ikke mine strænge Domme over Litteraturen havde skræmmet 
ham og hvis ikke snart efter min Sygdom havde gjort det umu- 
ligt at aabenbare mig hans Autorskab. Saaledes fik jeg Hemmelig- 

*) Mathias Lorenz Frederik K., cand. phil og Sproglærer, en Ungdomsven 
og senere Slægtning af Jacobsen; født 1798, død 1870. 

45* 

heden først at vide efter at min Nervesvækkelse havde tabt sig 
nogenlunde. Derimod ere Amors Genistreger, Emma, Gjenganger- 
brevene og Nytaarsgaven opvoxede under mine Øine. De tvende 
første vare iøvrigt Prøver, hvis Udfald vi ligesaalidet havde 
Begreb om, som om Udfaldet af det vovelige Foretagende med 
de poetiske Epistler fra Paradis. Ikke Faa vare Medvidere i hans 
Hemmelighed, men det var Kilde, Thortsen og mig, der tjente 
ham som egenlig Forsmag paa Publicum, og vore Domme vare 
saa langt fra at være milde, at han neppe nogensinde har faaet 
saa strænge Bedømmelser, — Grovheder fraregnede, — paa Prent, 
som han har faaet dem mundtligt og skriftligt af os. Hvad 
Amors Genistreger angaaer, da var vor Dom vel allerede dengang 
nogenlunde gunstig, men den er egenlig først bleven fordeelagtig 
efterat vi senere og oftere have læst den. Mod Emma, hvor 
Hertz deels har villet skildre saa naturligt, som muligt, og deels, 
idetmindste i de tre første Acter, villet vise, at der egenlig ikke 
udfordres nogen synderlig Handling i et Drama, har jeg, navn- 
ligen forsaavidt det Sidste angaaer, havt betydeligt at indvende, 
og min Opposition vedbliver endnu. Gjengangeren morede os 
allerede stykkeviis, men først da jeg havde læst den trykt, bifaldt 
jeg den næsten aldeles. Den anonyme Nytaarsgave skulde ikke 
have været ene af Hertz; ogsaa Kilde og Thortsen skulde have 
arbeidet med paa den; jeg paatog mig kun, efter megen Beden, 
at skrive en Fortale. Men Thortsen erklærede senere, at han ikke 
kunde skrive Noget, og Kilde, der hele Tiden havde givet godt 
Haab, declarerede, næsten som der skulde begynde at tænkes paa 
Trykningen, at han ikke kunde blive færdig. Hertz maatte derfor 
i største Hast, paa lidet over 3 Uger, skrive begge de 2 drama- 
tiske Arbeider, der findes i Nytaarsgaven, og jeg, der, uagtet 
især Thortsens særdeles fordeelagtige Dom over Indledningen, ikke 
havde stor Lyst til at vise mig første og eneste. Gang paa Par- 
nasset i Selskab med en af de dygtigste Folk, der havde hjemme 
der, — jeg fik under saadanne Omstændigheder ingenlunde Lov 
til at trække min lille Skjærv tilbage. — Saaledes veed Du nu 

ogsaa Sammenhængen med mit poetiske Forfatterskab. 

Virkningerne af Hertz's Demaskering have ikke været saa 
uheldige, som jeg troede de vilde blive, end mindre saadanne 
som han selv frygtede for. Det er kun en næsten umærkelig 
Dalen i Folks Omdømme om hans Arbeider, der har fundet Sted, 
og hos Alle, med hvem han har gjort Bekjendtskab som Autor, 

har han nydt en særdeles behagelig Modtagelse. Af de Skue- 
spillere han har besøgt og som have besøgt ham, gjør han meest 
af Winsløv junior, fra Forstandens Side, og af Liebe i Hens. til 
Gemyttet. Af Skuespillerinderne er det Md. Wexschall og Frue 
Heiberg, som han taler med meest Respect om. løvrigt er han 
kommen i Forbindelse med H. G. Ørsted, Mynster, Collin og Hei- 
berg. Collin havde allerede tidligere viist ham, som anonym dra- 
matisk Skribent, megen Velvillie; Heiberg og han ere som røde 
Køer, skjøndt hvorlænge maa vor Herre vide. Et af de snurrigste 
Besøg, han har havt, er Bogtrykker Jørgensens, der, uden at 
kjende Autor, havde Navn af at have forlagt Gjengangerbreve, 
og der siden udgav paa sit Forlag de dog især mod Heiberg sti- 
lede falske Supplementsblade til Flyvende Post. Da Hertz nemlig 
en Morgen, kort efter sin Demaskering, stod hjemme og klædte 
sig paa, bankede det paa Døren, og ved dens Aabning viiste sig 
et lille, sammentrykket Menneske, der navngav sig som Hr. Jørgensen, 
og bad Hertz meget om Tilgivelse, fordi han havde trykket hine 
Blade. »Han var en fattig Mand — han var bleven forledet af 
Andre — og han havde jo rigtignok trykket hine Blade, men — 
de vare saa lange, han kunde forsikkre, han ikke havde læst 
dem c o. s. v. Kort hele hans Undskyldning var saa barnagtig, 
at Hertz neppe kunde bare sig for at lee, men tillige saa ydmyg, 
at der ikke var Andet for end at trøste Manden. — Forresten 
har Hertz, — men det er ogsaa en Hemmelighed — efter Collins 
og Møs tings Opfordring søgt om, til næste Aar at faae et Reise- 
stipendium og om imidlertid at erholde en Gratification , da han 
virkelig aldeles Intet har at leve af. Efter hine Mænds indflydelses- 
rige Anbefaling og en lang Audients, som Hertz desang. havde 
hos Kongen, tør han gjøre sig Haab om begge Dele. Ogsaa 
Prinds Christian, til hvem han ikke vilde gaae af sig selv, har 
ladet ham sige, at han ønskede at see ham, og Hertz har for- 
modenlig idag været hos ham. — løvrigt presses han fra alle, eller 
dog en Hoben Sider, om Understøttelse i litterair Henseende; især 
er det snurrigt, hvilket Raserie der viser sig i Hs. til Tidsskrifter. 
Foruden Collin, der taler godt for det danske Ugeskrift, har 
Ørsted oftere havt fat paa Hertz for at udgive et Tidsskrift: Hei- 
berg vil have Hertz til i Forbindelse med sig og Poul Møller at 
udgive et Maanedsskrift , og David, der talte til Thortsen om et 
nyt Ugeskrift at udgive, sendte Boghandler Soldenfeldt (forhen 
Salomon Soldin) op til Hertz for endvidere at sondere ham. 

Naturligviis indlader han sig ikke i noget af disse Foretagender, 
der vel ogsaa snart igjen vilde gaae i Staae, selv om han kunde 
og vilde deeltage med. 

Men du har sagtens alt længe været kjed af denne Passiaren 
om een Person og Ting, og savnet den sædvanlige arlequinagtige 
Bevægethed, der viser sig i mine Skrivelser. Jeg kommer derfor 
til at begynde med denne min Nyhedspost, som imidlertid vil 
blive noget kort, især imod det Foregaaendes Længde. Hvad 
Constitutionsvæsenet angaaer, saa ere de tydske Vise nu forsam- 
lede og raadslaae af alle Kræfter over de eller det Udkast, der 
er dem forelagt. De skulle være færdige dermed inden Kongen 
reiser, hvilket skeer i Slutningen af Mai eller Begyndelsen af Juni, 
og de arbeide derfor meget stærkt, men deres Forhandlinger holdes 
i allerhøieste Grad hemmelige: der lader ikke eet Ord sig forlyde, 
undtagen i Almindelighed at de ikke ere saa ganske enige med 
det dem forelagte Udkast, og at de undertiden ere saa ivrige i at 
lade føre til Protocols, at Secretairen maa bede dem give Tid, da 
han ikke kan skrive saa hurtigt som de kunne tale. Hvad det 
danske Udkast angaaér, da blev der forelagt Kongen 3 Opsatser; 
den Ene, — egenlig Ørsteds i Commissionens Navn, men hvor 
ikke hans dissentierende Mening var fremsat, — var, med nogle 
Modificationer, bleven forandret til et votum fra Stemann, hvori 
han i meget afveeg fra det øvrige Cancellie; det andet var Can- 
celliets Udkast, sabledes som Pluraliteten ønskede det, og det 
tredie Ørsteds særlige votum om Middelbarheden af Valgene. Da 
disse vare foredragne Kongen approberedes eet, nok Stemanns, 
med Modificationer af det andet, hvorimod Ørsteds om Valgenes 
Middelbarhed forkastedes. Det saaledes paa ny udarbeidede Ud- 
kast er det, som skal forelægges de danske Vise. Forresten er 
det ikkun af de Tydske, Man venter sig Noget; til de danske 
kloge Mænd har man ingen Lid, og i en Maanedstid efter at 
deres Navne vare blevne bekjendtgjorte, udøste Publici Vittighed 
sig i alle Slags Bonmots over den største Deel af dem. Saaledes 
omtalte man en Carricatur, som skulde være udkommen, men 
som efter al Sandsynlighed kun existerede i Folkemunde, forestil- 
lende samtlige Vise med Stemann i Spidsen, der sang efter Helten 
i Pigen ved Søen »Her kommer jeg med mine Mændc; Over- 
præsident Moltke, der gik istaae i sin lille Tale paa Skydebanen 
ved Prindsesse Vilhelmine -Festen for et Par Aar siden, sagde: 
»Jeg siger kort: ja, jeg husker nok min sidste Talet; Stiftamt- 

manden Grev Knuth, der beskyldes for først at maatte have ind- 
hentet sin Fuldmægtigs Samtykke, inden han indvilligede i at 
flytte fra Holbeks Amtmandskab til Khavns, sagde: Hvis der skal 
voteres iaften, maa jeg bede om Betænkning til imorgen; Justiti- 
arius Bornemann bukkede og sagde: »Jeg underkaster mig i Eet 
og Alt Hans Majestæt Kongens allernaadigste Villie«; den gamle, 
nu taabelige Grosserer Etatsraad Eriksen sagde: »Jeg repræsenterer 
Grosserer-Societetet i sin Barndom« ; og Biskoppen, der ellers altid 
pleier at sige langtrukkent: »Ja, . . . men«, sagde »Men, ... ja« 
o. s v. — 



Khavn. d. 13. Juni 1832. 

Kjære Ven! 

Naar jeg seer hen over det Materiale, der er bestemt til at 
udgjøre nærværende Brevs Indhold, saa forekommer det mig mere 
skikket til at staae indrykket som »Nyhedspost« i Liunges Kjøben- 
havns-Blad, end til at være Gjenstand for en Correspondance, der, 
uagtet ogsaa den meest dreier sig om Nyheder, dog har noget 
mere Organisk ved sig end Copiistens Nyheds -Artikler. Det er 
derhos ovenikjøbet meget fortrædeligt, at adskillige af disse Novi- 
teter i Grunden ingenlunde er hvad man kalder nyt, og at de 
idetmindste vedrører eller staae i Forbindelse med Ting, der ere 
Dig og hver Mand i Ribe alt for længe siden bekjendte. Naar 
hertil kommer, at Choleraen i Holsteen og Slesvig sagtens be- 
skjæftiger Eders Sind saa meget, at der egenligen kun er een 
eneste Ting ny og gammel for Eder, nemlig netop Choleraen, saa 
veed jeg i Sandhed ikke hvad jeg tænker paa, naar jeg alligevel 
sætter mig hen og skriver dette Brev til Dig. 

For Exempel de tydske Vise. — Om dem veed Du ikke 
blot, at de ere komne hertil, men formodenlig endogsaa, at de 
fleste af dem alt ere reiste bort igjen. Alligevel har jeg bestemt 
at fortælle Dig, at de have været temmelig tilfredse med Regje- 
ringens dem forelagte Udkast, og at selve Demagogen Balemann 
der tilligemed Falk skal have været den ivrigste Taler i Forsam- 
lingerne, skal have raadet til ikke at opponere for meget, da det, 
der gaves Folket, dog var aldeles givet i Ordets strænge Betyd- 
ning, og da det ikke vilde være rigtigt at forbittre en gammel 
retsindig Regents sidste Dage ved en Opposition, som dog ikke 

vilde nytte noget. Imidlertid have de dog ikke blot taget Anledning 
af nogle Yttringer i Udkastet til at andrage paa Ofifen lighed ved 
Stænder-Forsamlingerne, men 5 af dem (Falk, Balemann, en Gods- 
besidder Hennings, en Moltke og en Anden, hvis Navn jeg ikke 
husker) have særskilt foredraget Kongen 5 Puncter, som Folkets 
almindelige Ønske. Iblandt disse Puncter vare: en fælleds Land- 
dag for Slesvig og Holsteen; at Kieler- Universitetet selv maatte 
vælge sine to Deputerede; at det kun for dem, som havde konge- 
lige Embeder, og ikke for Enhver, der havde kongelig Bestalling 
(altsaa ikke for Advocater) skulde være fornødent at indhente 
kongelig Tilladelse til at modtage Valg som Deputeret; fremdeles 
Noget ang. Ridderskabets Viril-Stemme, med mere. Hine 5 Mænd 
havde ogsaa næsten faaet de af Ridderskabets Medlemmer, der 
vare blandt de Vise, til at stemme i med; men da disse fik at 
vide, at Kongen ikke vilde see dette naadigen an, men derimod 
vel vilde gjøre Ridderskabet nogle Concessioner, naar det forholdt 
sig roligt, saa faldt de fra. NB. Hele denne Sag er en Art 
Hemmelighed. 

Nok for Exempel Prinds Fritz's Reise! Om den veed Du, 
at han er reist, og fremdeles at han er kommen tilbage igjen; 
fremdeles veed Du, at der har hersket Sygdom, ja Dødsfald paa 
den lille Flotille. Alligevel vil jeg fortælle Dig, hvad der ikke 
staaer i Aviserne, at en Kalv med sit Liv har frelst Prindsens. 
Denne, der ikke har været søsyg, og der overhovedet har viist sig 
som kjæk Sømand og holdt sine behørige Vagter, stod engang 
paa Dækket — under sin Vagt — , da der kom en stærk Vind, 
som kastede en Matros hen paa ham; derover faldt han og 
styrtede ned gjennem en Luge, dybt ned i Skibet, hvor der stod 
en levende Kalv. Paa denne faldt han, Benene knækkedes paa 
Kalven og den døde Dagen efter, men Prindsen slap godt derfra, 
medens han, hvis han ei var falden paa Dyret, vilde, idetmindste, 
have brudt sin Rygrad itu. — 

(Fortsættes). 

POPULÆR MEDICINSK LITERATUR: 

A. G. DRACHMANN og AXEL HERTEL: 

SUNDHEDSLÆRE. 

En almenfattelig Fremstilling af Sundhedsplejens Anvendelse i det 
Offentliges Tjeneste og i det daglige Liv. 

Hed 45 Textbilleder og 1 Billedtavle. 6 Kr., indb. 7 Kr. 50 Øre. 



Dr. FR. ESMARCH: 

DEN FØRSTE HJÆLP VED PLUDSELIGE ULYKKESTILFÆLDE. 

Paa Dansk ved Dr. B. A. Tsoherning. 
Andet Oplag. Med 18 Textbilleder. Indb. 1 Kr. 40 Øre. 



Dr. MORELL MACKENZIE: 

STEMMENS PLEJE OG UDDANNELSE. 

Paa Dansk ved Dr. Holger Mygind. 
Med 20 Illustrationer. Indb. 2 Kr. 75 øre. 



Dr. ERIK PONTOPPIDAN: 

HUDENS OG HAARETS PLEJE. 

Med Illustrationer. Fjerde gjennemsete Oplag. Indb. 1 Kr. 75 Øre. 



Dr. HARALD PHILIPSEN: 

SYNETS OG DETS PLEJE. 

Populært fremstillet. 
Med 20 llliwtrationer. indb. 2 Kr. 

BERLIN 

SOM TYSK RIGSHO VEDSTAD. 

Erindringer fra et femaarigt Ophold 
ar 

8E0R8 BRANDES. 

Med mange større og mindre Afbildninger. 

(Den Letterstedske Forenings Tidsskrift.) »Et Arbejde, der indeholder en Rig- 
dom af skarpsindige Iagttagelser, en Mængde Oplysninger af Værdi, en indgaaende 
Kritik af mange Samfundsfænomener. Thi Bogen giver meget mere, end dens 
Titel lover — ■ 

{Dagbladet, Kristiania.) -Georg Brandes -Berlin* giver et Billede af det 
nye Tyskland, bedre og mere indgaaende end det meste af de Beskrivelser, som 
lader Læseren uberørt og gør Genstanden død. Her har vi Udtalelser, som i 
vekslende Stemning giver et rigt udrustet Aandsrefleks af et stort Samfunds-Liv. 
Georg Brandes ikke blot saa paa, men levede ogsaa med i de Forhold, han 
meddeler os sine Indtryk af. En Bog som denne er forst og fremmest en under- 
holdende Læsning; men den er meget mere.« 

(Bergensposten.) »Det er meget mere end en skildrende Beskrivelse, det 
er et stort karakterfuldt og aandrigt Maleri med fortrinlig komponerede Grupper 
af Nutidens fremtrædende Mænd og Kvinder paa alle Kulturlivets Omraader og 
tegnede paa en bred, kraftig belyst Baggrund af Kejserstadens Liv og Færden, 
dens mylrende Menneskemasser og dens kolossale Arbejde i Politik og Industri, 
Literatur og Kunst.« 

11 Kr., indb i det til Værket komponerede Bind 13 Kr. 75 Øre. 

Af "Tilskueren" udkommer et Hæfte hver Maaned paa 
gjennemsnitlig 5 Ark i stort Medianformat Subskriptions- 
prisen udgør 1 Kr. for hvert Hæfte eller 12 Kr. om Aaret. 
Subskription, der er bindende for én Aargang, modtages 
paa ethvert Postkontor uden nogen Prisforhøjelse og i 
alle Boglader, saa vel som hos Forlæggeren, Højbroplads 5, 
Kjebenhavn K. 

Sammesteds faas Aar gangene 1884 — 1888, Pris 
pr. Aargang 12 Kr. 

Henvendelser i Redaktionsanliggender bedes rettede tU 
Udgiveren, Falkoneralle 11 A, Frederiksberg I. (Tr. bedst 
Mandag og Tirsdag lO 1 ^ — Wl 9 ). 

MAANEDSSKRIFT 

FOR 

LITERATUR, SAMFUNDSSPØRGSMAAL OG ALMENFATTELIGE 
VIDENSKABELIGE SKILDRINGER. 

UDGIVET AF 
j^. J^EERGAARD. 

September 1889. 

INDHOLD: 

HERMAN BANG: En dejlig Da*. Fortælling fra en Krog i Livet. S. 685. 

Professor H.HØFFDING: Alexander Hamilton og den nordamerikanske Unionsforfatning. S. 699. 
FigurmaJer KARL MADSEN: Indtryk fra Verdensudstillingen. Fransk Malerkunst. I. S. 726. 
E. SKRAM: Moderne Forfattere. II. S. 746. 



KJØBENHAVN. 

P. O. PHILIPSENS FORLAG 

ILLUSTRERET IDRÆTSBOG. 

En Fremstilling af 
Reglerne for og Udøvelsen af de vigtigste Slags Sport og Logo. 

Paa Grundlag af F. Balcks Illustrerad ldrottsbok 
ved 

VICTOR HANSEN, 

Kommander i den danske Flaade. 

Med talrige i Texten indtrykte Afbildninger. 



Illustreret Tidende. „— — I alle Tilfælde er det foreliggende 
fortrinligt. — Den sunde Sport maa man ønske den videste Udbredelse, 
og som et godt Hjælpemiddel hertil kan Idrætsbogen anbefales. Den 
giver en ædruelig og forstandig Vejledning saavel for de allerførste 
Begyndere i Sporten som for de viderekomne. — Sejlsporten, som 
vistnok er det vanskeligste Afsnit at behandle, er fortrinligt. Man savner 
neppe en eneste Oplysning om Navigering, Søregler, Vind og Vejr o. s. v. 
eller om de mindste Detailler i Baadens Udstyr, ej heller Raad i penible 
Situationer. Ogsaa Cyklesporien er behandlet meget indgaaende. — 
Haandbogen bringer en Overflod af Tegninger; i Dobbeltheftet om Cykler 
er der saaledes et Par hundrede større og mindre Billeder. Det Hele 
gjør et solidt Indtryk, saaledes at man ogsaa paa Omraader, hvor man 
ikke kan anvende Kritik, med Glæde stoler paa Forfatteren som Autoritet.* 

Berlingske Tidende. „Det betydelige Foretagende, Kommandør 
Hansen har begyndt med Udgivelsen af „ Illustreret Idrætsbog", synes, 
efterhaanden som det skrider frem over de forskellige Sportsgrenes 
Behandling, at skulle gøre sig fuldt værdigt til den Sympati, der hilste 
dets Fremkomst. Og underligt vilde det ogsaa være, om en Bog, der 
som denne med Samvittighedsfuldhed og Dygtighed tager de Spørgsmaal 
op, der hos Nutidens Ungdom staar saa højt paa Dagsordenen, ikke fra 
de Unges Side skulde finde den Tilslutning, den ved sit Indhold fortjener. * 



Victor Hansen: Illustreret Idrætsbog vil udgjøre to Bind, hvert 
paa ca. 50 Ark i stort Medianformat, med mange Hundrede i Texten 
indtrykte Afbildninger. Det vil udkomme i Leveringer paa tre Ark 
å 85 Øre, der ville blive udgivne med ca. 4 Ugers Mellemrum. 

I de udkomne Leveringer er behandlet: Lystsejlads, Roning, Kano- 
sport, Cyklesport og Boldspil. 

Subskription, der er bindende for hele Værket, modtages i alle 
Boglader. 

Fortælling fra en Krog i Livet. 



Der var jo ingen, der fattede, hvordan det var gaaet til. 

Da General af Varén havde faaet den Idé, at nu vilde han 
have Fru Sofie Simonin op at spille i sin Afkrog, og Telegrammet 
var kommet om, at Fruen skulde have den Ære — mod Erlæg- 
gelsen blot af 6000 Frks., optalte i Finlands Bank — var jo Etvøs' 
sendt ud med Listerne naturligvis. 

De gik med Listerne hver Gang, der var Komité — til Ind- 
samling eller Basar eller Subskriptionsbal — hver Gang var jo de i 
Komiteerne for at ordne og for at løbe, baade Fru Etvøs: lille, 
sammenskrumpen, skuldersmal og lige op og ned som et Brædt; 
alting gik paa Figuren, Hoved og Hænder og Fødder og Munden 
med, Øjnene var det eneste, der ikke var med i al den Bevægelse 
og som ikke vidste, hvad Munden løb med, de brændte altid lige- 
som af anden Bekymring dybt inde i deres Huler; og Adjunkten 
med Bukserne helt oppe om de magre Ben og Stilebøger i de ud - 
bulnede Lommer — saa Frakken slattede, mens han løb med Bryst- 
kassen og Mankehovedet frem, som en Vædder, der gaar Storm. 
Manken og den vældige Brystkasse, det var egentlig det eneste, 
som var blevet tilbage af Studentersangeren Jakob Etvøs fra Hel- 
singfors, som de kaldte Kæmpen .... 

Etvøs' havde jo rendt, som sagt, nu med Sofie-Simonin- 
Abonnementet, som de plejede, og de var, da hun skulde komme, 
paa Perronen som alle de andre: nogle var meget ubevægeligt 
stramme, nogle var trippende og selv Generalinder! drejede og 
drejede »Bukettene, saa den surrede i hendes Hænder som et 
Hjul ... . 

Tilskueren. 1889. 46 

Og saa var hun kommen, lille, gemytlig og smilende og 
hun havde nikket og hilst og talt og — kørte, i Generalens Vogn, 
med »Truppene, de to Herrer og Adjunkten som Fjærdemand paa 
Generalens Plads i Vognen. 

Herren maa vide, hvordan han var kommen derind: Fru 
Simonin havde kun let og Herrerne af Truppen havde lét og Døren 
var slaaet til paa det Etvøs'ske Uldtørklæde — Uldtørklæder af 
Fru Etvøs' Strikning var Familjen Etvøs' hovedsagelige Værn mod 
Vinteren, de indskrænkede sig mest til at beskytte Halsene — ; 
Generalen stod og saa lidt langt efter sin egen Vogn, han var 
ikke naaet længer end til at gøre mange Dikkedarer foran Vogntrinet. 

Saa under Køreturen var det vel sket eller da de skiltes. 
Fru Simonin havde vel sagt det i sit Hjærtes Uskyldighed: 

— Ja — saa spiser vi i Morgen hos Dem. 

Hvad vidste hun, om hvem der var Hoved og hvem Hale 
i Komitéen. 

Hr. Etvøs stod endnu med Hatten i Haanden i Hotelparken 
længe efter at Fru Simonin var kommen af Vognen og op. Han 
vidste ikke rigtig, om han begreb: 

— De vilde spise hos ham i Morgen. 

— De vilde gøre ham den Ære at spise hos ham i Morgen. 
Han kunde slet ikke fange nogen rigtig klare Forestillinger, 

men han bare løb, hjemad, hjem til Adolfa — hjem for at faa 

det sagt for der var jo nok noget, noget tyngende ved Æren 

ogsaa: Hr. Etvøs syntes rigtig han begyndte at blive saa hed, 
mens han løb. 

— Men Jakob, men Jakob, raabte Fruen, hun var endnu i 
den Astrakans Stumpjakke og regerede med den mindste. Det 
var saa svært for Fru Etvøs at komme baade i og af Tøjet; der 
var altid noget at løbe om i Krogene eller en af deres ni, som 
faldt og græd — til det sidste. 

Etvøs bare satte sig saa haardt i en Stol. Han syntes 
næsten, han blev endnu mere stakaandet nu herinde, hvor de otte 
Rørstole stod og saa' saa langt efter hinanden og Tapetet — 
Etvøs saa' det nu — var sat paa i saa mange klistrede Bider. 

— Men Jakob, men Jakob — hva' er 'et? 

Fruen blev staaende med den mindste paa sin Arm. 

— De spiser her i Morgen, sagde saa Etvøs som en Mand, 
der opgiver det hele. 

— Hvem? De? spurgte Fru Etvøs, der slet ikke forstod. 
Hos Etvøs spiste aldrig andre end de ni — og saa Pigen og Ad- 
junkten det, der blev tilovers. 

— Fruen — Fru Simonin — hun vilde spise hos os. 

Og maaske mest for at sprede lidt paa den alt tungere 
Luft begyndte Hr. Etvøs at tale meget højt — men i noget hak- 
kende Sætninger — om Æren, den store Ære — de var jo lige- 
frem blevet foretrukne for Generalens. 

Men Fru Etvøs hørte ikke. Hun havde først kun sat sig, 
mens hun saa paa Etvøs med et Par uendelig forskrækkede Øjne: 

— Aa, men, Jakob, hvordan kunde det gaa til? aa, men, 
Jakob, hvordan gik det dog til? 

At det var »gaaet tilt, det tvivlede Fru Etvøs ikke et 
Øjeblik paa. Hun var saa inderlig vant til, at det frygtelige 
maatte hænde. 

Etvøs standsede med Æren og tørrede sig over Panden: han 
vidste ikke selv, hvordan det var gaaet til: 

— Hun sagde, hun vilde spise hos os, gentog han bare 
pustende. 

— Og du si'er i Morgen? sagde Fru Etvøs. 

— Ja — min Pige. 

Fru Etvøs førte, mens hun sad, sine magre Hænder over 
det tynde Haar ned imod Tindingerne. Det var hendes Vane, naar 
noget særdeles pinagtigt kom paa — i Aarenes Løb var det, som 
havde hun gravet de stakkels Tindinger ud til et Par Gruber, saa 
hule var de. Nu borede hun og borede hun: 

— Aa — men, Jakob, her — aa, men, Jakob, her, sagde 
hun og slog ud med begge Hænderne. 

Hun saa ud i Stuen fra Væg til Væg: nej, der var jo ikke 
ét helt Møbel. 

Etvøs svarede ikke, han saa, at Skuepladsen var pauvre. 
Der var stille lidt, Fru Etvøs var begyndt at gaa op og ned: 

— Kan du faa Forskud? spurgte hun saa sagte. 

— Ja vel, min Pige, ja vel, min Pige — det gav et Sæt i 
Etvøs — : jeg maa jo, jeg maa jo> gentog han to Gange. 

— Men to hundrede Mark — to hundrede Mark — Fru 
Etvøs sagde det i en Tone, som kunde ingen menneskelig Magt 
rejse den Summa — : man gør det ikke under to hundrede Mark 

Fru Etvøs tog en Storsum paa Slump; i Virkeligheden 
anede hun jo ikke, hvad »man gjorde det fort: de havde jo ikke 

46* 

haft fremmede siden Nr. tre af de ni blev døbt, og det var Etvøs' 
Kolleger til en »Smørgås«. 

Fru Etvøs blev ved at gaa frem og tilbage. Hun var allerede 
i Selen under denne sidste Tilskikkelse: 

— Saa maa hele Komitéen jo bedes, sagde hun med sin 
træt-grundende Stemme. 

— Ja, min Pige, svarte Etvøs, der var blevet ganske spag 
siden den Tale om Forskudet. 

Fru Etvøs tænkte: Aa — Maden var ikke det værste — 

Kogekonen kunde de ta'e — - men alt det andet, alt det andet 

bare Dugene — Fru Etvøs troede ikke, hun havde to hele Duge. 

— Gaar du saa, Jakob, sagde hun saa i samme stille 
Tone: efter de Penge? 

— Ja, min Pige, svarte Etvøs. Han rent ud svedte. Om 
Forskud kunde der slet ikke være Tale, og han vidste ikke mer, 
hvor de to hundrede skulde tages, end den sidst ankomne af de 
ni, der brølede midt paa Gulvet. 

— Børn, Børn, tyssede den vandrende Fru Etvøs. Det var 
de otte, som rumsterede i Spisestuen. 

— Ja, saa gaar jeg, sagde Adjunkten og stod op, han var 
saare tung i sine Ben. 

Fru Etvøs standsede lidt: 

— De hundrede kunde du maaske laane hos Cerlachius, 
sagde hun meget tøvende. 

— Jeg havde tænkt det, sagde Etvøs. Han havde intet 
som helst tænkt. Men nu gik han for at forsøge. 

Da han var gaaet, faldt Fru Etvøs et Øjeblik ned i den 
Stol, han havde forladt — naar det til daglig en sjælden Gang 
hændte, at Fru Etvøs kom til Sæde, saa det ud, som hun ganske 
knækkede — : det var, som havde hun lutter Myrer oppe i 
sit Hoved: 

— Aa — nej, nej, Maden er ikke det værste — aa nej 
Maden er jo ikke det værste, blev hun ved at sige, mens hun sad 
med rokkende Hoved. 

— Hva' er nu det? saa fo'r hun op. Der havde lydt et 
Bums fra Spisestuen, saa Træhuset gav sig i Fugerne. Det var 
én af de ni, som faldt ned. 

— Silla, Silla, raabte Fru Etvøs paa Pigen. 

— Sil la . . . 

— Og jeg, som er i Kaabe, sagde Fru Etvøs og tog sig 
forfjamsket op til Haaret. Fru Etvøs havde det med saadan 
pludselig at opdage, at hun befandt sig — til lidt urette Tid — 
i det eller det Klædningsstykke. 

— Silla, Silla, blev hun ved at raabe, mens hun tog Kaaben af. 
Silla viste sig med en Gulvklud: Der var bestandig én eller 

anden af de yngste, der havde været upaalidelig i en Krog. 

— Ja, ja, sagde Fru Etvøs (alting var i Bevægelse paa 

hende nu igen): nu er der andet, nu er der andet Silla skulde 

til Lektors Frue og faa Adressen paa Kogekonen. 

Adjunkt Etvøs havde faaet de 100 Mark — til Tilbage- 
betaling senere, sagde Hr. Cerlachius godmodigt nok. 

Da han kom hjem, var hele Huset i Oprør. I Gangen vat 
Møbler stablet sammen — godt, at de kunde støtte hinanden. Alle 
Unger føg hvinende ud og ind, som var hele Huset én Rutsch- 
bane. I Stuen skrubbede Silla Gulv med alle Skørter ud over 
Hovedet, saa den yderlig let beklædte Bagdel vrikkede højt op i 
Vejret — af ophidset Iver. 

Fru Etvøs sad i Spisestuen, midt i »Dækketøjetc. 

— Fik du dem? spurgte hun hastigt og saa op paa Jakob. 
Der var noget eget bredt over Adjunkten, saa hun vidste 

straks, at noget havde han. 

— De hundrede for i Dag, sagde han og skød de fem 
Mønter rask hen over Bordet. 

— Naa — Gud ske Lov . . . 

Det kom som et Suk: det var da en Draabe i hendes Be- 
kymrings Hav. 

— Gaa du saa ind, Etvøs, sagde hun, gaa du saa ind. 
Adjunkten fyldte saa svært, han var blevet saa kry og talte 

om al Verden, som de dog burde invitere: 

— Og saa maa vi dekorere, sagde han, saa maa vi de- 
korere. Han slog med de lange Arme, malende, frem mod de 
gabende Vægge, som om han ophængte usynlige Guirlander: 

— Kære du, kære du, sagde han, man gør meget med lidt. 

— Ja, Etvøs, ja men gaa du nu ind. 

Der var jo ikke det tørre Sted paa noget Gulv. Silla 
vaskede, saa der stod Skum af Vandstrømmene, og Emmeline, den 
ældste, gik i Sivsko og tørrede de større Møbler efter — der var 
saa mange glemte Femfingre rundt omkring paa de Etvøs'skeMobilier. 

Fru Etvøs havde Glassene fremme paa Bordet til Under- 
søgelse — det var et sørgelig molesteret Kompagni; Fru Etvøs 
lagde Hænderne i sit Skød. 

— Kære du, sagde Etvøs, Glas lejer vi. 
Fru Etvøs saa, at de maatte leje: 

— Ja, sagde hun, men det koster. 
Hr. Etvøs gik. 

Straks efter viste der sig en mørkklædt, yderlig langstrakt 
og højst mager Gestalt, som Fru Etvøs under megen Forskrækkelse 
fik placeret paa en Stol midt paa det vaade Gulv. 

Det var Kogekonen, Madam Brofeld. 

Hun blev ved at sidde tavs og vente med Øjnene paa Fruen 
og Hovedet strakt afværgende tilbage, mens Fru Etvøs stadig blev 
mer forskrækket — hun tænkte, Konen var fornærmet allerede. 
Man troede let det om Madam Brofeld paa Grund af hendes ejen- 
dommelige Hovedstilling; i Virkeligheden var den kun en Vane 
fra Faget, hvor det gjaldt at holde Ansigtet frelst fra Stegepanden. 

— Ja, sagde Fru Etvøs, vi skulde jo — hun talte, som 
undskyldte hun en Forseelse — se no'en hos os — i Morgen . . . 
skulde vi . . . 

— Seksten, lagde hun til, i en Tone, som var nu det 
værste sagt: 

Madam Brofeld nikkede kun. Saa sagde hun med en mat- 
trykket, gudhengiven Røst og Øjnene over paa Glassene. 

— Hvor mange Serveringer? spurgte hun. 

— Ja, ja, stammede Fru Etvøs, hvem Stemmen gjorde endnu 
mer forfjamsket: Hun anser det for ganske fortvivlet, sagde hun 
til sig selv. 

— Ja, ja — sagde hun, det er forvænte Folk, meget for- 
vænte Folk. Madam. 

— Saa er det mindste seks, sagde Madam Brofeld i samme 
matte Tonefald — der var noget ved Madam Brofeld, saa man 
syntes altid, hun ligesom talte med foldede Hænder. 

— Ja, svarede Fru Etvøs, der uafladelig rokkede paa Stolen; 
hun vilde svaret »jac, om Madammen havde sagt seksten. 

Madam Brofeld begyndte paa Spisesedlen og nævnede Retter 
og Biretter og »Garneringer« med en Stemme, som læste hun 
Landeplager op af en Poenitentse — Stemmen havde Madam Bro- 
feld af sin Sygdom: hun gik bestandig rundt med Saar paa 
Tarmene af den megen Sætten-Smag paa Mad i Faget — mens 

Fru Etvøs, der ingenting forstod, hun havde saa lidt Kogekunst 
ud over det daglige, blev ved at sige: 

— Ja — naar det blot bliver pænt, naar det blot bliver 
pænt . . . ; og pludselig slog Armene ligesom rundt om de usalige 
Glas, hun syntes, Madammen tog ikke Øjnene fra dem: 

— Glassene lejer vi, sagde hun, ganske stakaandet. 

Men Madam Brofeld blev kun ved i samme Moll en lang 
Stund, mens Fru Etvøs, der bestandig troede, at det specielt var 
deres Kasus, der laa saa tungt paa Madammen, blev mer og mer 
deprimeret — ogsaa af de mange Navne, Kogekonen førte i sin 
Mund — og sagde klagende: 

— Ja — det bliver svært — det bliver svært . . . 

— Og hvad vil det saa koste? spurgte hun med et Sæt. 
Hendes Øjne fulgte angest Madammens haardhudede Fingre, 

som begyndte at bevæge sig, tællende paa Bordet, som spillede 
hun Øvelser paa et Klaver. 

— Aa, vi hjælper os med halvfjærdsindstyve Mark, erklær- 
ede Madammen, til at begynde med ... 

Det gav et Ryk i Fru Etvøs, der følte efter Pungen med 
de hundrede: 

— Ja, sagde hun, dem vil jeg saa gi* Dem straks; og hun 
lagde Guldstykkerne op paa Bordet, ét efter ét — Kendere tager 
saadan paa Antikviteter — og hun fik pludselig Taarer i Øjnene. 

Madam Brofeld tog dem: 

— Hvor skal der saa spises? spurgte hun i samme Ton- 
art som før. 

Det var ikke til at sige, hvor denne bestandige stille Be- 
kymring hos Madammen ængstede Fru Etvøs: 

— Spises? — alle Ord kom som Stød fra hende — spises? 

— Ja — der skulde jo spises her. 

— Naa — saa, sagde Madam Brofeld, der maaske slet ikke 
hørte men dog saa ud, som fik hun en ny Hjobspost for hvert Svar. 

— Ja — men, nej, vi er jo ikke forberedte, det er kommet 
over os, det er jo kommet saadan over os, sagde Fru Etvøs. 

Madam Brofeld bad kun, om hun maatte se Køkkenet. 

Fru Etvøs havde i Stilhed skælvet for Køkkenet — Køkkenet 
var ikke Sillas bedste Side, og man kunde ikke sige, at der netop 
skinnede. 

— Jo — Køkkenet, sagde hun, naturligvis 

Hun kom op fra Stolen. 

— Børn, Børn, tyssede hun : Børn . . . 

t)e ni var efterhaanden stimlede sammen paa det vaade Gulv 
og fo'r hujende og særdeles forstyrrede op og ned ad Ryggene 
paa hinanden : de forstod, at der var Tale om Mad, om rigelig Mad. 

— Emmeline — lys os, sagde Fru Etvøs; det er denne Vej 
— værsgod — denne Vej ... ja vi er jo ikke forberedte . . . 

I Køkkenet havde Silla Bleer til Tørring paa fire Snore. 

— Aa — Silla har nok lidt Smaastykker til Vask, lo Fra 
Etvøs og begyndte i sin Forlegenhed at pille de halvvaade Smaa- 
stykker ned, midt i Køkkenet. 

— Det var Komfuret ? spurgte Madam Brofeld kun. 

— Ja, lys, Emmeline, lys 

Emmeline holdt Lyset hen over et spinkelt »Stativt, der 
mestendels var dækket af nogle underlige Sækkelærreder, som Silla 
benævnede Forklæder — det var Komfuret. 

Fire Huller, sagde Madam Brofeld, der saa ned paa Udstedet 
med sine bekymrede Øjne. 

— Ja, det er lidt rustent — lys Emmeline — det er lidt 
rustent, sagde Fru Etvøs, hvis Hjærte var helt snøret sammen : hun 
syntes, denne fremmede Kone saå deres Fattigdom lige ind i Sjælen 
foran dette ubrugte og Tanrøgtede Komfur: 

— Det er lidt rustent . . . (Ringene paa de tre af Hullerne 
var ganske røde, de nøjedes med at koge paa det ene Hul hos 
Etvøs*) ... i 

— Men — Porcellæn har vi, sagde hun pludselig fuldkommen 
umotiveret; et fuldstændigt Stel til atten, det Kronbergske Stel, 
blev hun ved, klamrende sig til Stellet, det Kronbergske Stel, helt 
slaaet til Jorden foran dette røde Komfur: 

— En Brudegave, sagde hun, fra det Kronbergske Hus. 
Og hun begyndte pludselig at tale om det Kronbergske Hus, 

hvor hun havde været som en Datter (Fru Etvøs havde været der 
som Guvernante) da den gamle Greve levede og de rejste — ivrigt 
og febrilsk, pralende, i én Strøm, som vilde hun pynte op med 
alle de Kronbergske Aner i sit tomme Køkken. 

— Ja, saa Godnat, sagde Madam Brofeld, hvis Martyrium 
den grevelige Familje Kronberg ikke syntes at sprede; jeg møder 
Klokken syv. 

— Godnat — lys Emmeline — lys. 

— Godnat. 

Emmeline lyste Madam Brofeld. Selv blev Fru Etvøs i det 
kolde Køkken — hun sad og græd paa en gammel % B]ok ved det 
kolde Ildsted. 

Saa kom der nogen listende i Mørket. 

Det var Emmeline — hun stod lidt ved Siden af den grædende 
Moder i Mørket. Saa tog hun hende ned om Hovedet: 

— Moer, hviskede hun: hvorfor skal vi dog ha'e de fremmede. 
Og hun begyndte selv at græde, ganske stille. 

Fru Etvøs tog Hænderne bort fra sit Ansigt: 

— Hys, sagde hun, jeg hører Fa'er; og de gik ind. 
Etvøs var let at høre, for han raabte gennem alle Stuer, 

mens han løb op og ned, saa Benklæderne slubrede: 

— Jo, de kommer, de kommer, sagde han, som om han 
indtil nu havde tvivlet paa Underet: jeg har været deroppe — 
hos hende, sagde han og ligesom sænkede Stemmen. 

— Men, Etvøs 

— De bad mig, de bad mig jo, min Pige, værgede Etvøs 
for sig. 

— Men, Adolfa, saa hun spillede, sagde han pludselig i en 
helt anden Tone og satte sig, overskrævs paa en Stol, med den 
graasprængte Manke frem, som hørte han Musiken endnu 

Etvøs havde oppe paa Hotellet hos Fru Simonin — midt 
mellem Peltse og Kufferter og et halvfortæret Maaltid og Kasser — 
siddet og hørt paa med Øjne, som hos en hungrig Hund. 

— De holder af Musik? bavde hun sagt, mens hendes 
Fingre løb fra Skalaer til Lisztstumper. 

Han kun nikkede, med Øjnene paa hendes Ansigt. 

Hun lo, mens Fingrene fløj, og Tenoristen pakkede 
Slæbkjoler ud og bredte Skørter over Stolene og fandt Tøfler 
indpakkede i Laurbærkransbaand . . . Hun faldt ind i en March 
og tog Finalen for at prøve Armene efter Rejsen; 

— Hat nichts gelitten, sagde hun veltilfreds om Bcchsteineren 
og lod Hænderne falde ned i sit Skød. 

— Sie lieben das? sagde hun saa med al sin godmodige 
Ligegyldighed og slog Knæerne sammen under Kjolen, mens hun 
vendte sig paa Stolen og saa Etvøs — hun havde ganske glemt ham. 

Adjunkten sad ubevægelig midt mellem Peltse og Slæbe- 
skørter — de stride Taarer løb ned ad hans Kinder. 

. . . Fru Etvøs var ikke oplagt til at dele Begejstring. Hun 
sagde kun: 

— Kogekonen har været her. 

— Naa, sagde Etvøs og vuggede med Hovedet. 

— Hun gik med de halvfjærdsinstyve Mark — til at be- 
gynde med 

Det var som Etvøs vaagnede. Men saa sagde han: 

— Vi har vel endelig ogsaa Kredit — hos de større 
Handlende. 

Til daglig købte Familjen ikke netop i de store Butiker — 
saa der skyldte de ikke. 

Fru Etvøs havde allerede tænkt paa det: hos Jakob Svensson 
kunde de vel faa paa Borg, og de havde næsten alt hos Jacob 
Svenssons. 

— Jacob Svenssons har ogsaa Vine, sagde Adjunkten, 
som grundede. 

— Ja, Johan, nikkede Fru Etvøs: men det skal jo dog en 
Gang betales. 

Adjunkten vidste det: 

— Men nu maa vi sé paa Æren, min Pige, sagde han og 
begyndte at gaa op og ned: 

— Vi bliver seksten. 

— Ja, svarte Fru Etvøs: hvis vi skal ha'e Lektorens med. 
Adjunkten standsede midt i Stuen med fremstrakt Haand, 

og han sagde igen med nøjagtig samme Blik i Øjnene som før: 

— Adolfa — saa hun spillede. 

Fru Etvøs havde faaet Etvøs til Ro med samt de otte. 

Det var saa besværligt med Etvøs, saalænge han var oppe. 
Han enten huskede noget, eller han fik en »Idét hvert femte Minut 
og gik saa og udviklede den, ud og ind, over de vaade Gulve. 

Men nu var han kommen til Ro, og kun Emmeline var 
blevet oppe. 

Hun hjalp med at aftørre Stellet og tørrede varsomt og 
sindigt med ivrige Børns stramme Mund og Øjne, der stod stive i 
hendes Hoved — Tallerken paa Tallerken. 

Fru Etvøs kom ikke langt med Arbejdet. Hvert Nu fo'r 
hun op og løb om med tomme Hænder: 

— Listen, Listen — hvor var nu Listen? 

Det var Fortegnelsen over Kogekonens »Kart. Den blev 
funden i Skabet, og grundende faldt Fru Etvøs hen over »Listenc : 



Digitized by Google 



En dejlig Dag. 



695 



De kunde nok hverken laanes eller lejes. 

— Mo'er, sagde Emmeline med sin eftertænksomme eller 
ligesom hemmelighedsfulde Stemme — der var saa mange Ting, 
som hun og Moderen var vant til at hviske om og som de andre 
ikke skulde høre — : 

— Hos Gerda's i Klubben har de saa mange Ear. 

Men Fru Etvøs hørte det ikke. Det var da ogsaa, som 
skød i Aften alle Tanker frem i Forvirring, paa én Gang, glemte 
og halvglemte og fra for længesiden. Hun tænkte paa den Kron- 
bergske Tid, da de rejste ... Og hun tænkte paa Vinteren siden, 
da hun og Etvøs de mødtes for første Gang, da han var Solosanger 
ved alle Festsalskoncerter . . . 

— Jo, Mo'er, sagde Emmeline igen; de har dem i Klubben. 
Hendes bekymrede Tanker syslede stadig med Karrene. 

— Ja, min Pige; Fru Etvøs vaagnede: 

— Aa, Gud, sagde hun: at vi ikke glemmer den Klods til 
det ene Klavérbén. Det var en Tankeforbindelse fra Festsals- 
koncerterne. 

— Og gaa saa du Ind, Emmeline, gaa saa du ind. 
Emmeline rejste sig og lagde besindigt alting sammen. 

Saa sagde hun og blev staaende ved Siden af sin Moder: 

— Mo'er — tror du, den Kogekone er ærlig? 

— Vi maa haabe det, sukkede Fru Etvøs. Godnat min Pige. 
Fru Etvøs rejste sig. Hun vilde se, om Gulvet i Dagligstuen 

var tørt. Med det løftede Lys stod hun midt i Stuen og saa sig 
om fra Plet til Plet. 

Aldrig havde hun sét den saa fattig. 

De strammede Gardiner, som dog ikke rakte, Stolene, saa 
spredte, som dog ikke fyldte, Pynteklæderne, til at dække, som 
Pigebørnene forærede hende til Jul — var de saa pauvre, saa 
latterlige. . . . 

Ja — ja — ret var det. Her havde hun henslidt sit Liv. 
Her havde hun født Børn, mens hun forgæves regnede, og ammet 
og visset og født igen og forgæves sparet ; og født paany og altid 
>dækketc forgæves — mens alting blev slidt ud og forfaldt. . . . 

Og Etvøs — han bøjede kun Ryg som hun: fra Maaltid 

til Maaltid var hendes, fra Skole til Skole, det var hans 

Men de elskede jo hinanden. Aa — ja, gjorde de? Hun vidste 
det ikke mere. Til at elske hørte der vel ogsaa Tanker. Og Fru 

Etvøs syntes, de kun sled, af Dagen i Dagen, med Gælden og de 
ni, der skulde klædes og mættes. 

Mat vendte Fru Etvøs om og gik ind i Sovekamret Ad- 
junkten vaagnede og satte sig op i Sængen: 

— Du, sagde han: hendes Billede hænger vi op over 
Klaveret. Det var ét af Sofie-Simonin-Billederne i Lystryk, der 
til Reklame var omdelt i Husene. 

— Ja, Etvøs, svarte Fruen og lidt efter sov Adjunkten igen. 
Fru Etvøs sad paa Sængekanten, da Em mel i ne løftede Hovedet 

henne fra sin Pude: 

— Mo'er, hviskede hun med sin hemmelighedsfulde Stemme: 

— Der er jo tretten Mark i Joakims Sparebøsse. 
Fru Etvøs havde tænkt paa det Joakimske Særeje: 

— Ja, ja, Barn, sagde hun: men sov nu. Godnat. 

— Godnat. 

Fru Etvøs laa og stirrede ud i Mørket: nu skulde de ikke 
løbe i Komitéer eller med Lister mér — nu skulde det være forbi . . . 

Men det var jo det, at Musiken, den havde nu været deres 
fælles Glæde Da græd de altid sammen, de stride Taarer. 

Fru Etvøs var ved at blunde hen, med halvaabne Øjne — 
hun havde jo Harens Søvn: i tretten Aar havde hun lyttet efler 
Vuggen med Haanden ud over Sængekanten 

— Jnga kunde ha'e den hvide Kjole, overvejede hun endnu. 
Hendes Tanker fablede om, at vel et Par af de ni maatte ind ved 
Efterretten — som de kom hos Kronbergs. 

Saa slumrede hun hen. 

Emmeline laa stille og lyttede efter hendes Aandedrag. 
Hendes Hjærte var trangt af et bittert Nag. 

Karrene var kommet, og i Køkkenet var Madam Brofeld i 
Gang: hun gik rundt mellem sine Tilberedninger med en egen 
markeret Gudhengivenhed som en Diakonisse mellem sine Sygesænge. 

Silla hakkede og Silla skar: 

— De ska' vel ikke mér end putte det i Munden, sagde hun, 
mens Madam Brofeld lidt efter lidt blev ganske hjemme i Lokali- 
teterne: hun gav Silla en Fremstilling af sin Sygdoms Udvikling, 
over Gryderne. 

Det var Fru Etvøs, der forstyrrede den rolige Gænge. 
Hun løb kun ud og ind hvert femte Minut for at spørge, 
om t Varerne fra Svensson c var kommet. 

Etvøs lod jo ikke til saa meget som blot at ville høre om 
Penge — han bare gik og »dekorerede« — ; Fru Etvøs gik tilbage 
i Spisestuen: 

— Mo'er — er de kommet? hvidskede Emmeline. 

— Endnu ikke. 

Og de sad igen, ventende, tæt ved Vinduet, med kolde 
Hænder — de kunde intet ta' sig til. 

Fru Etvøs gik igen; hun vilde ikke spørge mer, hun gik 
kun lidt støjende om og væltede Laaget af »Karrene«. 

Madam Brofeld forstod saa vel: hun havde kogt i saa 
mange Slags Huse: 

— Ligger her lidt Drikkepenge? sagde hun. For De viser 
vel Drengen herind, naar han kommer? 

— Aa ja, aa ja, sagde Fru Etvøs, hvis Ansigt lyste op, 
mens hun søgte nogle Skillinger. 

— Aa — Tak — aa Tak, sagde hun og tog Madammen 
om Haandleddene — hun vilde have trykket hendes Hænder: fra 
det Øjeblik forstod de to hinanden. 

— Og det værste er, at man mister Smagen, sagde Madam 
Brofeld. Hun fortsatte til Silla om sin Sygdom, da Fru Etvøs 
var inde igen. 

Fru Etvøs havde Kjolerne fremme — sin den sorte Silke 
og den hvide — bredte ud til Eftersyn over et Par Stole — : 

— Mo'er, raabte Emmeline, der er han. 

Det var Drengen med Varerne: Denne Vej, denne Vej, 
sagde Fru Etvøs, der følte hele den gamle Angest, mens hun viste 
den ranglede Urtekræmmer ud gennem Spisestuen; og de lyttede 
begge, Emmeline og hun, til han gik — med sin Drikkeskilling. 

Det var som Fru Etvøs vaagnede op, da Varerne var vel i 
Hus. Hun var inde hos Etvøs og saå paa »Dekorationerne« — det 
var Lystrykket og et Par besynderlige Hjørnesofaer, hvis Bestanddele 
var Sængemadratser og Pakkasser — : 

— Ja, naar de blot vil ta' til Takke — naar de blot vil ta' 
til Takke . . . saa gaar det jo nok, gaar det nok . . . Hun var ude 
i Køkkenet og gik i Vejen, hvor hun stod: 

— Ja, nu er der da no'et at ta' af, sagde hun og stod og 
følte rundt paa Varebunken, med et Par Øjne, der straalte: en 
hel Velsignelse, sagde hun. 

Hun vandrede tilbage til Etvøs, der draperede Sofaerne: 

— Aa — ja, Etvøs, sagde hun og sad et Øjeblik og saå 
fremfor sig: En Afveksling er det jo. 

— Adolfa, sagde Etvøs, der gik til og fra og betragtede 
det fuldbyrdede: 

— Det er en Ære — en uglemmelig Ære. 
Hr. Etvøs svedte, som haglede det af ham. 

Der blev ringet paa Gadedøren, og Fru Etvøs maatte ud 
for at lukke op. Det var Hofretspræsidentens Datter — en douce, 
glatbehandsket Dame, der nu paa fem og tredivte Aar gik lydløs 
om i Præsidentens høje Embedsbolig og repræsenterede — : hun 
kom for at takke for Indbydelsen i den hemmelige Tanke at til- 
byde ét eller andet til Hjælp. 

Men da hun var kommen til Sæde midt i Forvirringen — 
Fru Etvøs løb rundt om en Stol: her er saa uryddeligt, meget 
uryddeligt, sagde hun, for Etvøs dekorerer — opgav hun i Stilhed 
sin Tanke: 

— Det var bedre, det hele blev énsartet. 

Etvøs stillede sig bag hendes Stol for at sé, hvordan Ar- 
rangementet tog sig ud fra hendes Plads: 

— Aa jo, vi gør, hvad vi kan, sagde han og slog fornøjet 
Manken frem og tilbage. 

Emmeline vogtede, fra en Krog, mistænksomt paa Hofrets- 
præsidentens Datter, saa længe hun var i Stuen. 

Frøkenen maatte ind og sé Stellet, der saå ud, som var det 
stillet til Auktion paa det lange Bord i den Etvøsske Spisestue: 

— Men det er jo ingen Sag, sagde Frøkenen, naar man 
blot har Tingene. 

Hun gik hjem, hvid af Forskrækkelse over de Etvøs 'ske 
Tilberedelser. 

— Ligefrem paa Byens Vegne, sagde hun til Faderen, 
Præsidenten. 

Fru Etvøs var vendt tilbage til de to Kjoler. Det blev til, 
at Jnga skulde ind til Efterretten. (Sluttes) 

Herman Bang. 



Digi 



Alexander Hamilton og den nordamerikanske Unions- 
forfatning. 



i. 

Det er ofte blevet bemærket, at den historiske Opfattelse, 
som i vort Aarhundrede er den herskende, staar i en skarp Mod- 
sætning til den, der raadede i forrige Aarhundrede. Man var i 
det 18. Aarhundrede tilbøjelig til at forklare historiske Begiven- 
heder, især Grundlæggelsen af Institutioner, der havde vist sig at 
være betydningsfulde, af bevidst Overlæg og Hensigt hos enkelte 
Personligheder. Og i naturlig Forbindelse hermed nærede man en 
stor, næsten ubegrænset Tillid til, hvad den ret »oplystet men- 
neskelige Fornuft kunde gøre for at ordne Samfundsforholdene paa 
bedste Maade. Det ædleste og det bedste, som det 18. Aarhund- 
rede har frembragt, skyldes denne Tillid. Den nu herskende hi- 
storiske Betragtningsmaade gaar derimod ud fra den Tanke, at 
alt stort sker, eller i hvert Tilfælde indledes, i Tavshed, i Ubevidst- 
hed. Grundigere Kendskab til Historien har vist, hvorledes sociale 
og politiske Institutioner udvikle sig langsomt, og uden at der fra 
først af behøver at være nogen Bevidsthed om deres Betydning 
og deres fjærnere Virkninger. Historien staar for os som en stor 
ubevidst Udviklingsgang, ved hvilken de bevægende Kræfter, som 
fra først af raade, kunne være helt andre end de, der senere føre 
til at fastholde og paaskønne, hvad der har udviklet sig. Den 
Betydning, en Institution faar paa Højdepunktet af sin Udvijding, 
kan ikke antages at have gjort sig gældende i deres Bevidsthed, 
sem lagde den første Grund til den. Og vi pleje at tilføje, at det 
er sundt, naar Udviklingen saaledes gaar overvejende ubevidst for 

sig, ligesom Barnets Udvikling foregaar heldigst, naar man lægger 
saa lidt Mærke til det som muligt, og først og fremmest naar det 
lægger saa lidt Mærke til sig selv som muligt. Naar Kraften og 
Formerne er udviklede, saa er det Tid for Selvfølelsen og Selv- 
bevidstheden at vaagne, for at det udviklede kan fattes og fort- 
sættes med fuld Forstaaelse af dets Værd. Men denne grundigere 
og sundere historiske Opfattelse, ved hvilken vort Aarhundrede 
staar saa højt over det forrige, har paa den anden Side berøvet 
os dettes store Tillid til Tankens Magt paa det sociale og politiske 
Omraade. Vi have set saa mange Eksempler paa, at de snildest 
udtænkte Ordninger ikke bestaa, hvor den naturlige Jordbund i 
Folkets Erfaringer og dets gennem lange Tider grundfæstede 
Karakter mangler. Det er intet Under, at man er bleven skeptisk 
overfor den menneskelige Aands Ævne til med Bevidsthed at gribe 
ind i og paa gavnlig Maade at ordne de sociale og politiske For- 
hold. — En saadan Tvivl, en Tvivl, der synes saa vel begrundet 
ved hele den moderne Opfattelse af Historien, har noget svækkende 
og trøstesløst ved sig. Er vi da henviste til at lade os glide med 
Strømmen? Kunne vi lige saa godt lade være at tænke og at ville? 

Allerede en simpel Betragtning (som allerede er antydet i 
det foregaaende) viser, at vor Opfattelse let kan blive lige saa en- 
sidig som det 18. Aarhundredes paa sin Maade var. Den bevidste 
Tanke og Vilje hjælper ganske vist ikke, naar ingen naturlige 
Betingelser og Ævner ere til Stede. De kunne intet bygge eller 
skabe ud af sig selv. Men naar Tanken netop først og fremmest 
benyttes til at forstaa, hvilke Betingelser der ere til Stede og 
hvortil de kunne benyttes, — hvilke Farer der true, og hvorledes 
de kunne undgaas og formindskes, saa er den selv et vigtigt Led 
i Udviklingen, et Led, som ikke kan undværes, naar Livsgangen 
skal være stor og sund. 

En interessant Bekræftelse heraf frembyder den amerikanske 
Unionsforfatnings Grundlæggelse. Her blev med klar Bevidsthed 
Konsekvensen dragen af en lang, i mindre Kredse forløbende Ud- 
vikling. Slutstenen blev sat paa en Bygning, som var vokset 
frem i det skjulte. Med fremskuende Blik blev der lagt Midler til 
Rette for at forebygge Farer, om hvis Alvor det følgende Aar- 
hundredes Historie noksom har vidnet. Og der var en bestemt 
Anelse om, at det grundlagte Værk vilde komme til at afgive 
Ramme for en storartet Udvikling, som vilde blive af Betydning 

ikke blot for det enkelte Folk, men for hele Menneskeheden 1 ). 
Ogsaa denne forudskuende Bevidsthed har Historien bekræftet. 
Den har vist os det i nyere Tid enestaaende Syn af en demokrat- 
isk Stormagt. Der er nu gaaet hundrede Aar, siden Unionsfor- 
fatningen traadte i Kraft; og det vil sikkert have sin Interesse at 
dvæle ved de Tanker og de ydre Forhold, ved hvis Vekselvirkning 
den blev til. 

Æren for dette store Værk tilkommer først og fremmest en 
hel Kreds af udmærkede Mænd , som vare besjælede af de nye 
Tanker, det 18. Aarhundredes engelske og franske Literatur havde 
sat i Bevægelse, og som ikke mindre vare fortrolige med de nord- 
amerikanske Staters Forhold og med den Folkeaand, som der 
havde udviklet sig, — Mænd, der i Krig og i Fred havde kæmpet 
for Frihedens og Selvstyrelsens Sag. Men blandt dem er der igen 
én Mand, hvis Navn paa en særlig Maade er knyttet til Unions- 
forfatningen, fordi han var den første, der undfangede den Grund- 
tanke, paa hvilken den beror, og med størst Klarhed og Energi 



') Paa Konventet i Filadelfia, hvor Union9forfatningen blev udarbejdet, var 
især James Madison virksom for dens Vedtagelse. Han stod tilbage 
for Hamilton som Tænker, men havde mere Blik for de Kompromis'er, 
som de politiske Forhold gjorde nødvendige. Forhandlingerne paa Kon- 
ventet holdtes hemmelige, men Madison skrev om Natten en udførlig Be- 
retning om dem, for — som han sagde — „at bevare Materiale til en 
Konstitutions Historie, paa hvilken et — endog i sin Barndom stort 
— Folks Lykke beror, ja paa hvilken maaske Frihedens Sag i hele 
Verden beror*. (Curtis: History of the Constitution of the United 
States. I. p. 427.) Det første Nummer af „The Federalist* (27. Oktbr. 
1787) aabnes med følgende Udlalelse af Hamilton: „Efter tilstrækkelig 
Erfaring om den bestaaende Forbundsforfatnings Utilstrækkelighed op- 
fordres I nu, Medborgere, til at forhandle om en ny Forfatning for de 
forenede Fristater i Amerika. Æmnets Betydning er klar. Det inde- 
slutter i sig ikke mindre end Unionens Eksistens, dens enkelte 
Deles Sikkerhed og Velfærd, det Riges Skæbne, som i mange Hen- 
seender er det mærkeligste i Verden. Det er ofte blevet be- 
mærket, at det synes at være blevet forbeholdt for dette Lands Befolk- 
ning ved deres Adfærd og Eksempel at afgøre det vigtige Spørgs- 
maal, om menneskelige Samfund virkelig ere i Stand til at 
oprette en god Regering ved Overvejelse og Valg, eller om 
de for evigt ere bestemte til at afhænge af Tilfældet og 
Magten, hvad deres politiske Forfatninger angaar Denne Forestil- 
ling maa, ved at forene Menneskekærlighedens Tilskyndelser med Fædre- 
landskærlighedens, forøge den Bekymring, som alle betænksomme og 
gode Mennesker maa føle for, hvad Udfaldet bliver." 

Tilskueren. 1889. * 7 

begrundede og udviklede denne Tanke, ligesom han ogsaa med 
stor Kraft virkede for dens Udførelse. Denne Mand var Alex- 
ander Hamilton, en af de største Statsmænd og tillige en af 
de største politiske Filosofer, som nogen Sinde har levet. Det er 
paa Tide, at hans Navn drages frem for den almindelige Bevidst- 
hed. Han fortjæner en Plads ved Siden af Washington og Franklin 
i Nordamerikas Historie, og i de politiske Ideers Historie fortjæner 
han en Plads i første Række. 

Ogsaa ved sin Personlighed er han værdig til en mere al- 
mindelig Opmærksomhed, end der hidtil er bleven ham til Del. 
De betydningsfulde Tanker, han kæmpede for, fandt i ham ikke 
blot en af de mest geniale og energiske, men tillige en af de 
ædleste Forkæmpere, som nogen Sinde en stor og god Sag har 
haft. Han satte sit Liv ind for sin Sags Renhed. Under al 
Døgnets Strid, under den Forplumring af alle Forhold, al den Løgn 
og Smaalighed, som Nutidens politiske Liv saa mange Steder frem- 
byder, er det styrkende at vende Blikket mod et Syn, som Historien 
ingenlunde frembyder paa mange af sine Blade: en stor og prak- 
tisk Idé, fattet med klar Bevidsthed og gennemført af en ren og 
energisk Vilje, hvem det lykkes i det afgørende Øjeblik at faa 
Folket til at lytte til sin Røst. 

IL 

De nordamerikanske Fristater skylde Uafhængighedsdriften 
og Frihedsfølelsen deres Oprindelse. De grundedes af Mennesker, 
som vilde undfly det religiøse og politiske Tyranni i Europa. Ny- 
England (de nordligste af Fristaterne) blev f. Eks. til ved de saa- 
kaldte »Pilgrimsfædres« Udvandring (1620). En Flok Puritanere 
var 1612 udvandret fra England til Holland, men besluttede senere 
at drage over til den nye Verden for at kunne leve efter deres 
egen Overbevisning. Under store Møjsommeligheder og Farer fæstede 
man Bo der. Den nye Kolonis Forfatning var i den første Tid 
aldeles uafhængig af Englands. Alle Menighedens Medlemmer 
samledes fra Tid til anden for at holde Raad, og man valgte sig 
selv en Guvernør, der med nogle faa Raadgivere ledede de løb- 
ende Forretninger. Da senere Folkemængden tiltog, indrettede 
man (1639) en Repræsentation, som skulde give Love. Hvad der 
mest udpræget fremtraadte i Ny-England, udviklede sig i beslægt- 
ede Former i de andre Kolonier. Den engelske Regering søgte 

forgæves at kue denne saa naturligt opstaaede Selvstyrelse. Gen- 
nem Deltagelsen i den indre Styrelse af de offentlige Anliggender 
paa de forskellige Trin udviklede der sig en Almensans og en 
Borgeraand, som paa den Tid var enestaaende i Verden. Selv de 
mest fremskredne Aander i Gammel-England forstod ikke ret hvad 
der gik for sig der ovre. Man ser dette f. Eks. af den Forfatning, 
som John Locke udkastede for Karolina. Vel blev flere af Ud- 
kastets mere frisindede Bestemmelser ændrede af de Lorder, hvem 
Kolonien var overdragen af Karl II.; men selv afset herfra stred 
Udkastet mod den hele Retning, Udviklingen havde taget der ovre, 
og det kom derfor aldrig til virkelig Anvendelse. 

Ligesom Koloniernes Borgere saaledes havde Lejlighed til 
at øve sig i indre Selvstyrelse, saaledes frembød de hyppige Kampe 
med Indianere og Franskmænd Anledning til at erfare Betydningen 
af Sammenslutning og Enhed mellem de enkelte Stater. Allerede 
1643 sluttede saaledes fem Kolonier sig sammen som »the united 
Colonies of New-England« til et offensivt og defensivt Forbund. 
Medens enhver Koloni beholdt sin Selvstyrelse, skulde alle Spørgs- 
maal om Krig og Fred og i det hele alle Sager af fælles Interesse 
afgøres af en Forsamling, der bestod af to Udsendinge fra hver 
Koloni. Et Aarhundrede senere (1754) udkastede Benjamin Franklin 
en Plan til et Forbund mellem alle Kolonierne under Ledelse af 
en af den engelske Regering udnævnt Generalguvernør. Men 
denne Plan blev forkastet i Kolonierne, fordi man mente, at den 
indeholdt for store Forrettigheder for Kronen, og af det engelske 
Ministerium, fordi den var for demokratisk. Franklin mente (som 
det ses af hans Selvbiografi), at hvis hans Plan var bleven fulgt, 
vilde Kolonierne have været stærke nok til at forsvare sig selv; 
den engelske Regering havde da manglet ethvert Paaskud til at 
beskatte dem, og den blodige Kamp mellem Kolonierne og Eng- 
land vilde være undgaaet. »Men,« tilføjer den gamle Vismand, 
»saadanne Misgreb ere intet nyt ; Historien er fuld af Staters og 
Fyrsters Vildfarelser. Se dig omkring i Verden! Hvor faa forstaa 
deres eget Vel eller følge det, naar de forstaa det! De, der staa 
ved Statens Ror, have for det meste meget at gøre og gøre sig 
ikke den Ulejlighed at overveje og udføre nye Planer. De bedste 
offentlige Forholdsregler antages derfor sjældent paa Grund af for- 
udgaaende Visdom, men paatvinges af Omstændighederne.« 

Saaledes havde det amerikanske Folk baade Lejlighed til at 
gøre Erfaringer og øve sine Kræfter ved selvstændig Dellågelse i 

47* 

indre og ydre Anliggenders Ordning. Det havde faaet den bedste 
Opdragelse, et Folk kan faa, den, som bestaar i at handle selv, 
Ansigt til Ansigt med de virkelige Forhold, uden at en arvelig 
Regerings Formynderskab eller et selvklogt Bureaukrati i enhver 
Sag træder imellem. 

Den amerikanske Revolution fik derfor ogsaa en anden 
Karakter end den franske. Man havde i Amerika udøvet Friheden, 
før man officielt fik den eller tog den. Gennem lang historisk Ud- 
vikling var der bragt en solid Underbygning til V«je, som kunde 
holde, selv om Spiret toges bort. Med den engelske Styrelse i 
Amerika faldt ikke enhver Styrelse; man havde lært at styre sig 
selv. Kontinuiteten blev ikke afbrudt. Folket var ikke vant til 
at faa sin Parole fra London, og det gjorde da intet, at Forbind- 
elsen afbrødes. Vanskeligheden ved Unionsforfatningens Tilblivelse 
beroede tvært imod paa, at man var saa vant til næsten ube- 
grænset Selvstyrelse i de mindre Kredse, at man følte en Uvilje 
ved at oprette en Centralmyndighed. Men Livet opløstes ikke, 
fordi den øverste Autoritet stødtes bort. Anderledes i Frankrig. 
Her var Centralisationen trængt i den Grad igennem, at alt til— 
sidst hang i én Traad, saa at det maatte falde til Jorden, naar 
denne ene Traad overskares. Kontinuiteten i Folkets Liv blev paa 
én Gang afbrudt og er aldrig bleven fuldt genoprettet siden. Ud- 
viklingen af det enevældige Kongedømme havde ført til at trykke 
alle Klasser ned og berøve alle Kredse ethvert Initiativ. Intet 
Fællesskab føltes. Kongen og hans Embedsmænd maatte gribe 
ind over alt, hvis ikke alt skulde gaa i Staa. I en Indberetning 
til Ludvig XVI. skrev Turgot: »Deres Majestæt er nødt til at af- 
gøre alt selv eller ved Deres Embedsmænd. Man venter Deres 
udtrykkelige Ordrer, før man bidrager til det offentlige Vel, før 
man agter andres Ret, undertiden endog før man handler i sine 
egne Anliggender« 1 ). Ved Revolutionen beholdt man den central- 
iserede Styrelsesmaade, og de jakobinske Magthavere saa vel som 
senere den militære Usurpator fandt derved deres Vej banet. 

Hvad Amerikanerne kæmpede for i deres Frihedskrig, var 
den gammel-engelske Frihed, det Princip, at et Folk ikke kan be- 
skattes, naar det ikke selv gennem sine Repræsentanter har be- 
vilget Skatten. Dette erkendtes ogsaa offentligt af mange Eng- 
lændere. Den ældre Pitt erklærede saaledes i Overhuset (20. Ja- 



') Smig. Tocqueville: L'ancien regime et la revolution. 7. ed. p. 158. 

nuar 1775): »DenAand, som nu gør Modstand mod Beskatningen 
i Amerika, er den samme, som forhen modsatte sig Laan, Privi- 
legier og Skibsafgiften i England, den samme JVand, som fik hele 
England til at rejse sig og ved »Bill of Right« hævdede den en- 
gelske Konstitution, det samme Princip, som fastslog den store, 
fundamentale og væsentlige Grundsætning, paa hvilken vore Fri- 
heder hvile: at ingen engelsk Undersaat kan beskattes uden efter 
eget Samtykke. Whiggismens hæderfulde Aand besjæler tre Mil- 
lioner Mennesker i Amerika, som foretrække Fattigdom med Fri- 
hed og ville dø under Forsvaret for deres Rettigheder som Mænd, 
som frie Mænd.« — Selv i deres Revolution havde Amerikanerne 
historisk Grund under Fødderne. Vel beraabte de sig i deres be- 
rømte Uafhængighedserklæring paa almindelige og oprindelige 
Menneskerettigheder , og man beskyldte Erklæringens Forfatter, 
Jefferson, for at have skrevet den ud af Locke's Skrift »On Go- 
vernment«. Men de amerikanske Ledere havde en anden Fore- 
stilling om deres »Menneskerettigheder« end de franske Revolutions- 
mænd. De mente ikke, at alt først maatte raseres, for at man 
saa paa bar Grund kunde opføre en ny Bygning efter visse ab- 
strakte Principer. De »oprindelige« Principer betragtede man som 
de inderste Motiver og Tendenser i selve den historiske Udvikling, 
og hvad man krævede, var blot, at denne Udvikling ikke skulde 
standses ved noget Magtbud. 

Frihedskrigens Historie ville vi her ikke dvæle ved. Gennem 
skiftende Sejre og Uheld førte den til et Punkt, hvor Englands 
Kræfter vare udtømte. Trods sine uhyre Udgifter, trods de Gru- 
somheder og de til Dels forræderske Midler, som anvendtes, maatte 
England give tabt. — Amerikanerne stode ved Maalet. Men for 
at blive et Folk, er det ikke nok at afkaste det ydre Aag. Store 
indre Vanskeligheder vare endnu at overvinde, og med Rette har 
en amerikansk Forfatter nyligt kaldt Tiden fra Fredsslutningen til 
Unionsforfatningens Vedtagelse (1783—1789) den mest kritiske 
Periode i Amerikas Historie. 

III. 

Medens det engelske Herredømme varede, havde Kolonierne 
ikke haft nogen stadig Forbindelse med hverandre. Enhver af 
dem havde haft at gøre med den engelske Regering og kæmpet 
for at hævde sin Selvstyrelse overfor den; men afset fra enkelte 

Forsøg paa Sammenslutning var Unionstanken ikke meget levende. 
Lige saa lidt som der var nogen stadig politisk Forbindelse, var 
der nogen synderlig Handelsforbindelse mellem Kolonierne ind- 
byrdes. Nordamerika var væsentligt et agerdyrkende Land. Rejs- 
erne fra den ene til den anden vare desuden besværlige og sjældne; 
medens nu Tusender dagligt færdes paa Rejse mellem Boston og 
New- York, vare to Postkareter den Gang tilstrækkelige til at 
rumme alle de rejsende. Efter Pacifikbanens Anlæg kan man 
rejse hurtigere fra Boston til de nordvestligste Stater end man for 
hundrede Aar siden kunde rejse fra Boston til Filadelfia. 

Under Frihedskrigen havde der (ligesom tidligere under 
Kampene med Indianere og Franskmænd) været følt Savn af en 
fast Centralregering. En Kongres, bestaaende af Delegerede med 
Fuldmagt fra de forskellige Stater, var sammentraadt. Denne 
Kongres havde udstedt Uafhængighedserklæringen og ledet Sag- 
ernes Gang under Krigen og ved Fredsslutningen. Men Enkelt- 
staterne havde stadigt følt en vis Skinsyge overfor Kongressen, og 
man var bange for at give den for stor Myndighed. Kongressen 
kunde nok fatte Beslutninger, men ikke udføre dem. Den kunde 
kun henstille til de enkelte Staters Regeringer, om de vilde ud- 
føre dem! Egentlig Regeringsmagt kendtes kun for de enkelte 
Staters, ikke for hele Forbundets Vedkommende. I hver enkelt 
Stat var der en fri Regeringsform, som skrev sig fra Koloniernes 
Grundlæggelse og som havde udviklet sig under stadig Kamp med 
de fra England sendte kongelige Guvernører. De i hver enkelt 
Stat valgte lovgivende Forsamlinger vare i Folkets Øjne de eneste 
Myndigheder, som havde Ret til at paalægge Skatter. Det kom 
derfor an paa dem, om de af Kongressen ønskede Bidrag til Krig- 
ens Førelse bleve udredede. Hver Gang en Bevilling skulde gives, 
maatte de alle spørges, og ofte gaves slet intet Svar. Da Kon- 
gressen i Aaret 1781 til Gældens Betaling foreslog en Indførsels- 
told paa 5 p. c, vakte det stor Harme i de enkelte Stater. Man 
spurgte, hvorfor man havde modsat sig Stempelakten og Te- 
skatten, naar der nu alligevel blev paalagt Skatter af en Magt uden- 
for Staten (Enkeltstaten)! Kun formedelst sin store Taalmodighed 
og Uegennyttighed formaaede Washington at udholde de pinagtige 
Forhold, i hvilke han ofte bragtes af Mangel paa Penge. Han ud- 
talte senere, at Krigen vilde være endt tidligere og have kostet 
mindre Blod og Penge, hvis Unionens Regering havde haft Ret 
til at paalægge Skatter. Den l. Januar 1777, ganske kort efter 

Washingtons berømte Overgang over Delaware og Overfaldet paa 
Trenton (Juledag 1776), maatte Robert Morris, som under Krigen 
havde den ubehagelige Post at sørge for de fælles Finanser, gaa 
fra Dør til Dør i New- York for at indsamle Penge til Felttogets 
Fortsættelse. 

Værre blev det endnu efter Krigen, da den Begejstring, som 
stedse paany flammede op og gjorde det muligt at ende Krigen 
paa en saa heldig Maade, var forbi. Man tendte sig nu hver til 
sin Gerning, og Sansen for de store og fælles Anliggender tabte 
sig. Man var jo paa den engelske Tid vant til ikke at have med 
noget at gøre, som laa udenfor Koloniernes Grænser. Der gjorde 
sig saa ofte en kortsynet Egenkærlighed gældende, som vægrede 
sig ved at opgive noget af Enkeltstatens Suverænitet til Bedste for 
Unionen. Dog rørte der sig tillige hos mange, til Dels blandt de 
mest fremragende Mænd, en principiel Overbevisning, som frygtede 
for, at Oprettelsen af en fast Centralmagt skulde kue Livet i de 
mindre Kredse og tilsidst endog kue det frie, selvstændige Liv hos 
de enkelte Personligheder. Saaledes betragtede General George 
Clinton, hvem New- York ni Aar i Træk valgte til sin Guvernør, 
de enkelte Staters Suverænitet som nødvendig Betingelse for Folk- 
ets Frihed, og ansaa dem, der virkede for en stærk Unionsreger- 
ing, for »Despotiets Talsmænd«. En anden anset amerikansk Stats- 
mand, Thomas Jefferson, som dog billigede den senere Unionsfor- 
fatnings Vedtagelse, skriver i sin Selvbiografi: »Det er ikke ved 
Konsolidering eller Koncentration af Magten, men ved dens Fordel- 
ing, at god Regering bevirkes. Var dette store Land ikke allerede delt 
i Stater, maatte en saadan Deling foretages, for at hver Stat for 
sig kunde besørge hvad der direkte vedkommer den, og hvad den 
kan gøre langt bedre end en fjærn Myndighed. Enhver Stat er 
igen delt i Grevskaber, af hvilke ethvert skal sørge for hvad der 
ligger indenfor dets Grænser; ethvert Grevskab atter i Kredse 
eller Distrikter til Varetagelsen af mindre Enkeltheder, og ethvert 
Distrikt i Gaarde, der hver styres af sin individuelle Besidder. 
Naar vi fra Washington [Byen W.] skulde have Ordrer om, naar 
vi skulle saa og høste, vilde vi snart mangle Brød. Kun ved 
denne fra det almindelige til det specielle gradevis nedad stigende 
Deling af Arbejdet kunne de menneskelige Anliggender besørges 
til alles Held og Lykke« 1 ). Jefferson var saa ivrig Demokrat, at 



') Th. Jeffersons Works. I. p. 82. 

han efter eget Sigende ikke var Ven af nogen energisk Regering 
nogensteds i Verden. Efter de indre Uroligheder, der i Begynd- 
elsen af Firserne fandt Sted i Massachusetts, skrev han til en Ven, 
bX saadanne Uordener vare nødvendige, naar der skulde herske 
offentlig Frihed. Selv om Friheden skulde udarte til Tøjlesløshed, 
maatte der drages snævre Grænser for Regeringens Magt. Enhver 
enkelt Stat burde have udelukkende Myndighed i sine egne An- 
liggender, særligt Beskatningsret 1 ). — Naar saadanne Anskuelser 
hyldedes af fremragende Mænd og havde Rod i de historiske For- 
hold, var det intet Under, om de Erfaringer, man havde gjort om 
Sammenslutningens og Unionens Nødvendighed ikke fik tilstræk- 
kelig Paaagtelse. Der syntes at foreligge et Enten — Eller: 
enten Enkeltstaternes Suverænitet eller Unionens Suverænitet, og 
af disse to tilsyneladende uforenelige Modsætninger havde foreløbigt 
den første Folkestemningen for sig. 

Overfor Udlandet var man ved Fredslutningen optraadt som 
én Stat. Man havde paadraget sig Forpligtelser overfor England; 
men de enkelte Stater tog Forholdsregler, som aldeles stred mod 
disse Forpligtelser. Saaledes bleve de, der havde sluttet sig til 
England under Krigen, og som i Reglen kaldtes Toryer, forfulgte 
og mistede deres Ejendomme, uagtet disse vare garanterede dem 
ved Fredstraktaten. Kongressen manglede Midler til at gennem- 
føre sine egne Forpligtelser. — Det gjaldt om at bringe den uden- 
landske Handel paa Fode. Men de fremmede Magter vægrede sig 
ved at afslutte Handelstraktater med et Folk, hvor der ikke var 
nogen Myndighed, som kunde skaffe sig Anseelse. Udlandet spe- 
kulerede endog i Enkeltstaternes indbyrdes stridende Handels- 
interesser. Der opstod en formelig Told- og Handelskrig mellem 
Nabostater indbyrdes. — Endvidere skulde Hæren hjemsendes, og 
Officerer og Soldater skulde have deres Tilgodehavende. Men 
Kongressen kunde ikke skaffe de fornødne Midler til Veje. Op- 
rørske Soldater samlede sig da udenfor Kongressens Lokale i Fil- 
adelfia og udstødte truende og haanende Udraab mod Kongres- 
medlemmerne. Guvernøren i Pennsylvanien vilde ikke samle Mi- 
litsen, fordi det kun var Kongressen, som fornærmedes! — Ogsaa 
mod Enkeltstaternes Regeringer skete flere Steder Oprør, og sam- 
tidigt truede det med en Indianerkrig. 



*) Smlgn. Curtis: History of the Gonstitution of the United States. II. 
p. 507. 

Det var da intet Under, at man baade i Udlandet og Ind- 
landet begyndte at nære Tvivl om Nordamerikas Fremtid. De 
udenlandske Magter, ikke blot England, men ogsaa Frankrig og 
Spanien, der i Krigen havde kæmpet paa Nordamerikas Side, vilde 
helst se Landet delt. Eller man mente, at den eneste Redning laa 
i Indførelsen af den monarkiske Forfatning, hvad enten det nu 
blev en fransk eller en engelsk Prins, som skulde over for at 
holde sammen paa Landet. 

Og det var heller intet Under, at der blandt de fremrag- 
ende Mænd i Nordamerika herskede Mismod og Betænkelighed i 
de nærmeste Aar efter Fredslutningen. Man følte % hvad der 
manglede: en stærk Centralmagt; men Opgaven var, hvorledes den 
skulde oprettes, og hvorledes den kunde forenes med Folkets de- 
mokratiske Tankegang og med Selvstyrelsen. Det gjaldt, om det 
af Kongressen vedtagne Valgsprog: E pluribus unum! skulde 
blive til Virkelighed. Og det gjaldt, om der i Nordamerika skulde 
danne sig en ny Stormagt, hvis folkelige Institutioner kunde danne 
et Hjemsted for Frihed og Selvslyrelse, eller om dets frie Stater 
skulde gaa til Grunde i indbyrdes Kiv, hver optagen af sine be- 
grænsede Interesser, et let Bytte for fremmede Magters Intriger. 

IV. 

En af de Mænd, som bidrog mest til dette Spørgsmaals 
lykkelige Afgørelse, var Alexander Hamilton. 

Han var født paa den vestindiske Nevis den 11. Januar 
1757. Hans fædrene Familje var skotsk: hans mødrene Slægt var 
en fransk Huguenotfamilje. Hans Moder, som skal have været en 
begavet og højsindet Kvinde, døde tidligt, og da hans Faders An- 
liggender gik tilbage, toge nogle af hans mødrene Slægtninge sig 
af ham og lod ham opdrage paa St. Groix. Her gik han i Skole 
til han var tolv Aar gammel, og har vel kun faaet de aller nød- 
vendigste Skolekundskaber. Derefter blev han anbragt paa et 
Handelskontor paa samme 0, og viste sig her saa dygtig, at For- 
retningens Chef overlod den trettenaarige Knøs Ledelsen af alle 
Sagerne, medens han selv af Helbredshensyn gik paa en længere 
Rejse. Man har bevaret Forretningsbreve fra ham fra denne Tid, 
som bære Præget af tidligt udviklet Klogskab og Energi. Sin Fri- 
tid anvendte han til Læsning, især af nationaløkonomiske, histo- 
riske og filosofiske Skrifter, og lagde derved Grunden til de fler- 

sidige Kundskaber, han fik Brug for i sit senere Liv. Hans Tragten 
gik allerede nu ud over de snævre Forhold, under hvilke han lev- 
ede. I et Brev fra Aaret 1769 skriver han til en Ven: »Jeg maa 
bekende, at Ærgærrighed er det fremherskende hos mig, saa at jeg 
foragter en Kontorists ringe Stilling, hvortil min Skæbne fordømmer 
mig, og gærne vilde sætte mit Liv, skøndt ikke min Karakter, paa 
Spil for at vinde en højere Stilling. Jeg véd vel, at min Ungdom 
udelukker mig fra ethvert Haab om øjeblikkelig Forfremmelse, 
ikke heller ønsker jeg en saadan; men jeg vil berede Vejen for 
Fremtiden. Jeg er, som du ser, ikke Filosof, og man vil sige, at 
jeg bygger Luftkasteller; min Taabelighed faar mig til at skamme 
m *t>> °S l e S beder dig, ikke at omtale den. Dog har man set 
saadanne Planer føre til Maalet, naar Ophavsmanden var udhold- 
ende. Jeg vil slutte med at sige, at jeg ønsker, der vilde komme 
Krig.« Sjældent udtales vel den unges Ærgærrighed paa en saa 
klar og bestemt Maade og tillige med en saa tydelig Bevidsthed 
om, hvad det koster at naa Maalet. Intet bestemt Maal staar for 
ham, men han føler sin Kraft. Han slaar med Vingerne, skøndt 
han ikke véd, hvor Flugten skal gaa hen. 

Guvernøren paa St. Croix blev opmærksom paa ham i An- 
ledning af en Beskrivelse af et Jordskælv, han havde givet i en 
Avis. Der blev nu sørget for, at han kunde fortsætte sin saa 
energisk begyndte Uddannelse. Han kom til New- York og studer- 
ede ved Kings College. Da Frihedskrigen udbrød, blev de unge 
Studenter naturligvis stærkt grebne af Bevægelsen. Paa et Møde, 
som holdtes udenfor Byen den 6. Juli 1774 for at øve et Tryk paa 
de ledende Mænd og faa dem til at opgive deres Tøven, optraadte 
Hamilton første Gang som Taler. Den syttenaarige Mands fyrige 
og klare Veltalenhed fængslede Forsamlingen. Man vedtog, at 
New- York skulde følge Bostons Eksempel og afbryde al Handels- 
forbindelse med England. Hermed havde Hamilton betraadl den 
politiske Bane. I den nærmeste Fremtid forfattede han flere Smaa- 
skrifter imod en gejstlig, der havde forsvaret det engelske Mini- 
steriums Fremgangsmaade. Han hævdede her borgerlig Frihed 
som stemmende med Menneskets Natur og som nødvendig for Sam- 
fundets Velfærd. Det engelske Parlaments Ret skriver sig fra dets 
Vælgere og er derfor begrænset til Storbritanien. En engelsk 
Vælger har intet at sige i Amerika. Et vilkaarligt Regimente 
føres der overalt, hvor et Folk regeres ved Love, i hvis Tilbliv- 
else det ikke selv har haft nogen Del. Storbritanien er kun et 



Digitized by Google 



Alexander Hamilton. 



711 



frit Land, fordi dets Indbyggere have Del i Lovgivningen. Vel 
maa der i ethvert borgerligt Samfund være en højeste Magt; men 
derfor behøver ikke en Del af Riget at herske over de andre 
Dele 1 ). — Denne Pennefejde fik en ejendommelig Afslutning. 
Nogle ivrige Frihedsmænd bortførte Hamiltons Modstander, Præsten 
Seabury, som Fange og overfaldt det Trykkeri, fra hvilket hans 
Skrifter vare udgaaede. Dette vakte stor Harme, ikke blot hos 
det engelske Parti, men ogsaa hos Oppositionen. Hamilton 
sluttede sig selv til Militsen, da den forfulgte dem, som vilde ende 
Debatten paa saadan Vis. Men i øvrigt var nu den fredelige For- 
handlings Tid forbi. Det første Blod var allerede flydt ved 
Lexington og Bunkers Hill (April og Juni 1775), og Kampen var 
snart i fuld Gang. Hamilton og flere andre studerende fra Kings 
College vare med at erobre nogle Kanoner fra et Fort udenfor 
Byen. De deltog i de frivilliges Øvelser, og ivrige militære 
Studier afløste for Hamilton de tidligere fredelige Studier. Efter 
at have underkastet sig en Eksamen blev han udnævnt til Kaptajn 
ved et Batteri, som Staten New- York udrustede. Den unge Kaptajn 
(ikke tyve Aar gammel!) tildrog sig snart ved sin Iver og 
Dygtighed de kommanderende Generalers, særligt Washingtons, 
Opmærksomhed. Han blev Oberst lieutenant, og Washington gjorde 
ham til sin Adjutant og Sekretær. I Hæren gik han under Navn 
af »den lille Løve«; Washington kaldte ham gærne »my boy«. 
Det nøje Forhold, som nu var knyttet mellem de to udmærkede 
Mænd, varede hele Livet igennem, skøndt et lille Sammenstød 
gjorde, at Hamilton i Aaret 1781 forlod Washingtons Stab for igen 
at overtage en aktiv Kommando. 

Hamiltons Stilling i Washingtons Nærhed gav ham Lejlighed 
til at følge de militære og de politiske Forholds Udvikling paa 
nært Hold og fra et ophøjet Stade. Han fik et dybt Indtryk af 
Nødvendigheden af en fast Ordning af Staternes fælles Anliggender. 
Ofte maatte — under de ydre og de indre Vanskeligheder — den 
Mulighed komme frem for ham, at Udfaldet ikke vilde blive godt. 
I et Brev til sin Forlovede skrev han paa denne Tid, at hvis det 
skulde gaa galt, vilde de bosætte sig i Sveitz; kun i et frit 
Land kunde de tænke sig at bo. 



') Disse Smaaskrifler findes i 2. Del af Hamiltons samlede Værker. 

Midt under Krigens Sysler og Anstrængelser drejede hans 
Tanker sig om, hvorledes Unionen mellem Staterne kunde 
ordnes og befæstes. I et Brev til Duane, Medlem af Kongressen 
for New-York, af 3. September 1780, udvikler han, at Kongressen 
mangler Magt paa Grund af Enkeltstaternes af misforstaaet Fri- 
hedsaand udsprungne Skinsyge. Kongressen er bleven afhængig 
af Enkeltstaterne i Stedet for at staa over dem. Det er en Selv- 
modsigelse, at den har udøvet nogle af de vigtigste Suverænitets- 
rettigheder: Udstedelsen af Uafhængighedserklæringen, Oprettelsen 
af Hær og Flaade, Udsendelsen af Mønt, Alliancen med Frankrig 
o. s. v. — og saa dog ikke har besiddet Myndighed til at skaffe 
det fornødne for at føre Krigen til Ende! Hvis Kongressen ikke 
selv vil tiltage sig den Myndighed, som aabenbart i Grunden 
allerede er overdragen den i Følge Forholdenes Natur, maa der 
sammenkaldes en Forsamling af Udsendinge fra alle Staterne, 
som med besluttende Myndighed kan vedtage en ny Ordning, 
særligt Oprettelsen af en kraftig udøvende Magt, og Folket maa 
beredes til at gaa ind paa dens Afgørelser ved vækkende populære 
Skrifter. Unionsregeringen skulde da have Suverænitet med Hensyn 
til Krigsvæsen, Handelspolitik, Toldvæsen og Møntvæsen. 

Her blev for første Gang den Tanke udtalt, paa hvilken 
Unionsforfatningen kom til at hvile. Det geniale i dette Brev, 
som Hamilton efter eget Sigende skrev i sit Telt midt i en Hær, 
der snarere kunde kaldes en Pøbelflok, en Hær, som manglede 
Klæder, Proviant, Penge, Moral og Disciplin, — det geniale ligger 
i Tanken om, at Unionen grundes paa hele Folkets, ikke blot 
paa Staternes, Tilslutning. Elementerne i den nordamerikanske 
Unionsstat skulde være de samme som Elementerne i Enkelt- 
staterne. »Den nationale Magts Strøm skal«, som Hamilton et 
andet Sted udtrykker sig, »flyde umiddelbart fra al lovlig Autoritets 
Kilde«. I hver Borgers Sind skal Unionen slaa Rod. Det var 
denne Tanke, der førte til at grunde Unionens, lige som Enkelt- 
staternes Suverænitet paa den almindelige Valgret, og som førte 
til Dannelsen af en Forbundsstat i Stedet for det tidligere 
Statsforbund. Enkeltstaten skulde ikke være Mellemled mellem 
Individet og Unionen, men Individet skulde som Borger leve 
umiddelbart i begge, ligesom det lever umiddelbart baade i 
Faniilje, Kommune og Stat. — Denne Tanke betegner en stor 
politisk Opdagelse. Hverken Oldtid, Middelalder eller den senere 
Tid kendte noget ganske tilsvarende. Siden er den sveiziske 

Forbundsforfatning (af 1848) og det tyske Riges Forfatning (af 
1867) grundede paa samme Princip 1 ). 

Men der var endnu et strængt Arbejde at gøre, inden 
Tanken traadte ud i Virkeligheden. Aaret efter det omtalte Brevs 
Affattelse deltog Hamilton i Stormen paa Yorktown, en af de 
smukkeste Bedrifter i Krigen. Han anførte højre Fløj og var 
første Mand i den fjendtlige Skanse. Kort efter traadte han ud 
af Hæren og nedsatte sig som Advokat. En kort Tid var han 
Medlem af Kongressen, roen han traadte ud af den, fordi han 
ikke formaaede at hævde sin Værdighed. Nu kom (efter Freden) 
de sørgelige Aar, hvor Mathed, Egennytte og Kortsynethed afløste 
Krigstidens Energi og Begejstring. »Jo mere jeg erfarer«, sagde 
Hamilton i denne Tid, »des mere Grund finder jeg for alle, som 
elske dette Land, til at græde over dets Blindhed«. Forgæves 
havde han allerede før Freden (1781 — 82) i en Række Smaa- 
skrifter, som udkom under Titel »The Continentalist« , søgt at 
paavirke den offentlige Mening. Og forgæves udtalte Washington 
sig, efter Opfordring af Hamilton, i samme Retning i en Rund- 
skrivelse i il Staternes Guvernører, da han nedlagde Kommandoen. 
Som Hamilton skrev i et Brev til Washington: de centrifugale 
Kræfter vare stærkere end de centripetale. 

Dog var det ikke uden Betydning, at Tanken var kommen 
frem. Den maatte vente paa, at Betingelserne for dens Udførelse 
var til Stede; men naar Opmærksomheden for en Tanke er vakt, 
opdages mulige Udgangspunkter for dens Virkeliggørelse lettere. 
Et Udgangspunkt fandtes nu i de materielle Interesser, og i en 
Sammenhæng, hvor man ikke skulde have anet det. Efter Freds- 
slutningen beskæftigede Washington sig med Planer om en For- 
bindelse mellem Ohiodalen og Østkystens Floddale, idet han klart 
saa Betydningen deraf for Forbindelsen mellem Østen og Vesten, 
især da Missisippis Udløb endnu var i Spaniens Besiddelse. Ud- 
sendinge fra de i en saadan Kanalforbindelse interesserede Stater 



J ) Tocqueville erklærede i sin Bog om „Demokratiet i Amerika", at 
Sproget manglede et Ord til at betegne den ejendommelige Blanding af 
national og føderativ Forfatning, som Unionsregeringen hviler paa. — 
Bluntschli har (i sin „Politik als Wissenschaft" 1876) sammenstillet 
den med den sveiziske og tyske Forfatning, efterat allerede tidligere en 
sveizisk Forfatter (Ruttimann) havde anstillet en Sammenligning 
mellem nordamerikanske og sveiziske Statsforfatninger. 

samledes paa Mount Vernon, Washingtons Herresæde, i Begyndelsen 
af Aaret 1785. Han benyttede Lejligheden til at indlede en Raad- 
slagning angaaende Told- og Møntspørgsmaal. Disse Forhandlinger 
førte til, at alle Stater bleve enige om at sende Delegerede til 
Annapolis 1786 for at drøfte en ny, fælles Ordning af Handels- 
lovgivningen. Mødet blev ikke tilstrækkeligt fuldtalligt; men de 
tilstedeværende besluttede at rette en af Hamilton forfattet Op- 
fordring til alle Staterne om at sende Delegerede til en For- 
samling i Filadelfia i Maj 1787, som skulde udarbejde Forslag ti) 
en saadan Forandring i Unionsforfatningen, ved hvilken denne 
kunde blive i Stand til at fyldestgøre de Krav, Forholdene stillede 
til den. Saaledes kom Sagen da i Gang. 

Konventet i Filadelfla sammen traadte den 14. Maj 1787. 
Nordamerikas berømteste Mænd mødte som Delegerede fra deres 
Stater. Washington blev valgt til Præsident Foruden ham vare 
bl. a. Benjamin Franklin, James Madison og Hamilton til Stede. 
Modsætningerne traadte her skarpt overfor hinanden. Medens 
Hamilton stillede et Forslag, der trykkede Enkeltstaterne stærkt 
ned og indrettede en kraftig udøvende Magt, fordredes fra den 
modsatte Side Unionsregeringens Myndighed indskrænket til et 
Minimum. Af New-Yorks Delegerede var Hamilton den eneste, 
der var stemt for en virkelig Unionsforfatning; hans to Kolleger 
modsatte sig den og forlode Konventet, da de saa, at det blev til 
Alvor med den. James Madison viste sig her som den praktiske 
Statsmand, der læmper sig efter de virkelige Forhold. Kun gennem 
forskellige Kompromis'er kunde det lykkes at faa et Udkast ved- 
taget. Af disse Kompromis'er kan nævnes det, ved hvilket det 
bestemtes, at medens Kongressens Repræsentanthus skulde vælges 
af Folket, skulde dens Senat bestaa af to Delegerede fra hver 
Stat. Senatet udtrykker altsaa alle Enkeltstaters Ligeberettigelse, 
medens Repræsentanthuset fremgaar af Folket i det hele, uden 
Hensyn til Enkeltstaterne. Desuden kom man overens om, at 
Slavehandel kunde forbydes af Unionen fra 1808 af, medens 
Slaveriet vedblev at bestaa og endog skaffede Slavestaterne større 
politisk Magt, idet en Slave regnedes for $ /s Menneske ved Fast- 
sættelsen af, hvor mange Repræsentanter enhver Enkeltstat skulde 
sende. Ved denne sidste Bestemmelse kom man foreløbigt ud 
over det vanskelige Slavespørgsmaal, som allerede nu delte Nord- 
og Sydstater i to Partier, som havde et helt forskelligt Syn, 

Stridsspørgsmaalet blev udsat 1 ), indtil det kunde finde sin Af- 
gørelse gennem en klar og energisk offentlig Mening. Og selv da 
kom jo Afgørelsen kun efter en haard Kamp, der truede med at 
sprænge Unionen — og maaske havde sprængt den, hvis Grunden 
ikke var bleven lagt paa en saa klog og solid Maade. 

Mange havde været tilbøjelige til at gaa endnu mere paa 
Akkord, fordi de ikke troede, at Folkestemningen var for saa 
megen Centralisation af Magten, som det endeligt vedtagne Udkast 
fastslog. Da der faldt Ytringer i denne Retning, rejste Washington 
sig fra sin Formandsstol og sagde: »Det er kun altfor sandsynligt, 
at ingen Plan, vi foreslaa, vil blive antagen. Maaske maa endnu 
en haard Kamp udholdes. Men hvorledes kunne vi senere for- 
svare vort Værk, dersom vi, for at behage Folket, tilbyde, hvad 
vi selv misbillige ?c 

Efter lange Debatter og skarpe Sammenstød vedtoges For- 
fatningsudkastet Konventet havde da siddet i fire Maaneder. 
Det var et højtideligt Øjeblik, da Udkastet skulde underskrives. 
Da Washington greb Pennen, sagde han: »Dersom denne ud- 
mærkede Konstitution forkastes af Staterne, vil der næppe være 
Lejlighed til at sætte en anden i dens Sted; — den næste vil 
blive skreven med Blod! c Men den gamle Benjamin Franklin 
havde lysere Forhaabninger. Idet han pegede paa en Sol, som var 
afbildet over Formandsstolen, sagde han: »Medens vi sad og for- 
handlede, var jeg ofte i Tvivl, om det var en opgaaende eller 
nedgaaende Sol dér; nu er jeg vis paa, at det er en opgaaende 
SolU — 

Endnu var der dog et stort Arbejde at gøre. Udkastet 
skulde vedtages af folkevalgte Forsamlinger i de enkelte Stater. 
Her var flere Steder en meget stærk Modstand at overvinde. 
Hamilton traadte nu igen i Skranken for sin Yndlingstanke. 



*) En Hovedgrund til Udsættelsen var vistnok ogsaa den Forventning, man 
nærede om, at Slaveriet snart vilde falde bort af sig selv. Man anede 
ikke, at der forestod et uhyre Opsving af Bomuldsdyrkningen, foranlediget 
ved Opfindelsen af Maskiner i den engelske Bomuldsindustri. Der sendtes 
paa den Tid endnu slet ikke Bomuld fra Sydstaterne til England, og der 
dyrkedes i det hele ikke megen Bomuld. Med Bomuldsdyrkningens Op- 
sving bleve Sydstaternes Politikere snart fanatiske Modstandere af Neger- 
emancipationen. Smlgn. John Fiske: The critical Period of American 
History. London 1888. p. 266 f. — Et interessant Eksempel paa, hvor- 
ledes økonomiske Forhold faa Indflydelse paa etiske Anskuelser! 

Sammen med Madison og Jay (en amerikansk Retslærd, der 
havde udmærket sig under Fredsforhandlingerne i Versailles) udgav 
han fra Oktober 1787 til August 1788 en Række Flyveskriflor 
under fælles Titel af »The FederalisU , i hvilke alle Forfatningens 
Bestemmelser forklaredes og begrundedes, dels ved almindelige, 
fra den menneskelige Natur udgaaende Betragtninger, dels ved 
historiske Eksempler, dels ved Henblik paa de faktiske Forhold. 
Hamilton har selv forfattet den aller største Del af dette Skrift, 
som man har kaldet Republikanismens Bibel, og som fortjæner 
en Plads ved Siden af Aristoteles', Lockes og Montesquieus Skrifter. 
Det udmærker sig endog fremfor disse derved, at det staar den 
praktiske Virkelighed nærmere, — udgaar fra den og igen vil føre 
over i den. Den forholder sig til Unionsforfatningen som Motiv- 
erne forholde sig til et Lovudkast. Udkastet dækkede vel ikke 
Hamiltons oprindelige Tanke; men hans Patriotisme og hans 
Virkelighedssans fik ham til at sætte sig saa levende ind i det 
vedtagne Udkast, at han nu kunde optræde som dets vigtigste 
Talsmand. I hans egen Stat New- York var der en heftig Kamp. 
Paa det af Befolkningen valgte Konvent, som sammentraadte i 
Juni 1788, vare i Begyndelsen to Tredjedele af de Delegerede 
imod Udkastet. Ved sin Begejstring og sin Veltalenhed fik 
Hamilton dog et Flertal vundet for Sagen, og den 26. Juli blev 
Udkastet vedtaget. Ved New- Yorks Tilslutning var Forfatningen 
sikret, skøndt Nordkarolina først tiltraadte 1789 og Rhode Island 
først 1790. I Foraaret 1789 traadte Forfatningen i Kraft, og 
Washington blev valgt til Unionens første Præsident. 

Det store Tog, som efter Udkastets Vedtagelse drog gennem 
New- Yorks Gader, bragte særligt Hamilton sin Hylding. Hans 
Billede fandtes paa Fanerne, dels alene, dels sammen med 
Washingtons! Det var en velfortjænt Hæder for den Mand, hvis 
Tanke og hvis Ord havde udrettet saa store Ting. 

V. 

Inden vi følge Hamilton videre paa hans Bane, ville vi 
dvæle lidt ved det mærkelige Skrift, hvis Hovedforfatter han var, 
og fremhæve dets Hovedtanke. 

Den politiske Opdagelse, Hamilton allerede 1780 udtalte, 
var Unionens Grundlæggelse paa folkeligt Grundlag, i Stedet for 
et statsligt Grundlag. I noget mere abstrakt Form kan den ud- 

trykkes saaledes: der fandtes en grundigere Form for Forbindelsen 
afEnhed ogFrihed, end der hidtil var fundet. I Oldtidens Repu- 
bliker var der borgerlig og politisk Frihed; men det syntes, som 
om Historien havde godtgjort, at denne Frihed kun kunde bestaa 
med et begrænset Landomraade. Saa snart et stort Rige skulde 
dannes, maatte Friheden forsvinde for Enheden. Ja, selv i de 
antike Republiker var den individuelle Frihed paa mange Maader 
stærkt beskaaret, for at Statens Enhed ikke skulde lide. Montes- 
quieu lærte udtrykkeligt, at den republikanske Forfatning kun 
var mulig ved et begrænset Landomraade. Kun dér kunde den 
Enhedsfølelse, den umiddelbare Opgaaen i de fælles Interesser op- 
staa, som den republikanske Regeringsform forudsætter. Alle 
Borgere kunde tage Del i Sagernes Afgørelse 1 ). Frederik den 
Store ytrede i Aaret 1782 til den engelske Gesandt i Berlin, at 
han var overbevist om, at den amerikanske Union ikke kunde 
bestaa længe i sin republikanske Form; allerede Landets store 
Udstrækning vilde være en Hindring, ti en republikansk Regering 
har aldrig eksisteret længe, hvor Territoriet ikke var begrænset og 
koncentreret 2 ). Endnu i vort Aarhundrede er det ofte af euro- 
pæiske Forfattere blevet udtalt, at kun Monarkiet kunde være 
Form for en omfattende Statsorganisme 8 ). 

Det var en Indvending, som Unionens Modstandere ikke 
undlod at benytte sig af. Frihedens Sag var for disse knyttet til 
Enkeltstaternes absolute Suverænitet. Hamilton svarer, at Montes- 
quieu kun kendte Oldtidens smaa Republiker, og at Historien 
endnu ikke havde vist nogen Anvendelse af Repræsentations- 
systemet i et stort Land med republikansk Forfatning. Oldtidens 
Republiker forudsatte alle Borgernes personlige Deltagelse i 
Sagernes Afgørelse og kendte kun Repræsentation i meget ind- 
skrænket Omfang. Hvis man altsaa vil beraabe sig paa Montesquieu, 
maa man være saa konsekvent at forlange flere af de største 
nordamerikanske Enkeltstater delte; ti de er for store til at være 
Republiker i den Betydning, i hvilken Montesquieu tog dette Ord. 
Tillige overse de, at denne udtrykkeligt anbefaler et Forbund mellem 



') Esprit desXois. III, 3, kfr. IX, 1. 

*) Bancroft: History of the Constitution of the United Staten. I. p. 71. 
a ) Se f. Eks. Hegel: Philosophie der Geschichte. 3. Aufl. p. 379. — 

J.N.Madvig: Blik paa Oldtidens Statsforfatninger. (Universitetsprogram). 

København 1840. p. 12 og 21. 

Tilskueren. 1889. 48 

frie Stater som eneste Middel til at udstrække den republikanske 
Forfatning over et større Omraade. Et saadant Forbund er nu 
prøvet i Amerika og har vist sig utilstrækkeligt. Det har vist sig, 
at hvis det er Alvor med at give Unionen Styrke og Varighed, 
maa Forbundsmagten ikke baseres paa den gode Vilje hos Enkelt- 
staternes Regeringer, men den maa kunne udøve sin Suverænitet 
umiddelbart over alle Borgere, lige saa vel som Enkeltstaterne 
gøre det. Det gælder blot om at fordele Rettighederne mellem 
Unionen og Enkeltstaterne, saa at intet Sammenstød bliver muligt. 
Men Unionens Myndighed maa tilsidst udspringe af samme Kilde 
som Enkeltstatsregeringernes Myndighed: fra selve Folkets Vilje. 
Enheden maa udspringe af selve Friheden 1 ); saa vil den ikke vise 
sig at være fjendtlig mod denne, og saa vil den være stærk nok 
til at kunne lade de mindre Kredse bestaa uden at absorbere 
dem. Et stort Samfund vil meget lettere lade Selvstyrelsen 
blomstre end et lille. Et enkelt Parti kan ikke saa let tilrive sig 
en udelukkende og stadig Magt i et stort som i et lille Land, 
naar Institutionerne blot ere tilstrækkeligt frie. Kun Retfærdig- 
heden og det almene Vel ville kunne samle meget store Majoriteter 
i et Land af stor Udstrækning. 

En anden Hovedtanke, som fremtræder i »The FederalisU, 
er, at en konservativ Tendens i Forfatningen er meget vel for- 
enelig med frie og republikanske Institutioner. Ligesom den 
amerikanske Unionsforfatning er karakteriseret ved Forbindelsen 
af Enhed og Frihed, saaledes er den ejendommelig ved For- 
bindelsen af Fasthed og Frihed, dg har netop i den nyeste 
Tid vakt Opmærksomhed hos konservative Forfattere. 

Unionsforfatningen hviler paa Folkets Suverænitet. Hamilton 
lagde stor Vægt paa, at det i Indledningen til Forfatningen kom 
til at hedde: »Vi, de forenede Fristaters Folk, anordne og oprette 
denne Forfatning«. Forfatningen var for saa vidt grundet ikke 
blot paa Folkets Magt, men ogsaa paa Tillid til den Maade, hvor- 
paa Folket vilde bruge denne Magt. »Ligesom der« , siger 



*) I del tyske Rige er den almindelige Valgret indført som nødvendigt 
Middel til at styrke Rigets Magt overfor Enkeltstaterne. Smlgn. B i s m a r c k : 
Reden. III. p. 194. Men medens man i Amerika har ladet Enheden 
bestaa, for saa vidt den var forenelig med Friheden, er man i Tyskland 
gaaet den omvendte Vej, idet Friheden kun faar Lov til at bestaa, for 
saa vidt den er forenelig med den stramme Enhed, som det nye Riges 
Bestaaen og Magt synes at fordre. 

Hamilton, »gives en Fordærvelse i Menneskenaturen, som gør 
Forsigtighed og Mistro nødvendig, saaledes er der andre Egen- 
skaber i den menneskelige Natur, som retfærdiggøre en vis Grad 
af Agtelse og Tillid. Den republikanske Forfatning forudsætter 
Tilstedeværelsen af disse sidste Egenskaber i en højere Grad end 
nogen anden Forfatning. Dersom de Skildringer, som nogle For- 
fattere have givet, vare sande Gengivelser af den menneskelige 
Karakter, maatte man drage den Slutning, at der ikke er til- 
strækkelig Dyd hos Menneskene til Selvstyrelse, og at kun Despo- 
tiets Lænker kunne hindre dem i at ødelægge og fortære hver- 
andret 1 ). Det republikanske Princip hviler altsaa paa en Tillid til 
Folket. »Men det fordrer ikke ubetinget Eftergiven for enhver 
opblussende Lidenskab, eller enhver forbigaaende Tilskyndelse, 
som maatte røre sig hos Folket ved Kunstgreb af saadanne Men- 
nesker, der smigre dets Fordomme for at forraade dets Interesser. 
Det er en rigtig Iagttagelse, at Folket i Almindelighed tilsigter 
det offentlige Vel. I sejve dets Vildfarelser viser dette sig ofte. 
Men dets sunde Sans vilde foragte den Smigrer, der vilde paa- 
staa, at de stedse tænke rigtigt om Midlerne til at fremme 
det offentlige Vel. Det véd af Erfaring, at det undertiden farer 
vild; og et Under er det, at det farer saa sjældent vild, som det 
gør, skøndt det stadigt er udsat for Snyltegæsters og falske An- 
giveres Kunster, for de ærgærriges, de havesyges og de hensyns- 
løses Snarer, for deres List, som besidde dets Tillid uden at for- 
tjæne den. Naar der kommer Tilfælde, i hvilke Folkets Interesser 
stride mod dets Tilbøjeligheder, er det en Pligt for dem, som 
Folket har udvalgt, at værne om dets Interesser, at modsætte sig 
den øjeblikkelige Vildfarelse for at give det Tid og Lejlighed til 
rolig og besindig Overvejelsec 2 ). 



J ) At Hamilton selv ikke just havde høstet gode Erfaringer om Menneskene, 
ses af en karakteristisk Udtalelse af ham i et Brev til hans Ven Meade 
(i Aaret 1782): „Intet skal afbryde vort Venskab. Mit Venskab for dig 
er bygget paa det solide Grundlag af en fuld Overbevisning om, at du 
fortjæner det, og at det er gensidigt; og det er saa meget des fastere 
grundet, saa du har faa Medbejlere. Erfaring er en stadig Kommentar 
over den menneskelige Slægts Uværdighed, og de faa Undtagelser, vi 
finde, have saa meget des slørre Ret til at skattes, jo sjældnere de ere. 
Jeg kender faa, som ere agtværdige, færre endnu, som fortjæner at elskes; 
og naar jeg møder nogen af sidstnævnte Art, staar det ikke i min Magt 
at holde mine Følelser tilbage". (Works I. p. 298)., 

>) The Federalist. Philadelphia 1882. p. 427, 533. 

48* 

Af denne Betragtning udledes Nødvendigheden af konservative 
Elementer i en republikansk Forfatning. De vigtigste af disse 
Elementer ere følgende. 

1) En udøvende Myndighed, som kan optræde med Kraft 
og Fasthed baade udadtil og indadtil, er den vigtigste Betingelse. 
Kraft og Fasthed hos den udøvende Magt beror igen paa, at 
Magten lægges i én Mands Haand, at den har en vis Varighed, 
og at selve den Magt, den raader over, er tilstrækkelig stor. Naar 
Republikens Præsident vælges af Folket (indirekte, gennem Valg- 
mænd, der kunne raadslaa om den værdigste) paa fire Aar og 
kan drages til Regnskab for sin Embedsførelse, saa ville de to 
Betingelser være forenede, som synes mange aldeles uforenelige, 
nemlig udstrakt Myndighed og Afhængighed af Folket. (Dog havde 
Hamilton oprindeligt helst villet have en paa Livstid valgt Præ- 
sident, der kun kunde afsættes ved Dom af en Rigsret). Naar de 
frie Forfatninger i Europa indskrænke den udøvende Magt og nære 
en stadig Mistanke overfor den, kommer det af, at de ere Over- 
enskomster mellem en arvelig Herskerslægt og Folket. De have 
en vis negativ Karakter og bestaa væsentligt i Opregning af det, 
som Regenten ikke maa gøre, af de Rettigheder, han ikke har. 
Saaledes Magna Charta, Petition of Rights, Bill of Rights. Den 
amerikanske Forfatning er derimod udtrykkeligt grundet paa Folkets 
Magt og skal hævdes af dets umiddelbare Repræsentanter og 
Tjænere. Derfor behøves ikke saa stor Ængstelighed. Hamilton 
vilde endog finde det betænkeligt, om Unionsforfatningen opregnede 
særlige »Menneskerettighedert, som Regeringen ikke maatte krænke; 
ti man kunde da let drage den Slutning, at hvad der ikke fandtes 
i denne Opregning, var tilladt. Dette er Hamiltons Svar til dem, 
der i Udkastet savnede en udtrykkelig »bill of rightsc 1 ). Han 
har her haft et klart Blik for de ejendommelige Forhold, under 
hvilke den amerikanske Forfatning blev til: som positiv Fast- 
sættelse af Folkets samlede Magt, ikke som en Akkord eller en 
Kontrakt mellem stridende Magter i Folket. Den Grund til Skin- 
syge overfor den udøvende Magt, som fandtes, og stadig findes i 
Europa, og som har gjort saa mange frie Forfatninger ufrugtbare, 
fandtes ikke i Amerika. Lockes og Montesquieus Teori om Magtens 



J ) The Federalist, p. 630. — Denne Bemærkning er træffende, især naar 
man tænker paa den i mange europæiske Lande herskende Antagelse, at 
hvad der ikke med rene Ord er forbudt en Regering, er tilladt den. 

Deling kunde derfor gennemføres dér i renere og konsekventere 
Form. Den amerikanske Republik er ingen »parlamentariske 
Republik. 

2) Det andet konservative Element ligger i Tokammer- 
systemet. Ved den Bestemmelse, at Senatets Medlemmer skulde 
vælges af Enkeltstaterne, to fra hver Stat, lykkedes det at lade 
Staternes Selvstændighed træde frem i Forfatningen. Men tillige 
giver Tokammersystemet Lejlighed til grundigere Overvejelse end 
Etkammersystemet. En enkelt, talrig Forsamling giver let efter 
for en pludselig Tilskyndelse. Tillige kan i Senatet Sagkund- 
skaben blive særligt repræsenteret. 

3) For det tredje ere Forfatningsforandringer vanskelige at 
gennemføre. De skulle enten foreslaas af Kongressen, naar to 
Tredjedele af begge Huse ere enige derom, eller af et Konvent, 
der sammenkaldes af Kongressen efter Opfordring af de lovgivende 
Forsamlinger i to Tredjede af Enkeltstaterne. Til Forandringernes 
Vedtagelse udkræves, at tre Fjærdedele af Enkeltstaternes lov- 
givende Forsamlinger, eller tre Fjærdedele af Konventer, der 
sammenkaldes i Enkeltstaterne, stemme for dem. Den Bestemmelse, 
at Senatet skal bestaa af et lige stort Antal Medlemmer fra de 
forskellige Stater, kan ikke ændres. — Medens det engelske Under- 
hus ved simpel Lov kan ændre den engelse Forfatning, saa at 
denne befinder sig i en uafbrudt Vorden, er der her sat større 
Hindringer for Forandringer. 

4) Domstolene ere aldeles uafhængige af den udøvende og 
den lovgivende Magt. Den øverste Unionsdomstol kan erklære 
Love, som stride mod Konstitutionen, for ugyldige. Den har alt- 
saa Ret til at fortolke Konstitutionen. Hensigten med denne Be- 
stemmelse er at hindre, at den i enkelte, specielle Love udtalte 
Folkevilje skal komme til at stride mod den i Konstitutionen ud- 
talte permanente og almindelige Vilje. Den Autoritet, som den 
lovgivende Magt har, maa være underordnet den Autoritet, som 
har sat selve Forfatningen i Kraft. — Ligesom Sondringen mellem 
den udøvende og den lovgivende Magt saaledes er ogsaa Son- 
dringen mellem den dømmende Magt og de to andre Myndigheder 
skarpere gennemført i Nordamerika end i europæiske Lande. Det 
er et Element i Unionsforfatningen, som vi her have regnet blandt 
dens konservative Elementer, men som ogsaa kunde regnes til 
Frihedselementerne. Montesquieu (Esprit des lois XI, 6) siger med 

Rette, at der ingen Frihed er, hvor den dømmende Magt ikke 
sondres fra den lovgivende og udøvende. — 

De vigtigste af de her nævnte Grundtanker har Hamilton 
selv fra først af undfanget. De andre (særligt den om Senatets 
Sammensætning) har han antaget og søgt at begrunde dem. Kun 
nogle faa Bestanddele af det rige Indhold i »The Federalistc ere 
her fremdragne. Om en hel Række mere underordnede Punkter 
finder man udførlig og klar Begrundelse i det mærkelige SkrifL 
Man maa ønske de europæiske Folkeslag, at den Tid maa komme, 
da deres konservative Partier ville støtte sig til en saa klar, sund 
og folkelig Tankegang som den, der gaar igennem »Federalistenc. 
Bogen er en i sin Art enestaaende Forbindelse af et statsfilosofisk 
Arbejde og et Agitationsskrift. Men sjældent er et Agitationsskrift 
fremtraadt i en saa ren og ædel Form. For at give en Fore- 
stilling om det ophøjede Standpunkt, fra hvilket dets Hovedfor- 
fatter saa paa den saa stærkt spændte Situation, under hvilken 
det ikke manglede paa grove og hadefulde Ord fra begge Sider, 
skal jeg anføre en Udtalelse fra det første Nummer. 

»Blandt de frygteligste af de Hindringer, som den nye For- 
fatning vil have at overvinde, vil man let bemærke den aabenbare 
Interesse, som én vis Klasse af Mænd i enhver Stat har af at 
modsætte sig alle Forandringer, som kunde medføre en Formind- 
skelse af den Magt, Indtægt og Indflydelse, de besidde ved deres 
Embeder under Statsinstitutionerne, saa vel som den fordærvede 
Ærgærrighed hos en anden Klasse af Mænd, der enten haabe at 
stige højere under de forvirrede Forhold i deres Land eller smigre 
sig med at opnaa større Magt ved Rigets Deling i forskellige 
mindre Forbund. 

»Det er dog ikke min Hensigt at dvæle ved Betragtninger 
af denne Natur. Jeg indsér, at det vilde være uædclt uden 
Forskel at forklare Oppositionen fra nogen som helst Klasse af 
Mænd ved egenkærlige eller ærgærrige Motiver, blot fordi deres 
Stillinger kunde gøre dem til Genstand for saadan Mistanke. Op- 
rigtighed nøder os til at indrømme, at ogsaa saadanne Mænd kunne 
være besjælede af ærlige Hensigter, og det kan ikke betvivles, at 
megen af den Opposition, som allerede er fremtraadt, eller her- 
efter vil fremtræde, udspringer fra Kilder, som ikke kunne lastes, 
om de ikke kunne agtes: hæderlige Vildfarelser, som ere frem- 
kaldte ved forudfattet Mistanke og Frygt. *Saa talrige og mægtige 

ere jo de Aarsager, der kunne føre Dømmekraften vild, at vi ved 
mange Lejligheder se vise og gode Mænd saa vel paa den vrange 
som paa den rette Side ved Spørgsmaal af alier største Betydning 
for Samfundet. Denne Omstændighed vil, naar den ret overvejes, 
stedse afgive en gavnlig Lærdom for dem, der ere indviklede i en 
eller anden Strid, hvor overbeviste de saa ere om at have Ret. 
Og en Grund til Forsigtighed ligger ogsaa deri, at vi ikke ere 
sikre paa, at de, der forsvare Sandheden, besjæles af renere Prin- 
ciper end deres Modstanderec 

Bedre vil man ikke kunne tydeliggøre, hvad der taler for 
at holde en Debat i rent saglig Form. Og bedre er denne Form 
næppe bleven overholdt i nogen politisk Debat. 

VI. 

I Washingtons første Ministerium traadte Hamilton ind som 
Finansminister. Det faldt derved i hans Lod at befæste det Værk, 
hvis Grundtanke han først havde fattet, og hvis Natur han 
grundigst havde udviklet. Han konsoliderede Statsgælden, saaledes 
at Unionen overtog Enkeltstaternes Gæld. Den fælles Statsgæld 
skulde tjæne som et nyt Middel til at holde Unionen sammen ved 
at skabe fælles Interesser. Desuden søgte han at skaffe Unionen 
Indtægter ved en Lov om Accise, og han fik oprettet en National- 
bank. Det er anerkendt fra alle Sider, at det skyldtes hans kloge 
Foranstaltninger, at Landets Anseelse og Kredit hævedes, og at 
Handel og Industri kom i Flor. 

Da Talleyrand i 1794—1795 opholdt sig i Amerika (fordi 
han hverken maatte opholde sig i England eller Frankrig), om- 
gikkes han meget fortroligt med Hamilton, for hvem han nærede 
den største Beundring. Han betragtede i sin Alderdom Napoleon, 
Fox og Hamilton som de største Mænd, han havde mødt paa sin 
mærkelige og bugtede Vej, og skulde han sætte en af dem højst, 
var han tilbøjelig til at give Hamilton denne Plads. Han sagde 
om ham, at »han havde gættet Europac, hvormed han hentydede 
til Hamiltons skarpe Blik for den politiske Situation og de Mulig- 
heder, den rummede. 

Men Hamiltons Personlighed egnede sig dog ikke for den 
specielle Politik med dens Partikarape og dens personlige Sammen- 
stød. Han var uheldig som Partifører, og han forstod bedre at 

kæmpe paa egen Haand end at faa en sluttet Skare til at følge 
sig gennem den politiske Kamps mange Svingninger. Men lige saa 
uheldig, som han i denne Henseende var, lige saa rolig og bestemt 
gik han den Vej, ad hvilken hans Overbevisning førte ham, hvad 
enten ban var ensom eller blev fulgt af mange. 

Partikampen begyndte snart igen efter Forfatningens Ved- 
tagelse. I Washingtons Kabinet sad overfor Hamilton Jefferson 
som hans ivrige Modstander, der hævdede den diametralt modsatte 
politiske Opfattelse. Han saa med Betænkelighed paa Hamiltons 
Bestræbelser for at befæste Unionen. Disse Bestræbelser maatte, 
frygtede Jefferson, føre i Retning af et Monarki. Han hævdede 
Enkeltstaternes Ret til at nægte Lydighed mod Unionsregeringen, 
naar de mente, at denne overskred sin Kompetence. Det var det 
saakaldte Nullifikationsprincip, der i de følgende Tiders Kamp 
mellem Norden og Syden kom til at spille saa stor en Rolle. 

I Aaret 1795 traadte Hamilton ud af Ministeriet og levede 
nu Resten af sit Liv som Sagfører. Kun én Gang kom han endnu 
i offentlig Tjæneste, da han under den Troppesamling, der med 
Washington som Overgeneral foretoges i Aaret 1798 i Anledning 
af det spændte Forhold til Frankrig, efter Washingtons Ønske ud- 
nævntes til Næstkommanderende. Da Washington døde, blev han 
Overgeneral i hans Sted. 

Da Hamiltons Parti, de saakaldte Føderalister, ikke havde 
Held med sig overfor de stedse mægtigere »Republikanerec (saa- 
ledes kaldte Jeffersons Parti, der svarer til de senere »Demokratert, 
sig som en Protest mod Føderalisternes foregivne monarkiske 
Sindelag), viste mange af dets Tilhængere en upatriotisk Fana- 
tisme, som Hamilton var langt fra at dele. Han støttede saaledes 
Jeffersons Valg til Præsident, da man kun havde Valget mellem 
ham og den forbryderiske Æventyrer Oberst Burr, hvilken sidste 
Føderalisterne stemte paa af Had til Jefferson. Og da det lykkedes 
Jefferson at erhverve Louisiana fra Frankrig, billigede Hamilton 
dette Skridt, medens hans fanatiske Partifæller vare imod det, 
fordi de frygtede, at Syden, hvor »Republikanerne« stedse vandt 
flere Tilhængere, derved skulde blive mægtigere. Nogle Fødera- 
lister, bl. a. Burr, fattede endog den Tanke at opløse Unionen og 
danne en særlig Union for Nordstaterne. Intet kunde stride mere 
mod Hamiltons Overbevisning, og han bekæmpede derfor af al 
Magt og med stærke Ord Burrs Forsøg paa at blive valgt til 

Guvernør i New- York, da han frygtede for, at Burr vilde benytte 
denne Stilling til at virke for sine landsforræderiske Planer. Dette 
gav Burr Anledning til at udfordre Hamilton, og skøndt denne ansaa 
Dueller for utilbørlige, mente han dog ikke at kunne afslaa Ud- 
fordringen. Kun 47 Aar gammel blev han haardt saaret af Burrs 
Skud den 11. Juli 1804 og døde Dagen efter. Han ofrede sit Liv 
for sin Sags Renhed. 

Harald Høffding. 



Digitized by Google 

Fransk Malerkunst 



1. 

Skæbnen har villet, at Millets »Angelusc midt under Ver- 
densudstillingen solgtes ved Auktion, og Fama har i Verdens 
fjærneste Afkroge udbasuneret den svimlende Sum, med hvilken 
det blev betalt. Lad være, at Kunsthandlerspekulationen har sin 
betydningsfulde Andel i Millets Billeders høje Kurs, lad være, at 
denne rimeligvis vilde være lavere, om de foruden deres i Sandhed 
store kunstneriske Værd ikke havde den sødtskildrende Tilgifts- 
interesse, at de var malte under Miskendelsens, Fattigdommens 
og Sultens bitre Plager, — alligevel er det sikkert, at de 540,000 Frcs. 
for et Billede, Millet ikke selv kunde sælge for 500, betyder en 
Sejerskrans paa den afdøde Kunstners Grav af mindre tvivlsom 
Betydning end de Laurbær, Digterne i gamle Dage modtog paa 
Kapitol. Millet staar nu i Sandhed forherliget i sine Træsko, 
glorieomstraalt af den gyldne Regn, kronet til Aarhundredets 
værdifuldeste Mester, med det fjærne Vestens Nabober og den fransk- 
russisk -danske Alliances RigmarTd i offervillig Beundring for 
sine Fødder. 

Samtidigt med at Millets Kunst i stedse højere Grad bliver 
fejret og betalt, lægger Ligegyldighedens Kulde og Forglemmelsens 
Mørke sig stedse tættere om Navnet paa den Kunstner, der var 
hans Lærer uden at være hans Forbillede, en Kunstner, der i 
Modsætning til sin Lærling var rig som en Fyrste og i levende 
Live havde et Ry, der strakte sig vidt over Frankrigs Grænser, 
helt op til Danmark, hvor det endnu har holdt sig. Hr. Secretan, 
hvem Millets »Angelust bragte en saa glimrende Gevinst, led 
meget betydelige Tab paa de Billeder af Delaroche, ban for en 

halv Snes Aar siden havde købt. Paa den store retrospektive 
Udstilling af det sidste Aarhundredes franske Kunst er Delaroche 
kun repræsenteret ved et eneste Billede, Cromwell ved Karl den 
førstes Kiste, og Billedet formaar næppe engang at vække den ejen- 
dommelige kolde Nysgerrighed, med hvilken Revolutionshøvdingen 
her betragter den faldne Storheds Lig. Der blev vel fra konservativ 
Side anket over, at Antonin Proust i Ordningen af den retrospektive 
Udstilling havde ladet sine radikale Sympatier raade, men den 
Bladartikel, der fremførte disse Anker, bemærkede udtrykkeligt, at 
Delaroche var godt nok repræsenteret og til Nød kunde være 
udelukket uden at Udstillingens Værd havde taget Skade. Paa 
samme Maade udtalte Artiklen sig i øvrigt om Horace Vernet, der 
ligeledes kun var sparsomt repræsenteret. Saa ringe Kurs har 
nu i Frankrig de to Malere . der i Høyens Dage for ham og 
næsten alle danske Kunstvenner var den franske Kunsts ypperste 
Mestre! 

Til Trøst for hver en falden Storheds Ven har Julius Lange 
skreven sin beundringsværdige Fortale til Bogen om Sergei og 
Thorvaldsen. Den Kunst, Moden ophøjer og fornedrer, bevarer 
visseligt trods Smagens Vekslen urokkeligt sit sande Værd, men 
man stole ikke for sikkert paa, at den Sol, der er dalet i Vest, 
atter vil stige i Øst for at lyse i Historiens Evighed. Den kærlige 
Sympati for de stakkels slagne Bedsteforældre, der efter Langes 
Udvikling af det evige Kredsløb naturligt følger Sønnernes Kamp 
mod Fædrene, har endnu vist sig paa altfor faa af Historiens 
Blade, til at man deraf tør udlede en alment gældende Lov eller 
danne sig en Teori, der, hvor sindrig og bedaarende den end kan 
synes at være, snarere tjæner til at byde Tænkningen en lovlig 
magelig Hvilepude end til virkeligt at forklare det ofte broget 
filtrede Net af mangfoldige Aarsager, der lader kunstneriske Værdier 
formørkes eller straale frem i ny Glans for de skiftende Slægters 
Syn. Der er dog saa mangen beundret Sol gangen til Hvile i 
den mørke Nat for aldrig at rejse sig igen! 

Det være, hvordan det være vil, Fremtiden' er en lukket 
Bog for os alle. Jeg tror, at man overfor de Oplysninger, Verdens- 
udstillingen i saa rigt Maal giver om Nutidskunst, maa indrømme, 
at Millet ikke alene var en udmærket Kunstner men ogsaa en af 
de store og gode Profeter i det nittende Aarhundredes Malerkunst. 
I Pagt med ham, i Slægt med ham og tit i Gæld til ham er jo 
en saare betydelig Del af den Kunst, der i vor Tid har størst 

Værd og sundest Kraft. Og det turde være saa langt fra, at 
hans Kunst har udspillet sin Rolle som vor Læremester, at vi 
tvært imod vedvarende kan have den største Gavn af at lytte til 
de sunde Raad, den giver os. Den har ført ind til Naturalismen, 
den kan føre ud derfra igen, hvis Naturalismen fortaber sig i altfor 
intetsigende Enkeltheder og glemmer at bringe Bud fra og til 
Sjælen og Hjærtet. 

Delaroches Intelligens kan vistnok fordre mere Agtelse for 
ham, end der nu vises, det vilde være uretfærdigt at nægte, at 
hans altid snildt gennemtænkte Billeder trods deres Kulde ofte ejer 
Stemning, undertiden Storhed. Men skal han regnes mellem Pro- 
feterne, saa bliver det blandt de falske, saa ulystelig er os Flertallet 
blandt de Tableauer af Historiens blodige Dramaer, der er malte 
i hans Aand, saa affalmet, udmarvet og døende er nu det Hi- 
sloriemaleri, for hvilket han var en af de berømteste og bedste 
Repræsentanter. Det vilde være yderst taabeligt at nægte Kunsten 
Ret til at give sig i Kast med Historiens store Skikkelser, udmærket 
god Kunst har gjort det mangen god Gang og vil vedblivende 
gøre det. Men den Art af Historiemaleri, som for 50 Aar siden 
sattes i Højsædet og almindeligt blev hyldet som den allerfineste 
Kunstgenre, forlod Nutidskunstens sikre Jord uden at den bares 
mod Fortiden paa varme lyriske Følelsers stærke Vinger, den troede 
enfoldigt at kunne give os et nogenlunde tilforladeligt og i Kraft 
af sin Tilforladelighed værdifuldt Spejlbillede af Fortiden ved 
Hjælp af tro kopierede korrekte Kostumer og Møbler, Interiører 
og Portræter. Den gav os — den giver os endnu — sine Frem- 
stillinger af Historiens mindeværdige Begivenheder ikke som Poesi 
for at glæde os, men som Historieskrivning for at belære os; 
møjsommeligt og forsigtigt tragter den efter »historisk Paalidelighed«, 
det er en forgæves Jagt efter Skygger paa gyngende Grund, 
vistnok den største Fejltagelse, i hvilken vort Aarhundredes Kunst 
har gjort sig skyldig. Der kan jo aldrig i noget moderne Historie- 
maleri — hvilke gode Egenskaber det ellers kan faa — komme 
mindste Gnist af historisk Værdi, de er tilhobe lutter falske historiske 
Dokumenter og paa de allerfleste af dem har des værre en usynlig 
Haand tydeligt trykt et Stempel, der siger os at de er det. Hvor 
et ægte historisk Aktstykke kommer i Nærheden, bliver Falskneriets 
Plumphed i Reglen aabenbar. En Udstilling af Portræter, Billeder 
og andre historiske Minder fra den store Revolution afholdes for 
Tiden i en Fløj af Louvre; en blyantstegnet Kopi efter Delaroches 

bekendte Figur af Marie Antoinette i Fængslet hænger der i 
Nærheden af et Portræt, en middelmaadig Maler har malt efter 
hende, da hun sad og ventede Dommen og Døden. Ved Siden af 
dette daarligt malte, men alligevel gribende — næsten forfærdende — 
udtryksfulde Billede af en stakkels Kvinde, hvis fine Træk er for- 
vredne af Sorg og Græmmelse, bliver Delaroches stolte Skikkelse, 
der i sig selv ingenlunde er indholdsløs, næsten modbydelig som 
en ganske banal Frase 1 ). I øvrigt være det langt fra mig at nægte, 
at der er gives historiske Billeder, som intet nok saa farligt Naboskab 
vilde berøve et ægte Præg! Men de er faa, langt færre, end man tror. 

Delacroix var Delaroches Samtidige og hans Kunst staar 
paa ingen Maade den nu regerende Naturalisme mere nær: det 
er de fantastiske Skikkelser fra Shakespeares og Byrons, Dantes 
og Goethes Poesi, der er dens kæreste Æmner. Men den ejer 
Egenskaber, der vil bevare den et Værd for alle Tider. I Billedernes 
glimrende og glødende Farver mylrer en Menneskehed, som Liden- 
skabernes Storme har hjemsøgt og hærget, paa hvis Kinder og i 
hvis Øjne en indre uudslukkelig pinefuld Ild har tændt sin Feber- 
glød, en Menneskehed, prisgiven onde Skæbner, med uroligt 
bankende Hjærter og sorgfulde Sjæle, lig den Skare af fordømte, 
et aldrig rastende Uvejr i en Kreds af Dantes Helvede hvirvler 
af Sted i ustandselig Flugt, som Efteraarsblæsten Træernes Blade. 
Der er i disse Billeder et uudtømmeligt Væld af intensivt Liv, af 
Fyrighed og Kraft, Uro og Lidelse, Vildskab og Trods, det glitrer 
og luer frem, det sukker, det bruser gennem dem, det hulker, det 
jubler, det skriger, — Død og Fordærv staar paa Springet efter 
Bytte eller kryster det i de skarpe Klør. — Ænser vi ikke disse 
Drømmes Skønhed, Pragt og Rædsel, betages vi ikke af de brusende 
Toner, der lyder derfra med en smertefuld Klang, saa taler i 
Sandhed stor Kunst forgæves til døve Sanser. 

Delacroix staar som den romantiske Revolutions Høvding 
og Bannerfører i Kampen mod den akademiske Klassicisme, en 



*) Her hjemme giver jo Frederiksborg Musæet med dets brogede Blanding 
af ægte og uægte Lejlighed til lignende Iagttagelser. Et interressant 
samtidigt Portræt af Josias Rantzau hænger her Ryg til Ryg med 
Krøyers mesterlige Kopi efter Aicards dumme Fantasibillede af Mar- 
shallen, der — ligesom saa mange andre »historiske« Billeder — nærmest 
synes malt for at bestyrke det naiveste Publikum i dels helt vrange 
Forestillinger om hvorledes Fortidens store Mænd har taget sig ud. 

Kamp, der længst er stilnet hen og er efterfulgt af andre, uden 
at det i Almindelighed anses for givet, at nogen af de stridende 
Parter har vundet den afgørende Sejer. For mig synes Udfaldet 
ikke tvivlsomt. Klassicismen var saa affældig, at den hurtigt faldt 
til Jorden, og den gamle akademiske Autoritet fik da saa haardt 
et Slag,* at den ret aldrig mere kommer til Kræfter; den Tid er 
forbi, da Akademiernes Præmier for Opgaver fra Oldtidens For- 
fattere tillægges Betydning som gyldige Adgangstegn til Kunstens 
Parnas. Ingres' Navn nyder vel endnu en Anseelse, som hans 
tomme og forskrækkeligt kedelige religiøse, allegoriske og mytho- 
logiske Billeder næppe kan forklare. Men han har efterladt os et 
smukt Studie af en nøgen Kvindefigur, nogle interessante Portræter 
og en stor Del beundringsværdige Tegninger, der vidner om en 
sjælden fin Opfattelse af Konturernes Rytmer og naar Idealet af 
en Professors mønstergode Skønhedsskrift ; med al sit Pedanteri, i 
al sin latterlige Bornerthed var Ingres dog en Personlighed og en 
Kunstner, om end en Dværg ved Siden af Delacroix. Kampen 
mellem dem førte ikke saa meget til et Nederlag for Ingres per- 
sonligt, som til Nederlag for alle de taabelige Fordomme, hvis 
gæve og gramme Ridder han var. Delacroix's Sejer var heller 
ikke just en Sejer for Romantiken, det var ikke for nye Dogmer, 
han stred, det var for Personlighedens Frigørelse fra alle akademiske 
Lænker. En stor Slægt af Kunstnere, der havde helt andre Maal, 
helt andre Opgaver, var i Kampen hans Bundsforvandte, delte med 
ham den altid træge store Hobs Uvilje og Forhaanelser, og deler 
nu med ham Æren for at have skabt den største, den mest 
klassiske Malerkunst, Aarhundredet endnu har at opvise. 

Den retrospektive Udstilling af dette Aarhundredes franske 
Kunst er ubetinget den værdifuldeste og mest tiltrækkende af alle 
Verdensudstillingens Afdelinger. Louvre er des værre ikke rigere 
paa Billeder af de betydeligste franske Kunstnere fra Aarhundredets 
Midte, end at en supplerende Udstilling som denne næsten er 
nødvendig for at man kan faa den rette Forestilling om deres 
Værd. I 1878 var der en saadan i Durand Ruels Lokaler i Rue 
Lepelletier — hvor man i øvrigt altid er sikker paa at træffe 
seværdige Ting. — Den havde en endnu fyldigere Repræsentation 
for Delacroix, Millet, Corot, Rousseau, Courbet og Daubigny, end 
den retrospektive Udstilling i Aar, men formaaede dog næppe i saa 
høj Grad at faa deres fremragende Betydning almindeligt aner- 

kendt; Lokalet laa fjærnt fra Verdensudstillingen og Besøget var 
forbavsende ringe. 

Delacroix lærer man forholdsvis godt at kende i Louvre 
gennem »Dante og Virgilt, »Blodbadet paa Ghiosc, »Don Juans 
Baad«, »Korsfarernes Indtog i Konstantinopel«, »Friheden« og et 
Par Genrebilleder fra Orienten; desuden har Apollogalleriet Loft- 
billedet af Gudens Sejer over Python, og andre af hans dekorative 
Billeder er let tilgængelige i offentlige Bygninger i Paris. Men 
man bør ikke, hvor Lejlighed bydes, forsømme at udvide sit 
Kendskab til denne vidunderlige Mester, mange af hans Smaa- 
billeder og Skitser er endnu mere veltalende end hans store Bil- 
leder, hvor gode disse ogsaa er. 

Den retrospektive Udstilling har en lille skitseret Gentagelse 
af det Billede af Sardanapals Død, der var udstillet her i Fjor og 
gjorde en ret trist Virkning paa en Plads og under Omgivelser, 
der var det yderst uheldige. Jeg har søgt at forsvare Billedet mod 
en Ringeagt, det ingenlunde fortjænte, men jeg indrømmer gærne, 
at Gentagelsen er langt bedre. Farverne staar her med rigere 
Fedme og Glans, og Stemningen virker med større Helhed og 
Kraft, denne tragiske Uvejrsstemning, der er saa ejendommelig og 
ægte Delacroixsk; der er ofte i hans Billeder noget som minder 
om en Ild, der sidste Gang blusser op i straalende, blændende 
Pragt, før den slukkes og synker sammen i den døde graa Aske. 

Af de mange andre fortræffelige Billeder af Delacroix, der 
findes paa Udstillingen, skal jeg kun fremhæve et enkelt med et 
Motiv fra Revolutionshistorien, Pøbelstormen paa Nationalkonventet 
den 20 Maj (første Prairial) 1795, det sidste mislykkede Forsøg 
paa at opretholde Jakobinernes Rædselsregimente. Det hører til 
den Art af Historiemaleri, som aldrig vil blegne. Hele Revolu- 
tionstidens mørke Uhygge og blodbegærlige Vildskab er vidunderligt 
gengivet i dette lille, bredt skitserede Billede; den ophidsede Hob 
stormer som en stor, ustandselig Bølge ind i Salen, frem mod 
Tribunen, og løfter truende et blodigt, afhugget Hoved op mod 
Præsidenten, Boissy d'Anglas, som staar der bleg men tilsyne- 
ladende rolig og uforfærdet, de mægtige Faner, der vajer over 
hans Plads, gør en mærkelig melankolsk højtidelig Virkning. Et 
beslægtet Billede gengiver samme Æmne som Dalous berømte 
Relief, Mirabeau og Marquis de Brezé; saa levende, storladent og 
stemningsfuldt det end er, forekommer det mig dog mindre 
fængslende end Boissy d'Anglas. 

I Sammenligning med Delacroix bliver unægteligt hele den 
moderne Kunst underlig forsagt og lavtflyvende. Det er, som om 
der laa lige saa mange Aarhundreder som i Virkeligheden ligger 
Aartier mellem os og ham, og som Menneskene i Mellemtiden 
havde skiftet Natur, havde mistet al den ubændige Livskraft, havde 
faaet mindre voldsomt dirrende Nerver og tyndere Blod. I 
Delacroix' Billeder syder og koger Blodet, men trods alt det 
dæmoniske og rovdyrsagtige, der lader Medea slagte sine Børn og 
Hamlet med en kaad Spot betragte den stakkels Polonius' Lig, 
er de mærkede af en følsom og sørgmodig Poesi, der hvisker til 
os, at de dog hører det 19de Aarhundrede til; Rovdyret selv synes 
ofte at fælde sit Offer med et blødende Hjærte. I øvrigt er det jo 
ikke blot de menneskelige Rovdyr, Delacroix gærne viser os, hans 
Jagtscener og Dyrebilleder med væligt, fnysende Heste, glubske 
og senestærke Løver og Tigre, er ikke mindst ejendommelige 
og betagende. Han forstaar at give Løven den samme vældige 
Kraft, samme mørke og mægtige Majestæt, som Rembrandt og 
især Rubens i nogle af deres Tegninger; Ørkenødets Konge for- 
tærer Menneske og Heste med en egen melankolsk Umættelighed, 
der rynker dens Bryn med et Udtryk af sjælelig Lidelse. — 

Af Mil let, der endnu er paafaldende svagt repræsenteret i 
Louvre, viser den retrospektive Udstilling over en halv Snes 
Billeder og en stor Mængde Pasteller og Tegninger. Blandt 
Malerierne er der tre karakterrige og storladne Landskaber, en 
Marine og et Par mythologiske Ungdomsarbejder, — en Satyr og 
en Nymfe og »Ødip« fra Salonen 1847. — Resten er den Art 
følelsesfulde Skildringer af Landalmuens Liv, til hvilken hans Ry 
og Ære fortrinsvis er knyttet, »Manden med Hakken«, »Aks- 
sankersker«, »Hyrden«, der i Halvmaanens svage Lys lukker Faarene 
ind i Folden, »en spindende Pige«, »Svineslagtningen«, »Den nyfødte 
Kalv«, — et overordentligt elskværdig og herligt Billede, trods 
at Koen, der slikker sit spæde Barn, er noget fortegnet, — endelig 
»Faareklipningen« , et af Millets største, men ikke et af hans 
bedste Billeder. 

De fleste der gennem Gengivelser har lært at kende og at 
elske Millet, vil ikke for første Gang staa overfor de nu saa dyrt 
betalte Originaler uden at føle nogen Skuffelse. Det er jo nemlig 
slet ingen Fuldkommenhed i det maleriske, der gør Millet til 
en stor Mester. »Manden med Hakken« — i Fjor betalt med 
80,000 Frcs. — er saaledes endog ret ubehagelig i Farven; i en 

god Fotografi virker Billedet langt bedre. Ogsaa andre af hans 
Billeder skæmmes af usandt brune Toner og altfor stærkt virkende 
Lokalfarver, Figurernes Klæder staar især af og til temmelig grelt. 
Dæmpede Farver klæder Millets Billeder bedst, mange af dem har 
den diskrete Harmoni, vi kender fra »Brændehuggeren og Døden«, 
i enhver Henseende et af Millets ypperste Arbejder. Det lille 
Billede med Hyrden og Faarene er i malerisk Virkning fuld- 
kommen nydeligt. Men Millet giver i alt Fald lige saa meget af 
malerisk Skønhed i sine Pasteller, som i sine oljemalede Billeder, 
og maaské mest i Tegninger paa gulligt Papir, hvor Farven er 
ganske let antydet med nogle faa Streger af Pastelkridt hist og 
her. Fotografien giver utvivlsomt saa god Besked om det bedste 
i Millets Kunst, som det kun sjældent er Tilfældet med Kunst af 
saa høj Rang. 

Flere af de udstillede Pasteller gengiver de samme Æmner 
som nogle af hans berømteste Billeder. De ser ud som Gentagelser 
efter dem, men er maaske snarere Forarbejder, Millet begyndte 
ikke at male et Billede, før dets Komposition stod ham fuldstændig 
klar. Ogsaa »Angelus« er her i en lille Pastel, som har faaet en 
Hædersplads i Midten af den store Væg, der er dækket med lutter 
Pasteller og Tegninger af Millet. Det er et udmærket smukt 
Billede, om det end ikke i mine Øjne just er hans bedste. Det 
er let nok at sé, hvorfor det mellem alle Millets Billeder har naaet 
den største Popularitet. Selv de, der overfor mangt et andet 
af hans Billeder ikke ser og føler, hvad Maleren har set og følt, 
der ærgres og frastødes af hans Kærlighed til det, der i deres 
Øjne ikke er det skønne, der finder Æmnerne prosaiske og Maleren 
plump, fanges og gribes dog af dette Billedes letfattelige Poesi og 
klare elegiske Stemning, vugges i Drømme af de bløde Toner, der 
klinger gennem Luften fra den fjærne Kirkeklokke, og røres af 
disse to fattige Skikkelser, der bøjer deres Hoveder i en Aftenandagt, 
Naturen synes dele med dem. I mine Tanker er Millet naaet fuld- 
komment saa højt i et beslægtet Billede, der ligeledes paa Verdens- 
udstillingen er repræsenteret af en Pastel. Det har det mindre 
poetisk klingende Navn »L'Homme å la veste« og fremstiller en 
Bonde, der, da Skumringen falder og Stjærnerne tændes, efter endt 
Dagværk drager sin Frakke paa for at gaa hjem. Det, staar i 
Stemningsfylde ikke tilbage for Angelus, det er lige saa ophøjet 
og betydningsfuldt i sit Indhold, og det er langt større og mæg- 
tigere i sin Linjevirkning og maleriske Holdning; denne Silhouet 

af Bonden, der løfter Armen for at trække i Frakken, er i sin Art 
afgjort noget af det mest storslaaede, Verdenskunsten har at opvise. 

I øvrigt er alle Pastellerne fortræffelige. Til de bedste 
hører Billedet af en Vignearbejder, der overvældet af Træthed er 
sunken ned paa Jorden uden Kræfter til at rejse sig, og et af de 
i Millets Kunst sjældne rent maleriske Studier, en Vindueskarm 
med en mægtig Buket Okseøjeblomster i en Krukke, bag hvilken 
et Barnehovpd titter frem. Den samme Sædemand, hvis monu- 
mentale Figur behersker et af Millets mest storladne Billeder, er 
med temmelig ringe Virkning anvendt som Staffagefigur i en af 
de udstillede Pasteller. Mange af dem er godt kendte fra Gen- 
givelser, saaledes Pigen, der kærner Smør, Gæssene ved Kæret. 
Faareflokken , der bryder over Vejen ind i Krattet, Vogterpigerne, 
der ser efter Vildgæssenes Flugt, o. m. fl. To smukke Tegninger 
gengiver samme henrivende elskværdige Motiv, den lille Dreng, 
som Moderen holder frem i Bondehusets Dør, medens en Søster 
med stor Opmærksomhed ser til. 

Corot er 4 endnu rigere repræsenteret paa Verdensudstillingen 
end Millet, den har henved et halvt Hundrede Billeder af ham. 
Man har ondt ved at forstaa, at ogsaa han en Tid har været 
overset og ringeagtet, at Samtiden ikke straks er bleven vunden 
af disse indsmigrende og bedaarende Landskaber, hvor alt er 
Velklang, feagtig Skønhed, de fejreste Egne i den fejreste Aarstid, 
naar Træerne runder deres Kroner i rigest Fylde, paa de Timer 
af Dagen, hvor Luften er kølig og friskest at aande, hvor 
Dugperlerne hæriger i Blade og i Græs. Det er et Arkadien, et 
Drømmenes Land, Pan bor i Skovens Tykning og Nymferne træder 
over Engen saa let en Dans, at ingen af de tindrende Draaber 
falder mod Jorden. Hvorledes har dog Zola kunnet stille den 
stupide Fordring til Corot, at han skulde knække Halsen paa sine 
Nymfer og erstatte dem med sandfærdige Bønderpiger med Fregner 
og Træsko! I disse Billeder er jo alt den sarteste og fineste 
Æventyrpoesi , fra den sølverne Farve, der synes gøre Luftens 
Svalhed og balsamiske Duft mærkbar for Øjet, til Penslens sikre 
Tegning af disse melodisk svungne smekre Stammer, der fører 
Tanken hen paa Elverkongens kælne unge Døtfe, og som er Corot 
en næsten uundværlig Note i Kotapositionens udsøgte Harmoni som 
Modsætning til de gamle løvtunge Træers tætte og kraftige Masser. 

Af disse mest typiske Corotske Landskaber har den retro- 
spektive Udstilling udmærket skønne Eksemplarer, der forener de 

poetiske Egenskaber med en overordentlig festlig dekorativ Virkning. 
Derimod viser den intet af de Billeder, hvor den blide Corot ofte 
med Held har anslaaet en mørk, uhyggelig fantastisk Stemning 
og erstattet den sædvanlige mythologiske Staffage med Figurer fra 
Biblen, Dante eller Shakespeare. I øvrigt er Corot ikke ringest i de 
Billeder, hvor han har holdt sig til klart bestemte og gærne jævnt 
fordringsløse jordiske Lokaliteter. Hvor paradisiske eller mystisk- 
romantiske end Flertallet af hans Billeder er, er vi dem maaske 
mest taknemmelige fordi de oplader vore Øjne for Skønheder, 
Jorden virkelig ejer, Skønheden i de disige Luftlag, der i Morgengry 
og Aftenskumring, ja, ofte midt paa Dagen, omhyller og bader 
nært og fjærnt. Corot behøver hverken at tage Pan eller Orfeus 
til Hjælp for at fortrylle os, han kan male et Klitlandskab eller 
et Pkr Huse under nogle gamle Pile saaledes, at vi finder den 
ikke paradisiske Verden, i hvilken vi lever, fuldkotnmen i Dejlighed. 
Et Havneparti fra La Rochelle, der findes paa Udstillingen, har 
i sine fine blonde Toner noget, der kan minde os danske om 
Eckersberg og — endnu mere — om Købke, men Behandlingen 
er jo adskilligt bredere, om den end ikke her er naaet at blive 
saa summarisk, som i Corots senere Billeder. Corot dvæler aldrig 
ved Enkelthederne, men han forstaar udmærket at lade os ane en 
Mangfoldighed af dirrende Blade i Træernes Løvmasser og et frodigt 
mylrende Planteliv under Engenes lette graa Slør. 

Et Par af de Figurstudier af Corot, der findes paa Udstillingen, 
er megen Opmærksomhed værd ved de overordentlig delikate og 
fint sammenstemte luftige Toner, især et Studie af en ung Kvinde 
med et stribet, graaligt blegrødt Sjal over Skulderen. 

Om Rousseau giver Udstillingen mindre fyldig og mindre 
klar Besked. Der er enkelte udmærkede stemningsfulde Smaa- 
landskaber, der er andre Billeder, der viser meget subtile Hensigter, 
uden at Kunstneren dog ret har naaet sit Maal. Rousseau, der 
var langt mere søgende end Corot og hos hvem Naturens Poesi 
aabenbarede sig i en langt rigere Skala af forskelligartede Virk- 
ninger, har vistnok oftere forfejlet sit Bytte. Et af de interessanteste 
Arbejder, Udstillingen viser af Rousseau er et ret naivt malt men 
fængslende karakterfuldt Billede af en Landevej gennem en Bondeby, 
Træerne i dens Hegn har faaet en snurrig pyntelig broderet 
Behandling. 

Jules Dupré — der vistnok endnu er i Live — ogDaubigny 
fortjæner vel fefter Corot, Rousseau og Millet at nævnes som de 

49* 

ypperste blandt de Kunstnere, der skabte det moderne franske 
Landskabsmaleri, i øvrigt under en stærk og tydelig — men vistnok 
i Reglen ikke tilstrækkelig paaagtet — Indflydelse fra engelsk 
Kunst, især fra Constable, af hvem nogle seværdige Billeder findes 
i en af Louvres mørkeste Kroge. Af Jules Dupré har den retro- 
spektive Udstilling kække og poesirige Stemningsbilleder, nogle af 
dem viser dog den Misbrug af varme Farveharmonier, af brankede 
Farver og saucede Toner, mod hvilken der er kommen en be- 
rettiget Reaktion. Af Daubigny er det bedste, det foraarsfriske 
og storladne Billede, der tidligere har hængt i Luxembourg og 
nu vil faa Plads i Louvre, Køerne, der drives forbi Slusen under 
den stenede Skrænt; det er et af de festligst virkende Billeder i 
den gode Sal, hvor det hænger. 

At den følelsesfulde Fortolkning, den lyrisk varme For- 
herligelse af Naturens Skønhed, disse Malere har givet os, ikke 
har og ikke giver sig ud for at have et Spejlbilledes Nøjagtighed, 
skal ikke lægges dem til Last. For den Slægt, til hvilken 
Rousseau og Millet hørte, var Maalet ikke en smaalig og slave- 
lydig Afkopiering af Naturen. Oprørere mod den akademiske 
Tvang, fordrede de med en vis betagende lidenskabelig Paa- 
staaelighed Ret for deres subjektive personlige Opfattelse af 
Opgaver, til hvis Løsning ingen Traditioner bød dem en tilfreds- 
stillende Anvisning. Den Hensynsløshed, Frejdighed og Kraft, 
med hvilken de forfulgte det, der for dem var Hovedsagen, hører 
des værre nu til Dags til de alier største Sjældenheder. Der var 
hos disse Kunstnere en egen Storhed i Opfattelsen baade af selve 
Æmnet og af det maleriske Fænomen, en egen fornøjelig Bredde 
baade i deres Syn og i deres Behandling, som den senere franske 
Kunst har Grund til at misunde dem. Hvor bliver ikke ved 
Siden af dem selv en saa agtværdig Repræsentant for den unge 
Slægt som Dagnan-Bouveret underlig spæd og mat! 

Den som Realismens Apostel og maaske endnu mere som 
Kommunard berømte og berygtede Maler Courbet er meget 
godt repræsenteret paa Udstillingen; den har endog flere af hans 
navnkundigste Arbejder, saaledes »Stenhuggernec, »Les Demoiselles 
aux bords de la Seine«, o. a. Alligevel kan intet af hans Billeder 
her i Værd og Betydning tilnærmelsesvis maale sig med det store 
Billede »Begravelsen i Ornansc, som for nogle Aar siden kom til 
Louvre og der flyttes fra den ene mørke Plads til den anden. 
Kompositionen indskrænker sig ganske vist til en helt barnagtig 

Opstilling af Figurerne i lange Rader, som paa de ældste og 
naiveste hollandske Skyttebilleder, men der er en mageløs Dybde 
og Kraft i Karakteristiken af alle de typisk repræsentative Indi- 
vider fra den lille By, der her er samlede ved den aabne Grav. 
Overfor dette Billede forstaar man, at Courbet kaldte sig Realist 
og nægter ham ikke, at han i sin Samtids Kunst bragte noget 
nyt og værdifuldt. Han har her lige taget Sigte paa det, som 
Millet, under sin utrættede Higen efter at give den evigt gældende 
Ur-Type for Landarbejderen, forsmaaede, den skarpe og præcise 
Karaktertegning af det enkelte Menneske, saaledes som dette er 
udviklet efter sin særlige Natur og under sine særlige Livsvilkaar. 
Den fortællende Hæslighed, Courbet ikke frygter at stille til Skue, 
vil næppe længere forarge; da der jo ikke er lutter englelige 
Sjæle og lydefri Legemer hos de Mennesker, der færdes paa vor 
Jord, er Fremstillingen af den selvfølgelig berettiget. Den brede 
maleriske Kraft i Billedets Behandling er beundringsværdig, Farven 
har et lignende trist og mørkt Præg, som i de gamle italienske 
Naturalisters Billeder. 

Størsteparten af Courbets Billeder skæmmes af altfor ned- 
stemte og sortladne — ofte selv tungt og dødt blækkede — Toner. 
Den berømte Realist synes kun i ringe Grad at have haft Sans 
for de reale Lys- eg Farveforhold; »En Eftermiddag i Ornansc, 
der tilhører Museet i Lille, er bleven til den bælgmørke Nat. 
Men hans Billeder viser dog en utvivlsom og ejendommelig kolo- 
ristisk Begavelse, i mange af dem har Farverne en mild og rig 
Harmoni, et ejendommeligt Perlemorsskær, en Virkning som slebne 
Agater. Courbet har i en Udstrækning som sikkert ingen anden 
Kunstner anvendt Paletkniven til at male med, og han undsaa 
sig ikke for at drage Nytte af de smaa romantiske Farvespils- 
æventyr, som dette Instrument saa fortræffeligt egner sig til at 
fremkalde. Han var en meget dygtig Praktiker; eftersete nærved, 
viser hans Billeder en Behændighed og Sikkerhed, et fuldendt 
Mesterskab i Paletknivsbehandlingen, der grænser til det utrolige. 
Maaske afgiver denne Behandlingsmaade ikke just et godt og 
sundt Eksempel til Efterfølgelse. Den giver for vidt et Spillerum 
for Tilfældigheder, Penslen er utvivlsomt i Reglen Malerens Tanke 
og Vilje — især da hans Formforstaaelse — en bedre, altid en 
mindre egensindig og lunefuld Tjæner. Men man skal ikke lade 
haant om nogen Art Skønhed og heller ikke om Skønheden i 
Courbets Spartelmanøvrer. Man sige ikke, at de viser en al sand 

kunstnerisk Følelse uvedkommende Akrobatfærdighed! Ti da 
nødes man til at kaste Vrag paa Behandlingen i Rembrandts 
sidste Billeder, i »Jødebrudenc eller Brunsvigerbilledet, hvor Spart- 
len har fremkaldt Harmonier, der er saa liflige for Øjet som den 
skønneste Musik for Øret, hvor den har givet Farven et saa vid- 
underligt rigt og funklende Spil, at det i Skønhed tør maale sig 
med de ædleste Stenes Glans. 

I øvrigt maa man ikke vente altid hos Courbet at finde 
noget udfordrende eller afskrækkende, der kan forklare det Røre 
og den Forargelse, hans Billeder vakte, da de fremkom. Tvært 
imod! Det er endog ret vanskeligt at finde nogen radikal-realistisk 
Ugudelighed i hans Portræter — f. Eks. det smukke Selvportræt, 
der i Louvre hævder sin Berettigelse til at hænge i det bedste 
Selskab, — hans Landskaber, ja, selv i Størsteparten af hans 
Genrebilleder og maleriske Studier, medens man ikke sjældent 
træffer subjektive Vilkaarligheder og Tendenser af en ret romantisk 
Natur. Landskaberne indtager baade ved deres Antal og ved 
deres Værd en fremragende Plads i Courbets Produktion og giver 
rigest Lejlighed til at beundre den glimrende Virtuositet i hans 
Farvebehandling. Man har paastaaet, at disse Landskaber var 
blottede for al Poesi. Det forekommer mig ingenlunde sandt, om 
det end er rimeligt nok at Courbet ikke hørte til de meget føl- 
somme Naturer og aldrig aflagde sin erfaringsstærke maleriske 
Overlegenhed for at synke ydmygt paa Knæ foran Naturen. Der 
er i hvert Fald i mange af de Skovinteriører, Klippelandskaber 
og Mariner, Courbet har malt, noget ensomt og stort højtideligt, 
som virker med megen poetisk Kraft. I al sin Simpelhed er 
Landskabet paa »Les Demoiselles aux bords de la Seinec stemnings- 
fuldt som Baggrunden i Venetianernes Billeder. Saavidt jeg véd 
blev dette Billede i sin Tid betragtet som fuldstændigt latterligt; 
det synes mig i enhver Henseende at høre til Courbets bedste. 
Den unge Pige, der ligger henslængt i Græsset og med Haanden 
under Kinden ser ud over Vandet, forekommer mig især tiltalende, — 
uagtet hun næppe hører til de agtværdigste Damer. — »Sten- 
huggernec, der almindeligt anses for Courbets Mesterværk, er i 
mine Øjne et mindre fængslende, om end et udmærket dygtigt 
og energiskt Arbejde 1 ) 



*) Jeg skal ikke kunne sige, om et ret uanseligt Billede af en Jæger paa 
en Snemark var den af Courbets Venner saa beundrede »Remise«. 

Paa en Art Hædersplads i Midten af den store Sal, der 
indeholder den væsentligste Del af hvad Udstillingen har at opvise 
af fransk Kunst fra Aarhundredets Begyndelse og Midte, hænger 
en Række Billeder af den Kunstner , der af alle nulevende Malere 
utvivlsomt har det største Verdensry, Meissonier. Aldrig har 
hans Kunsts Værd været alvorligt omstridt, den er endog bleven 
fremhævet som det mest absolut uomtvisteligt værdifulde af 
næsten al Kunst. I et Skuespil af Augier praler en gammel 
troskyldig Entusiast af at eje en stor Samling herlige Billeder af 
Rafael, Tizian, Rubens o. s. v. En ung Skeptiker spørger om de 
er signerede. Nej, men deres Ægthed er indlysende. Den unge 
Mand smiler haanligt og siger: »Jeg ejer kun ét Billede, en 
Meissonier, men det er signeretc — Første Parket klapper. — 

Alligevel, hvis man vilde forelægge en Række Kunstnere 
og Kunstvenner med udstrakt Kendskab til moderne Kunst det 
vanskelige Spørgsmaal, hvem de ansaa for dette Aarhundredes 
betydeligste Maler vilde næppe mange af dem skænke Meissonier 
en Tanke. Han er ubestrideligt en uovertræffelig Mester i sin 
Genre, men Genren hører i hvert Fald ikke til dem, om hvis 
blivende Værd man er fuldt forvisset. Han er ubestrideligt en 
glimrende teknisk Virtuos, men der er Hundreder af moderne 
Malere, hvis Billeder ejer mangefold mere af virkelig malerisk 
Skønhed. Han er ubestrideligt en ualmindelig aandfuld Maler, 
men han er slet ikke nogen i Sandhed stor Aand, nogen rig, dyb 
og fængslende Personlighed. Her, hvor hans Billeder hænger i 
Nærheden af Billeder af Millet, Corot, Troyon, Delacroix o. s. v., 
tager de sig i hvert Fald ikke betydelige ud, det er som man fra 
de sjælfuldeste og mest hjærtegribende Digterværker faldt ned i 
en Prosa, der vel i stilistisk Henseende er formfuldendt og mesterlig, 
men hvor der bag den store beundringsværdige Guldpen — for at 
benytte en kendt Lignelse — kun er en ganske lille Mand, et 
Menneske, for hvilket det slet ikke falder én ind at føle nogen 
varm Interesse. Med hvilken Taknemmelighed og Glæde, med 
hvor rigt et aandeligt Udbytte læser ikke enhver Kunstven de 



Til første Juli fandtes der ikke noget Katalog over den retrospektive 
Udstilling. Det behøver næppe at fremhæves, at den i sig selv under 
Verdensudstillingens brogede Mangfoldighed yderst besværlige Opgave 
at foretage indgaaende Studier og opnaa et grundigt Udbytte af den 
retrospektive Udstilling herved blev gjort helt uløselig. 

biografiske Meddelelser om Delacroix, Millet, Gorot og Rousseaus, 
der skildrer os disse store Personligheder, fortæller os deres Op- 
fattelse af deres Opgaver, deres Anskuelser, deres Domme over 
deres egen og andres Kunst! Jeg kan vanskeligt tænke mig, at 
nogen kunde fatte en glubende Interesse for en udførlig Biografi 
af Meissonier, om en saadan skulde fremkomme. Man er ikke 
nysgerrig efter at erfare noget ud over de Hovedtræk, der er 
anførte i ethvert officielt Katalog: »Tredje Medalje 1840, anden 
1841, første 1843, Ridder af Æreslegionen 1846, atter første 
Medalje 1848, Æresmedalje paa Verdensudstillingen 1855, Officer 
af Æresl. 1856, Medlem af det franske Akademi 1861, Æresmedalje 
paa Verdensudstillingen 1867, Kommandør af Æresleg. 1867, 
Æresmedalje paa Verdensudstillingen 1878, (tilbagegivet), Storkors 
af Æresl. 1878, Formand for Juryen ved Verdensudstillingen 1889«. 
Hvor kortfattet denne Biografi er, er den i øvrigt veltalende nok. 

Der er dog altid en Skare ærbødigt beundrende Englændere 
foran Meissoniers Billeder paa den retrospektive Udstilling. Der- 
imod behøver man ikke at frygte for at komme i Trængsel foran 
de af Meissoniers Billeder fra de sidste ti Aar, der findes i den 
franske Kunsts Hovedafdeling. Næsten alle de besøgende vandrer 
dem ganske ligegyldige forbi, kun sjældent bringer det berømte 
Navn paa Rammerne et Par Mennesker til forundrede at standse. 
En stor Vandfarvetegning gengiver det berømte Billede »1807« 
men erstatter det ikke. I Midten af Oljebillederne hænger et 
Selvportræt i et venetiansk Renæssancekostyme , han læner sig 
tilbage i en Stol med den ene Haand under Kinden, og ser ret 
myndig og selvtilfreds frem for sig. En Haand er dygtigt malt. 
Et Knæbillede af en Dame er maaske det med 50000 Frcs. betalte 
Portræt af en Amerikanerinde. Hvis dette Portræt var signeret med 
et ukendt Kunstnernavn og hang paa en dansk Foraarsudstilling, 
vilde det næppe formaa at tiltrække sig synderlig Opmærksomhed, 
man vilde maaske ikke en Gang falde paa, at det var malt af en 
fransk Maler, endsige af en verdensberømt fransk Mester; det er 
tarveligt nok til at kunne være dansk Kunst, saadan som denne 
er, naar den er tarvelig. Et Billede fra Venedig røber sin Natio- 
nalitet ved den hasarderede Luft, nogle blaa Pletter angiver 
Æteren, store Stykker af det rene ubedækkede Lærred hvide 
Skyer. Man vægrer sig længe ved at tro, at dette Billede, der 
attesterer en meget ringe Følsomhed i Opfattelsen af det maleriske 
Fænomen, virkeligt er af den rigtige Meissonier, han har en Søn 

der er Maler og som saa mange andre Kunstnersønner holder 
Kursen i Faderens Kølvand. Det er af den berømte Maler, saa 
usandsynligt det end lyder. I et Billede af en Bonde, der viser 
Vej for en Afdeling Kavalleri, er Figurerne dødt og det fore- 
kommer mig at udpege typiske Svagheder i Meissoniers højt- 
beundrede Heste. Et friskt og smilende Ansigt paa en Pige i en 
Værtshusdør synes mig paa alle de nye Billeder egentlig det eneste 
Punkt, der vidner om de kunstneriske Egenskaber, der har for- 
maaet at opdynge saa talrige Laurbærblade for Meissoniers Fødder. 

Men lad os ikke opholde os ved disse Billeder, det vilde 
være uretfærdigt. De Kunstnere, der har staaet i første Række 
paa Verdensudstillingerne 1855, 1867 og 1878, kan man næppe 
med Billighed affordre, at de atter skal være der 1889. Hvis den 
engelske Maler Millais ikke havde udstillet det mesterlige Portræt 
af Gladstone, kunde man paa Verdensudstillingen med Urette 
tvivle om Berettigelsen af hans Ry. Meissonier er bleven gammel; 
Ære være de Kunstnere, der formaar at bevare Ungdommens 
Kraft gennem saa mange Aar, som han har gjort det. 

Den retrospektive Udstilling viser ham i hans Kraft og 
Glans. Hvis han selv har haft Andel i Udvalget af de udstillede 
Billeder, synes han at have bestræbt sig for, at det ikke kom til 
at vise ham som den ensidige Kunstner, for hvilken han i Reglen 
antages. . Her er endog et — temmeligt uheldigt — allegorisk 
Billede med blodbestænkte Lig af Ulykkesaaret 1871 , der danner 
den stærkeste Modsætning til hans idylliske Billeder fra de gode 
gamle Tider. Det betydeligste og bedste af de udstillede Billeder 
er det berømte »1814«, Napoleons Tilbagetog over øde Snemarker, 
et stort Historiebillede i ganske lille Format, et Billede, der virke- 
ligt fortjæner al Agtelse og Beundring. Stemningen er fortræffelig, 
Udtrykket i Kejserens Hoved uforligneligt vel truffet, — man ser, 
det er en Sol, der daler mod sin Nedgang. — Men kender man 
Billedet fra Gengivelser, — og hvem gør ikke det, — lærer Ori- 
ginalen en ikke synderligt nyt. Fotografien forskønner endog 
Meissoniers Billeder, den medtager alle deres Fortrin og tier om 
deres Mangler. Meissoniers Formbehandling og Penselføring er 
beundringsværdige, hans Farve er det ikke. En fin Opfattelse af 
det maleriske Fænomen viser sig saa sjældent i hans Billeder, at 
vi næppe burde have staaet tvivlende om hans Forfatterskab til 
Luften fra Venedig. Hvor han mindre har Brug for sin skarpe 
Detailleanalyse end for et bredt malerisk Syn, bliver hans sikre, 

sejersvante Pensel undertiden fortvivlet famlende, og Behandlingen * 
haard og spids eller dillettantmæssig. Snéæltet paa »1814c er 
lige saa daarligt malt, som Landskabet i »Napoleon den Tredje 
og hans Stab ved Solferino«, hvad der vil sige ikke ganske lidt. 

Hvorfor det sidstnævnte kedelige Miniaturmaleri er flyttet 
fra Luxembourg til Udstillingen, er en Smule gaadefuldt. Det er 
et af Meissoniers mest interesseløse Arbejder og Helten, til hvis 
Forherligelse det er malt, er jo borte og død. I det hele taget 
er Meissonier paafaldende mat, hvor han giver sig i Kast med 
Æmner fra sin egen Samtid, han synes at vide bedre Besked om 
hvorledes Renæssancens Landsknægte og Rokokotidens Kavallerer 
bar og sled deres Klæder end om Karakteren af den moderne 
Dragt. Et Portræt i hel Figur af en temmelig før Herre er baade 
dygtigt malt og ret karakterfuldt, men man behøver ikke at søge 
langt for at finde Portræter, der ubetinget staar over det. 

Et udmærket Eksempel paa den Genre, ved hvilken Meissonier 
har vundet sit Ry, og i hvilken han er mest ejendommelig og 
mest tiltalende, ofte bedaarende, giver det ganske lille Billede, 
som viser en ung Adelsmand, der har lukket et Vindueslem op, 
gennem hvilket Morgensolen straaler ind og kaster varme Reflekser 
i Stuens mørke Kroge; nu staar han i Solskinnet saa smilende 
fornøjet og kigger ud efler noget, der har vakt hans udelte Inter- 
esse, maaské en Kammerat, der tumler sin Hest ude paa Vejen, 
maaské den ædelige Dame, hans Hjærte har kær. Ja, det er i 
sin Art uovertræffeligt udmærket; fuldendt nydeligt og spirituelt 
behandlet i den lille Maalestok. Det er saa levende og naturligt, 
at man har ondt ved at fatte, at Maleren ikke med egne Øjne har 
set Motivet. Det samme gælder jo om alle Meissoniers bedste 
Arbejder, om de mange saare fornøjelige Billeder, der ikke 
fandtes paa Udstillingen, men som man kun behøver at nævne 
Malerens Navn for klart at erindre, Diderot, der i sit Studere- 
værelse oplæser et Manuskript, Brødrene van de Velde, af hvilke 
den ene sætter sig ved Staffeliet for at se Broderens Arbejde efter 
i Sømmene, medens Maleren strækker sine Arme efter den lange 
Stillesidden, Skakspillerne, Soldaten som Model, o. m. a. Meissonier 
synes eje en magisk Nøgle, der lukker op for alle de Rum, paa 
hvis Døre vor Fantasi nysgerrigt banker. Eller rettere, Trold- 
manden lukker ikke Døren op for os, han lader os kigge ind 
gennem Nøglehullet til alle disse Mennesker i morsomme og 



Digitized by 



Google 



Indtryk fra Verdensudstillingen. 



743 



maleriske Dragter, vi ser dem uden at ses, og det er slet ikke 
saadanne tvære og kedelige Skikkelser som dem, der sædvanligt 
figurerer i de store historiske Tableauer, det er — hvor mærk- 
værdigt — levende Mennesker, der færdes hjemligt ugenert i deres 
hyggelige og ejendommelige Stuer, der ryger, drikker, læser, maler, 
musicerer, snakker og tænker paa Elskovsæventyr og andre Gal- 
skaber, der kort sagt lever et Liv ganske som vi lever det, men 
dog et Liv, der synes rigere paa Poesi, fordi det i højere Grad er 
omgivet af Skønhed. 

Meissonier er ofte bleven sammenlignet med de gamle hol- 
landske Mestre. Man maa lade ham, at han i Henseende til 
Foredragets Smidighed og fuldendte Præcision ikke staar tilbage 
for de behændigste og taalmodigste mellem dem; i Henseende til 
fin Form forst aaelse staar han over dem alle. Meissoniers store 
tekniske Mesterskab er bedre værd, end at det har fortjænt stedse at 
blive jævnført med Dov, Slingelandt og Slægten Mieris, om disse 
Malere end sagtens for de Amatører af Kabinetsstykker, der danner 
Kærnetroppen mellem Meissoniers Tilbedere, repræsenterer den 
ideelle Fuldkommenhed. Men gaar man højere op i Rangklassen 
saa blegner Meissonier. De hollandske Malere opnaaede maaske 
næppe saa megen illusorisk Effekt, de malte ikke sikrere og 
korrektere, men de malte alligevel bedre, med finere Sans for den 
maleriske Skønhed. Og de viser os klart, at Meissonier dog be- 
drager os, at han ikke, som han giver sig ud for, for Alvor 
kender de døde Slægters Liv. De kendte deres Samtids Mennesker 
nøje og dybt, deres Karakteristik blev mindre hængende ved 
Klæderne, den gik lige ind til Sjælens Lønkamre, til Følelserne 
og Drifterne. I deres Billeder pulserer et Liv, der er langt fyri- 
gere og langt rigere, et Liv med glad Latter, lystig Sang, 
varme Haandtryk, tindrende Øjne og blussende Kinder, men 
ingen af de huslige Pligter glemmes eller forsømmes, baade 
Køkkentøjet og Børnene bliver forsvarligt vaskede, og Børnene 
skriger og Børnene ler, de spiser deres Vælling og henter i Kroen 
01 til deres Fader, medens Moderen vugger den mindste i Søvn 
og saa sagte knapper til for sin Kjole. Disse gammeldags Interi- 
ører, hvis Hemmeligheder Meissonier lader os belure, er ikke de 
Hjem, hvor Livet blev levet. Hans Kunst kender ikke andre Kvinder 
end opstadsede Milliondamer og et Par Værtshustøse, ingen, slet 
ingen Børn, maaske fordi Børnene er ham for urolige Modeller. 
Den ejer intet af Hollændernes Frejdighed og Varme. Han 

er en kold, forstandig, tænksomt beregnende Maler, der bevæger 
sig i de gamle Tider med samme Forsigtighed som Linjedanseren 
paa sin Line. Han vover intet ud over en ganske nøjagtig 
og saare dygtig Afkopiering af en karakteristisk Model i et fuld- 
komment korrekt Kostyme, denne Afkopiering, der voldte ham 
saa store Bryderier, da hans stærke Energi — det siges, paa 
Trods af en Avisartikel — tvang hans sindige og lidenskabsløse 
Natur til at gøre det beundringsværdige Kunststykke at male et 
Billede med Fart og Bevægelse, det berømte Slagsmaalsbillede, — 
Linjedanserens Mesterspring. 

Lange har allerede rigtigt fremhævet, at den Ejendomme- 
lighed ved Meissoniers Kunst, at den viser svundne Tider, for 
Nutidens Mennesker givier den et Plus i Interesse, der i Fremtiden 
utvivlsomt vil forvandles til et Minus. Ja sikkert; i mine Tanker 
er den Genre, til hvilken Meissonier har viet sit i Sandhed store 
Talent, falsk i Bund og Grund. En moderne Behandling af 
Fortids-Æmner tør vistnok kun gøre Regning paa at bevare et 
uvisneligt Værd gennem Tiderne, naar den er præget af en stærk 
lyrisk Beaandelse, af en dyb Personlighed eller af et ejendomme- 
ligt moderne Syn. Meissoniers Kunst bærer ikke i synderlig høj 
Grad noget saadant Præg. Amatørerne af Kabinetsstykkerne vil 
vistnok aldrig svigte ham, hans Kunst har Egenskaber, som ogsaa 
maa afnøde de kommende Tider oprigtig Beundring, men de vil 
næppe regne ham for en af de store — endsige da for den største 
— i det 19de Aarhundredes Malerkunst. 

Intet Under, at han i Nutiden har været overvurderet! Fra 
en romantisk Kilde har dybe Strømme af historiske og kultur- 
historiske Interesser gennemtrængt vort Aarhundrede, bredt sig 
fra Samfundets højeste Lag næsten til dets laveste. En Kunstner, 
der har budt disse Interesser en saa pikant Underholdning, som 
Meissonier har delikateret dem med, har haft let ved overalt at 
finde et villigt Øre og høste rigere Bifald, end mangen langt 
vægtigere Tale har formaaet. Desuden gaar det des værre gærne 
med Kunsten og det store Publikum som med Svinedrengen og 
Prinsessen. Hun foragter den rigt og sælsomt duftende Rose, 
der er spiret op af det ædleste Hjærte og har suget Livskraft af 
dets Blod, — som Publikum iiar foragtet Millets Kunst. — Hun ringe- 
agter selv den sjældne Nattergals smeltende bløde, vidunderdejlige 
Fløjtetoner, — som Publikum har ringeagtet Corots Kunst. — Men 
kommer saa Grydens — Gudbevares, højst interessante — For- 

tælling om hvordan man lever i alle Byens skjulte Kroge, om 
hvad Mad der kommer paa Bordet baade hos Kammerherren og 
hos Skomageren, saa jubler Prinsessen og hendes Hofdamer og 
klapper i Hænderne af Glæde, — som Publikum har jublet, naar 
Meissonier fortalte, hvorledes Parykken sad og Knæbukserne var 
bundne paa en Kavaller fra det forrige Aarhundrede eller hvor- 
ledes en Hellebardist fra Ludvig den trettendes Tid gik Støvlerne 
skæve. — 

(Sluttes.) 
Karl Madsen. 

Brandes: Indtryk fra Folen og Indtryk fra Rusland. 1888. (Hegel.) 

Der er noget umiddelbart betagende ved Brandes' to Bøger 
om Polen og Rusland. De bæres af en Stemning omtrent som 
den, man kan træffe i betydelige Dagbogsoptegnelser, og samtidig 
løfter Kundskabsfylden og Stilens Glans begge Skrifter op i Rang 
med de rigeste af Forfatterens forudg&aede Værker. Mest Følelse 
er der vel i Indtryk fra Polen, mest Kløgt i Bogen om Rusland, 
Skønhed er der i dem begge, og nu og da hæver Foredraget sig 
til Højhed i Tone og Forestilling. Man læse t. E. Slutningen af 
Iagttagelser og Overvejelser fra Polen: »Vi er ikke andet end Billeder 
for hinanden. Naar vi dør, bliver Billedet tilbage i de andres 
Bevidsthed, fordi det var det eneste af os, som fandtes deri. Vi 
ved ogsaa, at de Idealer, som man i gamle Dage tillagde et Sted, 
og gjorde til Egenskaber hos en overnaturlig Personlighed, den 
højeste Frihed, den højeste Retfærdighed osv., er blotte Billeder, 
ikke er virkeliggjorte nogensteds eller til nogen Tid, ikke heller 
vil blive fuldt virkeliggjorte nogensinde; vi ved, at de har ingen 
anden Eksistens end den, vor Tænkemaade og Handlemaade giver 
dem. De eksisterer kun, for saa vidt vi elsker dem. Men vi elsker 
dem kun, for saa vidt vi arbejder for dem. Den højeste Kærlighed 
er en Smerte, som vi lindrer ved at udrette noget for det, vi 
elsker. At Polens hele Aandsliv er gaaet op i Spørgsmaalet om 
den polske Nationalitets Eksistens, er da ikke saa fattig en Sag, 
som det synes; ti Polen er, som Forholdene historisk har ud- 
viklet sig, bleven ét med Menneskeretten til borgerlig og aandelig 
Frihed og med Folkenes Ret til Uafhængighed. Polen er ét med 

vort Haab eller vor Illusion om vor Tidsalders Fremskriden i Kultur. 
Dets Fremtid falder sammen med Civilisationens Fremtid. Dets 
endelige Undergang vilde være enstydig med det moderne militære 
Barbaris Sejer i Europa«. 

Trosbekendelsen i disse Ord er det nittende Aarhundredes, 
og Formen, hvori Brandes her har samlet den, synes mig al virke 
lige saa smukt og stort som en lys Akkord fra Orgelet i et højt 
hvælvet Rum. Den udtalte Overbevisning er begrundet i hvert af 
Bogens fint formede Kapitler, kun at alt hvad polsk er, godt som 
ondt, er opfattet med en Mildhed, der vel mindre er den upaa- 
virkede Iagttagers end den medfølende Vens. Brandes har ikke 
naturnødvendig fundet Polen paa sine Studiers Vej, som han fandt 
Danmark og Frankrig og Tyskland; han er gaaet til Polen, fordi 
Polen gik til ham. Derfra den særegne Varme i Fremstillingen ud 
over den, Æmnet naturlig har ført med sig. 

Efter i Bogens første Afsnit at have meddelt sine Rejse- 
indtryk og fortalt om Polakkerne, som han har fundet dem, giver 
Brandes i andet og sidste Afsnit en omhyggelig og overordentlig 
fængslende Redegørelse for Polens romantiske Literatur i det 
nittende Aarhundrede. Det er en Bedømmelse, der bliver en Be- 
rømmelse i samme Grad som i det borgerlige Liv en udtalt For- 
staaelse kan blive et helt Forsvar, og han ender saa, sin Fortid 
og Nutid tro, med at erklære, at der for Skønlitteraturen i Polen 
nu kun er ét at gøre, efter at Romantikens Dage er omme: »at 
blive moderne, et levende Udtryk for vor egen Tidsalders Liv«. 

I Sammenhæng hermed • fremhæver Brandes, at den altfor 
overvejende Følelse af almene (patriotiske) Lidelser og Bestræbelser 
har hindret de polske Forfattere fra at trænge ned til Tilværelsens 
dybeste Dyb eller op . til dens Tinde. I den polske Literatur er 
Menneskene ikke opfattede ensomme nok, Sorgen og Lystfølelsen 
i den enkelte Menneskesjæl er ikke loddet til Bunds, og han bruger 
Billedet: »Er det galt ikke at se Skoven for Træer, saa er det ogsaa 
urigtigt ikke at se Træerne for Skov«. 

Dette Udtryk falder sammen med en Udtalelse fra Begyndelsen 
af Aarhundredet , som jeg tilfældig er stødt paa, og som jeg skal 
anføre. En fransk Embedsmand, der af Napoleon sendtes til Polen 
(Storhertugdømmet Warschau) for at ordne Spejdertjænesten imod 
Rusland, klager i sine Erindringer, citeret i en Afhandling af 
Saint e-Beuve, over de talrige Vanskeligheder, han havde at over- 
vinde paa Grund af selve den polske Nations Mangel paa Ævne til 

at opfatte Tingene som de er. Aldrig kunde han faa noget bestemt 
at vide om de fjendtlige Troppekorpsers Størrelse eller Sammen- 
sætning eller om Stedet, hvor de befandt sig. Man angav ham, 
at der var »Masser« af Fjender nær ved eller langt borte, men om 
det var paa denne eller hin Side en eller anden Stilling, var det 
umuligt at faa afgjort. Selv den mest underordnede Spejder følte 
sig forpligtet til at lave en Roman paa sin Manér om den russiske 
»Hær«, i Stedet for simpelthen at mælde, hvad han med egne Øjne 
havde set, og Godsejere ja endog Generalerne havde samme Svag- 
hed. En af disse sidste, der var en Undtagelse, erklærede saa til 
den irriterede Embedsmand, at Polakkerne var et Folk, der ikke 
kunde se Træerne for bare Skov. 

Man har altsaa her med mange Aars Mellemrum og paa 
højst forskellige Vilkaar det samme Billede brugt som Betegnelse 
af en folkelig Ejendommelighed. Paa det ene Sted et gnavent 
Udbrud af en Mand, der for to Menneskealdre siden hentede sine 
Meninger fra det praktiske Livs Genvordigheder, og paa det andet 
Sted en overbærende Dom af en moderne Literaturhistoriker. Ganske 
vist bruger Brandes kun Billedet i Forbigaaende og anvender det 
ikke umiddelbart paa de polske Forfattere, medens den anden 
netop samler sin Opfattelse af Polakkerne i disse Ord, men det er 
tydeligt, at den samme Forestilling har foresvævet begge, og man 
staar da her overfor en Udtalelse paa det folkepsykologiske Om- 
raade, som man kunde fristes til at tillægge videnskabelig Nøjagtighed. 

Der er ikke mange af den Slags Udsagn. Det forholder sig 
nemlig den Dag i Dag rigtigt, hvad Brandes siger i sin Doktor- 
disputats fra 1870, at Stamme- og Folkepsykologien, videnskabelig 
set »er endnu indtil det yderste i sin Barndom«. Filosofen Lazarus' 
ti Aar ældre Bebudelse er endnu ikke indtraadt, at »den Tid vil 
komme, da der vil gives en Videnskab om Folkeliv, der samtidig 
vil omfatte alle dettes ydre og indre Betingelser og bringe Klarhed 
over, hvor de virker sammen og hvor de modarbejder hinanden« 
(se Zeitschrift fur Volkespsychologie und Sprachwissenschafl I, 218). 
Men netop fordi dette Tidspunkt endnu fremdeles synes fjærnt, 
faar man Lyst til at fremhæve Overensstemmelser af den anførte 
Art, saa meget mere som Forestillingen om selve denne Folkelivs- 
videnskab aabenbart i ikke ringe Grad har sysselsat Brandes; 
mindre dog i Indtryk fra Polen end i Indtryk fra Rusland. 

Allerede i sin fortrinlig skarpsindige og levende Bog om 
Berlin, hvoraf betydelige Stykker er forfattet i Slutningen af halv- 

fjærdserne, viste Brandes, at det næppe var saa alvorligt ment, 
som det lød, med den affejende Ytring, han i 1870 havde brugt 
om hele Mangfoldigheden af Folkelivsskildringerne fra Herodots 
Dage og indtil nu, nemlig at »enhver Paavisning og Indskrænkning 
af endnu levende Folkeslags Ævner i Almindelighed gør et højst 
upaalideligt, blot orienterende Indtrykc, idet han i alt Fald da selv 
gav sig i Lag med uden særlig videnskabelige Hjælpemidler at 
skildre vigtige Dele af det Folks liv, han umiddelbart havde for 
Øje. Han har formodentlig ment, at saa længe Etnografi og 
Antropologi ikke er kommen videre med sine Undersøgelser og 
Maalinger og Tal, end de i Virkeligheden er, vilde det være urimeligt 
at forlange af den livlige Stamme- og Folkepsykologi, at den skulde 
forlade sit Liv i Solens Skin for at begynde for Alvor paa 
Systemerne. Og deri maa man sikkert give ham Ret. Folke- 
psykologien er i Livets sorte Skole endnu klædt i Trøje og Knæ- 
benklæder, og det vilde passe den ilde at tage Mesterleksianernes 
Mine paa. 

Men i denne Anledning er det imidlertid, at jeg vil tillade 
mig at gøre nogle Indvendinger imod de to omtalte Skrifter af 
Brandes, særlig imod Indtryk fra Rusland. 

Begge Bøgerne begynder med en folkepsykologisk Del, de 
saakaldte Iagttagelser og Overvejelser, og for at sige det med ét 
Ord, det forekommer mig, at Brandes i disse Afdelinger er gaaet 
for langt bort fra Standpunktet af 1870, og længere end han selv 
vil. Den udmærkede Kritiker synes mig ikke kritisk nok. Medens 
Bogen om Berlin er saa fortræffelig, bl. a. fordi den har bevaret 
al den Øjeblikkets og Tilfældighedens Friskhed, hvormed den op- 
rindelig er undfangen, og ikke i Tone og Form paadutter Læseren 
noget som helst om hans egen Viden-mindre-god Besked, er 
der over Bøgerne om Rusland og Polen et vist akademisk Sving, 
der forpligter Forfatteren ud over, hvad han i Indledningen har 
sagt, at han vil svare til. Han har jo været Gæst i begge Lande, 
den særlig indbudne, den, for hvem Vejen var let og Siddepladserne 
bløde. Er han end ikke bleven ført omkring af en Potemkin, som 
tryllede Egne og Befolkning om efter hans Forventning og Ønsker, 
har han dog bestandig haft med det selskabsklædte og til fremmede 
fransk (og tysk) talende Rusland og Polen at gøre, der aldrig 
eller saa godt som aldrig var ukendt med, hvad det i det givne 
Øjeblik vilde være høfligt, morsomt eller interessant at meddele 
den kærkomne rejsende. Brandes Skarpsindighed har da i Reglen 

som første Opgave haft at fjærne fra de Udsagn, han er bleven 
staaende ved, og fra de Træk, der forekom ham betegnende, den 
særegne Grad af Imødekommen, som Lejligheden skabte, eller med 
andre Ord, den Paavirkning fra ham selv, som de vedkommende 
har været underkastet. Han har forholdsvis sjældent kunnet 
komme bag paa den Befolkning, han har iagttaget. Han har kun 
ved særegne Lejligheder kunnet gribe om selve Raastoffet Men 
dette mærker man ikke ret i de to Bøger, uden for saa vidt man 
selv husker paa det, og naturligvis kan dette bero paa Hensyns- 
fuldhed fra Forfatterens Side mod Læseren, idet han ikke idelig 
har villet minde denne om, hvad han én Gang for alle (i 
Inledningen) har gjort opmærksom paa, men det kan ogsaa bero 
paa, at Brandes under Udarbejdelsen af sine Indtryk har ladet sig 
henrive til at stole for meget paa Rigtigheden af sit Skøn. 

Og man ledes til at tro, at de bestemte Udtalelser og i det 
enkelte gaaende Undersøgelser og Domme, som man navnlig i 
Indtryk fra Rusland støder paa, har denne sidste Aarsag, fordi 
man allerede i Grundsynet, i selve Opfattelsen af den foreliggende 
Opgave, møder en Tankegang, der næppe er omhyggelig nok. 
Dels gaar Brandes, som det synes, uden Betænkelighed ud fra, 
at man bedst hos »Eliten« af en Nation finder dennes Særpræg, 
dels skelner han i det foreliggende Tilfælde ikke tydeligt mellem 
det tilfældige og det blivende, og dels endelig synes selve det 
omspurgte Særpræg at staa for hans Forestilling som noget langt 
mere paatagelig fast og lettere paapegeligt, end det til syvende 
og sidst er. Det forekommer mig, at Brandes vel meget bruger 
at betegne det særlig russiske ved Hjælp af stærke Hovedord og 
Adjektiver, medens man dog næppe, i alt Fald saa længe man er 
indenfor den samme Menneskerace, end sige den samme Stamme, 
formaar at ramme det for det enkelte Folk ejendommelige uden 
ved Hjælp af overordentlig fint afvejede Mængde- Grads- og Arts- 
bestemmelser, der kræver særdeles varsomt udstykkende Ord. Det 
er bestandig noget mere og noget mindre, der er afgørende, en 
ny Blanding af Ævner og Kræfter og Egenskaber og Egenskabs 
Antydninger. Naar saaledes Brandes benytter Udtryk som »Virke- 
lighedssans« , »stolt Frimodighed«, »bredt anlagt Natur«, »Efter- 
lignelsesævne«, »selvstændig Originalitet«, »Vandrelyst«, »dybsindig 
Mystik«, »Kraftt, »Smidighed« osv. osv. for at tydeliggøre Russerens 
Natur, synes det mig, at han bevæger sig i vel tungt tegnede 
Angivelser i Forhold til den Udformning, der er nødvendig. Er 

han end i sin Fremgangsmaade kommen langt forbi Taine, der 
hidfører alt levende Liv i et Folkeslag til en eller to eller tre 
Grundbetingelser, kan hans folkepsykologiske Kemi dog ikke fri- 
kendes for at være en Lære om rene Grundstoffer mere end om 
de mærkelige Forbindelser, disse Stoffer indgaar. Men det var 
netop disse Forbindelsers Farve, Varme, Gæringsvilkaar og for- 
holdsvise Styrke det kom an paa. Det er nemlig Folkeejendomme- 
ligheden. 

Men tro nu ikke, at jeg efter dette skulde mene, at Brandes 
har skrevet sine Ord forgæves om den russiske Folkepsykologi. 
Tvært imod og langt fra! Der er en særegen ny Rigtighed i denne 
Bog, en Fasthed og Klogskab, der giver mere, end man selv hos 
de gode Forfattere er vant til at faa, og der er Udtryk og Sammen- 
stillinger, som for de fleste vil være uforglemmelige. Jeg tænker 
saaledes blandt meget andet paa, hvad han siger om Russernes 
kunstneriske Tilegnelsesævne, om deres »Hang til at løbe Linen 
ude og paa hans Anvendelse af det gamle Billede om den russiske 
sorte Jord) et Billede der hos ham har fa&et mange Aars Liv 
paany. Han skriver om dette Side 47 — 48: »Man træffer nu pg 
da en Mand eller Kvinde, der ligesom personificerer denne russiske 
Jord — en Natur, der er aaben, rig, overdaadig, modtagelig, varm 
uden Glød eller Hede, men som giver Indtrykket af uudtømmelig 
Livsfylde. . . . Jeg l ) var paa den Tid da det kvindelige Universitet 
i Moskva endnu bestod, en Formiddag gaaet ind i Festsalen, hvor 
jeg Aftenen forud havde talt. Jeg vilde have en Forandring fore- 
taget med Katedret. Jeg sad ene i Salen og ventede, da Døren 
aabnedes paa Klem; en ung Pige stak Hovedet ind og trak sig 
smilende tilbage. Snart efter traadte nogle flere ind, overbeviste 
sig øjensynlig om min Identitet og gik igen. Saa nogle Øjeblikke 
efter kom hurtig ind ad Døren en hundrede unge Piger, alle ens- 
klædte i sort ulden Dragt, stillede sig op i en Kreds omkring mig 
og gav sig til at klappe i Hænderne. Saa sagde en af dem, 
Datteren af en berømt afdød Digter, nogle Ord til mig, og de 
klappede paany. Jeg tror, det er det smukkeste Indtryk fra min 



') Jeg overser ikke, at Brandes her og ved adskillige andre Lejligheder i 
sin Bog om Rusland gør Forsøg paa at dække sig (for hvad?) bag en 
opfundet Fortæller. Men ærlig talt forekommer det mig, at det vilde 
være unaturligt, om man, i alt Fald i Forfatterens Fædreland, lod, som 
om man troede paa denne indskudte Person. Og jeg kan ikke indse, at 
man derved opnaaede at vise Brandes en Villighed; tvært imod. 

Rejse. Lignende Smaatræk af overraskende Varme og Ligefrem- 
hed vil enhver, der forstaar at se, iagttage under en Rejse i 
Rusland. Og det er maaske denne dybe Modtagelighed, denne 
Naturens Frodighed, denne Livsstoffets uopbrændelige Rigdom, 
som udgør Ruslands største Tiltrækning, og som betinger dets 
tilkommende, mere udprægede Originalitet osv.«. Man lægge 
Mærke til denne Stilkunst af første Rang, hvormed det yndefulde 
Billede af Foredragsholderen i Festsalen, omringet af de unge 
Piger, er givet, og man vil kunne forstaa — hvis det for øvrigt 
ikke for længst var utvivlsomt — , at man af denne Forfatter bør 
forlange det yderst mulige af nøjagtig Klarhed. 

Men indskrænker Indvendingerne imod Angivelsen hos Brandes 
af de folkeejendommelige Kendemærker sig saaledes muligvis blot 
til en Fordring om større Omhyggelighed i Ordvalget, bliver der 
de to Klagepunkter tilbage, at Brandes ikke skelner paa afgørende 
Maade mellem det, der er russisk i Aaret 1888 og det altid 
blivende russiske Særpræg, og at han uden videre søger til 
»Eliten c for at gøre sine vigtigste Studier. 

Uden at fordybe mig i det meget, der er sagt og vil kunne siges 
om, hvor det sande Holdepunkt for Drønet i et Folk skal søges, 
vil jeg dog fremhæve, at det under alle Omstændigheder ikke er 
umiddelbart indlysende, at »Eliten« i saa Henseende vejer Folke- 
masserne op, og at man i ethvert Tilfælde, hvis man fortrinsvis 
vil holde sig til »Elitenc i sine Undersøgelser, skylder først at 
gøre rede for, hvad denne »Elite« er for noget. Det giver sig 
ikke af sig selv. I Danmark var der en Tid, og den er ikke saa 
langt borte, da en Iagttager rimeligvis vilde have været tilbøjelig 
til at søge »Eliten« af Nationen blandt Teologerne, nu kunde 
maaske Hærens Officerer komme i Betragtning. Hvad er det da, 
der er »Eliten«, ifølge Brandes, hos den store russiske Befolkning? 
Han siger det ikke ligefrem, men man ser, at det for det første 
ikke er den officielle Verden — en Indskrænkning, som man 
maatte vente af Brandes — , men at det er det, Beboerne selv 
anser for Eliten. Dette vilde være en Bestemmelse af Værdi for 
den fremmede, hvis han kunde faa fat i denne Beboernes Mening. 
Tilnærmelsesvis, som vel alt i disse Spørgsmaal maa tages, lader 
det sig muligen gøre. Men prøver man lidt nøjere den Frem- 
gangsmaade, Brandes har fulgt, viser det sig, at han næppe har 
bekymret sig synderlig om at spørge »Beboerne«. Han er efter sit 
Instinkt gaaet lige paa de kloge blandt dem, man havde anvist 

ham, og disse har han saa adspurgt om de klogeste. Paa denne 
Maade har han ganske vist faaet skaaret sig en > Elite« ud, som 
han med rimelig Udsigt til Udbytte har kunnet undersøge. Men 
næst, at han ikke synes at være klar over, hvor ensidig denne 
hans Søgen har maattet blive, klæber der den Mangel derved, at 
det er en Elite paa ikke under ti tusend Rubler om Aaret. Han 
har øjensynlig ikke paa tilsvarende Maade udbyttet de Lag af 
den russiske Intelliyentia, hvor der, samtidig med at der lides for 
en Sag, slides for Brødet. Dette er ikke noget, der kan anføres 
som en Bebrejdelse imod Forfatteren; han har været henvist til 
at bevæge sig saa nogenlunde indenfor de Grænser, Forholdene 
fra først af drog omkring ham; men det er en Iagttagelse, man 
er nødt til at anstille for at kunne bedømme Rækkevidden af 
hans Elitestudium. Det har ikke været særdeles omfattende, hans 
> Elite« er ikke udsøgt nok. ; Han har haft et for lille og for ens- 
artet Stof til Behandling. 

Men er det allerede betænkeligt at anlægge sine Under- 
søgelser af en hvilken som helst Arts eller Races Beskaffenhed 
fortrinsvis efter de udmærkede Eksemplarer, bliver det dobbelt 
betænkeligt, naar der allerede ved Udvælgelsen af disse udmærkede 
Individer maa ske en Fejl. Og den Kritik kan der da rettes mod 
Indtryk fra Busland, at Brandes har valgt at almindeliggøre sine 
Indtryk i Stedet for at lade dem fremtræde i den tilfældige Form, 
hvori han har modtaget dem. Dette gjorde han i sin Bog om 
Berlin, og der er adskilligt deraf i Bogen om Polen, men de 
russiske Minder er gennemgaaende formet i almengyldige Sætninger. 

Er disse nu alligevel tilforladelige uagtet de formentlige 
Mangler ved hans Fremgangsmaade? Det er der vel ikke mange 
danske, der vil kunne bedømme fyldestgørende. Men saa meget 
kan man i alt Fald sige, at store Dele af Bogen virker umiddel- 
bart overbevisende. 

Den er stundum overdaadig rig paa fine Bemærkninger. 
Man har med en Skribent at gøre, som næppe ejer ét enfoldigt 
Blodkorn i hele den rørige Million, der fører Tankestoffet til hans 
Hjærne, han er skarp i hvert enkelt Led af sine Overvejelser. Og han 
er bleven øvet og sikker i at forstaa ved et aandfuldt Livs utrættelige 
kritiske Gerning. Brandes' literærpsykologiske Værker er en første 
Rangs Forberedelse til Bedømmelsen af det russiske Aands- 
aristokrati, og mere endnu end den Viden, han har tilegnet sig 
ved en umaadelig Læsning og ved Udarbejdelsen af sine bane- 

brydende Skrifter, har hans personlige Forbindelser med et talrigt 
Udvalg af Europas ypperste Aander skærpet hans Ævne tiL af 
Skinnet i et ham fremmed Samfund at uddrage dettes Væsen. 
Brandes er forlængst af Livet selv bleven vænnet til at klare sig 
bestandig nye og som oftest betydelige Personligheders sjælelige 
og aandelige Vilkaar. Og saa ejer han en Egenhed, der i ube- 
regnelig Grad hjælper ham til at faa Udbytte af sine psykolog- 
iske Iagttagelser: han forstaar at finde det i Menneskenaturen, 
hvori der er Grøde. Brandes stiller nu og da til Skue en kraftig 
Misfornøjelse, og hans Ord har mangfoldige Gange ramt som 
dræbende Hug. De dumme ser i ham en Nedbryder. Naturligvis 
har han som Fornyer brudt meget ned. Men Hemmeligheden ved 
denne Mand er netop hans store og ivrige Sans for det, der ud- 
bedrer Menneskenes Skader, det aandeligt sunde og modige, det, 
der bestaar ved sin egen Magt og bringer nyt Levestof ind i 
Verden. Goethe, Lassalle, Mill, Hugo og Holberg, Gennem- 
bruddets Mænd paa ethvert Omraade, dem er det, han begriber 
som Folk af sin egen Art. Er det ikke netop Brandes, der siger, 
at Kærlighed til det store er en Smerte, som man lindrer ved at 
udrette noget? Med denne opmærksomme Lyst til at følge 
Livets Selvfornyelse paa alle Punkter staar i Forbindelse hos ham 
en Tvivleævne, der er munter, som kunde den være født og op- 
lært paa Søen. Den fører Brandes forbi al Vrøvlet, forbi det for- 
pjuskede og opstillede, det officielles tre Skridt frem og to 
tilbage, han tror ikke derpaa, og mener, at Folk lyver urimelig 
meget for hverandre. Saaledes udrustet gaar han i sine psy- 
kologiske og folkepsykologiske Studier paa Spor efter det op- 
rindelige, det sande menneskelige, og hvor han standser med sin 
Gaffelkvist kan man være rolig for, at her er der virkelig ogsaa 
noget at finde. 

Det smukkeste Bevis paa sin Ævne til at paapege det til 
Grund liggende i en aandelig Tilstand, det, der uafhængig af 
offentlige og almindelige Meninger kaster sit Frø blandt Menneskene, 
giver han i det helt igennem udmærkede fjærde Kapitel af de 
russiske Iagttagelser og Overvejelser og navnlig i Skildringen 
af »Nigilister af begge Køn«. Man er her paa de virkelige 
aandelige Højder, og her vil man træffe Fordomsfrihed og over- 
legen Ro i Opfattelsen, om det nogensteds skal lykkes. Frem- 
stillingen har dertil det Fortrin at være en ligefrem Beretning 
om, hvad Brandes i Rusland har set og hørt. Han drager ikke 
Slutninger ud over, hvad det for Haanden værende Stof med- 

giver. Der lyser en særegen afklaret Følsomhed i Forstaaelsen 
af de unge mandlige og kvindelige Omformeres Tro og Gerninger, 
og i Brandes* agtelsesftilde Paavisning af deres opofrende — og 
udartede — Færd er der en Tilskynden og en Holden igen om- 
trent som den, der ligger i et roligt udtalt: fremad, i etErigsraad. 

— Af alt, hvad Brandes anfører om Rusland, er der to 
Ting, som jeg i Tankerne har dvælet mest ved. Den ene er 
Fortællingen om det Folkeskuespil, han paa Petersborger Paaske- 
marked ser om Formiddagen i en Fjællebod. Det handler om Rus- 
lands Nationalhelt Suvérov, og denne fremstilles midt i Krigens 
Røre blandt sine Soldater, men dog forekommer der i Stykket 
ikke et Skud. Helten er, siger Brandes, »udelukkende opfattet 
fra den folkelig-patriarkalske Side. Han forherliges i russisk Aand 
for sit faderlige Sindelags Skyld, ikke for sit Mods og sine Sejres 
. . . Menigmand ser her med Undren og Stolthed Suvérov klædt 
i en slidt Uniform aom den simpleste Soldat, selv bærende sin 
Bagage i en Pose paa Ryggen, levende med Soldaten og spisende 
som han, en Fader for alle c Og med rette slutter Brandes sin 
Omtale af Komedien med følgende Bemærkning: »Sammenligner 
man et Skuespil som dette med andre Nationers Folkeskuespil om 
almenyndede Krigshelte, saa slaar det en, at i dem ufravigelig 
Bravuren er den Egenskab, der sættes i bengalsk Belysning, 
medens det her er den patriarkalske Jævnhed, Feltherrens Fader- 
forhold til Soldaten, som betonesc Stykket gjorde umaadelig 
Lykke paa Markedet, og den fattige Befolkning i Petersborg 
skulde altsaa efter dette, maa man formode, opfatte Krigen 
væsentlig forskellig fra den tilsvarende Befolkning t. Eks. i Køben- 
havn, hvor man i Krigsskuespillene jo ikke kan faa nok af Skud 
og Røg og Bedrifter. Hine Mennesker skulde til daglig i Krigen 
se et Slid, disse en Fest? Det kunde ligge i, at Folk gennem- 
gaaende var mere fredelig sindede i Petersborg, og maaske i 
Rusland, end i Danmark, og alt, hvad man i Almindelighed hører 
og læser — ogsaa hos Brandes — om Russerne, gaar jo ud paa 
at fremhæve deres bløde og ukrigerske Sindelag, hvor gode 
Soldater de end er. Men er Befolkningen i Danmark da krigersk? 
Jeg formoder, at Grunden ligger et andet Sted. Almuen i Peters- 
borg kan ikke læse, og den har aldrig kunnet det. Den Slægt- 
leddenes fortsatte Dannelse, som i Danmark (og andre Steder) nu 
er Poesi for de ulærde og enfoldige i Aanden, er aldrig trængt 
synderlig ind i de folkelige Lag i Rusland; de holder sig, som 

Naturen efter Tid og Lejlighed skaber dem, og Naturen skaber 
nu om Stunder ikke Lyst til Krig i Rusland, saa lidt som i det 
øvrige Europa med nogle sydostlige Undtagelser muligvis. Og 
overmaade længe er det siden, at Krig og Hærværk var et 
naturligt Udtryk for de forskellige Befolkningers Lyster. I gamle 
Dage var det de herskende Kasters Overskud paa ledig Kraft, 
der holdt Krigene vedlige, nu er det et Dannelsens Barbari, 
som Europa ikke formaar at ryste af sig. Kunde man i Køben- 
havn (og andensteds) faa skrabet den særegne Opdragelse af Be- 
folkningen, som under dens Opvækst er bleven lagfældet paa dens 
Tanker og Følelser, vilde man ogsaa her kunne faa et Publikum 
i Fjælleboderne — hvis saadanne fandtes — , der vilde foretrække, 
at Helten i Komedien lindrede den menige Mand Krigens Møje 
fremfor at øge den. Denne Afskrabning kommer en Gang, men 
det gaar langsomt. 

Imidlertid lever der altsaa i Petersborg og vel i største 
Delen af det russiske Rige en Befolkning, der i Kraft af sin 
Mangel paa Begreb forlanger de Skuespil, som først i kommende 
Tider kan blive spillet for det dannede Eyropa. — Sandelig, det 
er ikke alene ved en Betragtning af den russiske Kommune, den 
saakaldte Mir, som Brandes omtaler, at man faar en Forestilling 
om, at Europa har beskrevet en Omvej paa sin Vandring 
frem efter. 

Den anden Ting, der i Brandes' Bog om Rusland har 
været mig paafaldende for de Jævnførelsers Skyld, den giver Anledning 
til, er Meddelelsen om, at han fra mere end halvtredsindstyve 
hverandre ubekendte Russere af de forskelligste Samfundsklasser 
har hørt det Ønske udtalt, at Rusland i den kommende store 
Krig maa lide Nederlag. — Det har de Raad til i Rusland! 
Intet af alt, hvad der kan siges om det russiske Riges Størrelse, 
synes jeg, gør et Indtryk af Udstrækning og Kraft som dette. 
Forklaringen af Ønskets Mulighed ligger deri, at man ingen anden 
Udvej kan øjne til Udfrielse af det herskende Systems Elendighed 
end den Svækkelse, en ulykkelig Krig vilde paaføre Regeringen 
og dens Parti. Ulykkerne i Rusland har Rum for sig. — 

Den Storhed derimod, som Brandes finder i Russernes 
»stolte Frimodighed«, den, de selv kalder une large f ranchise, kan 
jeg ikke tilfulde opdage. Det er jo den, Dmitri har i Brødrene 
Karamasov. Til alle og enhver i den lille By har han fortalt, at 
han afskyr sin Fader og i og for sig ikke skulde have noget 

imod at slaa ham ihjel, og der er ikke den Skænkevært, ikke den 
Barber og Pantelaaner i den hele Stad, som ikke véd fra hans 
egen Mund, at han har gjort en overmaade daarlig Gæld paa 
3000 Rubler, og som ikke skulde kunne angive paa Dag og Time 
og Klokkeslet, naar han sveg sin Forlovede for Pigen Gruschenkas 
Skyld. Naturligvis har den Frimodighed, som Brandes traf hos 
de højst udviklede og tillige, saa vidt han kunde skønne, »mest 
typiske« Individer, taget sig pynteligere ud; men i sit Væsen er 
den den samme. Han siger om dette: »Ingensteds hører den 
fremmede Mænd og Kvinder, der staar paa Civilisationens Højde, 
udtale sig saa aabent og saaledes uden Forbehold som i Rusland. 
De meddeler ikke blot uden Betænkelighed Meninger og Tanker, 
men de fortæller ikke sjældent vigtige Træk af deres eget Liv, 
Træk, som de maa vide, kan bedømmes forskelligt, uden Frygt 
for at tabe i den andens Omdømme. Bag denne Aabenhed, der 
især hos Kvinder i høj Grad overrasker, ligger der et: »Saadan 
er jeg* J e t> ?i ver m fø> som j e 8 er — for bredt og stort anlagt til 
at være forbeholden og forsigtig, og for livssikker til ikke ude- 
lukkende at være afhængig af min egen Dorne Meningen hermed 
i det selskabelige Samliv er denne: »Jeg er saadan, sig, hvordan 
du ert. Ja vel. — Men, vil jeg svare, tillad mig, Frue eller 
Frøken, her er der ikke først og fremmest Tale om den Fare, 
De løber ved at blotte Dem. I sligt Selskab er De jo ikke, at De 
behøver at nære Frygt for egentlig Misforstaaelse eller for, at ved- 
kommende, De betror Dem til, skal pile ind ad næste Gadedør 
for at meddele de farlige Ting, De har fortalt. Her er der først 
af alt Tale om, at intet berettiger Dem til at kaste Dem over en 
sagesløs fremmed, der ikke har bedt om Deres Fortrolighed. Har 
han gjort Kur til Dem, er det en anden Sag, saa maa han tage 
Skade for Hjemgæld. Men naar han ganske uskyldig i en Salon 
en Aften kommer hen til Dem for at tale om Deres Kjole, eller 
om den sidste Operaforestilling, eller om Ruslands Fremtid, eller 
hvilke andre Æmner, der kan ligge for, saa skal de holde 
Fred og ikke læsse paa Mennesket Deres intime Ting. Disse 
hører de udvalgte til, og det kunde jo være, at han netop ikke 
ønskede at fortælle Dem noget. Han synes maaske ikke, at De 
er skikket til at forstaa hans indviklede Tilfælde. De ødelægger 
den Parternes Lighed og Frihed, hvorpaa al fornuftig Selskabelig- 
hed beror. Ingen har Lov til i en Selskabssal at paalægge andre 
Forpligtelser end de selvfølgelige. 

Og skulde det i Rusland være den stiltiende Forudsætning, 
at naar man kommer sammen, slaar man Tappen af Tønden og 
lader frit løbe — hvorefter altsaa enhver sig har at rette og enten 
være med eller blive borte — , hvilken utrolig Kedsomhed, for at 
blive staaende ved det, vilde der ikke deraf følge efter blot et Par 
Omgange! Det er jo at se sidste Akt først, at læse Slutningen 
af en Roman, inden Indledningen, Udviklingen — ak hele Kunsten 
er bleven prøvet. 

Nej, jeg kan ikke beundre la large f ranchise paa saa 
rummelige Vilkaar. 

Og jeg tror, at Brandes her er bleven overrumplet Han 
har i Rusland i aandfulde Kredse stødt ^ paa usædvanlig fri- 
modige Mænd og Kvinder, og det har klædt dem at være som 
de var, og han har almindeliggjort sit Indtryk, og det er blevet 
ødelagt. 

Tilfældet er for øvrigt næppe særlig russisk. Baade Spiel hagen 
og Dumas t. Eks. har lidt om det, og skulde Brandes ikke paa sine 
Rejser i Norden have set adskilligt deraf, eller har han der 
kun været opmærksom paa Karikaturen? — Damerne kalder det 
for Resten at være moderne, naar de optræder paa denne Vis. 

Der er, forekommer det mig, nogen Lighed imellem dette og 
den lille Række »Familiedramaer« samt de to omhyggelig udførte 
Personalanalyser, som Brandes anfører for deres russiske Farvers 
Skyld. Jeg kan ikke faa fat paa Værdien af disse Studier. Brandes 
fortæller t. Eks.: »Baronesse L. var først gift med en ung smuk 
Mand, højtstillet Embedsmand, forlod saa ham for at ægte dennes 
Foresatte, der var 30 Aar ældre end hun selv. Under dette sit 
Ægteskab har hun i nogle Aar rejst omkring med en ung øster- 
rigsk Greve af berømt Familie, er saa vendt hjem til Rusland, 
medens hendes Mand ved sin Embedsstilling er bunden til Madrid. 
Hun har i Petersborg en ung Maler boende i sit Hus, ser daglig 
en ung Poet, viser flere andre Mænd levende Sympati og er ikke 
desmindre — efter nogen Tøven fra Selskabets Side — modtaget 
overalt, endnu bestandig ung og overordentligt smukc Og han ud- 
fører videre Omridset af denne Dame, der optræder som Forfatterinde 
i et Tidsskrift og som barmhjærtig Bisloverske hos en Politipræfekt 
til Gunst for de politisk domfældte. Men blot ved at sætte andre 
Værdier ind i Ligningen opdager man jo, hvor lidet russisk og 
hvor tarvelig Historien i sig selv er. Det er Personernes 
Fornemhed, der et Øjeblik kan narre. Man prøve: »Borgermands- 

datter L. fra Helsingør var først gift med en ung smuk Mand, 
Korporal i Artilleriet, forlod saa ham for at ægte dennes Foresatte, 
der var 30 Aar ældre end hun selv. Under dette sit Ægteskab 
har hun i nogle Aar rejst med en svensk Fotograf af et anset Firma, 
er saa vendt hjem til København, medens hendes Mand ved sin 
Bestilling er bunden til Aarhus. Hun har i København en ung 
Malersvend boende i sin Lejlighed, ser daglig en »Salonkomiker c, 
viser flere andre Mænd en levende Sympati, og er ikke desmindre 
— efter nogen Tøven fra Standens Side — modtaget overalt i 
sin gamle Kreds, endnu bestandig ung og overordentligt smukc. 
Og der er jo ikke det mindste i Vejen for, at denne unge Stabs- 
sergeantfrue nu og da kan skrive i Søndagsposten og stundum 
i al Venlighed kigge indenfor hos Politiassistenten i Kvarteret. 

I den ene Historie er der høj Rang, dannet Smag og mange 
Penge, i den anden ikke; men skulde der ikke i Danmark, i Tyskland, 
i Frankrig, England eller Italien med høj Bang, Smag og mange 
Penge kunne laves en lige saa sammensat Skandale? 

Det eneste folkepsykologisk mærkelige ved Familiedramaet 
synes »Selskabetsc bløde Favn mig at være, der ikke lukker sig 
for Synderinden. Men denne Side af Sagen er ikke bleven belyst. 

Og nu Personalanalyserne? De er udført med haardnakket 
og glimrende Udholdenhed. Brandes slipper ikke sine »Typer c, 
før han har været alle Steder i deres Sjæle. Han undersøger dem 
paa kryds og tværs og tager intet for sit umiddelbare Skins Skyld. 
Han klarer sig mærkelige Forviklinger og tilsyneladende Modsigelser, 
kort sagt hans psykologiske Kritik lader intet tilbage at ønske i 
Retning af Vilje, Viden og Kløgt. Men Udbyttet? Jeg er ikke i 
Stand til at finde det. Om den ene, en fyrstelig Pengemand o: en 
selvhjulpen polyteknisk Millionær af fyrstelig Æt, siger han bl. a.: 
Hans Hjærte er uden al Ømhed; han er saa haard, som han 
er stædig; men han tilføjer intet Menneske noget ondt. I sin 
Ungdom har han .været humanitær — ikke af Følsomhed, men i 
Kraft af en Tankegang, for hvilken det rette er det logisk rigtige. 
Nu er han det for saa vidt ikke mere, som han ikke længer tror 
paa Nytten af den enkeltes Virksomhed overfor den store sociale 
Jammer, og som han er ude af Stand til at føle den Begejstring, 
der leder til Handling, selv om Handlingens Gavn er forsvindende 
ringe. Han er skarpsindig og nærer et næsten personligt Fjendskab 
overfor al Metafysik; han har skrevet en Bog, i hvilken han for- 
fægter Nødvendigheden af at indføre Anskuelsesundervisning ogsaa 

i de matematiske Fag o. s. v. o. s. v. Men det russiske hos Manden, 
hvor finder vi det? Jo, siger Brandes: »Han vilde ikke være en 
typisk Russer, hvis han ganske manglede et idealt Element. Og 
han har det. Tschernischevskis gamle Bog: Hvad er der at gøre? 
er hans Bibel. Dens oprørske Paastande og Indlæg er ham Sand- 
heden overfor det gamle Samfunds Overlevering. Han fordrer, 
ikke højt men i sit stille Sind, Forholdet mellem Kønnene refor- 
meret, vil have den Frihed indført, der passer for myndige Men- 
nesker, som har den officielle Religion og den officielle Moral lige 
langt bag sig, o? dér, paa dette Punkt i hans Sjæleliv er der en 
Krog, hvor den sociale Utopi spirer og blomstrer i Skygge og 
Halvmørke«. Oprigtig talt, det forekommer mig, at jeg ikke behøver 
at rejse til Rusland for at finde denne sjælelige Sammensætning. 
Og paa samme Maade gaar det overfor den anden Type. Skæb- 
nerne, de ydre Omstændigheder er mulig russiske nok, men begge 
Personerne synes at glide ind i en almindelig europæisk Række 
af kraftig udprægede Individualiteter. 

Brandes har i det hele, tror jeg, forregnet sig med disse 
Typer. Det er levende Enkeltliv han skildrer, og han har samlet 
et beundringsværdigt rigt Stof sammen. Men derved har han paa 
én Gang givet for meget og for lidt: for meget, fordi man ikke 
hurtig nok kan slippe det vidtløftige Omrids og uddrage det typiske, 
og for lidt, fordi der mangler den ubestemmelig egne Ting, der 
som i et Stød samler Billedet til et. Hvert Ord er formodentlig 
rigtigt, men det hjælper ikke. For at Manden kunde staa der, 
maatte Kunsten træde til, og den har Brandes — som naturligt 
er — ikke paakaldt. 

Men Meningen med Forfatterens Omhyggelighed paa dette 
Punkt har maaske ogsaa kun været at faa Lejlighed til at frem- 
sætte med overbevisende Kraft sin afsluttende Bemærkning om de 
to »typiske« russiske Karakterer, at hvor forskellige de end er, 
har de dog det tilfælles, at »deres Ungdoms Forhaabninger og 
Bestræbelser er bleven knækkede af Forholdene, saa de nødtvungne 
er bleven mindre Mænd, end de var anlagte til, forhærdede, 
praktisk-materialistiske Individualiteter, ude af Stand til at virke 
frugtbringende for andre end sig selv, og underholdende deres 
Idealer, som man nærer en uskadelig Særhed«. Og vi staar da 
ved den sidste Hovedindvending imod de russiske Iagttagelser og 
Overvejelser, at Brandes ikke har skelnet skarpt nok mellem den 
tilfældige og den blivende russiske Type. 

Der er, forekommer det mig, omtrent den samme Vanske- 
lighed ved at tale om den russiske Folkekarakter, som der er ved 
at skulle bestemme det kvindelige Køns Særegenhed i Modsætning 
til Mændenes. Hverken Russere eller Kvinder har man i en dertil 
egnet Tilstand De har begge udviklet sig under et uhyre Tryk, 
der endnu vedvarer, og for en løselig Betragtning er det vel om- 
trent umuligt at afgøre i det givne Tilfælde, hvad der hører 
Trykket til, og hvad Naturen. Naar Strindberg danser Indianerdans 
omkring Kvinden og afskyder Revolvere over hendes Hoved for 
at antyde, hvor farlig hun er, og naar Børne siger, at der i 
enhver Kvinde stikker en Gaas, og at hver Gang Trangen til at 
skræppe kommer over hende, sympatiserer selv Fru von Staél 
med sin Kammerjomfru, saa vilde der i og for sig ikke være meget 
at indvende derimod, naar ikke disse Herrer udgav deres Domme 
for endelige og afgørende. Ingen af dem har jo haft med den frit 
udviklede Kvinde at gøre; Vampyren og Gaasen er historiske 
Følger. Og det hjælper ikke, at Strindberg mener, at han kan 
se tværs igennem dette, og at han kender Urtypen, der gaar fra 
den nøgne Frugtæderske til Kognakdrikkersken, for han gør ikke 
sin Paastand sandsynlig. Det er naturligere at lytte til Fysiologerne, 
der i alt Fald umager sig for at paapege de Forskelligheder 
mellem de mandlige og kvindelige Anlæg, som man har gode 
Grunde til at antage for oprindelige, og under alle Omstændigheder 
er man i dette Spørgsmaal nu kommen saa vidt, at intet fornuftigt 
Menneske falder paa at anse sit praktiske Skøn for mere end 
foreløbigt. 

Men paa lignende Maade forholder det sig med det russiske 
Folk. Det lever og har omtrent altid levet under et forrykt Tyranni, 
og der er nationale Egenskaber, som umiddelbart kan afledes fra 
dette, ligesom der er andre Egenheder, der omvendt forklarer, at 
Tyranniet er der, og der er hele Forviklingen af disse to Forholds 
Krydsning. Der er det historiske Barbari og det oprindelige, og 
der er de gunstig stillede Individers forholdsvis fri Udvikling. 

Naar man derfor stempler noget som typisk russisk, og 
det ikke samtidig kan ses, om der derved tænkes paa Russeren, 
som han maa være, eller paa Russeren, som han historisk er, op- 
staar der Forvirring af samme Slags som den, man jævnlig møder 
i Kvindespørgsmaalet. 

Og Brandes klarer netop ikke denne Forvirring. Ganske 
vist henfører han ved adskillige Lejligheder fremhævede Ejen- 

dommeligheder til bestemt foreliggende Tilstande, men i sin Al- 
mindelighed synes han med Forsæt at gaa udenom det berørte 
vanskelige Spørgsmaal. 

Som hans Afhandling er anlagt, er dette en Mangel, og 
rent literært svækker det den Stemning, han vil, der skal stige fra 
Bladene i denne første Del af Bogen om Rusland: Lysten til at 
spørge, »om man ikke, naar man anstrænger Blikket for at for- 
dybe sig i dette Land, stirrer ind i selve Europas Fremtid ?€ 



Denne Stemning kommer imidlertid alligevel frem i Brandes 
Bog om Rusland. Den er jo nemlig ikke afsluttet med Iagttagelser 
og Overvejelser, der er de Litercere Indtryk tilbage. De strækker sig 
fra Side 239 til Side 479 eller omtrent halvtredje hundrede Sider, 
Bogens Halvdel. 

Her har man Brandes i al sin formaaende Ævne, og Stoffet, 
han behandler, er hans Ejendoms Ler og Muld, hans Aands 
Grevesæde: Literaturhistoriens Mark og Skov. Det er ligegyldigt, 
hvor man læser i denne Del af Indtryk fra Rusland, overalt slaar 
der en i Møde den Planmæssighed og Sikkerhed i Fremgangs- 
maaden, der giver de mange Fold. Brandes synes at eje alt, hvad 
hans Hjærne en Gang har omfattet, og hans Tanke hviler ikke. I be- 
standig ny Skikkelse tvinger han Livet frem af de trykte Bøger, 
og er han end literær Herremand, gaar han paa som sin egen 
Plantør, der er den første i Tykningerne. 

Ved hvilke Midler Brandes er bleven hjemme i den Del af 
den russiske (og polske) Literatur, som ikke er oversat paa de 
europæiske Hovedsprog, faar blive hans Hemmelighed, nok er det, 
han har ved sine seneste Arbejder paany været i Spidsen for 
Literaturens Fremgangsmænd i Danmark. 

Det er Ruslands skrivende Kunstnere, der for Øjeblikket 
er foran i Europa, fordi de har den højest udviklede Ævne 
til at fremstille Mennesker, og fordi den Menneskenatur, de frem- 
stiller, er den rigeste: »Sort Jord, frugtbar Jord, ny Jord, Kornjord 
— den bredt anlagte, rige, varme Natur — det uendelig vidstrakte, 
det, som fylder Sindet med Tungsind og Haab — det uigennem- 
trængelige dunkelt hemmelighedsfulde — Moderskødet for nye Virke- 
ligheder og ny Mystik — Rusland og Fremtidenc — i disse store 
og følte Ord samler Brandes hvad han har fundet i Ruslands Literatur. 

Og han viser os det. 

— Jules de Goncourt drev i 1866, i sin Dagbog, lidt Løjer 
med Taine i Anledning af dennes Bog om Italien. »I tre Maaneder, 
siger Goncourt, har Taine gjort det af med Italien, med dets 
Malerier, dets Landskaber, dets Selskab — dette saa utilgængelige 
Selskab — , i det hele med dets Fortid, dets Nutid og Fremlidc 
Men tilføjer han, »heldigvis er der Aflad nok at faa for de be- 
tydelige Mænds Overilelserc Vilde man nu i dette unægtelig noget 
lignende Tilfælde med Bogen om Rusland tale om Aflad overfor 
Brandes, maatte den saa meget hurtigere være til rede, som der, saa 
vidt jeg skønner, i en Kritik over Litercere Indtryk kun kunne ankes 
over Ting, der i Forhold til Afhandlingens hele storstilede Godhed 
var for Ubetydeligheder at regne, og jeg skal derfor ikke indlade 
mig derpaa. Kun vil jeg i Forbigaaende pege paa den Enkelthed, 
som har Betydning i og for sig, at Brandes næppe udhæver til- 
strækkeligt selve Kunsten hos Tolstoj. Hvis Brandes skulde have 
Ret i, at Kunsten overhoved aldrig har haft selvstændig Værdi for 
Tolstoj, hvad denne ganske vist selv hævder i sine Gammelmands- 
Bekendelser, men hvad jeg ikke tror paa — han sige nok saa 
meget, at han kun blev Forfatter for Ærens og Pengenes Skyld — , 
saa har Tolstoj, til Trods altsaa for sig selv, drevet sin Syssel 
saaledes, som ellers kun den kan gøre det, der elsker Kunsten 
over- alt. Udover Tolstojs klare Maleri er man i Fortællingen 
ikke naaet Dostojevski har større Overflod, Turgenjev mere 
Finhed, men Tolstojs Kunst er som den lyse Dag at skue ved 
Siden af de andres Nat- og Aftenbilleder. Og saa skrev han des- 
uagtet urigtige Perioder. 

Men ved dette skal jeg som sagt ikke dvæle. Der er i 
Brandes Omtale af Tolstoj Fylde nok til at bringe Manden paa 
sin rette Plads. 

Jeg agter kun særlig at henlede Opmærksomheden paa det 
femte Kapitel af Literære Indtryk, det, der handler om Turgenjev. 
Vil man en Dag hurtig læse sig til Klarheden og Kraften i 
Brandes Kritik, eller vil man, naar Aar er gaaet, i en Sum have et 
Indtryk af hans hele literære Personlighed, saa tage man dette 
Kapitel for sig. Her er alt hvad man søger. Jeg skal prøve paa 
at give en Antydning deraf. 

Turgenjev, siger Brandes, er den Forfatter hvem de dannede 
Klasser i Vesteuropa indtil den allersidste Tid skyldte næsten alt, 
hvad de vidste om den slaviske Menneskeraces indre Liv i vore 

Dage. Man læste ham i Oversættelser, og uagtet han altsaa ikke 
gennem sin Stil kunde træde Læseren personlig i Møde, virkede 
han dog saa dybt som nogen anden. Turgenjev har sejret paa 
den kunstneriske Løbebane, skøndt han havde en Kugle ved Foden, 
har triumferet paa den store Arena, skøndt han kæmpede med et 
Sværd uden Od. Han har givet Billeder fra Skoven og Steppen, 
fra Vaar og Høst, fra alle Stænder og Samfundsklasser og 
Dannelsestrin i Rusland. Han har givet en hel Menneskeraces 
rige Psykologi, og har givet den med dybt bevæget Sind, uden 
at Sindsbevægelsen nogensinde plumrer Fremstillingens gennem- 
sigtige Klarhed. 

Der strømmede en bred Bølge af Melankoli gennem Tur- 
genjevs Sind, og derfor strømmer den gennem hans Bøger. Men 
aldrig giver Turgenjev sig helt hen i Følelsen; det er ved bunden 
Følelse han virker; ingen vesteuropæisk Fortæller er dog saa vemodig 
som han. Alle de nyere russiske Poeter af Rang er Melankolikere. 
Men hos Turgenjev er Melankolien Tænkerens, der har forstaaet, 
at alle Menneskehedens Idealer er Naturen ligegyldige. Og Brandes 
minder om, at Turgenjev i Senilia har fremstillet Naturen som en 
Kvinde, der er fortabt i Grublen over Loppens Stilling i Verden. 
Naar Gogol er melankolsk, er det, fordi han er indigneret, naar 
Dostojevski er det, beror det paa, at han smelter hen i Medfølelse 
med de uvidende og oversete, med de helgenagtige og næsten 
endnu mere med Syndere og Synderinder; Tolstojs Melankoli har 
sin Grund i hans religiøse Fanatisme. Turgenjev ene er Filosof. 
Men hans Melankoli var tillige Patriotens. Han sørgede over sit 
Fædreland og mistvivlede om det, idet han ikke delte sine naivere 
og mere uvidende Landsmænds Begejstring for det russiske Folk 
som saadant. Han fandt ikke dets Fortid stor. 

Fra først af var han Byronianer og Romantiker, men 
Bjelinski førte ham paa rette Vej, og han gengav da (i Slutningen 
af Fyrrerne og i Begyndelsen af Halvtredserne) hvad han kendte 
til Bunds: russisk Natur og Folkeliv, og gav sin Harme over Liv- 
egenskabet Udtryk i de Former, Censuren tilstedte. Denne har 
sikkert haft en gavnlig Indflydelse paa hans Talent ved at udvikle 
det fornemme og diskrete deri. Han har elsket den Menneske- 
race, om hvilken han tænkte saa ringe. Hans Grundfølelse er den 
smertebevægede, stærktblandede hos Tilskueren ved et Skibbrud, 
for hvilket denne maa give de strandede selv den største Del af 
Skylden. Han var en Verdensmand, og man føler bag hans 

Værker den Verdensmandens Livserfaring, som Tysklands Digtere 
i Reglen mangler; men denne Erfaring har hverken gjort ham 
kynisk som saa mangen fransk Forfatter eller moraliserende som 
saa mange engelske. Selv hans Foragt er ingen kold Foragt. Der 
er altid Sjæl i hans Stemme. 

Det er vanskeligt at sige kort hvad det er, der gør Turgenjev 
til Kunstner af første Rang. At han i højeste Grad har kunnet 
frembringe Mennesker, der lever, er ikke alt. Det, som gør hans 
kunstneriske Overlegenhed saa følelig, er den Overensstemmelse, 
Læseren sporer mellem Digterens Syn paa den skildrede Person- 
lighed og det Indtryk, han selv som Læser modtager af den. Ti 
dette Punkt: Digterens Forhold til sine egne Skikkelser er det, 
hvor enhver Svaghed, han som Menneske og som Kunstner har, 
maa lægge sig for Dagen. Hvis Digteren forlanger vor Beundring 
for hvad der ikke er Beundring værd, eller vil aftrodse os Aner- 
kendelse eller Medlidenhed eller Begejstring, uden at vi føler 
os foranledigede til at gaa ind derpaa, har han skadet sig selv. 
Oprører han os ved Kulde eller irriterer han os ved Moraliseren, 
indtræder hos Læseren en Følelse af svigtende Kunst; han synes, 
han staar overfor det klikkende. Men aldrig møder nogen det 
klikkende hos Turgenjev. 

Han var som Kunstner en afgjort Realist, men en blufærdig 
Realist. Hans Hovedomraade som Fortæller er de ringe, de svage, 
de ustadige og upaalidelige, de overflødige og de forladte. Han 
skildrer den Ulykke, der unddrager sig Øjet, og han er især deres 
Digter, der har fundet sig i deres Skæbne. Og Brandes gennemgaar 
med blød Modtagelighed En Brevveksling, En Ulykkelig, Et over- 
flødigt Menneskes Dagbog, Jakob Passinkov og som ypperste Eks- 
empel paa disse fine Monografier En levende Relikvie. Det er dog, 
hedder det videre, ikke disse mindre Arbejder, der har gjort Tur- 
genjevs Navn verdensberømt, det er Romanerne Helene, Rudin, 
Foraarsbølger, Røg, Fædre og Sønner og Ny Jord. Der findes ikke 
mere fuldendt Karaktertegning i europæisk Literatur, og hvad der 
er næsten uset i den moderne Digtekunsts Historie, Kvinde- og 
Mandsskikkelserne er i lige Grad fuldkomne. 

For tilfulde at forstaa disse Turgenjevs ypperste Værker 
er det nødvendigt at have et Indtryk af hans Levned og Karakter. 
Der findes i hans Liv to skæbnesvangre Begivenheder: hans Fængs- 
ling og derpaa følgende Forvisning til sit Gods 1842, og hans 
Bekendtskab med Fru Viardot 1847. Det var den første Be- 

givenhed, der efter Benaadningen foranledigede ham til at tage 
blivende Ophold udenfor sit Fædreland, og det var det sidste 
livsvarige Forhold, det rimeligvis for en stor Del skyldes, at Tur- 
genjev, i hvem Viljeselementet var svagt udviklet, hele sit Liv 
igennem blev sin Ungdoms gammelliberale Overbevisning tro, og 
at han skøndt bunden til Tyskland ved mange Baand indordnede 
sig nøje under fransk Kultur. Hans Forhold til Fru Viardot var 
den lidenskabeligste Hengivenheds og Beundrings. Han kunde 
ikke undvære hende og overvejede et hvilket som helst Anliggende 
med hende, hun var Herskerinden over hans Liv, og han var 
lykkelig ved at lade sig regere. Hun synes at have været den 
eneste Kvinde af Betydning i hans Liv, idet hans Elskerinde i 
nogle Aar den smukke Livegne Avdotja, hvem det ikke var muligt 
at bibringe Læsekunstens Hemmeligheder, i alt Fald senere fuld- 
stændig forsvandt for ham. Han var ren indtil Zarthed, men 
blød og ubestemt, og har rimeligvis som ung ikke behøvet at gaa 
langt for at finde Modellen til enkelte Karaktertræk hos Rudin. 
1 god Overensstemmelse med Viljens ringe Fremtræden i Tur- 
genjevs Karakter staar, at han som Digter frembragte med søvn- 
gængeragtig Sikkerhed. Han er besat af sine Personer. 

Medens nu i Reglen for Digteren Hovedopgaven er at holde 
Karakteren og lade den undgaa Selvmodsigelse, bestaar Turgenjevs 
ypperste Karakterer af Selvmodsigelser. Han har forstaaet at be- 
handle Inkonsekvensen som Grund-Karaktertræk, uden at Karakteren 
opløses derved 1 ). Mænd med faste Hjærter og kraftige Viljer 
forekommer ikke blandt Turgenjevs Forgrundsfigurer i hans yngre 
Aar, og vil han skildre en Mand, der helt er Mand, vælger han 
for at beskæmme sine Landsmænd en fremmed: Bulgareren Insarov 
(i Helene). Det var først i Fædre og Sønner (1861), at Turgenjev 
gav en typisk Fremstilling af russisk Karakterstyrke og aandelig 
Overlegenhed. Bazårovs Skikkelse, hvortil Turgenjev havde faaet 
Ideen paa en Rejse ved et kort Bekendtskab med en ung russisk 
Læge, indførte »Nigilisment i den skønne Literatur; Bogen blev 



! ) Brandes synes her at overse, at dette er et Fællestræk for de moderne 
russiske Forfattere. I Vesteuropas Lileraturer gøres der Undskyldninger 
og opfindes der Forklaringer, naar Personerne ikke er i Overensstemmelse 
med de givne Forudsætninger, i Rusland betragter man alle de tilsyne- 
ladende Modsigelser, Karaktererne er sammensatte af, som selvfølgelige, 
og spilder ikke et Ord paa deres Forklaring. 

saa paa taabelig Maade Genstand for de lidenskabeligste Angreb 
fra de radikale Føreres Side. Røg (1867) var et Slag rettet mod 
Slavofilerne, og i Fortællingen bliver visse russiske Kvasirefor- 
matorer kastet til Side med en Haan, der genkalder for en Nordbo 
Ibsens Behandl i ngsma ad e af Stræberne blandt hans Landsmænd. 
Men i Ny Jord (1877) afslutter Turgenjev sin Samfundskritik ved 
med dyb Retfærdighed at skifte Sol og Vind lige mellem Stænder ' 
og Slægtled i sit Hjemland. 

De sidste tyve Aar af sit Liv tilbragte Turgenjev afvekslende 
i Tyskland og Frankrig, hvor han levede paa fortrolig Fod med 
den Kreds af Forfattere, der samledes om Flaubert Til hans 
eget Land var Forholdet vekslende, hans sidste Besøg i Rusland 
blev dog en Art Triumftog. Jo varmere han blev hyldet, des 
mere voksede imidlertid den russiske Regerings Misstemning imod 
ham, hvilket lagde sig kraftig for Dagen ved hans Død. I Stilhed, 
næsten som en Forbryder, blev den Mand jordet, der i den nyere 
Tid havde bragt Ruslands Navn videst om. 

Den civiliserede Verdens ærefrygtsfulde Beundring har ikke 
splittet Turgenjevs Sørgmodighed. Den beundringsværdige Samling 
Prosadigte Senilia fra hans seneste Aar indeholder ligesom en endnu 
dybere Melankoli end hans Ungdomsarbejder. Der er her fortalt 
en Scene, hvor Turgenjev paa en ensom Overfart fra Hamborg 
til London sidder i timevis med en stakkels, lille, forknyt og 
lænkebunden Hunabes Haand i sin — Geniet, hvis Aand havde 
ransaget Universet, Haand i Haand med det lille menneskelignende 
Dyr, som to gode Slægtninge, to Børn af samme Moder — der 
er mere sand Opbyggelse deri end i nogen Opbyggelsesbog. Og 
Brandes slutter med at anføre Turgenjevs Parabel om Festen hos 
Vorherre, hvor alle Dyderne var indbudte, og hvor de to smukke 
Damer Velgørenheden og Taknemligheden for første Gang siden 
Verdens Skabelse møder hinanden. Hvilken Vemod i Viddet og 
Bitterheden ! 

— Hvis man af dette Sammendrag, af hvad Brandes i 
strømmende Udvikling giver paa fyrretyve Sider, har faaet Indtryk 
af Skønhed, af Liv, af Varme og Overlegenhed, saa har man Be- 
gyndelsen til en Forstaaelse af det, den nuværende Slægt skylder 
Brandes. Man havde Kritik før ham og ogsaa en Art Begriben 
af Literatur, men man vidste ikke, hvor den skønne Literatur 
kom fra. Man tænkte sig paa dunkel Maade en Spaltning i Til- 
værelsen, hvor Livet laa til højre og Kunsten til venstre, og 

51« 

imellem dem var der kun den Forbindelse, Genierne bragte til Veje 
ved at flyve over Kløften paa brede Vinger. Alt som Brandes 
begyndte at skrive, trak Kløften sig mere og mere sammen, og 
tilsidst saa Folk her hjemme med undrende Blikke, at Genierne 
kom til dem uden Brug af Vinger. De gik som andre dødelige 
paa deres Ben. Og Livet blev mere værd for Folk, fordi de saa, 
at det strakte sig ogsaa ind over Kunstens Omraade, og Literaturen 
kunde de gøre Brug af, for den var jo der fra, hvor de selv 
hørte tiL Og de glædede sig, og de avlede Børn, der kom 
til Verden med den mærkelige Viden, at Kunst er Liv. 

Fra da af er der gaaet en ikke ringe Udvikling for sig her 
i Landet. Men naar man saa ser, at Brandes endnu er den, hos 
hvem den ny Slægt, som fødes med hans Viden, bedst kan gaa i 
Skole, saa vender man sig med forøget Glæde mod Forfatteren 
af de to Bøger Indtryk fra Polen og Indtryk fra Rusland og 
takker ham for hvad han paany har givet sit Fædreland. 

E. Skram. 

Af Pressens énstemmige Anmeldelser hidsættes alene: 

Nationaltidende. „Man kommer til at tænke paa en Tolstojs glim- 
rende Skildringer fra Sebastopol og i „Krig og Fred*. Samme gribende 
Scener af Tummel og Forvirring, af Død og Ødelæggelse, af Udmar- 
cherne, af Livet paa, Post eller i Skanse, af Tilbagetog, lignende psyko- 
logiske Analyser. Saa jævnt og ædruelig, saa fuld af Liv og Stemning, 
snart vemodig, snart humoristisk opruller Forfatteren disse Billeder, og 
Læseren ser det hele lyslevende for sig." 

G. B. i Børstidende. „Den ukendte Forfatter har med dette ene 
Bind erhvervet sig en fremragende Plads i dansk Literatur. Der er 
ikke skrevet noget saa godt og fyldigt om Krigen 1864. En Vrimmel 
af skarpt opfattede Karakterer, alle meget danske, fængslende ved det 
Lune, de besidde, eller ved det Lune, hvormed deres Enfold er skildret, 
og en Rigdom af Kjendsgjerninger , smaa, paalidelig iagttagne Fakta. 
Denne Bog hører til det Udmærkedes sjældne Kategorier/ 
og en anden længere Anmeldelse slutter saaledes: 

„ Denne Bog er en stilfærdig Bog — stedse stilfærdigere, jo mere 
larmende dens Æmne bliver. Den er helt igennem simpel, omhyggeligt 
anlagt, ædru og gennemsigtigt skrevet, uden et Stænk af Raskhed eller 
Flothed, uden urolig Kvikhed som uden Trivialitet; den har Ægthedens 
Kjendemærke. " 

Slagelseposten. „Denne Bog kaster fuldt Lys over hin Tids sørge- 
lige, men mindeværdige Begivenheder; den giver Soldaterne fra 64 
hvad de fortjene, den bidrager overfor den store Befolkning langt mere 
til at give et levende Billede af Krigen end nok saa mange tunge Folianter. * 
Politiken. „Bogen er god, for en stor Del endog udmærket. 
Denne Mand fortæller os Sagen, som den er. det vil sige, som haii 
har set den. Der er ægte Klang i hvert eneste Ord. Rent literært 
er der Aarsag nok til at glædes over „En Rekrut fra Fire og Treds 6 . 
Forfatteren har gjort vor Literatur for Alvor Gavn. Saa fast, saa 
ligepaa, saa lindt og klart er hans Sprog, saa opmærksom, koldblodig 
og skarp hans Iagttagelsesevne, saa alvorlig og bred hans Stemning, at 
vi ved ham er blevet Ejer af en Beretning om Krigen, der i Rang 
staar næst Russernes, og det er foreløbig det største. Havde vi mange 
„ Rekruter * af den Slags, var vor Literatur paa Fode med det samme.* 

3 Kr. 25 Øre, eleg. indb. 4 Kr. 50 Øre. 

Fra Tirol. 

Schloss Labers bei Meran. Tirol i August 1889. 



Lunt og fredet ligger den bekendte Kurby, som ikke er 
større end Slagelse, i en Dal, hegnet af mægtige Alper. De, som 
er naaede højst i den boblende og sydende Tilværelseskamp, har 
faaet Lov til at bære en evig Snekrone paa den skaldede Granit- 
isse. Deres Fæller, der maatte nøjes med et ringere Højdemaal, 
kan dog ikke beklage sig. De har Vinranker til Fodpose, Løvtræer 
til Mavebælte, Naaletræer til Brystdug og en grøn, fløjelsblinkende 
Græskalot. 

Det er den døde Sæson. I Meran er der ingen Kurgæster. 
Naar den levende Sæson kommer, skal jeg gøre mit for at fly, ti 
jeg tillader mig at afsky Bade- og Kursteder. Nu er By og Land 
i Hverdagsdragt. 

Stæderne her i Tirol ligner saa temmelig hinanden ligesom 
Stæderne hjemme, kun at de her er adskillig mere interessante. 
Man mærker, at man rykker Italien nær; baade her, i Innsbruck 
og i Bozen. Ikke blot derpaa, at man hyppig hører Italiensk paa 
Gader og Veje, navnlig af Stenarbejderne, som næsten alle ere fra 
Vælsk-Tirol, men ogsaa paa Byernes gamle Gader med en Række 
Buegange paa hver Side (»die Lauben«), med hvidtede, lavtspændte, 
rundbuede Krydshvælvinger, hvorfra man ser ned i Stue- og 
Kælderetagers mørke, hvælvede Rum. I disse Buegange sælges 
og arbejdes. Husene ere helt puklede af Karnapper og taarnagtige 
Udbygninger — jeg taler ikke om de helt moderne, som ligner 
de ny Huse i alle andre Byer — med brede Piller, faa og uregel- 
mæssig anbragte Vinduer, pludselig rager et middelalderligt Port- 
taarn, fuldt af Vaabenmærker, op med sit Teglstenstag over den 
rødgraa Porfyr- eller sortegraa Granitmasse. 

Her vrimler af »Slottec. Fra Balkonen her paa Schloss 
Labers tæller jeg mere end en halv Snes. Kun faa ejes endnu af 
de oprindelige Besidderes Ætlinger; de fleste er gaaede over i 
borgerlige Hænder; de lejes ud eller modtager Gæster i Pension. 
Tinder, takkede af Skydeskaar, brede firkantede Taarne med spidse 
Tage af røde Teglsten rage op i Luften over de brede Murmasser, 
beklædte med Mørtelpuds, uden Dekoration i en tarvelig, monoton 
Stil, en Art Gotik, som Renaissanceperioden ikke har gjort stor 
Forandring i. De gamle Borge tager sig godt ud mellem de 
storladne Omgivelser, i hvilke de enkelte nyere Bygninger af til- 
hugne Sten uden Puds med tysk-gotisk fin Ornamentik se ud som 
Nurnbergerkram. Dekorationen kan ikke skelnes, før man staar 
lige foran dem. 

Schloss Labers, hvorfra dette Brev skrives, ligger en tyve 
Minutters Gang fra Meran, naar man stiger ned til Byen, men 
Opstigningen varer omtrent en Time. For faa Aar siden var det 
en Ruin, der truede med at falde ned og slaa den ihjel, som kom 
det nær. Nu er det restaureret smagfuldt i Tirolerslottenes Stil; 
det indre er indrettet til Pensionat. Ejeren er en i Holsten født 
dansk Undersaat, Hr. Adolph Neubert, i sin Tid Tøjfabrikant i 
København. Dømt til Døde af Lægerne som lidende af Lunge- 
tuberkulose, drog han til Meran, genvandt sin Sundhed, købte 
Slot og Gods, paa hvilket sidste han driver Stenbrud, Savværker 
og Vinavl, og lod Slottet genopbygge. Nu lever man her under 
dejlige Omgivelser, behageligere og billigere end i de kedelige, 
ensformige Pensionater i Meran. Jeg antager, at Schloss Labers 
ligger et Par hundrede Metre højere end Staden. Med min elsk- 
værdige Vært har jeg gjort mange Udflugter omkring paa Landet 

De Fænomener, der straks springer én i Øjnene som de 
hyppigste, er Krucifikser og Vinknejper. Det er snarere en »Undere^ 
end en Overdrivelse, naar jeg siger, at man hver fem Minutter 
træffer paa et Krucifiks. Selve Billedet er anbragt enten i et lille 
muret Kapel eller under et Skraatag af Brøder, der skærmer det 
mod Vejrliget. Mange af disse Kristusfigurer ere gjorte af dygtige 
Træskærere. Traditionen er realistisk. Bloddraaberhe fra Hænder 
og Fødder, det gabende Saar i Siden er gengivne med en vis 
dvælende Nøjagtighed; Legemet er forvredent af Dødskampen, 
Munden smertelig fortrukken. Naturligvis findes der ogsaa gyselige 
Eksemplarer. Andre »Kapeller« indeholde Malerier i Hulningen; 

man ser nogle Herrer med Mitra og Krumstav, nogle Damer med 
Glorier om Hovedet, men hvilken Kætter kender dem? 

I Italien, ja selv i mere afsides liggende Egne i Frankrig 
har jeg set Folk korse sig, knæle eller knikse paa Gader og Veje, 
naar de passerede et Krucifiks et Madonna- eller Helgenbillede, 
her aldrig. Det vilde ogsaa være aldeles uoverkommeligt paa 
Grund af Mængden af Billeder og af Festdage. Vistnok findes de 
samme Festdage i alle katolske Lande, men man mærker næsten 
ikke til dem, i Frankrig, slet ikke i Byerne, i Italien ikke synderlig 
i de sidste Decennier. Her derimod iagttages de omhyggelig. 
Der arbejdes slet ikke paa slige Dage, men man gaar til Messe 
et Par Gange om Dagen, man skyder med Geværer, saa det 
knalder langt inde mellem Bjærgene; og om Aftenen spiller man 
Kort og drikker af Hjærtens Lyst. 

Her er da ogsaa som sagt en forbavsende Masse Vinknejper, 
og der er nogen, men ikke meget større Afstand mellem dem ind- 
byrdes end mellem Krucifikser og Helgenbilleder. Til Forklaring 
eller Undskyldning tjæner, at, da Vejene til Dels ere stejle, saa 
frembringer Opadstigningen især i Sommertiden megen Tørst. 
Den almindelige Landvin er desuden saa lidet alkoholdig, at der 
vist skal indtages betydelige Masser, før den bevirker Fuldskab. 
Naturligvis kan »Mængden« tilsidst gøre det. 

Paa disse Knejper, i hvis Haver Publikum bænker sig om 
Sommeren under Katalpaer, Pavlowniaer, Akacier, mellem blomst- 
rende Nerier og en Masse dejligt blomstrende Buske, hvis Navne jeg 
hører og glemmer, — afsluttes alskens Forretninger: Heste- og Kvæg- 
handler, Salg og Køb af Partier af Træ og Sten, Frugt og Vin osv. Man 
kan træffe Folk der fra den tidlige Morgen. I Bozen har jeg set 
Folk med deres »Viertel« (o: V* Liter) Vin foran sig i en Gæstgiver- 
gaards Have Kl. 7 om Morgenen. Lige saa tidlig begynder Kort- 
spillet, og det drives lige til dea næste Dags lyse Morgen. Yndlings- 
spillet kaldes Per lakker (eller -lacker) — jeg indestaar ikke for 
Ortografien, Da jeg, saa længe jeg kan mindes, har følt en naturlig 
Afsky for Kortspil, en fuldstændig Mangel paa Ævne til at forstaa 
det, kan jeg ikke sige videre om dette, som det synes, nationåle 
Spil, end at Folkene, som sidder over det, hyppig veksler Udtryk. 
Snart se de skælmske, rævedannede, lumske; snart spændte, gnavne, 
hidsige ud; de raaber højt, hugger Kort og knyttede Næver mod 
Bordet, skoggerler, skændes, men det synes aldrig at have de 
Følger, som jeg har set resultere af Kortspil andensteds, at der 

52* 

opstaar alvorlig Vrede og Slagsmaal. Et Spil maa hurtig kunne 
bringes til Ende. Jeg var forleden paa det dejlige Schonna, en 
Landsby med et stort stygt Monstrum af et Slot, et gotisk Kapel, 
Mausoleum for Ærkehertug Johann, tydelig røbende sin Original: 
Sainte Chapelle i Paris. Mens vi hvilede i Værtshuset, kom forbi- 
kørende Folk og »bededec, og mens Hestene fik Vand, Køretøjets 
Ejer og Kusken en Viertel Vin hver, spillede Køretøjets Ejer et 
Slag Perlakker med et Par tilstedeværende lysthavende. Der spilles 
lavt eller blot om Fortæringen. 

Paa slige offentlige Steder er Sæderne demokratiske. Bonden 
sidder ved Siden af Herremanden (»der Schlossherr«). Tiroler- 
Nationaldragten ses i Blanding mellem finere eller jævnere Klæder 
af almeneuropæisk Fa<jon. Folk af, hvad man kalder højere og 
lavere Samfundsklasser spiller sammen og klinker sammen, men 
Privatlivet sætter den samme Skranke for Omgangen som anden- 
steds. Skranker synes ogsaa at eksistere mellem de større Ejen- 
domsbesiddere indbyrdes. De oprindelige Slotsherrer af den ind- 
fødte Adel forsvinde mere og mere og de tilbageværende synes 
for det meste at være i Dekadence. En Grevinde af et højt be- 
rømt Navn har vel skaffet end mere Guld til at forgylde sit 
Skjold med ved efter et bevæget Liv og i en fremrykket Alder at 
ægte en rig Franskmand, men sit smukke gamle Slot lejer hun 
ud til andre Fornemheder og besøger det aldrig. I disse mindre 
Forhold har hun, der har haft Trang til Ekstravagancer i Kær- 
lighed, ikke befundet sig vel. Men de fleste af den Slags Gods- 
besiddere har maattet sælge Slot efter Slot, Gaard efter Gaard. 
Livet i Hovedstæderne med dets vilde Luksus, højt Spil og mange 
Elskerinder har fortæret deres Arv og Eje. Enkelte hænger vel 
ved endnu, men de gaar for det meste »paa Pumperne«, maa 
laane Penge hos Bønder og Værtshusholdere, sælge Maleri- og 
Vaabensamlinger, indtil de med Nødvendighed falde i de Aager- 
karleklør, der lurer paa dem. Køberne af Ejendommene er for 
en Del nordtyske og andre fremmede Kapitalister, vel ogsaa nogle 
østerrigske borgerlige, og de forstaar i Regelen at faa noget ud 
af Landets forsømte Hjælpekilder. Vor Landsmand, hos hvem 
jeg bor, driver Stenbrud og Savværker, arbejder sin Vinavl op, 
har plantet Bordeauxplanten paa et gunstigt beliggende Stykke, 
og hans Naboer har haft Held henholdsvis med rhinske- og 
Bourgognevines Overførelse hertil. Tre af Slotsejerne véd jeg er 
forhenværende tyske Officerer; deres Omgang er deres nybyggende 

Naboer, de er ikke i nær Forbindelse med de indfødte Grever og 
Baroner. »Wir sind wappenlose Tirolerbauern«, sagde en af dem. 

Maaske omgaas de noget mere med Officererne af den 
Jægerbataillon, som garnisonerer i Meran. De østerrigske Officerer, 
som jeg har talt med, er nydelige og dannede Folk uden al 
militær Stramhed, ikke med de preussiske Militæres udstruttende 
Kastevæsen. Selv deres ydre Habitus er mindre stram end vore 
danske Officerers. Den løse, lyseblaa Tunika, uden blanke Knapper, 
uden Skulderdistinktioner, blot med Sraaastjærner paa Kraven, som 
angiver Graden, giver dem et halvt-civilt Udseende, og de færdes 
uden Gene mellem den borgerlige Befolkning, fornægter ikke Syd- 
tyskernes gemytlige og venlige Omgangstone. Som alle østerrigske 
Embedsmænd er de slet lønnede og finder, at vi i Danmark be- 
taler vore Officerer godt. Kaptajnerne er i Regelen ugifte, og 
Officererne indrømme aldelés aabenhjærtigt, at de, naar de er 
uformuende, enten maa leve i Cølibat eller se sig om efter rige 
Piger. At samme Trafik følges andensteds, er sikkert nok, men 
her synes man ikke at have Forestilling om en saadan Morals 
Kynisme, siden man ikke lægger Dølgsmaal paa, at man agter at 
følge den. 

En ung net Ober (o: Premier) lieutenant, intelligent og af 
sine Kolleger enstemmig anset som fagdygtig, gjorde i tre Kur- 
sæsoner en ung Dame, som ansaas for formuende, og som maaske 
selv ansaa sig derfor, sin Opvartning. De saas jævnlig ene paa 
Promenaderne og sagde du til hinanden. Saa kommer Penge- 
spørgsmaalet frem. Det viser sig da, efterat Damen har korre- 
sponderet med Slægt og Venner, at hun kun har et Par tusend 
Gylden i Rentepenge. Oberlieutenanten opgiver Partiet, Damen 
finder sig saare hurtig i sin Skæbne, og begge omtaler Sagen som 
den naturligste Ting af Verden. Hjemme i visse Samfundsklasser 
afhandles dog slige Ting, inden Forlovelse eller nærmere Forbindelse 
indgaas, og i de saakaldte dannede Kredse tales der af Skam- 
følelse ikke om slige Ting. Sker det, gør vedkommende sig i det 
mindste latterlig. Her synes man at finde det ganske i sin Orden, 
at Forretningen standsede paa Grund af manglende Kapital. 
Lieutenanten havde siden sine Øjne rettet paa en langt rigere 
Wienerdame; og lykkes det ikke at faa hende til at entrere, bringer 
Kursæsonen altid en Del Varer at vælge imellem. 

De civile Embedsmænd har i Regelen en venligere og mere 
imødekommende Optræden i deres Funktion, end vi er vante til 

hjemme, i Nordtyskland og Frankrig. Tjænstivrighed mærker 
man rigtignok ikke stort til; man synes at tage alt med en vis 
rolig Gemytlighed, der selv har Tid til at vente, og forudsætter, 
at alle andre ogsaa har det. Paa Postkontoret gør man tit 
Bommerter med Sendebrev til Udlandet, indrømmer leende sin 
Fejl, naar man bliver gjort opmærksom derpaa, gør en gemytlig 
Undskyldning og afvæbner saaledes Klageren. De civile Embeds- 
mænd ere lige saa tarveligt lønnede som de militære. Jeg har 
for mig et Program fra en kejserlig Handels (o: Real) skole i 
Trient^ hvoraf ses, at Rektoren lønnes med 1550 Gulden og de 
tre højst lønnede faste Lærere med 1200, saa kommer de øvrige 
fra f>00 og nedad. 

Jeg har truffet og gjort Bekendtskab med en afskediget 
Gymnassiallærer, der som alle hans Kollegaer kaldes Professor. 
Han er en solidt dannet klassisk Filolog; han har mere praktisk 
Færdighed i Græsk og læser sine Tragikere og Filosoffer med 
større Lethed, end Mænd i lignende Stilling i Regelen er i Stand 
til hjemme. Derimod kan han ikke et eneste moderne Fremmed- 
sprog, kan kun tyde Italiensk, kan siger og skriver ikke en Smule 
Fransk eller Engelsk. Derimod kender han vist omtrent alt, hvad 
der er oversat paa Tysk af skandinavisk Literatur og ved lige saa 
god Besked om Bjørnsons og Ibsens Værker som de dannede i 
Skandinavien. Han er ikke enestaaende i saa Henseende; jeg har 
truffet Staden Merans Fysikus, en dygtig og elskværdig Læge, i 
Besiddelse af forholdsvis god Kendskab til den nyere norske og 
danske Literatur, som han sætter over den samtidige tyske. Kun 
J. P. Jacobsen har han ikke kunnet faa Greb paa. 

Hvorfor er nu hin Professor bleven afskediget fra sin Stilling 
som Gymnasiallærer? En gammel, smuk, adelig født stor Grund- 
ejer i Meran sagde til mig om ham: »Er soli Freigeist seinc — 

— Men det er De jo ogsaa, Hr. v. W. 

Jeg? Aa ja. Men jeg er jo nu Privatmand. Mens jeg i 
min Ungdom var ansat som Ingeniør ved Jærnbanen, gik jeg til 
Messe som de andre. En offentlig Funktionær tør ikke fortælle 
saadanne Historier som den, Professoren før fortalte. 

Historien var saamænd saare uskyldig. Den lød som følger: 

— En for sine gribende Bodsprædikener berømt Kapuziner 
fra Schweiz kom til Tirol og prækede i en Landsbykirke. Til- 
hørerne var højst bevægede. Bitterligst og højest græd dog en 
gammel Bondekone, der sad med Øjnene ufravendt fæstede paa 

Prædikantens lange og spidse hvide Skæg. Da Gudstjænesten var 
forbi, og han gik ud af Kirken, græd hun og hulkede lige saa 
stærkt som før. Eapuzineren gik hen til hende og spurgte hende, 
om hun havde en saa stor Synd paa sit Hjærte, at hun frygtede 
for at komme til at bøde for den i Helvede; i saa Fald skulde 
hun skrifte, og da vilde den Bod, hendes Skriftefader paalagde 
hende, sikkert frelse hende fra den evige Straf og forkorte hendes 
Skærsildstid. »Nej, det er ikke derfor, jeg græder, min Fader, 
men naar jeg ser paa Dem, (hun brast i Graad, stadig skottende 
til hans Skæg) saa maa jeg tænke paa min dejlige, store gamle 
Gedebuk, som de stjal fra mig i Fjor.c 

Er man sammen for at more sig, spiller Vittigheder og 
Anekdoter om Kirken og Præsterne en stor Rolle, og selv Bønder, 
der hver Dag beder Masser af Ave Mariaer, ler med. Men det 
synes ogsaa, at de ganske umiddelbart kan gaa over fra Bønnens 
Stemning til en ganske verdslig. 

Paa en af de store Fester — jeg tror, det. var Mariæ Him- 
melfartsdag — lød Bøn og mumlende Sang ud fra det Hus. som 
Gaardens Folk beboede. Kusken var med. Da Bønnen var endt, 
opdagede »Schafferenc (en Slags Ladefoged), at Kusken trods sin 
Andagt var meget fuld. Sehafferen gik straks ned i Stalden og 
opdagede, at Kusken havde glemt at fodre Hestene og nu brød 
han ud: — Solch' ein Saulump, solch* ein verfluchter Schwein- 
hund, den der Teufel hol' osv. osv. 

Man ser ikke mange Præster eller Munke. Af den sidste 
Art har jeg kun set enkelte Kapuzinere og gennem Vinduerne i 
de« tyske Ordensbrødres Kloster i Lana nogle af disse Herrer 
siddende foran en Læse- og Bedepult Klosteret havde en hen- 
rivende Have med dejlige Blomster, Citron- og Abildsintræer, 
hvoraf min Ledsager vilde købe nogle. Gartneren kom. Han var 
klædt i en lang sort Soutane, der var lige saa fedtet og luvslidt 
som den sorte Kalot, han bar paa Hovedet. Han var i det hele 
fælt malproper. Skægstubbene struttede ud fra hans Ansigt og 
fangede Snustobakken fra Næsen. Han talte med en sødlig, 
værdig Salvelse, ogsaa da han, efter at Handlen var afsluttet, 
vilde trække Køberen op for et Par Gulden i Haandpenge. Saa 
vidt jeg husker, reddede han 1 Gulden; han stak den i en Lomme 
under sin lange Klædning, og ved denne Bevægelse opdagedes det, 
at han aldeles ingen Underklæder bar. Naar han nævnede sine 

Foresatte, Munkene, bøjede han Hovedet og sagde: Die hohen 
geistlichen Herren. 

De ikke-indfødte Godsbesiddere og Forretningsmænd erklære, 
at det er aldeles nødvendigt at staa sig godt med >de gejstlige 
Herrer«, ti i sidste Instans tyr Bønderne altid til deres Raad i 
Forretningsanliggender. De protestantiske Arbejdsgivere give der- 
for, saa vidt muligt, deres Folk fri paa alle de Masser af Hellig- 
dage, selv om det sker paa Høbjærgningens og Vinhøstens Be- 
kostning. 

De Præster, jeg har mødt, gaar som overalt i de katolske 
Lande, i deres Ordensdragt, men her paa Landet i det mindste 
bære de lange Benklæder og i Sommertiden sorte Straahatle, jeg 
har endog set én tænde en Cigar, da han havde besørget Messen 
i et lille Kapel mellem Bjærgena Hverken fra det katolske Tysk- 
land, fra Frankrig eller Italien mindes jeg en cigarrygende Præst, 
men vel mange snusende. Flertallet af de Præstefysiognomier, 
jeg har set her, har haft et bredt bondeagtigt Præg, for det 
meste med et ret rart og godmodigt Udtryk. Gamle Koner kysser 
deres Haand og Kjortelsøm. 

Navnlig paa Festdagene viser Bønderne sig i hel National- 
dragt, til daglig Brug nøjes de med den spidspullede Hat med 
grøn Snor for de gifte, med rød for de ugifte Mandfolk og for 
Drengebørn, samt de grønne Seler med Tværstykker over Ryggen og 
Brystet. De er altid i Skjorteærmer. Selv i Gaia bære de unge nu for 
det meste lange Benklæder, medens de gamle Mænd har bevaret 
Knæbenklæderne med de blottede Knæ over de hvide Bomulds- 
strømper og det brede, stukne Livbælte. Kvinderne bære Kjoler 
af livlige og Silkeforklæder af stærkt skinnende lyseblaa eller 
violet Farve. Naar de da bølge sig i Grupper ad de snævre og 
stejle Veje under Solskin og de smukt lydende Klokkers Klang, 
eller ses stigende op og ned ad Bjærgenes blankt grønne Enge 
og Sider, faar man et mange farvet, muntert Billede, et tydeligt 
Indtryk af, at man er i Syden. 

Men den saa kaldte Tirolersang eller Jodlen hører man 
ikke noget til; derimod vel Spil paa den mangestrængede sym- 
patisk klingende »Zitherc Ligeledes har næsten hver Kommune 
(Gemeinde) sit vel indøvede Hornorkester, som blæser meget godt. 
Det er mest Dansemusik, de præstere, disse Orkestre, eller Koraler, 
men de fungere ved notable Ligbegængelser. »Der Oberlehrerc 
o: Førstelærer ved Kommunens Skole er gærne Orkesterdirigent 

og den, der indøver de spillende. Naar Orkestrene fungere, er 
de bondefødte af de spillende i straalende Tirolerdragt, de andre 
i en Slags Jægerkostume med Fjer i Hattene. 

Det er et festelskende Folk. Paa Mariæ Himmelfartsdag 
holder »die Saltnerc Fest. Det er de Folk, som nu, da Druerne 
begynder at modnes, bevogter Markstier og ellers tilgængelige 
Passager gennem Vinmarkerne. Med en gammel rusten Hellebard, 
som de stiller paa tværs over Sten, spærrer de Vejen for den 
vandrende, som dog kan slippe igennem mod at bøde med 
10 Ereuzer. Naar en saadan Fyr skal være i fuld Gaia, bør han 
se rædseléindgydende ud. Hans Hovedbeklædning bestaar i et 
frygteligt Stavær af Hane- og andre Fuglefjer, sat op til en Fods 
Højde, og ned til hver Side hænger en Rævehale. Saadanne 
Apparater h&r jeg dog kun set hængende i Slottets »Vaaben- 
hallerc i temmelig mølædt Tilstand. 

Men paa hin høje Festdag, da Markfreden skal beskyttes 
saa højtideligt, møder disse Saltnere paa Slotte og Bøndergaarde, 
bringer sraaa Kanoner med, som de planter i Jorden og derefter 
protser af under Musik og Hundehyl. Paa hvert Sted skænkes 
der Vin for dem, og de er nydelig besørgede, naar de ved Mørkets 
Frembrud vender hjem. 

Dagen efter skal de altsaa være i Vinmarkerne. Man for- 
tæller — jeg har endnu ikke set det — at de pludselig dukker 
op og forfærder de passerende med barske Miner og fældet 
Hellebard. En Englænder, paa hvis Vej et saadant Fænomen 
stillede sig, antog samme Fænomen for en Røver og rakte Saltneren 
sin Portemonnaie. Denne aabnede den, tog 10 Kreuzer ud af 
den og rakte den tilbage til Ejermanden. Da Englænderen kom 
til sit Hdtel, roste han begejstret de tirolske.Banditers Humanitet 

Jeg har talt om Vinmarkerne. De er en sand Pryd for 
Landet Sagtens er den franske og rhinske Plantningsmaade 
mere rationel. I Frankrig og ved Rhinen staar hver Plante skraat 
op fra en lille hyppet Forhøjning; i Frastand ser en Vinmark ud 
som en Kartoffelager. I Italien slynger Rankerne sig guirlande- 
mæssig med flot nedhængende Festons om Morbær og Oliven- 
træernes Grene. Her ligger Vinplanterne bøjede over Stativer af 
Lægter og danner mægtige lange Løvgalerier; under dem ser man 
Majs, Agurker, Græskar, Bønner osv., saaledes at disse beskedne 
Planter dels omrander Vinmarken, dels trives under Vinrankernes 
Skygge. Dybt inde i disse Løvgange ser man broget klædte 

Kvinder krumbøjede eller siddende paa Hug med bare Fødder og 
opkiltede Skørter med den klassiske Krumsegl i Haanden lugende 
og beskærende. De sender deres »Gruss Gott« ud til den pas- 
serende om Morgenen og efter Kl. 12 deres »Guten Nachmittag«. 
Ser man stift paa dem eller smiler til dem, kan det hænde, at 
de fornærmede vender Ryggen til, men ogsaa at de sætter i at 
fnise og le. Der findes mange kønne Piger blandt de under- 
sætsige Tirolerinder; her er en jævn Fordeling af Brunetter og 
Blondiner. Man ser mange smukt skabte Eksemplarer af brune 
Fødder og solbrændte Hænder, der sjælden er saa misdannede 
som hjemme hos os; derimod er Overkroppene gærne kedelige: 
uden bløde Former, haarde, flade, kantede. Det er blevet mig 
fortalt, at Præsterne indskærpe Kvinderne ikke at lade det vise 
sig i Antydning, som Tartuffe byder Dorine at bedække for ikke 
at vække syndige Tanker hos de hellige. Vist er det, at de unge 
Kvinder her er meget fladbarmede. 

Paa alle Bjærgstier møder man gamle Kvinder, som bære 
store Byrder afRisbrænde og deslige op ad de stejle Skraaninger. 
Man forbavses over, at deres Kræfter kan række til. De kan se 
slemme nok ud, de gamle Stakler, med de rimpede, læderagtige, 
gule Ansigter og de rindende Øjne, og hvad der er det værste: 
mange af dem har de skrækkelige Kødudvækster, som fra Halsen 
hænger helt ned paa Brystet. Jeg har set værre tilredte Individer 
i Rhonedalen i Schweiz, men det kan være slemt nok her. De 
saaledes vansirede genere sig slet ikke. Selv om de kunde skjule 
disse Gevækster, synes de ikke at gide være derover. Det er 
sjældent, at de tigger. Tiggeri er her langt sjældnere end f. Eks. 
i Omegnen af Paris. Nej, men et saadant gammelt Skind standser 
tit og begynder en Passiar med én om Vejr og Vind, om Ud- 
sigterne for Hø- og Vinhøsten. 

Bare man kunde forstaa dem ! Men dette Tirolertysk er 
mig som Arabisk. Det var mig en Trøst, da en hannoveransk 
arkæologisk Doktor og en forhenværende schlesisk Godsejer, som 
jeg for nogen Tid siden var sammen med paa en Tur, erklærede, 
at de kun forstod et og andet Ord, men aldeles ikke Meningen 
af en lang Historie, som en gammel Tirolerbondekone fortalte os. 

I Bjærglandene bygger man i Højden, i Slettelandene i 
Længden og Bredden. 

Bøndernes Huse nøjes ikke altid med to Etager som f. Eks. 
i Norge og Frankrig, de har stundum en tre, fire. Mårene er 

tykke, man finder tønde- og krydshvælvede Trappegange og Korri- 
dorer. Ingensteds mangler Altaner og Balkoner til at køle Mennesker 
og tørre Tøj paa. Man maa tit op paa anden Sal, tør man finder 
Familjens Beboelsesrum. Stue og første Sal gør da samme Tjæneste 
som Udhusene hjemme. 

Den store Stue i et saadant Tirolerbondehus er træpanelet 
paa Vægge og Loft og Gulv, ligner en Æske, er lun og hyggelig. 
En stor Bilæggerovn, besat med Fajance-Plader, tager en anselig 
Plads op. Oven over eller tæt ved den er Sængestederne; i første 
Tilfælde gaar man op til dem ad en lille Stige. Ofte er Væg- 
panelernes Fyldinger rigelig forsynede med Krucifikser og Helgen- 
billeder, imellem hvilke andre lidet hellige Træsnit har listet sig 
ind, ligesom man i Vinknejperne ved Siden af Krucifikset kan finde 
malede Indskrifter som: Was ich liebe, was ich meine — Junge 
Weiber, alte Weine o. dsl. En saadan Tirolerstue prydes bedst 
af Beboerne. En gammel Bonde med sin spidse Hat og sine 
Knæbenklæder tager mod én med sit: Gruss Gott. En halv Liter 
rød eller hvid Vin kan man altid faa at læske sig paa; direkte 
tør man i Regelen ikke byde Betaling, naar Huset ikke er et 
Værtshus, men man tør nok lægge en Snes Kreuzer paa Bordet 
for en Halvliter med de Ord: »Fur die Kinderc, samme Talemaade, 
som man anvender paa Værtshusene, naar Værten eller Værtinden 
selv serverer. 

Velstand findes ikke almindelig udbredt blandt Bonde- 
befolkningen. Den synes vel til en vis Grad at være snu nok i 
Handel og Vandel, men kun punktuelt. Den er vistnok slem 
konservativ i Driften og Dyrkningsmaaderne, noget sorgløs og 
indolent, tilbøjelig til at lade »Vorherrec raade for det hele. 

Jeg har nævnt, at Sten- og Vejarbejderne i Regelen var 
italienske Tirolere. De holdes i en vis Afstand af den indfødte 
Befolkning. Fjendskab mærkes kun, haar Vinen har gjort Hovederne 
hede og lokket Hænderne hen mod Knivskaftet. »Die Wålschen« 
røber tydelig nok deres latinske Oprindelse: smaa Kranier, fine 
og skarpe Træk, unge kønne Folk med Overskæg og Pandehaar, 
gamle Fyre, der godt kunde have staaet Model for de gamle Malere 
til skæggede og skaldede Apostel- Profet- eller Helgentyper. De 
arbejde i Skjorte og Benklæder, med bart sorthaaret Bryst, som 
steges i Solen; de bære bredskyggede Hatte. Naar de gaar fra 
Arbejde, hænger Trøjen over Skulderen som en kort Kappe, akkurat 
som helt nede i Italien. Er de pyntede, er Blomsten i Hatten og 

lange Støvler, der mindst naar op til Knæene, aldeles nødvendige. 
De hilser med større Gratie og udtaler deres n buon giorno", „buona 
sera", „felicissima notte" med høfligere Tonefald end de tyske Tirolere 
deres Hilsener og sætte svær Pris paa, naar man kan tale med 
dem. i deres Modersmaal. Dialekten er let forstaaelig, blød i Ud- 
talen, mindende om den venezianske Mundart. De gælder for at 
være arbejdsommere, tarveligere og nøjsommere, ogsaa for at være 
mere gærrige og smaalig beregnende end de tyske. Begge Slags 
Folk har en haard og til Tider voldsom Natur at kæmpe med. 
Italienerne hugger de haarde Kampesten til; den indfødte Befolkning 
maa evig op og ned ad store Højder for at dyrke Jorden og passe 
Kvæget. Og saa kan der ske en Katastrofe som følgende. 

Det var en henrivende Sommeraften. Maanen løftede sin 
krumme Klinge over et af de høje Bjærges Tinder. Et vidunderligt 
blødt Lys laa over Fjæld og Dal: Bjærgsiderne med deres Skove 
laa i Lila, i Karmoisin, i mørkt Violet. Etsch skinnede op som 
Perlemor. Luften var saa lun, blød og dog ikke hed. Den var 
saa venlig stemt mod Farverne og gjorde det Stof, hvori de laa, 
til Fløjl, saa dybt, saa roligt, saa mildt i Overgangene hvilede de. 

Vi sad paa en Terrasse i Haven. En fin, krydret, men ikke 
overvældende Duft fra Bedenes Blomster og fra Hegnets blomstrende 
Buske drev hen over os. 

Over en af de højeste Bjærgtoppe mod Vest kravlede en 
lille kaad Sky op, trængte sig frem foran Maanen, som randede 
dens Kanter med Sølv. Men Skyen var uforskammet, satte ingen 
Pris derpaa, bredte og bredte sig ... ja som et hurtig voksende 
Udslet over Himlens jomfruelige Hvidblaa. 

— Det bliver Uvejr. 

Ja, saamænd blev det Uvejr efter et Kvarters Forløb. 
Lynglimt og Tordenskrald fra alle Sider. Og det rullede, rullede, 
dundrede, bragede, glimtede lysegult, rosenrødt, blaahvidt. Akacier 
og Hyldebuske og Takstræer og Myrther fik Nakkedrag af Vinden, 
saa de krummede og vred sig i Frygt og Bæven. 

Og nede fra Jorden, dybt under os, dundrede det lige saa 
galt som fra oven. Det lød som fjærne Kanonskud, og lyttede 
man, saa fornam man en hul Susen, der steg og sank. 

— »Die Naif ist gekommenc. 

Langt om længe hørte Uvejret op. Næste Dag var det 
dejligt Vejr. Luften var afkølet; der var Skyer oppe, disse Skyer, 

der læsker os Nordboer som en Drik Kildevand, naar vi længe 
har set paa det skønne, men utrøstelige Blaa. 

Det var en Søndag. Et lille Selskab steg en Smule til 
Vejrs op paa en af de bløde, fugtige, frodige Fjældenge, spættede 
med Frugttræer. Vi satte os paa en Træbalkon foran »Restauration 
Kienlc, en lille Bondegaard, hvor der udskænkes en let, duftende 
»Muskatellervinc, vel bekendt i Landet. 

Pludselig trak det sammen. Regnen styrtede ned i Strømme. 

— Vi maa vente — og saa se at komme hjem snarest 

muligt. 

Saa viste søndagsklædte Folk sig paa alle Bjærgstier. 

— Die Naif kommt, sagde Mutter Kienl til os. 
»Die Naifc? 

Til daglig Brug en lille Bæk, omtrent dobbelt saa bred 
som en af de livligt løbende Rendestene i en Provinsby, rindende 
i et dybt Leje mellem høje Brinke af rødbrunt Porfyrsand, — en 
lille Tingest, som ingen tænker paa. Jeg har set dens Kilde oppe 
ved »die rothe Wand«, en vældig Porfyrklippe; den springer frem 
som en let Sprøjtestraale, dukker sig ned under Stene, kommer 
frem, men hvem kan tænke, at en saadan Smule Bæk kunde er- 
hverve sig nogen som helst Betydning? 

Men Hagl og stærkt Regnfald oppe ved den røde Væg 
havde gjort den Bæk rent rasende. 

De brogede Mennesker paa Skraaningerne og paa den flade 
Eng skyndte sig hen til den lille Træbro, som under almindelige 
Omstændigheaer løfter sig højt over »die Naifc 

Der var nu ikke Spor af Fare, ti Vildskaben laa vel endnu 
adskillige Metre under os. 

Med stille Resignation beskuede Befolkningen, hvad der gik 
for sig. — Det er der ikke noget at gøre ved . . . mod Elementerne 
kan ingen kæmpe ... det maa vel være den almægtige Guds Vilje 
o. dsl. hørte man. 

Det dundrede og brølte dernede. En tyk chokoladefarvet 
Strøm af Vand og Posfyrgrus sydede som i en Heksekedel i Flod- 
lejet. Store Stene dansede som Kautschuk-Boldte, hoppede mellem 
Naaletræernes Stammer, som var blevne revne fra Bredderne; de 
slog Kolbøtter over hverandre; paa langs og paa tværs dreves de 
af Sted af den ustandselige Strøm. Regnen skyllede, Lyn knitrede, 
Tordenen buldrede. En Porfyrblok, som senere viste sig at holde 

5 Metre i Gennemsnit, maatte løbe en halv Mils Vej, før den 
standsede. 

Den vilde Strøm væltede over Bredderne, rev Savhytter om 
eller krummede deres Vægge med Kæmpetag, besprøjtede Træernes 
Blade med Dynd, men først nede i Dalen bredte den sin rødbrune 
Vælling ud over Agre og Vinmarker paa Schloss Trautmannsdorffe 
Grund og ødelagde for mange Tusend Guldens Værdi. 

Det var et sørgeligt Syn. Hvor før de grønne Ranker og 
de blomstrende Haver stod, laa et brunt Ørkenterrain. Fra By 
og Land vandrede man ned at se paa Ødelæggelsen, maatte 
balancere over Bræder og improviserede Trapper over Vandet, 
hvis Leje var vredet hen i de løjerligste Baner. 

Men samme dumpe Resignation overfor Ulykken, som da 
Floden og Uvejret rasede. 

Mandfolkene tog ikke Piberne ud af Munden. Disse Pib« 
med Porcelæns Svampdaaser er det eneste i Tirol, som minder 
om Danmark. 

Her ser saa mildt og sydlig smilende ud nu igen. Men en 
Katastrofe som den med »die Naifc viser, at man lever i en vild 
og haard Natur, som slaar Menneskene med stump Rædsel og 
sløv Hengivelse i Skæbnen. 

S. SCHANBORPH. 

Indtryk fra Verdensudstillingen. 

Fransk Malerkunst 



II. 

Bastien Lepage. — Manet. — Fantin-Latour. — Puvis de Chavannes. — 
Gazin. — Bernard. — Roll. — Dagnan-Bouveret. — Friant. — 
Rafaglli. — Monet. 

Blandt det Utal af daarlige Billeder, der fandtes paa den 
meget tarvelige Salon i Aar, var der ét, der bar et saare berømt 
Navn. Det var Amor som Løvernes Betvinger, et jammerligt sødt 
og slikket Billede med nogle ganske afskyelige Farver, malt af 
J. L. Gér6me, hvis Hæderstitler er mange og lange, og hvis Be- 
rømmelse ikke er stort mindre end selve Meissoniers. Meissonier 
er unægteligt i Sammenligning med Gérome endnu en ungdoms- 
kraftig Kunstner, selv den triste »sorte Digter«, der indfandt sig i 
København i Fjor, giver ikke tilstrækkeligt klare Forestillinger om 
Amors Bedrøvelighed. 

Af Gér6me viser Verdensudstillingen mærkeligt nok ikke et 
eneste Billede. Der er derfor ingen Anledning til at gaa ind paa 
en Undersøgelse af hvad han har været. Den Indflydelse, han 
som Kunstner har haft, er ikke stor og ikke lystelig. Han har 
uden Tvivl opmuntret en Række Malere til tit fjærne hvert mild- 
nende Slør fra deres Fremstillinger af gamle eller nye Rædsler, 
at stille den barbariske Grusomhed, der har farvet med Blod saa 
mange af Historiens Blade og farver dem med Blod endnu, aabent 
til Skue i al sin gysen vækkende , hjærtesnørende og kvalmende 
Hæslighed, saaledes som f. Eks. Vereschagin og Rochegrosse saa 
flinkt forstaar at gøre det, to Malere med et beslægtet og 
betydeligt Talent, hos hvem Kærligheden til det klamt og 



Digitized by Google 



784 Indtryk fra Verdensudstillingen. 

modbydeligt uhyggelige for dets egen ufattelige Dejligheds Skyld 
allerede er vokset til en Lidenskab, der begynder at faa Sinds- 
sygens Mærker. Den ene maler en Suite Billeder af de mest 
nervepirrende Henrettelsesmetoder, den anden har efter at have 
stormet og ødelagt Troja og slagtet den dejligt fede Vitellius i et 
andet bloddryppende Billede, givet en Fremstilling af en lige saa 
sandfærdig som gruopvækkende Begivenhed paa et Karneval, der 
forekommer mig at naa helt tæt hen til den Grænse, hvor Parodien 
begynder og Forskrækkelsen antager samme milde Form som ved 
den tragiske Udgang af »Kærlighed uden Strømper c 

Nogle højst kuriøse Billeder af helt anden Art viser klart 
deres Afstamning fra Gér6mes. De Kunstnere, der har malt dem, 
er da ogsaa de af hans Elever, der med størst Ærefrygt og mindst 
Talent har vandret tro i Mesterens Spor. Den mest karakteristiske 
af disse temmelig sørgelige Figurer hedder Henri Motte. Han 
er som Fænomen værd at nævne og bemærke, især naar hans 
megen Lærdom gør ham helt rasende, naar Katapulter og andre 
djævelske Maskiner, hvis korrekte Rekonstruktion aabenbart har 
kostet mange Sveddraaber over bogligt Studium, spiller Hoved- 
rollen i hans Billeder, naar de vrimler af besynderlige Rustninger, 
Hjelme, Vaaben og andre Krigsapparater, af Figurer, fordelte efter 
svundne Aarhundreders aparte Krigskunst, saa det hele gør Ind- 
trykket af en løjerlig og forvirret Drøm, der har hjemsøgt en 
stakkels Professor, Natten før han skulde holde et overordentligt 
lærd og kedeligt Foredrag for en højtvidenskabelig Forsamling. 
Jeg gemmer en dunkel Erindring om et kæmpestort Billede af den 
Art, jeg en Gang har set i Kunstnerens Atelier. For en Arkæolog 
kunde det maaske tage sig ud som en himmelsk Aabenbaring, for 
andre dødelige var det saa fælt at se til som Helvede selv. 
Fremfor den Kunst, som Arkæologien inspirerer, foretrækker jeg 
dog al anden, selv de liderligste Billeder, selv Markarts. 

Men er det ikke saa glæderige Blomster, der vokser i Sporet 
af Gérdmes Kunst, saa har han dog som Lærer for en meget stor 
Del af den unge Slægt haft en Indflydelse af Betydning og Værd. 
Han har lært dem en stræng Nøjagtighed og varsom Omhygge- 
lighed i Tegningen, en vis — maaske overdreven — Soberhed i 
Farven og Behandlingen, en fin Elegance i Foredraget, Egenskaber, 
som man genfinder hos næsten alle de mest fremragende Dygtig- 
heder blandt hans Elever, saaledes hos Bastien-Lepage, Dagnan- 
Bouveret og Edelfelt. 

Bastien-Lepage er rigt repræsenteret paa den retrospektive 
Udstilling. Den har vistnok over Halvdelen af hans samlede Værker 
og i hvert Fald den betydeligste Del af dem. Lad mig straks sige, 
at man her vanskeligt kan lukke Øjnene for, at han ingenlunde 
var en Personlighed af Millets Rang. Hvis man, som det var 
Skik — uden Tvivl dog en daarlig Skik — i gamle Dage, vilde 
dele Begavelserne i Geniernes og Talenternes to Rangklasser, og 
til Genierne regne de mægtige Kunstnere, de store Seere og lykke- 
lige Søndagsbørn, hvem en magisk Kvist synes vise, hvor uanede 
Skønheders ædle Strømme snor sig forborgent mellem værdiløse 
Slagger, og til Talenterne de altid gode Kunstnere, der kun ser, 
hvad Hverdagsbørn ser, men maler det de ser udmærket godt, 
saa kunde Bastien-Lepage næppe gøre Krav paa at komme i Rang- 
klassen Nummer 1. Denne Rangforordning er imidlertid ikke 
meget værd; desuden er der i hver sand Kunstner noget af et 
Søndagsbarn. Men det er i hvert Fald ingen stor subjektiv Kraft 
og ingen sjælfuld Lyrik, der præger og udmærker Bastien- 
Lepages Kunst. 

Da Bastien-Lepage døde — som det vil erindres i en ganske 
ung Alder, — sendte danske Kunstnere en Krans til hans Grav. 
Maaske havde han i levende Live en nok saa stor Anseelse i 
Danmark som i Frankrig. For det lille Publikum her hjemme, der 
gennem Selvsyn eller ved Billedreproduktioner havde noget Kend- 
skab til Udlandets Kunst, var hans Navn et af dem, der nævnedes 
med størst Ærefrygt. Han stod for os som den ypperste Repræ- 
sentant for Ungdommen i den franske Kunst, ja, Ungdommen i 
alle Landes Kunst. Han havde de udmærkede Egenskaber, som 
en dansk, opvoksen i Kærlighed til Eckersberg og Købke, var 
tilbøjelig til at anse for ideale, saa meget mere, som de af nogle 
betragtedes som de ogsaa efter Eckersberg og Købkes Tid i den 
danske Kunst regerende Dyder, men af andre som Fortrin, der 
ganske sagte havde listet sig bort fra det Sted, hvor de mentes 
saa vel forvarede og som det var meget magtpaaliggende at faa 
indført i Landet paany. 

Hvis hos en Kunstner en daarlig Samvittighed overfor 
Naturen kan vækkes til Anger og Ruelse, saa vil Bastien-Lepage 
være den, der bedst formaar at gøre det. Det er ikke muligt at 
være mere ærlig, ydmyg, samvittighedsfuld, sandhedskærlig og tro- 
fast redelig, det er ikke muligt med mere Andagt at synke dybere 
i Støvet for Naturens Fødder og tilbede Guddommen med større 

Tilåkueren. 1889. 53 

Kærlighed og Frygt, i alt Fald ikke i vor Tid, ti vi bør vel ikke 
glemme, at der først og fremmest var en gammel Kunstner, der 
hed Jan van Eyck, dernæst andre gamle Kunstnere, der hed Anto- 
nella da Messina, Durer og Holbetn, som, hvad den kærlige Ær- 
bødighed for Naturen angaar, med fuldkommen engleren Sam- 
vittighed har kunnet vandre til det Elysium, hvorfra nu deres 
Aand tilvinker os at følge deres Eksempel. Der stod som en 
mærkelig Rune paa et dansk Landskab, der tor nogle Aar siden 
hang paa en Foraarsudstilling, den Indskrift: »Sancta simplicitasU 
De Ord har Bastien-Lepage med Rette kunnet sætte som Devise 
i sit Vaaben, for saa vidt som han altid med den priseligste 
Uskyld har søgt at gengive Naturen Træk for Træk og Tomme 
for Tomme uden at lægge til eller trække fra, med den særegne 
Karakter af hver individuel Enkeltform, hvis Forhold til og Plads 
i Helhedsvirkningen han dog ikke lod slippe sig af Syne. 

Ogsaa i andre Henseender udmærker Bastien-Lepage sig 
ved en Simplicitas, der dog næppe overalt er lige hellig, lige tro- 
skyldig naiv. Der er i det med Rette berømte — tidligt malte — 
overordentlig skønne Portræt af Kunstnerens Bedstefader og det 
faa Aar senere udstillede Dobbeltportræt af det hæderlige, ikke 
meget distingverede, men aabenbart særdeles elskværdige Ægtepar, 
der var Kunstnerens Faddere, en saa vindende Ligefremhed, en 
saa ukunstlet Naturlighed, at man er tilbøjelig til at prise den 
landlige Luft, i hvilken Kunstneren er vokset op, for de Egen- 
skaber, den Sundhed og Styrke, den uden Tvivl har bidraget til 
at meddele hans Kunst. Under Paavirkning af den parisiske 
Atmosfære har hans Portrætbilleder skiftet Karakter, de er maaske 
blevne finere, men rigtignok til Gengæld langt mindre friske og 
energiske. Den efter Kunstnerens Anlæg saare naturlige Begej- 
string for Holbein, der allerede i det smukke Studie af Konfirmand- 
inden har nedlagt en Erindring om Portrætet af Anna af Cleve i 
Salon carré, har ført ham ud paa den direkte Efterlignings slibrige 
Vej i de to Portræter af Prinsen af Wales, om hvilket vor Tids 
Barn de giver ganske falsk Besked. Af en Fremstilling af et saa 
unaturligt Væsen som Sarah Bernhardt tør man næppe forlange 
overbevisende Naturlighed, det ægte parisiske Raffinement i Bastien- 
Lepages Billede af hende forraader da heller ikke nogen Mand fra 
Landet. Virkelige Perler er de nydelige smaa Portræter af 
Kunstnerens Broder og en fin og aandfuld gammel Dame, Mme 
Juliette Drouet. Ogsaa Portrætet af André Theuriet er mesterligt 

malt, især er Halsen beundringsværdig. Maaske er der dog i disse 
Billeder farlige Tendenser mod det altfor glatte og pyntelige, 
en næppe tilstrækkelig stræng Paapasselighed til af al Kraft at 
styre bort fra det Skraaplan, paa Bunden af hvilket der ligger 
den helt ufornøjelige Malerkunst, som er de malede Fotografier 
lig. I et bekendt Billede har Bastien-Lepage ikke alene nærmet 
sig dette Skraaplan, men er endog gledet et antageligt Stykke ned 
af det, det gennem Fotografien velkendte og i Fotografier meget 
bedaarende Portræt af Albert Wolff, hvor denne abelignende lille 
Mandsling, hvis ganske overfladiske journalistiske Virtuositet har 
hjulpet ham saa godt gennem Verden, sidder saa selvbehageligt i 
sin sorte Fløjelsjakke og i sine røde Saffiansstøvler mellem alle 
sine Rariteter. At Bastien-Lepage har følt sig foranlediget til at 
bejle til hans Gunst ved dette Portræt, viser maaske mindre 
Sjælsstorhed end vi kunde have ønsket han vilde have efterladt 
sine Kolleger til opmuntrende Eksempel. Værre er det dog, at 
Maleriet viser os, hvor nær den Maler, der med Rette var vor 
Yndling, kunde komme til den Maler, der med Rette er vor Skræk. 
Dette Billede af Bastien-Lepage er nær ved at ligne et Billede af 
van Beers. 

Der var paa den franske Udstilling i Fjor to fortræffelige 
Billeder af Bastien-Lepage, det ene af dem er som bekendt nu en 
af de virkelig betydelige Værdier i Glyptothekets Malerisamling. 
Vi vil derigennem have lært at kende, at højagte og at elske de 
Egenskaber, der udmærker hans Folkelivsbilleder, de samme Egen- 
skaber, der udmærker hans ypperste Portræter, til hvilke de slutter 
sig ganske nær. Det er jo store Portrætbilleder af Menneskene 
fra Landet, ulig de almindelige Folkelivsbilleder, idet at Stemningen 
og Fortællingen kun spiller en forholdsvis beskeden Rolle og den 
omhyggelige Karakteristik af den individuelle Model en desto 
større. De fine, magre, lidt nervøse Hænder, som Bastien-Lepage 
saa udmærket tegner og maler, er maaske mindre prægede af 
og mindre skikkede til Arbejdets Besvær, end Millet vilde bifalde, 
han vilde ogsaa nok bemærke, at Markarbejdernes Hud var mere 
ru og hærdet og deres Væsen præget af en anden Karakter, end 
Bastien-Lepages Billeder viser os, og han vilde sagtens have Ret. 
Det er ikke saa sikkert, at de giver typiske Repræsentanter for 
Markarbejderne, som det er sikkert at de giver Mennesker, Maleren 
har truffet i sit Hjemsteds Egn, i deres ubeskaarne individuelle 
Ejendommelighed. 

53* 

Billedet af Jeanne d'Arc indtager en særegen og fremragende 
Plads i Bastien-Lepages Produktion. Ikke i malerisk Henseende. 
Særligt store Anlæg for det landskabelige synes han ikke at have 
haft, i de Landskaber, der danner Baggrunden for hans Figurer, 
er det gærne daarligt fat med Planen og Planerne, og Landskabet 
bag Jeanne d'Arc er et ganske ubegribeligt sammenfiltret Virvar, 
hvor tilmed den lyse grønne Farve hverken er sand eller skøn. 
Bag hendes Ryg synes de mystiske Figurer at aabenbare sig til 
ingen Verdens Nytte, i saa Henseende er ikke engang Billedets 
Komposition heldig. Hvad der giver det Værd er det vidunder- 
lige Udtryk i hendes Hoved, den indre Gløden i hendes Sjæl 
tvinger Rødmen frem i hendes Kinder, og hendes luende Blik ser 
Himlen aaben, hendes Øren hører Engleskarernes Musik og den 
hellige Jomfrus Bud til hende om at bringe Frankrig Frelse, og 
hun krammer Kvisten i sin Haand under svulmende Længsler og 
klippefast Haab til Kampe, hvor ved hendes og de himmelske 
Magters Hjælp hendes Land atter skal rejse sig fra Støvet under 
Fjendens Hæl, afvaske hver Fornedrelsens Skænselsplet og indvie 
en Fremtid, rig, stor og lysende som selve det Paradis, i hvilket 
hun stirrer ind. Der er et ungt Sind i dette Billede, af den Art 
unge Sind, af hvilke der til Verdens Fremme er altfor faa. Jeanne 
d'Arc er her, om man saa vil, en slet og ret hysterisk Bondepige, 
men ingen vil paastaa, at den Fremstilling, her er givet af hende, 
virker plat. Hver Salon har Snese Fremstillinger af hende, — 
det ligger hvert Parti nær at komme hende i Hu, — ingen af 
dem vil fordunkle det Billede af hende, Bastien-Lepage har 
efterladt os. 

Bastien-Lepages Billeder har gennemgaaende en lys Farve- 
holdning. Sarah Bernhardts Portræt forsøger jo endog en »Sym- 
foni i hvidte Han hører til de Malere, hvis Indflydelse har ført 
den franske Kunst ganske bort fra de brune Asfalttoners Romantik 
ud i det klare Dagsskær, som nu har faaet saa almindeligt Indpas, 
at man selv sporer det i adskillige Natbilleder. Det er som Frilufts- 
maleren, den geniale Billedhugger Rodin har fremstillet Bastien- 
Lepage i sin karakterfulde Statue af ham. Paa den retrospektive 
Udstilling hænger en stor Del af hans Billeder — om de da ikke 
senere er fjærnede fra den Plads, hvor de efter megen Flytten 
frem og tilbage syntes at finde blivende Sted, — i umiddelbar 
Nærhed af en Væg, der udelukkende er helliget den berømte og 
berygtede af Zola forherligede radikale Maler og impressionistiske 

Banebryder Edouard Manet. Bastien-Lepages Billeder bliver i 
dette Naboskab lidt spinkle, en Smule flove i deres Virkning, paa 
den anden Side understreger de rigtignok, at Manets Radikalisme 
allerede er forældet, den umiskendelige Paavirkning fra spansk 
Kunst, der præger Flertallet af disse bredt, djærvt og dristigt men 
temmelig brunt og mørkt malte Billeder, har ikke det mindste, 
der i vore Øren kan lyde som en frisk og æggende Oprørstale. 
Manet er naaet at blive Gallerireminiscenserne kvit, naaet til en 
virkelig personlig og ny Opfattelse af det maleriske Fænomen, 
naaet til at skabe den impressionistiske Formel og med denne 
male et Par ypperlige Billeder af Lystfarter i Baade ved Argen- 
teuil, men det er dog hans Efterfølgere, der har høstet den gode 
Frugt af hans Kampe, og deres Billeder tager i enhver Henseende 
Glansen fra hans. Han var en glimrende malerisk Begavelse, men 
dog et meget defekt Talent, han forstod slet ikke at male Billeder, 
har paa faa Undtagelser nær udelukkende givet Studier, som kun 
Behandlingen meddeler Interesse, Studier, som kun synes Brud- 
stykker, Hjørner, løsrevne Dele af eller Forarbejder til Billeder. 
Det er næppe ene denne Fordringsfuldhed, men sikkert ogsaa en 
bevidst Lyst til at forarge, der har skaffet ham de mange bitre 
Uvenner, mod hvilke hans faa, men til Gengæld tapre og fana- 
tiske Venner førte saa haard en Strid. Den Kunst, der opnaar 
det filistrøse Publikums største Uvilje, behøver som bekendt ikke 
just at være daarlig, maaske er det endog rimeligst paa Forhaand 
at antage at den er god, men helt sikker paa at det just er 
lutter pletfri Mesterværker, skal man heller ikke være. Manets 
famøse Donna Olympia med den sorte Kat, som Publikum ved 
Billedets Fremkomst fandt saa latterlig, er — i mine Øjne, jeg ser 
ikke bedre — latterlig den Dag i Dag, om man ikke vil finde det 
sørgeligt, at en i nogle Henseender saa rigt udrustet Kunstner 
havde saa snævert begrænsede Ævner, at han i et Billede som 
dette har ment at give Mesterværket til sene Slægters Ihukommelse 
af hans Navn. 

Et ganske vidunderlig fint og sjælfuldt Portræt, malt af 
Fantin-Latour, forestiller Manet 1 ). Meget sagtmodigt behandlet 
som det er, vil det maaske bevare en lødigere Værdi end Fler- 



*) Det er gengivet mellem Kunstnerportræterne i det illustrerede Katalog 
over den franske Udstilling i Fjor, hvor Fantin-Latour var repræsenteret 
ved to udmærket skønne Portræter. 

tallet af Manets egne Billeder. Ogsaa andre Portrætbilleder af 
Fantin-Latour, især to Dobbeltportræter, kan gøre Krav paa at 
regnes blandt det allerypperste eller maaske selv som det aller- 
ypperste, hele Verdensudstillingen har at opvise af Portrætkunst. 
Naar Manet, som en Paaskrift paa Portrætet fortæller os, var 
denne Malers Ven, saa kan det næppe være et Fællesskab i Syns- 
maader, der har betinget deres Venskab, de har ikke stort andet 
tilfælles, end at begge var alvorligt og ærligt stræbende Kunstnere. 
Der er i Fantin-Latours Portræter en saa gennemtrængende Op- 
mærksomhed for den Sjæl og Karakter, han skal genfremstille, og 
en saa alvorlig Given sig hen i denne vanskelige Opgave, at Penslen 
holder sig fjærnt fra alle pralende Virtuosmanerer. En forunderlig 
Inderlighed og Intelligens i Opfattelsen lyser saa straalende ud fra 
dem, at selve Behandlingens jævne Beskedenhed synes en Dyd. 

Sine kunstneriske og literære Sympatier har Fantin-Latour 
vist os i det besynderlige »Hommage åDelacroixc, hvor en Række 
Portræter af Kunstnere og Forfattere er grupperede rundt om et 
Medallonportræt med Mesterens Billede. En Tegning, der var gen- 
givet i »Paris-Murciec , tilkendegav hvilke Musikere der var hans 
Hjærte nærmest. At Richard Wagner mellem disse har den første 
Plads, faar man ogsaa gennem hans Litografier og Billeder at 
vide. De er fantastisk romantiske, søger at gengive poetiske og 
musikalske Stemninger, illustrerer »Tannhåuserc og »Rheingold«. 
Undertiden lykkes det ham virkeligt at give noget fint og smukt, 
men det er dog meget langt fra at disse temmelig ensartede og 
noget sødligt farvede Smaabilleder naar Portræternes Værd. 

Der er to franske Kunstnere, der fremfor alle andre forstaar 
at lade det musikalske og poetiske Element gennemtrænge deres 
Kunst. Det er Puvis de Chavannes og Cazin. Deres vArbejder 
har en egen blid vemodig Grundstemning fælles. De synes i deres 
Tanker og Drømme at leve al Livets travle Hast og larmende 
Uro lige saa fjærnt, som i gamle Tider de ensomme Søjlehelgene, 
hvis Øjne kun saa Freden i de vide Ørkenfladers Sand og Freden 
i den dybe Himmel. Der er hos Puvis de Chavannes ligesom en 
stadig, smertefuld og inderlig Paakaldelse af den store Simpelheds 
ædle og høje Skønhed, der er vegen bort fra den moderne Kunst. 
Og der viser sig for ham, vagt tilslørede af graalige Taager, Syner 
fra fjærne Tider og fjærne Riger, Billeder med det Storhedens 
Adelsmærke, han elsker saa højt, unge Kvinder ved Stranden af 
det Hav, der skyller mod de saliges Øer, lykkelige Skarer af 

Guldalderens Børn, ærværdige og højtidelige Skikkelser fra de 
unge Tider, da Himmerigs Undere og den Tro, der flytter Bjærge, 
endnu var paa vor Jord. Der er et ejendommeligt Fata Morgana- 
Skær over Puvis de Ghavannes Billeder. Kun deres store Omrids 
træder frem af Taagen, og der hviler en egen sørgmodig Gen- 
gangerstilhed over dem, intet lever, intet bevæger sig, det er 
Drømmesyner, som man frygter for atter skal svinde ved et Pust 
eller et Ord, og som man ønsker skal blive, ti ogsaa vi har længtes 
mod den Skønhed, der er Kunstnerens Attraa. 

Der er mellem alle de dejlige Billeder i Verden, jeg har set, 
ét, der til Tider forekommer mig det allerdejligste, ét, der i alt 
Fald første Gang, jeg saa det, har gjort et mere betagende Indtryk 
paa mig end noget andet Billede, jeg mindes. Det er et Billede 
af Tizian i Londons National Gallery : Bacchus' Møde med Ariadne. 
Jeg vil ikke søge at beskrive det, der er ingen Grund til at gøre 
det her, jeg vil kun vidne, at om man nogensinde ønsker skue 
det Elysium, hvor alt er idel Glæde, Skønhed, Sundhed og Lykke, 
saa aabenbares det i dette Billede, alle Saligheders Land ligger 
der levende for vore Øjne og fast for vor Fod. Jeg har kun er- 
indret dette Billede for at bestemme mine Anskuelser om For- 
holdet mellem Puvis de Chavannes og de gamle Mestere. Ofte 
kaldes han deres Lige, lige saa ofte haanes han som en marvløs 
Efterligner af dem. Han ligner dem og ligner dem ikke, ligner 
dem kun, som Drømmen ligner Virkeligheden, som et trist Maane- 
skinsspøgelse kan ligne et levende Væsen med friske Kinder og 
fyrig Glans i sine Øjne. Hans Kompositioner har virkelig en 
Alvor, Storhed og Mægtighed i Linjeføringen og i den om Fresker 
mindende lyse, støvet graa Farveholdning, der kan staa sin Prøve 
ved Sammenligningen med gammel Kunst. Men man behøver kun 
at jævnføre f. Eks. Palma Vecchios storstilede, om Antikens 
Højhed og Ro saa stærkt erindrende Fremstilling af Adam og 
Eva (Galleriet i Brunsvig), med de tre Kvinder ved Havets Bred, 
Puvis de Chavannes har malt paa et Billede — jeg tror det 
hedder »Efteraaretc, — der findes paa den retrospektive Udstilling, 
for at se, at der ikke findes mindste Draabe Blod i Puvis de Cha*- 
vannes' Figurer. De er Skygger, kun Skygger, hvad der jo i øvrigt 
ikke forhindrer dem i at eje lige saa megen, og om man vil, mere 
poetisk Stemning end de Mennesker af Kød og Blod, de gamle 
Mestere malte. Disse Skygger er ikke alene fremmanede af mo- 
derne Længsler , men hele dere9 Fremtræden og Væren er i den 

Grad afpasset af og til moderne forfinede Nervers Følsomhed, til 
den Nutidsslægt, der har faaet Navnet Neurastenikerne, at man 
trøstigt kan betegne Puvis de Chavannes som en i Ordets dybeste 
Forstand mere moderne og mere radikal Maler end f. Eks. Manet. 

Man maa gaa til Pantbeon for at sé, hvorledes hele Puvis 
de Chavannes' ejendommelige Fremstillingsart gør ham til en i 
Nutiden enestaaende Mester i det dekorative Maleri. De Kunstnere, 
der efter ham har fortsat Rummets Udsmykning, har kun naaet 
at gøre hans Billeders dekorative Skønhed og aandfulde Indhold 
dobbelt indlysende. Selvfølgeligt var det kun en tarvelig Fore- 
stilling, man var i Stand til at danne sig om disse Billeders Virk- 
ning efter den lille Gentagelse af Kompositionerne, der var udstillet 
her i Fjor. Puvis de Chavannes er i Modsætning til mange andre 
Kunstnere ubetinget bedst i Billeder i stor Maalestok , om han 
ogsaa formaar at tvinge Storheden ind i den lille. Men her synes 
dog den Fornægtelse af Oljemaleriets Karakter og vilkaarlige Op- 
hævelse af alle Valører, der er egen for hans Kunst, mindre paa 
sin Plads og en Kende unaturlig. En ejendommelig træet Stivhed 
i Figurernes Holdning og en grovt kantet uorganisk Konturtegning 
hører til de Midler, han anvender for at naa sit Maal. Det 
smukkeste af hans Billeder paa den retrospektive Udstilling var 
maaske Den forlorne Søn, siddende éne, frysende, sørgende, angrende 
og længselsfuld L en ganske øde Egn. 

Naar man gaar gennem Verdensudstillingens franske Kunst- 
afdelinger, faar man ofte den Udstilling af fransk Kunst, der var 
her i Fjor, i taknemmelig Erindring. Man sér her, hvor værdifuld 
den i Grunden var. Næsten alle de mest fremragende af det 
moderne Frankrigs Kunstnere var repræsenterede, og mange af 
de bedste af dem, som Bastien-Lepage, Fantin-Latour, Dubois, 
Roll, Delaunay, Besnard, Cazin o. a. — mellem Impressionisterne 
Claude Monet og Sisley — udmærket repræsenterede. Man gentræffer 
med Glæde paa Verdensudstillingen Cazins' Judith og Badende Piger % 
den har desuden andre bibelske Billeder i samme Art som Judith, 
en anselig Række aandfulde og stemningsrige Landskaber og et 
meget mærkeligt og smukt dekorativt Billede, som Kunstneren har 
givet Navnet »Souvenir de Féte«. Rigtignok fremtræder Billedet 
som en Allegori, og som Allegori betragtet er det meget svagt, 
ja ganske uforstaaeligt. En mørk, dyb blaa Sommernatshimmel er 
svagt oplyst af Genskæret fra det illuminerede Paris, i Baggrunden 
til venstre tegner sig Pantheons Kuppel, dybt nede brænder lange 

Rader af straalende Blus, Raketter stiger til Vejrs. I Forgrunden 
til højre er (paa Stilladset til én ufuldført Bygning?) tre Figurer, 
som store forgyldte Bogstaver over deres Hoveder giver de om 
gamle middelalderlige Mysterier mindende Navne: Virtus, Lab or, 
Scientia. Med endnu større Bogstaver er i Billedets venstre 
Hjørne malt Ordet Concordia. Man bør hurtigst muligt ophøre 
at granske over Meningen, for der er slet ingen. Men som Maleri 
er det et af de skønnest virkende paa hele Udstillingen og dets 
Stemning er ganske betagende. Det er som om her midt i den 
larmende Nat tre stakkels husvilde gode Genier havde fundet 
hverandre paa et forladt og ensomt Sted, havde betroet hverandre 
deres Sorger og faaet dem lindrede ved milde Trøstens Ord, og 
nu gav hverandre Haanden, dannede en hemmelig Sammensværg- 
else for ved fælles Hjælp at vinde Magt i den store By, der ligger 
dernede saa raat hoverende uden at skænke dem en Tanke. 
Naturligvis har det slet ikke været Malerens Hensigt at sige Paris 
Ubehageligheder i Anledning af Festlighederne paa den 14de Juli, 
tvært imod! Det er ikke Dyderne, der har været husvilde, det er 
Malerens egen smukke Følelse for de betrængte, de nødlidende, de 
tilsidesatte, den Følelse, der viser sig i Judith og i Ismael. Op- 
gaven havde ikke Brug for den, han har alligevel, maaske ube- 
vidst, listet den derind. Men enten nu Dyderne har været Sted- 
børn eller Hædersgæster paa Bastilledagen i Paris, vist er det, at 
deres sørgmodige Skikkelser gør en meget højtidelig Virkning, og 
at man faar meget tilovers for dem. 

Et Billede af Besnard behandler et ganske beslægtet Æmne 
og er lige saa gaadefuldt uklart i sin Allegori. Det staar i Virk- 
ningens Sluttethed, Skønhed og Kraft tilbage for Cazins. Besnards 
talentfulde Søgen efter nye dekorative og maleriske Værdier vil 
sikkert sætte kendelige Spor i en stor Del af den franske Kunst, 
han hører til dem, der maaske naar lige saa megen Betydning 
ved det, de ægger andre til at gøre, som ved det, de selv gør. 
Han er altid fængslende, ikke altid lige straks nem at fatte. 
Ikke alt, hvad han maler, har lige Værd, men der er faa Kunstnere, 
der i saa høj Grad formaar at udvide og berige vor Opfattelse af, 
hvad Malerkunsten formaar at fremstille. I de to Pavilloner, der 
indeholder Pastelbilleder og Akvareller, findes mange overordentlig 
bemærkelsesværdige Forsøg af Besnard; karakterrige og ejen- 
dommelige var især nogle Kartoner til dekorative Billeder, fore- 
stillende de fire Elementer. Stilen var her noget beslægtet med 

den fra Botticelli paa virkede Retning i den engelske Kunst, den 
Retning, for hvilken Burne Jones er den fornemste og talentfuldeste 
Repræsentant. 

Den retrospektive Udstilling har et omtrent 12 Aar gammelt 
Billede af Roll, der viser en Stormflods Ødelæggelser. Paa den 
Salon, hvor det første Gang var udstillet, forekom det mig at 
være et af de interessanteste Billeder, det bebudede et sjældent 
robust Talent, en Kraft og ærgerrig Energi, der netop paa os 
danske med vor Tilbøjelighed til kun at eftertragte de smaa Re- 
sultater og være glade for dem, maatte gøre et stærkt Indtryk. 
Gensynet med Billedet var for saa vidt en Skuffelse, som det 
viste sig at være ganske uhyggeligt sort. Det er aabenbart inspi- 
reret af Gericaults bekendte Billede »Le radeau de la Médusec, 
der jo er ganske lysforladt, hvad i øvrigt ikke ene skyldes 
en Ejendommelighed ved Gericaults maleriske Ævner, men ogsaa 
en bevidst Hensigt; han har afpasset den mørke Tone efter Karak- 
teren af den triste Begivenhed, Billedet fremstiller. For saa vidt 
passer Sortheden ogsaa ganske godt til Rolls Billede. Hensigten 
i de to Billeder er nøjagtigt den samme. Malerne har villet vise 
os, at der i de uhyggelige Katastrofer, der uophørligt foregaar i 
vor egen Tid og om hvilke Aviserne bringer udførlige Med- 
delelser, som vi sluger med rædselsblandet Nysgerrighed, ligger 
ganske udmærkede Æmner for Malerkunsten, Æmner for storstilede 
Kompositioner, i hvilke det er muligt at naa den højeste drama- 
tiske Spænding og Kraft, ja selv en notabel Brøkdel af Michel 
Angelos sublime Patos og Vælde. At søge det mest gribende 
Udtryk for Fortvivlelsen hos de vansmægtende skibbrudne fra 
Fregatten Medusa eller hos de ulykkelige Mennesker, hvis Huse 
og Hjem styrter sammen under en forfærdelig Oversvømmelse et 
Sted i Frankrig en Gang i Halvfjærdserne, er jo heller ikke et 
mindre ophøjet Maal end at ville gengive Fortvivlelsen hos den 
os ganske ukendte Slægt af ugudelige Halv-Aber, som Syndfloden 
har fortæret. Rolls Billede mangler ikke Storhed, men Slægtskabet 
med dets Forbillede er for iøjnefaldende, han er i sine senere 
Billeder naaet at blive langt mere personlig og faa den Friskhed 
og Sandhed i sin Farve, som Stormflodsbilledet ganske mangler. 

Den i dette Billede antydede Stræben efter i anselige 
Værker at skabe en Modernisme af en storladen Karakter, er 
fortsat i hans Fremstilling af Minearbejdernes Strejke — hvor 
Hesten fra Velasquez' Billede af Fæstningen Bredas Overgivelse 

mærkeligt nok har sneget sig ind, — af »Krigene i Luxembourg- 
galleriet, af »ArbejdeU, der vil erindres fra Udstillingen her i Fjor. 
Det rent maleriske Studie af Friluftslyset har imidlertid efter- 
haanden faaet en bestandigt voksende Tiltrækning for ham. Det 
er ikke muligt at naa større Sundhed, Djærvhed og Kraft i 
Farve og Behandling, end Roll har naaet i sine trods de beskedne 
Æmner retteligt berømte Billeder af »Koenc, Kvinden og Tyren, 
Forpagterpigen Lamétrie, og den siddende Kvinde med den blottede 
Skulder, et af de solideste og fornøjeligste Stykker Malerkunst, 
Udstillingen i Fjor viste os. Rolls sidste Arbejder af denne Art, 
udstillede paa dette Aars Salon, forekom mig at staa noget tilbage 
for deres Forgængere, der synes mig i et stort Sommerbillede 
med Damer i Græsset at være kommet noget for mælket hvidligt, 
Figurerne var heller ikke absolut gode. Til Gengæld overtræffer 
et nyt Portræt Portrætet af Landskaksmaleren Damoye. — Kaster 
man et Blik over Rolls i enhver Henseende imponerende Produk- 
tion og mindes, at Maleren endnu er cn ganske ung Mand, vil 
man atter med Vemod komme i Hu, hvor vi her hjemme — med 
Undtagelse af Krøyer, — synes at være energiløse Stakler. — 

Æresmedailen for dette Aars Salon blev tildelt Dagnan- 
Bouveret, en meget flink og dygtig Kunstner, ofte vindende 
elskværdig i sin Følelse, altid samvittighedsfuld, soigneret og smag- 
fuld i sit Foredrag, der kan minde om Bastien-Lepages. Han har 
malt Porlræter, — man vil fra i Fjor mindes det udmærkede lille 
Portræt af Kunstnerens Bedstefader — enkelte mythologiske og 
religiøse Billeder, forsøgt saa uligeartede Genrer, som de, der be- 
tegnes af »Bryllupsgæsterne hos Fotografenc, »Hestene, der skal 
vandes« og »Det saarede Barn c. Sin Specialitet har han fundet 
i Fremstillingen af den gudfrygtige Almue i Bretagne i andagts- 
fulde Timer. Særligt det nydelige Kirkebillede i Luxembourg- 
Galleriet viser, hvor smukt og rørende — tilsyneladende ogsaa 
troskyldigt og naivt — han formaar at fremstille den brave Land- 
almues Troskyldighed og Naivitet. Han maler Hoveder, der — 
ligesom Hovederne i adskillige gamle Portrætbilleder, særlig Mem- 
lings — har dette ejendommelige Udtryk, som røber en Sjæl, for 
hvilken St. Peter umuligt kan nænne at lukke Paradisets Port. 
Det er ikke nogen dyb og haardhændet Realisme, der præger de 
meget indtagende Billeder, han har udstillet paa Verdensudstillingen, 
En Kirkefest i Bretagne^ Vakcinationen og Brudeparrets Velsignelse. 
Hans — maaske lidt spæde — Kunstnerpersonligheds ejendommelige 

Skønhedsforestillinger viser ham Landsbymenneskene i et særegent 
Lys, hans Karakteristik af dem rammer derfor næppe deres sande 
Væsen, han ser det, kender det ikke. De er i hans Billeder 
idealiserede, for stilfuldt smukke og for meget Guds Lam. Det 
i Aar præmierede Billede forekommer mig at være et af hans 
svageste, større Værd og Kraft havde vistnok hans andet Billede 
paa Salonen, en Madonna i en Vignegang, hvor rigtignok de i 
vor nordiske Natur uddannede Øjne maatte undre sig over at 
træffe Lyset koldt og Skyggen varm. Præmiebilledet viste bre- 
tagneske Kirkegængere, afventende Gudstjænestens Begyndelse, en 
Kreds af Kvinder havde lejret sig paa en Bakke. Der var natur- 
ligvis nydelige Ting i Billedet, Farvetonen var ikke helt fin, men 
Behandlingen havde Kunstnerens sædvanlige andagtsfulde Omhu 
og indsmigrende Delikatesse. Men det skjulte ikke nok, at et 
halvt Kendskab til Modellerne vanskeligt fører til en grundig Op- 
fattelse af dem, den drømmende Helgeninde til højre kunde vi 
umuligt mistænke for at være en Bondepige, selv ikke fra Jordens 
gudfrygtigste Egn, tilmed var Grupperingen kedelig og de gode 
Damer saa døde som Sild. 

Det er ganske vist ogsaa en særdeles vanskelig Kunst at 
male Figurer, der er levende. Fri an t, — en fuldt saa fin, dygtig, 
sympatetisk og beundringsværdig Kunstner som Dagnan-Bouveret — ? 
havde ikke naaet det i det mesterligt malte store Billede af AVU- 
Helgens Dags, Kirkegaardsbesøgende, der i Aar hædredes med Prix 
de Salon. Der var til venstre en siddende Tigger, som kunde 
maale sig med B^stien-Lepages. Men den lille Pige, der ilede hen 
mod ham, og de Figurer, der kom gaaende, havde den samme 
Dødens forunderlige Stivhed, der er ejendommelig for alle Øjebliks- 
fotografier; — det er jo en kendt Sag, at disse ophæver Bevægelsen 
og er ganske ude af Stand til at gengive dens Karakter, saaledes 
som vort Øje opfatter den. — Opfindelsen af Øjebliksfotografien 
har snarere været Malerne til Skade end til Gavn. . Paa Verdens- 
udstillingen havde Friant foruden et overordentlig skønt Billede 
af en ung Mand og en ung Kvinde, støttende sig mod en Jærnbros 
Rækværk i fortrolig Samtale en stille Efteraarsaften, en Række 
udmærkede Portræter, af hvilke flere, især et Portræt af en før, 
tilsyneladende jævn, borgerlig Kone, kom i Højde med den bedste 
franske Portrætkunst, med Fautin-Latour, Delaunay og Dubois, 
hvis Billede af Børnene i mine Tanker vedblivende hævder sin 
Plads som et af de fineste, sjælfuldeste og mest distingverede 

Portræter, moderne Malerkunst kan opvise, om jeg end gærne 
indrømmer, at han senere har malt Portræter, der ikke virker slet 
saa bedaarende paa mig. 

Livet, det levende Liv, er der en moderne fransk Maler, 
som fremfor alle andre formaar at gribe. Det er Rafaelli. 

Jeg kom til Verdensudstillingen efter et Besøg i Holland. 
Jeg havde der været meget optaget af Jan Steen. Hans Ævne til 
at karakterisere Livet som Liv er jo i Sandhed mageløs. Selv 
ingen nok saa drabelig Rus synes at have haft Magt til at lukke 
hans vidunderlig skarpe Iagttagerøje. Han har tappert tømt sine 
Krus, derom er ikke Tvivl, men medens han tømte dem har han 
formaaet at fængsle alle karakterfulde Livsytringer rundt om sig 
fast i sin Hukommelse, Fysiognomiernes Udtryk, Bevægelserne, 
Livslysten i den unge Piges Smil, Begærligheden i Rufferskens 
Øjne, Naragtigheden i Doktorens lærde Mine, den særegne Gravitet, 
med hvilken den gamle Kavaller hæver sit Glas, den Utaalmodighed, 
med hvilken den unge Pige venter paa at komme med i den 
hvirvlende Dans, den glade Overraskelse, med hvilken en halv- 
drukken Bonde klasker en gammel Bekendt i Haanden, Musi- 
kanternes selvtilfredse Tuden i deres skingrende Instrumenter, det 
helt øllede Selskabs vemodige Afskedstagen fra Bacchus' og Venus' 
velsignede 0, og den trygge for alle Ondskabens Gerninger ganske 
følelsesløse Søvn i begge gode Guders Varetægt. 

Rafaelli har en Ævne til i Flugten at gribe det karakter- 
fulde Udtryk, den karakterfulde Bevægelse, til skarpt at iagttage 
og fint at opfatte enhver Karakterejendommelighed hos de Mennesker, 
han skildrer, som gør ham jævnbyrdig med Jan Steen. Naar 
man nævner et saa berømt gammelt Navn i Forbindelse med et 
moderne, farer der i mange gode Borgere en Skræk, som om det 
var et Forsøg paa at rive Stjærnerne ned af Himlen. De svundne 
Tider har haft Genier af allerførste Rang, hvis Lige Nutiden visseligt 
ikke har, men jeg er Modernist nok til at mene, at de bedste af 
Nutidens Malere ikke behøver at staa helt til Skamme for de 
næstbedste af Fortidens. I visse Henseender er Rafaelli bedre end 
Jan Steen, han har en i langt højere Grad personligt udviklet 
Teknik, hans Billeder har en enklere og derfor kraftigere Virkning; 
Jan Steen har andre Fortrin. Begge har haft en vidunderlig Magt 
til i deres Kunst at vise os levende Mennesker. Ellers ligner de 
ikke hinanden, hver af dem er Barn af sin Tid. 

Jan Steen er Lyriker. Der er i Krogene af hans Billeder 
mørkøjede Tøse, der ser ud mod os med — saa forunderligt det 
lyder, er det dog sandt — netop det samme Blik og det samme 
Smil, man træffer hos nogle af Gorreggios Engle. Et ugudeligt 
Smil og et ugudeligt Blik, Jan Steen siger til os: »Livet byder 
dig en Skaal, fuld til Randen af den kosteligste Drik, du er en 
Daare, om du betænker Dig paa at tømme den. Næstens Nar- 
agtighed er Stof til kongelig Morskab, vær glad, elsk de Piger, 
der er kønne, og drik det 01, der er godtic Tro endelig ikke de 
fortræffelige Mennesker, der fortæller, at Jan Steen har en anden, 
dybere Moral. For at opfatte det spottende Vers, der staar paa 
et Bordelbillede: »Hvad nytter Lys og Briller, naar Uglen ikke 
vil sét, som et alvorligt Indlæg i Sædelighedssagen, maa Brillerne 
være farvede og det Lys, i hvilket Maleren ses, fuldkomment falsk. 

En Lyrik af denne Art findes ikke i Rafaellis ganske ædru 
Skildringer af Arbejdernes og Smaaborgernes Liv. Man aner 
ikke, at han i sine Billeder har sat sig andre Maal end de rent 
kunstneriske, saafremt man ikke kender noget til hans Forfatterskab. 
Nogle af hans Anskuelser om Kunstens Pligter vil man lære at 
kende gennem en Artikel af Hr. A. Aubert i sidste Aargang af 
Ude og Hjemme og en meget omhyggelig og talentfuld Redegørelse 
for Rafaellis Kunst af Hr. Emil Hannover i Af Dagens Krønike. 
Han vil ikke Kunsten for Kunstens egen Skyld, den skal tjæne 
det nyttige. Hans Kunst har en Tendens, han søger at forklare 
i følgende dunkle Sætninger (citerede efter Aubert): »Karakteren 
er det væsentlig skønne i en positivistisk Periode. Det karakter- 
skønne bør paa samme Tid være det naturlig skønne, det intellektuelt 
skønne, det kunstnerisk skønne, ledende til det moralsk skønne 
som sit Maalc. Heldigvis behøver man ikke at kunne forstaa 
Programmet for at kunne glæde sig over Billederne. 

Her er to, lige i Størrelse, beslægtede i Motiverne, ganske 
ens i Behandlingen. Ved at slaa efter i Kataloget for der at give 
dem det Kryds, de fortjæner, opdager man til sin Forbavselse, at 
det ene staar mellem Oljemalerierne, det andet mellem Tegninger, 
Himlen maa vide, hvorfor; omtrent alle Rafaellis Billeder er en 
Mellemting mellem Oljebilleder og Tegninger, for saa vidt burde 
de indrangeres i en Klasse for sig selv. De to Billeder viser to 
halvgamle Smaaborgerfamiljer, Mand og Kone, paa Paris' Gader. 
Paa det ene er Konen travlt beskæftiget med at knappe en hvid 
Glacéhandske paa Mandens fremstrakte Haandled, det er nemlig 

Bryllupsgæster, indbudne til at overvære den højtidelige Handling 
i »Salle des Mariages«. Deres Fysiognomier, deres Stillinger, deres 
Uvanthed til at deltage i saadan Stads, er vidunderligt levende 
genfremstillet. Det andet er ikke mindre fortræffeligt. Ægteparret 
er temmelig ligt det første, det er en lille Mand med et mut og 
resigneret Ansigtsudtryk, der trasker af Sted med sin trivelige 
Madam under Armen, de har ingen Børn, foran dem, allerede helt 
henne mod Billedets Ramme, løber deres lille Hund. Det er saa 
uendeligt levende, — og egentlig saa stemningsfuldt! — Man 
ser dem i Tankerne blive ved at trave, Gade op og Gade ned, 
med Hunden foran, uden at snakke synderligt sammen, uden at 
have noget at betro hinanden, og saadan bliver disse to barnløse 
Stakler ved at trave hele deres Liv uden nogensteds at finde 
Hygge, uden nogensinde at • faa fat i nogen af de Glæder, der gør 
Livet værd at leve. 

Saa er der denne kostelige lille tykke Fyr, der lige har 
malt sit Stakit grønt, og staar med den endnu halvfulde Farve- 
potte i Haanden, spejdende efter om der ikke er noget paa Huset, 
der trænger til at stryges. Der er Billedet af Pigen, der skal 
fæstes, et Interiør med al den latterlige Styghed og alt det værdi- 
løse Skrammel, man genfinder i Flertallet af Smaaborgernes Stuer ; 
ved Kaminen sidder Herskabet, en gammel Knurrepotte af en gigt- 
svag Pebersvend og hans arrige Satan til Søster, foran staar 
Tjænestepigen, hun er kommen lige fra Landet, Kinderne strutter 
som Æbleskiver. »Vi giver Dem 25 frcs. til at begynde mede 
Hun er maaske alligevel ikke saa forhippet paa at tiltræde Kondi- 
tionen. Hvor morsomt dette Billede end er, hører det ikke til 
Rafaellis bedste og slet ikke til dem, der klarest viser hans 
Kunstnerpersons Ejendommelighed. Det er malt lidt, som Alverden 
maler, og saaledes plejer Rafaelli ikke at male. 

Mest karakteristisk for ham er maaske de Billeder hvor der 
som Baggrund for Figurerne er en Smule Landskab, et Par Træer 
i en Have ved en Beværtning i en af Paris's Udkanter, et Terræn, 
i hvilket et Par Fabrikskorstene rager op. Han har forstaaet 
Stemningen i denne ejendommelige Halvnatur om den store By, 
hvor Jorden kun er endnu ubenyttede Byggegrunde og Lossepladser 
for alskens Affald, hvor Træerne er syge med fattige Blade, hvor 
Fuglene er forjagede af Lokomotivernes Hvæsen og Damppibens 
skingrende Fløjten, hvor svært belæssede Arbejdskærrer altid be- 
væger sig tungt af Sted ad skyggeløse Veje, hvor de store Fabrikkers 

modbydeligt nøgterne Facader staar som et triumferende Symbol 
paa Afsavnet af al Glæde og deres høje Skorstene spyr den sorte 
Røg som en Forbandelse op mod Himlen. Han har grebet den 
maleriske Karakter af disse triste Egne med saa fast en Haand, 
at dette vilde være nok til at give ham Rang af en betydelig 
Kunstner, vist os deres Uhygge, ladet os føle den uendelige Sørg- 
modighed, der hviler over dem, og for Resten ogsaa vist os den 
Skønhed, de kan eje. 

Til disse Egne passer de Figurer, han har skænket sin 
første Kærlighed, Kludesamlerne, Kuldragerne, Sjoverne, de forfaldne 
Subjekter og de fattigste Arbejdere. Overfor Rafaellis Billeder 
med slige Figurer vil uden Tvivl mangen en naiv Publikums Sjæl 
udstøde et Forfærdelsens Hyl: »Men Du gode Gud, hvor kan 
nogen Maler have Glæde af at male Figurer, der er saa modbydeligt 
hæslige; de er værre end Aber med deres sværtede Ansigter, 
filtrede Haar, deres underligt vaade Øjne, deres grove og plumpe 
Træk! c Ja, man kan i Sandhed ikke laste Rafaelli for at bruge 
nogen Sminke, og han skal have Tak, at han ikke gør det. Hvis 
der nu og da i hans dybt alvorlige Fremstilling af disse Figurer 
er en Smule karrikeret, er det hans Medlidenhed med Staklerne, 
der forfører ham dertil, han har ment, vore Øjne kunde høste 
Belæring og Gavn af at se dem i al deres forfærdende Elendighed. 

Der var paa dette Aars Salon et gammelt Billede af ham, 
to Absinthdrikkere, to sørgelige Figurer i luvslidte Klæder, den 
ene støttende Albuen mod Bordet og Kinden til Haanden, den 
anden mekanisk rullende en Cigaret, begge tavse, idiotiserede, 
Vrag, rene Vrag. Det er ikke muligt at beskrive dette Udtryk i 
Øjnene paa denne lange, magre, paa en Gang komiske og be- 
drøvelige Kavallér med den skrækkeligt medtagne høje Hat eller 
Udtrykket i denne Stump Kind, der støtter saa tungt mod den 
runkne Haand! Det var et som Karakterkunst uovertræffeligt 
Billede. Paa Verdensudstillingen var Billedet af de to Smede, en 
ganske beundringsværdig Komposition, udmærket set og afskaaret 
som Billede, begges højre Arm langer samtidigt ud efter de vin- 
fyldte Glas paa Bordet udenfor Værtshuset. Bevægelsen er fuldendt 
levende. Det er i høj Grad værd at notere den karakterfulde 
Virkning, Rafaelli forstaar at give Billedernes Komposition, og den 
utvungne Frihed, med hvilken hans Figurer bevæger sig, han er 
i saa Henseende Impressionist, ingen har fjærnet sig længere fra 
al dens Konveniens, som Malerkunsten gennem Aarhundreder har 

slæbt med sig, ingen har lykkeligere undgaaet det opstillede og 
tillavede og traadt den ligefremme Naturlighed mere nær. I 
denne Forbindelse fortjæner Konen med den lille Dreng ved Haanden 
fra Udstillingen i Fjor at erindres, det var ikke et af hans bedste 
Billeder, men heller ikke et af hans ringeste. 

Rafaelli har ikke indskrænket sig til at karakterisere Smaa- 
borgerne, Arbejdere og Sjovere. Han har fremstillet Knejpesanger- 
inderne og deres Publikum, Gadefigurer fra Paris, Bønder, Eng- 
lændere ved Væddeløb, Frelsens Hær i London, — et lovligt 
karrikeret Billede, der godt kunde gengives som Illustration i et 
Vittighedsblad. Han har i sin Pastel af Germaine ved Toilettet 
givet den uden Tvivl mesterligste Karakteristik af Tøsealderen, 
Kunsten kan opvise. Han bar malt Landskaber, et løst skitseret, 
men fint og smukt Studie fra Seinebredden var paa Udstillingen 
her i Fjor. Han har malt Portræter, saaledes det store, i Hensigten 
meget fine Portræt af Edmond deGoncourt, der kun er mislykkedes, 
fordi den maleriske Behandling af det er altfor værdiløs. Han 
havde paa Salonen i Aar et stort Portræt af to helt unge Damer 
med hvide Kjoler og brede sorte Belter, Billedets maleriske Virkning 
var god og Karakteristiken af de to unge Damer fortræffelig. I 
Billedet »La belle matinéec, der vil erindres fra i Fjor, har Rafaelli 
— med større Held end man kunde vente — indladt sig med et 
rent malerisk Motiv. 

Han er jo nemlig egentlig slet ikke Maler. Hans Billeder 
kunde forsvinde fra Jordens Overflade, uden at hans Kunstnerære 
vilde lide noget Skaar, saafremt man kun havde tilfredsstillende 
Reproduktioner af dem i Sort og Hvidt tilbage. Hans Billeder 
er ikke det, man i Reglen forstaar ved Billeder, det er farvede 
Tegninger, endda i Reglen ganske løst farvede Tegninger. Han 
gengiver i et Hoved kun den individuelle Karakter og det ejen- 
dommelige fysiognomiske Udtryk, naar han har truffet det — og 
han træffer det saa sikkert, som nogen Falk slaar ned over sit 
Bytte, — saa er han færdig. Det generer ham ikke, om Hovedets 
Kontur og Ansigtets Træk er tegnede med en Pensel, dyppet i 
Tjære, der risler ned i Skæget eller i Skyggerne af et Halstørklædes 
Folder, om Stregen paa samme Tid er haard og flosset, som 
Stregen paa Aftrykket af en Plade, hvor Gravstikken har skaaret 
for dybt ned og Ætsningen er mislykket. For Bastien-Lepage — 
for ikke at tale om Holbein og hans Forgængere — indeholder 
et Hovede en Verden af Skønhed, hvor det lønner sig at indlade 

sig nøje med hver eneste lille Ting, hver Enkeltform i dens særlige 
Belysning, hvert Parti af Skæget eller Haarel ; for Rafaelli inde- 
holder et Hoved kun en eneste Ting, der er værd at sé, alt andet 
er ham ganske ligegyldigt. For ham er den maleriske Virkning 
en Virkning, der kan opnaas med Sort og Hvidt og som bliver 
kraftigeré og bedre, jo renere det hvide og jo dybere det sorte 
er. Han kan nøjes med disse to Farver og naa omtrent alt hvad 
han tilsigter, tvinges han til at anvende andre for at vise, at et 
Stakit er grønt og et Tag rødt, staar disse Farver i Reglen med 
en ganske skrækindjagende Tørhed, saa blottede for al Fylde, for 
al harmonisk Skønhed i Forhold til Omgivelserne, som om de 
var hensatte af den raaeste Haandværkers Haand. Han søger 
Karakteren, men ikke den maleriske Karakter, ikke Lysets Spil i 
Farven, ikke den Luftperspektiv, der sætter Genstandene paa deres 
Plads i Rummet, — man erindrer »Den realistiske Maler« fra 
i Fjor — ikke Karakteren af de forskellige Stoffer. Betegnende i 
saa Henseende er hans Billede i Luxembourg: Gonon i Færd med 
at støbe Dalous bekendte Relief med Mirabeau og Marquis de 
Brezé. Relieffet, Gonons Bluse, Medhjælperne, det er altsammen 
lavet af Papir, lige saa løst og uvederhæftigt i Stofgivningen som 
den rimdækte Jord paa Billedet, vi saa i Fjor, lige saa blankt og 
bart paa enhver nok saa let Antydning af Stoffets Ejendomme- 
lighed, som selve det rene, hvide Lærred, Rafaelli ofte lader staa 
ubedækket. 

Det vil af dette være klart, at Rafaelli er en uhyre ensidig, 
og i sin ganske skaanselsløse Ensidighed overordentlig kraftfuld 
og fængslende Kunstner. Han er en af de mest fremragende 
Personligheder i Nutidens Kunst. Men Himlen se i Naade til de 
stakkels Malere, der tror at kunne yde noget godt ved at efterligne 
ham; der findes jo altid slige stakkels Myg, der brænder deres 
Vinger i de store Personligheders Lys. Den geniale Ævne til 
overalt at ramme det karakterfulde, der er den bærende Kraft i 
hans Kunst, har Guderne min Sandten ikke drysset ned til alle 
de Mennesker, der nogenlunde har lært at føre en Pensel. Ævnen 
til at se bort fra al Skønhed i Farvernes Samklang, fra Lys, fra 
Luft, fra al Stofkarakter, kan flittige Bestræbelser maaske nok 
arbejde frem, men det synes ikke rimeligt, at der just er vundet 
noget ved at faa den. 

Rafaelli har haft en haard Kamp at kæmpe, før han bar 
vundet den Anerkendelse, der nu overalt bliver ham tildel, han 

har paa Verdensudstillingen faaet første Medaille, og selv om det 
er lidt komisk, at han ikke er bleven funden værdig til Æres- 
medaille, er denne officielle Hædersbevisning jo ret smigrende for 
en Kunstner, der fra Salonen kun har »Hædrende Omtale« og 
hvis Billeder for ikke mange Aar siden forkastedes af Salonens 
Jury. Refuseret fra Salonen, udstillede Rafaelli blandt »de uaf- 
hængige«, mellem Impressionisterne. Forfølger han end i høj 
Grad i sine Billeders Komposition, i Opfattelsen af Figurernes Be- 
vægelser og Udtryk og af Landskabernes Karakter en »Impression«, 
saa er det jo soleklart, at hele hans maleriske Stil, især da hans 
Farvebehandling, staar Impressionisterne meget fjærnt. Netop de 
Farvefænomener, der slet ikke interesserer Rafaelli, tilstræber de 
at vise os i et nyt og forklaret Lys. 

Af nulevende Impressionister var kun Claude Monet 
repræsenteret paa Verdensudstillingen i den retrospektive Afdeling. 
Hans tre Billeder, Kirken i Vernon, TeuUerierne og Landskab fra 
Vetheuil, gjorde en overordentlig glimrende Virkning, de straalede 
ved deres Lysholdighed , de syntes at aabne Vinduer ud til den 
virkelige Natur ved deres luftige og rene Toner, de ødelagde deres 
Omgivelser. Kirken i Vernon berøvede paa den ubarmhjærtigste 
Maade af Verden Bastien-Lepages store Billede af Jeanne d'Arc 
al Kraft og malerisk Holdning. Jeg skal dog ikke forsøge paa 
Grundlag af disse tre Billeder at give en Karakteristik af denne 
mærkelige og ofte udmærkede Kunstner. Paa en Udstilling i 
Georges Petits Lokaler fandtes henved et halvt hundrede Billeder 
af ham. En Redegørelse for hans Udviklingsgang og hans Stræben 
med denne Udstilling til Udgangs- og Støttepunkt vilde jo imid- 
lertid ikke være paa sin Plads mellem Indtryk af fransk Maler- 
kunst paa Verdensudstillingen. 

Man tage ikke disse Indtryk for andet end hvad de er. 
Mange franske Malere, der ikke er nævnte, fortjænte lige saa vel 
at nævnes som mange af de her omtalte, og mange af de her 
omtalte fortjænte en langt mere indgaaende Behandling. En Ting 
vil maaske være Læseren paat'aldende, som den er mig selv paa- 
faldende. De Navne, der er nævnte, er lutter kendte Navne. 
Allerede for mange Aar siden har enhver, der med lidt Interesse 
følger de Fænomener, der dukker frem i den franske Malerkunst, 
hørt Tale om Cazin, Roll, Dagnan-Bouveret , Rafaelli og Monet. 
Men Jorden bevæger sig, og Malerkunsten staar ikke stille, den 
føder stadig nye Talenter, og her til Lands har jo de allersidste Aar 

54* 

set talrige unge Malere træde frem med de mindeværdigste Løfter, 
og ældre Malere erobre en Betydning, deres gamle Billeder ikke 
gav dem. Sker sligt da ikke i det store Frankrig efter endnu 
større Maalestok? Er der da ikke paa Verdensudstillingen helt 
unge og ukendte Navne, hvis Billeder bebuder Personligheder, der 
vil naa frem til de første Pladser, Talenter, som det allerede fra 
nu af vilde være interessant at følge gennem deres Udvikling? — 
Jeg har ikke fundet dem, og jeg tror, at det er Verdensudstillingens 
Skyld, ikke min. 

Karl Madsen. 

m bekendt, har Regeringen i forrige Samling forelagt 
for Landstinget et Lovforslag om Sygeforsikring af ubemidlede 
og et do. om Ulykkesforsikring af Arbejdere, begge udarbejdede 
paa Grundlag af den i 1885 nedsatte Kommissions Udkast. Det 
af Landstinget nedsatte Udvalg afgav i Slutningen af Samlingen 
sin Betænkning over Forslagene. Jeg skal nu efter Opfordring 
af dette Tidsskrifts Redaktør give Læserne en kortfattet Frem- 
stilling af det Stadium, hvori denne for Samfundet betydningsfulde 
Sag befinder sig for Øjeblikket. I dette Øjemed fremdrager jeg 
Hovedpunkterne i Regeringens Forslag, under Paavisning af de 
Afvigelser fra Kommissionens Udkast, som her forekomme, og gør 
dernæst opmærksom paa Ændringerne, som Landstingsudvalget for 
disse Hovedpunkters Vedkommende har foretaget i Regeringsfor- 
slagene. Hertil vil da blive knyttet nogle Bemærkninger. 

Først tage vi Lovforslaget om anerkendteSygekasser 
for os. Efter dette vedbliver Sygeforsikring at være en frivillig 
Sag, i Betragtning af at denne Institution har slaaet kraftige 
Rødder hos de brede Lag her i Landet. Men da der dog endnu 
staa mange udenfor Sygekasserne, som man kunde ønske ind deri, 
og da der blandt hine maa antages at være en hel Del, som 
vanskelig kunne overkomme en fyldestgørende Sygeforsikring, 
udelukkende ved egen Hjælp, gaar Lovforslaget ud fra det ønske- 
lige i, at der ydes Medhjælp til Selvhjælpen. Som Yder af Med- 
hjælpen gives der Anvisning paa det offentlige, idet dette skulde 
tilbyde ubemidlede Støtte til deres Sygekasser. Tilbudet er imidlertid 
ikke ubetinget. Eftersom nemlig mange af de nuværende Syge- 
kasser ikke sikre Medlemmets Kone og Børn Helbredelsesmidler 
under deres Sygdom, ja en Del af dem ikke engang sikre Med- 

lemmet selv Sygepenge i Forbindelse med Helbredelsesmidler, er 
Forpligtelsen til at yde alle de anførte Præstationer sat som Be- 
tingelse for, at en Sygekasse kan vente Medhjælp af det offentlige. 
Denne tilfalder derfor kun de anerkendte Sygekasser. Disse skulle 
altsaa, foruden at være begrænsede til kun at omfatte ubemidlede, 
paatage sig at yde fri Læge, Medicin og Hospitalsophold til Med- 
lemmerne med Kone og Børn under 15 Aar, samt passende Syge- 
penge til Medlemmerne selv (Minimum Vs og Maximum */s af den 
gennemsnitlige daglige Arbejdsfortjæneste). Lovforslagets Formaal 
er med andre Ord et dobbelt. Dels tilsigtes der, at Sygekassernes 
Præstationer gennemgaaende blive fyldestgørende, dels at Tilslut- 
ningen til dem lettes. 

Heri stemmer Regeringens Forslag overens med Kommis- 
sionens, men de divergere i Henseende til Omfanget af det offent- 
liges Medhjælp. Kommissionen havde tænkt sig den at bestaa i 
følgende. 

Fra Kommunernes Side. Fri Kørsel efter Læge, hvor 
dette er nødvendigt, d. v. s. paa Landet. Frit Hospitalsophold 
for gifte Medlemmers Kone og Børn under 15 Aar, samt Modera- 
tion i Betalingen for Medlemmerne selv, saaledes at denne overalt 
sattes til højst 40 Øre daglig. Begge Dele skulde gælde for lige saa 
lang Tid, som den anerkendte Sygekasse yder Hjælp ifølge sine 
Vedtægter. Havde en saadan ikke let Adgang til Sygehus for 
sine Medlemmer, skulde vedkommende Amts- eller Bykommune 
udrede som Vederlag 2 Kr. pr. Medlem. 

Fra Statens Side. Et aar ligt Tilskud, der foresloges 
fastsat til 6 Kr. pr. gift og 3 Kr. pr. ugift Medlem, og som skulde 
være ens for Medlemmer af alle anerkendte Sygekasser. Desuden 
gratis Tilsyn blandt andet med Sygekassernes Status. 

Efter Regeringsforslaget vilde derimod Medhjælpen fra det 
offentlige blive mindre. Kommunernes Forpligtelse til at yde fri 
Befordring til og efter Læge (samt Jordemoder) — gældende for 
de i vedkommende Kommune boende Medlemmer af anerkendte 
Sygekasser, og omfattende foruden Medlemmerne selv tillige deres 
Hustruer og Børn — har Regeringen begrænset til en Afstand af 
l l s Mil fra den syges Opholdsted. Med Udredelsen af de om- 
talte Kørsler skulde forholdes efter Regler for Sognerejser, d. v. s. 
at de uden Godtgørelse gaa paa Omgang mellem de af Kommunens 
Beboere, som have Heste og Vogn (Brugere af mindst 1 Td. Hart- 
korn). Denne Del af Medhjælpen har dog altsaa Regeringen 

til Dels bibeholdt. Derimod +iar den ikke kunnet tiltræde Tanken 
om, at Kommunerne skulde være pligtige til at yde Kur og Pleje 
paa Sygehus, gratis eller for betydelig nedsat Betaling. Dette er 
saaledes bortfalden i dens Forslag. Heller ikke Statstilskudet har 
Regeringen givet sin Tilslutning i den af Kommissionen anbefalede 
Form. For det første vil den have det overført paa Kommunerne 
lidt efter lidt, hvilke da samtidig aabnes Mulighed for at lade 
frivillig ydet Hospitalshjælp træde i Stedet for en Del deraf. Der- 
næst foretrækker den, at Tilskudet kommer til at udgøre l /» af 
det Kontingent, som Medlemmerne have paataget sig at udrede 
til Sygekassen (det nominelle Kontingent), i Stedet for at være 
ens for Medlemmer af alle Sygekasser. Vi skulle senere se, at 
det er Landsygekasserne, som vilde komme til at lide under denne 
Forandring, idet her det nominelle Kontingent absolut — men 
næppe relativt til Aarsfortjænesten — bliver mindre end i Bysyge- 
kasserne. 

Hvilke Ændringer har nu Landstingsudvalget foretaget for 
disse Hovedpunkters Vedkommende? 

Hele Udvalget har været enig om at nedsætte Omfanget af 
de Ydelser, som en anerkendt Sygekasse efter Regeringens (og 
Kommissionens) Forslag skulde præstere som Betingelse for at faa 
Medhjælp af det offentlige (§ 13). For det første er et gift Medlem 
ikke gjort pligtig til at sikre sin Hustru Helbredelsesmidler. Han 
kan gøre dette paa sin egen Medlemskonto, eller ogsaa kan Hu- 
struen indmældes som selvstændigt Medlem, men ingen af Delene 
behøver at finde Sted. Dernæst er Medicin ikke fastholdt som 
obligatorisk Præstation. Til Gengæld er rigtignok Minimum af 
Sygepenge forhøjet. Men om end den foreslaaede Forhøjelse af 
Sygepengene nok overalt kan bøde paa Tabet af Medicin under 
Medlemmets Sygdom, er det ikke saa sikkert, at den ogsaa overalt 
vil kunne bøde paa Tabet af Medicin under Børnenes Sygdom. 
Desuden, naar Ombytningen motiveres ved, at man vil forhindre 
den i Sygekasserne jævnlig foregaaende Ødslen med Medicin, skal 
jeg hertil bemærke, at denne efter min personlige Erfaring let 
undgaas, hvor Lægen passer paa at holde igen. 

Normalmaalet for en anerkendt Sygekasses Ydelser skulde 
nu altsaa efter Udvalgets Ændring være følgende: fri Læge og 
Hospitalsophold for Medlemmerne med deres Børn under 15 Aar, 
for saa vidt disse sidste opholde sig i Hjemmet, samt Sygepenge til 

Medlemmet selv (Minimum V* og Maximum */s af Arbejdsfor- 
tjænesten). 

Dog blive Sygekasserne, hvad der vel maa lægges Mærke 
til, ikke ufravigelig bundne til de nævnte Ydelser. Disse kunne 
fastsættes afvigende, naar blot Ydelserne tilsammen findes at svare 
i Værdi til dem, som Normalmaalet opstiller. 

Til Grund for Nedsættelsen af Ydelsernes Omfang synes at 
ligge den Betragtning, at Landarbejderne som Følge af deres 
økonomiske Stilling ville være forhindrede fra at lade deres Syge- 
kasser indtræde i de anerkendtes Række, naar Maalet stilles saa- 
ledes, som Regeringen (og Kommissionen) har gjort. Om et saadant 
Resultat maa befrygtes at indtræde, vil imidlertid aldeles afhænge 
af Medhjælpens Størrelse. Med den af Kommissionen foreslaaede 
Medhjælp fra det offentlige ville Landsygekasserne nok kunne an- 
tages i Stand til at komme med. Her have vi altsaa det af- 
gørende Moment. Nedsætter man Medhjælpen — hvad Regeringen 
har gjort — , er det meget muligt, at Maalet maa samtidig stilles 
lavere; i modsat Tilfælde er der næppe nogen Nødvendighed herfor. 
Vi skulle senere komme tilbage hertil, naar vi omtale Udvalgets 
Forslag om Medhjælpens Størrelse. 

Den anden, ovenfor omtalte, Ændring: »at Sygekasserne 
kunne variere Ydelsernes Form, naar blot disses samlede Værdi 
ikke bliver nedsat under Maaletc, turde være heldig. Hidtil har 
Institutionen udviklet sig frit, og paa dette Grundlag naaet en 
respektabel Udvikling; derfor bør der næppe heller lægges flere 
Baand paa de anerkendte Sygekasser end højst nødvendigt. Det 
maa vistnok indrømmes, at Regeringen — ligesom ogsaa Kom- 
missionen — har været for tilbøjelig til at ville rangere dem efter 
en Snor 1 ). 



l ) Medens vi ere ved § 13 kan bemærkes, al Udvalget ønsker en mere 
rummelig Bestemmelse vedrørende Beregningen af Sygepenge. Det fore- 
slaar derfor, at disse kunne fastsættes enten som en Kvotadel af den 
daglige Arbejdsfortjæneste , der maa anses som den gennemsnitlige for 
Kassens Medlemmer (Regeringens og Kommissionens Forslag), eller be- 
regnes under Hensyn til det enkelte Medlems Arbejdsfortjæneste, eller 
endelig i Forhold til Medlemsbidraget. Beregningsmaade Nr. 2 maa jeg 
tilstaa, at jeg aldeles ikke forstaar. Det kan dog næppe være Meningen, 
at to Medlemmer af en Sygekasse, der betale samme Kontingent, 
men hvoraf den ene har en større Arbejdsfortjæneste end den anden, 
skulle erholde ulige store Beløb i Sygepenge. Skal der være en Forskel 
paa de enkelte Medlemmers Sygepenge, synes denne kun at kunne rette 

I Henseende til Omfanget af det offentliges Medhjælp fore- 
slaar Udvalget ligeledes flere Ændringer i Regeringsforslaget, idet 
man her har nærmet sig mere til Kommissionens Udkast. 

Kommunernes Forpligtelse til paa Landet at præstere fri 
Befordring (§ 10) er ganske vist ikke, som Kommissionen havde 
tænkt sig, opstillet uden Afstandsbestemmelse. Men man har i 
alt Fald fundet det retfærdigt, at den af Regeringen foreslaaede 
V/t Mils Fribefordring (3 løbende Mil) burde indenfor Lægedistriktes 
Grænser gives, selv om Lægen boede i en længere Afstand, saa 
at Sygekassen kun betaler for den overskydende Vejlængde, og da 
efter en af Amtsraadet fastsat Takst. I Konsekvens af den Maade, 
hvorpaa Udvalget mener, at Hustruerne bør stilles til Sygekassen, 
gælder dette dog kun Medlemmerne selv og deres Børn. Ved- 
kommende, der leverer Befordringen, foreslaas betalt af Kommunens 
Kasse, i Stedet for at lade Kørslerne gaa paa Omgang uden Godt- 
gørelse. 

sig efter Medlemsbidragets Størrelse. Men her maa da erindres om, at 
der vistnok meget sjældent indenfor en Sygekasse findes anden Forskel 
paa Medlemsbidragets Størrelse end den, der følger af, at Medlemmet 
tillige har sikret sin Familje noget fra Sygekassen, eller følger af, at 
Vedkommende først er indtraadt i en ældre Alder. At dog det forhøjede 
Kontingent, som et Medlem i begge disse Tilfælde kan komme til at be- 
tale, ikke giver Adgang til at faa højere Sygepenge, er en Selvfølge. 

Ved samme Lejlighed kunde det interessere at vide, hvorledes Ud- 
valget har tænkt sig Sygepengene beregnet for den gifte Kvinde, som det 
nærmest henviser til at være selvstændigt Medlem. I Smaabyerne og 
paa Landet turde hendes Fortjæneste, naar man ikke vurderer Virksom- 
heden som Husmoder, hyppigst være ingen eller forsvindende. Her 
vil saaledes i Almindelighed Sygepengene ikke kunne beregnes som en 
Kvotadel af den gifte Kvindes gennemsnitlige daglige Indtægt. Men at 
tilstede Hustruen at sikre sig de samme Sygepenge som Manden, kunde 
blive farligt for Sygekassen af Hensyn til Simulation. Det vilde da let 
være en økonomisk Vinding for Familjen, naar hun mældte sig syg, og 
hun fristedes herved til uden tvingende Nødvendighed at give efter for 
de mange Skrøbeligheder, som Kvindens Liv fører med sig i højere Grad 
end Mandens. Tænkes den gifte Kvinde som Regel kun at indtræde i 
en Sygekasse som selvstændigt Medlem, turde det derfor være hensigts- 
mæssigt at begrænse hendes Sygepenge f. Eks. til , /a af Mandens, 
hvortil da vilde svare et lavere Kontingent for hende end for ham. 
Anser man det nødvendigt at træffe Kauteler for at forhindre, at der 
kan lukreres ved Mandens fingerede Sygdom — de hertil sigtende Be- 
stemmelser i Lovforslaget har Udvalget endog skærpet — , er saadant 
lige saa nødvendigt for Kvindens Vedkommende. Tør det ene ikke over- 
lades til Sygekassernes »bon sens", tør det andet heller ikke. 

Dernæst har Udvalget optaget Kommissionens Tanke om, 
at Kommunerné forpligtes til at yde Kur og Pleje paa Sygehus 
— dels gratis dels for nedsat Betaling, eller eventuelt Vederlag 
herfor. Dog med følgende Modifikationer. Hustruen udelukkes, 
med mindre hun er selvstændigt Medlem. Børnene faa først gratis 
Ophold, naar Faderen (eller Moderen) har været Medlem af en 
anerkendt Sygekasse i 1 Aar. Indtil den Tid betales for Børnene, 
ligesom vedvarende for Medlemmet selv, 60 Øre daglig. Ved- 
kommende maa dog være bosat i det Distrikt, for hvilket Syge- 
huset er bestemt, en Bestemmelse, som praktiske Hensyn unægtelig 
synes at diktere. 

Med Hensyn til det aarlige Pengetilskud (§ 9) er Udvalget 
blevet enig om at fastsætte Størrelsen deraf paa en Maade, som 
afgiver en Art Mellemvej mellem Kommissionens og Regeringrøs 
Tanke. Der skulde nemlig ydes l 1 /« Kr. pr. Medlem + Fjærde- 
delen af det Kontingent, som Medlemmerne have paataget sig at 
udrede til Sygekassen (det nominelle Kontingent). Lad os en Gang 
forsøge med Tal at udtrykke, hvilken Betydning det vil have for 
de anerkendte Sygekasser, om de faa Tilskudet efter den respektivt 
af Kommissionen, af Regeringen, eller af Landstingsudvalget fore- 
slaaede Form. Vi holde os ved denne Lejlighed til den i Kom- 
missionens Betænkning givne kalkulatoriske Oversigt over en 
anerkendt Sygekasses formodede Udgift pr. Medlem til Læge, 
Medicin, Sygepenge og Administration. 

Først skal da prøves, hvor stort Kontingentet kan ventes 
at blive med Fradrag af de forskellige Pengetilskud (ubeskaaren), 
naar Maalet for de anerkendte Sygekassers Ydelser fastsættes saa- 
ledes, som af Regeringen (og Kommissionen) foreslaaet, altsaa: 
fri Læge, Medicin og Hospitalsophold for Medlemmet med Hustru 
og Børn under 15 Aar, samt Sygepenge til Medlemmet selv. Vi 
forudsætte, at Medlemmerne kun sikre sig Minimum af Sygepenge 
( l /8 af den gennemsnitlige Arbejdsfortjæneste). 

København Købstæderne Landdistrikterne 

ugift gift ugift gift ugift gift 

det formodede Kontingent 

uden Tilskud 1 ) ll,2»Kr. 17,ooKr. 7,7oKr. 13,aoKr. 5,7»Kr. 10,»Kr. 



') At Tallene i denne Række ikke falde sammen med de tilsvarende Tal i 
Kommissionens Betænkning, skyldes den Omstændighed, at her er Ud- 
giften til Begravelseshjælp skudt ud. I den foreliggende ligesom i de 
følgende Tabeller har jeg afrundet Decimalerne (Ørene). 

København Købstæderne Landdistrikterne 

ugift gift ugift gift ugift gift 

det fradraget Tilsk. under 

den af Korns foresl. Form 8,25 Kr. 11,ooKr. 4,:oKr. 7,soKr. 2,75 Kr. 4,esKr. 
do. fradraget Tilsk. under 

den af Reg. foresl. Form 1 ) 7, so - 11. 30 - 5, 10 8,90 - 3,ao - 7, 10 - 
do. fradraget Tilsk. under 

den af Udv. foresl. Form 6.95 - 11,26 - 4,30 - 8,50 - 2,so - 6,60 - 

I Købstæderne og Landdistrikterne, særlig i de sidste, blive 
baade de gifte og de ugifte Medlemmer ugunstigere stillede efter 
Regeringens end efter Kommissionens Form for Tilskudet, i Køben- 
havn blive derimod de ugifte Medlemmer endog gunstigere stillede 
efter hin end efter denne. Landstingsudvalgets Form for Til- 
skudet giver et Resultat, der i det mindste for de gifte Medlemmers 
Vedkommende nærmer sig mest til det, som fremkommer ved 
Regeringens Form for Tilskudet. 

Vi forsøge dernæst at finde — ligeledes tilnærmelsesvis — 
Kontingentets Størrelse, naar den anerkendte Sygekasse kun yder 
fri Læge og Hospitalsophold til Medlemmet med Børn samt Syge- 
penge til Medlemmet selv — Udvalgets Normalmaal — , idet vi 
dog samtidig tænke os, at i en Familje er Hustruen altid 
sygeforsikret som selvstændigt Medlem. Som man vil 
erindre, har Udvalget til Gengæld for den bortfaldne Medicin 
forhøjet Sygepengenes Minimum til V 2 af den gennemsnitlige Ar- 
bejdsfortjæneste. Dette Minimum forudsætter jeg da, at de mandlige 
Medlemmer sikre sig, medens jeg derimod for et gift kvindeligt 
Medlem forudsætter Sygepengene at udgøre Halvparten af Mandens 
(jfr. tidligere Anmærkning). Vi faa da, naar Pengetilskudet ube- 
skaaren kom Sygekasserne til Gode. 

København Købstæderne Landdistrikterne 

ugift en Familje ugift en Familje ugift en Familje 

det formodede Kontingent 

uden Tilskud") 13,wKr. 22,7oKr. 8,70 Kr. 14,7oKr. 6,*> Kr. 10,85 Kr. 

do. fradraget Tilsk. under 

den af Udv. forsi. Form 8,95 - 14,06 - 5,oo - 8,00 - 3, 15 - 5. 15 - 



*) Obligatorisk Hospitalshjælp tænkes ogsaa her ydet af Kommunerne, 
hvilket Regeringsforslaget, som man vil erindre, dog netop udelukker i 
Modsætning til Kommissionens og Udvalgets Forslag. Da den modererede 
Betaling, som Hospitalerne skulde have for Medlemmerne selv, forud- 
sættes fradraget i Sygepengene, have vi helt kunnet bortse fra derine 
Udgiftspost ved Beregningen af de formodede Kontingenter. 

■) At man endog for ugifte Medlemmer finder det formodede Kontingent 
uden Tilskud at være i større eller mindre Grad højere her end ovenfor, 

Tænkes derimod Hustruen fuldstændig udenfor Sygefor- 
sikringen, faa vi følgende Tal, hvorved dog er at bemærke, at for 
en gift Mand med Børn er Udgiften til Læge og Administration 
beregnet at være lige saa høj som for Mand, Kone og Børn. I det 
mindste for Lægehonorarets Vedkommende, der er langt den be- 
tydeligste af de to Poster, vil dette nok vise sig rigtigt. Sagen er 
nemlig, at den, der paa Sygekassens Regning er Læge for en 
Mand med Børn, maa som Regel være forberedt paa at komme 
til at behandle Konen gratis. Det vil Lægerne intet Øjeblik være 
i Tvivl om. 

København Købstæderne Landdistr. 
gift Medl. gift Medl. gift MedL 

med Børn med Børn med Børn 

det formodede Kontingent uden Tilskud 17,45 Kr. 12. o* Kr. 9,ao Kr. 
do. fradraget Tilsk. under den af Udv. 
foresl. Form 11, ei - 7,&6 - 5.50 - 

Ved at sammenligne denne Tabel med den foregaaende, vil 
det ses, at kun i København skulde det blive væsentlig dyrere for 
en Mand, om han lod sin Hustru indtræde som selvstændigt Medlem, 
medens det endog i Landdistrikterne sandsynligvis vil blive bil- 
ligere for ham at tage Hustruen med ind i Sygekassen end at 
lade hende staa udenfor. Ved første Øjekast maa dette vel vække 
Forundring. Men Resultatet bliver forstaaeligt ved at betænke, at 
Hustruens Indtræden som selstændigt Medlem, naar Mand og 
Børn i Forvejen ere i Sygekassen, ikke vil skaffe denne anden 
Ekstraudgift, end hvad der kan medgaa til hendes Sygepenge, der- 
som min ovenfor nævnte Forudsætning om Udgiften til Læge og 
Administration er rigtig. Da det for Hustruen nødvendige Kon- 
tingent følgelig ikke behøver at være større, end at det netop kan 
dække Sygepengene, vil Tilskudet for hendes Vedkommende endog 
kunne komme til at overstige Kontingentet. 

Der vil maaske blive indvendt, at Kommissionens Kalkule 
over Udgifterne, hvorfra vi gennemgaaende ere gaaede ud, kunde 
være fejlagtig. Dette er unægtelig muligt. Men selv om saa var, 
vilde herved jo ikke forandres Forholdet mellem Kontingenterne, 
som fremkomme efter Fradrag af Tilskudet under de forskellige 
Former. 



uagtet Udgiften til Medicin er bortfalden , skyldes den gentagne Gange 
omtalte Forhøjelse af Sygepengenes Minimum. 

Fra hvem mener nu imidlertid Udvalget, at Pengetilskudet 
skal komme, fra Stat eller fra Kommune? Paa dette Punkt staa 
vi overfor et Flertal og et Mindretal. 

Flertallet (Danneskjold, Goos, Kayser, Reedtz-Thott, Tuxen) 
har sluttet sig til Regeringens Opfattelse, at Tilskudet, selv om 
det fra Begyndelsen ydes af Staten, lidt efter lidt bør overføres 
paa Kommunerne. Mindretallet (Schlegel, Råben, Chr. Nielsen, 
Th. Nielsen) har derimod sluttet sig til Kommissionens Opfattelse, 
at Tilskudet vedblivende bør komme fra Staten. Naar Sagen ses 
udelukkende fra Sygekassernes Standpunkt, turde Valget herimellem 
næppe have stort at betyde, dersom blot ikke Flertallet end videre 
havde sluttet sig til Regeringen i den Henseende, at Bykommunerne 
kunne lade Udgiften til Hospitalshjælp afgaa paa Tilskudet, og 
hertil føjet, at Landkommunerne kunne gøre det samme med Ud- 
giften til Kørsler. Her træffe vi et Punkt af afgørende Betydning 
for Sygekasserne. Formaa mine Udtalelser at finde noget aabent 
Øre blandt Folkerepræsentanterne, vilde jeg fraraade denne Af- 
kortning, navnlig fordi det er umuligt at vide forud, om ikke paa 
Landet Kommunernes Udgift til Kørsler vil være i Stand til at 
sluge hele Pengetilskudet og mere end det. Men særlig paa 
Landet gælder det, at Sygekasserne maa have en fyldig Støtte fra 
det offentlige, dersom man skal kunne vente at opnaa det dobbelt- 
sidige Formaal: dels at Sygekassernes Præstationer gennemgaaende 
blive fyldestgørende, dels at de vinde en stadig stigende Tilslut- 
ning. Overhovedet forekommer det mig ikke heldigt, saaledes at 
tage med den ene Haand, hvad man har givet med den anden. 
Mindst naar det sker paa den Maade, at Sygekasserne have Vanske- 
lighed ved at se, hvad der bliver tilbage. Hvor mange Sygekasser 
ville vel lade sig anerkende, naar de ik'ke forud kunne beregne, 
hvad de ville opnaa ved at paalægge sig de uundgaaelige Baand, 
som følge med Anerkendelsen. 

Jeg tillader mig altsaa indtrængende at anbefale, at denne 
Afkortning bortfalder. Under Forudsætning af, at saadant sker, 
indskyder jeg det Spørgsmaal, om da ikke Præstationerne, som 
fordres af en anerkendt Sygekasse, tør gøres fyldigere, end hele 
Udvalget foreslaar. I Henhold til de i Tabel II og III givne Tal 
ligger den Slutning nær, at man i saa Tilfælde uden Betænkning 
kan gøre det til Pligt for gifte Medlemmer af anerkendte Syge- 
kasser, at ogsaa Hustruen skal indtræde som selvstændigt Medlem. 
Men en anden Sag er, om det skulde være nødvendigt at fastslaa 

saadant. I alt Fald paa de Steder, hvor det kun blev ubetydelig 
dyrere eller vel endog billigere, om en gift Mand tog sin Hustru 
med ind i Sygekassen som selvstændigt Medlem, ville Vedkommende 
maaske nok selv vide at finde sig til Rette. 

Af det foregaaende fremgaar, at der, naar blot Afkortningen 
bortfalder, efter mit Skøn ikke ligger stor Vægt paa, om Tilskudet 
kommer fra Stat eller Kommune, for saa vidt Sagen ses udelukkende 
fra Sygekassernes Standpunkt. De af Kommuner hidtil ydede 
frivillige Pengetilskud ville vistnok i begge Tilfælde bortfalde, efter- 
som Kommunerne jo under alle Omstændigheder komme til at 
bære deres Del af det offentliges Medhjælp i Skikkelse af Kørslerne 
og Hospitalshjælpen. Men jeg vil dog samtidig bemærke, at de 
Hindringer, som Flertallet finder at stille sig i Vejen for et Stats- 
tilskud, ikke synes mig uoverkommelige. Indvendingerne ere: dels 
at en stigende Sygeforsikring af ubemidlede tør ventes at lette 
Kommunernes Udgifter til Fattig væsenet, hvorfor disse maa være 
nærmest kaldede til at støtte Sygekasserne; dels at man ikke tør 
paalægge Statskassen denne Byrde uden at vide, hvilke Krav en 
eventuel Lov om Alderdomsforsørgelse vil stille til den. Svaret 
paa den første Indvending ligger lige for Haanden. En Alder- 
domsforsørgelse af Ubemidlede maa ligeledes ventes at lette Kom- 
munernes Udgifter til Fattigvæsenet, og dog er Arbejderkommis- 
sionen fra Halvfjærdserne og mange med den gaaet ud fra, at 
Staten ydede sin Del af det offentliges Tilskud til en saadan 
Alderdomsforsørgelse, ja efter Finansminister Estrups i tidligere 
Samlinger indbragte Forslag blev det endog Staten, som kom til 
at yde hele Tilskudet hertil. Hvad mere er, Flertallet forudsætter 
selv i sin anden Indvending, at der vil blive givet Statstilskud ved 
Alderdomsforsørgelsen. Og dog er dette ikke en Smule mere logisk 
end Statstilskud ved Sygeforsikring. Glemmes maa nu heller ikke, 
at Kommunerne i alt Fald komme til at yde delvist Vederlag for 
den forventede Lettelse af Fattigbyrden. Hvad angaar den anden 
Indvending, forekommer der mig at være en let Vej til at undgaa 
den befrygtede Overbebyrdelse af Statskassen. Dersom det nemlig 
ved en fornyet Forelæggelse af en Alderdomsforsørgelseslov skulde 
vise sig, at en saadan stiller større Krav til Statskassen, end man 
mener, at denne kan bære, naar den i Forvejen udreder Tilskud 
til Sygeforsikring, saa har Rigsdagen det jo i sin Haand at lægge 
saa meget af Byrden ved Alderdomsforsørgelsen, som man finder 
nødvendigt, over paa Kommunerne. Fra et økonomisk Synspunkt 

bliver Resultatet for Statskassen dog virkelig et og det samme, 
enten man belaster Kommunerne med hele det offentliges Medhjælp 
til Sygeforsikringen, i den Tanke at Staten helt eller overvejende 
skal bære det offentliges Tilskud til Alderdomsforsørgelsen — eller 
man letter Kommunerne ved den først nævnte Lejlighed, for saa 
eventuelt at belaste dem mere ved den sidst nævnte Lejlighed, 
dersom saadant viser sig nødvendigt. 

Hvad jeg har haft at bemærke vedrørende Medhjælpen fra 
det offentlige, skal jeg til Slutning sammenfatte i nogle faa Ord. 
Dersom Kommissionens Standpunkt er at betragte som definitivt 
opgivet, sympatiserer jeg nærmest med Mindretallets. Lader der 
sig heller ikke opnaa Enighed om at slutte sig til dette, foretrækker 
jeg langt Regeringens Standpunkt fremfor Flertallets — dog med 
følgende Modifikation: Frikørsel ydes mindst i det Omfang, som 
af hele Udvalget foreslaaet, og Formen for Pengetilskudet forandres 
enten til den af Kommissionen eller af Udvalget foreslaaede. 
Vælges nu Kommissionens Form for Tilskudet, maa man med 
Hensyn til Normalmaalet for Sygekassernes Præstationer helst 
følge Regeringen. Vælges derimod Udvalgets Form for Tilskudet, 
bliver det ogsaa i den nylig nævnte Henseende nødvendigt at følge 
Udvalget — mulig med Tilføjelse af, at et gift Medlem er pligtig 
til at lade Hustruen indtræde som selvstændigt Medlem, men i alt 
Fald med den Tilføjelse, at Hustruen som selvstændigt Medlem 
kun kan sikre sig Halvparten af Mandens Sygepenge. Hvad enten 
Normalmaalet imidlertid fastslaas i Lighed med Regeringens eller, 
med Udvalgets Forslag, maa vel under den givne Forudsætning 1 ) 
frit Hospitalsophold bortfalde som obligatorisk Præstation for 
de anerkendte Sygekasser, eftersom Regeringen ikke i Medhjælpen 
fra det offentlige har medtaget nogen Forpligtelse for Kommunerne 
til at yde Hospitaishjælp. 

Hermed turde være omtalt de Paragrafer, hvori de ledende 
Principer have funden deres Udtryk. Men da det, som berørt, 
ogsaa kun er Hovedpunkterne, som jeg har haft til Hensigt at 
komme nærmere ind paa, skal jeg vedrørende de øvrige Paragrafer 
af Sygekasseloven nøjes med den Bemærkning, at de Ændringer, 
som hele Udvalget eller dettes Flertal foreslaar ved disse, fore- 



l ) D. v. s. Forudsætningen om, at Medhjælpen fra det offentlige mulig fast- 
slaas i den af Regeringen foreslaaede Skikkelse, dog med visse ovenfor 
nævnte Modifikationer. 

komme mig heldige næsten gennemgaaende. Derimod kan jeg 
ikke sige det samme om Mindretalsændringerne, og specielt ikke 
ved § 6 og § 13. 

Maaske de sidste bør omtales med et Par Ord, da jeg særlig 
fremdrager dem. 

Ved § 6 har et Mindretal (Chr. Nielsen og Th. Nielsen) 
foreslaaet, at naar Medlemmer af en Sygekasse, der ikke længere 
bestaar som anerkendt, paa. Grund af Bortflytning søge Optagelse 
i en anerkendt Sygekasse et andet Sted, skal saadant ikke kunne 
nægtes dem, selv om deres Helbred efter de almindelige Regler 
vilde udelukke dem fra Optagelse i vedkommende Sygekasse. Dog 
skulle de Udgifter, som herved paadrages sidst anførte Sygekasse, 
erstattes denne af den fraflyttede Kommune. Der turde imidlertid 
næppe være tilstrækkelig Grund til, at bortflyttede Medlemmer af 
en Sygekasse, som ikke længere bestaar som anerkendt — maaske 
som Følge af Forhold, hvorover den selv var Herre — , skulle 
favoriseres paa denne abnorme Maade fremfor bortflyttede Med- 
lemmer af en Sygekasse, der ikke har opnaaet Anerkendelse f. Eks. 
som Følge af sit for lille Medlemsantal. 

Ved § 13 foreslaar samme Mindretal (i Forbindelse med 
Råben), at selv om en Sygekasse yder sine Medlemmer mindre 
end det, der af hele Udvalget er opstillet som Normalmaal for en 
anerkendt Sygekasses Præstationer, skal hin ligefuldt kunne optages 
blandt de anerkendte, naar den i øvrig opfylder de i Sygekasseloven 
stillede Betingelser. Dog erholder Kassen i dette Tilfælde kun et 
Pengetilskud af det offentlige, der svarer til Fjærdedelen af Med- 
lemmernes nominelle Kontingent. Denne Mulighed for en Ned- 
sættelse af de Præstationer, som normalt blive at fordre af en 
anerkendt Sygekasse, motiveres ved en Henvisning til Landarbejd- 
ernes daarlige Kaar. Men idet jeg henholder mig til de i 
Tabellerne givne Tal, skal jeg gentagende fremhæve, at man uden 
at træde de Landarbejderes økonomiske Ævne for nær, som over- 
hovedet kunne ventes at sygeforsikre sig, snarere tør sætte Syge- 
kassernes Præstationer højere op, end af hele Udvalget foreslaaet, 
under Forudsætning da af at Mindretallets eget Forslag om Med- 
hjælpen gaar igennem. 

Vi vende os dernæst til Lovforslaget om Arbejdernes 
Sikring mod Følgerne.af Ulykkestilfælde under Arbejde. 
Dette Forslag gør Arbejdsgiverne i visse, mere eller mindre farlige, 
Erhverv pligtige til at støtte deres Arbejdere, naar disse rammes 

af Ulykkestilfælde under Arbejde. Erhvervene ere følgende: Skov- 
og Landbrug; industrielle Virksomheder, som anvende mekanisk 
Drivkraft; andre industrielle Virksomheder, ligesom ogsaa nogle 
Haandværk (Bygningshaandværk) og enkelte andre Beskæftigelser 
(f. Eks. Losning og Ladning af Skibe), hvormed der er forbunden 
Fare for Ulykkestilfælde; endelig Skibsfart og Fiskeri, hvilke sidste 
Erhverv ikke vare medtagne i Kommissionens Udkast. 

Enhver Person, som har lønnet Arbejde i de nævnte Er- 
hverv, og som hører til de Kategorier af Samfundsmedlemmer, 
der kunne finde Optagelse i de anerkendte Sygekasser (ubemidlede), 
skulde uden noget Skridt fra egen Side være sikret dels en 
Understøttelse til de efterladte (Kone og Børn under 15 Aar), 
dersom Vedkommende dør soift Følge af et Ulykkestilfælde under 
Arbejde, dels en Understøttelse til sig selv, dersom Vedkommende 
under Arbejde paadrager sig en Læsion med Følger for Arbejds- 
kraften. Den sidst anførte Understøttelse indtræder dog, vel at 
mærke, først efter en vis Tids Forløb. Nemlig efter 26 Uger — 
Kommissionen foreslog 8 Uger — , dersom Vedkommende ikke er 
Medlem af en anerkendt Sygekasse; i modsat Tilfælde indtræder 
den, naar Pengehjælpen fra Sygekassen ophører 1 ). Er den til- 
skadekomne bleven Invalid, o: vedbliver der efter Læsionens Hel- 
bredelse at bestaa en Forringelse eller Tab af Arbejdsævnen, faar 
Vedkommende fra det ovenfor nævnte Tidspunkt sin Understøttelse, 
saa længe Invaliditeten vedvarer. Størrelsen af Understøttelsen 
retter sig her efter Invaliditetens Grad. 

Understøttelserne udbetales gennem en af Staten oprettet 
Anstalt. Dennes Udgifter til Administration dækkes af Statskassen, 
medens dens Udgifter i Anledning af Understøttelserne dækkes af 
Arbejdsgiverne i de nævnte Erhverv. I dette Øjemed sondres 
disse i tre Afdelinger, af hvilke Afdeling I omfatter Land- og 
Skovbrug ; Afdeling II de industrielle Virksomheder, Haandværk og 
øvrige Beskæftigelser, som ere gjort forsikringspligtige; Afdeling III 
Skibsfart og Fiskeri. De til hver Afdeling hørende Arbejdsgivere 
dække i Forening de paa vedkommende Afdeling i Aarets Løb 
faldende Udgifter; Regeringen foreslaar, at dette sker efter Lig- 
ningssystemet, om end i en noget modificeret Form, medens Kom- 
missionen anbefalede Kapitaldækningssystemet. I Afdeling I vilde 



J ) Efter det foregaaende Lovforslag skulde Medlemmernes Ret til at nyde 

Sygepenge udtrække sig til et Tidsrum af 26 Uger i et Regnskabsaar. 
Tilskueren. 1889. 55 

da Udgiften være at paaligne efter Hartkorn; i Afdeling II efter 
den af hver enkelt Arbejdsgiver i Aarets Løb udbetalte samlede 
Arbejdsløn, under Hensyntagen til den med Erhvervet forbundne 
Fare — der opstilles nemlig her flere Fareklasser; i Afdeling ni 
blev Udgiften at paaligne efter den udbetalte Arbejdsløn. 

Hermed turde være antydet Hovedpunkterne i Regeringens 
Forslag. Efter dette skulle altsaa Arbejdsgiverne, med Anstalten 
som Mellemled, træde støttende til ved de Ulykkestilfælde under 
Arbejde, som medføre enten Døden eller en Læsion, hvis Følger 
for Arbejdskraften vedvare ud over 26 Uger. Paa den anden 
Side skulle Arbejderne klare sig selv overfor de under Arbejde 
paadragne Læsioner, hvis Følger for Arbejdskraften ere forvundne 
inden 26 Uger. Om de ville lette sig saadant ved at indtræde i 
en Sygekasse, bliver deres egen Sag. 

For de anførte Hovedpunkters Vedkommende afviger Rege- 
ringens Forslag, som allerede berørt, kun i følgende Henseender 
fra Kommissionens Udkast. Regeringen medtager Skibsfart og 
Fiskeri som forsikringspligtige Erhverv; den udstrækker Karenztiden 
— d. v. s. Tiden, hvori den Tilskadekomne ingen Understøttelse 
faar fra Anstalten — til 26 Uger i Stedet for 8 Uger, for saa vidt 
den tilskadekomne staar udenfor de anerkendte Sygekasser; og 
endelig foretrækker den Ligningssystemet for Kapitaldækuings- 
systemet. Paa et eneste men rigtignok meget væsentligt Punkt 
havde imidlertid Kommissionen delt sig i et Flertal og et Mindretal. 
Det var i Henseende til Spørgsmaalet, om der skulde opstilles den 
Begrænsning, at det kun blev Medlemmer af anerkendte Sygekasser, 
som sikredes den omtalte Understøttelse til sig og efterladte. Et 
Flertal holdt paa Begrænsningen — dog med den Tilføjelse: »for 
saa vidt der paa Stedet er Adgang til en anerkendt Sygekasse«, 
hvilket skulde gælde indtil Udgangen af Aaret 1894 — , medens 
et Mindretal forkastede den. Som man vil have set, sluttede 
Regeringen sig til Mindretallets Standpunkt, idet der til eventuelt 
at faa Understøttelse ikke udkræves andet end: at Vedkommende 
har lønnet Arbejde i et af de forsikringspligtige Erhverv, hører til 
de Kategorier af Samfundsmedlemmer, som kunne finde Optagelse 
i anerkendte Sygekasser, og for det tredje er kommen tilskade 
under Arbejdet. 

Jeg skal nu referere de væsentligste af de Forandringer, som 
Landstingsudvalget har foretaget i Regeringsforslaget. 



Digitized by Google 



De sociale Lovforslag i Landstinget. 



819 



Hele Udvalget er blevet enig om at foreslaa et Par ny 
Bestemmelser. Den ene gaar ud paa, at i Statsanstalten skulle 
anerkendte Sygekasser have Adgang til at forsikre mod Ulykkes- 
tilfælde udenfor Arbejde de Medlemmer, som paa Grund af deres 
Beskæftigelse allerede ere forsikrede mod Ulykkestilfælde under 
Arbejde, samt endvidere have Adgang til at forsikre mod begge 
Former af Ulykkestilfælde de Medlemmer, der ikke have Beskæftigelse 
som Medhjælpere ved forsikringspligtige Erhverv. Disse Tilfælde, 
som altsaa ville være Arbejdsgiverne uvedkommende, maa vel 
henføres under en særlig Afdeling af Anstalten. Meningen her- 
med er at give Medlemmer af anerkendte Sygekasser Lejlighed til 
at nyde godt af, at Præmien maa vente& at blive lavere i en 
gratis bestyret Anstalt end andensteds, men Lejligheden vil næppe 
blive synderlig benyttet. Den anden Bestemmelse gaar ud paa, at 
Arbejdsgiverne i de forsikringspligtige Erhverv kunne faa Tilladelse 
til — med Omgaaelse af Statsanstalten — at forsikre deres Ar- 
bejdere i selvstændige Kasser eller i private Forsikringsanstalter, 
for saa vidt disse med tilfredsstillende Sikkerhed yde Arbejderne 
mindst de ved Loven tilsikrede Fordele. Jeg skal i Anledning af 
den sidste Bestemmelse blot bemærke, at den i vedkommende 
private Anstalt forsikrede Understøttelse vel bliver at udbetale 
kapitaliseret, blandt andet af Hensyn til den fornødne Sikkerhed. 
Men skal den tilskadekomne eller de efterladte da have fuld 
Raadighed over denne Kapital? 

Endvidere foreslaar hele Udvalget, at Understøttelsen til 
den tilskadekomne gøres noget højere end af Regeringen (og 
Kommissionen) paatænkt — et Mindretal foreslaar det samme 
vedrørende Understøttelsen til de efterladte — , samt at den, der 
har Krav paa Understøttelse som Følge af Invaliditet, kan forlange 
dennes Størrelse (med andre Ord: Invaliditetens Grad) fastsat ved 
Skønsmænd^ udvalgte dels blandt Arbejdere dels blandt Arbejds- 
givere. For en saadan Ordning er der vistnok ogsaa meget, 
' som taler. 

Vi komme nu til et Par Ændringsforslag, som ikke har 
fundet Tilslutning hos samtlige Udvalgsmedlemmer, saa at vi staa 
overfor et Flertal og et Mindretal. 

Ved det ene er Dissentsen dog nærmest kun tilsyneladende. 
Et Flertal vil nemlig have Skibsfart og Fiskeri strøget som for- 
sikringspligtige Erhverv, men alene af Hensyn til at der, da Lov- 
forslaget forelagdes, fuldstændig manglede statistiske Oplysninger 

55« 

om Hyppigheden af de her indtrædende Ulykkestilfælde under 
Arbejde. De paagældende Oplysninger ere imidlertid nu, som 
maaske bekendt, forsøgt indhentet af Regeringen. 

Det andet Ændringsforslag vedrører det ovenfor omtalte 
Spørgsmaal, som indenfor Kommissionen ligeledes gav Anledning 
til Spaltning. Et Flertal af Udvalget vil nemlig have, at det kun 
skal være Medlemmer af anerkendte Sygekasser, der blive sikrede 
Understøttelsen til sig eller efterladte. Begrænsningen opstilles 
endog uden noget Hensyn til, om der paa Stedet findes Adgang 
til en anerkendt Sygekasse, hvilket Hensyn Kommissionsflertallet 
dog havde taget. Et Mindretal (Chr. Nielsen og Th. Nielsen) 
slutte sig derimod i.saa Henseende til Regeringen (og Kommis- 
si onsm ind re tal let). 

Udvalgsflertallet begrunder sit Standpunkt saaledes: »ved 
denne Betingelse for Indtrædelsen af Understøttelsen faar det et 
utvetydigt Udtryk, at der ogsaa til Grund for denne Lov (ligesom 
for Sygekasseloven) ligger Tanken om Hjælp til Selvhjælpe Men 
lade de to Lovforslag sig nu virkelig paralellisere paa denne Maade? 
At dette turde være mere end tvivlsomt, skal jeg søge at godtgøre. 
Motivet til at lade det offentlige træde til ved Sygeforsikringen var 
jo, at der blandt ubemidlede maa antages at findes mange, som 
vanskelig kunne overkomme en fyldestgørende Sygeforsikring ude- 
lukkende ved egen Hjælp. Her er der saaledes ingen Tvivl om, 
at der kun er Tale om Medhjælp til Selvhjælpen. Men Motivet 
til at lade Arbejdsgiverne træde til ved Ulykkesforsikringen er et 
ganske andet, hvad der allerede turde ligge deri, at netop de og 
ikke det offentlige drages frem ved denne Lejlighed. Her er Ud- 
gangspunktet nemlig, at Ulykkestilfælde under Arbejde — 
i Modsætning til Flertallet af Sygdomme — vise sig hoved- 
sagelig at være knyttede til visse Beskæftigelser som 
disses tilsyneladende uadskillelige Ledsagere, uden at 
Lønnen som Regel ses at være paavirket af den med 
Beskæftigelsen forbundne Fare. Deraf har man da udledet, 
at Arbejdsgiverne i hine Erhverv have en moralsk Forpligtelse 
til at bære de økonomiske Følger af Ulykkestilfælde under Arbejde, 
som ramme saadanne af deres Arbejdere, hvis Lønningsforhold 
henfører dem under Kategorien »ubemidlede« 1 ). Hvorledes der 



') Det kunde maaske synes inkonsekvent, at Personalet i de overordnede 
Stillinger saaledes bliver helt eller delvist udelukket fra Understøttelsen. 

nu ved denne Motivering skulde blive Plads til andre Betingelser 
for Understøttelsens Indtræden end den, at Arbejderen ikke maa 
have paadraget sig Ulykkestilfaldet forsætlig eller ved grov Uagt- 
somhed (Drukkenskab), lormaar jeg ikke at indse. Nej, Arbejds- 
givernes moralske Forpligtelse, som Lovforslaget tilsigter at fæstne, 
turde paahvile dem, ligegyldig om Arbejderen er sygeforsikret 
eller ikke. 

Ikke nok hermed! Understøttelsespligten turde paahvile 
Arbejdsgiverne, enten Ulykkestilfældet medfører Arbejdsudygtighed 
i et Par Dage eller i Resten af Livet. Jeg for mit Vedkommende 
vilde da ogsaa have fundet det konsekvent, om Understøttelsen 
til den tilskadekomne var kommen til at indtræde ved alle 
Læsioner efter Ulykkestilfælde under Arbejde, der medføre Arbejds- 
udygtighed, uanset Læsionens Varighed. Naar jeg imidlertid i 
Kommissionen er gaaet med til at foreslaa en Karenztid — oven 
i Købet af forskellig Varighed, eftersom Vedkommende er Medlem 
af en anerkendt Sygekasse eller ikke — , skete dette udelukkende 
af praktiske Hensyn. Lad mig indskyde, at den svenske Arbejder- 
forsikringskomite foreslaar en Karenztid af kun 14 Dage for alle, 
og nærmest i det Øjemed at undgaa Besværet med det store 
Antal Smaaskader, om hvilke man tør forudsætte, at de ikke 
kunne komme til at true Arbejdernes økonomiske Eksistens. 

Dersom de ovenfor berørte praktiske Hensyn ikke gjorde 
sig gældende, vilde jeg følgelig intet kunne have at indvende mod 
et andet Ændringsforslag af samme Mindretal : »at Understøttelsen 
til den Tilskadekomne indtræder straksc Men for at være fuld- 
stændig principfast, burde Bestemmelsen unægtelig have omfattet 
alle tilskadekomne, medens Mindretallet kun lader de, der ikke 
ere Medlemmer af anerkendte Sygekasser, komme ind derunder. 
Dette sidste forekommer mig at være et Brud paa den logiske 
Slutning, som ikke lader sig begrunde ved en eventuel Henvisning 
til, at Medlemmer af anerkendte Sygekasser, naar ogsaa de kom 
ind under Bestemmelsen, vilde faa Understøttelse fra to Sider. 
Sygekasserne skulde nemlig nok snart umuliggøre saadant ved at 
vedtage, at de ikke ydede Pengehjælp til nogen tilskadekommen, 
som fik Understøttelse gennem Anstalten. 



Men hine Individer behøver Staten ikke at tage sig af, eftersom de have 
langt lettere ved at fremtvinge, at der i Arbejdslønnen indeholdes en 
Risikopræmie, end den almindelige Arbejder har. 

Men hvad enten nu Understøttelsen til den tilskadekomne 
kommer til at indtræde straks eller efter 2—8—26 Uger, vil jeg 
altsaa paa det varmeste anbefale, at den ikke — lige saa lidt som 
Understøttelsen til. de efterladte — knyttes til en Betingelse om, 
at Vedkommende skal være Medlem af en anerkendt Sygekasse. 
Ikke alene lader saadant sig efter mit Skøn vanskelig forene med 
den til Grund for Lovforslaget liggende Tankegang, men det maa 
ogsaa betænkes, at der er vægtige praktiske Grunde, som tale 
imod. Sæt nemlig, at de anerkendte Sygekasser af en eller anden 
Aarsag ikke vinde den forventede Indgang hos Befolkningen, saa 
vil denne Lov være dødsdømt, fordi den uden indre Nødvendighed 
er bleven bunden til Sygekasseloven. Mindre farligt — og lige saa 
rationelt fra det Synspunkt: at der her kun kunde blive Tale om 
Hjælp til Selvhjælp — vilde det da være, om der som Betingelse 
for at faa Understøttelse ved Ulykkestilfælde krævedes Sygeforsik- 
ring i al Almindelighed. Højst uheldigt blev det nu ogsaa for 
Arbejdsgiverne i Industrien, at paa denne Maade kunde den ene 
være tvungen til at betale Præmie for alle sine Arbejdere, medens 
den anden maaske gik helt fri; selvfølgelig skulde der vel nemlig 
ikke betales Præmie for de industrielle Arbejdere, der ikke ble? 
berettigede til Understøttelse. Indtraf saadant iudenfor samme 
Fag, fordeltes Sol og Vind ikke ligelig ved den indbyrdes Konkur- 
rence. Men det er netop i Byrdens Overførelse paa alle, at mange 
Arbejdsgivere — efter hvad jeg har Grund til at antage — se et 
Fortrin ved den tvungne Ulykkesforsikring i Modsætning til den 
frivillige, ved hvilken sidste de Arbejdsgivere, der af manglende 
Samfundsfølelse undlade at forsikre deres Arbejdere, faa en Chance 
forud i Konkurrencen. 

Endnu et Ændringsforslag af det gentagne Gange omtalte 
Mindretal skal nævnes. Hint gaar ud paa, at til Gengæld for, at 
Udgifterne i Afdeling I paalignes alt Hartkorn (efter Regeringens 
Forslag), skulle Husmænd have Understøttelse, naar de rammes 
af Ulykkestilfælde under Arbejde, hvad enten det var under 
Arbejde for sig selv eller forandre, for saa vidt de da ifølge 
deres økonomiske Stilling falde ind under Loven 1 ). Motivet hertil 
synes at være, at jordbesiddende Husmænd altsaa Tilde komme til 
at deltage i Dækningen af denne Afdelings Udgifter, skøndt de 
sjældent eller maaske aldrig optræde som Arbejdsgivere. Men det 



l ) Med Husmænd er her dog vel kun ment jordbesiddende? 

forekommer mig ikke heldigt at bøde paa denne Uretfærdighed 
ved en Bestemmelse, der fører udenfor Lovforslagets Ramme, idet 
den medtager Ulykkestilfælde, indtrufne under Arbejde for sig 
selv, blandt de til Understøttelse berettigede. Langt at foretrække 
turde Kommissionens Udvej være: at der intet lignes paa Ejen- 
domme, som have under l Tdr. Hartkorn. 



Lad mig slutte med et Par Bemærkninger om Horoskopet 
for de to Lovforslag, saaledes som dette synes at stille sig. Man 
vil have set, at i det mindste for Sygekasselovens Vedkommende har 
Regeringen paa flere væsentlige Punkter taget Afstand fra Kom- 
missionen. Regeringens Forslag ere igen blevne ikke lidt ændrede 
af Landstingsud valget, uden at dog Udvalgets Medlemmer altid ere 
blevne enige om en Fællesindstilling. Foreløbig er der saaledes 
ikke de bedste Udsigter til, at de to Love endog kun i Grund- 
trækkene ville gaa glat igennem. Men forhaabentlig lade Vanske- 
lighederne sig overvinde, naar der under Sagens fortsatte Gang 
gennem Rigsdagen bliver vist Imødekommen fra alle Sider. Ikke 
mindst tør en saadan vel ventes fra Regeringens Side, i Betragt- 
ning af den varme Interesse, hvormed denne i en Aarrække har 
omfattet Ordningen af Arbejderforsikringen. 

August 1889. 

Th. Sørensen. 

i. 

Rembrandt van Rijn: Studenten. 
Ny Carlsbergs Glyptothek. 

Der sad en halvgammel dansk Adjunkt i sin Stue. 

Hans sidste Privatelev var gaaet, og hans Dagværk var 
endt. Men han kunde ikke gøre sig fri af Taget, de mange Timers 
fcrødbringende Slid havde i hans Nerver. Hans magre, ledeløse 
Krop hang blytung i Stolen. Hans Hoved virrede nervøst, hans 
haarede, blodløse Hænder knyttede sig i pludselige smaa Ryk, som 
var de altid parate til at slaa i Kathedret for uvorne Drenge. 
Hans Mund saa ud, som om den bestandig var nødt til at tale 
om Ting, der ikke var Talen værd. Hans Blik var fraværende og 
tomt. Men naar nogen gik paa Trappen, eller Børnenes Stemmer 
lød ind til ham fra Sovekamret, eller bare en Mus gnavede i 
Panelet, saa han op med en vagtsom Mistro, som maatte alt, hvad 
i Verden der kunde komme, bringe ham Ufred og Fortræd. 

Efterhaanden blev der stille i Huset, og han faldt i Ro. Han 
flyttede lidt paa sig, hans Blik blev mere bevidst, det saa ud, som 
vendte Sjælen langsomt tilbage i hans Legeme. Han bøjede sig 
frem og stirrede mod Bordet, hvor der stod en lavstammet Studie- 
lampe uden Kuppel, men med en grøn Papskærm. Skærmen var 
skubbet i Vejret paa den ene Side, saa Lyset faldt over et Fotogravure 
af Rembrandts »Studentenc, indfattet i hvid Karton og smal sort 
Ramme. Det stod med Ryggen mod en Foliant. Det var det, 
han saa paa ... en Ungdomsven havde sendt ham det i Dag. 

Længe sad han og saa. Og alt som Natten skred, drak 
han sig en fuldgod Rus i Rembrandts gyldne Vin. Hans Pande 



Digitized by Google 



Billedtekster. 



825 



blev rød, hans Øjne brændte, hans Læber skælvede. Han tabte 
sig i Beskuelsen af Billedet og tilbad det. Hans Tanker blev til 
Hvisken, til klingende Ord, og han vidste det ikke: 

». . . Du rejser dig fra din Stol og læner dig mod Karmen 
og fanger Aftensolens sidste Skær paa din Bog. Undrende tyder 
du de sære Tegn, og nødig skilles du fra Dagen, der lyste dig 
dybere ind i Menneskets Sjæl, i Naturens Løndom , i Guds Vis- 
doms Dyb.€ 

»Men Solen slukkes. Du stirrer ud i Aftnen, og der er 
Klarhed paa din Pande og Ild i dit Blik. Se . . . Vindruen ranker 
sig om Vinduspillen i dit Kammers. Du lytter efter Fuglens Sange, 
og Vinden bader dit Ansigt i Blomsternes søde Duft. Der falder 
Dug i Dale. Da griber du din Vandringsstav og gaar over Højene. 
Purpur bræmmer din Turban, rigt falder Kjortlen om din Lænd. 
Sandaler skærmer din Fod mod Vejens Stene. Brun er din Kind, 
og ungt dit Haab og rankt som Palmen i din Faders Lunde. Dit 
Moder stærkt som Løvens i dit Fødelands. Bjærge. Din Dag er 
lys, din Aften skøn . . . blødt vinker dig Alkoven til Hvile.€ 

»Se ... se! paa Væggen hænger dit Sværd og dit Skjold. 
Du er en Mand blandt Mændene. Folkene bøjer sig for dig, og 
Kongerne gaar dig i Møde. De ærer din Id og æsker dit Raad 
og frygter din Dom.« 

»Og vil du fæste dig en Brud, da rider du til hendes 
Faders Hus med dine Frænder i Følge. Du fører hende hjem, 
du lægger Guld om hendes Arm og vogter Smilet paa hendes 
Kind. Føder hun dig Børn af din Lænd, saa giver du dem i Arv 
dit Navn og dit Sværd og Folkenes Tak for det Lys, du tændte 
over Lande.« 

Pludselig, som han sad, stødte han til Bordet, saa 

Billedet faldt, og Lampen klirrede. Der flammede en rasende Vrede 
op i hans udbrændte Hjærne. Han sprang til Vinduet Det stod 
aabent, og Maanelyset rislede fredelig og mildt over den lille 
Byes Tage. Men hans Blik fløj gennem Rummet over det alt 
sammen og slog som en Falk ned paa en bred og tung Kolos, 
der løftede sig stærk og truende i Natten, til venstre, tæt ved 
Kirken . . . Latinskolen . . . Bagno'et , hvor han sled sine Lænker 
til Straf for sin Ungdoms Brøde. Han bojede sig ud og strakte 
Armene i Vejret. Hans Ansigt fortrak sig som i Krampe. Vilde, 
vanvittige Ord flød af hans fraadende Mund ud i den stille 
Sommernat: 

»Forbandelse over den usle Tid, hvor Videnskabens Dyrker 
er Skoledrengenes Bajads ! ... Til Helvede med det lumpne Land, 
der ikke har Rum for sine Sønners Stræben U 

Han rystede sine knyttede Hænder op mod det strømmende 
Maaneskær, han vrængede »Danmark dejligst Vang og Vænge« 
ud over Tagene. Hans Læber bevægede sig uafladelig . . . For- 
bandelse efter Forbandelse. Han lod Armene synke og løftede 
dem igen, han stod paa Taaspidsen og strakte sig, saa langt han 
kunde, som vilde han indfatte al Verden i sit rasende Anathema. 

Og pludselig, som han var faret op, sank han sammen 
igen. Hans Arme faldt slapt ned, hans Blik sluktes, og han 
vendte sig hastig ind mod Stuen, skamfuld og forvirret. Sagte 
lukkede han Vinduet i, tog saa Rembrandts Billede og hængte 
det op paa Sofavæggen under et gammelt Litografi af Roskilde 
Domkirke. Med Lampen i Haanden gik han hen til Sovekammer- 
døren og aabnede den varlig. Men saa vendte han om igen, 
listede sig med Tyvsfjed tilbage til Sofaen og løftede Lampen i 
Vejret. Hovedrystende stirrede han endnu en Gang paa Billedet 
og gik saa ind i Sovekamret. 

Han lod Døren staa efter sig. Lyset faldt i en bred Stribe 
over Gulvet. Af og til jog hans Skygge i sære Forvridninger 
over Striben, mens han gik derinde og klædte sig af. Saa var 
der en spæd lille Barnestemme, der begyndte at klynke. En 
søvnig Kvinderøst tyssede og skændte, men Klynket tog til og 
blev til vedholdende Vræl. Saa tog han den lille Fredsforstyrrer 
i sine lange, kejtede Arme og flakkede rundt i Stuen, nynnende 
og vissende, stirrende paa dette røde, skrigende Barn, der var 
ham som en gaadefuld Glose i et ukendt Sprog. 



II. 

Julius Paulsen: Adam og Eva. 

Den kongelige Malerisamling. 

Saa tav han og bøjede sig ind imod hende for at fange 
hendes Blik. Hun sad lidt foroverbøjet, med Hænderne i Muffen, 
og saa paa sin Fod, der stjal sig frem under Kjolen. Det var, 
som lyttede hun efter et Ord, der ikke var sagt endnu, men 

sikkert raaatte komme, . . . som tænkte hun efter, om det maaske 
var sagt alligevel, men bare gaaet hende af Minde. 

Og han lod hende i Ro. Han kendte hende jo og vidste 
hun var ikke som de andre. Ilfærdig bad hans Øje om Svar, 
taalmodig tav hans Læbe. En af Galleriets rødkjolede Betjænte 
drev langsomt gennem Stuen, duknakket, med Hænderne paa 
Ryggen. I Døren stod han stille og kiggede tilbage paa de to . . . 
saa forsvandt han. Men hans Trin lød længe efter ham. Hun 
blev vakt ved Forstyrrelsen, rettede sig i Sædet og saa efter 
Lyden. Saa lagde hun sig pludselig og stærkt tilbage i Stolen og 
skød Fødderne fra sig, løftede Hænderne med Muffen op til sin 
Mund og saa over mod den mørkrøde Væg til venstre, hvor 
Paulsens »Adam og Eva« lyste i sin Ensomhed. 

Og Lyden af Skridtene døde hen, og hun var lige tavs, og 
der var ganske stille. Og Herren ved hendes. Side blev bange 
for, at han skulde glide helt bort fra hende i Tavsheden. 

»Holder De ogsaa af det Billede?« spurgte han, og han 
maatte rømme sig midt i Sætningen for at faa sin Stemme til at 
klinge. »Ja ... det er kønt. Skade kun , at Evas Ben er saa 
fortegnet.« 

»Hvor kan De sige det? det maa De ikke sige,« sagde hun 
vredt og blev heil rød i Panden. »Saa gør De mig Fortræd. 
Kender De ikke det, at der er Kunst, man holder af, saa man slet 
ikke taaler Kritik? Det er, ligesom man ikke tænker paa, om 
ens Mo'er er køn eller ikke. Og saadan gaar det mig med det 
Billede dér. Hver Gang jeg ser det, tager dets Stemning mig 
helt og fuldt, og det vilde være mig rent umuligt nogen Sinde 
at tænke over, om Enkelthederne var rigtig gjorte. Jeg har aldrig 
sét og aldrig læst saa dejlig en Fortælling om Kærlighed og 
Lykke. Der er ikke Synd Og ikke Tvivl og ikke Anger mellem 
de to, bare Glans og Glæde. Det er mig, som steg de ned af 
Væggen med Sol fra Paradisets Have.« 

»Ja ... vist er det kønt, c sagde han. Men hun sad tavs 
et Øjeblik og saa paa Maleriet, og hendes Øjne straalede. 

, »Min Bedstemoder havde en storstilet gammel Evangeliebog 
i Fløjl og Sølvspænder. Hun læste i den altid. Altid. Den 
laa om Dagen paa hendes Sybord, om Natten paa en Stol udenfor 
hendes Sæng. Hun sagde, den gav hende Svar paa alle Ting, 
løste hende alle Tvivl, bar hende over alle Vande. Da jeg var 
lille, prøvede jeg sommetider, om jeg ikke ogsaa kunde faa den 

underlige gamle Bog til at tale. Og naar jeg saa ikke kunde og 
græd for det, saa sagde Bedstemo'er, at jeg var for ung. Det 
kom nok, naar jeg blev ældre. — Og ser De . . . Billedet der ... 
jeg tror, det er saadant noget for min Ungdom, som Evangelie- 
bogen var for gamle Bedstemo'er. Mange, mange Gange har jeg 
gaaet i Kirke hos det. Det hjælper mig, naar jeg har det ondt, 
og det sætter Seglet paa min Glæde. Jeg gik herop, naar jeg 
var træt af at danse, ked af at læse, led ved at sy og »gaa i 
Huset«. Naar det var tf ødt og tomt i mig, og jeg syntes ikke, 
Livet var værd at leve. Og saa naar jeg var saadan. at jeg ikke 
kunde staa og gaa for Uro og Længsel . . . efter én at holde af, 
forstaar De nok? Unge Kvinder tænker aldrig paa andet. For 
der er ikke andet. c 

Hun bøjede sig fremover og saa paa sine Fødder. Han 
famlede efter hendes Haand, og hun gav ham den rolig uden 
at se op. 

»De siger, De elsker mig,« sagde hun saa. »Og jeg tror 
Dem godt. Hvorfor skulde De lyve? Men der er saa mange 
Slags Kærlighed til. Og nu skal De vide, hvad jeg forlanger af 
den Mand, hvem jeg skulde give mig til i Glæde. Jeg vilde ikke 
spørge ham, om han havde holdt af andre før mig. Hvad kunde 
han for det, om han havde det? ... og hvad kom det os ved? 
Jeg vilde heller ikke bede ham love mig, at han vilde holde af 
mig for bestandig. Hvor skulde han kunne love det? Og hvor 
skulde jeg kunne klage, om jeg saa kun havde været hans og 
han kun min et Aar, en Maaned, en Dag? Men jeg vilde vide, 
hvad jeg var ham værd.« 

Hun tav og bøjede sig dybere ned over sit Skød. Saa 
rødmede hun pludselig stærkt og trak Fødderne ind under Kjolen. 
Hendes Haand rystede i hans, og hendes Blik fløj usikkert hen 
over Gulvet. Men straks efter løftede hun Hovedet igen og saa 
ham trohjærtet ind i Øjnene. 

»Hvorfor skulde jeg ikke sige Dem det, som jeg tænker 
det? Jeg har aldrig sét andet, end ærligt og bravt af Dem, og 
jeg véd, De vil ikke bedrage mig. Derfor skal De vide, at for den 
Mand, jeg gav mig hen til, vilde jeg staa som Eva der paa Billedet 
for Adam. Min Længsel vilde være nøgen for hans Blik som 
hun. Jeg vilde være for lykkelig til at tinge med min Kærlig- 
hed, ... for stolt og for kærlig til at skjule en Fold i min Sjæl. 
Og derfor . . .« 

Hun havde rejst sig, og han gjorde uvilkaarlig det samme. 
De saa begge over mod Maleriet. Hun var rolig og ikke det 
ringeste forvirret. Men det var, som ledte hun efter Ord, der var 
klare og kønne nok, til at bære hendes Tanke. 

». . . derfor maatte der i hans Kærlighed være den dybe 
Forundring som i Adams. Se paa ham ... se, hvor han rejser 
sig paa Albuen. I næste Nu springer han op og fanger hende i 
sine Arme. Og saa slipper han hende og stirrer paa hende i 
maalløs Undren og favner hende igen. Og saadan maatte det 
være. Jeg maatte være for ham som en Aabenbaring. Der maatte 
være om os Stilheden fra Paradisets Have. Jeg maatte kunne 
høre hver Fugl, der sang ... hver Rose, der brast i Lunden, 
maatte være min. Mit Kys maatte stryge enhver Erindring om 
andre Kvinder ud af hans Sjæl. Jeg maatte ikke være den, han 
valgte sig blandt de mange ... jeg maatte være ham som den 
første Kvinde, han saa.« 

Hun tav. Og ganske langsomt vendte hun sit Ansigt om 
imod ham. Men hun mødte ikke hans Blik. Og uden at de 
rigtig vidste, hvordan det gik til, kom de ud af Stuen gik ved 
Siden af hinanden ned ad Trappen. Hun samlede sin Kjole i sin 
venstre Haand, hans højre gled ned over Balustret. De var de 
sidste paa Galleriet, og der var ganske stille om dem. Saa blev 
med ét en Dør smækket i deroppe ... de hørte Nøglen dreje om 
med en skarp Klang, og de stod stille og saa et Øjeblik paa hin- 
anden med bedrøvede Øjne. 

Saa gik de igen, ned ad Trappen, gennem Vestibulen, ud- 
over Gaardens Fliser. De blev staaende i Mellemporten og saa 
paa Gibsafstøbningerne, men ingen af dem sagde et Ord. Og de 
gik videre, langsommere og langsommere, til de stod paa Kongens 
Nytorv. 

»Ja ... det er sandt. De skal jo om ad Bredgade,« sagde 
hun saa og rakte ham Haanden til Farvel. Han trykkede den 
tavs, og de gik hver sin Vej. Og ingen af dem saa sig tilbage. 

Carl Ewald. 

Sen moderne svenske litteraturs Folketyper, Folkeliv 
og Folkelivs8kildrere. 



Den Del af vor Literatur, som er Æmnet for denne Skil- 
dring, udmærker sig ikke ved sine Aners Mængde eller Rigdom. 
Først det sidste Aarti viser nogen Tilvækst, men den er da 
ogsaa saa betydelig, saa livskraftig og god, at vor Folkeli teratur 
snart vil kunne rivalisere med vor Problemdigtning. Tiden har 
ogsaa her gjort sig gældende og med Held. Kærligheden til de 
smaa, til de undertrykte og miskendte, udvidede Omraadet for 
Digterens Iagttagelser. Han forlod sin Salon, sit smaaborgerlige 
Hjemmeliv, Selskabslivet og Studerekammeret, Dannelsen og For- 
finelsen, og gennemtrængt af Sympati for alle glemte og tilside- 
satte, spejdende efter Natur og efter at blive Overkulturen kvit, 
stiger han ned til den fattige, til Husmandshytten og Bondens 
Hjem, idet han i Bonden tror at have ftindet et Surrogat for hvad 
han søger. 

Her fandt han ikke det nervøse og overspændte, ikke denne 
Livslede, som ogsaa var hos ham selv. Ikke sin egen Sygelighed, 
Hjærneanæmi og Søvnløshed, ingen Uro, intet kunstlet og raffineret, 
men stærke Nerver, stærke Legemer, friskt Blod og sunde Hjærner 
— Mennesker af en Art, han næppe forstod, og hvis Maade at 
føle og tænke paa han med Møje søgte at udgrunde. Og han — 
der er kommen som en overmæt, en Flygtning, en Rousseau i 
miniature, en ulykkelig, en Sværmer — føler sig lidt efter lidt greben 
og interesseret. Det er, som han er kommen til en nyopdaget 
Verdensdel. Bestandig nye Iagttagelser, nye Billeder og Indtryk; 
overalt noget nyt, nye Synsmaader, ejendommelige Forestillinger, 
nye Skikke og Typer, — og af Sværmeren, Rousseau, som kom 

for at hvile ud, bliver der en Iagttager, en Folkelivets Columbus, 
en Undersøger og Forsker, som vil trænge dybere og dybere ind. 

Og saaledes er det gaaet til, at han har lært at forstaa 
Folket. Han har nedskrevet dets Sagn, tilegnet sig dets Sprog, 
studeret dets Dialekter og udgrundet dets Naturel. Han har — 
og med Held — tolket dets hele Liv, og han har aabnet et 
Perspektiv til dets Følelses- og Tankeverden. Folket er blevet 
Æmnet for en hel Literatur, en Literatur, der har stor Interesse. 
Man kan som Æstetiker undersøge dens Eunstværd eller som 
Kulturhistoriker studere dens Skildring af Forhold og Skikke eller 
som Psykolog finde Digteren selv gennem hans Værk, det vil 
altid lønne sig. Materialet er saa rigt, det gælder blot om at be- 
nytte det. 

I. 

Lad os da se paa denne Bonde, saaledes som han her 
skildres! Grundtrækket i hans Karakter er en tung og træg Kraft, 
en Stilfærdighed og Betænksomhed, der aldrig lader sig rokke. 
Ordknap og indesluttet vandrer han bag sin Plov paa den solhede 
Mark, med tung og klodset Gang. 

Kommer han i et eller andet Ærende, er det umuligt at 
forstaa ham. Han bliver aldrig færdig for sine utallige Indledninger, 
Ordene kommer langsomt og trægt, og man har svært ved at 
lokke dem frem. Saaledes kommer der f. Eks. to Mænd ind i en 
lille Boghandel. Først staar de en Tid ganske stille indenfor 
Døren. Langsomt og højtideligt tager den ene Kæppen fra 
Skulderen og løser Bylten af den. Saa tager han Bylten og sætter 
den ved Kakkelovnen, leder efter et Sted, hvor han kan stille 
Kæppen, finder tilsidst et, hoster og begynder at se sig omkring. 
Den anden, en lille lavstammet Karl, »staar paa sine brede Uld- 
sokker, uden at røre sig og med Huen trykket imod Brystet, 
højtidelig som en ægyptisk Mumie, komisk som selve Bonde- 
humoren og andægtig, som skulde han overvære en eller anden 
bellig Handling«. Den høje, som har besluttet sig til at tale, 
aabner Munden: »Jeg vilde gærne spørge«, siger han, »om jeg 
kunde faa to Konvoluter at købe her?« 

Tant de bruit pour une omelette! *). 



*) Ernst Ahlgren: Folkelif. Fortællingen „Storhandel". 

Denne Langsomhed har sin Rod i en indgroet Forsigtighed. 
Vor Bonde anser det ikke foreneligt med sin Værdighed at blotte 
sit eget Jeg, sine Følelser, sine Ønsker. Den gamle, som Juleaften 
har slidt haardt hele Tiden ude paa Landevejen, knirkende af Sted 
med sin tunge og haardt lastede Karre, nylig sad han saa tavs og 
fulgte Slevens mindste Bevægelse, indsugende Duften af den med 
Længsel ventede Julemad; nu da Grøden venter, er han rolig, 
næsten ligegyldig; langsomt drøser han frem, som om Grøden var 
Hverdagskost for ham l ). 

Intet er saa farligt som at glemme denne Værdighed. I den 
har Bonden et Slags uigennemtrængelig Maske, og han skjuler sig 
i sin Skal med mistænksom Skyhed. Hans Frygt for at give 
nogen Bevægelse Udtryk er saa stor, at han hellere vH synes 
haard end vise os, hvad han føler. Sikkert og bredt svarer han, 
som Bonden Nils Mattsson, da den fattige Mor Malene kommer 
og spørger om sin Høne: »Jeg har slaaet Benene af hende, hun 
ligger derinde i Risbunken, der kafi I selv ledeU Og dog er han 
tung om Hjærtet, han er ilde ved, hvad han har gjort, ti hvor 
slem han end kan være, er han dog øm og blød mod Dyrene*). 

En anden, gamle Ole, er en fremmed for sine nærmeste. 
Hans Ryg er bøjet og kroget, stille og taalmodig slider han; 
fattigt er der i Hytten, men aldrig beder han om Hjælp, og han 
svarer ikke, naar man spørger, hvordan han har det. Men denne 
Kulde er kun en Maske. Han er for stolt til at røbe sin Nød, og 
han nægter at hugge Halen af en Hundehvalp — saa blød er han 8 ). 

Her ser vi først og fremmest et Par sydskaanske Karakterer 
— »Sydskaaningen anser det for en Skam«, siger Ernst Ahlgren, 
»at vise ømmere eller livligere Følelser, og det er det, som giver 
ham Udseende af døsig Ligegyldighed og Træghedc — men det 
nævnte Karaktertræk er nok typisk for vor Landbefolkning i det 
hele. Overalt mærker man den samme Indesluttethed og Træghed, 
den samme ømtaalige Skyhed, og hvis en eller anden ubændig 
Naturkraft faar Panseret til at springe, kan det endda hænde, at 
de samme Egenskaber kommer til Syne. Bonden kan gaa og ruge 
over en Ide med sejg Egensindighed, kæmpe sin Kamp stille uden 
at fortrække en Mine. Han synes rolig og ligeglad, selv om hans 



*) Ernst Ahlgren: „Jul". 

a ) Samme: „Mor Malenas hOna*. 

*) Samme: „Från Skåne*. Fortællingen „ Gamle Ole*. 

Indre syder og brænder, og ban gaar undertiden til et Mord med 
samme Ro som til sit Dagværk. 



Tag f. Eks. Sorgen og den Maade, hvorpaa han giver den 
Udtryk! Her har vi en Mand, hvis Hustru nylig er død. Hans 
Ydre er usympatetisk, han er styg og ser snavset ud. Først 
staar han og betænker sig, saa kommer han til at huske paa 
Præsten. Det var jo sandt, hun var jo død nu; han maatte ve) 
gaa hen til Præsten. Han sætter sine Træsko og tager Støvlerne 
paa og Huen. Maaske er det første Gang, han har staaet med 
blottet Hoved i sin Stue! »Goddag !c siger han til Præsten. — »Er 
Per ude at gaa? c — »Jac, svarer han langsomt, »jeg havde en 
Smule Ærinde.c — »Ja saa, hvorledes staar det til hjemme?« — 
»Ikke ret godt«, og efter at have kløet sig lidt i Nakken, fort- 
sætter han: »jeg skulde just sige Pastoren, at min Kone døde i 
Morges Kl. 5, ja det gjorde hun«. — »Og Sygdommen?« spørger 
Præsten. — »Aa, det var en stille Sygdom«. — »Har hun haft 
Læge?« — »Det kunde vel ikke nytte?« — »Vil Per have et Glas 
01?« — »Tak«, svarer Per Hansson, som han staar dér genert 
og forlegen og fingrer paa sin Hue, lidt uvis om han skal gaa nu. 
»Tak, det kunde være godt at faa noget at fordrive Sorgen 
med«. Lidt efter gaar tøn i sin Arbejdsdragt over Gaarden med 
en lang Stage i Haanden for at tage Maal af sin Hustrus Kiste 1 ). 

Vil man spørge, hvad Art Sorg denne Mand egentlig føler, 
turde man blive Svar skyldig, saa uigennemtrængelig er han. Om 
Sentimentalitet har Bonden ikke hørt tale, og bliver han følsom, 
er det modvilligt og stille. Bonden, der henter sin Hustrus Lig 
fra Sygestuen, er nok opreven, men han udbryder aldrig i hjærte- 
skærende Klager. Hans Træk kan være prægede af en unaturlig 
Ro; han trykker Sygeplejerskens Haand og det saa haardt, at det 
næsten gør ondt. Læberne kan skælve af tilbagetrængt Bevægelse, 
en Taare blinke i Øjet, naar han ser noget, hun har lavet; og 
vemodigt kan han udbryde: »Herregud, det har hun syet!« — 
men dette uvilkaarlige Følelsesudbrud varer kun et Sekund. Straks 
er han igen tilsyneladende rolig 1 ). 



l ) Ernst Ahlgren: Från Skåne. Fortællingen »Sorg". 
*) Samme: „Forlust*. 

Eller Toget iler forbi, og Udvandreren skimter sin Hytte. 
Mo'r synes, han blegner, og da hun spørger: hvordan er det med 
dig? siger han: »Herregud, Hækken blomstrer henne ved Hjørnet!« 
Hækken blomstrer som før, det gjorde den ogsaa paa deres Bryllups- 
dag. Dette er hele Afskeden fra det gamle Hjem i Norden ! l ) 

Og naar Væversken flytter bort fra sin lille Hytte inde i 
Skoven — den, der var Vidne til hendes Kamp, hendes Glæde og 
Arbejde — siger Manden i Døren: »Bare vi maatte faa mindre 
Slid, hvor vi nu kommer hen«; og Konen føjer til: »Bare der i 
det mindste maatte blive mindre Brændevin!« 1 ). 

Det er svært for os at forstaa disse ejendommelige Træk, 
især naar man tænker paa, hvor dybt Bonden kan føle. Bonden 
sørger over sin Hustru, han skammer sig kun over at vise det. 
Ene med sin Smerte bøjer han sig mod Træet, »og en krampagtig 
Hulken bryder frem af hans sorgtyngede Bryst«. Udvandrerens 
blege Kind og Væverskens sørgmodige Blik vidner om, hvad der 
rører sig hos dem. Forskellen er kun, at disse Mennesker er 
stærkere; Slidet, Arbejdet og Forsagelserne hærder dem. Derfor 
bliver deres Sorg mindre synlig, mere behersket. Derfor kan 
de bære den uden at gaa til Grunde. 

Og saadan er det ogsaa, naar de elsker, og naar de føler 
Venskab. Den stilfærdige, beskedne »Gamle-Per«, som elsker den 
unge Anna, Tjænestepigen hos Fiskeren, stille bærer han sin 
Kærlighed, og stille bærer han sin Sorg. Han »tav og led vel 
ogsaa en Smule, skøndt man ikke kunde se det paa ham«, 
da Anna tog en anden og forsmaaede hans stille Kærlighed. 
Og da Anna er bleven Enke og giver ham sig selv og den 
nye Baad med i Købet, kan han ikke fatte sin Lykke. Først 
tænker han paa Baaden, men tilsidst forstaar han det Han 
tænker sig om og undrer sig over, hvad det dog er, der 
gør ham saa glad, og han ser, at »det var den mærkværdige 
Følelse, at han da endelig har faaet den, som han dog har holdt 
af hele sit Liv, om han end ikke har mærket saa meget til det, 
saa længe det var haabløst.« Han tager Annas Haand, og idet 
han klapper den, siger han: »ja, Baaden er nok udmærket, men 



l ) Sigurd: ,1 svenska bondehem". Fortællingen „Når tåget går mot 
Goleborg". 

*) Johannes Sundblad: „I dannemanshemmet och torpstugan*. For- 
tællingen „Våfverskan från Mark tf . 

du er endnu bedre, Anna!« I disse simple faa Ord udtaler han 
sin Kærlighed, og i dem ligger der maaske mere end i en vel- 
talende Bekendelse 1 ). 

Overalt er der den samme Afsky for Fraser. To Brødre 
— Smaalændinger — holder af den samme Pige. Ingen af dem 
faar hende, og siden kan de ikke taale hinanden. Men da 
Andreas ligger paa Dødslejet, smelter Isen. Manuel byder ham 
en Snaps. »Tak«, siger den syge — »Er du vred paa' mig?« — 
»Nej, er du vred paa mig?« Og de trykker hinandens Hænder, 
begynder at græde og forsones. — Det er en Scene uden Effekt, 
men ikke uden Storhed. 

Eller læs, hvad stakkels Lena skriver til sin elskede! »Aller- 
kæreste Johan, du maa ikke være vred paa mig!« Hun fortæller 
om sit Væddemaal med Kristin om Johans Kærlighed — et 
Væddemaal, som er faldet ud til Kristins Fordel — og hun slutter 
med at fortælle om sit stakkels Hjærtes dybe Sorg, at hun ikke 
mer vil kunne leve, naar hendes elskede forlader hende. »Det var 
Uret af mig at stole for meget paa dig. Det skulde jeg aldrig have 
gjort, saa havde alting nu været godt. Vær ikke vred paa mig. 
Lev vel, og jeg ønsker dig al mulig Lykke!« Ingen Fraser, ingen 
Patos, men en dybt gribende Sandhed, en stille Resignation, en 
Lidelse uden en Klage! 1 ). 

Der kan som vi har set, gemmes meget under Panseret. 
Hvilken Godhed og Ædelhed, hvilken Finfølelse og Opofrelse ligger 
ikke ofte skjult bag en haard Skal, vi har mange Beviser herpaa 
i vore Folkeskildringer. 

Sindsbevægelsen kan altsaa ikke sprænge Bondens Maske. 
Dog er der et Middel, som i Almindelighed løsner den. Brændevinen 
har Magt til at gøre Bonden vild og snakkesalig, den kan faa hans 
træge Blod til at koge over, vise os en Natur med et Raseri som 
en Bersærks, ja, næsten minde os om de gamle islandske Sagaer. 

Skærgaardsbonden Karl August, denne tavse og rolige Mand, 
som i Almindelighed er saa ordknap og afmaalt, drik ham kun 
fuld, og han bliver trættekær og uregerlig. Ude af sig selv af 



*) Tor Hedberg: Beråttelser och Skizzer (1889). Fortællingen „Gamle 

Pers nya skOtbåf. 
*) Aug. Bondeson: „Vadet." 

Forbitrelse, slaar han til alle Sider. Han springer, han skriger, 
den tavse Mand har skiftet Natur, det er umuligt at faa ham til 
at være stille 1 ). 

Eller se paa Håkon i Nåregård, naar han kommer hjem om 
Natten! Han kalder paa sin Hustru og befaler hende at lave 
Kaffe. Det er forgæves, hun siger nej; han bliver vild og raaber: 
Op! Han river hende i Haarpisken, slæber hende ud af Sængen 
og kaster hende paa Gulvet, mens hun hviner og han hoverer. 
»Ser du, op maatte du!c raaber han, og Fortælleren tilføjer følg- 
ende oplysende Ord: »Efter den Tid behandlede han hende som 
et af sine Kreaturer.c 

Eller ogsaa kommer han hjem midt om Natten med sine 
Svirebrødre. Drikkelaget begynder, Kortene danser paa Bordet og en 
af Kammeraterne opdager, at Håkon spiller falsk. Han bemægtiger 
sig Brændevinsflasken, sigter efter Håkons Hoved, farer i Struben paa 
ham som et vildt Dyr og kaster ham omkuld. Hustruen, som vil 
skille dem ad, indblandes i Striden. Håkon trækker sin Kniv, 
og da Morgenen bryder frem, ligger Kæmperne imellem hverandre, 
blødende, forhuggede og med iturevne Klæder 9 ). 

Der er dog ogsaa noget andet, som løser Tungen og 
overvinder Haardheden. Det er Bondens Humor, hans tørre 
Vittighed, hans Ævne til at dupere selv den mest klarttænkende 
og dannede. Læs om Hans Lando og hans praktiske Teologi 
(hos Ernst Ahlgren), om Fru Alfhild Agrells Rånta — en uimod- 
staaelig komisk Retsscene! Læs om Karlen Rundqvist (hos Strind- 
berg) i Skærgårdsfolk — og se saa, om Bonden ikke kan være 
baade dybsindig og bidende! 

* 

Et af de Karaktertræk, der udmærker vor Bonde, er hans 
Ærbødighed for Penge, der ofte udarter til Gerrighed. Selv Børje, 
Fru Mariannes Mand, har dette Træk. Det hører med til hans 
Natur og er ham medfødt, hedder det. »Han havde som Bonde- 
søn en til Ærbødighed grænsende Agtelse for Penge. Det var et 
fra Slægt til Slægt nedarvet Erhvervsinstinkt, en fra Forældre til 
Børn indprentet Skræk for at ødsle med Guds Gaverc Den kan 
kæmpe med Bondens Godhed som en ond Magt. Den kan gøre 



*) G. af Geijerstam: „Fattigt Folk*. Fortællingen „Ute i skåren'. 

*) Aug. Bondeson : „Allmogeberåttelser". Fortæll. „Håkon i Nåregård*. 

Indgreb i hans Kærlighed — til hans Børn, til hans Forældre. 
Den kan gøre ham til en Tyran, maaske til en Harpagon. 

Her ligger lille Mia og hoster Blod op og svinder hen. 
Men Doktoren og hans Besøg koster 25 Kroner og Kørepengene — 
>lige saa meget som Kalvene tage til i Værdi et helt Aar igennerac. 
Faderen venter saa længe som muligt, og en skøn Dag dør hun 1 ). 
Her møder vi en Enkemand, som bestandig skifter Husholdersker. 
Naar én er bleven udslidt, tager han en anden 1 ). Her en Bonde- 
kone, en rask, prægtig Kvinde, som overtaler sin Mand til at 
laane alle deres sammensparede Penge til en Enke, som hendes 
Svigerfader vil drive bort, men den Aften, det er sket, er hendes 
Glæde forbi. Det gode, hun har udrettet, kan ikke opveje Offeret. 
Pengene var hende for kære, »det var mange Pengec, klager hun, 
»jeg kan ikke gøre for det. Jeg føler mig, som havde jeg mistet 
baade min Stilling og Ære i Huset. Hun var jo dog ikke i Slægt 
med ose?*). 

Et andet Sted er Midlet blevet til Maalet, til et Slags Afgud, 
en ubønhørlig Tyran, en alt beherskende Gerrighed. Den fattige 
lille Dreng, som sparer og sparer Aar efter Aar, sparer for at 
udløse sin gamle Moder og sine smaa Søskende fra Elendigheden 
i Fattighuset og tage dem hjem til en egen Arne, — endelig har 
han Summen, bar en Husmandsplads, et eget Hjem, men Dag 
efter Dag gaar, han opsætter og opsætter; Pengene har forhekset 
ham, han kan ikke give dem ud. Moderen dør paa Fattighuset, 
Sønnen begynder at drive Aager. Han forsømmer baade sit Hus 
og sin egen Person. Han bliver menneskesky og smudsig — en 
Harpagon i Bondeklæder 4 ). 

Nu skulde man tro, at disse Træk vidnede om Haardhed. 
Men Bonden har ikke Tid til at være følsom og klynkende. Først 
naar det er for sent, mærker han maaske Faren, og saa lider han 
dybt, skøndt i Stilhed. »Ikke et fortvivlet Ord kom der over 
Faderens og Moderens Læber, da Lægen var bleven kaldet for 
sent. Sligt ser man ikke i et Bondehjem«, hedder det i For sent, 
i Historien om lille Mia, og dog havde ogsaa hendes Forældre 
deres Svaghed. De gemte den stakkels Mias to smaa Træsko 
som Relikvier! 

*) Sigurd: „I svenska bondehem*. Fortællingen B F5r sent*. 
») Alfhild Agrell: „På landsbygden*. Fortællingen „EU glåd'lik«. 
') Samme. Fortællingen „ Stora pengar*. 
*) Samme. Fortællingen „Gossen på bårget*. 

Og — hvilket Sild, hvilken Kamp for hver Spareskilling! 
Aars tunge Arbejde og Taalmodighed har samlet den. Det er 
Bevidstheden derom, der gør den til en Idol; det er Ungdommens 
Forsagelser og Frugten deraf, en sorgfri Alderdom, som Bondekonen 
giver bort, da hun hjælper den stakkels Enke. 

Ingensteds lægges der dog saa stor en Vægt paa Pengene, 
som i Ægteskabet. Her kan de betyde mere end alt andet, mere 
end Kærligheden. Soldaten, som kommer og præsenterer sin 
Kæreste, — Kæresten ser saa gammel ud, som hun godt og vel 
kunde være hans Moder, — hvad tror De, han siger, da hans 
Kaptajn gør en Bemærkning om hendes Alder? At hun er rig, 
hun har 400 Rbdl., og at hun i sin Kiste har 6 nye Særke 1 ). 

Ægteskabet bliver saaledes ofte en Forretning, et Slags 
Handel. Johannes vil have en Kone, et Menneske, som kan passe 
hans Gris, og han tænker paa Petronella, som har rødt Haar og 
en Ko. Da han aabenbarer hende sin Kærlighed, faar han at 
vide, hvad hun ejer. »Hun har en Ko i Stalden, paa Loftet to 
Sænge med Sængeklæder, i Kisten to ægte Sølvskeer og 25 Rigs- 
daler i Sparekassen«. Frieren forvisser sig om, at Sølvet er 
stemplet. Han føler paa Sængeklæderne og spekulerer over, hvad 
Koen vel kan malke. De gaar hen for at faa lyst for sig, men 
paa Vejen møder de Sven. »Kan I ikke gøre det om?« spørger 
han uden videre. Johannes tøver, — han kom først. Sven siger: 
»Skidt med det! jeg mener, at naar Petronella og jeg lagde vore 
to Halvgaarde sammen, saa kunde der blive noget stort ud af det!« 
Petronella havde gaaet i 20 Aar og ønsket, at hun maatte blive 
Bondekone. Sven er rigtig Bonde, og Petronella fortryder f hvad 
hun har gjort. Sven byder endogsaa Johannes 6Kr. — forgæves! 
Tilsidst bliver man saa enig om, at han skal afstaa hende mod 
at faa Koen*). 

Endnu mere drastisk bliver Forholdet hos et andet Par. 
Tre Gange er der lyst for Karlen Per og hans Bengta. Den Hus- 
bond, hun tjæner hos, beder hende om at blive. Hun kan ikke 
modstaa, Vilkaarene er gode, og det værdige Par gad dog vide, 
om ikke Lysningen kunde »gøres om«. Per skal saa i Stedet for 
gifte sig med Inger, en ung Bondepige. Per, som har faaet en 

*) Sigurd: ,1 sv. bondehem*. Fortællingen ,1 kronans rock*. 
') Alf hild Agrell: På landsbygden. Fortællingen „Nar Johannes i torpet 
skulle sta å skaffe sej en hustru". 

Husmandslod, kan ikke hjælpe sig uden Kvindfolk, og han hen- 
vender sig saa til Præsten for at faa ham til at ordne Sagen. 
Denne taler om at faa Lysningen annulleret og om at skrive til 
Domkapitlet »Koster det noget ?c — »Ti Kroner«. — Han og 
Bengta overvejer det og kommer til det Resultat, at det er for 
dyrt »Saa maa vi hellere gifte os«. Præsten koger af Harme, 
men Bengta siger eftertænksomt: »Naar det ikke kan gøres billigere 
end for 10 Kroner, saa kan det blive som det er. Hvad Klokkeslet 
kan vi komme og blive viet paa Fredag?« 

Er Motivet ikke Penge, er det dog ofte en eller anden 
materiel Fordel. Enten er det Eorpagteren eller Husmanden, som 
maa have en Husholderske, eller den stakkels Tjænestekarl vil 
gærne have lidt bedre Mad end han faar paa Gaarden ; og er der 
Tale om at gøre et Valg, spiller Gangklæderne Hovedrollen. 
Sjældnere hænder det, at Kærlighed er Motivet, det vil sige en 
Følelse af den Art, som vi tænker os den. Kærligheden er for 
Bonden et Begreb, der er saa svært at fatte, at hvis Bondepigen 
siger, hun ikke elsker sin Kæreste, faar hun det Svar, at Ordet 
»elske« kun er et Romanudtryk. »Elske, er det et Ord for en 
Bondepige? Det har du nok faaet fra en Roman«. Og da Anders 
frir til Stine, som han holder af, og som han har længtes efter, 
siger han uden videre i en rolig og blid Tone: »Det, som der 
staar i Bøgerne om Kærlighed og saadan noget, forstaar jeg mig 
ikke paa. Jeg véd kun, at jeg har aldrig syntes, nogen var saa 
sød og rar som du« s ). 

Saadan er hans Kærlighed, usminket og simpel, men lige 
saa dyb og ærlig, som den Herremanden ævner. Stina er hans 
Kærlighed, hans første og eneste. Hun foretrækker en anden, en 
Drukkenbolt, hun bliver ulykkelig, og da hun som Enke er lige ved 
at komme paa Fattighuset, kommer den trofaste Anders og tilbyder 
hende sit Hjem. 

Det er Troskaben, der karakteriserer denne Ømhed eller 
Hengivenhed. Aar kan gaa hen, Skæbnen kan veksle om, Bonde- 
pigen gifter sig maaske mod sin Vilje med en anden, men endda 
vil den oprigtige og stærke Følelse, Kærligheden til den Mand, 
hun en Gang har fæstet sit Hjærte ved, blive ved at leve. Aldrig 



*) Ernst Ahlgren: „Från Skåne«. Fortællingen „Giftermål på besparing*. 
») Saxon: „Bondfolk*. 

kommer den frem, aldrig Klager og ingen Taarer. Nej, den er 
praktisk, den viser sig kun i Handling. 

Og naar den undertiden viser sig i Udtryk, i Blik, faar den 
ofte ligesom en fin Duft af Poesi. En søndagsklædt Daglejer 
kommer ind i en lille Boghandel og blader i en Lægebog; han er 
ikke rigtig ædru. Han faar Øje paa Fortællerens, Fru Benedictsons, 
Krykker. Han spørger om, hvad hun fejler, om hun aldrig 
kan blive rask; han vilde saa gærne købe et Par Krykker 
til sin Kone. Han bliver ligesom forvandlet, saa snart han taler 
om den syge. Ømt og med Stolthed viser han paa sin Dragt — 
Konen har vævet den, skøndt hun er saa syg, — og han gaar 
bort, siger Fru Benedictson, »efterladende et venligt Minde og et 
talende Vidnesbyrd om den sande Hengivenheds Ævne til at højne 
og forædle alt, hvad den gennemtrænger — selv hos en beruset 
Mand« *). 

Og hvor sundt, hvor naturligt, hvor frit for al Romantik 
bliver ikke et saadant Ægteskab hos Bonden — d. v. s. hvis han 
er en virkelig brav Mand og Konen af god gammel Bondeslægt 
»Historien om en nåsduk« *) fortæller om saadant et Par. Det 
er Bolla, som er opdragen »ved sin Bibel, Spinderok og Væv«. 
Hun gifter sig med Per, den vordende Rigsdagsmand. Han er 
flere Aar yngre, han bliver forgudet af Konen og bliver, takket 
være hende, den ansete Hr. Assarson. Bolla er ganske hans 
personificerede Vilje. Hun dyrker ham ved at arbejde for ham 
frivilligt og udholdende. Hun tænker kun paa Gaarden, Hushold- 
ningen og Per — altsammen uden Spor af Kryben eller Under- 
kastelse. 

Hun søgte aldrig at indvirke paa hans Handlinger og Be- 
slutninger, men hun øvede dog en Slags uberegnelig Indflydelse. 
»Der var i hans Optræden noget roligt tillidsfuldt, som kom af, at 
han i Hjemmet følte sig absolut uantastelig. Hans Ro i alle ydre 
Stridigheder var vokset frem af Bevidstheden om, at i Hjemmet 
var han fri for al Strid og Splittelse. Allerede i Tanken om det 
maatte der være Hvile. For ham kunde der aldrig være Tale 
om at blive nervøs. De moderne Teorier vilde maaske have svært 
ved at anerkende dette for et Ægteskab i højere Forstand, men 
det er sikkert, at dette Forhold, saa frit for Pjat og Romantik, 



*) Ernst Ahlgren: Berfittelser och Utkast. Fortæll. .Efter Torgdagen* 
') Samme. Sammesteds. 

var kærnesundt, og at det gav denne Mand en Frihed og Styrke, 
som under ingen andre Omstændigheder vilde have været mulige 

Naar en Folkelivsskildrer i en nylig udkommen Bog siger: 
»Ubevidst modtager vist Husmanden saa vel som den æstetisk 
dannede Indtryk af de Stemninger, som Skoven, Stjærnehimlen og 
Aftenens Skygger fremmane* *), er jeg bange for, at han med eller 
mod sin Vilje overdriver. Bonden er altfor nøgtern; Poesien er 
ikke hans Sag; og det, vi mener, naar vi kalder Naturen skøn, 
har ingen Betydning for hans Opfattelse af Naturen. Engen er 
Græs og Foder, Skoven er Brænde og Tømmer, Kornet paa Marken 
er hans Erhverv, hans Brød. Hvad han ser er det materielle. 
Det er smukt, hvis der er meget af det. 

Bonden har ikke let ved at rive sig løs fra denne Tankegang. 
Hele hans Verden er Lodden, Landsbyen, Familjen, og han hæver 
ikke sit Blik fra dette hverdagsagtige Milieu. Hans Fædreland er 
Marken, Skovbakken, hvor hans Hus ligger, Alteret, hvor han har 
staaet som Konfirmand, og Kirkegaarden. Stiller han til Tjænesten 
som Soldat, er det det samme. Han gør det ikke altid for at dø 
for »Konge og Fædreland«, som Skjalden siger, men af den Grund, 
at han saa faar mindre at bestille. Det daglige Arbejde er lettere 
paa Eksercerpladsen end paa Gaarden, og desuden kan han paa 
Soldaterlodden gifte sig med sin Grethe 1 ). 

Trods dette tilsyneladende egennyttige Motiv, er Bonden 
dog Patriot og mere hengiven end nogen. Netop det, at han er 
vokset saa fast til sin Lod, gør den saa kær for ham, at den 
bliver som en Del af hans Person, og der ligger altid hos den 
unge friske Bondesøn en Længsel efter, at komme til at eje 
Fædrenegaarden, at faa Lov til at tage fat dér, hvor Fader slap, 
at komme til at høste af den magre Jord, som maaske hans Far- 
faders Farfaders Farfaders Fader har dyrket, og hvor Slægtled efter 
Slægtled har stræbt og kæmpet« 8 ). 

Et mangler han dog: Sansen for Romantik. Dertil er han 
for sund, for nøgtern og for jævn. Undertiden bliver han rent 
ud triviel, den personificerede Prosa, drastisk uden selv at vide det. 



*) R. Melander: I frack och vadmal. 
■) Sigurd: I svenska bondehem. 
>) Saxon: Offrad. 

Lars har været hos Præsten og faaét sin lille Stina døbt 
Om Aftenen gaar han hen og lægger sig paa Knæ ved Konens 
Sæng — »ikkec, siger Fortælleren, »for med Hovedet gemt ved 

Hustruens Bryst at drømme om den lilles Fremtid kun 

for at trække sine Træsko frem til han næste Morgen skal ud at 
sætte Dige opc Og til Konen, der er saa svag, at hun knapt 
kan røre et Lem, siger han i en rolig og eftertænksom Tone, da 
han bar lagt sig: »Sissa, nu er det allerede 4 Dage siden, Tøsen 
kom til Verden; tror du ikke, du er saa rask nu, at du i Morgen 
kunde gaa ud og hyppe Kartofler?c , ). 

Her møder vi paany den samme indgroede Sejghed. Egen- 
sindigt holder han fast ved de Begreber, Lavet har skabt; selv i 
de Øjeblikke, hvor noget ondt rammer ham, en Sorg eller Smerte, 
fysisk eller psykisk, kan en Ubetydeligbed igen knytte den brudte 
Traad. Her gaar der en gammel Kone, som skal flytte t ti hun 
er stødt bort, jaget fra det Hjem, hvor hendes Sønnekone har 
taget Styret. Hun er vred, fortvivlet, ude af sig selv, og dog kan 
hun ikke rive sig løs fra Grisen eller Hønsene. Grisen skriger efter 
Æde, — hun giver den lidt Græs. En Høne er bleven lukket 
ude, — hun lukker op for den og slipper den ind. Og da Konen 
tilsidst mærker, at hele Kreaturflokken er i Marken, farer hun ud 
og driver Dyrene bort med en Kæp 1 ). 

Her ligger gamle Krabb, en fattig Husmand, paa sit Døds- 
leje. Dødskampen er haard og Smerterne store. Pludselig drager 
en tyk Sky forbi Solen, og glemmende baade Præst og Smerter 
raaber han med Forfærdelse: »Mor, hvor i Herrens Navn skal dog 
Husbond faa sin Rug ind, hvis det bliver saa ustadigt Vejr 3 ). 



*) Sigurd: I svenska bondehem. 

•) Samme. Ib. 

') Ernst Ahlgren: Folkelif. 

(Sluttes). 

Nils Erdmann. 

11 vor meget forskelligt af Kunst sér man ikke paa en Rejse 
som min — mangt og lidt. 

Vel er hvad man saå, som et Slags Prøvekort over et Par 
Landes Kunst, men Prøvekortet er stillet sammen af Tilfældets 
altfor urolige Hænder. Indtrykkene klarner sig ikke ret og det 
hele virker kaleidoskopisk. 

Der saå jeg nu Christian Zangenberg i Bergen. »Fra det 
kongelige Teater i København som Gæste 

I og for sig var dette Gæstespil lærerigt. Ti alt det, som 
Hr. Zangenberg paa sin Dampskibsrejse havde mistet eller syntes 
at have mistet — dømte haardt vort Teater. 

Hr. Zangenberg betyder paa Kongens Nytorv Friskheden 
og Kraften. Vi tilgiver ham hans Fejl paa Grund af hans Op- 
rindelighed og Natur. Han tager, synes vi, i det mindste Tag i 
Versene og sætter Fødderne saa paa Brædderne, at man siger 
til sig selv: Der kommer noget, som ligner en Mand. 

Alt dette er paa vort Teater Hr. Zangenbergs Magt og 
Chance. Og netop det syntes — i Bergen tabt. 

Stillet ind i denne Kunst af Liv og Vildskud, den norske, 
syntes vor unge Helt tam, sirlig, smagfuld og pyntet. 

Hans Broder Kaj kom ikke fra Skoven ved Esrom men 
var stegen ned fra et af Dusseldorfernes kønne Malerier af Munke: 
Saa levende var Broder Kaj ved Siden af Hr. Garmanns Mefisto 
eller — man griber altid fejl af Navnene i denne Faust- Omskriv- 
ning — Rus. 

Hr. Garmann er som Inkarnationen af Scenekunst i Norge. 

En stor ubændig Kraft, som ikke kender Lov. Et mægtigt 
Naturel, der griber til og griber fejl. En Fremstiller, som tumler 
fra den fuldkomneste Sandhed og højeste Illusion til den urime- 
ligste Overdrivelse og hvor utilgivelige Brist støder de over- 
ordenligste Fortrin paa Ærmet. 

Denne Kunst har alle de Fejl, som den kompletteste Mangel 
paa Uddannelse maa give. Disse Folk kan hverken styre Røst 
eller Krop* De kan hverken gaa eller staa, og Midlet, Instrumentet, 
hvorpaa de spiller, deres Legeroe, lystrer usikkert deres Intention. 

Men denne usikre Kunst naar stødvis de overraskende 
Virkninger, fordi den har ikke anden lagttagelsesmark end Livet 

Den ejer ingen blodløse Aner af Teaterfigurer, hvis gamle Parykker 
og Sminkekrukker den har arvet. Den maa gaa ud i Livet og 
finde sit Stof. 

Paa Maskerne alene, som disse Skuespillere anlægger, 
sér man, hvor denne Kunst er fra: fra Gaden, fra den lyse 
Virkelighed, fra den frie Luft. Og midt i forfejlede Scener af 
falsk anlagte Figurer glimter pludselig Livets egen Tonefald 
uimodstaaelig frem. 

Som for Eksempel i det hæslige »Andréac — en Vanskab- 
ning af et Ægteskabsdrama, stablet op for Amerika. 

Man havde i dette Stykke, hvis Udførelse fordrer den 
yderste Virtuositet, givet Titelrollen til en Elev. Resultatet blev 
derefter. Men dog klang hist og her — i et Kærlighedsudbrud, i 
et Angestskrig, i Skinsygens Harme — den unge Kvindes Liv 
sejerrigt igennem selv den Sardouske Unatur og det amerikanske 
Rabalder. Der kunde lyde paa en Gang Toner af en skøn — 
men ikke sødladen — Kvindelighed, der forsonede med Elevens 
Dilettantisme og næsten med Stykket. 

Og finder her en enkelt Gang en Kunstner en Rolle, der 
passer netop hans Krop, som var den syet til ham, et Parti, der 
ikke fordrer Féerdigheder — — saa viser denne lige til Triumf, 
hvor langt man i Kunsten naar med Ærlighed. 

Det er langt. Ærligheden skraber selv femtiaarigt Støv af 
Figurerne. 

Eller vil man tro mig, naar jeg forsikrer, at sidste Akt 
af »Capriciosac der oppe paa Bergens Teater — takket være 
Hr. Garmann og Fru Sperati — blev det fulde Liv og den dybe 
menneskelige Sorg? 

De to gamle — der sørgede over en tabt Søn. 

»Fritsc sad og smaagræd — affældig og sagte rokkende, 
saadan som de gamles Kummer er. Mariane sang og saa paa 
én Gang rejste den gamle »Ulke sig fra sin Plads i den anden 
Ende af Stuen og helt stilfærdigt gik han hen og kyssede sin 
gamle Hustru og vendte tilbage til sin Stol — mens Mariane sang. 

Det Kys stod ikke i Regissørens Bog — men i Teatret 
blev der en Stemning som i en Kirke. 

August Lindbergs Hamlet gensaa jeg. 
Teatret var fuldt fra Gulvet til Taget. Mest helt unge 
Mennesker. 

Hvad søger disse atten- ty veaarige i »Hamlet«? Hvad 
drager dem til Huset? Er det Ophelias sørgelige Skæbne? bendes 
blide og hjælpeløse Vanvid, som rører deres Hjærter? Eller 
Laertes' Rasen? eller det Genfærd af en Konge, som fordrer 
Hævn af sin Søn? 

Eller harmonerer ubestemt og uklart Hamlet -Skikkelsens 
dunkle Tungsindighed med den Tyveaars-Melankoli i deres egen Sjæl? 

Vist er, at dette Publikum af »Blod unge« lyttede til Hamlets 
Monologer med en brændende Andægtighed. For Lindbergs 
Stemme passer ingen Rolle som Hamlets. Denne vege Røst 
lægger Tungsindsslør saa tæt, tæt over Ordene .... 

. . . Hvilket Held i det hele taget at træffe den Lind- 
bergske Trup paa sin Vej. Denne store Sceneleder skaber jo — 
saa snart der tales hans eget Sprog — Skuespillere. 

Der er i hans nuværende Trup nogle af de gamle og kendte. 

Frøken Rustan gav i »Et Brude sin gamle Rolle. Hun er 
endnu lige sejerrig skøn, og nu er hun ovenikøbet paa Vej til at 
blive en betydende Fremstillerinde. 

Hendes Frøken Brorson var paa Kornet taget. Hun var 
klar i Hovedet, livsdygtig og kommen til Ro. Naar Fremstillinger 
er saa ægte, som denne nu er bleven, virker de som et Portræt 
af en nær Bekendt 

Og næste Aften viser Frøken Rustan, der som Frøken 
Brorson var mer end fager at sé, det hensynsløse Mod at gøre 
sig fed, lasket, tandløs og uappetitlig styg — - naa, maaske er, 
naar alt kommer til alt, Modet ikke saa meget værd, naar hver 
Mand i Salen ved Synet af den kunstige Grimhed siger til sig 
selv: Hvilke Anstrengelser har hun dog ikke maattet gøre for i 
tre Timer at synes saa styg — ; hæslig gør hun sig for i Strind- 
bergs »Hemsøborna« at skabe en Fru Styf, der bliver Stykkets 
Midtpunkt og rent ud blænder ved sin Livagtigbed. 

Der er ogsaa andre kendte hos Lindberg: Azelsson, Fru 
Lindberg, hvis Cyprienne var kær og killingeagtig som altid. Men 
der er dog flere ny, og de synes Skuespillere alle. 

Hvordan spillede ikke Frøken Seelig i »Et Brud«. Gid vore 
pippende Skuespillerinder i Geled kunde drage af Landet for at 
sé denne unge svenske, som giver et Billede af en ung Kvinde. 
Det var en Velsignelse en Gang at møde en Elskerinde paa 
Teatret, som virkelig fortjænte at være langskørtet. 

Hvor kraftfuld var ikke i »Hemsøborna« C. Eliasson, hvor 
ægte Hr. SjSgren — enten maa de virkelige Skuespilleræmner 
summe om Lindberg som Myggene om Lyset dier ban stamper 
dem af Jorden. 

Eller han arbejder med dem og kan arbejde. Det sidste 
synes sandsynligst. 

> Hemsøborna« er den Lindbergske Forestillingsrækkes clou. 

I Parentes sagt en stadselig Serie af Forestillinger: Hamlet 
— »Et Brude — »Lad os skilles« — »Et Besøg« — »Hemsøborna«. 

Medens disse kunstneriske Begivenheder gik hen over den 
Stad Gøteborg, spilledes paa »Stora Teatern« > Den Pukkelryggede« 
ti Gange for hartad udsolgt Hus. Strindberg hædredes med Til- 
stedeværelsen af omkring halvandethundrede Personer. 

Novellen »Hemsøborna« er kendt. Dramatiseringen er 
skaaren lige ud af Romanens Kød. Men disse Dramatiserer! 
De skærer ud af Romaner ti Skaalpund Kød og Blod og de 
faar det dog ikke til Liv — ti Romanernes Hjærte faar de 
aldrig frelst. 

Denne Bearbejdelse nu. 

Den er gjort af Digteren selv. Han har skaltet og valtet 
som han vilde. Her er det ikke en Busnach, som har traadt 
døde en Zolas levende Ord. Digterens egen Diktion er bevaret i 
Værket og giver det Lød. Her har ingen plump Teaterskrædder 
forvansket Snittet ved Effekter, ved hvilke han anraaber Galleriet 
Digteren selv — har slagtet sit novellistiske Mesterværk til et 
Drama. 

Slagtet, ti denne Dramatisering har Indhold nok. Den har 
ogsaa Mennesker. Den har fremfor alt en ydre Livagtighed, som 
paa et hængende Haar ligner Livet. 

Men den er intet Drama, og den lader kold. 

Om Menneskene dog en Gang kunde lære, at Roman aldrig 
kan blive et Drama. En Dramatisering kan slumpe til at blive 
et Eassestykke, men den kan aldrig blive et Kunstværk. 

Det er ganske selvfølgeligt. Fra det første Øjeblik en 
kunstnerisk Idé undfanges i en Kunstner -Sjæl, har den allerede 
Spiren til sin Form, sin bestemte Form — enten Roman eller 
Drama eller Digt. 

Roman og Drama er to forskellige Væsner. Roman og 
Drama ligner hinanden saa meget som en Ko ligner en Vejrmølle. 

Det er derfor, at nu f. Eks. i »Hemsøbornac alle Novellens 
Personer, ja næsten Mennesker er der; alle Navnene er der; Op- 
trinene, selv Handlingen om De vil. 

Men ét er der ikke — ét er dødt: Digterværket. 

Det, som Romanforfatterens Øje hos August Strindberg saå, 
kan ikke en Gang Dramatikeren Strindberg arrangere saaledes, 
at det ikke paa Scenen synes skævt, forvirret og vredet af Led. 

»Hemsøbornac er ikke født til Scenen. Den er som alle 
Dramatiseringer blot af de Folk, som »gaar til Teatrett . . . 

. . . Lindberg bar i Fremføringen af Stykket nedlagt sit 
bele Geni. Han, som Aftenen forud bavde vist, hvor fuldkommen 
han kunde fange Tonarten i »Et Brudes dæmpede københavnske 
Hjem, lod i »Hemsøbornac svensk Bondeliv stige frem med en 
Hensynsløshed, der strejfer Brutaliteten. Her herskede en Gaaen 
Livet paa Klingen, som var August Lindbergs omvankende Theåtre 
libre værdig. Her var alt forvandlet. 

Disse Skuespillere var Bønder. Illusionen, som møjsomt 
var naaet ved tusende smaa Midler, var fuldkommen. De gik og 
stod, de talte og satte sig som Bønder. 

Fremfor alt havde de Bonderøster — hvad der for mig 
var Opførelsens store Under. 

Ikke, at de talte Dialekt. Næsten slet ikke. Men det var 
selve Stemmerne, som var blevet Bønders. Noget hæse, i Ud- 
brud ubeherskede, altid uøvede. 

Jeg tror aldrig, at Skuespillere paa noget Teater har talt 
saaledes, som her August Lindberg havde faaet en hel Trup til 
at tale. 

Hos os har hver Skuespiller sin velplejede og fortræffelige 
— paa Kongens Nytorv tillige meget sensible — Røst Han 
pynter den ved Lejligheder op med visse Bilyd, eller han sminker 
den ud med en tarvelig Dialekt. 

Men aldrig føjer og bøjer han denne Stemme efter den 
Stues Luft og Temperatur, i hvilken hans Fremstilling færdes. 
For ham er hver Stue kun paany Teatret. 

I den store Skuespilkunst gaar Tæppet imidlertid hver 
Aften op for et nyt Hjem, hvor sammenlevede Mennesker har 
sine særegne sammenarbejdede Stemmer, sine Tonefald, sin Maade 
at tale og tie paa. 

Lindberg kender denne Hemmelighed. Hvor forskellig var 
dog ikke saa at sige Farvelægningen over disse Stemmer — de 



Digitized by Google 



848 



Teaterbrev. 



samme Stemmer — i »Lad os skillesc og i »Et Brude og nu 
hos disse Bønder .... Den kyndige forbavses over et saadant 
Resultat. 

Og alligevel, naar »Hemsøboraac ikke gør noget dybt Ind- 
tryk paa vort Sind, ligger Grunden dertil ogsaa i Opførelsen — 
trods alle Fortrin. 

Ti Udførelsen brast paa ét Punkt, det eneste, hvor Stykket 
muligvis ved en stor Fremstillerindes Hjælp havde kunnet reddes. 

Enken Flood spilledes nu kun agtværdigt; men Hr. Lind- 
berg havde burdet kunne sé, at kunde ikke den betydelige Frem- 
stillerinde til denne Rolle findes og skaffes, burde Stykket forblive 
uspillet. Ti fra denne halvgamle Enkes Kærlighedskamp skal 
Lyset over Stykket gaa ud. Her ligger det menneskelige Indhold, 
som skal bevæge os og holde os fast. 

Allerede Forfatteren spredte Lyset over altfor mange Hold. 
Fremstillingen maa samle det desto tættere om den ene Skikkelse, 
saa Øjet hviler, Interessen bindes der. 

Nu sés »Hemsøbornat nærmest med en ret kølig kultur- 
historisk Interesse. 

Hvor meget forskelligt man sér paa en Rejse som denne 

— hvor mangt og hvor lidt 

Og dog altid nok til at indsé, at paa intet Teater findes 
der for Øjeblikket mindre af Liv og mere af Støv end paa vort 

Man ændrer hos os Teaterlovene. Man eftergiver Afgifter. 
Og det hele bliver ved det gamle. Man opdager nye Talenter. 
Man finder endogsaa undertiden pludselig ny Livskraft hos de 
ældre. Og alligevel bliver alt ved det gamle. 

Ikke Love trænger vi. Ikke en Gang Talenter. Hvad der 
trænges er en Mand. 

Teaterlederen er Teatret 

Der sad mere tysk Skuespilkunst i Laubes Hoved end i 
alle tyske Skuespilleres tilsammen. Og der er med én Lindberg 
til Leder mer sand Teaterkunst i Sverigs Provinsbyer end i alle 
vore Skuespilhuse tilsammen. 

Høedt, Lange, Theodor Andersen tror jeg, var Teaterledere. 

— Nu har vi kun nogle Teaterdirektører. 

Forskellen er betydelig. 

Herman Bang. 

Demokratisk Radikalisme. 

En Indsigelse. 



I. 

Naar jeg føler mig opfordret til at rette nogle Bemærkninger 
mod den Artikel om »aristokratisk Radikalismet , som Dr. Georg 
Brandes offentliggjorde i »Tilskuerenst Augusthæfte, saa vil jeg 
ikke, at det skal ske, uden at jeg først og fremmest og af oprigtigt 
Sind udtaler, hvor meget jeg anerkender, hvad vor Literatur og 
vort Aandsliv skylder denne Mands glimrende Begavelse og store 
Ævne til at vække og begejstre. Jeg mener ikke, at hans Be- 
tydning kan udtrykkes derved, at han har sat Problemer under 
Debat; ti han har egentlig aldrig selv villet være Tænker; — 
hvad der har været hans Fortrin, er hans store Ævne til med 
Energi og Varme, eller for at bruge et Udtryk, han selv i den 
seneste Tid synes at ynde, med Voldsomhed at henpege paa saa- 
danne aandelige og literære Fænomener, som han anser det for 
værdt at sysle med og lade sig paavirke af. Selv de, der ikke 
paa deres eget Omraade have lært noget af ham, og som i mangt 
og meget maaske endog have følt sig i Afstand fra ham, kunde 
dog ikke andet end følge hans Virksomhed med Sympati og være 
ham taknemlig for det Liv og den Bevægelse, han vakte. Jeg 
ser her endda bort fra den vidunderlige Ævne, han besidder til 
stemningsfuld Karakteristik, og som gør hans literaturhistoriske 
Værker saa tiltrækkende. 

Men den nævnte Artikel har baade ved hvad den angriber 
og ved hvad den opstiller, grebet saa stærkt ind i hvad der for 
mig staar som sandt og rigtigt, og den hele Tankegang, den hviler 
paa, har i den Grad forarget mig, at jeg maa gøre, hvad jeg kan 

Tilskueren. 1889. 57 

for at bekæmpe den. Det forekommer mig tillige, at den bærer 
Vidnesbyrd om det mislige i at indskrænke sig til en blot vækkende 
eller æggende Virksomhed, i Stedet for at gaa selve de Problemer, 
man rører ved, nøjere ind paa Livet. Jeg finder, at den Styrke 
og Voldsomhed, hvormed Artiklen er skreven, staar i et underligt 
Misforhold til Klarheden og Grundigheden i Tankegangen. Det 
er ganske vist forbundet med nogen Vanskelighed at vide, hvem 
man egentlig skal adressere denne Bebrejdelse til. Ti det er 
ingenlunde altid let at afgøre, hvem de enkelte Udtalelser skrive 
sig fra, Friederich Nietsche eller Georg Brandes. I sin Beundring 
for den tyske Digter eller Tænker (hvad man nu vil kalde ham) 
gør Artiklens Forfatter hans Tanker til sine og udtaler dem ofle 
i sit eget Navn og i sit eget Sprog. Men det er ikke altid let at 
vide, hvem man har for sig. En kritisk Undersøgelse af Forholdet 
mellem dem vil jeg ikke indlade mig paa. Jeg anser mig berettiget 
til at drøfte den »aristokratiske Radikalisniec , saaledes som den 
her er gjort gældende, hvad enten Nietsche eller Brandes er Op- 
havsmand til de enkelte Sætninger. Kun hvad et enkelt Punkt 
angaar, vil jeg til Slutning gaa nærmere ind paa Nietsches An- 
skuelser i og for sig. 

Hvad jeg tror, Dr. Georg Brandes har forset sig paa, er 
den Betydning, som Kraft og Hensynsløshed kan have, afset fra 
Værdien af det, i hvis Tjæneste de staa. Der er noget tiltalende 
og vækkende ved enhver kraftig Livsytring, ikke mindst paa det 
aandelige Omraade. Den kan virke rensende og forfriskende, og 
sætte andre Kræfter af større Værdi i Bevægelse. Men én Ting 
maa dog aldrig glemmes: at selve Styrken ikke er noget Bevis 
for Værdien eller Gyldigheden. Alligevel er det paa en Maade 
dette, Nietsche hævder. Ti til de mange Ting, han polemiserer 
imod, hører ogsaa Videnskaben, ja selve den videnskabelige Aand t 
den Grundstemning og den Grundforpligtelse, hvorpaa al viden- 
skabelig Forsken hviler. Efter at have bekæmpet »det asketiske 
Ideal« under forskellige Former, genfinder Nietsche det nemlig 
ogsaa hos Videnskabsmændene. Disse have maaske aflagt mange 
andre Fordomme, indrømmer han; men de tro endnu paa Sand- 
heden, og ere derfor ikke frie Aander. De hylde endnu ikke den 
Maxime: »intet er sandt, alt er tilladtic »Jeg kendere, fortsætter 
Nietsche, »alt dette maaske altfor godt paa nært Hold: hin agt- 
værdige Filosofafholdenhed, til hvilken en saadan Tro forpligter, 
hin Tankens Stoicisme, der tilsidst forbyder sig selv lige saa 

strængt at sige Nej som at sige Ja. ... Vi erkendende ere blevne 
mistroiske mod alle Slags troende; en Mistro har efterhaanden 
vænnet os til at slutte omvendt af, hvad man en Gang sluttede: 
nemlig overalt, hvor en Tros Styrkegrad træder meget i Forgrunden, 
at slutte til en vis Svaghed i Bevisligheden, til selve det antagnes 
Usandsynlighed. . . . Hvis nu intet var mere guddommeligt end 
Vildfarelsen, Blindheden, Løgnen?« (Zur Genealogie des Moral, 
p. 167—169). — Hvad jeg her er betænkelig ved, er ikke, at det 
Spørgsmaal opkastes, hvilken Værdi videnskabelig Erkendelse har 
for det menneskelige Liv. Et saadant Spørgsmaal er berettiget, 
og jeg har selv søgt at give Bidrag til dets Besvarelse (se Af- 
snittet om intellektuel Kultur i min Etik). Men naar dén »Tankens 
Stoicisme«, der vejer sit Nej lige saa vel som sit Ja, forkastes, 
saa bortdrages derved Grundlaget fra al Videnskab. Det maa 
nemlig vel mærkes, at et Ja i én Retning ikke nødvendigvis med- 
fører et Nej i en vis bestemt anden Retning; det kommer an 
paa, om de to Retninger udelukke eller ophæve hinanden, og dette 
maa nøje overvejes. Det drejer sig da her ikke om at tillægge 
Videnskaben mere eller mindre Værdi; det gælder, om den i det 
hele skal være til. Aldrig kan en Overbevisnings Styrke være 
tilstrækkelig Garanti for dens Sandhed. Netop den Styrke, hvor- 
med den ytrer sig, vil gøre det vanskeligt at prøve de forskellige 
Muligheder paa alsidig Maade; man vil være tilbøjelig til at holde 
sig til den ene Mulighed, man nu én Gang har faaet fat paa med 
saa stor Kraft. Det er sundt og godt og uundværligt for Livet, 
at der danner sig stærke Overbevisninger; men de maa finde sig 
i, at Kritiken (d. v. s. Prøvelsen) følger dem for at undersøge 
Gyldigheden og Begrundelsen. Der er her to Sider af det menne- 
skelige Liv, den kraftige Selvudfoldelse og den besindige Prøvelse, 
som det gælder at bringe i indbyrdes Harmoni. Det er vanskeligt, 
og ingen løser Opgaven uden at komme til at hælde mere til den 
ene eller til den anden Side. Men Livet er i det hele en vanskelig 
Ting og bliver ikke lettere, fordi man slaar en Streg over en 
væsentlig Side ved den Opgave, det stiller. 

Den Bebrejdelse, Nietsche retter mod den videnskabelige 
Aandsretning, er nu i Virkeligheden ubegrundet. Enhver kraftig 
Livsrørelse har sin Ret, og Videnskaben lader den roligt udfolde 
sig. Den staar som en foreløbig Magt, og Videnskabens første 
Forhold til den er iagttagende: Lad os se, hvad Livet her bringer 
os! Alt levende har jo sin Ret! — Fra sin egen Erfaring kender 

57* 

Forskeren Betydningen af de foreløbige Indskydelser og Hypoteser; 
det er dem, som føre til Opstillingen af de Ideer, der saa siden 
kunne prøves i det enkelte ved de strænge logiske og eksperimen- 
tale Metoder. Det er usandt, at »Tankens Stoicisme« er mistænk- 
som overfor den kraftige Livsbevægelse, den levende Tro, eller at 
<jten behøver at være det. Kritiken vaagner først, naar det Liv, 
hvormed noget staar for Følelsen og Fantasien, forveksles med 
objektiv Gyldighed. Saa kunne Konflikterne komme, indtil den 
rette Begrænsning er naaet. Det er det dogmatiske, ikke det 
levende og det kraftige, der udæsker Kritiken. 

Efter disse Forbemærkninger gaar jeg over til, hvad der 
egentlig ligger mig paa Hjærte, at begrunde en Indsigelse mod 
den aristokratiske Radikalisme. Jeg vil først drøfte den Sætning, 
som er opstillet i den ovenanførte Artikel: at Menneskehedens 
Opgave er at frembringe store Mænd. Dernæst vil jeg belyse de 
Indvendinger, der i samme Artikel er fremførte mod Velfærds- 
moralen. Til Slutning vil jeg undersøge Nietsches Lære om 
Moralens Oprindelse. 

II. 

Det er ikke ganske let at overbevise sig om, hvad den 
aristokratiske Radikalisme egentlig hævder. Der gør sig i Artiklen 
øjensynligt en vis Usikkerhed gældende, som først og fremmest 
itiaa fremdrages. 

Der citeres p. 574 følgende Udtalelse af Nietsche: »Menneske- 
heden skal uafbrudt arbejde paa at frembringe enkelte store 
Mennesker — dette og intet andet er dens Opgave«. Og paa 
næste Side hedder det, at »Nietsches Grundforestilling er, at et 
Folk vil sige den Omvej, Naturen gaar for at frembringe en 
halv Snes store Mænd«, — »at Menneskehedens Maal ikke er et 
i det uendelige udskudt, men maa ligge i dens højeste Eksemplarer« 
»Masserne« (hedder det p. 581, uden at man véd, om man skal 
tilskrive N. eller B. denne Ytring; NB vilde maaske være et passende 
Tegn), »de er altid kun at betragte som et af tre, enten som 
Kopier af de store Personligheder, daarlige Kopier, udviskede 
Kopier i daarligt Materiale, eller som Modstand mod de store, 
eller endelig som Redskab for de store« 1 ). (Man mærke sig 



J ) Udhævekerae ere af mig, baade her og i det følgende. 

dette Trilerama: enten Kopier, eller Modstand, eller Redskab. 
Intet fjærde?) 

Disse Udtalelser ere tydelige nok. Men en anden Gruppe åf 
Sætninger peger hen til, at de store Mennesker, de højeste Eksem« 
piarer, selv dog igen ere Redskaber for mere omfattende Formaal, 
saa at der synes at være et Maal, der er højere end det højeste! 
Og disse Sætninger findes Side om Side med de første, saa at 
selv den Læser, der ikke straks er mistænksom overfor store Ord, 
føler sig tvivlraadig. Det hedder saaledes p. 574: »Det højeste, 
Mennesket kan naa, er et heroisk Liv, et, i hvilket der kæmpes 
med de største Vanskeligheder for noget, som paa en eller 
anden Maade kommer alle til Godet, og »de Mennesker; 
der ere Historiens Formaal«, betegnes som de ædle, de i stor 
Stil gode, de, i hvem det godes Genius virker«. — Herefter 
ligger det sidste Maal dog ikke i de store Mennesker, men i det; 
som de virke for. Og naar de kaldes »gode i stor Stil«, hvad 
betyder det saa andet end, at de have Ævne til at meddele til 
andre, — at de i særlig Grad formaa at sprede Glæde og Lykke^ 
Sundhed og Kraft, Skønhed og Sandhed omkring sig? Hvad kan 
man ellers forstaa ved det Udtryk »god i stor Stil«? 

Mellem de to Grupper af Sætninger maa der træffes et 
Valg. For dem, der ikke veje deres Nej saa meget som deres Ja, 
og som derved let komme til at sige baade Nej og Ja til samme 
Ting, kan det maaske være vanskeligt at vælge her. Men Ja ogf 
Nej er ikke god Filosofi. Dersom nu den sidst fremførte Gruppe 
af Sætninger fastholdes, bortfalder i Grunden hele min Betænke- 
lighed og hele min Kritik. Det er en Sandhed, jeg efter min 
Opfattelse fuldt ud kan gaa ind paa, at det fremfor alt gælder 
om at udvikle Mennesker, som i stort Omfang og med stor Kraft 
kunne arbejde for, hvad der kan komme mange, maaske alle til 
Gode. Ud fra Velfærdsprincipet kan denne Sandhed meget let 
begrundes. Og hvilken anden Maalestok har man for Storhed, i 
hvert Tilfælde for den Storhed, der skal være ét med storstilet 
Godhed, end netop den: om der er Vilje og Ævne til at arbejde 
for saa stor Velfærd som muligt, for saa mange, som muligt? 

Men vælger man at fastholde denne sidste Gruppe af Ud- 
talelser, kommer man i Strid med hele Artiklens Tankegang og 
egentlige Tendens. Og det ikke blot fordi de store Mennesker, 
der erklæredes at være det højeste Maal, dog viste sig tillige at 
være Midler og Tjænere, men ogsaa fordi Afstanden mellem dem 

og »Massen« da ikke bliver saa stor, som den siges at være. 
Selv de, der ikke kunne være gode i stor Stil, kunne dog være 
det i mindre Stil. Ævnen til at meddele, til at sprede Lysglimt, 
til at mildne, lindre og kvæge, mangler næppe hos nogen, selv 
den usleste, naar blot hans Øje og Følelse kan oplades. De store 
Mennesker gaa desuden kun altfor ofte hen over Massernes Hoveder. 
Deres Værk kan først ad saa mange Omveje komme de mange til 
Gode, at hvis der ikke var en Skala af Storhed og Godhed, lige 
fra de højeste Eksemplarer til de ringeste, vilde der intet opnaas 
selv ved det ypperste Stormenneskes Virken. Og hvor begynder 
saa den Masse, der kun er enten Kopi eller Hindring eller 
Redskab? Som det ofte har vist sig, at hvad der først antoges 
for en Taagemasse ude i Himmelrummet, i Virkeligheden var en 
Mangfoldighed af klare Stjærner, saaledes gaar det ogsaa med 
Menneskemassen. Men ligesom der til at opløse Stjærnetaagerne 
skal en god astronomisk Kikkert, saaledes skal der til at opløse 
Menneskemassen gode og klare og milde Øjne. Et Øje, der selv 
er tilsløret af æstetisk og intellektuelt Hovmod, af sygelig Lede 
eller af den »adelsvældige Eneraadighed« , Nietsche og hans Til- 
hængere lovprise, vil ikke kunne foretage en saadan Opløsning. 
Lykkes den, finder man i ethvert Individ, selv det ringeste, et 
higende og stræbende Jeg; man føler Livets Puls banke ogsaa her. 
Ligesom Filosofen Heraklit sagde til de fremmede, der vilde 
trække sig tilbage, da de traf ham siddende ved 'Køkkenilden: 
»Kom kun ind; ogsaa her er Guder!« saaledes vil der her være 
Lejlighed til at udraabe: »Ogsaa her er Mennesker!« Dette er 
jo ogsaa det Feltraab, under hvilket Historien er gaaet frem. 
Maalestokken har været, hvor mange der kunde være med til at 
sige: »Ogsaa vi ere Mennesker!« Og dette Raab kan og skal 
ikke forstumme, hvor stor en Gæld de mange med begrænset 
Ævne og snævre Kaar end staa i til de faa store, der, som man 
har sagt, ikke blot se Solen staa op før andre, men endog faa 
den til at staa tidligere op og sprede sine Straaler videre om, end 
den ellers vilde gøre. Ved at fremhjælpe det menneskelige Liv i 
saa mange som muligt vil man desuden paa bedste Maade arbejde 
for at tilvejebringe Muligheden for Stormenneskers Opstaaen. 
Ved nærmere Undersøgelse har baade i Historien og i Naturen 
det store og det smaa altid vist sig at hænge nøje sammen. De 
levende Væseners Kaar ere indfiltrede i hverandre. Des urimeligere 
er den Moloksdyrkelse, den aristokratiske Radikalisme anbefaler. 

Den Bonde, der lærer at læse, kan maaske selv blive en »Renan 
«ller Littré«, eller han kan stifte et Hjem, der afgiver gunstige 
Betingelser for en saadans Opvækst. Hvad der gør et Menneske 
stort, vil tilsidst grunde sig paa et oprindeligt, ved Arveligheds- 
kombination frembragt Anlæg, i Forening med de Livsforhold og 
Betingelser, under hvilke Væksten og Udviklingen finder Sted. 
Der finder her en naturlig Udvælgelse Sted: selv de gunstigste 
ydre Betingelser ere ikke nok, naar Anlægget mangler, men paa 
den anden Side behøver Anlægget gunstige Betingelser for ikke 
at dø bort under Kampen for Tilværelsen. Den Højde, til hvilken 
der naas, beror altid paa det Niveau, fra hvilket der begyndes. 
Og jo mere den menneskelige Udvikling — til Dels netop ved 
Stormenneskenes Virken — skrider fremad, des større Indflydelse 
faar Slægten paa den enkelte, des mangesidigere bliver Afhængig- 
heden, og des større Betydning faar det fælles Arbejde, i hvilket 
de mange nedlægge deres Vilje og deres Ævne, i Sammenligning 
med hvad enkelte, de være nok saa store, formaa. 

Dog ville Stormennesker aldrig kunne undværes. Der vil 
stedse være Opgaver, som kun en stor enkelt, ikke mange smaa, 
kunne løse. Kun i et enkelt Menneskes Aand kan den Tilspidselse, 
den Koncentration, den inderlige Fordybelse blive mulig, uden 
hvilke det store nye ikke undfanges. Først naar denne Koncen- 
tration i en enkelt Bevidsthed som i et Brændpunkt har fundet 
Sted, kommer Sekternes, Partiernes og Komiteernes Tid, og der- 
efter sker da Udstraalingen i de større Kredse. Det gælder ikke 
blot for Videnskab og Kunst, men ogsaa for sociale og politiske 
Opgavers Vedkommende. Religionernes Historie bærer særligt 
Vidnesbyrd herom. Men ligesom Straalerne maa være der, før de 
kunne samles, saaledes maa de have gunstige Betingelser for at 
kunne udøve deres lysende og varmende Virksomhed, naar de 
igen udgaa fra Brændpunktet. Der kommer intet Lys og ingen 
Varme, dersom en klam, uigennemtrængelig Taage danner Om- 
givelsen. En stadig Given og Modtagen finder her Sted, og Slag- 
ordene om Stormenneskenes Enevælde sprænge den levende, hi- 
storiske Sammenhæng. Netop de virkeligt store have den bestemte 
Følelse, at de have modtaget meget, at de staa i en stor Gæld, 
og at de intet havde udrettet, uden at gunstige Betingelser havde 
virket med. Ingen har været mere opfyldt af Anerkendelse og 
Pietet end Goethe, og Bismarck har udtrykkeligt afvist den Tanke, 
at han skulde kunne lave Historie. Den Følelse, som disse 

Stormennesker her udtale, stemmer ganske med hvad Udviklings- 
læren fører til at antage. Det store vokser ud af det smaa, og 
for at omsætte sin store Kraft til virkeligt Arbejde, behøver det 
atter Modtagelighed og Ævne til Medvirken fra det smaas Side: 1 ) 

Det gaar desuden med de store, som med os alle: de have 
deres Dyders Fejl, og Fejlene vokse endda ofte i højere Grad end 
Dyderne. Det er nu én Gang saa, at Kraft og Flersidighed i 
Regelen udelukke hinanden; Idealet er at forbinde begge, men i 
Virkeligheden naas det kun i ufuldkommen Grad. En kraftig 
Ensidighed betegner Storheden hos de fleste, der fortjæne Navn 
af store. Hvis nu Slægtens Liv i det hele ikke ogsaa skal blive 
ensidigt, og derved i Længden forkvakles, maa Stormenneskenes 
Virksomhed suppleres. f Der maa være en Modvægt imod dem, for 
at der ikke skal blive for mange Kopier af dem. Det er derfor 
af Vigtighed, at man ikke abdicerer overfor dem, at der ingen 
Kultus etableres overfor dem, men at den Anerkendelse, der bliver 
dem til Del, udspringer af en kraftig Selvstændighed og Selvfølelse, 
endog hos dem, der skylde dem mest. Men det udelukkes, naar 
man sætter Maalet kun i dem, ikke i noget som helst af de 
andre »Eksemplarer«. — 

Vi nødes da til at opgive den aristokratiske Radikalisme 
og gaa over til den demokratiske Radikalisme, der hævder, 
at det sidste Maal maa være Udviklingen af Velfærd (i Betydning 
af den til sund og kraftig Livsvirksomhed knyttede Lystfølelse) 
hos alle. Saa snart blot nogle staa tomhændede tilbage, er 
Maalet ikke naaet. Og selv om Flertallets Velfærd opnaas, er det 
dog en Ufuldkommenhed, ofte en skærende Mislyd, der ikke maa 
overhøres, naar det sker med Lidelse for et Mindretal. 

Man behøver ikke at frygte, at Middelmaadighed eller Ens- 
formighed skal blive Følgen heraf. Det er netop en af Grund- 
betingelserne for Slægtens Velfærd, at der findes en høj Grad af 
individuelle Forskelligheder indenfor den. Det er endog en Be- 
tingelse for dens blotte Bestaaen, som Darwin har paavist. Variering 
er en Nødvendighed for, at en Art kan bestaa, naar den er naaet 
til en vis Udvikling og Talrighed. Jo mere forskellige dens Individer 



') I „Study of Sociology" giver Herbert Spencer en Kritik af Overvurde- 
ringen af de store tøænd. Darwin sluttede sig ganske til ham, og skrev 
i Brev til ham: „Jeg har aldrig troet paa store Mænds herskende Ind : 
flydelse paa Verdens Fremgang 1 *. (Life and Letters. III p. 165). 

nemlig ere indbyrdes, des flere forskellige »Pladser i Naturens 
Husholdning« kunne de udfylde. Denne fremskridende Indivi- 
dualisering, der i det menneskelige Samfund blandt andet viser 
sig i Arbejdets Deling, er nødvendig for, at Artens Formering 
skal kunne overskride en vis, ikke høj Grad. Hvad der gælder 
for den blotte Bestaaen, gælder ogsaa om Muligheden af at opnaa 
en højere Udvikling af Artens Ævner og Kræfter. Det var ganske 
i Udviklingslærens Aand, naar Stuart Mill (paa et Tidspunkt, da 
denne Lære endnu ikke var fremtraadt) ud fra Velfærdsprincipet 
fordrede den størst mulige Frihed for individuelle Tilbøjeligheders 
og Anskuelsers Udvikling. Menneskene ere saa forskellige, at de, 
selv om deres sidste Maal i Hovedsagen er det samme, dog ville 
nærme sig det ad forskellige Veje, og Ejendommelighederne ville, 
naar de faa Lov at udvikle sig, gøre Livet rigt og kraftigt. Schiller 
har træffende sagt, at naar enhver stræber efter at naa Fuld- 
kommenheden paa sin Maade, kommer den ene ikke til at ligne 
den anden, skøndt enhver kommer til at ligne det højeste Ideal: 

Reiner sei gleich dem Andern, doch gleich sei Jeder dem Hflchsten! 
Wie das zu machen? — Es sei Jeder vollendet in sich. 

Det gælder om, at Harmonien mellem Kraft og Flersidighed til- 
vejebringes hos saa mange enkelte som muligt. Derved vil Slægtens 
Liv som Helhed blive saa rigt som muligt. Det er et Maal, som 
til enhver Tid fremtræder under en ny, en forskellig Form, men 
som ingen Tid kan undslaa sig for. Den, som bidrager mest til, 
at vi nærme os til dette Maal, — den, der som Forbillede, eller 
ved sit Ord eller sin Handling yder mest Støtte til Opnaaelse af 
Maalet, ære vi højest og kalde vi stor. I ham vil tillige Livet 
røre sig kraftigst og fyldigst; han vil kunne have den største 
Lykkefølelse, den, at raade over et stort Fond af Kraft, som an- 
véndes til et Formaal, der ikke blot omfatter hans egen Person, 
men uendelig mange flere. Men skøndt vi ære ham højt og prise 
ham lykkelig for, hvad han har været og virket, sige vi ikke, at 
han er det højeste Maal, og hvis han virkeligt er stor, vil han 
ogsaa vredes, hvis vi sige det. Ti han vil vide, at Maalet er langt 
større, at det stedse stilles paany, og at Livets Kamp aldrig ender. 

Et Aristokrati vil der altid være. Det er en Misforstaaelse 
af Demokratiets Grundtanke (en Misforstaaelse, som ganske vist 
ogsaa kan findes hos »Demokrater«), at vi nogensinde skulde 
kunne undvære Mennesker, som er et Hdved højere end andre. 

Der maa være Grundlæggere, Ledere og Ordførere. Der maa være 
dem, der undfange de nye Tanker og give Stødet til de nye 
Værker. Hvad Demokratiet vil, er netop, at det Aristokrati, som 
ikke kan undværes, virkeligt bliver et Aandsaristokrati, — at dets 
aandelige Overlegenhed mere og mere kan komme til at træde i 
Stedet for den paa ydre Midler grundede Forrang. Dette Maal 
(som dog selv igen tillige er et Middel) nærmer det sig til ved at 
skaffe gunstige Livsbetingelser for saa mange som muligt. Derved 
forøges, 6om vi have set, ikke blot Muligheden for, at der kan 
opstaa Stormennesker, men ogsaa for, at de kunne finde den 
Anerkendelse, Tilslutning og Modvægt, uden hvilke deres Virken 
ikke bliver frugtbar og gavnlig. Et virkeligt Aandsaristokrati vil 
ogsaa selv have Følelsen af ikke at være det sidste Maal, men at 
være et Redskab. Det højeste er at være den store Tjæner. 
Det gamle Ord beholder sin Sandhed (det er jo ogsaa sagt af et 
Stormenneske): »Den iblandt eder, som vil være stor, skal være 
de andres Tjænerc Æren er den, at være det store Middel, at 
være meget for de mange — hvad enten disse vide af det eller ikke. 

Det er vistnok en rent æstetisk Tendens, der fører til Over- 
vurderingen af de store Mennesker. Man beundrer den store Kraft- 
udfoldelse, det vældige Stød, den Afstand, der synes at være 
mellem dem og de fleste andre Mennesker, den Hensynsløshed, 
med hvilken de i deres Sags Tjæneste gaa frem. Beundringen 
fører let til, at disse Ting, især Hensynsløsheden, prises i og for 
sig. Ved den æstetiske Vurdering tage vi den enkelte Person 
eller Egenskab ud af dens Sammenhæng; vi se navnlig bort fra 
dens praktiske Virkninger. Richard His hensynsløse Grusomhed 
betragte vi æstetisk blot som en Kraftudfoldelse, som Udslag af en 
stor Lidenskab, der løber Linen ud. Gør man en saadan Betragtnings- 
maade til den eneste, er det intet Under, at man kommer til den 
aristokratiske Radikalisme, skøndt ogsaa det ringe og det begrænsede, 
det enfoldige og det stille har sin æstetiske Værdi og sin Tiltrækning. 
I en vis Forstand gør alligevel Æstetikeren de store Mennesker 
(og de store Uhyrer) til Midler, nemlig til Midler for sin egen 
æstetiske Nydelse. Det er jo ogsaa særligt af Hensyn til vor Skøn- 
literatur, at Artiklens Forfatter anbefaler Studiet af Nietsches 
Skrifter saa indtrængende. Om Gavnligheden heraf tiltror jeg mig 
ikke nogen Dom; Literaturhistorien frembyder mange Eksempler 
paa, at Bekendtskabet med en Forfatter har medført Virkninger, 
som netop danne en Kontrast til hans egen Retning. Jeg kan 

dog ikke tro, at vor Literatur ikke skulde kunne faa det kraftige 
Stød , den maaske trænger til , uden at der samtidig stødes an 
mod simple Sandheder og mod Principer, man ikke kan modsige, 
uden at modsige sig selv. Jeg tror, at baade Kunsten og Livet 
udvikle sig sundest og klarest uden for mange Forvridninger og 
Raffinementer. — 

At de slore Mennesker ere store ved at være de store 
Midler, ses ogsaa deraf, at det meget ofte var heldigst, om de 
ikke havde været nødvendige. Dette gælder i høj Grad om den 
af Nietsche beundrede Napoleon. Men det gælder ogsaa om den 
af Georg Brandes med større Ret beundrede Cæsar. Om denne 
hedder det: »Han [Cæsar], efter hvem al højeste Magt endnu 
den Dag i Dag bærer Navn, kunde alt, vidste og kendte alt, 
hvad en Hærfører og Hersker af højeste Rang maa kunne og 
kende« (p. 596). Men den egentlige Motivering af Beundringen 
maa søges i følgende Sætning : »For alle Fremskridt, der lode sig 
udføre i hine Dage, var hans Liv en Borgen« (p. 597). — Er 
det dog ikke en sørgelig Tid, hvor en enkelt Mand, selv om det 
er en Cæsar, er eneste Borgen for Fremskridtet? Det var en Tid, 
hvor Menneskene kun længtes efter Ro, Fred og Trøst. Man 
havde mistet Tilliden til egen Kraft, til egenÆvne til at føre Livet 
paa en selvstændig Maade. Man saa opad, — opad til de enkelte 
store Magthavere, der benyttede den almindelige Slaphed til at 
herske paa Jorden, eller opad til overnaturlige Magter, som for- 
kyndtes af Kristendommen og de andre Religioner, der paa denne 
Tid trængte frem fra Orienten. At Cæsar kunde blive Fremskridtets 
eneste Borgen, havde en lignende Aarsag, som at saa mange 
opgav Troen paa det naturlige Menneskeliv og opsøgte en over- 
naturlig »Borgen«. Tidsalderens Præg fremtræder i begge Hen- 
seender som det samme. Men havde det ikke været lykkeligere, 
om Livet havde udviklet sig saaledes, at Kraften og Modet vare 
blevne holdt oppe, saa at man hverken i borgerlig eller i etisk- 
religiøs Henseende havde opgivet sig selv? — Jo mere det lykkes 
at indpode Menneskene den Tro, at de allerfleste af dem intet 
ere værd, — at de kun ere »Kopier, Modstand eller Redskab«, — 
des mere vil ganske vist Trangen til en Cæsar vokse. Men det 
vil da ogsaa gaa, som det gik Cæsar. Det ædle Ideal, som man 
har ment stod for hans Tanke: at være Lederen for de mange 
frie Mænd, kunde han ikke virkeliggøre. Mommsen siger om 
ham: »Fra sin tidlige Ungdom var Cæsar Statsmand i Ordets 

dybeste Betydning, og hans Maal det højeste, som det er givet 
Mennesket at sætte sig: den politiske, militære, aandelige og 
sædelige Genfødelse af den dybt sunkne romerske og den endnu 
dybere sunkne helleniske Nation«. Mod dette Maal skal han have 
styret baade som Demagog, og som Usurpator. Men uagtet han (efter 
den anførte Historieskrivers Udsagn) »maaske er den eneste blandt 
de vældige for Herren, der hverken i stort eller smaat nogen- 
sinde har handlet efter Lune og Tilbøjelighed, men uden Und- 
tagelse efter sin Regentpligt« faltsaa som den store Tjæner; ellers 
kunde han ikke bave Pligter], saa naaede han dog ikke Maalet. 
Hvad han grundlagde, var og blev, som Kejserhistorien viser, et 
Tyranni, efter Omstændighederne velmenende eller grusomt. Ingen 
Livsspifer udstrøedes, og de forhaandenværende kvaltes efterhaanden. 
Derfor afslutter ogsaa Mommsen, der dog i Cæsar ser en »ube- 
skrivelig« [!] Storhed, sin Vurdering af ham med Ord, der kunne 
tjæne som Motto for den hele Betragtning, jeg har søgt at gøre 
gældende: »Efter samme Naturlov, ifølge hvilken den simpleste 
Organisme er uendeligt mere end den kunstigste Maskine, er ogsaa 
enhver nok saa mangelfuld Forfatning, der yder Spillerum for 
et Flertal af Borgeres frie Selvbestemmelse, uendeligt 
mere end den mest geniale og humane Absolutisme; ti hin er i 
Stand til Udvikling, altsaa levende; denne er hvad den er, altsaa 
død«. — Man ser her Forskellen mellem en Æstetikers og en 
Historikers Vurdering. 

Dr. Brandes skelner mellem to Klasser af revolutionære 
Aander, af hvilke den ene føler sig tiltrukken af Cæsar, den anden 
af Brutus. Skulde der ikke kunne gives en tredje Klasse, der 
hverken i Usurpatoren eller i den sidste Repræsentant for Roms 
udartede Aristokrati finder den højeste Storhed, og som netop 
finder hin Tid saa ulykkelig, fordi man kun havde Valget mellem 
dissé to? — 

Det virkeligt grundlæggende fandtes ved Oldtidens Slutning 
snarest i det, som bevægede sig i den store Masse, hos de mange 
smaa, de foragtede og de lidende. Her kom noget frem, som 
viste sig at have mere Livskraft i sig end Cæsars Værk. Af 
Askesens, Dogmatismens og Overtroens Svøb har der udviklet sig 
paa den ene Side en Selvfølelse, en Folelse af Værd selv hos det 
ringeste Menneske, en Følge af den Vægt, Kristendommen lagde 
paa hvert enkelt Menneskes Sjæl og dens Frelse, paa den anden 
Side en inderligere og mere omfattende Menneskelighedsfølelse end 

pian hidtil havde kendt. Det blev de nye Kræfter, der kunde 
føre Slægten videre. De blev ikke skabte af Kristendommen. De 
ædleste Strømninger indenfor den græske Filosofi førte dem med 
sig; men de styrkedes, inderliggjordes og udbredtes ved Kristen- 
dommen. De bedste Mænd paa Kejsertronen i Rom vare i deres 
bedste Foranstaltninger besjælede af denae Aand. Men først under 
helt nye historiske Forhold kunde den i fuldere Maal komme til 
Gennembrud. Det er denne Aand, ikke Cæsars Aand, som er det 
sande Fremskridts Aand, omfattende alt, det store som det ringe. 

III. 

Der fremføres i Artiklen (p. 584 fif.) en Kritik af Velfærds- 
moralen, som indledes med den Bemærkning, at »den engelske 
Velfærdsmoral ikke har slaaet an i Tysklande Dette er i en vis 
Forstand sandt, skøndt der foreligger dygtige Arbejder (som de 
nyligt af Gizycki og Friederich Paulsen udgivne), der gaa i denne 
Retning. Men for den, der med Kritik og uden at holde sig til 
mere eller mindre poetiske Aforismer vil sammenligne, hvad den 
engelske Skole har ydet med den Maade, paa hvilken det er blevet 
optaget i Tyskland, ville Tyskerne sikkert ikke komme til at staa 
med Palmer i Hænderne. Jeg troede hidtil, at alle mulige Mis- 
forstaaelser af Velfærdsmoralen vare forekomne hos tidligere tyske 
Forfattere. Men af den foreliggende Artikel ser jeg, at der endnu 
var nogle tilbage. 

»Velfærdsmoralens Maal«, hedder det, >er at skaffe Menne- 
skene saa megen Lyst og saa liden Ulyst som muligt. Men hvad 
nu, i Fald Lyst og Smerte ere saaledes sammenknyttede, at den, 
der vil have saa megen Lyst som muligt, maa tage en tilsvarende 
Sum af Kvaler med i Købet? Det hedder i Clårchens Sang: 
Himmelhoch jauchzend, zum Tode betrubt. Hvem véd, 
om ikke det sidste er Betingelsen for det første.« — Jeg maa til- 
staa, at jeg ikke forstaar den Logik, af hvilken denne Indvending 
er fremgaaet. Dersom Ulyst skulde være en nødvendig Betingelse 
for Lyst, maa man naturligvis finde sig deri. Velfærdsprincipet 
siger jo blot: frembring saa megen Lyst og saa liden Ulyst som 
muligt! I hvilken Grad det er muligt at naa Maalet, og hvor 
store Omkostningerne ville være, derom indeholder det i og for sig 
intet. Principet omstyrtes ikke ved Vanskeligheden af at gennemføre 
det. Det sejrer, som Erfaringen viser, stedse paany over disse 

Vanskeligheder. Jeg vil her beraabe mig paa Clårchens eger* 
Autoritet, idet jeg vil fuldføre Citatet ved at fremdrage de sidste 
Linjer, i hvilke hun uddrager Resultatet af hele sin Stemningsrække: 
Glucklich allein ist die Seele, die liebt! Det .er netop 
Sagen: der gives en Bevægelse i Sindet, et Liv i Følelsen, som 
er forbundet med en saa dyb og stor Tilfredsstillelse, at den 
stærke Svingning mellen Lyst og Smerte ikke ophæver den totale 
Lykkefølelse, men netop styrker den. Der virke her to psykologiske 
Love sammen. Den ene er den, ifølge hvilken Smerten (eller 
Ulysten, Sorgen), naar den ikke stiger over en vis Grad, kan 
danne Baggrund for Lystfølelsen og derved forhøje denne. Allerede 
heri ligger tilstrækkeligt Motiv til at vælge saadanne Tilstande i 
Stedet for dem, der ikke naa saa højt i Intensitet, skøndt de paa 
den anden Side ere mere usammensatte Lysttilstande. Den anden 
Lov er den, at der i selve Sorgen kan være noget tiltrækkende, 
sandsynligvis fordi det stærke Liv, den kraftige Bevægelse, den 
Anspændelse af Ævnerne, som følger med den, i og for sig med- 
fører en Tilfredsstillelse. Al Kraftanvendelse og Anspændelse, som 
ikke er uforholdsmæssig, er forbunden med Lystfølelse. Midt i 
Sorgen kan da en Lystfølelse ved selve Sorgens Styrke og Vold- 
somhed gøre sig gældende, hvilket viser sig i, at man ikke vil 
udrives af den. Den organiske Udladning, som er forbunden med 
enhver stærk Stemning; er et vigtigt Element her, selv om den 
ikke skulde indeholde den ftilde Forklaring. — Da Auguste Comte 
havde mistet den Kvinde, som øvede en saa afgørende Indflydelse 
paa hans Aandsretning i den sidste Periode af hans Liv, udtalte 
han en Gang i en Henvendelse, han rettede til sit Erindringsbillede 
af hende : »Kun dig skylder jeg, at jeg ikke kommer til at forlade 
Livet uden paa værdig Maade at have lært den menneskelige 
Naturs bedste Følelse at kende. . . . Midt under de tungeste 
Smerter, Følelsen kan medføre, har jeg aldrig ophørt at føle, at 
det væsentlige for Lykken er at have Hjærtet opfyldt 
paa værdig Maade, selv om det er af Smerte, ja selv af 
den bitreste Smertec Auguste Comte og Clårchen ere altsaa 
ganske enige, og Velfærdsmoralen er enig med dem. Med den 
store Livsbevægelse og Livsfylde følge ogsaa de store Omkostninger, 
de store Kontraster og de store Svingninger. Det gælder da at 
have Mod til at vove og vælge. Hvem har sagt, at det højeste 
skulde kunne faas for en billig Penge? — 

En anden Indvending lyder saaledes: »Hvorfor Lykke for 
det største Antal? Man kunde tænke sig: for de bedste, de 
ædleste, de mest geniale, og man maa have Lov til at spørge, 
om jævn Velstand og jævn Velvære er at foretrække for den 
Ulighed i Kaar, hvis Brod tvinger Kulturen til stadig at stige«. — 
Ved Besvarelsen af denne Indvending kan jeg vise tilbage til de 
ovenfor anstillede Betragtninger om Stormenneskene. Det er klart, 
at der særligt bør sørges for dem, som ere velfærdsbringende i 
største Omfang og i højeste Grad. Alt hvad der kan gøres for 
dem, bringer tusendfold Frugt. De bedste, de store Tjænere, maa 
der netop ifølge Velfærdsprincipet tages et særligt Hensyn til. Det 
er i sin Orden, at i et Slag den menige Soldat ofrer sig eller ofres 
for den store Feltherre, paa hvem Tusenders eller et helt Folks 
Frelse beror. Velfærdsprincipet angiver kun, hvilken Maalestok 
der skal anvendes ved Vurderingen af de enkelte Handlinger eller 
Foranstaltninger; i de enkelte Tilfælde vil Fordelingen af Lyst og 
Smerte blive højst forskellig, alt efter Forholdene. Paa lignende 
Maade indeholder Aarsagsprincipet ikke noget om, hvilke Aarsager 
der i de enkelte Tilfælde virke, og hvorledes de kombineres for 
at frembringe Virkningen. Vore almindelige Principer føre først 
til bestemte Resultater ved at bringes i Forbindelse med bestemte, 
givne Tilfælde. 

Hvad Ulighed i Kaar angaar, saa kan den ganske vist være 
en Brod, der driver fremad. Og der er jo heller ingen Udsigt til, 
at denne Brod nogensinde falder bort. Foreløbigt har Velfærds- 
moralen ingen Grund til at tage denne Udsigt med i Betragtning. 
Der er saa megen afgjort Uretfærdighed og Ubillighed at afhjælpe 
indenfor den nuværende Samfundsorden, at det kan være tidsnok 
at tales ved om Undværligheden af Ulighed, naar vi ere komne ud 
over de værste Misligheder. Dersom hin Brod ikke kan undværes, 
saa vil jo i øvrigt netop Velfærdsprincipet fordre, at den bibeholdes. 
Hvorledes kan der egentlig heri ligge nogen Indvending? 

Historisk er Velfærdsprincipet særligt blevet proklameret i 
Modsætning til de begunstigede Klassers Magthaven. Om Jeremy 
Bentham, den Mand, der mest af alle har draget praktiske Konse- 
kvenser af dette Princip, skrev hans Ven, James Mill: »Benthams 
Meninger voksede ud fra én Rod, nemlig at Menneskeslægtens Vel 
er det forpligtende Princip. Han brugte hele sit Liv til at anvende 
dette Princip paa de vigtigste menneskelige Interesser: Lovgivning, 
Statsforfatning, Kirkeforfatning, Opdragelsen og praktisk Moral. 

Paa alle disse Omraader fandt han, at de manges Interesser stadigt 
vare blevne ofrede for de fyas. Med andre Ord: i Stedet for Dyd 
havde Last været den herskende Kraft ved de menneskelige An- 
liggenders Ledelse. At drage Sløret fra dette Ubillighedens Mysterium 
og at vise de mange, hvorledes de vare blevne behandlede, saaledes 
som Bentham uden Skaansel gjorde det, maatte saare Følelserne 
hos de smaa Kliker, der holdt de nationale Interessers forkellige 
Grene i deres Haand, og som med Raseri betragtede den Mand, 
der beviste Nødvendigheden af, at den store Mængdes Interesser 
beskyttedes overfor demc 

Velfærdsprincipet er et demokratisk Princip, for saa vidt 
det forbyder at glemme de manges Lidelser over de faas Nydelser. 
Men det er ikke fjendtligt mod de faa store, hvis Væsen og Virken 
føre Liv, Udvikling og Velfærd med sig for store Kredse. 

Selv om Ulighed i ydre Kaar stedse i en eller anden Grad 
og i en eller anden Form vil findes, saa længe Menneskelivet be- 
staar, saa er den dog ingenlunde det eneste Motiv til Fremgang 
i Kultur. Trangen til at bruge sine Kræfter, til at udvikle sine 
Ævner og faa Afløb for hvad man føler sig at sidde inde med, 
er ogsaa et vigtigt Motiv, og naar ydre Hindringer fjærnes, vil 
det kunne spille en langt større Rolle end det hidtil har gjort. 
Nu hindre ydre Forhold altfor ofte de enkelte i at blive opmærk- 
somme paa deres egne Muligheder, og selv hvor Driften er vakt, 
kvæles den let af ydre ugunstige Omstændigheder. — 

En tredje Indvending lyder saaledes: »Det er Grundmod- 
sigelsen i denne Moral, at den fordrer og anbefaler en Forsagen 
af Jeget, som finder Sted til Bedste for et andet Jegc — Den, 
som har opstillet denne Indvending, synes ikke at kende noget til 
den engelske Skole. Ellers maatte han vide, at det netop er et 
af Særkenderne for den Moral, som denne Skole har grundlagt, 
al den ikke fordrer Forsagelse eller Opofrelse, uden hvor Tilfreds- 
stillelsen af den egne Trang vilde medføre saa meget des større 
Ulæinpe for andre Individer. Den polemiserer udtrykkeligt med 
Askesens og den umotiverede Resignations Moral, idet den fordrer 
Begrundelse for enhver Ulyst, man paafører sig selv, lige saa vel 
som for enhver Ulyst, man paafører andre. Og den hævder, at 
i langt flere Tilfælde, end man hidtil har tænkt sig, er Individernes 
Lykke solidarisk, naar man blot gør sig Umage for at finde de 
fælles Betingelser. Bentham gaar endog saa vidt, at han under- 
tiden udtaler, at alles Vel bedst fremmes ved hver enkelts kloge 

Egoisme. Og baade Bentham og Spencer have desuden vist, 
hvorledes Sympati og Filantropi ofte skaffe sig Luft paa en højst 
uheldig Maade, idet de forkæle og forkvakle deres Genstande og 
gøre dem til hjærteløse Egoister. Lige saa lidt som Velfærds- 
principet (hvad det skulde synes overflødigt at bemærke) fordrer, 
at man uden Grund skal tilføje sig selv Lidelse, lige saa lidt fordrer 
det, at man i hvert Øjeblik blot skal være optagen af at skaffe 
andre Lyst. Jeg tillader mig her at gentage, hvad jeg et andet 
Sted (i min Etik Kap. 7) har udtalt herom. »Dersom vi stedse 
vilde rette vor Færd efter den Trang og de Fornødenheder, som 
Menneskene i Øjeblikket have, saa vilde vi derved sænke Niveauet 
for det menneskelige Liv og den menneskelige Kultur. Velfærds- 
principet fordrer, at vi ikke sky Striden mod Fordomme og Træghed. 
Det bedste, man kan gøre for andre, er ofte simpelt hen at lade 
dem føle, at de endnu i deres Ønsker og Fornødenheder staa for 
lavt og ikke stille tilstrækkeligt store Fordringer. Saaledes gaar 
— for at tage et enkelt Eksempel — den store Kunstner ofte sin 
ensomme Gang, uforstaaet eller endog miskendt af den store 
Mængde. Og dog følger han Velfærdsprincipet, uden at han 
maaske tænker derpaa, ved strængt at hævde Kunstens Fordringer 
Han forøger Slægtens aandelige Kapital og skænker den en Kraft, 
som i Fremtiden kan komme til at virke i store Kredse. Kun 
en kortsynet Opfattelse og Anvendelse af Velfærdsprincipet holder 
sig til den i Øjeblikket herskende Trang i Stedet for at se hen 
til Slægtens varige Livsbetingelser og til de stadige Kilder for nyt 
Liv og ny Virksomhedc — 

Endelig hedder det i den i Artiklen fremførte Kritik af 
Velfærdsmoralen: »Der gives ikke, eller kan ikke gives éns Hand- 
linger; enhver Handling er enestaaende i sin Art, saa at alle 
Forskrifter kun gaa paa Handlingens grove Ydersider c. For saa 
vidt der er noget sandt heri, og det er der ganske vist, fremdrages 
her en Vanskelighed, der ikke særligt rammer Velfærdsmoralen, 
men ethvert Forsøg paa at vurdere menneskelige Handlinger og 
Forhold. Hvorledes bære Nietsche og hans Efterfølger sig ad med 
at afgøre, om en Handling er »store eller ikke? Naar den er 
enestaaende, kan den ikke bringes ind under noget som helst al- 
mindeligt Begreb, heller ikke under Begrebet Storhed. Velfærds- 
moralen er dog her heldigere stillet, idet den tager sit Udgangs- 
punkt fra Handlingernes Virkninger, som dog altid til en vis Grad 
maa kunne efterspores. I øvrigt behøver den ingenlunde at holde 

Tilskueren. 1889. 58 

sig til de enkelte Handlinger. Erfaringen viser, at visse Følelser, 
visse Arter af Sindelag i særlig Grad afføde velfærdsbringendc 
Virkninger. Til disse indre Kilder for Handling søger den moralske 
Vurdering at trænge ind; den ydre Handling har ofte en i etisk 
Henseende ubestemt Karakter, og den afgørende Dom beror i 
mange Tilfælde paa Forudsætninger, som kun den handlende 
selv kan være vidende om. Men Velfærdsmoralen gør ogsaa i 
sidste Instans den enkelte til sin egen højeste Autoritet og opponerer 
(eller bør i hvert Tilfælde opponere) mod den gængse Forveksling 
af moralske Domme med den offentlige Menings Domme. 

IV. 

Nietsche har i sit Skrift »Zur Genealogie der Morale 
(Leipzig 1887) udtalt en Opfattelse af de nu herskende moralske 
Værdibestemmelsers Opstaaen, som det vil have sin Interesse at 
gaa noget nærmere ind paa. 

I Fortalen opstiller han følgende Problem: »Under hvilke 
Betingelser opfandt Mennesket hine Vurderingsdomme godt og 
ondt? og hvilken Værdi have de? Hæmmede eller fremmede 
de hidtil den menneskelige Fremgang (Gedeihen)? Ere de Tegn 
paa Nødstand, paa Forarmelse, paa Udartelse af Livet? Eller ytrer 
sig netop i dem Livets Fylde, Kraft og Vilje, dets Mod, dets 
Tillid, dets Fremtid ?c — De to Spørgsmaal: om Moralens historiske 
Oprindelse og om den herskende Morals Værdi, gaa for ham 
sammen til ét og besvares under ét, skøndt de i og for sig aldeles ikke 
høre nødvendigt sammen. Hvilken saa de moralske Forestillingers 
første Oprindelse maatte være, hvilke Motiver der end fra først 
af have ført Menneskene til at kalde noget godt eller ondt, saa 
afgøres derved ikke nødvendigvis den Værdi, de nu have, lige saa 
lidt som min Personligheds Værdi beror paa, hvem der var min 
Oldefader. Historisk udviklede Forhold og Institutioner kunne 
senere hen faa en Betydning, der aldeles ikke kan udledes af den 
Maade, paa hvilken de fra først af bleve til. Dette er noget, som 
vi allerede finde indenfor den organiske Verden. Pingvinens Vinge 
er historisk set et Flyveredskab, men dens Værdi beror paa, at 
den kan bruges til Svørameredskab. Om denne Forskydning af 
Værdibestemmelsen, som i den nyere historiske og filosofiske Etik 
spiller en stor Rolle, har Nietsche ingen Anelse. Og lige saa 
uskyldig er han, naar han indlader sig paa en Omvurdering af 

alle Vurderinger, eller rettere paa at berøve Værdibestemraelseme 
deres Værdi (Entwerthung aller Werthe). Han ser ikke, at han 
dertil behøver en Maalestok. Til en Omvurdering eller til Afførelse 
af Værdier behøver man lige saa vel en Maalestok, som til den 
oprindelige Vurdering. Men han gør ikke Rede for, hvilken han 
anvender. Hans Paastande komme derved til at svæve i Luften — 
noget, de ogsaa ved andre af deres Egenskaber egne sig vel til. 
Den Maade, hvorpaa han, som anført, har opstillet Problemet, 
stemmer ganske med den Maade, paa hvilken en Tilhænger af 
Velfærdsprincipet opstiller det, og paa hvilken Velfærdsmoralen 
stedse har opstillet det (ti en saadan »Entwerthung c foregaar 
uafbrudt og er blandt andet en væsentlig Del af den videnskabelige 
Etiks Opgave). Og dog er Nietsche selv jo en Modstander af 
Velfærdsprincipet! — . 

Saaledes forholder det sig med Præliminærerne. Lad os 
nu se paa selve Teorien. 

Efter Nietsches Antagelse hidrører Prædikatet »god« ikke 
fra dem, hvem Godhed bevistes. Det udsprang deraf, at de 
lykkelige, de mægtige, de fornemme, de højt staaende følte sig 
selv og deres Færd som noget af første Rang, i Modsætning [man 
lægge vel Mærke til denne Modsætning!] til alt »lavt, lavsindet, 
gement og pøbelagtigt«. For at udtrykke denne Modsætning 
kaldte de sig selv »de gode«. Det er altsaa »Afstandens 
Pathos « , som har ført til at danne og benævne Værdibestemmelser. 
Et Fingerpeg i denne Retning finder Nietsche i de moralske Be- 
nævnelsers Etymologi, der skal vise, at »fornem« og »ædel« er 
det Grundbegreb, af hvilket »god« i Betydning af »sjæleligt fornem« 
med Nødvendighed udvikler sig, ligesom »gemen«, »lav«, kommer 
til at betyde > slet c Man vilde, mener han, tidligere have fundet 
denne Forklaring, dersom det ikke var paa Grund af de i den 
moderne Verden herskende demokratiske Fordomme. Det var 
Race- og Standsmodsætningen , som fra først af bestemte Vurde- 
ringen. 

Men paa et vist Punkt i Udviklingen er der, ifølge Nietsche, 
sket en Omvæltning i Anvendelsen af de moralske Benævnelser, 
en hel Revolution i Vurderingsmaaden. Det var Jøderne, fra hvem 
denne Bevægelse, denne Slaveopstand mod Herremoralen, 
udgik og i Form af Kristendom udbredte sig over Verden. Hele 
Verden tilbeder jo nu tre Jøder og en Jødinde! (Jesus, Petrus, 
Paulus, Maria). De aftnægtige, de overvundne, de lidende og 

ulykkelige hævnede sig — i deres Nag — paa Sejerherrerne og 
— i deres Misundelse — paa alle lykkelige ved at proklamere 
de elendige som de i Sandhed gode, de lidende som de i Sandhed 
fromme. Naget (das Ressentiment) blev saaledes skabende og 
avlede Værdier — ved at vende de oprindelige Værdier om. 

Denne nu herskende Slavemoral udsætter den europæiske 
Menneskehed for en stor Fare. Alt bliver under dens Indflydelse 
tyndt, mat, godmodigt, tæmmet, svækket — kort sagt: »forbedretc. 
De lidende have sammensvoret sig mod de sunde og sejerrige og 
bestræbe sig for at gøre dem lige saa syge i Sindet, som de selv 
ere. Og en større Ulykke kunde dog ikke ske, end at de lykkelige, 
de sjæleligt og legemligt mægtige begyndte at tvivle om deres 
Ret til Lykken, og at man underkendte den fuldt klingende 
Klokkes Forret for den mistonende og sprukne! Kun de lykkelige 
ere jo Borgen for Fremtiden. Naar de skulle løse deres Opgaver, 
saa maa de ikke vakle i deres Tro og deres Frejdighed, og de 
kunne ikke sætte deres Tid og Kraft til paa at være Læger, 
Trøstebringere og Frelsere for de syge. De to Klasser af Mennesker 
maa holdes vel ude fra hinanden, og de syge bør helst have 
Læger, der selv ere syge. 

De lykkelige, de mægtige, der kunne leve Livet ud af egen 
Kraft, uden Hensyn til andre, ere bedre og retfærdigere end de 
lidende, som tage til Genmæle og afvise deres Overgreb. De 
aktive ere aabne og frie, de reaktive, hvis Færd ikke be- 
stemmes ud af dem selv alene, men ved Henblik (Nag eller 
Misundelse) til andre, ere forud indtagne og ensidige i deres 
Domme. — 

Et Par Udtalelser af Nietsche skulle endnu anføres til 
Karakteristik af hans Opfattelse af den nuværende Tilstand. — 
»Hvo som ikke blot har Næse at lugte med, men ogsaa Øjne og 
Øren, han mærker næsten overalt, hvor han nu til Dags kommer, 
noget som Galehus- og Sygehusluft. ... De sygelige ere Menneskets 
store Fare. ... De fra først af forulykkede, faldne og nedbrudte, 
disse, de svageste, er det, der især underminere Livet blandt 
Mennesker, forgifte vor Tillid til Livet og til Menneskene paa den 

farligste Maade. Og derfor god Luft! god Luft! I hvert 

Tilfælde bort fra alle Kulturens Gale- og Sygehuse! Og derfor 
godt Selskab, vort Selskab! Eller Ensomhed, om saa skal være! 
Men i hvert Tilfælde bort fra den indre Fordærvelses og det 
hemmelige Syge-Ormebids slemme Dunster! — Og det, for at vi 

dog, mine Venner, en Stund endnu kunne forsvare os mod de to 
værste Syger, der kunne være os forbeholdt, — mod den store 
Væmmelse ved Menneskene, og mod den store Medlidenhed med 
Menneskene!« (Zur Genealogie der Moral p. 131 — 135). — 

Saa vidt Nietsche. — Lad mig begynde med at sige, at 
hans almindelige Tanke om de lykkeliges Ret og om Vigtigheden 
af, at de ikke tabe Troen paa den, forekommer mig rigtig og 
betydningsfuld. Jeg har ogsaa selv udtalt noget lignende, ganske 
vist paa en mere stilfærdig Maade (Etik p. 50. 110. 138 f.). Lykken 
er ikke saa almindelig i Verden, at der ikke skulde være al Grund 
til at frede om den med en vis Ærefrygt, hvor den findes, hvis 
den da ikke grunder sig paa Tankeløshed eller Hjærteløshed. Og 
na$r vi betænke, at den lykkelige ogsaa ofte raader over Mulig- 
heder til videre Fremgang for store Kredse, Muligheder, de ulykkelige 
oftest mangle, saa *faar denne Betragtning en saa meget des større 
Vægt. — Men er der egentlig Grund til at udtale den paa en 
saa larmende Maade? Ligner Europa virkelig et stort Hospital? 
Skulde den Fare, Nietsche befrygter, virkelig være til Stede? Ere 
vor Tids Mennesker virkeligt saa optagne af Lidelserne rundt om 
dem, at de lade sig deres egen Lykke berøve? Saa vidt jeg kan 
skønne, nærmer Europa sig til at blive en stor Kaserne, en stor 
Fabrik og et stort Tivoli; men Hospitalerne hæmme endnu ikke 
Livet eller Livsglæden; man affinder sig temmelig let med dem, 
der bebo dem. Og man affinder sig ogsaa temmeligt let med 
dem, der føle Savn og Lidelser udenfor Hospitalerne, og er snar- 
raadig til at finde paa farisæiske Udveje til »med god Samvittighedc 
at vende dem Ryggen. (Se Kjelland's Novelle »En god Sam- 
vittighedc). Medlidenheden plager os sandelig ikke, selv om der 
gives megen tankeløs Filantropi og rastløs »Velgørenhed«, der 
snarest er at betragte som en Slags aandelig og legemlig Motion 
og ingen hastemte Toner behøver at fremkalde. Nietsche kæmper 
mod et Fantom, som maaske til Dels er fremkaldt ved hans egen 
Angest for den lurende Sygdom, men som i det mindste for en 
Del skriver sig fra hans Studium af Schopenhauer. Han er aldeles 
ikke, som Dr. G. Brandes siger, frigjort fra Schopenhauer; han 
ser endnu paa alt med Schopenhauerske Briller. For Schopenhauer 
var Væmmelse den herskende Følelse ved Verden og Menneskene, 
og Medlidenhed den Følelse, der opstod som Modsætning og Læge- 
dom. Nietsche gaar nu ud fra, at Schopenhauer har sejret, og 
at »Ekel und Mitleidc have delt Verden imellem sig. Han har 

de Schopenhauerske Tanker, kun at han stiller noget omkring 
med dem, og at han ikke blot føler Væmmelse ved Verden, men 
ogsaa ved — selve Medlidenheden! 

Nietsche mangler ganske Blik for Storheden i den Aner- 
kendelse af de lidendes Menneskerettigheder, som Buddismen og 
Kristendommen gennemførte, skøndt de tillige paa asketisk Vis 
overdrev dem. Spirerne til denne Anerkendelse laa langt tilbage 
i den indoeuropæiske Menneskeheds Historie. Det er ingen Slave- 
opstand, der har ført til den. Allerede i den gammelariske Farnilje 
gjaldt der en hellig Forskrift om at ære den fremmede, den- nød- 
lidende og den bønfaldende. Man har sikkert med Rette (saaledes 
for ganske nyligt Leist i hans Værk: Altarisches Jus Gentium. 
Leipzig 1889) heri fundet Spiren til Humanitetsfølelsen. »Den 
Sætning, at man for at undgaa Straffe fra Gæsterettens Guder 
straks maa modtage Gæsten, Tiggeren og den bønfaldende med 
Venlighed, har til sit Grundlag den Tanke, at man trods alle 
Forskelligheder og Skæbnens Omskiftelser i Mennesket stedse skal 
anerkende Mennesket, altsaa sin Lige, og at man derfor ogsaa 
skal behandle det menneskeligt«. (Leist p. 379). Hos Grækerne 
finde vi det samme, I Odysseen siges de fattige og bønfaldende 
særligt at høre Zeus til. Altsaa ikke de lykkelige, men de ulykkelige 
stilles i et særligt Forhold til Zeus, og det hos det Folk, som man 
ellers plejer at opfatte som den lyse og harmoniske Livsglædes 
Folk! Og den Sætning, at det er bedre at lide Uret end at gøre 
Uret, en Sætning, som efter Nietsche maa høre ind under »Slave- 
moralen«, er første Gang udtalt af Platon, den store græske Tænker 
og den rige ateniensiske Adelsmand! — Ikke en Slaveopstand, 
men en Uddybelse og Udvidelse af Følelseslivet har ført til en 
Ændring i Værdibestemmelserne, der i mange Punkter førte til en 
afgørende Modsætning til den gamle militaristiske Moral. Den 
hele fredeligere Udvikling af Livet medførte Erfaringer, man medens 
det krigerske Liv herskede, ikke havde kunnet gøre. Og derved 
blev der ogsaa vakt en Selvfølelse hos dem, der hidtil ikke antoges 
at have noget Selv. — 

De »aktive«, siger Nietsche, ere bedre end de »reaktive«. 
Ja, Undertrykkerne kunne naturligvis lettere lade være at tænke 
paa de undertrykte, end disse paa hine. For saa vidt vil disses 
Færd ikke blive bestemt saa meget ud fra dem selv som hines. 
Magthaverne se vel de usle og svage færdes om sig , men behøve 
ikke at betragte dem paa anden Vis end som ligegyldige Fænomener. 

En særegen Animositet overfor dem er der ikke Grund tiL Men 
dén meste Grusomhed, der er øvet i Verden, er maaske netop 
Ligegyldighedens Grusombed. Naar de usle og afmægtige staa i 
Vejen, naar de synes at ville brede sig, sparker tnan dem bort, 
uden at tænke videre paa dem. Optagen af sin egen Glæde eller 
Sorg, som vil have Luft, vil man ikke forulæmpes ved Synet af 
disse Væsener. Jeg forklarer mig paa denne Maade, at Tor ved 
Balders Baalfærd sparker Dværgen Litr, som aldeles intet havde 
gjort, ind i liden. Her er ganske vist intet »Ressentimentc Men 
efter hvilken Maalestok kalder man slig Færd »bedrec end den, 
de svage udvise for at hævde sig overfor de mægtiges Overgreb? — 
Desuden er ifølge Nietsches egen Antagelse de moralske Værdi- 
bestemmelser hos de mægtige opstaaet ved en reaktiv Følelse. 
Eller hvilket andet Navn vil man give den Følelse, som han kalder 
Afstandens Pathos, og som skal have været den ledende ved 
Moralens Oprindelse? Kan man føle sig i Afstand fra andre, uden at 
denne Følelse bestemmes ved et Henblik til dem? Den oprindelige 
moralske Følelse skal jo efter Nietsche være den vedNedseen paa 
visse andre bestemte Selvfølelse. — Atter et Ja og et Nej, der 
mødes i hans Teori paa en skæbnesvanger Maade. 

Men det er nu utvivlsomt aldeles urigtigt, at de moralske 
Følelser og Forestillinger først og fremmest skulde være bestemte 
ved en saadan Afstandsfølelse. Nietsche hænger sig her for meget 
i visse Etymologier, der, selv om de ere rigtige, ikke bevise noget 
afgørende. Langt større en Rolle end Forholdet til andre Racer 
eller Stænder maa dog paa primitive Udviklingstrin Forholdet til 
de andre Medlemmer af samme Klasse eller Familje have spillet. 
Under den fælles Kamp for at bestaa fører dels Sympatien, dels 
den gensidige Fordring om Hjælp og Bistand til en stadig Be- 
tragtning og Vurdering af Handlingerne, de andres og de egne. 
Det bliver Genstand for alles Opmærksomhed, i hvilken Grad de 
fælles Interesser ske Fyldest. Det kommer ah paa, hvem der er 
den bedste Kriger og Jæger, den kløgtigste Medicinmand, den 
snildeste Raadgiver. Her var Stof nok til Vurdering. Indenfor 
enhver Gruppe af Mennesker er der Forskelle i denne Henseende; 
alle ere ikke éns, yde ikke lige meget. Der var Pligter, der stadigt 
trængte til at indskærpes selv indenfor de frie Krigeres Kreds; 
der var naturlige Autoriteter (Forældre), eller der dannede sig 
uvilkaarligt Autoriteter, som kunde indskærpe dem. Der dannede 
sig snart en offentlig Mening, og der udtaltes Domme til Ære og 

til Vanære. Hvis bonus, som Nietsche mener, egentligt betyder 
»Kriger«, saa var »Kriger« et Æresnavn, som den fejge gik tabt 
af, medens han til Gengæld fik et andet Navn (f. Eks. »Flygtningen«, 
smlgn. Herodots Fortælling om Spartaneren Aristodemos, der paa 
Grund af Sygdom vendte hjem og derved ikke kom til at deltage 
i Kampen ved Thermopylæ). Selv en saa drabelig Helt som Sigurd 
Fafnersbane faar (i »Sangen omSigdrive« i den yngre Edda) For- 
maning om at hævne sig paa den, der fornærmer ham, og ikke 
vise sig fejg. — Al moralsk Vurdering er reaktiv, for saa vidt 
den forudsætter en Forskel mellem et Ideal og en ringere Virke- 
lighed. Men denne Forskel eller Afstand maa komme frem allerede 
indenfor samme Klasse eller Race; Forholdet til andre Klasser 
eller Racer ligger her fjærnere. Den Afstandsopfattelse, Nietsche 
appellerer til, er for reaktiv. — 

Dersom det ikke ved Artiklen om »aristokratisk Radikalisme« 
var paanødt mig at betragte Nietsche som Filosof, vilde jeg ikke 
have anstillet denne Kritik. Nietsche er ganske sikkert en sjældent 
begavet Forfatter, men hans Begavelse er ikke filosofisk. Han 
mangler den filosofiske Interesse og den filosofiske Resignation. 
Havde han haft dem, havde han vel ikke egnet sig til at serveres 
for Æstetikere. Han er Digter, Retor, hans Styrke er Stemningen 
(særligt den antipatiske Stemning), som han formaar at udtale 
med mærkelig Kraft. Men bag det hele mærker man, forekommer 
det mig, det sygeligt forvredne. Vemodigt er det at tænke paa, 
at han, som har formaaet at tage Ordet ofte med saa kraftig 
Pathos (selv om det var »Afstandens« Pathos), at han nu selv er 
en af de »sprukne Klokkere, hvis Mislyd han har raset saa 
heftigt imod! 

Harald Høffding. 

Det var en kold Decembernat, 
jeg traf ham i den øde Skov; 
og længe før ham selv jeg saa, 
jeg hørte Smækket af hans Hov 
mod Vejen, som laa hvid og glat. 

Han gik og tygged paa et Straa 
og havde Granris i sin Hat, 
og Hatten lidt paa Sned var sat? 
han traved ud paa Bukkeben 
og krummed om en vissen Gren 
sin magre Haand og trak sit Vejr 
med gamle svage Mænds Besvær. 

Og da han saa mig, nikked han 
og hosted lidt og gjorde Holdt — 

— »Hu hu! go* Ven! det er lidt koldt! 
det værker i min sidste Tand! 

og mine Fingre — se, du smaa! 
de er som Maaneskygger blaaU — 
Saa pusted han i Haanden lidt 
og saa paa mig og lo med ét. 

— »Du kender mig — he! he! — jo! jo!« — 
Som Blæst i vissent Løv han lo. 



Digitized by Google 



874 



Et Spøgelse. 



— »Jo vist — ja skæv til mine Ben! 
paa den Slags render ikke én 
undtagen gamle Pan, min Fa'r!« — 

En grim Grimasse Fyren skar 
og klapred med de Hove to, — 
og hele Skoven bag ham lo. 

Han saa paa mig, — hans Øjne randt; 
men Maanen bleg« Luer spandt 
omkring det visné Bukkefjæs. 

— »Hm — jeg er gammel — noget hæs — 
det kommer af, jeg lever her 

og sover under nøgne Træ'r; 
det kommer af, en Edderkop 
syr alle Klæder til min Krop; 
det kommer af, jeg æder Løv 
og fylder mig med Blomsterstøv; 
det kommer af, jeg kun har Sans 
for Fugles Pip og Vindens Dans! 
Hu hu, min Fa'r, jeg fryser nok, 
den Vinter turer altid slemt, 
men her i Lommen har jeg gemt 
lidt Sommersager i en Sok!« 

Han linded paa sin Frakkepjalt, 

og en Viol paa Vejen faldt, 

og i den kolde Natteluft 

der svømmede saa lind en Duft, 

og i det blege Maaneskær 

det summed som en Sværm af Myg, 

der danser om et stille Kær; 

i Skoven klang saa sart et Spil — — 

Saa skrutted han sin skæve Ryg 
og knappede sin Frakke til. 

— »Ja ja — vel mødt! — gaa I nu kua! 
I skal vel hjem og ha 1 et Blund! 

Sov sødt — I tror jo ej et Ord! 

Naa — jeg er lige glad, min Bro'rU — 

Og Hoven slog mod Vejens Sten, 
han løb paa sine Bukkeben; 

og Maanen lyste, Rimen laa 

og blinked over Løv og Straa. — 

Jeg stod alene, mærked intet uden 

mit eget Blod, der blussed under Huden. 

Viggo Stuckenberg. 

Blandt de Forligsforslag, som Grev Ahlefeldt i sin bekendte 
Sommertale for Langelands Vælgere lagde Hr. Berg i Munden, 
var ogsaa Spørgsmaalet om Rigsrettens Omdannelse. 

Efter Junigrundlovens § 72 bestaar Rigsretten »af 16 Med- 
lemmer, der vælges paa 4 Aar, Halvdelen af Landstinget, Halv- 
delen af Landets øverste Domstol blandt disses egne Medlemmert, 
og efter den gennemsete Grundlovs § 68 sammensættes den >af 
de ordentlige Medlemmer af Landets øverste Domstol (13 i Tallet) 
og et tilsvarende Antal af Landstinget blandt dets egne Med- 
lemmer paa 4 Aar valgte Doramere«. Forskellen er, som det vil 
ses, ikke stor og viser sig nærmest deri, at Rettens samlede Antal 
Dommere er noget større efter den nu gældende Grundlov, og 
at Højesteret in pleno indtræder som Rettens ene Halvdel. 

Paa den grundlovgivende Rigsforsamling var det Genstand 
for Overvejelse, om ikke Forholdet burde ordnes paa den Maade, 
at Rigsretten, i Stedet for som nu at være fast og vedvarende 
for 4 Aar ad Gangen, kun sattes, hver Gang der forelaa en 
Rigsretsanklage, og der var af vedkommende Udvalg endog stillet 
et dertil sigtende Ændringsforslag, idet man mente, at et Lands- 
tingsmedlem ved saaledes for 4 Aar at stemples som Rigsrets- 
dommer, derved let kunde paatrykkes et eget Præg, og ved ikke 
ganske faa Sagers Afgørelse komme til at føle sig noget hæmmet 
i sin Optræden af Frygt for at sætte sin eventuelle Dommer- 
upartiskhed i Fare. Men ligesom Rigsforsamlingens Flertal dog 
ikke tillagde dette Hensyn nogen videre Vægt, saaledes synes det 
ikke senere at have spillet nogen Rolle og vilde vel heller næppe 
nu komme i synderlig Betragtning. 

Lige saa lidt kan der rejses nogen Indvending mod at 
Rigsretten dannes af saa vel retslærde som politiske Medlemmer. 
Herom i det mindste var der ingen Tvivl, da Grundloven blev 
given, og Forholdets Natur særlig Ministeransvarlighedens ejen- 
dommelige Beskaffenhed taler jo ogsaa afgørende for, at det 
eventuelle Skyldsspørgsmaal bør finde en fyldig baade retlig og 
politisk Afvigelse. Endnu mindre kan der vel ankes over, at det 
er Højesterets Medlemmer, hvad enten i et begrænset Antal eller 
in pleno, der indtræder som Rettens juridiske Bestanddel. Høje- 
steret repræsenterer Blomsten af Landets juridisk-praktiske Indsigt 
og indtager endnu — trods enkelte Stød — en saa høj Plads i 
den offentlige Tillid, at der næppe andensteds fra vilde faas det 
fornødne, fyldestgørende Antal retskyndige Dommere. 

Endelig havde man oprindelig vel næppe heller nogen be- 
rettiget Erindring mod, at de politiske Dommere hentedes fra 
Landstinget. Det roligere, lidenskabsløsere Dommerkald forenedes 
naturlig med den Landstinget tiltænkte mere tilbagetrukne og 
konserverende politiske Stilling, og naar Folketinget fik Retten til 
at rejse Anklagen mod Ministrene, laa det tillige nær og maatte 
følge af den hele forfatningsmæssige Lighedsopfattelse at tildele 
Landstinget Doramerhvervet 

Her komme vi imidlertid til det vanskelige Punkt Saa- 
ledes var og kunde i sidstnævnte Henseende Synsmaaden med 
fuld Føje være efter Junigrundloven. Det maa jo nemlig herved 
ikke tabes af Sigte, hvorledes Rigsdagens tvende Ting i Følge 
denne vare stillede til hinanden. Vistnok var nemlig for saa 
vidt Tokammersystemet med dets Konsekvenser lige saa fuldt 
gennemført som efter Juligrundloven, det samme gælder om den 
formelle Ligeberettigelse ; og Rivninger og Sammenstød vare derfor 
ikke blot mulige, men indtraadte i Virkeligheden undertiden baade 
paa Bevillings- og det almindelige Lovgivningsomraade. Men, og 
det er det, hvorpaa det her væsentlig kommer an, der var intet 
født Modsætningsforhold til Stede mellem de tvende Rigsdags- 
afdelinger. ' Valgbarhedsbetingelserne vare forskellige. Enhver 
25aarig, uberygtet og vederhæftig Mand kunde faa Sæde i Folke- 
tinget ; men for at komme i Landstinget udkrævedes endvidere, at 
han havde fyldt sit 40de Aar, at han havde en aarlig Indtægt af 
mindst 2400 Kr. eller svarede 400 Kr. aarlig i Skat, og at han 
havde haft fast Bopæl i vedkommende Kreds i det sidste Aar før 
Valget. Men Vælgerne vare de samme, kun at de valgte umid- 

del bart og Ansigt til Ansigt til Folketinget, men gennem Valg- 
mænd til Landstinget; begge Ting skyldte — med denne Afvig- 
else — i lige Grad den almindelige Valgret deres Tilblivelse 
derfor var ogsaa Flertallet i dem begge væsentlig af ensartet 
Natur; de samme Grundsynsmaader, den samme politiske Hoved- 
retning raadede i dem begge, og Forholdet mellem dem kunde 
maaske bedst betegnes sa åledes, at Landstinget var at betragte 
som et modereret og, om man tør bruge den Vending uden at 
blive misforst aaet, filtreret Udtryk af Folketinget. En Regering 
derfor, som nød Tillid hos Folketingets Flertal, vilde ogsaa i det 
hele kunne regne paa Tilslutning hos Landstingets Flertal, medens 
omvendt et af Landstinget ilde lidt Ministerium ej heller vilde 
være i synderlig Yndest bos Folketinget. Der var saaledes alle 
Betingelser til Stede for Udviklingen af en virkelig og praktisk 
Rigsdagsparlamentarisme — om dette var et Gode er naturligvis 
et andet Spørgsmaal — og samtidigt og til Dels som Følge heraf 
ogsaa Betingelserne for med Virkning at kunne gøre Minister- 
ansvarligheden gældende for Rigsretten, saaledes som Ordningen 
engang i det hele var bleven. 

For at et Ansvar overhovedet skal have nogen Betydning, 
maa baade den, der vil hævde Ansvaret, og den, som skal af- 
gøre, om og hvorvidt det virkelig i det enkelte paatalte Tilfælde 
er indtraadt, have et fælles Udgangspunkt. De maa være enige 
om, hvad der er hvidt, og hvad der er sort; i modsat Fald er 
alt Samarbejde en Umulighed, og enhver Tale om Ansvarlighed 
meningsløs. Men efter Junigrundloven havdes netop dette fælles 
Udgangspunkt. Om Junigrundlovens Folketingsflertal nogensinde 
maatte føle sig opfordret til at rejse Anklage mod et Ministerium, 
vidste det vel ikke, hvorvidt Ministeriet vilde blive dømt, vidste 
det vel ikke, om Beviserne vilde blive fundne tilstrækkelige, eller 
hvor vidt undskyldende Omstændigheder vilde blive admitterede, 
men det vidste, at i al Fald den ene Halvdel af Rigsretsdommerne 
stod paa samme politiske Standpunkt som det selv og delte det 
almindelige Grundsyn paa de enkelte Forfatningsbestem- 
melser og disses Rækkevidde. Som Følge deraf var der Mulighed 
tilstede for Domfældelse, og der havdes i alt Fald Betryggelse for 
en saa vidt mulig upartisk Overvejelse og for at, hvis Frifindelse 
paafulgte, det da vilde være af Retfærdigheds og ikke af Solidar- 
itets eller Opportunitets Hensyn alene. 

Men med den gennemsete Grundlov, med Grundloven af 
28de Juli 1866 blev hele dette Forhold forandret Det fremsættes 
saa ofte i Skrift og Tale, at de tvende Grundlove jo egentlig ere 
saa godt som identiske, og at det kun er Affektation at betragte 
dem som forskellige. Dette kunde maaske være rigtigt, naar 
man blot tæller de Paragrafer i dem begge, som ere blevne 
ændrede, men ikke naar man vejer dem. 

Saa vist som det er Repræsentationens Sammensætning og 
Magtfylde, der giver en konstitutionel Forfatning dens Præg, saa 
vist afhænger atter Sammensætningen af Valgretten; sig mig, 
hvem der vælger, og jeg skal sige dig, hvem der vælges. Men 
ved Juligrundloven skiftede Valgretten til Landstinget netop fuld* 
stændig Karakter. Medens den, som berørt, tidligere tilkom de 
samme Vælgere, som besatte Folketinget, overdroges Valgretten 
til 12 af Landstingets 66 Pladser til Kongen, og for 2 Pladsers 
Vedkommende henholdsvis til Færøerne og Bornholm. De tilbage- 
staaende 52 Pladser besættes som bekendt af Valgmænd, af hvilke 
kun Halvdelen udnævnes af de almindelige Folketingsvælgere, 
men den anden Halvdel tilvejebringes i Byerne dels ved Valg af 
dem, som have haft en aarlig Indtægt af 2000 Kr. (i København 
endog 4000 Kr.), dels derved, at saa mange af de højstbeskattede 
paa Landet, som svare til Antallet af Rigets Sogneraadskredse 
(for Tiden 1068) uden særlig Udnævnelse indtræde som selv- 
skrevne Valgmænd. Disse sidste, o: de højstbeskattede paa Landet, 
indtage saaledes en særlig begunstiget Stilling og kunne i Fore- 
ning med de Købstadvælgere, som have en aarlig Indtægt af 
2000 Kr., raade for Halvdelen af de 52 Landstmgspladser — for- 
uden at de deltage i Besættelsen af den anden Halvdel sammen 
med de almindelige Vælgere. — Føjes nu til disse 26 Pladser de 
12, til hvilke Kongen udnævner, og til hvilke efter Forholdets 
Natur i Reglen kun Mænd af de samme Synsmaader ville blive 
tagne, sés det let, at 38 af Landstingets 66 Medlemmer — o: et 
født Flertal — stedse kunne forudsættes at ville være Udtrykket 
for de mere formuendes og de store Grundbesidderes politiske 
Anskuelser, medens Folketingets Flertal er Udtrykket for den al- 
mindelige Befolknings. Og dermed er da indført en Dualisme, 
som hidtil var ukendt, og som med sine Virkninger selvfølgelig 
har gennemsyret og i mange Maader omdannet vort hele For- 
fatningsliv ogsaa der, hvor det, hvis man blot holder sig til de 
vedkommende Lovparagraffers Bogstavlyd, tilsyneladende ikke er 

undergaaet nogen Ændring. Det er ny Vin, som er gydt paa de 
gamle Læderflasker, og denne Dualisme vil i Tidernes Løb, langt- 
fra at svækkes, tiltage og, dersom ikke Forfatningen atter modifi- 
ceres, hvad der er liden eller rettere ingen Udsigt til, udvikle sig, 
for saa vidt det ikke allerede er sket, til et fuldstændigt Mod- 
sætningsforhold i omtrent alle vigtigere, mere gennemgribende 
Spørgsmaal. 

For Rigsdagsparlamentarisrae vil der ikke være og er der 
ikke længer i\ogen Plads. Ja hvis en Regering nogensinde skulde 
styre sine Sager saa kejtet, at den paa en Gang lagde sig ud 
med begge Ting, kunde der maaske blive Tale derom og endda 
kun maaske; men denne Mulighed ligger for fjærnt til at komme 
i Betragtning. Der vil, hvis der overhovedet nu kan blive Spørgs- 
maal om Parlamentarisme; ti selve Kongedømmet er gennem 
Forfatningsforandringen skudt langt mere frem end efter Juni- 
grundloven, kun kunne tænkes en Slags enten Folketings- eller 
Landstingsparlamentarisme, alt efter som Regeringen selv nærmest 
søgte sin Støtte i Folketinget eller Landstinget. Da det jo nu til 
Dags saa stærkt betones, at Hs. Majestæt Kongen »frite vælger 
sine Ministre, er det jo nemlig tænkeligt, at han eller en af hans 
Efterfølgere paa Tronen kunde falde paa at omgive sig med 
Raadgivere, som tilhørte Folketingets Flertal; og som saaledes 
skulde finde deres Styrke i og ved dette lige overfor Landstingets 
Flertal. Ja det var naturligvis tænkeligt; men det hører til den 
Art Muligbeder, hvormed der i Politiken ikke kan regnes. Sand- 
synligheden vil i en overskuelig Fremtid være som 1 mod 10, ja 
mod 100 for, at dette ikke vil ske. Det er til Landstingets Fler- 
tal, at Kronen vil vende sig om Raad og om Raadgivere, og den 
Parlamentarisme, som under Juligrundlovens Skygge vil affødes i 
Danmark, bliver derfor ikke; for det første i alt Fald, andet end 
Landstingsparlamentarisme. 

En anden Følge af Forfatningsdualisme, som her blot 
ganske i Forbigaaende skal nævnes, er det fremdeles, at Konge- 
dømmet, som vi før ytrede, er kommet til at træde meget stærkt 
i Forgrunden, idet Hensynet til Statslivets uforstyrrede og uaf- 
brudte Fortsættelse har affødt dels de selvtagne Finansbevillinger, 
naar Tingene ikke har kunnet enes om en Finanslov, hvad jo 
nu har gentaget sig aarlig siden 1885, Bevillinger, der stadig 
vokse i Indhold og mere og mere illudere Rigsdagens Bevillings- 
myndighed , dels en vidt udstrakt Benyttelse af den ved Grund- 

lovens § 25 hjemlede foreløbige Lovgivningsret, som, takket være 
Højesteretsdommen af 15de Oktober 1886, nu fremtræder uden 
at være knyttet til de Forudsætninger og Indskrænkninger, som 
den tidligere Retsopfattelse vedkendte sig , og som er i Færd 
med at udvikle sig fra et Retsmiddel — som den grundlov- 
givende Rigsforsamlings Mænd vilde det, til at bøde paa Rigs- 
dagens Fraværelse i det enkelte Tilfælde, — til et Magt- 
middel til at bøde paa Folketingets manglende »Ævne og Viljec 
til at vedtage de af Regeringen forelagte Love i den Form og 
Indhold, Ministeriet anser for den rette. 

Men en Følge af Dualismen er det endelig, og det er dette, 
som i denne Forbindelse er af størst Interesse, at Rigsretten i 
sin nuværende Skikkelse er bleven ude af Stand til at gøre 
Fyldest, o: er bleven ude af Stand til at betrygge Minister- 
ansvarligheden. I det saare, saare sjældne Tilfælde, at en Mi- 
nister skulde nedværdige sin Stilling til at begaa »aabenbare 
almindelige Forbrydelser, vil han selvfølgelig baade blive anklaget 
for og dømt af Rigsretten for sin Embedsførelse; men for slige 
rene Undtagelsestilfælde vil den i Virkeligheden ikke behøves; ti 
man tør rolig forudsætte, at Kongen øjeblikkelig vil have fjærnet 
en saadan Raadgiver, og Rigets almindelige Domstole vilde i og 
for sig være fuldkommen kompetente og habile til at dømme 
ham. Men i de sædvanlige Tilfælde, i de Tilfælde, som egentlig 
blot have aktuel Interesse, og for hvis Skyld netop Rigsretten er 
bleven anordnet, i de Tilfælde altsaa, hvor der er Spørgsmaal 
om Misregering i Almindelighed, Vanrøgt af Statens Interesser, 
tvivlsomme Kompetenceoverskridelser, Indgreb i Rigsdagens Ret- 
tigheder, uforsvarlig Brug af de kongelige Prærogativer osv., i 
alle saadanne Tilfælde vil en Regering, der støtter sig til Folke- 
tinget — man tænke sig et Øjeblik, at der gaves en saadan — 
ikke blive anklaget af den simple Grund, at dette Ting vilde se 
med Regeringens Øjne og være dens medskyldige eller med- 
forbundne under saa godt som alle Eventualiteter, men omvendt 
vil en Regering af Landstingets Midte under de tilsvarende Forud- 
sætninger lige saa lidet blive dømt af Landstinget, hvis Flertal 
ligelédes vil se paa Forholdene med Ministrenes Øjne og være 
deres medskyldige og medforbundne, medens der i Højesteret 
altid vil være adskillige Medlemmer, som vanskelig kunne faa i 
deres Hoved, at en af Kongen udnævnt Regering kan have Uret. 
Folketinget vil derfor ikke rejse Anklage; ti en Frifindelse vilde 

endnu mere svække dets allerede altfor svækkede Stilling. Del 
vil være overflødigt at bemærke, at der i det anførte paa ingen 
Maade skal ligge nogen Sigtelse i det første Tilfælde mod Folke- 
tingets og i det sidste mod Landstingets Flertal eller de enkelte 
Højesteretsmedlemmer for vitterlig eller forsætlig at ville dømme 
vrangt. Men som Stillingen nu en Gang er bleven ved Dual- 
ismens Magt, ville de med den bedste Vilje ikke eller meget van- 
skeligt i det mindste være i Stand til at hæve sig op over 
Partistandpunktet og til som henholdsvis Anklagere eller Dom- 
mere at betragte Forholdene med andre Øjne end dem, hvormed 
de som Repræsentanter og Medlemmer af Flertallet i de ved- 
kommende Rigsdagsafdelinger have anskuet dem. Resultatet 
bliver derfor — bortset fra hin sjældne Undtagelse — baade i 
det ene og det andet Tilfælde fuld Ansvarsløshed for Regeringen. 

Men ogsaa fra Landstingets særlige Standpunkt vil dog 
dette i Tidens Længde blive en særdeles betænkelig Sag; ti den 
ubønhørlige Konsekvens deraf vil blive den , at ogsaa Landstings- 
parlamentarismen vil gaa al Kødets Gang, og at Landstingets 
Flertal efterhaanden vil synke ned til at blive Regeringens under- 
danige Følgesvende, som i alle alvorlige Spørgsmaal maa bøje 
sig for dennes Vilje, støttet, som den forudsættes, af Kongemagten 
og uden Modvægt i et afmægtigt Folketing. Derfor er en For- 
andring af Rigsretten uomgængelig nødvendig, for Folketinget, 
for derved at opnaa et Værn imod ikke fuldtud at sluges af 
Landstinget, og for Landstinget for derigennem at sikres mod 
at sluges af Ministeriet; for begge Ting og for alle Landets 
Borgere, hvad enten de ere Højre- eller Venstremænd , som vort 
bedste Hoved vaaben mod Enevælden, cten vel kun meget faa 
iblandt os ønske tilbage. 

Det gælder altsaa om at bringe Rigsrefsmaskineriet i Har- 
moni med den i den nuværende Forfatning raadende Dualisme, 
og den første Konsekvens, som heraf med Nødvendighed maa 
følge, tilmed en Konsekvens, som næppe vil møde nogen synder- 
lig Modstand hæ noget af vore politiske Partier, er den at til- 
lægge ikke blot Folketinget, men ogsaa Landstinget Ret til at 
rejse Anklage mod Ministrene for Meres Embedsførelse, hvoraf da 
atter vil flyde, at ogsaa Landstingets Samtykke vil være at ind- 
hente, naar der bliver Spørgsmaal enten om at benaade en ved 
Rigsretten domfældt Minister, eller at tilstede Kongen at lade 

ogsaa andre end Ministre tiltale ved Rigsretten for særdeles far- 
lige Forbydelser. (§§ 14, 26 og 69). 

Herved vil næppe opstaa synderlige Vanskeligheder; men 
hvorledes skal selve Rigsretten omorganiseres. Det 
har alt ovenfor været berørt, at det nu næppe vil blive draget 
i Tvivl, at Retten bør være en af den enkelte Retssag uafhængig 
dannet fast Domstol, der ikke blot kaldes til Live, hver Gang 
en Tiltale besluttes , at den maa bestaa af retslærde og politiske 
Medlemmer, og at de første bedst og fyldigst repræsenteres gen- 
nem Højesteret. Lige saa utvivlsomt synes det, at Dommernes 
Antal ikke bør være for ringe; efter Junigrundloven var der 16, 
efter Juligrundloven kan der være som Maksimum 26 Dommere, 
men Retten kan dog sættes med 12 Medlemmer, 6 af Lands- 
tinget, 6 af Højesteret. Det forekommer mig imidlertid, at dette 
Antal er temmelig lavt; den norske Rigsret maa ikke sættes med 
mindre end 15 Doramere, og jeg vilde, alt vel overvejet, finde 
det hensigtsmæssigt at bestemme Antallet til 21 eller dog et lig- 
nende Multiplum af 3, af Grunde, som straks nedenfor ville 
indlyse. 

Baade efter Juni- og Juligrundloven ere de retslærde og 
politiske Dommere lige mange. Det er dog næppe nødvendigt. 
I Norge er det ingenlunde saa; der foreskriver Loven blot at af 
de 15 Dommere, uden hvilke Retten som nævnt ikke er domfør; 
skulde mindst de 4 være Højesteretsassessorer; er nu end dette 
at gaa for vidt, maa det dog paa den anden Side erindres, at 
Rigsretten efter sin Hensigt væsentlig skal være en politisk Dom- 
stol, og at de retslærde Dommere med deres Vane til at behandle 
Retssager altid ville have en betydelig Prestige, hvor de komme 
til at fungere sammen med Lægmænd. Et passende Forhold vil 
formentlig derfor fremkomme, naar Antallet af de retslærde Dom- 
mere bestemmes til 7 og af de politiske til 14, naar altsaa For- 
holdet med andre Ord bliver som 1 : 2. 

Medens nu de politiske Dommere hidtil ere fremgaaede af 
Landstinget alene, følger det af Dualismens Princip og af den 
Landstinget indrømmede lige Adgang til at rejse Rigsretstiltale, 
at begge Ting og i lige Maal erholde Ret til at vælge dem, saa 
at altsaa hvert Ting ved sit Valg besætter 7 Pladser. At Valget 
bør gælde for et længere Tidsrum end som nu, 4 Aar, og at 
man vistnok uden Betænkelighed kan fordoble Tiden til 8 Aar, 
hvilket stemmer med Landstings-Mandatets Varighed, samt at ved 

59* 

Valgene selvfølgelig Forholdstalsvalginaaden bør anvendes, for at 
ogsaa Tingenes Mindretal kunne komme til deres Ret, skal jeg 
her blot nævne, idet jeg endnu skal tilføje, at det ganske vist 
lod sig høre at overdrage Valgene til den forenede Rigsdag; men 
Grundloven ynder øjensynlig ikke synderlig denne Korporation, 
og det vilde maaske ogsaa findes temmelig modstridende mod 
Dualismens Princip her at bringe den i Anvendelse. 

Hensynet til Ensartethed, foruden andre Grunde, taler 
aabenbart for, at ogsaa Højesteret besætter sine 7 Dommerpladser 
efter Forholdstalsvalginaaden. Men herved møder den Mislighed, 
at Højesteret er for faatallig (13) til at kunne bringe denne Valg- 
maade i Udøvelse, naar den skal vælge saa stort et Antal som 7. 
Dette Misforhold vilde dog hæves, naar Valgklassen udvidedes til 
ogsaa at omfatte Højésterets overordentlige Medlemmer — al- 
mindeligen 10 å 12 i Antal. Da disse i Reglen høre til vore 
ypperste Jurister — for Øjeblikket t. Eks. Mænd som Krieger, 
Justitsminister Nellemann, Departementscheferne Vedel og Ricard, 
Professorerne Goos, Matzen og flere — kan der ingen Indvending 
hentes fra Hensynet til deres Dygtighed og Habilitet; og medtages 
de, vil ogsaa for Højesterets Vedkommende Forholdstalsvalginaaden 
kunne lade sig bringe i Anvendelse. Endnu skal her blot for 
Fuldstændigheds Skyld tilføjes, at Ministrene selvfølgelig, hvad 
enten de ere overordentlige Medlemmer af Højesteret eller have 
Sæde i Rigsdagen, ere udelukkede fra al Deltagelse baade ved 
Anklagebeslutningens Afgivelse og Rigsretsvalgene osv. 

Hvad nu herefter angaar Spørgsmaalet om, hvem der skal 
kunne vælges, bør vistnok Højesteret være indskrænket til at 
vælge af sin egen Midte, da man jo netop derved kan regne paa 
at faa de bedste juridiske Kræfter til Raadighed. Derimod tror 
jeg, at det vil være en betydelig Fordel at udvide Grænserne 
med Hensyn til deres Valgbarhed, som Rigsdagen har at vælge, 
og navnlig ikke binde Valget til Rigsdagsmænd henholdsvis for 
Folketinget af Folketinget og for Landstinget af Landstinget; hvor 
heldigt vilde det saaledes ikke være, om en Mand 9om afdøde 
Gehejmeraad Madvig kunde være bleven valgt til Dommer. Paa 
den anden Side gaar det vel næppe an at give Valget heU frit. 
Det synes naturligt at kræve en vis Modenhed hos dem, der skal 
kaldes til Dommer, altsaa at fordre en vis højere Alder, t. Eks. 
40 Aar, saaledes soip efter Junigrundloven var fornøden til Valg- 

barhed til Landstinget, ligesom ogsaa at fordre, at den paa- 
gældende tidligere har haft Sæde i Rigsdagen — en Betingelse, 
der som bekendt er sat for at kunne blive kongevalgt Medlem 
af Landstinget — og at udelukke Embedsmænd, som nyde Løn 
af Statskassen , og som kunne befrygtes muligen at ville føle sig 
mindre uafhængige lige overfor de eventuelt Tiltalte. 

Da det i det hele er af højeste Betydning, at en saa vigtig 
Domstol som Rigsretten ikke blot føler sig fuldstændig uafhængig, 
men at ogsaa Almenheden i denne Henseende kan nære fuld 
Tillid til den, vil det være rigtigt, at Loven indeholder paa den 
ene Side Forbud mod at en Rigsretsdommer i den Tid hans 
Hvqerv vedvarer og i en passende Tid derefter modtager nogen 
Embedsbefordring eller noget kongeligt Udmærkelsestegn , og paa 
den anden Side Paabud om, at han for et lignende Tidsrum op- 
giver at tage Sæde i Rigsdagen. Til Gengæld for de Opofrelser 
i forskellig Retning, han saaledes maa underkaste sig, og for at 
gøre de bedst mulige Kræfter tilbøjelige til at stille sig til Raa- 
dighed, bør der tillægges Dommerne et aarligt Vederlag, og 
i øvrigt, naar Retten fungerer, de samme Emolumenter som Rigs- 
dagens Medlemmer. Den heraf foraarsagede aarlige Udgift vil 
være for intet at regne, dersom den kan bidrage til at skabe en 
Rigsret, der kan mødes med Tillid af Befolkningen uden Hensyn 
til dens politiske Trosbekendelse, og som er sin store Opgave 
voksen, at hævde Ministeransvarligheden, der, som Forholdene 
have udviklet sig, er vort Hoved- eller maaske eneste Bolværk 
mod Absolutismen. 

Sluttelig maatte Loven — foruden selvfølgelig at bevare 
den nuværeude Grundlovs Bestemmelse om, at Rigsretten selv 
vælger sin Formand, indeholde nogle Bestemmelser om, hvorledes 
der vil være at forholde, dersom der er rejst Sag paa en Tid, 
da Valgperioden udløber, og om Udfyldningsvalg, der, hvis kun 
et enkelt Medlem skal vælges i Klassen, selvfølgelig maa foretages 
som almindeligt Flertalsvalg, samt om Genvalgs Tilladelighed, 
men om disse, der ere af mindre Betydning, vil det ikke være 
nødvendigt her nærmere at udtale sig. 



I Henhold til den foregaaende Begrundelse foreslaas derefter følgende 
forandrede Affattelse af de Rigsretsforfølgningen vedkommende Grundlovs- 
paragraffer. 

§ U. 

Ministrene kunne af Kongen eller et af Tingene ved Rigsretten tiltales 
for deres Embedsførelse. 

§ 26. 

Kongen kan benaade og give Amnesti ; Ministrene kan ban kun med 

Samtykke af det Ting, som bar rejst Tiltalen, benaade for de dem af Rigs- 
retten idømte Straffe, 

§ 68 a. 

Rigsretten bestaar af 21 Dommere, valgte efter Jorholdstalsvalgmaaden 
for 8 Aar ad Gangen, 7 af Højesterets ordentlige og overordentlige Medlemmer 
af deres egen Midte, 7 af Landstinget og 7 af Folketinget blandt de til Folke- 
tinget valgbare (GIvns. § 31), som enten liave eller tidligere bave haft Sæde j 
Rigsdagen, og som have fyldt det 40 Aar samt ikke beklæde noget af Stats- 
kassen lønnet Embede. 

§ 68 b. 

Ministre, som ere overordentlige Medlemmer af Højesteret eller Med- 
lemmer af noget af Tingene, kunne lige saa lidt deltage i Forhandlinger om 
Beslutning af Tiltale mod Ministrene eller i Valget af Rigsretsdommere . som 
kaldes til Sæde i Rigsretten. 

§ 68 c. 

Intet Medlem af Rigsretten kan i det Tidsrum, for hvilket hans Valg 
løber og indtil 2 Aar derefter, befordres til noget af Statskassen lønnet Embede 
eller modtage noget kongeligt Udmærkelsestegn. 

Vælges en Rigsdagsmand til Medlem af Rigsretten, mister han sit Sæde 
i Rigsdagen, saafremt han modtager Valget, og kan ikke genvælges, før 2 Aar 
efter at hans Hverv som Rigsretsdommer er udlobet. 

§ 68 d. 

Der tillægges Rigsretsdommerne . saa længe de forblive i denne Stilling, 
en aarlig Løn af x Kr , hvorhos de. naar de kaldes til at gøre Tjæneste 
udenfor det Sted, hvor de have fast Bopæl, nyde samme daglige Vederlag 
m. v. som Rigsdagens Medlemmer. 

§ 68 e. 

Rigsretten vælger selv sin Formand. 

§ 68 f . 

Udløber Valgtiden, efter at Sag er rejst, men endnu ikke tilendebragt, 
fortsætte dog Rettens Medlemmer deres Hverv, indtil Sagen er paadømt hvor- 
efter nye Valg foretages ved nærmest følgende Rigsdagssamlings Begyndelse. 

§ 68 g. 

Kommer den gyldig valgte i et af de Tilfælde, som udelukke Valg- 
barhed, mister han sin af Valget flydende Stilling. Det samme gælder, naar 

en Rigsretsdommer ophører at have Sæde i Højesteret enten som ordentlig 
eller overordentligt Medlem. 

Foretages Udfyldningsvalg, gælder den valgtes Hverv kun for den til- 
bagestaaende Del af Valgperioden. Skal kun et enkelt Medlem vælges i Valg- 
klassen, sker det ved almindeligt Flertalsvalg! 

§ 68 h. 

Afgaaede Medlemmer af Retten kunne genvælges. 

§ 69. 

Rigsretten paakender de mod Ministrene for deres Embedsførelse an- 
lagte Sager. 

For Rigsretten kan Kongen lade ogsaa andre tiltale for Forbrydelser 
som han finder særdeles farlige for Staten, naar hvert af Tingene dertil giver 
sit Samtykke. 

N. 



Anmærkning: Forfatteren maa beklage, at han først, efter at denne 
Opsats allerede var trykt i Korrektur, er bleven bekendt med det af Grev 
Holstein paa egne og tvende Medforslagsstilleres Vegne i disse Dage i Folke- 
tinget indbragte Forslag om en forandret Sammensætning af Rigsretten, med 
Greveus sig dertil sluttende, interessante Foredrag. Saa vidt man kan dømme 
efter et flygtigt Gennemblik, synes den foreslaaede Rigsret efter sin Sammen- 
sætning, og navnlig naar hensés til Lodkastningens overordentlig afgørende Be- 
tydning, mere skikket til overhovedet at forebygge end til egentlig at paa- 
dømme Rigsretssager, saa meget mere som det juridiske Element helt er 
skudt ud af Domstolen. En stærk Modsætning hertil danner Godsejer Olden- 
burgs Forslag i „ Politiken* for i Mandags (9de December), som slaar en fuld- 
stændig Streg over det politiske Element og vil lægge den hele Afgørelse i 
Højesterets Haand. 

1 Digteren Schandorphs nys udkomne saa livligt under- 
holdende »Oplevelserc, støde vi paa et Afsnit, der omhandler et 
Ungdomsbesøg, Forfatteren aflagde hos H. C. Andersen. 

Det vakte en levende Erindring om et Møde med denne, 
det eneste hvor det forundtes mig personlig at staa lige overfor 
den saa højtyndede danske Digter — Gespenstermødet i Rosenborg 
Have da upaatalt. 

Der var noget i Schandorphs faktisk vægtige og dog saa 
fornøjelige Skildring, noget der supplerede, vakte til bedre For- 
staaelse det lidt konfuse Indtryk, mit Møde med Digteren havde 
efterladt. Der var noget smittende, der frister, efter at saa lang 
Tid er gaaet, til ogsaa at komme med min Oplevelse; den springer 
mig nu i alle sine Enkeltheder saa levende i Møde som skrev den 
sig fra i Gaar. Men knyttet som den er til et særlig minde- 
værdigt Tidsafsnit i mit Liv, nødvendiggjør den først nogle Ord 
om dette, hvorved den gaar ind under det vi vil kalde, »Minder 
fra Kjøbenhavn«. 

Det haardeste Slag i mit Liv havde truffet mig. 

De første Dage, Uger, efter et saadant, dem vi vil kalde 
Sorgens Festdage, er ikke de værste. Man hvirvles omkring paa 
noget ophøjet, ukjendt, der ikke lader én komme til ret Besindelse 
om det frygtelige. Saa kommer Sorgens Hverdage, tifold ulide- 
ligere at bære. Og jeg magtede ikke at bære dem paa det samme 
Sted hvor Stødet havde rammet. Jeg solgte vor lille Villa ved 
Uranienborg, kun beboet i 2 Aar, og overflyttede midlertidig til 
Kjøbenhavn med 2 af mine Gutter. Var det en dunkel Skræk 
for en Enkes Stilling, der i vor travle By omtrent vil sige med et 
Strøg at slettes ud af den selskabelige Bevidsthed? var det Skrækken 
for denne Nultilværelse, der Kgesom højtidelig ringes ind med det 
sidste drønnende Klokkeslag? . . . eller var det en endnu ikke fuldt 
vakt Bevidsthed om noget, der kunde reddes for Undergang — det 
samme, der har drevet snart sagt alle vore Forfattere til at søge 
Redningen i Udlandet? ... Jeg ved det ikke, men jeg solgte Huset 
og rejste til Kjøbenhavn. 

Jeg havde den Gang kjere, inderlig kjere Venner dernede, 
hvoriblandt særlig maa nævnes Familien Schmidt-Phiséldeck. Fru 
Sch. havde jeg første Gang truffet under et Besøg, hun og hendes 
Mor aflagde i Kristiania, hos nogle fælleds Bekjendte, hvor de 
paa en Tur oppe i Landet ogsaa havde gjestet mit Hjem i Eidsvold. 
Det var en hel Begivenhed, da den unge danske Skjønhed med 
Moderen, den prægtige, originale gamle Fru B., eskorteret af nogle 
af Kredsens mer notable Medlemmer, Herrer og Damer, drog 
ind paa den stille Præstegaard, og rigtig blev sluppet paa Græs 
i dens naturskønne Omgivelser 1 ), en flygtig Gjestfrihed, vist de 
danske Damer, der tifold gengjeldtes mig under det senere fort- 
satte Bekjendtskab hernede. Uforglemmelig bliver mig de Timer, 
jeg tilbragte i denne Familje, i dens Hjem paa Nørregade. 

Om Gemalen, Sch. Ph., maa det være mig tilladt at sige, 
at han var en af de elskværdigste Mænd, jeg har kjendt. Han, og 
J. L. Heiberg. Jeg bekjender mig nemlig endnu til den nu vist 
forældede Anskuelse, at Aand og sand, gediegen Dannelse kun kan 
optræde i en tilsvarende Form, skal den forkynde sig som ægte 
Vare; vi var jo den Gang endnu et godt Stykke fra 70aarene, der 
synes at have været det Tidspunkt, hvor Bramarbasskabet dekre- 
teredes som Norm for den sande Mandighed. Flygtig betragtet 
kunde dette Par gjelde som aandelige Modsætninger. I Væsen, 
Alder, Ydre kunde det maaske siges. Det er sandt, hun forholdt 
sig lidt tavs og tilbageholden, hvor alvorligere, mere dybtgaaende 
Temaer forhandledes, det var som om hun ganske bøjede sig for 
hans Overlegenhed, maaske netop fordi den paa saa mild, elsk- 
værdig Maade gjorde sig gjeldende. Men hun manglede ingen- 
lunde den fine Forstaaelse, hvor stille hun gik dermed. 

Denne lille, fine Dame, hvis Skjønhed havde et Præg af 
noget tilsløret melankolsk, der gav den en særegen Ynde, 
havde en levende Sans for det komiske. Kunde man bare bringe 
hende et lidet Stænk deraf, fandt man i hende den taknemligste 
Tilhører - t hvor hjærtelig kunde hun le! 

Jeg er her kommet ind paa en Personalkritik , der maaske 
kunde synes en og anden for — personlig. Men ak, Tilladelsen 
er givet. Skillerummet er nede. Ogsaa hun, den sidste af dem 
er borte, som de mange — mange! og er jeg alligevel gaaet lidt 



J ) Se Paa gamle Tomter: „Mod Strømmen" 11. 

for nær, maa Mindet om disse elskværdige, saa forskelligt begavede 
Mennesker undskylde det. 

Fru Welhaven^ født Bidoulac havde medgivet mig et Brev 
til Digteren Åndersen, som jeg maatte love hende, da hun kj endte 
min liden Fremfærd naar det gjaldt at stifte Bekjendtskaber, at 
sende ham. Det vil ikke have indeholdt noget nærmere om Forhold 
og nære Familjeforbindelser lige saa lidt som der den Gang var Tale 
om noget Forfatterskab. Hun har nævnt sin Protegée som en 
mangeaarig Veninde, der varmt intereserede sig for hans Digtning, 
og hvem det vilde glæde personlig at gjøre Bekendtskabet. 

Der gik nogle Maaneder hen inden Anbefalingen blev benyttet. 

Men ud paa Vaaren flyttede vi ind i Fru Lippmanns Lej- 
lighed paa Charlottenborg; Livsmodet begyndte saa smaat at rejse 
sig igen, og da A. boede lige i Nærheden, sendtes ham Brevet. 

Allerede næste Dag, jeg havde netop et Besøg af Fru Schmidt- 
Phiseldeck, indfandt han sig. Det gjorde heller intet Skaar i hans, 
som det syntes gode Stemning, at han traf en elskværdig Lands- 
mandinde. Fru Sch. interesserede det naturligvis højlig at faa en 
Anledning til at se den store Mand i Nærheden. 

Han var meget charmant, forsikrede om den Fornøjelse det 
vilde være ham at fortsætte Bekjendtskabet. Han vilde oftere 
komme, og saa vilde han læse noget smukt op for Børnene. Jeg 
paa min Side forsikrede ham om den varmt interesserede Læsekreds, 
han ogsaa havde vundet oppe i Norge, men var saa uheldig, da 
Samtalen nogen Tid havde drejet sig derom, at falde ind med et : 
Men hvorfor, Hr. Andersen, har De aldrig i disse mange Aar 
været i Norge? 

Nej, det turde han ikke vove. Normændene var ham for 
stærke, dem gik han helst af Vejen for. Jeg bestred naturligvis 
af bedste Ævne denne hans Frygt. Norge er nu engang Æventyr- 
landet par preference. Et Besøg af den store danske Æventyrdigter 
maatte jo kun fordoble Interessen paa begge Sider. At nogen her 
skulde optræde saarende mod denne, var jo ikke tænkeligt ... 
det maatte da være Dovregubben^ som med Rette følte sig stødt 
over, at han ikke for længe siden havde besøgt ham . . . 

Aa med Dovregubben skulde han nok blive færdig. »Mene 
blev han ved »jeg har en Gang i Udlandet truffet en Normand, 
det var netop hos den bekjendte Major Serr i Dresden — men Gud 
bevare mig!« 

Bevares! hvem var da det? 

»Det var saamæn en af deres store Digtere, det var Welhaven* 

Ja Welhaven! for ham vil vi andre intet Ansvar have. 
Det er nu engang hans Væsen, som vi alle finder os i. ... Det maa 
tages som et uundgaaeligt Udslag af et overmægtigt sprudlende Liv, 
hans Digtning ikke kan rumme ... af den lærer man ikke den 
rette Welhaven at kjende . . . Noget saadant vilde jeg lagt til, 
men han faldt ind: 

»Der var ogsaa en anden Normand, endnu umuligere for 
mig, og som jeg næppe vilde kunnet undgaa under et Besøg oppe 
hos Dem c 

En værre endnu? . . . Gud, hvem var da det? 

» Wergeland, mener jegc. Og for de forbløffede Tilhørerinder 
fulgte nu et Par fyndige Træk af det velbekjendte, den Gang 
gjængse Skræmmebillede af »den norske Udigterc saaledes som 
det paa Afstand havde formet sig for danske Øjne. Henrik har 
som bekjendt aldrig været i Danmark. Men man vil mindes, at 
den bitre, mangeaarige Fejde, der havde udspundet sig inden vore 
hjemlige Forhold, temmelig almindelig opfattedes dernede som et 
Norge contra Danmark, repræsenteret i nævnte vore tvende Digtere, 
en Misforstaaelse, som Tiden, med saa meget andet, lykkeligvis 
har rettet. 

Fru Schmidt, der under Samtalen havde forholdt sig temmelig 
taus, dog under en synlig Bestræbelse for at forblive alvorlig, for- 
søgte nu med et lidet rask coup de main at standse den Vending, 
den truede med at tage. Hun præsenterede mig med al Anstand 
som Wergelands Søster. 

Situationen var jo lidt betænkelig. Den bedste Udvej havde 
jo været at tage den fra den komiske Side — forene sig, alle Parter 
til i al Gemytlighed at more sig over den. Jeg vilde netop give 
Stødet med et muntert, det skal De ikke bryde Dem det mindste 
om, Hr. Andersen ! . . . dette var jo bare morsomt ! ... da han 
med et forskrækket Ansigt rejste sig og efter et Par skyndsomme 
Buk forsvandt bag Døren. 

Vi saa ikke Digteren Andersen mere; mine Smaagutter 
ventede forgjæves paa den lovede Oplæsning , de havde glædet 
sig saa til. 

Rækker af Aar er gaaet hen siden. Men endnu den Dag 
i Dag kan jeg sidde i Kredsen af mine Børnebørn, og med inderlig 
Fornøjelse læse »H. C. Andersens Æventyr og Historierc 

Camilla Collett. 

Da jeg i Somren 1886 tillod mig i en lille Afhandling 
om dansk Geologi i dette Tidskrift at henlede Opmærksomheden 
paa den betydningsfulde nationale Opgave, som vi danske endnu 
ikke havde stillet os, at gøre vort Land til Genstand for en 
grundig geologisk Undersøgelse og Kortlægning, anede jeg ikke, 
at det Ønske, som jeg udtalte, saa hurtigt og saa let skulde gaa 
i Opfyldelse. Men allerede i næste Rigsdagssamling lovede Inden- 
rigsminister Ingerslev efter en Forespørgsel i Folketinget at kon- 
ferere med sin Kollega Kultusministeren om denne Sag, og i 
Samlingen 1887—88 fremsatte denne Forslag om en Bevilling paa 
8000 Kroner til forberedende Arbejder i den nævnte Retning. 
Dette Forslag, som i sig indeholdt Spiren til et yderligere Forslag 
om en langt betydeligere Bevilling til selve den geologiske Under- 
søgelse og Kortlægning af Landet, blev i det hele modtaget med 
stor Velvilje af Tinget, og i den sidst forløbne Samling er da ogsaa 
Hovedbevillingen, der i en Række Aar vil belaste vort Budget med 
en Udgift af 20,000 Kroner, bleven vedtagen uden Modsigelse fra 
nogen Side. Saaledes er Danmarks geologiske Undersøgelse nu en 
fastslaaet Kendsgerning, og man kan ikke længer sige, at vi og 
Balkanhalvøens Stater med Hensyn til deri geologiske Kortlægning 
åf vore Territorier udgøre Europas Efternølere og Bagtrop. 

Det er overordentlig glædeligt, at et saa vidtrækkende og 
bekosteligt Foretagende har kunnet sættes i Værk med Folke- 
repræsentationens Billigelse, ja næsten efter dens Initiativ midt 
under den sørgelige politiske Konflikt, som for Tiden hersker her 
i Landet, og navnlig fortjæner den danske Bondestands Repræsen- 
tanter stor Ros, fordi de trods alt, hvad der kunde tale for en 

Udsættelse til bedre Tider, besluttede, at denne for Videnskaben, 
for Folkeoplysningen og for det praktiske Liv saa betydningsfulde 
Sag skulde nyde umiddelbart Fremme uden at vente paa den lov- 
lige Ordens Genoprettelse i Landet. Ogsaa de 2 Ministre Ingerslev 
og Scavenius fortjæne stor Paaskønnelse for den Beredvillighed, 
hvormed de toge sig af Sagen. Men fremfor nogen anden Enkelt- 
mand skyldes der Professor Johnstrup Tak for den Maade, hvorpaa 
han har stillet sig til det hele Foretagende. Ti hvis denne vor 
første Geolog, den naturlige Leder af Foretagendet, havde nægtet 
sin Medvirkning eller blot havde stillet sig lunken til Sagen, vilde 
Danmarks geologiske Kortlægning sikkert endnu have lange Ud- 
sigter, og det havde visselig ikke været til at undre sig over, om 
Universitetets Senior, hvis Embedspligter som Professor og Mu- 
sæumsbestyrer i de senere Aar ere blevne forøgede baade med 
Ledelsen af de betydelige geologiske og geografiske Arbejder, som 
Staten lader foretage i Grønland, og med Forberedelsen af det 
mineralogiske Musæums Flytning og Omordning, havde undslaaet 
sig for at overtage endnu et stort og byrdefuldt Ansvar. Saa 
meget større Anerkendelse fortjæner derfor Professor Johnstrup 
for den Energi og Selvfornægtelse, som han ogsaa ved denne 
Lejlighed har aflagt Prøve paa. Idet jeg omtaler Lederen af 
Danmarks geologiske Undersøgelse, maa det maaske være mig 
tilladt at meddele en Kendsgerning, som ikke var mig bekendt, 
da jeg for 3 Aar siden skrev om dansk Geologi i dette Tidsskrift, 
nemlig at det Andragende om danske geologiske Undersøgelser, 
som i 1875 fremsattes af den geologiske Lærer ved Universitetet 
og foranledigede de store endnu ikke afsluttede Arbejder i Grøn- 
land, tillige foreslog en geologisk Undersøgelse af selve Danmark, 
og at det var de lovgivende Myndigheder, som (foreløbig) be- 
grænsede Undersøgelserne til Grønland. Hermed bortfalder enhver 
Skygge af Grund til Klage over Mangel paa Initiativ fra Geologi- 
ens officielle og naturlige Talsmands Side. 

Men naar nu dette store Foretagende er sat i Gang under 
lykkelig Samvirken af Regeringen, Folkerepræsentationen og Viden- 
skaben, saa staar der endnu tilbage, for at det skal give sit fulde 
Udbytte, at det følges af det danske Folk med Forstaaelseps Sym- 
pati. Men her mangler j<? des værre endnu væsentlige Forudsæt- 
nii^ger. Ganske vist er der ikke faa Tegn paa, at der i vort 
Folk er en voksende Trang til Belæring om vor Klodes og dens 
. Dyre- og Planteverdens Udvikling gennem de umaa.deligp Tidsrum, 

som man hører at vor Planet efter uimodsigelige Vidnesbyrd maa 
have gennemlevet. Men man véd ikke ret, hvor man skal søge 
denne Belæring, og ganske vist ere de Hjælpemidler, som vor 
Literatur frembyder, ikke saa tilfredsstillende, som man kunde 
ønske. De lide enten af den Tørhed og Knaphed, som gærne 
er et Særkende for Lærebøger, eller af den Løsbed og Overfladisk* 
hed, som populære Skrifter saa let henfalde til, og dertil kommer, 
at Geologien er under en saa hurtig Udvikling, at Bøger, der ere 
udkomne for ikke mange Aar siden med det Formaal at give et 
Overblik over denne Videnskabs Resultater, allerede ere i Færd 
med at blive forældede. Indtil for nylig var det derfor en pinlig- 
Sag, naar man blev spurgt til Raads om literær Vejledning af 
Folk, som ikke selv vilde studere denne Videnskab, men dog- 
ønskede et nogenlunde fyldigt Billede af de geologiske Fænomener 
og et nogenlunde indgaaende Kendskab til de Forklaringer, som 
Videnskaben har givet af dem. Men nu er dette Savn i Færd 
med at afhjælpes ved et Arbejde af to udmærkede Mænd, som 
jeg gærne vilde henlede dette Tidskrifts Læseres Opmærksom- 
hed paa. 

I Aarene 1886 — 87 udgav Professor Neumayr i Wien i 2 
smukke og rigt illustrerede Bind en Jordens Historie, som hen- 
vender sig ikke til Fagmænd, men til Folk med almindelig Dan- 
nelse, som ønske at uddybe og fuldstændiggøre deres Verdens- 
anskuelse ved Tilegnelsen af de vigtigste Resultater, som Geologien 
hidtil har opnaaet. Neumayr, som hører til den højtansete Wiener- 
skole i Geologien, hvis berømteste Navn er Eduard Suess, har 
faaet sin praktiske Uddannelse og vundet sit videnskabelige Navn 
ved Undersøgelser i de østrigske, ungarske, tyrkiske og græske 
Bjærge. Fra Kundskabens Side er han som faa egnet til at be- 
handle det store Æmne, og, da han tillige raader over en klar og 
energisk Fremstillingsform, er det ikke til at undres over, at hans 
Bog har vakt megen Opmærksomhed i Østrig og Tyskland. Men 
dette Værk fortjæner ogsaa i høj Grad at kendes af det Publikum, 
som de 3 nordiske Nationer udgøre, og nu er det saa heldigt, at 
Neumayrs Bog ikke blot har fundet en nordisk Oversætter og en 
nordisk Forlægger, 1 ) som har vovet at indlade sig paa de store 
Bekostninger, som et saadant Værks Udgivelse medfører, men at 
det er Prof. A. G. Nathorst, som har paataget sig at omplante 



J ) F. & G. Beijer i Stockholm. 

Bogen paa nordisk Grund. Det er vistnok mange af dette Tids- 
skrifts Læsere bekendt, at A. G. Nathorst indtager en fremragende 
Plads mellem de skandinaviske Naturforskere. Det er saaledes 
ham, der først har foretaget en grundig Bearbejdelse af den rige 
Planteverden fra Jordens Middelalder, som er nedlagt i Skaanes 
og Bornholms kulførende Sandstene, og, efter at den berømte Heer 
i ZQrich er død, er Nathorst utvivlsomt den første Kender af Polar- 
landenes interessante Fortidsflora. Det er ogsaa ham, hvis skarpe 
Blik opdagede den slaaende Lighed, som finder Sted mellem 
Sporene af visse lavere Havdyr paa den flade dyndede Kyst af 
Sundet i Omegnen af Malmø og de Figurer paa Overfladen af visse 
ældgamle skandinaviske Sandstene, som man hidtil havde tydet 
som Aftryk af Tangarter, medens de nu efter Nathorsts Tydning 
anses for Krybespor af Dyr. Det er denne udmærkede Geolog, 
som har paataget sig at overføre Neumayrs Jordens Historie paa 
nordisk Grund. 

Det er en Selvfølge, at en saadan Overførelse ikke bør være 
en ordret Gengivelse. En geologisk Forfatter, der skriver for et 
mellemeuropæisk Publikum, vil naturligvis særlig dvæle ved mellem- 
europæiske Forhold og gøre sin Fremstilling levende ved at 
fremdrage Eksempler, som ere kendte af hans særlige Læsekreds. 
For et nordisk Publikum ville nordiske Eksempler og nordiske 
Forhold være af særlig Interesse, og Nathorst har derfor ogsaa 
givet sin Bog Titlen »Jordens historia efter M. Neumayrs Erd- 
geschichte utarbetad med sarskild hånsyn till nordens urverld«. 
Men hertil kommer, at en Jordens Historie nødvendigvis vil komme 
til at omhandle en Mængde Forhold, saasom Temperaturen og 
Stoffernes Aggregattilstand i Jordens Indre, Vulkanismen, Hævning 
og Sænkning, Fastlandenes og Havenes første Oprindelse, over 
hvilke Videnskaben endnu ikke har formaaet at udbrede tilstræk- 
kelig Klarhed. Selvfølgelig vilde det være utænkeligt, at to selv- 
stændige Forskere paa alle disse dunkle og omstridte Punkter 
skulde naa til samstemmende Resultater eller skulde nære de 
samme Formodninger, og de tre udkomne Hæfter af den svenske 
Bearbejdelse vidne da ogsaa tilstrækkeligt om, at Nathorst ikke 
blot med Hensyn til Udvalget af Kendsgerningerne, men ogsaa 
med Hensyn til de teoretiske Forklaringer vil bevare sig fuld 
Frihed. 

For at give en nærmere Forestilling om Værkets Ejendomme- 
lighed, skal jeg nu tillade mig at fremdrage nogle Enkeltheder fra 

de udkomne Hæfter. Efter en kort Redegørelse for Geologiens 
Indhold og Omfang følger en udførligere Fremstilling af Geologiens 
Historie. Dette interessante Kapitel af Menneskeaandens Udvik- 
lingshistorie viser først og fremmest, hvilke Ulykker en falsk Au- 
toritetstro kan afstedkomme. Det er de to store Navne Aristoteles 
og Moses, som igennem en Række Aarhundreder stillede sig i 
Vejen for en rigtig Opfattelse af vor Klodes Natur og Udviklings- 
gang. Den store græske Filosof havde i en ulykkelig Stund 
udtalt om nogle forstenede Fisk fra Lilleasien, at de muligvis 
kunde være dannede i Bjærgets Indre, hvor de vare fundne, ved 
en Naturens formende Kraft, og slavisk gentog man lige til forrige 
Aarhundredes Udgang, at Forsteninger ikke vare andet end Natur- 
spil. Den anden Hindring for en videnskabelig Jordhistories Frem- 
komst laa i den barnlige Tro paa de ærværdige jødiske Mythers 
historiske Sandhed. Det er højst interessant at se den rigtige 
Opfattelse dukke frem, hver Gang nogen slog ind paa den sande 
videnskabelige Vej og uden forudfattede Meninger spurgte Naturen 
selv til Raads. Den store Kunstner Leonardo da Vinci, den franske 
Pottemager Palissy og navnlig vor Landsmand Steno maa her 
nævnes som Geologiens Forløbere og Bebudere. Men Spekulation 
og Dogmetro sejrede over den fremspirende sunde Fornuft, Steno 
forstummede, rimeligvis ængstet i sin Samvittighed ved de Følge- 
slutninger, som den af ham betraadte Vej med Nødvendighed 
maatte føre til, og det blev først henimod Slutningen af det 18de 
Aarhundrede, at Sachseren Werner og Skotten Hutton, Hovederne 
for den neptunistiske og den plutonistiske Skole, hævede Geologien 
til en virkelig Videnskabs Rang og ubestridte Stilling. Det vilde 
føre meget for vidt, om jeg blot antydningsvis vilde gaa ind paa 
Modsætningen mellem de Skoler, der udgik fra disse 2 udmærkede 
Mænd, eller paa Forsteningslærens Begrundelse ved William Smith, 
Cuvier og Brongniart, eller paa den mægtige Indflydelse, som Lyell 
og Darwin have øvet paa Videnskabens Udvikling. Men jeg kan 
ikke undlade at henlede Opmærksomheden paa det af Nathorst 
tilføjede Kapitel om den geologiske Forskning i Sverig, der ikke 
blot viser, med hvilken Energi de svenske Naturforskere Uge siden 
forrige Aarhundredes Begyndelse have studeret deres Fædrelands 
Jordbund, men ogsaa hvilken mægtig Indflydelse de have haft 
paa den tyske og derved paa den europæiske Geologis Udvikling. 
Det turde maaske være Læserne bekendt, at det var skandinaviske 
Naturforskere, som for henved en Snes A&r siden først aabnede 

de nordtyske Geologers Øjne for den rette Forstaaelse af deres 
Hjemlands Overfladedannelser, at disse ere hidbragte af en frem- 
rykkende nordisk Indlandsis. Derimod turde det næppe være 
synderlig bekendt, at selve den store Werner modtog Grundtræk- 
kene af sit neptunistiske System fra Linné og dennes yngre højt- 
begavede samtidige Torbern Bergman. Men Beviset derfor lader 
sig føre med fuld Sikkerhed. Det var navnlig Synet af Kinna- 
kullens vandret afsatte Lag, der havde gjort et stærkt Indtryk paa 
Linné og bibragt ham den Forestilling, at her var Mønstret, hvor- 
efter alle Jordens Bjærge vare byggede. 100 Aar tidligere havde 
Steno anstillet sine mærkværdige Undersøgelser over Italiens af de 
vulkanske Kræfter saa mægtigt paavirkede Bjærgdannelser. Ogsaa 
han uddrog almindelige Resultater af sit altfor begrænsede 
Undersøgelsesmateriale og blev derfor dragen over i en modsat 
Ensidighed, Plutonismen. Begge udmærkede Mænd havde det til- 
fælles, at de vare hildede i Troen paa Biblens Bogstav. Dog er 
det mærkeligt at se, hvorledes hos Linné den videnskabelige Tanke 
til Tider kunde bryde igennem den barnlig-fromme Sky for at til- 
lægge Jorden nogen betydelig Ælde. Nathorst anfører af Linnés 
skaanske Rejse disse skønne Ord: »Jag hisnar, då jag står på 
denna hojd (ved Helsingborg) och ser neder for de långa tidehvarf, 
som f5rflutit liksom vågorna i Sundet och låmnat efter sig så 
nåstan utnotte spor af den forna verlden, och som nu endast åro 
i stånd att viska, sedan alt annat tystnat«. 

Det følgende Afsnit giver en Fremstilling af Jordskorpens 
Lagdeling og en kort foreløbig Redegørelse for den Plante- og 
Dyreverden, som har været ejendommelig for de Tidsaldere, i 
hvilke de vigtigste Lag dannedes. Hovedinteressen ved dette Af- 
snit samler sig om de Afbildninger, hvormed Teksten er illustreret. 
De ere udgaaede fra det litografiske Institut i Leipzig, paa hvis 
Forlag Original værket er udkommet, og høre gennemgaaende til 
det fortrinligste, som vor Tids Illustrationskunst har frembragt. 
Allerede ved dette foreløbige Udvalg af nogle faa typiske Former 
føres vi ind paa det store Spørgsmaal om Formernes Oprindelse 
og den darwinske Hypoteses Sandhed. Her er nemlig mellem Re- 
præsentanterne fra Jordens Middelalder optaget en belgisk Iguan- 
odon^ der viser Krybdyrtypens stærke Tilnærmelse til Fuglene, 
og den berømte Archæopteryx fra den litografiske Skifer ved 
Solenhofen, en Fugl, der paa den mærkværdigste Maade ved sit 

Tilskueren. 1889. 60 

tandbesatte Næb, sine Klør paa Forlemmerne og sin lange Række 
af Halehvirvler minder om Krybdyrene. 

I det næste Afsnit, der handler om Jorden som Himmel- 
legeme og samler de Oplysninger fra Stjærneverdenen, som ere i 
Stand til at opklare Jordens Oprindelse og Udviklingshistorie, ville 
vi særlig fremhæve de Stykker, der handle om Meteorstenene og 
de NordenskiSldske Jærnblokke. Vi erfare heraf, at man i Sverig 
kun kender 2 sikre Tilfælde af Meteorstensfald fra 1869 og 1876 
og i Danmark ligeledes 2 fra 1654 og 1878. Om det sidste, der 
fandt Sted ved Mern i Præstøegnen, er det maaske ikke af Vejen 
at meddele, at Ejeren af Stenen, der selv havde set den falde ned 
fra Luften, maatte høre saa mange Spotterier over denne, som 
man mente, umulige Historie, at han allerede havde i Sinde at 
kaste den bort. Men heldigvis fik rette vedkommende i Tide Nys 
om Sagen, og den himmelfaldne Sten gemmes nu i vort mine- 
ralogiske Musæums Samling af Meteoriter. Ogsaa Beretningen om 
de Nordenskioldske Jærnblokke har en særegen Interesse for os 
danske, dels fordi den berømte Opdager har fundet dem i det 
danske Nordgrønland, dels fordi den næststørste af de mægtige 
Blokke har faaet sin Plads i Gaarden bag ved Universitetsbiblio- 
teket i København. Om disse Jærnmasser for øvrigt ere af mete- 
orisk Oprindelse, som Opdageren mente, er blevet i høj Grad 
tvivlsomt ved den Iagttagelse af den yngre Steenstrup, at somme 
Basaltgange i Nærheden af Findestedet paa Øen Disko indeholde 
Jærn af ganske lignende mineralogisk Sammensætning. 

De Eksempler, som jeg har anført, ville vistnok tilstrækkelig 
have godtgjort, at Neumayrs Jordhistorie i Nathorsts Bearbejdelse 
foruden sin store almenmenneskelige Interesse indeholder en Mængde 
Oplysninger, som særlig angaa den skandinaviske Halvø, Danmark 
og Danmarks nordiske Bilande. Den vedkommer os derfor i dob- 
belt Henseende og fortjæner i høj Grad at kendes ogsaa af os. 
Den Omstændighed, at Bogen er skreven paa Svensk, vil dog vel 
ikke kunne afholde nogen dansk fra at tilegne sig den rige Be- 
læring, som den yder i en usædvanlig klar og smuk Form. 

V. Pingel. 

Yed at blade i nogle Papirer og Breve, der vedrører 
Kaalunds Fulvia, har jeg truffet et Par Ting, der vil have særlig 
Interesse i denne Tid, da det kgl. Teater efter 5 Aars Hvile har 
genoptaget det lyriske Drama paa sit ♦Repertoire. 

Fulvia blev i sin første Skikkelse indleveret til det kgl. 
Teater i Løbet af Sommeren eller Efteraaret 1875, men antoges 
— væsentligst af Hensyn til de hyppige Sceneskifter — ikke til 
Opførelse. Forkastelsen gik Kaalund nær til Hjærte, og han tilgav 
næppe nogen Sinde den daværende Censor, Chr. K. F. Molbech, 
at denne havde spærret Vejen til Scenen for ham. Dramaet, han 
selv i et samtidigt Digt kaldte »sit Hjærtes Barn*, blev ham nu 
ogsaa et Smertens Barn, og ethvert venligt Ord om Fulvia nød 
dobbelt Paaskønnelse hos ham. 

Man vil derfor kunne forstaa, hvilken Glæde de i efterfølg- 
ende Brev anførte Udtalelser har voldet ham. Fulvia udkom 
som Bog i Begyndelsen af December 1875, og i et Brev, dateret 
Vridsløselille den 9de April 1876, skriver han bl. a. følgende til mig: 

»Du spørger, om jeg har været hos Kultusministeren [Fischer]. 
Ja, i Onsdags Formiddags. Han var høflig, endog ret venlig, bad 
mig være opmærksom paa en trykt Resolution, som i disse Dage 
vilde udgaa fra Ministeriet til nærmere Vejledning for dem, som 
attraaede de her omhandlede Understøttelser. Hvis den af mig 
indsendte Ansøgning ikke var i Overensstemmelse med de Regler, 
som ovenmeldte Resolution fordrede iagttagne, bad han mig under- 
rette Ministeriet derom og rette, hvad der mulig var at rette, 
hvilket kunde ske i et Brev. Hvorledes jeg skal faa fat i den 
trykte Resolution, véd jeg ikke. Den bliver vel bekjendtgjort i 
Bladene? 

Før Avdiensen, da jeg med flere andre stod i Forværelset, 
kom en ældre Mand hen til mig og greb hjærtelig min Haand. 

60* 

Det var Digteren Paludan-Muller, hvem jeg inderligt havde 
ønsket en Gang at træffe sammen med. Varmere Ros har jeg 
aldrig faaet end den, han gav mig, undtagen af dig. Han kaldte 
min Ful via for ægte Poesi, og da jeg sagde ham, hvad jeg vilde 
hos Ministeren, og ytrede Frygt for en kold Modtagelse, spurgte 
han mig, om jeg havde noget imod, at han, der kjendte Ministeren, 
tog Lejlighed til, naar han kom ind efter mig, at udtale, at han 
havde haft den Glæde at træffe sammen med mig og dertil knytte, 
hvad han iøvrigt kunde ønske at sige om mig. 

Jeg modtog naturligvis Tilbudet med Tak. Tilgiv, at jeg 
har opholdt mig saa længe herved! c 

Ogsaa under Samtaler udtrykte Kaalund tit sin Glæde 
over, at det netop var Kakinus's Digter, der kom Fulvia og dets 
Forfatter saa venligt i Møde. 

Det kgl. Teaters Bestyrelse havde imidlertid, for at mildne 
sit Afslag, opfordret Kaalund til at underkaste Fulvia en Om- 
arbejdelse, hvorved det kunde blive muligt at bringe Stykket paa 
Scenen, og i Efteraaret 1880 indleverede da ogsaa Kaalund sit 
Drama paany i den Skikkelse, som han i Forordet til anden Ud- 
gave, Marts 1881, selv kortelig gør Rede for. Den 21de April 1881 
gik Fulvia saa første Gang over Nationalteatrets Scene. 

Til Opførelsen knytter sig et andet Brev fra Digteren: om 
Stoffet til Dramaet. 

I April 1881 modtog jeg fra Hr. cand. mag. Julius Schiøtt 
et Bidrag til Ude og Hjemme, der den Gang af forskellige Grunde 
ikke blev benyttet, men som jeg her med Hr. Schiøtts Tilladelse 
skal meddele det vigtigste af. Artiklen lyder som følger: 

»I denne Tid, da Navnet Fulvia er paa alles Læber, vil 
det sikkert være af Interesse for dette smukke Dramas mange 
Beundrere at erfare, at Hr. Kaalund i den dramatiske Behandling 
af sit Æmne har haft en Forgænger af meget gammel Dato, 
noget, som han ikke selv og næppe nogen anden har haft Anelse om. 

Jeg skal kortelig angive, hvorledes jeg rent tilfældig har 
gjort denne Opdagelse og derved kunnet konstatere, at den gamle 
Munkelegende, som er den Kilde, af hvilken den danske Forfatter 
fra Slutningen af det 19de Aarh. har øst, allerede i Slutningen at 
det 14de Aarh., altsaa et Par hundrede Aar før Shakespeare, er 
bleven benyttet til et stort dramatisk Arbejde af en des værre ube- 
kendt nordfransk Forfatter. 

Forskellige Studier over det middelalderlige Teater i Frankrig 
bragte mig nemlig i Fjor Vinter til blandt andet at gennemgaa en 
Samling meget interessante Dramaer, der skrive sig fra den Tid, 
da det bibelske, rent kirkelige Drama emanciperede sig fra Gejstlig- 
heden og gik i Arv til de verdslige Korporationer, som fandtes i 
alle større Byer, og som, skøndt oprindelig væsentlig religiøse 
Broderskaber, dog hurtig vare blevne til en Slags literære og 
dramatiske Foreninger. 

Denne Samling er paa 40 Stykker af højst forskelligt Ind- 
hold og Værd. Nogle ere kedelige, udtværede, mere episke end 
dramatiske Fremstillinger af en eller anden Helgens Liv og Mar- 
tyrium. Andre ere skrevne mere livfuldt med virkelig Følelse for 
Poesi og Sans for dramatisk Virkning. Til disse har Forfatteren 
dels benyttet mere interessante Legender, hvoraf nogle oprindelig 
ere østerlandske, dels Ridderromaner og Heltedigte af forskellig 
Slags. Blandt disse sidste har han valgt at behandle et Æmne, 
som er os velbekendt, nemlig det samme, hvoraf Shakespeare har 
skabt sit udødelige Drama Cymbeline. At han ikke er vegen til- 
bage for endnu større Opgaver, ses deraf, at han endog har ført 
historiske Personer frem paa Scenen og i et stort historisk Drama 
med vilde Slagscener og effektfulde Optog søgt at skildre den store 
Clodevig's Bedrifter og hans Omvendelse til Kristendommen. 

Disse Stykker kaldes alle »Miracles de Nostre Dame«, fordi 
Vor Frue spiller en vis Rolle i dem alle som »dea ex machina«, 
hvilket viser, at de ere blevne opførte af et af de mange Broder- 
skaber, der havde valgt hende til Skytspatronesse. Enkelte af 
dem havde allerede tidligere været udgivne, da Selskabet for Ud- 
givelsen af oldfranske Tekster i 1875 begyndte paa en samlet 
Udgave. 

Titlen paa det 18de af dem er følgende: »Miracle de Nostre 
Dame om en Kvinde ved Navn Theodore, der for sin Synds Skyld 
klædte sig i Mandsdragt og for at gøre Bod blev Munk og anset 
for at være Mand indtil efter sin Død«. Det er dette Drama, der, 
som Titlen allerede antyder, paa vigtige Punkter stemmer overens 
med Ftdvia, og dette bestyrkes endnu mere, naar man nærmere 
gaar ind paa selve Handlingen, skøndt den oprindelige Motivering 
og endelig Opløsningen af hendes Bodsakt divergere betydeligt. 

Theodore er en ung, smuk Kone, der i sin Mands Fra- 
værelse og ved en rænkefuld Kvindes Medvirkning bliver forført, 
og kort efter ved at høre en veltalende Prædikants Ord kommer 

til klar Bevidsthed om sin store Synd. I sin Sjæleangest beslutter 
hun sig til, ukendt og i Mandsdragt, at fly fra det Hjem, hvis 
Mure bestandig minde hende om hendes Brøde. Efter en lang 
Omflakken kommer hun til et Kloster i en øde Egn, paa hvis Port 
hun banker med Begæring om ikke alene at blive indladt men 
ogsaa at blive optagen som Munk. 

Klosterbrødrene tro, at hun er en Mand, og indvillige i 
hendes Bøn. 

Hun udfører nu den laveste Gerning i Klosteret og erhverver 
sig ved sin Fromhed og Ydmyghed alles Agtelse og Tillid. Efter 
nogen Tids Forløb bliver hun sendt til Staden for at hente Varer. 
Undervejs møder hun sin ulykkelige Ægtefælle, der fortvivlet søger 
efter den Hustru, hvis Forsvinden han ikke kan forklare sig. Hun 
gaar skælvende forbi ham, men han kender hende ikke i hendes 
nye Dragt. I Staden bliver en letfærdig Pige i Gæstgiveriet, hvor 
Theodore sover om Natten, forelsket i den smukke, forklædte 
Munk og søger at friste ham til Synd. Hun bliver strængt afvist, 
og higer derfor efter at hævne sig, og da hun efter nogen Tids 
Forløb føder en Søn, udgiver hun falskelig den unge Munk som 
Barnets Fader. Gæstgiveren bringer fortørnet Drengen til Klosteret, 
og fjærner sig med Forbandelser over Munkene og især over Theodore. 

Alle Klosterbrødrene falde nu over den ulykkelige, der ikke 
vover at aabenbare sit virkelige Køn og derved retfærdiggøre sig, 
og udslynge de haardeste Bebrejdelser mod ham, og Theodore 
udstødes af Klosteret. 

Hun helliger nu Barnets Opdragelse alle sine Kræfter, idet 
hun tror at se, at Himlen har villet give hende denne tunge Livs- 
gerning som en Bod for hendes Brøde. Hun lever saa i lang Tid 
ene med Drengen og lider ofte den største Nød for at skaffe ham 
Føde, indtil Munkene endelig formildes ved Theodore's øvrige 
ulastelige Vandel og atter optage hende i Klosteret. Men den 
første Nat, som hun tilbringer under dette Tag, kalder Gud hende 
til sig. Hendes Bodsakt er tilende, og Englene bære hende under 
Lovsang til Himlen. Munkene vaagne, og synes at se det lysende 
Tog glide hen over deres Hoveder. De finde Theodore's Lig og 
opdage, at hun er en Kvinde, og at de altsaa have handlet ilde 
mod en uskyldig. Paa et Vink fra Himlen kommer imidlertid 
Theodore's omvankende Ægtefælle til Klosteret samme Nat. Han 
genkender med Forundring sin forsvundne Hustru, og alle prise i 
Lovsang hendes store Fromhed. 

Saaledes er kortelig Indholdet af det Stykke, der for fem 
Aarhundreder siden maa have virket forunderlig betagende paa 
de af middelalderligt, religiøst Sværmeri opfyldte Tilskuere. 

Den betydelige Lighed, der i flere Hovedmomenter findes 
mellem Hr. Kaalund's Drama og den ukendte oldfranske Drama- 
tikers, bragte mig straks paa den Tanke, at de maatte være 
byggede over samme Æmne, saa meget mere som Forfatteren til 
Fulvia i en Efterskrift udtaler sig om, at han i det væsentlige 
har fulgt en Munkelegende. Det varede heller ikke længe, før jeg 
fandt den Kilde, som den oldfranske Dramatiker har benyttet, 
nemlig en Legende om den hellige Theodora, som findes i den 
berømte Samling »Legenda aurea«, og Skridt for Skridt er udviklet 
i det gamle Drama. 

Vidtløftige Eksamensarbejder bragte mig til foreløbig at lade 
det hele hvile, indtil jeg ved Nytaarstid skrev til Fulvia' s Digter 
og bad ham opgive mig, hvor han havde fundet den af ham om- 
talte Legende, som han sagde, at han havde benyttet.« 

Af Kaalunds Svar til Hr. Schiøtt skal følgende anføres: 

»Vridsløselille Cellefængsel 27 i\% 80. 

Højstærede! 

Tak for hvert hjærteligt Ord! De har netop ved den 
Egenskab, som De i Slutningen af Deres Brev tillægger mig, ramt 
det, jeg helst vil høre. Blæse med Digterlaurbærrene! Selv skatter 
jeg min Tro og det luende Haab, jeg sætter til den nu opad- 
stræbende Ungdom som mit Livs bedste Frugt. Ikke sandt? Det 
kan jo ikke kaldes Forfængelighed, at jeg, efter i 21 Aar at have 
været Lærer for Forbrydere, fryder mig over, at jeg endnu har 
bevaret et glad og lyst Blik paa Livet og »den Verden, som skal 
komme«. 

Selvfølgelig interesserer det mig i høj Grad, hvad De har 
meddelt mig om, at Stoffet til Fulvia allerede i det 14de Aar- 
hundrede har været behandlet dramatisk, og at De har opdaget 
Legenden, hvorfra Stoffet dertil maa være hentet. Jeg kan til 
Gjengjæld desværre kun meddele dem den saare tarvelige Oplys- 
ning, at jeg en Gang for vel 7 å 8 Aar siden, da et æsthetisk 
Tidsskrift faldt mig i Hænde, fandt Stoffet til min Fulvia netop 
fremstillet som en gammel Munkelegende. 

At jeg Lar omarbejdet Ftdvia, saaledes at det nu fore- 
ligger som Manuskript i en formentlig meget bedre Form baade i 
Henseende til dramatisk Virkning og med Hensyn til Karakter- 
udviklingen, er Dem mulig ubekjendt. Mit Haab om, at det i 
denne (forbedrede) Form vil blive modtaget af det kongelige Theater 
og opført der, har i denne Tid faaet ny Næring; dog herom tør 
jeg for Øjeblikket ikke udtale mig nærmere. Med Glæde imødeser 
jeg den af Dem bebudede Notits om det ældre Drama sammen- 
lignet med mit. c 

Det var i H. P. Holst' s Maanedsskrift For Bomantik og 
Historie, 6te Hæfte for Juni 1872, at Kaalund havde truffet 
Legenden om Munken Eugenius, genfortalt af G. Keller. Over- 
sættelsen har imidlertid forholdt sig temmelig frit til Originalen, 
og af Kellers skælmske Ironi over det gamle Munkesagn er der 
ikke blevet mange Spor tilbage. Samtidig med Opførelsen af 
Fulvia bragte derfor Ude og Hjemme — se Numrene 186 og 1S7 
for 24de April og 1ste Maj 1881 — en tro Oversættelse af Gott- 
fried Kellers Legende Eugenia, ved Johannes Magnussen. 

Men den, der vil lære det Raastof at kende, hvoraf Kaa- 
lunds Fidvia er fremgaaet, maa naturligvis søge til For Romantik 
og Historie. Digteren har endogsaa særdeles nøje fulgt sin Kilde, 
og dog vilde han med større Ret end mange andre dramatiske 
Digtere .have kunnet gentage de kendte Ord: »Jeg tager min 
Ejendom, hvor jeg finder den«. Overalt i Kaalunds Digtning træffer 
man Sidestykker til denne Fulvias Flugt fra Jorden op igennem 
alle Himle, for tilsidst at give Virkeligheden, hvad der er dens, og 
bøje Knæ for Livets Ret >paa det jævne«. Men det er ikke alene 
selve Fulvia, der trods alle Laan er bleven saa ejendommelig en 
Type paa noget centralt hos Kaalund; hele den skønne lyriske 
Diktion er — i det mindste overalt, hvor den er metrisk bunden 
— Replik efter Replik saa karakteristisk for Digteren, at man 
utvivlsomt endogsaa kunde nævne Skuespillet som et i dramatisk 
Literatur overhovedet interessant Eksempel paa et scenisk Arbejde, 
der, hvor nøje det end i Handling og Personkarakteristik følger 
et givet Stof, dog er blevet et i sin dybeste Grund originalt 
Digterværk. 

Otto Borchsenius. 

Man overvurderer ikke let Betydningen af de store sociale 
Reformer i socialistisk Retning, der for Tiden staa paa Dagsordenen 
i Tyskland under Bismarcks Ægide. Det Mod, der fordres til at 
indlade sig paa dem, og den Fremsynethed, der er nødvendig for 
at føre dem igennem paa en heldig Maade, er ikke hver Mands 
Sag. Og de største af disse Opgaver (f. Eks. Alderdomsforsørgelsen) 
ere saa vældige, at det kun er muligt for en saa mægtig Institution 
som den tyske Stat at løse dem. Men da der her med rette er 
Tale om en virkelig Bevægelse, er der selvfølgelig Masser af Op- 
gaver, til hvilke ringere Kræfter kunne forslaa. Det er tilmed 
en Misforstaaelse af Socialismens Væsen, at mene, at den overalt 
har til Maal at udvide Statens Magt; noget saa doktrinært be- 
høver den ikke at være. Enhver Reform, der gør den enkeltes 
Frihed afhængig af, om den gavner hans ligestillede Omgivelser 
er socialistisk; en Stands eller et Laugs Forsøg paa at tvinge de 
enkelte Medlemmer til at sælge deres Virksomhed saa dyrt som 
muligt, er i egentligste Grad et Udslag at Socialismen. Men selv- 
følgelig, naar en Bevægelse træffer Institutioner, den kan bruge, 
saa tager den dem til Indtægt. En saadan Institution har Socia- 
lismen fundet i Staten: dens lovgivende, administrerende og til Dels 
ogsaa dømmende Magt vilde være den af kapital Betydning. 
Derfor er det saa forstaaeligt at Statens Magtudfoldelse har syntes 
at være Socialismens eneste Middel, men den har mangfoldige andre. 

Jeg skal i efterfølgende Linjer skildre et Forsøg i Tyskland paa 
at gøre Badning til enNødvendighedsartikel for de ubemidlede Klasser. 
Forsøget er gjort dels ved at oprette meget billige og bekvemt 
beliggende Badeanstalter, dels ved at indføre gratis Badning i 
kommunale Skoler, og der er ved disse Midler opnaaet ret 

betydelige Resultater. Endnu støtter altsaa Bevægelsen sig paa 
private og kommunale Kræfter; men selvfølgelig vil Staten tidligere 
eller senere træde til, og det har allerede været stærkt paa Tale, 
at indføre en systematisk, obligatorisk Badning i alle Kaserner, 
for paa denne Maade at vænne Bonde- og Arbejderstand af med 
den »Vandskræk«, som findes meget udbredt blandt dem. 

Forsøget er tillige et Led af den Række af Reformer, 
hvormed Hygiejnen søger at omdanne de moderne Samfund. Heraf 
følger, at Bevægelsen ikke er opstaaet fra neden; det er ikke 
Arbejderstanden, der har rejst Kravet paa Badning. Den har 
endnu mere nærliggende Krav. Spørgsmaalet: hvad skal jeg spise 
i Dag, hvor skal jeg sove i Nat, har Fortrinet for Spørgsmaalet: 
hvor længe og hvor sundt skal jeg leve. 

Hygiejnen (taget i videste Betydning) maa i det hele taget 
siges at være de velstillede Klassers Tribut til Socialismen. De 
ville indrømme, at Menneskers Liv og Sundhed har Krav paa 
Statens Beskyttelse, men længere ville de heller ikke gaa. Hygiejnen 
har for Bourgeoisiet det tillokkende, at den er en Videnskab, der 
har sin udviklede Systematik og derfor kun kan udøves af dannéde 
Mennesker. Tilmed er Hygiejnen saa vag i sine Resultater, at 
den kun kræver det, som vedkommende Institution har Lyst og 
Ævner til at yde. 

* * 

* 

I Dagene den 15—17 September 1879 holdt den store 
»deutscher Verein fur oflfentliche Gesundheitspflege« i Stuttgart sit 
syvende Møde. Det sidste Punkt paa Dagsordenen handlede om 
offentlige Badeanstalter og blev indledet af Arkitekt Robertson, 
der oplæste et af ham og Overingeniør Andreas Meyer udarbejdet 
Foredrag. 

Efter i Indledningen at have meddelt, at Foreningen, trods den 
raadede over saa fortrinlige lægekyndige Kræfter, netop med Flid havde 
henvendt sig til et Par Teknikere, fordi den ansaa det terapeutiske 
Spørgsmaal for besvaret, men mente at den tekniske Løsning paa 
mange Punkter trængte til at oplyses og diskuteres, gennemgik 
Taleren en stor Række af de vigtigste Badeanstalter, først Ro- 
mernes og dernæst dem, der her i Europa var byggede efter at 
man ca. 1815 var begyndt at interessere sig for Badning. Hans 
Oplysninger bleve rigt illustrerede ved en Mængde Grundplaner og 
Snit, som vare anbragte rundt omkring paa Væggene. Foredraget 

sluttedes paa denne Maade: »Til Slutningen skulle vi udtale som 
vor Mening, at man altid bør forsyne Bybadeanstalter (hvad enten 
de bygges for offentlige eller private Midler) med Svømmebassiner, 
helst med to, ét for Mænd og ét for Kvinder; at disse Anstalter 
bør drives kontinuerlig, saaledes at de kunne benyttes hver Dag 
i Aaret, at Prisen ikke bør overskride 30 Pf. for ét Bad og 
30 Mark for ét Aarskort, at trods dette Anstalter i Byer paa 20—30 
tusend Indbyggere ville kunne give et godt Udbytte, naar de 
blive økonomisk bestyrede, og at endelig, dersom noget af Drifts- 
kapitalen bliver tilovers fra Svømmebassinerne, bør det først 
anvendes til Karbade/ saaledes at Dampbade og romerske Bade 
komme i sidste Række, c 

Nogen egentlig ny Tanke kom ikke frem i Foredraget; dets 
Styrke bestod i, at Materialet var samlet med stor Flid og meget 
omhyggeligt bearbejdet. Men overfor denne Forsamling, der foruden 
Læger og Teknikere talte en Mængde administrative Embedsmænd 
fra Tysklands forskellige Kommuner, havde Foredraget en be- 
frugtende Virkning. Der kom Liv i Badesagen, og i de følgende 
Aar blev der rundt omkring i Tyskland bygget en Mængde godt 
konstruerede Badeanstalter. 

* 

Paa den store tyske hygiejniske Udstilling i Berlin 1883 
havde Dr. O. Lassar udstillet en lille Badeanstalt, der mod et 
Vederlag af 10 Pf. stod aaben for alle Udstillingens Gæster. 
Anstalten var lille, den havde 5 Pladser for Mænd og 5 for Kvinder, 
men endnu mindre var det Fladerum den indtog: ca. 60 Kvadrat- 
meter eller 150 Kvadratalen, og der var dog Plads til Kasserer, 
Kedelrum, Vaskerum, Gange etc. Naar det her havde været muligt 
at opnaa saa meget paa denne lille Flade, var det fordi der her 
blev gjort Forsøg med noget nyt; man bød Publikum en Art Bade, 
som aldrig før havde været offentlig tilgængelige, nemlig lunkede 
Brusebade — vel at mærke lunkede — , de kolde Styrte- og Brusebade, 
som saa tit blive benyttede som Styrkelsesmiddel for nervøse 
Personer, kunne ikke bruges som Renselsesbade. 

Forsøget slog ypperligt an, mere end ti tusende Bade bleve 
leverede, og mange Dage var Antallet af besøgende hen ad to 
hundrede. 

* 

I Aaret 1884 besluttede Overborgmester Merkel i Gøttingen 
efter Tilskyndelse af Professor Flugge, der var hygiejnisk Lærer 
ved Universitetet i samme By at indrette en Badeanstalt for Børn 
i Byens Almueskoler. Efter at Byraadet havde bevilget den ringe 
Sum af 2000 Mark, blev der i et ledigt Kælderrum i hver af Byens 
to Almueskoler indrettet Badeanstalter efter det System, Lassar 
havde benyttet paa den hygiejniske Udstilling. I den ene Halvdel 
af Rummet klædte Børnene sig af og paa, i den anden var anbragt 
tre Brusere, under hver var der Plads til 3 Børn, saaledes at 9 
samtidig kunde bade; Børnene stode i en stor Zinkbakke, for at 
de til Slutningen kunde vaske Fødderne i det Vand, der var 
tilbageholdt. 

Hver Klasse paa 50—60 Børn fik nu en bestemt ugentlig 
Time til Badning. Dog blev Timen ikke udelukkende benyttet hertil ; 
man anbragte et Fag i denne Time, der ikke led saa meget under 
Afbrydelser f. Eks. Skrivning, kursorisk Læsning, Hovedregning 
etc. Badningen var fuldstændig frivillig fra Børnenes Side, der 
blev holdt strængt paa, at hverken Lærere eller Elever gjorde 
Forsøg paa at tvinge de uvillige, men selvfølgelig gjorde Eksemplet 
sig gældende, og det varede ikke længe før alle Børnene, der ikke 
paa anden Maade vare forhindrede, med Glæde deltoge. 

Timen forløber nu saaledes: »ved Begyndelsen beder Læreren 
de af Børnene, som ville bade, om at rejse sig. Lad os antage 
at af 54 de 51 mælde sig; 9 af dem tage saa deres hjemmefra 
medbragte Haandklæder og forlade Klassen. Nede i Kælderen 
venter Skolebetjænten (eller dersom det er Piger hans Kone) dem 
og fører Opsynet med Børnene under Badningen. Oppe i Klassen 
fortsættes Undervisningen, og fem Minutter efter at det første 
Hold er afmarcheret afsendes det andet; naar dette kommer ned 
i Kælderen, er allerede det første Hold under Bruserne, og saa- 
ledes gaar det Slag i Slag: efterhaanden som Børnene ere færdige 
vende de tilbage til Klassen, dog maa de ikke gaa derind uden i 
Hold paa mindst 4. En Gang i Timens Løb har Læreren Ordre 
til at gaa ned og efterse om alt er i Orden, ligeledes kan Skole- 
betjænten tilkalde Læreren, dersom Børnene ere uregerlige, men 
det hænder næsten aldrig. Paa denne Maade kan af de større 
Drenge ca. 60 faa badet i en Time, medens af de smaa Drenge 
og Piger kun ca. 40 kunne blive færdige«. 

* 

Disse to Forsøg af Lassar og Merkel paa at skaffe de tarveligt 
stillede Dele af Befolkningen Adgang til Badning vakte umaadelig 
Opsigt baade i Tyskland og i andre Lande. De fik derfor begge 
en Opfordring til at indlede en Diskussion om Badning paa »deutscher 
Verein fur offentliche Gesundheitspflegecs 13de Møde i Breslau, 
som de begge modtog. 

Lassar fik først Ordet. Han begyndte at meddele Resul- 
taterne af en Statistik over Badningen i Tyskland, som han havde 
opstillet paa Grundlåg af Meddelelser fra største Delen af Landets 
Distriktsfysici, som uomstødelig godtgjorde, at det største Antal 
Tyskere aldrig bade, ja, at selv om de havde det mest brændende 
Ønske om at bade, var det dem umuligt, da der findes Masser af 
Distrikter (med ca. 50000 Indvaanere), der aldeles ingen Anstalter 
have. Efter derpaa paa Sundhedsplejens Vegne at have opstillet 
som sit Program: »hver Tysker ét Bad om Ugenc, indrømmer han, 
at de Badeformer, der for Tiden almindelig bruges, paa Grund af 
deres Bekostelighed vilde umuliggøre en saadan Fordring. Men idet 
han refererer sine Erfaringer fra den hygiejniske Udstilling, betegner 
han det lunkede Brusebad som Fremtidens Badeform og fortsætter: 
bortset fra den billige Pris og lille Plads have de lunkede Bruse- 
bade for den badende følgende Fortrin. Deres fysiologiske Ind- 
virkning paa Organismen er oplivende og forfriskende. Til en- 
hver Aarstid er det behageligt og aldrig søvndyssende at overgyde 
den indsæbede Krop med lunket Vand og derpaa tage en kold 
Douche. Rensningen er fuldstændig og bliver væsentlig fremmet 
ved at alt Vand, der har optaget Kroppens Smuds og Støv straks 
bortføres og bestandig bliver erstattet af rent Vand. I Karbadet 
bader man dog i Grunden i snavset Vand (særlig Arbejderen, som 
efterlader i Karret alt det Smuds, han Ugen igennem har opsamlet 
paa sin Krop). Det offentlige Brusebad yder ogsaa den badende 
mere Sikkerhed mod de Sygdomskim, som hans Forgænger muligvis 
har efterladt, og han kan selv uden Ulejlighed ^ rense Badet ved 
en simpel Overbrusning«. 

Borgmester Merkel fortalte derpaa om det Forsøg, der i 
Gøttingen var gjort paa at indføre Badning i Skolen. Efter at 
have beskrevet Anordningen af Børnenes Badning og illustreret 
den Behagelighed og Opmuntring, det havde været dem, meddelte 
han, hvorledes der fra alle Tysklands Egne var kommet Fore- 
spørgsler eller tilrejsende Udsendinge. Selv havde Gøttingens Byraad 
paatænkt ogsaa at indføre Badning i Skolen for mere velhavende 

Borgerbørn. Ganske vist var der fra en enkelt Side (Berlins 
Kommunalbestyrelse) fremkommet en Del teoretiske Indvendinger, 
men Merkel gendrev dem Punkt for Punkt sindigt og med stor 
Overlegenhed. 

Man overvurderer ikke let Virkningen af disse to Foredrag. 
I sig selv var Sagens Gavnlighed saa klar, at det gik med den 
som med Kolumbus's Æg, man behøvede blot at blive gjort op- 
mærksom paa den. Tilmed blev den fremført af to fremragende 
og ansete Mænd, som foruden den overbevisende Kraft, de vare i 
Besiddelse af, kunde henvise til Erfaringer, der paa Forhaand havde 
afgjort Sagen. 

Skøndt der nu kun er gaaet 3 Aar siden den Tid, er der 
rundt omkring i Tyskland indrettet Badeanstalter efter Lassars 
System: 2 i Berlin, en i Wien, en i Magdeburg, en i Frankfurt a. M., 
en i Mainz eta, og paa samme Maade er det gaaet med Udbred- 
elsen af Skolebade. 

Sidste Vinter havde jeg Lejlighed til paa Stedet at tage 
Berlins Folkebadeanstalter i Øjesyn, og jeg skstl her give nogle 
Oplysninger om dem. De vare ens byggede, hver beliggende midt 
i et af Berlins Fattigkvarterer., men da de ikke alene vare 
byggede for offentlige Midler, vare de foruden de billige anden 
Klasses Bade ogsaa forsynede med dyrere første Klasses Bade (til 
Dr. Lassars store Misfornøjelse, efter hvad han mundtlig meddelte mig). 
Anstalterne vare heller ikke udelukkende forsynede med Brusebade 
paa Grund af disses Nyhed, der var ogsaa Karbade; 1ste Klasse i 
den mandlige Afdeling har 4 Karbade og 9 Brusere hver med sit 
tilhørende Afklædningskammer, 2den Klasse har 12 Karbade og 
5 Bruser med 15 Afklædningskamre; 1ste Klasse i den kvindelige 
Afdeling har 4 Karbade og 2den Klasse 8 Karbade og 4 Bruser, hver 
med sit tilhørende Kammer. Priserne ere for Karbade 50 og 25 Pf., 
for Brusebade 25 og 10 Pf. (iberegnet Haandklæde og Sæbe). 

Badeanstalterne ligge i Lystanlæg og have et net og venligt 
Udseende. De ere indvendig hyggelig indrettede og renligt 
holdte, skøndt Betjæningen er yderst ringe. Den bestaar af en Bade- 
mester og hans Kone, der bo paa Anstalten og bestyre hver sin 
Afdeling, fremdeles en Fyrbøder og saa mange Skurekoner som 
der behøves. Jeg var straks noget forbavset over at der blev 
benyttet kvindelig Assistance i den mandlige Afdeling, men jeg 
mærkede ingen Ulæmper deraf, og alle forsikrede mig, at det gik 
udmærket. Over Brusebadene er anbragt et lille Støbejærnsbassin, 

der indeholder 30 Liter Vand (1 Kubikfod); den fyldes af en 
Svømmehane med Vand til 36° Celsius. Naar den badende trækker 
i et Haandtag, udtømmes Vandet gennem Bruser ved Hjælp af en 
Hævert; ønsker han Vandet koldere, kan han selv ad libitum sætte 
koldt Vand til. Drikkepenge ere strængt forbudte. 

Skøndt den ovenfor skildrede Bevægelse kun er faa Aar 
gammel, har den allerede haft Lejlighed til at udøve Virkning her 
i Landet. For omtrent to Aar siden blev der i Kælderen af Odenses 
Pigeskole for Almuebørn oprettet en Badeanstalt efter Gøttingens 
Forbillede *). Københavns Kommune er i Færd med at følge 
Odenses Eksempel, og Resultatet af de Forarbejder, der for Tiden 
udføres, er nu forelagt Københavns Borgerrepræsentation. < 

Ogsaa Lassars Folkebadeanstalter have øvet deres Indflydelse 
her hjemme. I Fjor paa den store Udstilling havde han udstillet 
en Model af sin Badeanstalt, som blev belønnet med 2den Klasses 
Præmie. Paa Hambroes Badeanstalt paatænkes der oprettet en 
særlig Afdeling for Brusebade, der kun skal tage 10 Øre i Entré. 
Dersom det er rigtigt, hvad jeg hører, at Vandet kun skal have 
en Temperatur af 19° C, maa det beklages; det er for lav en 
Varmegrad for et Renselsesbad; Kulden vil jage mange væk, der 
ellers vare komne. 

I Fjor udsatte >Teknisk Foreningc en Prisopgave for Forslag 
til Oprettelse af Folkebadeanstalter. Forf. deltog i Konkurrencen 
uden at blive Sejerherre; dog er en Del af min Besvarelse bleven 
optaget i det Skrift, der i denne Anledning udgives, og til hvilket 
alle, der have større Interesse for denne Sag, henvises. 



') Se „Tilskueren 1888" Pag. 710. 

J. Rump, 
Ingeniør. 

Bjørnstjerne Bjørnson: Paa Guds Veje (Gyldendal). 



uaa stærk og prægtig fortællende Kunst som i Bjørnstjerne 
Bjørnsons nylig udkomne omfangsrige Roman Paa Guds Veje har 
ikke været set i Norden siden, — ja, det er svært at sætte Grænsen. 
Jeg er mest tilbøjelig til at sige, at der overhoved ikke i den 
moderne skandinaviske Literatur findes noget tilsvarende. 

Fortællingen er ikke et saadant Mesterværk som t. Eks. Tolstojs 
Anna Karénin, der omtrent afskærer enhver kritisk Indvending, 
men den er et Værk, der fylder Læserens Sind saa helt, at Ind- 
vendingerne først langsomt og efterhaanden formaar at arbejde 
sig frem gennem Beundringen. 

Og denne ypperlige Bog skriver Bjørnson umiddelbart efter, 
at han som omrejsende Moralprædikant havde sænket sig saa dybt i 
Uklarhed, at man trods al hans berømmelige Gerning havde ondt ved 
at regne ham blandt Fremtidens Mænd. Hans Roman indeholder 
en mærkelig Advarsel til Literaturpsykologerne om at være for- 
sigtige med at slutte fra, hvad man ser og véd om et Menneske, 
til hans kunstneriske Arbejde, og omvendt. Der er tilsyneladende 
intet Logikens Baand at finde mellem den Mand, der drog rundt 
og nedbad Forbandelse over Livets Drifter, og saa den Mand, der 
skriver denne stolte Bog om Livets Ret. 

Og videre: der er et Spring som over et Fjæld mellem 
Forfatteren af Det flager og Kunstneren, der har formet Paa Guds 
Veje. Alle Bjørnsons Bøger fra En Fallit og Kongen til Fisker- 
jenten og Magnhild, og hvad de alle hedder er som Bebudelser og 

Begyndelser at regne til dette hans Manddoms kunstneriske Gen- 
nembrud. Det er Dagen, som er bruiit frem af Morgendæmring* 
ens usikre Lys. 

I Bogen er der den store Kunsts bevægede Hvile. Bogen er 
bred og varm og stærk, som i Livet kun den vennesæle og trygge 
Mand er det. Og bag hvert Ord banker der en mægtig Livets 
Glæde, skøndt Historien faar en sørgelig Udgang. 

Paa Ouds Veje er en Sammenstykning af udformede og ud- 
dybede Enkeltheder. Bogen er mangfoldig, som Livet er det, og 
kun i ringe Grad benytter Bjørnson her disse lange Oversigter over 
Personernes ydre og indre Forhold, som ødelægger Kunsten i Dd 
flager, og som endnu bestandig gør en stor Del af den danske 
Literatur til en Slags Musik paa oljede Strænge. 

For de mange usikre vil Paa Ouds Veje kunne blive som 
et Skatkammer af Lærdomme om, hvori god Fortællekunst bestaar. 
Næsten paa hver Side finder man en udelukkende og indtrængende 
Gennemlevelse af det Stof, der oprindelig har staaet for Kunst- 
neren i store Omrids og med enkelte tydelige Smaatræk. Her er 
Vidtløftighed og Dvælen, Og her er Fart. Af de hundrede Ting, der 
ved hver Lejlighed i Livet sker hvert Minut r er her snart de ti, snart 
blot de fire eller fem, men altid nok til, at de hundrede hver Gang 
kan spores, føles, maales og vejes. Kunstneren standser Læseren, 
griber ham i Armen og tvinger ham til langsomt eller hurtig at se 
og forstaa, hvad det er, der foregaar, naar en Dreng er alene i 
Uvejr, naar to Drenge mødes og snakker om deres egne Sager, 
naar der i et ungt Selskab er opstaaet en Kamp om Meninger, 
naar et dygtigt ungt Ægtepar med en lang Inderligheds ud vi kling 
bag sig første Gang betræder den By, hvori de skal leve og virke, 
naar en Præst med sin Historie gemt i Sjælen staar i et Vindu 
og ser Damperen komme over Fjorden og sin Hustru i rød Silke 
gaa forbi i Forhaven med deres lille Søn ved Haanden, og 
han samtidig skal paa Embeds Vegne sætte sig ind i en teologisk 
Udvikling, der er ham imod, naar der er Fylde og Fryd i et 
Møde mellem Mand og Hustru efter en kort Adskillelse, naar en 
virksom og lykkelig Mand gaar i Snevejr til Dansebal i en lille 
By, naar Smerte uforvarende eller forberedt kommer paa den 
eller den Maade, naar Livet tilsyneladende er ingenting, og naar 
det som i Brænding er oprørt til Sjælenes Bund, 

Paa Ouds Veje er en Bog om Livets uhyre Rigdom paa 
Værdier, og Kunsten i Bogen er Forfatterens Evne til at bringe 

Tilskueren. 1889. 61 

Læserne til at føle og forstaa disse Værdiers virkelige Købeævne, — 
en aandelig økonomisk Viden, som vor overleverede Kultur kun 
sparsomt har udbredt blandt Menneskene. Fremgangsmaaden er 
den trinvise Skildring af det store i det smaa. For at gøre Livets 
Liv om i Ord har Bjørnson spændt hver Videns Muskel i sig og 
sine Erindringers allerspædeste Nerver, han har digtet sin Fortæl- 
lings Begivenheder ved at minde sig selv om alt, hvad han véd, 
og hvad han i Verden har følt. Fra Skyerne og de bare Drømme 
har Bjørnson intet taget. 

Bogen er i højeste Grad personlig. Ikke saaledes at for- 
staa, at man fornemmer selve Forfatterens Jeg talende, udvik- 
lende og forklarende, — langt fra! Han har stillet sig bag sit Stof. 
Men saaledes, at der ikke er et Udtryk, ikke en Tøddel i Fortæl- 
lingen, som ikke netop er hans og fundet og valgt for denne 
Lejligheds Skyld, og som ikke ligesom bæver endnu af Fortæl- 
lerens Grebethed overfor sit Æmne. Dette staar for ham, som 
Verden paa den syvende Dag stod for Jahve. Han kunde fristes 
til som denne at tro, at det er skabt af intet, for han havde ikke 
anet, at det til syvende og sidst skulde faa netop dette Udseende, 
dette Liv, disse Skikkelser. Det hele blev dog i sidste Øjeblik 
hans umiddelbare Indskydelsers Værk. 

Uden at han formodentlig er sig det klart bevidst har han 
saa ud af sin Videns Masse valgt og Vraget, stukket frem og skudt 
til Side, efter som Stemningen bød ham. 

Der er Forfattere, der i deres kunstneriske Fremgangsmaade 
ligner Muldvarpen. De graver sig Gange i Livets fede Muldjord, 
men af deres Værk faar vi kun at se den Jord, som er dem til- 
overs, og som de skyder til Vejrs; deres egentlige Færden og 
Nyden er en Hemmelighed mellem dem og deres Fløjelspels. End 
ikke naar de har fortæret den fedeste Larve, kan de falde paa at 
komme frem og meddele sig til andre. Vi skal kun se det, der 
som Slid har ligget paa deres Skuldre. Anderledes med Bjørnson 
i Paa Guds Veje. Han er som den overmodige Skattegraver. 
Hver Gang han har faaet Hænderne fulde af Guld, eller blot en 
Unse, kommer han frem og raaber: Kan I se, det er Guld! 
Slak kerne kaster han til Side, og Møjen og Tiden, det tog ham at 
finde det kostbare Stof, er glemt i det Minut han har det i 
Haanden. Det personlige i Bogen er i dybeste Forstand den 
Hymne til Livets Pris, der kan læses ud af hver mættet og over- 
daadig Skildring, hvad enten denne former sig til Glæde eller Sorg. 

Bogen er egentlig digtet om Lykke. Men Lykken her i 
Verden er købt for Smerte og endér med Død. Derfor er Paa 
Guds Veje saa alvorlig en Historie. 

Men i det, der er Bogens personlige Mærke, ligger dens 
Mangler. Bag det glimrende Foredrag, der bøjer vor Forestfllings- 
ævne og tøjler vor Fantasi, stikker der en stærk Naturs Vilkaarlig- 
hed — , der dog ikke er stærk nok. Alt medens vi er under 
Kunstnerens Herredømme, saa at vi glemmer det stundum sære 
Ordvalg, stiger der stille, som en Boble mod Overfladen, saa her 
saa der en Tvivl op i os, om der dog ikke nu og da fore- 
gaar en Forskydning af Fortællingens Dele, der forringer den 
Sandhed, den fører ud blandt Menneskene. Gaar det virkelig 
ogsaa netop saaledes til, som det her med overvældende Kraft og 
Skønhed er fortalt? Kan Værdierne i Livet ligge saa paatagelige 
i Solens Skin? Og er de saa enkelte? 

Tvivlene kommer hyppig under Læsningen af den anden 
Afdeling i Afsnittet I Ungdommen: tNæste Par ude, Kærligheds- 
historien mellem Edvard Kallem og Ragni, som ubetinget er den 
Del af Bogen, der mindst tager vor Beundring fangen. Hvorfor? 
Fordi Bjørnson her har vraget at fortælle den vigtige Sag: hvor- 
lunde det gik til, at Drengen Edvard, som vi kendte, blev Mand, 
og Ragnis paafaldende forunderlige Giftermaalshistorie. Og dernæst 
af én Grund til, at rent kunstnerisk er den pur unge Ragni ikke 
lykkedes. Det er næsten umuligt at begribe, at hun bærer paa 
den store erotiske Magt (og Lyst), der først gør Rendalen, senere 
Kallem helt forstyrrede. Hun bliver netop borte for os i de Ord, 
Forfatteren bruger til sit Maleri. 

I og for sig er der næppe noget urigtigt i, hvad Edvard 
Kallem siger og foretager sig. Men vi er ikke fortrolige med 
hans Art og Maade, fordi Bjørnson i sin Fortælling har ladet 
ham springe sig sin Udvikling til. Vi véd ikke, hvad hans Kær- 
lighed inderst inde vil sige; vi har jo ikke før set ham bruge sin 
Kærlighedsævne til noget som helst. Han var Dreng, da vi traf 
ham sidst, og nu er han allerede paa den anden Side af Ung- 
domsblodets Uro. En Mand som Kallem har selvfølgelig haft sine 
Elskovshistorier — det nægter Forfatteren heller ikke — , og lad 
dem have været af nok saa ubetydelig og flygtig en Art, — i hans 
Liv, i hans Maade at føle paa har de gjorte Erfaringer sat 
Mærke. Han har studeret, drevet Sport og moret sig. Om de to 
første Sider i hans Liv faar vi Oplysning, om den sidste ikke. 

61« 

Og da det er til denne sidste frie Virksombed hans fine og hurtig 
modnede Kærlighed til Ragni knytter sig, er der noget urimeligt i 
ikke at give os fuld Besked her. Det maa føles som en Mangel 
rød Bogen. Hvorfor er den muntre og noget haardhændte, kloge 
Mediciner saa blød og fortrøstningsfuld overfor de vege, næsten 
foreviadende Muligheder hos Ragni? Hvad har han i sit unge 
Liv lært blandt Kvinder? For at en almindelig spydig Kristiania- 
Stadent ikke havde handlet som han, kan vi let blive enige om. 
Der er den Fejl her i Fortællingen, at noget skal betragtes som 
selvfølgeligt, der ikke er det. 

Men efter denne Opdagelse gør vi andre. Bjørnson har for 
vilkaarligt ordnet sig Forholdene i den lille By, hvor Kailem og 
Ragni, Ole Tuft og Josefine lever. Saa ubetinget afekaaret fra 
al Berøring med Byen kan en Mand i Kailems Stilling ikke være, 
eller hvis han er det af de eller de særlige Grunde, maa det 
spille en Rolle i han9 Liv, og hvis ikke i hans, saa i hans 
Hustrus. Denne Tabu, som Bjørnson først næppe lader sine Per- 
soner ænse, og som siden pludselig bliver en dræbende Magt, er 
ikke ægte. Og han gør den tilmed aabenbart usandsynlig først 
ved at lade Kallem og Ragni komme i Selskab hos Doktor Kent 
og senere ved at lade Kallem gaa paa Bal i Byens selskabelige 
Forening. 

Men fremdeles: Er der ikke noget tilsløret over alle Per- 
sonerne i Bogen? Hver Handling af dem staar i sine enkelte 
Træk anskuelig spm i den klare Dag, men er det meste af det, 
de gør, os ikke vedblivende ret forsvarlige Overraskelser? Der 
er et eget Forbehold i Bjørnsons Maade at skildre sine Personer 
paa, som om det var ham om at gøre at bevare en sidste Bevæg- 
grund til deres Optræden i Skjul og Mørke. Det er ikke Karak- 
terernes Selvmodsigelser og pludselige Spring ud fra den Mge 
Bane, han skildrer, det er tvært imod sluttede og faste Udviklinger, 
men disses sidste Muligheder opsparer han paa en noget ufyldest- 
gørende Maadev At Kallem kan slaa sin Søster, den statelige 
Præstefrue, paa Øret midt paa aaben Gade, er vanskeligt at fast- 
holde, ligesom ogsaa, at han efter sin Hustrus Død kan sende de 
barn over al Maade vigtige Papirer, hun har efterladt, ud af Huset 
og over i Fjendens Værge, men mere utilfredsstillende er dog den 
fortsatte Uklarhed, Forfatteren lader hvile over Ragnis første Ægte- 
skab. Og hele Josefines Person, og den Magt, der tales om, at 
Præsten Tuft har gemt paa og til sidst lader bryde løs over sin 



Digitized by Google 



Moderne Forfattere. 



917 



forbløffede Menighed — ? Vi ejer ikke disse Ting saa helt og tro- 
fast, som det er den fuldendte Kunsts Sag at give dem. Og de 
mange lægevidenskabelige Angivelser er jo græsk for de nioghalv- 
fems af hundrede Læsere. »Exartikuleringen« af Tømrer Andersens 
Ben i Knæleddet er vist noget mærkeligt noget. »Blodprop- 
Tromben« maatte vel under alle Omstændigheder opfordre Lægen, 
naar han overhoved imod Mandens Vilje tør indlade sig paa 
Operationen, til at sætte Benet af paa det langt gunstigere Sted, 
et Stykke ovenfor Knæet. Og Kaliems HypnotiseringsfievT&e kommer 
som en Nysen osv. 

Saaledes vilde man ganske sikkert kunne pille og plukke 
ikke faa ufyldestgørende Angivelser ud af Romanen. Men dette 
rammer ikke Bogens virkelige Liv. 

Den er som en straalende Sommerdag og som den hvide 
Vinter at skue, pragtfuld og betagende, og munter og blød og 
festlig fra Ende tU anden. 

Det er Spændingen mellem die enkelte Personer mere end 
disses Forhold ud og ind, som det har været Bjørnson om at gøre 
at skildre. I sit noget kræsne Valg af Figurer har han ikke følt 
sig som Gransker, men som den hurtige Seer, der slaar ned paa 
Sandheden som Ørnen paa sit Bytte. Han tager ikke uden videre* 
hvad der falder for, han ser uhyre meget og husker det, men han 
gaar ogsaa blind forbi overordentlig meget, fordi han vil være 
blind, naar det, han ser, ikke passer i den Idérække, hvori han 
er inde. Han ynder ikke at blive forstyrret af de uharmoniske 
Modsigelser. Hans Bog er derfor ogsaa snarere en indøvet Sam- 
klang af flere hundrede Stemmer«, end den er de tilfældige Lyd- 
mangfoldigheder, Livet som Regel har at byde paa. Men friske 
er de Stemmer* han har valgt, og den Sang, de synger, indeholder 
en lignende Lasre som den, Fuglene præker i Skoven. 

Den omvendte Præst siger det: Livet er det første, 
Livet er alt 

Bjørnson har ted sin Roman Paa Guds Veje? om ikke 
egentlig brudt den fortællende Kunst nye Veje, saa i alt Fald vist, 
at den i Norge fremdeles staar saa højt som noget Sted for Øje- 
blikket i Europa. 

E. Skrå«. 

Hvilke Drømme, hvilke Tanker, hvilke Ønsker har da Bonden? 
Han kender ingen af de Begær, som fortærer os, ikke vor Jagen 
efter uopnaaelige Maal — efter Luksus, efter Ære, efter Løsning 
paa Livets Gaader. Hans Maal er ikke højt, naar det maales med 
vor Maalestok; alligevel er det højt nok for den fattige, som vil 
naa det, og tit nok hænder det, at han anstrænger sig forgæves. 
Og dog indskrænker det hele sig til Bagateller som en Høne, en 
Gris eller en Ko, sommetider en lille Skovlod. 

Kalle og Stina gifter sig, og deres Drøm er kun en Ko. 
Den Ko bliver alt for dem, Maalet for deres Tanker, Midtpunktet 
for det Liv, der føres i den lille Hytte, Haabet, de kredser om, 
Æmnet for deres Samtaler. Tanken om Stina og denne Ko kan 
Kalle ikke skille fra hinanden. Hvis han drømmer, er det om 
Koen og Hustruen — hvordan Stina sidder oppe paa Bakken 
under en Gran med sin Malkespand og malker Koen med Kinden 
mod dens Side. Deres bedste Fornøjelse er at tale sammen om 
deres Haab, og Kalle skaffer sig Sten og lægger Grunden til et 
lille Kreaturhus. Endelig kommer Koen. Den bliver alles Ven og 
Kæledægge, og selv sulter man tit for at faa godt Foder til 
»Stjerna«. Forgæves byder man Kalle hen ved 90 Kr. for den; 
han vil ikke sælge den. »Stjerna er som et Menneske; man kunde 
lige saa gærne byde ham Penge for Konen eller hans ældste 
Dreng — — — « l ). 



l ) Sigurd: I svenska bondehem. 

Snart er det Hønen, Malenas stakkels Høne, som bliver et 
Slags Foreningspunkt, et Glædespust i Fattighuset; Sorgen er lige 
saa dyb, naar man tror, den er kommen bort, som Glæden er 
stor og jublende, naar den kommer hjem fra sin Udflugt. 

Husmandens og Daglejerens Synskreds er saaledes ikke stor. 
Hos Gaardejeren og Bonden udvides den i høj Grad. Han styrer 
otte sit Sogn, ja den hele Bygd, som f. Eks. Per Larsson, en 
bekendt Figur hos Saxon, og bliver han Rigsdagsmand, vokser 
hans Interesser. Han er veltalende, videlysten, kyndig, intelligent; 
han hersker ved sin Kraft, og han bliver ofte Partihøvding. 



I en Tid, hvor man udjævner hver Standsfordom og Stands- 
forskel, nu i Demokratiets, Kosmopolitismens og Broderskabets Tid, 
forekommer det lidt underligt, at netop Bonden er den mest kon- 
servative. Ingensteds har man som i hans Kreds beholdt sine 
Fordomme. Ingensteds har Rangsforskellen en frugtbarere Jord- 
bund, og ingensteds er Klasserne saa bestemt og skarpt afgrænsede. 
Boelsmanden og Gaardmanden kan nok hilse paa hinanden, naar 
de mødes, men længere kommer det ikke: fortrolige bliver de 
aldrig. Hver for sig har sin Omgang i den Klasse, han selv til- 
hører, og Afstanden er saa stor mellem Gaardmandsdatteren og 
Tjænestepigen, at selv om denne Gaardmandsdatter har været 
Skolekammerat med en Tjænestepige, tager hun hende nok i 
Haanden, men giver sig aldrig i Samtale med hende. 

Bonden er Aristokrat og det« mer end nogen. Parvenuen 
ser han paa med overlegen Foragt t og ve ham, om han vover at 
nærme sig. 

Vestgøten Anders Bøs, Søn af en gammel Røgter > vandrer 
omkring i Byen med sin Pose og driver Handel. Efterhaanden har 
han samlet sig lidt Penge -og faaet Hest. Han rejser ikke mere, 
gifter sig og faar en Gaard. Hvad han har opsparet vokser, og 
en skønne Dag er han Storbonde. Han køber Bjørkeberg — han, 
som har gaaet om med Posen — og nu kommer der en Række 
af de pinligste Ydmygelser for ham. Forgæves søger han at 
komme ind i den Kreds, hvor han burde høre til. Om Søndagen 
paa Kirkebakken hagler det over ham med Haan og Stikpiller. 
Anders gaar hen til Niklas, den største af de store, rækker ham 
Haanden, siger Goddag og Tak for sidst »Jeg véd skam ikke, 



Digitized by Google 



920 



Den moderne svenske Lileratmrs Folketyper. 



naar det var sidste Gang — maaske paa et Marked eller paa en 
Auktion, jeg kan ikke huske det«, svarer den hovmodige Bonde, 
og en af de andre Standsfæller føjer haanlig til: »Aah, det bar 
vel været hos Pilesa i Grantorpet, da I var der for at aarelade, 
for i Selskab er I vel aldrig kommet«. 

Ved Sognemødet vanker der mer endnu, da han træder op mod 
Storbønderne. Det drejer sig om Paaligningen af en ekstra Fattig- 
skat, og Anders forsvarer Sagen, men bliver bragt til Tavshed af 
Niklas; »det kunde nok være slemt for de fattige, det maatte 
Anders bedst vide, som havde sin Slægt og sine Bekendte blandt 
dem, men skulde der Hjælp til, saa tilkom det vel de største 
Gaardmænd at afgøre det, og ikke en ung Springfyr, som ikke 
havde mere end en »Fjårding« at svare Skat af«. 

Til et Bryllup hos en Storbonde ses han over Hovedet, og 
man lader som man helt glemmer hans Tilværelse. Han bliver 
ogsaa glemt, naar der skal være Nævninge- Valg. En, som har 
løbet om i Byen med Posen, kan ikke være valgbar. Bestandig 
nye Forhaanelser, nye Slag, nye Ubehageligheder! Bestandig nye 
Paamindelser otn hans Fødsel og om hans Pose! — 1 ). 

Her, ude i selve Folket, betyder det noget at have Aner. 
Længe efter, at man er ophørt at regne med Fødsel, lever den 
videre som et Privilegium hos Bønderne. »Du kan tro, jeg bar 
hørt nogle Haansord, fordi min Fader tog en Tjænestepige, da 
han giftede sig igen« , hører man ikke saa sjældent, og da Stina 
kommer hjem efter at være bleven Mkendt, siger man i Sognet: 
hun slap af Mangel paa Bevis 4 ). Stina har ingen Stand. Da hun 
giftede sig, var hun Tjænestepige, og man finder det ganske 
naturligt, at saadan én stjæler. »Men det havde en Kvinde, som 
stammede fra en rigtig Bonde, aldrig gjort.« 

I Forbindelse med Bondens Hovmod, hans Fødselsstolthed 
og Sejghed, maa man buske paa hans Tyranni. Undertiden bliver 
hans Regering et fuldstændigt Despoti. Han taaler ingen ved 
Siden af sig, undertrykker enhver Modstand, og giver sin Datter 
bort tU den rigeste som en Handelsvare — ja han udbyder tiende, 
som om der var Tale om en Ko, idet han lunt siger til Køberen: 
»Ja, nu er jeg her med hende som vi kom overens om paa Mar- 
kedet i Falkenberg. Nu faar vi se, hvad du synes om hende.« 



') Johannes SundWad^ Norsken. 
') Johannes Sundblad: „R&ttslds*. 

Denne Rest af Fordom bliver dog mer og mer sjælden. 
Selv om vor Bonde kan være stræng mod sine Husfolk, ja haard 
og grusom mod Forældrene som sidder paa Aftægt 1 ), elsker han 
ofte Dyrene med en egen fin Ømhed. Bondesons »Tromp och 
Krans« og »Gamla Grålla« viser det 8 ). Fru Benediclsons »Kam- 
rater« maler det meget poetisk, og Sigurds »Bara en ko« giver 
os det samme Billede. 

Jeg har her givet en Skildring i Omrids af vor Bonde, 
støttet paa de Dokumenter, vore Folkelivsskildrere har givet os. 
Billedet er ikke fuldstændigt, dertil er det for ensidigt. De Træk, 
jeg har samlet, er dem, der er mest iøjnefaldende for et Menneske 
af vor Samfundsklasse. At Bonden ogsaa har andre vil jeg slet 
ikke nægte. Men det gælder jo her ikke om at betragte ham 
som Enkeltperson, men at fremdrage det ejendommelige hos ham t 
det, 9om skiller ham fra Mennesker af andre Klasser, det, der 
dræger hans Karakter og hans Naturel som Bonde. 

IL 

Betragter man disse Skildringer af den svenske Bondes Liv t 
finder man dem i Begyndelsen noget ensformige og ensartede. 
Vender man Bladet igen og studerer dem lidt nøjere, ser man, at 
de afspejler Digterens Karaktertræk. Her er det Feuilletonisten, 
Humoristen og Bondevennen — »Smaalandspostenst Sigurd, Alfred 
Hedenstjerna vi møder. Her er det den ypperlige Samfunds- og 
Kulturskildrer, VestgStens Biograf, Johannes Sundblad. Her 
er det Kunstnerinden, den udmærkede Novellist, Børjes og Mariannes 
kendte Forfatterinde. Her atter Demokraten, Bondens Panegyriker, 
Strindbergs Lærling, Saxon, Johan Lindstrøm; og her, bagved 
en Tegning af vor Skærgaardsbefolknings Liv, kigger et bekendt 
og originalt Fysiognomi frem, Rousseaus Tilhænger, Kulturhaderen 
Strindberg. 

Sigurd er noget i Slægt med den Almue, han skildrer. 
Selve hans friske Humor har undertiden noget af Bondehumoren 
i sig. Landsbyen har skaffet ham Stof til hans Paralleler, og 
han er med hele sin sunde, næsten grovkornede Humor selv en 
Repræsentant for vort ejendommelige Folkelune. 



*) Læ9 Johannes Sundblads Historie om Undantagsmannen — det er 

et oprørende og ikke altfor sjældent Virkelighedsbillede. 
*) Nya Allmogeberåt teiser. 

Trods alt dette bliver han dog ved at være Journalist. 
Feuilletonen er den Dragt, ban trives bedst i, og som han først 
har baaret; i Føljetonens Form kan ban utvungent bevæge sig, 
og midt i de kraftigste og mest originale Billeder kikker den 
gamle Klown frem og gør sine Grimasser. Om den forarmede 
Husmand siger han f. Eks. »Han sov ret godt, naar han kun vidste 
sig sikker for Udpantning den Uge: ti han laa ikke og græmmede 
sig over at være forbigaaet ved sidste Ordensuddeling t og han 
havde aldrig haft Raad til at spise saa meget, at han havde kunnet 
samle sammen til en anstændig Mavekatarhc Ordensstjærner og 
Mavekatarh — Husmanden og hans Drømme! Det er Sammen- 
ligninger som minder om Feuilletonisten i Smaalandsposten. 

Disse hans Jonglørkunster finder vi ret ofte. Her skildrer 
han en Moder af det gode Selskab og hendes Datter. Moderen, 
silkeklædt og med løse Lokker, hvisker: »Kære Barn, vær dog 
lidt venligere mod Hr. Y! Lad ham rigtig se dine Øjne og bevæg 
dine Hænder lidt livligere, saa at Ærmerne kan falde lidt tilbage. 
Han skal være saa mageløs solid«. Her viser han os Bondekonen 
i sin Blaargarns Kjole og sit Bomuldsforklæde. Datteren skal 
gaa til Herregaarden for at hjælpe med ved Høstarbejdet, og Moderen 
søger at formaa hende til at være elskværdig imod Johannes. 
»Skynd dig alt hvad du kan, saa han kan se, du er den bedste 
Tøs i hele Sognet. Han har faaet Løfte paa Næsset til Efterhøst«. 
Tit er hans Komik netop baseret paa denne Maade at skrive paa, 
men naar Sammenligningen sigter til en Dagsbegivenhed, sløves 
dens Braad, den bliver lokal og mister sin Styrke. 

Paa Bunden af denne Spøg ligger et dybt og strængt 
Alvor. Sigurd kender sit Folk, han tager Del i dets Kamp, og 
han forstaar, hvor meget tragisk der ofte gemmes i dets Liv. 
Han morer sig over alt det besynderlige, der stikker os i Øjnene, 
han ler af denne Smaalænding og hans ubevidste Komik, men 
han ser ikke desto mindre, hvilken Skyld vi have at sone — vi, 
som ikke hjælper, som ikke støtter vor Broder, men som udnytter 
hans Kraft og morer os paa hans Bekostning. 

Sigurd gør sig til Talsmand for denne stakkels nedkuede 
Mand. Det er Ejendomsbesidderen han snærter og det ofte hen- 
synsløst nok. Husmanden er for ham ikke en fri Mand, men en 
Livegen. Kun hvis han vil sulte og endda være lige glad, kan 
ban leve i sin Elendighed og synke ned i sit Dynd. Men vil han 
søge at rejse sig af sin Fornedring, bliver han ulykkelig. »Straks 

kommer Grundejeren og sætter Foden paa hans Nakke ved at 
forøge Afgiften med en Arbejdsdag til om Ugen, ti saa snart 
Husmanden ikke mere sulter, anses det som et sikkert Bevis paa t 
at Ejeren bliver bedragen.« Til dette Billede kommer han ofte 
tilbage, ogsaa naar han skildrer Udvandreren, der forlader sin Hytte. 

Men til Trods for det Mørke, der ligger over hans Skild- 
ringer, skimter han dog et Lys, naar Lokomotivet iler forbi. Ti 
med det kommer det nye, den nye Tids Ideer, Lighedens, Broder- 
skabets og Menneskekærlighedens Tid, og dens Lys skinner saa 
klart, saa varmende og mildt, at Jons Husmand føler, at nu er 
det gamle forbi, at en ny Tid er paa Vej baade til Husmands- 
hytten og til Bondens Hjem. 



Hedenstierna tegner Smaalændingen, Geijerstam Skær- 
gaardsbonden. Geijerstam er i Almindelighed mere tør, uden 
Humor, og han giver sine Billeder en graa og mørk Farve, en 
Tone, som i Begyndelsen er noget ensformig og tung, men som 
snart viser sig at være selve Livets Tone, Atmosfæren i de Motiver, 
han vælger for sin Digtning. Det er Livets egen ensformige og 
graalige Hverdagsfarve. Dag efter Dag gaar hen med sit Hverdags- 
slid og sin Prosa. Kampen kæmpes saa stille ude paa Marken 
eller i Baaden, og en ubestemt Pessimisme trykker sit Stempel 
paa hele Tilværelsen. Historien er ikke lang, ikke skøn, ikke 
indviklet. Den er snart fortalt — den handler om et skuffet Haab. 

Der er Karen, den stakkels Bondepige, som bærer paa sin 
stille Sorg — Sorgen over den Kærlighed, som hun blev nødt til 
at forsage. Arbejdet gaar som før, men bendes glade Sang er 
borte. Nu sidder hun i sin Hytte, som en gammel Jomfru med 
graat Haar, efter at have ofret hele sit Liv for Mo'r og Søskende. 
Heraf drager Geijerstam denne vemodige Slutning: »Den fattige 
faar ikke Tid til at beklage sig over et forfejlet Liv eller sørge 
over et bristet Haab. Stille og rolig dør hans Livs Lykke.« 

Der er Eriksson og hans Kone, den raske og glade Tea. 
Eriksson begynder at slaa hende, bliver indesluttet og grublende, 
»og Tea finder, at Livet er én Elendighed, ét tungt Arbejde«. 
Tilværelsen faar dog et Lyspunkt i den Skovlod, som han vil 
købe. Tanken om dette Køb gør Epoke i deres Liv. Den er en 
Fremtid uden Slid, den er bedre Vilkaar for deres Barn, den er 

Teas Haab om at blive skaanel for Mandens Mishandling. Men 
det bliver ikke til noget med Købet, Livet skifter ikke Farve og 
det daglige Slid jager deres Illusioner bort »Ti der er ingen, 
der ikke strider imod i Begyndelsen, naar Livet byder ham sin 
beske Drik, og alligevel er der ingen, som ikte kan taale mere 
end han tror.« 

Eller det er et Bloddrama, mørkt, tungt og alvorligt, som 
spilles ude i den ensomme lille Hytte mellem Klipperne; eller 
Historien om stakkels Elin, som bliver ulykkelig for sin Kærlig- 
heds Skyld, som forlades og kastes bort af den fine Herre, som 
har narret hende, og nu arbejder for sit Barn, som hun liden- 
skabeligt elsker, og bliver til — ja hvad ved jeg? — Udsigten er 
ikke tillokkende. 

Pessimisme — uden noget Lysglimt — det er Fattig- 
folks Lod! 



Det Billede, Fru Alfhild Agrell giver os, er gladere. 
Rask optegner hun alt det ejendommelige, som hun møder, alle 
de for Folket karakteristiske Træk, hun har set paa sine Rejser 
og i Omgang med Nord lændingen. Raskt nedskriver hun den, 
dængende Farve paa Farve, — et Bryllup, en Begravelse, et Gilde 
eta — bange for at glemme det mindste af det hele Tilbehør, 
Brudgommens lyseblaa Livkjole eller Smørrebrødet og Velkomst- 
snapsen; Enkens hvide Forklæde, Sukkerærterne og Mavedraaberne; 
Brita Kajsas Garibaldiskjorte og Skrædder-Jannes Seler, 

Fjærnér man et Øjeblik denne Mængde Udenomssager, 
finder man kun ét Menneske gemt bag det alt sammen. Det kan 
skifte Navn og forandre Køn, men vi kender det alligevel. Snart 
er det Erik Albert, den forkuede Bondesøn, som bliver trampet paa 
af sin Fader og ofret for hans Magtbegær. Eller det er Lisa, den 
unge Kone, som er forladt af sin Mand, og som altid gaar om- 
kring, ulykkelig og overset. Eller Mary , Lappens Datter, som 
stille bærer paa sit Kors, bærer det med taarefyidt Blik, og en 
Dag springer i Elven. Eller Lisa Åker, Sangerinden/ den afskyede 
og foragtede, hun, som drukner sin Sorg og Smerte, Tørsten efter 
en Kærlighed, hun ikke har faaet, i brusende Toner; eller Drengen 
i Panoramaet, som drejer paa sit Positiv, mishandlet af sin Herre, 
den vilde og raa Gøgler, — og spiller »Robert, Robert«, en 
klagende Melodi. 

Og ligesom hun i sine Dramer hæver den fortrykte, end 
underkuede Kvinde, den uretfærdig dømte, har Fru Agrell ogsaa 
i disse Skildringer af vort Folkeliv taget Ordet for alle de mis« 
kendte og undertrykte, idet hun derigennem har udvidet sin 
Æmnekreds og Omraadet for sin Medfølelse, — Og gennem den 
muntre Støj, gennem Bryllupsglæden og Dansemusikea, trænger 
»Robert, Robert« — de ulykkeliges Klagesang. 



Fra Geijerstams Pessimisme og Fru Agrells Sentimentalitet 
er det forfriskende at gaa til Ernst Ahlgrens rolige Skildringer. 
De udmærker sig ikke ved nogen Jagen efter Kvikhed, som man 
altfor grelt mærker det hos den nys nævnte Forfatterinde. Heller 
ikke kan man sammenligne hendes Humor med Hedenstiernas. 
Dertil er den for lidet søgt, for usminket og simpel, — simpel 
som den Kunst, der udmærker Ernst Ahlgren. Hun sparer paa 
Farven, er ofte knap og faamælt, men hun kender netep selve 
Hemmeligheden at fea det karakteristiske frem. Grundtonen i 
Billedet er en dyb og varm Sympati, men den er ikke falsk, ikke 
paaklistret, ikke tillavet; den lyser frem af Skildringen selv. Hun 
siger ikke som Geijerstam: »Stakkels lille Barn I« Hun raaber 
ikke som Sigurd: »Sov du saa længe du kan, min lille, du faar 
tidsnok at vide, om det bliver din Skæbne at slæbe og forsage 
hele Livet igennem i en fattig lille Hytte ligesom din Moder!« Jeg 
tror ikke, hun har fornægtet sig selv mere end en eneste Gang, — 
dér hvor hun i sin Fortælling »Ved Sotsången« siger: »Andre, 
altid andre! og Bebrejdelser lige til det sidste — er det ikke den 
fattiges Liv!« Som oftest er det et simpelt og kort Livsbillede, 
hun giver; hun undgaar Kommentarer og er ganske fri for Senti- 
mentalitet. 

Men bun er tillige stærk i den psykologiske Analyse. Hun 
har i sin »Forbryderblod« skildret en ung Bondekarl, hans første 
dunkle Fornemmelse af en forbrydersk Tanke, dens Fødsel og 
Vækst, til den bliver til Beslutning og Handling, og den Sinds- 
tilstand som følger, — og hun paapeger disse Overgange med en 
ganske overordentlig Klarhed. Helst tager hun en firskaaren, 
lidet indviklet Karakter og fremdrager med ægte Kunst Perlerne 
af dens Indre. Vil man have et Eksempel paa denne Art Skild- 
ringer, saa opsøge man Skitsen »Kamrater« i Samlingen »Folkslif«. 

Det er en Fortælling om en Røgter, gamle Jonasson, og hans 
Vogterhund. De deler godt og ondt med hinanden, og de elsker 
begge deres Haandtering. Da Avlsgaarden brænder og Kreaturerne 
skal reddes, er det Røgteren og hans Hund, som vover deres Liv 
for dem. Efter at Arbejdet er gjort, ligger Hunden med Tungen 
ud af Halsen, fhysende og vridende sig efter Ilddaaben og Brand- 
saarene. Den gamle siger: »Skidt med mig!« — tager sin ene 
Træsko af, skurer den, malker den fuld og giver Dyret den. Og 
i sin Glæde over de Slurke, Hunden tager, hvisker den gamle 
Røgter helt fornøjet: »Det gjorde godt i Skroget!« Da han om 
Søndagen i Kirken skal hædres og have Medalje, vil han vende 
om, da hans Hund ikke maa komme ind méd. Han vil hellere 
gaa hjem og give Udmærkelsen en god Dag, end han vil lade sin 
Hund blive tilbage udenfor Døren paa? Kirketrappen! 



Johannes Sundblad og August Bondeson er frem- 
ragende Folkelivsskildrere. De har begge valgt deres Motiver fra 
deres Hjemsted, Bondeson fra Halland og Sundblad fra Vester- 
gøtland. Bondesons Hallænding er en ny og god Type. Det 
er det vilde, det opbrusende og heftige, det lidenskabelige og 
voldsomme, som udmærker hans Temperament. Det hedder saa- 
ledes f. Eks. om en Fader, som mishandler sin Søn: »Aarerne 
svulmede i Panden, mellem Øjenbrynene havde lagt sig dybe 
Furer, Læberne var haardt sammenpressede, Øjnene lyste hadsk«. 
Han griber ham i Nakken og slænger ham bort »som et urent 
Dyr«; farer derefter paa ham, dunker ham med knyttet Næve, 
sparker ham med Træskoene og tramper paa hans Bryst 1 ). 

Men samtidig har han skildret det gode hos Hallændingen. 
Sm or- Lars, Gnieren, bliver næsten sympatetisk, naar man hører, 
at han har sparet for at skaffe sin elskede et Hjem, og at hun 
har taget en anden, og saa har Lars søgt Trøst i Pengeposen. 
Og den stakkels Halte-Stina, hvor godt er hun ikke tegnet, hvor 
forstaar man ikke hende og hendes ulyksalige Ødslen ! Det gode og 
varme Hjærte lyser frem hvert Øjeblik. Det giver hende en Glorie; 
det forskønner og forklarer hende. Ja, selv saadan en som den 
hæslige Rac&are-Nils afvinder Forfatteren et og andet smukt 



') Se Allmogebe råt teiser. Fortællingen „Julkvållen* 



Digitized by Google 



Den moderne svenske Literalurs Folketyper. 



927 



Træk. Man glemmer, hvem han er, naar han taler om »Tromp 
och Krans« 1 ). 

Vestgoten hos Sundblad er mindre vild og mindre heftig. 
Derimod bliver han undertiden mere pragtsyg og karakterløs, han 
er svagére og forfalder lettere. To af Digterens Typer vil have 
blivende Værd. Hans Aftægtsmand og hans Væversken fra 
Mark er tegnede med en Omhu saa stor, at intet mangler. 
Enhver Ejendommelighed i Talen, enhver Nuance i Dialekten, 
hvert betegnende Smaatræk, hver etnografisk Detail — alt har 
han samlet med en Kulturforskers Nøjagtighed; og selv om 
Novellen bliver mindre god som Kunstværk, opnaar han dog en 
Sandhed, en Præcision, som er forbavsende. Kulturhistorikeren 
har her et Materiale saa ægte, at dets Værd ikke lader sig benægte, 
og ønsker man at faa et godt og fuldt naturligt Billede afVestgøten, 
henviser jeg til Sundblad, til hans Husmandsstuer og Bondehjem. 



ISaxon, Johan Lindstrom, møder vi Demokraten, Bonde- 
livets Forsvarer og Byens erklærede Fjende. Han vil, at Bonden 
skal blive ved sin lille Gaard, arbejde i sin Jord og leve som sine 
Forfædre. Han tror paa Lykken i en trang og stille Livslod 
og ser ikke uden Harme, at en og anden tager til Byen. Og 
hvordan kommer han saa tilbage til sit Hjem, denne Udvandrer? 
Uduelig og uvidende, livstræt og fordrukken, overbevist om Sand- 
heden i Forfatterens Sætning: »Man tror, at alt er saa smaat r 
fordi man ikke kan se det store i det smaa.c 

Saxon kan ikke tænke sig noget værre end en saadai> 
vanslægtet Bonde. Her er to Brødre, af hvilke den ene er et godt 
Hoved. Han har faaet sin Uddannelse i Byens Elementarskole og 
anses for at være dannet, kvik og fin. Den anden er træg og 
stille, en sparsommelig Arbejdsmyre, hvem Folkehøjskolen gør til 
en Mand, en Karakter. Den første gifter sig fint, lever flot og bliver 
Herremand og løber tilsidst af Landet ; Broderen gifter sig med sin 
Tjænestepige og dyrker sin Fædrenejord. Han bliver ved at være 
det, han er født til, en flink Bonde. En anden Gang er det et 
Par Bondepiger Forf. skildrer. Den ene sendes til Byen for at faa 
Dannelse og lære noget. Veninden bliver paa Landet og kommer 
paa en Højskole. Anna bliver en Slags Frøken, uduelig og koket. 



*) Se Nya Allmogeberattelser. 

og skammer sig over sin Fødsel. Veninden lærer at arbejde T at 
elske Bondens Liv, at tænke dybt og godt og at udvikle sin 
Karakter. »Ingen vil her være mere end de andre« , skriver hun, 
»og jeg tror det gælder om os aMa, at vor Hu staar til de tarve- 
lige Bondehjem, hvor en Husmoder med god Vilje og et godt 
Sind kan udrette saa meget.« 

Saadanne Paralleler ere talrige hos Saxou. Mange af hans 
Figurer er Parvenuer af Bondeslægt, — Parvenueir som vanslægter, 
efter at være omplantede i en Jordbund, der ikke passet for dem. 
I »Offradc, »Omplanterad«, »Ett slut« har ban fremstillet dem, 
og Byen er den Afgrund, som opsluger dem alle. »Ser du ikke, 
hvilke vanvittige, kostbarer Fornøjelser Byfolk driver, af Mangel 
paa Virksomhed og Natur«, lægger han en Bonde i Munden, og 
ægte revolutionært siger en anden: »Til Byen maa vi slæbe alt, 
hvad vi kan hobe sammen r for at de kan spille fine og bo fint 
og spise saa godt, gt vi ikke kan faa saadan . et Maaltid en Gang 
om Aaret, som de faar tre Gangfe om Dagen«. 

Vi er ved alt dette kommen Digterne ind paa Livet. 
Skildringerne af vort Folkeliv har blottet deres Naturel. Vi gaar 
nu over til Strindberg, undersøger hans Skærgaardsfolk og prøver, 
om Operationen ikke vil lykkes ogsaa med ham. Bogen handler 
om Livet ude i Skærgaardene, paa Øen Hemsø, paa Enken Flods 
Gaard med Havet som Baggrund. Sønnen ligger paa Søen, driver 
Fiskeri og skyder Vildt, men Gaarden passer han ikke, den for- 
falder og maa bringes paa Fode. Eonen gaar saa til sin nye 
Earl, Sletteboen Carlsson, og beder ham tage sig af den forsømte 
Gaard. Carlsson er en klog Mand, underfundig og forsigtig, 
rigtignok lidt træg, men arbejdsdygtig og ihærdig. Han har ikke 
saa lidt af det, som netop er typisk for en Bonde. Han er sejg, 
gerrig, indesluttet og betænksom. Han tilvender sig lidt efter lidt 
baade Magten og Enkens Hjærte. Efter et mislykket Frieri til ea 
Tjænestepige fra Byen, gifter han sig med Eonen og bliver Ene- 
hersker paa Gaarden. 

Men en Aften, da hun er ude, faar hun Bevis for Mandens 
Utroskab; hun bliver syg og dør, og hans Magt er forbi. Ved Be- 
gravelsen, paa den livsfarlige Tur over Isen til Kapellet, hvor man 
snart ror i Baad gennem det isplumrede Vand, snart skyder Fartøjet 
over store løse Isstykker, overraskes man af Havet Isen bryder 

op, og Carlsson, som er for tung i sine Bevægelser, bliver tilbage; 
Benene vil ikke bære ham, og Havet sluger sit Offer. 

Denne Ligfærd er en Naturskildring af den mest gribende 
Virkning. Naar det gælder om at skildre Skærgaarden, Naturen 
dér og Havet, mangler Forfatteren aldrig Farver eller Synspunkter. 
Han gør det saa originalt, saa fortræffeligt og med saa stor Kraft, 
at han i denne Henseende næsten er enestaaende i vor Digtning. 
Og de Billeder, han i Fortællingen giver os af Høstgildet, Bryllupet, 
etc. minder om de gamle Hollændere Jan Steen og Adrian Brouwer. 
Samn*e overvældende Livsglæde, samme løsslupne Bakkanal, samme 
vilde og djærve Forvovenhed, samme grove og raa Skæmt. 

Men naar det blændende Fyrværkeri er hørt op, naar Ra- 
ketterne er slukkede i en Kaskade af Gnister, lader de en Aske- 
regn af Kulturhaderens Bitterhed tilbage. Carlsson bygger en 
Villa, som han udbyder til Sommerbolig. En Kammermusikus fra 
Stockholm med Familje lejer den, og med denne Familjes Ind- 
flytning paa Øen kommer Kulturen. Den kommer i Form af 
Luksus, Kurmageri og Driveri. Carlsson og en af Karlene bliver 
Rivaler. Man trækker i Søndagsklæderne og paatager sig Byma- 
nerer. Carlsson arbejder mindre, forsøger at spille Herremand, 
anskaffer sig et Slags Skrivebord, som man kan se fra Villaens 
Vinduer, lader som han sidder og skriver dér og hører op med 
at passe Jorden. Og daDampbaaden lægger til og tager Sommer- 
gæsterne om Bord og fører disse Bysbørn tilbage til Stockholm og 
til Kulturen, bliver der tilbage efter dem et Bundfald af ødelagt 
Lykke og Fred. 

Selv den stakkels Damper bringer Kulturens Smuds med 
sig. »Alt muligt Smuds havde Udyret i kort Tid naaet at give 
fra sig og tilsøle det klare grønne Vand. Det var som om alle 
Byens Rendestene var 'kommen ud og havde bragt baade Kævl 
og Affald med sig.c Og naar Carlsson tænker paa Ida, som han 
haaber paa skal blive hans Hustru, og han tror, han for hendes 
Skyld maa ind til Byen at bo, føler han den samme Afsky for 
denne By som Hr. Strindberg: »Han hadede Byen, hvor han var 
den sidste, hvor hans Tungemaal var til Grin, hvor hans grove 
Hænder ikke duede til noget, og hvor hans praktiske Sans ikke 
smed noget af sige Carlsson er nemlig udrustet med forskellige 
Færdigheder. Han kan snedkre og tømre, han kan lave Teglsten 
°g hygge Huse; han er Smed og Staldkarl og i det hele dreven 

Tilskueren. 1889. 62 

i mange Kunster; ogsaa herved bliver Carlsson en Slags Type 
for Strindbergs Bonde. 

Kulturen bliver endnu værre, da den kommer under en 
anden Form. Et Aktieselskab køber Rågholmen lige ved Hemsø 
og driver Grubedrift. Naturmennesket Carlsson kan ikke værge 
sig mod Kulturmennesket, narres til at tage Aktier i Betaling for 
sin lille 0, overlistes ved Smiger og faar Titel af Revisorsuppleant. 
Han lader nu sine Karle ro i Baadsmandstakt til Øen; han sidder 
selv ved Roret i sin hvidmalede Slup; Folkene bliver ringere og 
Arbejdet gaar trægt. »Freden var forstyrret. Det skød og dund- 
rede hele Dagen igénnem fra Bjærget. Dampbaaden hvislede i 
Sundet, Skibe kom og lagde til og spyede Masser af Søfolk i Land. 
Om Aftenen kom Arbejderne op til Gaarden og samlede sig om- 
kring Brønden; de gjorde Jag med Pigerne, og drak og sloges 
med Karlene. Om Natten svirede Folkene, og om Dagen var der 
ingen Orden paa dem; de sov paa Marken og stod og nikkede 
ved Ovnen. Og af og til kom saa Forvalteren, saa maatte 
Kaffekedlen paa, og da man ikke kunde byde den Mand Brændevin, 
maatte der altid være Cognac i Husetc 

Det er Byen, Civilisationen, Industrien, det her gaar ud 
over. Saa længe man var i Fred for disse Skadedyr paa Hemsø, 
levede man roligt og fornøjet, var arbejdskraftig og arbejdsdygtig. 
Alt dette vejredes bort, da Kulturen søgte dertil! 

Lige saa klart udtrykker Forfatteren sig i Skårkarlslif, 
nye Billeder fra Skærgaarden, dens Natur og dens Beboere. »Mange 
primitive Skikke og Retsbegreber fra Naturtilstandene, hedder det 
i Indledningen, »tyde paa, at der her ude, langt fra Samfundet, 
har samlet sig en Flok uselskabelige, for et ordnet Samfundsliv 
lidet skikkede Friluftselskere eller ganske simpelt praktiske Mod- 
standere af organiseret Krigstjæneste og Toldvæsen. Familjen 

bygger sig selv paa Grundlag af gammel Sædvane og Naturens 
simple Krave 

Det er netop disse Træk, der har lokket August Strindberg. 
Skærgaardsfolk viser et mere smilende Perspektiv. Skårkarlslif 
er mørkere, der giver han »Halvskyggernec Senere hen haaber 
han ogsaa at komme til at tegne »Slagskyggernec 

Adskillige af Billederne minder os om Skærgaardsfolk. 
To er dog ny, viser os nye Typer: Klockaren på Rånø og 
Historien omEnbrottsling. »Begynder Familjebaandene at briste 
langt borte fra Slægt og Venner, og tvinges de stærke Lidenskaber 

længe tilbage, kommer der stundum uhyggelige Udbrud af Natur- 
kræfterne, hvor den til Død og Undergang vante Skærgaardsbo 
ikke tager det saa nøje med Midlerne. Da opføres der tavse 
Sørgespil derude, da brister Blodets Baand, man bryder gennem 
de forbudne Hegn, Naturen griber med haard Haand, og for 
Sulten og Kærligheden eksisterer der ingen Hensyn eller Love meret. 

Det er en saadan mørk og besynderlig Tragedje, som for- 
tælles i Enbrottsling om en Mand, som har dræbt sin Hustru. 
Det er ogsaa et saadant ganske oprørende Billede, der møder os i 
Fortællingen om Rånø-Klokkerens Barndom, om Faderen, Skærgaards- 
husmanden, og Børnene som begynder at strides; om haarde Ord, 
Slagsraaal, Tyveri og Lovbrud; om Moderen, som bliver dræbt af 
sin Mand, mens Alrik ser paa det 1 ); om Søskendenes Flugt, om 
Havets evige Uforanderlighed, om Stilheden derude, om Livet med 
den gamle, om hvordan Alrik begynder at drømme og fantasere 
i sin Ensomhed. 

»Naar blot Vand og graa Luft ikke tilfredsstillede Øjets 
Trang, begyndte Øjet at arbejde paa egen Haand for at tilfreds^ 
stille sin Trang; og Øret, som blot hørte Vindens Susen eller 
Brøl, Søernes Dundren og Brusen, Fuglenes Skrig og Snadren, 
hungrede og gav sig til af Mangel paa Næring at tære paa sig 
selv, blev eksalteret at Udmattelse og hørte tilsidst, hvor der intet 
var at høre, hørte Tavsheden, hørte Blodbølgen, Senens Stramning, 
Muskelfiberens Bristen og tilsidst Toner, der samlede og ordnede 
sig i Maanedernes Løb, smeltede sammen og fødte nye«. 

Den Vinter, da Moderen døde, maatte slettes ud af hans Sjæl. 
Naar Hverdagslivet ikke strakte til, fik han sine Indtryk fra 
Fantasien og »vævede sammen Begivenheder, Paafund, Syner 
og Hørelseshallucinationer, og saa snart et Indtryk var blevet til 
et Minde, havde det faaet Virkelighed." Saaledes lærte han at 
sammenblande det virkelige med det uvirkelige. »Et Begær efter 
at bedrage sig selv var fostret hos ham, en Trang til ikke at 
støde paa noget, som ved sin Haandgribelighed erindrede om, at en 
skæbnesvanger Virkelighed en vis Nat var optraadt i hans Liv og i 
Erindringen var efterfulgt af en hærgende, nagende Følelse af Brøde.« 

Han frygter for at vise Misfornøjelse, at udøve Kritik. Han 
erstatter sin Tavshed med en veltalende Mimik, og sin egen Trang 



') En svag Antydning om Grunden finder man i følgende Ord: „Man sagde 
hun var bleven slaaet ihjel en stræng Vinter, da Fiskene blev borte". 

til Udtryk for Fornemmelser og Følelser tilfredsstiller han ved 
Musiken, hvor han kan tale uden at røbe noget. 

Saa kommer han til Stockholm, hvor han »leger« og fanta- 
serer, omsætter Virkeligheden i Visioner og Drømmesyner. Hele 
hans indre Liv gør ham til en »Fremsynet«, han er Helten, han 
er Napoleon; han rejser til Sagnets Trylleslot; han tror, han er i 
Himlen, naar han sidder oppe paa Orgelgalleriet. 

Som velbestalter Klokker fortsætter han sit Drømmeliv. 
Fandt han en Flaskeprop nede paa Stranden, saa kom den fra 
Rusland. »Den gav Anledning til en halv Times Betragtninger, 
om den mon havde hørt til Czarens Frokostvin, eller om en Efter- 
kommer af en af Fånrik Ståls Helte havde haft sin Proptrækker 
i den; fandt han en knækket Aaretold, udmalede han sig et 
Skibbrud under rædselsfulde Forhold; en tom Flaske blev altid 
undersøgt for at se om den ikke indeholdt en Seddel fra en for- 
list, der i den havde nedlagt sin sidste Vilje«. Eller ogsaa laa 
han paa Klippen ved Stranden og »udmalede sig andre Skyer, 
andre Bølger, en anden Strand og gav Næs, Skær og Vige Navne«. 

Kort sagt, man finder her et Produkt af andre Skikke, af 
Skærgaarden og Naturen, af et Liv fjærnt fra Samfundet. Og Kul- 
turen er netop den Magt, som udjævner enhver Ejendommelighed. 
Selv Almuens Karakter afslibes mer og mer. Den tiltagende 
Civilisation tager al Raaheden bort. Samfærdslen med Byerne 
gør en Omvæltning i hele Tankegangen. Meget daarligt gaar 
bort og andet kommer i Stedet, men selve det karakteristiske, 
det typiske forsvinder. Derfor skylder man de Forfattere Tak, 
som bevarer det for os. 1 ) 



') Literatur: A. Hedenstierna : I Svenska Bondehem samt Vett och 
Ovett. A. Bondeson: Allmogeberåttelser och Nya Allmogebe- 
råttelser. Alfhild Agrell: Från Land og Stad samt På Lands- 
bygden. G. af Geijerstam: Fattigt Folk. Johan Lindstrøm (Saxon): 
Bondfolk. Johannes Sundblad: I dannemanshemmet och torp- 
stugan. Ernst Ahlgren (Fru V. Benedictson): Från Skåne, Folklif 
samt Beråttelser och Utkasl. Aug. Strindberg: Hemsf>borna (paa 
Dansk Skærgaardsfolk) og Skarkarlslif. Tor Hedberg: „Gamle 
Pers nya skOtbåt" i Beråttelser och Skizzer. 

Nils Erdmann. 

lifter lang Tids Forløb vendte jeg nylig tilbage til Teatret 
paa Kongens Nytorv. Det var allerede hen paa Aftenen, og jeg 
gik ind paa maa og faa. Hvad jeg slumpede ind til blev »Fjærnt 
fra Danmarkc Den gamle Ballet plejede at være den første 
Forestilling, vi saa' som Børn. Tanter smuglede os ind trods alle 
Forbud, og undrende saa' vi fra det gamle Teaters skumle Etage 
danske Kadetters muntre Spøg og spanske Damers Pragt, mens 
Dannebrog, det vajede paa Toppen. Vore Barnehjærter bleve 
fulde ved al denne hellige Fædrelandskærlighed med Benene. 

Og nu, da jeg en Aftenstund vilde ihjelslaa en langsom- 
melig Time i det nationale Skuespilhus, faldt jeg ind til den 
samme gamle Ballet, som var uforandret efter mer end tyve 
Aars Forløb. 

Uforandret — dog ikke helt. For Dragterne var jo 
falmede, saa de skønne Damers Pragt syntes krank. Bagtæpperne 
havde Aarene slidt, saa man mente at se Traadene i det Lærred, 
hvorpaa de var malte. Og Danserinderne — der var, tør vel 
væddes, Ansigter iblandt, som man vilde kunnet genkende efter 
de tyve Aars Forløb — de trippede om, som var de blevet lidt 
trætte paa Taa og stivere i deres Knæ. 

Som den var, bandt den slidte Ballet mig. Efterhaanden 
syntes det Slumpetræf, der havde ført mig hid nemlig hartad 
symbolsk: Det var selve det danske Teater, vi saa, i dets For- 
fald og med dets sidste Tendens. 

Publikum vil paa Scenen se Dannebrog og Idyllen. Vi er 
bleven uendelig smaa, men de stride Modgangs Dage har kun 

pustet gammel Selvtro tyk til Chauvinisme, og mens vi stirrer 
paa en stor Fortid med deres Ihærdighed, som ikke tør se den 
ringe Nutid i Øjnene, rasler vor Afmagt ubændig med Sablen. 

I Aar og Dag bød under denne Stemning Teatrene os 
krigeriske Skuespil. Og selv efter at Publikum er blevet træt af 
Billeder af den virkelige Krig, mylrer det paa Scenen med Sol- 
dater og Matroser, som i Kantonnement og paa Togter lege Krig 
— under Dannebrogs Dug, der bliver det Kanevas, hvorover 
Folkekomedieforfatterne broderer deres Fabler. Flaget er blevet 
den Teatereffekt, til hvilken man sikrest tyr. Det hejses til 
Kongehymnen i den ene Scenes Folkeskuespil, det svinges i Bal- 
letten af glade Figuranter, og blandt Tragedier vælges »Dronning 
Margarethec og »Tordenskjold«, hvor Heltinden kan dække vor 
Helt med sit røde Sjal og en flænget Kniplingsklud — i Danne- 
brogs Lignelse. 

Flaget glider fra de store Stykker endogsaa over i Idyllen 
og øger dens Charme. Det er Stykker som »De danske i Paris«, 
til hvilke Publikum trænges. 

Men i øvrigt fylder man Skuespilhusene til alle Idyller. Vi 
er ikke blot bleven smaa, men vi bliver ogsaa Dag for Dag fat- 
tigere. Livet er i Land og By blevet saare brydsomt Slid, og 
trang Armod banker paa de manges Dør. Livets bedske Virke- 
lighed fylder Publikums Dag ; om Aftnerne vil man glemme og 
læskes ved de himmelblaa Idyller. Man vil føres der hen, hvor 
Eksistenskampen tier, eller hvor den aldrig har sat Spor. I 
Nutidsbilleder søger man til lune Præstegaarde, hvis Fred paa 
Teatret altid var givet som uomtvistet; af gammelt Repertoire 
opgraver man de allerstilfærdigste som »Deklarationen«, »Intrig- 
erne«, »Indkvarteringen« og de potenseret barnlige som »Aprils- 
narrene«. Fra Scenerne stænges Livet, der leves, og som altfor 
pinligt vilde mane Publikum, kategorisk ude. Og der hersker i 
vore Skuespilhuse en mild Exner-Stemning , i hvilken Tilskuerne 
søge — Glemsel. 

Det kongelige Teater er fremfor alt det tro Spejl af de to 
Stemninger, som beherske Publikum: »Elverhøj«, og »Dronning 
Margarethec staar paa dets Repertoiret for at fyldestgøre Abon- 
nenternes Storheds-Trang. »Indkvarteringen«, »Aprilsnarrene«, »De 
danske i Paris« , »Amors Genistreger« er fyldig Tribut til Idyllen. 

Under saadanne Omstændigheder er det intet Under, at 
vor Fremstillingskunst alt uhjælpeligere sukker under det sød* 

ladnes og det uvirkeliges Aag. Som Stykkerne er, saa bliver 
nødvendigen Spillet. 

Det kraftige Tag, som tidligere Aars stærke Nutids-Reper- 
toire tog i vore Skuespillere, er glemt. Helmer i »Dukkehjem er 
bleven en fedladen Moll-Prædikant, og selve Nora er skabt om 
til en Beatrice saa forklaret og saa uvirkelig, at ikke engang en 
Dalsgaard paa sine Altertavler men rentud en Fru Ingemann 
burde været Ophav til dette hellige Maleri. Publikums Smag har 
overhugget Broen mellem Scenen og Livet, og paa Idyllernes 
Enge springer vore halvgamle Kunstnerinder barnlige om — smaa 
søde Lam, til Etagernes Fryd. 

Og ned i hvilken Sump er ikke under denne yndelige Leg 
vor Skuespilkunst falden. Publikums Kritik slappes naturligt over- 
for saa uvirkelige Skuespil, hvor ingen Livets Maalestok gives. 
Det søde bliver sødligt uden Protest — man tænke paa Frk. Anna 
Petersen — ; Løjerne bliver Groteskkomik, som strejfer Pantomimens 
Effekter — man huske visse Optrin og Figurer fra > Aprilsnarrenec 

Selv Kunstens ydre Form forvitres. Der gaar i Svang en 
Talen til Publikum, en Spillen paa Øjebliks-Indfald, som er hartad 
urimelig. Der findes paa Kongens Nytorv bærende Kunstnere, 
hvis hele Spil løser sig op i smaa personlige Fortrolighedsnik til 
det Publikum, som i god Skuespilkunst slet ikke eksisterer for 
Fremstillerne .... 

Men der er dem, som vil sige: Nu vel, De har Ret. Alt 
dette var saaledes. Men nu har kloge Mænd løst Forbandelsen, 
og se, alt er paa Veje til at blive nyt. Monopolets Ophævelse 
hedder Trylleordet, som vil omskabe vort Teater. »Arkivet« er 
Overflødighedshornet, som vil berige vore Scener og ved sine 
Gaver forny vor Kunst 

Maaske. 

I alle Fald bør man ikke paa Forhaand afsvække Haabet, 
selv om man ikke deler det. Den store Interesse, som de for- 
løbne Sæson-Maaneder har frembudt, ligger jo allenfals i den 
Maade, hvorpaa Privatteatrene have plejet deres nye Skat. 

Dagmarteatrets nye Direktion har lagt ud med alle de 
bedste Forsætter. Den unge Direktør har Vilje og Forstand, til 
Forbundsfæller og til Fjender — altfor mange Idealer. Der er i 
Dagmarteatret for niaoge Guder, og altfor tit synes den nye 
Leder en Ypperstepræst, der i stille og uforstyrret Dyrkelse 
vandrer om og svinger Røgelsekar og hænger Kranse for Foden 

af Husets Guder og Afguder. Der kommer over Jærnbanegades 
Forestillinger noget uendeligt, halvt frimureragtig privat, der 
holder Publikum fjærnt — det føler sig som en uvedkommende 
eller næslen en paatrængende — og giver Indtrykket af en Fa- 
miljefest for de benaadede og de indviede. 

Fru Agnes Gjørling er Vestalinden, som vogter disse 
Forestillingers hellige Ild. Hendes ganske Væsen forhøjer stærkt 
det Indtryk af noget messeagtig-religiøst, som de fremkalder. 
Fru Gjørling er Teatrets Lærerinde i Deklamation og Plastik. 
Ogsaa som dets første Tragédienne forbliver hun des værre en 
Slags Guvernante i disse to Skuespilkunstens elementære Fag. 
Hun docerer den skønne Tale og de runde Bevægelser. For 
hende er Skuespilkunst ikke Fremstilling af Mennesker, ikke For- 
klaring af Digterværker — en Forklaring i Kød og Blod — den er 

kun en Recitation — og tilmed en Recitation, baaren af 

en saare fladbundet Forstaaelse. 

Fru Agnes Gjørling skal paa Hr. Riis-Knudsens Teater 
være Øhlenschlågers prude Jeanne d'Arc. Hun fører Banneret og 
skal genvinde Digteren Kongedømmet. Men hvorledes kæmper 
Damen ? Er Øhlenschlåger hende mer og andet end nogle smukke 
Ord, som en blød og angenem Røst vugger regelret frem? For- 
søger hun at gribe Ordenes Mening og give den Kød og Blod og 
sin egen Gestalt? Gør hun ham ny ved paa selve Scenen at 
bringe til Gyldighed nye Synspunkter for hans Digtning? Eller 
fornyr hun ham — som Josef Kainz Schiller — ved at gøre 
ham til det bevægede Udtryk for en ny Personligheds Liv og Ild ? 

Intet af dette. 

Fru Gjørling vandrer i skønhedsbunden Pasgang Fædrenes 
Konge-Veje og reciterer sin Digter som han af Bedsteforældrene 
reciteredes. Det hele er den skønne Klang og den skønne Pose. 
Den, som søger mer — han blive borte. 

Der findes i »Tordenskjolde en Scene, som turde lokke 
alle moderne Skuespillerinder. Det er Mødet mellem Miss Har- 
riette og Tordenskjold. 

Tordenskjold optræder som en fremmed: ukendt vil han 
møde den britiske Mø. Men Samtalen drejer sig fra første Færd 
kun om ham. Miss Harriette fritter og spørger Tordenskjold om 
Tordenskjold. Tilsidst viser hun ham Billederne, hun som Fan- 
tasier har tegnet af Helten. Tordenskjold forbavses; han siger, de 
ligner; han ser Billede paa Billede, hun viser, han undres, hun taler — 

Hun burde vel saa gætte. 

Der sidder de Side om Side — foran hende Billederne, en 
Tomme fra hende Manden. Og ikke skulde i hendes Sjæl lang- 
somt Anelsen gry og gribe om sig og blive til Tro og Troen 
Vished? Umuligt. Her ligger jo just Fremstillerens Opgave. At 
lade dette fødes og udvikle sig og ske for vore Øjne — det 
er Scenens Fremstilling. 

Men Fru Gjørling siger kun akademisk og klart de skrevne 

Ord , mens hun holder Billede efter Billede i en rund Arm 

Hun læser ikke sin Øhlenschlåger mellem Linjerne, og hun kender 
først sin Tordenskjold, da hun i Rollebogen faar det sort paa hvidt. 

Hr. Riis-Knudsen vil genoplive Øhlenschlåger. Jeg tror, 
han har Ret. Men saa begynde han ogsaa med at skænke ham 
det første nødvendige: Liv. 

Lad hans unge Trup i Øhlenschlågers stærke Ord finde 
det stærke Udtryk for deres egne unge Tanker. Lad dem storme 
løs, og lad dem tale af deres fulde Lunger. 

Er der Fejl deri, Publikum vil dog lytte, hvis der blot er 
Ungdom og Sjæl. 

Fru Gjørlings akademiske Recitationer er ingen Genopliv- 
else af Øhlenschlåger, de er kun Beseglingen af hans Død. 

Medens Dagmarteatret haardnakket holder sin Tordenskjold 
paa Programmet, har Folketeatret blandt Rigdommene fra Kongens 
Nytorv valgt et holbergsk Stykke: »Hekseri eller blind Allarmc 
og det Goldschmidtske Skuespil: »I den anden Verden«. 

Holberg-Forestillingen høstede i Dagspressen megen Ros. 
Hvad mig angaar, maa jeg tilstaa, at den, hvor respektabel den 
end var, syntes mig haandgribeligen at blotte alle de Farer, som 
Holbergfremstillinger udenfor Nationalteatret kunde komme til at 
rumme. Faren for at Traditionen langsomt skulde tabes. 

Der var i Folketeatrets Udførelse virkelig fortræffelige Ting. 
I sin store Helhed var endogsaa alle Figurerne der. Saa længe 
de tav, var alt helt og holdent Holberg. Det kneb kun — naar 
de Godtfolk skulde begynde at tale. Diktionen var vaklende og 
usikker. Holbergs Sprog udviskedes af nogle og laa andre be- 
sværligt i Munden. Der var ikke mer noget Tidsbillede i denne 
Dialog, som undertiden endog gav holbergske Sætninger Accent 
fra 1889 og strejfede selve Gadens moderne Sprog. 

Men Publikum var tilfreds. De kyndigere tog Stykket som 
en Række Holberg-Tableauer, hvori Folketeatrets flinke Trup 

gjorde god Figur, og Tilskuermængdens Gros har ikke sikkert 
Øre for de hundrede Diktionens Smaafejl, som forflygtigede det 
holbergske Billede. Folketeatret vil derfor sikkert fortsætte sine 
Holberg-Forsøg. Og for hver ny Forestilling, der som denne var 
halvgod — og fra Traditionens Synspunkt mer end halvslet — 
vil Publikums Øre for de smaa Forsyndelser døves, og Vild- 
farelserne vil brede sig, og Traditionen, som langsomt fortrøskes, 
vil en skøn Dag have Banesaaret og være tabt. 

Ti Sløseriet i Diktionen vil ikke holde sig blot til de pri- 
vate Teatre. Sligt bærer altfor stærk Smitte. Selv til National- 
teatret, hvor der allerede blandt de ganske unge viser sig sær- 
deles tydelig Vaklen i Geledderne, naar det gælder Holberg, vil 
Usikkerheden brede sig, og Publikums slappede Sans vil ikke 
sætte Dæmning for Tilbagegangen. 

Under disse Omstændigheder burde Pressen uimodsigelig 
raabes i Gevær. Haardhændt maa den gaa i Rette med alle 
Privatteatrenes Holberg-Opførelser og paavise deres Forsyndelser 
mod Traditionen. Kritikken maa — for hele vor Kunstudviklings 
Skyld — slaa Vagt om Holberg med en Kreds af spændte Fbrdringer. 

Ved Siden af den »blinde Allarmc har Hr. Abrahams ladet 
spille: »I den anden Verden«. Det vil indtil Tidernes Aften for- 
blive skuespilkyndige gaadefuldt, af hvilke Grunde det nationale 
Teater har givet Slip paa dette Drama, som synes et af de dyb- 
sindigste og for Fremstillingskunsten taknemligste i vor hele Lite- 
ratur. Under Aarenes Vægt har dette Værk kun ranket sit Hoved, 
og det møder os i Dag kun endnu mere overlegent og ejen- 
dommeligt. 

Og dog fik det paa Folketeatret næppe en Udførelse, der 
var det værdig. Fremstillingen var ikke slet, men den var altfor 
smaat skaaren. Disse Typer har Literaturens Gardehøjde, og de 
maatte altfor smaaborgermæssig runde Ryg for at staa Maal med 
en Zincksk og en Orlamundtsk Ævne. Naar en Gang Hr. Carl 
Mantzius har vokset sig helt bred til at bære Byrden af »den 
store Komedie«, burde han forsøge at spille denne Etatsraad, som 
vort første Teater aldrig havde givet fra sig, hvis dets ledende 
Brødrepar endnu besad levende Kunstnerærgerrighed. 

. . . Dette var de to Privatteatres Laan fra Arkivet Blandt 
de private Sceners Nyheder staar »Fælles Sag« fremmest. 

Om Fru Gad har Forbilleder , turde det være visse ger- 
manske Skuespil. Hr. Blumenthal og Hr. v. Scbdathan blander 

paa saadan Vis Graad og Spøg til letløbende Dramer, hvis Hoved* 
virkning beror paa enkelte Figurers hastig fæstnede Ægthed og 
Diktionens dristige Greb om den daglige Tale. Netop dette er 
Fru Gads Fortrin. Hendes Stykke skænker os de bedre tyske 
Lystspils behagelige Underholdning, krydret her med megen — 
noget ond — københavnsk Spot. 

Denne samme Spot er det bedste af hendes Talent. Den 
har skabt hendes Skuespils nye Menneske: Repræsentanten for 
Københavns handlekraftige Børs. I Hr. Mantzius Skikkelse blev 
denne Figur den svidende Sandhed og maatte virke som et Slag 
i Publikums fulde Ansigt — Jubel lønnede Slaget. 

Fru Bloch og Hr. Mantzius ere Navnene* til hvilke alle 
vore Teater-Haab maa fæstes. De to alene er nyt Syn og ny 
Slægt paa Scenen. Deres Talent sidder dem i IJjærne og Øjne. 
Solide Hjærner bearbejder hos dem begge Rækker af ædruelige 
Iagttagelser, som en sikker Skuespillerævne gør frugtbringende i 
klare og levende Sceneskikkelser, der, Friluftsstudier som de er, 
staar i Livets eget faste Lys. 

Fru Bloch er paa Scenen den personificerede Kløgt — 
nøgtern, klar og kold. Den kunstneriske Intelligens er med hende 
kommen i Nationalteatrets høje Sæde. 

Men allerede saa kort efter hendes Talents Gennembrud, 
rejser hos Fru Bloch den tydelige Maniererthed Hovedet. Sikkert 
skyldes dette Rollefaget, i hvilket man indspænder hende. Paa 
en Scene, hvor det kunstneriske Fag bestemmes med en Alen i 
Haand, maa jo Fru Blochs Apparition henvise til de halve 
Barneroller og, ganske rigtigt, spiller hun dem da ogsaa, endskøndt 
de tvivlsløst rummer alle Farer for hendes Talent. 

Alle sine kunstneriske Fortrin maa hun her, saa at sige, 
gøre af lavere Race. Hun maa forpuppe sin Kløgt til fiffig 
Gammelklogskab, sin Videlyst maa hun give Form af den prik- 
kende Nyfigenhed, sin Overlegenhed maa hun skabe om til Trines 
Vigtigmageri. Hendes spidse Kløgt løber under dette Arbejde 
alle Spidsfindighedens Farer. 

Teatret forsøgte selv at bryde Ingenuernes Ring orø Fru 
Bloch ved at tildele hende Louises Rolle i »Indkvarteringenc 
Man tænkte sig vel, at den snilde Kunstnerinde maatte særlig 
passe til denne unge Frue, som kløgtig arrangerer Komediens 
Komedie. Men Rollen blev ingen Sejer; den viste kun Fru Blochs 



Digitized by Google 



940 



Teatrene. 



Begrænsning. Fru Louise var meget overlegen, fuld af klog For- 
stillelse, men hun kun spottede, ikke tillige elskede denne stakkels 
Hr. Brandt. Man frøs i denne unge Dames Selskab, hvis Kløgt 
var uden Gemyt. 

Ad anden Vej var det, man burde bryde Fru Bloch Baner. 
Ikke Ingenuer men Subretter bør hun spille. Ad en Omvej — 
gennem visse franske Roller f. Eks. Dorine, hvor Publikum lang- 
somt vilde vænnes til den noget uvante ydre Spinkelhed — 
burde hun føres i Armene paa Holberg og blive vor 
Scenes Pernille. 

Der vilde hendes Kløgt, der har saa let ved at blive til 
Spot, der saa villig boltrer sig i Opfindsomhed, og som fatter saa 
hastig om hvert rammende Ord, finde sit store Felt. Og hendes 
Talent vilde ved selve Rollerne vinde Bredden og den Fylde, der 
nu ret ofte turde fattes . . . 

Hr. Mantzius er i kunstnerisk Slægt med Fru Bloch. De 
er samme Kuld. Men Hr. Mantzius har baade en lang og lang- 
som Udviklings sikrere Basis for sin Kunst og nu paa Jærnbane- 
gadens Teater den videre Mark til Udfoldelse. Der er ikke sand 
Teaterinteresse i København, om denne ene Skuespiller ikke 
mægter at samle aarvaagen Deltagelse om Dagmarteatret. Ti 
hvad Hr. Mantzius her i Rolle efter Rolle ihærdig yder, er den 
modneste og mest uforfærdede Kunst, vi for Øjeblikket ejer. 

Kasino har efter megen Malør udspillet et lykkeligt Kort. 
I >Gutter omborde har Direktionen bemandet »Sjælland« og sendt 
Teatrenes prøvede Fædrelandskærlighed til Søs. Hele Nyboder 
har lønnet den med sine Klap. 

Stykket er en Folkekomedie, som kunde friste til adskillige 
Bemærkninger. Den har to unge Journalister til Forfattere. Jeg 
finder det saare rigtigt at lade denne Art af store dramatiske 
Stilladser optømre af Pressens unge Mænd. Saadanne Stykker 
skal være fyldte af Døgnets Luft og Døgnets Smag, og et Par 
kvikke Ungherrer fra Pressen har derfor mange Forudsætninger. 

Hidtil har dog disse Folkestykke-Forfattere gjort sig det 
altfor let. 

Allerede i Fjor tog »Pigernes Jensc* Skribenter ikke deres 
Hverv altfor alvorligt. Men der var i Stykket smittende Lystig- 
hed og hos Forfatterne en usvigelig og højst virksom Ævne til at 
sy Rollerne fast om hver eneste brugbar Kraft ved Teatret. I Aar 
har de to anonyme Libretister lagt det hele endnu langt, langt løsere. 



Digitized by Google 



Teatrene. 



941 



Der findes i Pjæcen én Scene af Virkning. Madam Kruse 
kommer til sin Svigersøn Hassings (Skibsrederens) Kontor og 
mælder, at Grete, hendes Datter, hans Forlovede, er rejst, flygtet. 
»Hvor hen?« spørger Hassing. »Til Islande, svarer Moderen. 
»Til Island — naar?« spørger Hassing. »I Morges.« — »Med 
hvem?« — »Med et af Deres Skibe.« — »Mine? — hvilket?« — 
»Med Havfruen«, svarer Moderen. 

— »Havfruen« . . . 

»Havfruen« er en Plimsoller, et Dødens Bytte, sendt ud af 
Hassing for at redde Assurancen. »Havfruen« kan ikke naa 
Land, og paa »Havfruen« er nu hun om Bord — sendt i Døden 
af ham , af ham selv . . . 

Scenen er saare virkningsfuldt tænkt, og paa dette ene 
Punkt mærker man den folkelige Dramaforfatters stærke Haand. 

Der kunde herom være arrangeret en ægte Folkekomedie. 
Men des værre er det paa »et maritimt Folkelivsbillede«, For- 
fatterne har faaet Bestilling. De maa derfor om Bord — til Orlogs. 

Og paa Fregatten »Sjælland« er der uheldigvis ikke blot 
ingen Plads til Folkekomedien, der tier overhovedet Komedien. 
Paa Fregatten begynder Billederne, og hører Dramaet ganske op. 

Vi ser Matroserne gaa til Køjs og purres ud, vi ser dem 
feje Dæk og holde Hvil — men alle disse Billeder har slet intet 
med Historiens Fabel at gøre. Fablen lægger sig i Vinterhi, 
mens vore Øjne forlystes. Opgaven var den: at bore Dra- 
maets Traade ind gennem alle disse Optrin, at lade In- 
trigen fortsætte sig gennem disse maritime Tableauer. Lad os 
tage blot ét Eksempel. Der skal være Tøjeftersyn paa Fregatten, 
og tungt belæssede kommer femti Matroser slæbende med store 
Kasser. I blot én af disse Kasser maa dog nu et Hjul til Dra- 
maet være skjult, en Traadende blot af Intrigen maa forvilde sig 
ud deraf . . . 

Nej. 

I disse halv hundrede Kasser findes ikke saa meget som 
det tyndeste Stykke Garn, der fortsætter Intrigens Spind. Der er 
kun veritabel Traad og Naal og gamle Klæder, og Matroserne 
synger en Vise, mens de, i malerisk Klynge,* lapper, og Dramaet 
— tager sig en Lur. 

Sligt er i Længden utilstedeligt. De unge Forfattere bør 
forstaa, at deres Hverv er et virkeligt Arbejde, og at det fordrer 
Studium. Af Forbilleder vil de i fransk Literatur finde nok. De 



Digitized by Google 



942 



Teatrene. 



maa opsøge disse Forbilleder, og der studere scenisk Arkitektur og 
Økonomi. I en »Kunstart c som denne kan snart sagt alt læres. 
Man lære altsaa — og det lykkeligere Resultat vil for »De to< 
ikke udeblive. 

Gærne vilde jeg fra den Række Forestillinger her er om- 
talt, mindes nogle Enkeltpræstationer. Men Pladsen tillader det 
næppe. 

Saa kan da kun fremhæves saare lidet. Ét Ansigt mælder 
sig først: Hr. Schwanenflugels som Monsieur Godtro. I det ene 
Ansigt, skrækslagent og idiotiseret af overtroisk Rædsel, spejlede 
sig det hele Skuespil. Det var et levende Billede paa Frygt og 
Ynkelighed. Burde ikke, hvis Nationalteatret vaagede, alene denne 
Maske fæste dets Øjne paa en Mand, som Gang paa Gang har 
vist saa solid en Ævne. 

Saa huskes fra »Fælles Sagc Frøken Lerches godlidende 
Skikkelighed, hele hendes stakkels bjærtevindende Forfjamskelse. 
Vilhelm Wiehe stiger frem djærv og stærk som en Tordenskjold, 
der virkelig kom fra Krudts Røg og Skibes Dæk. Man ser Fru 
Mantzius i »Fælles Sagc lytte ved Klaveret — en Studie efter 
Fru Bloch var denne levende Figur, som helt var Øje og Øre 
Fru Rosenbaum kommer i Tanken, trindbarmet og frisk, som 
hun i »Hexeric søger Raad. Man erindrer Jaques Viehe, sund 
og ung, munter .... 

Ogsaa mindre lykkelige Minder mælder sig. 

Dagmarteatrets nye Direktion har arvet efter den gamle 
Styrelse en Del Fremstillere. Frk. Albrecht imellem dem. Og 
uundgaaelig som altid bevæger hendes blege Ligeryggethed sig 
med opadvendte Øjne gennem det ganske Repertoire. I snart ti 
Aar har denne unge Dame tilhørt Teatret og hørt til en Klasse af 
»Træk-i-Snoren«-Skuespillerinder, hvis Tid dog vel en Gang maa 
være omme — saa meget mere som alle Lidenskaber trækker 
paa samme Maade i Snoren. 

En ny Direktion burde i det mindste vise os et andet 
Ansigt i disse Roller. Blot det vilde tjæne til Afveksling. 

I Dagmarteatrets udmærkede Lystspil-Ramme, hvor f. Eks. 
Fru Secher tager saa rask Fart i en ny Udvikling, er Frøhen 
Albrecht Repræsentanten for alt det, som burije være Fortiden 
og med Fortiden begravet. 
16. U. 89. 

Herman Bang. 

Breve fra Trolddoms Forfatter, Etatsraad 
Vilhelm Jacobsen. 



in. 

D. 14 Juni 1832. 

Nok for Exempel Øhlenschlæger angaaende! Om ham 

veed Du alt af et tidligere Brev fra mig, at han agter snart at 
prostituere sig ved at udgive i Trykken de Dumheder, han hidtil 
mundligen har foredraget Studenterne som æstetiske Forelæsninger. 
Alligevel vil jeg fortælle Dig, at han har isinde at prostituere 
sig end mere ved med det Allerførste at begynde paa Udgivelsen 
af et nyt kritisk Tidsskrift. — løvrigt vil dette Tidsskrift natur- 
ligviis komme i svær Opposition med et andet, som der ogsaa 
arbeides paa. Heiberg og Poul Møller, der begge ere lidenskabe- 
lige for et Tidsskrift, som kunde indeholde baade Philosophie og 
Poesie, have faaet Hertz til at træde sammen med dem i en 
Redaction for et Quartalsskrift, der skal begynde om et Fjerding- 
aars-Tid. De, — navnligen Heib. og Møller, — love sig meget 
deraf og ville naturligviis kun optage det Allerfortræffeligste etc. etc. 
Da samtlige 3 Redacteurer ere Vindbeutler, vil, som jeg har sagt 
til Hertz, hele Foretagendet kun komme til at vare i det længste eet 
Aar, og de to første Hæfter blive taalelig gode, og de 2 sidste 
taalelig slette. Poul Møller har iøvrigt den Bihensigt, som han 
selv tilstaaer, at styrte Maanedsskriftet for Literatur, som han er 
vred paa formodenlig deels formedelst de Quaklerier, der engang 
fandt Sted ved en Anmeldelse af ham, og deels fordi han ikke 
selv har været med at oprette dette Tidsskrift. Ogsaa Heib. vil 
tage Anledning af den ny Entreprise til at liste sig ud af Maaneds- 
skrifts-Redactionen, hvor han vel føler sig generet. Hertz derimod 
har endnu for nylig skrevet en lille Anmeldelse (om de fædrene- 

landske Romanzer) for Maanedsskriftet; men da Redactionen 
ønsker den noget forandret, eller vidtløftiggjort, og Molbech har 
tilladt sig at gjøre Sprog-Rettelser i den — (Noget, han altid pleier 
at gjøre, men hvorfor Petersen høiligen har bedet Hertz om Und- 
skyldning med Løfte om, at Sligt ikke skal skee oftere) — saa 
har Hertz betænkt ikke at gjøre videre ved den Sag. 

Hvad Theatret angaaer, saa har jeg endnu ikke seet nogen 
af Sommer-Forestillingerne. Den originale Vaudeville af Overskov 
roses meget; selv Hertz, der dog fandt nogle Feil ved den, begreb 
ikke, hvorledes en saadan Mand, som Overskov aldeles øiensyn- 
ligen er i Omgang og Samtale, kan skrive saa godt. Den bliver 
nok givet engang endnu ved en extraordinair Aften til Fordeel 
for Kirchheiner, der trænger til det, og der udmærker sig ved sit 
Spil deri. 

Ryge er nu næsten uafladelig fuld, navnligen naar han 
spiller. — Nielsen har en saa øm Æresfølelse, at han forsikkrer, 
han ikke kan spille i noget Stykke, hvor Nogen skal kalde ham 
en Kjeltring; >Jeg kan ikke gjøre for det, — siger han, — det 
kommer vel af min militaire Opdragelsec 

Endeligen for endnu at fortælle et Guriosum fra den thea- 
tralske Verden, — saa har du vel ikke før vidst, at Holstein 
maa, hver Gang et nyt Stykke opføres og modtages med Mishag, 
strax, endnu samme Aften, ile ud til Kongen for at underrette 
ham derom. Kongen bliver da regelmæssigen meget vred derover, 
da han betragter slig Mishagsyttring som et lille Oprør, hvorhos 
han altid lader falde haarde Ord mod Theater-Directionen, som 
lader det komme til slige Optrin. — 

Khavn. d. 2. Sept 1832. 

Kjære Ven! 

Du vil formodenlig antage, at, da der er forløben saa lang 
en Tid, siden vi sidst corresponderte , maa der i denne have til- 
draget sig en Mængde af de interessanteste og videværdigste Be- 
givenheder. Du tager imidlertid Feil deri, og det vil sandsynligviis 
være vanskeligt for mig at udspinde nærværende Skrivelse til den 
Længde, som du anseer sømmelig, og som mine Breve sædvanlig 
ere af. 

For Exempel de vise Mænd, som du spørger om. De ere 
komne her, de have været her, de ere borte igjen; det er omtrent 
alt hvad derom kan siges. Hvad andet der vides i denne Hen- 

seende er ikkun saare lidet. Stemann aabnede Forhandlingerne 
med en Tale, og gav Vink om, eller niaaskee mere end det, at det 
var bedst Man fattede sig saameget som muligt i Korthed, og hensigts- 
mæssigt, at Enhver gav skriftlige Nota. Naturligviis fandt dette 
strax Opposition. Denne har overhovedet ikke været saa ringe; 
meest opponerede enkelte Magistrats-Personer, især Steenfeldt fra 
Helsingør, bag hvem dog nok Ørsted stak, Schæffer, Reimuth 
og nogle andre; men selv adskillige, som man kunde have mindre 
god Troe til, f. Ex. Rasmus Muller, skulle have taget Bladet fra 
Munden. Ved disse Discussioner var Stemann, der overhovedet 
ved denne Leilighed er bleven endnu mere anseet end han alt var 
det, ikke saa sjeldent, især i Begyndelsen, temmelig grov, men 
eflerat en Agent Vogt fra Svendborg, mod hvem han saaledes 
havde været uartig, tog sin Hat, for at gaae bort, Noget som 
Stemann dog selv strax forhindrede, blev han mere forsigtig. 
Sessionerne gik overmaade hyppigt paa; Diskussionerne ned- 
skreves af min Navne, nuværende Justitsraad Jacobsen, paa løse 
Papirer, og bragtes derpaa hver Eftermiddag i en noget forbedret 
Tilstand til Protocols, hvorhos Kongen hver Dag fik Afskrift af 
det saaledes Passerede. Ørsteds Virksomhed var her, ligesom 
hidtil under Stændersagen, størst, uden at jeg dog ret kan forstaae 
hvorledes. Hans Popularitet er stegen i en ligesaa høi Grad, som 
Misfornøielsen med Stemann er forøget. De Vise vare høist 
enthusiastiske for ham, og beundrede, i Samquem og Selskaber, 
i Særdeleshed i en overordenlig høi Grad den sidste Tale, han 
holdt ved Forsamlingernes Slutning. Kommitteen, der udvalgtes 
til at redigere de Vises Svar i Overensstemmelse med de hidtil 
førte Forhandlinger og tagne Bestemmelser, bestod af Advocaten, 
Etatsraad Treschow, Justitiarius i den jydske Lands-Overret Schøn- 
ning, og en Kammerherre Bentzon i Odense, Mathias Winthers Uven. 

Ingemann har skrevet en ny, historisk Roman, der fore- 
gaaer paa Waldemar Atterdags og Niels Ebbesens Tider. Titlen 
vides endnu ikke; han holder den hemmeligt for at det ei skal 
gaae ham med den, som med Erik Menveds første Titel. Den 
heed nemlig først: Marsk Stigs Dolk, men hans Venner harcellerede 
saameget over denne formaliter og materialiter naragtige Titel, at 
han maatte give en anden. 

Det nye Øhlenschlægerske Tidsskrift, Prometheus, kommer 
neppe ud, af Mangel paa Subscribenter. Det er en fortvivlet Idee 
af ham. Han havde Stof til et Par Aar, men dette Stof bestod i 

Tilskueren. 1888. 63 

hans Forelæsninger, som han nu vilde anvende paa denne Maade. 
Forresten skulde dette Tidsskrift ogsaa indeholde Polemik. Det 
Heibergsk-Hertzisk-Poulmøllerske Quartalsskrift kommer sandsyn- 
ligvis ikke heller ud, men af Mangel paa Forfattere; skjøndt man 
skulde troe at tre var nok; men de ere alle lige dovne. Bredahls 
besynderlige Stridsskrift mod Hertz har du nok faaet og vel læst. 
Jeg blev ganske mør i Hovedet, da jeg læste det Der syntes 
aldeles ingen Anledning at være til at lade sligt komme frem nu, 
og det var mig ubegribeligt, hvor Hertz sEulde have talt saa ondt 
om Øhl., at Bredahl kunde føle sig opfordret til at træde frem 
som hans Forsvarer, ligesom det ogsaa hyppigere er Hertz, der i 
vore mundtlige Samtaler maa tage Øhlenschlægers Parti navnligen 
imod mig. Jeg fik imidlertid samme Dag Gaaden løst, idet jeg 
fra en af Bredahls Venner, der havde besørget Gorrecturen af 
hans Pjece, fik at høre, at den lange Hellig Andersen, som har 
opholdt sig i og ved Sorøe en lang Tid af Sommeren, samt bildt 
Bredahl ind, at Hertz vilde nedrive alle andre Poeter og omstøde 
Øhlenschlæger, samt at det nye Qvartalsskrift skulde gaae ud 
derpaa. Besynderligt var det, at ikke et eneste Blad anmeldte 
Pjecen, eller i denne Anledning ytrede Grovheder mod vor Ven. 
løvrigt udkommer nu snart samme Hertz's tre Gomoedier: Burchhardt 
(i en meget forandret og forbedret Skikkelse), Flyttedagen og 
Emma. Jeg har et Par Maaneders Tid maattet anvende mine 
stakkels, daarlige Øine til at corrigere de tvende første af dem, 
og nu trykkes paa den tredie, efterat Hertz, der har været borte 
saalænge, er kommen tilbage til Byen. Han har nemlig ligget i 
Hirschholmmed Heibergs, som han nu er særdeles allieret med. 

Jeg veed ikke, om nogle Eccho-Lyd have strakt sig over 
til Jylland af den megen Staahei, her forefaldt for 6—8 Uger 
siden i Anledning af det store Slagsmaal mellem 12 Studenter og 
Nørreports- Vagterne. Denne Exces stod ikke i nogen Forbindelse 
med det store Fakkeltog, der een Nat i Forveien var gjort ude i 
Torbek til Ære for Clausen, men foranledigedes derimod ved et 
Gilde, der var holdt paa Regentsen i Anledning af dennes Stiftelses- 
dag. Da de havde drukket godt der, og de Fleste, henad Morgenen, 
alt vare borte, hørte 2 Tilbageblevne Skuddene fra Toldboden, der 
forkyndte Kongens Ankomst fra hans jydske Reise. De fik da 
Lyst til at drage ud og bringe ham et Vivat; men da Fabricius, 
der var tilstede deels som gammel Student og deels som Viceprovst, 
fraraadte dem dette af Frygt for at de skulde gaae heD og gjw 

dumme Streger, besluttede de ellers at gjøre sig en Promenade. 
Derved kom de til Nørreport, ragede i Klammeri med nogle 
Væversvende og derefter med den yderste Vagt, som hentede 
Assistance fra den første Vagt. Derpaa fik de 12 Studenter Prygl, 
bleve arresterede, og, da de ikke vilde opgive deres Navne, ved 
højlys Dag førte gjennem Byen som Arrestanter. Sagen, der 
ogsaa siden, ved en ung Nar af Studenter-Demagog Lehmann, 
vakte nogen Uleilighed i Studenterforeningen, synes nu ganske at 
være falden bort. 

Khavn. d. 28. Martz 1833. 

Kjære Adler! 

Iblandt de flere Ting, du spurgte om i dit sidste Brev, var 
Constitutionen. Om den er der ikke Meget at sige. Nogle mene, 
at den, eller Løftet om den, kom som et Lys og gik som et Lys. 
Ende! veluhderrettede og ikke velunderrettede Folk ville allerede i 
mange Tider have vidst, at den russiske Keiser, eller den preussiske 
Konge, have gjort Modforestillinger for vor Konge, og at disse 
have virket, saa vel, at Sagen er stillet i Beroe. Dette er imidlertid 
ikke meget sandsynligt. Hvad Kongen lover, især paa en saadan 
Maade, anseer han sig sandsynligviis pligtig at holde. Ogsaa var, 
idet mindste for noget siden, — endnu i dette Aar, — Stænder- 
Comitteen (Stemann og Moltke, Ørsted og Høpp) i Bevægelse og 
holdt flere Samlinger. Ørsted har ogsaa jevnligen fordret og 
fordrer endnu Oplysninger om Rentekamret og fra Cancelliets 
Contoirer, hvilke neppe skulle bruges til andet end Fastsættelsen 
af Valgdistricterne. Ogsaa skal i næste Uge Statsraadet i en 
extraordinair lang, allerede forud bestemt Session beskjæftiges 
med en Sag, der, hvad Hertugdømmerne angaaer, staaer i nær 
Forbindelse med Constitutionssagen, nemlig den om Adskillelsen af 
de judicielle og magistralske Functionærer. Jeg tvivler derfor ikke 
paa, at Stændersagen ikke er henlagt, men at Resultatet, talUer 
qualiter, engang kommer for Lyset. — Hvad den 13de Martz 
angaaer, seer jeg, at hele Danmark har viist sig patriotisk, und- 
tagen Kjøbenhavn, eller, rettere sagt, at vi Kjøbenhavnere ere de 
eneste lydige Undersaatter, der lystret Kongens Ønske om, at der 
ingen Høitideligheder maatte finde Sted den Dag. En halvgal 
Secretair ved den grønlandske Handel, der hedder Muhle, klædte 
sig rigtignok ud i en phantastisk Dragt og stillede sig den nærmest 
foregaaende Løverdag-Aften frem i Studenterforeningen, og gjorde 

der Forslag om at lade væve et Flag, der i Stilhed skulde heises 
op paa Nicolai Kirketaarn og være saa stort, at det kunde naae 
' til Kongens Nytorv samt sees paa Amalienborg, og at dette skulde 
skee under en af Studenter afsyngendes, af Ingemann forfærdigendes 
Vise, som siden skulde gjentages udenfor Kongens Vinduer. Men 
det gik dermed, som med K.s Indkaldelse til 2den Eksamen 
Anno 18: der blev Intet af. — Hvad Kongen iøvrigt angaaer, da 
forstaar Man sig i senere Tider ikke ganske paa ham. I en vis 
Henseende, — og kanskee i det Hele, — antager Man, at han 
bliver uvirksom, taber sin Dristighed, bliver afhængig af Andre 
o. s. v., medens han i andre Henseender synes, skjøndt neppe til 
Folks Tilfredshed, at være mere selvhandlende end nogensinde 
før. Medens han nemlig f. Ex. besætter det ene Justits-Embede 
efter det andet ganske uventet med Mænd, som Ingen havde 
tænkt paa, og tvertimod Cancelliets Forestillinger (den stakkels 
Eberlin har saaledes maattet vige Pladsen for en tøngt yngre 
Mand, der har havt eller har Delirium tremens, og der er saa 
uordenlig, at han ventes at vilty faae Cassemangel det første Aar 
i et Embede, hvorfra hans tvende Formænd ere removeret for 
samme Feils Skyld), medens dette skeer, som det synes, uden at 
Andre have deres Fingre med i Spillet, ligger Sagerne i meget 
længere Tid hos ham, end før, ligesom han ogsaa ellers saavel i 
legemlig Henseende (f. Ex. ved hyppig Søvn ved Middagstaffelet) 
som i aandelig siges at vise større Svaghed. Efter hvad Man har 
fortalt mig fik Tscherning, (Capteinen, der skrivér saa meget, 
og det nu og da Sludder) for noget siden en egenhændig Ordre 
om for Fremtiden at entholde sig fra at lade Noget udgive i 
Trykken. Han, der rigtignok er ansat som Lærer ved den mili- 
taire Høiskole, men der iøvrigt er meer end ultra-liberal, indgav 
derpaa en Forestilling, hvori han anførte, at hiint Forbud vel 
ikke kunde gjelde alle Slags Materier, og derfor udbad sig en 
nærmere Forklaring over hvad han ikke maatte behandle. Da 
han ikke erholdt Svar herpaa, søgte han om sin Afsked; men 
erholdt derpaa en anden kongelig Skrivelse, af det Indhold, at 
»da Vi, af Grunde, som Vi ikke finde det passende her at 
anføre, herved tilbagekalde den tidligere Ordre af N. Datum, 
saa tillades det Dig at udgive i Trykkene hvilke Arbeider han 
selv vilde, kun at han holdt sig Love og Anordninger efter- 
rettelige. — 

Khavn. d. 14 Juni 1833. 

Kjære Adler! 

Af Literatur er der Intet, som jeg i en saa kort Skrivelse 
kan ville anmelde. Hertz's Vaar-Nytaarsgave har du vel seet. — 
I Prometheus rende Wilster og Øhlenschlæger efter ham med 
Knipler og Stave for at slaae ham æsthetisk ihjel. Øhlenschl. 
skjælder ham derhos ud for en Jøde. Samme Øhl. har ogsaa 
indsat en Novelle i dette Tidsskrift; den hedder: den nye Uglspeil, 
og er mere bindegal, end noget andet af ham. — Novellerne af 
Hverdagshistoriens Forfatter vil jeg kun nævne af en dobbelt 
Aarsag. Den ene for at fortælle Dig det Rygte, der forresten 
maaskee ogsaa har strakt sig til Ribe, at jeg skulde være For- 
fatter til dem, Noget, som er et saa latterligt Digt, — for dem, 
der kjende mig, — at jeg ikke behøver at gjendrive det. Den 
anden Aarsag er at fortælle Dig, hvorledes denne anonyme For- 
fatter har gjort mig en særdeles Cadeau ved at lade mig være 
een af de faae, som han forærede Mæcenat-Exemplarer. Ikkun 
Frue Heiberg, Conferensraad Collin, Hertz og jeg fik saadanne. 
I Frue Heibergs var Tilskriften skrevet med fordreiet Haand. Vi 
andre fik Skrivelser, dog kun i Copie ved Heiberg. I Brevet til 
mig var der, med endeel Høfligheder, spaset med min, altfor 
overgivne, Ytring i Indledningen til den anonyme Nytaarsgave: 
at Samleren kjendte den fortræffelige Forfatter af Hverdagshist. 
I Brevet til Hertz var blandt andet sagt, at de aldrig vilde mødes 
her i Livet. Jeg tvivler næsten ikke i mindste Maade paa, at det 
er Heiberg selv, der, nu og da med lidt forandret Pen, har skrevet 
disse Noveller, hvoraf Hverdagshistorien er udmærket i alle Maader, 
Drøm og Virkelighed med nogle Undtagelser særdeles god, og de 
øvrige vakkre. — Der udkommer iøvrigt snart igjen et nyt Bind 
Noveller, af Christian Winther. — 

Khavn. d. 7 Juni 1834. 

Kjære Adler! 

Det er saa kort siden, at Stænderanordningerne ere udkomne, 
at jeg vel endnu kan være bekjendt at snakke lidt om den 
Materie. Hvorledes synes Folk ovre i Jylland om disse Lovbe- 
stemmelser? Her modtoges de for største Delen med den samme 
Kulde, som før hele Tiden viste sig for denne Sag. Naar jeg 
undtager det sædvanlige Gilde paa Skydebanen, vistes der i det 
mindste ikke offenligt noget Tegn paa Glæde. Man havde ventet 

en Illumination, og Prinds Christian havde endogsaa ladet sætte 
Beegkrandse udenfor sit Palais; men der blev Intet af, og i Mørk- 
ningen toges Beegkrandsene i al Stilhed ind igjen. Gildet paa 
Skydebanen er beskrevet i Khavnsposten; Du kjender det altsaa. 
Hvad der ikke staaer anført, er at det gik, i det mindste nu og 
da, temmelig raat til, at især Kjøbmændene, som udgjorde en 
stor Deel af Selskabet, ved Trampen og Dundren gave sig Luft 
paa en engelsk eller bengalsk Maade, at Personer, som Grosserer 
Owen, der ikke kan tale recnt dansk, boldt Taler og udbragte 
Skaaler for Mænd, om hvilke de havde en saa ringe Kundskab, 
at de neppe kunne antages at have bavt stor Kundskab om det, 
som de havde gjort. Saaledes udbragte Owen en Skaal for dem, 
som havde skrevet i Constitutionssagen, og nævnte deriblandt 
Secretair Holstein. Ørsted (Generalprocureuren) forekom i samme 
eller en anden af hans Skaaler som Professor Ørsted. 

løvrigt er Folkemeningen, saavidt der yttrer sig nogen 
saadan ved Anordningerne, ikke ugunstig. Man finder dem ret 
liberale, naar Man nu eengang har abstraheret fra det Bedre, som 
allerede Forordningen 28 Mai 1831 havde berøvet os Haabet om 
at faae. Naturligviis er der enkelte Punkter, med hvilke de Fleste 
ikke letteligen kunne forlige sig; saaledes at Jøderne ikke maa 
have Valgret, uagtet der ved Forordningen 29 Martz 1814 er 
givet dem Tilsagn om alle borgerlige Rettigheder lige med de 
Christne; fremdeles at Publiciteten af Forhandlingerne er indskrænket 
til en Bladudgivelse, der endog staaer under den specielleste 
Censur af Regjerings-Kommissairer. — Forresten nævner Man 
allerede en og anden Gjenstand, som Man antager at ville blive 
underkastet Stændernes Beraadslagning. Saaledes et nyt Laan, 
som allerede længe havde været indledet og skulde endelig af- 
sluttes i Begyndelsen af dette Aar, men som Kongen, efter hvad 
man mener, med Forsæt har ladet uafgjort for at erholde Stæn- 
dernes Betænkning desangaaende. 

Derimod indtraf samtidigen med Stænderlovgivningens Ema- 
nation adskilligt Andet, som vakte en ikke behagelig OpsigL 
I Khnsposten udstrøg, som Du veed, Censor et Stykke, og paa- 
lagde Liunge at udfylde Hullet, der opstod derved, men hvilket 
Liunge ikke vilde indlade sig paa og deri forsaavidt fik Medhold 
af Cancelliet, til hvilket Sagen var henstillet, at det erklæredes, 
»at det ikke efter Lovgivningen kunde paalægges Redacteuren« at 
opfylde slige Huller. Denne Cancelliets Resolution afgik om 

Fredagen, men Dagen derefter, — idag otte Dage — modtog 
Cancelliet et Kongeligt Rescript, der indeholdt, efter hvad der 
siges, deels at det var erfaret, at Kaptain Tscherning havde ladet 
indføre politiske Betragtninger i Dagsbladene, som ikke dertil var 
berettigede, og at Cancelliet havde at opfordre Censor til at være 
opmærksom derpaa, og deels at det ligeledes var erfaret, at Blad- 
redacteurer, for hvem Censor havde strøget et eller andet Stykke, 
ikke vilde fylde de derved opkomne Huller,^ hvilket »stred mod 
Lovgivningen«. Det er vanskeligt at sige, hvilken af disse Re- 
scriptets tvende Dele der ansaaes med meest ubehagelige Følelser; 
thi, om endog det Første kunde ansees mest at gaae paa den 
Ting, at Politica vare indførte i ikke-politiske Blade, saa syntes det 
dog klart, at den Omtale, der derved tillige fandt Sted i Hens. 
til en enkelt Mand (Tscherning) charakteriserede ham som En, 
Man maatte have Øie med; men en saadan Æres Forkleinelse 
syntes kun at burde finde Sted efter en formelig Dom. — Hvad 
dernæst den anden Deel angik, da var det baade slemt, at Redac- 
teurerne skulde holde sig Censors Bud om Opfyldingen efterrette- 
ligt* og tillige at Noget var erklæret stridende mod Lovgivningen, 
som Cancelliet Dagen forud havde erklæret ikke at stride mod 
noget Forbud. Stemann, troede Man først, var ved hin Cancellie- 
Resolutions Affattelse bleven overstemmet af de Deputerede, og 
Man antog, at han derpaa havde villet sætte sin Mening igjennem 
ved selve Kongen; men foruden at det netop skal være ham, der 
havde sat Ordene »efter Lovgivningenc til i Concepten til Cancellie- 
Resolutionen', skulde han tillige, da Concepten kom til Collegiet, 
have yttret sin ubehagelige Forundring paa saa utvetydig en 
Maade, at Man ikke kan ansee ham for Kongens Raadgiver ved 
dette Skridt. Andre tænke desaarsag paa Kjerulff; men rimeligst 
er det dog kommet fra Adjutanterne. — løvrigt er igjen i disse 
Dage et Numer af Khvnsposten standset og indsendt til Cancelliet, 
uden at Man endnu veed, om der vil blive lagt videre Beslag paa 
det, og Vedkommende actioneres derfor eller ikke. 

Khvn. d. 11 Novb. 1834. 

Kjære Adler! 

Paa Mandag skal Stændervalgene gaae for sig her. David, 
Sibbern, Salicath og de andre Skrighalse have bragt Materien 
noget i Tale; men egenlig Interesse har denne ikke vakt mere 
end tidligere. Det er en Nyhed, hvorom der snakkes endel, men 

som om andre Nyheder. Jeg for min Deel, har ikke gjort den 
Ret gjældende til Deeltagelse, som jeg efter min Stilling, som 
Medeier af min Moders Gaard, kunde have gjort Paastand paa; 
heri var dog tildeels min Fordyben i Forretninger Skyld i For- 
bindelse med andre Omstændigheder (der skulde erhverves et 
Arveforhør, og mit ene Vidne var sygt); men tildeels var det 
rigtignok ogsaa Ligegyldighed, der bragte mig til ikke at gjøre 
noget Skridt i: den Henseende. — De, der ved foreløbige Skrømt- 
valg, — tildeels af Personer, som ei kunne deeltage i de virkelige, 
— ere blevne opstillede som Mænd, der kunde fortjene at komme 
i Betragtning, ere naturligviis for største Delen aldeles uskikkede 
til det Brug, Man vil gjøre af dem. Fra Regjeringens Side gjøres 
der, saavidt vides, intet Forsøg paa at indvirke paa Vælgerne, men 
vil Stemann, at Valget skal falde maadeligt ud i de Liberales 
Øine, er det ogsaa sikkrest Intet at foretage. Folk vælger nok 
af sig selv urigtigt. ' 

Du har seet, hvor dristige Stykker der findes i Khvnsposten 
nu og da, og hvor patriotisk-liberal Davids »Fødelandet c er. 
Fortiden David, er det især 3—4 unge Candid. juris, Fuldmægtiger 
for Procuratorer , som sætte sig ned i disse Blade, nemligen 
Buntzen (nu Prøveprocurator) , Sager og Lehmann. Liunge har 
faaet 200 nye Subskribenter paa Khvnsposten (saa godt som 
1600 Daler) siden den Tid, han blev actioneret af Cancelliet — 
løvrigt har David i den sidste Tid tabt endeel i sin Anseelse. 
I hans Strid med Nathanson, ogsaa i den sidste, der er ført i 
Fædrelandet og Khvnsposten, finder Man meget Løst, Overfladisk 
og Urigtigt; Noget, som man lægger ham saameget mere til Last, 
som han tager en saa ophøiet Mine paa. — 

Hertz er hjemkommen, ret tilfreds, kun forlegen i Hens. 
til sin Fremtid. Han veed ikke, hvorledes han skal kunne faae 
en fast Ansættelse, og noget Sikkert trænge jo Alle til. Han har 
ikke hjembragt Arbeider, men i det høieste endeel Planer. Andersen 
derimod har været mere virksom; om kort Tid udkommer en 
lang italiensk Novelle eller Roman. Den er imidlertid ikke skrevet 
paa italiensk, da han ikke forstaaer et Ord af dette Sprog, uagtet 
lian opholdt sig Vt Aar eller mere i Italien. — En af Dagene 
skal der udkomme et nyt Bind Noveller af Hverdagshistoriens 
Forfatter. Vi her vide ikke hvad vi skulle sige om dette For- 
fatterskab. Det bliver mere og mere Spørgsmaal: er det Heiberg 
eller ikke. — Heiberg forsyner en anden Samling af Noveller med 

en Fortale. Disse, der nok skulle udkomme i 2 Bind, ere iøvrigt, 
efter hvad Heiberg paa det høitideligste skal erklære, ikke af 
Hverdagshist.'s Forfatter, og han selv (Heiberg) skriver kun For- 
talen, — efter hvad han siger, — for at skaffe Forfatteren et 

noget større Honorar. 

Paa Comoedie har jeg været 2 Gange i dette Efteraar. 
Den ene Gang saae jeg Balletten Nina, og sad aldeles forbauset 
over Frue Heiberg. Det er ikke blot hendes Mimik, der gjør 
hendes Fremtræden deri saa udmærket; men den Vidunderlighed, 
at en Skuespillerinde kan optræde midt imellem et Dandsepersonale, 
uden at den mindste Disharmonie lader sig tilsyne; det er som 
om en Engellænder ikke kunde kjendes som engelsk midt iblandt 
Franskmænd. At hun har henhørt til Dandsepersonalet i sin 
Barndom, hjælper hende vistnok endeel; men af hendes Optræden 
i Skuespillet skulde Man troe, at dette kun havde efterladt Ziirlig- 
heden i de Bevægelser, som en Skuespillerinde har Brug for. — 
At Winsløv junior er død, fik jeg med Bedrøvelse ret Begreb om 
i Amors Genistreger, hvor Rosenkilde skulde remplacere ham. — 
Denne Sidste, der meer og meer beherskes af den fixe Idee, at 
han kan spille Alt, har nu endog faaet sig tildeelt Ludvig den Ilte. 
Han kan ikke see, hvor uskikket han er til Roller, der kræve 
Moderation. 

Khvn. d. 18. April 1835. 

Kjære Adler! 

Valgene til Stændersamlingen faldt i Ehavn. ud saa som 
saa. Man havde ikke stort bedre Mænd at vælge paa, end de, 
Man valgte, og disse vare, idet mindste for en Deel, ikke ganske 
slette, ja for en Deel vilde, idet mindste de første, saasom Bang, 
Ussing, Haagen, vel kunne ansees qvalificerede til at komme med 
iblandt de Deputerede, naar de kun ikke havde været de første, 
men de sidste; ikke dem, som Man meest skulde stole paa, men 
saadanne, som kunde understøtte det af andre dygtigere Opstillede. 
Endeel Interesse viste imidlertid de saaledes Udnævnte; iblandt 
andet søgte de at nærme sig hinanden og tillige gjøre sig mere 
skikkede til deres Bestemmelse, at overveie Statens Tarv, derved 
at de forenede sig om at holde ugenlige Sammenkomster, hvor 
de oplæste fem Afhandlinger, og delibererede over de deri behand- 
lede og andre lignende Materier. Under alt dette blev David 
actioneret deels specielt for 3, hans Blad indeholdte, af Stage 

i Roskilde, Lehmann og Sager (de 2 sidste ere Cand. juris og 
Fuldmægtiger hos Procuratorer) skrevne Artikler, og deels for 
bemeldte Blads Aand i det Hele. Det havde, efter den alminde- 
lige Mening, været bedre ikke at røre derved; thi, gik David 
igjennem, vilde han og hans blive saameget dristigere, og fældedes 
han, havde Seiren, om Man saa kan kalde den, noget odiøst ved 
sig. De 3 nævnte sig ikke, da David, hvis de havde gjort det, 
i alle Tilfælde maatte dømmes i Mulet, fordi ban uden Bevilling 
havde optaget anonyme Bidrag i sit Blad. Paa samme Tid be- 
gyndte et Rygte at grassere paa nyt, der allerede før var løbet 
noget om, — at den Comission af Præsidenterne i danske og 
tydske Cancellier samt begge Generalprocureurerne, som tidligere 
gjorde Udkastene til Stænderanordningen, nu skulde udarbeide et 
Forslag til en Presselov; Man talte om dens Indhold, som var 
meget strængt, og forsikkrede, at den skulde udgives som Lov 
inden Stænderne bleve forsamlede. I de ovenfor nævnte Khvnske 
Deputeret-Forsamlinger blev, efter hvad Man med Vished sagde, 
ogsaa dette bragt paa Bane, Indholdet endog af de enkelte Para- 
grafer i Udkastet oplæste, hvad enten Man nu bedrog sig selv, 
eller blev skuffet af Andre, og meget hæftige Beslutninger tagne, 
saasom at samtlige Deputerede og Suppleanter skulde fratræde 
in masse, saasnart Anordningen udkom. Alt udeblev; derimod 
udstedte de 10, hvis Navne Du vil have set i Aviserne, en Ind- 
bydelse, der blev bragt om til endel af dem, der kunde ventes at 
interessere sig derfor, til at underskrive den ligeledes i Aviserne 
indførte Petition om at Trykkefriheds-Lovgivningen ikke maatte 
skjærpes. Da Kongen havde hørt Noget herom i Forveien og, 
som Man sagde, havde givet Adjutanterne Ordre til at forhindre 
Petitionernes Over- eller Afleverelse, tog Man Tiden iagt medens 
der var Taffel, paa hvilken Tid ikkun en Kammertjener er tilstede 
i Forgemakket. Saaledes fik Kongen den da ihænde. I de første 
Dage, sagde Man, at han ikke var misfornøiet, men senere blev 
han det, om han ei har været det fra Begyndelsep. Officererne 
her i Staden, som havde underskrevet den, fik skarpe Irette- 
sættelser; Chefen for Kronens Regiment i Helsingøer, som ogsaa 
med de fleste derværende Officerer havde deeltaget i Underskriften 
af den lignende helsingøerske Petition, kaldtes herind for at mod- 
tage en Næse til eget Brug og til Meddelelse for sine Under- 
havende; vi andre, plebs, fik vor i Collegial-Tidenden, som Du vil 
have seet. Fra de høiere Steder vedblev Man iøvrigt Forsikkringen, 

at der aldrig havde været nogen Grund til det Rygte, som foran- 
ledigede Petitionen. — Fra Discussionerne i de Samlinger, som 
nødvendigviis maae have fundet Sted mellem Oppermændene for 
denne Petition, formoder jeg, — thi jeg veed det ikke med Vished, 
— at Selskabet for Pressens, rette Brug er opstaaet. Det var 
naturligt, at ogsaa denne Materie kom paa Bane der; at Man 
omtalte, hvor mange Kundskaber, som maa ansees nødvendige 
eller nyttige for Alle, næsten aldeles manglede hos Alle; hvor- 
meget det Slette i de senere Aar viste sig paa en høist ublue 
Maade i Pressens Frembringelser, og hvor godt det var, at 
Interessen for den Trykkefriheds-Grad, som vi endda have, op- 
muntredes og styrkedes. — 

Khavn. d. 19. Mai 1835. 

Kjære Adler! 

Dommen i den Davidske Sag er falden, som Du vel seer af 
Aviserne. Præmisserne til denne ere imidlertid ikke saa favorable 
som Man skulde troe af Conclusionen. Hans Fremgangsmaade og 
flere af hans Udtryk misbilliges. Det Væsenlige, Frifindelse, er 
der dog, og dette har opvakt en ikke liden Tilfredshed. Denne 
ytrer sig hos den barnagtige Deel af Publikum paa en meget 
barnagtig Maade. Saaledes var det nok første Gang, at Hof- og 
Stads-Retten, — en saa sat og alvorlig Ret, — maatte høre et 
formeligt Bravoraab i dens Retssal. Det var de unge Studenters 
Enthusiasme, der brød løs. Studenterforeningen skulde — sagde 
Man — igaar Aftes illuminere, efter Anstiftelse af en af dens 
Seniorer, Hr. Lehmann, der tillige er en af de 3, hvis Skyld David 
paatog sig. (Grunden til dennes tilsyneladende ædelmodige Handling 
har jeg vel alt tidligere anført; den var, at, hvis han ikke havde 
gereret sig som Forfatter, men som blot Redacteur, maatte han 
dog tilligemed dem staae til Ansvar, og desudep i alle Tilfælde 
bøde et Par hundred Daler fordi Forfatternes Navne ikke vare 
anførte under Artiklerne). Ogsaa skal der idag være et stort 
Middagsselskab til Ære for David i Studenterforeningen. Igaar 
Aftes bragtes David og Haagen, der var hos ham, et Vivat m. m. 

For et Par Uger siden kom der en meget slet og meget uartig 
Pjece ud mod David fra en Erkerojalist. Som Forfatter stod paa 
Titelbladet nævnt en Schick, der har været Underofficeer ved 
Livvagten, men den egenlige Forfatter er en Dr. Wollheim, en tydsk 
Eventyrer, der har opholdt sig, jeg tror i nogle Aar, i Byen, 

fortæller at han har været i Don Pedros Tjeneste i Brasilien, at 
han kan Sanskrit m. m., som Andre tvivle paa. Han og Bog- 
trykkeren Beck, der var Forlægger, havde nok indgaaet Accord om 
12 Louisdors for Skriftet, hvorhos Beck skulde give Underofficeren 
5 do. Men denne meddeelte Beck, da han fik de 5 do., en 
Generalquittende for at han som Forfatter af Skriftet havde mod- 
taget Alt hvad der tilkom ham, og denne støtter Beck sig nu 
paa mod Wollheim, som har søgt ham for Gjeldscomissionen. 
Samme Wollheim havde tidligere indgivet en paa tydsk skreven 
Tragoedie til Theaterdirectionen , med Forespørgsel om de vilde 
lade den oversætte. Deri havde han afmålt sig selv under Navn 
Edvard Woller en tydsk Yngling i brasiliansk Tjeneste, af over- 
vættes Fortræffelighed og Skjønhed, i hvem alle unge Damer var 
forelskede; een Prindsesse dør endog af Kjærlighed til ham deri. 
Denne Wollheim er nu i forrige Uge bleven ansat ved det Konge- 
lige Bibliothek, for at forfatte Catalog over Sanskrit-Samlingen. 
Han vil, menes der, derefter blive fast Secretair ved Bibliotheket. 

Igaar skal der være kommen en Parolbefaling ud fra 
Prindsgouverneuren, at ingen Underofficer maa indtræde i noget 
Læseselskab. Grosserer Owen og nogle Andre her i Byen havde 
villet danne et saadant for menig Mand. Formodenlig har Man 
antaget, at derigjennem kunde forplantes altfor Liberale Ideer, og 
desaarsag formeent Underoff., hvoraf der var indtraadte adskillige, 
at forblive der. — 

Din 

Vilhelm Jacobsen. 

